
Det hår år en digital kopia av en bok som har bevarats i generationer på bibliotekens hyllor innan Google omsorgsfullt skannade in 
den. Det år en del av ett projekt for att gora all vårldens bocker mojliga att upptåcka på nåtet. 

Den har overlevt så långe att upphovsråtten har utgått och boken har blivit allmån egendom. En bok i allmån egendom år en bok 
som aldrig har varit belagd med upphovsrått eller vars skyddstid har lopt ut. Huruvida en bok har blivit allmån egendom eller inte 
varierar från land till land. Sådana bocker år portar till det forflutna och representerar ett overflod av historia, kultur och kunskap 
som många gånger år svårt att upptåcka. 

Markeringar, noteringar och andra marginalanteckningar i den ursprungliga boken finns med i filen. Det år en påminnelse om bokens 
långa fård från forlaget till ett bibliotek och slutligen till dig. 



Rikt linjer for anvåndning 

Google år stolt over att digitalisera bocker som har blivit allmån egendom i samarbete med bibliotek och gora dem tillgångliga for 
alla. Dessa bocker tillhor månskligheten, och vi forvaltar bara kulturarvet. Men det hår arbetet kostar mycket pengar, så for att vi 
ska kunna fortsåtta att tillhandahålla denna resurs, har vi vidtagit åtgårder for att forhindra kommersiella foretags missbruk. Vi har 
bland annat infort tekniska inskrånkningar for automatiserade frågor. 

Vi ber dig åven att: 

• Endast anvånda filerna utan ekonomisk vinning i åtanke 

Vi har tagit fram Google boksokning for att det ska anvåndas av enskilda personer, och vi vill att du anvånder dessa filer for 
enskilt, ideellt bruk. 

• Avstå från automatiska frågor 

Skicka inte automatiska frågor av något slag till Googles system. Om du forskar i maskinoversåttning, textigenkånning eller andra 
områden dår det år intressant att få tillgång till stora mångder text, ta då kontakt med oss. Vi ser gårna att material som år 
allmån egendom anvånds for dessa syften och kan kanske hjålpa till om du har ytterligare behov. 

• Bibehålla upphovsmårket 

Googles "vattenståmpel" som finns i varje fil år nodvåndig for att informera allmånheten om det hår projektet och att hjålpa 
dem att hitta ytterligare material på Google boksokning. Ta inte bort den. 

• Håll dig på rått sida om lagen 

Oavsett vad du gor ska du komma ihåg att du bår ansvaret for att se till att det du gor år lagligt. Forutsått inte att en bok har 
blivit allmån egendom i andra lånder bara for att vi tror att den har blivit det for låsare i USA. Huruvida en bok skyddas av 
upphovsrått skiljer sig åt från land till land, och vi kan inte ge dig några råd om det år tillåtet att anvånda en viss bok på ett 
sårskilt sått. Forutsått inte att en bok går att anvånda på vilket sått som helst var som helst i vårlden bara for att den dyker 
upp i Google boksokning. Skadest åndet for upphovsråttsbrott kan vara mycket hogt. 

Om Google boksokning 

Googles mål år att ordna vårldens information och gora den anvåndbar och tillgånglig overallt. Google boksokning hjålper låsare att 
upptåcka vårlde ns bocker och forfattare och for låggare att nå nya målgrupper. Du kan soka igenom all text i den hår boken på webben 



på foljande lånk |http : / /books . google . com/ 

Dette er en digital kopi af en bog, der har været bevaret i generationer på bibliotekshylder, før den omhyggeligt er scannet af Google 
som del af et projekt, der går ud på at gøre verdens bøger tilgængelige online. 

Den har overlevet længe nok til, at ophavsretten er udløbet, og til at bogen er blevet offentlig ejendom. En offentligt ejet bog er en bog, 
der aldrig har været underlagt copyright, eller hvor de juridiske copyright vilkår er udløbet. Om en bog er offentlig ejendom varierer fra 
land til land. Bøger, der er offentlig ejendom, er vores indblik i fortiden og repræsenterer en rigdom af historie, kultur og viden, der 
ofte er vanskelig at opdage. 

Mærker, kommentarer og andre marginalnoter, der er vises i det oprindelige bind, vises i denne fil - en påmindelse om denne bogs lange 
rejse fra udgiver til et bibliotek og endelig til dig. 



Retningslinjer for anvendelse 

Google er stolte over at indgå partnerskaber med biblioteker om at digitalisere offentligt ejede materialer og gøre dem bredt tilgængelige. 
Offentligt ejede bøger tilhører alle og vi er blot deres vogtere. Selvom dette arbejde er kostbart, så har vi taget skridt i retning af at 
forhindre misbrug fra kommerciel side, herunder placering af tekniske begrænsninger på automatiserede forespørgsler for fortsat at 
kunne tilvejebringe denne kilde. 

Vi beder dig også om følgende: 

• Anvend kun disse filer til ikke-kommercielt brug 

Vi designede Google Bogsøgning til enkeltpersoner, og vi beder dig om at bruge disse filer til personlige, ikke-kommercielle formål. 

• Undlad at bruge automatiserede forespørgsler 

Undlad at sende automatiserede søgninger af nogen som helst art til Googles system. Hvis du foretager undersøgelse af maski- 
noversættelse, optisk tegngenkendelse eller andre områder, hvor adgangen til store mængder tekst er nyttig, bør du kontakte os. 
Vi opmuntrer til anvendelse af offentligt ejede materialer til disse formål, og kan måske hjælpe. 

• Bevar tilegnelse 

Det Google- "vandmærke" du ser på hver fil er en vigtig måde at fortælle mennesker om dette projekt og hjælpe dem med at finde 
yderligere materialer ved brug af Google Bogsøgning. Lad være med at fjerne det. 

• Overhold reglerne 

Uanset hvad du bruger, skal du huske, at du er ansvarlig for at sikre, at det du gør er lovligt. Antag ikke, at bare fordi vi tror, 
at en bog er offentlig ejendom for brugere i USA, at værket også er offentlig ejendom for brugere i andre lande. Om en bog 
stadig er underlagt copyright varierer fra land til land, og vi kan ikke tilbyde vejledning i, om en bestemt anvendelse af en bog er 
tilladt. Antag ikke at en bogs tilstedeværelse i Google Bogsøgning betyder, at den kan bruges på enhver måde overalt i verden. 
Erstatningspligten for krænkelse af copyright kan være ganske alvorlig. 

Om Google Bogsøgning 

Det er Googles mission at organisere alverdens oplysninger for at gøre dem almindeligt tilgængelige og nyttige. Google Bogsøgning 
hjælper læsere med at opdage alverdens bøger, samtidig med at det hjælper forfattere og udgivere med at nå nye målgrupper. Du kan 



søge gennem hele teksten i denne bog på internettet på http : //books . google . com 

Dét er ikke min Vane at besvare Angreb eller Kritiker. 
Ikke at jeg miskender eller undervurderer deres praktiske Betydning; 
hvad Værd de end for øvrigt have, men jeg er saa hyppigt eller 
rettere saa stadigt Genstand for dem, at Besvarelsen vilde tvinge 
mig til hvert Øjeblik at forlade selvvalgte Sysselsættelser. Denne 
Gang har jeg imidlertid haft det Held at blive Genstand for et 
velment Angreb af en Mand, der staar højt ved Talent, højere 
endnu ved Kundskaber og Karakter, og jeg vil da ikke nægte mig 
den Fornøjelse for en Gangs Skyld at kritisere min Kritiker. 

Det er ikke første Gang i mit Liv, at jeg møder Hr. Prof. 
Høffding paa min Vej nedlæggende en Indsigelse. Det er snart ^ 
24 Aar siden at det skete første Gang. Der er noget idyllisk, 
noget der virker som en Art Symbol paa Lidenheden og Ens- 
formigheden af de nordiske Forhold, i dette, at man en Menneske- 
alder igennem med passende Mellemrum møder de selvsamme 
Personligheder som Modstandere. Det hændte mig for to Aar 
siden med Digteren Bjørnson som nu med Tænkeren Høffding. 
Og som de samme betydelige Modstandere nu og da rette deres 
Vaaben imod én, saaledes har man i mere end en Snes Aar de 
samme smaa Fjender i sine Hæle. Det kan hænde én, omtrent 
som den, der stadigt bebor samme Landsby, at man i lange ! 
Tider Dag ud Dag ind forfølges med Gøen af den selvsamme ! 
Køter. 

Man maa da prise sin gode Skæbne, naar det er saa frem- 
ragende Personer som Bjørnstjerne Bjørnson eller Prof. Høffding, 
af hvem man imødegaas. Allerede ved den Anseelse, de nyde, 
kaste de en vis Glans over den, de udpege som Modstander. 
Naar de alligevel som Nedlæggere af Indsigelser imponere mig 
personligt mindre, saa beror det netop paa, at jeg allerede før 

har truffet dem paa min Vej i denne Egenskab og har set dem 
med samme Overbevisning, med lignende Overlegenhed og Varme 
bekæmpe mig ud fra Standpunkter, som jeg den Gang ansaa for 
\ forkastelige og som de nu selv betragte som aldeles uholdbare, 
medens jeg har samme Blik paa deres fordums Meninger nu 
som da. 

Hr. Høffding var den Gang allerede Filosof, men en teologisk 
Filosof, en begejstret Tilhænger af R. Nielsens Lære om Forene- 
/ ligheden af Tro og Viden som absolut uénsartede Principer i én 
/ Bevidsthed. Han gik ud fra, at der mellem Videnskaben og Livet 
fandtes en saadan Modsætning, at naar det godes Idé praktisk 
skulde virkeliggøres, aabenbarede den rationelle Etik sin Util- 
strækkelighed og »Religionens« Nødvendighed blev indlysende. 
Han mente at Grundideernes Logik holdt Miraklets Mulighed aaben. 
Han udgav et Stridsskrift »Filosofi og Teologi«, i hvis Slutning 
han tog mine Vildfarelser under Behandling. 

Jeg vilde ikke have opfrisket disse gamle Minder, hvis jeg 
ikke nu i mine Artikler fra de Dage havde bidt Mærke i en 
Passus, der forekommer mig at finde Anvendelse ogsaa paa Pro- 
fessor Høffdings sidste Indlæg imod mig. Jeg henpeger dér til 
den Erfaring, at selv den mindre gode Skuespiller kan høste Klap 
og Bifald, »naar han som Uskyldighedens eller Troens Ridder 
har en ædel Maxime« , og påaviser hos »min ærede Modstander 
Hr. Høffding« en vis Tendens til »at faa Rollerne saaledes for- 
delte imellem os, at han kommer til at spille en Lysets Engel og 
jeg en Mørkets Dæmon«. (»Fædrelandet« for 27 Februar 1866). 

Den Mand, der den Gang brød en Lanse med mig, gør 
mig nu (i Indledningen til sin Artikel) den Ære at tillægge mig 
- en vis Ævne til psykologisk Karakteristik. Jeg tror at have bevist 
den ved disse 24 Aar gamle Linjer. Professor Høffding er den 
fødte Advokat for den ædle Sag. Ved den ædle mener jeg den i 
Tidsalderens dannede Kredse anerkendt gode, altsaa for saa vidt 
populære Sag. Deraf en vis Tilbøjelighed til at tage dygtig Afstand 
I fra Personligheder som mig, hvis Lod i Livet er blevet den, altid 
at maatte føre den upopulære Sag. 

Ikke at Professor Høffding bevidst tilstræber de ædle Roller. 
Men de ligge saaledes for ham, at han uvilkaarligt smutter i dem. 
Hovedindtrykket paa Læseren, naar han nogen Tid har tulgt 
xham, er ikke just dette: Hvilken dyb eller hvilken skarpsindig 
Forfatter! men dette: Hvilken fortræffelig Mand! Derfor er det 

saa betegnende, at en Læser, der ikke netop er Fagmand, som 
Bjørnstjerne Bjørnson, kunde samle sine Indtryk i dette, der fore- 
kommer i hans Anmældelse af »Etiken«: »Forfatteren er utvivl- 
somt en af de ædleste Personligheder iblandt ose. Jeg har hørt 
Mænd, som tiltroede Bjørnson en Naivetet, jeg ikke tillægger 
ham, udlede dette Udbrud af den populære Mening, at jo ædlere 
den Materie er, der behandles, des ædlere er den skrivende selv, 
saa at Høffding, hvis han havde indskrænket sig til at skrive om 
Psykologi, kun vilde have staaet for Anmælderen som dygtig og 
lærerig, men nu, som Forfatter af en Etik, avancerede til ædel 
Jeg deler ikke denne Anskuelse. Allerede naar man staar overfor 
Høffdings tidligste Skrifter, er Hovedindtrykket det af Forfatterens 
brave Karakter. 

Jeg tror derfor heller ikke, at Professor Høffding ser rigtigt 
paa sig selv, naar han (i sin Afhandlings Overskrift) betegner sig 
som en demokratisk Radikaler. Jeg finder intet radikalt i hans I 
Tankegang, hverken her eller andensteds. Jeg tror lige saa lidt, « 
at Professor Høffding ser rigtigt paa sig selv, naar han (i sin 
Afhandling S. 860) antyder, at han hører til de revolutionære 
Aander. Jeg finder intet revolutionært i hans Aandsretning eller j 
Holdning. Han har af Naturen et Hang til aandeligt at opslaa ' 
sine Pauluner der, hvor rolig Fornuft, stille Respektabilitet, \ 
hæderlig Flid, en prøvende og forsigtig Skønsomhed vurderes og \ 
hersker. For ham som for de fleste her til Lands er i Grunden intet 
alvorligt undtagen Alvor. Han kommer ubevidst eller halvbevidst i 
altid til at staa som Talsmand for Idealer, der enten allerede er aner- i 
kendte eller dog let kunne blive anerkendte, fordi de ere i nær Slægt 
med de religiøse og moralske Idealer, som JEirken har opdraget Be- 
folkningen til at dyrke eller som Politiken har opøvet Befolkningen 
til at tro paa. Deraf det »milde« i hans Tankegang. Deraf det 
lidt faderlige i hans Tone. Han begyndte som Teolog og, uden ^ 
at han aner det, sidder Teologen ham endnu i Kroppen. 

Heraf kommer det ogsaa, at saa fintdannet og fordomsfri 
han end staar overfor et Forfatterskab af afgjort antiteologisk ( 
Art, saa er det ham dog uvilkaarligt imod. Han føler sig saaret i 
deraf, selv hvor det synes ikke at angaa ham. 

Ikke et Minut har jeg haft ham i mine Tanker, mens jeg 
skrev »Aristokratisk Radikalisme« ; ikke med et Ord sigtes deri til 
hans Etik — af den gode Grund, at jeg den Gang ikke havde 
læst den. Ikke des mindre har han med Rette følt, at min Artikel * 

ramte et sygt Punkt i denne Bog, har følt sig »forarget« og har 
maattet reagere. 

Ogsaa Fagmandens Uvilje har rørt sig. Professor Høffding 
roser mig for, at jeg »egentlig aldrig selv har villet være Tænker«. 
Om jeg har villet være det, er et Spørgsmaal for sig; vist er det, 
at jeg aldrig har kaldt mig derfor, udgivet mig derfor. Men 
deraf tør man dog ikke slutte, at jeg ikke efter Ævne har tænkt 
til Husbehov, heller ikke at jeg skulde være ganske blottet for 
filosofisk Kundskab eller Dannelse, om jeg end ikke har drevet 
det til Professor i Filosofi {saa lidt som til Professor i noget andet 
Fag). Jeg maa trøste mig med, at for min ærede Modstander er 
selv en filosofisk Forfatter af Nietzsches Rang heller ingen »Tænker«. 

| For Prof. Høffding er jeg en »Æstetiker«. Ved min Afhandling 
har jeg villet henvende mig til mine Lige, villet »servere Nietzsche 
for Æstetikere«. Det er længe siden, man her i Danmark brugte 
dette Ord. Det forekommer mig at passe daarligt paa mig. Jeg 
ved ikke ret, hvad der af Professoren menes dermed, men indser 
nok, at det skal betyde noget ikke videre fordelagtigt. Allerede 
i »Etiken« forekommer nu og da en Hentydning til Æstetikere, 
der ingenlunde kan betragtes som smigrende for samme; f. Eks. 
naar det hedder: »Mange af de Angreb, der, især af Æstetikere, 
rettes imod Ægteskabet i al Almindelighed, skyldes sikkert kun 
Reminiscenser fra franske og engelske Forfattere, som polemisere 
mod det uopløselige eller kun af ganske enkelte Grunde opløselige 
Ægteskab«. Fraset at Angreb »paa Ægteskabet i al Almindelighed«, 
selv fra Æstetikeres Side, høre til det meget sjældne, er denne 
Sætning uendelig karakteristisk for en Forfatter, hvis Arbejder 
synes at skylde saa vel deres gode Side, deres alt omspændende 
Systematik, som deres mindre gode, nemlig en vis Mangel paa 
fængslende Liv, den Omstændighed, at næsten alle Spørgsmaal 
bæres Forfatteren i Møde ud fra Bøgernes Verden, ikke ud fra 
Livets Virkelighed. Han kan ikke tænke sig de store Kætterier 
uden som Reminiscenser fra Læsning. 

Det ligger i, at ingen mindre end han har Kætterblod i 

/ sine Aarer. Han er baade oplyst og liberal, men han er fremfor 
alt etisk og i hans Etik ikke en Kant, ikke en Særhed! Den 

, er et Arkiv af de pæneste Meninger, et Menneske kan have. Ikke 
saaledes at forstaa, at den just vil blive lyst i Kuld og Køn af 
de egentligt konservative i Religion eller Politik, som have de 
aZferfineste Meninger, men den vil end ikke forarge selv disse 

synderligt, og den vil være skrevet ud af Hjærtet paa den kom- 
pakte Majoritet, hvorom Dr. Stockmann taler. Deraf den Glæde, 
hvormed den modtoges i den hele liberale Lejr. Som jeg hørte 
en af vore Politikere sige det med Begejstring: »Dette er Etik 
for den liberale Vælgerforening!« 

Professor H. Høffding er som. Eliker, hvad Professor P. 
Hansen er som Literaturhistoriker. Hans »Etik« svarer til Prof. 
Hansfens »Danske Literaturhistorie«. Det er ulastelige, smagfulde 
Bøger, udførte efter en velordnet Plan, omfattende alt, hvad det 
vidtløftige Æmne kræver. Man søger intet deri forgæves. Der 
er hos Prof. Hansen ikke oversprunget nogen som helst Forfatter 
af Betydning. Der er hos Prof. Høffding ikke forbigaaet nogen 
som helst Livssfære. Man finder de rigtige Meninger om Holberg 
og Heiberg, Oehlenschlåger og Grundtvig hos den ene, om Elskov 
og Venskab, Ret og Moral hos den anden. Lutter modne, humane 
Domme. Og aldrig en Linje som vækker Anstød. 

Ikke des mindre ligger det i den Aand, hvori Prof. Høffdings 
Værk er undfanget, at en saadan Etik stadigt trues af et Skylla, 
som er dette: Forkyndelsen af evige Sandheder, vi ikke trænge 
til, (f. Eks.: »Et Parti kan lige saa vel trænge til Reform som 
hele Staten kan det«) og af et Charybdis, som er dette: For- 
kynden af altfor timelige Sandheder, der fungere som var de 
evige. Der er jo nemlig ikke den i vore Dage for etisk og 
definitiv ansete Institution , som ikke finder sin Plads i denne 
Etik. Den er en Raadgiver for Hvermand , en raadgivende og 
advarende Videnskab, omtrent som den gammeldags Æstetik, der 
lærte Poeterne, hvordan de skulde digte, Malerne, hvordan de 
skulde male, og forklarede, hvad der i Kunsten var tilladt og 
forbudt. I den gamle Æstetik blev Balladen behandlet som var 
den en indtil Dagenes Ende nødvendig Kunstform, saaledes be- 
handles her f. Eks. Parlamentarismen. Det hedder: »Det er, hvor 
politisk Frihed raader, Majoriteten af Vælgerne i Landet, der 
kommer til at bestemme Sagernes Afgørelse. Dette kan ikke være 
anderledes. Naar der skal træffes en Afgørelse, er det rimeligere 
(mere etisk?), at Minoriteten retter sig efter Majoriteten end om- 
vendt osv.« Jeg indser det praktiske, men ingenlunde det etiske 
deri. Jeg har intet tilovers for Minoritetsregimentet i den brutale 
og aandløse Skikkelse, hvori vi her i Landet kende det. Men jeg 
kan tænke mig en helt anden Art Mindretal lede et Folk paa en 
helt anden Maade. Majoritetsregimentet har efter Sagens Natur 

aldrig været andet end Middelmaadighedsregimente og kan aldrig 
være andet. Som Enevælden svarede til Overgangstilstanden mellem 
Lehnsherredømme og Parlamentarisme, saaledes svarer den repræ- 
sentative Regeringsform til Pengemagten, og man er i vore Dage 
temmelig paa det Rene med, at Majoritetsregimente er næsten 
ligesaa slet som nogen tidligere Art Regimente. Den videnskabelige 
Anarkist, Fyrst Krapotkin har med Rette henvist til, at Verdens- 
postforeningen ikke har valgt et internationalt Postparlament for 
at ordne Posternes Organisation, Europas Jærnbanebestyrelser ikke 
noget internationalt Jærnbaneparlament til Ordningen af Togenes 
Gang eller Fordelingen af Trafikens Udbytte. Muligvis er der et 
Fingerpeg i sligt. Prof. Høffding derimod godkender de bestaaende 
Institutioner, behandler dem som var de Menneskehedens sidste 
Ord i Sagerne, og giver saa forstandige, moderate, frisindede, 
Raad og Vink. 

Deraf den Varme, der er saa velgørende hos ham. En 
\ anden, der ikke sjældent maa nøjes med at give Læseren en kold 
Douche, kan ikke have denne Varme; men han vil være vant 
til at træffe den hos Forfatterne af etiske Systemer. Jeg har i 
dette Øjeblik den Fornøjelse og Ære at kende ikke mindre end 
fire saadanne Forfattere personligt. Jeg véd ganske vist, at Etiken 
er en Videnskab; man kan da sin Børnelærdom. Men vidste jeg 
det ikke, vilde jeg maaske blive rent ud vantro, ligesom jeg 
allerede nu og da kan have mine Anfægtelser, naar jeg ser, hvorledes 
enhver af disse mine fire Bekendte i sin Etik lærer sine mig 
fra Privatlivet velbekendte Yndlingsmeninger fra sig som den rette 
Videnskab. 

Ogsaa de udenlandske Etikere ere udmærkede Mænd. En af 
dem, Steinthai, er endog paa sit egentlige Omraade, det filologiske, 
et Geni, en banebrydende Aand; der er faa Videnskabsmænd, jeg 
skylder saa megen Belæring. En anden, Eduard von Hartmann, 
der har naaet et Verdensry, er med alle sine Besynderligheder en 
meget stor Skikkelse og en Skribent af tiltrækkende Originalitet. 
Den tredje, Friedrich Paulsen, den yngste iblandt dem, er mig 
lige kær som Filosof og som Historiker. Jeg har i flere Aar til 
Stadighed nydt hans Omgang, jeg ser i ham en Ven, med hvem 
enhver Samtale er frugtbringende og af hvem enhver Tanke er 
værd at veje. Men paa Etikens Omraade staar ingen af disse 
ypperlige Mænd paa deres Højde. Ja vidste jeg ikke bedre, vilde 
jeg, naar jeg læser deres Etiker, forsværge at Etiken var andet, 

end Dr. Eduard von Hartmanns, Professor Steinthais, Prof. Paulsens 
osv. Meninger om, hvordan vi andre bør bære os ad. Steinthai 
f. Eks., der ikke blot som Prof. Høffding er en højtoplyst Mand, 
men som kritisk Forsker en Mand med skærende Logik og for- 
bavsende Gave til historisk Rekonstruktion, tilfredsstiller som Etiker 
ingenlunde. Som Tysker af den ældre Skole er han i Modsætning 
til Høffding ingen Ven af Kvindens Emancipation, følgelig er 
Tanken om Kvindens Deltagelse i det politiske Liv ham saa 
fremmed, at han end ikke spilder Ord paa den i Etiken. Og 
hvad Kvindens Forhold til Videnskaben angaar, deciderer han 
kort: Die Frau hat kein Fachstudium zu trefoen. Høffding erklærer 
(Etik S. 91): Ikke al Kulturvirksomhed er etisk. Steinthai erklærer 
(Etik S. 169): Kulturen i og for sig er altid sædelig. Men som 
radikalere Tænker end Høffding anser han Ægteskabet, som vi kende 
det, for uetisk. Virkeligt etisk bliver det for ham kun i en sociali- 
stisk Samfundsorden, hvor det har ophørt at være en Forsørgelse 
for Kvinden og er blevet »hvad det evigt er og skal være, en 
aandelig Forbindelse«. Ogsaa Paulsen er Socialist, men for Kvindens 
Frigørelse. For Hartmann er imidlertid enhver socialistisk Sam- 
fundsorden uetisk og umulig; for ham er det etisk at behandle 
Kvinden som det lavere Væsen, hun efter hans og Schopenhauers 
Mening er o. s. v. 

Alt dette skræmmer en Lægmand, der uden at være »Tænker« 
forsøger at danne sig en Mening om de moderne Etikers Værdi, 
tilbage fra netop at søge Videnskab i dem. Han er aldrig rigtig 
vis paa, naar det er Professoren, der taler, og naar det er Etiken. 
Han glæder sig til Gengæld ved at finde højtbegavede, mere eller 
mindre ensidige og aandfulde, mere eller mindre frigjorte Skri- 
benters mere eller mindre stemningsrige Udtalelser om alle mulige 
Forhold mellem Himmel og Jord. 

Professor Høffding er nu blandt de moderne Etikere en 
af de mindst stemningsrige, men ogsaa en af de mindst ensidige. 
Ingen Tankebevægelse er saa hyppig hos ham som denne: »Paa 
den anden Side osv.« — Han er for tænksom og for grundig til 
oftere end en yderst sjælden Gang at blive triviel. Men han skyr 
ikke den ret almindeligt anerkendte Sandhed, der er lige ved at 
være eller blive det. 

Man behøver kun at overveje dette Karaktertræk hos ham 
for at begribe, i hvilken Grad en Forfatter som Nietzsche maa 
være ham en Forargelse. En Særling, en Ubændig, en Gaadefuld, 

en Dæmon, hvis Tanker bevæge sig i lange Spring og lade Mel- 
lemleddene ligge, en Filosof, der nedskriver sine Indfald aforistisk, 
som de komme, uden at ordne dem synderligt bagefter, og som 
overlader Læseren denne tit ikke ringe Umag, en Forfatter endelig, 
der henvender sig til den lille Kreds af tvivlsomt lykkelige, man 
plejer at kalde the happy few og som — for at bruge et Kierke- 
gaardsk Udtryk — skriver »for at misforstaas« af dem, der for 
ham staa som de profane. Høffdings Bøger kunne blive en Art 
Folkelæsning for de dannede, aldrig hans. 

For Prof. Høffding er Nietzsche ikke nogen Filosof, men en 
Rhetor, en Digter. Lad Læseren fordybe sig i Nietzsches Skrifter, 
og han vil føle Utilstrækkeligheden af disse Rubriker. Jeg er ikke 
sikker paa, at Prof. Høffding selv har læst ham fuldstændigt og 
omhyggeligt nok til at kunne fælde en saadan Dom. Ja, hvis jeg 
overfor en Professor i Filosofi turde vove en saadan Hardiesse, 
vilde jeg sige : jeg er end ikke sikker paa, at Professoren har for- 
staaet, hvad han har læst. Han gengiver i det mindste Nietzsches 
Ord og Tanker, hvor han citerer ham for ret at afskrække fra 
ham, saa urigtigt, at da Muligheden af forsætlig Forvanskning er 
udelukket, kun den af mangelfuld Forstaaelse bliver tilbage. 

Prof. Høffding har et langt Citat af Nietzsche, der lyder 
ret forrykt og kulminerer i denne højst besynderlige Sætning: 
>Hvis nu intet var mere guddommeligt end Vildfarelsen, Blind- 
heden, Løgnen?« 

Denne Sætning lyder paa Tysk : » Auch wir Erkennenden 
von Heute, wir Gottlosen und Antimetaphysiker, auch wir nehmen 
unser Feuer noch von jenem Brande, den ein Jahrtausende alter 
Glaube entzundet hat, jener Christen-Glaube, der auch der Glaube 
Plato's war, dass Gott die Wahrheit ist, dass die Wahrheit gottlich 
ist. Aber wie, wenn geråde dies immer mehr unglaubwiirdig 
wird, wennNichts sich mehr als gottlich erweist; es sei denn der 
Irrthum, die Blindheit, die Luge, — wenn Gott selbst sich als 
unsre langste Luge erweist?« 

Som man ser er i den danske Tekst de forklarende Slut- 
ningsord udeladte, Ordene mehr als gottlich oversatte, som stod 
der als mehr gottlich, og Vendingen »naar intet længere viser sig 
guddommeligt, (o: stammende fra Gud) det skulde da være Vild- 
farelsen, Blindheden, Løgnen«, gengivet med det ret platte: »Hvis 
nu intet var guddommeligere end Vildfarelsen, Blindheden, Løgnen!« 
hvad der selvfølgeligt giver en ganske anden Mening. 

Stedet er i sin Sammenhæng ikke saa let at forstaa, som 
Prof. Høffding har ment, og man kan uden at gaa ham for nær 
udtale, at den hele Side veltalende Protest om Sandhedens og 
Videnskabens Vær^i, som han knytter hertil, aldeles ikke rammer 
Nietzsche, men er kraftige Slag i den tomme Luft. Det anførte 
Sted af »Genealogie der Moral« er selv et Citat af det højst 
interessante ældre Skrift »Die frohliche Wissenschaft«, hvortil der 
ogsaa henvises, og Prof. Høffding, som har gjort sig Arbejdet let, 
har øjensynligt ikke søgt Forklaringen der. Ellers havde det ikke 
været ham muligt imod en saa dybsindig Forsker som Nietzsche 
at anføre denne Næsten-Trivialitet : »Aldrig kan en Overbevisnings 
Styrke være tilstrækkelig Garanti for dens Sandhed«, ti i selveg 
den Passus, hvortil der henvises, hedder det hos Nietzsche, at i 
først naar Overbevisningen har ophørt at være Overbevisning,. \ 
først naar den har været stillet under Politiets Opsigt o: under 
Opsigt af Mistroens Politi, kan den opnaa Adgang til Videnskaben,^ 
saa den videnskabelige Aands Tugt begynder med: ikke at tillade 
sig Overbevisninger. (Die frohliche Wissenschaft S. 261). 

Der var da ingen Anledning til at forklare Nietzsche Selv- 
følgeligheder, som blot kunne have Interesse for dem, han i sit 
energiske Sprog betegner som »akademiske Pattebørn«. Han synes 
heller ikke ubekendt med, at »Livet er i det hele en vanskelig 
Ting« og deslige. 

Men han viser, at om end selvfølgelig Overbevisninger intet 
betyde i Videnskaben, saa hviler dog nødvendigvis denne, eftersom 
der ingen »forudsætningsløs« Videnskab gives, paa én Overbevis- 
ning, en bydende og ubetinget. Spørgsmaalet om Sandhed er 
nødvendig, maa ikke alene forud være besvaret med Ja, men 
være besvaret i den Grad bekræftende, at den Overbevisning, der 
ligger bagved, kan formuleres saadan: »Intet er saa nødvendigt 
som Sandhed, og i Forhold til den har alt øvrigt kun en Værdi 
af anden Rang«. 

Og som den dybtgravende Psykolog han er, spørger Nietzsche 
nu: Hvad er, hvad betyder denne ubetingede Attraa efter Sand- 
hed? Er den en Vilje, der har til Indhold ikke at ville lade sig 
bedrage? Eller er den en Vilje, som har til Indhold ikke at ville 
bedrage? Ti ogsaa paa den sidste Maade kunde Attraaen efter 
Sandhed fortolkes, i Fald man under den almindelige Sætning 
»Jeg vil ikke bedrage« ogsaa indbefattede Tilfældet »jeg vil ikke 
bedrage mig«. 

Han viser saa, at dersom man atter spørger: Men hvorfor 
ikke bedrage? Hvorfor ikke lade sig bedrage? saa høre Grundene 
for det første Hvorfor ganske andensteds hen end Grundene for 
det andet. Man vil ikke lade sig bedrage — her er Forudsæt- 
ningen den, at det er skadeligt, farligt, skæbnesvangert at bedrages; 
saaledes opfattet bliver Videnskaben da Forsigtighed, Nytte, langt 
udspunden Klogskab, og Indvendingen, som bliver mulig, er deri: 
Er det virkelig saa sikkert, at det ikke at ville lade sig bedrage 
^r mindre skadeligt, farligt, skæbnesvangert? Ved vi forud nok om 
Tilværelsens Beskaffenhed til at kunne afgøre om den større Fordel 
^r paa den ubetinget mistroiskes eller paa den ubetinget tillids- 
fuldes Side? Men hvis begge Dele er nødvendige, megen Mistro 
og megen Tillid , hvorfra tager da Videnskaben sin ubetingede 
Tro, sin Overbevisning om, at Sandhed er vigtigere end alt andet? 
Og Nietzsche forklarer, at da i Livet baade Sandhed og Usandhed 
stadigt vise sig nyttige, kan den videnskabelige Overbevisning ikke 
have dannet sig ad denne Vej, ikke have sin Oprindelse i en 
Beregning af Nytten, men maa være opstaaet til Trods for at 
TJnytten og Faren ved at ville Sandhed for enhver Pris, stadigt 
læres af Livet 1 ). 

Følgelig betyder Attraa efter Sandhed ikke »jeg vil ikke 
lade mig bedraget, men »jeg vil ikke bedrage, heller ikke mig 
selv« — og dermed staa vi paa Moralens Grund 2 ). Ti man spørge 
"blot grundigt sig selv: Hvorfor vil du ikke bedrage, da dog Livet 
ser ud som var det anlagt paa Skin, Vildfarelse, Bedrag og Selv- 
forblændelse? Kan dette ikke være et Don Quichoteri? Eller 
noget endnu værre: et livsfjendtligt Princip? Er Attraaen efter 
Sandhed ikke en hemmelig Attraa efter Døden? Saa ses det, at 
Spørgsmaalet : Hvorfor skulle vi have Videnskab? fører tilbage til 
det moralske Problem: Hvorfor skulle vi overhovedet have Moral, 
Tiaar Liv, Natur, Historie er »umoralske«? Og saa viser det sig 



') Man sammenligne f. Eks. i Bjørnsons „Paa Guds Veje* Kailems Ordre 
at den amputerede Mand skal holdes i Troen paa, at Benet er i Behold. 

3 ) Man sammenligne dette Sted: Der unbedingt redliche Atheismus ist .... 
ein endlich und schwer errungener Sieg des europåischen Gewissens, der 
folgenreichste Akt einer zweitausenctøåhrigen Zucht zur Wahrheit, welche 
am Schlusse sich die LUge im Glauben an Gott verbietet .... Man sieht 
was eigentlich iiber den christlichen Gott gesiegt hat: die christliche 
Moralilåt selbst, der immer strenger genommene Begriff der Wahr- 
haftigkeit. 

at den sandhedselskende , den sandhedskærlige i den Mening, 
hvori Videnskaben forudsætter Troen paa Sandhed, aflægger Vidnes- 
byrd for en anden Verden end Livets, Naturens og Historiens. 
Saaledes kommer da Nietzsche til den Sætning, der i Høffdings 
Citat staar saa besynderligt forudsætningsløk, at Videnskabsmanden 
gaar ud fra en metafysisk Tro, den platoniske og kristne Tro paa 
at Gud er Sandhed, og — til det tvivlende Spørgsmaal, han lader 
følge denne Tro. 

Er det nu for meget sagt, at Prof. Høffding intet har for- 
staaet af selve den Tankegang, hvorimod han retter sit første 
Skud? Jeg mener Nej. Overfor Nietzsches urolige Dybsind, der 
bag hvert af de gængse Svar har et nyt Spørgsmaal beredt, 
overfor denne samvittighedsfulde Angest for at slaa sig til Ro ved 
et let færdigt og letfærdigt Svar, taler Professoren ret store Ord 
om Mangel paa »filosofisk Interesse« og Mangel paa »filosofisk 
Resignation«. 

De have ikke den rette Adresse. 

Prof. Høffding er altfor overlegen overfor Nietzsche. Han 
oplyser ham f. Eks. om at Spørgsmaalet om en Morals Oprindelse 
og om den samme Morals Værdi er to forskellige Spørgsmaal, 
som ingenlunde falde sammen. Han har et populært Billede om 
Pingvinens Vinge, der historisk set er Flyveredskab, men hvis 
Værdi beror paa, at den kan bruges til Svømmeredskab , og 
bruger saa det store Ord: »Om denne Forskydning af Værdibe- 
stemmelsen, som i den nyere historiske og filosofiske Etik spiller 
en stor Rolle, har Nietzsche ingen Anelse." Prof. Høffding vilde 
ikke have sagt det, i Fald han havde et lidt mere indgaaende 
Kendskab til Nietzsche end det, som kan indhøstes af en enkelt 
lille Bog. Ti i »Frohliche Wissenschaft« S. 265 ff. udvikler Nietzsche 
netop dette. Han viser her omstændeligt, hvor taabelig den 
Mening er, at naar man har godtgjort Urigtigheden af et Folks 
^ller et Menneskes Meninger om en Morals Oprindelse, saa denne 
Moral derved selv skulde være kritiseret. Han bruger derom den 
slaaende Sammenligning, at det er, som mente man at Virkningen 
af et Medikament var afhængig af, om den syge tænker som 
en Videnskabsmand eller som en gammel Kærling om Medicinen. 

En lignende Uret gør Prof. Høffding Nietzsche, hvor han 
forsøger at indvikle denne i en Modsigelse, naar han roser de 
aktive Følelser paa Tilbageslagsfølelsernes Bekostning. Høffding 
vil gøre det primitive Aristokratis Selvfølelse til en Tilbageslags- 

følelse som de andre. Men denne Selvfølelse er efter Nietzsche 
vel relativ, og det naturligt nok, ti hvorledes kunde den opstaa 
udenfor Relationen? men den er ikke derfor reaktiv som Nag- 
følelsen og Tilbageslagsfølelserne overhovedet er det. 

Hvis Prof. Høffding endelig blot vil læse Stedet S. 347 i 
»Frohliche Wissenschaft«, vil han maatte opgive sin Sætning om t 
at Nietzsche endnu ser paa alt gennem Schopenhauers Briller. 

Man løber ikke saa let til at forstaa en Skribent som 
Nietzsche. En første Læsning er ikke nok. Jeg véd, at da han 
for flere Aar siden forestillede sig for mig med Tilsendelsen af 
det første Skrift, jeg læste af ham, >Jenseits von Gut und Bose« 
stod jeg, som dog er ret vel vant til at sætte mig ind i en fremmed 
Tankegang, med den tydelige Følelse af ikke at forstaa, ikke til- 
gavns, ikke som jeg plejede at forstaa. Der var noget bagved, 
som undslap mig, og jeg skrev det rent ud til ham, spøgende, 
med den Vending, at hans Bog var altfor »tysk« for mig. Han 
s varte bl. a.: Jeg forstaar, at De har Deres Nød med mig saa 
god en Europæer og Kulturmissionær De end er. Jeg selv tvivler 
ikke paa, at mine Skrifter i et eller andet Punkt endnu er »meget 

tyske« Mange Ord har hos mig inkrusteret sig med andre 

Salte og smage mig anderledes paa Tungen end de smage mine 
Læsere. Og det kommer til: I mine Oplevelsers og Tilstandes 
Skala ligger Overvægten paa de sjældnere, fjærnere, tyndere 
Tonelag i Modsætning til de normale Mellemtoner: Ogsaa har jeg 
— for at tale som den gamle Musikant jeg egentlig er — et Øre 
for Fjærdedelstoner. Endelig — og det gør maaske mest mine 
Bøger dunkle — findes der hos mig en Mistro til Dialektik, endog 
til Grunde. Det synes mig mere at komme an paa Modet, paa 
Styrkegraden af et Menneskes Mod, naar det gælder, hvad han 
allerede ånser for sandt eller endnu ikke anser for sandt. (Jeg 
selv har kun sjældent Mod til det, som jeg egentlig »véd«). 

Hverken Udtryksmaade eller Tankegang kan her beskyldes 
for Fladhed. Og flad er i øvrigt Nietzsche ingensteds — det 
skulde da være i et Par Aforismer om Literatur i de allersidste 
Brochurer. Jeg har i al Beskedenhed langsomt, flere Aar efter 
hinanden, stræbt at trænge ind i hans Synsmaader uden at lade 
mig afskrække af en paa visse Omraader fremtrædende Brutalitet, 
som er fjærn fra mit eget Væsen og som jeg i min Afhandling 
har søgt at forklare ud fra den i det tyske Folk altbeherskende 
Militarisme. Der synes mig, for at bruge et Udtryk af Prof. Høffding, 

at være et Stænk af »intellektuelt Hovmod« i Maaden, hvorpaa 
han affærdiger Nietzsche. Der vil til Trods for det Indtryk, den 
danske Filosofs overlegne Vurdering af Nietzsche som Tænker utvivl- 
somt har gjort paa mange, blive en og anden tilbage, som 
haardnakket vil paastaa, at lægger man et Par Bind af Nietzsche 
paa den ene Vægtskaal, Professor Høffdings samlede Værker paa 
den anden, saa bliver det de sidste, som gaa til Vejrs. 

II. 

I Artiklen »Aristokratisk Radikalisme« havde jeg paavist 
en tankevækkende Overensstemmelse mellem saa forskelligartede 
og saa betydelige Nutidsskribenter som Renan, Flaubert og Nietzsche 
med Hensyn til, hvad der maa opfattes som Historiens Maal. 
De have alle under forskellige Vendinger fremsat den samme 
Tanke: »Menneskehedens Formaal er det at frembringe store 
Mennesker. Frelsen vil komme fra store Mennesker« (S. 574). 

Prof. Høffdings Indvending imod denne Tanke og Maaden, 
hvorpaa den i min Afhandling er fremstillet under forskellige 
Vendinger, hvorfor jeg selv bærer Ansvaret, er denne: Hvis de store 
Mennesker virkelig er Maalet, saa er det jo en tydelig Selv- 
modsigelse, naar der paa flere Steder i Afhandlingen udtrykkelig 
tales om dem som havde de selv et Formaal — i Professorens 
Sprog: som var de »Redskaber for mere omfattende Formaal«. 

Det hedder her hos Professoren: »Mellem de to Grupper af 
Sætninger maa der træffes et Valg. For dem, der ikke veje deres 
Nej saa meget som deres Ja, og som derved let komme til at 
sige Ja og Nej til samme Ting, kan det maaske være vanskeligt 
at vælge her. Men Ja og Nej er ikke god Filosofi«. — Mon nu 
ogsaa al denne Overlegenhed her er paa rette Plads? 

Dersom jeg siger: Menneskehedens Maal er at frembringe 
store Mennesker — er der da sund Logik i den Indvending: 
Udrette disse store Mennesker da ikke noget, der altsaa er det 
egentlige Maal? Jeg synes: Ikke megen, hvis dette Noget ikke kan 
udrettes af andre. 

Dersom jeg siger: Menneskehedens Maal er at frembringe 
store Mennesker — er der da Dybsind i den Indvending: Enten 
betragte disse store Mennesker sig selv som Formaal — og i saa 
Fald er de ikke store. Eller de gør det ikke — i saa Fald ligger 
Maalet altsaa ikke i de store Mennesker. Jeg finder intet Dybsind deri. 

Hvis jeg siger: Menneskehedens Maal er at frembringe 
Mennesker som Sofokles, Cæsar, Jesus, Leonardo, Michel Angelo, 
Spinoza, Kopernikus, Newton, Goethe, Beethoven — kan man da 
spørge: Mener du Leonardo med eller uden hans Malerier, Go,ethe 
med eller uden hans Værker? Hvor kan man skrælle Manden for 
hans Livsgerning, skrælle Stjærnen for dens Straaler! 

Hvis jeg siger: Historiens Formaal eF at frembringe et 
Menneske som Jesus — jeg vælger dette Navn, fordi det svarer 
til mine egne Ord om »de i stor Stil gode, de i hvem det godes 
Genius virker« — er det da en Indvending, den Høffdingske: 
»Herefter ligger det sidste Maal dog ikke i de store Mennesker, 
men r det, de virke for«? Hvis et helt Tidsrum, ja et helt 
Oldtidsfolk kulminerer i Jesus, saa er hans Tilblivelse det historiske 
Formaal. End ikke Ortodoksien vil benægte det, for hvem dog 
Hensigten med Jesu Tilblivelse var den ganske bestemte: Menneske- 
hedens Frelse; ti dens Opfordring har bestandig lydt: Bliv ham 
lig! følg ham efter! Selv for den er Maalet han selv, ikke 
.hans Værk. 

Hvad er dette dog for en plump, udialektisk Adskillelse, 
den, Professoren gør mellem de store Mennesker som Maal og 
som Midler! Hvortil dog denne unødige Moraliseren om at de 
virkeligt store bør føle sig som Tjænere og Redskaber! Udelukker 
det, at de er det historiske Maal? Naar Leonardo malte, saa var 
hans Maleris Fuldkommenhed hans Maal, men denne Fuldkom- 
menhed faldt sammen med hans egen — han følte sig ikke som 
Bedskab til Opnaaelse af den Nydelse, Maleriet vilde skaffe — om 
han end frembragte noget, der paa en eller anden Maade kom 
utallige Mennesker i følgende Slægter til Gode. Ikke at tale om 
at det store Menneske kan være mere værd end dets Værk. Man 
ser det selv med Religionsstiftere — som Buddha, Jesus. Endog 
en saa begejstret Kristen som Søren Kierkegaard skrev mismodigt, 
at Kristendommen var i Grunden aldrig kommen ind i Verden; 
det blev ved Forbilledet og højt regnet et Par Apostle. For ham 
er Jesus den hele Kristendom. 

Men Professor Høffding behøver for at forstaa hvad det er 
for en daarlig Tale, denne dualistiske, om Modsætningen mellem 
de udmærkede Mennesker som Midler og som Maal, blot at slaa 
op hos en Forfatter, hvem han sikkert ikke vil undervurdere. 
Denne siger: »Der kan gives Mennesker, som ingen egentlig etisk 
Følelse besidde, og som heller ikke behøve nogen. Det, som de 

kunne yde, yde de af ganske Hjærte, uden at de anstille nogen, 
Vurderen af deres egne eller andres Handlinger. De gaa fuld- 
stændig op i en Virksomhed, som ganske stemmer med deres 
Ævner og Drifter, uden nogensinde at tvivle om dens Berettigelse- 
og Betydning, og uden at deres Iver kølnes. Det kan være 'Dyrk- 
ning af Kunst eller Videnskab, Virksomhed i Samfundets Tjæneste 
eller for deres Families Underhold. Eller de høre til de lykkelige 
Naturer, der sprede Lys og Glæde omkring sig blot ved at være 
tiU. (Høffding: Etik S. 49). De store Mennesker, de som er 
Menneskehedens Formaal, gøre netop dette sidste. 

Andensteds udvikler samme Forfatter (Etik S. 59 ff.),. 
hvorledes vi maa antage en Tilstand for opnaaelig, hvor »en Rærlig, 
etisk Følelse ikke længere gør sig gældende og heller ikke vil 
være nødvendig, fordi der vil være bragt Harmoni til Veje mellem 
Menneskets Instinkter og det, som Hensynet til Slægtens Velfærd 
fordrer«. Og han slutter: »Fuldkomne Væsener have ingen Etik 
og kunne ingen have, da Ideal og Virkelighed falde sammen. ... 
Der gives (som tidligere omtalt) maaske allerede nu enkelte Na- 
turer, for hvis Vedkommende dette kan siges at være sket«. 

Jeg tilføjer: Saadanne Mennesker, hvis Formaal ikke falder 
udenfor dem selv, er Historiens Formaal. Kun at Historiens For- 
maal ikke er etisk fuldkomne Mennesker alene. Som Prof. 
Høffding rigtigt siger i sin Etik (S. 2^8): »Hvad der er vort 
etiske Viljeslivs højeste Formaal kunne vi ikke erklære for 
Verdensudviklingens Formaal«. 

Hovedsagen for mig er denne: Her finder ingen Spaltning 
Sted mellem den store Mand som Middel og som Maal. Her er 
intet Valg at træffe. Goethe vil sige: Goethe, hans Livsværk 
inklusive. Hans smaa Kærlighedsdigte fryde dem, der læse og 
forstaa dem. Han skrev dem imidlertid ikke for at gavne- 
Menneskeheden, men fordi han maatte skrive dem. 

Og om Cæsar, i Anledning af hvem Prof. Høffding gærne 
vil anføre Mommsen imod mig, gælder nøjagtigt det samme. 

For H. er »de store Mennesker store ved at være de store 
Midler«. Ja rigtigt! det er den borgerlige Opfattelse af Geniet. 
Det er ikke min; det er visselig heller ikke Mommsens af Cæsar. 
Efter at have fremstilt Mandens Livsgerning siger den store tyske- 
Historiker: 

»Saadan var denne enestaaende Mand, hvem det synes let og 
dog er saa uendeligt svært at skildre. Hans hele Natur er 

gennemsigtig Klarhed . . . Dens Hemmelighed ligger i dens Fuld- 
endthed. Menneskeligt som historisk staar Cæsar i det Udjæv- 
ningspunkt, hvor Tilværelsens store Modsætninger ophæve hinanden. 
Udrustet med den vældigste Skaberkraft og dog tillige med den 
mest gennemtrængende Forstand; ikke mere Yngling og endnu 
ikke Olding; med den højeste Villen og den højeste Fuldbyrden; 
opfyldt af republikanske Idealer og tillige født til Konge; Romer i 
sit Væsens dybeste Kærne og dog kaldet til i sig og udenfor sig 
at forsone og formæle den romerske og den helleniske Udvikling, 
er Cæsar den hele og fuldstændige Mand. . . . Men deri ligger 
ogsaa Vanskeligheden, man kan sige Umuligheden af at skildre 
Cæsar anskueligt. Som Kunstneren kan male alt, kun ikke den 
fuldendte Skønhed, saaledes kan ogsaa Historikeren, naar en Gang 
hvert lusende Aar det fuldkomne møder ham, kun forstumme . . . 
Vi maa nøjes med at prise dem lykkelige, der saa denne Fuld- 
kommenhed med deres Øjne, og at indvinde en Anelse om den 
gennem den Afglans, der uforgængeligt hviler paa de af denne 
store Natur frembragte Værker; rigtignok bære disse Tidens 
Stempel«. 

Læseren ser, at ogsaa Mommsen er uborgerlig nok til ikke 
i Manden at se det blotte Redskab for et Værk, han ser hans 
Betydning for Menneskeheden først og fremmest i hans_ Naturs 
Fuldkommenhed, af hvilken hans Livsgerning kun giver os en 
Afglans. 

Mommsen skrev denne Karakteristik af Cæsar i Aaret 1857 
i den værste tyske Reaktionsperiode, og den liberale Politiker 
maatte naturligt frygte for, at hans Forherligelse af den store 
Romer skulde blive taget til Indtægt af smaa »Cæsarer« i Preussen 
-eller Hessen. Han søgte derfor umiddelbart efter en Sætning, 
hvori den stærkeste Bevægelse og Beundring giver sig Udtryk, 
Dækning i denne Vending: »Det er her paa rette Sted udtrykke- 
ligt at udtale en Protest, som hos Historieskriveren ellers overalt 
er en stiltiende Forudsætning, nemlig imod den Skik, som Enfol- 
dighed og Perfidi have tilfælles, at løse historisk Ros og historisk 
Dadel ud fra de givne Forhold og bruge dem som almengyldig Frase, 
i dette Tilfælde altsaa mod Omtydningen af Dommen over Cæsar 
til en Dom over den saakaldte Cæsarisme«. Og han udtaler, at 
saa uovertruffen Cæsars Storhed er, saa nødvendigt og gavnligt 
hans Værk var, saa leverer hans og det romerske Kejserdømmes 
Historie »sandelig en skarpere Kritik over den moderne Enevælde 

end et Menneskes Haand formaar at skrive den«. Og herefter 
følge saa de af Høffding citerede Ord om at »enhver nok saa 
mangelfuld Forfatning, der giver Spillerum for et Flertal af 
Borgeres frie Selvbestemmelse, er uendeligt mere værd end den 
mest geniale og humane Absolutisme«. Dette er en god gammel 
liberal Sætning; ti den Forfatning har visselig aldrig været til, der 
sikrede et Flertals frie Selvbestemmelse, men disse Ord have i 
ethvert Tilfælde ikke den Mening, Høffding lægger i dem, at godt- 
gøre, hvor meget bedre det havde været, om Cæsar selv ikke 
havde været nødvendig. Mommsen vil ikke for Alvor sige, at det 
havde været bedre om det fuldkomne ikke havde vist sig paa 
Jorden — ganske fraset det tomme i Tanken at ville digte 
Historien om. Og naar Høffding anfører disse Ord imod min 
Vurdering af Cæsar med Vendingen: »Man ser her Forskellen 
mellem en Æstetikers og en Historikers Vurdering«, saa fejler han 
dobbelt, dels fordi han med sit Yndlingsudtryk atter her gør mig 
til en »Æstetiker«, hvad den forelskede Mommsen vel er i højere 
Grad end jeg, dels fordi han henfører hine Ord til Mommsens 
historiske Ævne, da de dog netop kun er den liberale Politikers 
Parade mod et Misbrug, de samtidige Modstandere kunde ville 
drive med hans Forgudelse af den store Cajus Julius. 

Endelig havde jeg vel Ret til at vente, at naar en Mand af 
Prof. Høffdings Dannelse skrev imod mig, han da ikke klamrede 
sig til et enkelt Sted i en enkelt Afhandling, men tog Hensyn til 
et og andet, jeg ellers havde skrevet om et saadant Punkt. I Forordet 
til den Samling af »Essays«, i hvilken jeg nylig optog Karakteri- 
stiken af Nietzsche, udtaler jeg, — des værre forgæves — det 
Haab at finde Læsere, som kende saa meget til Forfatteren »at 
de uden vidtløftig Forklaring se udfra hvilken Grundsynsmaade 
det enkelte maa forstaas, og vide indenfor hvilken Begrænsning 
det paa hvert enkelt Sted antydede maa betragtes som ment«. 
Men hvis man kender en Historiker paa, at han kan beundre en 
enevældig Statsmand og dog betragte hans Opstaaen som en tvivl- 
som Lykke, da vil selv jeg uværdige kunne gøre Fordring paa hin 
Ærestitel. Dersom Prof. Høffding vil værdiges at slaa op i min 
Bog Berlin, vil han S. 106 finde denne Passus: »Er Bismarck.en 
Lykke for Tyskland, selv om han ingen Velgører er for Menneske- 
heden? Spørgsmaalet er ikke saa enkelt som det ser ud. Han 
er for Tyskland hvad et Par udmærkede, uhyre stærke Briller er 
for den svagsynede. Det er en stor Lykke for Manden, at han 

Tilskueren. 1890. 2 

har saa udmærkede Briller, men en stor Ulykke for ham, at han 
har dem nødig, og hans Øjne svækkes i Længden end yderligere 
derved«. 

Jeg har da ikke paa dette Punkt behøvet en Henvisning til 
samme Tanke hos en anden Skribent, mindst til den med al sin 
Storhed som Historiker lunefulde, pirrelige, tyskfrisindede Mommsen, 
for hvem Cæsar er et Ideal, Bismarck en Rædsel og Gambetta 
noget, der i hans Mund er endnu værre end en Rædsel: la bohéme. 
Og lige saa lidt har jeg behøvet at erindres om, hvor meget selv 
de største Aander skylde andre Aander, deres Forgængere, over- 
hovedet deres Land og deres Tid. Hvem nægter at de virkeligt 
store »have modtaget meget« og hvad har det med disse Spørgs- 
maal at gøre! 

Men hvad særlig Nietzsche angaar, saa tage Høffdings Ind- 
vendinger imod ham sig ud som hørte man Moralisten fra et 
borgerligt Skuespil, opfyldt af det til Borgerheld sigtende, rette 
sin Indsigelse mod en patetisk eller spottende Replik af en 
Prometheus, Hamlet eller Faust. Indsigelsen skurrer, fordi den 
udgaar fra en altfor forskellig Sfære, fordi den rettes fra en Aand, 
der føler sig i sit Element i sin Tidsalder, til en Aand, der føler 
sig ilde til Mode i sin, men hvem en Verden foresvæver, en Frem- 
tids, »saa overdaadigt rig paa skønne, fremmede, frygtelige og 
guddommelige Træk«, at hans hele Væsen bøjer sig i Spænding 
frem imod den. Han kan ikke mere nøjes med Samtidens 
Mennesker. Han har et altfor forskelligt Ideal, Idealet af en Aand* 
der leger med alt, hvad der hidtil har gjældt for helligt og godt, 
Idealet af en menneskelig-overmenneskelig Velfærd og Velvilje, der 
ofte nok vil komme til at synes umenneskelig, naar den nemlig 
ikke mere tager det alvorligt, der i Samfundet, som vi kende det, 
var den højeste Alvor. (Smlgn. Die frohliche Wissenschaft S. 332). 

III. 

Det har undret mig at se Professor Høffding rykke ud med 
ét helt humanitært Arsenal i Anledning af en saa ringe Ting 
som den af mig gengivne Argumentation, med hvilken Nietzsche 
vil godtgøre Urimeligheden af at skrive Historien ud fra Massernes 
Synspunkt. (Nietzsche: Vom Nutzen und Nachtheil der Historie 
fur das Leben S. 94 ff.). Hvad han vil protestere imod, er 
simpelthen det, at betragte Massedrifterne som Hovedsagen i 

Historien og alle de store Mænd kun som det tydeligste Udtryk 
for disse — en Protest, jeg for min Del har kunnet istemme, 
fordi jeg selv har udtalt den, før jeg kendte ham. I den Anled- 
ning spiller Prof. Høffding Menneskekærligheden ud imod mig, 
de »gode og klare og milde Øjne« der kunne opløse Masserne og 
finde de enkelte ud, af hvilke Massen bestaar. Det er næsten for 
billig en Maade at komme til milde Øjne paa 1 ). 
Naar Goethe skriver: 

Zuschlagen kann die Masse, 
Da ist sie respektabel, 
Urtheilen gelingt ihr miserabel, 

vil saa ogsaa Prof. Høffding belære ham om, at den enkelte i 
Massen ret vel kån fortjæne Deltagelse og være i Stand til at 
fælde en fornuftig Dom? 

Naar Schiller skriver: 

Jeder, sieht man ihn einzeln, ist leidlich klug und verståndig; 
Sind sie in corpore, gleich wird euch ein Dummkopf daraus, 

vil Prof. Høffding saa ogsaa forklare Humanitetens store Digter, 
at man bør se paa Massen med Humanitet? 

Naar Søren Kirkegaard skriver: »Mængden er Usandheden«, 
— han mener Angerløsheden , Ansvarsløsheden — vil Prof. Høff- 
ding saa ogsaa underrette »hin enkelte«s Forherliger om, at 
Mængden bestaar af enkelte? 

Prof. Høffding er en stille Lærd, og det er sandsynligt at 
han ikke ret mange Gange i sit Liv har set Masserne som Masser 
i Drift. Jeg har i nogle faa Tilfælde set det og har bevaret et 
Indtryk deraf, som er uudsletteligt. Jeg har set Umuligheden af ved 
saadanne Lejligheder ved nok saa menneskelig Tiltale og nok saa 
»milde Øjne« at bringe den enkelte i Massen til Menneskelighed 
endsige til Fornuft — naar man da ikke kan befale eller stille 
Magt mod Magt. Naar Massernes Lidenskaber komme i Be- 
vægelse, vil det fornuftige Mindretal, endsige den fornuftige enkelte, 
blive overstemt, skudt til Side eller knust. Massen er ikke 
1 + 1 + 1 ... (indtil Tallet paa den kommer ud), men 1 + 1 + 



*) En enkelt Gang savnes det milde Blik. Det er naar Prof. Høffding til 
allersidst med et Vemod, der ikke klinger rigtigt ægte, men har en Bi- 
klang af Hoveren, minder om, at Nietzsche nu som sindssyg selv er bleven 
til „en sprukken Klokke". 

2* 

+ 1 ... + x 0: d en Bestialitet, der udvikles hos de enkelte, 
idet de blive Masse. Historien har givet saa mange Eksempler 
derpaa, at det er unødigt at nævne noget enkelt. Naar Prof. 
Høffding under en mere tilsyneladende end virkelig Modsigen 
heraf hævder Nødvendigheden af at udløse stedse flere af Massen 
til frit, menneskeligt Liv, saa er netop denne Nødvendighed et 
Vidnesbyrd om Massens ringe menneskelige Værdi som Masse, 
og om dens Farlighed som Modstand mod de store Mennesker. 
Denne Farlighed betinger naturligvis tillige dens Brugbarhed som 
Kraft i det store Menneskes Haand, som Redskab for hans Planer, 
deriblandt navnlig Planerne til dens eget Bedste. 

Den, der protesterer imod at Historien skal skrives ud fra 
Massernes Synspunkt, røber altsaa ikke derved, at han er uden 
Hjærte for noget Menneskes, selv det ringestes, Ve og Vel. 

Men det er »Velfærdsmoralen« der ligger Professor Høffding 
paa Hjærte, og Nietzsche har udtalt sig imod den. Jeg for min 
Del har ikke gjort det og jeg skal sige hvorfor. 

Da jeg, som allerede antydet, tiltrods for alle de Moraler, mine 
Bekendte i de sidste Aar have skrevet, endnu har en lille Tvivl om 
Moralen virkelig er en Videnskab, saa betragter jeg de Principer, som 
nogle af de bedste Hoveder eller varmeste Hjærter i den nyere 
Tid have gjort gældende for den , som fortræffelige Regulativer, 
men ikke som mer. Et saadant Regulativ var det Benthamske 
Nytteprincip; men det var snevert, saa snevert, at f. Eks. Kunsten 
faldt udenfor det som unyttig. Stuart Mill med sin rigere og 
flersidigere Aand optog og udviklede Principet videre i sin 
Utilitarianism , en Bog jeg selv, allerede for sytten Aar siden, da 
der endnu slet intet var skrevet om engelsk Filosofi eller i dens 
Retning her til Lands, har oversat paa Dansk fordi jeg ønskede dens 
Idégang den størst mulige Udbredelse hos os som Modvægt mod 
Martensens den Gang begyndte »Kristelige Etik«. Jeg gav den 
Navnet »Moral grundet paa Nytte- eller Lykke-Prineipet«. Jeg 
oversatte den ikke uden Forudsætninger og ikke i Søvne. Jeg 
har da Ret til at undres over den Bemærkning af Prof. H. i 
Anledning af nogle Ord i min Artikel, angaaende Forsagelsesmoralen, 
at den, der har nedskrevet dem »ikke synes at kende noget til 
den engelske Skole; ellers maatte han vide, at det netop er et af 
Særkenderne for den Moral, som denne Skole har grundlagt, at 
den ikke fordrer Forsagelse«. En noget opmærksommere Læsning 
vilde have vist Prof. H. — hvad han forud kunde have sagt sig 



Digitized by Google 



Det store Menneske, Kulturens Kilde. 



21 



selv — at disse Ord aldrig hverken af Nietzsche eller af 
mig kunde være ment som Indvending mod Englænderne. Paa 
Grund af den stærke Sammentrængen af Stoffet, som var nød- 
vendig hvor Indholdet af 17 Bind skulde gengives paa et Par 
Ark, følge de i min Afhandling uden videre Overgang paa 
Indvendingerne mod den engelske Skole. 

Da jeg har betragtet Lykkeprincipet som et Regulativ, vel 
egnet til paa det moralske Omraade at orientere, saa har jeg 
stræbt at udvide Begrebet Lykke saa stærkt det lod sig gøre. 
Efter Ævne har jeg ved en saadan Udviden forsvaret det 
Bentham-Millske Moralprincip mod Angreb 1 ). Den, der vil gøre 
mig den Ære, at blade m mine ældre Skrifter, vil se, at Prof. 
Høffdings Argumenter paa dette Punkt ikke lær« mig noget Nyt* 
Selve det vigtige Citat af Stuart Mill, som han anfører og ov.er^ 
vejer i sin Etik (S. 87) T havde jeg tidligere dvælet ved i to af 
mine Skrifter (Benjamin Disraeli S. 84, Berlin S. 206). 

I sin »Popanilla« spotter nemlig Disraeli Utilitarianernes 
Beklagen af en Befolknings faa Fornødenheder ved at lade Helten 
betegne det som sine Landsmænds Ulykke, at de føle sig lykkelige 
uden Kultur. Jeg udvikler da, at efter min Opfattelse rammes 
Utilitarianerne ikke for Alvor af dette Angreb: »Kulturfremskridtet 
fremmer i Virkeligheden Massernes Lykke, Barnets og den Vildes 
saakaldte Lykke er efter min Overbevisning ikke blot ikke den 
højeste, men ingen ægte. Stuart Mill siger i sin Utilitarianism: 
Det er bedre at være et utilfredsstillet Menneske end et tilfreds- 
stillet Svin, bedre at være en utilfredsstillet Sokrates end en vel- 
tilfreds Taabe«. — 

Jeg slutter mig her til Mill med de Ord: »Det er ikke alene 
bedre, men lykkeligere«. — Dog da jeg nogle Maaneder senere 
omarbejdede Bogen paa Tysk, følte jeg mig selv stødt af Paradoksien 
i denne Vending, og jeg skrev i Stedet: »Und er hat Recht, denn 
die hohere Empfanglichkeit auch fur den Schmerz ist nicht ein 
zu theurer Preis fur die Steigerung des ganzen Lebensinhalts«. 
Jeg lader altsaa der det Spørgsmaal aabent, om man finder Ordet 
Lykke adæqvat eller ikke for denne Løftelse af det hele Livs- 
indhold. I min Bog Berlin kommer jeg i Anledning af Eduard v. 



*) Jeg staar derfor ikke paa samme Standpunkt som den debuterende For- 
fatter af en interessant Brochure: Aristokratisk Radikalisme contra Vel- 
færdsmoral. En Nutidsbelragtning. Af Arnold Rohde. 

Hartmanns Forkasten af al Lykkemoral tilbage til Sagen og skriver: 
»Stuart Mill gaar [paa det anførte Sted] lidt uden om Sagen; ti 
Spørgsmaalet er jo ikke, om det (moralsk) er bedre at være en 
utilfredsstillet Sokrates end et veltilfreds Svin, men om hvem der 
er lykkeligst, Sokrates eller Svinet«. Jeg afgør saa Spørgsmaalet, 
ganske som Høffding nu. Han havde, hvis han havde læst mig, 
ikke behøvet mod mig at gøre gældende sine Citater af Goethes 
Clårchen og Auguste Gomte (S. 865). Ja jeg gaar her saa vidt i 
at spænde Ordet Lykke til det yderste, at jeg skriver: »Sokrates 
er den lykkeligere af de to, lykkeligere selv med Giftbægeret i 
Haanden. Han havde Ulykke, men var ikke ulykkelig, hans Sjæl 
var fast. Der er en vis Sandhed i Stoikernes Paradoks; den vise 
er selv ikke paa Baalet, ikke midt imellem Luerne, ' ulykkelig. 
Joban Huss var det ikke, da han paa Baalet udbrød: Sancta 
simplicitasl Hvor meget mindre er da den udviklede og dannede 
det som saadan«. 

Jeg mener nu som da, i Modsætning til* Hartmann, at selv 
om Kulturfremskridtet »paa sin Bane mange Gange krydser og 
tilintetgør Individernes Velfærd, saa tenderer det ikke des mindre i 
sidste Instans mod den almindelige Lykke som Maal«. Jeg havde 
sat mig den Opgave at fremstille Nietzsche, ikke at markere et- 
hvert nok saa underordnet Punkt, paa hvilket jeg var uenig med 
ham. Jeg vilde derved ikke have opnaaet andet end at slaa 
Skikkelsen i Stykker. Derfor gengav jeg hans Indvendinger mod 
Lykkemoralen i denne Skikkelse uden Kommentar. 

Men det er slet ikke heller paa disse Indvendinger at Vægten 
ligger. Det er ikke paa dette Omraade at Grunduenigheden 
aabenbarer sig imellem Prof. Høffding og mig. Dersom en be- 
tegner Moralens Formaal som Lykke og saa definerer Lykke saa- 
ledes at den bliver omtrent enstydig med Fuldkommenhed, og 
hvis en anden betegner Formaalet som Fuldkommenhed, men 
viser at Fuldkommenheden er den sande Lykke, saa er disse to 
Personer ret enige i Hovedsagen, og Forskellen imellem dem beror 
nærmest paa det Navn, der gives det af dem anvendte moralske 
Regulativ. Og paa samme Maade: Dersom man som Prof. Høffding 
gør, og som jeg selv til Dels har forsøgt det, stræber at udvide 
Velfærdsmoralens Begreb saaledes, at dette ikke bliver synderligt 
forskelligt fra Begrebet Udviklingsmoral, saa bliver der ingen 
væsentlig Strid mellem den, der betoner Ordet Velfærd, og den, der 
betoner Ordet Udvikling — ligegyldigt om der hos rigurøse Til- 

hængere af Fuldkommenhedsmoralen som Steinthai eller af Kultur- 
moralen som Hartmann udtales en sand Afsky for al Velfærdsmoral. 

Nej, Uenigheden mellem Prof. Høffding og mig kommer 
først frem, naar — som det i Afhandlingen Aristokratisk Radika- 
lisme er sket — Spørgsmaalet om de store Mennesker stilles: 

Kan den Velfærd, der er Maalet, naas uden om de store 
Mennesker? 

Jeg siger Nej og atter Nej. Prof. Høffding siger Ja og Nej. 
Men (for at citere en udmærket Forfatter) Ja og Nej er ikke god 
Filosofi, I sin Afhandling siger Prof. Høffding S. 855 at Stor- 
mennesker »aldrig ville kunne undværes«, men S. 859, at det 
»meget ofte var heldigst, om de ikke havde været nødvendige«. 

Den, der principielt vilde Velfærd uden Hensyn til menneskelig 
Storhed, vilde naa til at se Idealet i Slaraffenland, (hvad Prof. Høffding 
sikkert ikke gør), eller dersom han har stræbt at nærme Begreberne 
Velfærd og Kultur saa meget som muligt til hinanden, vil han 
konsekvent se Maalet i en elementær, demokratisk Kultur o: i en 
Kultur, der strækker sig til det størst mulige Antal. 

Den, der principielt attraar Frembringen og Udviklen af 
store Mennesker (i den Overbevisning, at deres Fremkomst og 
Liv er Betingelsen for alt hvad der giver Livet Værdi, det hedde 
og kaldes nu Fuldkommenhed , Fremskridt, Udvikling, Lykke eller 
Velfærd) vil se Maalet i en aristokratisk Kultur, selv om saare 
faa direkte kunne blive delagtige i den. Han vil betragte Florents 
under Renaissancen som uendeligt mere kultiveret end Schweiz i 
vore Dage, skøndt Beboerne af Florents den Gang hverken kunde 
læse eller skrive, og skøndt Indbyggerne i Schweiz i vore Dage alle 
sammen kan det. 

Da vi var Børn, lærte vi i Skolen, at Danmark var det 
Land, der omtrent stod højest i Europa i Kultur, fordi Almue- 
skoleundervisningen var saa udbredt, at alle Mennesker kunde 
læse og skrive, medens Frankrig med sine den Gang saa faa og 
daarlige Almueskoler var et Land, der stod langt tilbage i Kultur, 
siden kun saa og saa mange Procent af Indbyggerne drev disse 
ædle Kunster. Først mange Aar derefter begreb jeg, at dette 
Forhold mere end opvejedes ved, at de højest udviklede i Frankrig 
var mere udviklede end de højest dannede i Danmark. 

Intet fornuftigt Menneske vil indvende noget mod Omsorgen 
for det størst mulige Antals Lykke eller det størst mulige Antals 
Kultur. Men naar man i Steden for at tale om Lykke for det 

størst mulige Antal, siger om en Mand som Leonardo: >En Maler 
som han er Historiens Maal«, saa mener man, at han i og for sig 
er den store Lykke for Menneskeheden, den ubetingede Kulturværdi, 
og at denne vilde været fortabt hvis han i Stedet for at male saa- 
ledes, at han ene tænkte paa at tilfredsstille sig selv, havde givet 
sig til at nlale saadan, at del størst mulige Antal kunde nyde ham 
Malerier. Han selv, ikke Massernes Plasér, er Formaalet. Dette 
er ikke, som Prof. Høffding kalder det, Moloksdyvkélse af Geniet. 
Det er Overbevisning om, at uden det højeste, yderst faatallige r 
Mindretals med yderste Anspændelse indvundne Kultur er ingen 
værdifuld Udvikling mulig, intet Fremskridt i Ordets egentligste 
Forstand. Uden de højeste Minoriteters Kultur synke Masserne 
i Aaiidløshed. 

Vist er det godt, at Bønder lære at læse, og vist er det 
sandt, at Genier rkke sjældent udgaa fra en Hytte. Men Spørgs- 
maalet er ikke det. Spørgsmaalet er om, som Prof. Høffding 
tror, Afstanden mellem de høj^ udviklede og Masserne, altsom 
disses Kulturniveau løftes, vil tage' af eller ikke. 

Den vil visselig ikke tage af. Ti skøndt det kulturfremmende 
Mindretal alene faar Massernes Kultur til at stige, saa mindskes 
ikke derved Afstanden mellem Højdepunkterne og Vandspejlet. 
Ti Niveauet for det faatallige Mindretals og Niveauet for det uhyre 
Flertals Kultur stiger med altfor ulige Hurtighed. Det er da, selv 
naar Opgaven formuleres som den at hæve Menneskeheden, løfte 
den Trin for Trin — det faatallige Mindretals Kultur, hvorom det 
gælder. Og da Mindretallet atter har de store enkelte at takke 
for sin Kultur, saa er det de store enkelte, hvis Frembringelse 
og Opretholdelse er Maalet. 

I Regelen føles ikke Spaltningen mellem den demokratiske 
og den aristokratiske Betragtningsmaade, fordi man samtidigt i 
Staterne gør adskilligt for Massernes elementære Kultur og en 
lille Smule for de kulturbærende Elementers Vel. Men Spaltningen 
fornemmes stærkt i de ikke faa Tilfælde, hvor Valget rejser sig 
mellem: fremfor alt at lægge an paa Vulgarisering af den ind- 
vundne Kultur og: fremfor alt at drive den højeste Kultur, hvor- 
til et Folk er naaet, i Vejret. 

For Tiden er det her i Norden og sikkert mange andre 
Steder Vulgariseringen, hvorpaa der fremfor alt lægges an. Det 
er et Udslag af den demokratiske Strømning gennem Tidsalderen. 
Den er mægtig, selv hvor den, som i Danmark, hæmmes paa 

mange Maader og mest af Folk, der ikke repræsentere nogen 
anden Magt end Pannelsesfilisteriet. Men naar Prof. Høffding 
siger: »Hvad Demokratiet vil, er netop, at det Aristokrati, som 
ikke kan undværes, virkeligt bliver et Aandsaristokrati«, saa 
tvivler jeg ikke om, at han og mange af de bedste Mænd, der 
kalde sig Demokrater, ville dette; men jeg benægter, at de da med 
Sandhed kunne kaldes Demokrater. Demokrati betyder Folke- 
herredømme og intet andet. Kalder man alt , hvad man synes 
om, for demokratisk, bliver det umuligt at føre Diskussion om 
Ordet og Sagen. Dog ikke én, men hundrede Gange har jeg her 
til Lands i de Organer, der i eminent Forstand betragte sig og 
betragtes som Demokratiets, læst Mistænkeliggørelser af ethvert 
Aandsaristokrati, læst Angreb efter Angreb paa enhver Opfattelse r 
der ikke er »den kompakte liberale Majoritets«, læst Frasen om r 
at Menneskeheden ikke mere behøver førende Aander , og set 
Hensynet til Kulturens Vulgarisering sat himmelhøjt over det til 
dens direkte Fremme. 

Udtrykket Aristokratisk Radikalisme har jeg derfor ikke 
formet alene af theoretiske Grunde for at give en slaaende Be- 
tegnelse for en fremmed Forfatters Tankegang, men for at markere 
den ny Tendens, jeg selv har søgt at udvikle i nordisk Aandsliv, 
med et Navn, der ved sin Besynderlighed vilde fremkalde Studsen 
og brænde sig ind i Læseverdenens glemsomme Erindring. 

Georg Brandes. 

Da Cand. phil. Georg Jørgensen mistede sin Moder, var 
han ingen Aarsunge. Han gik i sit seks og tredivte Aar, og dog 
græd han, som havde han været en halv Snes, og som han ikke 
havde grædt, siden han var i den Alder. 

Han græd dels, fordi han virkelig var bedrøvet, dels af en 
Slags Anger, fordi han havde vist den afdøde saa liden Kærlighed, 
i alt Fald saa faa ydre Tegn derpaa; fordi han havde stødt hende 
fra sig ved en mut gnaven eller kold ironisk Afvisning, naar 
hun nærmede sig ham og stille bønlig søgte lidt Ømhed. Og i 
den Klump, som smeltede i hans Sorgs Tøbrud, flød ogsaa Fnug 
af Selvforagtens Forbitrelse, om han end nødig vilde gøre sig 
-deres Tilværelse bevidst. 

Han saa ud — ud omkring sig. Blikket drog videre og 
videre Kredse ind under sin Rækkevidde. Han fandt intet, som 
han ret holdt af, intet, som holdt af ham; knap noget, som ved- 
kom ham, ikke en Gang noget, han hadede. 

Hans Fader, en ret velstaaende mindre Grosserer, var død, 
-da Sønnen var Barn. Drengen havde aldrig ytret Lyst til noget 
bestemt, men da Moderen sad i gode Kaar, og havde en ikke 
stor, men hvad man i Danmark kalder en dannet Omgangskreds: 
Grosserer- Embeds-Sagførerfamilier, da Georg tilmed var eneste 
Søn, gled Drengen, jævnt dreven af Stemningen i hans Omgivelser, 
ind i Latinskolen. 

— Havde jeg Raad til det, sagde en Overretsassessor af 
Familiens Omgangskreds, skulde alle mine Sønner være Studenter, 
saa stod de paa den almindelige Dannelses Basis. Naar de saa 

havde taget anden Eksamen, ja saa kunde de for mig gærne gaa 
over i en praktisk Livsstilling. Men . . . med 1600 Daler i Gage 
om Aaret, Fru Jørgensen, med fire Sønner. . . . Schwamm 
daruber! ... 

Georg var hverken af de bedste eller af de ringeste Disciple, 
hverken af de artigste eller de uvorneste. Hans Plads var gærne 
midt i Klassen, og naar han ikke ret ofte havde fuldt Ug i Op- 
førsel, var det fordi han var lattermild og ikke kunde betvinge 
sin Latter, naar den kom over ham. Han var jævn i alle Fag 
og fik lige knebet sig en første Karakter til ved Studentereksamen. 
Han lo smaat af sin Moders stormende Glæde og stolte Udtalelser 
i den Anledning. • 

Rusaaret drev han jævnt hen, læste en Del Skønliteratur, 
saa en Del Komedie paa det kongelige Teater, soldede gemytlig- 
respektabelt i Studenterforeningen, havde sine Smaa-Amouretter. 
Alt gik af uden Lidenskab, altsaa uden Overdrivelse. Et Fjærding- 
aar før Filosofikum tog han Manuduktør. Da han var velstaaende, 
kunde han tage mange Timer, og skøndt Filosofi stod for ham 
som noget forbandet Tøj , fik han banket saa meget ind , at han 
fik Godt i Propædeutik, Godt i Psykologi og Mg i Logik. 

Han var dog nær ved Laud, sagde Fru Jørgensen . . . Men 
den Eksamen er jo aldeles uden Betydning — ikke sandt, Hr. Assessor? 

— Det kan man ikke sige om nogen som helst viden- 
skabelig eller akademisk Prøve, Fru Jørgensen, men jeg indrømmer, 
at den nuværende anden Eksamen er den, der har mindst stor 
Betydning. 

Men nu skulde der vælges en Livsstilling, og Georg Jørgensen, 
som aldrig havde tænkt derpaa, vred sig som en Orm og blev 
gnaven, da hans Moder spurgte ham om, hvad han nu vilde være. 
Moderen mente efter nøjere Overvejelse, at det jo ogsaa var bedre 
at vente. Herre Gud, Georg behøvede jo ikke at haste, saa fattige 
var de jo ikke. 

Der gik Aar efter Aar. Georg Jørgensen hørte først juridiske 
Forelæsninger. Dem kunde han ikke holde ud. Han forsøgte at 
læse i en af Professorernes Haandbøger. Uh, det var endnu værre! 

Medicin da! Ne — ej. Det Vrøvl med Kantussen, som saa 
mange gik rejekt til! Han gad ikke proppe sin Hukommelse med 
botaniske, zoologiske, kemiske Navne. 

Filologi ! . . . Det var jo bare at tærske videre i Grammatik, 
og det havde han faaet nok af i Skolen. En af hans Kammerater, 

en begyndende Poet, raadede ham til at tage Magisterkonferens i 
Æstetik. Han havde jo Raad til et brødløst Studium. Men Georg 
Jørgensen lo ad ham. Kunst og Poesi kunde vel være Genstand 
for Nydelse, men han vilde s'gu ikke lære at ræsonnere over dem 
og gøre det, som skulde være til Fornøjelse, til Genstand for Slid 
og Mas. 

Dette Fag blev desuden ikke doceret ved Universitetet, og 
han maatte have Vejledning og Manuduktion. Han var jo fra 
sin Barndom vant til, at enhver Lektie blev gennemgaaet med ham. 

Desuden, naar han ikke vilde være Lærer, en Stilling, han 
bad Himlen bevare sig for, hvad Pokker skulde han saa tage 
Magisterkonferens for i et specielt Fag som f. Eks. Historie? Det 
var jo morsommere at læse frit, hvad man havde Lyst til. 

Fru Jørgensen mærkede langt om længe, at det aldeles 
ikke blev til noget med Georgs Studier. > Hun betroede sig til sin 
Tillidsmand, Overretsassessoren. 

Denne svarede : 

— Jeg forsikrer Dem, Frue, at Sagen ogsaa har ligget mig 
paa Hjærte. Han er en saa vakker Fyr, søger kun ordentligt 
Selskab baade i Familier og paa de elegantere Kaféer. Men . , . 
hvor ondt det end gør mig at sige Dem det . . » videnskabelig 
anlagt , er han næppe. 

Overretsassessoren gik selv til Georg Jørgensen, forestillede 
ham mildt, hvorledes Aarene gik, hvorledes hvert Menneske, selv 
naar Vorherre har begunstiget ham med relativ Velstand, bør 
søge det Punkt, hvor hans personlige Vilje falder sammen med 
Samfundsviljen . . . gribe aktivt ind i den store Organisme som 
et nyttigt Lem. Om han f. Eks. ikke som sin afdøde, hæderlige 
og forstandige og ingenlunde uvidende Facler, vilde slaa ind paa 
den kommercielle Bane? 

Georg smilede lumskelig ad Assessorens dannede Talesprog, 
men gav ham Ret i , at det var bedst at prøve ct eller andet 
endnu en Gang. Han fik med Lethed Plads paa et Handelskontor. 

Hu ha ! Det var dog det værste, det mest aandsfortærende 
af alt, hvad han endnu havde rørt ved. 

Og Tiden gik og gik. Georg Jørgensen overskred Tredive- 
aarsalderen, blev fra Balkavaller og. Selskabsmand Pebersvend og 
hver Aften Gæst paa en Schweizer-Kafé. Han fik en Del flygtig 
Omgang. 

Der udviklede sig hos ham en vis godmodig ironisk Grund- 
stemning. Han saa i alt, hvad der foregik i ham og om ham, 
grinagtige Snurrepiberier, noget Nips, som man for Tidsfordriv 
kunde pille lidt ved, men som maatte smuldre hen, hvis man for 
Alvor tog fat paa det. Naar han i Samtaler hørte Folk blive 
ivrige over Politik, morede han sig som over en Hanekamp, 
hidsede af og til Disputen op ved paa Skrømt at tage Parti, 
snart det ene, snart det andet, for derpaa med en Vits at gyde 
Vand over de arrige, struttende Hanekamme. 

Hans Anskuelser om Literatur udtalte han i Fraser som: 

— Naar bare Bogen morer mig, finder jeg den god, keder 
den mig, finder jeg den slet. Men det er jo brillant, at hvad der 
morer en, keder en anden og vice versa, saa mange desto flere 
Forlæggere, Bogtrykkere, Bogbindere, Papirfabrikanter og Poeter 
kan da tjæne til Føden. 

Han vænnede sig til dette Driverliv, til denne let spøgende, 
magelig ironiserende Samtale. Men hjemme, naar Moderens be- 
kymret spørgende Blikke irriterede ham ved den blide Bebrejdelse, 
han læste eller lagde ind deri, stødte han hendes tavse Spørgs- 
maal fra sig — vrissende eller spottende. 

Havde hun forgrædte Øjne, skyndte han sig bort fra hende. 
Hvad Fa'en, han gjorde jo intet ondt og bestilte da mindst lige 
saa meget som en hel Del store Godsejere. Han var nu naaet 
til den Alder, at Overretsassessoren ikke følte sig berettiget til 
at raade ham med Myndighed. 

— Nu vel; han har jo Formue; han bruger ikke mere end 
Renterne; har et net Bibliothek, besøger flittig vor Nationalscene . . . 
er ingenlunde uden Interesser. Tænk, om han nu havde skejet 
ud i en eller anden Retning, Fru Jørgensen! ... Nu betragter jeg 
ham som min jævnbyrdige, er glad, naar han kommer i mit 
Hus. Han spiller særdeles godt L'Hombre, paa en Gang rask og 
dog ikke hasardagtig vildt, og han er virkelig ret morsom, naar 
de unge Mennesker kommer med ekstravagante Meninger i 
Politik og Literatur. Han ser paa sligt med en ret velgørende 
Overlegenhed. 

At noget kunde forandres i denne Livsgang, faldt aldrig 
Georg Jørgensen ind. Da hans Moder blev svagelig, tænkte han, 
at det vel nok gik over, hun var af en sund Konstitution, var 
kun 60 Aar. Men Sygestueluft den kunde han s'gu ikke døje. 
Hvis han indaandede den, vilde han selv blive syg. 

En Nat, han kom hjem fra Kaféen, mældte Pigen ham, at 
der var sendt Bud efter Lægen, for Fruen var meget syg. Da 
blev han saa angest, at det isnede ned i hans Benpiber. Han for 
ind til Moderen. Hun laa ubevægelig med lukkede Øjne, kendte 
ham ikke, var død, inden Lægen kom. 

Han græd hele Natten som et lille Barn. Om Morgenen 
kyssede han Ligets kolde Mund. Det var mange Aar siden, han 
havde kysset sin Moder. 

Nu maatte der ske en Forandring. Væk over Hals og Hoved ! 

Og med usædvanlig Energi ordnede Georg Jørgensen sine 
Sager, opdagede, at Formuen var svunden ind til det halve af, 
hvad han havde ventet, men Renterne, 6,000 Kroner om Aaret, 
var nok til, at han kunde leve pænt. 

Han rejste uden at tage Afsked med nogen, rundt i Europa, 
men kun hvor der var bekvemt at rejse. Pokker skulde tage til 
uciviliserede Egne! 

Men han blev snart ked af at rejse rundt. Efter et Par 
Aars Omflakken bed han sig fast nærved Paris i en af de smaa 
Seinebyer paa Versailleslinjen. Saa var han nær ved det rnylrende 
Liv, kunde deltage i det, naar han vilde, fly det, naar han vilde. 

I Begyndelsen afvandt vel det langt større Liv, de ny Om- 
givelser, de historiske og moderne Monumenter ham studsende 
Interesse, men han havde hverken Energi eller Kundskab til at 
leve sig sammen med eller ind i, hvad han saa. Han blev kun 
Tilskuer. 

Han følte mange Gange med Smerte, hvor han var uduelig, 
overflødig. 

Fornøjelser af ringere Art — aa ja! Det gik ogsaa til en 
Tid, men han var ikke rig nok til i Længden at være »viveur* i 
Paris, og de Glæder, hans pekuniære Midler kunde overkomme, 
blev han snart væmmelig ved. 

Men derude i den lille By sank han delvis hen i sin 
sarkastiske Flegma hjemme fra og genvandt Ævnen til at dræbe 
Tiden ved at læse lidt, spasere lidt, gaa i Teatret, køre i Droske, 
til at finde løs og vekslende Omgang blandt tilrejsende Skandi- 
naver, hos hvilke han fandt et ret villigt Øre for Sarkasmerne 
over Livet der hjemme. Dem forstod de helt godt og nød dem 
med den almenmenneskelige Interesse for Bagtalelse. De nød 
ogsaa Sarkasmerne over Livet i Paris, det Liv, som de ikke for- 
stod, men som de følte Smaafolks Misundelse over. Der var slet 



Digitized by Google 



Georg Jørgensens sidste Rejse-Æ ventyr. * 



3f 



ikke saa dejligt i Paris. Det var »overlegent« at bringe det 
Resultat med hjem til København. 

Dog var Georg Jørgensen mere ene, end han havde været 
hjemme, kedede sig maaske hyppigere og længere ad Gangen, 
tænkte dog med Gru paa Udsigten til at komme hjem til Køben- 
havn og se de samme Kaféer, paa at overvære en premiére paa det 
kongelige Teater og se akkurat de samme Ansigter i første Parket,, 
dem han kunde uden ad. 

Alt i alt . . . der var ikke saa galt i den Seineby. 

II. 

Det var en Morgen midt i April Maaned. Georg Jørgenser* 
laa lænet med Armene paa Jærnrækværket udenfor sit Vindue. 
» Jærnbanevoldens Skraaning lige overfor ham svulmede 
allerede af saftigt Græs. Buskenes Blade var dels helt udfoldede, 
dels laa de sammenfoldede som Piber i et Kalvekrøs; Violer tittede 
frem af Græsset. Et Blik tir Siden, og den lille Nabohave, der 
bestod af en lille bitte Plæne i Midten, saa nydelig ud. Den var 
prydet med et tæt pudret, blomstrende Abrikostræ; en Gang, be- 
lagt med skarpt Grus løb omkring Plænen, og langs den raa 
Kalkstensmurs Rand strakte sig et lille, smalt Blomsterparterre, tæt 
spættet af de tidlig fremdrevne Rhododendra, Gyldenlakker, Hya- 
zinter, Tulipaner, i forskellig Højde, i sammenpresset Farvepragt 
som et orientalsk Tæppe. 

— Kønt er det s'gu — - aah — aah — ja! mumlede Georg 
Jørgensen, mens han indsugede den syrlige Lugt fra Muld, Blade 
og Knopper, der krydredes fra Haven, det bløde Lys og de duftige 
Omrids af Genstandene, de fine Lysreflekser i den lune Foraarsluft 
der nede fra den fugtige frugtbare Seinedal. 

Men paa én Gang — det syntes han i det mindste, ti han 
anede ikke, hvor længe han havde ligget paa Maven over Jærn- 
rækværkets Tværstang — blæste det op. Det ene Vindue slog 
mod hans Ryg, saa Espagnoletten klirrede. Støv hvirvlede op i 
hans Næse nede fra Gaden. De unge Buske paa Jærnbanevoldcn 
dukkede sig til Siden, et flammende Lys fejede over Græsset. 
Graa Kugleskyer væltede deres graa Masser op fra Vest. Store 
Vandklatter faldt plaskende mod Vinduets Karm — Forløbere for 
en Byge, der snart piskede baade Hagl og Regn mod hans ene 
Kind og gjorde Papiret i hans Cigaret vaadt, saa Tobakken kullede 
og smagte ækelt. 

— Herre Gud — nu havde man glædet sig til at ligge og 
i al Uskyldighed slurfe Lys og Luft og Duft! — Det er egentlig 
et svinagtigt Klima, det franske, ikke stort bedre end vort eget. 
— Der er egentlig ikke menneskeligt Klima paa denne Side Alperne 
og Pyrenæerne — og paa den anden Side er det i Grunden ogsaa 
snavs. Havde jeg ikke i Forfjor Regn ti Dage i Neapel i Marts? 
Var der ikke koldt og graat, da jeg kom til Granada først i 
April? Nej ... Hvem der nu kunde et Citat af Salomons Ord- 
sprog eller Prædikerens Højsang over de jordiske Tings forbandede 
Indretning. 

Han spyttede ud ad Vinduet efter sin sidste burschikose 
Vittighed og sin pjaskvaade Cigaretstump. 

Sætte sig og læse paa denne Tid af Dagen! Det var ganske 
imod Georg Jørgensens Vaner, der, efterat han var naaet til 
Pebersvendealderen, vare aldeles uforanderlige,, naar han laa stille 
paa et Sted. 

Med en Blanding af Selvironi og Fortvivlelse udbrød han: 

— Hvad Fanden kan der nu vise sig og fordrive Tiden 
for mig i de første Par Timers Tid? 

Jo Gud ske Lov! Der kom Bud efter hans Vasketøj i 
Dag I Det skulde tælles, saa skulde Vaskesedlen skrives. Det var 
herligt, saa gik den Tid. Og saa kom jo Vaskekonens Pige, den 
grinagtige, store tykke Jeanne, som rnan kunde sige til alt, hvad 
man havde Lyst til uden at fremtvinge saa meget som en An- 
tydning af Rødme. 

Georg Jørgensen gjorde sit Vasketøj i Stand, omhyggelig 
og langsomt for at trække Tiden ud, pustede et Øjeblik; drak et 
Glas Vermouth og Vand og sagde: 

— Og saa til det literære Arbejde! 

skrev Vaskesedlen med næsten kalligrafisk Sirlighed, tændte 
en frisk Cigaret og ventede paa Jeanne. 

En halv Times Tid varede det, saa knagede Trappen under 
tunge dumpe Skridt, en Lyd, som om Sandsække bleve satte paa 
Trinene. Saa lød der Pusten, saa bankede det paa Døren. 

— Kom ind! 

Ind kom en høj og før Kvinde af ubestemmelig Alder, dog 
næppe stort over tredive Aar. Paa det ubedækkede Hoved 
struttede et tæt, stridt, kruset sortebrunt Haar rebelsk ud. An- 
sigtet havde en ensformig Farve, bleg-graalig med lidt gul Tone. 
Næsen var lille, kroget og fast som et Uglenæb, Kinderne fede, 

Munden stor med stærke røde Læber, Øjnene var sorte-graa og 
for om til alle Sider i Stuen med et lystigt Blik, der syntes at 
spejde efter noget, der kunde faa Ejerinden til at le. Hun saa 
ud, som hun maatte og skulde le, og da Georg Jørgensen blev ved 
at se paa hende, uden at en Muskel fortrak sig i hans Ansigt, og 
uden at et Aandepust løftede et Haar i hans blonde Moustacher, 
endte det, som sædvanlig med, at hun brød ud i en Latter, saa 
hendes Dobbelthage og store Bryst dirrede om Kap med de Puder, 
som Embonpointet havde frembragt mellem hendes Armhuler og 
Hofter. Alt dette Kød bølgede ugenert, ti der var intet Snørliv 
under den højrøde uldne Kamisol, som bedækkede hendes Over- 
krop, og det sorte uldne Skørt var sikkert Underkroppens eneste 
Klædningsstykke foruden de hvide Strømper og de grønne Morgensko. 

Man skulde ikke tro det efter denne Beskrivelse — men 
alligevel saa Jeanne ganske godt ud. Der var noget sundt, noget 
storslaaet frisk ved hende. 

— Hvad Fanden ler De ad Jeanne? spurgte Jørgensen. 

— Ad Dem, Monsieur Georges, med Deres Tilladelse. De 
ser ud, som en Præst havde nægtet Dem Syndsforladelse. 

— Og De ser saa lystig og glad ud, som om De lige var 
bleven let forløst med et sundt og velskabt Drengebarn. 

— De er et godt Hoved, Monsieur, De har gættet rigtigt. 
Jeg har endogsaa faaet tre Børn paa én Gang. 

— Og hvem er den meget ærede Fader, om jeg maa 
spørge? 

— Det er, saa vidt Mørket har tilladt mig at skønne det, 
Madame Berthes, min Naboerskes Hankat. 

— Naa, saadan. Det er altsaa Deres Hunkat, der er bleven 
forløst, ikke Dem selv. 

— Jeg er Mø, jeg er Pige, Hr. Georges. 

— Har været . . . Men jeg véd fra sikker Kilde, at De har 
en Arving med den afdøde Bisp af Orleans, Monseigneur Dupanloup. 

— Uh, polissonl hvinede Jeanne af Latter og lod sig falde 
om i en Stol, nær ved at kvæles. 

Da hun var kommen til sig selv, sagde hun: 

— Ja nu et Spøg, et andet Alvor, Hr. Georges. Om nu 
saa var? Jeg har saa tit ondt af de stakkels Præster. Kender 
De ham — aa den store kønne Karl — der er Lærer i Sainte 
Geneviéve- Skolen oppe paa Torvet. Sikken han er skabt! 
Han har en Nakke som en Tyr og et Par Ben i de sorte Strømper, 

Tilskueren. 1890. 3 

som de fleste langbuksede Herrer maatte misunde ham. Og er 
han ikke skabt som et andet Mandfolk? ... Det er Synd, det er 
stor Synd, at man er saa onde mod Præster, der ... beviser, at 
de er Mennesker. 

— Ja, men det er jeg ikke. Hvis jeg var Pave i Rom, saa 
skulde jeg gøre den Præst til Kardinal, som fik de fleste Børn 
med det størst mulige Antal Kvinder. 

Jeanne fik et nyt altbetvingende Latteranfald, tog sig i det 
som før og sagde: 

— Saadan burde man ikke tale, selv for Spøg, og Paven 
han maa have udtrykkelig Befaling fra Kristus til at forbyde 
Præsterne at gifte sig, men derfor er de jo rigtignok ogsaa, som 
de er, ved Skriftemaal ... det forstaar sig. 

— Har en Præst nogensinde været elskovsfuld mod Dem i 
Skriftestolen, Jeanne? 

— Naa da! Lad os ikke tale om det! 

— Vil De gærne gaa til Skrifte. 

— Det er man jo nødt til, naar man ikke vil leve i bar 
Synd ligesom de umælende. For vi falder akkurat i de samme 
Synder som de umælende; vi stjæler ligesom min Minette der 
hjemme, hver paa sin Maade, for vil en give mig, hvad jeg 
sætter paa min Regning første Gang, skøndt det er mere, end jeg 
kan gøre Fordring paa, saa tager jeg det, fordi jeg er fattig .. . 
Med Kærlighed ... Ja næsten med alt muligt, gaar det jo lige- 
saadan. Men saa har vi det Fortrin, at vi kan bede om Til- 
givelse for vore Synder og faa den. Derfor er Religionen nødvendig, 
og derfor er jeg rasende paa Republiken, som vil afskaffe den, 
og hvis jeg var Mandfolk, vilde jeg stemme for General Boulanger, 
bare fordi han vil holde paa Religionen ... Rigtig, Hr. Georges, 
Tøjet stemmer ganske med Listen. 

Hun lagde Tøjet i et stort Lagen, snørede det sammen til 
en Bylt ved at slaa en Knude af Lagenets Flige med en saadan 
Kraft, at det knagede gennem Lærredets Traadmasse. 

Georg Jørgensen saa paa hende, som hun laa med det ene Knæ 
paa Gulvet, det andet Ben strakt ud under Skørtet, med langt 
fint Smalben og en ikke altfor fyldig Læg. Lyset fra Vinduet gav 
den kraftige Nakke en gyldenvarm Tone. Haaret saa ud, som det 
gnistrede. Den store, kraftige solbrændte Haand tog sig godt ud 
under det skrappe Tag, hvormed den knyttede Knuden. Hun var 
køn trods sine kolossale Former; Gu' var hun saa! 

Hun drejede Hovedet, saa op paa Skraa mod Georg 
Jørgensen. Næsen stod skarpt og kønt, og Øjet saa betænksomt ud: 

— Naar De siger Dumheder, Hr. Georges, saa lér De ikke . . . 

— Hvad Djævlen skulde jeg lé ad, Jeanne? 

— Jeg synes, at jeg maa lé ad alt; for alt er saa grinagtigt. 

— Især Religionen, Jeanne? 

— Nej, nej. Det er en Undtagelse. Men nu véd jeg ganske 
bestemt, hvorfor De ikke lér. De mangler Religion, og De ... 
mangler Kvinder. Derfor kan De hverken græde over Deres 
Synder eller lé ad Verden. 

— Det kan, min Tro, godt være, sagde Georg og trak paa 
Smilebaandet. 

— Er det næsvist at spørge Dem om, Hr. Georges . . . har 
De ingen Stilling i Livet? 

— Jo, jeg er egentlig Dyrlæge. 

— Saa — ha, ha, ha, ha! Saa kan jeg forstaa, at De 
ingen Religion har. For Menneskedoktoren Hr. Boncourt, han 
vilde have Folk til at stemme for Republikanernes Mænd paa 
Valgdagen, og naar en Menneskedoktor slet ingen Religion har, 
saa maa en Dyredoktor vel sagtens have endnu mindre. 

Nu lo Georg Jørgensen. 

— Ser De ... nu er jeg Deres Doktor og faar Dem til at 
lé. Se at blive troende og se at faa en Kæreste. 

— Jeg skal tænke alvorlig over begge Dele ... Jeg kan 
begynde straks. ... Vil De være min Kæreste, Jeanne? 

Han aabnede Armene til et parodisk stort Favntag. Hun 
gjorde en rask snoende Bevægelse til Siden: 

— Tak. Hr. Georges. Men jeg siger ligesom Droske- 
kuskene i Skylregn, naar en Herre prajer dem: Optaget. 

— Af en gejstlig Herre? 

— Det kommer ikke Dem ved. ... Er De virkelig Dyrlæge? 
Er det ikke Snak det hele? 

— Nej, det er den dybeste Alvor. Jeg sværger det. 

— Ved hvad? De tror jo ikke paa noget. 

— Jo paa Deres svulmende Barms Dejlighed, Jeanne. 
Hun slog ad ham, blev lidt skuffet ved, at hendes Haand 

ikke mødte hans midt i Luften. 

— De kan aldrig sige et alvorligt Ord . . . Men sig mig 
blot som en ærlig Mand: Er De Dyrlæge? 

— Ja, siger jeg Dem. 

3* 

— Saa vilde jo f. Eks. en Jordemoder passe udmærket 
for .Dem. 

— Bravo, udmærket, herligt Jeanne. Skaffer De mig en 
Jordemoder med godt Klientel, jeg tager hende, Fanden hente mig. 

— Ja , men De skal — »Fanden hente mig« som De siger 
— tage hende, naar hun er ung og køn og kan faa et godt 
Klientel. For De skal ikke have Lov til at tro, at De kan ligge 
og drive paa en Kanapé, mens Deres Elskerinde arbejder for 
Føden. Nej — vær saa god, Hr. Georges, skaf Dem Patienter af 
Hunde og Katte, Ænder, Høns og Duer ... af umælende Bæster 
er der saa mange Slags, mens hun, De faar, maa nøjes med de 
mange stakkels Koner og Piger, der er i Barnsnød. 

— Godt Jeanne! I Dag om otte Dage, naar De bringer 
mig den Pakke dér ren og stivet og faar en ny Bylt Griseri med, 
saa bringer De Jordemoderen med i Tilgift. 

— Ja, jeg skal i det mindste bringe Dem Besked om, hvad 
hun har svaret, og saa kan De møde næste Søndag paa Ballet i 
Jærnbanekaféens Have . . . saa giver De nok et Par Bocker eller 
et Par Grenadines til et Par Damer. 

— Synes jeg om Jordemoderen, giver jeg Champagne. 

— Nu skaber De Dem. Farvel, Hr. Georges. Tænk saa 
lejlighedsvis paa at faa noget Religion. 

Han vedblev at betragte Jeanne stift med et Ansigt saa 
ubevægeligt som en Maske. . Da fik Jeanne et saa stærkt Anfald 
af Latter, at hun maatte standse, ligesom hun havde faaet 
Haanden paa Laasens Greb. Hun havde haabet at kunne be- 
tvinge det, til hun var kommen udenfor paa Trappegangen, men 
Latteren tog saadant et Tag i hende, at hun først vred sig under 
det, saa græd de klare Taarer, endelig hvinede og gav sig ynkelig 
under dens Ryk. 

Det morede Georg Jørgensen at holde sig alvorlig og se 
ufravendt paa hende, ti han mærkede, at det gjorde Jeanne helt 
tosset. Han lod hende rase nogenlunde ud, pegede hen til Buffeten 
og sagde: 

— Vil De have Kognak og Sodavand til at læske Dem 
paa, Jeanne? 

— Tak . . . blot et lille Glas Kognak og et Stykke Sukker, 
at Hikken ikke skal blive for gal. 

' — Værs'artig. Hils saa Damen. 

Jeanne skyndte sig ud. Georg Jørgensen hørte hendes 
Latter klukke ned ad Trappen. 

m. 

Søndagen efter drev Georg Jørgensen ned paa Seinekajen, 
resigneret sukkende paa Vejen derhen. Søn- og Helligdagene 
forekom ham ude som hjemme de utaaleligste Dage af Verden. 
Hvor mange Gange havde han ikke hjemme i København set sig 
arrig paa de pyntede Folk, som vilde ud at more sig og ikke 
vidste, hvad de skulde more sig med, ti at gaa pyntet om paa Gaderne, 
paa Dosseringen, i Frederiksberg Allé, paa Langelinje, det var 
dog det allerkedeligste af Verden. Og dog havde han akkurat 
gjort det samme, for hvad skulde han ellers faa saadan en Dag 
slaaet ihjel med. 

Her i den lille Seineby havde han gjort akkurat ligedan. 
I Begyndelsen morede det ham, saa længe han fandt noget 
fremmed i Dragt, i Holdning, saa længe det fremmede Sprog 
havde Nyhedens Klang for ham. Nu var det ikke længere Til- 
fældet, og alligevel drog han derhen. 

Der gik »herre- og dameklædtec Folk med pyntede Børn 
foran sig; der gik mandlige og kvindelige Arbejdere, de første i 
ren Bluse med blanke Støvler og Filthatte i Stedet for Hver- 
dagens Sko og Kasketter, de sidste barhovede, men med sorte 
uldne eller Silkekjoler og lakerede højhælede Sko. Der vrimlede 
af store og smaa Hunde, der indbyrdes legede, sloges, kurtiserede. 
Enkelte sprang med god Vilje, flere blev kastede ud i Seinen for 
at skilles af med en overflødig Besætning af mindre Medskab- 
ninger i deres Pels. Det ved Kysten i Forvejen plumrede gule 
Vand blev derved en jævn Vælling, men midt ude laa Floden 
blaagrøn dg saa klar ud. Lette Pust krusede Vandet, mens de 
for over det som Aftenvinden gennem en Rugmark hjemme. Ved 
Broerne blev Flodens Liv synligere og hørligere. Smaa Mal- 
strømme hvirvlede klingende om de store Stenpiller. Over den 
ene Bro buldrede det ene Jærnbanetog efter det andet. En Taage 
fyldte Horizonten, det var det usynlige Paris's Aande. Kun Eiffel- 
taarnets slanke, svajt svungne Profil, kun Triumfbuens mægtige 
Parallelogram løftede sig kendelig op i Dunstmassen. 

Hornsignaler lød; tyndtbyggede Kanoer f6r paa langs og 
tværs over Floden. Aarer løftede og sænkede sig taktfast under 

de blottede Armes Tag; de roendes rød eller blaastribede Skjorter 
blinkede derude. Der sprang de i Land; deres nøgne haarede 
Lægge struttede trodsigt ud. De modtoges paa Kystens Knejper 
af deres »Canotiéres« med Haandtryk, sjældnere med Favntag og 
Kys, og forsvandt med dem i Lokalets mørke Baggrund. 

Georg Jørgensen fulgte disse mere eller mindre tydelige 
Tilsyneladelser af den »lille Eros's« Allestedsnærværelser med en 
Blanding af Misundelse og Modbydeligbed, svævede mellem en vis 
Beundring over den lette og ugenerte Maade, hvorpaa dette Folk 
tog de naturlige Ting og mellem en nordisk forarget Undseelse 
over de andres Ugenerthed. Skulde han kalde dette Folk flot og 
rask eller frækt og svinsk? 

Naa, det kunde endelig være lige fedt, ti det Folk var og 
blev, hvad det var, hvad saa end Hr. Cand. phil. Georg Jørgensen 
fra København mente eller ikke mente, sagde eller ikke sagde 
om det. 

Han satte sig paa en Dobbeltbænk og vendte Ryggen til 
Floden, til Livet paa den og til det meste af Livet langs dens 
Bred. Han gav sig til at bore med sin Stok i den lerede Jord 
for at faa noget at bore i, noget andet end sit eget Sind, som 
han havde begyndt at føle en prikkende Trang til at bore i. 
Men den vilde han modstaa. 

Dog — tvang denne .Følelse ham til et stødvis Arbejde og 
just til det Arbejde, han vilde undgaa. Og alt, mens han søgte 
at undgaa det ved Hjælp af Stokken og borede med den, saa 
smaa fugtige Klumper og Klatter blev revne løs, kom nogle smaa 
Tankeklumper og Klatter op fra hans Sind: 

— Se, hvor de driver hensigtsløst om . . . disse Idioter! . . . 
Er det et Liv? . . . Men de fordriver Tiden med det . . . Tiden 
gaar ... De tror, at de morer sig ... og det er jo lige saa godt 
for dem, som om de virkelig morede sig. ... Gud véd, hvad de 
siger i al den Snadren og Kvækken , som lyder fra alle Sider . . . 
Vrøvl, Dumheder, Sjofelismer! ... Naa, ja det er altid et Surro- 
gat . . . ligesom den Absinth, den Vermouth, det væmmelige glyce- 
rinholdige 01 . . . den forfalskede Vin og Kognak, som de slurfer 
i sig udenfor de grimme Knejper. . . . Frankrig er et dumt Land, 
Franskmændene en pjanket Nation. . . . Men jeg selv? . . . Jeg er 
endnu dummere end den ækle, affekterede Hund dér med det rød- 
randede Dækken over sig, hvis tynde Ædderkoppeben, man kunde 
faa Lyst til at slaa over . . . Det Bæst render dog ud og ind . . . . 

det er dog et Slags Liv. . . . Det render hensigtsløst som Floden, 
som alle disse Mandfolk og Fruentimmer . . . som disse Lømler 
af Kaproere. . . . Jeg sidder og roder i Jorden . . . gider ikke 
tænke . . . tvinges til det . . . jeg vil Dit og gør Dat . . . eller 
jeg vil ingen Ting og gør ingen Ting. . . . Sludder! Jeg vil vende 
mig om mod denne spadserende Sværm ... se at træffe et eller 
andet, jeg kan faa et Grin over. . . . Puh! ... At grine! . • . 
Det er den eneste Livsytring, jeg er i Stand til at præstere. . . . 

Han blev saa led ved sig selv, at han havde Lyst til at 
spytte sig selv i Ansigtet. Alle de Smaaklatter, der blev pirret 
op i hans Sind, var ved at samle sig til en stor tyngende Klump 
i Følelsen af, hvor unyttig han havde været,, var og altid vilde blive. 

— Skulde jeg komme til at tude? Da min Moder døde, 
tudede jeg. Skulde jeg give mig til at tude over mig selv? . . . 
Uh — Omgang mod Naturen! 

Grimen læsæ bestialitatis! 

Han følte en Bevægelse i sit Smilebaand ved den tarvelige 
latinske Brander, som faldt ham ind. Han satte sig om paa det 
Sæde af Bænken, som vendte ud mod Floden. 

Der kom i nogen Frastand et Par, som saa grinagtigt nok 
ud: Et tykt Fruentimmer, barhovedet, men med kaffebrui* ulden 
Kjole og lakerede Sko med store Silkesløjfer paa de smaa Fødder, 
med Skørter, som susede under de Dansetrin, hun gjorde, mens 
hendes Ben i de kødfarvede Strømper saas til Knæerne, et ranglet, 
skindmagert Mandfolk med høj Cylinderhat, lang sort Redingote, 
graa og sortstribede Benklæder, Cigaret hængende i Mundvigen, 
holdende Damen ved Fingerspidserne og sekonderende hendes 

kankan-antydende Dansetrin med svage Antydninger til en Menuet 

Ingen standsede eller syntes at more sig over dem. De fik Lov 
til at danse fort 

— Min Sæl ... det er jo Jeanne! Ha, ha, ha! 
Georg Jørgensen kom virkelig til at le. 

... Ha, ha! Hun danser s'gu med hele sin Krop, med 

alt sit Kød; med Kinder, med Gorge, med Hofter, med Lægge 

Alt bævrer som en Side Flæsk paa en Trillebør. . . . Hvad Pokker 
er det for en Spirrevip? ... Er det hendes „homrne" ? Hun maa 
jo kunne æde ham i én Mundfuld som et Par grillerede Frølaar. 

Pludselig standsede Jeanne med et Ryk, saa brat, at Modslaget 
fik Kavalleren til at tumle tilbage. Han havde nær sat sig paa 
Stien, men han reddede Værdigheden og ved en behændig Pirouette 

gav han det Udseende af, at hans Bevægelse var frivillig. Jeanne 
gik videre i almindelig Gangart, hentede et Par blodbrune Handsker 
op af Lommen, trak dem paa, mens hun spyttede paa sine Fingre 
for at faa Handskefingrene til at glide lettere over dem. Saa 
knappede hun dem og blev færdig med denne Stump Toilette og 
med at rette paa sin Frisure et Øjeblik, før hun var naaet lige ud 
for Bænken, hvor Georg Jørgensen sad. 

— God Dag, Hr. Georges, sagde hun. Svedperlerne trillede 
ned ad hendes Næse, men Kindernes Rødme klædte hende godt. 

Samtidig med Hilsenen gav hun sin Kavaller et Vink. Han 
fjærnede sig, skottende hen mod Georg Jørgensen, hvem det forekom, 
at han med et skeptisk Blik betragtede den graa Bulehat, han 
bar, — dette Tegn paa dansk Uafhængighed af fransk Ceremoniel, 
som fordred høj Cylinderhat, i alt Fald om Søndagen, af en 
Kavaller. Men da den spinkle Fyr fik spyttet sin Cigaretstump flot- 
langt tid, fik Georg Jørgensen lige set, at han havde et meget 
ungdommeligt Ansigt, med et dunet Forvarsel om en sort Moustache, 
en meget bleg Hudfarve, lange magre Hænder med en blinkende 
Ring og en klo-lang Negl paa Lillefingeren. 

Jeanne slængte sig ugenert ned paa Bænken ved Siden af 
Georg ^Jørgensen. 

— Man morer sig, som man kan, ikke som man vil, 
Hr. Georges. . . . Kommer De paa Ballet i Aften? 

— Jo, hvis Jordemoderen kommer. 

— De behøver ikke altid at nævne hende saadan. Hun 
hedder Madame Berthe og lider ligesom De af Melankoli, fordi 
hun har haft en ond Mand. Men hun kan ikke gaa ene, som 
hun gaar. Hun er kun fem- og tyve Aar. 

— Ja, og jeg er fem- og halvfjærds, Jeanne. 

— Jeg havde dog troet, De var end nogle Aar yngre. 
Hm . . . men saa kan De jo snart trænge til at passes af en 
Kvinde, der er kyndig i at pleje syge, om det ogsaa er af en 
anden Slags. 

Jeanne lo, saa hun maatte holde sig i Siden. Da hun 
stønnende og pustende havde faaet Bugt med Anfaldet, sagde hun: 

— Men saa sés vi i Aften i Jærnbanekaféens Have. 

— Lad gaa ... det vil sige, hvis Madame Berthe kommer. . . . 
Under dette Replikskifte havde Fyren, som før dansede 

med Jeanne, langsomt bevæget sig ned ad en skraa Sti til Floden. 

Han stod og dyppede sin Støvlesnude i Vandet, saå gnaven ud 
og fløjtede Boulanger- Visen: 

En revenant de la revue. 

Det Blik, Georg Jørgensen kastede ned til ham, foraarsagede 
et nyt Latteranfald hos Jeanne. 

— Ja, han er ubegrænset grinagtig, sagde hun. 

— Er det Deres Kæreste? 

Hun frembragte en fnysende Lyd. 

— Jeg gaar med ham, stakkels Pjok, fordi . . . fordi han 
trænger til kvindeligt Selskab ligesom' ... 

— Som jeg? 

— Aldeles rigtigt. Altsaa paa Gensyn i Aften. Mor Dem, 
mens De er under de firs. Kom saa, min Goco! 1 ). 

De sidste Ord var rettede til Fyren nede ved Vandet. Lang- 
somt og værdigt steg han op, passerede forbi Georg Jørgensen 
uden at hilse, atter ofrende hans graa Hat et ringeagtende Blik. 

Georg Jørgensen blev i godt Humør over denne Scene. 
Dette Brudstykke af et Mandfolk var uimodstaaelig komisk. Ja, 
han vilde virkelig ind og se paa Dansen i Jærnbanekaféens Have, 
om det saa kun skulde være for at se den tykke Jeanne danse 
med ham. 

IV. 

En Guirlande af forskellig farvede Glaskupler i en i Midten 
opstigende, paa hver Side sig sænkende Buelinie, under hvilken 
Ordene république franqaise dannedes af smaa Gasflammer, 
straalede og bævede sagte under den svage og lune Vaarvind. 
Den betegnede Indgangen til Ballokalet. 

Stærk, rhythmefast Hornmusik tonede ud. Gennem en 
bred Gang med Borde paa begge Sider, hvor lidet drikkende og 
dæmpet talende Gæster sad med Glas foran sig, med pyntede 
Hustruer, Kjærester og Børn — Jørgensen kjendte baade »Pharma- 
cien'ensc, Urtekræmmerens, den kemiske Farvers, Blytækkerens 
Familer, Postkontorbetjænte, Isenkræmmersvenden, Papirhandlerens 
Medhjælper — kom man til en stor ud mod Haven, aaben Veranda, 
hvis kinesisk svungne Tag hvilede paa Bjælker, foran prydede 
med Brædder, der var malede som Søjler med ægyptiske Lotos- 



') Kælenavn til Hunde og Heste. 

kapitæler. En Dunst stod ud i Haven. Den indeholdt Blanding 
af Pommade og Parfumer, Cigarretrøg, Appelsin og Kognak, 
Menneskesved og Hunde, hvilke sidste i stort Antal og i alle 
mulige Størrelser og Arter smuttede mellem Benene paa de dansende. 
De blev befordrede bort med Spark, men kom igen, efterat have 
forsøgt deres Lykke som Tiggere af et Stykke Sukker hos de 
kaffefortærende langs Væggene. 

Blandt deres Rækker havde Georg Jørgensen sat sig. Han 
begyndte saa smaat at ærgre sig; og mere og mere saa han sig 
arrig paa dette »væmmelige Folke 

Denne Dans ... det var jo dog den rene Liderlighed! 
Se, hvor disse »Canotiers« med de bare Lægge kneb deres »Cano- 
tiéres«, saa de hvinede ved det under Dansen! Se, hvor disse 
Fruentimmer smilede frækt med de halvaabne, meget fugtige, 
meget fyldige Læber! Se hvor de kastede Benene i Vejret — 
disse helt med stramt Trikot beklædte Ben — og netop blottede 
sig til det Punkt, at Politiet ikke kunde skride ind. 

Han maatte dog med Ærgrelse indrømme, at en Danseaften 
paa københavnske Institutioner som »Figaro«, »Fønix« osv. var 
sjoflere, raaere; at der vrimlede af drukne Mænd og Kvinder, som 
var ækle i allerhøjeste Grad, at her ikke var et eneste drukkent 
Individ. Men hjemme var Lasten dog Last, ubesløret, kynisk, 
altsaa ærlig — her antydedes alt med en Sindets Frækhed, men 
med en vis listig Gratie og lystig Snildhed, som var saa dreven 
og vidnede om en dybere, inderligere Fordærvelse. 

Begæret var mere raffineret; lurede mat i Skyggen, kyndigt 
undersøgende . . . ja. . . . Og dog . . . dog gav disse Kvinder sig 
saa underlig naivt hen. Naar Musiken gik i hurtigst Tempo og 
satte i med fuldt Fortissimo, saa jublede de ud i Luften, sprang 
højere, lo vildere. De fejede den strømmende Sved af Panden 
ligesom deres Kavallerer, sank dødtrætte, med et skrigende Suk 
om paa Bænken for fem Minutter efter at springe endnu højere 
og svede endnu stærkere. 

»Naar de dog vilde drikke sig fulde! Men her sidder de 
og laber Citron- og Hindbærlimonade, Kaffe, ja Sukkervand. Men 
de bliver fulde af Musik, af Dans, af Berøringen af et Mandfolks 
Haand . . . uh . . . nej. . . . Kunde man bestille Romtoddy til 
hele Grejen, saa de alle kunde blive døddrukne!« 

Georg Jørgensen maatte smile ad sin nordiske Moral, da 

han var kommen lidt til Ro og havde vænnet sig til Atsmosfæren 
og Tonen i Lokalet. 

Hej . . . der danser Jeanne! 

Nej, hvor er han pudsig! Det er hin Fyr fra Kajen, som 
hun danser med. Hun snurrer ham rundt som en Top. Han 
maa lystre. Han dingler og synes hvert Øjeblik at være nær ved 
at falde baglængs om eller til begge Sider. Hvor sér han ud, det 
Bæst! Han er bleg, trods Heden, Sveden risler ned ad hans 
Pande og Kinder, hans Cylinderhat falder ned i Nakken, den synes 
at være hans Helligdom,* ti med en halv fortvivlet Mine gør han 
stadige Greb til den, saa snart Jeanne lader hans ene Haand fri. 
Hun ler højt ad hans Redningsanstrængelser; hans Mine bevarer 
et stereotypt halv gnavent, halv fortvivlet Udtryk. Han bliver 
mat. Jeanne raaber: »Hyp, hyp, min Heste! Han maa med igen, 
bliver end mere bleg; hans Øjenlaag falder til. Han slikker sit 
dunede Overskæg, som en Kat sine Knurhaar, giver sig hen i 
slap Fortvivlelse, til Jeanne langt om længe slipper ham, og hun 
falder med et Hvin om paa en Bænk, han om paa Gulvet paa 
sit Siddeorgan. 

Bravo, Hujen, Latter og Klapsalver lønner hans Fald. Et 
tykt Kvindemenneske, dobbelt saa tyk som Jeanne, tager ham 
bagfra i Frakkekraven og hiver ham op. Jeanne skælder hende 
ud for en Ko, som skal lade hendes »Léonce« være, hun har ikke 
noget med ham at gøre. Det tykke Kvindemenneske kalder Jeanne 
for et »Dampstrygejærnc og en »Særkerensemaskine« : de krummer 
Fingrene op mod hinandens Ansigt, mon de vil slaas? Aa nej, 
Jeanne kommer til at le, da hun ser sin Kavaller slængt ned paa 
en Stol, gispende og stønnende, nu med Cylinderhatten ned i 
Panden med vidt udspilede Beh, med Benklæderne opskudte, saa 
Smalbenene, der synes at kunne forlænges i det uendelige under 
Benklæderne, i de hvid- og rødstribede Strømper, synlig røbe 
deres Spinkelhed. 

Hun opdager Georg Jørgensen, ler endnu værre, da han 
smiler til hende. 

— Tror De, Hr. Georges, at han der, min lille Hingsteplag, 
kan taale en Absinth? 

— Han ser ud til at trænge til den, min Frøken, svarede 
Georg Jørgensen. 

— Ja, men kan han taale den? Jeg spørger Dem om det, 
fordi De er Dyrlæge. 

— Ja, lad ham bare faa den. 

— Ja, men saa kommer De til at laane mig 40 Centimer, 
for det skal være god Absinth, og jeg har ingen Penge. 

— Kan han ikke betale selv? 

De skal faa de 40 Centimer igen paa næste Vaskeregning. 

— Er De fra Forstanden, Jeanne? Jeg vil gærne traktere 
Dem, men ham . . . 

Er De jaloux? Paa Léonce? Paa min Coco, min Hane- 
kylling, min Hankattekilling? . . . Coco . . . bliv stolt . . . rejs dig! 
vil Du straks udfordre den Herre, den Svenske Dyrlæge, han er 
jaloux paa dig og begærer mig til Ægte . . . han vil snappe din 
tykke Jeannette fra dig. 

Fyren rejste sig, satte sin Hat til Rette, strøg sin Smule 
Skæg og forsøgte paa at faa gjort sit Blik forbitret, mens han 
sagde til Georg Jørgensen: 

— Min Herre ... vil De behage at forklare Dem! 

Men næppe havde han faaet Ordene og Blikket lavet til 
Rette, før Jeanne skubbede til ham, saa han faldt tilbage i Sædet. 
Hun sagde: 

~- Godt, godt, pænt gjort, min Kat, men det er ikke min 
Mening at lade dig æde af en Isbjørn. ... Ja, om Forladelse 
Hr. Georges, men her i dette Lokale følger vi den Indskrift, som 
nu staar paa alle Guds hellige Huse: Frihed, Lighed og Broderskab. 
Naar jeg kommer og bringer Deres rene og henter Deres smudsige 
Tøj, saa skal jeg nok huske paa, hvad fine Folk kalder den sociale 
Forskel. Den skal De glemme i Aften, Hr. Georges og danse 
med. Tør jeg engagere Dem? 

— De er aldeles gal i Aften, Jeanne. Nej, min S'æl, om 
jeg danser. . . . Men, det er sandt, hvor er Jordemoderen? 

— Pst, sagde Jeanne, kald hende dog Madame Berthe. 
Hun sidder jo her oppe og har ventet paa, at jeg skal præsentere 
Dem. ... Nu skal jeg. . . . 

I det samme greb en høj, køn Fyr Jeanne om Livet, og 
trak hende af Sted i en flyvende Gallopdans. Hun gjorde for en 
Ordens Skyld lidt Modstand, men fér saa af Sted med svingende 
Lokker og Skørter. 

Georg Jørgensen saå hen i den Retning, som Jeanne havde 
angivet. Der sad et Par Kvinder, som nok kunde se ud til at 
indtage den nævnte Samfundsstilling, men hvilken var hvilken? 
Naa, det kunde endelig være det samme, for de var begge grimme 

som Arvesynden og saå gnavne ud som Baldamer, der maa 
isidde over. c 

Lidt efter rejste de sig og gav sig til at danse med hinanden 
i værdig Alvor, som om de opfyldte en Embedspligt. Gulvet 
gungrede under deres Vægt. 

Nu blev der en enlig Dame synlig, da de to tykke havde 
forladt Bænken. 

Hun vakte straks Opmærksomhed, ti hun syntes at høre 
til en anden Sfære end de andre Kvindfolk paa denne Dansebod. 
Alene hendes sorte Silkekjole, der var glat og næsten uden Be- 
sætning, det blegrøde Koralhalsbaand, som var hendes eneste 
Smykke, gav et Billede af en efter en vis Fornemhed stræbende 
Tarvelighed, der stod i stærk Modsætning til alt dette brogede, 
blomstrede, stribede, tærnede, figurerede Silke og Uldtøj, disse 
Sløjfer og Garneringer, disse bronce- og sodfarvede, gulbrune og 
pistaciegrønne Sko og Brodequins, (ler røg op paa Kavallerernes 
Skuldre i den vilde Dans, og tit syntes at ruste sig til Kamp 
indbyrdes. 

Hun syntes at være meget lille af Vækst, som hun sad der 
med det blond-brune rige Haar, der laa glat ned til Siderne og 
blot i Nakken var sat op i en mægtig tyk Fletning, uden anden 
Pynt end en hvid Rose over det ene Øre. 

Hun vendte venstre Profil mod Beskueren: Fine smaa, 
men skarpe Linjer, en lille fint kroget, lidt spids Næse, smalle, 
men smukt formede Læber, en lille bestemt højt siddende Hage, 
smukt hvælvede Bryn — om dem var Beskueren ikke vis paa, 
hvorvidt et Par lette Penselstrøg ikke havde hjulpet paa Naturen — 
en sart Figur, meget tynd i Taillen, men forholdsvis brystfør. Hun 
holdt Øjnene sænkede, synes kun at interessere sig for sin højre 
Haand, som hun havde trukket Handsken af og havde lagt fladt 
i Skødet. 

Georg Jørgensen rykkede nærmere. Havde den Haand 
forrettet grovt Arbejde, smal, hvid, tør, som den var, med lan^e 
soignerede, spidst tilskaarne Negle — Adels- og Demimondedamers 
fælles Kendemærke i Frankrig — ? Adelig var hun næppe . . . 
ergo. . . . Men dette maatte være et ejendommeligt Eksemplar 
af Arten. 

Jeanne var stadig paa Gulvet, snart med en, snart med en 
anden Danser; hun tog kun til Takke med den lille underlige 
Dukke af et Mandfolk — sin Goco — naar hun ikke var engageret. 



Digitized by Google 



46 



Georg Jørgensens sidste Rejse- JSventyr. 



Hun undte sig ikke den ringeste Hvil, skøndt hun blussede og 
dampede. 

Men hver Gang, hendes brusende Masse af Kød og Klæder 
buldrede forbi hendes Kunde, Georg Jørgensen, lo hun og raabte 
noget saadant som: 

— Rigtig, Hr. Georges! Ryk mere og mere til højre . . .! 

Nydelig? . . . Ikke? . . . God begyndende Forretning Dannet . . . 

Kan sin Ortografi. . . . En avantt 

Endelig var Georg Jørgensen naaet op til den lille Dame. 
Han havde lagt Mærke til, at flere »Canotiersc havde nærmet sig 
hende med sikkert engagerende Hensigt, men havde tabt Modet 
ved det afvisende kolde Blik fra Øjnene, hvis Farve han nu kunde 
skelne var lys-staalgraa, hvis Udtryk var hvast og koldt, og som 
blev haandteret som en hurtig svungen Klinge. 

— En Kokotte af et lidt bedre Snit end de Hundyr, der 
ellers søger her, sagde Georg Jørgensen til sig selv. 

Det var ejendommeligt for ham, at han altid følte en 
Slags Trøst eller Lettelse, naar det lykkedes ham at faa de 
Fænomener, han mødte, saa meget som muligt reducerede til 
noget, det ikke var Umagen værd at beskæftige sig videre med 
end med en tørret Frugt, som man i Distraktion eller for en Slags 
Tidsfordrivs Skyld smuldrer imellem sine Fingre. 

Dog flyttede han hende nærmere og nærmere, langsomt, 
tøvende. 

Han var hende alt saa nær, at hendes Aurikelparfume stod 
ham i Næsen. 

— Hm . . . den Parfume vidner for Resten ogsaa om en 
bedre Smag end de vamle, søde Ting, som den Slags Væsener 
ellers plejer at gøre sig behagelige med. Hm, hm! 

Han vilde ikke være ved, at han gjorde et Forsøg paa at 
henlede hendes Opmærksomhed paa sig, men en let Hoste, som 
kom paa ham, vilde maaske næppe ellers have fundet det nød- 
vendigt at komme til Orde. 

Ikke en Bevægelse, ikke et skottende Skraablik! 

Bestandig saå hun paa sine Hænder. Nu havde hun faaet 
begge Handskerne trukne af og koketterede med disse bitte smaa 
Tingester, som hun snart foldede fladt ud paa Kjolens sorte Silke- 
grund, snart lod spille paa sine Knæ, som om det var to hvide 
Mus, hun legede med. 

I et Øjeblik, da hun bevægede den venstre ud til Siden, 



Digitized by Google 



Georg Jørgensens sidste Rejse-Æventyr. 



47 



saa den kom ud i det tomme Rum, lod Georg Jørgensen sin 
venstre gøre en ganske lille Udflugt, saa Hænderne — rent tilfældigt, 
mente han — kom til at mødes i en let Berøring. 

Som om hun havde følt et Bistik, f<5r hun sammen ; Blikket 
hvæssedes mod hendes Nabo. Med Lynets Fart rejste hun sig, og 
inden Georg Jørgensen havde faaet Tid til at besinde sig, havde 
hendes lille fine Arm fat om hans Liv og med en overraskende 
Kraft, som han ikke fik Tid til at modstaa eller give sig hen i, 
rev hun ham ud paa Gulvet og med ind i Danserækken, mens 
Hornene spillede i Galloptakt i hastig rullende Anapæstrhythmer. 

Georg Jørgensen følte, at han vilde gøre sig mindre latterlig 
ved at følge med end ved at staa imod, og for første Gang i 
mange Aar tren han i Dansen — og det paa en Dansebod. Det 
var endda godt, at ingen københavnsk Bekendt var tilstede. 

Han sank forpustet ned i et andet Hjørne af Lokalet, da 
han i vel ti Minuter havde anstrængt sig. 

Hun havde ingen Kunster brugt af den almindelige Slags i 
Dansen, ikke gjort Antydninger til at sparke ham paa Skulderen. 
Han havde søgt at møde hendes Øjne, havde bestræbt sig for at 
lave den forlorne Ømhed i sit Blik, som, hvor lidt end Genstanden 
for den tror paa dens Oprigtighed, alligevel honoreres for Høfligheds 
Skyld, eller af en vis Forretningsinteresse, ligesom Papir i Handel 
og Vandel maa gælde lig med ædelt Metal. 

Nej, hun saa adspredt ud, mens hendes Ben arbejdede, 
mens hun mere »førte« ham end han hende. 

— De ønsker, Madame . . . eller Mademoiselle? 

— Jeg er Enke, min Herre. 

— Altsaa Madame — De ønsker? 

— Jeanne! raabte hun. 

Stemmen var spinkel, men smuk og højt klingende i ægte 
Sopran som en fin Citerstræng. 

Jeanne havde danset med sin »Coco«, fik ham anbragt paa 
en Bænk, hvor han sad og pustede. Hun kom hen til Géorg 
Jørgensen og hans Dame. 

— Hvad ønsker Du, Jeanne? . . . Jeg skylder jo Dig den 
Herres Bekendtskab. 

— Min søde Berthe ... en Vermouth med Kirsebærsaft . . . 
det er mest paa Mode nu. ... Ho — du lille Kat (hun raabte over 
til sin Ka valler, der laa halv henslængt paa Bænken og havde 
tændt en Cigaret) . . . bestil noget for den Føde, Du faar . . . 

engager min kære Aspasie, saa faar Du Motion, for hun vejer 
4 Kilo mere end jeg. 

Hun pegede paa en af de to tykke, som før havde spærret 
Georg Jørgensen Udsigten til Madame Berthe. 

Fyren adlød og blev antaget med synlig Glæde af den kød- 
rige Skønhed. 

— Ja nu maa vi tale Alvor, Hr. Georges, og huske paa, 
at vi alle tre er over tyve Aar. Forretninger er Forretninger, og 
Morskab er Morskab. I Aften danser jeg, om et Par Dage staar 
jeg i Seinen til højt over Knæerne . . . pyh, Hr. Georges ... det 
kommer ikke Dem ved, hvor højt Vandet naar op, saa De behøver 
ikke at grine . . . men Berthe . . . naar kan Du etablere dig og 
tænke paa at faa Kunder? 

— Jeg vil hellere tale alene med Hr. Georges . . . først 
kan vi jo drikke lidt af vore Glas. 

— Det kan vi udmærket godt, sagde Jeanne, nippede til 
Glasset og saa sig om. . . . 

— Se der kommer han fra »Bon Marché«, han vil mig 

noget. 

En kraftig bygget ung Fyr i Rodragt, stærkt behaaret paa 



inden han havde engageret hende, trippede i Takt med Musiken 
og sagde til Madame Berthe: 

— Pas paa mit Glas, mens jeg danser. 

Og hun for af Sted med sin Rosportsmand, Kommis'en fra 
»Bon Marché.« 

Georg Jørgensen pustede endnu. Madame Berthe talte, 
mens hun saa paa sine Hænder, som hun lod spille paa sine Knæ. 

— Ja, Jeanne har vel sagt Dem det. Jeg har læst en Del 
i mit Liv og véd, at de Herrer fra Norden er bly som unge 
Piger. Derfor maatte jeg gøre det første Skridt. De misforstaar 
mig vel ikke? 

- - Nej, - 

— Og jeg maa hjælpe lidt paa Dem for Sprogets Skyld. 
De er Veterinær? 

— Har man sagt A, maa man ogsaa sige B, tænkte Georg 
Jørgensen, og mumlede »Ja.« 

— Har De Ret til at praktisere her i Landet? 



sine nøgne 




Jeanne tog ham om Livet, 



- Ne-j. 

— Hm! Har De ikke i Sinde at gøre noget for at skaffe 
Dem Ret til det? 

Han trak paa Skuldrene. 

— Energi . . . Energi maa De udvikle, hvis De vil . . . 

— Hvad? 

— Gifte Dem, naturligvis. De er vel i Fyrrerne, . . . 
ikke? . . . Naa, om Forladelse . . . saa meget desto bedre. Jeg 
er ikke tredive endnu. 

Nu syntes Georg Jørgensen, at det blev morsomt, fik Mod 
og spurgte: 

— Har De god Praksis? 

— Nej, jeg skal først skabe mig et Klientel. Men det gaar 
bedre, naar man er gift. Ellers skal man nøjes med de Damer, 
som ikke tør blive Mødre ... og, Gud ske Lov, jeg tør være 
mine to Smaabørn bekendt. . . . Tror De paa Kærligheden, 
min Herre? 

— Nej, svarede Georg Jørgensen. 

— Det er udmærket. . . . Det vil sige ... De tror vel paa, 
at en Mand og en Kvinde, som arbejder, kan blive gode Venner 
og leve et kønt Liv sammen? 

Georg Jørgensen mumlede ndget, mens han tvang sin 
Latter tilbage. 

— De maa da have en vis aarlig Indkomst, siden De kan 
leve her i Frankrig uden at praktisere? 

— Aa, ja. 

— Da vi altsaa begge er ude over Illusionernes Tid, for- 
nænner jeg Dem vel ikke ved at spørge om, hvor meget De 
disponerer over. 

Georg Jørgensen saå paa denne lille Skabning, saa fin, saa 
yndefuld, tænkte paa denne klingende Røst, der udtalte disse 
urtekræmmer-snusfornuftige, taktløse Ord. Han tav og smilte. 

— Vær nu ikke undselig, sagde hun videre, mens hun 
spilede sine ti smalle Fingre ud for sig og mønstrede dem som 
en Befalingsmand sine Tropper. Jeg har ingen Illusioner mere. 
Livet er for mig en Forretning. 

— De har to Børn. 

— Ja . . ., men ægte Børn. Jeg er af god Familie. Min 
Moder døde med mig, min Fader var Professor ved en lærd Skole, 
men havde kun 1500 Francs i Løn, maatte løbe rundt og under- 
vise, blev brystsyg og døde, da jeg var femten Aar. Jeg fik Plads 

Tilskueren. 1890. 4 

i Ae Printemps« ved Afdelingen for Handskerne. . . . Direktøren 
for Paraply- og Parasol-Reolerne gjorde Kur til mig. ... Nu 

springer jeg over noget, som en Mand i Deres Alder maa forstaa 

Da det var kommet saa vidt, saa tvang jeg ham til at blive min 
Mand, for jeg henvendte mig direkte til Husets Chef, og han stod 
paa min Side. Jeg var gift i to Aar. Min Mand var mig utro. 
Jeg troede endnu paa det* som de skriver om i Bøgerne. Der kom 
Scener. Han slog mig . . . jeg bed ham, saa hans Kind for evige 
Tider vil bære Mærke deraf. . . . Han gjorde Scener i Magasinet, 
vi fik begge Afsked. Vi flyttede hertil, med vore to Børn. Jeg 
etablerede et kemisk Farveri og Vaskeri, han lejede en Café, som 
han skulde passe. Men han passede mere sin Buffetdame end sine 
Kunder. Jeg skaaner Dem som undselig Mand fra de nordHge 
Lande for alle uappetitlige Enkeltheder og overlader Dem at ud- 
fylde Hullerne i mit Livs Historie. En skøn Dag er Kaféen lukket . . 
Herren og Buffetdamen forsvundne (hun knipsede med Fingrene) . . 
min Forretning, som gik ret pænt, var ødelagt, for jeg maatte 
betale hans Gæld. Endnu troede jeg paa Kærligheden ... en 
Lieutenant af Ingeniørregimentet i Versailles . . . ikke mere om 
den Sag, end at han giftede sig med en Læder handlerenke, da 
han blev Kaptejn ... og han var endda rig selv. Mit Rygte var 
ødelagt. Jeg mistede de bedre Kunder. Men min Dreng har jeg 
i Kost i Fontainebleau, og min Datter er ude paa Landet ved 
Orleans. Men nu tjæner jeg omtrent 3000 Francs om Aaret; jeg 
har ved en brav Læges Hjælp ... jeg vil følge Sandheden og 
tilstaa, at han ikke var aldeles uinteresseret ... nu vel. De 
kender jo ogsaa Livet . . . men han var gift ... De forstaar jo 
nok . . . ved hans Hjælp har jeg erhvervet mig Kundskaber; jeg 
vil tage de Eksaminer, som berettiger mig til at hjælpe uskyldige 
Smaa ind i denne vanskelige Verden. . . . Har De blot talt paa 
Skrømt til Jeanne, saa tilgiver jeg Dem, men da hun sagde mig 
Deres Stilling, angav mig omtrentlig Deres Alder, saa fandt 
jeg, at det ikke var et uforstandigt Arrangement, om vi ... og 
saa videre. ... De forstaar, at jeg tænker paa mine Børns, først 
og fremmest paa min Søns Fremtid. Jeg ønskede ham gærne i 

sin Tid anbragt i et Magasin i Paris. De kan forhøre Dem, 

hvor De vil, og hvis De opdager, at jeg ikke har talt Sandhed, 
har De Ret til åt overvælde mig med Deres Foragt. 

Madame Berthe havde under hele sin lange, i Ilmarsch-Tempo 
fremsagte Tale, ikke set paa Georg Jørgensen. 

Han havde siddet og lyttet som til et Strængespil af hurtige 
Fingre, smaalet ved disse underlige Tilstaaelser og dog følt sig 
tiltalt ved det tørre Referat af 'et Liv, der dog havde været tumlet 
om i Lidenskabens Brænding. Hvad er det dog for en underlig 
Race med hedt Blod og koldt Hjærte? 

Pludselig rejste han sig og sagde: 

— Farvel, min Frue! 
Hun kniksede og sagde: 

— Farvel, min Herre! Jeg véd meget vel af, hvad jeg har 
læst, at de Folk fra Norden overvejer alt længe og grundigt. 

Georg Jørgensen kom forbi Jeanne. Hun antastede ham 
og sagde: 

— Hvor Madame Berthe kan fortælle! Hendes Levnetsløb 
er en hel Komedie. 

— Det er vel Løgn altsammen, Jeanne. 

— Ja, hvad véd jeg? Men det med Farveriet og dét med 
Manden og hende, Lucie, der sad ved Buffeten, det kan jeg vidne 
er sandt, for Manden, det var den værste Løber i hele Byen, og 
Murmesteren Danglemand han lod sig skille fra sin Kone, fordi . . . 
han greb dem ... ha, ha . . . hende og Madame Berthes Mand . . . 
naa . . .! En rigtig Hankat! 

— God Nat, Jeanne. 

— De vil ikke danse igen med Madame Berthe? 

— Nej, Fanden tage mig, om jeg vil. 

— Ha, ha, ha, ha. De tør ikke. Saa er De fangen, Gud 
ske Lov. God Nat, Hr. Georges. — Goco ... kom, saa danser 
vi to igen. Jeg henter Vasketøjet i Morgen hos Dem, Hr. Georges. 

Og hun dansede ud og sang den Melodi, Musiken spillede. 

V. 

— Nej, det er dog for galt! Hvorfor sover jeg ikke? Naa, 
det er fordi jeg skabede mig og dansede rundt med den Hveps! 

Georg Jørgensen vendte sig forbitret fra højre om paa 
venstre Side i sin brede, franske Sæng, som oprindelig var bestemt 
for To. 

Han havde altid skyet Sindsbevægelsen som den lede 
Pestilens og havde ogsaa været saa heldig at holde dem fra Livet 
i en respektabel Aarrække. 

4* 



Digitized by Google 



52 



Georg Jørgensens sidste Rejse-Æventyr. 



Naar han lagde sig til Ro, hørte han Hornmusiken dundre 
for sine Øren. Han følte noget meget let og noget meget stærkt i 
sine Arme, der lindt og uimodstaaligt trak af med ham ud gennem 
Verandaens Træsøjler, mellem Havens Træer, hvor de store farvede 
Papirkupler gloede med dump, attraavækkende Gløden, ind i 
Mørket, ned mod Floden, der laa og lurede med et stille, ondt 
Grin dybt nede. 

Musiken tav. Saa lød den spinkle Citherklang for hans 
Øren, og fortalte i en allerhelvedes Taranteltakt en nederdrægtig 
kedelig Historie, som fandtes i hundrede af de allerelendigste 
Romaner, og som oven i Købet vist var Løgn fra Ende til anden. 

— Nej, det er dog for galt! Fuld er jeg ikke. Men jeg 
maa have ødelagt min Mave med det søde Slabberads, som man 
drikker her i Frankrig. 

Han lagde sig omtrent paa Tværs i Sængen. 

Atter gentoges Fortællingen, atter følte han en lille tør 
Haand holde hans fast, en anden gribe som en tilbageholdt Katteklo 
i hans Skulder, mens noget spinkelt og smidigt, noget, som veg 
fra ham og rykkede ham nær, dirrede i hans Favn. Musiken 
bruste op som en Triumfmarche, der blæste en Sejersfanfare for 
det, han holdt i sin Favn, og det var paa samme Tid en Smæde- 
vise mod ham selv, den blæste. 

— Jeg har s'gu Feber. 
Han tændte Lys. 

Over hans Sæng hang et stort Spejl paa Væggen. Han 
satte sig paa Hug, saa sit eget Ansigt og sin egen Overkrop i 
Natskjorte. Han saa ud, som var han tresindstyve Aar, syntes 
han. Skægget graasprængt, lange Gaasetæer om Øjnene, krum 
og mager Overkrop. 

Han sagde højt lige imod Spejlbilledet af sit eget Ansigt: 

— Femdobbelt Idiot. ... Er Du bleven forelsket i en 
fransk Jordemoder ... en forkrammet Tøs . . . en . . .? 

Han blev først bange for Lyden af sin Røst, saa blev han 
væmmelig ved, at han havde sagt disse Ord, ti det var jo Løgn . . . 
hvad brød han sig om den Ting? . . . Han rakte Tunge ad sit 
Billede . . . var lige ved at spytte efter det . . . saa brast han 
først i Latter . . . saa i Graad. 

— Nej, jeg er syg . . . det er det hele. Jeg har forkølet 
mig paa den aabne Knejpe. . . . Men sove vil jeg, min S'æl. . . . 
Det koste, hvad det vil! 

Et lindrende Smil over de sidste Ords pathetiske Klang, 
strøg over hans Ansigt, og det forsonede ham lidt med Billedet 
der inde i Spejlet. Han kendte sin gamle Ven, Georg Jørgensen, 
igen. Han begyndte at føle sig mere dansk i Sind, stod op og 
sagde med Deklamatorbetoning: 

— Saa sandt jeg lever . . . ut vivam ... jeg brygger en 
stærk Toddy, more majorum . . . paa Fædrenes Vis. 

Han stod op, tog Underbenklæder paa, kom Vand paa sin 
Spirituskedel, tændte an under den, tog en Kogriaksflaske ud af 
Skabet, mens han først fløjtede og saa nynnede Métras populære 
Melodi til de danske Ord fra et Teaterstykke: 

Jeg var saa stor soin saa, 
jeg end i Vuggen laa 

og brølede endelig op: 

Og han var Lieutnant ved Husarerne 

samtidig med, at Vandet boblende løftede Laaget af Kedlen. 

Han blandede en forsvarlig Drik ... og kort efter genlød 
Værelset af Snorken, et sikkert Tegn paa, at det var lykkedes 
ham at betvinge alle søvnforstyrrende Tanker og Minder. 

Han vaagnede sent, Klokken over ti, ved en stærk Banken 
paa sin Dør. 

— Kom ind, raabte han ærgerlig. Det gjorde saa ondt i 
hans Hoved, da han raabte. 

Han havde gærne føjet en Ed til, men udelod den dels 
paa Grund af Hovedpinen, dels af en Rest af Sømmeligheds- 
følelse, men fortrød det, da den indtrædende ikke var andre end 
Jeanne, ti hende undte han en grundig Forbandelse, det tykke Dyr! 

— ISængen endnu! Ha, ha, ha, Hr. Georges? Turde man 
vide, hvad De har drømt om. 

Georg Jørgensen søgte at frembringe et Blik, som kunde 
frembringe Følelsen af den Afstand i social Stilling mellem en 
dansk Candidatus philosophiæ og en fransk Vaskepige. Men han 
havde selv begyndt at indføre en familiær spøgende Tone, havde 
nedbrudt Skranken, følte det og sagde: 

— Gaa et Øjeblik, saa skal jeg staa op . . . kom igen om 
fem Minuter. 

— Aa, for den Sags Skyld, Hr. Georges ... saa er vi jo 
begge over den Alder og har jo nogen Erfaring. Jeg kan se ud af 
Vinduet, mens De gør et foreløbigt Toilette. 

— Naa — lad gaa. 

Hun stillede sig hen i Vinduet, som hun aabnede. Pludselig 
raabte hun ud af det: 

— Vil Du tale med mig, Mélanie? 
En tynd Barnestemme raabte op: 

— Mademoiselle Jeanne ... De maa endelig komme hjem. 
Minette er lige ved at dø . . . den er bleven revet helt itu . . . 
aa . . . det er rædsomt. . . . Det er Madame Berthes Hankat. . . . 

Georg Jørgensen vilde lige til at le, da han saå Jeanne 
blive ganske bleg, støtte sig med Haanden til Karmen, saå hendes 
store Buste bølge under Trøjen, gribe om Ryggen paa en Stol, 
falde ned paa Sædet og — bryde ud i en heftig Hulken, derpaa 
i højlydt Graad som et Barns. Afbrudte af Hulken tvang Ordene 
sig frem: 

— Min eneste Ven . . . min Minette! ... Aa ... om jeg 
kunde vride Halsen om paa alle de Hankatte, der er til i Verden . . . 
de væmmelige Dyr. . . . 

For at anskueliggøre sin Vilje til at anrette Blodbad paa 
Hankatte vred hun det store Klæde, hun holdt i Haanden, smalt 
som et Tov, saa det knagede derved. 

Hun greb Georg Jørgensen i Armen, saa han ømmede sig 
ved Neglenes Sammenstød med hans Kød. 

— De maa hjælpe ... De maa gaa med hjem til min 
lille Kat. 

— Er De forrykt Jeanne? 

— De er jo Dyrlæge. 

— Det var kun for Spøg, at jeg sagde det. 

— Ja nu siger De det, fordi De er for fornem til at se til 
en fattig Kat. ... Hr. Georges . . . har De da ikke Hjærte 
i Livet? 

— Ja, men jeg har ikke Ret til at praktisere her i Frankrig. 

— Er det noget at tale om, naar det maaske gælder Liv 
og Død. . . . Farvel, Hr. Georges . . . De ser mig aldrig mere. . . . 
Der er Deres Tøj. 

Hun mere kylede end kastede hans smudsige Tøj hen paa 
hans Bord, gjorde Mine til at gøre det samme med det rene, 
som hun havde bragt, men standsede i Farten og sagde: 

— Ja, De havde fortjænt det . . . og det er ikke for Deres 
Skyld ... det er for min Skyld ... for det er propert og pænt 
Arbejde . . . men jeg vil ingen Penge have, for vel er jeg et 

simpelt Fruentimmer, men lavt tænker jeg ikke og * . . jeg vil 
ikke tage Penge af en Mand uden Hjærte ... aa, undskyld, 
Hr. Georges (en ny Taarestrøm) kom med og se paa min Kat . . . 
skal jeg knæle for Dem. . . .? 

Hun faldt virkelig paa Knæ, saa det gungrede og knagede 
i det bonede Parketgulv. 

-r- Saa gaar jeg med, sagde. Georg Jørgensen, mefas han 
tænkte: 

— Hun er gal; man maa snakke hende efter Munden. 
Det havde han saa tit gjort med Folk, naar han havde 

gjort dem hidsige ved koldt Drilleri. 

— Det vidste jeg nok, at De egentlig var god, om ogsaa 
De er en Drillepind . . . Tak. 

Urider evindelige Afbrydelser af Graad gik Munden paa 
Jeanne, medens hun med Georges først gik gennem en lang Villa- 
gade, saa op ad en brat Skraaning, saa ind i en lang ubrolagt, 
kun halvt bebygget Gade, hvis ny, spredte Huse knejsede halvt 
undselige, halvt vigtige, og grinede kridhvide i den blændende 
Formiddagssol. 

— De maa ikke lé. . . . Den Kat er ikke som eh anden 
Kat. ... Jeg kan faa den til at følge mig som en Hund . . . 
endogsaa i Regnvejr ... og det har jeg aldrig set nogen anden 
Kat gøre . . . og jeg har kendt mere end hundrede Katte i mit 
Liv . . . og det Katte fra de allerfornemsle Huse som Marquis de 
Brézes der nede paa Kajen ... og min Kat forstaar alt, hvad man 
siger til den ... og det kan man høre paa dens Mjaven ... for 
den kan sige Mjav baade glad og sørgeligt ... nu skal De høre 
(Jeanne mjavede flere Gange med nyt Foredrag og ny Stemning 
hver Gang) . . . og saa vil den aldrig tage Føde af andre end af 
mig . . . og nu er det gaaet den saadan ... det dumme Dyr . . . 
og det for saadan en Hankats Skyld. ... Ja jeg vil ikke sætte 
mig op mod Naturens Orden . . . det har jeg aldrig gjort ... for 
naar den gode Gud har skabt Hanner og Hunner, saa . . . saa 
er Minette i sin Ret ... og jeg er vis paa, at den holder sig til 
én Hankat . . . men er det Madame Berthes graa Kat, der af 
Jalousi paa Grønthandlerskens rødbrogede, har skambidt Minette, 
saa skal jeg aldrig tilgive Madame Berthe det . . . for om ogsaa 
hun kan sin Ortografi og har været gift med en af Cheferne for 
Paraplyhylderne i >Printemps«, saa er min Coco Professor i 

Græsk ... og den ene Kat er ikke fornemmere end den anden . . * 
Dér er det. 

Hun standsede sin Tales Strøm og sin Gang i en næsten 
helt bebygget Gade foran et smalt Hus paa tre Etager, der kun 
havde tre Fag i hver Etage i Facaden. Ad en Vindeltrappe med 
trekantede Trin, hvor man maatte bruge et med rødt Sirts be~ 
trukket Tov som Rækværk, Jøb Jeanne op paa anden Sal. Døren 
stod aaben ud til Trappegangen. 

Stuen var meget, meget lille, tapetseret med smaablomstret 
graat og rødt Papir. En uhyre storSæng, hvis Bygning viste, at 
den i sine Velmagtsdage havde haft baade Himmel og Omhæng, 
som den endnu savnende søgte, indtog omtrent Stuens halve Rum. 
Ellers bestod Møblementet kun af tre umalede Træstole med Straa- 
sæder, og en lille bitte Kanapé med Rørsæde. Paa en Hylde stod 
en stor, blaa Vase. Den bar ogsaa Spor af Tidens Tand. Ejer- 
inden havde klistret blomstret Papir paa den hist og her, sagtens 
for at bøde paa Revnerne og den afskallede Glasur. Randens 
Brøst blev skjult $f store, blegrøde Pæoner, og mørke, blaarøde 
Roser, der vældede ud over samme Rand i rig Overflod. 

Georg Jørgensens lange Syn saå, at den lille tykke og den 
store tykke Bog, som laa opslagne paa den lille Guéridons sprukne 
Marmorplade foran Kaminen, henholdsvis var et gammelt græsk- 
fransk Lexikon og en Stereotypudgave af Homer. ... Georg 
Jørgensen følte en let Gysen, han tænkte paa det smaa Tryk i 
Tregders græske Formlære, som indeholdt de »homeriske Former«. 

Over Sængen stod to Skikkelser bøjede. . . . Den smalle 
silkebeklædte Ryg, Hvepsetaillen . . . den kendte han . . . den 
anden, næsten lige saa smalle, men endnu magrere Ryg, den sorte 
»Redingote«, som Skulderbladene havde sat blanke Slidmærker 
paa, ... ja, den genkendte han ogsaa. 

Madame Berthe og Coco, »Professoren i Græsk«, stod bøjet 
over en Kurv, der stod paa det gulgraa uldne Sængetæppe, som 
lignede et Hestedækken. 

I Kurven laa» Patienten , en lille stærkt hvidbroget graa 
Kat. Den modsatte sig Kuren, arbejdede for at komme op, men 
Madame Berthe holdt den med venstre Haand fast om Halsen, 
mens hun med den højre holdt en vaad Klud over dens Øje. 
»Professoren i Græsk« holdt paa dens Bagpoter. Blodet randt 
ned mellem hans tynde Fingre, for Katten satte Kløerne i under 
Kampen for sin Frigørelse. 

Madame Berthe vendte sig om uden at slippe Taget. Ja, 
det var den samme stramme Silkekjole, den samme spidsbuede 
Barm, det samme Koralhalsbaand som paa Danseboden ... og 
den samme uforstyrrelige Ro i de smaa, smukke, skarpe Træk og 
staalgraa, koldt glinsende Øjne. 

Jeanne vilde styrte sig over hende med krumme Kløer. 

— Det er Deres Kat, som . . . 

Berthe saå paa hende med et myndigt Blik. 
... Nu vel Jeanne; »Rigolo« har faaet sin Straf. 

— Hvordan, Berthe? ... De har da ikke slaaet Deres Kat 
ihjel eller hængt den, raabte Jeanne. Hendes Vrede blev til en 
Art Forfærdelse. Det var dog saadant et smukt Dyr ... og 
hellere vilde jeg se Grønthandlerskens væmmelige Kat med det 
store og det lille Øje hængt for mine Øjne, end Deres Rigolo . . . 
for egentlig fostod jeg godt, at Rigolo kunde blive arrig og jaloux 
paa det skidne Dyr. ... 

— Stille, Jeanne, stille. Nej jeg har sendt Rigolo i en 
Kasse med Jærnbanen til Viroflay til en Bekendt. Lad nu 
Dyrlægen se paa Minette og give et fornuftigt Skøn om dens 
Tilstand. Saa vidt jeg kan se, er der ingen overhængende Fare. 
Skal jeg slippe Minettes Hoved, Hr. Veterinær? 

Den lille Dame hæftede sine Øjne saa alvorlig spørgende, 
saa myndig forskende paa Georg Jørgensen, at han ligesom blev 
magnetisk tvungen ind i hendes Tankegang, og skøndt han forsikrede 
sig selv, at han kun svarede hende, for at det skulde blive rigtig 
Grin, sagde han saa alvorlig, som om han virkelig havde været 
Dyrlæge: 

— Ja, det kan De godt . . . blot et frisk Omslag, saa be- 
høver De ikke at holde. ... 

— Slip Léonce. De bløder jo . . . sagde Berthe til den 
unge Fyr. 

»Professoren« slap straks og saå paa sine blodige Fingre, 
derpaa op paa et gammelt Lommeur i forgyldt Kasse, som var 
sat under en lille Kuppel — vistnok et forhenværende stort Vinglas, 
som Foden var slaaet af, men hvis Brøst var skjult ved omhyggelig 
Tilslibning. Et Ur under en Kuppel er uundværlig i enhver Stue i 
Frankrig, der tilstræber en lille Smule Elegance, og som »respekteret 
sig selv.« 

— Hvor er Jeanne? . . . Jeanne? raabte Madame Berthe 
skingert og højt. . . . Léonce . . . hvor blev hun af? 

»Professoren« havde lukket sine græske Bøger, lagt Leksikonnet 
ved Siden af Glasset over Uret og stukket Duodezudgaven af Homer 
i sin Lømme. Han stod og vaskede sine Hænder ved Jeannes 
Vandfad. 

Jeanne ligger der . . . der paa Sængen, sagde ban . . . paa 
Tæppet, sammenrullet som et Nøgle Garn. 

Ja, der laa hun. Sine Sko havde hun sparket fra sig med 
Fødderne — de laa langt ude paa Gulvet hver for sig, langt fra 
hinanden. Hendes store, fede, hvide Arme og rødbrune Hænder 
var slyngede om hendes Nakke. Ansigtet havde hun klinet tæt 
ind mod Væggens Tapet. 

— Kald paa hende Léonce, bød Madame Berthe, og sig 
hende, at Dyrlægen har erklæret, at Minette er uden Fare. 

Jeanne rejste sig, ordnede i stor Hast sine Pandelokker 
med Fingeren, saa ud, som om intet var i Vejen, og sagde: 

— Saa gaar jeg videre med Tøjet Laan mig Deres Nøgle, 
Hr. Georges, jeg lod jo alt ligge paa Deres Værelse. . . . Coco, 
skynd dig ud og pas dine Timer. . . . Straks, skynd dig, min 
Gris . . . ikke gaa sammen med mig . . , dine og mine Kunder 
hører til forskellige Samfundsklasser, det maa Du stadig huske 
paa . . . aldrig gaa sammen med mig paa Gaden ved høj lys 
Dag ... vel Berthe. . . . Men Rigolo . . . Straffen er for haard. . . . 
Men tænk Dem, Hr Georges, et fattigt, stræbsomt Fruentimmer, 
der har samlet Minette op nede ved Kajen som lille Killing . . , 
hun var smidt ud for at druknes . . . havde maset sig op i 
Mudderet ... jeg tog Sko og Strømper af . • . reddede hende • . . 
opdrog hende ligesom han der . . . (hun pegede mod »Professoren«) . 
hun var min eneste Glæde, den eneste Ven, som var mig tro, . . . 
for Menneskene er ikke saa gode som Dyrene . . . hvis De redder 
hende, Hr. Georges^ skal jeg aldrig glemme Dem i mine Bønner . . . 
jeg staar under Dem i Dannelse og Lærdom ... ja, Berthe staar 
ogsaa under Dem, men ikke saa meget, som De tror, for med 
Undtagelse af Ortografien, saa. . . . Naa, bliv ikke vred . • . De 
behøver ikke at lade Deres Silkekjole knage Berthe . . . men skaffer 
De mig Katten rask ved den svenske ... om Forladelse danske 
Herres Hjælp . . . saa ... ja, ja. Nu gaar jeg . . . Cooo er jo 
langt nede ad Gaden. . . . Men nu indrømmer jeg, at det er 
Minettes egen Skyld. Hun kunde være bleven ved Rigolo og fra 
den skævøjede Grønthandlerkat. 

Hun kyssede paa Fingeren ad Georg Jørgensen, satte i Løb 
for at gaa ud af Døren, men standsede et Par Sekunder paa 
Tærskelen, bredte begge Haandflader ud i Luften i Retning af 
Georg Jørgensen og Berthe, som vilde hun velsigne dem, og 
gik saa ud, underlig listig smilende, slikkende sine Læber med 
Tungespidsen. 

(Sluttes). 
S. SCHANDORPH. 

L'arbre naturel n'a pas de beaux fruits. 

Renan. 

Man træffer undertiden endnu — en Menneskealder efter 
Darwins »Arternes Oprindelse« — dannede Mennesker, der ikke vil 
have noget at gøre med »en Lære, der lader Mennesket nedstamme fra 
Abekattene« ; de indbilder sig nemlig, at denne Taabelighed udgør 
Darwinismen! Naar det af Forskere i Nutiden hævdes, at Geni 
ligesom Sindssyge er en Form af mental Abnormitet, gør de vistnok 
klogest i paa Forhaand at værge sig mod en tilsvarende Misfor- 
staaelse: at Sindssyge og Geni slaas i Hartkorn. Det er ikke blandt 
Staklerne paa St. Hans Hospital at en Tyge Brahe eller en Søren 
Kierkegaard opstaar. At afvise slige Sottiser skulde synes unød- 
vendigt — men Erfaringen godtgør det modsatte. 

Det falder naturligvis svært for mange at forlige de to til- 
syneladende Modsætninger: Genialitet og Tilbagegang. Nyere 
teratologiske Undersøgelser har imidlertid vist, at atavistiske 
Tilbageskridt ingenlunde altid falder sammen med en almindelig 
Tilbagegang, men at en tilbagegaaende Bevægelse i en Retning ofte 
kompenseres af meget stærk Udvikling i andre Retninger. Kryb- 
dyrene har f. Eks. flere Ribben end vi, Aberne et større Antal 
Muskler, ja et helt Organ (Halen) som vi mangler. Til Gengæld 
har vi naaet vor intellektuelle Overlegenhed. 

Naturen affordrer os ubønhørlig et Vederlag for nye Privi- 
legier, og Geniet, som besidder et saa stort og sjældent Fortrin, 
hører til de højstbeskattedes Klasse. Kæmper i fysisk Henseende 
maa bøde for deres abnorme Størrelse, ti de faar sjældent noget 
Afkom, og saa vel deres Intelligens som deres Muskler er forholdsvis 
svage. Aandens Kæmper maa ved Forstyrrelser af Sjælelivet 
undgælde for deres intellektuelle Supremati. 



Digitized by Google 



Geni og Sindssyge. 



61 



De Indvendinger, der er rejste mod denne Opfattelse af 
Geniet, er ikke synderlig virkningsfulde. Den franske Forsker 
Joly bemærker saaledes i sin Afhandling »Geniets Psykologi«, at 
det næppe en Gang er nødvendigt at modbevise denne Hypotese, 
iti Styrke er ikke Svaghed, Sundhed er ikke Sygdom«, og for 
Resten mener han, at de Eksempler, der anføres til Støtte for 
Hypotesen kun er faa. 

Enhver Læge ved imidlertid at Styrken hos den feber- 
syge, hos Deliranten, hos Epileptikeren, ofte netop er et Symptom 
paa Sygdom, paa Svaghed. Og hvad den anden Indvending an- 
gaar, vil enhver uhildet tvært imod forbavses over det meget 
betydelige Antal Tilfælde, der støtter Hypotesen. 

I øvrigt har det — som jeg andensteds har paavist 1 ) — 
til alle Tider været grumme vanskeligt at faa Besked om visse 
Enkeltheder i disse interessante Personligheders Liv. Historikerne 
har hidtil kun i ringe Grad været Psykologer, og Forfængeligheden 
hos de store Mænd har som oftest afholdt dem fra at give os et 
Indblik i deres Sjælelivs Dybder. Det er ikke ret mange der, som 
Johannes Evald, Rousseau, Renan og Jules de Goncourt eller 
Stuart Mill, har haft den dertil fornødne Selovervindelse og Modet. 

Hvem vilde ane f. Eks. at Cavour to Gange var paa Selv- 
mordets Rand, hvis nogle fornylig udkomne Memoirer, nedskrevne 
af fortrolige Venner, ikke havde sat det udenfor al Tvivl? 

Havde vi ikke faaet Darwins Breve, som hans Søn for 
ikke længe siden har udgivet, vilde vi ikke have vidst i hvor høj 
Grad han i Virkeligheden var Invalid. I Løbet af 40 Aar var 
han næppe helt rask i 24 Timer. Han kunde hverken taale stærk 
Varme eller Kulde, og en halv Times Samtale ud over det 
normerede, gav ham en søvnløs Nat og ødelagde næste Dags 
Arbejde; Dyspepsi og Svimmelhed — ofte Epilepsiens Ækvivalent 
— hørte til hans jævnlige Plager, og han kunde kun arbejde 3 
Timer hver Dag. Men dette er endda ikke det mærkeligste; han 
var i flere Henseender ligefrem abnorm. Han blev saaledes altid 
meget syg, naar han havde spist Sukkersager og lovede derfor 
sig selv ikke at røre dem; men han holdt ikke Løftet, fordi det 
ikke var aflagt højt og lydeligt! Han drev en ligefrem sindssvag 



l ) Genierne, Ensidigheden — Styrken — Svagheden. 1889, Pag. 72—120, 
hvor Forbindelsen mellem Geni og Sindssyge gøres til Genstand for en 
omhyggelig Undersøgelse, til hvilken det her givne tjæner som Supplement. 

Økonomi med Papir, plejede at skrive Koncepter til sine Breve 
paa Rygsiden af de vigtigste Manuskripter eller bag paa Korrektur- 
arkene. Ofte foretog han, hvad han selv benævner »imbecile 
Forsøg« f. Eks. at stryge paa en Kontrabas i Nærheden af en 
Plantes Frøblade. Han vedblev — man lægge Mærke til denne 
Art af Særheder — at benytte en gammel Bog med nogle for- 
ældede Maalberegninger, skøndt han godt vidste, at de var fejl- 
agtige og vilde heller ikke ombytte sin gamle kemiske Vægtskaal, 
skøndt den bevislig vejede galt. Han trode ikke paa Hypnotismen 
og anerkendte ikke Stenalderen 1 ). 

Naar jeg særlig dvæler ved denne geniale Personligheds 
Abnormiteter er det fordi han, der var et Mønster paa en Fader 
og en Borger, og som var saa lidet forfængelig og tilsyneladende 
saa behersket, maatte forekomme alle uindviede som' et fortrinligt 
Eksempel paa et sundt Geni. Hvor let kunde det virkelige For- 
hold ikke være. forblevet en lukket Bog for os, saaledes som det 
utvivlsomt har været i mangfoldige andre Tilfælde? De Former 
af Sindssyge — moral insanity og Epilepsi — som hyppigst 
træffes hos Geniet, er tilmed særlig vanskelige at kontrollere, 
hvorfor ogsaa deres Tilstedeværelse i Reglen benægtes, selv hvor 
paagældende endnu er levende og Sindssygelægen ikke nærer den 
ringeste Tvivl. 

Det er i øvrigt interessant at se hvor almindelig den oven- 
for omtalte abnorme Konservatisme, der udmærkede Darwin, 
er hos store Genier. Disse Mænd, der aabner Tanken ny Veje, 
er ofte selv ivrige Modstandere af det ny. Ensidigheden hos 
dem er saa stærk og saa abnorm, de er saa fuldt optagne af 
deres egne Ideer, at deres Hjærner vægrer sig ved at modtage 
fremmede. 

Frederik den anden , som grundlagde den nyere tyske 
Politik, og som ogsaa gærne vilde grunde en national tysk 
Literatur og Kunst, anede ikke hvad der bode i Herder, Klop- 
stock, Lessing og Goethe. Uviljen mod det ny viser sig ofte i 
det smaa som i det store. Frederik hadede f. Eks. i den Grad 
at faa nyt Tøj, at han efter Sigende i hele sin Regeringstid kun 
har haft et Par Klædninger. Napoleons Forkærlighed for den 
gamle graa Hat er velbekendt. — Rossini var ikke til at formaa 



2 ) Darwins life and letters. En fortræffelig Analyse af dette Værk har 
i øvrigt Hr. Vilhelm Møller givet i Tilskueren Febr.— Marts 1889. 

til at køre paa Jærnbane, og da en Ven en Dag gjorde et Forsøg: 
paa at bryde Modstanden, faldt R. i Afmagt af Forfærdelse. 
iVar jeg ikke saadan, havde jeg ikke kunnet skrive »Barberen«,* 
var de meget karakteristiske Ord han bagefter benyttede. — 
Laplace nægtede Meteorstenenes Fald, og Voltaire trode ikke paa 
Fossiler. Denne abnorme Ensidighed opfattes ofte fejlagtig som 
Jalousi, hvad jeg andensteds har gjort Rede for (»Geniemec 
Pag. 114). Schopenhauer* der var en stor Oprører paa 
Filosofiens Omraade, havde kun Spot og Haan tilovers for de 
politisk radikale, og han testamenterede sin Formue til dem, der 
under de politiske Uroligheder i 1848 havde gjort, hvad de for- 
maade, for at slaa Frihedsbevægelsen til Jorden. 

Han er i øvrigt en fortrinlig Type paa et sindssygt GenL 
Allerede fra Barn af spores hos ham Højhedsvanvid og Melankoli 
i Forbindelse med et sygeligt Had, som Forfølgelsesideerne avler* 
Seks Aar gammel tror han at Forældrene vil forlade ham,, og 
som ung Student er han bestandig i Misstemning. Al Støj piner 
ham, særlig Kuskenes Piskesmæld. En Dag i Berlin hørle han 
Værten skæmte i Forværelset. S. farer ud og ryster den ulykkelige 
saa voldsomt, at hans ene Arm brækker. S. dømtes til at for- 
sørge ham. Han er saa hypokonder, at Skræk for Kopper jager 
ham fra Neapel, og Angest for Kolera bringer ham til at flygte 
fra Berlin. 

Senere (i 1831) faar han igen en ny Raptus: ved den 
ringeste Spektakel paa Gaden griber han til Vaaben. Skrækken 
er nu bleven til en veritabel Lidelse, han vover f. Eks. knap at 
aabne et Brev, fordi han aner en Ulykke. Han tør ikke lade sig 
barbere, men svider Skægget af. Han hader Kvinder, Jøder og 
Filosofer, især de sidste. Derimod elsker han — Hunde, og 
betænker dem endog i sit Testamente ! Han troede paa Borddans r 
ræsonnerede i det hele taget over alt muligt, og gjorde sig hyppig 
skyldig i de værste Modsigelser. Pessimisten profeterer sig (o: han 
ønsker sig) et 100 aarigt Liv. Han lærer at kønsligt Afhold er 
en Pligt, men er samtidig meget udsvævende, og efter selv at 
have lidt saa meget paa Grund af andres Intolerance, haaner han 
med uretfærdig Voldsomhed Moleschott og Buchner og glæder sig 
over, at Regeringen forhindrer dem i at docere offentlig. Af Frygt 
for Ildebrand boede han i Stuen, af Frygt for Tyve gemte han. 
Guldstykker i Blækhuset, Obligationer i Sengetæpperne osv. 

Det var særlig medens han udarbejdede sit Hovedværk — 
»Die Welt als Wille und Vorstellung« — at hans hele Væsen var 
saa mærkeligt, at han, som han senere fortalte en Ven, næsten 
overalt blev anset for gal. Fra den Tid skriver følgende mor- 
somme Episode sig. En Dag da han spaserede i botanisk Have 
i Dresden og gik fordybet i Beskuelsen af Planterne, kom en Op- 
synsmand, der saa ham ivrigt gestikulerende og talende højt med 
sig selv, hen til ham og spurgte hvem han var. »Ja, kunde De 
sige mig hvem jeg er, vilde jeg være Dem særdeles forbunden«, 
svarede S. og vendte sig fra den forbavsede Betjænt, der nu var 
aldeles sikker paa at staa overfor en gal Mand. 

S. har selv — i sit store Værk — skænket Forholdet 
mellem Sindssyge og Geni en kort Omtale. Han skriver saaledes, 
at »Geni grænser tættere op til Sindssyge end til almindelig 
Menneskeforstand.« — »Geniernes Liv viser at de ofte ligesom de 
sindssyge befinder sig i en fortsat Ophidselsestilstand.« — Læs- 
erne henvises særlig til Gwinner: Schopenhauers Leben, 1878, og 
til Carl v. Sedlitz: Arthur Schopenhauer vom medicinischen 
Standpuncte aus betrachtet, 1872. 



Denne Forbindelse mellem Geni og Sindssyge undersøges i 
^t nylig udkommet Værk af Prof. Lombroso i Turin, der her 
har præsteret et betydeligt Arbejde om end ikke af første Rang 1 ). 
Har et Æmne naaet det Stadium at det som her behandles i en 
Bog paa ikke mindre end 500 Sider, har det samtidig for en Del 
tabt Interesse for de i videnskabelig Henseende fremskredne. 

Det indeholder imidlertid flere ny Bidrag til Spørgsmaalets 
Besvarelse, og det udmærker sig desuden ved den Uforknythed 
Forf. udviser, naar han gør Genius identisk med Epilepsi. Han 
slutter sig altsaa væsentlig til Moreaus saa udskregne Opfattelse 
af Geniet som en Nevrose; Lombroso, der har et langt rigere og 
paalideligere Materiale til Raadighed end Forgængeren, gaar 
imidlertid mere systematisk til Værks. Det er jo ubestridelig, at 



*) Cesare Lombroso: L'homme de Génie. Precédé d'une preface par 
Prof. Chas. Richet. Paris 1889. Der findes tidligere — italienske — 
Udgaver, men Forf. desavouerer dem ganske i den foreliggende franske. 

et stort Antal af Verdens berømteste Mænd har lidt af Epilepsi 
med Konvulsioner eller af den Svimmelhed eller det sygelige 
Raseri, som formentlig kun er Varianter deraf eller Ækvivalenter 
derfor 1 ). Vi kan f. Eks. nævne Julius Cæsar, Muhamed, Paulus, 
Peter den store, Napoleon, Karl den 5te, Richelieu, Petrarka, 
Moliére, Swift, Flaubert, Dostojewski, Håndel. 

Det er imidlertid forholdsvis sjældent, at Epilepsien hos Genierne 
optræder i sin konvulsive Form, og Erfaringen lærer, at der hvor 
Kramperne er sjældnere, træder det psykiske Ækvivalent i Stedet 
for, o: i dette Tilfælde de geniale Frembringelser. Men efter 
Foit's Mening bevises Identiteten mellem Geni og Epilepsi især 
dog ved Analogien mellem de epileptiske Anfald og Inspirationens 
Øjeblikke, ved den virksomme og mægtige Ubevidsthed, der i det 
ene Tilfælde skaber Værker, i det andet fremkalder Krampe- 
trækninger. 

Mod Lombrosos Opfattelse er det let at rejse Indvendinger, 
ti man kan uden at søge længe nævne en Del berømte Navne, 
som det vil være grumme svært at faa Epilepsien til at fæste sig 
ved, selv med Anvendelse af den meget rummelige Opfattelse af 
Sygdommen, som nyere Studier tillader. Utvivlsomt vil, som 
allerede nævnt ved Omtalen af Cavour og Darwin, forskellige 
Omstændigheder, i en Mængde Tilfælde undgaa Omgivelsernes Op- 



*) „Selv under fredelige Samtaler er Napoleons Holdning aggressiv og kamp- 
lysten; frivillig eller ufrivillig løfter han Haanden; man føler at han vil 
slaa, og i Mellemtiden fornærmer han. I sin Korrespondance med Fyrst- 
erne, i sine officielle Proklamationer, i sine Samtaler med Ambassadør- 
erne og endog under sine offentlige Audienser, udfordrer, truer og udæsker 
han. Han behandler sm Modstander med haanlig Overlegenhed, og 
undertiden fornærmer han ham endog lige op i Øjnene og kaster ham 
de mest ærekrænkende Beskyldninger i Ansigtet; han omtaler hans 
Privatlivs, hans Kabinets, hans Soveværelses Hemmeligheder, han ære- 
skænder og bagvasker hans Ministre, hans Hof og hans Hustru (i Bulle- 
tinerne 9. 17. 18. 19. bagvasker han Dronningen af Preussen); han saarer 
ham forsætlig paa det ømme Sted, lader ham vide, at han er en Nar, 
en bedragen Ægtemand, en medskyldig i Snigmord; han antager over 
for ham en Tone som en Dommer, der dømmer en Forbryder, eller som 
en overordnet, der skænder paa en underordnet, i bedste Fald som en 
Lærer, der viser en Elev til Rette." 

I Taines „Napoleon Bonaparte", hvoraf dette er Citat, faar man det 
fuldstændige Billede af psykisk Epilepsi med dens utrolige Storheds* 
vanvid og Impulser og den komplette Mangel paa moralsk Sans. 

Tilskueren. 1890. 5 

mærksoinhed, som ellers vilde tjæne til at bekræfte Lombrosos 
Opfattelse. Ikke des mindre vil der altid blive et vist Antal Til- 
fælde tilbage, som danner Undtagelser og afkræfter Hypotesen. 
Ud over den Kendsgerning, at der bestaar en særdeles eng For- 
bindelse mellem Geni og Epilepsi tør man derfor ikke for Tiden 
vove sig. 

Blandt de forskellige Fænomener, der ledsager det Forf. 
dristig kalder »den geniale Degeneration«, saasom Kraniets ejen- 
dommelige Bygning, Anomalier i Hjærnen, den mærkelige Ubevidst- 
hed og Øjeblikkelighed, hvormed de originale Frembringelser op- 
staar, og Pavserne mellem dem — noget som altsammen frem- 
byder visse Analogier med Epilepsien — omtaler Forf. ogsaa den 
tidlige Modenhed og Ufrugtbarheden hos Genierne. 

At en tidlig Modenhed er unaturlig, og at Geniet altsaa 
ogsaa i den Henseende frembyder en Anomali, et Varsel om 
Dekadence, er utvivlsomt. Hvem studser ikke ved at se Drengen 
Blaise Pascal opdage Geometrien i en Alder, hvor andre Børn 
leger med Tinsoldater. Vi staar her overfor noget abnormt, og 
Lombroso opstiller ogsaa den tidlige Modenhed som et fælles 
Mærke for Geni og Sindssyge — særlig den Form af Sindssyge, 
som kaldes moral insanity, — og tilføjer, at den saa vel er et 
Sygdomstegn som atavistisk, ti man finder den hos barbariske 
Folkeslag. 

I en Anmældelse (i Illustr. Tid. Nr. 35) af »Genierne« har 
Hr. Niels Møller fremført Jødernes tidlige Modenhed som et Bevis 
mod denne Paastands Rigtighed; men netop Jøderne afgiver et 
yderligere Bevis derfor, ti Sindssygen blandt dem er dobbelt — 
nogle Steder meget over dobbelt — saa almindelig som hos de 
de øvrige Borgere. 

Ifølge Dr. Selmers Sindssyge -Statistik, kom der i Aarene 
1852—77 i Jylland 1,2 Sindssyge paa 500 Mennesker. Af Jøder 
var der i Jylland kun 638, men af disse blev der indlagt ikke 
mindre end 17, og selv om man sammenholder Jøderne med de 
Klasser af Befolkningen, der leverer det største Kontingent Sinds- 
syge, er dette et overordentlig stort Antal. Den udenlandske 
Statistik gaar ganske i samme Retning. 

Statistiken for 1871 i Tyskland er saaledes: 
Preussen. ... 8,7 for 10,000 Kristne 14,i for 10,000 Jøder. 
Bayern .... 9,8 - — — 25,2 — — 
Hele Tyskland 8,6 - — — 1 6,1 - — — 

I Italien 1870: 

1 Sindssyg for 1775 Katoliker. 
1 — - 384 Jøder. 

Ganske vist findes der blandt Jøderne et større Antal 
Oldinge — altsaa ogsaa flere Tilfælde af Hjærneblødhed — men 
til Gengæld saa at sige ingen Alkoholister, noget der spiller en 
stor Rolle i en Sindssygestatistik. 

Naar nu disse Tal sammenholdes med det ubestridelig 
større Kontingent af geniale Personer Jøderne afgiver, har vi her 
en ny Parallel mellem Sindssyge og Geni. 

Med Hensyn til Geniets Afkom slutter Lombroso sig til 
den ligeledes af mig fremsatte Opfattelse, at den geniale Personlighed 
foruden at være sin Slægts Kulmination ofte er dens Afslutning. 
Eller som en fransk Digter udtrykker det: 

Les grands esprits, d'ailleurs trés-estimables 

ont trés peu de talent pour former leur semblables. 

Allerede af den Grund maa man forholde sig skeptisk over- 
for dem der mener, at Genialitet hyppig nedarves. 

Sindssyge er som bekendt i højeste^ Grad arvelig, saa en 
Analogi her vilde tilsyneladende stemme fortræffelig med den 
Opfattelse af Geniets Væsen, Forf. gør sig til Talsmand for, men 
han afslutter ikke des mindre sine Undersøgelser med følgende 
Bemærkning: »Med ganske faa Undtagelser har Genialitet kun en 
ringe Tilbøjelighed til at gaa i Arv, men Navnets Prestige gør at 
den falder mere i Øjnene.« Han giver Dante Ret i at 

s Kun sjælden ser man Stammens Dyd sig brede til Gren og Blad. tt 

(Skærsilden,) 

For at undgaa enhver Misforstaaelse havde jeg udtrykkelig 
fonnuleret Loven saaledes: »Genialitet gaar ikke i Arv, meget 
berømte Personer faar ikke meget berømte Børn.« Et af de 
faa Tilfælde hvor man ser stor Genialitet nedarves er i den 
Bachske Familje; men J. Sebastian er en Kæmpe ved Siden af 
sine Børn, Dekadencen er iøjnespringende endogsaa her. 

I Hr. Niels Møllers ovennævnte Anmældelse udelades Ordet 
»meget« af Citatet. Hr. N. M. er i øvrigt kommen til det 
mærkelige Resultat, at Faderens Berømmelse kvæler Barnets 
medfødte Genialitet, »ti han har hverken Tid eller Lyst til at give 
sig af med Barnets Opdragelse.« — Skøndt man er vant til at se 

5* 

Opdragelsens Virkninger stærkt overvurderede, stejler man dog 
ved dette. Den 12aarige Blaise Pascal udfandt paa egen Haand 
Geometriens Grundsætninger uagtet Faderen bestemt modsatte 
sig, at han paa det Tidspunk fik ringeste Undervisning i Matematik. 
»Man skal — skriver Helvétius — kunne opdrage en Bjørn til at 
danse, men aldrig i Verden et Menneske til Geni.« 

Den tyske Filosof Fr. Nietzsche opstiller ganske vist — se 
Dr. G. Brandes's Analyse i Tilskueren 1889, P. 576 — som et 
Kulturformaal »at vi stadig bør arbejde paa at frembringe 
enkelte store Mennesker;« men det kunde være interessant at vide, 
hvorledes N. tænker sig Enkelthederne ved denne Frembringelses- 
proces. Med det samme kan vi muligvis faa lidt Besked om Be- 
skaffenheden af det »Jordsmon, som udfordres for at det geniale 
kan skyde op.« — N.'s Bebrejdelser mod Menneskeslægten for 
Uvirksomhed paa dette Omraade forekommer mig meget ubillige 
saa længe der faktisk intet bestemt vides om Betingelserne for 
Geniets Frembrud og Trivsel. Hvem kan f. Eks. besvare det 
forholdsvis simple Spørgsmaal: hvorfor er den franske Malerkunst 
i Øjeblikket i Tilbagegang, hvorimod Nordens Kunst er i Frem- 
gang? — 

Tidligere synes det som om stærke sociale Bevægelser, 
Krig og Uro har været en fortræffelig Jordbund for Geniet til at 
spire og vokse i. Det 16de Aarhundrede, Raphaels, Michelangelos, 
Copernicus' og Luthers Tid er ogsaa fortrinsvis Kampens og 
Brydningens Tid, saa vel i religiøs, literær, politisk som i viden- 
skabelig Henseende. I Athen stod Fjenden hvert Øjeblik for 
Portene, og hvad det indre angik var den mest feterede Borger 
i Dag i Virkeligheden udsat for at maatte gaa i Landflygtighed 
i Morgen. Det stemmer ogsaa godt med den Opfattelse af Geniet 
som vi her hævder: at Genialitet, ligesom Sindssyge, har for- 
træffelige Livsbetingelser overalt hvor Livet er intensivest, stærkest 
bevæget. 

I mere fredelige, industrielle Tider, hvor det først og 
fremmest drejer sig om at bevare det man besidder, hvoraf jo 
meget er overleveret, dér trives de ekstravagante Hoveder næppe 
saa godt; men paa den anden Side undergaar Geni naturligvis 
ogsaa — ligesom Sindssyge — betydelige Modifikationer efter- 
haanden som Civilisationen skrider frem og samtidig Nerve- 
systemet forandres. Bliver Voldsomheden og den frapperende 
Originalitet mindre, vil Finheden og Harmonien, og ligeledes 

Overensstemmelsen med Omgivelserne sandsynligvis forøges, ikke, 
som N. eller Brandes, mener formindskes. 1 ) 

Maaske bliver det virkelige Kulturfremskridt alligevel om- 
trent det samme, ti det er (Jog til syvende og sidst Samfundets 
Assimilationsævne, der bliver det afgørende. Det er med Ideerne 
som med den Luft vi indaander. Den bestaar af de to Elementer 
Ilt og Kvælstof. Det er Ilten vi skal bruge, men den maa være 
blandet med 4 Gange saa meget Kvælstof for at kunne indgaa i 
vor Organisme. , Forøges det ene Element, maa det andet nød- 
vendigvis forøges i nævnte Forhold. Ogsaa Ideerne har deres 
Kvælstof, Menneskedumheden, hvis Modstand vokser i samme 
Forhold som Ideerne, er mægtige og ny. 

Ligesom den fysiske Kraft i Universet til alle Tider er identisk, 
hvor forskellig den for Resten kan optræde og være fordelt, er det 
ikke usandsynligt, at Genialiteten er den samme nu som før, at 
altsaa Tilbagegang i én Retning kompenseres af Fremgang i 
andre. Man bør derfor holde op at tale om , at et Folk eller 
en Tid har en højere Kultur end en anden Tid eller et andet 
Folk, men derimod undersøge i hvilke Henseender Over- 
legenheden er fremtrædende. — 

Skøndt stor Genialitet altsaa sjælden gaar i Arv, glipper 
Parallelen mellem Geni og Sindssyge dog ingenlunde helt paa 
dette Punkt, ti der er mangfoldige Eksempler paa, at Geniet har 
haft sindssyge Forældre, og ligeledes at Geniets Børn har været 
Epileptikere, gale eller — Forbrydere. Læserne henvises bl. a. 
til Illustr. Tid. Nr. 19 og 20, hvor jeg har gennemgaaet spanske, 
russiske og svenske Fyrsteslægters Stamtræer, og paa vist hvor- 
ledes Geni og Sindssyge ofte afløser hinanden. Prof. Lombroso 
gør opmærksom paa, at der endog eksisterer en Slags Statistik 



*) Selv Renan, der har været en af de ivrigste Genidyrkere, ser ikke mere 
Fremtiden saa sort. I Fortalen til sine Ungdomserindringer (1883) gør 
han opmærksom paa at Descartes, der dog levede i det store 17de Aar- 
hundrede, ingensteds befandt sig saa godt som i Amsterdam, fordi „alle 
Folk dér var Købmænd", og ingen lagde Mærke til ham. Selv om Til- 
standen bliver nok saa „amerikansk", vil det dog ikke kunne tænkes, at 
en Giordano Bruno kastes paa Baalet eller at en Galilei pines. „Nous 
n'avons pas le droit d'étre fort difficiles", udbryder Renan ; „dans le passé 
aux meilleures heures, nous n'avons été que tolérés. Gette tolerance 
nous Tobtiendrons bien au moins de Tavenir. 44 

derover. I Preussen 1877 kunde man af 10,676 sindssyge kon- 
statere Arvelighed for 6,369's Vedkommende, saaledes fordelt: 

Hos 

. t . 

Faderen eller Bedsteforældre Søstre eller 





Moderen 


eller Onkler 


Brødre 




°/o 


°/o 


°/0 




89,o 


86,o 


76,i 




12,4 


6,7 


13,i 






0,i 


0,i 




18,o 


3,i 


3,8 




1,7 


2,7 


2,s 


Ualmindelig Begavelse 


6,8 


1,8 


3,6 



Det er altsaa ikke saa ganske faa sindssyge, der ned- 
stammer fra geniale Forældre, og Antallet af geniale Mennesker, 
der er Brødre og Søstre til sindssyge, er endogsaa større end det 
tilsvarende Antal Alkoholister, Selvmordere og Forbrydere. — 

For nogle Aar siden foretog Lombroso i sin Klinik en 
Række Undersøgelser, som konstaterede, at Forandringer i Luftens 
Temperatur og Trykforhold indvirkede konstant paa de sinds- 
syges psykiske Tilstand. Naar Temperaturen steg over 20— 25 °R. 
og især naar det pludselig slog ind med stærk Varme, steg 
Anfaldenes Antal til omtrent det dobbelte. Noget lignende, om end 
i mindre Grad, fandt Sted, naar Barometret varslede Vejrforandring 
— især naar det steg pludselig. — Paa Grundlag af en Række 
temmelig omfattende Undersøgelser søger han nu at paavise, at den 
geniale Virksomhed til en vis Grad paavirkes af de samme Aar- 
sager. Han giver først en Del Oplysninger, der viser, at mange 
berømte Mænd i høj Grad har yndet meget stærk Varme. 

Napoleon, der definerede Mennesket som et Produkt af 
den fysiske og den moralske Atmosfære, led ved den ringeste 
Trækvind og hol(Jt saa meget af en høj Varmegrad, at han endog 
lod fyre i Ovnen i Juli. — Voltaire og Buflfon havde i Kaminen i 
deres Arbejdsværelse hele Aaret rundt. — Rousseau paastod, at 
Solstraalerne i Hundedagene gjorde ham det langt lettere at 
arbejde, og udsatte endog midt paa Dagen sit Hoved for Solens 
direkte Paavirkning. — Byron skrev: »Jeg er lige saa bange for 



l ) Meynert: Jahresbericht fur Psych. Wien 1880. 

Kulden som Gazellen.« — Heine slutter et Brev saaledes: »Det 
tordner og det sner, det brænder daarligt i Kaminen, saa mit 
Brev er meget køligt.« — Leopardi tilstaar, at hans Naturel er 
Fjende af Kulden og paakalder Ormuzds Hjælp. — Milton ind- 
rømmede, at hans Muse tav om Vinteren; han kunde kun skrive 
ved Foraars og Efteraars Jævndøgn. — Den fine og i høj Grad 
modtagelige Schiller skriver i Novbr. til Goethe, at han ikke er 
i Stand til at arbejde fordi Himlen er blytung, al hans Spænd- 
kraft er borte. I Juli derimod skriver han: »Jeg føler mig bedre 
nu, den lyriske Inspiration, som endnu mindre end nogen anden 
lader sig paa virke af Viljen, indfinder sig atter.« I Maj 1799: 
»Jeg haaber, at Arbejdet skal gaa rask frem, naar blot Vejret vil- 
vedblive at være smukt.« 

Forf. mener at disse Eksempler — og mange flere som 
han nævner — gør det sandsynligt, at Varme som Regel er 
gavnlig for den geniale Produktion, ligesom den. fremhjælper 
Plantelivet og — des værre ogsaa Sindssygens Ophidselsestil- 
stande. Han søger at støtte sin Antagelse paa en Række Under- 
søgelser over det særlige Tidspunkt paa Aaret, da hver enkelt af 
Verdens berømteste Værker frembragtes, Undersøgelser som er 
grumme langt fra at være fuldstændige . og som ifølge Sagens 
Natur altid maa være prægede af megen Usikkerhed. Ganske 
vist skimter man enkelte store Linjer i Omridset, men Enkelt- 
hederne hviler endnu i Taagen. Holder vi os imidlertid til hvad 
vi ser, synes det som om adskillige Genier har ligesom en 
Kronologi for sig selv, med andre Ord, en Tilbøjelighed til paa 
bestemte Aarstider, ja i visse Maaneder af Aaret, at proflucere 
deres bedste Værker: Byron og Alfieri i Sept.; Schiller i Juni- 
Juli; Victor Hugo i Maj; Galvani i April; Volta i Novbr.— 
Decbr.; Luther i Marts — April o. s. v. Det er i øvrigt et af de 
Spørgsmaal, som Selviagttagelse forholdsvis snart maa kunne be- 
svare tilfredsstillende. Endvidere, at Foraaret afgjort er den 
gunstigste, Vinteren den ugunstigste Aarstid for literær og 
kunstnerisk Produktion. 

For astronomiske Opdagelser — og for deres Vedkommende 
er Undersøgelserne paalideligst — er Efteraaret langt gunstigere 
end Vinteren. 

Det er den første stærke Varmes Indtræden i April 
eller Maj, der mer end den egentlige Sommervarme har den største 
Indflydelse, her som hos de sindssyge. Dernæst er de Maaneder, 

hvor de barometriske Forandringer er størst, gunstigere end de 
meget varme eller meget kolde Maaneder. 

Forholder det sig virkelig saaledes, er det altsaa slet ikke 
saa forkert, som man paa Forhaand skulde antage, at vore 
Eksaminer er henlagte til Sommerens Begyndelse; et Par Uger 
før vilde dog maaske være endnu at foretrække. 

Hvad enten der lægges større eller mindre Vægt paa de 
allerede indvundne Resultater, opfordrer de under alle Omstændig- 
heder til fornyede psyko-meteorologiske Undersøgelser. 

Forbindelsen mellem Sindssyge og Geni spores ogsaa i den 
stærke Opblussen af de sjælelige Ævner, den ubestridelige — om 
end ganske midlertidige — Genialitet, der ikke saa sjældent iagt- 
tages hos sindssyge. 

I Hospitalerne træffer man saa vel Literater og Digtere, 
som Malere og Musikere. En sindssyg i Bicétre, der under 
Sygdommen aabenbarede et mærkeligt Talent som Skribent, som 
slet ikke fandtes hos ham under normale Forhold, sagde en Dag 
til Lægen, der mente at han nu nok kunde udskrives: »Nej r 
dertil har jeg endnu altfor megen Aandslivlighed. Naar jeg har 
det godt, tager det mig 8 Dage at skrive et Brev. Saa er jeg 
rent ud et Fæ. De maa vente til jeg er bleven det paany.c 

Digterne i Hospitalerne har kun meget sjældent literær 
Dannelse; det er Sygdommen der inspirerer dem, eller maaske 
rettere som river dem med. Ud af deres Poesier kan man læse 
sig til Modsætningerne i deres -Karakter, ti de springer fra de 
aller sørgeligste Æmner til de muntreste eller lige frem obscøne r 
og fra* udsøgt Elegance synker de ned i Fjollethedens Pjank, — 

Det er imidlertid ikke Stedet her til at gengive større 
Poesier af denne Art, men enkelte Smaating kan maaske faa 
Plads. En Droguist i Hospitalet Saint-Anne i Paris sendte Lægen 
Dr. Magnan et langt Poem, der angik en dramatisk Forestilling, 
som havde fundet Sted paa Hospitalet, og ledsagede det med 
følgende Linjer: 

Venéré Docteur, 

L'estime et la reconnaisance 

Sont la seule monnaie du coeur 

Dont votre pauvre serviteur 

Dispose pour la récompense 

Qu'il doit a vos soins pleins d'honneur. 

Recevez done eet humble hommage, 

Docteur admiré, révéré, 

Et j'ajouterai bien-aimé, 

Si vous vouliez tenir pour gage 

Qu'en cela du moins j'ai payé. 

Af det Materiale Forf. har samlet synes det at fremgaa, at 
Rytmen meget foretrækkes for Prosaen hvor det gælder om at 
udtrykke abnorme psykiske Ophidselses Tilstande. 

„Je vous écris en vers — n'en soyez pas choqué, 
En prose je ne sais exprimer ma pensée," 

er de ret betegnende Linjer en sindssyg sendte sin Læge. 

En Melankoliker gav følgende Kommentar til nogle Vers 
han havde skrevet: »Poesien er Sjælens naturlige Udtryk — 
Poesien er den af Smerte martrede Sjæls Skrig.« 

Den Lethed, hvormed ikke faa sindssyge frembringer literære 
Produkter af den omtalte Art, har ført til, at der i mange Hos- 
pitaler udkommer Aviser. Først i England, senere i det franske 
Gharenton Hospital og i de italienske Asyler, redigeredes og 
trykkedes saadanne Aviser indenfor Hospitalets Mure. 

Af Kunstens Dyrkere i Hospitalerne er de færreste Kunstnere 
af Profession. Man ser ogsaa hyppigere derinde, at Personer, der 
aldrig før har tænkt paa Pensel og Palet, bliver Malere, end at 
dygtige Kunstnere gør virkelige Fremskridt. 

Originaliteten er ofte fremtrædende i den Slags Arbejder. 
Det er en Følge af at Fantasien, der er frigjort for ethvert Baand, 
vover sig ind paa Opgaver, som vilde afskrække mere koldsindige 
Naturer, ængstelige for at komme ind paa det absurde 1 ). 



j ) Monoman -Kongen Ludvig af Bayern var som bekendt den første, der 
ret vurderede Richard Wagners Geni. Hans Ødselhed er jo noksom 
bekendt, ligeledes at han lod bygge Bayreuth -Teatret — et af hans 
originaleste Værker. Men de største Udslag af hans Geni ignoreres 
næsten helt. Tre Slotte, tre Paladser af en ubeskrivelig Skønhed, rejste 
sig under hans Ledelse som ved Trylleri, og han ordnede selv alt lige 
ned til den mindste Enkelthed. 

„Lige saa lidt i Konstruktionen som i Udsmykningen vil den mest 
nøjeregnende Kritik finde noget væsentligt at dadle. Alt er kunstnerisk 
fuldendt lige fra den Harmoni, der hviler over det hele, indtil den 
mindste Frise over en Dør. Han har her forenet alt hvad der er frembragt 
af vidunderligst i Caserte, i Sch5nbrunn, i Trianon, i Escurial, i Tsharkoe- 

Og her staar vi vistnok overfor det centrale Punkt i Op- 
gørelsen mellem sindssyge og Geni. Det fælles Grundlag er den 
lynsnare, bizarre Skabelsesakt , som i Øjeblikket næsten spottes 
i lige høj Grad af Omgivelserne. Napoleon betragtede Robert 
Fulton som gal, det franske Videnskabernes Akadeiéi vilde i Be- 
gyndelsen ikke anerkende Telefonens Virkeliggørelse, etc. Men 
Genierne besidder desuden den kritiske Sans. Hos dem er der 
mere end en enkelt Ideassociation, der er hele Rækker af 
samtidige Ideer, ved hvis Hjælp de formaar at tøjle Fantasien, 
naar den skejer ud paa sin Flugt. 

Resultanten af disse to — her kunstig adskilte, i Virkelig- 
heden samtidige — psykologiske Processer, er det geniale Værk. 

Hverdagsmennesket har ofte en Del bon sens, men mangler 
totalt den skabende Ævne, Originaliteten; den sindssyge har ofte 
den sidste, men mangler den første. Geniet forener i sig saa vel 
det abnorme — Originaliteten — som det normale — den kritiske 
Ævne. Hos nogle Genier er det vovede, det genialt abnorme — 
don Quichotte Naturen — fremtrædende, hos andre stikker Sancho 
Pan<ja Hovedet vel stærkt frem. 

Som jeg andensteds (»Genierne« P. 35) har udtrykt det, 
er der to Strømninger, hvoraf den ene drager Geniet tilbage 
mod Fortidens Værker, den anden gaar i stik modsat Retning. 
De heldigst stillede, fuldt beherskede blandt Genierne, er for- 
modentlig de, der — som f. Eks. Goethe — løser den vanskelige 
Opgave at tilkæmpe sig et Stade dér hvor saa at sige Strømning- 
erne mødes. 

Paa den anden Side maa det ikke overses at andre, stærkt 
abnorme blandt Genierne — som Muhamed, Luther, Savonarola, 
Schopenhauer — netop paa Grund af deres Sindssyge har spillet 
en stor verdenshistorisk Rolle; ti den maa det tilskrives, at de 
lod haant om den voldsomste Modstand, og at de gav sig i 



Selo, i Compiégne, hvor Frans I og Karl V nedlagde Geni, Marie An- 
toinette udsøgt Raffinement, Catherine II stor Kraft. 

Kong Ludvigs Galskab bestod i at drømme med aabne Øjne. Alene 
har han i 10 Aar gjort mere end hvad 20 Suveræner ved Hjælp af deres 
Samtids bedste kunstneriske Hjælp har formaaet." (Se desangaaende 
De Renzis: L'opera d'un pazzo. Rom 1887. 

Kast med Hindringer, som mere koldsindige Hoveder sikkert vilde 
være gaaet af Vejen for. 1 ) 



"*) Et Eksempel fra den nyeste Tid afgiver den foran omtalte originale tyske 
Tænker Friedrich Nietzsche. Han er Eneboer ligesom Schopenhauer, 
og hos dem — ligesom hos alle der gennemløber Stadierne til Lypemani 
— veksler den dybeste Sørgmodighed hurtig med stor Selvfølelse og lige- 
fremme Henrykkelsestilstande. Voldsomheden og Lidenskaben er stærkt 
udpræget, og det betones lige fra Begyndelsen, at han vil gaa imod 
Strømmen og tage den Lidelse paa sig at sige Sandhed. Anerkendelse 
var der altsaa ikke Tale om, og han nærer derfor en aristokratisk Foragt 
for Menneskeslægten og en — mindre aristokratisk — Antipati for Renan 
og forskellige andre, af hvem han utvivlsomt er stærkt paavirket. Hans 
Genidyrkelse — „Menneskene skal uafbrudt arbejde paa at frembringe 
enkelte store Mennesker* — udmunder ganske naturlig i Selvforgudelse 
og Højheds van vid: „Den dybsindigste Bog Menneskeheden besidder, 
har jeg givet den. tt 

Alfred Bramsen. 

iirameline — er hun der? 

Fru Etvøs var i Underliv og løb til og fra ud af Sove- 
kamret. Det var Silla, der i sidste Nu var sendt til Hofrets- 
præsidentens efter Servietter — man kunde ikke lade Ericsson, 
Lejetjæneren, det fremmede Menneske, haandtere de Etvøsske 
Mundvidskere: de var ikke til saa kombinerede Faconer. 

— Er hun der? 

Silla kom ikke. Hun blev jo standset foran hver Gadedør 
af en Veninde, der skulde ha'e Beretning, vidt og bredt: 

— Og Talg ska' de æde, sluttede Silla foragteligt og 
løb videre (hun mente de mange Stearinfundamenter, som Madam 
Brofeld kunstfærdigen udhuggede for at bære hendes gastronom- 
iske Undere). 

— Naa — hej for en Fart, raabte Veninden, som blev 
staaende i Gadedøren. Der var noget utænkelig altid jumbende 
ved Silla bagtil. Det skyldtes en Slags Halvkrinoline, som hun 
standhaftig bar gennem alle Modens Omvekslinger; hun gik aldrig 
paa Gaden uden hastig at iføre sig dette stærkt bevægelige 
Klædningsstykke. 

— Nu er hun der, Mo'er, raabte Emraeline fra Vinduet. 

— Aa — saa Gud ske Lov, sukkede Fru Etvøs, der i 
Sovekamret betragtede sin sorte Silke i Spejlet: Den havde 
trukket sig i de fleste Sømme. 

Emmeline synede den ogsaa — stille, forfra og bagfra. 
Saa sagde hun med sin betænksomme Stemme: 

— Mo'er, vi kunde blække den. 



) Se „Tilskueren" 1889, S. 685 ff. 

— Aa, nej, aa, nej, værgede Fru Etvøs sig mat og knappede 
de øverste Knapper i Livet: der stod et Par Lommetørklæde- 
snipper frem over Underlivet. Fru Etvøs maatte nødvendig 
hjælpe lidt efter paa Fladheden, naar hun var i den Silke. 

— Men din Broche, Mo'er, mindede Emmeline. 

Brochen kom paa. Det var en stor rødmosset Mosaikamor, 
som glad afskød sin Pil — Fru Etvøs bar den til alle Festiviteter. 

Etvøs slog Døren op: Naa — er du færdig? sagde han og 
skubbede hende bort fra Spejlet: 

— Ja — naar de bare var her, sagde han, bare de alle 
var her ... 

Det var Adjunktens hele Sorg: at han ikke skulde faa hele 
Skaren sammen. 

Fru Etvøs var inde i Spisestuen; hun arrangerede for 
hundred' Gang de mange Enebærkviste, hvormed hun havde fyldt 
de Kronbergske Opsatser. 

Det slog et Par haarde Slag paa den yderste Dør — det 
var Cerlachius, som sagde, han vilde bare sé ind om, før han 
trak i Kisteklæderne. 

Han smækkede med Tungen af den megen Madlugt, og 
vilde løbe igen: 

— Det er sandt, lille Frue, sagde han, Karlen kommer hen 
med no'en Flasker. Brofeld véd, hvad de skal drikkes til ... 

Det var for at faa dét sagt, han var kommen. Cerlachius 
havde megen Mistillid til de Etvøsske Vinsorter. 
Fru Etvøs fulgte ham ud. 

— Mo'er, bi lidt, sagde Emmeline t da hun kom ind igen. 
Hun satte dog en Smule Blæk, der paa det hvide, i Ærmegabet. 



Det havde ringet. 
De var der. 

Alle Døre i det Etvøsske Paulun drønede paa én Gang op 
og i som under Jordskælv saa alle Gulve rystede. 

— Min Pige, skreg Etvøs fra Stuen : du skal vel være inde. 
Selv løb han ud. 

— Ja, ja, Etvøs — men Inga . . . 

Det var, som de alle drejede rundt om hinanden — et 
halvt Minut, ligesom Faar under Torden. 

— Mo'er, hvidskede Emmeline: du skulde lade Tjæneren 
lukke op. 

— Ja — ja Barn, men hvor er han? 

Ericsson fandtes i Køkkenet hvor han fik mange Ordrer af 
Madam Brofeld, tilsidst kom han ud og lukkede op. 

Det var Fru Simonin med Truppen. Hun kom altid paa 
Slaget; det var en Slags Koncertvane, som hun bibeholdt ogsaa i 
Privathuse. Hun og de to Herrer fyldte hele Gangen med Pelse 
og kom endelig ind i Stuen, hvor der ingen var. Fru Simonin 
saå sig et Øjeblik om: 

— Naa, det er her, sagde hun blot, vendt til Violinisten, 
og begyndte noget ublidt at stampe op og ned ad Gulvet i det 
Atlaskes Fodtøj. 

Fru Etvøs dumpede ind — hun troede, Etvøs var her; 
hun hilste og maatte jo sige noget, mens de to Herrer bukkede, 
. . . om »Æren — Æren« og . . . »saa højt mod Nord«, sagde hun 
hakkende og førte hjælpeløs den bueglade Amor frem og tilbage 
paa det flade Bryst. 

— Ja, Billedet har vi, sagde hun saa fuldkommen for- 
fjamsket da Fru Simonin standsede under Lystrykket. 

— Ich sehe das, sagde Fru Simonin meget tørt og blev 
ugenert ved at gaa op og ned, som gjaldt det at holde Varmen 
paa en Jærnbaneperron: Hun blev mere og mere oplagt til at 
ta'e den Etvøsske Salon som en Fornærmelse, og Selvbeherskelse 
var just ikke nogen Egenskab, der netop betegnede hende. 

Fru Etvøs havde jo set det, knap hun var indenfor 
Døren: at Ovnen var glemt — eller havde hun tænkt, det vilde 
gi'e Varme nok af alle de mange Mennesker, naar de kom? . . . 

Etvøs kom ind, med Handsker paa og bukkede — meget; 
men Fru Etvøs hørte slet ikke, hvad nogen sagde, selv stod hun 
og talte Engelsk, med en underlig ligesom forgemt Accent, med 
én af Herrerne. 

Det var Tenoristen, en ung Capoul-Haaret Normand, Fru 
Simonin havde pousseret i Petersburg, og som svarede noget paa 
sit Modersmaal. 

Af de andre kom der stadig ingen, og de blev ved at tale. 
Fru Etvøs hørte Etvøs sige: Rubinstein. 

Lidt efter var de begge komne ud i Spisestuen igen ~ 
de vidste vel ikke selv hvordan — : 

— Sér du, sagde Etvøs, der var fuldkommen febrilsk: at 
det er en meget behagelig Dame. 

Fru Etvøs fandt hende ikke just behagelig, men hun havde 
overhovedet ikke ventet noget behageligt; hun stod foran Bordet 
og førte Hænderne over hinanden: 

— Der er ikke i Ovnen, sagde hun blot. 

— Men én maa vel være der inde, for hun op igen 
og gik ind. 

— Was meinen denn eigentlich die Kerls? hørte hun Fru 
Simonin sige højt henne ved Vinduet, hvor hun skændtes med 
Violinisten. 

Det ringede; det var Generalens. 

— »Nu har vi dem«, sagde Etvøs, der strejfede op og ned 
forbi Spisebordet: »nu er de der«. Han turde ikke gaa ind. 

Det blev ved at ringe og der kom flere Gæster — fler og 
fler, Etvøs hørte Stemmerne i Gangen. 

— Nu maa der rettes an, sagde Fru Etvøs, der kom ud, 
højrød i sit Hoved. Hr. Etvøs gav sig noget at bestille med 
Vinen og sagde: 

— Hvordan gaar det, Adolfa? 

— Der er ikke i Ovnen, sagde hun blot igen og gik ud, 
mod Køkkenet. 

I den lille mørke Gang stod Emmeline, som ikke holdt det 
ud inde hos de andre: Er Generalens der, Mo'er? hvidskede hun. 

— Ja, svarte Fru Etvøs og gik ind i Køkkenet: 

— Nu venter vi kun paa Lektorens, sagde hun hastig. 

— Og de smaa Vandbakkelser, sagde Madam Brofeld, hvis 
Stemme fik ligesom en noget skarpere Klang, naar det nærmede 
sig Anretningen. 

— Er de her ikke? sagde Fru Etvøs forvildet; hun vidste 
ikke, hvor hun skulde være: noget galt var der allevegne: og 
hun gik ind i Spisestuen igen og flyttede Tallerkenstabler og 
Flasker meningsløst rundt paa et Anrettebord i Krogen: 

— Men jeg skal huske Anderssons, sagde hun (Anders- 
sons var den svigtende Bager) en anden Gang, en anden Gang, 
sagde hun, som skulde Etvøs' have Diner igen i den kommende Uge. 

— Mo'er, hvidskede Emmeline, der var fulgt ind med 
hende og lyttede ved Stuedøren: der er ingen, som taler. 

— Nej, sagde Fru Etvøs overbevist. 

— Jo — nu Frøken Zelchen, mældte Emmeline. 

— Der skulde jo ha'e været lagt Papir, sagde Fru Etvøs 
ganske aandsfraværende og saå ned ad Anrettebordets Bén, der 
rokkede. 

Døren gik. Det var Etvøs: 

— Der mangler kun Lektorens, mældte han stedt og for- 
pustet, som var det en Nyhed. 

— Ja — men bliv dog derinde, sagde Fru Etvøs. Emme- 
line var stille gaaet hen og lagde Papir under Anrettebordets Bén. 

Døren lukkede sig paany bag Etvøs, der igen gik over til 
Cerlachius og Herrerne, som, alt mens Ventetiden længedes, lige- 
som blev helt borte, som holdt de sig udenfor, med Ryggene 
mod Selskabet og Ansigterne i Væggen: 

— Men jeg kan s'gu heller ikke forstaa, hvordan det er 
gaaet til, sagde Cerlachius, han var saamæn selv ganske svedt 
paa Adjunktens Vegne. 

— Gamle Ven, sagde Etvøs, véd vi'et selv? 

Der var igen en rum Tid ikke nogen andre, som sagde 
noget end Frøken Zelchen, der stadig midt paa Gulvet førte en 
mager Konversation med to, tre Lokalspidser. Generalen holdt 
sig stadig ved Siden af Fru Simonin der var meget tavs, ubevægelig, 
som stod han Skildvagt. 

Og den lille danske Vicekonsul, en spinkel og jomfrunalsk 
Person, der stadig trippede i sine smaa Lakstøvler, sagde vist 
for tiende Gang: 

— Men mon hun ikke hellere taler Fransk? 

Saa kom Lektorens. Der blev straks ligesom lidt friskere 
Luft over Selskabet — man vidste, det var de sidste — mens 
Lektorinden, en ualmindelig bred Dame i broncefarvet Atlask med 
meget selvlavet Point de Laze over Barmen, særdeles rank gik 
gennem hele Stuen og sagde til Generalen i en meget afgjort 
Tone, saa det hørtes over den ganske Stue: 

— Vil De maaske forestille mig? 

Fru Etvøs lukkede Spisestuedøren op, og de saå, der var 
tændt paa Bordet. Herrerne begyndte at røre paa sig for at finde 
Damer, og Etvøs slog i Hænderne. Fru von Linden, en blond og 
svær Landadelsdame, kom noget tungt op fra én af de Etvøsske 
Fletstole: 

— Naa — Gud give, det gaar, sagde hun inderlig vel- 
villig og stillede sig op med Præsidenten: Etvøs skulde jo gaa i 
Forvejen med Fru Simonin. Hun stod midt i »Truppen« — hun 

var blevet noget mildere Stemt ved Lyden af Forsamlingens mange 
klingende Navne, og for Resten var hun jo ogsaa ret vant til 
selskabelige Overraskelser — ; 

— -Na — lusUges Nest, sagde hun med opskudte Skuldre 
paa sit Bajrisk til Violinisten, og gik med Etvøs. 

Bogstavelig jnidt i; Døren kilede en blond lille Spidsnæse 
med Lorgnet, der styrede Vicekonsulen til Bords, sig midt 
ind mellem Fru Simonin og Generalinden, der førtes af Grev 
Silfverhjelm af Toldvæsenet ♦ og maalte Fru Simbnin og hendes 
Dianiantagraflfer, som havde hele Fænomenet været livløst og ud- 
stillet i en llontre. 

Fru Etvøs skulde have Tenoristen. Men først gik hun 
hen og stak bagfra stille sin magre Haand ind under Frøken 
Zelchens Arm: 

— Tak., sagde hun sagte. Hendes Øjne skinnede som 
havde hun høj Feber. 

De Kronbergske Skatte gyngede noget paa Féstbordet, før 
Ben og Slæb kom til Ro og alle var til Sæde i de to lidt ujævne 
Rækker — de Etyøsske Stole var jo af Højde lidt ulige. 

Ericsson bød Suppen om under megen Højtidelighed. 

Bag Fru Etvøs lukkedes Døren til Dagligstuen sagte. Det 
var Ejrøieline, som havde slæbt Birkebrænde ind gennem For- 
gangen og vilde lægge i Kakkelovnen. 

De havde baaret -.et ;P$r Retter ud og ind. Byens Folk 
nærmest sad som var de indbudte Tilhørere og ventede paa, 
hvad der maatte komme; og Truppen spiste. 

Etvøs hørte man sige: »Men De drikker jo ikke, kære Ven, 
De drikker jo ikke« > og gøre mange Bommerter i de fremmede 
Tungemaal, som jo ogsaa dæmmede op for Konversationen, saa 
den kom kun som tamme Brudstykker. 

Fru Etvøs havde Sveddraaber paa Panden: hun saå alt 
som gennem et Slør. 

— Der er ingen rigtig Munterhed, sagde hun med sin for- 
legne Stemme Og løftede GUsset mod Lektorinden. 

— Aa, synes De ikke, s varte Lektorinden méd en Venlighed, 
der virkede ganske som et Dolkestød. 

Truppen havde jo nok fortalt et Par Anekdoter, en hver — 
mens alle holdt inde med at spise undtagen Zelchens og General- 
ens — men saa blev der kun gartske stille en lang Stund: 

Tilskueren. 1890. 6 

— Mon de drikker noget? Drikker de no'et derhenne? 
sagde Fru Etvøs nu, hun ogsaa. 

— Raskere, min Ven, raskere, hvidskede hun til Ericsson. 
Ericsson havde den Tilbøjelighed at standse lidt i Serveringen 

og ville høre, hvad der blev sagt. 

Silla gik rundt med Saucene, hun lod Døren staa til den 
lille Gang, saa tætte Skyer stod fra det Madam Brofeldske Værk- 
sted ind i Stuen, hvor der i Forvejen var hedt nok og Herrerne 
i Stilhed begyndte at blive rødhovedede. 

Børnene begyndte man ogsaa at høre; de tog sig til, Gud maa 
vide hvad, Stolen brændte under Fru Etvøs, som de larmede: 

— Om jeg rejste mig, sagde hun over til Fru von Linden, 
da der pludselig lød et Bums, som satte en Vædder mod Døren 
til Gangen. 

— Aa — det er Børnene, sagde Fru Etvøs, der kom op 
fra Sædet. 

Der blev meget stille efter Plumpet, saa alle hørte Fru 
Simonin sige — det var noget af det første, hun havde sagt — : 

— Sie haben Kinder? sagde hun højst uforstyrret. 

— Ja, ni, sagde Etvøs. , 

— Neun. 

Fru Simonin lagde Kniv og Gaffel fra sig og saa ned paa 
Fru Etvøs med uskrømtet Forbavselse: 

— Sie Ungluckliche, sagde hun saa i et Udraab, som kom 
det fra Hjærtets Dyb. 

' De brast alle uvilkaarligt paa én Gang i Latter og lo saa 
de dukkede frem over Bordet, men Fru Simonin, der ikke syntes,, 
der var noget morsomt i det, raabte uforstyrret ind i Støjen: 

— Ja, ich meine das, saa de lo igen højere end før. 

De holdt slet ikke op. Cerlachius, der blev ved at 
klukke, sagde: 

— Ja — hun kan saagu ha'e Ret i det; og drak med 
Adjunkten. 

De lo igen og begyndte at tale mens de lo — det var r 
som var der faldet en Sten fra Fru Etvøs' Hjærte — ; Præsidenten 
drak med hende og Generalen løftede sit Glas; hun var af 
Glæde som det dryppende Blod. 

Fru Simonin skød Diamantarmbaandene af sig og puttede 
dem i et Glas: hun var kommen til sit Yndlingstema: om Menneske- 
slægtens Formerelse. 

Hendes lystige Bajrer-Dialekt lød over det hele — hun gik 
gladelig ind paa sit Æmne med de dejlige Arme helt frem over 
Bordet. Herrerne saå kun hende med Busten som den bevægede 
Kalk af en stor hvid Blomst op. over Kniplingerne, mens hun 
talte. Generalinden og Frøken Zelchen ligesom fjærnede en lidt 
stærk Odeur med deres højtidelige Vifter. 

Spidsnæsen sad som fra det Nu, hvor hun kom til Bords, 
med Handskerne ved Siden af sig og væbnet med Lorgnetten som 
havde hun anbragt sig i et Parket. 

Lektorinden sagde stramt til sin Herre, der ikke hørte det: 

— At hun havde ventet dette af saadanne omkringrejsende 
Damer. 

— Gott, dass die Weiber sich dazu hergeben, blev Fru 
Simonin ved og løftede Armene i Forbavselse. 

Fru Linden lo omkap med Herrerne og satte begge Albu- 
erne paa Bordet: Glad Kone, sagde hun til Præsidenten, der 
havde skudt Guldbrillerne op og saa paa Fru Simonin med de 
blotte Øjne. 

Turen kom til Cerlachius's gode Bourgogne, og Alverden 
drak med Etvøs, der sad bred af Lykke paa sin Stol: Tak, kære 
Venner, Tak, kære Venner, sagde han og slog ud med Haanden. 

Og Fru Etvøs sagde til Tenoristen med et lille, endnu 
frygtsomt Smil: 

— Nu tror jeg dog ikke, hun keder sig saa meget, og da 
Tenoren var vis paa det modsatte, sagde hun og smilede saa 
lykkelig med hel aaben Mund: 

— Aa, Gud ske Lov — tror De? tror De? ... 
Silfverhjelm drak forstaaende med Cerlachius — han kendte # 

Bourgognen — og Violinisten lagde i Vej med en Historie, som 
alle hørte, under Latter. Fru Simonin havde det oppe ved sin 
Bordende saa hyggeligt som i en Kakkelovnskrog mellem Etvøs 
og Generalen. 

— Ja, wer nur jetzt a* gutes Glas Bier hatte, sagde hun, 
som var det Højden af Velvære. 

Etvøs saå lidt paa hende: 

— Men det kan jo skaffes, sagde han saa og rejste sig — 
lidt usikker var han, da han kom op. 

— Hvilket? hvilket, Etvøs? spurgte Fru Etvøs nedefra. 
Og Spidsriæsen, der ikke heller havde hørt, spurgte højt 

og med fremstrakt Hals: v 

6* 

— Hvad vil hun ha'e? 

— Ach — a' Glas Bier, sagde Fru Simonin yderlig berolig- 
ende. Ved Generalindens Bordside blev der mer og mere tavst; 
de udspilede Vifter virkede som et Slags Stakit. 

Etvøs var ude* Dørene lod han staa. 

— Er der 01? sagde han forvirret og løb rundt, som kunde 
han finde Øllet et eller andetsteds paa Bordene. Har vi 01? 

— Hvad? sagde Madam Brofeld, der var ved den søde 
Budding. 

— Hun ønsker 01, sagde Etvøs, der forfjamsket rodede i 
sine tomme Lommer. 

Og de andre gentog det, mens ogsaa de begyndte at be- 
væge sig sanseløst rundt 

— Ja — Silla har vel Penge, sagde Etvøs, der brat brød 
af: Men rask — rask sagde han og løb ind. 

Inde havde Fru Etvøs faaet Ericsson fat: 

— Emitteline har Penge, hvidskede hun og séndte ham ud. 
Gustaf Adolf af de ni sprang efter 01. 

Der var blevet ligesom lidt mere stille igen, og Fru 
Simonin , der havde sét let ned over Generalindens Række — 
Géneralinden var en født Prinsesse Trubetzkoi og hun tilbragte 
sin finske Forvisning med et Udtryk i Ansigtet som en Potentat, 
der døjer en Gallaforestilling hos en mindre Fætter og i et Sprog, 
han ikke fatter — slog over i Fransken og bragte en Hilsen fra 
Fyrstinde Ghika, som hun netop havde truffet i Paris. 

Hun blev ved at tale Fransk., mens hun sprang over til 
Rumænien og fortalte om Dronning Elisabeth — la charmante 
± femme! — og Hoffet i Bukarest. 

— Tyve er de, sagde Violonisten kort og han begyndte 
at fortælle en Anekdote om Hoftnarchallen i Rumænien , der 
havde stjaalet det Armbaand, Dronningen vilde skænke Fru 
Simonin; Fru Simonin * hørte ikke; hun blev ved at konversere 
Generalinden, der lidt efter lidt tøede op og spurgte om en Agraf 
af Perler paa Fru Simonins Skulder hørte til en Garniture «— 
hvad den ikke gjorde, den var en Gave af Hendes Majestæt 
Dronningen af Spanien: 

— Des perles esguises — fCest-ce~\yas, madame. 
Generalinden faldt hen, over Perlerne. Og Fru Simonin 

kaldte Violinisten op — Etvøs var ude igen at se om Øllet — : 

— ^ Otez <ja, sagde hun, og han løste Agraffen, der be- 
gyndte at gaa rundt, mens Fru Simonin igen slog over i Tyskeft 
og fortalte Qm, hvordan hun hayde spillet Billard med Majestæten 
Kong Alfons. 

Agraffen gik fra Haand til Haand, mens Fru Simonin blev 
ved at fortælle, saa det summede med kongelige Navne rundt om 
de kronbergske Opsatser, og alle hørte med glade og skinnende 
Ansigter, som faldt al den Hof*Sol paa dem selv, der var her til 
Bords med Berømtheden, 

En efter en følte atter Trang til at drikke med Værtens, 
og der var en stadig Nikken og Skaaleq over Bordet med Tak 
og Tak tilbage — kun Lektorinden sad lige upaavirket øg holdt 
Agraffen fra sig, som om den. lugtede stygt: 

— Naa, lad os hellere sige, d$n er fra en Prins, sagde 
hun og lod den gaa videre, saa Fru Etvøs fik den i sine magre 
Fipgre: hun kendte Jk;ke Livet igen, Fru Etvøs: 

— Aa — at det skulde hænde hos os, sagde hun og sad 
og drøjede Perlesmykket i ; sin -Haand. 

— Mais, madame, vøus oubliez votre bock, sagde General- 
inden og pegede over paa den ankomne Flaske, som Fru Simonin 
lod staa, - 

De havde naaet Stegen, som Ericsson, der havde faaet 
tømt adskiUige Vinrester, paa Marchen gønnem den lille Gang, bød 
om njed smaa opmuntrende Skulderknups til Kendinger — Ericsson 
havde 4en Vape at protegere visse Yndlinge under Serveringen — 
og Fru Etvøs tænkte pludselig paa Inga og rejste sig stille, da 
Etvøs med ét stod op; og hun satte $ig igen, sotfi blev hun 
trykket til Jorden: 

— Etvøs — Etvø3 vilde talé. 

— Nu skaaler Adjunkten, raabte Silla, der bar Kompotten, 
i Forbifart og slog Døren op til Indelukket , hvor Emtoelin^ sad 
paa Sængekanten ved et Lys i en Flaske pg sled med den Hvide: 
der skulde med Blonder dækkes m sidstfe Rift, mens Inga kulde- 
gysende ventede i et lfllé Skørt: 

— Adjunkten skaaler, hørte man Silla igen i Køkkenet. 
EnjmeWne sad ganske stiv, foran Lyset, med Hsenderne i 

sit Skød — mm hørte alt gennem de aabnede Døre. 

. Etvøs stod lidt, saa sagde han med. en lav Stemme og lige 
t«t ind paa Fru Sjrnpnin: 

— Jeg vilde kun takke Dem — takke Dem fordi De i Dag 

har givet os Glæde og Glans og Glans, sagde han sagtere, 

mens han stirrede frem over Bordet og tav igen, han fandt 
ikke flere Ord. 

Der var stille lidt. Saa raabte de alle Hurra, ni Gange 
og alle Herrerne brød op, under Støj, for at klinke med Fru 
Simonin. 

Fru Etvøs sad og saa op mod hende, der smilte over alle 
de bukkende Ansigter — ogsaa Generalinden havde rejst sig i 
sit Silke: 

— Hvor De maa være lykkelig, sagde Fru Etvøs halvsagte, 
dvælende til Tenoren og tog ikke Øjnene derfra. 

— Aa, nej, s varte han kun langsomt og stirrede, han 
ogsaa, frem for sig — en anden Vej. 

Inga var inde ved Efterretten. Mens hun gik fra Skød til 
Skød , kom Fru Simonin i Tanker om sin- Agraf. Den fandtes 
landet hos Vicekonsulens Dame. 

De brød op fra Bordet, og der blev en høj Takken fra 
alle Stuer, hvor alle talte, rauntre og mætte, og Etvøs gik fra 
Favn til Favn: — 

— Tak, min Broer, sagde Silfverhjelm og slog Adjunkten 
fast paa begge Skulderblade. 

Fru Etvøs gik mellem Damerne fra Haand til Haand. 

— Dejlig Dag, sagde Fru Linden og trykkede hendes 
Fingre med sine svære Hænder, før hun tungt faldt ned paa et 
af de Etvøsske Arrangementer: 

— Aa — Gud ske Lov, sagde hun og sukkede langt og 

befriet. 

Fru Etvøs var gaaet videre. Hvad hver enkelt sagde hørte 
hun slet ikke, men hun saa dem smile og vidste det var venligt 
— mens hun ligesom gled fra Kreds til Kreds. Hos Lektorinden 
stod der ogsaa to Damer, som tog hende længe i Haanden og 
talte om, hvor godt alt var gaaet: 

— Og det er ikke let, naar man til med maa laane sig frem, 
sagde Lektorinden. 

— Aa, nej. brød Fru Etvøs ud og trykkede hendes 
Haand fast — hun var altfor lykkelig til at føle nogen Brodd. Hun 
gik forbi Fru Simonin — der med Truppen havde trukket sig lidt 
tilbage imod Vinduerne: Na, Kinder, sagde hun, schwer mit so 
verschiedenen Wolfen zu heulen — og hun gik hen og tog Cerlachius 

i begge Hænder. Hun sagde ingen Ting, men stod bare og saå 
ham taknemmelig op i det runde Ansigt. 

Der blev stort Spektakel. Herrerne gik allerede i Spise- 
stuen i Gang med megen Cognac, og Violinisten gjorde Behændig- 
hedskunster med en Underkop midt i en Kreds af Damer. Silla, 
der skulde samle Kaffekopper sammen, mønstrede, med den fyldte 
Bakke støttet mod sin Mave, nøje hver enkelts Toilettepragt, og 
Grev Silfverhjelm vilde, ført af Ericsson, ud at komplimentere 
Madam Brofeld. 

Alle Døre var aabne, det var som det hele Hus flød i ét 
i den festlige Glæde. Inderst saå man — et Øjeblik — Emmeline, 
der uddelte Rationer til de otte ved Lyset i Flasken paa Bordet 
ved Fodenden af Sængene .... 

— Nu er De tilfreds, sagde den lille Tenorist, der stod ved 
Siden af Fru Etvøs. 

— Ja, sagde hun, og lo ham op i Ansigtet som et Barn. 
Fru Simonin gabede adskilligt bag sin Vifte* 

Nu havde hun til Afveksling flyttet sig over mod Kakkel- 
ovnen — den var glohed nu, takket være Emmeline — og stod 
med et Par Herrer hvoraf den ene var Vicekonsulen: 

— Altes Ding, sagde hun for at komme løs igen og pegede 
paa Klaveret. 

Hun slog et Par Toner an, idet hun gik forbi, og endnu 
et Par: 

— Sie, Berg, sagde hun med ét interesseret: høren Sie, es 
klingt wie eine Spinette. 

Hun skubbede til Pianostolen og satte sig, mens hun blev 
ved at tage nogle Akkorder. 

Der var ingen der vidste, hvordan Frøken Blanck pludselig 
var kommen forrest og sad to Skridt foran alle andre, i en 
Fletstol med sin Lorgnet. 

Stille var der blevet som med et Slag. Etvøs stod ved 
Siden af sin Kone: 

— Adolfa, Adolfa, blev han ved at hviske, mens han 
krampagtig klemte om hendes Haandled. 

Fru Simonin slog over i et lille Stykke af Haydn. 

— Klingt doch lustig? was? sagde hun, da det var ude. 
Ingen svarede, og hun spillede igen — en lille Ting af 

Scarlatti. Fra Etvøs saå ud, som saå hun et bibelsk Syn midt i 
sin Dagligstue. 

Fru Simonin holdt op og slog kun endnu lidt i Tasterne: 

— Singt denn hier Niemand? sagde hun i en Tone, saa 
hun kunde lige saa godt have spurgt om muligen ikke nogen af 
de Herskaber gik paa Hænderne, 

t- Jo — Hr. Etvøs sang ... 

Hr* Etvøs er Stedets Tenor, sagde Vicekonsulen, der 

læspede. 

— Dann singen Sie doch etwas, sagde Fru Simonin og: 
blev ved at slaa Knips til Tasterne. 

Etvøs var bleven saa bleg som et Lagen: 

Det kunde der jo slet ikke være Tale om, sagde han, 
og førte de svedige Hænder hen over hinanden, at synge for 
hende (han kunde knap faa Ordene frem) — ja, hvis han havde 
nø'et — om han blot havde no'et — 

— Men — og han gik nærmere til Klaveret ~ det valr alt- 
sammen gammelt, hvad han havde .., 

Selskabet nedlagde dæmpede Indsigelser. Fru EtVøs stod 
bag Ryggen af sin Mand og trippede ligesom han, mens hun 
bevægede Læberne, 

— Om han ikke Vil synge, sagde Fru von Linden ttiat o£ 
lagde Hænderne tungt i sit Skød. 

— Og nu efter Maden, sagde Etvøs, i den tunge Luft . ... 
Og hvem skulde akkompagnere? 

— Ah — ich, sagde Fru Simonin, i den samme Tone 
som før. 

— Syng Alfredo, sagde Fru Etvøs, der stadig stod lige foajg 
sin Mand og næppe fik Ordene frem af Bevægelse. 

— Ja, ja, sagde Etvøs, der ikke saå Noderne: men hvor 
er den? - ' ' 

Fra Etvøs var borte. Hun var efter Pastillerne og fcaa. 
det lunkne Vand til at rense Munden med. 

~ Men denne Luft, sagde Etvøs, og nu er der til med 
lagt i . . . 

Han tænkte paa at aåbne et Vindu i Spisestuen, og han 
løb ud i sin Forvirring, gennem alle Rum ind i Sovekamret: : 

— Hvem har dog ogsaa lagt i? raabte han, saa man 
kvæles derinde. 

— Jeg, Fa'er. 

~- Naa — altid skal du gøre v hvad ingen be'er dig om* * 

Etvøs gik bort fra Spejlet, hvor han havde ordnet sig som 
en Aktør i en Foyer. 

Altid, sagde han igen og gik. 

Emmeline havde ikke svaret. Langsomt begyndte det at 
svide i hendes Øjne; saa græd hun ganske stille, siddende i 
Krogen ved sin Sæng — hun havde gennemgaaet saa mange 
Sindsbevægelser. 

Fru Etvøs kom med det lunkne Vand: 

— Aa, Emmeline, sagde hun undskyldende, Fa'er skal 
jo synge. - : 

Han var allerede begyndt og Fru Etvøs blev staaende. 
De lyttede begge to % Moder og Datter, med fremoverbøjede 
Hoveder, ubevægelige: 

— Han er , ^ed Stemme, hviskede Fru Etvøs med et Smil, 
og de lyttede igen. 

Fylde, gjorde Etvøs* Tenor. 

— Nu kommer det Sted, sagde Fru Etvøs og tog Emme- 
rne om Armen. Det var en Passage, som det ikke faldt Jakob 
Etvøs saa let at komme over netop med Brysttone. 

— Ja, han er ved Stemme gentog hun igen og smilte: 
Stedet var klaret. . • .. j 

Da Etvøs holdt op, klappede 4e alle , og Fru Etvøs slap 
Emmeline, dirrende af Bevægelse; som vilde hun hastigst ind 
i Støjen, aabnede hun Døren og gik ind i Lyset. Etvøs 
straalede og sagde: 

-r Ja — naar raan bliver saaledes akkompagneret , og 
famlede om nye Noder. 

-T- Er hat ja gelenit , sagde Violinisten, der gik frem mod 
Fru Etvøs. 

— Ja — studeret har jo min Mand, sagde hun. 
Kun Silfverhjelm sagde til Gerlachius: 

.— Ja — jeg er nu ikke musikalsk, og vendte tilbage til 
Spisestuen, hvor Emmeline var listet frem: hun vilde sé sin Fader. 

Ettm begyndte at synge igen — vendt imod Selskabet, 
purpurrød, gyngende med Kroppen, slyngende de slidte Toner ud^ 
højere og højere, med straalende Ansigt, rent borte, mens Fru 
Simonin Jxåt efter lidt ligesom hlev ganske. Automat — med 
Hovedet paa SJiæv ■.— og kun lod Hænderne gaa op og ned, op 
og ned ad Tangenterne. 

Tenoristen maatte i Skjul. Han søgte til Etvøs' Værelse, 
hvor der brændte en stille Lampe. 

Men bag Døren stødte han paa Fru Etvøs, der sad gemt, 
stirrende gennem Sprækken, med rokkende Hoved, ind paa Manden, 
der sang. 

. • Tenoristen blev forvirret og vilde sige noget — et Adjektiv 
om Sangeren, men fik ikke Tid, for Fru Etvøs stod pludselig op 
og fik ham med et ned paa en Stol og begyndte at tale — til 
ham, den vildfremmede, den ligegyldige om deres Liv^ det trange 
Liv, deres Tilværelse, saa smaat, saa smaat, sagde hun. 

— Og der er ingen Forandring, sagde hun, i de lange 
Aar, i de lange Aar. Hun gentog Ordene, som talte hun til 
sig selv, og hun saa atter paa ham, med Ansigtet ind i hans, 
vedblivende at tale, febrilsk og hastig fortællende om deres 
Ungdom, at hun havde rejst — »der ude, der ude«, sagde hun; 
om Etvøs, hvad han vilde, hvad han havde tænkt: 

— At bryde ud — for der var Kræfter, sagde hun og 
førte de udspilede Hænder som to trætte Hamre op og ned mod 
sine Knæ. 

— Og saa sidder man her, sagde hun og stirrede ham ind 
i Ansigtet med et Par Øjne, der intet saa: her ... 

Hun skød Døren til — der inde blev Etvøs ved at synge, 
sang Arie paa Arie, alle Herrer var flyttede til Spisestuen nu — 
og hun blev ved at holde Tenoristen fast med samme Strøm af 
Ord, bøjende sig frem imod ham, holdende om hans Hænder: 

— Saa blir det Længsel, forstaar De, den lange Længsel, 
forstaar De, mens man sidder her Aar efter Aar . . . 

Pludselig brød Taarerne ud af hendes Øjne, og hun græd, 
sagte og ustandseligt, bestandig med Ansigtet vendt imod ham. 

Den lille Tenorist havde ikke rørt sig, han vidste ikke et 
Ord at sige, sagde kun og bukkede halvt: 

— Ja, man forstaar jo, forstaar jo ... at her er ind- 
skrænket. 

Ude i Stuen var Etvøs holdt op at synge, og alle Mennesker 
talte i Munden paa hinanden. Med ét slog Fru Etvøs Døren helt 
op igen: 

— Nu er de nok færdige, sagde hun og søgte at betvinge 
sig, Tenoristen kun bukkede og gik uden Ord; Etvøs var gaaet 
ind i Spisestuen, hvor alle klappede; han ligesom førte Haanden 
hen over Lektor og Cerlachius: 

— Nu har man for Resten først Røsten, sagde han og slog 
sig ind mod Struben. 

Saa vendte han tilbage til Stuen, og Damerne samledes i 
en Kreds for at sige ham Behageligheder: > 

— Nej vist, sagde han, man har jo ikke glemt alt: det 
blusser op i de begejstrede Øjeblikke. 

Men pludselig blev han distræt og stod og stirrede med et 
Par tomme Øjne, til han brød ud af Kredsen med et brat: »Und- 
skyld«. Han havde faaet Øje paa Violinisten, der endnu ikke 
havde udtalt sig. 

Han skød hen imod Violinspilleren med mange sære Kast 
med Hovedet, og han begyndte en Samtale om Kunstsang: han 
vidste ikke, hvordan de Folk ansatte Tonen. 

Og midt i det sagde han med et kort lille Nik — halvhøjt, 
saadan som Kolleger imellem — : 

— Naa — hvordan var'et saa? 

Violinisten saa først lidt paa ham — han havde ikke mere 
Tanken ved de Etvøsske Ydelser — før han sagde: 

— Jo, det er en overordentlig udholdende Stemme* 
Der gik et Lys hen over Etvøs' Ansigt: 

— Ikke sandt? sagde han og nikkede med et ubeskrivelig 
tilfredsstillet Tonefald: 

— Man véd dog noget om Sang, sagde han og talte længe 
om, hvordan han ansatte Tonen. 

Generalinden havde allerede faaet Overkastet om sig for at 
bryde op, og Fru Simonin kom op af Stolen, lidt vel hastigt: 

— Ja — gehen wir, sagde hun og tog et langt Ryk 
i sine Handsker. 

Der blev et stort Opbrud af alle Damer, mens Fru Etvøs 
kom ind fra Adjunktens Stue: 

— Allerede, sagde hun, men skal det være allerede . . . 

— Saa brat det dog kom, sagde hun og tog Haand efter 

Haand. 

— Naa, De maa saamæn være træt, sagde Fru von 
Linden og slog hende ned paa begge Skuldre. 

— Aa, nej, aa, nej, sagde Fru. Etvøs kun og ryst^e paa 
Hovedet, mens hun beholdt hver enkelt Haand, som vilæ hun 
slet ikke slippe den: 

— Men det er jo slet ikke saa silde, sagde hun til Lektorindem 

Døren til Gangen stod aaben, som genne©* en Taage saå 
hun Damerne én efter én forsvinde ind i de store Kaaber . 

Men Herrerne var ikke s&adan til straks at faa med, de 
drak endnu, de raabte ogsaa Hurra for hende, og hun drak 
med et Øjeblik — til ogsaa de var ude, og hun hørte dem bare 
tumle i den yderste Gang: 

Det var Gerlac^us' Stemme: 

— Saa drak vi det festlige Bæger, s^gde ban. 
Nu slog Gadedøren i. 

Fru Etvøs hørte endnu Stemmerne langs ad Gaden. Saa 
blev ogsaa dér stille. 

Længe gik hun om, som lyttede hun endnu efter den død? 
Støj — rundt om stod Fletstolene forladte, Bordet var fuldt af 
de halvtømte Glas. 

Lysene i Stagerne slukkede hun, ét efter ét — af økonøBu*k 
Vane — saa kun Lampen brændte og der bley halvmørkt igen. 

Men saa faldt hun pludselig sammen og hun græd igen, 
med Hovedet ned mod sit gamle Klaver. 

Det var Silla, der vækkede hende« Madam Brofield ventede 
paa at sige Farvel. 

Fru Etvøs gik ud, i Køkkenet * hvor Madam Broféld sad 
meget tilknappet ved Vandspanden. Hun takkede saa inauge, 
mange Gange, sagde hun med sin Stemme, der yar usikker af 
Graaden endnu. 

Det var ogsaa den store Bryllupsaaretning, sagde 
Madam Brofeld, der ikke bevægede sig. 

~ Men det har da ingen Hast, sagde Fru Etvøs, der satte 
sig paa Blokken og tog Kogekonens Hænder, hendes også*: f&ni) 
kan vel tale lidt, sagde hun, det er da ikke saa silde 

Men Madam Brofeld havde Hast: Det var ikke for sitt 
Fornøjelse, hun kogte rundt om — med sU Sygdonu Men 
man havde Børn, syv Børn, og Brofeld, haø ya? ikke paalidelig. 
Værst var'et de Dage, hun var ude. ; 

MadamBrofeld sad og talte i én Tone medgtøiejie ned isitSkød. 

Fru Etvøs hørte knap, bun sad kun, med Ansigtet 
Siden af Madammens og rystede paa Hovedet: „ 

— Ja vel, ja vel, sagde hun ligesom et Omkvæd. 

Men saa vaagnede hun og sagde: Men tør De føtet 
no'et? - . • De har jo ikke faaet no'et ~ med hjem, Der er da 
Munde nok, som maa sipage ... 

Og htm begyndte at påkke ind, Stykke paa Stykke, af 
Lævningerne, i en Kurv. 

Saa gik Madam Brofeld, og ogsaa i Køkkenet var der tomt. 



Gæsterne gik hjem ad Gaderne. Lektorinden tog lidt haardt 
om Armen af Lektor: 

— Hun var dejlig Louise, sagde Lektor og standsede under 
en Lygte. 

— Hun var nøgen, Kalle, s varte blot Lektorinden. 
Lektor gik duknakket videre i Tavshed. 

Da hun aabnede Gadedøren, sagde Lektorinden og drejede 
haardt i Laasen: 

— Det er Cerlachius, der har betalt. 

Spidsnæsen blev fulgt af den danske Vicekonsul, der nu 
paa Hjemvejen var fuld af franske Adjektiver: 

— Det siger jeg, sagde Frøkenen: hun er ikke proper. 
Generalinden var længst hjemvendt og tog Haar- 

Nomsterne af foran sit- Spejl. Da hun løste den sidste Blomst, 
sagde hun og skød Skuldrene op, mens hun vendte sig om til 
Generalen: 

— G'est honnet blanc et blanc bonnet. 

Fru Simonin hvilede, oppe i sin Stue, ud i en Slaabrok. 
Længe betragtede hun Spidsen af sine Tøfler: i Morgen var det 
hos Generalens, der skulde spises. 

Saa slog hun Hælene sammen og sagde resigneret: 

— Na — am End', sie haben ihr Geld bezahlt. 

Etvøs havde fulgt Tenoristen, der helst vilde gaa til 
Hotellet. Han var endnu ved Kunstsangen og vidste ikke, hvordan 
de Folk behandlede deres Instrument. 

Han standsede ved hvert tiende Skridt. 

Da de endelig skiltes ved Hotelporten, sagde Etvøs hastigt 
og saa hen over Sangeren: 

— Mon det var for silde at bryde ud? 

Og da Tenoren øjensynlig ikke forstod, sagde han: 

— Jeg mener at bygge paa denne her? og pegede hurtig 
paa sin Strube. 

— Men hvorfor vel? sagde Tenoristen og blev blodrød. 
Etvøs blev ved at gaa op og ned i Gaden, længe. 

Da han endelig kom hjem, var han endnu stadig i Ekstase, 
men tilsidst kom dog alle i Sæng. 



Digitized by Google 



94 En dejlig Dag. 

Faderen sov allerede, da Eftimeline rejste sig halvt op i 
sin Sæng: 

— Mo'er, hviskede hun. 

— Ja. 

— Jeg hørte Frøken von Zelchen sige noget. 

— Hvad da, hviskede Moderen. 

— At det jo var en udmærket Dag, sagde hun til sin Fa'er. 

— Hvor hørte du det? hviskede Fru Etvøs tilbage. 

— Jeg var listet mig ned i Porten, da de gik, sagde Emmeline. 
Fru Etvøs laa og smilte: 

— Godnat, Barn. 

— Godnat. 



Tredjedagen efter rejste Fru Simonin om Morgenen. 

Fru Etvøs var paa Banen med et Par Roser i Staniol — 
saadan et Par fattigbladede, blege no'en, som kan halvt springe 
ud paa et Gravsted, ved Juletid. 

Etvøs havde jo ikke Tid — han var paa Vejen til sin Skole. 

Men i en af Gaderne, som Jærnbanen skar, stod en lang 
Figur og svingede med en Hat. 

Det var Etvøs med to af de ni, der løb til Skole. Vinden 
tog i de lange Uldtørklæder som tre Faner. 

Ende. 

Herman Bang. 

Jifterfølgende Linjer give sig ikke ud for nogen Afhandling 
om det i Overskriften nævnte Alters Historie, fremtræde heller ikke 
som nogen kritisk Vurdering af dets — ganske vist temmelig 
ringe — Kunstværd, de vil ikke gælde for andet eller mere, end 
hvad de er: et Par Notitser, i et ledigt Øjeblik uddragne af min 
paa slige Optegnelser ikke fattige Portefeuille, og bragte paa Papiret 
i det Haab, y at de just nu, da Vor Frelsers Kirke har undergaaet 
en højst nødvendig og vistnok længe paatænkt Restaurering, 
maaske kunde blive læste med Interesse af en og anden. > 

Frelsers Kirke er, som bekendt, bygget af Kristian V. i 
Aarene 1682—96, — Taarnet er af senere Oprindelse, — og i den 
allerførste Tid raaa Kirkens Alter have været grumme tarveligt 
udstyret. Nogen fotografisk nøjagtig Skildring af Alterets og Kirkens 
indvendige Udseende i de Tider kan jeg imidlertid ikke give. 
Man kunde maaske nok y skaffe en saadan til Veje, hvis man 
resolut vilde styrte sig hovedkulds i Arkivernes uudgrundelige Dyb 
og resignere sig til at blive der et Par Aar eller tre; men jeg 
erklærer aabent og ærligt, at jeg — gjort klog af Erfaring — ikke 
agter at udføre denne Idræt. Opfordrede nogen mig dertil, vilde 
jeg med Schillers »Taucher« svare: 

Und wårfst Du die Krone selber hinein — o. s. v., 
og det, skøndt jeg med Tak og Erkendtlighed indrømmer, at det 
er umuligt at finde større Velvilje og Imødekommenhed nogen- 
steds, end den, der vises Granskeren af Arkivernes Embedsmænd. 

Nu vel, Frelsers Kirkes Alter var i Kristian V.s Tid meget 
tarveligt udstyret: Alterbord med Lysestager, Kors, Disk og Kalk 
og med en Retable med Stukglorie, Søjler o. lign., men uden 
Alterbillede eller Statuer. Der var ikke Overflødighed hverken paa 

Malere eller Billedhuggere her hjemme i den nævnte Konges Dage, 
og store Mestere vare de, der fandtes her, just heller ikke, — men 
de vare dog maaske nok værd at mindes endnu, og jeg nævner 
derfor her, — hvor jeg dog kun vil have med Billedhuggere at 
gøre, — Mester Henrik Brockkam, Stenhugger — det og Billed- 
hugger og Stukkatør og »Bildschnitzer« eller »Bildsnyder« og Gibs- 
arbejder var alt til Hobe synonymt den Gang, — som i 1693 gjorde 
Portalen for Kirkens store Hovedindgangsdør, og Kristian Nerger, 
der har gjort Billedhuggerarbejdet paa Orgelet i nævnte Kirke, 
foruden meget andet, og Johannes Frank, som har forfærdiget 
»Postamentet« til »Hesten« paa. Kongens Nytorv eller »Kongens 
Torv«, som det den Gang hed, Statuerne o. s. v. paa den forlængst 
nedrevne Nørreport, den inonumentaleste af Københavns Porte, 
som maaske en Del af den nulevende Slægt endnu kan erindre, 
o. a/m. Der kunde ijiaaske være flere endnu, der skulde nævnes, 
men lad os nøjes med de tre. Hvorfor jeg ikke nævner de andre, 
der muligvis endnu burde nævnes , spørger den venlige Læser. 
— Fordi Pladsen ikke tillader det. — Hvorfor jeg da her just 
nævner Brockkam, Nerger og Frank? — Fordi det er muligt, maaske 
endog højst rimeligt, at en af disse tre har gjort Alteret i Frelsers 
Kirke, saaledes som det oprindelig saa ud. 

I 1707 blev det nævnte Alter, der aitsaa hidtil havde staaet 
temmelig bart og nøgent, udstyret med Kunstværker. Kristian IV. 
havde to eller tre Menneskealdre før opført en anden — nu for- 
længst nedbrudt — Kirke paa Kristianshavn og denne Kirke var, 
uvist naar, bleven prydet med nogle Statuer. Hvor de var komne 
fra, og hvem der havde gjort dem, vides nu næppe med Vished. 
Men i 1707 udgik der fra Hove Ordre til hans Majestæts Material- 
forvalter Nikolaj Dajon^ Bedstefaderen til den senere bekendte 
Billedhugger Dajon (død 1823) om at bringe »die grosze Bilder 
aus der Alten Ghristianshafener Kifche(n), nach der neue« (o : Frelsers 
Kirke), og den 26de Februar s. A. udbetaltes der ham 5 Rdl. 
2 Mark 2 Skilling herfor. Disse »grosze Bilder« vare fire i Tallet: 
tre store Marmorstatuer, eller rettere 2 Statuer og en Gruppe 
med 2 Figurer, og Engelen med Kalken, af Træ og meget slet 
Arbejde og allerede den Gang vistnok forfalden. Nu prangede 
aitsaa Frelsers Kirkes Alter efter fattig Lejlighed med fire store 
Billedhuggerarbejder, deraf endog de tre af Marmor, og som 
fortalt var der desuden en Retable med Stukglorie, Skyer, Straaler, 
Keruber o. lign., om hvilket mere siden. 

I henved en Snes Aar stod det nu hen, sikkert nok under 
stadig Lappen og Klinen og Udbedring af de uden Tvivl højst 
brøstfældige og faldefærdige Arbejder. Saa, ved det Lag 1725, 
truede det hele med at styrte sammen. Efter Ordre fra allerhøjeste 
Sted toge da Overlandbygmester Krieger og Billedhuggeren Heimbrod 
straks efter Nytaar 1725 Syn over Alteret i Frelsers Kirke og over 
de ved, paa og over det anbragte Billedhugger- og Stukkatør- 
arbejder, og det viste sig da, at alt var forfaldent, ynkeligt, styrte- 
færdigt i allerhøjeste Grad. 

Men før jeg gaar videre, maa det være mig tilladt at omtale 
de to nys nævnte Mænd, Krieger og Heimbrod, med et Par Ord. 
Johan Kornelius Krieger begyndte som Gartner ved Rosenborg 
og endte som Justitsraad, en Titel, der den Gang havde mindst 
en halv Snes Gange mere at sige end nu om Stunder. Han var 
en udmærket flittig og duelig Mand, — om hans kunstneriske Virk- 
somhed henvises til min Bog om Fredensborg, — og blev i sit 
Ægteskab med Anna Mathiesen, Datter af den navnkundigste af 
alle Klokkere, Regnebogsforfatteren Søren Mathiesen, Stamfader 
til den vidtudbredte Kriegerske Slægt, der har skænket Danmark 
adskillige udmærkede Mænd. Han døde den 21de Septbr. 1755. 
— Johan Kristofer Heimbrod var en meget maadelig Billed- 
hugger — eller Stenhugger, Stukkatør, Gibsarbejder o. s. v., — hans 
Fødselsaar er ubekendt; han døde 1732 eller 1733. Det er ham, 
Holberg sigter til, naar han (1727) i »den danske Komedies Lig- 
begængelse«, fjærde Scene, siger om Montaigu, at han var »boendes 
hos en Bilthugger paa Kongens Nye-Torvc, daværende Matr. Nr. 60. 
Af Heimbrods Værker er der — uden for Frelserens Kirke — ikke 
meget bevaret; af dette lidet kan nævnes den store Florastatue af 
Bremersten, som staar i Marmorhaven paa Fredensborg. 

Men revenons å nos autels! Da hele Alteret, som fortalt, 
truede med et ramle sammen kort før Nytaar 1725, blev det over- 
draget nys nævnte Krieger at udbedre eller lade alt udbedre 
grundigt, i fornødent Fald kassere, hvad kassabelt var, og erstatte 
det med nyt og om muligt bedre. Krieger traadte derpaa i For- 
bindelse med enkelte Haandværkere, der iblandt en Murmester, der 
for 352 Rdl. 8 Skilling forpligtede sig til at udføre det nødvendige 
Murerarbejde, samt med Billedhuggerne Gercken og Heimbrod, af 
hvilke den første skulde gøre Marmorbaser under Søjler og Pilastre, 
den sidste Resten. Ved Skrivelse af 19de Januar 1725 tilbød Heimbrod 
for 654 Rrl. 4 Mark at bringe hele det omkvæstionerede Alter, saavidt 

Skulpturarbejdet angik, i forsvarlig Stand og fremsendte Model 
til Arbejdet, og den 3dje Marts s. A. afsluttede Krieger med de 
paagældende Haandværkere og Kunstnere Kontrakt, der dog for 
Heimbrods Vedkommende, som det senere hen vil ses, medførte 
ikke ganske ubetydelige Reduktioner i den af ham oprindelig 
forlangte Betaling for det Arbejde, han skulde levere. 

Men her maa jeg atter for et Øjeblik afbryde min Beretning 
for at sige et Par Ord om den ene — eller, om man vil, den 
anden — af de nys nævnte Billedhuggere, Diderik Gercken. 
Han hørte til en ældgammel Bremensk Slægt, hvis Medlemmer i 
flere Generationer havde været »ehrsame Rathsmeister des loblichen 
Stein- und Bildhaueramtes« i den nævnte vidtberømte Hansestad. 
Om Gercken var født der eller i København, er det endnu ikke 
lykkedes at afgøre, men i Begyndelsen af forrige Aarhundrede kan 
han — og endnu et Dusin Aar længere tilbage hans Farbroder 
Andreas Gercken — paavises her i København, og i lang Tid 
udfoldede han her en meget betydelig Virksomhed. Han — og 
Farbroderen før ham — hørte til den tysk-reformerte Menigheds 
Kirkeældste, og han var en agtet og velstaaende Mand, der ejede 
sin egen Gaard i Store Kongensgade — eller Ny Kongensgade r 
som den den Gang hed, — daværende Matr. Nr. 141. Gercken har 
gjort Kong Frederik IV.s, Dronning Lovises og Dronning Anna 
Sofies prægtige Marmorsarkofager i Roskilde Domkirke, og dertil 
endnu to andre lignende Sarkofager, hvori tre af Frederik IV.s 
Børn hvile, sammesteds, foruden meget andet, og Thurah nævner 
ham som »een af vor største og erfarneste Bilthuggere«. Om 
Gerckens øvrige Arbejder maa jeg nøjes med at henvise til min 
Bog om Fredensborg og til min Monografi over ham i Brenu 
Jahrb. 12 Bd. 1883. 

Nu, Diderik Gercken skulde altsaa gøre Marmorbaser under 
Søjler og Pilastre, for i alt 68 Rdl., og han gjorde dem, skriver 
han den 19de Februar 1725, »nach Fischer Manier weilen selbe 
Arth in der Baukunst Jeder Zeit Vor die Practicabelste Gehalten t 
Auch dem Augen in der Gleichen werck Am Besten ContentireU. 
Og af norsk blaat og hvidaaret Marmor skulde samme Baser være r 
»dan selber gegen den roht und weisz Ge Aderten wo-Von die 
Seulen Verfertiget, sehr woll Paradiren wird«. Og Heimbrod skulde 
saa, som sagt, gøre Resten. Men der var man kommen til de» 
rette! Dog, lad os først se, hvorledes Alteret saa ud, da Heimbrod 
tog fat paa det. 

Der var nu først de tre »grosze Staduen von weiszen Marmor 
woran Manquiren Einige Finger«, skriver Heimbrod; Figurernes 
»Gewandten« vare itu, Plintherne, der vare ganske raa, maatte 
udarbejdes, Kødpartierne slibes og poleres o. s. v. o. s. v. Det vilde 
i alt koste 48. RdL Og det var virkelig ikke for dyrt. 

Saa var der Gethsemane- Englen med Kalken, halvfjærde 
Alen »lang«, — det var ligesom den, der afløste den, en næsten 
horizontalt nedsvævende Figur af Træ, meget slet Arbejde, 
forfalden. Den maatte rent kasseres og en splinterny forfærdiges 
ligeledes af Træ, overtrukken »mit Ge Machten weiszen Marmor«. 
Det kunde han ikke gøre under 74 Rdl. 

Kronen var sønderslaaet og maatte genfremstilles i hele sin 
Glans. Og for det maatte han beregne sig 60 Rdl. 

Dernæst var der Glorien, med Skyer og Straaler ; det var alt til 
Hobe sehr *spolireU., tretten »Kinder« og fem Keruber manglede 
Hænder, Fødder og Vinger, seks vare næsten »ubrugelige« ; devare alle 
af Træ. At bringe alt dette »in Perfection und das Gewolcke und 
strahlens mit Diverenden Ge Machten Marmor zu Uber Ziehen« o. a. m. 
samt gaa Figurernes Hoveder grundig efter, vilde løbe op til 180 Rdl. 

Endelig maatte der gøres en Hovedgesims over »Colonnaden« 
o: Altersøjlerne, overtrukket »mit Cokurten Ge Machten Marmor« 
og prydet med Englehoveder o. a. m. Det vilde koste 80 Rdl. 

Som man ser, var det ingenlunde urimelige Priser, Heimbrod 
forlangte for sit Arbejde , — skøndt dette ganske vist ikke var 
synderlig mere værd. Totalsummen af nys anførte Specialsummer, 
492 Rdl., afviger, som tidligere antydet, ikke saa ganske lidt fra 
hans oprindelige Tilbud af 19 Januar 1725, — 654 Rdl. 4 Mark, — 
og han har saaledes maattet »slaa af«, som man siger, og det 
endda ikke saa ganske lidt. 

Foruden nys anførte Arbejde gjorde Heimbrod i øvrigt ogsaa 
til titommældte Alter fire hele og to halve Kapitæler, — til hvert 
af de hele hørte der 16 Laurbær, Snirkler, Blomsterstængler, fire 
Blomster, alt halvt af Tin, halvt af Bly og forgyldt, hvert Kapitæl 
betaltes ham med 89 Rdl. 4 Mark, — og endvidere, i 1729, to 
Piedestaler eller Fodstykker, hvortil, vides ikke. »Die Palustrade 
auf dem Chor« forfærdigedes i 1731 af Snedker Christoph Zucht og 
betaltes ham den 25de Februar 1732 med 40 Rdl. 

Langt om længe begyndte da endelig Heimbrod paa sit 
Arbejde. Men det varede syv lange og syv brede, inden det blev 
færdigt. Det er muligt, at Heimbrod har været doven, ligegyldig 

og forsømmelig, det er ogsaa muligt, at der har været andre 
Grunde, til at Arbejdet trak ud i det uendelige. Arbejdskraft synes 
Heimbrod i det mindste ikke at have savnet, da han i 1728 holdt 
seks Svende. Rigtignok maatte han i 1726 gøre 37 Kaminer til 
Fredensborg, saa det og andet Arbejde har maaske optaget det 
meste af hans Tid og kun levnet ham Stunder til at arbejde paa 
Alteret i Ny og Næ. Men Krieger har sikkert mange Gange været 
nær ved at tabe Taahnodigheden over ham, og i en Skrivelse til 
højere Vedkommende udtaler han sig meget skarpt om Heimbrods 
Arbejde og Sendrægtighed, hvorimod han priser en anden samtidig 
Billedhugger, Ehbisch, for Flid og Duelighed. 

Hofbilledhugger Johan Frederik Ehbisch var født i 
København 1668 og døde sammesteds den 6te Maj 1748. Han 
var en ikke uhabil Kunstner for sin Tid. Han har saaledes 
bl. m. a. gjort det skønne gamle Alter i Trinitatis Kirke og Præ- 
dikestolen i samme Kirke, og det herlige Stukkaturloft i' Riddersalen 
paa Rosenborg er gjort af ham, hans Svende og Medarbejdere. 
Ehbisch synes ikke at have været synderlig overbærende stemt 
mod sin Medbroder i Kunsten, Heimbrod, hvad vi ret straks skal 
se Beviser paa, og en anden samtidig Billedhugger, Joh. Adam 
Sturmberg, ikke heller. Denne . sidste , som i øvrigt ikke var 
større Kunstner end Heimbrod, var Broder til den i 1722 eller 1723 
afdøde Billedhugger Johan Kristofer Sturmberg, af hvem adskillige 
store Værker, — som Kristian V. og hans Dronnings Monumenter 
i Roskilde, det uhyre Relief i Kancellibygningens Fronton o. a. m., — 
ere bevarede, og som i sin Tid nød et ikke ringe Ry, for derpaa 
at synke i en saa fuldstændig Glemsel, at man endnu for ti Aar 
siden ikke kendte et eneste af hans mange bevarede Værker, næppe 
en Gang hans Navn. Weilbachs Kunstnerleksikon, ved hverken ud 
eller ind om ham. 

Da nu Heimbrod endelig langt om længe, — n aar se vi 
os i Øjeblikket ikke i Stand til at sige, — mente at være færdig 
med sit Arbejde paa det titommældte Alter, til stor Glæde for 
Krieger, der var den ansvarshavende og vistnok ofte havde faaet 
knubbede Ord at høre for Heimbrods Smøleris Skyld, fik nys 
nævnte Billedhuggere Ehbisch og Adam Sturmberg fra højere Steder 
Ordre til at tage Heimbrods Arbejde i Øjesyn og erklære sig over 
det. Og saaledes skete det. Men sikkert nok er baade Heimbrod 
og Krieger bleven overmaade lange i Ansigtet, den første qua 
Billedhugger, den sidste qua Ansvarshavende, da Sturmberg og 

Ehbisch udtalte en meget skarp Dom over det Arbejde, Heimbrod 
havde erklæret færdigt og fuldendt. 

Saa kunde Heimbrod begynde forfra igen, og det gjorde 
ban ogsaa. 

Efter en rum Tids Forløb mældte han endelig, at nu var 
hans Arbejde paa Vor Frelsers Kirkes Alter fiks og færdigt , og 
nu skulde det nok staa for Kritiken, selv for hans meget ærede 
Kolleger Sturmberg og Ehbisch's. Disse to Kunstnere fik saa 
paany Ordre til at tage Heimbrods Arbejde i Øjesyn, og deres 
Dom over det var lige saa skarp og ugunstig som forrige Gang. 

Der efter kunde Heimbrod tage fat igen for tredje Gang, 
hvor han slap, og det gjorde han da med. 

Endelig i December 1728, mældte han Krieger, at nu var 
Arbejdet færdigt, og stod det nu ikke for Kritiken, saa... 

Der udgik da for tredje Gang Ordre til Sturmberg og Ehbisch 
om at tage Arbejdet i Øjesyn, men et lignende Paalæg udgik 
derhos til den navnkundige Hurtigmaler Hinricti Krock, hans 
Majestæts Hofskildrer og Kancelliraad. 

Den 21 December nævnte Aar afgav de tre Kunstnere deres 
Erklæringer om Heimbrods Arbejde. Krock maa have nægtet at 
underskrive de to Billedhuggeres Skøn og Ehbisch og Sturmberg 
at underskrive Krocks, ti der udstedtes to skriftlige Udtalelser, 
den ene af Krock, den anden af de to Billedhuggere. Krocks er 
saa lydende: 

>Auf Jhro Konigl. Majeståt Allergnådigster Befehl, haben 
wir Endesbenandte, das von Iohann Christoff Heimbrod nunmehro 
gantz verfertigte Altar auf Christianshafn, besigtiget, und also be- 
funden wie folgt. 

(1) Die Polirung, als auch der Glantz des Gibs-Marmors 
sehr gut, und einer veritablen Marmor gantz gleich. 

(2) Die Figuren oder Bilder sind vollenkommen von so guter 
Positur oder Proportion als die Marmorne Statue an sich selbst ist. 

(3) Das gantze Werck ist dem Modéll auf all weise gleich 
und nichtes ausgelassen, ja an die Architectur ist mehr Arbeit 
gemacht als auf dem Modeli sich befindet. 

Es meldet zwar der zwischen den Ober-Land-Baumeister 
Krieger und Johann Christoph Heimbrod geschloszener(I) Contract, 
von eine (!) Krohne und zweyen Figuren, welches annoch uber das- 
jenige so auf dem Modeli sich befindet, solte gemachet werden; 
es berufet sich aber Johann Christoff Heimbrod auf eine Konigh 

allergnadigste Resolution, dass die Arbeit bios alleine nach dem 
Modell solle verfertiget werden, wiewol er solche allernådigste 
Resolution micht produciren konnen. 

Dass dieses alles in allen Stuckken sich also verhalte, solches 
attestiren mit eigenhåndiger Unterschrift 

Copenhagen d. 21 Decembr. A± 1728. 

Hinrich Krock." 

Som man ser, tager den indflydelsesrige Skildrer den stakkels 
Heimbrod under sine beskyttende Vinger. Sturmbergs og Ehbischs 
Erklæring, som er skreven af sidstnævntes Haand, — ti Sturmberg 
var lovlig undskyldt: hans Haandskrift var en Slags Hieroglyfer, 
som kunde bringe en Champollion til Vanvid, — lyder ganske 
anderledes: 

»Anno 1728 den 18 Decembr. seindt wir Endes Unter- 
schriebene beordret worden, das Altar auf Christianshafn zum 
drittenmahl zu besechtigen, und befunden, dass diese Arbeit nun 
zum letzten mahl gantz iibergearbeitet und ziemlich verbessert 
worden, auch mit bessern Glantz sauber uberzogen worden wie 
auch alle Kinder und Cherubims Kopfe, wie wier es nach dem 
Modell befunden haben, dass nichts daran manquiret, ausbenommen 
den grossen Engel mit den (!) Kelch, der was schlecht ist. Wan 
aber diese Besichtigung nicht Vorgegangen wåre, so sollte fast 
Glauben, dass es noch in einen Jahr nicht wåre zum stande kommen 
und so gut worden, was aber die Beståndigkeit der Arbeit angehet, 
als auch den glantz der Materia, wie lange es halten soli, da muss 
Heimbrod selber vor repondiren, und haben wir dieses zur wahrer 
Zeugnis mit eigner handt unterschrieben. 

Copenhagen d. 21. Decembr. A± 1728. 

F. Ehbisch. Johann Adam Sturmberg." 

Vi, som leve nu, og se Heimbrods Gethsemaneengel for 
vore Øjne, maa vel nærmest være af Ehbisch og Sturmbergs 
Mening, men i 1728 prædominerede Krocks, og kort efter anviste 
Krieger Restbeløbet af Betalingen for Heimbrods Arbejde paa tit- 
ommældte Alter, 140 Rdl. som og for Kapitælerne 280 Rdl., til 
Udbetaling, dog saaledes, at Heimbrod forpligtedes til paa egen 
Bekostning at præstere de Udbedringer, som efter de to Billed- 
huggeres Erklæring om" Arbejdets „manquements u kunde indtræffe 
inden Aar og Dag. 

Og saa blev da endelig ved Nytaarstid 1729, utvivlsomt til 
stor Glæde for Heimbrod, og vel ikke mindre for Krieger, de store 
Statuer opsatte og Stilladserne nedbrudte, og med lystig Opsang 
og drøje Vittigheder er det formodentlig gaaet, ti det var Ma- 
troserne af Holmens faste Stok, der opsatte Billedstøtterne og nedrev 
Stilladserne, ligesom de for tre Aar siden havde optømret dem, 
og i den Anledning meddeler jeg her følgende kuriøse Attest fra 
hans Majestæts Underskipper i Sø-Etaten, velagtbare Peder Fidie, 
efter Navnet at dømme fra Norge, boende i Balsamgade daværende 
Nr 351 : 

»Paa begiering af Bilthuger Sr. Heimbrodt gioresz det be- 
kient at der ved Christians Hafuns Kirkesz Altar, har arbeydet, af 
hansz Kongl. Maj. Matroser fra holmen, til dend Stoere Stelladtsz 
at opreyse, betove, og forbinde, har derved arbeydet Jn alks = 16 
underofr. 168 Mand, :| til de 4 Piller at opsette saa velsom de 
trj Stoere Billeder paa sin Sted at opsette derved har arbeydet 
10 under ofr. og 74 Mand :| til Steladtszens nedtagelse, og Ma- 
terialierne, at bortføere, derved har arbeydet, 5 ofr. (o: uoflfr., 
Underofficerer) 68 Mand:| 

Khvfun. d. 12te Janv. 1729. 

P. Fidie.« 

En ret god kobberstukken Afbildning af titommældte Alter 
med Heimbrods Gethsemane-Engel kan ses hos Thurah i den danske 
Vitruv. Englen paa denne Afbildning er selvfølgelig kun lille, og 
man gør naturligvis bedre i at tage Originalen til den i Øjesyn 
ude i selve Kirken, hvor man da sikkert vil føle sig opfordret til 
at underskrive Sturmbergs og Ehbischs Dom, at »der grosze Engel 
mit den (!) Kelch was schlecht ist«, selv for den Tid. 

F. J. Meier. 



Nærværende Artikel har — til Redaktionens Beklagelse — maattét henligge 
i længere Tid af Mangel paa Plads og blev saaledes ikke, som det oprindelig 
var Hensigten, offentliggjort inden Indvieeisen af den restaurerede Kirke. 

Red. 

London, Gastein und Sadowa. 1864—1866. Denkwflrdigkeiten von Karl 
Friedrich Graf Vitzthum von Eckstadt. Stuttgart 1889. 



Blandt den rige Literatur af politiske Memoirer, som især 
de senere Aar har fremkaldt, gribes altid ivrigst de Bøger, hvis 
Forfattere selv har spillet Førsterangsroller i den store Politiko 
Det er dog ikke altid, dette Læseverdenens Instinkt leder rigtigt* 
Altfor ofte er en toneangivende Statsmands Erindringer væsentlig 
et Forsvarsskrift for hans egen politiske Færd: til nogenlunde 
objektiv Betydning af hans Medagerendes Personligheder og Hand- 
linger bliver der ikke Tid for alle de længst begravne Taler op 
Noter, som ved denne Lejlighed atter skal bringes det glemsomme 
Europa i Minde. Stundum hænder det, at man faar baade sandere 
og mere underholdende Besked hos Personligheder, der enten har 
taget en underordnet eller maaske slet ingen Del i Begivenhederne,, 
men hvem Forholdene har stillet paa en Plads, der tillod dem at 
se ind bag det officielle Apparat og blive selve Virkeligheden var. 

Et Eksempel herpaa er den sachsiske Diplomat, Grev 
Vitzthum v. Eckstådt's, Breve og Erindringer fra hans Ophold 
ved Hofferne i Berlin, Wien, St. Petersborg og London i Aarene 
fra 1845 til 1866. Forfatteren kunde som Repræsentant for en 
lille Stat, der ikke var i Stand til at føre nogen selvstændig Uden- 
rigspolitik, kun indirekte og forbigaaende komme til at øve nogen 
Indflydelse paa den europæiske Politiks Gang, men des gunstigere 
var hans Stilling som Iagttager. Han sammenligner sig et Sted 
selv med en Teaterven, der ikke selv agerer paa Brædderne, men 
er glad ved sin »Prosceniumsloge« og den bekvemme Adgang, han 
har til mellem Akterne at kigge ind bag Kulisserne og faa Aktører 

og Aktricer i Tale. Det synes ogsaa, som om han har haft gode 
personlige Betingelser for at finde Rede i Tidens filtrede, pohtiskeVæv : 
ban var velset i ret forskelligartede og indbyrdes modsatte Kredse 
— i England f. Eks. baade ved Hoffet og i Lady Palmerstons 
Salon — , og i Besiddelse af ikke ringe politisk Dannelse og 
lagttagerinstinkt. For sin egen Person formaar han ikke at vække 
nogen synderlig Interesse og tilsigter det næppe heller: des mere 
Lys lader han falde over de Personer og Forhold, mellem hvilke 
han fiærdes. 

Allerede Grev Vitzthums første Bidrag til den politiske 
Memoireliteratur, Bogen Berlin und Wien, der udkom 1886, vakte 
megen Opmærksomhed. Den var just ikke rig paa nye Oplys- 
ninger eller pikante Afsløringer, men den gav et friskt og person- 
ligt Billede af en betydningsfuld Periode i Tysklands nyeste Historie : 
Østerrigs Fald og Genoprejsning i Aarene 1848—52. Den pur unge 
sachsiske Diplomat giver i disse fortrolige Breve til nære Slægt- 
ninge en tro Genspejling af Synsmaader og Stemninger i Wiens 
aristokratiske Kredse. Først den blinde Rædsel over Revolutionen, 
Fornemmelsen af, at alt, hvad man havde stolet paa, styrtede 
sammen, og en tilsvarende Overvurdering af Folkebevægelsens 
Styrke. Saa under det »gemytlige Anarki« — hvor Aula'ens 
Studentermøder var det egentlige politiske Brændpunkt og hvor 
Literater og Studenter, hvis Navne ingen før havde hørt, ind- og 
afsatte Ministre — en voksende Fornemmelse af det radikale Partis 
Hulhed og Formaalsløshed og endelig, da den østerrigske Hær 
vandt sine første Sejre over Revolutionsbevægelsen, en absolut 
Foragt for denne, der steg til Had under Optrinene i Wien 
d. 6. Oktober, da Grev Latour myrdedes og Revolutionen for 
første Gang fik et virkelig skrækindjagende Præg. Fra nu af 
blev Udryddelseskrigen mod de »moderne Barbarer« Løsenet, og 
Forfatteren jubler af Fryd over Kløverbladet Radetzky — Windisch- 
gråtz— Jellachics Bedrifter. Han ser i den østerrigske Reaktion 
sit absolute politiske Ideal og bliver en af Fyrst Felix Schwarzen- 
bergs mest troende Disciple. Den følgende Bog, St. Petersburg und 
London, viser os, hvorledes Forfatteren efterhaanden udvikler sig 
til en nøgtern og koldblodig Iagttager. De Erfaringer, han i Rus- 
land fik Lejlighed til at gøre, og særlig det Førstehaands-Indtryk, 
han her modtog af selve den europæiske Reaktions Idol, Kejser 
Nikolaus, synes at have virket ret afkølende paa ham, og senere 
fuldendtes hans politiske Opdragelse gennem et mangeaarigt Ophold 

i London. Han lovpriser dette »Europas højestliggende politiske 
Observatorium« for det frie og uhindrede Overblik, det tilsteder 
over den europæiske Politik, og han har øjensynlig ogsaa lært en 
Del ved Iagttagelse af Englands indre politiske Forhold. Om han 
end vedbliver at være en god Konservativ, ikke i engelsk men i 
tysk Forstand, ser han dog ikke længere paa Politik som et slet 
og ret Skakspil mellem Kabinetterne, men ved at tage fornødent 
Hensyn til Folkestemning og offentlig Mening. 

Grev Vitzthums sidste Bog, den for et Par Maaneder »siden 
udkomne London, Gastein und Sadowa, staar i Interesse ikke til- 
bage for de tidligere og er da ogsaa bleven livlig refereret og 
kommenteret i den europæiske Presse. Forfatteren har i de for 
hans Fædreland saa skæbnesvangre Aar, han skildrer, brugt sine 
Øjne godt og flittig udnyttet de mange Kilder til Orientering, som 
han direkte eller indirekte har kunnet øse af. Han stod som 
sachsisk Diplomat paa den tabende Side og havde den lidet tak- 
nemmelige Opgave at skulle forsvare det døende gamle mod det 
levedygtige ny. Det er langt fra, at han har set korrekt og uhildet 
paa Forholdene og erkendt, hvorhen Udviklingen bar, men indenfor 
sin begrænsede Synskreds skelner han klart, og Eftertiden maa i 
saare mange Tilfælde give ham Ret i den skarpe Kritik af Per- 
soner og Handlinger, som han saa uforbeholdent lader komme til 
Orde i de Meddelelser, han sender sin Regering. Alt i alt giver 
derfor hans Bog et værdifuldt Bidrag til Tidshistorien og supplerer 
navnlig paa en lærerig Maade Beusts og den sachsiske Finans- 
minister R. v. Friesens Meddelelser fra samme Periode. 

Faa Afsnit af Historien give saa grel en Illustration til 
Axel Oxenstjernas Ord,' at Folk som de er flest, næppe aner, med 
hvor ringe Klpgskab Verden regeres. Jo nærmere man gennem 
Øjenvidners og Medagerendes Beretninger kommer denne Periode 
paa Livet, jo stærkere stiger Forbavselsen over den utrolige Mangel 
paa Dygtighed, hvormed der i Aarene 1864—66 er opereret fra 
Frankrigs og Østerrigs Side. Den sachsiske Regering har endda 
været langt den klogeste blandt Preussens Modstandere, og havde 
Østerrig i Tide fulgt Beusts Raad: at opgive Forbindelsen med 
Preussen og resolut stille sig paa Forbundets Side i Spørgsmaalet 
om Elbhertugdømmerne og — fremfor alt — at vinde Italien og 
Frankrig ved frivillig at opgive det i Længden dog uholdbare 
Venetia, vilde Bismarck i hvert Fald have faaet en mange Gange 
vanskeligere Opgave at løse. Beust har i sine Erindringer mént, 

at Bismarck sagtens kunde sejre, saa ypperligt et Forspand, han 
havde at køre: man kunde snarere fristes til at sige, at det ikke 
var nogen stor Kunst at besejre saa tarvelige Modstandere. Grev 
Vitzthum beretter da ogsaa det Ord af den preussiske Første- 
minister fra Tiden lige efter Slaget ved Sadowa: at sejre over 
Østerrig var ingen Sag; det værste var *meinen Konig iiber den 
Groben zu bringent. 

Ikke mindst lærerigt er det Indblik, man gennem Grev 
Vitzthums Erindringer faar i det andet Kejserdømmes dybe Forfald. 
At Napoleon III allerede i 1866 var en ødelagt Mand, og at 
hans Politik i dette afgørende Aar ikke blot var uærlig, men ogsaa 
bygget paa urigtige Forudsætninger og fra først til sidst ganske 
uden Holdning og Konsekvens, er forlængst at betragte som en 
fastslaaet historisk Kendsgerning, men ikke des mindre har den 
sachsiske Diplomats Strejfslys dog formaaet at bidrage sit til en 
klarere Forstaaelse. Han var i Aarene 1864—66 flere Gange i 
Paris, og havde ved Omgang med Udenrigsministeren, Drouyn de 
Lhuys, og andre indviede Lejlighed til at hente sig Førstehaands- 
kundskab om den kejserlige Politik og i det hele om Stemninger 
og Tilstande i de ledende Kredse. 

Napoleons Plan var efter Grev Vitzthums Fremstilling den, 
at hidse Preussen og Østerrig mod hinanden og lade begge tro 
paa Muligheden af hans Bistand eller velvillige Neutralitet. Naar, 
som det var at forudse, Østerrig og de tyske Mellemstater stod 
paa den ene, Preussen paa den anden Side, følte Kejseren sig 
overbevist om de østerrigske Vaabens Sejer, og hans Mening var 
da ved en betimelig Indgriben uden Vaabenmagt at redde Preussen 
fra Undergang og til Gengæld at vinde en betydelig Udvidelse for 
Frankrig ved Rhinen. Samtidig haabede han at kunne benytte 
den kritiske Situation til at skaffe Kongeriget Italien Venetia imod 
at give Østerrig Kompensationer i Tyskland. Paa denne Maade 
vilde han kunne opfylde sit endnu uindløste Ord fra 1859: »Italien 
frit til Adriaterhavet« og derved gøre Kongeriget Italien fra en 
halvt uvillig Nabo til en paalidelig Ven og Forbundsfælle og — 
hvad der laa ham mest paa Hjærtet af alt — sikre sin Trone og 
neddæmpe den stigende oppositionelle Stemning i Frankrig ved at 
øge Frankrigs Landomraade og endnu en Gang faa det til at staa 
som Europas ledende Magt. Men ublodige maatte de nye Lavrbær 
være, ti, som det atter og atter blev sagt i Tuileriernes indviede 
Kredse: Kejseren følte sig for svag til endnu en Gang at »stige 

til Heste og udfordre Lykken paa Valpladsen, og desuden var det 
ikke skjult for ham, hvor svagt og uforberedt Frankrig i Virke- 
ligheden var. 

Napoleon IH's legemlige og aandelige Svækkelse var allerede 
i disse Aar aabenbar for alle, der kom i nogen nærmere Berøring 
med ham, og den er vel den vigtigste af alle de Faktorer, der 
skabte Frankrigs Nederlag 1866. Under et Ophold i Paris i 
Januar 1865 fandt Grev Vitzthum Hofkredsene meget bestyrtede 
oyer en Begivenhed, som da lige var hændet Kejseren. Under 
et Ophold hos en bekendt Kurtisane, Marguerite Bellanger, var 
han falden i en langvarig Bevidstløshedstilstand, under hvilken han 
blev bragt til Tuilerierne. Efter flere Timers Forløb lykkedes det 
at kalde ham til Live igen, men han var i lang Tid derefter 
meget svag, og ved denne Lejlighed skal ogsaa de første Symp- 
tomer paa den Sygdom, af hvilken han flere Aar senere døde, 
have vist sig. Hans Helbred var ogsaa i den følgende Tid 
vaklende, og hans intellektuelle og moralske Ævner i kendelig 
Aftagen. Forskellige indbyrdes stridende Indflydelser fik nu en 
Magt over ham som ingensinde tidligere. Kejserinde Eugenie 
havde ved den omtalte Lejlighed vist sig som en ret tolerant 
Hustru : hun fik den kompromitterende Dame fjærnet, men i øvrigt 
skal det gode Forhold mellem hende og Kejseren ikke være bleven 
forstyrret; blot krævede hun i den følgende Tid mere direkte 
Indflydelse paa Regeringen, og hun skal ofte have overværet 
Statsraadsmøderne. En Indflydelse af stik modsat Art gjorde sig 
fra nu af ogsaa gældende: med Prins Jerdme Napoleon var 
det paa Grund af hans Optræden i Anledning af Begivenheden 
kommen til en Forsoning, og medens Kejserinden virkede i ultra- 
montan og preusserfjendtlig Aand, forfulgte Prinsen helt modsatte 
Interesser og var en ivrig Ven af den italienske Udvidelsespolitik 
og af den preussisk-italienske Alliance. En lignende dobbelt Ret- 
ning gjorde sig gældende i Ministeriet: Droyn de Lhuys var 
nærmest østerrigsk, Rouher nærmest preussisk sindet, og sand- 
synligvis maa Kejserens forunderlig slyngede Veje og tit indbyrdes 
modstridende Handlinger ikke blot forklares af hans dybt ind- 
groede Tilbøjelighed for smaalig Snedighed og fordækt Intriguespil t 
men ogsaa af en svag Mands Eftergivenhed overfor modsatte ■ 
Paavirkninger. Det er saaledes ret paafaldende at se ham i April 
1866 godkende den preussisk-italienske Alliance og Maaneden 
efter — som rimeligt var, forgæves — bestræbe sig for at faa 

Italien til at bryde sin indgaaede Forpligtelse. Det var ubetinget 
stridende mod hans Plan, i hvilken jo Preussens Nederlag var 
Hovedpunktet, at Italien vendte sine Vaaben mod Østerrig, men 
umuligt er det ikke, at han har set paa Alliancen som et Middel 
blandt mange til at gøre Preussen tryg og sikre Konfliktens Ud- 
brud i Tyskland og at han har troet sig i Stand til senere at 
forhindre, at det blev til Alvor med Italiens Optræden. — Inter- 
essant er det ogsaa at se, hvordan han til Tider har villet 
vride sig ud af Dilemmaet ved Planer af helt anden Natur end 
dem, han til daglig forfulgte. Saaledes oplyser Grev Vitzthum 
— hvad der ogsaa bestyrkes ved Meddelelser fra andre Sider — , 
hvorledes han i Begyndelsen af 1865 følte sig for baade hos Bayern 
og Sachsen om en Alliance mellem Frankrig og de tyske Mellem- 
stater. Han saa, at disse Stater ved Tidernes Ugunst nødtes til 
at gøre Front ikke blot mod Preussen, men halvvejs mod Østerrig 
ogsaa og mente, at Tiden var kommen til et nyt Rhinforbund. 
At den offentlige Mening i Tyskland ganske umuliggjorde en saaidan 
Konstellation, selv om en og anden Regering havde haft Tilbøjelig- 
heder i den Retning, maatte Napoleon baade nu og senere erfare. 

Slaget ved Sadowa splittede med ét Slag den kejserlige 
Politiks kunstige Spind og satte ret ublidt dets Ophavsmand paa 
bar Bund. Nu var alle Rænker omsonst, og det gjaldt et klart 
og simpelt Valg: Alliance med Østerrig eller Neutralitet, og at 
Neutralitet betød intet mindre end Tysklands Opgaaen i Preussen 
og det europæiske Hegemonis Overgang fra Napoleon HFs til Bis- 
marcks Hænder, derom kunde der blandt indsigtsfulde Folk ingen 
Tvivl herske. At et sejerrigt Preussen uden Krig skulde lade sig 
true til at afstaa tysk Land til Frankrig, derpaa kan knap en Gang 
Napoleon selv for Alvor have troet, og hans senere Forsøg i denne 
Retning er næppe andet end den druknendes Griben om Halm- 
straaet. Spørgsmaalet blev da ogsaa klart stillet til den kejserlige 
Regering og fik et klart og utvetydigt Svar. Efter Sadowa var 
den franske Alliance i Virkeligheden Østerrigs eneste Redning, og 
Traktaten af 12. Juni 1866, hvori Østerrig havde overladt Frankrig 
Dispositionsretten over Venetia imod en passende Kompensation i 
Tyskland, og Frankrigs velvillige Neutralitet, betød, at Østerrig 
allerede før Krigen havde kastet sig i Napoleons Arme og gav 
det altsaa nu, da Ulykken var kommen, et moralsk Krav paa hans 
Bistand. Men da Beust umiddelbart efter Nederlaget kom til 
Paris, mødte Napoleon alle hans Forestillinger med sit: >je ne 

suis pas pr ét å la guerre*. Det var som en Dame af Kejserinde 
Eugenies intime Kreds sagde til Grev Vitzthum, da han faa Dage 
efter Katastrofen kom til Paris: »Ved De hvad Historien vil sige? 
Det er lidt vovet, men det er sandt. Nu skal jeg hviske det til 
Dem: da det dydsirede Østerrig endelig bestemte sig til at gøre 
Napoleon III lykkelig, fandt det en Abélard . . . efter Operationen«. 

Hvor sande disse Ord var, fik Grev Vitzthum dog først 
den fulde Forstaaelse af, da den daværende Udenrigsminister, 
DrouyndeLhuys, nogen Tid efter gav ham et udførligt Referat 
af det afgørende Statsraadsmøde , d. 4. Juli, Dagen efter Slaget 
ved Sadowa. Efter Ministerens Mening vilde en fransk Arme paa 
100,000 Mand, opstillet ved Grænsen og parat til i fornødent Fald 
at gribe ind i Kampen paa Østerrigs og Mellemstaternes Side, 
have været nok til at sætte Kejseren i Stand til at diktere Freden. 
Men med det Frankrig, som endnu vilde gælde for Europas ledende 
Magt, stod det den Gang saaledes til, at Krigsministeren maatte 
erklære, at 40,000 Mand var det højeste, han kunde sende 
til Rhinen. Udenrigsministeren foreslog da i det mindste at 
sammenkalde Kamrene og forlange en Kredit paa 500 Mill. Francs : 
han haabede herved overfor Preussen og Europa i det mindste at give 
det Udseende af, at Frankrig endnu var en Magt, der maatte regnes 
med. Dette vedtoges, og man enedes om, at Dekretet om Kamrenes 
Indkaldelse allerede den næste Morgen skulde staa i Moniteuren. 
Efter Statsraadsmødet lykkedes det imidlertid Prins Napoleon og 
Rouher at bevæge Kejseren til at gaa fra den en Gang tagne Be- 
slutning. Da Udenrigsministeren den næste Morgen ikke saa De- 
kretet i Moniteuren, gik han straks til Kejseren og overrakte ham 
sin Afskedsbegæring; Napoleon paaberaabte sig sin Sygdom og 
bad indstændig Ministeren om at blive, og denne var svag nok til 
at give efter. 

De Domme, der selv i Frankrigs officielle Kredse fældedes 
over Kejserens Politik i 1866, var yderlig skarpe: man har allerede 
adskillige Vidnesbyrd derom, og Grev Vitzthum forøger dem med 
flere. Marquis de Gallifet sagde ved en Diner hos Fyrst Metter- 
nich: »Det er os meget mere end Østerrig, som er bleven slaaede 
ved Sadowa«, og da Kejseren senere, efter at Krigen var sluttet 
og det var bleven klart, at man ikke behøvede at frygte Frankrigs 
Indgriben, gjorde sit bekendte ubehændige Forsøg paa at faa 
Preussen til godvillig at afstaa Saarlouis og Landau til Frankrig, 
karakteriserer den franske Gesandt i London, Fyrst La Tour 

d'Auvergne, under en Samtale med Grev Vitzthum denne Hand- 
ling i Ord, der fortjæne at erindres som et Vidnesbyrd om, hvor 
hvast og uforbeholdent man allerede nu i Regeringen nærstaaende 
Kredse bedømte Kejseren og hans Politik: 

»Kejseren har d. 5. Juli begaaet en stor Fejl. Den Dag 
skulde han have sagt: »her er jeg; jeg har 700,000 Bajonetter 
og Frankrig bag mig. Jeg vil Freden, en retfærdig og varig Fred. 
Her er mine Betingelser, og den, som ikke gaar ind paa dem, 
faar med Frankrig at gøre«. Det har han nu ikke sagt. Han 
har foretrukket en Mægling saadan som en Konge af Bayern eller 
en Storhertug af Darmstadt kunde præstere den. Ham om det; 
hvad der er sket, er sket. Men havde han én Gang fordømt sig 
selv til at spille en saa underordnet Rolle, burde han i det mindste 
være bleven i den og have sagt til Preussen: »I udvider Eder, og 
jeg hindrer Eder ikke i det, men jeg siger Eder, at jeg sanktio- 
nerer intet; hvad I gør er kun noget foreløbigt, og Frankrig for- 
beholder sig sin Handlefrihed helt og ubegrænset«. Mente han 
derimod, at Øjeblikket var kommet til at tale, da burde han have 
sagt saadan: »I morer Eder med at danne et enigt Tyskland og 
sluger 20 Mill. Mennesker. Det passer mig ikke: jeg forlanger 
Kompensationer, der kan tilstede Frankrig at lade Eder gøre som 
I vil. Det er Rhinen, jeg vil have, og giver I mig den ikke med 
det gode, saa skal mine riflede Kanoner komme og kræve den 
ind«. Det havde været et Sprog, som Frankrig vilde have for- 
staaet! Men at forlange Saarlouis og Landau med 150,000 Ind- 
byggere, det er ganske simpelt latterligt. En grand Seigneur tager 
ikke mod Smaaskillinger. De skal ogsaa nok se, hvad Virkning det 
vil gøre hjemme. Det er at gøre Nar af Frankrig, vil man sige. 
Lord Stanley har sagt mig, at Bismarck har sagt nej : det var det 
heldigste for os. — For Resten er alt dette jo kun noget foreløbigt, 
som ikke vil hindre os fra at opgøre vort Regnskab med d'Herrer 
Preussere om et Aar eller to. Kejseren er ikke Frankrig c. 



Heller ikke af tyske og østerrigske Tilstande i Tiden om- 
kring den store Katastrofe faar man det lysteligste Indtryk gennem 
Grev Vitzthums Bog. Af Mellemstaterne- var kun Sachsen, der 
mest umiddelbart truedes af de preussiske Udvidelsesplaner, nogen- 
lunde klar over, hvilken Politik det selv og Østerrig burde følge. 
Det var afgjort antipreussisk og undervurderede i høj Grad Bis- 

marcks Styrke, men det forstod i det mindste at drage Konse- 
kvenserne af sit eget Standpunkt. Baron Beust, den sachsiske 
Politiks Leder, var da ogsaa utvivlsomt næst Bismarck den mest 
klartskuende af Tysklands ledende Politikere paa denne Tid. De 
øvrige Mellemstater vaklede frem og tilbage og kunde ikke blive 
enige med sig selv om, hvad Parti de skulde tage, før det allerede 
var for sent. De forstod ikke den. preussiske Politiks sande Hen- 
sigter og, idet de ganske overvurderede deres egen Betydning, 
drømte de om at føre en selvstændig Politik og vinde Fordele for 
sig selv ud af det almindelige Skibbrud. Den nødvendige Beting- 
else for at realisere noget saadant — et energisk Krigsberedskab 
— forsømte de ikke destomindre, og Katastrofen traf dem saa 
godt som uforberedte i militær Henseende. 

Dette gjaldt fremfor alle om Bayern. Grev Vitzthum 
karakteriserer dets ledende Minister, Hr. v. der Pfordten, paa 
følgende Maade: »Hans Stilling som bayersk Førsteminister syntes 
at imponere ham selv svært. Denne forhenværende Leipziger Pro- 
fessor var ingen Verdensmand, talte hverken Fransk eller Engelsk 
og havde kun meget dunkle Begreber om europæiske Forhold, 
men gjorde sig til Gengæld højst overdrevne Forestillinger om 
Stormagten Bayerns Betydning. Han brugte de stærkeste Skælds- 
ord mod Preussen, men beklagede sig dog næsten endnu mere 
over Østerrig og over den kongelig-kejserlige Gesandt, Grev Blomes 
»hovmodige Væsen«. Hvad Gesandten havde gjort ham, husker 
jeg ikke mere; jeg véd kun, at al den Ravnekrogs-Sladder, som 
Pfordten opvartede mig med, bestyrkede mit Indtryk af, at denne 
Minister hverken var Verdensmand eller Statsmand«. — I lignende 
Retning gaar ogsaa hvad der af andre fortælles om ham. En vis 
Karrighed fra østerrigsk Side med Ordener og Høflighedsbeviser 
og mest af alt det, at Østerrig ved sin afvisende Holdning overfor 
det Kongresforslag, der fremkom umiddelbart før Krigen, hindrede 
Hr. Pfordten i at brillere som det tyske Forbunds Befuldmægtigede 
paa Kongressen, menes almindeligt at have bidraget mere end 
tilbørligt til at bestemme hans Holdning i 1866. Han omgikkes 
ogsaa lige til det sidste med Planer om en Tredeling af det tyske 
Hegemoni mellem Preussen, Østerrig og Bayern. Overfor Grev 
Vitzthum førte han under en Samtale i August 1866 i høj Grad 
det store Ord. Da den sachsiske Minister erindrede ham om sit 
Lands yderst udsatte Stilling, saa snart Krigen udbrød, og berørte 
Situationen i 1756, gav Pfordten ham det Svar, at Syvaarskrigens 

Begivenheder aldrig vilde kunne gentage sig, ti for det første vilde 
det være ganske stridende mod den tyske Forbundsret, og for det 
andet vilde, »saa snart den første preussiske Soldat havde over- 
skredet den sachsiske Grænse, 100,000 Bayere rykke ind fra den 
anden Side«. — Begivenhederne i 1866 gav ret slaaende Beviser 
paa, hvad baade Forbundsretten og »de 100,000 Bayere« var værd. 
Sachsen okkuperedes og Slaget ved Sadowa udkæmpedes, uden at 
saa meget som en eneste bayersk Soldat havde vist sig, hvor 
det gjaldt. 

Paa Østerrig ser Forfatteren med meget sympatetiske 
Blikke: den gamle Kærlighed fra Fyrst Schwarzenbergs Dage var 
endnu langtfra rustet. Men alligevel bliver det Billede, man 
gennem de venlige og skaansomme Ord faar af hine Aars øster- 
rigske Politik, saare mørkt. Det gæld betyngede, mer end halvt 
bankerotte habsburgske Monarki søndersledes ved de stridende 
Nationaliteters Kamp. Ungarerne i Østen og Italienerne mod Syd 
følte sig nu sikrere end nogensinde paa at skulle naa deres Maal 
og var beredte paa hensynsløst at benytte alle Rigets Vanskelig- 
heder hertil. Under disse Forhold vilde næppe andet end en 
resolut Opgivelse af Venetia og en nøje Sammenslutning med de 
tyske Mellemstater have kunnet redde Østerrig ud af de Vanske- 
ligheder, i hvilke den preussiske Alliance i 1864 havde indviklet 
det. Men til i Tide at træffe det afgørende Valg manglede man 
i Wien baade Ævnen og Modet. Trods det, at Konflikten med 
Preussen baade angaaende de erobrede Hertugdømmers Stilling og 
de tyske Anliggender i Almindelighed bestandig blev skarpere, 
forstod et indflydelsesrigt Parti ved Hoffet i Wien dog at bevæge 
Kejseren til at fastholde sin Stilling i Italien og Forbindelsen med 
Preussen. Man forestillede ham, at en Opgivelse af Venetia mod 
en Pengeerstatning — saaledes som General La Marmora foreslog 
i 1865 — vilde være uforenelig med det habsburgske Hus' Værdig- 
hed og desuden ensbetydende med en Prisgivelse af Paven, og 
hvad Stillingen i Tyskland angik, fremstillede man ham de tyske 
Mellemstater som mere eller mindre »demokratisk forgiftede«, 
medens det bismarckske Preussen stod som de konservative Prin- 
cipers fasteste Borg. Bismarck selv forstod med megen Dygtighed 
at benytte sin Kampstilling overfor den preussiske Liberalisme til 
at vinde en vis Grad af Sympati ved det østerrigske og andre 
tyske Hoffer, og han gjorde samtidig alt for at mistænkeliggøre 
den af Østerrig protegerede augustenborgske Prætendent som en 

Liberal af reneste Vand, der kun tragtede efter at gøre Hertug- 
dømmerne til en Tumleplads for alskens liberale Journalister og 
Politikere, — til »et andet Coburgc som Bismarck udtrykte sig. 

Denne delvis preusservenlige Retning ved det østerrigske 
Hof repræsenteredes navnlig af Grev Moritz Esterhazy, »der 
heimlicbe Moritz«, som han sædvanlig kaldtes; denne Mand var, 
skøndt kun Minister uden Portefeuille, den østerrigske Udenrigs- 
politiks egentlige Leder, men skyede at træde frem og tage An- 
svaret overfor Offentligheden. Udenrigsministeren, Grev Mens- 
dorff, gav i Virkeligheden kun Navn til, og om han end oftere 
havde Fornemmelsen af, at den Politik, Grev Esterhazy anbefalede, 
kun kunde føre til Ulykke, savnede han dog den Energi og poli- 
tiske Indsigt, som var fornøden til at sætte noget igennem. Da 
Grev Vitzthum flere Åar efter i en Samtale med Mensdorff kom 
tilbage til dette uheldige Forhold, fik han følgende Svar: »Ingen 
har følt det tungere end jeg; men hvad skulde jeg gøre? Jeg 
havde ikke ringeste Forstand paa Politik og havde ogsaa flere 
Gange sagt det til Kejseren. Men nu var jeg jo Kavallerigeneral, 
og min Krigsherre havde befalet mig at overtage Portefeuillen; 
saaledes maatte jeg altsaa, enten jeg holdt af det eller ikke, finde 
mig i, at en øvet Diplomat, der ikke havde Mod til selv at paa- 
tage sig det fulde Ansvar, blev stillet mig ved Siden«. Ikke uden 
Grund knytter Forfatteren hertil den Bemærkning, at »store Riger 
i vore Dage ikke mere lade sig regere paa den Maade«. 

Det foreløbige Resultat blev saa, at man for den kære 
Freds Skyld gik ind paa Overenskomsten i Gastein af August 
1 865. Mellemstaternes Diplomati modvirkede forgæves denne Traktat, 
der gav Preussen saa gode Kort paa Haanden og i alle Maader 
stillede Østerrig saa ugunstigt, at Bismarck med Rette kunde 
triumfere over den som over en halvt vunden Sejer. Den øster- 
rigske Gesandt, Blome, der sammen med ham undertegnede Kon- 
ventionen, fortalte kort efter, at Bismarck, »før endnu Blækket 
var bleven tørt«, havde tilraabt ham: »Naa, det vilde jeg dog 
have forsvoret, at jeg skulde finde en østerrigsk Diplomat, som 
vilde skrive under paa det«. 

Grev Vitzthum var i Wien i Dagene omkring Slaget ved 
Sadowa, og Skildringen af, hvad han her blev Vidne til, er et af 
de virkningsfuldeste Afsnit i hans Bog. Hans første Gang, da 
han d. 30 Juni kom til den østerrigske Hovedstad, var til Udenrigs- 
ministeren, Grev Mensdorff. »Hans Forværelse, som i Schwarzen- 

bergs Dage altid vrimlede af Folk, — — var nu tomt. Tjæneren 
var formelig forundret over, at der var nogen, som vilde tale med 
Ministeren. Jeg fandt Mensdorff paa den samme Plads, hvor jeg 
havde set den gamle Fyrst Metternich og Fyrst Felix Schwarzen- 
berg. Han var et Billede paa Fortvivlelsen. Det var hjærte- 
skærende at se denne højhjærtede Fædrelandsven, sin Kejsers tro 
Tjæner, i en saadan Tilstand under Forudfølelsen af den Kata- 
strofe, der nærmede sige. De Efterretninger, Mensdorff kunde give 
sin Ven, gik da ogsaa kun ud paa Tab og Tilbagegang: overalt 
havde Preussernes Bagladegeværer gjort den samme forbløffende 
og demoraliserende Virkning paa de østerrigske Tropper. 

Saa kommer Skildringen af den sachsiske Konges Modtagelse 
paa Banegaarden i Wien Natten efter Slaget: han vidste endnu 
intet om Nederlaget og hilste smilende paa Kejseren, som blev 
den, der gav ham den første Efterretning om den Ulykke, der 
havde ramt dem begge. — I de følgende Dage var Stemningen i 
Wien naturligvis stærkt bevæget, men det var Frygten for en 
fjendtlig Okkupation og Uviljen mod de Ledende, navnlig den tid- 
ligere saa populære Benedek, som var de fremherskende Følelser. 
Til patriotiske Lidenskaber mærkede man blandt Befolkningen 
intet, og der sporedes ingen Stemning for at fortsætte Modstanden. 
De fremmede Diplomater undredes over den Ligegyldighed, der 
vistes overalt i Landet : . ingen Friskarer dannedes, intet Spor af 
selvstændigt Initiativ nogensteds. Forfatteren giver vistnok den 
rette Forklaring i de Ord, hvormed han slutter denne Del af sin 
Skildring; »Til selvstændig Tænken og Handlen havde Metternich 
jo ikke opdraget sin Kejsers Undersaatter; og en fælles-østerrigsk 
Nationalfølelse var ikke fremgaaet af 1848's Stormec 



Grev Vitzthums Virksomhed i selve England bragte i disse 
Aar kun et saare negativt Resultat. Han synes inden Krigen at 
have hengivet sig til Illusioner om Betydningen af de Sympatier 
for Østerrig og Mellemstaterne, han i Englands ledende Kredse 
mente at spore, men hvor lidet der var at bygge herpaa, viste sig 
tilstrækkeligt, . saa snart Lykken begyndte at gaa Østerrig imod, 
Allerede det, at de preussiske Tropper uden Modstand kunde be- 
sætte Sachsen pg Hannover, bragte de østerrigske Sympatier ned 
til Nulpunktet, og Afgørelsen ved Sadowa fremkaldte et fuld- 
stændigt Omslag. Man havde i England, som de fleste andre 

8* 



Digitized by Google 



116 



Fra det tyske Riges Tilblivelsestid. 



Steder, troet paa de østerrigske Vaabens Overlegenhed , og Preus- 
sens glitøende og overraskende Triumfer fremkaldte en Beun- 
dring for det, som var stærkt blandet med Sympati. Lord Russell 
sværmede, efter Forfatterens Fremstilling, 'endog centud for Bis- 
marck. Men det værste — fra den sachsiske Diplomats Standpunkt 
set — var den efter den danske Krig saa stærkt tfltagne Util- 
bøjelighed tH overhovedet at tage Del i det europæiske Fastlands 
Stridigheder. Forgæves førte Grev Vitzthum Argumenter i Ilden, 
der endnu for ikke længe siden vilde have klinget før engelske 
Øren som uimodsigelige Sandheder: han mindede om, hvordan 
England ikke, uden fanske at udslette sig selv af de ledende 
Staters Tal, kunde finde sig i, at Systemet af 1815, for hvilket 
ogsaa det var gaaet i Borgen , omstyrtedes , og hati forsøgte som 
yderste Middel til at belkæmpe de ledende Politikeres »Øbo-LethargW 
at fremmane Skræmmebilledet af de* store europæiske Krig, der 
nødvendig maatte blive Følgen af hvad der nu sketø i Tyskland; 
England og Frankrig tilsammen kunde endnu stoppe Preussen i 
Farten, sandsynligvis endog tiden Anvendelse af Vaabenmagt, 
medens England ikke med sin bedste Vilje vilde kunne holde sig 
udenfor den fransk -tyske Krig, der vilde være uundgaaelig, hvis 
man lod Preussen løbe Linen ud. 

Det kraftigste Svar paa sine Forestillinger fik Forfatteren 
af Benjamin Disraeli, der hørte til hans nærmere personlige 
Omgang og som netop den Gang, efter Ministeriet Russells Fald, 
var bleven Skatkammerkansler og Underhusets Leder. »Dét engelske 
Folks Stemning er for ubetinget Ikke^Intervention« , sagde den 
engelske Toryleder bl. a., »og det nuværende Kabinet er nødt til at 
iagttage en langt mere reserveret Holdning end sine «tærmeste 
Forgængere. Vi ved kun Besked med hvad der foregaar i Verden 
gennem Bladene. Os er der ingen, der spørger, og Times ved 
lige saa godt Besked orai FredspræMminærerne som Lord Derby 
(Førsteministeren). Men vi kan kun være glade over, at man lader 
øs i Fred: vi tier stille og ser til. I Tykkere maa komme ud af 
dét, som I ku kan, vi vasker vore Hænder. Østerrig har begaaet 
den Daarskab at tage Del i den danske Krig og nu At kaste sig 
i Armene paa Frankrig. Det kan have det saa godt! — Og skul&e 
nu Kejser Napoleon erobre hele Tyskland, hvad kommer det saa 
os ved? Det er os usigelig ligegyldigt i hvad der bliver af Tysk- 
land. Vore Hovedinteresser ligger i Asien og ikke mere i Europa. 
Antwerpen er maaske det eneste Punkt paa Fastlandet, vi bryder 

os synderlig om. Kejser Napoleon ved det, og han er for klog 
til ikke at tage det med i sine Beregninger. Bliver det os for 
broget, saa aatmer vi Sluserne i Orienten og slutter os i Kon- 
stantinopel sammen med Rusland mod Frankrig. De siger, at 
Ikke-Interventionsfehereo er en Sygdom. Maaske, men hvad skal 
vi gøre? Det er en Sygdoiii, vi maa gaa igennem ligesom Mæs- 
lingerne. Vi dør dog vist ikke af den: Søen er vort Værn, og 
mod Invasioner vil vore Panserskibe og vore frivillige vogte os.« 

Om Hovedfiguren i det store Drama, der fylder Perioden, 
faar man direkte intet at høre i Grev Vitzthums Bog: Forfatteren 
har ikke personlig staaet i nogen Forbindelse med Grev Bismarck, 
og det, han paa Andenhaand erfarer om ham, har ikke Nyhedens 
Interesse. Og dog mærker man gennem den hele Fremstilling barn 
som den overalt ledende og virksomme Kraft Han føltes som 
den tyske Politiks Centrum Qg som den, paa hvem Krig og Fred 
beroede, men enåmx var hans Magt ikke rodfæstet, og de, der 
havde særlig Interesse af at undgaa, at det kom til det yderste 
og opretholde Freden i Europa, haabede endnu at kunne naa 
deres Maal ved hans Fjærnelse. Forfatteren oplyser » at Fyrst 
Gortschakoff forbandt den Hovedhensigt med Forslaget om en 
Kongres i Foraaret 1866, ved hvilken de svævende Svørgsmaal i 
Tyskland og Italien skulde finde deres Afgørelse, at fjærne Bis- 
marck en Tid fra den preussiske Konges Nærhed, og den engelske 
Regering skal have været i fuldstændig Forstaaelse hermed. 
Meningen var, at saa snart Bismarck var rejst til Paris, for at 
repræsentere Preussen paa Kongressen, skulde Kejser Alexander 
sende en Adjutant til Berlin med en Haandskrivelse til Kongen, i 
hvilken han bønfaldt ham om at ofre sin Minister for at redde 
Freden. Samtidig skulde da den engelske Regering — væsentlig 
ved Hjælp af Kronprinsen og Kronprinsessen af Preussen, der 
hørte til Bismarcks ivrigste Modstandere — forsøge en lignende 
Pression. Planen var ikke ganske haabløs, ti Bismarck havde paa 
denne Tid, som Grev Vitzthum bemærker, saa at sige alt imod 
sig: »Kongen og Kronprinsen, den preussiske Landdag og det 
preussiske Landeværn, Tyskland og Europas neutrale Magter«. 

Hvad der under disse Forhold forklarer hans Sejer var ikke 
blot hans uhyre personlige Overlegenhed over sine Modstandere, 
men maaske nok saa meget, at den tyske Enheds-Tanke, han nu 
aabenlyst stilede imod, besad et saadant Herredømme over Sindene, 
i den Grad laa i Tidens Luft, at den bar ham frem over meget, 

der ellers vilde være blevet uoverstigelige Hindringer, selv for ham. 
Man kunde længe nok mistænkeliggøre harri — fra den ene Side 
som den reaktionære Junker, fra den anden som en fordækt 
Demagog, der gennem sin »demokratiske Cæsarisme« vilde føre 
Tyskland i Armene paa Republiken og »Pøbelherredøtnmet«, — 
mange var de, der hellere gik ind paa et forhadt RegeHngssystem, 
end de opgav endelig en Gang, efter saa mange Aars forgæves 
Kampe, at se Tyskland som en samlet Magt overfor Europa. 
Denne Følelse fik et energisk, ja næsten lidenskabeligt Udtryk i nogle 
Ord, hvormed den preussiske Gesandt i London, Grev Bérttst orff, 
Bismarcks umiddelbare Forgænger som preussisk tldenrigsiiiinister 
og paa ingen Maade hans Ven og politiske Meningsfælle i snævrere 
Forstand, besvarede Grev Vitzthums Betænkeligheder over det 
Demokratiets Skraaplan, som Bismarck efter hans Skøn stod i 
Begreb med at føre Tyskland ind påa: 

»Jeg tilstaar Dem aabent, at jeg er kommen saa vidt, at jeg 
underordner alt under den tyske Nationalfølelse, — alt! At høre 
til en Nation, som er om ikke ædlere og mægtigere end andre, 
saa dog ganske jævnbyrdig med enhver som helst anden i Verden, 
og saa alligevel bestandig åt blive haanet af Udlandet, — det var 
ikke til at finde sig i. At maatte lade sig det sige lige op i 
Ansigtet — saadan som Lord Glarendon ofte har gjort overfor 
mig — , at den tyske Nation var politisk kastreret og saa ikke at 
kunne benægte det, — det var ikke længere til at holde ud, det 
maatte en Gang høre op. Og selv om der virkelig ikke var 
andet Middel til at skaffe den tyske Nation den Magtstilling, som 
tilkommer den i Verden, end Republiken, nu vel! jeg betænker 
mig slet ikke paa at sige, at saa er Republiken mig kærere end 
den forrige Elendighed!« 

N. Neergaard. 

Anmælderen har at holde Ligtalen over seks Ugers afdøde 
Stykker. Opgaven er uinteressant og utaknemlig, fordi alt, hvad 
man har at tale om, er — efter Ugers Forløb — noget glemt. 

Dagmarteatret har opført to Tragedier, hvoraf »Christian II« 
kun er mig kendt fra Læsning. Jeg bekender dén Syrid, at jeg 
aldrig fik ^ét det Frøken Blicherske Skuespil. Ved Læsning lige- 
som blader man forbi dets uendelige Ord. Paa Scerten bort- 
skyllede disse Strømme af Imitation PubHkunis sidste Taalmodighed. 
Kong Chrfétian gjorde det Kunststykke at dø paa éelvé anden 
Juledag den velvilligste Teateraften udi Åaret. 

Han fulgte »Klytemnestra« i ' Gtavfcn. Hr. Riis-KnudSefi, 
der sikkert ødslet for méget paa sine Venner, havde begavet dette 
Hr. P. A. Rosenbergs Skuespil rigeligen med Dekorationer, Dragter, 
elektrisk Lys og meget Slags Udstyr. Aile disse Rigdomme hindrede 
ikke dets Fald. 

Naar man af en Skuéspildirektør faar Bestilling paa — 
Hr. Rosenberg har selv benyttet disse Ord — en Tragedie, bør 
man allenfals heller ikke skrive Hamlet efter Shakespeare — selv 
ikke da, naar man for at gøre dét vækker alle Heltene hos Homér. 
Endogsaa de vil blive for smaa især, da jo ogsaa »Uiaden«, som 
bekendt, hører til de Værker, som er skrevne. 

»Klytemnestra« faldt og fortjænte ikke bedre. 

Spillet var saa som saa. Hr. Martinius Nielsen var hid- 
kaldt fra Nationalteatret for at bære Orest' Klædebon. Han er 
særdeles stadselig af Krop og véd det. Det skønne Legeme bliver 
ham oftere Maal og ikke Midlet, og han hviler utilbørligt i møjsomt 
udtænkte Poser. Der var Øjeblikke, hvor hans Orest hensank i 
Gladiator-Stillinger, hvis unægtelige Skønhed var fra Manegen og 
ikke fra Tragedien. 

Hr. Nielsen har Betingelser som faa. Alle Midler staar 
ham til Raadighed. Krop som Stemme lystrer ham gærne. Men 
saa benytte han da disse Midler til mér end at udstille dem. 
Lad ham betjæne sig af dem i Fremstillingens store Tjæneste. 

»Klytemnestra« var et middelmaadigt Stykke Arbejde. Det 
var fuldt af Ord, der rumlede som tomme Tønder. Det var 
spækket med farefuld Overdrivelse, hvor Parodien lurede paa 
hvert Skridt. 

Men midt under alt dette flades der Situationer, som dog 
maatte kunne gribe Skuespillerne saaledes, at de gjorde i Kød og 
Blod, ved Blik og Stemme Rede for den Række af Sindsbevægelser, 
som disse Situationer rummer. 

Lad os tage ét Eksempel. 

Orest er vendt hjem. Første Gang stedes ban Ansigt til 
Ansigt med: sin Moder. Han; skal lyve før kende — han skal 
lyve sig selv død. 

Nu staår han dér — foram den Kvinde*, der har født ham± 
og som haa nu er kommen? for at dræbe, ti buer dræbte hans 
Ophav* hans Fadtei; Maa da ikke Gensynet en pludselig Angest 
og selve Søunekærligheden, der blusser op véd Nærheden, maa da 
ikke alt dét forvirre Løgnen paa Orest' Læber „ bringe Skæhrea i 
hans Røst> Feber i hans Krop? ... 

Og vi Tilskraere vi viL • og frø re al denne Forvirring/ 
Angest, opblussende Kærligbed — sé det attsamiaea udtrykt i 
Fremstillerens Legeme og Røst. 

Men Hr. Martinius Nielsen deklamerer kun de Od, der 
staar. . Altfør ofte bliver vore Skuespillere — som Hr; Nielsen 
her — hængende i de skrevne Enkeltords Fattigdom, i Stedet for 
kækt at lade sig bære og løfte af den hele Situation. Deres Ind- 
bildningskraft lader sig lamme af de ringe Ord, hvor den burde 
suge Næring af det stærke Optrins Helhed. Det er Vilhelm Viehes 
Styrke, at han med fast og frejdig Haand fatter om det hele 
Optrin. Andre yngre burde lære af ham. 

r *Klytemnestra«s Scehearrangemeirt var Anerkendelse værd. 

Besynderligt bliver det dog, at samtlige vore Scene- 
arrangører bevarer saa stor Forkærlighed for det flade Gulv. I 
det store Optog i »KLytemnestra« fandtes ganske vist en Mur og 
en Trappe, der mod Aktslutning tjæate Arrangementet. Men det 
var alt, altfor lidt. Det kuperede Terræn er sceniske Arrange- 
menters store Hemmelighed. Theodor Andersen ham cte 
kyndige savner stærkere Dag for Dag — kendte og dyrkede 
denne Hemmelighed. Han* vidste, hvad et Par Kasser bag et 
Sætstykke betød før Virkningen. 

Men nu er Scenerne bleven flade — — som Kunstao, da 
giver Rum .... 

»Klytemnestra« var Hr. P. A. Rosenbergs Virksomhed son* 
Dagmarteatrets Husdigter. En polemisk Artikel i et Dagblad har 
vist ham som samme Teaters stridbare Forsvarer i Presseiu 

Hr. Rosenberg optraadte paa sit Teaters Veglie' — det 
kunde ikke opfattes anderledes — méd Pfressefis Dagtnarfeater- 
Krftik i Alttrindelighed og c* enkelt Blads 1 i 1 Særdeleshed. 

Hr. Rosenberg føndt Ktftiken streng. Dét ér 'ttitaffigt , ' déri 
én og anden Gang ha* veeret deft. -Mén Hri Rosenberg gør - sikkert 
samme Kritik stor Uret ved Motiverne, som han tilskriver dért. 
Var vi strenge, er dét, fordi ti *var kunstnerisk ékiiffiede. Vi 
havde haabet og uønsket meget ikke af men for détte Teater. 
Og det gav os — bl. a. »Klytemnestra«. • 

Derfra Taareme. v 1 4 

flr. Riis-K#udsen har #od Vilje og gode Penge; Men — 
har han mer? Har han Téaterlederens Haand og BKk? Har han 
det ikke, vil al hans gode Vflje tam føre tfl ét og dette: ^at han 
taber sine gode Penge. i 

Han traadte i Spidsen for et Teater, af hvilket hån vflcte 
skabe en Bterær Scene. Om sig samledfe hart «n Trdp, der 
rummede megen Dygtighed. 

Dagmarteatréts Trap har nemlig dygtige Enfcettkræfter: 
Vilhelm Viehe, Jacques Viehe, Martmius Nielsen, Karl Mantøius, 
Sofas Neumann, Hunderup, Betøjamin Petersen 6. s. v. Damertie 
staar ikke tflbage: Prk. Lerche, Fru Gjørling, Fru Secher, Fru 
Krum, Fru Nielsen, Fru Mantzius o. s. v. 

Man undres rent ud, naar man opdriver Navnene. Man 
forstaar ikke, at det har ^været muligt at faa saa lidt ud af saa 
meget. Og Ens Undren er Dommen over Dagmarteatrets Ledelse. 

Den prattiske Mand vilde før at sikre sit Foretagendes 
vanskelige Begyndelse i det Øjeblik, %an gik i Lag med Teiater* 
styrelsen , (have taget meget Hensyn til de enkette Skuespillere* 
Han vilde — til at begynde med — have bygget paa dé populære 
Enkeltkræfter og have arrangeret sit ny og fornemmere Repertoire 
om de Skuespillere, der fem »bære«. Han havde Skaffet Roller- 
Roller tfl Hr. Sofus Neumann. Roller til Hr. Benjamin 
Petersen, RoHer til Fra Seeher, Roller til Hr. Mantzius. 

Der rør for Hr. Benjamin Petersen eft Dramå af Bchegaray; 
der var for Fra Secher Ettrile Augiers: Lionnes pauvres (som 
maa*e blev Dan^toe småligere i den Paul*Lindau- Udgave, der 
nyiig hair gjort saa megen Lykke 4 Berlin); det var for Hr. Sofus 
Neumann frigivne Arkivstykker tøok. 

Det var da gennem Stoittoller blevet Skuespillerne, som ved 
gammel Autoritte* fcavdé baaret 'det *xye Teater og holdt Publikum 
tatkBét 

Men denne Vej fra Rollerne til Stykkerne har ikke syntes 
Hr. Riis-Knudsen ideal nok. 

Han stræbte mod et Niveau, hvor hver enkelt Kraft kun 
tjæn te Repertoiret og opdroges, idet den tjænte det. 

Repertoiret først , og fremst skulde skabe : det nye Teaters 
Autoritet. 

Skulde det være saa, maatte dette Repertoire vælges klogt 
og sammensættes nænsomt. I Værkernes Værdi maatte Hoved- 
styrken bo. 

Men da var »Tordenskjold«, »Frejas Alter«, »Klytemnestra«, 
»Kristin II« en slemme Vej at gaa: Den ganske Serie af Skuespil 
har kun Malm i Navnene. 

Hr. Riis-Knudsen vil imidlertid svare mig, at han vil have 
Lov til at opmuntre Begyndere — derfor har han spillet »Kong 
Kristian« og »JQytemnestra«/, at han vil have Lov til at bringe 
for Lyset Værker, der synes ham miskendte — derfor har han 
rystet Støvet af »Frejas Alter« og »Tordenskjold«, 

Dertil er at svare, at Hr. Riis-Knudsen jo naturligvis tør 
have sine Passioner; og at disse Passioner sætter sig Spor i 
Repertoiret, er kun naturligt. Men vil Hr. Riis-Knudsen spille 
for andre end for sin egen Familje, da maa han tillige spille 
Dramer af mer almindelig Interesse. : 

Og dette burde kunne naaes, uden at Hr. Rii$- Knudsen 
opgav altfor meget af Ofrene til sin Sær-Smag f Det kunde naaes 
ved øget Arbejdshast ved Teatret 

Der arbejdes i Virkeligheden urimelig langsomt ,ved Jærn- 
banegadens Teater^. Det er en Trup af : unge; der maa kunne 
præsteres meget mer. Saa meget lettere, .som Teatret er hele 
tyve Forestillingsaftener bag sine Konkurrenter og altsaa , maatte 
have været tyve af de værdifulde Aftenprøver rigere. , 

Kritiken vil imidlertid sige, , at maaske gik Arbejdet lang* 
somt. Resultatet var imidl<ertid <— - trpds Langsppaheden — saa 
sjudsket, at hurtigere Arbejdsgang vistnok havde været at fraraadeg. 

Dette turde imidlertid komme af, at det ganske Repertoire 
har hvilet næsten uddukkende paa et Par Kunstnere. Den halve 
Sæson er gaaet, og man har næppe sét en Dame som Fru Krum 
paa Scenen. Bedre er det knap gaaet Hr* Benjamin Peitersen^ 
Dagmarteatret er de ubrugte Kræfters Skueplads. 

Sendtes alle i Ilden, idet samtidig to å tre .Forestillinger 
indstuderedes — af Iscenesættere er der sandelig nok — da 
skulde man vel faa at sé, at der med dette store Personale lod 

sig opsætte en Forestilling om Ugen, og da kunde Hr. Riis- 
Knudsen have kunstnerisk Raad til at opmuntre Frk. Blicher og 
afstøve Øhlenschlågerske Altre. 

Men til at lede et saadant Arbejde behøves mer end Vilje 
og Penge — nemlig Ævne. 

De to andre Privatscener har slidt Kassestykker. »Gutter 
om Bord« naar frem til de hundrede Opførelser, mens »Det gamle 
Kongens København« mulig vil maatte nøjes med mindre. 

For at noget skal kunne blive Kassestykke, fordres nu til Dags 
uvægerligt ét: at dette noget ikke maa have nogen som helst 
Lighed med et virkeligt Teaterstykke. Der maa hverken være 
Intrige eller Handling. Der tør hverken findes Karakterer eller 
deres Udvikling. Der bør ikke tilstræbes Stigning eller ikke en 
Gang nogen Spænding. 

Den ganske Anrething tør kun være en Billedbog. Anskuelses- 
billeder med lidt underlagt Tekst. Man ønsker i Teatret at sé 
Prospekter fra Land og Sø. Man vil have Oplysning om Liv til 
Søs eller Liv blandt vore Bedsteforældre. 

Og Hr. Carl Lund giver denne Oplysning, og Forfatterne 
hjælper ham: Dekorationerne er Værket. 

Saadan vil Moden det. 

Eller vilde den det. Ti skal jeg dømme efter Publikums 
Holdning under Opførelsen af »Kongens København«, turde Moden 
være i Færd med at løbe ud. 

Stemningen paa Tilskuerpladsen var den utilstaaede men 
aabenbare Kedsomheds. Man var uinteresseret og med bedste 
Grund. — 

Men Tingen er den, at disse store Succes'er stables op, 
ved Reklamen, ved Kritiken og — Premierens Publikum. 

Det Publikum, der møder ved de første Forestillinger, er 
træt af Komedie. De har hundrede Gange sét de samme Intriger, 
og hundrede Gange har de hørt de samme Fruer og Frøkner sige 
de samme Ord. Kritiken gaar det ligedan. De vil begge have 
nyt. Og nyt er Dækket af en Orlogsmand og et Prospekt fra 
Island. Ny er Grise, Faar og Lam. Nyt er det ogsaa at se en 
dansk Majestæt sejle i en Rendesten, iført Admiralsuniform. 

Altsaa charmeres Kritik og Første -Publikum og skaber i 
Forening Succes. 

Alle vi andre bare følger efter. 

Men det koster os ofte Kedsommelighedens bitreste Timer. 

I hele »Kongens København« var der kun én eneste Scene, 
som virkelig fandt Bund hos Publikum. Det var den, hvor 
Datteren bringer den fængslede Fader et Stykke Sæbe. I denne 
ene Scene fandtes en Smule Sjæl — og den vækkede Publikum. 

Ellers er der om Stykket intet specielt at sige. Naturligvis 
fattedes ikke Flaget. Jeg venter i vore Skuespilhuse hverken at 
finde Talent eller Opfindsomhed. Jeg sidder kun trofast og venter 
paa Dannebrog og skuffes — aldrig. 

I denne Sammenhæng maa det være tilladt at gøre en 
Bemærkning. Den drejer sig om Scenens Brug af vore Konger. 
Forrige Aar saå vi Kong Fredrik VII til Hest lige foran Suflør- 
kassen. Vi fejrede paa den Vis saa at sige et Slags Mindefest i 
Anledning af 25 Aaret for hans Død. I Aar er Turen kommen 
til Kong Fredrik VI. Han fejrer halvhundredaarig Mindefest foran 
Nørregades Bagtæppe med hele sin Familje. 

Dette er en utænkelig Kutume og sikkert enestaaende i 
monarkiske Lande. 

Lad os tænke os et Uheld indtraf. Der kan virkelig ind- 
træffe Uheld, naar Heste opstilles paa et skraat Gulv og foran 
Rampe; ti Heste er ikke fødte til at hævde slig Position. 

Sæt altsaa, at Hesten en Aften blev sky og satte over 
Rampen. Og man saå Hans Majestæts Forgænger paa Tronen 
sprælle midt i Orkestret mellem skræmte Violinspillere og knuste 
Nodestole. 

Jeg tror — og dette er sagt i den fulde Alvor — unægtelig 
ikke, at et saadant Intermezzo vilde netop styrke den monarkiske 
Følelse. Maaske burde derfor Folkestykkers Forfattere omgaas 
noget varligere med de afdøde Majestæter. 

Den nationale Scene har absolveret sin halvaarlige Tribut til 
Literaturen : man har opført et Skuespil af Hr. Ejnar Christiansen. 

Denne Gang hed Stykket »Generationer«. Der er mange 
Konflikter og ingen virkelig Sjælsbrydning. Der er fiffig opsatte 
Teaterfigurer, næppe ét Menneske. Der er megen Tale om Idéer 
og der fattes helt en Idé. 

Skuespillet er altsaa blevet opført. 

Det er et lykkeligt Perspektiv ud over digteriske Ævner i 
den Stat Danmark — dette, som gives af: »Klytemnestrat, 
»Christian II«, »Kongens København«, »Generationer«, »Gutter 
om Bord«. 

Søg ikke, stakkels Diogenes; her vil du ikke finde et Menneske. 
15 - L Herman Bang. 

i. 

Der er et forholdsvis stort Parti af Dr. Georg Brandes' 
Artikel i »Tilskuerens t Januarhæfte, som jeg kun ugærne svarer 
paa. Det er den almindelige Karakteristik af mig, han giver som 
Indledning. Jeg vil helst gøre, som naar jeg bliver fotograferet, 
nemlig overlade andre at dømme om Ligheden. Dr. Brandes 
beraaber sig paa, at jeg selv har tillagt ham en Ævne til »psykologisk 
Karakteristik«. Han har ikke lagt Mærke til mine Ord; jeg sagde 
med velberaad Hu »stemningsfuld Karakteristik«. Den Stemning, 
der præger hans Karakteristiker, stammer altfor ofte fra hans rent 
personlige, forud tilfældigt vakte Antipati eller Sympati overfor sin <^ 
Genstand. Jeg anerkender i. denne Henseende hans Karakteristik 
af mig som meget stemningsfuld. Men med Hensyn til vore Strids- 
punkter er det ligegyldigt, om han har Ret i denne Karakteristik 
eller ikke. Min Ringhed kunde være endnu ringere end den er, 
og dog kunde jeg have Ret i mit Angreb paa den »aristokratiske 
Radikalismen Blind Høne kan ogsaa finde et Korn. Men det er 
et Træk, der ikke er ukendt hos Dr. G. Brandes som Polemiker, 1 ^ 
at aflede Opmærksomheden fra Hovedsagen ved uvedkommende 1 > 
Bemærkninger, især af personlig Art. — Der er alligevel enkelte » 
Punkter i denne Del af Artiklen i Januarhæftet, som jeg ikke 
kan forbi gaa. 

Der er vel næppe nogen Klasse af Mennesker, som Dr. G. 
Brandes mener at staa fjærnere, end Teologerne. Og dog har 
han i sin Maade at polemisere paa ikke lidet fælles med dem. 
Han véd i Regelen lige saa godt som saa mange Teologer særdeles 
god Besked med sine Modstanderes Motiver, og som saa mange 

Tilskueren. 1890. 9 

Teologer er han i Regelen ogsaa sikker paa, at det er mindre 
ædle Motiver, der leder dem. Det Angreb, jeg har rettet mod 
den aristokratiske Radikalisme, udleder han af, at jeg har »en 
Tilbøjelighed til at tage dygtig Afstand fra Personligheder, hvis 
Lod i Livet er bleven den, altid at maatte føre den upopulære 
Sagt. Den Insinuation, som heri ligger, afviser jeg som usømmelig* 
og som usand. Jeg har selv gjort Rede for, hvad der bestemte 
mig til at skrive min Artikel »Demokratisk Radikalisme« , og jeg 
kan forlange at blive troet paa mit Ord. Uagtet jeg straks ved 
Læsningen af Ar tikløn »Aristokratisk Radikalisme« følte mig frastødt 
af det selvmodsigende og usunde i dens Tankegang., betænkte 
jeg mig dog længe paa at træde op med en offentlig Kritik, fordi 
jeg ikke vilde angribe en fortjænstfu|d Mand, der har saa mange 
Angribere, med hvilke jeg ikke vilde sættes i Klasse, og af hvilke 
jeg ikice vilde tages til Indtægt. Grunden til, at jeg alligevel gjorde 
det, var ikke den, at Dr. 6. Brandes er upopulær, men netop 
den, at han er populær. Det er noget, som han under sine 
hyppige Udeladelser om sin Forfølgelse og sin Upopularitet er til- 
bøjelig til at overse, at han har en stor Tilhæ^igerkreds x ) , hvad 
der jo heller ikke kan undre, da han har den lykkelige Gave at 
kunne tale med Styrke og Begejstring om hvad han i Øjeblikket 
er optagen af, og derfor har saa let ved at skaffe Ørenlyd for 
hvad han vil have frem. Jeg mærkede da ogsaa, at hin Artikel 
havde øvet Indflydelse paa ikke faa. Derfor bestemte jeg mig til 
at skrive, medens jeg først havde tænkt at indskrænke jnig til at 
behandle Spørgsmaalet i en Kreds af Studerende, der samles hos 
mig. Jeg vidste meget vel, at Dr. Brandes selv og hans Ildtilbedere 
vilde tage mig det ilde op, og at de nok skulde regne ud, at jeg 
havde gjort det af et eller andet mindre smukt Motiv. Men Spørgs- 
maalet var, om Dr. Brandes, fordi han har været Genstand for 
saa mange uretfærdige og fanatiske Angreb, derfor slet ikke skulde 
kunne kritiseres, selv hvor han gaar ind paa andre Omraader end 
hans eget. At' sætte ham udenfor enhver Kritik vilde i mine Øjne 



•) Hvilken Slags Mennesker denne Kreds bestaar af, eller rettere Dr Brandes 
maa ønske, at den skal bestaa af, kan maaske være noget vanskeligt 
at sige. Da han med en visHaan overlader mig „Tidsalderens dannede 
Kredse", kan det ikke være dannede, hin Kreds bestaar af. Da det 
vel heller ikke kan være udannede, bliver der ikke andre end de 
overdannede tilbage. Mindre kan vel heller ikke gøre det. 

være at gøre ham en meget daarlig Tjæneste. Er der noget, der 
har været til hans Skade, saa er det det, at han ikke i Tide har 
været underkastet tilstrækkelig skarp og tillige tilstrækkelig 
upartisk Kritik. 

At Dr. Brandes ikke har Ret til at tillægge mig en Til- 
bøjelighed til at tage Afstand fra ham som upopulær, kan jeg 
godtgøre ved et bestemt Faktum. Jeg har aldrig omtalt Dr. Brådes 
hverken i mine Skrifter eller i mine Forelæsninger (uden enkelte 
Steder, hvor jeg benytter nogle af hans literaturhistoriske Skrifter). 
Kun én eneste Gang har jeg omtalt ham offentlig. For nogle 
faa Aar siden kom jeg til at fungere som officiel Opponent ved 
en literaturhistorisk Disputats. Jeg begyndte da mit Foredrag 
med at beklage, at det udmærkede Talent, som vort Land ejede 
paa den æstetiske Kritiks Omraåde, ikke ved en Lejlighed som 
denne kunde føre Ordet paa Universitetets Vegne. Dette kan dog 
vel ikke kaldes at tage Afstand? 

Jeg skal ikke nægte, at der siden den Tid har været ad- 
skilligt i Dr. Brandes' offentlige Udtalelser og Optræden, der saare 
lidet har tiltalt mig og har gjort, at jeg føler mig i Afstand fra 
ham. Naar jeg ikke er traadt op imod ham, er det dels af den 
ovenanførte Grund, dels fordi jeg i det hele helst vil høre til de 
stille i Landet og passe mine egne Sager. 

I øvrigt forekommer det mig underligt, at Dr. Brandes i 
samme Øjeblik som han tillægger mig en Tilbøjelighed til at give 
»ædle Roller«, tilskriver sig selv »den Lod at føre den upopulære 
Sag«. Det er dog en ret ædel Rolle, han derved fremtræder i, 
medens han tillægger mig den mindre ædle at jage efter Popu- 
laritet. — 

Dr. Brandes minder om, at han allerede for 24 Aar siden 
havde et Sammenstød med mig, og fremhæver, at jeg har forladt 
det Standpunkt, hvorpaa jeg den Gang stod. x Heller ikke dette 
kommer den Sag ved, Striden gælder. Jeg kan have haft Uret 
for 24 Aar siden og dog have Ret nu. Men da der er mindet 
om min tidligere Anskuelse, vil jeg bemærke, at jeg selv stadig 
har en Følelse af, at der er en indre Sammenhæng mellem min 
nuværende Anskuelse og den, jeg i min første Ungdom sluttede 
mig til. Jeg har altid senere følt det som en Styfke, at jeg gav 
mig Tid til saa alvorligt og grundigt, som det var mig muligt, at 
gennemleve og gennemtænke det teologiske Stadium; med hvilket 
de fleste begynde deres aandélige Udvikling, hvor denne saa end 

9* 

senere fører dem hen. Jeg klamrede mig saa fast til det, at jeg 
for ikke at komme til at opgive det, greb en, som jeg senere 
indsåa, umulig Udvej, Distinktionen mellem Tro og Viden, saa- 
ledes som den lærtes af S. Kierkegaard og R. Nielsen. Gennem 
den Tids indre Erfaringer og Kampe mener jeg at have vundet 
en Sans for Betydningen af personligt, inderligt Liv og en For- 
staaelse af det religiøse Liv, som ingen Kritik og ingen viden- 
skabelig Analyse senere har svækket, saa meget end min egen 
Tro har ændret sig. Dogmernes ubetingede Uholdbarhed blev for 
mig kun den ene Side af Sagen. Den Overbevisning har dannet 
sig hos mig, at det religiøse Problem først stiller sig i sin fulde 
Dybde, naar man gaar nærmere* ind paa Betydningen af det 
menneskelige Følelsesliv, som har affødt Dogmerne, og som har 
haft sin Næring og sit Tilhold i dem. Den Forandring, Følelses- 
livet vil undergaa, naar dette dogmatiske Tilhold helt falder bort, 
kan man endnu næppe danne sig nogen Forestilling om. Baade 
fra konservativ og fra radikal Side er man dog, tror jeg, tilbøjelig 
til at overdrive Forandringerne, — hist, fordi man er vant tii at 
knytte alle Livsværdier til de dogmatiske Forestillinger, — her, 
fordi den polemiske Holdning overfor Dogmerne let udvider sig til 
ogsaa at gælde Følelser, der en Stund fik Luft i Dogmerne, men 
i sig selv ville kunne faa Luft paa anden Vis. Særligt er der 
overordentlig meget af Kristendommens etiske Indhold, som kan 
beholde sin Værdi, selv om de dogmatiske Støtter, det hidtil 
hvilede paa, faldt bort. I den aandelige Udvikling virker Motiv- 
forskydningens Lov, i Følge hvilken Følelser og Institutioner, som 
Menneskeslægten er kommen til og har levet sig ind i under visse 
Motivers Indflydelse (her: under Indflydelse af Troen paa det 
overnaturlige), kunne bevare déres Liv og deres Betydning under 
Indflydelse af helt andre Motiver end de oprindelige (her; den 
rent humane Sympati og Indsigten i Betingelserne for Slægtens 
sunde, harmoniske Udvikling). Denne Lov er paa det etiske og 
sociale Omraade, hvad Loven om Energiens Bestaaen er paa det 
fysiske Omraade. Naturligvis gælder denne Parallel kun med den 
Forskel, som Forskellen mellem en etisk-social og en fysisk Lov 
medfører. Men saa meget staar fast: Menneskene have i deres 
religiøse Forestillinger udtrykt nogle af deres allervæsentligste 
Livserfaringer, som ikke behøve at gaa tabt, og som ikke bør 
gaa tabt for Slægtens fortsatte Liv, selv om deres hidtilværende 
Iklædning falder bort og maa falde bort. — Jeg lægger overalt 

stor Vægt paa Kontinuiteten, som jo er en af den nyere Tænk- 
nings vigtigste Principer, og hvis Betydning paa det aandelige 
Omraade ikke er mindre end i den fysiske Natur, selv om den er 
vanskeligere at paavise og fastholde hist end her 

Jeg er sikkert ved denne Overbevisning ikke kommen de 
ortodokse nærmere. Under en Diskussion om religiøse Spørgsmaal, 
der for nogle Aar siden holdtes i Studenterforeningen, mindede 
jeg paa given Anledning spøgende om, at jeg selv havde været 
Teolog og tilføjede, at hvis det endnu gjaldt, hvad man sagde i 
min Tid : pectus facit theologum (det er Hjærtet, der gør Teologen), 
vilde jeg for saa vidt gærne være det endnu. Det blev mig senere 
fortalt, at en ung Teolog blandt de tilstedeværende sagde til 
sin Kammerat: »Det skulde han dog helst have ladet være at 
minde om!« 

Den Overbevisning, jeg saaledes mener at have vundet, gør, 
at jeg ikke med samme Glæde og Frejdighed som mange andre 
ser paa Nedriveisens Værk. Jeg véd meget vel, at jeg ikke er 
nogen revolutionær Natur, og jeg vil heller ikke være det. (Det 
er aldeles uberettiget, naar Dr. Brandes faar ud af en af mine 
Ytringer, at jeg skulde have betegnet mig selv som hørende til 
de revolutionære Aander). Jeg er Evolutionist. Først da jeg 
lærte den moderne Udviklingslære at kende, følte jeg fast Grund 
under Fødderne. Lige saa vis, som jeg var bleven paa, at den 
gamle Tro ikke kunde hævdes, lige saa vis blev jeg nu paa, at 
den nye Tro maatte udvikle sig af Spirer, der allerede var til 
Stede, og at disse Spirer ikke kunde udfoldes uden gennem lige 
saa alvorlige og dybtgaaende Livserfaringer som de, gennem 
hvilke den gamle Tro var gaaet over i Slægtens Kød og Blod. 
Jeg maa tilstaa, at jeg ikke med særlig Tillid og Tryghed har 
fulgt den fritænkeriske Bevægelse her hjemme i de senere Aartier. 
Den har, forekommer det mig, haft for overfladisk en Karakter, 
har opereret altfor meget med færdige Resultater, med Meninger, 
der laa i Luften, og den har hos den enkelte ikke altid baaret 
Vidne om at være Frugten af personlig Erfaring og selvvirksom 
Tænkning. Ved Siden af negativ Kritik har en æstetiserende 
Tendens staaet i første Linje, og begge have ofte haft en vis 
Blaserthed med sig som naturlig Følgesvend. 

Heldigvis kender jeg mange dygtige unge Mennesker, paa 
hvem denne Skildring ikke passer. Men den passer paa ikke faa, 
og jeg ser her en alvorlig Fare for den aandelige Udviklings 

Sundhed. Jeg vil ingenlunde tilsløre den store Modsætning mellem 
den rent menneskelige Livsopfattelse og den positivt religiøse. 
Kun tror jeg, at mange have godt af at mindes Lessings Ord: 
»Ikke alle ere frie, som driver Spot med deres Lænker!« — 

Jeg har altsaa intet imod at blive mindet om, at jeg for 
24 Aar siden stod paa et andet Standpunkt end nu. Dr. Brandes 
synes rigtigt nok deraf at drage den Slutning, at da jeg har for- 
ladt hint tidligere Standpunkt , vil jeg ogsaa kunne forlade mit 
nuværende. Jeg indrømmer Muligheden, for saa vidt jeg haaber 
at lære saa længe jeg lever. Det almindelige Standpunkt, paa 
hvilket jeg nu staar, og fra hvilket jeg har forfattet mine vigtigste 
Skrifter, naaede jeg til for omtrent 16 Aar siden, da jeg havde 
fuldendt min Orientering paa det filosofiske Omraade. Skal jeg 
forlade det, haaber jeg, at det først vil ske, efterat jeg har ud- 
dybet det adskilligt mere end jeg endnu har formaaet. * 

Hvad Dr. Brandes angaar, er han nu naaet til et meget 
ophøjet Standpunkt. Han er (ganske vist i Skøderne paa Nietzsche) 
naaet til Overmennesket. Jeg svimler ved Tanken om, hvor 
højt han vil naa, naar han gør sin næste Svingning. For mit 
eget Vedkommende har jeg foreløbig nok at gøre med det menneske- 
lige. Kun gennem Uddybelse og Udvidelse af det gaar den Vej 
fremad, som jeg kan faa Øje paa. 

II. 

Der er intet, Filosofien og særligt Etiken trænger mere til 
i vor Tid end en kritisk og alsidig Afvejen af Principernes Gyl- 
dighed og Rækkevidde, en Prøvelse af deres Anvendelighed paa 
saa mange forskellige Forhold som muligt. Den, hvem sligt ikke 
interesserer, viser, at han mangler filosofisk Interesse, men derfor 
kan han, som jeg har anerkendt for Nietzsches Vedkommende, 
meget godt være en fremragende Forfatter, naar man betragter 
ham fra andre Synspunkter. Af Aandrigheder, der blænde et 
Øjeblik, men briste som Sæbebobler ved nærmere Berøring, har 
Filosofien i en foregaaende Periode i Tyskland lidt mere end nok. 
De Nietzscheske Teorier, som Dr. 6. Brandes paa en meget ukritisk 
Maade har gjort sig til Talsmand for, falde ganske ind under 
denne Rubrik. 

Dr. Brandes siger, at mine Indvendinger mod Nietzsches 
Lære om de store Mænd »tage sig ud, som hørte man Moralisten 

paa et borgerligt Skuespil, opfyldt af det til Borgerheld sigtende, 
rette sin Indsigelse mod en patetisk eller spottende Replik af 
en Prometheus, Hamlet eller Faust«. Denne Bemærkning har 
interesseret mig, fordi jeg selv oftere i Samtale om Nietzsche har 
gjort en lignende Betragtning gældende. Min Mening var: Nietzsches 
Tankegang kunde være af stor Interesse, og det kunde aldrig falde 
mig ind at rette nogen Kritik imod den, hvis den var kommen 
frem i Form af Replik eller Monolog i et Drama. Jeg vilde ikke 
en Gang have kritiseret ham, hvis han ikke i Artiklen »Aristokratisk 
Radikalisme« var bleven præsenteret som en stor Filosof. Hvis 
det, han giver, skal være Filosofi, er det meningsløst. Filosoflen 
er nu én Gang mere prosaisk end Digtekunst og Retorik, og den 
har maaske næppe endnu lært at være saa prosaisk, som den 
bør være. 

Jeg tror at kunne sige, at jeg ikke overvurderer Etikens 
Videnskabelighed. Der vil ikke kunne påavises nogen Fremstilling 
af Etiken, som er saa lidet dogmatisk, som min. Jeg har ladet 
mig det være særligt paaliggende at vise Grænserne for Begrundelse 
paa dette Omraade, baade hvad Opstillingen af Principerne, og 
hvad deres Anvendelse angaar. Og jeg har i Fortalen udtrykkelig 
udtalt Muligheden af, at jeg, trods min Bestræbelse, ikke overalt 
har naaet den fulde Begrundelse af mine Paastande. Jeg har altsaa 
selv advaret mine Læsere. Der er ingen, som har forlangt af 
Dr. Brandes, at han skulde lade sig imponere. 

En underlig Udtalelse er denne: >Da jeg endnu har en lille 
Tvivl, om Moralen virkeligt er en Videnskab, saa betragter jeg de 
Principer, som nogle af de bedste Hoveder eller varmeste Hjærter 
i den nyere Tid have gjort gældende for den, som fortræffelige 
Regulativer, men ikke som mer«, (pi 20). Jeg gad vide, hvad 
Etik skulde være andet end netop en Lære om Regulativer, — 
en Lære om deres Udspring og Begrundelse og om de Konsekvenser, 
der ved omhyggelig Tænkning og ved Benyttelse af saa mange 
Fakta som muligt kunne udledes af dem. Dr. Brandes' Studium 
af Etiken synes i flere Henseender ikke at have været heldigt, 
siden han ikke en Gang har opdaget dette. Om Etiken end blev 
langt mere videnskabelig end den har Udsigt til at blive, saa vilde 
den dog aldrig blive andet end en saadan Lære om Regulativer. 

Etiken er, tror jeg, i vore Dage kommen ind paa en sundere 
og frugtbarere Metode end den i den forudgaaende Periode anvendte; 
men det følger af sig selv, at paa dette Omraade ville stedse af- 

gørende Modsætninger gøre sig gældende. Dr. Brandes gør dog 
disse Modsætninger større end de ere, idet han paa aldeles udvortes 
Vis river nogle Sætninger fra forskellige Forfattere ud af deres 
Sammenhæng og benytter den forskellige Ordlyd til at frembringe 
Skinnet af fundamental Uoverensstemmelse. Saaledes stiller han 
Steinthais Sætning: »Kulturen i og for sig er altid sædelig« 
op imod min Sætning: »Ikke al Kulturvirksomhed er etisk« . 
Men hvis Læseren vil efterse det af Dr. Brandes citerede Sted hos 
Steinthai (Allg. Etik p. 169) i dets hele Sammenhæng, vil han 
finde, at Steinthai ved »Kultur« tænker paa al saadan aandelig 
og materiel Virksomhed, ved hvilken »den sædelige Virksomhed 
fremmes«. Kulturen er efter Steinthai kun sædelig, fordi den 
fremmer sædelig Virksomhed. Jeg tager Ordet Kultur i videre 
Betydning end Steinthai, nemlig om al Bearbejdelse af det naturligt 
givne, om enhver Brug af Kræfterne, der fører ud over den Til- 
læmpelse, som allerede er vunden. Og derfor siger jeg: Kulturen 
» er kun etisk, for saa vidt den udvikler de menneskelige Kræfter 
! paa en sund og harmonisk Maade. Det er Kulturen (efter min 
1 Betydning af Ordet), der har hidført det sociale Spørgsmaal, hvis 
Forgreninger egentlig alle specielle etiske Spørgsmaal ere. Mit 
»for saa vidt« rimer sig fortræffelig med Stein thais »fordi«, naar 
man bemærker hele Sammenhængen. — Dr. Brandes siger fremdeles 
om Steinthai: »Som radikalere Tænker end Høffding anser han 
Ægteskabet, som vi kende det, for uetisk«. Hertil maa jeg bemærke, 
at hvad jeg har skildret i min Etik under Navn af »det frie 
Monogami« udtrykkelig er betegnet som et Ideal, skøndt ikke et 
Ideal, der svæver i Luften, da ethvert lykkeligt og alvorligt Ægteskab 
indeholder en Tilnærmelse dertil (Etik p. 182). Jeg har ikke 
lagt Skjul paa den bestaaende Ordnings Ulæmper, og jeg har 
fremhævet, at først ved fyldigere Udvikling af Kvindens aandelige 
og materielle Selvstændighed kan Tilnærmelsen til det angivne 
Ideal blive større (Etik p. 188 f. 195). I Virkeligheden er jeg paa 
dette Punkt ikke uenig med Steinthai. Jeg er heller ikke uenig 
med ham i hans Opfattelse af Socialismen. Paa ham tænkte jeg 
netop, da jeg skrev følgende Linjer: »Dersom Socialismen — i 
Betydning af Fælleseje og Fællesbrug af Arbejds- og Forbrugs- 
midler — udvikler sig som Frugt af fri Sammenslutning, og der- 
som den kan bestaa uden en stærk Centralmagt, saa behøves der 
intet nærmere Bevis for, at den forudsætter en anden Menneske- 
natur end den, vi kende, og den maa altsaa haabe, at der kan 

foregaa en stor og gennemgribende Forandring af Menneskenaturen. 
Dette Haab kunne vi dele« (Etik p. 251). Jeg lægger kun større 
Vægt end Steinthai paa Vanskelighederne ved dette Haabs Virkelig- 
gørelse og paa Nødvendigheden af at finde Udgangspunkter for 
Arbejde og Udvikling i den forønskede Retning. Vistnok vilde jeg, 
naar jeg nu skulde udarbejde min Etik, anlægge Fremstillingen 
saaledes, at jeg kom Socialismen en Streg nærmere end da jeg 
for snart syv Aar siden gjorde Udkast til Afsnittet om det sociale . 
Spørgsmaal. 

Hvad angaar Forholdet mellem Friederich Paulsens og 
min Etik, kan jeg anføre et Faktum, som ogsaa viser, at Uoverens- 
stemmelserne mellem forskellige Etikere ikke have saa meget at 
sige, som Dr. Brandes paastaar. Jeg haaber ikke at begaa nogen 
Indiskretion ved at anføre en Udtalelse af Friederich Paulsen i et 
Brev til mig af 2. Juli 1887, efterat jeg havde sendt ham den 
danske Udgave af min Etik. Han skriver: »Deres Etik traf mig 
i Færd med at udarbejde min egen Etik til Offentliggørelse. Jeg 
skyndte mig at læse de Partier, med hvilke jeg netop var beskæftiget, 
dem, som behandle de sociale Problemer. Mit Haab om at møde 
Tanker, der bares af samme Grundanskuelser og i det væsentlige 
førte til samme Løsninger, blev ikke skuffet. Jeg har med stor 
Glæde og Tilslutning læst Deres Udviklinger angaaende disse 
Punkter. Semestrets Begyndelse afbrød mit Arbejde og min Lekture. 
Nu har jeg endelig læst de første Afsnit,* som behandle Principerne. 
Overensstemmelsen mellem vor Maade at se og fremstille Tingene 
paa var mig ofte overraskende«. — Jeg kan hertil føje, at i de 
Samtaler, jeg tidligere havde haft med med Prof. Paulsen, vare 
de herhenhørende Spørgsmaal ikke komne frem. Vi vare altsaa 
uafhængigt af hinanden komne til aldeles lignende Opfattelser og 
Resultater. Jeg har saa meget des mere Grund til at mindes 
Prof. Paulsen, naar jeg slaar et Slag for min Etik, som det var 
ved hans velvillige Medvirken, at den tyske Udgave af denne Bog 
udkom (nogle Maaneder før hans egen). 

Mange af de Uoverensstemmelser mellem moderne Etikere, 
Dr. Brandes mener at have fundet, ville saaledes ved opmærksom 
Opfattelse falde bort. Men, som sagt, forskellige og modsatte 
Retninger ville paa dette Omraade stedse gøre sig gældende. Den 
videnskabelige Karakter af den etiske Diskussion vil bero paa, i 
hvilken Grad de, der tage Del i den, støtte sig til bestemte Grunde 
og til Fakta. Derved udelukkes ikke »Stemningsrigdom«. Det 

vilde endog være unaturligt at drøfte etiske Spørgsmaal, uden at 
det i Aand og Tone mærkedes, at det er store og afgørende Ting, 
det drejer sig om. Naar blot Stemningen følger Tanken, i Stedet 
for at lede den, er den ingen Hindring for den rationelle Begrundelse. 
Men jeg maa gentage min Paastand fra min første Artikel , at 
baade Nietzsche og Dr. G. Brandes forveksle en kraftig Stemnings- 
udtalelse med begrundende Tænkning. Brandes citerer i sin anden 
Artikel et Brev fra Nietzsche, i hvilket denne erklærer, at han har 
»en Mistro til Dialektik, endog til Grundet: Udtalelsen (hvis 
Interesse fra et rent psykologisk Synspunkt jeg ikke miskender) 
synes dog at være lidt underlig, naar den skal tjæne som Bevis 
for Mandens filosofiske Interesse. I Filosofien vil der stedse ved- 
blive at være mange ubekræftede Paastande, mange Hypoteser. 
Men en Hypotese er ikke et Paafund, som et begavet Individ har Mod 
til at udtale. En Hypotese er en begrundet Formodning, en 
ved stræng Tænkning vunden Konsekvens, som kun endnu ikke 
har fundet, og maaske ikke kan finde sin Bekræftelse ved Erfaring. 
Der dukke saa mange Stemninger op, som kunne fortjæne at faa 
et klart og kraftigt Udtryk; men kun gennem alsidig Prøvelse 
kunne de give Stødet til at vinde Klarhed over Virkelighedens og 
Livets Forhold. Under en saadan Prøvelse faar man Brug for 
mange Sætninger, der fra et. æstetisk Synspunkt kunne synes 
»trivielle« eller »næsten - triviellec , især naar man river dem ud 
af deres Forbindelse. »Ogc og »men« ere ogsaa trivielle, forslidte 
Ord, og dog nødvendige for at udtrykke en Sammenhæng. Det 
er lettere at naa en pointeret Form, naar man uden videre skyder 
alle Sagens forskellige Sider tilbage med Undtagelse af én eneste. 
Men den naaes da ogsaa paa Sandhedens Bekostning. »Fornemmere« 
(for at bruge et af den Nietzscheske Skoles Yndlingsudtryk) er det 
maaske. Men allerede Kant klagede i sin Tid over en vis »fornem ' 
Tone i Filosofien«, der viste sig i, at man ansaa det for at være 
under sin Værdighed at give den alsidige og besindige Begrundelse 
af sine Paastande. At denne Klage passer paa Nietzsche, er jeg 
ikke ene om at hævde. I en Anmældelse i »Deutsche Rundschau« 
(1887), som først nu kommer mig for Øje, skriver Georg v. Gizycki 
om et af Nietzsches Skrifter: »Bidrag til virkelig Videnskab har 
jeg ikke fundet i Bogen. Dette vil Forfatteren anse for en Kom- 
pliment; ti »»Was ist der wissenschaftliche Mensch?«« Nietzsche 
svarer: »»Zunåchst eine unvornehme Art von Mensch««; og han 
elsker fremfor alt det fornemme«. — 

Jeg tror derfor ikke, at jeg har gjort Nietzsche Uret. Der- 
imod gør Dr. Brandes mig Uret, naar han anker over, at jeg i 
Slutningsbemærknmgen af min Artikel »Demokratisk Radikalisme« 
har udtalt en Beklagelse over den Sygdom, der har rammet 
Nietzsche. Han mener, at denne Beklagelse ikke »klinger rigtig 
ægte«. Det kommer an paa Gehøret. Jeg har ikke sagt andet, 
end hvad jeg virkelig føler overfor en Mand, jeg selv har aner- 
kendt som en fremragende Forfatter. Og min Bemærkning refererede 
sig til et Sted i Dr. Brandes' egen Artikel, hvor han omtaler 
Nietzsches Sindssygdom ! Kun én Ting tog jeg ikke med fra dette 
Sted hosDr. Brandes: nemlig hans Forklaring af Sindssygdommens 
Udspring af potenseret Selvfølelse. Om der i den offentlige 
Forkyndelse af denne Forklaring ligger nogen særlig Hensyns- 
fuldhed fra Dr. Brandes' Side overfor den af ham højt beundrede 
Forfatter, til hvem han har staaet i et Vist personligt Forhold, 
vil jeg lade staa hen. Hvor det gælder Takt, ere Meningerne jo 
meget forskellige. 

— En ikke ringe Del af sit Svar anvender Dr. Brandes til 
et Forsøg paa at godtgøre, at jeg i forskellige Henseender har 
misforstaaet Nietzsche. Jeg skal gøre Rede for, hvorledes det der- 
med forholder sig. 

1. Inden jeg i »Demokratisk Radikalisme« gik over til at 
belyse de enkelte Paastande i Dr. Brandes' første Artikel, havde 
jeg i Forbigaaende henvist til den ovenfor omtalte karakteristiske 
Overensstemmelse mellem Nietzsche og Brandes, at de ere til- 
bøjelige til at overse Forskellen mellem en Overbevisnings Styrke 
og dens Gyldighed. Jeg anførte et Par Steder af Nietzsches i 
filosofisk Henseende vigtigste Værk, i hvilket han taler imod den 
videnskabelige Nøjagtighed og Ængstelighed som Rest af Askesen 
og Dogmatismen. Dr. Brandes giver mig en hel Lektion i hele 
dette Afsnit hos Nietzsche, en Lektion, jeg aldeles ikke havde 
behøvet, da jeg har forstaaet det ganske paa den Maade, han 
udvikler. (Kun én Indrømmelse maa jeg gøre. Jeg har ikke gen- 
givet Nietzsches Udtalelse ordret. Jeg har ladet ham sige: »Hvis 
nu intet var mere guddommeligt end Løgnen!« i Stedet for: 
»Hvis nu intet mere var guddommeligt, det skulle da være Løgnen!« 
Denne Forskel gør ikke stort til Sagen, skøndt Dr. Brandes gør et 
Nummer af den. Nietesche udtrykker sig blot noget stærkere 
end i min Gengivelse). Den hele Tankegang hos Nietzsche er 
aldeles ikke ny. Den gaar i Korthed (for at benytte Dr. Brandes' 

Resumé) ud paa, at »da i Livet baade Sandhed og Usandhed 
stadigt vise sig nyttige, kan den videnskabelige Overbevisning [om 
Sandhedens Vigtighed] ikke have sin Oprindelse i en Beregning af 
Nytten, men maa være opstaaet til Trods for, at Unytten og 
Faren ved at ville Sandhed for enhver Pris, stadigt læres af 
Livet.« Hvorfor ikke bedrage og lade sig bedrage? — Den Tanke- 
gang, som hermed er antydet, er under forskellige Former kommen 
frem i Sammenhæng med den kritiske Filosofi, Udviklingslæren 
og Velfærdsmoralen, sjældent dog i en saa forskruet Form som 
hos Nietzsche. Hans Fortjæneste er her kun at overdrive den og 
dernæst indklæde den i sin sædvanlige Profetstil. — Problemet 
er: hvorledes forholder Erkendelsesdriften sig til Kampen for Til- 
værelsen? Da det ofte er et Spørgsmaal paa Liv og Død, om 
der sanses og tænkes ret, vil det være let at forklare, hvorledes 
Erkendelsesdriften kunde vækkes under Kampen for at bestaa. 
De Racer, der aldeles ikke havde nogen Trøng til Sansning og 
Tænkning, eller ikke tilstrækkelig Trang, vilde gaa under, da de 
vilde blive overfløjede og fortrængte af Racer med skarpe Sanser 
og energisk Tænkeævne. Ganske vist, dersom Nietzsche havde 
Ret i, at Usandhed spillede lige saa stor en Rolle i Tilværelses- 
kampen som Sandhed, vilde Erkendelsesdriften være uforklarlig. 
Kun kunde man sige, at Ævnen til at lyve og bedrage forudsætter 
Ævne til at finde Sandheden; ti Bedrageren maa kende de virkelige 
Forhold for at kunne anvende sin List paa rette Maade. Det er 
nu en tydelig Overdrivelse, Nietzsche gør sig skyldig i, naar han 
antyder, at en Drift til Usandhed og Bedrag lige saa godt kunde 
have udviklet sig, som den modsatte Drift. Kampen for Til- 
værelsen nøder det menneskelige Samfund til at trænge Løgnen 
tilbage blandt dets Medlemmer indbyrdes. Gensidig Aabenhed og 
Sanddruhed er en Livsbetingelse, som kun til en ,vis Grad kan 
krænkes uden fuldstændig Opløsning af alle Samfundsforhold. 
Naar Driften til Erkendelse og Sandhed nu til en vis Grad be- 
gunstiges, og begunstiges mere end den modsatte Drift, saa vil 
ogsaa her Motivforskydningen gøre sig gældende: hvad der først 
øvedes som Middel i Kampen, vil øves for dets egen Skyld, med 
umiddelbart Velbehag ved selve Kræfternes Brug, afset fra det 
praktiske Udbytte. Der danner sig en ren intellektuel Drift, og 
den intellektuelle Glæde bliver mulig. Dette sker i Kraft af den 
almindelige psykologiske og fysiologiske Lov, at naar en Virk- 
somhed først er bleven tilstrækkelig indøvet, vil den kunne foregaa 

med Lethed og paa uvilkaarlig Vis, selv om den først krævede 
Anstrængelse og maatte udløses ved ydre Paavirkning. Saaledes 
opstaar den videnskabelige og den filosofiske Interesse, som for- 
følger sit Maal, selv om intet praktisk Udbytte er i Sigte, og selv 
om det viser sig haabløst at udtømme og omspænde Virkelig- 
hedens uendelige Indhold. En videre gaaende Betragtning vil dog 
vise, at alle videnskabelige Sandheder og alle filosofiske Ideer af 
Betydning ikke skyldes den blotte intellektuelle Interesse, men at 
Tænkningen, det være ad nok saa mange Omveje, tilsidst stedse 
godtgør sin Betydning for den praktiske Udvikling af Menneske- 
livet. Hvor Tænkningen er kommen for langt bort fra Livet, er 
den gærne i Færd med ogsaa at komme bort fra, hvad der tjæner 
dens egen Udvikling. 

Jeg tror at kunne sige, at hvis Nietzsche havde set mere 
ædrueligt og alvorligt paa Tingene, vilde han ikke have spildt 
saa megen uægte Dybsindighed paa dette Punkt. Havde han haft 
mere virkelig filosofisk Interesse, vilde hans Stemningsleg paa 
Filosofiens Grænse ogsaa haft større Værdi. 

2. Mod min Bemærkning om, at Nietzsche ikke har fri- 
gjort sig fra Schopenhauer, strider det ikke, at han forskellige 
Steder polemiserer mod denne. Som jeg har paavist, benytter han 
stærkt den Schopenhauerske Tohed: Væmmelse ved Livet — 
Medlidenhed med Livet. Men medens Schopenhauer stiller Med- 
lidenheden i Modsætning til Væmmelsen og overvinder denne ved 
hin, bliver den Medlidenhed, der findes i Verden, for Nietzsche 
kun en saa meget des større Grund til at væmmes ved Verden. 
I denne Forstand kan man sige, at han stadigt bruger de Schopen- 
hauerske Briller. Havde han været helt frigjort for Schopenhauer, 
havde hans Tanker modtaget kraftige Impulser fra helt andre 
Sider, saa vilde hele hans Opfattelse være kommen 'til at se 
anderledes ud. Gennem Schopenhauer hænger han tilbage sammen 
med Romantiken i Aarhundredets første Decennier. 

3. Overfor min Paastand om, at Nietzsche forveksler Spørgs- 
maalet om Moralens historiske Oprindelse med Spørgsmaalet 
om dens Værdi, anfører Dr. Brandes flere Steder, hvor Nietzsche 
omtaler Forskellen mellem disse to Spørgsmaal. Saadanne Steder 
kendte jeg meget vel. Men det for mig afgørende var, at Nietzsche 
i det Skrift, i hvilket han har fremstillet sin i filosofisk Henseende 
betydningsfuldeste Teori, næmlig »Genealogie der Moral«, afgør 
Spørgsmaalet om Moralens Oprindelse som om Spørgsmaalet om 

dens Værdi dermed ogsaa var afgjort. Han erklærer udtrykkeligt 
Behandlingen af det første Spørgsmaal for Middel til Afgørelsen 
af det andet (Genealogie der Moral, p. IX), og begge Dele slaa 
hele Bogen igennem over i hinanden. Af sin Teori om Moralens 
Oprindelse udleder han en Forkastelse af den hidtil udviklede 
Morals Værdi, og paa den anden Side er det tydeligt nok, at han 
har lagt sin egen sygelige Antipati mod Demokrati og Socialisme 
over i de gamle Slægters Tankegang, i hvis Foragt for de lavere 
staaende Stænder eller Racer han .finder Moralens Udspring. 

* 4. Hvad selve Nietzsches »Moralgenealogi« angaar, fandt 
jeg en Modsigelse i den, da han anser de reaktive Følelser, d. v. s. 
dem, der fremkaldes ved Trang til Modvirken overfor andre, for 
slettere end de aktive, som ikke i den Grad ere bestemte udefra. 
»Det aktive, angribende, overgribende Menneske«, siger Nietzsche 
(Geneal. der Moral p. 64), »staar bestandig Retfærdigheden hundrede 
Skridt nærmere end det reaktive; det er for ham aldeles ikke 
nødvendigt at vurdere sin Genstand paa falsk og forud indtagen 
Vis, saaledes som det reaktive Menneske gør og maa gøre«. Jeg 
bemærkede hertil, at Foragt lige saa vel er en reaktiv Følelse 
som Nag, og at jeg ikke kunde indse, hvorfor den forulæmpedes 
og nedtrampedes Hævnlyst skulde være lavere og uædlere end 
Selvfølelsen og Foragten hos den, der tramper paa ham. Foragt 
og Nag svare i psykologisk Henseende ganske til hinanden. Begge 
opstaa kun ved bestemt udprægede Modsætningsforhold og regnes 
derfor gærne af Psykologerne til hvad man paa Tysk kalder 
»Erwiederungsgefuhle« (Smlgn. A. Horwicz: Psychologische Ana- 
lysen. II, 2. p. 325 f.). I sin aristokratiske Iver har Nietzsche her 
gjort Vold paa Psykologien. 

Dr. Brandes mener, at den aristokratiske Selvfølelse og 
Foragt overfor andre vel er en relativ Følelse, men ikke nogen 
reaktiv Følelse. Denne Distinktion kender Nietzsche ikke. Lige 
efter at han, som anført, har erklæret det »aktive« Menneske for 
bedre end det »reaktive«, bebrejder han den moderne Biologi, at 
den har borteskamoteret Begrebet om den egentlige Aktivitet. 
»Man stiller »»Tillæmpelsen«« i Forgrunden, det vil sige, en Aktivitet 
af anden Rang, en blot Reaktivitet« (Anf. Skr. p. 69). Altsaa 
han hævder udtrykkeligt, at der skal gives Følelser, som ikke bero 
paa Tillæmpelse, d. v. s. , ikke ere bestemte ved Forhold til noget 
ydre, ikke ere relative, og at den aristokratiske Selvfølelse skal 
være af denne Art. Har jeg da ikke Ret i mm Indvending, at 

en saadan Selvfølelse ikke kan opstaa uden i Modsætning til og 
som aandelig Modvirken mod Svagheden og Usselheden, og at den 
altsaa lige saa vel er en »reaktiv« Følelse som Naget, der udspringer 
som Modvirken mod Forulæmpelse? — Dersom »reaktive« Følelser 
ere af lav Natur, saa passer det paa Foragten lige saa vel som 
paa Naget, og hans Teori om hins naturlige Ædelhed falder 
sammen. — 

Ved sin Lovprisning af Foragten og ved sin Paastand om 
Naget og Misundelsen som herskende hos den store Masse viser 
Nietzsche sig besjælet af en af de værste^ af de Stemninger, som 
Militarismen har fremkaldt indenfor det tyske Folk i visse Kredse. 
Overmod og Ringeagt have udviklet sig hos de herskende Klasser, 
naturligvis med mange hæderlige Undtagelser. Selv ved de Stats- 
foranstaltninger, man hidtil har sat i Værk for at lindre de sociale 
Ulæmper, ytrer der sig baade i Anlægget og Gennemførelsen en 
Mistanke mod enhver selvstændig Livsytring fra neden, enhver 
Fordring om Selvstyrelse. Man er tilbøjelig til at se den hele 
socialdemokratiske Bevægelse som udsprungen af Nag og Misundelse, 
hvad den dog sikkert ikke er i nogen højere Grad end en hvilken 
som helst anden Standsrejsning, om hvilken Historien bærer 
Vidnesbyrd. Noget af det, som er Nietzsche mest imod i Nutiden, 
er dens Utilbøjelighed til at lade §ig regere, hvad han kalder dens 
»Misarchisme«. Det synes da, at den Selvraadighed, Dr. Brandes 
i Tilslutning til Nietzsche har anbefalet, i Følge Mesteren selv 
allerede praktiseres i fuldt Maal, — rigtignok af de mange, ikke 
af de udvalgte faa. Men hvorledes skal man drage Grænsen? 
Og var det i hvert Tilfælde ikke bedst ikke at tale for meget 
om den nye Lære, for at dens Praktisering kunde blive for- 
beholdt de udvalgte? — 

Det vilde efter den literaturhistoriske Metode, som Dr. Brandes 
plejer at anvende (rigtignok sjældent paa Forfattere, han i Øje- 
blikket sympatiserer med), have ligget ham nær at betragte Nietzsche 
som Udtryk for visse Strømninger indenfor det moderne tyske 
Aandsliv. Baade paa Grund af Nietzsches Begavelse og paa Grund 
af hans Sygelighed faar saa meget i den almindelige Tilstand Luft 
gennem ham paa særlig intensiv Maade. I Lyset af sine Stemninger 
betragter han saa, hele Verdenshistorien, især Moralens og Reli- 
gionens Udvikling. Ikke som filosofisk Teori, men som Replik 
eller Monolog have hans Ord Interesse. — 

) Inden jeg forlader Nietzsche, vil jeg endnu slaa fast, at 

Dr. Brandes i sin anden Artikel aldeles ikke har svaret noget 
som helst paa selve Hovedpunkterne i min Kritik af 
Nietzsches Moralgenealogi (se min Artikel »Demokratisk 
Radikalisme«, »Tilskueren c , November - December Hæftet 1889, 
p. 869 f. og 871 f.) , altsaa af det hos Nietzsche, hvorpaa 
den hele Teori om aristokratisk Radikalisme tilsidst 
grunder sig. — Dette vil vise sig at hænge sammen med den 
ejendommelige Beskaffenhed af Dr. Brandes' Svar i det hele. 

III. 

Det var to Hovedpunkter i Artiklen »Aristokratisk Radikalisme«, 
min Indsigelse drejede sig om : *) Teorien om de store Mennesker, 
og 2 ) Velfærdsmoralens Gyldighed. Lad os se, hvorledes disse to 
Stridspunkter stille sig efter Dr. 6. Brandes' sidste Udtalelse. 

1. Hvad der gavDr. Brandes' Artikel »Aristokratisk Radi- 
kalisme« dens Betydning og voldte dens store Virkning, var, at 
naar man holdt sig til den hele Stemning og Tankegang i den 
og særligt mærkede sig enkelte Kraftsteder, maatte man faa ud, 
at han (i Tilslutning til Nietzsche) proklamerede, at den historiske 
Udviklings Maal var naaet i de forholdsvis faa store Mennesker, i 
Forhold til hvilke alle andre kun vare Midler og Omveje, naar de 
da ikke vare Hindringer. Det er denne Sætning, som — hvis 
den virkelig ligger i Artiklen — giver denne dens Nyhed og be- 
rettiger den Opsigt, den har vakt. Det er denne Sætning, og kun 
den, jeg har angrebet. Men jeg tog straks et Forbehold, idet jeg 
ikke klart kunde se, om det virkelig var Meningen at opstille 
den nævnte Sætning, da andre Udtalelser tydede paa, at hine 
store Mennesker dog tillige skulde betragtes som Midler og Red- 
skaber for Slægtens fortsatte Liv og Udvikling. Hvis dette er 
Meningen, sagde jeg, bortfalder al min Betænkelighed og hele 
min Kritik. 

Dr. Brandes har nu selv erklæret, at dette sidste har været 
hans Mening, og Sagen er for saa vidt klar. Han maa jo selv 
bedst vide, hvad han har ment. Jeg vil kun sige, at han da har 
været meget uheldig med at udtrykke sig. Hans Erklæring vil 
sikkert vække Forbavselse hos Læserne af hans første Artikel, 
ikke mindst hos dem, der i god Tro have dateret en ny Æra fra 
de store Ord (ti andet var det altsaa ikke), den indeholdt. 

Faktisk har Dr. Brandes ved sin Erklæring brækket 
Spidsen af de store Ord og de dristige Tanker i sin 
første Artikel. Det Hovedindtryk, jeg for mit Vedkommende 
har faaet af hans anden Artikel, har mindet mig om den brave 
Præst, der, da han saa Menigheden saa stærkt bevæget ved hans 
Præken, trøstede den med disse berømte Ord: »Græd ikke, lille 
Børn, det turde være Løgn alt sammen !« 

. — Dog giver derrne anden Artikel mig, hvad Spørgsmaalet 
om Stormennesker angaar, Anledning til nogle Bemærkninger. 

Der bebrejdes mig, at jeg gør en »plump, udialektisk For- 
skel mellem Maal og Middel«. Jeg føler mig ikke ramt herved. 
Jeg har benægtet, at de store Mennesker kun vare Maal, de 
andre kun Midler. Den Opfattelse, jeg i min Etik havde søgt at 
gennemføre, var netop den, at ethvert Væsen med Ævne til at 
føle Lyst og Smerte er at betragte paa én Gang som Maal og 
Middel. Dette Princip afgiver enMaalestok ved Undersøgelsen af 
de enkelte Livsforhold. Naturligvis vil Forholdet mellerii Maal og 
Middel være højst forskelligt for de forskellige Væsner efter deres 
indre og ydre Vilkaar. Jeg ser Sagen paa den Maade, at ved 
Ordet Maal betegnes her særligt den passive Side, den Side, fra 
hvilken vi forholde os modtagende. Barnet er saaledes Maal 
for Moderens Omhu og Arbejde. Ved Ordet Middél betegnes der- 
imod her den aktive Side, den Side, fra hvilken vi forholde os 
handlende. Derfor fandt jeg i min første Artikel det mest 
karakteristiske for de store Mennesker i, atdeere de store Midler, 
de store Tjænere. De have jo Ævne til ved deres Væren og 
Virken at blive Udgangspunkter for stærke og varige Strøm- 
ninger, der bringe aandelige og fysiske Livsbetingelser og Livs- 
spirer til Veje for store Kredse. Som Goethe har udtalt det: de 
store Geniers Produktivitet strækker sig ud over deres egen Person 
og Tid og virker maaske Aarhundreder igennem. Derfor kunde 
jeg ikke gaa ind paa den »simple Tro til, at Menneskehedens 
Maal ikke er et i det uendelige udskudt, men maa ligge i 
dens højeste Eksemplarer«. (Brandes: Aristokratisk Radikalisme, 
p. 575). Jeg vilde netop sige: den største er den, der sætter 
noget i Bevægelse, hvis Virkninger gaa i det uendelige, og som 
aldrig ophører at virke som Middel til Liv og Lykke for de mange. 
Ordet sidste Maal synes dog uheldigt valgt for det, hvis Betydning 
netop er at være Udgangspunkt. Kraften kende vi kun gennetft 
dens Virkninger, og efter dens Virkninger 'maa vi vurdere den. 

Tilskueren. 1890. 10 

Jeg har ingenlunde lagt Vægten paa, hvor meget det store 
Menneske selv føler sig som Middel. Jeg har kun i Forbigaaende 
sagt, at de store Mennesker selv ganske sikkert vilde afvise den 
Nietzscheske Teori, fordi de hverken i deres Modtagen eller i deres 
Virken føle sig sondrede fra den øvrige Menneskehed, og foydi de 
ene i den Idé, i den Sag, de tjæne, ville finde Maalestokken for 
deres Værd. At Linen i dem skulde være løben ud, ville de ikke 
gaa ind paa. Jeg har udtrykkelig gjort opmærksom paa, at 
Stormennesket hverken behøver at tænke paa Menneskehedens 
Velfærd eller en Gang at have nogen klar Bevidsthed om sin 
Opgaves Betydning. Det største øves ofte uvilkaarligt, drømmende, 
instinktmæssigt. Det Motiv, af hvilket vi erklære et Menneske for 
stort, behøver ikke at være det, der har besjælet dette Menneske 
selv ved dets Handlen. Eller som jeg plejer at udtrykke det; 
Vurderingsmotiv og Handlingsmotiv behøve ikke at falde sammen. 
Og det kan ofte være heldigt, om de ikke gøre det. Naar en stor 
Mand falder i Vandet, vil det næppe være heldigt, om han vil 
give sig til at beregne, om det nu ogsaa for Menneskehedens Vel 
er nødvendigt, at han kommer op. Derimod vil det være heldigt, 
pm hans Selvopholdelsesinstinkt er saa stærkt, at han uden videre 
arbejder sig op. Og saaledes forholder det sig ogsaa med al 
Virken i det store, ja i Grunden med al Virken. Det sidste Maal 
tjæner ved de enkelte Handlinger og Værker kun som en Maale- 
stok, et Kriterium, der i Regelen kun højst indirekte og gennem 
mange Mellemled, som langvarig Refleksion maa udfinde, kan 
anvendes paa de særegne Tilfælde. Baade Tankeløshed og Hensyns- 
løshed kunne derfor ofte være at anbefale. 

Ogsaa jeg betragter det store Menneske som Kulturens 
Kilde. Det udtalte jeg i »Demokratisk Radikalisme« p. 855 f. 857 f., 
og det var allerede en Hovedtanke i min Etik , hvor den navnlig 
bliver af Betydning ved Spørgsmaalet om Statens Forhold til Kul- 
turen. Jeg har dér hævdet, at Kulturen ikke er Statens Værk, ti 
»baade den materielle og den aandelige Kulturs Oprindelse fører 
os stedse tilbage til enkelte Individer, i hvis Bevidsthed de nye 
Tanker ere blevne til. Indenfor den enkeltes Bevidsthed have 
disse nye Tanker deres første Kamp for Tilværelsen at bestaa. . . . 
Hvad der saaledes har udviklet sig i det skjulte, kan senere 
komme Statslivet til Gode, men dette kan ikke selv fra først af 
udvikle det« (Etik p. 366). 

Store Mennesker kunne altsaa aldrig undværes. 
Dr. Brandes mener nu, at jeg siger mig selv imod, naar jeg 
(overfor Overvurderingen og Forgudelsen af de store Mennesker) 
udtaler, at det dog ofte var bedst, om de havde kunnet 
undværes. Hvilken Selvmodsigelse ligger der heri? Det er jo 
dog en klar og simpel Tanke, at et stort Menneskes historiske 
Uundværlighed ofte kan bero paa, at Udviklingen har taget en 
ulykkelig Vending, at man er kørt fast, at Samfundet er ved at 
opløse sig. Livet er blevet tomt, betynget, delt. Da kommer den 
store som Frelseren. Men var det dog ikke bedre, om de mange 
havde kunnet rejse sig ved egen Hjælp? Det er jo dog det, 
Hjælperen vil: give dem Kraft til at hjælpe sig selv! Mig fore- 
kommer Selvmodsigelsen netop at være paa deres Side, der mene, 
at den store Hjælper er Formaalet, og at han fremfor alt maa 
komme til at anvende sin Ævne til at hjælpe, hvilket forudsætter, 
at man maa bringe Folk i Ulykke, for at denne Ævne ikke skal 
ligge ubrugt hen! Det skulde altsaa ikke have været heldigst for 
Frankrig, om det ikke havde behøvet Jeanne d'Arc til at hjælpe 
sig? Eller naar en genial Advokat ved sin glimrende Skarpsindighed 
og Veltalenhed frelser et Menneske, der var uskyldigt anklaget af 
lumske Fjender, saa skulde det ikke være bedre, om der ingen 
lumske Fjender og kortsynede eller partiske Dommere var? — 
Det forekommer mig at være Livets egen Ret, det her gælder, 
og det forekommer mig, at jeg med Grund har brugt Ordet 
Moloksd yrkels e^ om den Anskuelse, jeg her bekæmper. 

Man kan sige: det er jo dog kun et fromt Ønske, at de 
store Mennesker skulde kunne undværes, naar de nu faktisk 
ikke kunne undværes. Jeg har heller ikke fremført det som 
andet. Men det tjæner dog til at belyse det hele Spørgsmaal. 
Større Vægt lægger jeg ikke paa denne Betragtning. Jeg forstaar 
ogsaa meget godt den Følelse, der i den gamle Kirke førte til 
Udraabet: felix culpa! d. v. s. »Godt, at vi have syndet, — ellers 
havde vi ikke faaet en saadan Frelser!« Det er den samme 
Tankegang, som gør,* at Clårchen priser Kærlighedens Lykke, der be- 
staarbaade i at sørge og juble. (Smlgn. »Demokratisk Radikalisme« 
p. 861 f.). I det virkelige Liv ere Sorg og Lyst , Nød og Hjælp, 
Opløsning og Udvikling, saa inderligt knyttede til hinanden, at vi 
ikke kunne tænke os, hvorledes de menneskelige Kræfter skulde 
kunne udvikles og anvendes uden netop gennem en saadan Bølge- 
gang. Det bliver altid kunstigt, naar vi tænke det ene Modsæt- 

10* 

ningsled bqrL Meia med jnit Tankeeksperiment har jeg netop 
villet vise,, hvor urimelig den modsatte Tanke er, der lader de 
store Mennesker være et og alt (eller tenderer dertil). 

De to Opgaver: at stifte ny Kultur og at udbrede 
den vundne Kultur, behøve i Virkeligheden ikke at komme i 
Strid med hinanden^ Der er da ingen Grund til at tage ensidigt 
Parti for nogen af dem, og det er unaturligt at stille dem i Mod- 
sætning til hinanden. Dertil kommer, at — som allerede be- 
mærket, — det store, det kulturstiftende oftest arbejder sig frem 
i de udvalgte Menneskers Indre paa en overvejende instinktmæssig 
Maade. Først naar det er kommet til en vis Udvikling ad denne 
uvilkaarlige Vej, kan det blive Sénstand for besindig og 
vi lka årlig Bearbejdelse, Tilegnelse og Udbredelse. Derfor kunne 
ydre Apstrængelser, isærlig Statsforanstaltninger gøre saa over- 
ordentligt lidt for at stifte nye Kulturstrømninger. De saakaldte 
»Kulturlande« kunne ofte , være længst fra at stifte ny Kultur. 
Det mest storartede, som er kommet frem paa Aandslivets Om- 
raade i den nyeste Tid, den moderne russiske Literatur, kom fra 
et Folk, man i Vesteuropa havde vænnet sig til at betragte som 
barbarisk. Ingen Statsforanstaltning vilde her kunne hjælpe. 

Per findes i Pr. Brandes' anden Artikel en noget uklar 
Udtalelse. >I Reglen,« siger han (p. 24), »føles ikke Spaltningen 
inellem den demokratiske og den aristokratiske Betragtningsmaade, 
fordi man samtidigt i Staterne gør adskilligt for Massernes ele- 
mentære Kultur og en lille Smule for de kulturbærende Ele- 
menters Vel.« Menes der med »kulturbærende« Elementer saa- 
danne, som stifte ny Kultur, da staar Staten afmægtig overfor 
dem. Kun højst indirekte kunne Statsforanstaltninger hjælpe her. 
Ingen Statsmand kan frembringe »Kulturkilder.« De 
Lag, fra hvilke disse Kilder komme, ere endnu ikke 
opdagede. Netop fordi man ikke ved, hvor disse Lag 
ligge, er den rigtigste Vej at gaa den: at skaffe saa 
gunstige Livsbetingelser for saa mange som muligt. 
»Derved forøges,« som jeg har vist i »Demokratisk Radikalisme« 
(p. 854—858), »ikke blot Muligheden for, at der kan opstaa 
Stormennesker, men ogsaa for, at de kunne finde den Anerkend- 
else, Tilslutning og Modvægt, uden hvilke deres Virken ikke bliver 
frugtbar og gavnlig.« Skal man sætte en Opgave for Sam- 
i fundet, kan der aabenbart kun sættes: at udbrede den Kultur, 
' som er vunden, — naturligvis ikke blot den »elementære«, men 

al hidtil vunden Kultur, — og ikke blot til én, men til alle 
Klasser i Folket, eller til saa mange Klasser som muligt. Derved 
vil Jordbunden beredes saaledes, at de Spirer , den maatte inde- 
slutte, ville kunne udfolde sig. I min Etik (p. 367) har jeg set 
Statsmandens Genialitet og Betydning deri , at han formaar at 
»opdage de nye Livsspirer i Folket og — direkte eller indirekte — 
yde dem den Hjælp og Støtte, de behøve,« og »at han paa 
ejendommelig Maade fortætter aandelige Elementer og Kræfter, 
som i Forvejen røre sig. c Men Betingelsen er netop, at de i 
Forvejen røre sig. 

Selve Udbredelsen af den vtindne Kultur kan 
i øvrigt kræve Stormentiesker, lige saa vel som Opdagelsen 
af de nye Kulturspirer. Endnu er det Spørgsmaal ikke løét, i 
hvilken Form og paa hvilken Maade Kulturindholdet bedst bi- 
bringes dem, der leve i de ringeste Kaar og have de tarveligste 
Forudsætninger. Meget taler for, at der maa finde en hel Om- 
smæltning , for saa vidt en Nydannelse Sted, før den folkelige 
Tilegnelse af Kulturindholdet kån finde Sted. Rousseau og Pesta- 
lozzi vare Stormennesker lige saa vel som mange, der nævnes 
højt i Videnskab, Kunst og Statsliv, og der er endnu Plads for 
megen Storhed paa den Vej, de have betraadt. 

Der synes ikke at være nogen Grund til at klage over 
»Vulgariseringen«. Det virkeligt store vil nok kunne arbejde sig 
frem, selv om der anvendes endnu langt mere end hidtil paa 
»Massernes elementære Kultur.« Dersom »Vulgariseringen« skulde 
føre til, at det store ikke saa let trives og ikke saa let forstaas, 
saa er det et Tegn paa, ikke at vi have for megen »Vulgari- 
sering«, men at den ikke drives paa den rette Maade, — at ingen 
Stormennesker have arbejdet i dens Tjæneste! 

Naar det er umuligt at angive en Metode til ligefrem at 
skabe Stormennesker, saa er det ikke mindre umuligt at angive 
en aldeles sikker Ordning, der kan føre til, at Stormenneskene 
altid faa den Indflydelse i det menneskelige Samfund , som til- 
kommer dem. Og det af den Grund, at Striden i den men- 
neskelige Verden paa alle Omraader netop staar om, hvad 
Storhed er, og hvem der er stor. At sigé: Storménneskene 
skulle regere! er et meget barnligt Program, som minder om den 
Konstitution, Sismoiidi udkastede som Dreng, og hvis første Be- 
stemmelser vare disse: § 1. Tous les Frangais serbnt heureux. 
§ 2. Tous les Frangais seront vertueux/ At finde en saadan 

Maalestok for Storheden, at den straks anerkendtes af alle og 
sattes paa Herskersædet, vilde være at finde de vises Sten. Den 
er hidtil kun funden i Drømmenes og Utopiernes Verden. I den 
virkelige Verden er den eneste mulige Fremgangsmaade den, at 
de store, i det hele de kyndige og erfarne, maa stræbe at over- 
bevise de andre. Konger, Ministre, Folkemængder — alle Slags 
Magthavere høre til disse »andre«. Kun paa den Maade kan 
Sandhed og Ret blive forbundne med Magt. 

Demokrati, siger Dr. Brandes, betyder Folkeherredømme 

> og intet andet. Hertil er at sige, at intet fornuftigt Menneske nu 
til Dags ved Demokrati forstaar hele Folkets umiddelbare 
Herredømme. Herredømmet maa altid udoves af nogle faa. 
( Spørgsmaalet er, hvorledes disse faa skulle udfindes; de skulde 
I jo helst være saa store som muligt. Der synes kun at være tre 
Maader, paa hvilke faa kunne herske over mange. Det kan for 
det første ske ved fysisk Tvang og ved den Frygt, denne ind- 
gyder. Her forudsættes da, at de faa raade over Vaaben, der 
gøre dem det muligt at faa Bugt med de mange. Det kan for 
det andet ske ved uvilkaarlig, pietetsfuld eller beun- 
drende Tilslutning og Efterligning fra de manges Side. 
Det er Autoritetsforholdet i dets ædleste Skikkelse. De mange 
optræde her mere aktivt, end hvor Tvang og Frygt ere det af- 
gørende. Denne Aktivitet bliver endnu større, naar der fra begge 
Sider føles Trang til at konstatere i bestemt og udtrykkelig Form, 
hvor mange der ville give de ledende deres Tilslutning. Derved 
komme vi til den tredje Form, som nu er den almindelige i 
civiliserede Lande, og som bestaar i, at Folkets gennem Af- 
stemning udtalte Vilje giver Ledelsen af de offentlige An- 
liggender den sidste Sanktion. 

Dersom Dr. Brandes har udfundet en Maade, paa hvilken 
et Mindretal kan komme til at herske, og som er forskellig fra 
disse tre, burde han ikke for længe lade Menneskeheden i Uvid- 
enhed om denne Opdagelse. Det kan dog ikke være hans Men- 
ing, at den skal være de lykkelige faas Særeje. 

Det skyldes en fuldstændig Forvrængning af mine Ud- 
talelser i min >Etik« , naar Dr. Brandes (p. 6 f.) lader mig lov- 

S prise Flertalsherredømmet i og for sig. Paa den Side i min Etik 
(p. 397), som han citerer, minder jeg udtrykkeligt paany om, at 
»alt stort og godt er udgaaet fra Enkeltmænd og har fundet sin 
første Pleje i mindre Kredse.« Men naar en Ide skal træde ud i 

Virkeligheden, behøver den Tilslutning, maa vinde Stemningen 
for sig. Jo mere aandelig Udvikling og Selvstændighedsfølelse 
udbreder sig, des mindre bliver det muligt at gennemføre betyde- 
lige Foranstaltninger ved Tvang eller ved blot at støtte sig til 
den dunkle Følelse, en Autoritet kan sætte i Bevægelse. Der 
maa gøres en bestemt Prøve paa, om Flertallet er overbevist. 
Denne Prøve kan man en Tid lang unddrage sig, naar man 
raader over den fysiske Magt; men man vil da ogsaa blive af- 
mægtig netop paa de væsentligste Omraader, — og i Længden 
vil Flertallets Sanktion vise sig uundværlig. Jeg har ikke sagt, 
at Flertallet altid har Ret. Men saa længe Flertallet ikke er 
overbevist, saa længe er Diskussionen om offentlige Afgørelser 
ikke sluttet. Hvis der nu maa træffes en Afgørelse, skøndt 
Spørgsmaalet endnu staar aabeiit, saa det ikke vides, om 
Flertal eller Mindretal har Ret, saa er det jeg siger, at 
det er rimeligere, at Flertallets Vilje staar ved Magt Det er 
rimeligere allerede af den Grund, at Flertallet vil kunne sætte 
sin Vilje igennem med Magt (naar da Mindretallet ikke raader 
over særegne fysiske Magtmidler, der opveje Tallet). Ved ethvert 
Forsøg paa at indrette en Forfatning, vil det, om end ad nok 
saa mange Omveje, tilsidst være Flertallets Stemning, det 
kommer an paa. Jeg har ikke lagt Skjul paa, at der heraf kan 
udspringe tragiske Konflikter, idet Minoriteten lige saa vel kan 
have Retten paa sin Side. Under enhver Statsforfatning er der 
Mulighed for en Konflikt mellem den ideelle og den reelle Magt 
Derfor har jeg sagt, åt enhver Stat er en Nødstat. Jeg er ingen 
uBetinget beundrer af Parlamentarismen, men har selv fremhævet, 
at den i Europa er en historisk betinget Statsform, der har sine 
store Ulæmper. (Smlgn. min Afhandling om Alexander Hamitton 
i »Tilskuerencs Septemberhæfte 1889). I Afsnittet om Staten i 
min Etik har jeg søgt at afveje Forholdenes og Retningernes for- 
skellige Sider saa omhyggeligt, som det var mig muligt indenfor 
den Ramme, jeg havde sat mig. En af mine nærmeste Venner, 
der ikke er enig med mig i politisk Henseende, sagde, da han 
havde læst Bogen, at mine politiske Meningsfæller vist vilde blive 
skuffede ved den. Denne Ytring er mere berettiget end Dr. 
Brandes' forvrængende Spot. Ganske vist , overfor en Anskuelse 
som »aristokratisk Radikalismec (der, i Forbigaaende sagt, hellere 
kunde kalde sig »radikal Aristokratismec) vilde selv den største 

Grad af Upartiskhed, jeg vilde kunne hæve mig til, ikke være 
nok til at afføde en anerkendende Dom. 

Lige saa usandt som det er, naar det siges om mig, at 
>jeg godkender de bestaaende Institutioner«, lige saa lidet rammes 
jeg ved den Bemærkning, at jeg føler mig tilfreds i min Tids- 
alder. Tvært imod, jeg kunde ønske mig en langt lykkeligere Tid 
at leve i. Tiden er baade for gammel og for ung, for over- 
moden og for grøn. (De Fænomener, hvor det grønne og det 
overmodne mødes i skøn Endrægtighed, er mig især vederstygge- 
lige). Der mangler Harmoni i Tro og i Liv. Overleveringen 
tynger, og dog er det ikke formet og fuldbaarent, som skal 
afløse den. Det gælder for Livet i den enkeltes Sind, og det 
gælder for det sociale Liv. Men naar der (som Tilfældet er i en 
Etik) er Tale om mulige Udgangspunkter for Viljen og Handlen, 
ser jeg ikke, der er Grund til udelukkende at dvæle ved den Art 
Betragtninger. Det gælder da at se til, hvad der kan faas ud 
af det givne Grundlag. — Enhver Tanke om Fremtiden og enhver 
Indgriben er til syvende og sidst et Spring i Mørket, da vi ikke 
kunne overse alle Forhold i deres Konsekvenser. Behageligere 
er det maaske, og fornemmere (og der er jo dem, der »fremfor 
alt elske det fornemme«), at stille sig udenfor Geled og lade 
Tankerne svæve og Viljen hvile i det ubestemte eller i det fanta- 
, stiske. For dem, der (med Rette eller Urette) føle det som ejeres 
Pligt at klare deres Tanker, om de Opgaver, der ere os stillede 
under de Forhold r som nu én Gang ere de, vort Liv er under- 
lagt,* for dem maa den Forvisning være ledende, at Fremtiden 
udvikler sig af, hvad der allerede nu er anlagt og til Stede som 
Mulighed, og ikke af det, en lunefuld Fantasi kan foregøgle. 
Fører hin Forvisning end ikke til at udtale glimrende og æstetisk 
pointerede Tanker (eller rettere Ord), saa fører den maaske ad 
sin jævne Vej til sundere og mere blivende Resultater. 

2. Det er paa Tide at gaa over til det andet af de to 
Stridspunkter, som angaar Velfærdsmoralen. 

Ligesom jeg i min første Artikel erklærede, at jeg ikke 
bestemt kunde afgøre, i hvilken Betydning Sætningen om de 
store Mennesker i Dr. Brandes' Artikel »Aristokratisk Radikat 
isme* skulde tages, saaledes erklærede jeg fremdeles, at jeg ikke 
ved de enkelte Udtalelser bg Udviklinger bestemt kunde afgøre, 
øm detivar Fr* Nietzsche eller G, Brandes eller dem begge, - jeg 
havde for mig. Dette faar særlig Anvendelse paa den Kritik af 

Velfærdsmoralen, som fandtes i Dr. Brandes' Artikel, og 
som hørte til det i den, som overraskede mig mest. Jeg tog da 
det Parti at holde mig til Indvendingerne mod Velfærdsmoralen,. 
som de forelaa, og omtalte deres Forfatter kun i ubestemte Ud- 
tryk (f. Eks. *den, der har opstillet denne Indvending«). Men C 
jeg kunde ganske vist ikke faa andet ud, end at Dr. Brandes, 
om han end ikke selv havde fundet paa disse Indvendinger, såa 
dog gav dem sin fulde Tilslutning, Derom syntes hele Frem- 
stillingens Art og Tone mig at vidne. Paa flere andfce Punkter 
tog desuden Dr. Brandes bestemt Afstand fra Nietzsche, i det 
mindste ved sraaa indskudte Vendinger, som det ogsaa her vilde 
have været ham en let Sag at anbringe. Men her er (man efterse 
>Tilskueren«s Augusthæfte, p. 584 f.) ikke en Stavelse, ikke en 
Betoning, som antyder nogen Afstand mellem Referent og For- 
fatter. 

Og jeg skal sige Dr. Brandes endnu en Grund, hvorfor jegr 
antog, at hap nu sluttede sig til Forkastelsen af Velfærdsmoralen r 
skøndt jeg vidste, at han tidligere selv har hyldet denne. J eg 
forudsatte, at der dog var saa megen Konsekvens i 
hans Tankegang, at han ikke paa én Gang antog 
Nietzsches Hovedpaastande og Grundanskuelser og 
fastholdt Velfærdsmoralen 1 ). Fra Nietzsches Standpunkt 
er det konsekvent at forkaste Velfærdsmoralen. Denne er jo kun 
det filosofisk afklarede og formulerede Udtryk for en Tendens, 
der (som jeg i min første Artikel p. 870 har omtalt) kan for- 



] ) Dette var ogsaa en af Grundene til, at jeg saa skarpt kriticerede Dr. 
Brandes' første Udtalelser om Stormennesker, skøndt deres Fortolkning 
var noget usikker. Ti den i Artiklen fremførte og uimodsagte 
Forkastelse af Velfærdsmoralen forekom mig at tyde paa, 
at Ordene om Stormenneskene som Historiens Maal maatte 
tages i deres strængeste Betydning. Kun ved den mildere For- 
tolkning, Dr. Brandes nu har givet, bliver det muligt at fastholde Vel- 
færdsmoralen. Men saa maa man ogsaa erklære sig uenig med Nietzsche 
i alle Hovedpunkter. Dr. Brandes kan ikke slippe for den Mod- 
sigelse, jeg her finder hos ham, uden enten ved at overføre den paa 
Nietzsche selv (da den mildere Fortolkning af Ordene om Stor- 
menneskene er uforenelig med Velfærdsmoralens Forkastelse), eller 
ogsaa ved ganske at sige sig løs fra Nietzsches Lære (da den s træn g- 
ere Fortolkning af Ordene om Stormenneskene er uforenelig med An- 
tagelsen af Velfærdsmoralen). 

følges tilbage til den gammelindiske Husordning , en Tendens, 
der har udfoldet sig gennem græsk og kristelig Etik og ligger til 
Grund i den moderne Humanitetsfølelse. Med hele denne Ud- 
vikling bryder Nietzsche i sin »Moralgenealogi« , ja han bryder 
.ganske Staven over den. Og i Nutiden ser han den største Fare 
i »de lidendes Sammensværgelse mod de sunde og sejerrige.« 
Hans Feltraab kan udtrykkes saaledes: Ve eder, I lidende! 
Fremad, I lykkeliget Derimod fastholder Velfærdsmoralen, hvad 
jeg har kaldt de lidendes Menneskerettigheder. 

Derfor vilde jeg ikke tro mine egne Øjne, da jeg i Dr. 
Brandes' anden Artikel læste følgende:* »Jeg havde sat mig til 
Opgave at fremstille Nietzsche, ikke at markere ethvert nok 
saa underordnet Punkt 1 ), paa hvilket jeg var uenig med 
ham. Jeg vilde derved ikke have opnaaet andet end at slaa 
Skikkelsen i Stykker. Derfor gengav jeg hans Indvendinger mod 
Lykkemoralen uden Kommentar.« Et underordnet Punkt! Det 
er jo det, hvorpaa alt kommer an, saa sandt som det ved én 
etisk Anskuelse især kommer an paa, hvilket Vurderingsprincip 
man hylder. Skiller man sig fra Nietzsche paa dette Punkt, maa 
man væsentlig ændre sin Opfattelse af ham paa flere andre 
Punkter. Det stemmer meget vel med Velfærdsmoralen at tale 
imod slap Filantropi og sygelig Medlidenhedsfølelse; men det er 
uforeneligt med den at lovprise en Anskuelse som Nietzsches, 
der hævder en Dualisme mellem de store og de smaa, de stærke 
og de svage, de lykkelige og de ulykkelige, de suride og de lid- 
ende. Nietzsche har selv følt, at jo stærkere denne Modsætning 
betones, des større bliver Konflikten med Velfærdsmoralen, og at 
der maa træffes et Valg mellem Fornemhedens Standpunkt og 
det Humanitetsstandpunkt, som Velfærdsmoralen betegner. Velfærds- 
principet fører til en stadig fortsat Stræben efter at udvide 
de lykkeliges Kreds; den Nietzscheske Grundtanke sætter en evig 
Kløft mellem de lykkelige og de ulykkelige. 

En ung Forfatter, Hr. Arnold Rohde, har da ogsaa truffet 
sit Valg. Han har taget Dr. Brandes paa Ordet , proklameret 
Nietzsche som Tidens Frelser, Brandes som hans Profet og sig 
selv som en af de første Disciple. Han har med en vis Konse- 
kvens forkyndt den nye Lære under Titelen : »Aristokratisk 



*) Udhævet af mig. 

Radikalisme contra Velfærdsmoral« *). Men han bliver udtrykke- 
lig desavoueret af Dr. Brandes, overfor hvis ovenanførte Udtalelse 
dette »contra« optræder med en ubønhørlig Ironi. 



l ) Siden jeg er kommen til at omtale Hr. Rohdes lille livlige Skrift, vil 
jeg i stor Korthed gaa ind paa hans Kritik af min Etik, der danner 
Indledning til hans begejstrede Tilslutning til den aristokratiske Radikal- 
isme, hvilken han som sagt opfatter mere konsekvent end Dr. Brandes. 
Hans Kritik misforstaar min Fremstilling i tre Hovedpunkter. 1) Imod 
min Bedømmelse af, hvad jeg har kaldet Øjebliksstandpunktet, 
indvender han, at man jo dog i det enkelte Øjeblik kan tage Hensyn 
til hele Livet , sætle det enkelte ,Øjeblik over alt andet, hvad der kan 
opleves. Han har ikke lagt Mærke til, at saaledes som Øjebliks- 
standpunktet er beskrevet, og saaledes som det forsøgtes gennemført af 
Aristippos, udelukker det netop et saadant Hensyn (hvad enten dette 
fremtræder i Erindringens, Forventningens eller Instinktets Form). Det 
Standpunkt, han forsvarer, er altsaa et andet end det, jeg har omtalt. 
2) Jeg lærer i min Etik, at Velfærd bestaar i Virksomhed, alt- 
saa i Kultur (hvorved jeg forstaar Bearbejdelsen af det naturligt 
givne). Hr. Rohde mener, at jeg derved opgiver Velfærdsprincipet. Og 
naar jeg saa føjer til, at al Kultur ikke uden videre er af etisk 
Værdi, fordi den kan komme i Strid med Velfærdsprincipet, saa mener 
han, at jeg „kører i Ring 44 . Han har glemt den elementære logiske 
Regel, at fordi A er B, behøver B ikke altid at være En Tænker er 
et Menneske, men ikke alle Mennesker ere Tænkere. De etisk-sociale 
Opgaver, hele det sociale Spørgsmaal, opstaa netop ved, at Kultur- 
udviklingen og den Arbejdsordning, den medfører, kommer i Strid med 
Velfærdsprincipets Fordringer. Kulturudviklingen kan føré til, at der 
lægges for store Byrden paa enkelte Klasser og Individer, at enkelte 
Ævner begunstiges paa andres Bekostning, at Kræfterne splittes paa 
usund Maade. De specielle etiske Problemer opstaa, som jeg i en ud- 
førlig Fremstilling af alle Sider af .den materielle og den ideelle Kultur 
har søgt at vise, netop ved, at skøndt Velfærd bestaar i Kultur- 
virksomhed, fører ikke al Kulturvirksomhed (i den Betydning, i hvilken 
jeg tager Ordet) til) sand Velfærd. 3) Naar jeg taler om Slægtens 
Velfærd som etisk Maalestok, tillader Hr. Rohde sig uden videre at 
indskyde (se p. 13 i hans Pjece) Ordet „nulevende", saa at han til- 
lægger mig den Mening, at alt skal gaa ud paa at tilfredsstille 
den nulevende Slægts Krav! — Paa Grundlag af disse tre Mis- 
forstaaelser (foruden nogle mindre) er Hr. Rohde saa i en Avis bleven 
anerkendt som den, der har „paavist Principforvirringen 4 ' i „Universi- 
tetets Patentmoral" ! , Ak nej , der doceres ogsaa en helt anden Moral 
ved Universitetet, og vi have nu tillige set, at ogsaa Dr. Brandens fast- 
holder et Patent paa den af Hr. Rohde angrebne Lære. 

Naar jeg gør Regnskabet op med Dr. Brandes, faar jeg 
da følgende Resultat. 

Hvad det ene af de to Stridspunkter angaar (om 
de store Mennesker som Historiens Maal), har han 
brækket Spidsen af de dristige Sætninger, der gav 
Artiklen »Aristokratisk Radikalisme« dens egentlige 
Betydning. Derved er dette Stridspunkt skaffet ud af Veitøén, 
og der er i Artiklen, hvad det egentlige Tankeindhold angaar, 
ikke sagt andet end hvad der ofte er sagt før. Hvad det 
andet Punkt angaar (om Velfærdsmoralen), har han 
hildet sig i en tydelig Selvmodsigelse og er havnet i 
et Standpunkt, som ikke blbt hans Modstandere, men 
. ogsaa hans Mester og hans Discipel erklære for uhold- 
bart. — Mon jeg ikke skulde have brugt et »mildt« Udtryk, naar 
jeg har erklæret Artiklen om Nietzsche for ukritisk? 

* * 
* 

Hermed kunde jeg — hvad Sagen angaar — slutte Pole- 
miken med stor Sindsro. Men — med Fare for, at Dr. Brandes 
skal sige, at det ikke »klinger ægtet, kan jeg ikke lade være at 
udtale, at lige saa modstræbende som jeg er gaaet til denne 
Strid, lige saa Ude til Mode har jeg følt mig ved at se en af de 
betydeligste Mænd i vor Literatur optræde paa den Maade, det 
her er sket. Jeg vil ikke undersøge, om Dr. Brandes er en stor 
Mand, heller ikke, om det havde været bedre, om han havde 
kunnet undværes. Men jeg vil slaa fast^ at han ikke kunde 
undværes her hjemme. Det skal aldrig glemmes ham, hvilket 
Liv og hvilken Bevægelse han har vakt, og hvor mange friske 
Strømninger han bar ledet ind over vort Aandsliv. Han har 
Egenskaber, som jeg vilde misunde ham, hvis jeg ikke i saa høj 
Grad beundrede dem. (Hvem skulde vel ttieré kunne vurdere 
Betydningen af Ævnen til at vække og begejstre, end den, hvis 
Lærervirksomhed stadig bringer ham i Berøring med de unge, 
og som saa ofte maa sige sig selv, at om han ellers skulde have 
nogle Betingelser for sin Gefrring, denne har han i hvert Til- 
fælde ikke?). Vort Land maa være meget rigt paa store Kræfter, 
siden det har haft Raad til ikke at tage denne betydelige Kraft i 

sin Tjæneste. Der er gjort stor Uret mod Georg Brandes. Men 
det forekommer mig rigtignok, at i de senere Aar er der ingen, 
der øver større Uret mod ham end han selv. Maatte han dog 
ikke fortære sin Kraft i usammenhængende Journalistik og i løse 
Proklamationer af Fænomener, der især synes store, fordi de ere 
barokke og sygelige! Maatte han kunne samle sig til et saadant 
\ betydeligt Værk, som vi endnu have Ret tir at vente det fra en 
Haand som hans! 

Harald Høffding. 

vi. 

Berthe og Georg Jørgensen sad alene foran Jeannes Sæng 
og Kattens Sygeleje i Kurven. Georg Jørgensen lo nok indvendig 
ad Situationen, men hvad Fanden skulde dette herre dog blive 
til? Han følte sig flov under den lange Pavse, som indtraadte 
efter Jeannes Bortgang. 

Berthe havde lagt et nyt koldt Kompres paa Minettes Øje. 
Katten syntes at sove rolig. 

Hun sad stadig bøjet over den lille Kurv. — Nej hvor var 
hun nydelig støbt! — En Statuette i Bronce. Hvor fristede de 
fra den smalle Midie fint ud ad løbende Linjer Georg Jørgensen 
til at lægge sin Arm om hende. . . . »Nej , lad mig dog ikke blive 
rent rundtosset!« 

Hun blev ved at tie og se paa Katten, der i Søvne dovent 
strakte alle fire Ben langt ud; Madame Berthe blev ved at ruge 
over den med Øjnene, som om Georg Jørgensen ikke var til Stede. 

»Mon det er lutter Koketteri af den lille Edderkop?« 

Han syntes endelig, at han burde sige noget. 

— Katten fejler ingen Ting. Det er lutter Skaberi. 

— De har jo selv raadet til kolde Omslag. . . . Saaret over 

Øjet er jo tydeligt Der var jo Blod Men det kan være, at 

Jeanne har taget for galt paa Veje. Det kommer af hendes gode 
Hjærte, hun kan ikke taale at se nogen af Guds Skabninger lide. 
Jeg har heller ikke sendt Rigolo til Viroflay. 

— At hun bliver ved at glo paa den Kat! At hun ikke 
kan se paa mig! 

Georg Jørgensen sagde disse Ord højt paa Dansk. 

— Jeg forstaar ikke Latin, sagde Berthe. 

— Hm! — Hvorfor tager Jeanne sig af den Vipstjært, som 
hun kalder »professeur« ? 

— Af Kristenkærlighed. . . . Hun giver ham heller ingen 
falsk Titel. Han er ansat ved det katolske Collegium her i Byen 
og læser selv til Bachelier-Eksamen 1 ). Men han er fattig, er et 
uægte Barn af Jeannes Kusine. Jeanne giver ham Frokost- og 
Middagsmad, Aftensmad faar han paa Kollegiet hos Præsterne. 
Det er paa Bekostning af sit gode Navn og Rygte, at Jeanne tager 
sig af ham, min Herre. 

— Saa-aa? Er det saa sart, Jeannes gode Navn og Rygte? 

— Hun har levet med i sine unge Dage; nu er hendes Liv- 
ulasteligt. . . . De behøver ikke at le. Jeanne er kun 32 Aar. Der 
er mange i hendes Alder, som endnu ikke er naaede til Sans for 
Dyden. . . . Tror De virkelig, at den stakkels lille . . . Vipstjært . . . 
kalder De ham ... tror De, at en ældre Kvinde kunde træde i 
nærmere Forbindelse med ham paa det Standpunkt, han nu er? 
Saa maa De være meget uerfaren. Men — det geraader Dem til 
Ære, min Herre. 

— Det er dog nederdrægtigt, saa hendes Stemme klinger 
kønt. . . . Undskyld, min Frue, jeg taler tit Latin i Distraktion. 

— Saa er det vist ikke pæne Ting , De siger Nej . . „ 

blot Jeanne kunde indpode Léonce noget af sin Energi. . . 
Fyren er blodfattig. Om Aftenen læser han Græsk med Eleverne 
i det katolske Kollegium, om Formiddagen lærer han Urte- 
kræmmeren Roussels og Slagteren Gontards Børn Ortografi,. 
Skønskrivning og Bogholderi, alt for 35 Gentimer Timen. De 50 
Centimer om Dagen maa han bruge til en Vermouth en Cassis 
eller til Billard. Han leverer Jeanne alt, hvad han fortjæner. Hun 
køber Klæder til ham for Pengene, og som sagt føder ham næsten 
gratis. Saa har hun ogsaa lidt Selskab om Aftenen, har én til 
at følge sig, naar hun vil ud at more sig. ... Nu vel, hvem ved ? 
Han kan jo vokse sig større og stærkere, faa en bedre Stilling r 
saa er det dog altid gentilere for Jeanne at være gift med en 
Professor end gaa og vaske for Madame Lucas og bringe Tøj om 
i Byen til enlige Herrer.... Fattigdom er en slem Husfælle, min 
Herre, og en Kvinde uden Medgift kan kun undgaa den enten ved 



J ) Omtrent svarende til vor Studentereksamen. 

Umoralitet eller ved Giftermaal. Derfor vil jeg ogsaa gifte mig, og 
Jeanne burde maaske gøre det samme og ikke vente paa Drengen. 
. . . Det er en Selvfølge, at et mere end trediveaarigt Kvinde- 
hjærte adskillige Gange bar været underkastet Naturens Lov. . . . 
Men hun burde i sin Alder være fornuftig og ikke vente for længe. 

Georg Jørgensen bed sig i Læben. Skøndt han troede, åt 
han længst var ude over alle romantiske Illusioner og selv vilde 
have talt om Kærlighed, om nogen hjemme havde indladt sig i 
Samtale med ham derom, som en Urtekræmmer om Rosiner, 
ærgrede han sig over denne Snusfornuft, udtalt med denne klingende 
Røst, og den gamle Idealisme fra Studentertiden protesterede 
nvilkaarlig, naivt i hans Indre. 

— Ægteskab er altsaa en Handelsaffæré, hvori man sælger 
sig til den højstbydende? 

For første Gang skraanede hendes kolde Øje op imod ham. 

— Hvem siger det? . . . Tror De; jeg tog* Murmester 
Danglemand trods hans 100,000 Franks fem Villaer og to Huse 
her i Byen? Nej, min Herre, hav dog ikke slige Tanker om mig. . . . 
Det er for Resten godt, at vi faar en Samtale under fire Øjne. 
Jeanne har jo talt til Dem om en rimlig Ægteskabsforbindelse . . . 
blot gjort Dem et Forslag ... jeg giver Dem mit Ord paa, at dét 
hele er udgaæt fra hende. Den , paa hvis Vegne hun har talt, 
respekterer sig selv, men hun er ingen syttenaars Pige, der vugger 
sig i Ungdommens Drømme. — Altsaa: Skulde jeg gifte mig, 
hvad jeg meget gærne vil, saa er det fordi jeg vil op paa et højere 
socialt Stade. Dertil behøves Penge, og to kan tjæne flere Penge 
end én, naturligvis naar de begge er flittige og fornuftige. Den, 
jeg tager, maa være mig garanteret som en hæderlig Person; han 
maa have et nogenlunde tiltalende Ydre, maa være nogenlunde 
jævnaldrende med mig, for, ser De, saa er der Mulighed for, at 
der under Ægteskabet kan opstaa den Slags Kærlighed, som passer 
sig for Folk i modnere Alder. Flammen kan blive lige saa varm, 
som den der blusser i Ungdommens Vaar, men den brænder stille, 
kun i de fortroligste Øjeblikke røber den sin Magi Den er bly 
og diskret overfor Verden. Jeg haaber, De forstaar mig, min 
Herre? Spørg mig kun ud; jeg skal svare Dem sandfærdig paa 
Deres Spørgsmaal; jeg skal til Gengæld ikke spørge Dem ud, ti 
jeg véd, at naar jeg vælger mig en Mand, vælger jeg mig et 
Overhoved, som jeg aldrig kan blive ligestillet med, og jeg hører 
ikke til de moderne Kvinder, som ikke agter Religionens Bud. 

— De er altsaa meget troende? 

— Det passer sig kun for en Mand at være Fritænker. 

— Tror De paa alt, hvad Kirken lærer? 

— Ja og nej. Spørger De mig her i min Stue, om jeg 
tror f. Eks. paa Himmelfarten, saa siger min Fornuft mig, at den 
er umulig. Men er jeg i Kirken, hører Sangen og Orgelet, ind- 
aander Røgelsen, saa tier den Fornuft og jeg tror paa alt, hvad 
jeg har lært i min Barndom. . . . Livet i Kirken under Guds- 
tjænesten ... det er et dejligt Liv . . . det gaar som en sagte 
glidende Baad paa en Flod. Livet udenfor i Verden, min Herre, . . . 
det er en Sejlads paa det stormfulde Hav. Naar jeg knæler for 
Krucifikset, er jeg en anden, end naar jeg forlanger en Regning 
betalt af en Kunde. Da jeg aldrig har følt Kald til og aldrig har 
ejet Selvovervindelse nok til at blive Nonne, maa jeg som en al- 
mindelig Kvinde dele mit Liv i to Dele. Men jeg er lykkeligst i 
de faa Øjeblikke jeg kan leve Religionens Liv; det forsikrer jeg Dem. 

— Gaar De til Skrifte? 

— Naturligvis. At bekende sine Synder, det er som at gaa 
i Bad. Det styrker at rense sig. 

— Har Præsterne i Skriftestolen aldrig gjort . . . saadan . . . 
saadan nogle Tilnærmelser . . .? 

— Naa — Jo, flere Gange, men det beviser blot, at de 
kan glemme deres Pligt for deres Lidenskab. Jeg tilgiver let, at 
en Præst ikke kan udholde Kyskhedsløftet, naar han siden oprigtig 
angrer. . . . Det var nu det om Religionen. Har Jeanne ikke fortalt 
Dem, hvor hun og jeg er aldeles enige om den Sag. Vil de spørge 
mig ud om mit tidligere Liv? Del har jeg til Dels fortalt Dem i 
Aftes. De vil da vide, at jeg har giftet mig af Kærlighed, men 
at jeg blev ulykkelig. Vil De vide, om jeg kun har tilhørt én 
Mand, saa vil jeg svare Dem: Jeg har været Jomfru i et stort 
Magasin, været smuk ... og De kan slutte Dem til Resten og 
skaane mig for generende og ydmygende Tilstaaelser. Men jeg 
sværger Dem: Aldrig har jeg tilhørt flere Mænd paa samme Tid. 

— Alt passer i hende som Delene i en Maskine, sagde 
Georg Jørgensen paa Dansk — slog straks over i Fransk og sagde: 

De er lykkelig organiseret. 
Hun forstod ham ikke ret, eller misforstod ham. Hun 
svarede : 

— Ja, mine to Barselsænge er forløbne meget regelmæssig, 
uden synderlig Vanskelighed. 

Tilskueren. 1890. H 

— Ikke Spor af Frækhed , tænkte Georg Jørgensen. Hun 
vilde kunne tale om alt uden at rødme. 

Berthe interesserede ham i allerhøjeste Grad. Det maatte 
han tilstaa for sig selv. Et helt nyt Fænomen! Det kunde være 
morsomt nok, dette ny Stykke Legetøj, som han fandt paa sin 
Vej. Kun maatte han, ligesom Børnene, sé, hvad der var inden i 
Legetøjet, selv om det skulde gaa i Stykker under Undersøgelsen. 
Altsaa: Han maatte spørge videre: 

— Det er altsaa især for at tjæne Penge, at De vil gifte Dem? 

— Ja, for saa behøver man ikke at blive saa gammel, før 
man trækker sig tilbage for at nyde Livet, at man ikke kan 
nyde det. 

— Og hvad forstaar De ved at nyde Livet? 

— Ikke alene at spise og drikke godt ... det er for mig 
noget underordnet. Heller ikke at pynte mig . . . diskrete Farver 
og Stoffer klæder mig bedst; det siger alle, og jeg selv forstaar 
mig saa godt paa Damepynt, at jeg meget godt kan se det. Lidt 
finere sort Silkestof, nogle faa Smykker, det er alt, hvad jeg 
ønsker i den Retning. Men jeg vilde f. Eks. gærne have Raad 
til at gaa i de bedre Teatre, til at køre i Droske og ikke al Tid 
rumle i de Omnibusser i Paris. Mit højeste Ønske er selv at 
komme til at eje en køn lille Villa med en lille Have og have 
rigtig kønne Blomster. Jeg elsker Blomster og Dyr. Derfor vilde 
jeg gærne have to smukke Hunde og nogle Angorakatte, — og, 
lad mig se, en hvid Pappegøje vilde jeg ogsaa gærne have. 

Hun saa op fra Katten hen i Luften, for første Gang op- 
dagede Georg Jørgensen noget varmt henflydende i hendes Øje. 
Hun blev ved at stirre ud i Rummet, mens hun fortsatte: 

— Og saa vilde jeg erhverve mig Dannelse ved Læsning, 
hvad jeg aldrig har haft Tid, heller ikke rigtig Lyst til. Men det 
er dog egentlig kun Dannelsen, der i vor Tid gør den egentlige 
Forskel mellem Folk. Og af Literatur kender jeg kun Dumas pére, 
Xavier de Montepin og Ohnet. De to første skal være forældede, 
siger man, og jeg tror, man har Ret. Den sidste sværmer jeg 
lidt for, især for hans Doktor, som omvender sig til Religionen 
ved sin Datters Bryllup. For saadan er det ogsaa gaaet mig, da 
min lille Søn havde Difteritis. Det vil sige, jeg har aldrig som 
den Doktor været imod Religionen, men jeg havde aldrig før tænkt 
videre paa den. Men jeg lovede mig selv, at hvis Barnet kom 
sig, saa skulde jeg flittig gaa til Messe og Skrifte, faste paa de 



Digitized by Google 



Georg Jørgensens sidste Rejse-Æventyr. 



159 



Dage, som Kirken har paabudt det. Barnet blev rask, og jeg 
har holdt mit Løfte. . . . Meri jeg kom bort fra min egen Ud- 
dannelse Noget har jeg jo læst ved mine Studier for at blive 

Fødselshjælperske, men det er ikke den Slags Viden, som bringer 
en op i de dannedes Kreds. Man maa studere noget om Tyskernes 
Historie og lære noget Geografi. ... Ser De, naar man nu havde 
en god Mand, med en fem seks tusend Franks i aarlig Indkomst, 
som ikke havde for meget at bestille, saa vilde jeg kunne leve 
sammen med ham, og han vilde spare ved det, for en Kone er 
billigere end en Elskerinde, og Mand og Kone bruger ikke mere 
tilsammen end en flot Ungkarlemenage, det véd jeg af Erfaring. 
Jeg vilde saa i fem Aar lægge op, hvad jeg tjænte ved min 
Praksis . . . naturligvis vilde jeg selv betale, hvad de to Børn 
koster, det vilde blive godt og vel 10,000 Francs ... det var mer 
end nok til at udbetale en Villa med Stue og første Sal. De har 
forbygget sig i disse Byer omkring Paris . . . man køber billigt, 
Renterne af Købesummen kan man omtrent faa ud ved Lejen af 
en af Etagerne. 

Georg Jørgensen havde siddet og set ned i Gulvet. Kun en 
enkelt Gang havde han løftet Øjnene op mod Madame Berthe, 
der talte uafladelig i hurtigt Tempo, bestandig med Profilen vendt 
til ham. Nu sad hun foroverbøjet med det ene Knæ hvilende 
i de foldede Hænder. Hendes Fod var fin og smal som en virkelig 
Dames, hun vuggede den frem og tilbage. Støvlens lakerede 
Læderkautning skinnede som poleret Smedejærn under den ens- 
formige Bevægelse, rhytmisk som Pendulens Gang paa et Taffelur. 
Lysreflekserne paa Kjolens sorte Silkestof havde ogsaa noget staal- 
agtig koldt. Hendes korte Profil stod i Dagen som skaaren i 
Træ. . . . Georg Jørgensen sagde ved sig selv: 

— Hun ligner en... ja, hvad er det for en Fugt, hun 
ligner med det Næb og de Øjne og den evig kvidrende Snak? 

Madame Berthe slap Hænderne om sit Knæ og lagde sig 
let tilbage i Stolen, lod dog bestandig den smalle Fod titte frem 
og bevæge sig til begge Sider, mens hun støttede den anden mod 
Gulvet med den høje og spidse Støvlehæl. Hendes hele Stilling 
blev lidt mageligere, hun syntes let at give sig hen i Nydelsen af 
det Fremtidsbillede, hun havde tegnet, da hun sagde: 

— Se saa kunde man tage en Baad paa Seinen paa Hver- 
dagene, om Sommeraftnerne, naar det var meget, meget . . . saadan 
rigtig gennemsigtig klart . . . ikke en Sky paa Himlen . . . tage en 

11* 

kold Kylling og en Flaske Bordeaux med og spise ganske alene 
paa en af de smaa Øer ... og om Vinteren . . . saa en Gang om 
Maaneden paa Komedie . . . Gymnase, Vaudeville, Variétés, Porte- 
Saint Martin ... en ganske enkelt Gang i Frangais og i Operaen . . . 
man købte et Klaver, gjorde Bekendtskab med én, som kunde 
spille paa det . . . og saa dansede man ... i sin egen Salon ... og 
først og fremmest: man maatte hjælpe den gode Jeanne til en 
Stilling, som satte hende i Stand til at komme i éns Hus uden 

Anstød For Jeanne, min Herre, Jeanne skylder jeg evigt Venskab, 

om end hun staar under os i Dannelse. 

Hun drejede sig brat om og fæstede sine Øjne lige paa 
Georg Jørgensen. Var Øjnene varmere end ellers?. . . Vist er det, 
at der ligesom var en livligere Glans i dem og et stærkere Spil i 
de farvede Reflekser, der løb om Pupillerne. 

Hendes Arme sank ned, og Hænderne hang løst over Hofterne; 
hun ligesom løsnede stramme Staalfjedre i sin Krop, idet hun 
gentog: 

— Naar jeg tænker paa stakkels Jeanne, bliver mit Hjærte 
ømt, min Herre. Hun har Følelser, der hæver hende højt over 

hendes Stand, hun har kun én Fejl: hun mangler Ærgerrighed 

Ikke sandt? Vi skal være gode mod Jeanne. 

Det var dog henrivende, som hendes Stemme lød, nu da 
den blev blødere og ømmere. Georg Jørgensen fandt hende lige- 
frem smuk. 

Som forsøgsvis famlede han efter hendes højre Haand, hun 
hjalp ikke til, gjorde .heller ingen Modstand. Han fandt den, 
tøvede lidt, inden han trykkede den; hun tav og gengældte Trykket, 
men havde vendt Hovedet paa Siden igen og saa ud i Luften som 
før. Georg Jørgensen trykkede, hun trykkede igen ... det blev til 
to, tre- dobbelte Haandtryk, saa blev Georg Jørgensen flov, vidste 
ikke ret, hvad han skulde gøre. Al Tænkning standsede i ham; 
han følte noget ulme i sig, der kunde slaa ud i Flamme, hvis han 
turde lade det raade. Han kneb Tænderne sammen, lukkede 
Øjnene fast i. 

Da han aabnede dem igen, fandt han hendes Ansigt nær 
ved sit. Hun havde drejet sig om, og alt i hendes Øjne lo tæt 
op mod hans. 

Han greb hende om Livet, kyssede og kyssede hende. Hun 
gengældte hans Kys. Nu lukkede hun Øjnene, mens Georg 
Jørgensen slugte hendes Ansigt med sine. 

Hvor hvilede dette lille fine, baade faste og bløde Legeme 
tæt i hans Favn. Han havde en smigrende Følelse af. hvor han 
magtede det, hvor han ævnede at holde det fast til evige Tider, 
om han vilde. 

Hvad var det? Det var som en Fjer atter strammedes 
i hende. 

Inden Georg Jørgensen vidste deraf, gjorde hun et skarpt, 
tørt Ryk i hans Favn, gled saa ud af den, smidig som en Slange . . . 
han stod der betuttet over ikke at have benyttet sin Kraft, han 
følte var saa vældig. . . . Madame Berthe var et godt Stykke 
fra ham. 

Der stod hun dødt smilende, glattende paa Haar og Kjole. 

Georg Jørgensen gjorde en Bevægelse hen mod hende. 
Bestandig smilende tog hun fat i Stoleryggen og holdt Stolen ud 
imellem dem. Nu var hendes Træk stramme som en Maskes; 
det døde Smil blev til en Grimace, mens hun nynnede med glas- 
klokkeklingende Røst de to Linjer af en bekendt Vise fra Sang- 
kaféerne: 

Hvis min Mand det saa, hvis min Mand det saa, 

som Tigeren han raste vildt. 
De maa huske paa, De maa huske paa, 

at jeg er baade gift og skilt. 

Georg Jørgensen søgte at aabne en Kamp med hendes 
Øjne, at stirre imod hende. Han maatte dog være den stærkeste. 
Han var dog ellers ikke uerfaren. 

Hun sænkede Stolen. Han gjorde et Skridt fremad. Hun 
løftede den atter. Deres Øjne forlod ikke hinanden. 

Hendes Læbers Linje blev til en tynd, tynd rød Streg. Hun 
holdt Tænderne sammenpressede, syntes han. Hendes Næsetip 
blev hvid, den maatte være haard som et Næb; den maatte 
kunne »hugge«. 

Silken laa blank og ubevægelig som et Staalharnisk over 
det høje Bryst og om den tynde Midje. Aandedrættet bevægede 
den ikke, Aandedrættet var som standset. 

Mere og mere døde alt Liv, al Udsigt til Bevægelse ud i 
dette lille, strammede Legeme. 

Se hvor Haanden krummede sig om Stoleryggen som en Klo ! 

Det blev uhyggeligt. Berthes Øjne, hele hendes Skikkelse, 
virkede paa Georg Jørgensen som en blank Metalplade paa en 

Magnetisørs Medium. Det begyndte at flimre med sorte Prikker 
for hans Øjne og at trække i hans Haandled. 

— For Djævlen! sagde han paa Dansk, og gjorde en 
skudrende Bevægelse med Skuldrene. 

Hun blev staaende i en garde-St\\ling. 

Havde hun ikke besvaret hans Omfavnelse fast og hans 
Kys brændende men kort, som om glødende Metal havde rørt hans 
Læber i et Sekund. 

Skulde han byde hende Penge? Han turde ikke: Han 
vilde tale. Hans Læber var knastørre og lammede som med be- 
gyndende Stivkrampe. 

Nej, det var dog for galt! 

Vindeltrapperne knagede derude, og Mennesketrin kom 
nærmere. Jeanne traadte ind. 
Madame Berthe sang: 

Hvis min Mand det saå, hvis min Mand det sad, 

som Tigeren han raste vildt. 
De maa huske paa, De maa huske paa, 

at jeg er baade gift og skilt. 

— MenMinette? sagde Jeanne. Hendes Øjne søgte Kurven. 

— Er uden Fare . . . fejler ingen Ting, svarede Berthe. 
Herren har aldeles helbredet den. Kun stadig Ro og kolde Kom- 
presser, Jeanne ... og lidt Vand i Mælken for Fordøjelsens Skyld, 
siger Hr. Dyrlægen. 

Berthe stod endnu der med Stolen i Haanden. 

— Oho! udbrød Jeanne med en pludselig Forstaaelses 
Himmelfryd, slog sine Hænder sammen og lettede med utrolig 
Spændkraft sin tykke Figur op i et perpendikulært Hop. 

— Alt er altsaa lige ved at blive afgjort. 

Hun tørrede sig med sit Forklæde om Munden og vilde til 
at kysse Berthe. 

— Endnu ikke, ... aldeles ikke, min gode Jeanne, sagde 
den lille Dame med fornem Værdighed. Hvis den Herre tror, at 
jeg forinden vil være hans Elskerinde, fejler han storlig. Jeg elsker 
ham endnu slet ikke. Der maa ventes. 

Jeannes Øjne søgte Georg Jørgensen. 

— Ih, min Gud, Hr. Georges, De ser ud som et Glas meget 
fortypdet Absinth, vendte sig saa til Berthe og brød løs: 

— Nej, hør véd De hvad Berthe, naar De er vis paa, at 

De skal sammen op til Mairiet med det første, saa er der da 
virkelig ikke Grund til en saadan overdreven Haardhed, for 
Hr. Georges' hele Sygdom kunde tage en værre Vending, hvis han 
mødte lutter Ubarmhjærtigheder. . . . Det var virkelig kedeligt, at 
jeg kom nu. 

— Det var særdeles heldigt, sagde Berthe. 

— Saa, var det det? sagde Jeanne,, og blev vred. . . . 
Saa— aa — ? Nej, véd De hvad? Jeg har gjort mig al optænkelig 
Umage for at faa Herren herhen; for det med Minette vidste jeg 
godt ikke havde saa meget at betyde, og da De sendte Melanie, 
forstod jeg godt, at det var fordi. ... Jeg véd nok, hvorfor det 
var. Men De ødelægger Dem selv ved Deres Koketteri. De vil 
være klogere end alle os andre, ligesom De ikke var skabt akkurat 
ligesom os andre. Men De har altid villet . . . saadan samle til 
Bunke til et rigtigt stort Kærlighedsøjeblik ... og hvad er det saa 
blevet til? Mandfolkene er blevne kede af alt det Vrøvl og er 
gaaede deres Vej, og De har faaet Lov at sidde ene og kvidre 
paa Deres Pind pip ... pip .. . pip! og glo ud i Luften efter en ny 
én... saadan en Prins Dejlig eller en Marquis af Carabas 1 ) ... 

og kan ikke nøjes med en udmærket svensk Dyrlæge Enten 

en Dronningetrone eller et Natskrin, det er Deres Princip, men 
en almindelig Armstol, den kan De ikke nøjes med. 

Nu først sænkede Berthe Stolen for at sætte sig paa den, 
ti hun brød ud i en Latter, der skingrede som Glasstykker, der 
slaas mod hinanden. Den rystede hende som i Krampe og af- 
brødes af smaa Hvin. Jeanne blev en Stund ved at skænde, men 
da Berthes Latter tog til, sagde hun til Georg Jørgensen: 

— De har gjort hende for ophidset, Hr. Georges. Bare 
hun ikke faar ondt. Hendes Mave er ikke stærk. ... De er jo 
Læge ... om det ogsaa kun er for saadan nogle som hende (hun 
pegede paa Katten) . . . men lidt Orangeblomstlikør . . . hvad? 

— Ja, giv hende bare Orangeblomst, brummede Georg 
Jørgensen og lo, lettet, som om han var løst af en magnetisk 
Døs, tog sin Hat og ilede ned ad Trappen. 

— Jeg skammer mig som en Hund, sagde han, mens han 
hurtig gik hjem. At man i min Alder, og efter hvad jeg har 
oplevet, kan bære sig ad som en Fjols af en Rus. Hvorfor 

Fanden lod jeg hende slippe . . . eller hvorfor Fanden vilde jeg 
røre ved det hysteriske Skabedyr? 

Frokosten satte ham i bedre Humør. 

— Hvis man nu kunde eller gad skrive, tænkte han, mens 
han nippede til sin Kaffekognak under Kaféens Solsejl, saa kunde 

man lave en Feuilletonartikel og tjæne til en Operabillet Jeg 

tror for Resten alligevel, jeg vil dyrke dette Bekendtskab med 

Jordemoderaspiranten. Nu er hun s'gu ikke farlig Kritsch . . . 

Kratsch — ! Hvor det knagede i hende, da jeg holdt hende om 
Livet ... og hvor jeg kunde mærke Tænderne gennem hendes Kys! 

VII. 

Da Georg Jørgensen den næste Morgen sad i sin Stue foran 
det aabne Vindue, hvorigennem Vinden sagte og velgørende strøg 
over hans Kinder, med Kaffekoppen staaende paa Kaminen, 
Cigaretten i Munden og sin danske Avis i Haanden, som han lige 
havde læst, befandt han sig vel. Han havde med Interesse fulgt 
en Beretning om en Katastrofe, som var overgaaet et københavnsk 
Forlystelsesetablissement. Selve Katastrofen vakte egentlig ingen 
Følelser hos ham; nej han nød Mindet om nogle ret behagelige 
Aftener i samme Etablissement, han morede sig ved at lade hjemlige 
Fysiognomier passere forbi sig i Fantasien. Det var dog nogle 
gemytlige og pudsige Fyre, alligevel var han glad over, at han 
havde dem paa Afstand. 

Det var en af hans Lediggængerfornøjelser i Erindringen at 
genieve, hvad der var mødt ham i Livet og at lade Billederne 
glide vekslende forbi sig. Nu kom Turen til Gaarsdagens Op- 
levelser. 

De var egentlig ogsaa ret grinagtige. Men nu var den Pølse 
ude. Den skulde være ude. Han vilde forhøre sig hos sin Værtinde 
om en ny Vaskekone. Han gad ikke mere høre Jeannes Sludder. 
Han skulde nok sørge for at holde hendes Efterfølgerske adskillige 
Skridt længere borte fra Livet og undgaa alt Maskepi med hende. 

Saa tænkte han : Ja, men det er dog Synd for den skikkelige 
Tøs. Hun, som giver sine fattige Skillinger til den Fyrs Studeringer! 
Har jeg nogensinde i mit Liv opofret mig for en anden? 

Det var da ogsaa forbandet, at jeg just skulde komme til 
at tænke paa, hvor unyttigt et Menneske jeg har været i mit Liv ! 

Nu sad jeg og havde det saa godt her Nu gider jeg ingen 

Ting. Hvad skal jeg faa Dagen til at gaa med? 

Læse gad han ikke. Han tænkte med Lede paa at drive 
om paa Boulevarderne inde i Byen, paa at stille sig i Queue foran 
et Teaters Billetkontor, paa de mange fremmede Ansigter i Salen. 
Plakatsælgernes skarpe Brøl gjorde ondt i hans Øren. 

Drive ud langs Floden! Uh, der var saa kedeligt! Altid 
den samme Tur. 

— Alligevel maa jeg ud! 

Saa! Nu stod han jo paa én Gang udenfor det Hus, hvor 
han i Gaar havde spillet Dosmerrollen. 

Han var lige ved at stampe i Gulvet, da han saa denne 
lave Dør med et Trin nedad i Jorden og Begyndelsen af Vindel- 
trappen med den røde Snor til Rækværk. Han var sig dog bevidst, 
at han slet ikke havde tænkt paa at gaa herhen, at han ikke 
havde tænkt paa den Gedehams af et Fruentimmer i den sorte 
Silkekjole. Han hørte den sige: Kritsch-Kratsch ! — Uh! 

Han vilde vende om. En kommer lige ned ad Trappen. 
Det var Jeannes Plejesøn, »Professoren« i Græsk. Han bar et 
Par Bøger i Duodez under Armen. 

Med Stræben efter flot Frejdighed hilste han Georg Jørgensen 
med et højt: 

— God Dag, Hr. Doktor! 

— God Dag, Hr. Professor, sagde Georg Jørgensen, og ud- 
talte »professeur« med et lidt parodierende Eftertryk. 

Den Lille lod til ikke at forstaa det eller ikke at ville forstaa 
det. Han standsede og sagde: 

— Vilde De se til Minette? Hun er i udmærket Bedring. 
Mademoiselle Jeanne er ikke hjemme i Dag . . . men hvis De vil, 
skal jeg lukke Dem op, for Minette er deroppe 

— Nej Tak. 

— Jeg skal ud og give Timer ... det vil sige, jeg har 
endnu en Time fri; og Madame Berthe har indbudt mig til Frokost 
hos sig, fordi Mademoiselle Jeanne er forhindret i at modtage mig. 

Skøndt Georg Jørgensen var gnaven, kunde han ikke modstaa 
Komiken i denne værdige Røst, som forceredes ned i en hæs Bas, 
og den værdige Langsomhed i Diktionen, som udgik fra denne 
»Skygge« af et Mandfolk. 

— De bor hos Mademoiselle Jeanne , Hr. Professor? 
spurgte han. 

— - Paa fjærde Sal i samme Hus, svarede den tynde Fyr 

Jeg fører hendes Regnskab 

Jo — der var en Slags fjærde Sal. Georg Jørgensen op- 
dagede to smaa Kvistvinduer oppe i Saddeltagets lodrette Parti 
mellem de ottekantede Skiferplader. 

— Jeg vil ikke opholde Dem, naar De skal til Frokost. 

— Turde jeg spørge Hr. Doktoren, hvad Klokken er. Jeg 
tror, jeg har glemt ... ja, jeg har virkelig glemt mit Ur. 

Han rodede flygtig i sin Vestelomme, mens Georg Jørgensen 
trak sit Guldur op og lod Guldpladen over Skiven springe op. 
Den unge Fyr saå graadig ned paa det. 

— Klokken er et Kvarter over ti. 

— Ah — saa har jeg næsten to Timer Undskyld, jeg 

husker ikke Deres Navn ... jeg kan vel heller ikke lære at sige 
det, for jeg kender ikke de gotho-germaniske Sprog ... jeg kalder 
Dem da Hr. Doktor. ... De er jo Veterinær? 

— Nej, det er Snak Jeg er ikke mere Veterinær end De. 

Georg Jørgensen fortrød straks, at han havde fordærvet en 

Spas ved dette Opspring af gammel dansk Studenterselvfølelse. 
Den Lille sagde: 

— Aha . . . maaske Zoolog. 

— Ja, svarede Georg Jørgensen. Han gad ikke være over 
videre Forklaring, men sagde: 

— Turde jeg saa byde Dem at drikke en Absinth i Café 
du Commerce? 

— Men Deres Frokost hos Madame Berthe, Hr. Professor? 

— Vi kan sende en Fyr fra Kaféen og afbestille den, sagde 
den' Lille og knejsede som en kalkunsk Kylling. 

— Tør De det? 

— Om jeg tør? (Stemmen slog fra Bas over i Diskant). 
Jeg er en uafhængig ung Videnskabsdyrker. Det vil sige, jeg 
dyrker de klassipke Fag, og har, med Deres Tilladelse, ingen stor 
Respekt for de eksakte. Om Forladelse ! For de Fag er positivistiske, 
og jeg er Idealist. Jeg har læst noget af Victor Cousin og af 
afdøde Caro. 

— Jeg be'r. Jeg har ikke læst et Ord af de Herrer. 

— Siden Racine er der ingen Poesi mere i Frankrig. Da 
Literaturen forlod den klassiske Bane, forvildede den sig. 

— Kanske. Jeg forstaar mig ikke stort paa det. 

Jeg forstaar mig ikke heller paa Naturvidenskaberne. Jeg 
er aldeles Klassiker. 

De var komne udenfor Kaféen. 

— To Absinther, bestilte den unge Fyr. 

Opvarteren standsede ikke, gik forbi det Bord, de havde 
sat sig ved, som om han ikke havde hørt, hvad der blev bestilt! 
Den Lille tav med en halv arrig, halv resigneret Mine, raabte paa 
to Absinther, da Opvarteren anden Gang strøg forbi. Samme 
Resultat. Da raabte Georg Jørgensen paa to Absinther. 

— Straks Herre, svarede Opvarteren. 

— De har en meget stærk Stemme, min Herre, mumlede 
den Lille surt, tog en Portemonnæ frem, som Georg Jørgensen 
tydelig mindedes at have set i Jeannes Haand for lange Tider 
siden, og som nu saa meget havareret ud. Han ragede længe i 
den, som søgte han efter aftalte Penge. Foran ham stod længst 
Opvarteren, hvis brune Øjne hvilede paa ham, ironisk undersøgende, 
Endelig sagde Opvarteren: 

— Jeg kan godt bytte, hvis Herren ikke har Smaamønt. 
Den Lille rødmede og tog til Sidelommen i sin langskødede 

Frakke, rystede paa Hovedet og mumlede noget om, at han 
maatte have glemt sin Brevtaske. Opvarteren blev staaende 
ubarmhjærtig ubevægelig, stadig smilende, mens han klaskede let 
med Tungen, som en Kusk med sin Pisk, naar han vil opmuntre 
Hesten til at lade det gaa lidt rask. Georg Jørgensen var ond- 
skabsfuld nok til at nyde den lille Fyrs Forlegenhed et Minuts Tid 
eller saa, inden han sagde: 

— Jeg har Smaapenge — og kastede et Frankstykke hen 
ad Bordets Zinkplade. 

— Undskyld ...jeg skal huske det til næste Gang, sagde 
den Lille stammende og satte for Værdighedens Skyld sin Stemme 
ned i Bas. 

Derpaa sagde han til Opvarteren: 

— Kan jeg faa et Bud hen til Madame Berthe i Kongres- 
gaden Nr. 69 og faa sagt, at jeg ikke kommer til Frokost. Rask . . . 
forstaar De? • . . 

Han tog Portemonnæen op og leverede et Sølvstykke paa 
50 Centimer til Opvarteren. 

— Resten er til Dem. 

— Fortræffeligt, svarede Opvarteren og bukkede dybt. Skal 
øjeblikkelig blive besørget. 

— Vil De spise Frokost med mig? spurgte Georg Jørgensen 
»Professoren«. 

— Tak . . . hvis det ikke generer. 

Georg Jørgensen bestilte Beafsteak og Vin. Den Lille spiste 
hurtigt og graadigt, tav, mens han spiste, men saå mistænksomt 
op paa sin Vært, som en Kat. der ikke rigtig véd, om det er et 
retmæssigt eller uretmæssigt Maaltid, han spiser. 

— Vil De have en Beafsteak til? spurgte Georg Jørgensen, 
da hans Gæst havde fortæret sin Portion. 

— Er det Skik og Brug hos Dem i Sverig, at man spiser 
to Beafsteaks? 

— I Danmark . . . ja. For jeg er ikke Svensker; jeg er dansk. 

— Fortræffeligt. Danmark . . . Hovedstad København? Ikke 

Saa der spiser man to Beafsteaks i Træk. Det er interessant. 
Det interesserer mig meget at studere fremmede Nationers, især 
de primitive Folks Sæder og Skikke. De homeriske Helte spiste 
jo hele Dagen. Den anden Portion gled lige saa let ned som 
den første. Georg Jørgensen foreslog Kaffe med Kognak. Den 
Lille sagde: 

— Jeg véd, at man drikker hellere Kirsch i Deres Land. 
Jeg retter mig efter Deres Sæder og Skikke. 

Den Lille fik røde Pletter paa sine fremstaaende Kindben. 

— De vil være Filolog? spurgte Georg Jørgensen. 

— Ja . . . ja . . ., sagde den Lille og sugede lidt af sin Kirsch. 
Men. . . . Jeg skulde først være Bachelier . . . saa skulde jeg se at 
blive fast ansat her ved Lyceet. 

— De docerer Græsk? 

— Ja, men hvor skal jeg faa Tid til at sætte mig ind i 
det svære Sprog? . . . Ser De, Hr. . . . Hr. ... 

— Georges 

Den Lille rakte ham Haanden. 

— Maa jeg kalde Dem saadan? 

— Ja. 

— Ser De, paa Kollegiet har Børnene, som jeg skal vejlede, 
kun hundrede Linjer om Dagen for af Xenofons Anabasis og tyve 
Linjer af Homers Odyssé Ilte Sang, vs'xvia. Dem kan jeg uden 

ad Det vil sige, jeg skal oversætte de Ting paa Fransk, og 

det gaar let nok. Men de gode Præster, som styrer Kollegiet, 
sætter megen Pris paa, at jeg hver Dag opdager nogle ny Vanske- 
ligheder . . . disse Dativendelser, forstaar De Men jeg vilde saa 

gærne trænge ind i Aanden, som Racine har gjort, og . . . ja . . . 
ham har Græsken dog hjulpet til at blive Verdens største Digter 

Jeg véd meget godt, at de i Deres Land sætte Shakespeare højere, 
men deri er jeg aldeles uenig. 

— Det er kedeligt nok for Shakespeare. 

— De maa ikke være ironisk, naar jeg er bedrøvet. For 
jeg kan ingen Vegne komme. 

Den Lille søgte at betvinge et Graadudbrud med sin Serviet 

— Naa, naa Jeg mente blot, at den ene kan være lige 

saa god som den anden, sagde Georg Jørgensen og klappede den 
Lille ned over hans udskaarne Pandehaar. 

— Ja, sagde den Lille, for jeg mener, at Frankrig er van- 
slægtet. 

— De er mod Republiken. 

— Aldeles. Republiken vil modarbejde den klassiske, det 
vil sige, den græske og latinske Dannelse, og naar man har haft 
saa megen Umage som jeg med at erhverve en lille, bitte Smule 
af den, og bare stræber efter at faa Bachelier-Eksamen, saa kan 
man have Lov til at være forbitret paa disse Positivister og . . . 
Naturalister ... og Gomtister, og Zolaister ... og ... De bliver vel 
ikke vred, for jeg ser nok, at De hører til det eksakte Fakultet. . . . 

Georg Jørgensen spurgte: 

— Er Mademoiselle Jeanne paa den klassiske eller paa den 
eksakte Side? 

Den Lille saa paa ham og spurgte: 

— Gør De Nar ad mig? . . . Det taaler jeg nødig, men endnu 
mindre maa De vel gøre Nar ad Mademoiselle Jeanne, for hun er 
slet ikke klassisk, fordi hun ikke véd, hvad klassisk vil sige ... 
hun er da snarere eksakt, . . . men Madame Berthe er romantisk . . . 
og hun er ikke til at holde ud. Derfor kan jeg ikke fordrage 
Romantiken, og tog slet ikke til Paris, da Victor Hugo blev be- 
gravet ... for han er den franske Poesis Fordærvelse, og jeg vilde 
ikke deltage i at hædre den, skøndt Madame Berthe vilde betale 
Rejsen. 

— Saa? Har De læst noget af ham? 

— Ikke et Ord. Jeg vilde finde det vanærende for mig, 
hvis jeg læste noget af den Gadedreng. Jeg hader ham. 

— Er De reaktionær i Politik? 

— Jeg er Royalist ... det vil sige, ikke Orleanist. Jeg 
holder ikke paa „le roi u , men paa „le Roy u . De gode Fædre, 
som underviste mig forældreløse Barn, sagde altid, at Frankrigs 
egentlige Historie endte med Revolutionen ; det Frankrig, som kom 

efter, var ikke mere Frankrig. — Aa. — Frans den første, Henrik 
den fjærde, Ludvig den fjortende . . . dem sværmer jeg for. — 

— Ogsaa Ludvig den femtende? 

— Ja, han maa dog have været en meget smuk Mand. 
For jeg har sét Portræter . . . mange Portræter af ham i Versailles. . . . 
Des værre, han skal have misbrugt sin Stillings Rettigheder . . . 
men han var dog salvet med Olien fra Rheims. — Saadan nogle 
Ting kan Mademoiselle Jeanne jo slet ikke forstaa . . . det undskylder 
jeg paa Grund af hendes mangelfulde Kundskab, men at Madame 
Berthe vil forsvare Victor Hugo, som hun slet ikke har læst, det 
ærgrer mig, og . . . jeg mistænker hende for at være Socialist. 

— Fy. — 

— Ja ... for det er væmmeligt , naar uvidende Personer i 
det hele vover at udtale nogen Mening. . . . Ned med dem ! De 
skal tro og lyde. 

Den Lille skreg som en Krage, slog paa Bordets Zinkplade, 
saa begge Likørglassene ramlede om. Georg Jørgensen rejste dem 
og fyldte dem igen af Karaffen. Han mærkede, hvor den Lille 
blev meddelsom, og vilde gærne »pumpe« ham end mere. 

— Enden bliver dog, at De, Hr. Professor, gifter Dem med 
Mademoiselle Jeanne, sagde han. 

Den Lille saå paa ham med en Rest af Mistænksomhed, 
som dog straks blev overvunden af Meddelelseslysten. 

— Jeg har savnet mandlig Omgang, sagde han ... man 
har miskendt mig, fordi jeg ikke har Omfang hverken i Længde 
eller Brede. ... En ældre , videnskabelig dannet Mand vil bedre 
forstaa mig end selv de bedste ældre Kvinder. . . . Naturligvis . . . 
det bliver Enden paa det hele, at Mademoiselle Jeanne vil gifte 
sig med mig, naar jeg har opnaaet en passende Stilling. Nu vel. 
Hun er ældre og . . . udvortes set jo betydeligere . . . (han bevægede 
Armene for at betegne Jeannes overlegne Omfang) . . . men ser 
De (han bøjede sig fortrolig over mod Georg Jørgensen, og hans 
store Øjne glimtede listigt) ... det er klogt, naar en Mand, der 
har rent aandelige Formaal, har en Hustru, som kan være hans 
Formynderske i alle positive Forhold, som han ved et fromt Bedrag 
kan indbilde, at hun er den herskende, fordi hun tilsyneladende 
ogsaa bringer ham til at lyde, medens han i højere Forstand 
svæver langt over hende. 

— Men om De nu, sætter jeg, blev rigtig forelsket i en 
jævnaldrende. 

— Hi, hi!... Det vilde Mademoiselle Jeanne godt forstaa 
og let tilgive. Hun respekterer altid Naturens Orden, endogsaa 
altfor meget, og vilde sige, hvis hun kunde Latin: Naturalia non 

sunt turpia Men jeg taler stygt. . . . Jeg elsker Jeanne. Hun 

har været min Moder, og hun skal blive . . ., hvad hun selv vil, 
for mig. Og naar De har ægtet Madame Berthe ... De er større 
og stærkere end hun ... De vil kunne betvinge hende rent materielt . . . 
saa vil vi fire danne en ... en Karré til Forsvar paa Liv og Død 
mod (Han truede ud i Luften). 

— Mod hvad? 

— Mod Tidens nedbrydende Tendenser . . . mod ... ja, jeg 
véd ikke . . . men jeg føler, at der er saa meget fjendtligt, der 
staar en i Vejen . . . f . IjJks. for at blive Bachelier. ... Vil De 
ikke nok hjælpe mig paa Deres Vis, ligesom Madame Berthe og 
Mademoiselle Jeanne paa deres? For Eksempel ... blot lære mig 
saa meget Engelsk, at jeg kan opgive det som levende Sprog til 
Baccalaureatet ? 

Georg Jørgensen gad ikke tilstaa, at han ikke kunde Engelsk ; 
han var bleven blød, men nu blev han overlegen af Ærgrelse over 
ikke at kunne Engelsk, og sagde: 

— Men, min kære Herre, jeg tænker virkelig ikke paa at 
gifte mig med Madame Berthe. 

— Hm, hm ! Men jeg tror ikke, hun indlader sig med Dem 
paa andre Betingelser. Hun har svoret i Mademoiselle Jeannes 
og min Nærværelse paa, at hun aldrig mere indlader sig paa 
noget Kærlighedsforhold, før hun har ægtet Vedkommende, og hun 
har en meget, meget fast Karakter. I al Fortrolighed . . . hun 
har afvist enhver Tilnærmelse fra min Side. . . . Hvad er det? . . . Hør! 

Et ... to prikkende Slag som af en Dupsko, der tørner 
haardt mod Stenbroen. 

Den Lille knappede sin Frakke, skottede op til Georg 
Jørgensen og forsøgte at se kæk ud. 

Ovre paa det modsatte Fortov, fjærnet fra Kaféens Sidde- 
pladser ved Gadens meget brede Kørebane stod en lille Dame med 
grønt strikket Shawl over Hoved og Overkrop; den sorte Silke- 
nederdel var Georg Jørgensen en god Bekendt. Damen slog myndig 
med sin Parasol mod Fortovsfliserne, men sagde blidt og klingende, 
som om hun lokkede for en Hund: 

— Léonce! . . . Kom, Léonce! . , . Kom, min Lille! . . . 
Jeg venter. 

Den LillesvØjne gled fra Madame Berthe til den ny Ven, 
som han var stolt af at være bleven Kammerat med. 

Georg Jørgensen var som mange svage Naturer og halv- 
dannede eller halv strandede Mennesker drillevorn. Naar han 
havde bragt Genstanden for sit drengeagtige Drilleri ud af Kon- 
cepterne, følte han sig selv som den overlegne og stærke Karakter. 
Her var to Operationsgenstande : den lille Dame paa Fortovet og 
den sølle unge Knøs ved hans Side under Kaféens Fortovstelt. 

— Lader De Dem saadan kommandere ligesom en Skoledreng? 
De, som selv er Lærer? hviskede han til »Professoren«. 

Saa sendte han den lille shawlomhyllede sorte Silkedame 
Øjne og Miner som en Hund, man vil pudse paa et Menneske. 

— Kommer De, Léonce?... Frokosten venter. 

— Jeg har sendt Afbud, Frue, sagde den Lille med sin 
mest forcerede Bas. 

— Det véd jeg. Men De véd, at Mademoiselle Jeanne ikke 
holder af, at De gaar paa Kafé, før De har besørget Deres Timer. 

Den Lille var ved at rejse sig. 

— Er De et voksent Mandfolk eller en Dreng? mumlede 
Georg Jørgensen. 

— - Begaar jeg ikke Synd mod Mademoiselle Jeanne? spurgte 
den Lille med sin naturlige Stemme og kastede et kort, underlig 
bønligt Blik paa sin ny Mentor. 

Egentlig skar det Blik samme Mentor i Hjærtet, men hans 
Mandighedsideal stødte saa stærkt op i ham, at han følte Trang 
til at indpode det i den lille »Professor«. Han stødte til ham og 
sagde smaaleende: 

— Hvad siger De om en Curacao ovenpaa? 

— Jeg siger . . . jeg siger ... at jeg ikke kan taale den . . . 
at den er alttor stærk ... at Mademoiselle Jeanne og at Madame 
Berthe vil blive meget vrede paa mig. 

— Lad de to gamle Fruentimmer gaa ad Helvede til. , . . 
Opvarter! To smaa Glas Curacao! 

— Goco! Coco! Jeannes lille Goco, kom nu og vær god! 
lød det lokkende fra det andet Fortov. 

— Hun lokker for Dem som for en Hund, min kære Herre, 
hviskede Georg Jørgensen. Vær Mand! 

— Ja, jeg vil vise, jeg er Mand Madame Jeg er 

indbudt af den fremmede Herre, kan følgelig ikke komme, lød 
Bassen over til Madame Berthe. 

Da den Lille havde vist sig som »Mand« , følte Georg 
Jørgensen sig som Mand i anden Potens. 

Den lille Dame stod en Stund ubevægelig og stirrede over 
mod de to Mandfolk. Georg Jørgensen følte hendes Blik som en 
hvas Knivsod, der var rettet imod ham, følte ogsaa, at han ikke 
kunde møde det i ærlig Kamp med Udsigt til Sejer. Han tænkte 
paa Strindbergs »Hjærnernes Kamp« praktisk bange for en saadan, 
men flot protesterende i sit Indre mod Begrebets Realitet. 

Damen forlod sit Stade, men sendte forinden de to et Øje- 
kast — stort bebrejdende og dog med et Blink af saaret Ømhed. 
Hun gik uden at vende sig om og forsvandt om Hjørnet. 

Den Lille tømte sit Cura<jaoglas, fik to Cigarretter rodet 
frem af Brystlommen og bød Georg Jørgensen den ene. Saa 
spurgte han: 

— Hvad er Klokken? 

— Ja nu maa De vist til Deres Time. 

— Ja, ja 

Han skyndte sig bort. Aldrig saa snart var han borte, før 
det gjorde Georg Jørgensen bitterlig ondt, at han havde gjort de 
to stakkels Fruentimmer Fortræd. Men det var en Æressag for 
ham at drille dem. Han havde i Dag taget Revanche for i Gaar og 
vundet Sejer i »Hjærnernes Kamp« ved at undgaa Madame Berthes 
blanke Øjne. Ved Tanken om den lille fine Skikkelse, der gik 
forladt og overvunden, alene og skuffet hen ad Fortovet, tog Med- 
lidenheden Magten. Han mente nu at have Lov til at ynkes over 
hende som Alexander Magnus over Darejos Kodomannos. 

Han udtalte indvendig det sidste Navn, som her skrevet 
staar; han reserverede sig selv en ironisk Udgang fra Scenen, 
gennem hvilken han kunde redde sig uden at blive latterlig i sine 
egne Øjne. 

Hm! den Madame Berthe! Hun vilde ikke være nogens 
Elskerinde! Pyt! Saadant et erfarent, fransk Fruentimmer! .. . 

Ja, nu i Dag var hun naturligvis arrig. Men i Morgen Det var 

dog et Forsøg værd Hun er i hvert Fald ganske pikant 

Det var bedst at indstudere Rollen i Dag, at han i Morgen kunde 
træde op med Sikkerhed og som den situationsbehærskende og 
erfarne Mand ... nu havde han to Gange spillet Fjols. Det er 
dog en dum Race, disse Franskmænd. De pjapper ud med hele 
deres intime Liv — naturligvis fordi de intet virkeligt intimt har 
i deres Sind . . . fordi de mangler den germaniske Inderlighed. 

Tilskueren. 1890. 12 

VIII. 

Georg Jørgensen gik med raadvilde og forfængelige Naturers 
Fanden i Voldske Resoluthed til det lille Hus, hvor Jeanne boede. 
Han standsede i Dag ikke et Øjeblik paa Vejen, men gik fort, som 
om Skæbnen havde taget ham i Nakken og drev ham af Sted. 

Han saå op og ned ad Huset, huskede, at Jeanne havde 
sagt, at Madame Berthe var hendes Naboerske. Umiddelbart ved 
Siden af var intet Hus, men en græsbevokset , tom Byggegrund 
med Stakit foran. Nogle Hunde boltrede sig i Græsset 

— Det er vel Løgn som alt det andet. Hun bor vel slet 
ikke i Nabolavet, den Pi-pi-Faarekylling. 

Hinsides Byggegrunden stod et lille Hus paa to Etager med 
fladt Tag. Det saa pavillonagtig-provisorisk ud, som om det var 
slaaet op i en Fart og kunde rives ned, naar det skulde være. 
I Stueetagen var der store butiksagtige Ruder, men de nederste 
af dem var dækkede til af malede Brædder. Etagen benyttedes 
altsaa ikke til Butik. Facaden havde kun tre Fag, hvoraf det ene 
i Stuen optoges af Indgangsdøren til Huset. Den fri Rest af 
Butiksruderne var indenfra helt overdækket af en Masse røde og 
violette Fuchsiaer i svulmende Flor. 

Paa en lille Dør, som gik ud til den meget lille, med meget 
smaa lakerede ottekantede Fliser gulvlagte Entré, sad et Visitkort 
fæstet med Messingstifter. Derpaa læstes: »Berthe Blart, Modes«. 

Aha — hun gav sig altsaa ogsaa af med Modepynt! Som 
saa mange Kokotter! 

Georg Jørgensen bankede. Det franske »Kom ind« („Entrez") 
lød klingert og højt. Han kendte saa vel Røsten. 

En lille Stue, duftende af god Parfume, med en lille bitte 
Kanapé, tre Stole af hvidmalet Træ med forgyldte Riller, med 
stribet Sirtses Overtræk over Betrækket af himmelblaat Reps, et 
lille bitte Bord som de paa Kaféen, en Himmelsæng med skinnende 
hvide Gardiner, en Kamin, hvis marmorerede Hylde bar det uund- 
gaaelige Taffelur med Glaskuppel og var opfyldt af Nipsdukker, 
smaa Vaser med fint Græs og nysudsprungne Akaciegrene udgjorde 
Møblementet. 

Mellem Kaminhylden og en Stoleryg laa et Strygebræt, bag 
det stod Jeanne og strøg »fint«. Hun havde taget sit røde Liv 
af, og hendes Buste bovnede ugenert under Chemisen ud over 
Korsettet. 

Husets Værtinde sad i Kanapéen og overtrak Formen til 
en Hat med grønt Fløjl. Hun var iført en Art Figurslaabrok, 
dannet af et forhenværende »fransk« Shawl. Det brogede Mønsters 
Farver var let falmede. Foran paa Bordet laa nogle røde Fløjels- 
blomster og Besætningsbaand. 

Jeanne skyndte sig med at slaa et Tørklæde om sine rebelske 
Yndigheder, og havde et saa pudserligt sædeligt Alvorsudtryk over 
sit ellers saa gemytlige Ansigt, at Georg Jørgensen maatte smile, 
da han opdagede det. Men ikke var der Spor af, at Smilet blev 
besvaret. 

Madame Berthe kniksede højtideligt og pegede paa en af 
de smaa Stole. 

Georg Jørgensen satte sig forsigtig. Ryggen paa dette 
Sprinkelværk kunde knække, hvis han lænede sig tilbage, og Benene 
kunde gøre det samme, hvis han overlod Sædet sin hele Vægt. 
Han følte ogsaa en Trang til at gøre sig lille paa alle Kanter, i 
den Smule Rum mellem Kamin og Bord, hvori den Smule Stol stod. 

Han var kommen med den Beslutning at være umaadelig 
flot og ugenert, nu følte han sig indekneben fra hver en Side 
mellem de mange smaa Møbler, den store Sæng, den tykke Jeannes 
og den spinkle Madame Berthes skarpe Næser: Jeannes Ugle- 
Madame Berthes Høgenæb. De saa ud, som vilde de »hugge«. 

Og Madame Berthe havde en saa sammentrængt, saa rustet 
Mine, som bar hun et Panser skjult under Slaabrok-Shawlet; 
hendes Øjne blinkede koldere og blankere end nogensinde. 

Georg Jørgensen sænkede sine Øjne. Da mødte ham nede 
ved hver af Damernes Fødder et grøngult metallisk glinsende 
Øjenpar. Hver havde som Attribut sin Kat. Jeanne sin lille 
Minette, der var kommen heløjet og helskindet ud af Kærligheds- 
kampen, Berthe sin Rigolo, en vældig Hankat, der nu syntes at 
være lige saa stramt behærsket som sin Hærskerinde. 

Ingen af Kattene rørte sig af Stedet, men gloede stift paa 
den fremmede Herre. 

— De kommer for at tage Afsked, min Herre, sagde Berthe. 
Det sætter jeg Pris paa. Et Brud mellem Folk i vor Alder bør 
ske efter alle Høflighedens Former. 

— Et Brud . . . ? hm , sagde Georg Jørgensen , vilde sige 
noget mere, men blev afbrudt, da han hørte en klukkende Lyd 
henne fra Jeanne. Han saa paa hende. Hun kunde ikke mere 
betvinge, hvad der først tilkendegav sig som Latter, men gik over 

12* 

i en hulkende Graad, da hun mødte sin Kundes spørgende Øje. 
Paa et advarende Øjekast af sin Veninde betvang hun sin Hulken, 
men Taarerne vedblev at løbe ned ad hendes Kinder. Hun fejede 
dem væk ud i Luften med Fingrene og tørrede sit Ansigt med 
Fligene af Tørklædet, som hun havde lagt over sin Overkrop; 

— De har villet bedrage mig, min Herre, begyndte Madame 
Berthe. Ikke? 

— Ne-j. 

— De udgav Dem for Veterinær, en Stilling, der passede 
nogenlunde for min sociale Stilling, mens De derimod har betroet 
den unge Hr. Léonce, at De var Videnskabsmand i noget langt 
højere, for om jeg end ikke forstod, hvad det var, og af Hensyn 
til min egen Værdighed ikke vilde røbe min Uvidenhed for Barnet, 
saa véd jeg meget vel, at hvad der ender paa >logi« hører de 
højere Videnskaber til. 

Jeanne nikkede bifaldende til Madame Berthe og bebrejdende 
til Georg Jørgensen. Madame Berthe fortsatte, bestandig syende. 

— Havde De endda sagt, at De ikke vilde ægte mig, men 
blot have mig til Elskerinde, saa havde jeg ganske vist svaret 
nej, dels for mine Børns Skyld, dels fordi jeg med Alderen er 
bleven mere idealistisk. 

Madame Berthe udtalte det sidste Ord med en triumferende 
Dvælen; at hun kunde benytte et saadant Ord maatte dog over- 
tyde den fremmede »Videnskabsmand« om, at hun ikké var helt 
udannet. 

Jeanne forstod Tonen; hun sendte sin Kunde et Øjekast, 
der skulde sige: 

— Kan De se? Hun er ikke én, som De kan byde alt. 

— Men De burde have fulgt Sandheden, som jeg har gjort. . . . 
Dernæst har De gjort baade den stakkels Jeanne og mig en stor 
Fortræd ved at forføre det unge Barn, for hvem Jeanne nu er i 
Moders Sted, og som hun siden, naar han er helt udvokset, agter 
aandelig og legemlig, at gøre til sit Livs Ledsager, og som jeg 
altsaa, indtil den Tid kommer, er i Tantes Sted. Vi har opdraget 
ham i Lydighed, fordi han, trods sin Lærdom, er et Barn i det 
praktiske Liv. Nu sad han og drak Likør med Dem. Tror De, 
den stakkels Jeanne, som præsser Blodet ud af sit Bryst for at 
skaffe Midler til den unge Mands aandelige og legemlige Ernæring — 
tror De, hun kan skaffe ham Likør til Kaffen? De har lært ham 
en Luksus, som kan fordærve ham. 

— Georg Jørgensen kunde ikke bare sig for at smile; hans 
Øje strejfede Jeannes Bryst, der just ikke saå udsuget ud. Jeanne 
forstod ham, hendes Latter brød snøftende frem, men da Berthe 
forbavset løftede sit Øje op paa hende, fik hun i en Fart Haanden 
for Øjnene, græd, eller lod, som hun græd. 

— Altsaa ... De har forført et uskyldigt Barn til Udskejelser, 
som ligger ud over hans Alder. Den fattiges eneste Lam, min Herre! 

— Affekterede Dyr! mumlede Georg Jørgensen paa Dansk. 
Da opdagede han for første Gang en stor Taare i hendes staalgraa, 
lidt udstaaende Øje, som Vanddraaben, der hang og dirrede i 
Støvdragerne paa den violette Fuchsia deroppe. 

— De smiler, min Herre. Le kun højt . . . men Léonce og 
Rigolo der og Minette der ... det er dem , hvortil vi fattige Folk 
er reducerede nu, da jeg ikke har mine Børn mere, og man maa 
have noget at udgyde sin Kærlighed over hver Dag, ellers visner 
éns Hjærte. 

Nu græd Jeanne højt som en sjællandsk Bondekone over 
sin Yndlingspræsts Præken. 

— De Kællinger er gale, tænkte Georg Jørgensen, men 
beholdt sin Tanke hos sig selv. 

Madame Berthe tørrede sine Øjne paa et kniplingsrandet, 
men saare tyndslidt Lommetørklæde, tog saa fat igen: 

— Altsaa ... den Drøm om et Liv i Arbejde, der om en 
halv Snes Aar kunde føre til et Liv, der var værdt at leve, den 
er nu for tredje eller fjærde Gang forsvunden. Havde De blot 
ikke sagt, at De var Dyrlæge, saa havde jeg ikke lidt den Skuffelse 
til i mit paa Skuffelser saa rige Liv. Léonce maa altsaa fortsætte 
sine Studier under lige saa sørgelige Vilkaar, for ham havde jeg 
ogsaa tænkt paa, da jeg fæstede mine Øjne paa Dem. 

— Ja, men min gode Frue, saa var det hele jo kun en 
Spekulation. 

— Men min Gud, min Herre! Lever De da, i Deres Alder, 
Livet tankeløst hen som et Barn, en Sommerfugl, en Blomst? 
Tror De, at en midaldrende Kvinde, som har maattet slaas med 
Livet, elsker som en Ingenue i en Komedie? Men var jeg først 
bleven gift med Dem, saa var jeg nok kommen til at elske Dem. 
Naar man bliver ældre, bliver man mere Herre over sine Passioner 
og kan lede dem hen i den Retning, som Religion og Samvittighed 
paabyder én. 

Nu hørte Georg Jørgensen ikke paa de enkelte Ord i denne 
blidt rislende Talestrøm, men vuggede sig i dens Rhytme og 
betragtede den talende. 

Egentlig var hun nydelig. Hvor klædte det hende kønt at 
tale, hvor bølgede Brystet prægtigt i hurtig Takt under det brogede 
Klædningsstykke! Var det hele Løgn og Affektation, eller var 
hendes Tale et oprigtigt Udtryk for en underlig Livsførelses Resultat 
i en Oprindelig brav Tankegang? 

Fordømt fremmed lød det. Hans Sympati afløstes af Mis- 
tænksomhed. Et drevent Fruentimmer! Et af de allerværste 
Eksemplarer af Arten! Der maatte gøres noget . . . ellers blev 
han beruset af Stemmens Klang og det lille fine, bævende Legeme 
og det lille kønne Ansigt ... i Watteau-Stilen demokratiseret, 
men . . . dog mere end godt nok til en strandet dansk Student. 

Brat udbrød Jeanne, mens hun førte Strygejærnet i Jærn- 
banefart over et Stykke Tøj: 

— Det er min Skyld det hele, Hr. Georges. Madame Berthe 
er slet ikke Jordemoder. Havde jeg ikke troet, at De var Dyrlæge, 
vilde jeg have taget helt anderledes fat paa Tingene, og saa kunde 
maaske Giftermaalet alligevel være blevet ordnet, og saa . . . havde 
Léonce maaske faaet den Undervisning, han skulde have . . . 
og saa . . . 

Hun saa op mod det lave Loft, op over sit Strygejærn, 
der sendte Damp op, fulgte med Øjet de sig spredende Dampe, 
som om hendes dristige Fremtidsdrømme spredte sig med dem. 

Georg Jørgensen fandt, at han havde vrøvlet sig ind i noget, 
som han maatte brat bryde ud af. Han tog sin Hat, hilste og gik. 

Han sagde til sig selv paa Hjemvejen: 

— Maaske kunde jeg have gjort noget godt, maaske selv 

bleven lykkelig — bleven tvunget ind i nyttigt Arbejde Nej — 

min Hjærne kan ikke kæmpe mere . . . den er blød. Den ligger 

under Fanden tage Strindberg! ... Nu vil jeg hjem, hjem til 

København! for jeg er en født Tørvetriller, der burde ende som . . . 
som (Manden bliver arrig paa sig selv) som Embedsmand ved 
Renovationen med Fribolig paa Amager Fælled. 

Georg Jørgensens Energi var opbrugt for nogle Dage. Den 
kom igen i Følge naturlig Reaktion. Den fik Udslag i, at han 
købte en »billet mixte« til København, der gjaldt for ti Dage. 

IX. 

Men han rejste ikke straks, han trak Tiden ud, var glad 
over, at Billetten gjaldt for de ti Dage. Og han fik Aarsag til at 
glæde sig derved, ti i Løbet af disse Dage modtog han Brev fra 
en fordums Ven og Skolekammerat, Søn af hans Faders afdøde 
Ven, Overretsassessoren, nylig fra Fuldmægtig i Kultusministeriet 
avanceret op til Assessor i samme Ret, hvor hans Fader havde 
beklædt samme Stilling. Han havde i nogle Aar besørget Georg 
Jørgensens Pengeaffærer hjemme. 

Efter at have meddelt ham den glædelige Nyhed, at han 
ved en Aktiespekulation med Vennens Penge, hvortil denne havde 
givet ham Tilladelse, havde for ham tjænt en Sum af 20,000 Kroner, 
efter detaillerede Oplysninger om Georg Jørgensens pekuniære 
Status og gode Raad angaaende Anbringelsen af den forøgede 
Formue, sluttede det lange Brev saaledes: 

. . . Men jeg anser det for i alle Maader passende og heldigt, 
om Du kom hjem. Du ejer nu nok, og er gammel nok til 9 at 
det vil kunne lykkes Dig uden Anstrængelse at komme ind i en 
anset Stilling i vort Samfund. Med Aarene trænger man dertil, 
og den Ironi, hvormed Du i sin Tid betragtede alt sligt, kan 
man ikke leve paa. Trangen til at hvile i noget positivt maa og 
vil mælde sig, ogsaa hos Dig. Da jeg for et Par Aar siden i et 
Brev havde raadet Dig — hellere end at drive om for Vind og 
Vove og lande i Uvirksomheds- og Unyttighedsfølelsens Hypokondri 
— at tage hjem og søge en nok saa beskeden Virkekreds, og i 
den Anledning tilføjede: »selv om det kun var et Rodemester- 
embedec, saa tog Du i Dit korte Gensvar det hele som ironisk 
ment, hvad det dog slet ikke var. Men som Sagerne nu staar, 
vilde det være urimeligt at anbefale Dig at aspirere til en saadan 
Post, ti at det vilde være en lignende Degradation for en klassisk 
dannet Mand at blive Rodemester som f. Eks. at blive Almue- 
skolelærer, viser sig jo fra Statens Side deri, at den, naar den vil 
hædre den Art Bestillingsmænd, finder det passende at udnævne 
dem til Dannebrogsmænd i Lighed med, hvad den byder Under- 
officerer og Sognefogder, medens f. Eks. en Adjunkt ved en lærd 
Skole i saa Fald benaades med Ridderkorset Men der findes en 
anden kommunal Bestilling, hvortil der ikke kræves speciel Ud- 
dannelse, da den tit beklædes af helt ustuderede Personer, ej 
heller meget Arbejde, hvorimod man, da Posten er ulønnet, maa 

forudsætte, at Indehaveren af den er i Besiddelse af en passende 
Formue, hvilken Bestilling vilde være i alle Maader passende for 
Dig. Indehaverne af den hædres gærne efter nogle Aars Tjæneste 
med Ridderkorset af Dannebrog, og faa derefter som oftest Titel 
af Justitsraad. Jeg mener Embedet som Raadmand under Københavns 
Magistrat. En saadan Post vil snart blive ledig, og jeg og min 
Omgangskreds er ved Slægt- og Svogerskab i saa nær Forbindelse 
med de i Magistrat- og Borgerrepræsentation raadende Kræfter, 
at man ikke vil nægte os at tage Hensyn til vor Anbefaling, som 
Din — om end ikke fuldførte — akademiske Dannelse end yder- 
mere vil støtte. De Mænd, som beklæde denne Post, have jo 
Adgang til det bedste Selskab til alle officielle Festligheder o. dsl. 
Agrements, og da Du, hvis Du i Din nærværende Alder skulde ville 
stifte Familie, jo vil tage andre Hensyn end i de lyrisk-stormende 
Ungdomsaar, saa vil der jo ogsaa i saa Henseende let frembyde 
sig et passende Udvalg ... nu, jeg spøger naturligvis. Tænk nu 
vel, men ikke for længe herover, kom hjem og indtag en til Dine 
Ævner passende Stilling. 

Din Ven og Skolekammerat osv. 

Georg Jørgensen gav sig da til at tænke. Naa ja ... vi 
maa jo vel alle ende som Filistre, saa dog hellere Raadmand end 
Jordemodermand, og det endda en forloren! Endvidere var Ud- 
sigten til gode officielle og private Middage, bestaaende af lutter 
Mandfolk, heller ikke at foragte. Ved Kaffen kunde han af sit 
Rejseliv og sine Oplevelser vise sig som et af de interessanteste 
og mest oplivende Elementer. Eh bien! 

Da han steg af paa Jærnbanestatiojien i sin Fødeby og saa 
de gamle Omgivelser, lo han stille, og Sjælens Slutningsord i 
Heibergs »En Sjæl efter Døden« randt ham i Hu: 

»Hvor heldigt, at tilsidst jeg fandt min Plads«. 

S. SCHANDORPH. 

De to hidtil utrykte, skøndt — som det senere vil ses — ikke 
aldeles upaaagtede, Breve fra Thorvaldsen, fra 1810 og 1811, som 
her meddeles først, ere mig overladte til Offentliggørelse af Assi- 
stent i Rigsarkivet, Hr. Cand. mag. Gerh. Hornemann. De 
tilhøre Hr. Postmester Kali. De ere skrevne til Etatsraad West, 
som den Gang opholdt sig i Paris, men kort forinden havde levet 
i længere Tid i Rom. % West var en dannet Kunstelsker, som ved 
sin kort efter paafølgende Død efterlod sig en Samling gamle 
Malerier, fra hvilken den kgl. Malerisamling fik meget smukke og 
kostbare Forøgelser. Han havde i Rom gjort Bestilling hos Thor- 
valdsen paa den Marmorbuste af Thorvaldsen selv, i Hermeform 
og lidt over naturlig Størrelse, som senere kom i Kunstakademiets 
Eje og endnu findes paa Charlottenborg. Strængt taget ere Thor- 
valdsens Breve kun at betragte som egenhændige Tilføjelser af 
Kunstneren til Breve til West fra Maleren C. F. Høyer, der paa 
denne Tid boede i Rom i fortrolig Omgang med Thorvaldsen. 
Paa hvert af Arkene fylder Høyers Brev de tre første Sider, Thor- 
valdsens kun den sidste. Brevenes Dateringer hidrøre ligeledes fra 
Høyer og angaa hans Breve, ikke Thorvaldsens Tilføjelser, som 
først ere skrevne senere, maaske temmelig lang Tid bagefter. 



Rom d. 8de Deeb. 1810. 

Kiæreste Hr. Etatzraad ! Jeg tilføyer nogle Linier i Hr. Høyers 
Brev — for at bevidne Dem min Agtelse, som jeg immer bærer 



Digitized by Google 



182 Tre utrykte Breve fra Thorvaldsen. 

for en sand Patriot og for at lykønske Dem til Deres For- 
ening med Deres agtværdige Ven — og da jeg er overbeviis om 
Deres utrættelige Iver for en hver god Sags Fremme, saa beder 
jeg Dem paa det venskabeligste her ved, at De paa det Kraftigste 
tager sig af Hr. Høyers Sag — De kiænder den til fulte jeg be- 
høver ikke at sige — mere 1 ). — Fra Baronesse Schubart 2 ) har 
jeg faaet Brev hun tilmælder mig at hendes Mand har af Kongen 
faaet Tilladelse at rejse hjem til Foraaret — men fra ham selv 
har jeg ikke havt Brev og altsaa ikke endnu erholdet Bogen. 
Hvad mig selv angaar saa lever jeg ved det gamle og paa nogen 
forkiølelse nær befinder mig vel — Jeg har været inviteret at 
concurere til at giøre Dronningen af Prøysens Monument men da 
jeg ikke skytter om at concurere har jeg afslaaet Samme 8 ) — 
De Commissioner De har beæret mig med skal jeg saa snar mulig 
med Fornøyelse forrette. Hr Etatzraaden kiænder mig at være 
en Hader af at skrive og en Elsker af at modtage Breve; jeg 
haaber der for og formeddelst Deres Godhed for mig at De und- 
skylder mig mit Brevs Korthed og derhos at De fornøyer mig 
snar med gode Efterretninger fra Dem selv Deres Ven 4 ) og hvad 
De veed der interesserer mig. Lev vel lev vel! med sand høy- 
agtelse og Venskab Deres hengivnest 

A. Thorvaldsen. 



II. 

Rom d. 13de Mrt. 1811. 

Høytærede Hr. Etatzraad! 

Deres kiære Brev har jeg med sand fornøyelse modtaget da 
jeg deraf seer at Deres befindende gode Hr. Etatzraad er merkkelig 



1 ) I det Brev fra G. F. Høyer, som gaar forud for Thorvaldsens paa samme 
Ark Papir, anmoder Høyer West om at være hans Talsmand ved Aka- 
demiet i København, der med Hensyn til hans Hjemrejse stiller Fordringer, 
som H. finder urimelige. 

1 ) Om den danske Ministerresident ved Pavehoffet Baron Schubarts og hans 
Hustrus venskabelige Forhold til Thorvaldsen indeholder som bekendt 
Thieles biografiske Værker rigelige Opiysninger. 

*) Denne Sag omtales nærmere nedenfor. 

4 ) Hvem denne agtværdige Ven har været, kan ikke oplyses. 

bedre som altiid vel glæde mig usigelig at hiøre det gaaer Dem 
Vel. Ifølge Deres siste Brev erfarer jeg at De ønsker at see Tiiden 
an, før de beslutter: noget afsendt fra Rom — hvilket jeg finder 
meget rimelig — Jeg har saaledes i Betragtning af Tiider - og 
Omstændighederne solgt for billig Pris Figurrne som De veed jeg 
havde tilbudet Commissionen for Slots-Bygningen i Kjøbenhavn — 
og tilhører nu Prins Putbus *). Jeg har den senere Tiid havt den 
Fornøyelse at bidrage til Hr. Rauchs lykke., ved det at jeg i mit 
Brev til Kongen af Prøysen, angaaende Indbydelsen til Dronningens 
Monument, yttrede: at jeg fandt det var ubillig at paatage mig et 
Saadant Arbeide, da han selv havde egen Lands dugelige Kunstnere 
— Ifølge, heraf har Hr. Rauch faaet benævnte Arbejde *). Iøvrigt 
hvad mig angaaer saa lever jeg ved det gamle og moerer mig for- 
nærværehde Tiid med at modellere en Amor 8 ). Jeg har vildet 
bragt den gode Hr. v. Smithen til Pre. Boniatofchy 4 ) men han er 
endnu ikke kommen tilbage — Sigr Antonino og Palmaroli lever 
vel og lader Dem paa det forbindtligste helse — Efter seneste 
Efterretning fra Baron Schubart hedder det: at han den 15de Apl 
rejser til Dannemark; hans Secretaer Sigr Olento og den lille 
Frederico Zoéga rejser med — han agter i August at komme 
ingen [!] til Italien. Efter Deres sædvanlige Bestemthed og Mod 
varer det rimelig ikke længe før Hr. Etatzraaden begiver sig paa 
Hiemrejsen — og vel jeg da ønske at De ved Deres Ankomst til 
Fædrenelandet maa have lige saa meget Lykke som De immer 
har den Virksomhed, til at befordre Konstens Fremme — Jeg 
takker Dem mange Gange for Deres meget underholdende inter- 
essante Breve — Gid! De bestandig leve Vel ønsker Deres ganske 
hengivne 

Albert Thorvaldsen. 



2 ) Se Thiele, Thorvaldsen i Rom, I, P. 170. 
') Om denne Sag mere nedenfor. 

*) Talen kan næppe være om andet end om den Statue af Amor, der 
holder Sommerfuglen med højre Haand og Pilen i den sænkede venstre, 
som er afbildet hos Thiele: Den danske Billedhugger B. Thorvaldsen, I. 
Tab. L. Af denne Figur findes intet Eksemplar i Musæet. Jfr. Thiele, 
Thorvaldsen i Rom, I. P. 135 og min Bog Sergei og Thorvaldsen P. 177. 

*) Ikke at forveksle med den berømte Joseph Poniatowski, der faldt ved 
Leipzig, og hvis Monument Thorvaldsen senere udførte. Her menes for- 
modentlig Fyrst Stanislaus Poniatowsky, som boede i Kom. 

Som bekendt skal Thorvaldsen have sagt, at han hellere 
vilde hugge to Buster af Marmor end skrive ét Brev. For at 
forstaa Braadden i denne Ytring maa man erindre, at det netop 
var ham et vanskeligt og ængsteligt Arbejde at hugge Buster i 
Marmor: havde han villet betegne, hvad der faldt ham let og var 
ham kært, saa havde han nævnt at modellere, f. Eks. et lille 
Relief. Det er da heller intet Under, at den, som læser hans 
Breve, og endnu mere den, som udgiver og kommenterer dem, 
en Gang imellem udbryder: Aa gid det var et lille Relief i Stedet 
for et Brev ! I sine plastiske Arbejder aabenbarer han sig fra den 
lyseste og skønneste Retside; i hans Breve lære vi ham vistnok 
aldrig at kende anderledes end paa Vrangen. Hans Orthografi vil 
jeg nu slet ikke tale om for ikke at lægge mere Ved til den 
orthografiske Fanatisme, hvis Larm i den sidste Tid har gerilydt i vor 
Nation ligesom fordum de dogmatiske Stridigheder i Byzanz. Hans 
Orthografi er maaske endog bedre end sit Rygte. Det er over- 
hovedet ikke imod Brevskrivningens Regler, at Thorvaldsen synder ; 
tvært imod: han overholder dem altfor godt. De fleste af hans 
Breve — og det gælder ogsaa de her meddelte — bestaa for 
største Delen af epistolarisk Fyldekalk, den Slags banale Floskler, 
som anses for at »høre sig til«. Hvad der ellers kan gøre Læs- 
ningen af Breve interessant: en vis umiddelbar Friskhed, et per- 
sonligt Liv i Udtryk og Meddelelse, mangler aldeles i Thorvaldsens ; 
hans Brevstil er ikke mere personlig end en Lektie af Talemaader, 
bestemte for Børns elementære Opdragelse til Selskabslivet. 

Thorvaldsen var i venskabelig Omgang ikke indesluttet eller 
ordknap; han har endog haft en vis Genialitet i Brugen af Ordet. 
Der faldt smaa Epigrammer ud fra hans Mund i lakonisk Stil og 
tillige krydrede med attisk Salt, Ytringer, som forenede Visdom 
og Naivetet ligesom fra en for-homerisk Tidsalder. Men naar han 
fik en Pen i Haanden, var der intet længer tilbage af den store 
og sjældne Mand: det faldt ham slet ikke ind, at man kunde 
skrive, som man talte. Dette har uden Tvivl staaet i Forbindelse 
med den Varsomhed og Mistænksomhed i allehaande verdslige 
Forhold, som tidlig fremtraadte hos ham. Han var lige saa for- 
sigtig med det skrevne Ord som en Almuesmand, der vel vogter 
sig for at give noget skrevet fra sig, som han bagefter kan faa 
Fortræd af. Hans Ven Ludvig Bødtchers skælmske Vers: 

Der er i Blæk en sæJsom Magt, 
Som gør selv Lucifer forsagt, — 

synes at kunne gælde om ham. Hans kloge og lyse Aand har 
meget vel indset, at han paa dette Punkt var saa teknisk ubehjælp- 
som, at en Skoledreng kunde spille Mester imod ham; og han 
har da fundet det bedre rent at sige Pas — saa vidt som han da 
kunde faa Lov dertil af sin Samtid, der netop drev en uhyre 
Luksus med Brevskriveri. 

Men det hjælper ikke: naar man er Thorvaldsen, maa ens 
Breve alligevel frem, endog trods Folks, som have langt mere 
Anlæg til at føre Pennen. Der findes altid et eller andet for 
Kunstens Historie i dem. Det vigtigste i de her aftrykte Breve er 
de Ytringer, som forekomme i dem begge, om Oprindelsen til et 
meget berømt Monument: Raiichs liggende Marmorfigur af Dron- 
ning Louise af Preussen i Mausoleet i Charlottenburgs Park ved 
Berlin, et Værk, som idelig ses og beundres af en Mængde rejsende 
ogsaa fra Norden, og som dyrkes som en Helligdom i den stor- 
mægtige Hohenzollernske Slægt. Noget hidtil ukendt Faktum om 
denne Sag lære Brevene os vel ikke; men de give nye Bidrag til 
Opfattelsen af Thorvaldsens Forhold til Sagen, der har en ikke 
ringe Interesse. Og det kan ikke nægtes, at hans Breve ogsaa 
her vende Vrangsiden af ham frem : de berøve ham som Menneske 
en Ros for opofrende Handlemaade i denne Sag, som han hidtil 
har nydt, saa vidt mig bekendt, ubestridt og som endog har gen- 
lydt i de seneste Aar Ak havde det blot været to Relieffer, der 
vare fundne, i Stedet for to Breve! Dog maa det straks bemærkes, 
at der ikke oplyses noget, som egentlig kan lægges Mesteren til 
Last; det er blot en Legende om en ædel Daad, som vejres bort. 

Sagen forholder sig saaledes: 

Da den berømte Dronning Louise af Preussen var død i 
Juli Maaned 1810, lod Enkemanden, Kong Friedrich Wilhelm III 
Christian Rauch først udføre en Marmorbuste af Dronningen til 
hendes Monument. Rauch, som i sin Ungdom havde været 
Kammerlakai hos Dronning Louise, var nu en Mand paa 33 Aar 
og allerede en udviklet Kunstner; han levede i Rom i venskabelig 
og fortrolig Omgang med Thorvaldsen, som var 7 Aar ældre og 
langt mere navnkundig. Da Rauchs Buste var sendt til Berlin, 
fattede Kongen imidlertid en anden Beslutning om Monumentet: 
han vilde lade Dronningens Skikkelse udføre, liggende ovenpaa 
Sarkofagen, slumrende, i Overensstemmelse med den bekendte 
Tradition fra Middelalderen og Renaissancen. Men denne Opgave 
paatænkte han i Begyndelsen ikke at overdrage til Rauch; han 

vilde have berømtere Kræfter dertil og befalede sin Minister Wilh. 
von Humboldt at indbyde Canova og Thorvaldsen til at deltage i 
en Concurrence om den. Thorvaldsen undslog sig imidlertid for 
at modtage denne Ære. 

Man har endnu Koncepten til hans Svarskrivelse til Hum- 
boldt, dateret 12 November 1810 (Thiele, Thorvaldsen i Rom, I, 
P. 166 f.). Den er naturligvis affattet paa Tysk af en eller anden 
hjælpsom Haand, men udtrykker Kunstnerens Anskuelse om Sagen. 
Han giver her to Grunde for sit Afslag: for det første, atKongen 
af Preussen selv har Kunstnere i sin. Tjæneste , der ere 
denne Opgave voksne — han har herved maaske tænkt særlig paa 
Rauch, men nævner ham ikke — for det andet, >at han (Thor- 
valdsen) aldrig har indladt sig paa at gøre Tegninger til et Ar- 
bejde, naar dette ikke allerede var bestilt og paabegyndt« — det 
vil altsaa sige, at han overhovedet ikke indlader sig paa 
at konkurrere. »Thi — fortsætter han — en én Gang indsendt 
og approberet Tegning vilde bestandig hindre mig i, ved Anlægget 
af Arbejdet i stor Maalestok, trods min bedre Overbevisning at 
foretrække noget skønnere og bedre for ej at komme i Strid med 
den godkendte Tegning«. Hvis ikke disse to Grunde havde været, 
vilde han naturligvis med Fornøjelse have modtaget Kongens saa 
ærefulde Opfordring og derved opfyldt Ministerens Ønske o. s. v., o. s. v. 

I Modsætning til denne officielle Skrivelse er det kort efter 
følgende Brev til West af 8de December 1810 (se ovenfor) at be- 
tragte som en rent fortrolig og uforbeholden Meddelelse, saa meget 
mere som den Ven, han skriver til, aldeles intet har at gøre med 
Sagen og er langt borte baade fra Rom og Berlin. Her angiver 
han ingen anden Gund for sit Afslag end den, at han »ikke 
skøtter om at konkurrere«. Det kan ikke undgaa nogen 
agtpaagivende Læsers Opmærksomhed, at det næste Brev til West, 
af 13de Marts 1811, vel ikke strængt taget siger det tidligere imod, 
men at det dog vender en ganske anden Side af Sagen frem: han 
har haft den Fornøjelse at bidrage til Rauchs Lykke, idet han i 
sit Brev til Kongen (eller hans Minister) havde ytret, at han 
fandt det ubilligt at paatage sig et saadant Arbejde, 
da Kongen havde egenlands duelige Kunstnere. Og 
denne Side af Sagen synes unægtelig at være den eneste, som 
Rauch har faaet at se. Rauch skriver nemlig 6te April 1811 til 
J. L. Lund (den danske Maler): »aus Freundschaft und sel- 
tener Delikatesse schlug (Thorvaldsen) die ganze Sache 

ab; allso rein rucksichtlich auf mich«. Det kan ikke 
nægtes, at denne meget idealistiske Anskuelse af Thorvaldsens 
Bevæggrunde ligefrem strider imod Thorvaldsens egen Udtalelse 
til West i hans første Brev. Men da hans Ord ikke have været 
tilstrækkelig kendte 1 ), er denne Anskuelse blevet staaende ved 
Magt som gældende Sandhed og gentaget flere Steder i temmelig 
rørende Udtryk. Endnu i 1887 anfører L. v. Urlichs Thorvaldsens 
Færd ved denne Lejlighed som Bevis for, at han uden Misundelse 
ydede ogsaa selvstændige Kunstnere sin Bistand 8 ). 

Det er nu ikke vanskeligt at forstaa, at Eong Friedrich 
Wilhelms Opfordring til Konkurrence aldeles ikke har kunnet være 
tillokkende for Thorvaldsen. Man maa stille sig Situationen for 
Øje, som den faktisk var, og ikke betragte den i Belysning af 
Eftertiden. Han skulde konkurrere med Canova, som var 13 Aar 
ældre end han og langt tidligere udviklet som Kunstner, og som 
dog endnu stod i sin kraftigste Manddom. Og hvad var Thor- 
valdsen selv i Aaret 1810? — En Mand som havde udført nogle 
— ikke mange — skønne Værker, og af hvem mange ventede 
noget overordentligt, men endnu ikke en Kunstner af grundfæstet 
Verdens-Ry. Han havde den Gang hverken gjort sit Alexandertog 
eller sin Merkur. Derimod kan man vanskelig gøre sig for høje 
Forestillinger om Canovas Berømmelse og Autoritet paa denne 
Tid. Vi have let ved bagefter at foretrække Thorvaldsen; men 
vil man danne sig en Forestilling om Samtidens Dom, maa Ca- 
novas store Forspring i Væddeløbet tages i Betragtning. Han vilde 
uden Tvivl have samlet de fleste Stemmer: at lade ham besejres 



J ) Rent ukendte have de dog ikke været. Thiele (Thorv. i Rom, I, P. 175) 
meddeler et Brudstykke af en Koncept til det andet af de her meddelte 
Breve til West og tilføjer i en Note den Passus af det første Brev, som 
handler om denne Sag. Men besynderlig nok antager Thiele Koncepten 
til det første Brev for at være en anden — altsaa forkastet — Koncept 
til det andet Brev. For at forstaa Sagen rigtig er det netop af Betyd- 
ning at lægge Mærke til Tidsafstanden mellem de to Udtalelser. I 

* Henhold til Thieles anf. Bog P. 179 (sign. Noterne P. 175) skulde man 
antage, at Thorvaldsen først ved Rauchs Brev fra Berlin af 12te Maj 
1811 havde faaet Underretning om, at Friedrich Wilhelm III to Dage 
forinden havde bestemt sig for Rauchs Udkast. Men dette kan ikke for- 
liges med Brevet til West, som er dateret (af Høyer) 13de Marts 1811, 
og maa være skrevet (af Thorvaldsen) før d. 15de April. 

a ) L. v. Urlichs, Thorvaldsen in Rom. Aus Wagners Papieren. Wiirz- 
burg 1887. 

i en Konkurrence, dertil hørte der en Art af ideelt Mod, som man 
allermindst kan vente fra et Hof, der bindes af tusende konven- 
tionelle Hensyn l ). 

Talen var desuden om at udføre en liggende, sovende 
Skikkelse i statuarisk Form, og det var en Opgave, som umulig 
kunde være Thorvaldsen tilpas. Man behøver kun at tænke sig 
en Figur af denne Art sat ind i hans Musæum for at faa en 
ganske tydelig Fornemmelse af, hvor lidet den vilde stemme med 
Karakteren af hans hele Produktion. Jeg skal tillade mig i denne 
Henseende at henvise til, hvad jeg i min Bog om Sergei og Thor- 
valdsen (S. 188 fif.) har udviklet om Betydningen af Ligevægten 
i Figuren som Hovedproblemet for Thorvaldsens plastiske Kunst, 
og hans deraf følgende meget kendelige Utilbøjelighed til at gøre 
liggende Figurer, især som Statuer. 

Det er Grunde nok for, at han »ikke skøttede om at kon- 
kurrere«. Men der var en anden Ting, som han i Reglen heller 
ikke skøttede om, nemlig at give Opgaver fra sig, som kunde 
fremme hans Ære og Velfærd. En Mand, der kendte ham meget 
nøje, har udtrykt dette saaledes: Thorvaldsen hat den bosen 
Grundsatz alle nur moglichen Antråge anzunehmen« 2 ). 

Det kommer herved an paa, hvorledes man skal forstaa, og 
hvorledes han selv har forstaaet, hvad der var ham »muligt«; 
men for Resten véd jeg ikke, hvorfor Grundsætningen skal stemples 
som »bos«. Der er vist ingen moralsk eller social Lov, som 
byder, at en Kunstner skal afstaa de Opfordringer, der rettes til 
ham, til andre Kunstnere, naar han har en Følelse af, at han er 
dem voksen, og at de kunne fremme hans Udvikling. Den Slags 
Ædelmodighed har ingen Lov til at vente eller forlange; og ganske 
vist var denne Dyd — hvis det ellers er en Dyd — ikke Thor- 
valdsens. I det her omhandlede Tilfælde er det tydeligt nok, at 
han ikke har afstaaet andet end det, han alligevel ikke 
har villet modtage. Hvis man kan bebrejde ham noget i 
Sagen, saa er det alene det, at han har fundet sig i, at det fik 
Udseende af — eller muligvis selv en Smule har givet .det 



1 ) Der er Ting, som tyde paa, at Kong Friedrich Wilhelm oprindelig kun 
har tænkt at lade Ganova som Samtidens største Billedhugger udføre 
Monumentet; det turde da være Humboldt, som har draget Thorvaldsen 
ind med i Sagen og faaet Kongen til at arrangere en Konkurrence. Men 
herom kan jeg kun ytre Gisninger. 

a ) Urlichs, anf. Skrift S. 16. Af et Brev fra J.M.Wagner af 22Febr.l825. 

Udseende af — , at han ved at henvise Kongen af Preussen til 
hans eget Lands Billedhuggere gjorde et Offer for Rauch og ind- 
lagde sig Fortjænesten af en højmodig Handling. Naa Herregud! 
Lad den, som aldrig har talt en anden efter Munden, kaste den 
første Sten! Det maa herved ogsaa erindres, at Thorvaldsen i 
Følge gældende Sømmelighedsregler aldeles ikke kunde svare 
Kongen eller Ministeren ligefrem, at han >ikke skøttede om at 
konkurrere«, men at han maatte svøbe sit Afslag ind i Motiver, 
som kunde være Kongen nogenlunde behagelige. 

»Han siger sig selv imod fra den ene Dag til den anden, 
og staar ikke mere ved, hvad han kort i Forvejen har udtalt«, 
— saaledes tales der om Thorvaldsen allerede i denne Periode af 
den bajerske Billedhugger Martin Wagner (1773 — 1858), en djærv 
og solid Personlighed, der stod ham meget nær og hele Livet 
igennem saa med den højeste Beundring op til ham som Kunstner. 
Wagner kalder ham mistroisk, upaalidelig, tvetunget. Wagner har 
vistnok for det meste været skarpere i sin Dom end Rauch eller 
H. E. Freund; men da Freund, som af alle, der have kendt ham, 
roses som en ualmindelig ren Karakter, omtrent ved Nytaar 1828 
forlod Rom efter mange Aars Samliv og Samarbejde med Thor- 
valdsen, var det med meget bitre Følelser mod Mesteren. Thor- 
valdsen havde grædt sine skyldige Taarer ved Afskeden; men det 
forhindrede ikke, at Freund gav sit Hjærte Luft i et Brev til 
Wagner, som maa have været meget lidt smigrende for Thor- 
valdsens Karakter. Man kender ikke direkte Freunds Brev; men 
man kan dømme om dets Indhold af Wagners Svar, der er aftrykt 
i V. Freunds Biografi af sin Fader l )~ >flvad De siger om Hr. v. 
Thorvaldsen, er kun altfor sandt. Jeg ved det kun altfor godt; 
og, som De af tidligere Samtaler vel har kunnet mærke, gør jeg 
ikke først nu denne Erfaring. Han er uforbederlig; og hans 
Taarer ere, som De meget rigtig bemærker, kun Krokodilletaarer«. 
I samme Aand dømmer Marstrand om ham, da ban nogle Aar 
senere gør hans personlige Bekendtskab i Rom. Alle finde de 
barn uforlignelig som Kunstner; og man kan heller ikke sige, at 
de hade ham som Menneske: De vilde saa inderlig gærne elske 
ham; men de kunne ikke lade være at finde ham noget for 
vanskelig at holde ud. 



l t Victor Freund: H. E. Freunds Levned, udgivet af H. R. Baumann, Kbhvn 
1883, P. 290, jfr. P. 147. 

Tilskueren 1890. 13 

Om der i de medfødte og nedarvede Karakterspirer hos 
Thorvaldsen har ligget nogen Disposition til de Egenskaber, som 
hans yngre Kunstfæller klage over, — hvem kan vide det? Men 
der hører i hvert Fald ikke megen Eftertanke til at indse, at der 
krævedes et meget stort Kvantum Kunstner-Egoisme for at han& 
medfødte kunstneriske Ævner kunde realiseres efter den storartede 
Maalestok, hvori det skete. Det menneskelige Samkvem har sine 
Naturlove, hvis Herredømme strækker sig dybt ind over den indi- 
viduelle Karakter. Man faar intet for intet, alting kostef noget. 
Og det Mirakel, at et Almuesbarn fra en ubetydelig lille Nation 
uden kunstnerisk Fortid vinder frem til den første Plads i Europa, 
hvor det gjaldt om at fremstille Menneskehedens Ideal, det koster 
grumme meget. Lige saa sikkert som et ualmindeligt Pragt- 
eksemplar i Planteverdenen vil suge Safterne til sig fra de om- 
givende Organismer og tage Lys og Sol fra dem, lige saa sikkert 
vil en ualmindelig mægtig individuel Udvikling paa Menneskelivets 
Omraade kræve sine Ofre fra Omgivelserne. De jamrende Stemmer,, 
som vi hørte ovenfor, betyde ikke andet end dette : især var Freund 
paa mange Maader en virkelig Martyr for, hvad Thorvaldsens 
Overlegenhed krævede for sig. Og Freund var dog selv et meget 
betydeligt Kunstneranlæg. 

Alt Thorvaldsens Vrøvleri, hans Ubestemthed, Uordholden- 
hed, endog Tvétungethed var ham, som jeg tidligere (Sergei og 
Thorvaldsen P. 81) har udtrykt det, som et blødt, tæt og sejt 
Hylster, hvori han instinktmæssig spandt sit egentlige Kunstnerliv 
og sin kostelige Produktivitet ind. Sligt maatte under hans Situa- 
tion til, for at hans Produktion kunde gro og udfolde sig med 
dens uforlignelige Præg af uforstyrret Lyksalighed og Livsalighed. 
Han kunde ikke handle efter Kobbersmedemester Smidts Grund- 
sætninger: »Mit Ord bryder jeg inte. Vil De bestille en Maskine 
hos mig til paa Fredag, saa siger jeg: Nej det kan jeg inte; men 
paa Søndag skal den være færdig. Og naar De saa kommer paa 
Søndag, saa staar Maskinen der fiks og færdig. Saadan har 
jeg gjort hele mit Liv, og saadan vil jeg blive vedc Det er 
visselig gode Grundsætninger ikke alene for Filistre, men for alle 
Mennesker; men det er lettere at fyldestgøre dem som Kobbersmed 
i Kannikestræde end som dansk Billedhugger for hele Europa. 

Det tredje Brev, aftrykt nedenfor, er mig overladt til 
Offentliggørelse af Ejeren, Hr. Boghandler O. Wroblewsky, som 
opbevarer det i sin Autografsamling. Det er stilet til H. E. Freund 
og bestaar, som man ser, af to Dele: den første og største er — 
naturligvis efter Thorvaldsens Opfordring — i hans Navn ført i 
Pennen af Ludvig Bødtcher, der under sit Ophold i Rom trolig 
hjalp Mesteren som en Slags frivillig Sekretær, og som bekendt 
indlagde sig den største Fortjæneste ved at bidrage til at sikre 
hans kunstneriske Efterladenskab for hans Fædreland. Kun den 
rent personlige Slutningshilsen til Freund er skrevet af Thorvaldsen 
selv. Om Thorvaldsens Forhold til Freund, som ovenfor er berørt, 
giver Thieles store biografiske Værk over Thorvaldsen mangehaande 
Oplysninger, naturligvis overvejende — skøndt ingenlunde ensidig 
— fra Thorvaldsens Synspunkt, medens Victor Freund i sin Faders 
Levnedsbeskrivelse betragter det fra den modsatte Side. Dette 
Forhold har stor kunsthistorisk og psykologisk Interesse og for- 
tjænte egentlig en grundig monografisk Behandling. 



ni. 

(Med Bødtchers Haandskrift:) 

Rom d. 7de August 1834. 

Kjære Hr. Freund! 

Da det lader til at min Afreise til Danmark endnu drager 
sig længere ud, og der under disse Omstændigheder ere adskjellige 
Ting i Hjemmet, som jeg ønskede mig en nøjagtig Efterretning 
om, saa sender jeg Dem disse Linier med min hjerteligste Hilsen 
og med Bøn om at De i saa Henseende venskabeligt vil være 
mig behjelpelig. — 

Jeg veed nemlig Ingen til hvem jeg kunde henvende mig 
bedre end til Dem for at modtage en omstændelig Beretning an- 
gaaende mine hjemsendte Arbeiders Skjæbne i Kjøbenhavn *), hvad 
der er udpakket og hvad endnu henstaar og hvor? hvad der har 
lidt ved Transporten — kort sagt: en detailleret Fortælling af det 



') Gorvetten Gaiathea havde 1833 bragt en stor Ladning af Thorvaldsens 
Arbejder fra Livorno til Kjøbenhavn. 

13* 

Hele, hvilken De som min Ven og som den, der kjender Forholdene 
bedst vilde være istand til at give mig. 

Foruden dette Andragende beder jeg Dem at vise mig nok 
en Godhed. Min Datters Giftermaal l ) har næmlig gjort mig det 
særdeles magtpaaliggende at indsætte saa hurtigt som mueligt 
20,000 Spec: i Nationalbanken. Jeg har i den Anledning ført 
Brevvexling med Hr. Conferentsraad Collin 8 ) og Andre og op- 
skrevet hvad mig tilkom i Hjemmet for leverede Afbeider, for 
saaledes af Regjeringen at faa denne Sum udredet, idet jeg tillige 
androg paa den Sikkerhed Regjeringen stedse vilde have i mine 
andre Arbeider, i Tilfælde at mit Tilgodehavende blev ringere end 
den omtalte Summa, der desuden forblev i Landet. 

Jeg har imidlertid intet bestemt Svar modtaget, og da 
Tiden er mig om at gjøre, beder jeg Dem kjære Ven igjennem 
Vedkommende at erkyndige Dem om denne Sags Udfald: jeg 
ønsker kun et Ja eller Nej, forat jeg, i Tilfælde at Regjeringen 
nægter mig mit — jeg synes billige — Ønske, selv kan igjennem 
andre Veje faa denne Pengesag bragt i Rigtighed. — 

Jeg veed kjære Hr. Freund at De ikke unddrager mig Deres 
gode Bistand i disse tvende Anliggender, og jeg ønsker mig en 
Lejlighed til at vise Dem hvor redebon jeg er til enhver Gjen- 
tjeneste. — 

(Med Thorvaldsens egen Haandskrift:) 
Hr. Bissen rejste fra Rom d. 2 Agust, han vil best kunde 
fortælle Dem hvorledes det gaaer til her i Rom. Jeg ønskede at 
vide hvorledes det gaaer Dem Gode Ven jeg har saa lang tiid ikke 
spørt noget fra Dem. Gud give det maatte gaae Dem saa Vel 
som det ønskes af Deres hengivne Ven 

Thorvaldsen 

(Med BSdtchers Haandskrift:) 
S. T. Hr. Professor, Billedhugger H. Freund/ 



*) Juledag 1832 var Elisa Thorvaldsen i Laybach bleven viet til Oberst- 
lieutenant Paulsen. 

*) Jfr. Thorvaldsens Brev til Collin af 26 Oktober 1833 hos Thiele, Thor- 
valdsen i Rom, II. P. 497, desuden Collins Indberetning til Frederik VI, 
sammesteds P.518; Thorvaldsens Brev til Collin af 16 April 1834, P.525 
o. s. v. 

Jul. Lange. 

Efterskrift. Det kan ikke undgaa nogens Opmærksomhed, 
hvor nøje det Tema, som ovenfor er afhandlet, berører den be- 
tydningsfulde og tidssvarende Debat mellem G. Brandes og Høffding 
om aristokratisk Radikalisme. Saa vidt jeg skønner, afgiver Thor- 
valdsens Historie et af mange Beviser for, at Aanden i den 
Brandes -Nietzsche'ske Teori ingenlunde var fremmed for vore 
Bedste- og Oldeforældres Slægtled, om de end ikke vilde have 
vedkendt sig den i den Nietzsche'ske Form eller accepteret de 
Konsekvenser, han udleder af den, og som vel heller ikke alle ere 
sande Konsekvenser. I hvert Fald forekommer det mig at være 
af højeste Vigtighed, at man fuldt ud vedkender sig, at Livet 
ikke var værdt at leve, hvis Maximum af de enkelte 
Menneskers aandelige Højdemaal aftog, alt som vi kom 
frem i Tiden. En Verden af lutter smaat lykkelige Smaa- 
mennesker, Menneskebillinger, udstykkede Mennesker paa udstykket 
Jord — nej maa vi være fri! Og jeg tror, at der er al Opfordring 
til at takke dem, som i vor Tid slaa til Lyd om, at der er Fare 
paa Færde med den Sag. Cavour skal allerede have sagt, at han 

indsaa nok, at Menneskeheden i mange Maader gik fremad 

men Mennesket?? 

Uden at jeg ellers kan føle Kald til at blande mig i en 
filosofisk Debat, der vilde ligge over mine Kræfter, vil jeg blot i 
Anledning af det kunsthistoriske Fænomen, jeg ovenfor har be- 
handlet, tillade mig nogle Ord om Grundlaget for Betragtningen 
af et saadant Fænomen. 

Det ligger nær at bruge Kunstnerpersonligheder som Eks- 
empler paa Stormennesker i Forhold til deres Gerning: ti i 
Kunsten vidner Gerningen (Kunstværket) mest direkte og i psyko- 
logisk Henseende fyldigst om den producerende Personlighed, om 
hans Følelse, Fantasi, Intelligens, altsammen i ét. Ja allevegne, 
hvor Gerningen vidner saaledes om det handlende Subjekt, er der 
noget kunstnerisk i den. Den som studerer Goethes Lyrik, studerer 
med det samme ret egentlig Goethe; men den som studerer Gravi- 
tationsteorien, kan ikke siges paa samme Maade at studere Newton. 
Paa kunstnerisk Omraade gælde tydeligst Brandes's Ord om, at 
man »ikke kan skrælle Manden for hans Livsgerning, Stjærnen 
for dens Straaler«. Men det er maaske alligevel mindre over- 
bevisende at tage sine Eksempler fra Kunstnernes Rækker, hvad 
Brandes i saa høj Grad gør, fordi i Kunsten ethvert Nyttehensyn 

bortfalder, og fordi derfor mangen vil spørge, om Kunstneren da 
ikke til syvende og sidst vil kunne undværes. 

Man kan tage andre Eksempler, som gaa Velfærdsmoralen 
langt nærmere paa Livet; jeg vil nævne en Nutidsstorhed som 
Pasteur. I hans Livs Virksomhed synes den drivende Kraft 
tydelig nok at være selve Velfærdsmoralens Grundsætning: den 
størst mulige Lykke for det størst mulige Antal. Er der noget 
nyttigt Menneske, saa er det ham. Med bevidst Vilje arbejder 
han paa at gavne sine Medmennesker i det videst mulige Omfang: 
Tusender af simple Arbejdere, der leve af Vinavl, eller hvem som 
helst der bides af gale Hunde, eller hvad det ellers kan være. 
Her giver Gerningens Resultater ingen umiddelbare Indblik i den 
Personlighed, som de skyldes. En stor Mængde Mennesker tage 
Gavn af dem, uden at de have Ævne til at gøre middelbare Slut- 
ninger om den sjældne personlige Kraft, som er Kilden til dem; 
og det er vel netop den store Mands Mening med dem. Men den 
mere indsigtsfulde véd og forstaar, at Resultatet — det, som redder 
Liv, Sundhed, Tryghed for saa mange — slet ikke vilde komme 
ud uden under Forudsætning af en saadan Forening i en enkelt 
Person af kolossal Kundskab, dyb og klar Forstand paa Virkelig- 
heden og nobel og udholdende Vilje. Den mere indsigtsfulde har 
derfor den Pligt at vurdere og takke det store Menneske. Naar 
Talen er om Velfærds moral, er det jo ikke nok at fæste Blikket 
paa Formaalet og Resultatet: Velfærden; ti for saa vidt som 
denne kan naas ad upersonlig Vej, ved Held og Lykketræf, inter- 
esserer den ikke Moralen; det er Arbejdet paa Velfærden, altsaa 
et arbejdende Subjekt, som det kommer an paa. Og størst Ære 
er der for den, som arbejder størst og bedst, og som i sin Aand 
sammenfatter flest af Arbejdets Traade. En Mand som Pasteur 
synes i lige høj Grad at maatte være et Kælebarn for Velfærds- 
moralen og for Teorien om det store Menneske; og egentlig gælder 
vel det samme om alle store Mennesker; det er kun tydeligst ved 
en Mand som ham. Og selv om man slet ikke vil indrømme 
noget til en æstetisk Beundring for den glimrende Ævne og for 
Arbejdets Triumfer, saa er der jo dog en anden moralsk Side ved 
det store Menneske: det store Eksempel til Efterfølgelse. Derfor 
er der ogsaa noget værdifuldt ved overordentlige Anstrængelser af 
tvivlsom Nytte, f. Eks. ved at foretage en Spaseretur tværs over 
Grønland. 

Arbejdets Deling kan aldrig erstatte den store enkeltes 
langtrækkende Tanker og vidt omfattende Gerning. Siden Salomos 
Dage have Menneskene vel haft en udpræget Respekt for Myrerne, 
som ere flittige og i en sjælden Grad forstaa sig paa Arbejdets 
Deling. Men uden Forkleinelse for dem tør det maaske antages, 
at de ikke have nogen Sans for Storhed; og Følgen deraf er, at. 
de aldrig komme videre: den ene Myretue er og forbliver ligesom 
den anden. Disse hædrede Myrer kunde jo en Gang til en Af- 
veksling nedlade sig til at gaa til Mennesket og blive vise. 

Men det synes mig tvivlsomt, om man med Rette kan tale 
om det som et »Maal« at »frembringe og opretholde de store 
enkelte«. Denne højst sjældent forekommende Art vil ikke lade 
sig kultivere. Og her komme vi til noget, som kan forarge og 
bringe Folk til at slaa Kors for sig, men som alligevel er sandt 
og maa siges, nemlig at det store Menneske altid mere eller mindre 
vil være henvist til Selvtægt. Man kan ikke lægge Verden til 
Rette for ham for at skaane ham for Vanskeligheder; han vil 
altid komme paa tværs af dens »programmmæssige« Forløb, fordi 
Initiativet beror hos ham. Dette fører paa ingen Maade til den 
flove og kvalme Forgudelse og Forkælelse af Geniet eller Villighed 
til at give det Fribrev i alle Retninger, som trivedes saa godt et 
Par Slægtled tilbage, og som udklækkede en saa urimelig Mængde 
smaa Storheder. Man kan overhovedet ikke faa Storheden ind 
under nogen Slags Program eller holde nogen Rubrik aaben for 
den; ti Storheden forbeholder sig selv at skrive Programmet og 
begynder med at vælte Rubriken overende for selv at indrette sig 
efter sit Formaal. Det store Menneske er den nye Begivenhed. 
Deraf vil uundgaaelig følge noget tragisk i dets Skæbne — mere 
eller mindre. Verden maa nemlig til enhver Tid indrette sig paa 
at undvære det store Menneske og leve efter et Program, der ikke 
regner med ham; derfor vil han ogsaa for det meste i Begyndelsen 
modtages som en Hund i et Spil Kegler, og man vil først ret 
takke ham bagefter. Det bestaaende, som han med en højere Ret 
ophæver for at erstatte det med noget bedre, vil altid udøve en, 
vis — og hyppigst ingen ringe — Hævn over ham. 

Med andre Ord: det store Menneske kan aldrig helt tæmmes. 
Dette stemmer med, at den individuelle Storhed faktisk trivedes 
bedst paa de Udviklingstrin af Samfundsordenen, da Mennesket 
havde noget mere af et vildt Dyr ved sig, og da Jordbunden var 
noget gødet med Blod. Det er f. Eks. ikke nogen Tilfældighed, at 

den store kristelige Kunst voksede op i Religionskrigenes Periode. 
Vi bede — og med god Grund — Vorherre bevare os for Sam- 
fundsforbold som Italiens i Renaissancetiden ; men paa samme Tid 
se vi — med ikke mindre Grund — med en god Del Misundelse 
tilbage til dem for deres Kulturfrugters Skyld. I Myretuen findes 
slige Modsigelser maaske ikke; men Menneskelivet kan ikke komme 
ud over dem. Det er paa én Gang Kval og Fryd, og det er 
»Uroen« i Udviklingen. 

Og Storhedens Selvtægt undgaas heller ikke under mere 
regulerede Tilstande, naar Storheden da ikke helt er reguleret ud 
af dem. Det store Menneske er den, som gør det bedst i en 
eller anden Hovedretning — naturligvis under store Forhold, 
under omfattende Konkurrence. Om Gerningen end er aldrig saa 
samfundsgavnlig, vil der dog altid være dem, som jamre og klage 
over ham og raabe paa Forurettelse, nemlig de, som gøre det 
næstbedst. Den, som opfinder den rette Kur mod en øde- 
læggende Sygdom, vil — maaske — prises som en stor Velgører 
af alle dem, som lide af Sygdommen; men han kan i alt Fald 
være sikker paa, at de, som ellers gave sig af med at kurere den, 
ikke ville kalde ham en Velgører mod dem. Det eneste, man. 
forud kan indrømme Menneskestorheden, er, at Terrænet holdes 
aabent for en virkelig fri Konkurrence. I den gennemført social- 
istiske Stat vil det store Menneske være umuligt. 

Hvad Thorvaldsen angaar — for at vende tilbage til ham 
— saa var han af et stort Menneske at være et ganske ualmindelig 
lykkeligt Menneske. Ja var der noget, som gjorde hans Storhed 
Afbræk, saa var det maaske snarest, at Vejen efterhaanden blev 
ham altfor banet, idet alle vege til Side og gjorde Plads for ham. 
Men hvis han tilegnede sig Lodder i Lykken , som andre kunde 
have haft Krav paa, saa drog det dog ogsaa sin Hævn efter sig. 
Saa vist som det er en stor Lykke for et Menneske at have 
Venner, som slutte sig fuldt og oprigtig til ham, saa vist er det 
ogsaa et stort, om end maaske skjult, Skaar i Lykken, at to af 
de Venner og Fæller, som stode ham allernærmest, som Freund 
og Wagner, skrev saaledes til hinanden om ham, som de gjorde. 

J. L. 

Der er en Samtale fra Rom med en svensk Ven — en i 
Livets Skole uddannet Filosof og Civilingeniør — , som jeg jævnlig 
mindes. Vi var, hvad der let hænder i Rom, kommet til at tale 
om europæiske Folkeejendommeligheder, og min Ven, der havde 
tilbragt ti Aar af sit Liv med at anlægge Jærnbaner i Brasilien, 
og ved dette Arbejde haft med Repræsentanter for de fleste 
europæiske Folkeslag at gøre, ytrede da, at af alle ham bekendte 
Folkefærd var det danske det mest bagtaleriske. Han be- 
grundede sin Mening bl. a. paa de Erfaringer, han havde gjort i 
sit Telt under Andesbjærgene. 

Naar der dér kom to Irlændere til ham, og den ene gik, 
sagde den, der blev tilbage, om Kammeraten, at det var et 
Menneske, man kunde stole paa; havde der været Italienere hos 
ham, og en af dem forlod Selskabet, var de tilbageblevne enige 
om, at den, som gik, ikke alene var en Hædermand, men et 
Geni; Franskmændene roste hinanden for videnskabelig Indsigt; 
Tyskerne holdt efter Landsdelene sammen som Ærtehalm og 
klagede over de andre Nationers slette Egenskaber; Englænderne 
forudsatte med Sindsro, at paa enhver Plads maatte selvfølgelig 
en Englænder være at foretrække; Belgierne vare ligefrem fana- 
tiske i at vise Kulde mod andre og Trofasthed indbyrdes; havde 
han haft Besøg af to Nordmænd, var den, der blev tilbage, altid 
den stærkeste, den anden den næst stærkeste paa hele Linjen; 
Svenskerne vilde kun have med Svenskere at gøre — osv. Men 
forlod en dansk Mand ham, og der sad en anden dansk tilbage, 
sagde denne ufravigelig om den, der var gaaet: »Petersen er en 

rar Fyr, og det er jo ikke hans Skyld, at han ikke har opfundet 
Krudtet«, eller: »Petersen er jo ikke med de værste ude i Ter- 
rænnet, naar han da har Folk nok, og han véd, hvad han skal 
gøre, men alting bliver alligevel til det bare Vrøvl med ham«. 
Og andet af den Slags. Danskerne var de eneste, der forraadte 
hinanden, og de gjorde det uafbrudt og til alle. De var derfor i 
Reglen til en Begyndelse vel lidte, men det tog af, naar de ogsaa 
havde talt ondt om de nye Venner. 

Da jeg nu den Gang nødig, og navnlig ikke i samme Øje- 
blik som Beskyldningen rejstes, vilde vise mig som de andre 
danske, holdt jeg en lille Tale til min svenske Filosof om, at 
Ordet »bagtalerisk« her fcæppe var rigtig anvendt. Det var ikke 
Lyst til Bagtalelse, som pinte de danske, og heller ikke var de 
for Alvor slette Kammerater, om de end kunde bruge lidt slap- 
pere Tøjler i Venskabet end andre Nationer: deres Orm var 
Kritik, og deres Frygt var at blive anset for saa dumme, at de 
ikke mageligt kunde gennemskue Fænomenet Petersen. 

Og jeg har senere mange Gange \ holdt den Tale om igen 
for mig selv. Der er i vort Land rig Anledning dertil. Der 
bliver mellem Aar og Dag hos os sagt meget af det, dér i Teltet 
ved Andesbjærgene havde været den svenske Iagttager paa- 
faldende. 

Men jeg skal jo ikke nægte, at jeg efterhaanden mindre 
og mindre tror paa »den kritiske Sans«, der er Nationens Stolt- 
hed. Den har i Aarenes Løb vist sig saa lidet udviklingsdygtig. 
Hvis det nu var første Gang, jeg hørte en fremmed kalde mine 
Landsmænd bagtaleriske , vilde jeg vel ogsaa forsøge at forklare 
Tingen ved Hjælp af hin Sans, men jeg vilde ikke gøre det med 
den rette Tillid. 

Man kan i vore Provinsbyer undertiden tro at have med 
en psykologisk Klarsy nethed at gøre, der langt overgaar, hvad 
man er vant til i Hovedstaden. Bedømmelsen af Personerne er 
vittig og gaar. i den Grad i det enkelte og det intime, at det er 
som læste man i en Roman, naar man hører de gode Hoveder 
der omtale hverandre og Byens øvrige Beboere. Intet synes at 
være undgaaet deres Opmærksomhed — undtagen ét. De kan 
opløse de Billeder af Menneskenes Børn, der stiller sig frem for 
deres indre Syn, men det er enestaaende Tilfælde at høre dem 
bruge Ord, som atter stykker disse Billeder sammen til de levende 
Helheder, man ser for sine Øjne. Man faar ganske vist at vide, 

baade at Jeppe drikker, og hvorfor Jeppe drikker, Krabasken og 
Ridefogden og Nille og det blakkede Øg, altsammen er der, men 
Mandens sidste Hemmelighed, den Samling af Egenskaber, der i 
hans unge Dage gjorde ham til en flink Soldat, og som nu holder 
ham paa en dog nogenlunde gunstig økonomisk Fod, er det ikke 
Skik at klare. Den Side af Sagen undersøges ikke. Det hele 
blev kun til for Latters Skyld, og man har ene Hyppigheden i 
de personlige Berøringer, som de smaa Forhold skaber, at takke 
for , at Bedømmelsen bliver saa indgaaende og grundig. Og 
fremdeles, det, jeg erfarer i Provinsbyen, er at betragte som en 
Forestilling efter hundrede Prøver. Den ene Fortæller har Aar 
igennem hidset den anden op og skærpet hans Bemærkninger; 
det er den indbyrdes idelige Paavirkning, der gør hver enkelt 
Iagttagelse saa gennemtrængende og sikker i sin Form. 

Hvad der gaar for sig i vore Smaabyer kan med ringe For- 
andring overføres paa det hele danske Land. Det, som vi er saa 
venlige at kalde vor kritiske Ævne, er i det væsentlige ikke andet 
end et bestemt aandeligt Gnidnings- og Slibningsforhold , der 
fremkommer ved hyppige ensartede Paavirkninger. Til syvende 
og sidst har det ikke mere med virkelig Kritik at gøre end de 
fleste andre smaa Kultursamfunds Ævne til at klare for sig og 
sætte Klik paa Næsten. 

Den hele Sag var ikke Omtale værd, hvis det ikke var en 
længe næret og almindelig udbredt Tro blandt de dannede danske, 
at de udgjorde et ualmindeligt kritisk anlagt Folkefærd, medens 
Sandheden vistnok er den, at de som en ikke ubegavet og jævnt 
hen ørkesløs lille Gruppe af Mennesker har vænnet sig fra unge 
af til at glo hverandre igennem, befamle sig selv og væbne sig 
imod Overraskelser, hvilket altsammen i vore Fædres Dage gik 
ind under og vel næsten fyldte Begrebet Kritik. For Folk med 
en noget anden Udvikling end vor, tager, som fortalt, disse Vaner 
sig anderledes ud. 

Jeg er kommen ind paa en fornyet Overvejelse af hele 
dette Forhold ved en Betragtning af det nys tilbagelagte Aars 
skønliterære Sager. Indenfor den egentlige Digtning er der af 
danske Ting vel næppe udkommet noget, der for Alvor har bliv- 
ende Værd. Det skulde da være Drachmanns sidste Digtsamling, 
den jeg kun flygtig kender, og en lille Fortælling i »Illustreret 
Tidende«, ved Navn Dianas Jagt, af en Pseudonym. Hverken 

Bangs paa en vis Maade glimrende Tine, Stuckenbergs fint følte, 
nervøse og dygtigt fortalte Messias, Jørgensens maleriske Foraars- 
sagn eller Edvard Brandes' En Politiker, der synder mod de fleste 
af ham selv for gode ansete kunstneriske Love, eller Bangs sære 
og alvorlige Digte (af disse dog muligvis nogle) vil gaa ind som 
nødvendige Led i den Udviklingsrække, der betinger Kunstens 
Trivsel hos os. Hvad der derimod vil bestaa, er nogle Værker, 
der dels er rent kritiske, dels kan betragtes som en lykkelig 
Sammensmeltning af poetisk og kritisk Begavelse. Jeg sigter til 
Georg Brandes to Samlinger af Essays, til Julius Langes Bastien 
Lepage og andre Afhandlinger og til En Rekrut fra fire og treds 
samt til Boganis 1 Jagtbreve. 

Der vil næppe af nogen kyndig blive gjort Indvending 
imod, at man af Aarets Afgrøde valgte disse sidste Værker, naar 
det gjaldt om at give en fremmed det gunstigst mulige Indtryk 
af vor seneste literære Udvikling. Digtekunsten i Norden vare- 
tages for Tiden af de norske paa langt betydeligere Maade, end 
det sker hos os. Det er en halv Menneskealder siden, at et dansk 
Digterværk gav Stødet til en ny Vending i Følelses- og Tanke- 
livet i Norden, hvorimod der fra Nordmændene foreligger i de 
senere Aar adskillige saadanne Arbejder. Det er paa Kritikens 
Omraade, at vi fremdeles har Forrangen, samt hvor det gælder 
om at skrive en kunstnerisk formet Afhandling eller en Frem- 
stilling af rent faktiske Forhold, Oplevelser eller sligt. Ligeledes 
sidder vi inde med Mesterskabet i Avisskriveriet — man tænke 
blot paa Navne som Hørup, Edvard Brandes, Peter Nansen osv. — , 
saa der for os ingen Grund er til netop at jamre eller til at for- 
søge at dække over Sagernes virkelige Sammenhæng. 

Men naar saa er, har det dog maaske sin Rigtighed med 
denne fremragende kritiske Ævne hos den danske Nation. Jeg mener 
nej. Vi har kritiske Forfattere, men vort kritiske Publikum er selv 
efter vore Forhold altfor faatalligt, det vil sige: det moderne 
kritiske. Bevægelsen hos os har i denne Henseende været endog 
paafaldende langsom. Man sporer i Publikum kun en ringe Paa- 
virkning af den Kritik, der nu er tyve Aar gammel hos os, og 
man finder den heller ikke stærkt udviklet hos vore daglige Kri- 
tikere af Faget. Man har ikke været synderlig kritisk overfor sin 
egen Kritik. Mand og Mand og Frue og Frøken imellem øves 
den som paa Baggesens, højt regnet Heibergs og Clemens Peter- 
sens Tider. Man kan være vittig og ondskabsfuld, skarpsindig, 

om man vil, men koldblodig, forstaaende og modtagelig, jeg havde 
nær sagt blot stilfærdig og spørgende? Nej, det er man ikke. 
Man har sin Mening færdig, og plaprer den ud, ser man kun 
Tippen af en Kunstgenstand, aner man kun Begyndelsen til en 
Begivenhed. 

Man har nu som før sine Rubriker og Numre og Regler 
til Rede for alt. Har Petersen ikke Ævne til at opfinde Krudtet, 
er han et »Fæ«, og det er han til Trods for, at Kategorier af 
denne Art blandt de tænkende forlængst har ophørt at gælde for 
andet end en uudviklet Dømmekrafts forgæves Forsøg paa at 
gennemskue og betegne psykologiske Vidder af uberegneligt Om- 
fang. Da de gamle Grækere kom til »Herkules Støtter« , var 
Verdens Ende naaet, udenfor var kun »Havet«. Paa samme 
Maade gjorde vore Fædre omkring, naar de stod ved den saa- 
kaldte Dumheds Port: indenfor var der kun den forskelsløse 
Mangel paa Begriben ; dér satte intet fornuftigt Menneske sin Fod. 
At Dumhed og Dumhed er to Ting, ja et ubestemmeligt Antal 
Millioner af Ting, og at der i hver af disse Ting kan være baade 
gode og slette Livsværdier at finde, véd man vel, men denne 
Viden er saa gold som en moralsk Forskrift. Og paa samme 
Maade »véd« man det meste af, hvad den moderne Kritik siger. 
Man bruger det blot ikke. Staar man overfor det ny, binder man 
det med Sytraad, medens det sover, som Smaafolkene gjorde det 
i gamle Dage med Gulliver, og man regner sig det til uvisnelig 
Ære, naar hver Traads Spændkraft er beregnet rigtig. Eksempler 
ere overflødige. 

Den Indvending imod dette, som vistnok vil ligge adskillige 
paa Tungen, at i Danmark forkætrer man forholdsvis mindre end 
i andre Lande, gælder ikke. Dels er den nemlig ikke rigtig, og 
dels er man af to Grunde forpligtet til her slet ikke at forkætre. 
Man vil jo være et kritisk Folkefærd, og Kritik vil i vore Dage 
sige: Modtagelighed. Fordum var Kritik Forsvar. Man havde 
sin Kunst, sin Moral, sine Love og sine daglige Vaner, der alt 
var som en Fæstning med vidtløftige Udenværker at skue. Kri- 
tikens Mandskab var den Hær, der holdt Fæstningen besat. 
Nærmede nogen sig ude fra, søgte man at skyde de nye Ideers 
Faner ned, som de førte med sig, og man gjorde Udfald for at 
hindre de forvovne fra at faa fast Fod noget Steds i Fæstningens 
Nærhed. Mældte derimod nye Folk sig inde i Fæstningen, gjorde 
Besætningen Gilde for dem. Vor Tids Kritik er i Modsætning 

dertil som en Araber i sit Telt. Han byder den fremmede Salt 
og Brød og sætter sig venlig hos ham og spørger ham ud. Men 
hvor mange har smagt dette Salt og Brød i Danmark? 

Og dernæst, vi har den nye Kritik indenfor vore Grænser 
i udmærket Skikkelse. Vi har de Folk, der øver aandeligt Gæste- 
venskab. Publikum har ikke her som saa mange andre Steder 
Lov til at anføre til Forklaring af sin Adfærd, at det ikke ved, 
hvordan den Ting, det vel har hørt omtale, men ikke set i Virkr 
somhed, praktisk skal gribes an. Eritiken, den virkelige, den 
der for Tiden gaar i Spidsen, er fuldt udviklet i Danmark. 

Georg Brandes begyndte. Han siger et Sted i en af sine 
tidligste Forelæsninger om Fru Staél Holstein, at hun ved sit 
Værk om Tyskland gjorde Frankrig relativt for sig selv (eller 
noget lignende; jeg anser det ikke for nødvendigt at oplede Ci- 
tatet), og var end muligvis mange Læsere straks i Stand til at 
indvende, at Bemærkningen i det givne Tilfælde var for rummelig, 
burde Tanken i den have ramt dem som et elektrisk Stød, der 
helst maatte for en Tid have betaget dem Mælet. Man levede 
den Gang her under det Absolutes Herredømme. Ganske vist 
talte man da fortrinsvis om noget, der hed »det absolut uens- 
artedec, men Vægten laa paa det Absolute. I det fandt man 
Hvilen, paa det troede man. Det var fordi Brandes behandlede 
det fede og smilende Absolute som en Læge behandler en Patient, 
at man fra først af blev saa vred paa ham. Man kunde ikke 
taale at se ham komme med sin Kniv og skære i disse kære 
bløde Masser. Men det, som Brandes sagde om Fru Staél Hol- 
stein, er i aller højeste Grad hans Værk her hjemme. Først 
satte Brandes den hele danske Literatur i Forhold til noget andet, 
og efter denne svære og berømmelige Gerning løste han de en- 
kelte Kunstnere og de enkelte Individer ud fra den store Sammen- 
kobling, som den Dag idag er den officielle Kulturs første og 
sidste Mening. 

Gunnar Heiberg lader i Kong Midas et Par af sine Per- 
soner let henkastet tale om »den hellige Relativitet«. Var der 
ikke andet af første Rang i dette Stykkes Replikskifte end den 
lette Pyntelighed, hvormed de to samtalende Herrer falder paa 
at nævne disse Ord: den hellige Relativitet, var Stykket alene 
derved sikret imod den hurtig gnavende Tidens Tand. Dér er 
Ordet! Det er det, Brandes før end nogen anden og mere end 

nogen anden har gjort her hjemme: banet Vejen for den 
hellige Relativitet. 

Sammen med ham, ved Siden af ham, snart foran ham, 
snart bagved ham, har Julius Lange paa de skabende Kunsters 
Omraade med mildere Røst, men med lignende Aandfuldhed ind- 
viet den samme Tingenes Tilstand. Karl Madsen har med 
mindre Lærdom, men med rig og straalende Kundskabsfylde nok 
til at tale ud af den store Myndighed haft vennesælere Ævne end 
nogen af de to til at byde det nyeste ny Saltet og Brødet i Re- 
lativitetens Helligdom. Og som en noget forbeholden Araber i 
Teltet staar Edvard Brandes og rækker Haanden ud imod de 
Skuespillere, der besøger ham. 

Saaledes forholder det sig altsaa i Danmark. Man har her 
ikke Lov til at øve den Kritik, der for en fremmed tager sig ud 
som Bagtalelse, og gør man det, er det fordi man i Virkelig- 
heden forlængst har ophørt med at være et kritisk Folk om 
man nogensinde har været det. 

Jeg har nævnt Boganis og En Bekrut fra fire og freds. 
De to Forfattere har været Husvalelsen i den skønliterære Tørke, 
der fulgte med Aaret 1889. Og der er den gode Mening i at 
anføre dem sammen med den kritiske Literatur i Danmark, frem- 
for at jævnstille dem med et eller andet Hold af Ind- eller Ud- 
landets Digtere, at de begge har som Udgangssted ikke en literær 
Skole, men hele den Forestillingskreds, der i udmærket Forstand 
kaldes dansk Dannelse. De er ikke Folk af Faget, ikke profes- 
sionals, for at bruge et for Tiden yndet Udtryk, og den Udvikling, 
de har, peger umiddelbart ind i Læsernes Mængde, ikke i For- 
fatternes. Der er den særegne Glæde forbunden med at iagttage 
den enes Klarhed og Ro og den andens hurtige Ynde, at som 
de kunde mulig andre gentlemen- Skribenter pludselig en Dag 
optræde. 

Det er paa Folk som En Bekrut og Boganis, at man kan 
maale den virkelige kritiske Kreds, der findes i Danmark. Ikke 
Georg Brandes, ikke Edvard Brandes , ikke Julius Lange eller Karl 
Madsen eller Emil Hannover kan sige mig, hvordan der dømmes 
i vort Land, for det er dem, der lærer de andre at dømme, og 
Spørgsmaalet er netop, om ogsaa Folk da har lært noget. Det 
er den kritiske Literatur, der er vor Pryd for Tiden, i den Hen- 
seende staar vi jævne det bedste i Europa, men den afgør intet 
om det almindelige kritiske Standpunkt i Landet, og her har man 

som antydet Grund til at formode, at Jammeren er stor. Men 
har man saa læst Jagtbrevene af Boganis og Fortællingen om 
det unge Menneskes Deltagelse i Krigen 1864 af En Rekrut, bar 
man faaet Trøst. Disse to betyder adskillige. 

Men de siger jo ikke et kritisk Ord. 

Nej heldigvis, ti i saa Fald vilde Trøsten, man kunde 
hente hos dem, være tvivlsom. Enten var det nemlig ikke nyt, 
hvad de sagde, eller var det nyt, stod de ene. Det er alt det, 
disse to Forfattere underforstaar, det, de ikke nævner, der inde- 
holder Beviset for, at Kritiken trods alt ikke har ophørt at trives 
i Danmark. 

E. Skram. 

Åf Empire-Stilens Forhistorie. 

(I Anledning af Industriforeningens Udstilling af Minder fra 
Frederik VFs Tid). 

Omkring det attende Aarhundredes Midte havde den franske 
Rococo-Kunst faaet fast Rod overalt i det civiliserede Europa. Roco- 
coens Hofvæsen, dens dristige og dog sirlige Manerer, dens Fraser, 
dens Overfladiskhed, dens Lunerigdom kunde ikke andet end være 
velkomne ved det attende Aarhundreds nydelsessyge Hoffer. Og 
den blev yderligere velkommen, fordi der ingen Kunst gaves i 
Europa uden for Frankrigs Grænser. Kunsten var i det dybeste 
Forfald. I Italien var den udartet og uddød med Carlo Marattfs 
og Bernini's Elever. I Spanien var den knust og knækket af 
Despotismen. I Holland havde Handelsaanden faaet Overtag over 
Kunstneraanden, og Tyskland begravede 1714 sin største Kunstner, 
Andreas Schliiter. 

Intet Under da, at den herskende Despotisme, som til sin 
egen Forherligelse og Forlystelse maatte have Kunst omkring sig, 
rettede Blikket mod Frankrig og lokkede dets Kunstnere til sig 
med Guldets Glans. Saa ser man da, at i Tiden omkring Aar- 
hundredets Midte er saa godt som overalt Hofmalerne Franskmænd, 
Slotsbygmestrene Franskmænd, og Direktørerne for de nys op- 
rettede mangfoldige Akademier efter fransk Mønster, — ogsaa de 
er Franskmænd. I Dresden er det Silvestre og Rutin , i Berlin 
Lesueur og Pesne, i Stuttgart Guibal, i Wien van Schuppen, i Madrid 
Louis Michel Vanloo, i St. Petersborg Robert le Lorrain og den 
ældre Lagrenée, i England I. B. Vanloo, i Kjøbenhavn Saly, — ja selv 
i det fjærne Kina virker i det attende Aarhundrede tvende franske 
Malere. Og de enkelte dygtige Kunstnere udenfor Frankrig er 

Tilskueren. 1890. 14 

fransk-sindede i deres Tilbøjeligheder; Rode og den ældre Tischbein 
er Vanloos Adepter; Knobelsdorff, Sanssoucis Bygmester, kjeder sig 
efter Noder, da han rejser i Italien, men begejstres over den- franske 
Samtidskunst, da han fire Aar senere, 1740, opholder sig i Paris. 
Og i selve det tyske Kunstcentrum, Dresden, bygger den unægtelig 
geniale Poppelmann »Zwinger«, — en Hymne fra en fransk-dannet 
Bygmester til en nydelsesgal Despot efter fransk Mønster. 

Og gennem Ornamentik af Oppenord og Meissonier, gennem 
Gobeliner fra Beauvais og Aubusson, gennem Porcellæn fra Sévres 
og paa hundrede andre Maader breder sig med rivende Hurtighed 
over hele Europa fransk Smag, — ikke mindst over Tyskland, 
hvor Frederik den store allerede som Kronprins paa Rheinsberg 
samler om sig en Skare af franske Skønaander og senere hidkalder 
Voltaire, samtidig med at han er døv for hver en tysk-national 
aandelig Rørelse og foragter sit eget Modersmaal. 



Medens denne bedaarende Kunststil, Rococoen, udenfor 
Frankrig kun opstaar paa Herskerbud og næsten visner dér, hvor 
den er indført, lige saa hurtig som den blomstrer, kommer den i 
Frankrig op af Jorden af sig selv og trives og voxer i Boudoi- 
rernes lune Luft. Den sætter sit Præg paa alt; man finder dens 
Snirkler i et Stueur, men man finder dem aandelig talt lige saa 
fuldt i Tidens Væsen, i dens Romaner, paa dens Teater. 

Rococo-Kunsten lever udelukkende oven over Bourgeoisiets 
Verden. Den lever i bogstavelig som i kunstnerisk Forstand af de 
aristokratiske Klasser, hvis Idealer er dens Æmner og hvis Formuer 
er dens Ernæring. 

Saalænge det franske Samfund endnu er i Ro, saalænge 
Aristokratiet og Versailles ligger uantastelig og uafrystelig som en 
tyngende Mare over Borgerne og over Byen Paris, — saalænge 
tæller Rococo-Kunsten lutter gode Dage. Den bliver en Del af 
dette Liv i Nydelser, én af selve Nydelserne; den hører til Hoffets 
Luksus, den er en Mode. Den er saa uadskillelig fra hine Dages 
Liv som skønne Kvinder og gode Parfymer; der er ingen Fest og 
ingen Stemning uden den. Den bestyrker udi de smaa og blege 
Idealer, idet den skildrer dem; den forlokker til den store Livs- 
glæde, idet den forherliger den. Den er helt og ganske et Barn 
af Aristokratiets Selvfortabelse i sanselig Nydelse. 

Men i det Øjeblik, da Samfundet kommer i Uro, da Smæde- 
viserne om la Pompadour kvædes i Paris, da Adelen lider Neder- 
laget ved- Rosbach, da Skamskrifter i Snesevis daglig maa under- 
trykkes, da Borgerne vækkes til Selvtillid, kaldes til Pligt og bringes 
paa Mode af Filosofien, da Monarkiet knager i alle Fuger. — i det 
Øjeblik, kort sagt, da den store Revolution indvarsles og forud- 
siges, først dunkelt af Fontenelle, saa tydelig og afgjort af Rous- 
seau og Voltaire, da falder denne Kunst med den Samfundsklasse, 
der var dens Grundvold, dens Ophav, dens Æmne, dens Beskytter. 

Da de første Stormklokkers Lyd omkring Aarhundredets 
Midte naaede Versailles fra Paris, ringedes ogsaa for Rococo- 
Kunsten det lystige Frikvarter ud. 

* 

NATUR, MORAL, ANTIK blev Løsenet. 

Raabet paa Natur og Moral naaede Frankrig fra England, 
men det blev Frankrig, der kom til at fortolke den engelske 
Kunstanskuelse for den samlede Menneskehed. I snævrere Forstand 
var det Encyclopædisterne , i snævreste Forstand Diderot, der var 
Tolken. Lige som det er fra Englænderne Locke og Shaftesbury, 
Revolutionsideerne naaer de franske Forfattere, ligesom Montesquieu 
og Voltaire er i Bolingbrokes Gæld, saaledes stammer Diderots 
Kunstanskuelse i lige Linie ned fra det attende A århundreds 
engelske borgerlige Skuespil og den engelske moralske Familie- 
roman. Richardson var i saa Henseende hans Ideal. 

Kærnen i Diderots Forkyndelse var den, at Kunsten — in- 
spireret af Naturen — skulde arbejde i Moralens Tjeneste, — 
altsaa er det en Opstand mod Rococo-Kunsten, der ene havde til 
Formaal at forsøde og forskønne Tilværelsen for de fornemme 
Klasser. Diderot fremkom første Gang med sin Teori i de drama- 
turgiske Indledninger til sine Skuespil , men han overførte den 
hurtig paa Billedkunsten. Han forlangte af denne, at den skulde 
vende sig fra Mythologien, Allegorien og Elskovslegene til Hverdags- 
livet og dets Konflikter, og at den skulde forherlige Dydens Sejr 
over Lasten. — 

Samfundet var paa dette Tidspunkt ved at skifte Fysiog- 
nomi. Træt og mat af overdrevne Nydelser gik det aandelig talt 
i Kloster for at angre og sone. Dengang — som stedse i det 

14* 

attende Aarhundred — var Kvinden forud, greben hysterisk af 
Rousseaus Naturevangelium. Pludselig bliver alle de Saloner, der 
havde været Skuepladsen for Nationens aandelige Liv, tomme, og 
Landlivet og Naturen prises som det eneste Paradis. 

Atter denne Bevægelse naar Frankrig fra England og for- 
trænger hurtig det Le Nåtreske Princip, ifølge hvilket Haven var 
at opfatte og behandle som en Fortsættelse af den arkitektoniske 
Bygning, den omgav, hvorfor Træerne maatte klippes i allehaande 
geometriske Former. Ogsaa til England var denne Havestil naaet, 
men allerede tidlig mødte den Modstand hos de engelske Forfattere, 
hos Addison og Pope f. Eks., der begge anlagde sig Haver efter 
deres egen Smag, ifølge hvilken det gjaldt om at bevare eller re- 
konstruere Naturen i dens vilde Oprindelighed. Pope skrev: 

To build, to plant, whatever you intend, 
To rear the column or the arch to bend 
To swell the terras or to sink the grot, 
In all let nature never be forgot. 

Kent førte Teorierne over i Praksis og skabte »den engelske 
Have«, hvis Princip var det at hævde Naturen ubeskaaren. 
Da senere Chambers opsigtsvækkende Skrift 1 ) om de kinesiske 
Stemningshaver spredtes over Europa, var det letbevægelige Frankrig 
fuldkommen vunden for den nye Havestil. Det var den vilde, den 
til sig selv overladte Natur, man vilde genfremstille indenfor Have- 
gitrene i Paris' umiddelbare Nærhed. Og for nøjagtig at hensætte 
Sjælene i den rette Stemning, nøjedes man ikke med Indskrifter, 
der paa Stene og Træer midt inde i Haven forkyndte, at hér 
burde man le og favne hinanden i ekstatisk Henrykkelte, dér fælde 
Taarer, over Forgængeligheden, hist resignere ved Tanken om 
Idealernes Uopnaaelighed, men man byggede Smaatempler og ind- 
viede dem til Venskabet, til Kærligheden, til Dyden, til Ensom- 
heden, til Sorgen, til Gensynet osv. Og man anbragte Eremiter 
af Voks, forbrændte Straahytter, Eneboerboliger af flettede Rør, 
Pyramider, Obelisker, Hermer,. Søjler, til hvilke der støttede sig 
Genier med sænkede Fakler, og man opstillede Dødsurner, halv- 
skjulte under Grædespiles hængende Grene. — 

Paa Livsglæden var fulgt Følsomheden, la sensibUité. Nu er 
det ikke længer Elegancen, der er Kvindens Ideal. Hun klæder 



') Designs of Ghinese buildings. London 1857. 

sig ikke længer i broget Silke, men i det hvide Lærred, drikker 
Valle og lader sig aarelade for at antage en passende Bleghed. 
Moden er ikke mere at le, men at græde. Pludselig vælder 
Taarerne frem, Eksaltationen kender ingen Grænser. Kun det 
taarevækkende vinder Behag. Man gaar i Teatret for at græde; 
Tilskuerpladsen er hvid af Lommetørklæder, da Diderots »Familie- 
faderen« opføres, og efter Opførelsen falder selv Marmontel 
Diderot grædende om Halsen. Besvimelser foranledigede af Sinds- 
bevægelse er Toppunktet af Følsomhed, og det bliver en mis- 
undelsesværdig Lod at have Ævnen til at falde i Afmagt. 

Medens Landskabet eller snarere »Landet« i Aarhundredets 
hidtidige Litteratur og Kunst er saa godt som uden for Betragt- 
ning, bliver det nu den eneste passende Baggrund for al Sjæle- 
kamp, og Rousseaus Nouvelle Héloise (1761) gør i saa Henseende 
Epoke. Denne sentimenf du vert, som den træffende er bleven 
kaldt af Saint-Beuve, sætter sit Præg paa alt, paa Livet som paa 
Kunsten. Ikke Paris, men Omegnens Landsbyer bliver fra da af 
Kunstens kæreste Æmner. Landsbyerne lovprises som Skønhedens, 
Dydens og Uskyldens Metropoler, Florian forherliger den huslige 
Idyl; Familielivet genfødes, Ægteskabet — det hidtil foragtede og 
Latter vækkende Ægteskab — respekteres paany. De samme, der 
forhen muntert sang: 

Pourquoi nous marter, 
Quand les f emmes des auires. 
Pour étre austi Jes nåtres, 
Se font si peu prier! 
Pourquoi nous marier? 

prisei nu Moderværdigheden, og det bliver skønt at have mange 
og sunde Børn og bære dem ved et stort og frugtbart Bryst. 
Arnen, — det er Tidens Symbol. 

Og saa lever man da i den Tro, at nu reformeres Sam- 
fundet, nu bliver man sund og frisk paa ny ved at leve paa 
Landet, nu elsker man Naturen og nu elsker man Dyden, nu 
føler man ikke slapt længere, men kraftigt og lidenskabeligt, nu 
gør man Bod og derfor er Bedringen sikker, nu har Pligtens 
Ædelhed sejret over Lystens Djævelskhed. 

Det var i Virkeligheden kun en Illusion, understøttet af 
Kunsten, ikke mindst af Malerkunsten, af den bekendte Greuze. 

Netop den Omstændighed, at det nye Samfund kaarer sig denne 
Maler til Yndling, viser, hvor lidet dyb den hele Bevægelse var. 
Havde denne Tilbøjelighed for Dyden og til at forkæle Borger- og 
Almuestanden været oprigtig, hvem vilde da mere have været 
Øjeblikkets Mand end den endnu levende gamle Chardin. Al den 
forherligede Dyd, al den lovpriste Renhed, al den besungne 
Borgerlighed, al den huslige Idyl lyste jo ud af disse smaa og 
ægte Interiører af deAne fine og sjælfulde, forstaaende og skønheds- 
elskende Kunstner, der sit Liv igennem var bleven Trediestand tro. 
Han havde ganske vist undgaaet at skildre Borgernes Arbejde og 
foretrukket at skildre deres Søndagsliv; han elskede oprigtig deres 
Fordringsløshed og simple Ynde paa en Tid, da Malerkunsten 
omkring ham var til Fals for Aristokratiet, hvis Lyster det var 
dens Stræben at smigre. Nu, da man skulde synes, hans Tid 
maatte være kommen, brød man sig ikke om hans hyggelige, 
stilfærdige Scener, og selv Diderot, der havde sværmet for Chardin, 
skrev i sine berømte Anmeldelser af »Salonerne«: Chardin s' en val 

Mod Greuze derimod vendte sig alle og fremfor alle Diderot, 
der i sine Salonkritiker stemplede den gamle Rococomaler Boucher 
som en Skændslens og Liderlighedens Profet. Det er i og for sig 
intet Under, at den klartseende og aandfulde Diderot kunde be- 
daares af Greuze, ti der skal ikke megen Skarpsindighed til for at 
opdage, at Greuzes Malerier er Diderots nøjagtige Parallel i Maler- 
kunsten. Greuzes moralske Familiebilleder er Diderots dramatur- 
giske Teorier, sat i Scene. 

Greuze vil være Moralist først og fremmest. Allertydeligst 
kommer maaske hans Hensigter frem i det skrevne Udkast til en 
moralsk Fortælling, man har fundet i hans efterladte Papirer. I 
26 Kompositioner vilde han vise Indvirkningen af to forskellige 
Arter af Opdragelse paa tvende Drenge. Den ene forener 4 — 
man tænke sig fire — Aar gammel sine iøvrig kærlige Forældre, der 
i et Øjebliks Ubesindighed har været oppe at skændes, udfører 
den ene ædle Gærning efter den anden og belønnes sluttelig med 
en dejlig Brud. Den anden, et Barn af ligegyldige Forældre, 
plukker 6 Aar gammel Fjerene af en levende Fugl og indvarsler 
dermed en græsselig Fremtid! Han falder i Skøgers Hænder, be- 
gaar et Rovmord og falder for sin egen Haand i Kachotten, efter 
at hans Fader har holdt en Straffeprædiken — for sig selv. 

I den groteske Form minder dette lidt om den store Bastian, 
men ogsaa lidt om den store Hogarths Fortællinger i Billeder. 

Men medens Hogarth er en bred Satiriker, er Greuze intet andet 
end en tom og buldrende Melodramatiker. Tag selv det bedste af 
hans Billeder, det der bærer Titlen accordée de vittage (Louvre). 
Det skildrer den Scene, der gaar for sig i en Landsbystue, da et 
Brudepar tager Afsked med sin kærlige . Familie. Man finder i 
dette Billede hele Melodramaets Apparat. Alle Aldre og alle 
Sjælsegenskaber er repræsenterede, — faderlig Godhed, moderlig 
Ømhed, sønlig Taknemlighed, kvindelig Blufærdighed, søsterlig 
Kærlighed og barnlig Sorgløshed. Og alle disse Egenskaber er 
understreget for Tydelighedens Skyld, for at Beskuerens Tanker 
intet Øjeblik skal fjærne sig fra Malerens Hensigter. Man synes 
at se en Tekst under hver af de talrige Figurer, og man kommer 
til at tænke paa Haverne med de mange Mottoer, hvis Opgave 
det var at tyrannisere den Spadserendes Stemning. Greuzes Billeder 
svarer til hine Haver. Ligesom hine Haver byggedes eller plantedes 
for en Slægt, hvis Følelser gav sig Luft ved den ringeste Anled- 
ning, saaledes er ogsaa Greuzes Billeder malede med en Succes 
for Øje, som garanteredes af Tidens smægtende Sentimentalitet. 
Foran de samme Billeder, over hvilke Taarerne har strømmet, 
staar vi Nutidsmennesker skeptiske, kolde og urørte. 

* 

Den tredie Del af Løsenet var, som allerede ovenfor sagt, 
ANTIKEN. Og jævnsides med den nylig skildrede Bevægelse 
løber en anden, som skulde faa en større Levedygtighed. Det er 
den Stilretning, man kalder Ny-Klassicismen, i sidste Fase 
Empiren. 

Antiken lever evig; den glemmes aldrig. Er den til Tider 
ude af Kurs blandt de frie Kunstnere, — er der til Tider blandt 
disse et stort Fond af moderne Personlighed, som ikke bøjer sig 
for Antikens Guder, er der dog ét Sted, hvor disse lever evig, 
uantastede i deres Majestæt, — næmlig i Kunstakademierne. Og 
netop i det Tidsrum, der her beskæftiger os, stiftedes der rundt 
om i Europa Akademier i Mængde. De bidrog utvivlsomt til at 
nære Sansen for Antiken, da den først én Gang var vakt. 

Det lader sig vanskelig sige, hvor og af hvem denne Sans 
for Antiken første Gang vaktes. Sikkert er det dog, det ikke var 
af Winckelmann, og Schelling tager afgjort fejl, naar han om denne 

siger, »at intet Svar, ingen Livsytring, intet Pulsslag i Videnskabens 
store Rige kom hans Stræben i Møde«. 

Snarest er det maaske Caylus, hvem Aarhundredet skyldte 
det første Spadestik i den klassiske Jordbund. Han berejser i 
Aarene 1714 — 16 ikke alene Italien men ogsaa Lilleasien og 
Grækenland, hvorhen Winck elmann aldrig naaede. Caylus* recueil 
d'antiquités udkom 1752, tre Aar før Winckelmanns første Arbejde 
om Antiken, og Caylus viser i sit Forord tydelig nok, at hans 
Publikation ikke mindst tager Sigte paa de samtidige Kunstnere. 
Han skriver næmlig deri: »Omendskøndt man hidtil kun i ringe 
Grad har skrevet om Antikerne paa denne Maade, tror jeg den 
dog nyttig. Den er i hvert Fald vel egnet til at give Kunstnerne 
en Smule Forestilling om de smukke Former og til at faa dem til 
at føle Nødvendigheden af en kraftig Stil, fra hvilken Øjeblikkets 
foregivne Smag og Penselens falskelige Glimmer kun altfor ofte 

fjærner dem« og videre: »Kunstneren vil udvikle sit Talent 

ved en stærkere Tilnærmelse til den ædle og simple Antik«. 

Det er som sagt i Aaret 1752. Caylus skriver dette, — 
d. v. s. i det Aar, da Rococo-Stilen i Frankrig har naaet sit sidste 
Udviklingstrin og er begyndt at karikere sig selv. Caylus var dog 
næppe den Autoritet, heller næppe den polemiske Natur, der kunde 
diktere nye Love for Skønhed og Smag. Men netop i samme Aar 
kommer en skarpsindig og talentfuld Forfatter Caylus til Undsæt- 
ning, — en Jesuit, ved Navn Laugier. Han vil, at Kunsten skal 
søge Naturen, men med paaholden Haand af Antiken, d. v. s. han 
siger til Kunstnerne: Tag Antiken ved Haanden og søg ved 
dens Hjælp Naturen. Det er nøjagtig det Løsen, der senere 
Hev Winckelmanns. 

Det er til Simpelhed, denne Jesuit maner, og det er af 
aabenbar Betydning, at han er en Jesuit. Han finder enhver 
Udsmykning unødvendig og forkastelig, fordi Naturen er simpel, og 
det er Naturens Princip, han vil have indført i Kunsten. Derfor 
maa ingen Søjle svulme opefter, ti Træernes Stammer bliver 
tværtom tyndere i Højden. Af lignende Grunde maa Søjlerne ikke 
staa paa Postamenter. Han vil den yderste Renhed i Formen, 
forkaster mangt og meget i den romerske Bygningsmaade og taler 
om dens Gæld til Grækenland. Han aner saaledes Parthenons 
Skønhed uden at kende blot et Glimt af dets Former, men han 
har Sporsans nok til at gisne sig dem til. 

Den Bog, der indeholder dette, Essai sur Varchitecture, gør 
Revolution i Æstetikernes Rækker, understøttet kraftig af en 
Begivenhed, der nogle Aar forud var sket, og som med ét Slag 
rettede hele det civiliserede Europas Opmærksomhed hen paa Old- 
tidens Kunst: Fundet af Herculanum og Pompeji. 

Atter da var Frankrig i Spidsen. En Franskmand, Cochin, 
udgav det første Skrift om de fundne Antikviteter og opkastede 
sig i lidenskabelig Begejstring for dem til Rococoens hadefulde 
Modstander. Cochin bliver den lige Linies, Rococoens Anti- 
podes, Ridder. I hæftige Udtryk angriber han Rococo-Ornamen- 
tisten Meissonier , og retter 1754 et Bønskrift til Guldsmedene, i 
hvilket han beder dem betænke deres Genstands praktiske Be- 
stemmelse. »En Lysestage«, siger han, »har Krav paa at staa 
opret, og det vilde ikke være ubilligt at forlange, at man skal 
kunne tage paa sin Kniv og Gaffel uden at stikke sig i Haanden«. 
Her er i Tilgift til Begejstringen for Antikens Simpelhed en Pro- 
test mod det meget i Rococostilen, der stred mod sund Menneske- 
forstand. 

Saa samler sig da Omstændighederne til i Frankrig at ende 
Rococoens Dage. Fra en Side tilraabes det Kunstnerne: inspirerer 
Eder gennem Naturen til at arbejde for Moralen! Og frasen 
anden: inspirerer Eder gennem Antiken til at søge Naturen. Og 
samtidig bortrives efterhaanden Rococoens sociale Grundvold, Op- 
lysningen vinder Sejr," det gamle Regimente med dets store Fest- 
apparat, hvoraf Kunsten var en Del, gaar sin Undergang imøde. 



I disse Bevægelser mod den gamle Stil og for en Gen- 
fødelse af Kunsten følger de andre europæiske Lande godt med, 
men Forholdene stiller sig der noget anderledes end i Frankrig. 

I Tyskland t. Eks. optraadte der talrige Modstandere af 
Rococoen, men de sociale og politiske Forhold undergik kun lang- 
somt en Forandring svarende til den franske. Derfor holdt 
Rococoen sig længere i Tyskland end man skulde troet, — at 
dømme efter de kraftige Røster, der rejste sig mod den. 

Første Gang hørtes de i det tyske Kunstcentrum, i Dresden, 
fra Krubsacius, paa hvem uden Tvivl Poppelmanns geniale »Zwinger« 
havde en afskrækkende Virkning. Allerede fra 1745 optræder han 



Digitized by Google 



214 



Empire-Stilens Forhistorie. 



som Rococoens Modstander og viser tilbage til Antiken. Men 
hans Ord finder ringe Genklang, og Rococoen blomstrer dem til- 
trods frodig i Tyskland, i Dresden, i Berlin, i Munchen og fremfor 
alt i Renaissancens gamle By, — i Augsburg. 

Efter Krubsacius følger ingen ringere end den store Winckélmann. 
Hans første Skrift — om Efterligning af de Gamle — er skrevet 1755, 
inspireret af Antiksamlingen i Dresden. Men heller ikkeWinckelmanns 
mægtig manende Ord fik synderlig heldig Indflydelse paa Kunsten. 
Raphad Mengs, en Eklektiker uden Aand og Sjæl, en mat og tonløs 
Efterklang af de italienske Akademikere er Winckelmanns Teori 
omsat i Praksis. »Den eneste Vej for os«, siger Winckélmann, 
»til at blive store, om mulig endog uforlignelige, er at efterligne de 
Gamle«. Han ærer Raphael Mengs som selve Raphaels Overlegne, 
som en Kunstner, hvis Lige Verden aldrig mere vil faa at se. Da 
han lærte ham personlig at kende, var han allerede den euro- 
pæiske Berømthed, der, medens han malede, i guddommelig Eks- 
tase dikterede sine »Tanker« om Kunst for en Kreds af andægtig 
lyttende Tilhørere. Disse Mengske »Tanker« indfører i Tyskland 
den skematiske, systematiske Ordning af Kunstværdier, indfører et 
Alenmaal, med hvilket alt blev maalt og alt slaaet fordærvet, — 
en gold Æstetiseren, som dræber Nationalitet og kvæler Indivi- 
dualitet. Raphael Mengs kunstneriske Troesbekendelse, der til 
vore Dage har gjort Proselyter i Tyskland er denne: med Raphael, 
Correggio og Tizian »opstaar Smagen i Kunsten«. Men da Kunsten 
er en Efterligning af hele Naturen, og da denne i Omfang over- 
gaar vor Forstands Rækkevidde, indrettede Forsynet det saa 
viselig, at hver af disse tre Kunstnere kom til at bearbejde sin 
særlige Del af Naturen. Raphael fik Udtrykket, Correggio fik 
Grazien, Tizian Koloriten. Ifølge Mengs Teori er Udtrykket det 
fornemste og Raphael derfor den ypperste af disse Kunstnere, 
Grazien det næstfornemste og derfor Corregio Nr. 2, og endelig 
Tizian Nr. 3; men størst af alle Kunstnere er dog 
Grækerne, fordi de i deres Kompositioner har forenet alle mulige 
Fuldkommenheder og naaet det skønne Ideal, der er Kunstens 
Maal. I saadanne tomme og taabelige Betragtninger forsumper i 
Tyskland efter Aarhundredets Midte al Kunst, og det er først, da 
Carstens' aandelig stærke og stolte Person fremstaar, at Tyskland 
— eller er det maaske Danmark ? — faar en i Sandhed kunstnerisk 
Repræsentant for de ny-klassiske Ideer, der bevægede Tiden. 

Ogsaa her til Danmark naaede disse Ideer, endog forholdsvis 
tidlig, hjemførte af Billedhuggeren Wiedewelt, Winckelmanns Ven. 
Wiedewelt har i sit lille Skrift, Tanker om Smagen udi 
Konsterne i Almindelighed, der udkom 1762, aflagt en 
kunstnerisk Trosbekendelse, der falder sammen med den Winckel- 
mannske. Han skriver saaledes: »Naturens største Fuldkommen- 
heder kan snarere opdages af de udvalgte grækiske Statuer, end 
udi Naturen alleene, idet at udi de første ere de ikke saa for- 
strøede, men mere udi eet foreenede, end i den sidste. At studere 
efter Naturen alleene bliver altsaa en længere og møysommere 
Vey til at kiende det fuldkomne, end ved Hjelp af at studere det 
Antique«. Det er — med andre Ord — det Laugiersk-Winckel- 
mannske Løsen: »Tag Antiken ved Haanden og søg ved dens 
Hjælp Naturen«. Men ikke engang Wiedewelt selv formaaede at 
frigøre sig for de Lærdomme, han i sin Ungdom havde modtaget 
hos Rococo-Billedhuggeren Coustou i Paris, og Rococoen havde 
endnu et langt Liv for sig her i Danmark. 

* * 

* 

I Frankrig derimod synes den allerede Aaret efter, at Wiede- 
welts Skrift udkom i København, at være ganske fortrængt af 
Græcomanien. I sin berømte Korrespondance skriver Grimm 1763 
efter at have omtalt den bizarre Smag i Ornamentiken, alias Ro- 
cocoen: »I de sidste Aar har man begyndt at opsøge antike 
Ornamenter og Former. Smagen har kun vundet derved; For- 
kærligheden derfor er bleven saa stor, at alt nu gøres å la grecque. 
Den indre og ydre Udsmykning af Huse, Møbler, Klædnings- 
stoffer, Guldsmedarbejder — alt bærer græsk Præg. Fra Arkitek- 
turen finder Stilen Vej til Modehandlerne ; vore Damer ere friserede 
å la grecque, vore fine Herrer vilde anse sig for kompromitterede, 
hvis de ikke bar en Snustobaksdaase å la grecque i Haanden. 

Idet Grimm skriver saaledes, tænker han, der var ajour 
med alle Nyheder paa aandelige Omraader, maaske paa en 
Ornamentist som Neufforge. Da næmlig første Bind af dennes 
recueil élementaire (Tarchitecture udkom 1757, bar det en å la 
grecque-Rorl rundt om Titelbladet, og Indholdet fornægtede ikke 
Titelbladets Antydning. Det gav Billeder af en moderne Salon, 
i hvilken den lige Linie og Cirkellinien var absolut eneraadende 

og i hvilken allehaande (rigtignok romersk-) antike Reminiscenser 
var til Stede i Overflod. 

Men af denne lærde og kølige Rhetorik udviklede der sig 
efterhaanden en Stil, i hvilken man finder forenet Resultater af 
det nye Samfunds Ideer og Idealer, — en Stil, scftn endnu en Gang 
beviser os, hvilken Grøde, der er i det franske Aandslivs Jordbund, 
der her for anden Gang i Løbet af et Aarhundred frembringer en 
ornamental-arkitektonisk Form for Ideer, som ogsaa kendtes og 
anerkendtes udenfor Frankrig, men som udenfor Frankrigs Grænser 
alene formaaede at forkvakle Kunsten. 

Denne Stil er den saakaldte style Louis XVI. Den bærer 
dette Navn uden anden Grund end den, at den naaer sin Blomstring 
under den ulykkelige Ludvig XVPs Regeringstid. Som Stil betragtet 
er den unægtelig tornem i sit Væsen, men den er alligevel ud- 
sprungen af Rørelser, der ikke udgik fra Hoffet, men fra de 
Samfundsreformatorer, der til syvende og sidst var det franske 
Monarkis argeste Fjender. 

Denne Stils fremherskende Elementer er den lige Linie 
og Blomsterne. Den lige Linie, — den er en Følge af Ny- 
klassikernes mangeaarige Formaninger mod Rococoens Snirkler; 
Blomsterne, — de er en Følge af Filosofernes Forkyndelse af 
Naturens Evangelium. Og dannet i denne Stil frembringes der da 
en Række mesterlige Genstande, som i Henseende til Ynde og 
Sarthed er énestaaende i Kunsthaandværkets Historie. 

Tager man til Eksempel en Ornamentist som Ranson, slaai 
der fra hans Blade En en Friskhed, en Finhed i Møde, som tyder 
paa en Sjælerenhed, man skulde tro umulig i det attende Aar- 
hundreds Slutning. Man kan se hans Ornamentstik i Berlins 
Museum for Kunsthaandværk og man kan se hans egenhændige 
Akvareller i Paris' musée des arts décoratifs. Omkring et spinkelt, 
ligelinet Gitterværk vikler han Guirlander af Blomster, af røde, 
hvide og gule svulmende Roser og blodig røde Tulipaner. Man 
kan se paa hans Studieblade i Paris, hvorledes han har studeret 
Blomsterne paa rent naturalistisk Vis, med en Botanikers Nøjagtig- 
hed, og skrevet deres latinske Navne ved Siden med en Lærds 
hele Omhu. Han har ved saadanne Studier tilført den enerverede 
og slappede Ornamentik den Holdning, den Friskhed og den 
Sundhed, til hvilken den trængte saa haardt. Han gaar ikke af 
Vejen for noget i Naturen, adler med en let Stilisering den simp- 
leste Plante og den almindeligste Genstand, indfører Kaalhoveder 

og Trillebøre i sin Ornamentik, uden at den nogensinde taber sin 
Fornemhed, sin Glans, sin Ynde, sin sarte Kolorit og foraars- 
agtige Stemning. 

Og i de ti Aar, der gaar forud for den store Revolution, 
fremvokser der i en uendelig Rigdom paa den Jordbund, Æste- 
tiken og Filosofien havde gjort frugtbar, en Skare af Tegnere og 
Kunsthaandværkere, hvis blotte Navne det vilde være for vidt- 
løftigt her at nævne. Jeg vil foretrække at skitsere de Omgivelser, 
hvori en af Tidens mærkeligste og smagfuldeste Kvinder levede, 
for at det kan ses, hvilket Højdepunkt Kunsthaandværket den Gang 
havde naaet, understøttet med kongelige Midler og af en skønheds- 
elskende Kvindes Luner. 

Den Kvinde, jeg mener, er Mark- Antoinette, og hendes Resi- 
dens er »det lille Trianon«, i Versailles' umiddelbare Nærhed. 

Det smukke lille Slot med de ligelinede Vinduer, med den 
lave Række Balustrer, der kranser Taget, og med de fire slanke 
joniske Søjler paa Facadens Midte blev udkastet 1762 af Archi- 
tekten Gabriel, — en af Cochins Tilhængere, — en fintdannet 
Ny-Klassiker, garde-meubles og Militærskolens Bygmester. I Aaret 
1768 stod det lille Palais færdig og Ludvig XV's Elskerinde, 
M« du Barry blev dets Herskerinde. Det var dér, Ludvig XV en 
Dag efter en munter Nat blev dødelig syg, og da han var død og 
M e du Barry havde trukket sig tilbage til Louveciennes, skænkede 
Ludvig XVI det til sin Dronning, den unge Marie-Antoinette. Det 
var i et af deres Ægteskabs første Aar, og Dronningen var henrykt 
over Gaven, henrykt over at kunne kalde dette lille Hus sit, hvor 
hun kunde leve borte fra Hoffet og fra dets Intriger. Hun fore- 
tager ved Bygmesteren Miques Hjælp vidtgaaende Forandringer i 
Slottets Indre, anlægger en engelsk Have og en kunstig Landsby, 
Magen til den, hun havde set hos Prinsen af Gondé, paa Chantilly. 

En skønne Dag laa saa det lille Trianon færdig. 

Man drejer Dørens ciselerede Greb omkring, og foran En 
ligger den rummelige Trappe af hvide Sten og med et Gelænder 
af kostelig smedet Jærn, i hvilket man læser Dronningens Navne- 
'chiffer. Fra Loftet hænger en herlig ciseleret Lanterne, i hvis 
Mi^te en Gruppe af smaa Satyrer holder en Buket af tolv Lys. 
Har man passeret Vestibulen, kommer man jtil Spisesalen, som 
rummede en Gang det berømte Bord, der kom fuldt dækket op 
af Gulvet. Spisesalen har Panelfyldinger med træskaarne Pile- 
koggere og Kranse af Roser og tunge Guirlander. 

Den lille Salon ved Siden af — under Ludvig XVI oplaget 
af et Billard — er rig paa Vinens, Glædens og Komediens Sind- 
billeder. Man har samlet her nogle Møbler fra Marie- Antoinettes 
Tid, — en Guéridon med ciselerede Bronzeblomster og i en Form, 
man kan finde tilsvarende i Pompejis Fresker, — endvidere Dron- 
ningens Juvelskab, et Arbejde af Schwerdfeger, udført i antik Stil, 
med Fasces-Motiver i de otte slanke Ben, der er forbundne med 
Blomsterguirlander i Bronze, endvidere med malede Arabesker 
under Glas, med smaa Grisaille-Malterier med mythologiske og 
erotiske Motiver, endelig med fine pragtfulde Karyatider i ciseleret 
Bronze. Derfra kommer man til den store Salon. I Panelfyldingerne 
fletter Markens beskedneste Blomster sig i Kranse, der brydes hist 
og her af de kongelige Lilier. I denne Salon sad Marie Antoinette 
foran sit Clavecin og spillede Gluck og Grétry. 

Igennem den næste Dør føres man ind i tre smaa og lav- 
loftede Værelser: Dronningens Boudoir, Toilette- og Sove- Værelse. 
Atter det sidste er rigt paa Sindbilleder: paa Valmuer, Duer, Pile* 
Lyrer isprængte Dronningens Chiffre, men fremfor alt paa Roser, 
Jasminer og Amaryllis. Dette Soveværelse, hvor Kongen aldrig 
har sovet, har kun faa af sine oprindelige Møbler tilbage, — en 
Kommode med Bronzeciselurer, nogle Stole med Chiffrene M. A.; 
af Sengen er kun Tæppet authentisk. 

I Trianons faa og smaa Værelser havde Marie-Antoinette sat 
alle Samtidskunstens ypperste Mænd Stævne. Her var det 
Gouthiére, den største Bronzekunstner Verden har set, overrakte 
Dronningen den berømte Rose, han havde forarbejdet, og som hun 
vejede op med Guld. Herhen i disse Værelser bragte Riesener sine 
Skrivepulte og sine Smaaborde med de spidst tilløbende, kanel- 
lerede Ben og de smaa kransende Gallerier af Bronze. I disse 
Værelser stod Side om Side Møbler af Benemann, Carlin, Saunier, 
Weisweiler og David Roentgen, hvilken sidste den sparsommelige 
Konge en Dag maatte betale den uhyre Sum af 150,000 Francs 
for en Secretair med Træindlæg og Bronze. 

Men over alle disse Genstande, ligemeget om det er en 
Marmor af Houdon eller en Statuette af Godion, ligemeget om det 
er et Stykke Porcellæn fra Sévres eller et Broderi fra Lyon,,— 
over det alt hviler ét Præg, et Præg af den dybe Indvirkning T 
den mangesidige Reaktion mod den gamle Kunststil havde øvet i 
Praksis. Der er i alle disse Genstande fra Marie-Antoinettes Tid 
og Omgivelser ligesom en Afglans af hendes Ungdom, hendes 

Skønhed og hendes Ynde. Det er, som havde Kunsten faaet et 
Foryngelsens og Naturens Bad i Omgang med denne letsindige og 
sorgløse Dronning, der malkede sine Køer »Brunette« og »Blan- 
chette« i Potter af Porcellæn, og som fodrede sine Høns og 
kurrede efter sine Duer og gennemstrejfede sin Have, hvor hun 
havde samlet fra Alverdens eksotiske Lande allehaande Træer i 
deres hele Oprindelighed. — 

Om Eftermiddagen, d. 5 Oktober 1789 er Marie- Antoinette 
gaaet til Fods fra Versailles til Trianon, ledsaget af en Tjener. 
Hun har besøgt den lille kunstige Landsby i Trianons Have, hvor 
hun og Hoffet havde sat Florian og Berquin i Scene, hun har 
vandet sine Yndlingsplanter , malket en Ko og givet Gartneren 
Ordrer for Vinteren. Saa har hun sat sig paa en mosgroet Sten 
og tænkt paa de seneste Tiders Tilskikkelser, paa den døde 
Dauphin, paa den nye Dauphins Skæbne, paa Folkets Rejsning, 
paa den stormede Bastille, og over hendes Hoved hænger, trist 
som hendes Sind, en kold og mørkegraa Himmel. Det begynder 
at regne, hun ser op, og hendes Blik møder en Page, der kommer 
ilende med et Brev. »Der gaar det Rygte« , skriver Saint-Priest 
til hende, »at Kongen skal føres til Paris mellem to Rækker Spyd, 
og at Oprørernes Skarer er under Vejs til Versailles.« 

Marie-Antoinette havde set Trianon for sidste Gang. Revo- 
lutionen mærkede det lille Slot med et »Ejendom til Salg«. Og 
dér, hvor hver Plet bar Præget af hendes Aandsadel, hendes Hang 
til Luksus og kunstnerisk Skønhed, — dér skulde der inden ret 
lang Tid hos en Værtshusholder ryges Pibe og spilles Kort og 
drikkes og danses, af Folket, medens Bygmesteren Mique, der 
havde hjulpet Dronningen med at fremtrylle hendes Slot, maatte 
bestige Skafattet som hendes Medskyldige i den Synd: at have 
elsket med det attende Aarhundreds Kærlighed Skønheden, Rig- 
dommen, Elegancen, Kunsten. 

* 

Da Marie-Antoinette forsvinder fra Trianon, er det, som 
om Kunstens Muse, der værner om dens Hellighed og er øm om 
dens Fornemhed, har forladt Paris, — skræmmet af Revolutionens 
Brutalitet. 

Revolutionen, der maalte sin Lidenskab for Fremskridtet 
med sit Had til det Overleverede, — Revolutionen,* der ikke 

kunde taale at spille Kort med de Konge- og Knægt-benævnede 
Blade, — Revolutionen, som ikke vilde færdes paa Gader og 
Torve, der bar Hofmænds og Kongers Navne, — Revolutionen, 
som afsatte Vorherre og vilde demolere den gotiske Katedral i 
Reims, — Revolutionen sønderslog i afsindigt Raseri Rococo- 
Kunstens Mindesmærker, undertrykkede Akademiet, satte Dæm- 
ninger for Traditionerne og kappede Hovedet af deres Repræsen- 
tanter, saa ofte den fandt det for godt. 

Kun en eneste Tradition i Kunsten lod Revolutionen leve, 
— ikke af Pietetsfølelse, men for at smykke sig med den. 

Det var Ny-Klassicismen. Revolutionen lod den ikke 
blot leve, men satte den i Højsædet, rigtignok paa Betingelse af, 
at den vilde anlægge nogle af Revolutionens Fjeder og forresten 
besmykke dens Gærninger og være en Slave af dens Luner. 

Ti Revolutionen stillede sig mere tyrannisk og mere dok- 
trinært til Kunsten end noget Akademi, nogen Konge eller nogen 
Maitresse havde gjort det. Den indskrænkede sig ikke til — som 
Akademierne — at foreskrive en Behandling af Æmnerne, ikke 
heller til — som Kongerne og Maitresserne — at fordre Protek- 
toratet over Kunsten. Revolutionen gav Kunsten et Program, der 
var det snævrest mulige og anerkendte ingen Kunstydelse, der 
ikke var i Overensstemmelse med dette Program. Aldrig løftede 
Teorien sin Stemme højere end i hine Dage, og aldrig bøjede 
Kunsten sig lydigere under dens Aag end den Gang, da man 
dekreterede alle Aag ud af Verden. 

Revolutionen gjorde Kunsten til sin ydmyge Tjener, gjorde 
dens Udøvere til citoyens først og fremmest og fordrede af dem, 
at de skulde arbejde med paa Menneskehedens Genfødelse ved 
ideale Fremstillinger af revolutionære Bedrifter. I et af det ny- 
dannede Kunstnersamfunds Møder i Aaret 1793 udtaler Jaques 
Lebrun: »Et folkeligt og republikansk Selskab for Kunst maa 
intet foretage sig, der ikke kan være nyttigt for Folket og dets 
Genfødelse. Hvad formaar en Blomst eller et Landskab at ind- 
virke paa Sæderne«. 

Det daglige Liv saa lidt som noget af alt det, der var 
hændt før Revolutionen, var værdigt til kunstnerisk Fremstilling. 
Skildringen af selve Omvæltningen anerkendtes, men bifaldtes dog 
langt fra saa meget som Fremstillinger af saadanne Oldtidsbegiven- 
heder, med hvis heroisk-republikanske Karakter, Revolutionen 
følte sine egne Mord beslægtede. 

De Prisopgaver , der paa Konventets Befaling i Aaret 1793 
blev givet Kunstnérne , viser tydelig de kunstneriske Kravs Art. 
Malerne skulde fremstille den ældre Brutus, hvis Lig bliver bragt 
fra Kamppladsen tilbage til Rom. Billedhuggerne skulde give en 
Skildring af Faleriis forræderiske Skolemester. Opgavernes ten- 
dentiøse Mening kan ikke misforstaas, og Kendelsernes Ordlyd 
oplyser om de Anskuelser, der raadede hos den 50 Mand stærke 
Jury. Man enedes om at belønne en Fremstilling af Brutus, 
malet af Harriet, med en anden Pris; ikke fordi det var det 
bedste Billed, — det siges udtrykkelig — men fordi Harriet bedst 
havde forstaået at give en Fremstilling af en fri Mand, det dør for sit 
Fædreland. Derimod kendtes af Billedhuggerarbejderne intet værdigt 
til Belønning, fordi de manglede revolutionære og patriotiske Følelser. 

Fuldt og fast overbevist om at have skaffet tilveje de græsk- 
romerske Republikers sociale og politiske Grundlag tvivlede Revo- 
tionens Mænd ikke et Øjeblik om, at ogsaa Kunsten nu maatte 
genfødes i Oldtidskunstens Billed. Skrift efter Skrift udkom om 
de Betingelser, der havde frembragt den græske Kunsts Blomstring, 
og man efterslog de gamle Forfattere, for at komme paa det rene 
med saa ligegyldige Ting som, hvorledes hine Republiker havde 
lønnet kunstnerisk Gærning. »Nationen behøver kun at ønske det, 
og. de samme Vidundere, der have prydet Grækenlands skønneste 
Sekler vil gaa igen i vor Midte c, — skrev man, »men for at det 
skal ske maa vi bl. a. afføre os vor elendige Klædedragt og blive sande 
Grækere.« »Det nuværende franske Kostyme frembyder intet for 
Fantasien , for Kunstnerens Pensel eller for hans Mejsel. Derfor 
er det ogsaa, at naar vore store Mestre har hengivet sig til store 
Kompositioner og have villet glimre med deres Talent , have de 
henlagt Scenen til og valgt deres Figurer fra Sparta, Athen, Rom 
og de østerlandske Folk.« 

Mere og mere voksede Mængdens Hang til ydre Tegn paa 
det republikanske Sindelag, og stadig var det af Oldtidsminder, man 
øste disse Tegn* Man pyntede sine Værelser med Lycurgs og 
Brutus' Portræter, og selv de forstandigste Folk forlode deres 
Familjenavne for at ombytte dem med Navne som Brutus, Scævola, 
Cassius, Decius, Aristides, Themistocles, Epaminondas. 

Les Grecs ont pour nous tant d'attraits, 
Que de nos jours, pour bien entendre 
Et bien comprendre le frangais 
Cest le grec qWil faudrait apprendre. 

Tilskueren. 1890. 15 

Og selvfølgelig kunde Bærerne af disse stolte Navne ikke 
gaa klædt som Franskmænd. Allerede i Voltaires »Brutus«, 
Som opførtes 1782, optraadte den berømte Talma for første Gang 
i en romersk Toga i Proculus' Rolle. Det fortælles, hvorledes en 
af Skuespillerinderne kom til at sige ham en Kompliment, idet 
hun udbrød: »Hvor han er væmmelig! Han ligner en af de 
gamle Statuer«. Ti det var netop disse, Talma havde ønsket at 
ligne* Men trods idelige Forhandlinger til Fordel for det antike 
Kostyme som daglig Klædedragt, vandt det ingen synderlig Ud- 
bredelse mellem Mændene, og selv en Model, der paa Velfærds- 
komiteens Opfordring blev tegnet af Maleren David, blev kun 
baaret af nogle af hans Elever, der havde det Uheld at blive til 
Nar, da de viste sig paa Gaden. 

Kvinderne derimod, som allerede i de sidste Aar før Revo- 
lutionen havde været klædt å la grecque benyttede sig af Øjeblikkets 
Strømninger og gik saa vidt i deres Græcomani, at de viste sig 
næsten nøgne paa Gaden, — iklædte Kjoler af ganske tyndt og 
gennemsigtigt Flor i et eneste Stykke, uden Skørt, ja i en Uge — 
længere varede Moden ikke — endog uden Særk. Under Knæerne 
bar de gyldne Baand, Fødderne bar Sandaler, Tæerne bar Ringe. 
Derimod vogte man sig for at tilskrive Græcomanien den korte 
Taille. Den blev indført fra England, hvor den skyldte sin Op- 
rindelse et rent Tilfælde; Hertuginden af York befandt sig nemlig 
i velsignede Omstændigheder, og alle Damer ansaa det da for 
loyalt at efterligne hendes Klædning. 

Men det var ikke alene i Kostymet, man skulde erkende 
Revolutionens frie Folk. Hver Genstand skulde raabe højt og 
tydelig om den nye Æra, der var oprunden for Menneskeheden 
og prise de Mænd og den Vilje, der havde rystet Aartusinders 
Aag og Fordom af sig. Selv Børnene og de uvidende, der ikke 
forstod at læse, skulde kende Betydningen af Revolutionens 
Handlinger, og Læremidlet blev en vidtdreven Symbolik. Ankret 
betød Haab, Vægten betød Retfærdighed, Hanen Aarvaagenhed, 
Løven Kraft, Spejlet Sandhed, Slangen Kløgt etc. Og Symboler 
som disse blev anbragt paa alt: paa Bygninger, paa Møbler, paa 
Porcellæn, paa Smykker, Vifter, Urskiver, Seddelpenge, Kobberstik 
og Billeder. 

Iførte Revolutionens Kostymer, omgivne af dens Symboler, 
som de selv maatte tegne, levede Kunstnerne med i Revolutionen, 
og dens Aand dalede ned i deres Arbejder. Aanden var ikke 

gavnlig for Kunsten. Revolutionen krævede Brud med hver 
Tradition, lammede Kunstnerens Fantasi, forlangte Moral af 
Kunsten paa Følelsens Plads og nøjedes med Symboler i de ædlere 
Udtryksformers Sted. Og først og sidst hævdede Revolutionen, 
at Kunsten var til for hele Nationen og maatte tale et Sprog, 
som alle forstod. N 

Fortolkeren af de antike — symbolske — revolutionære 
Ideer var i første Række David. Det var ham, der havde givet 
Talma Modellen til hans romerske Toga; det var ham, der tegnede 
de antike Dekorationer til Voltaires Tragedier; det var ham, der 
blev raadspurgt, da Revolutionens Mænd vilde anlægge en 
uniform Klædedragt. Det var ham, der gav Tegning til Jacobs 
antike Møbler og til Triumfvognene i de Optog, hvormed Revolu- 
tionen forlystede Folket. Og foran hans Billeder af »Horatiernes 
Ed«, af »Socrates Død«, af »Brutus«, af »Sabinerinderne« og af 
»Leonidas« indsugede Mængden en stedse voksende Begejstring 
for Oldtidens Liv og de formentlige Oldtids-Former. I Massevis 
spredtes Litografier og Enkeltheder af disse Billeder ud over Paris. 
Hænder, Fødder, Hoveder, Hjælme, Sandaler, Bælter og Møbler 
vandrede fra Litografierne over i Modejournalerne, og fornemme 
Damer forlangte hos Frisørerinderne at koifferes som Horatiernes 
Søstre eller som Brutus' Døtre. 

* * 

Da omsider Revolutionen er endt, Republikens Dage talte, 
og Bonapartes Jærnhaand griber det franske Riges Tømmer, 
møder Ny-Klassicismen endnu en Gang sociale og politiske For- 
hold, der er den gunstig. Ti Napoleon den Store, hvis Cæsarismes 
Forbilled var den romerske Kejserstat, vilde skabe sig Omgivelser, 
der kunde fremmane for hans Fantasi det gamle Rom. Nu kunde 
Ligheden med Oldtidsmindesmærkerne ikke mere være stræng nok. 
Man rensede Formerne (i alt Fald efter egen Formening), gjorde 
dem stramme, alvorlige, ranke, værdige og pillede de revolutionære 
Fjeder af dem, og den Stil, der da fremstod, — det er Empiren, 
benævnet efter Frankrigs første Kejserdømme. 

Man plejer at fremstille Empirestilen som Blomsten af hele 
den Bevægelse, hele den Reaktion mod Rococoen, der ovenfor er 
skildret, og man er vant til at kalde Ludvig XVTs Stil en Over- 

15* 

gangsform til Kejserstilen. Men det forekommer mig at være en 
Uretfærdighed mod Ludvig XVTs Stil. Den repræsenterer efter 
min Opfattelse den rigeste , den skønneste og den ædleste Form 
for Ny-Klassicismen, medens Empirestilen forekommer mig at 
være en Dekadence, — som Barokken er et Forfald af Renais- 
sancen. Kun er der den Forskel, at medens Barokkens Syg- 
dom bestaar i Overmættelse , i Formernes unaturlige Svulmen og 
opdyngede Masser t der giver et Vrængebilled af Renaissancens 
Sundhed og Renhed, bestaar Empirens Sygdom i én overvættes 
Magerhed og Skarphed, og den er som et Alderdomsbilled af den 
unge og skønne style Louis XVI. Empirens Sprog er en kold 
og tør Rhetorik. Den sætter Geometrien højere end Lunet og 
den skabende Kunstneraand, følger de snorlige Landeveje, snubler 
derfor sjældent, men kommer heller aldrig paa de Bjærge, hvorfra 
der er det vide Syn. Empirekunsten kan være skøn, hvor den 
direkte efterligner sine skønne Forbilleder, men den er tung og 
plump til at opfinde. Medens den bliver kluntet, naar den for- 
søger at anvende de ægyptiske Former, der var naaet til Frankrig 
efter Bonapartes Tog til Ægypten, har den efter et halvt Hundred- 
aars forberedende Øvelser faaet et vist Greb paa at benytte Ele- 
menter af den romerske Kejserstil. 

Paa fransk Grund finder den i Percier og Fontaine sine 
smagfuldeste og lærdeste Repræsentanter. De tegner for Kejseren 
Omgivelser, der passer til hans klassisk formede Hoved; de tegner 
for Fyrster Slotte, for Kapitalister Hoteller, og de bevarer under 
Verdensbyens store Forhold et stort Snit i deres Udkast, en 
Gennemførthed i Stilen, som maa beundres, og til hvis stolte 
dekorative Karakter man intet Sidestykke kan finde uden for 
Frankrigs Grænser. 

Overhovedet er Ny-Klassicismens rette Hjemsted Frankrig. 
Alene dér lever den et naturligt Liv, fødes, modnes, døer 
paa en historisk Baggrund. Og det forekommer mig da ogsaa, 
at der i ingen Ny-Klassicisme i Europa findes saa megen sand 
Stil, som netop i den franske. Man forstaar ved Stil et Kunst- 
værks nøje og stramme Overensstemmelse med dets Undfangelses, 
dets Fødsels og dets Samtids Forhold, og ingen Steder er Empire- 
stilen bedre i Overensstemmelse med disse Forhold end i Frankrig. 
Intet andet Sted bygger den saa solidt paa de sociale og politiske 
Forhold; intet andet Sted fremstaar den som saa absolut en 

Konsekvens af Tiden; intet andet Sted hviler den saa støt paa 
faktiske Begivenheder, der bærer den oppe og gør den regerende. 

Ude omkring i Europa vinder Empire-Stilen en Udbredelse 
som én Gang Rococoen, og længe efter at den i Frankrig er 
falden med den store Kejser, lever den udenfor Frankrig i de 
Lande, hvor Rococoen omsider forsvandt for den almindelig euro- 
pæiske Modstand. 

Men selvfølgelig mistede Empirestilen uden for Frankrig det 
Præg af en Cæsar-Stil, den havde haft i sit Hjemland, og den 
blev i det Tyskland, der havde ligget under ved Austerlitz og 
Jena, en Nøjsomhedens, en Fattigdommens og en Borgerlig- 
hedens Stil. 

Ogsaa her i Danmark, der i Harsdorff, i Abildgaard 
og Thorvaldsen har ejet nogle af Ny-Klassicismens bedste 
Repræsentanter, former Empirestilen sig under Frederik "VTs spar- 
sommelige Regimente til en Borgerstil. Tager man hin Tids 
danske Kunsthaandværk for sig, maa man indrømme det en 
Arbejdets Fuldkommenhed, som er beundrings- og efterlignelses- 
værdig, og man maa tillige indrømme, at det som oftest er 
frit for Uskønheder, udadleligt i de tørre og glatte Omrids. Dog 
vinder det i vore Dage kun vort Bifald, fordi der er saa mange 
Rædsler i de Genstande, hvormed vi maa omgive os, at vore 
Øjne taknemlig modtager noget, der giver dem Fred. Men lad 
os ikke forveksle den Fred, vore Øjne finder i Empirestilens 
Genstande, med den Nydelse, den Rus, den salige Henrykkelse, 
den Kunst kan skaffe os, i hvilken der lever en stor og rig 
Kunstnersjæl. 

I sin seneste Udvikling var Empirestilen en Ideernes, en 
Fantasiens og en Poesiens Kirkegaard. Nuvel! en Kirkegaard 
kan være smuk, og en Vandring over den kan skaffe sørgende 
og forpinte Sjæle Fred. Men det er ikke dér de nye Tanker 
fødes og faaer nye Former. 

Emil Hannover. 

Efter Solens Nedgang den 21de December 1854 satte den 
amerikanske Damper »Benjamin Franklinc ud af Havnen ved St. 
Thomas, Hovedstaden i de dansk-vestindiske Besiddelser, de vest- 
indiske Dampskibslinjers Knudepunkt. Paa Dækket stod en Klynge 
Passagerer, af hvilke de fleste var Damer. 

Da »Benjamin Franklinc var naaet ud for Prins Frederiks 
Batteri, blev det herfra prajet. Men da Damperen ikke brød sig 
om det, sendte Batteriet den et Kanonskud løst Krudt. Da Skibet 
vedblev at gaa fremad — om end muligvis Maskinen har været 
standset — , fik det endnu et Skud af samme Slags, — og endelig 
to skarpe Skud, af hvilke det første gik igennem en af Passager- 
kahytterne, noget under den omtalte Gruppe Mennesker paa Dækket, 
heldigvis uden at ramme nogen. Først efter det fjærde Kanonskud 
saa man Damperen vende. 

Hvad var dog Grunden til denne mærkelige Begivenhed, 
hvis Følger endelig fandt sin Afslutning ved Voldgiftsdommen af 
22de Januar 1890? 

Ja, for at forstaa det, maa man være lidt inde i Øje- 
blikkets udenrigspolitiske Situation, — det vil sige for over 35 
Aar siden. 

Det var midt under Krimkrigen. Den 20de December 1853 
havde de tre nordiske Riger, efter indbyrdes Aftale, udstedt ens- 
lydende Erklæringer om, at de vilde holde sig neutrale 1 ). Det 
gjaldt derfor for Danmark at bevare den strængeste Neutralitet. 
Der næredes med Grund Frygt for, at russiske Skibsrhedere vilde 



l ) Jfr. „ Nordiske Neutralitetsforbund" (Studentersamfundets Smaaskrifler 
Nr. 13—14) Side 40. 

udstede Kaperbreve for at faa opbragt franske og engelske Handels- 
skibe, som fandtes i de vestindiske Farvande. Sligt maatte Dan- 
mark undgaa endog Skinnet af at. støtte. 

I den nærmeste sydamerikanske Stat Venezuela havde der 
længe været Borgerkrig. Nu var Ro og Orden foreløbig gen-t 
oprettet. General Paéz, den fra Columbia 1829 løsrevne Stats 
første Præsident. (indtil 1835 og senere 1839—42), havde maattet- 
flygte til Nordamerikas Forenede Stater. Disse ansaas for at undeW 
støtte ham. Fra Venezuelas Regering, med hvilken den danske 
stod paa en fredelig og venskabelig Fod, var der til St. Thomas, 
indløbet Underretning om, at Skibe, som Paéz skulde have ud- 
rustet i Nordamerika, under Vejs vilde søge ind til St. Thomas 
Havn. Dette maatte den danske Regering ikke gærne tillade, 
dersom Danmark vilde være sikker paa at bevare sin neutrale 
Stilling under disse amerikanske Forviklinger. Ikke længe efter 
viste der sig ogsaa to nordfra kommende Skibe af et mistænkeligt 
Ydre: Dampskibet »Benjamin Franklin« og Barkskibet »Cathrine 
Augusta«, begge byggede som Krigsskibe. Den danske Guvernør 
i Vestindien vilde nødig lade dem løbe ind i St. Thomas Havn, 
men tillod det omsider, fordi Barken var i Nød paa Grund af" 
betydeligt Haveri. Det indrømmedes dog kun betingelsesvisJ 
Skibene maatte losse Ladningerne; og om Bord paa »Catherine 
Augusta« fandtes 18 Kanoner, 600,000 skarpe Patroner, 5000 Pd.° 
Krudt, 5000 Geværer og anden Krigskontrébande. De maatte 
ogsaa stille en større Pengesum som Sikkerhed for, at de ikke i 
nogen slet Hensigt vilde sejle til Venezuela. I Løbet af de følgende 
Maaneder hændte det, at det engelske Postdampskib fra South*-' 
hampton kom for sent til St. Thomas for dér at naa Forbindelse' 
med de Skibe, som. skulde føre Posten videre, og at derfor , den 
engelske Agent lejede »Benjamin Franklin« til at føre Posten til 
Barbados. Med den vilde Damperen nu sejle om Natten den 21de; 
December 1854. Men den blev stoppet, som ovenfor omtalt. 

Der kan næppe være nogen Tvivl om, at den Underofficer, 
som i det afgørende Øjeblik førte Kommandoen paa Prins Frederiks; 
Batteri, kun paa det strængeste gjorde sin Pligt, naar han lod- 
fyre paa Damperen, der ikke vilde svare, da den blev prajet. 
Siden den 30de December 1774 gjaldt den af daværende Guvernør, 
General Clausen givne Instruktion, at intet Skib, selv om det 
havde toldklareret, maatte sejle ud af Havnen efter Solnedgang, 
med mindre det ved en særlig Tilladelse var forsynet med et 

s. k. Natpas. Var et saadant tilvejebragt, skulde det frit kunne 
passere Fortet, naar det under Forbifarten opgav sit Navn; og: 
selvfølgelig var Fortet i Forvejen underrettet om,, bror vidt et: 
saadant Skib kunde ventes. »Benjamin Franklin« havde intet 
Natpas. Da dets Fører ikke, svarede, uagtet det blev prajet, 
gjorde Batteriet kun sin Pligt ved at advare Damperen med et 
løst Skud for og agter. Naar Damperen desuagtet ikke vendte, 
fulgte den kommanderende Underofficer ogsaa kun strengt sin 
Forskrift, naar han derefter skød skarpt, men holdt inde med 
Skydningen, saa snart Skibet vendte, hvilket det — efter tyve 
samstemmende Vidners Udsagn 1 ) — først gjorde efter det fjærde 
Skud, det andet skarpe. Forinden kunde man ikke fra Batteriet 
se det vende. 

Ej heller kan der være nogen Tvivl om, at Føreren for 
»Benjamin Franklin« jo maatte kende denne gamle Forskrift, 
hvorom ingen, som havde ligget i St. Thomas Havn, kunde være 
uvidende. Vel var Reglen ikke anvendelig paa Krigsskibe, men 
»Benjamin Franklin« ønskede jo mindst af alt at anses for Krigs- 
skib. Ved kgl. Resolution af Ilte September 1840 var der vel 
indrømmet en Undtagelse fra Reglen af 1774, idet Skibe, som til- 
hørte »Royal British Mail Steam Ship Company«, skulde nyde samme 
Undtagelse som Krigsskibe. Men »Benjamin Franklin« var kun 
midlertidig fragtet af det nævnte Selskab for at føre Posten videre; 
Damperen tilhørte det ikke. Anderledes kunde i alt Fald de danske 
Myndigheder ikke fortolke Resolutionen af 1840. Havde Damperens 
Fører i Forvejen henvendt sig til Kommandanten i St. Thomas, 
vilde Spørgsmaalet sikkert været løst i Mindelighed. Denne Sikker- 
hedsforanstaltning blev forsømt. Då oven i Købet Føreren maatte 
vide, at Damperen mistænktes for at ville lade s^g bruge imod 
Regeringen i Venezuela, kunde han ikke vente anden Medfart end 
den, han fik, da han uden Natpas forsøgte at løbe ud med Damperen 
Kl. 8 om Aftenen den 21de December 1854. 

Den Skade, Kanonskuddet havde voldt, var ikke større, end 
at »Benjamin Franklin« allerede næste Dag kunde afgaa til Bar- 
bados. Skibet kom faa Dage senere tilbage, lod Skaden udbedre 
og endelig taksere; den ansloges til imellem 150 og 800 Dollars. 



*) Correspondance diplomatiqué relative å la réclamation dite „Butterfield". 
Copenhague 1886 pg. 3—4. Anføres i det følgende saaledes forkortet: 
„Corr. dipl.«. 

Skadeserstatning blev krævet baade for Kanonskuddet, for Tab 
ved Skibenes flere Maaneders Forsinkelse; for Æresfornærmelse 
mod det amerikanske Flag o. s. v.*). I denne Anledning opstod 
der nu en livlig Noteveksling imellem vedkommende amerikanske 
og danske Myndigheder. Den var — mest paa de underordtiedé 
Trin — ikke sjælden af heftig Natur, men hendøde dog omsider > 
i alt Fald tilsyneladende, med en Note af 2den Maj 1856 fra den 
gamle, nordamerikanske Udenrigsminister W. L. Marcy til den 
danske Chargé d'affiaires i Washington, Torben Bille. 

Den 30te Juni 1860 sendte det nordamerikanske Sendebud 
i København James M. Buch an an, en Note til Udenrigsminister 
Hall. Imidlertid havde nemlig det Firma, som ejede eller havde 
ejet Skibene, Carlos Butterfield & Co. af New York, henvendt 
sig til den nordamerikanske Regering, for at den skulde faa den 
danske Regering til at yde Skadeserstatning. Skibenes senere 
Skæbne paa Grund af den Miskendelse, hvorfor de mentes at have 
været udsatte, men hvorom det vilde blive for vidtløftigt at give 
en udførlig Fremstilling her, havde nemlig i høj Grad forringet 
deres Salgsværdi, efter hvad Firmaet Butterfield paastod. Buchanan 
sluttede med den Paastand, at ogsaa det nordamerikanske Flag 
var blevet fornærmet hin mindeværdige Decemberaften. Hall 
henviste ham i sit Svar af 10de August til , hvad der fem Aar 
tidligere var oplyst for Marcy, og fastholdt, at Danmark mente at 
være i sin gode Ret, naar det ingen Skadeserstatning ydede. 

Først den 20de August 1866 blev Sagen genoptagen ved 
en Note fra Geo. H. Yeaman, der da var nordamerikansk Minister 
i København, til Udenrigsminister, Grev Frijs. Her lægges Efter- 
trykket paa det Tab, som antoges foraarsaget ved Skibenes For- 
sinkelse paa Grund af den imod dem rettede Mistanke, og Skades- 
erstatningen, som krævedes, var nu beregnet til ^301,804,08 (Con\: 
dipl. 34). 

Den 23de Juni 1869 dukker Sagen atter op. Den nord* 
amerikanske Udenrigsminister Hamilton Fish foreslaar, gennem 
den danske Minister i Washington F. E. Bille, den danske Regering 
at lade Sagen afgøre ved Voldgift, efter som den to — egentlig 
tre — Gange forgæves har været forhandlet imellem Staterne, 
uden at Overenskomst var opnaaet. Bille sendte Forslaget videre. 
Men , da de Forenede Stater efter 5 (fem) Aars forgæves Venten, 



*) Efterhaanden stiger Erstatningskravet. Jfr. Corr. dipl. S. 43. 

intet Svar havde modtaget fra Danmark, fornyede Nordamerika 
sit Forslag om Voldgift ved en Skrivelse fra sin Minister i Køben- 
havn W. J, Cramer, den 29de April 1874, til Udenrigsminister, 
Baron Rosenørn-Lehn. Denne svarede den 8de Juni, at han 
haabede, de Forenede Staters Regering vilde tage sit Forslag om 
Voldgift tilbage, naar dens Udenrigsminister havde forhandlet med 
den danske Chargé d'affaires i Washington Joh. Hegermann- 
Lindencrone. Efter en Samtale, som denne havde med Hamilton 
Fish, sendte han ham derefter den 14de Juli en skriftlig Fore- 
stilling. I denne undrer den danske Regering sig over, at den 
nordamerikanske ikke vil lade Sagen falde, efter at den har set, 
hvorledes det s. k. Alabamaspørgsmaal blev løst; Voldgiftsdommen 
var jo nemlig gaaet England imod , medens Danmark i den her 
omhandlede Sag »havde handlet imod Republiken Venezuela i 
fuld Overensstemmelse med de Grundsætninger, som England, efter 
<ie Forenede Staters Mening, havde krænket ved sin Færd lige 
overfor Sydstaterne, der havde rejst sig imod Unionens Regering« 
(Corr. dipl. 43—44). Flere Grunde gives, hvorfor den danske maa 
fraraade en Afgørelse ved Voldgift. Som Bilag til Forestillingen 
fulgte flere Aktstykker 1 ). 

Da Hamilton Fish en fjorten Dages Tid havde overvejet 
Sagen, meddelte han, den 29de Juli, Hegermann-Lindencrone, 
at han havde sendt den danske Regering en Modforestilling. Dette 
»Memorandum« blev den 15de August af Cramer i København 
tilsendt Rosenørn-Lehn. Det søgte at gendrive dennes Grunde 
til at modsætte sig Voldgift, — en Afgørelsesmaade, som frem- 
deles fastholdtes. Den danske Udenrigsminister bevarede derefter 
Tavsheden i tolv Aar. 

Den 18de Februar 1886 skrev den nordamerikanske Minister 
i København R. B. Anderson til den danske Udenrigsminister, 
at hans Regering havde anmodet ham om at minde den danske 
om den længe gemte, men aldrig glemte Butterfieldske Sag. De 



') Blandt disse findes en Skrivelse fra den danske Generalkonsul S tyr up 
i Garacas (Venezuela) og fra Venezuelas Konsul, C. Hurtzig, paa St. 
Thomas, gennem hvem Republikens Regering advarer den danske Guvernør 
i Vestindien imod de Skibe, som da alier ede (den 29de og 30te September 
1854) var løbne ind i St. Thomas Havn. Har Venezuelas Regering "ikke 
tidligere (i September) sendt Guvernøren Underretning, kan det næppe 
være rigtigt, at Skibene først derefter ankom, hvad Udenrigsminister 
Rosenørn-Lehn sagde i Folketinget den 6te Marts 1889 (Sp. 4811). 

Forenede Staters Præsident kunde ikke lade den bero ved, at den 
danske Regering hverken vilde betale Skadeserstatning eller under- 
kaste sig en upartisk Voldgift. 

Endelig maatte da Baron Rosenørn-Lehn give efter og 
gaa ind paa Forslaget om Voldgift. Dette skete dog først efter 
mange Forhandlinger i Ministeriet og Statsraadet I den Grad 
sneglede Sagen sig frem, at det først den 6te December 1888 
lykkedes at faa underskrevet en foreløbig Konvention, i Følge 
hvilken Sagen skulde henvises til Afgørelse af den engelske Minister 
i Athen Sir Edmund Monson (og ikke, som tyve Aar tidligere 
af Nordamerika foreslaaet, af den engelske eller russiske Minister 
i Washington). 

Uagtet Danmarks Rigsdag da var samlet, fik den intet at 
vide om Konventionen, som den 6te December 1888 var bleven 
underskrevet i København. Denne blev sendt til den nordamerikanske 
Regering, forelagt Senatet i Washington og vedtaget af dette 
(Repræsentanthusets Samtykke kræver Forfatningen nemlig ikke 
til slige Sager). Naar Senatet var færdigt med Sagen, er ikke 
oplyst for Rigsdagen. Dennes Samtykke æskedes ikke, før dens 
Slutningshastighed nærmede sig med -stærke Skridt. 

, Den 4de Marts 1889 lod Udenrigsministeren anmælde i Folke- 
tinget og den 5te i Landstinget et Forslag til Rigsdagsbeslutning, 
ifølge hvilken Rigsdagen skulde meddele sit Samtykke til Konven- 
tionen af 6te December 1888 om, »at de s. k. Butterfieldske Er- 
statsningskrav underkastes Voldgifte 

Almindelig Overraskelse! Hvad var »Butterfield« for noget 
eller nogen? I et Samraad med Finansudvalget skal Udenrigs- 
ministeren have gjort en fortrolig Meddelelse herom. Men udenfor 
»de 15 indviedes« Kreds tør man vædde 10 mod 1, at ikke 1 af 
20 Medlemmer anede, hvad den Sag gjaldt, som allerede den 5te 
Marts, da Folketingets Møde sluttedes omtr. Kl. 5 Eftermiddag, 
blev sat paa Dagsordenen til 1ste Behandling den 6te Marts Kl. 1. 
Var det hidtil gaaet langsomt, skulde det nu gaa i Galop. 

Med Forslaget til Rigsdagsbeslutning — kun halvfredje 
Linje langt — fulgte ikke den ringeste Oplysning. Først senere 
blev, paa et særligt løst Blad, omdelt et Aftryk af Konventionen 
(paa Dansk og Engelsk). Af dennes Indledning fik man kun følgende 
at vide om de Butterfieldske Krav, De gjaldt »en Skadesløsholdelse 
for Dampskibet »Benjamin Franklin« og Barkskibet »Cathrine 
Augustas« Beslaglæggelse og Tilbageholdelse ved Øvrighederne 

paa Øen St. Thomas, en af de dansk -vestindiske Øer« [denne 
geografiske Oplysning var alt, hvad man vidste i Forvejen]« i 
Aarene 1854 og 1855; for Nægtelsen af den almindelige Ret til 
at landsætte Ladning i det Øjemed at foretage Reparationer; for 
de Beskadigelser, der vare en Følge af et Skud affyret mod et af 

Skihene; og for andre Forurettelser« Umaadelig spændende! 

Især den Omstændighed > at dette Skud var faldet for mere end 
et tredjedel Hundredaar siden, bredte et romantisk Skær over 
denne endnu for de fleste saa gaadefulde Begivenhed. 

Da Udenrigsminister Rosenørn-Lehn, denne sjældne Gæst 
i Folketinget, den 6te Marts Kl. 1 begyndte sin udførlige Rede- 
gørelse for Sagens historiské Udvikling, lyttede man i saa aandeløs 
Spænding, at man kunde have hørt en Staalpen falde, dersom 
der ikke havde været Tæppe paa Gulvet. Dog vilde de fjærnere 
snarere have hørt Staalpennen end Ministeren, — med en saa 
hemmelighedsfuld Hvisken betroede han kun sine nærmeststaaende, 
hvad man paa de fyldte Tilhørerpladser — i Tillid til Grundlovens 
§65 om Mødernes Offentlighed — havde glædet sig til at høre. 
Og havde man trøstet sig med, at man vel senere fik et tro, 
stenografisk Referat at læse, blev man ogsaa skuffet; ti Steno- 
graferne, som heller ikke kunde høre tydelig, tog fejl, og lod 
f. Eks. begge Skibene sejle ud af St. Thomas Havn. Men snart 
blev dog de to til et. Som trykt staar (Spalte 4812): »De sejlede 
altsaa, og da Solen var gaaet ned, var det jo ligefrem Regeringens 
Pligt at gøre noget for at møde dette Overgreb, dette Brud paa 
Bestemmelserne. Man prajede da først Skibene, men det var uden 
Virkning, de sejlede videre, derpaa skød man med løst Krudt, og 
da det saa heller ikke hjalp^ skød man nogle skarpe Skud, hvoraf 
det andet ramte Skibet »[ikke længer: Skibene]« bagi. Derpaa 
vendte det om« o. s. v. Muligvis kan her dog foreligge en For- 
talelse fra Ministerens Side. I saa Fald er Stenograferne uden 
Skyld. 

Ministeren sluttede med at antyde , at man helst maatte 
tie stille nu. I et Udvalg vilde han give Medlemmerne Lejlighed 
til at »danne sig en begrundet Mening om, hvorledes Sagen staar.« 

Til Ministeren sluttede sig straks det mægtige Finansudvalgs 
Formand, idet han tilraadede, at »fortsat Forhandling om denne 
Sag« udsattes til Finansudvalget, hvor den allerede havde været 
under »foreløbig Drøftelse«. 

Ja, hvor kunde man forhandle om en Sag, som man endnu 
næsten ikke kendte! Ud af Konventionen kunde man egentlig 
intet læse om den, og af Ministerens Udtalelse havde kun de, 
som havde trængt sig ind paa Livet af ham, hørt videre om den! 
Man følte sig om Munden som Storken, der var buden til Gæst 
hos Ræven. 

Den Fordom, at udenrigske Sager ikke taaler de parlamen- 
tariske Forhandlingers fulde Dagslys, lagde et yderligere Tryk paa 
den Taler, som derefter vovede at tage Ordet. Med en stærk 
Overbevisning om, at denne Fordom bør bekæmpes ved enhver 
Lejlighed, begærtes Ordet alligevel af den, som nu skriftlig giver 
sit Hjærte Luft. Efter en Tale, som nogle Blade næste Dag 
refererede med de tre Ord »en kort Bemærkningc, andre med de 
tre: »en længere Udtalelse« og et enkelt med: »et akademisk 
Foredrag«, gav Udenrigsministeren et kort, oplysende Gensvar: 
Sir Edm. Monson havde foreløbig allerede modtaget Hvervet som 
Voldgiftsmand, ja endog erhvervet sin Regerings Samtykke. 

Finansudvalgets Formand foreslog Sagen henvist til Finans^ 
udvalget. Vedtaget uden Forhandling og Afstemning! 

Den fremmede, der ikke vidste, at Finansudvalget er 
meget mere, end hvad Navnet siger, maatte tro, at Hovedspørgs- 
maalet var, om det mulige Erstatsningskrav kunde antages at 
overstige Danmarks Udgifter i en Butterfieldsk Krig. Det vilde 
været en stor Misforstaaelse. Vel vilde Erstatningskravet blive en 
uhyre Sum, dersom det skulde gaa saa strængt til, som der en 
Gang var krævet: »335,000 Dollars tillige med Rente af 8 å 12 pCt., 
indtil Betaling fandt Sted«, havde Ministeren sagt i Folketinget 1 ). 
Men der var naturligvis ikke Spor af finansielt i Finansudvalgets 
sytten Dage senere, den 23de Marts, afgivne Betænkning, næppe 
ti Linjer lang. 

Samme Dag, en Lørdag, da Sagens 2den og sidste Behandling 
i Folketinget blev sat paa Dagsordenen, som første Sag, til Mandag 
den 25de Marts, var ikke længe forinden omdelt til Rigsdagens 
Medlemmer en Graabog: »Correspondance diplomatique relative å 



*) I Løbet af 35 Aar vilde ovennævnte Sum, i Tilfælde af 

8 °/o Rente blive til omtrent 4,951,500 Dollars eller I8V2 Millioner Kroner, 
12% — - — 17,690,000 — - 66V3 — -. 
Men heldigvis skal Kravet nok regnes med ovennævnte Sum først fra 
Aaret 1866, og bliver da, efter 23 Aars Forløb, nu henholdsvis 7 a /e og 
17 J /4o Mill. Kroner, — hver Dag dog mere! 

la réclamation dite Butterfield« , indeholdende 52 Kvartsider Akt- 
stykker paa Engelsk, Fransk og Spansk. Det virkede paa de fleste 
Medlemmer som den hebraiske Bibel, der af Præsten i Hostrups 
>Under Snefog« anvendes overfor Lægprædikanter. Selv de, som 
kunde alle disse Sprog, og ikke gyste tilbage for det Schultziske 
Trykkeris Trykfejlsvrimmel *), havde efter Ugens overanstrængende 
Arbejde næppe tilstrækkelig mange stille Søndagstimer til at øse 
Kundskab om den indviklede Sag inden Mandag Kl. 1. Naar to 
Gange seks Timer til Nattesøvn fraregnedes, var der ikke levnet 
Folketingsmændene saa mange Timer til at overveje denne Sag, 
som Regeringerne havde brugt Aar. 

Uagtet Sagen kun havde foreligget saa kort siden Betænk- 
ningens Afgivelse, at den maatte opføres »eventuelt«, og altsaa 
godt 1 U af Tingets Medlemmer kunde have hindret dens Foretagelse, 
gav man dog uden Afstemning sit Samtykke til denne. 

Ordføreren, Grev Holstein-Ledreborg, anbefalede med 
faa Ord Beslutningens Vedtagelse, idet han hovedsagelig henviste 
til Betænkningen. Det kan være Tvivl underkastet, om Udvalget 
ikke burde have undladt at udtale »Tvivl om, hvorvidt det har 
været nødvendigt fra dansk Side at gøre den Indrømmelse, som 
ligger i Regeringens Forslag om Sagens Henvisning til Afgørelse ved 
Voldgift«, og om det ikke snarere burde have beklaget, at de 
Forenede Staters Voldgiftsforslag ikke blev modtaget allerede for 
tyve Aar siden, da det første Gang blev fremsat (1869). Sagen 
var jo nemlig den Gang den samme som nu: hver af Parterne 
holdt paa sin Ret uden at ville give noget efter. Nu var Sagen 
kun bleven saa meget vanskeligere at paadømme, fordi den var 
bleven ældre, Vidnerne for en stor Del bortdøde, og ny Beviser 
vanskeligere at tilvejebringe. Var Udvalget overhoved imod Af- 
gørelse ved Voldgift, var det næppe nogen Grund for det at til- 
raade Tinget at vedtage Regeringsbeslutningen, »efter at dette 
imidlertid er sket« — som det hedder i Betænkningen — d. v. s.: 
siden Regeringen nu har gjort det. Paa en saadan Grund kunde 
et fremtidigt Finansudvalg jo en Gang i Tiden komme til at til- 
raade Tinget at bevilge Vedligeholdelsesudgifter til Københavns 
Befæstning, »efter som den nu en Gang er bygget«. Meget maa 
det derimod paaskønnes, at Ordføreren nærmere mundtlig forklarede 



J ) Den slette Korrektur kunde ikke undskyldes med Hastværk; ti Bogen 
havde været trykt siden 1886. Den kunde været omdelt for længe siden. 

Folketinget Betænkningens Udtryk om »den betryggende Maade, 
hvorpaa selve Voldgiftsspørgsmaalet er ordnet«, — nemlig saaledes, 
at det ene og alene havde Hensyn til den valgte Voldgiftsmands 
Personlighed; ti en Ret, der i en saa stor, vanskelig og vigtig 
Sag skal dømme maaske om mange Millioners Værdier, men kun 
bestaar af et eneste Menneske, kan næppe kaldes ordnet paa saa 
betryggende en Maade som, dersom den bestod af flere. Endelig 
var det mindre klart, hvad Ordføreren mente med »at reservere 

Tingets Stilling i Sagen med Hensyn til hvad der maatte 

blive Resultatet af denne Sag«. Tænkte han sig det værste Til- 
fælde, nemlig at Danmark blev dømt til at udrede mange Millioner 
Kroner i Erstatning, da kunde Rigsdagen jo ikke være bekendt 
at nægte Bevillingen dertil, naar det nu gav sit Samtykke til en 
Traktat, i hvis Artikel IV Parterne udtrykkelig forpligter sig t\\ 
»at modtage Voldgiftsmandens Kendelse som endelig og afgørende 
samt at blive staaende ved og udføre den i god Tro og uden 
unødvendigt Ophold«. Vel tilføjede Ordføreren, da han forbeholdt 
Tingets Stilling til Resultatet af Sagen: »paa hvis Ledelse og Gang 
Tinget jo kke har haft nogen Indflydelse«. Men deri er Tinget 
jo selv Skyld, eftersom det endnu er hildet i den Fordom, at 
udenrigske Forhold — som dog har den allerstørste Indflydelse 
paa en lille Stats indre Politik — kun pro formå maa behandles 
. i offentlige Møder, men egentlig ikke komme udenfor det hemmelige 
Udvalgs snævre Kreds, ja helst overlades til Udenrigsministeren 
alene. Det var jo Tingets egen Skyld, naar ej en Gang 17 af 
dets tilstedeværende 65 Medlemmer havde benyttet sin Ret til at 
faa Sagen udsat for at faa den nødvendige Tid til at sætte sig 
ind i den. I saa Fald vilde den uden Tvivl først være bleven 
færdig fra Rigsdagen i Begyndelsen af Samlingen 1889—90, men 
»havde det varet saa længe, kunde det vare Dyrehavstiden med«. 
I saa Fald vilde man sikkert ikke have undladt at bebrejde vort 
Udenrigsministerium, at det ikke allerede 1869 gik ind paa Vold- 
giftsforslaget, medens man nu — paa Grund af Hastværket — 
snarere gjorde det modsatte. 

Fordommen lammede imidlerlid Tingets Tunge. Efter en 
Udtalelse af Udenrigsministeren om hans store Tilfredsstillelse 
og hans fulde Overbevisning om, at det var »aldeles umuligt at 
tindgaa at komme ind paa Voldgift« — hvad den danske Rege- 
ring des værre ikke havde indset en Snes Aar tidligere — , ved- 
toges Rigsdagsbeslutningen enstemmig af Folketinget, og gik til 
Landstinget. 

Hér koip den allerede Dagen efter, Tirsdag den 26de Martsø 
til 1ste Behandling. Hastværket var saa stærkt , at Nr. 1 paa 
Dagsordenen var Afgørelse af Formandens Forslag om Behand- 
lidgsniaaden, og umiddelbart derefter gav Tinget sit Samtykke til, 
at 1ste Behandling straks begyndte. 

Udenrigsministeren var eneste Taler. Han sagde om«- 
trent det samme som i Folketinget den 6te Marts? men det er 
alligevel oplysende at sammenligne de to Talei\ I .Landstinget 
nævnede han »Slutningen af September« . som det Tidspunkt (1854), 
da de meget omtalte Skibe var ankomne til St. Thomas. I Folke- 
tinget derimod nævnede han intet bestemt Tidspunkt for Ankomsten, 
men omtalte den Advarsel, mon havde faaet »gennem den danske 
Konsul i Caracas og den venezuelanske Konsul i St. Thomas«, 
og fortsatte: >det. varede heller ikke længe> førend der indfandt 
sig to Skibe«. Advarslerne var imidlertid af 8de og 14de Oktober, 
— hvilket Rigsdagen kunde have set af den omdelte »Corre- 
spondance diplomatique« (s. 46—47), om Tiden havde tilladt at 
læse den. Følgelig kunde Skibene ikke være komne tidligere end 
i sidste Halvdel af Oktober. De var imidlertid virkelig komne den 
29de og 30te September 1 ). Maaske kan Gaaden løses påa den Maade, 
at Guvernøren i St. Thomas tidligere — hvad Ministeren sagde i 
Landstinget — »havde faaet en direkte Henvendelse fra den vene- 
zuelanske Regering«. Men i saa Fald er der et beklageligt Hul i 
den omdelte Graabog. Hvad denne nemlig meddeler (s. 44), er 
ingen direkte Henvendelse, men den ovehnævrtte indirekte gennem 
Konsulerne. Sagen havde staaet sikrere overfor Voldgiftsdommen, 
dersom Rigsdagen ved en grundigere Behandling havde kunnet give 
Ministeren Lejlighed til at stoppe dette Hul, hvad han ventelig 
kunde. Rigsdagens Forhandlinger hører jo nemlig til Sagens Akter, 
som uden Tvivl er blevne brugte af Voldgiftsdommeren. Jo mer 
oplyst Sagen kunde foreligge for denne, des bedre. Og det er jo 
netop Formaalet med parlamentariske Forhandlinger at sprede saa 
alsidigt Lys som muligt over en Sag. 

I begge Tingene udtalte Ministeren, at i Aaret 1869, da 
den nordamerikanske Regering første Gang foreslog Voldgift, fandt 
den danske Regering ikke, at der var tilstrækkelig Grund dertil. 
Men i Folketinget siger han kort derefter — hvad han ikke gentog 
i Landstinget — , at »vi allerede i 1869 erklærede, at vi ikke 



') Se „Mémoire présenté par le gouvernement danois a Sir Edm. Monsoh", 
November 1889, S. 1. 

vilde have noget imod det, naar alt Haab var udslukket om at 
overbevise den om, at vi havde Retten paa vor Side«, og — til- 
føjede han — »saaledes udtalte vi ogsaa i 1874, at man vilde 
være enig i Principet i, at man søgte Sagen ordnet paa den 
Maade«, eller — som han udtrykte sig i Landstinget — at man 
da (1874) »i Principet ikke havde noget imod en Voldgiftsret t. 
Dette Udsagn stemmer des værre ikke med, hvad Graabogens Akt- 
stykker viser eller undlader at vise. Den indeholder intet Dokument 
fra 1869, hvoraf dette kan ses. Derimod fremgaar det klart af 
Cramers Note af 29de August 1874, at den nordamerikanske Rege- 
ring i fem Aar forgæves ventede paa den danskes Svar paa Vold- 
giftsforslaget af 1869 (Corr. dipl. s. 39). Og at den nuværende 
danske Udenrigsminister ogsaa 1874 modsatte sig det fornyede 
Voldgiftsforslag, er klart af det almindelige Udtryk om »direkte 
Forhandlinger«, at de »altid udgør det ønskeligste og naturligste 
Middel til at afvikle Tvistemaal imellem to venskabelige Regeringer«, 
— dette i Modsætning til en Tredjemands Indblanding („Vinter- 
vention d'un tiers", se Corr. dipl. s. 44 — 45). Det er den vægtigste 
Bebrejdelse, som kan rettes imod den danske Regerings Ledelse af 
denne Sag, at dens mislykkede Forsøg paa at tie den ihjel, er 
endt med en Indrømmelse, som burde være gjort for tyve Aar 
siden, fordi Erstatningskravet — dersom det imod Forventning 
var blevet paalagt Danmark — derved var forøget med mange 
Millioner Kroner. Ordsproget siger, at »Tale er Sølv, men Tavshed 
Guld«. Dette kan man her give den usædvanlige Anvendelse, at 
den danske Regerings Tavshed lige overfor den nordamerikanske 
kunde have kostet Danmark adskillige Millioner i Guld. 

Ogsaa i Landstinget udtaler Udenrigsministeren, »at denne 
Sag egner sig ikke til Forhandling her i Tinget«. Til et Udvalg 
paa fem Medlemmer henvistes den. enstemmig uden Forhandling. 
Udvalget, som valgtes den 27de Marts, kunde allerede den 28de 
afgive sin Betænkning. Denne er nemlig et Aftryk af Folketingets 
Finansudvalgs paa lidt nær. Landstingsudvalget fremsatte ingen 
Tvivl om Nødvendigheden af Afgørelse ved Voldgift, men finder 
det tvært imod »aldeles rigtigt, at den danske Regering er gaaet 
ind paa dette Tilbud«. Udvalget finder derhos »Voldgiftsspørgs- 
maalet ordnet paa fuldt betryggende Maade« (Ordet »fuldt« stod 
ikke i Folketingsbetænkningen). 

Ordføreren (G o o s) udtalte den 30te Marts ved Sagens 2den 
og sidste Behandling i Landstinget, at man maatte »opfatte dette 

Tilskueren. 1890. 16 

Tilbud om Voldgift væsentlig som en Indrømmelse fra amerikansk 
Side«, — en Opfattelse, der staar stik imod Ordførerens i Folke- 
tinget (Holstein-Ledreborg), der i Betænkningen- kalder det 
samme en Indrømmelse fra dansk Side. Goos, som véd, at 
Voldgiftsforslaget er udgaaet fra den amerikanske, begrunder sin 
Opfattelse saaledes: »det at lade et omtvistet Spørgsmaal afgøre 
ved Voldgift, er under alle Omstændigheder den mest imøde- 
kommende Maade at afgøre det paa«. Hvilken anden Afgørelses- 
maade gives der da? Ved Krig (ti Mægling er ingen endelig Af- 
gørelsesmaade). Om Danmark eller Nordamerika herefter har været 
mest imødekommende, maa vel afhænge af, hvilken Stat der er 
den stærkeste Krigsmagt. Det er Nordamerika. »Formodningen 
er for, at den Nation, der frygter en Afgørelse ved Voldgift, røber 
Svaghed«, sagde Dommeren Peabody paa et stort Fredsmøde i 
Philadelphia den 19de Februar 1889. Her tales vel om moralsk 
Svaghed. Men den danske Regering har fra 1869 til 1886 modsat 
sig Voldgift, uagtet den ikke tvivlede om sin gode Ret. Heri 
ligger Selvmodsigelsen. 

Dog: heller sent end aldrig! Udenrigsministeren kunde 
endelig ogsaa være tilfreds, da Landstinget nu enstemmig — 
altsaa hele Rigsdagen — vedtog Beslutningen om Sagens Afgørelse 
ved Voldgift i Henhold til Konventionen af 6te December 1888. 
Dog sagde Ministeren et lille Ord for meget, da han. umiddelbart 
inden den endelige Afstemning, udtalte sin store Tilfredshed over 
den Erkendelse, hvortil man i Rigsdagen var kommen: »at det 
hele Voldgiftsspørgsmaal er ordnet paa en betryggende og tilfreds- 
stillende Maade«. Ordet »hele« er heldigvis ikke brugt af nogen 
af Rigsdagens Afdelinger. 



I November 1889 var den danske Regerings Indlæg i Sagen 
færdigt. Det var en »Mémoire«, affattet paa Fransk (32 store 
tættrykte Sider). Den sendtes til Sir Edm. Monson, som lige- 
ledes fra Washington modtog Indlæg i modsat Retning. 

Voldgiftsmandens Kendelse faldt den 22de Januar 1890. Den 
blev af ham afsendt saaledes, at dens Kundgørelse kunde finde 
Sted samtidig i København og i Washington. 

Ved en Skrivelse af 4de Februar meddelte Udenrigsministeren 
Rigsdagen, at den afsagte Kendelse gik ud paa, at der ikke paa- 
hvilede Danmark noget som helst Erstatningsansvar 
i den paagældende Sag. 

Et Aftryk af Kendelsens fulde Tekst — paa Engelsk med 
dansk Oversættelse — blev den 14de Februar omdelt i Rigsdagen. 

Den nordamerikanske Regering havde ment, at Kravet paa 
Skadesløsholdelse maatte erkendes at hvile uanfægtet; — hvor- 
imod den danske Regering havde paastaaet, at der >i det længere 
Tidsrum, som forløb, inden Kravet fremsattes første Gang, og i 
den afbrudte Maade, hvorpaa det senere blev gjort gældende«, 
maatte ligge »en afgørende Indvending. imod Kravets Gyldighed«. 

Heri kan Voldgiftsdommeren ikke give den danske Regering 
Ret. Han betænker sig ikke paa at erklære, at Sagens Forhaling 
ikke kan afskære fra at faa Erstatning, for saa vidt Kravet over- 
hovedet maatte vise sig berettiget. 

Sagens Afgørelse beror saaledes herpaa. Men Voldgifts- 
manden skønner, at de danske Myndigheder paa St. Thomas havde 
gyldig Grund til Mistanke imod de oftnævnte Skibe, og derfor var 
berettigede til at træffe Forsigtighedsforanstaltninger for at fore- 
bygge, at Havnens Neutralitet blev krænket. Han mener ogsaa, 
at de trufne Forholdsregler var rimelige, i ingen Henseende 
trykkende, og at de ikke kunde anses for at være blevne paa- 
tvungne. Ej heller mener han, at de blev fastholdte længer end 
nødvendigt. 

Han kommer derfor til den Slutning, at ethvert Krav paa 
Erstatning bør afvises i ovennævnte Henseende. Og med Hensyn 
til Skydningen paa »Benjamin Franklin« mener Voldgiftsmanden, 
at Skibets midlertidige Leje til at føre Post for Royal Mail Steam 
Ship Company ikke berettigede det til at nyde godt af de For- 
rettigheder, som den danske Regering havde tilstaaet Kompagniets 
regulære Postskibe (at løbe ud uden Natpas). Kaptajnen havde 
forsømt at iagttage de fornødne Formaliteter, og følgelig kunde 
den danske Regering ikke gøres ansvarlig for, hvad der ulykkeligvis 
paafulgte. 

Altsaa erklærer Voldgiftsmanden, at hverken i Henseende 
til Skydningen paa det ene Skib eller til Behandlingen af begge 
Skibene paahviler der Danmark noget Erstatningsansvar. 



Hvor tilfredsstillende dette Udfald af Sagen end er for Dan- 
mark, kan man dog paa den anden Side ikke være blind for, 
hvor lidet betryggende — aldeles bortset fra Dommerens almen- 
agtede Person — hele dette Voldgiftsspørgsmaal var ordnet. Dette 

16* 

indses lettest ved at maale Afstanden herfra til den internationale 
Voldgiftsret, som bør være Idealet.' 

Denne Ret vil ikke bestaa af ikkun en eneste Person; ti 
der er større Sandsynlighed for, at en kan tage fejl, end for, at 
Flertallet af en talrigere Domstols Medlemmer vil gøre det. Dertil 
kommer — for at tage endog den værste Mulighed med — at en 
enkelt er lettere at bestikke end flere, og det allerede af den 
Grund, at den Hemmeligholdelse, som maa være uadskillelig fra 
Bestikkelse, vanskeliggøres i samme Forhold, som Domstolen er 
talrig. Denne Bemærkning som aldeles upersonlig! 

En international Voldgiftsret, til Afgørelse af Retstvister 
imellem alle eller de fleste civiliserede Stater, er et saa meget 
fjærnere Maal, som Folkeretten endnu hviler paa gyngende Grund 
med Hensyn til de fleste af de Spørgsmaal, der vil rejse sig under 
enhver Sag af større Omfang; og den Butterfieldske hørte næppe 
til de mindst indviklede. Om end den danske og nordamerikanske 
Lovgivning stemmer overens, for saa vidt det paabydes at beslag- 
lægge Skibe, som maa mistænkes for at ville føre Krigskontre- 
bande til Fjender af venligsindede Stater (Corr. dipl. s. 44 og 46), 
saa er derved dog endnu ikke enhver Tvivl løst om Fortolkningen 
af Udtryk som »Fjender«, »fjendtlig«, »Fjendtligheder«, i det enhver 
af Staterne kan fortolke dem paa sin Maade i Belysning af andre 
Bestemmelser, som ikke er fælles for de to Lovgivninger (Corr. dipl. 
s. 50— 51). Der kræves derfor en internationalLovbog, fælles 
for alle de Stater, der vil lade Retstvister paadømme af en fælles 
Voldgiftsret. En saadan Lovbog er en Betingelse for en saadan 
vedvarende international Voldgiftsret. 

Forarbejder dertil findes. Fortjænester i den Henseende 
har »Institut de droit international« (August 1875), og særlig har 
to af dette folkeretskyndige Samfunds Medlemmer udmærket sig 
ved selvstændige Værker om dette Æmne: Amerikaneren Dudley 
Field og Franskmanden Charles Lucas. Af den førstes »Draft 
outlines of an international Code« og af den sidstes Afhandling 
om den internationale Konference i Bryssel 1874 havde den inter- 
nationale Freds- og Friheds-Liga fortrinsvis øst, da den i August 
1888 lod udgaa en ny Udgave af sit Forslag om en »Formel til 
en vedvarende Voldgiftstraktat mellem Nationer«. Denne Formel 
har intet utopisk Præg, da den kun er bestemt for to hvilke som 
helst Stater, og da vedvarende Voldgiftsbestemmelser — til Dels 
Voldgiftstraktater — findes siden 1848 1 ), om ikke før. 

*) Se mit Skrift „Om Krigs Forebyggelse ved Voldgift" (Kbh. 1886) s. 14—15. 

Virksomheden for at indføre vedvarende Voldgiftstraktater 
imellem flere og flere Stater har været stigende i de senere Aar, 
især blandt de engelske, nordamerikanske og franske Parlaments- 
medlemmer. Disses indbyrdes Forhandlinger fortsattes paa den 
internationale parlamentariske Konference, som fandt Sted i Paris 
den 29de — 30te Juni, og hvortil Medlemmer af flere lovgivende 
Forsamlinger mødte som indbudne. Den næste interparlamentariske 
Konference skal holdes i London den 25de— 30te Juli 1890. 

Lykkes det at afslutte flere og flere saadanne Traktater, 
og prøves disses Bestemmelser efterhaanden i Praksis, vil der lidt 
efter lidt danne sig et naturligt Grundlag for den internationale 
Lovbog, idet denne vil blive en Kodifikation af de Traktatbestem- 
melser, hvis Rigtighed Erfaringen har godtgjort. 

Det er et videnskabeligt Samfund som »Institut de droit 
international«, bestaaende af de mest fremragende folkeretskyndige 
i den gamle og ny Verden, der maa synes naturligst kaldet til 
baade at foretage denne Kodifikation og at danne et Slags ved- 
varende international Højesteret, blandt hvilke — foruden blandt 
andre — Voldgiftsdommere kan tages i de enkelte Tilfælde. Hvor- 
ledes Udnævnelsen eller Valget skulde foregaa, er et altfor om- 
fattende Spørgsmaal til at behandles nærmere her. Under Titlen 
»Fantasier och utkast i en framtidsfråga« (af Hug. Skott) er nogle 
Antydninger i den Henseende gjorte i Tidsskriftet »Sanningsokaren« 
(Goteborg 1888 s. 269—274 og 289—294). Et andet Forslag, vil 
denne Afhandlings Forfatter sende — dog ej endnu til For- 
handling — til den interparlamentariske Konference i London 
1890 (se mit netop udgivne Skrift om »Interparlamentariske Kon- 
ferencer« s. 15—16). 

Fremtidsspørgsmaalet bliver for hver Dag, Krigskunsten 
gaar fremad, mer og mer paatrængende. Det er »ingen tom Idé« 
— for at gentage Kants Slutningsord i hans »Evige Fred« — , »men 
en Opgave, som løst lidt efter lidt altid kommer sit Maal nærmere, 
fordi de Tider, hvori lige store Fremskridt sker, forhaabentlig altid 
bliver kortere«. Netop Maalets Fjærnhed bør være os en Tilskyndelse. 
Jo før vi for Alvor begynder, og jo flittigere vi arbejder paa den 
store, vigtige Opgaves Løsning, des tidligere vil vi ogsaa naa 
Maa let: en international Voldgiftsret. 

Fredrik Bajer. 

Der blev spillet to Helaftens- Nyheder, og de blev begge 
Kassestykker. Og især den ene Sukces kom alle Teater-Routiniers 
paa Tværs. De tænkte, at efter at Dagmarteatret saa længe og 
saa grundigt havde skræmt Folk fra Huse, vilde det næsten 
umuligt paa en Studs kunne trække Folk til sig igen. Og under 
ingen Omstændigheder vilde det da kunne ske ved Hjælp af et 
fransk Drama, ovenikøbet et modernt Drama . . . 

Nej, — ti det er endnu slet ikke gaaet op for Routinens 
Mænd, hvad Magt noget virkelig modernt har over Publikum! 

Forresten satte de saamænd heller ingen overvættes stor 
Fidus til »Kong Midas«. Nogle Afteners Nysgærrigheds-Staahej 
maaske, paa Grund af Polemiken mod Bjørnson; men ellers kunde 
»dét Stykke« jo aldrig i Verden »spænde«. Det stemte da ogsaa 
saa urimelig slet med den hellige dramatiske Vedtægt, — De 
véd: at et Dramas Indhold er »en Handling«, som »udfolder 
sig med logisk Nødvendighed«. Vore Forfædre har overleveret os 
Dogmet om, at Skuespil -Digten er til en vis Grad enstydig med 
logisk Deduceren. Efter at i 1ste Akt Forhold og Karakterer er 
stillet op mod hverandre, skal man ligesom kunne regne sig til, 
hvilke Begivenheder der maa følge. Men Indholdet i »Kong 
Midas« er ingen Begivenheds-Række: det er en Række Sinds- 
tilstande hos et enkelt Menneske. Dersom Stykket var blevet 
holdt over Daaben af en af hine Ædlinge, som i idylliske Tider 
fandt paa saa skønne Skuespil-Titler som »Naar Hjærtet vaagner«, 
saa vilde det være blevet døbt med Navnet: »Naar en Tro styrter 
sammen«. Naar en Tro, en dyrebar Overbevisning vakler og 
falder inden i En, — hvordan man saa er til Mode, hvordan dét 
paavirker Ens Syn paa Livet og Menneskene og Ens Livslyst og 

Virkelyst: derom »handler« Gunnar Heibergs Drama! Og hvor 
gør det sig iøvrigt ikke S vinke- Ærinder rundtenom; hvor lidt 
synes end ikke det lidt, der sker, at hænge sammen! Skelettér 
Akterne, og De skal se! 1ste Akt: Præsentation af og Satire 
over Mennesker og Forhold, hvoraf en Broderpart med det samme 
synes at gaa ud af Spillet. 2det Akt: To Mænd frier til en ung 
Kone og faar begge Nej. 3dje Akt: Satire over politisk Førerskab 
og Hørighed. Den ene af de to Mænd truer forgæves den anden 
til at lade være at røbe for den unge Kone en pinlig Sandhed 
om en afdød. 4de Akt: Den unge Kone er sindssyg. Lutter 
spredte Træk, lutter sideløbende Begivenheder, ikke Spor af 
Handlingens faste lige Linje, af »den sig med logisk Nødvendighed 
udfoldende«! Et saadant Stykkes Sukces maatte virkelig komme 
de rettroende overraskende. De kan da ogsaa endnu »oprigtig 
talt egentlig ikke forstaa det«. 

Men det er, fordi det slet ikke er gaaet op for dem, hvor 
forskellig fra vore Forfædres den moderne Aandsform er. 

En Aandsform, et Kulturtrin har der været, hvor den 
strængt logiske Slutnings-Række var Idealet ogsaa for den dramatiske 
Bygmester. Han bar sig ad som Videnskabsmanden, der ufravigeligt 
deducerede og deducerede og deducerede ud af en given Lære- 
sætning. Karrikaturen paa alle de aandelige Bestræbelser var 
den Gang Markeds -Gøgleren, som bliver ved og bliver ved at 
trække det røde Bændel ud af sin Mund. Men Videnskabsmændene 
har fuldstændig skiftet Metode (og en forandret videnskabelig Metode 
er jo altid et Udslag, en Virkning af en ny Aandsform!). Nu 
samler og samler og samler de Iagttagelser fra alle Kanter paa 
hvert et Omraade; og alle disse Iagttagelser sammentrænger de 
tilsidst i en Slags Total-Iagttagelse, en saakaldet »Lov«. En 
noget tilsvarende Fremgangsmaade er allerede næsten blevet »de 
rigueur« hos Romanforfattere, som respekterer deres Kunst, og 
den bryder raskt frem i Dramaet. Varsomt sanker Dramatikeren 
Træk til Belysning af Samfundslivet, af de enkelte Menneskers 
Tænke- og Følelsesliv, af et videre og snævrere »Milieu« kort 
sagt: og han viser saa deres samlede Virkning paa et enkelt eller 
flere Mennesker. Digtningen er naturligvis ikke »et psykologisk 
Eksperiment« (som Zola fejlagtigt udtrykte det), men den bygges 
som et saadant. Kun hvor det gælder om at fremstille det 
endelige Resultat, griber Dramatikeren — Massernes Digter, 
som han er! — endnu bestandig gærne til »Logikens« Effekt 

istedetfor til Psykologiens, der er saa uanselig. Saaledes i 
»Rosmersholm«: det unaturlige Dobbelt -Spring ud i Mølleaaen; 
saaledes i »Kong Midas«: det unaturlige Vanvid; saaledes i 
»Kampen for Tilværelsen t : det unaturlige Pistolskud osv. osv. 

Meningen er nu ikke, at den mere moderne Komposition i 
»Kong Midas« (og delvis ogsaa i Daudets Stykke) har bidraget til 
den Lykke, Stykket har gjort. Ti det gamle Krav om logisk og 
derfor »spændende« Handling er jo ikke helt død ud endnu, det 
synes kun paa Veje til at uddø. Og Heiberg har da ogsaa gjort 
det en Del Avancer. Nej, Meningen var kun at forklare, hvorfor 
»Kong Midas« (og, delvis, Daudets Stykke) kunde gøre Lykke, 
uagtet det er komponeret i Strid med en Recept, som mange 
endnu antager for ene saliggørende. Hvad der har skabt begge 
de nye Skuespils Sukces, er selvfølgelig mere almengyldige 
moderne Aktiver. Alle véd jo, f. Eks. fra »Revuerne«, hvor det er 
Folk til Oplivelse, om de møder i Teatret deres Yndlings-Organers 
(og dermed deres egen) Hakken paa Dit og Henførelse over Dat, 
om de hører fra Scenen deres eget daglige, skæmtende og 
patetiske Tale-Sæt, Dagens Melodier, Dagens Brandere, Dagens 
Fraser, Dagens Jargon. Af dette Oplivelses -Middel har baade 
Heiberg og Daudet gjort saa megen Brug, som deres Æmner 
tillod dem. Men fremfor alt fængsles dog et Publikum, hvis det 
i et Stykkes Grundstemning, i dets Figurers Væsen og Væren 
genfinder Tendenser, som det enten — mer og mindre tillidsfuldt 
— giver Vind i Sejlene hos sig selv, eller som det — mer og 
mindre bevidst — søger at bekæmpe og tvinge tilbage. Og just 
i den Henseende yder begge Stykker meget, noget nyt, som ikke 
tidligere Skuespil har bragt. Deri bestaar deres Modernisme. 

Om Heibergs Stykke kunde man sige: det er skrevet ud af 
den Stemning, hvori dets Fru Hjelm befinder sig, efter at hendes 
sidste, dyre Tro, Troen paa den aristokratiske Radikaler (den 
aristokratiske Radikalisme?) er styrtet sammen. Træt og slap er 
den, spodsk og vantro og arrig ved de store Paastande, ængsteligt 
uvillig overfor heftige Følelser! Bliv os fra Livet, ethvert »for 
meget«! de er Narre, eller de bliver forrykte som vil, at alt 
skal være Guld! Kong Midas-Titlen refererer sig til selve Stykkets 
Udsprings-Stemning ... Og saa lurer der dog endnu bag Skepti- 
cismen en Slags ærgerlig Respekt for de voldsomme Krav. Og 
skøndt Følelsen kender sig angst for, det vil sige: udygtig til, de 
store Paroksysmer og følgelig fordømmer dem, pirres den dog 

^flygtigt op af Attraa efter Nydelse ud over alle Grøenser .. . . 
Meii ér deijne bundte Stemning r- eller Elementer af den ikke 
rrøanges >i vore Dage? Mftå den ikke, idet den slaar »Publikum i 
Itøøde, fremkalde hos adskillige den behagelige Fornemmelse, 
J <S9m ^et er, røwnjan i en omdisputabel Sag (som »Livsanskuelser« 
jo ,ef) træffer med hvem man »i alt Væsentligt er enig,« ? 

Og tag saa Stykkets Hovedfigurer! Det vil sige, — Maleren, 
#efch&rd JJjelrø, kan -man gerne lade gaa , som det Talerør, han 
*er. Han er bare Digterens spodske og ufrivilligt halvt respekt- 
fulde Skepsis sat paa to Ben! Og ogsaa Sandhedens Stabs- 
tuprøpeter, den evig selvglade Hr. Ramseth, har forholdsvis ringe 
Interesse. Ingen miskender vel, hvor ypperligt moderne Træk der 
jer samlet under hans Navn : Uopdragenheden og Selvtilliden, som 
imponerer ; Ordflommen, som hypnotiserer ham sélv; den brutale 
Egoisme, der (efter Fru Hjelms glimrende Reminiscens fra Bibel- 
historien) ligervis som Kong Davids vil varme det gamle Sind og 
de kolde Lemmer ved en ung Pige; og meget, meget andet. Men 
Trøkkéne er ikke vokset organisk sammen, Figuren »lever« ikke. 
Ens første og sidste Spørgsmaal overfor Ramseth er: tror han, at 
4en grimme Sandhed om Fru Hjelms Mand skal blive hende til 
Gavn? Men for at han skulde kunne tro det, maatte han mindst, 
som sit delvise Forbilled, »Vildandens« Gregers Werle, være en 
Eneboer, en grublende Fantast, en, der ikke (saaledes som 
Ramseth) var oppe i det offentlige Liv, omgikkes mange Mennesker 
og havde et skarpt Blik for deres Svagheder og Krumspring, selv 
hvor disse kun røber sig i et Blik! ... Eller tror han ikke, at 
Sandheden vil gavne Fru Hjelm? Men i saa Fald maatte han, 
naar han skulde stilles i ond Belysning, vises som den dobbélt- 
frundede eller mangebundede Tartuffe, hvormed vor Tids Digtning 
^afmægtigt herser; man maatte forst aa, at Drifter løb af med ham, 
og at han havde i det mindste en Følelse deraf (ti vi ; har det 
jalle paa Følelsen, naar sligt sker!); og han kunde umuligt have 
faaet Lov til at slutte Stykket med sit i helt ud god Tro frem- 
jamrede: »Men det var jo Sandhed!« Ramseth -Figuren har en 
.Slags Tartuffes Kløgt og en Gregers Werles Handlinger. Den 
handler ikke, som den maa efter sineÆvner, men som den skal 
.efter Digterens Vilje. Den er en ypperligt udstyret Marionet i 
.Gunnar Heibergs Haand. 

Derimod er Fru Hjelm af ét Stykke {om end hendes For- 
tvivlen, af Hensyn til Slutnings-Effekten, er sat op med for tyk 

en Farve). Og hun er et nyt Temperament. Sammenlign hende 
i Tankerne med det lidt ældre Repertoires »Heltinder«! Hun hår 
intet af deres bløde, hengivelses-trséngende, ubevidste Sanselighed; 
hun er som »tør Varme«, selvsikker, et hurtigt og klart Hoved. 
Derfor synes hun for Mænd lige straks let å prendre — og naar 
saa Hannerne stimer frem * løber de Panden som mod et blankt 
Spejlglas; derfor er hun ikke »snerpet« i sin Tale, kj ender ikke 
til Blyhed, som jo kun er en Form af Svaghed; og naar Kærlig- 
heds-Erklæringerne kommer, faar de hende ikke et Sekund til at 
slaa Øjnene ned. Først smiler hun af dem ; saa taler hun kamme- 
ratligt om Tingene, giver Grunde for sit Nej; og tilsidst klappér 
hun den afviste Bejler paa Haaret, som man trøster et Barn. I 
sit gode Lune er hun overhovedet tilbøjelig til den Art Mildhed, 
der er Overbærenhed. Men hun er opfarende, ustyrlig, som Glød 
under Aske. Hendes fremfusende Naturel har en Længsel efter ^- 
enten Virksomhed for andre, det vil sige rent abstrakt: for »Ud- 
viklingen«, for »Fremskridtet« — eller ogsaa stærke Sensationer, 
»i Glans, med Hester«. Den Mand, som skal vinde hende helt, 
maa da ogsaa være fornem, behersket, aristokratisk, radikal 
Aristokrat: atter en Slags Glød bag Aske! Og til ham vil hiln 
se op i frydefuld Stolthed over, at hun har kunnet vinde og be- 
vare ham. 

Kun naar Digterens og Tidens Syn paa en scenisk Hoved- 
figur falder sammen, vil Figuren gøre Lykke. Har Tiden et andet 
Syn paa den , saa enten ændrer Skuespilleren Figuren (som det 
f. Eks. efterhaanden er sket med Moliéres Alceste, hvem det ko- 
miske helt er blevet strøget af), eller ogsaa gør Stykket Fiasko . .... 
Det er afgjort nok, at paa vort kgl. Teater fik Fru Hjelm-Figuren 
ligesom lidt blødere Konturer, den blev en Smule mere gammel- 
dags »kvindelig«, end den er tænkt. Men ialfald Hovedtrækkene 
i dens Fysiognomi saas dog endnu , . . . og man véd , at de fra* 
stødte ikke. Med andre Ord: Figuren tør, til en vis Grad, 
betragtes som repræsentativ, i det mindste for Tendenser hos 
store Dele af Publikum! 

Endnu interessantere er forøvrig dens mandlige Pendant, 
Finn Hals. Maaske for første Gang kommer her en Mand , som 
skal have og har Publikums Sympati, og erklærer i fuldt Alvor, 
at det er — modbydeligt at være forelsket! Uroen, Uvisheden, den 
fornuftløse Søgen og Haaben og Spejden, som følger med For- 
elskelse, følte man vel ogsaa tidligere som en Kval; men Nerverne 

var ikke saa ømtaalige da, ikke for alt i Verden vilde man have 
været sin Kval foruden, man kaldte den altid »den søde Kval«. For 
denfte yngre samtidige er den imidlertid som sagt blot »skrække- 
lig«. Han er den rolige + skeptiske, ret ligegyldige Egoist, kan 
ikke lide store Ord , holder sig til »déft hellige (!) Relativitet«, 
bryder sig saare lidt om »de andre«, om Næstens Ve og Vel; vil 
egentlig bare »Lykken« for sig selv, et nydelsesrigt Liv. >L'homme 
positif«, som det kaldes. Han kan dog som sagt blive forelsket 
(hans Forelskelse begynder, lader det til, i Don Juan-Lyster), 
og han kaii ogsaa føle hjærtelig Medlidenhed med den, han holder 
af; men han er ikke langt fra at være flov over begge Dele. 
Meget tydeligt røber Arten af hans Følelsesliv sig i et enkelt Op- 
trin. Finn Hals ved, at han vinder aldrig Fru Hjelm saadan, som 
man ønsker at vinde en Kvinde; han ved fremdeles, at Ramseth 
er hans Rival; og saa gaar han op til Ramseth for at formaa 
ham til at tilbagekalde den slemme »Sandhed«. Ti kun hvis det 
sker, kan Fru Hjelm reddes. Hvad gør saa Finn Hals, da Ram- 
seth siger Nej? Længe er han rolig, ganske rolig; saa bliver han 
hidsig, ser rødt for Øjnene, vil »kværke«; men ikke et Øjeblik 
falder det ham ind at sige til Rivalen: »jeg, som dog er Anled- 
ning til det altsammen, skal gaa, rejse (jeg har jo desuden intet 
Haab), — vil De saa lade Fru Hjelm slippe?« Til at resignere, 
til at opofre sig kender han intet, — og er allerede derved et 
artigt Stykke fjernet fra det ældre Repertoires forelskede. 

Men er der et lille Svælg mellem de sympatetiske Figurers 
Temperament her i »Kong Midas« og i det tidligere Slægtleds 
Skuespil, saa er der igen et Svælg mellem Finn Hals samt Fru 
Hjelm og de Temperamenter, som Daudet fremfører under Titlen 
»den unge Slægt, de kommende Dages Mennesker«. Skjøndt . . . 
der synes endda at være et Slags Sammenhæng! Man synes at 
forstaa, at efter Finn Hals'er og Fru Hjelm'er maatte der følge 
Paul Astier'er og Esther de Seleny'er. Netop det gør de to Stykkers 
samtidige Sukces saa interessant. 

Daudet har med Godtkøbs-Ærbødighed gjort Honnør for 
»le grand Darwin« — og har saa stukket Darwin en Lære i 
Lommen, som ikke er hans. Darwin har ikke lært en saa snever- 
synet, en saa brøks-agtig Sandhed som den, at overalt »æder den 
(brutalt) stærke den svagere«. Han har lært, at den lever, som 
passer bedst til de givne Forhold; Eftertrykket ligger paa For- 
holdene. Var Livs-Vilkaarene et Steds saa simple, saa ensformige, 

at alt afhang af den raa Kraft, j& saa vilde selvfølgelig kun den 
stærke leve. Men hvor LivskVilkaarene er blevet flere og flere og 
tilmed ideligt krydsende hinanden , dér spiller jo de buldrede 
Egenskaber en Rolle foruden »Styrken«; ja Styrken kan blive 
ganske værdiløs: der er f. Eks. nutildags Kredse, hvor næsten den 
brutalt »svage« har størst Udsigt til at leve. Det er det ene! Og 
det andet er* at selvfølgelig lader det darwinske Udtryk »Kampen 
for Tilværelsen« det ganske ubestemt, hvad der skal forstaas, 
hvad man vil lægge ind i Begrebet »Tilværelsen«. Enhver Art, 
ethvert Slægtled kan fortolke det efter sit Behov, — • selv rumnier 
det alle Fortolkninger. De saakaldte Natur-Love har det tilfælles 
med vore menneskelige Love, at de specificerer ikke. Naar vi er- 
klærer: > Injurier er strafbare«, saa remser vi ikke samtidig op: 
det og det er en Injurie! Hvad der skal opfattes som en Jnjrøe 
overlades til hver Tids Skøn. 

Naar altsaa Daudets unge Slægt sætter Livet, Tilværelsen 
som enstydig med Magt, med Magt-Brynde, med Nydelsen ved at 
have og udøve Magt, — saa gør de det for egen Regning. De 
Jiar ikke Anskuelser fælles med Darwin (hvis Aspirationer var helt 
andre), — men de staar derfor ikke alene i Tiden med deres 
Anskuelser. 

Den nye Mands-Type præsenteres af Daudet i tre Varie- 
teter: to unge Eksemplarer og et yngste. Men de er kun lidt for- 
skellige Udviklings-Trin af det ene og det samme, og man kan 
karakterisere dem under et. Denne Figur er da ikke ærgerlig 
over at være forelsket og ikke flov over sin Medlidenhed; ti den 
kender ikke til Kærlighed og føler ingen Medlidenhed. Kvinder 
bruger den »som Sten i sin Slynge« , som Middel til at skaffe sig 
Magt eller Nydelse. Den baade begynder og ender i Don Juan- 
Lysten: betvinge, nyde, udbytte — og saa væk dermed, saa lige- 
gyldigt, som man kaster Skallen bort af en Appelsin, man har 
suget. Medens PaulAstier bringer et stakkels Pigebarn bort, spm 
har villet tage Gift for hans Skyld, tænker han blot hele Tiden: 
»Du har stort Middagsselskab hjemme!« Han er stærk, fordi han 
er kold, »kold med hede Øjne«, som det hedder om ham. En 
intelligent, beleven, yderst »korrekt« Egoist; praktisk paa en Hals, 
derfor ogsaa en dygtig Skuespiller, hvor det behøves; uden saa 
meget som Gnist af Interesse for andre, fri for alt, hvad der 
kunde ligne Hengivenhed, Taknemlighed, Deltagelse; sikker paa, 
at Overmagten tilhører den hensynsløse, den dristige, fordi han 

selv er hensynsløs og dristig, og fordi han vil erobre sig en 
Overmagt. Ret og Uret eksisterer ikke for ham, undtagen som 
»Fordomme«, der stikker Tosserne i Blodet. Spørger man ham 
om hans Filosofi, såa svarer han leende (og dette er nok et Hug 
fra paudet til den yngste franske poetiske Skole, Symbolisterne!), 
at han holder paa den Lære, hvorefter Verden er bare et Skygge- 
spil: »saa tør man tillade sig alt, der ligger ingen Vægt paa 
noget som helst«. 

Daudet siger i en Fortale, at han har skildret denne Type 
efter »adskillige unge Æventyrere, som han kjender«. Han blev 
første Gang opmærksom paa den, da et Par af samme Race 
myrdede en stakkels gammel Kone i Paris; og den Digtning, han 
da fik Ideen til, traf han i en vis Forstand allerede skreven, da 
han siden hen kom til at læse »Raskolnikov«. Disse Beviser for, at 
Typen findes ret smukt udfoldet allerede i det virkelige Liv, og det 
ogsaa uden for Frankrig, lod sig maaske forøge. Dens »Teorier« 
møder man ialfald overalt, »Der kan ikke være Tale om Uret- 
færdighed, begaaet af Herrernes (Overmenneskenes) Kaste. Ti der 
gives ikke Ret og Uret. Tilføjelse af Skade, Overvælden, Ud- 
nytten, Tilintetgøren kan ikke være Uret. Den egentlige Livsattraa 
har til Maal: »Magt« osv. osv. Nietzsche's Livsfilosofi maa være 
Udtryk for et Temperament, der staar hine Daudet'ske Tilværelses- 
Kæmperes ikke saa overvættes fjærnt. Kun har de sidste sat 
deres Appetit til brutale og konkrete Værdier, Filosofen sin til 
ædle og abstrakte. 

Side om Side med den nye Mands-Type, som dens Komple- 
ment, har endelig Daudet stillet en 20aarig Dame. Paafaldende 
nok (især da Digteren er Franskmand) har han gjort hende til 
Jødinde. Og hvordan er saa denne Esther de Seleny? Klog, 
hurtig, heftig, selvraadig; med Attraa efter Pragt og Fart (»det 
er dejligt, Flirtation til Hest!«); udholdende og — ubarmhjærtig. 
Paa det erotiske Omraade er hun bevidst. Og hun vil aldrig 
bøje sig for nogen anden Mand end den, der er paa én Gang 
»korrekt« og uforfærdet, magtsyg og dog bestandig koldblodig, 
altid Herre over sig selv. Hun forlanger en, der helt ud kan være 
hendes »Herre og Mester«; men ham vil hun saa ogsaa være 
stolt af at eje og af at stræbe sammen med. »Jeg rig og skøn, 
Du hensynsløst stærk og dristig — tilsammen skal vi lægge 
Verden for vore Fødder — den store, dejlige Verden!« 

I det Øjeblik Paul Astier og Esther lige har naaet hinanden 
over alle Hindringer og har forenet deres Stemmer i denne Erobrer- 
Duet, skyder saa Daudet Hr. Paul en Pistolkugle for Panden. 
Digteren tilstaar, at det er en Smule å la d'Ennery, å la Mélo- 
dramafabrikanterne. »Men jeg hader hint infame Dyr, saa jeg 
godt selv kunde have skudt ham ned«, udbryder han. Og han 
føler sig som en »brav Mand« paa Konto af Skuddet. 

Det er nu sikkert nok, at hvis der ikke hos selve Daudet 
havde været Spirer — maaske kun bitte smaa Tendenser — til 
dette Paul Astier'ske, saa havde han ikke kunnet skildre en 
saadan Figur. En Digters »Iagttagelser« tjæner nemlig kun til 
Kostume for hans Drifter; de yder Svøbet til Børnene, som han 
bringer til Verden, og som er Kød og Blod af hans eget Kød og 
Blod ... Det er fremdeles sikkert nok, at et Publikum, der slet 
ingen Berøringspunkter havde med en scenisk Figur, vilde for- 
holde sig fuldstændig ligegyldig til den. Pistolskuddet mod Paul 
Astier og den Sympati, der følger det fra Tilskuerne, er da Maale- 
stok for, hvor stærkt Digteren og Publikum ønsker slige Anlæg 
trængt tilbage hos sig. Men Maalestokken kunde man forøvrig 
ret vel have undværet, — hvad det kommer an paa er, at et 
Skuespil bringer os til, bevidst eller ubevidst, at tage Parti for og 
imod det, som rører sig i os. Deri bestaar Digtningens moralske 
Indflydelse, det er den »Lutringt, som den skal forhjælpe os til. 



Om Spillet i de to Stykker er der ikke Grund til at tale 
meget, — og at sige lidt, at hilse med et Buk til denne og med 
en Grimasse til hin, synes lidet nyttigt. Det vil formentlig være 
klogere at samle af og til Indtryk fra en Skuespillers Udførelse af 
flere Roller til en Belysning af, hvordan det har sig nu med 
den paagældendes gamle Kunst. Gamle og gængse Domme trænger 
jo til at tages frem en Gang imellem til Eftersyn, om de ogsaa 
vedblivende »passer«. 

Vilhelm Møller. 

Auf die mittelalterliche oder Ritterzeit ist 
die neuere oder Professorenzeit gefolgt; jetzt 
wird die neueste oder Menschenzeit kommen. 

Anonymus. 

Professor Høffdings velskrevne og vidtløftige Artikel i det 
sidste Hæfte af »Tilskuerenc udøvede ved Gennemlæsningen en 
Virkning paa mig, som den sikkert ikke har fremkaldt hos nogen 
af dens andre Læsere. Den rykkede mig paa en forunderlig 
Maade bort fra Omverdenen; den bedøvede mig og gjorde mig 
synsk. Midti som jeg læste — jeg ved ikke hvorledes det gik 
til — følte jeg mig hensat andensteds til anden Tid 

Morgensolen skinnede ind ad Ruderne i et hyggeligt Væ- 
relse, og dens Straaler belyste en Vugge, hvor i Svøbet laa et 
% nydeligt Barn, et Barn med gode, klare og milde Øjne, med en 
Tænkers Pande og et alvorligt Udtryk, ret et overordentligt Barn. 
Ved Væggen stod et Bord og paa Bordet laa; en frisk Berlingske 
Tidende med Aarstallet 1843. Jeg undredes let derved: Herregud, 
tænkte jeg, skriver vi nu 1843? Da opdagede jeg, at om Vuggen 
stode Feer i lange hvide Klæder. Man ventede paa Gratierne. 
Indbudne vare foruden dem de tre gode Feer Esterelle, Abunde 
og Melusine. Jeg kendte dem straks. 

Den høje lyse Esterelle bøjede sig over Vuggen og sagde: 
Jeg giver dig Retsindighedens gode Gave. — Den elskværdige, 
overdaadige Abunde tilføjede: Jeg lægger Tænksomhedens ypperlige 
Gave til. — Den skælmske, brunette Melusine sluttede: Og jeg 
skænker dig en Skæppe af Viddets Salt. 

Dog i det samme saa jeg den onde Fe Karabossa i sin 

Tilskueren. 1890. 17 

folderige sorte Dragt, besat med Stjærner — hun var ikke ind- 
budt, men i Harme derover uformodet traadt ind — og jeg hørte 
hende hviske ned til Barnet: »Jeg kan ikke tage mine Søstres 
Gaver tilbage; men i din Retsindighed skal altid være blandet en 
Kende Snæversind og Rgihayeri ; i din Tænksomhed skal der altid 
rummes en Dosis Spisfindighed, og i Melusines Skæppe, hvor fuld 
den end bliver, skal der altid mangle et Gran af Salt, et eneste, 
men det som udfordres til at forstaa cum grano salts. 

Det kloge Barn, som næsten syntes at begribe disse Ord, 
gav sig i det samme, paa spæde Børns Vis, til at græde højt, ja 
udstødte en saa skingrende Klage, at Gratierne, som var ved at 
træde ind af Døren, lysende af ungdomsfrisk Dejlighed og hjærte- 
smeltende Ynde, forskrækkedes og holdt sig lidt tilbage. 

Hurtigt greb Karabossa en lille Flaske, som hun bar skjult 
i Folderne paa sit sorte Klædebon, og rystede nogle Draaber af 
den ud i Luften omkring Vuggen. »Jeg har endnu«, sagde hun, 
»min egen Vuggegave at give«; det er denne Eliksir. Ikke blot 
en Tænker skal du vorde, men en ægte Professor, og en svagere 
eller stærkere, men altid ægte Parfum de professeur skal staa om 
alt, hvad du skriver, som nu omkring din Vugge. Den Odeur 
kan Gratierne ikke taale, det ved jeg.« 

Hun vendte sig triumferende omkring, men de var allerede 
forsvundne, saa snart de havde sporet Duften fra den lille Flaske. 

Saaledes gik det til, at de. ikke kom til at staa ved 
Barnets Vugge. 

Die Gratien sind leider weggeflogen citerede Karabossa, ikke 
uden Ondskab, men med en skærende Vemod i Stemmen 

Ordene vedblev at runge i mine Øren ; da jeg i det samme 
aabnede Øjnene og med Forundring saa mig om. Det hele havde 
været en Drøm, jeg sad tilbagelænet i min Stol med Prof. Høff- 
dings Artikel i Haanden. 

I. 

Aarvaagen gav jeg mig til at læse videre i den og saa 
snart, at den betegner et stort Fremskridt fremfor den første. I 
denne var Nietzsches konsonantrige Navn ikke en eneste Gang 
stavet rigtigt, i Gensvaret er det ikke en eneste Gang stavet for- 
kert. Prof. Høffding lærer øjensynligt den fremmede Forfatter 

bedre og bedre at kende. Naar han alligevel ikke lader ham 
vederfares Retfærdighed, beror det ikke paa manglende god Vilje, 
men paa en Egenskab, der ligger dybere end Viljen hos danske 
Universitetslærde. Selv de bedste iblandt dem føle sig efter faa 
Aars Forløb i den Grad som Videnskabens regulære Tropper, at 
de se ned paa de genialeste, helt uafhængige og derfor intet 
Hensyn tagende Forskere som paa Baschi-Bozuker. 

Saaledes sluttede Brøchner sin Bog om »Filosofiens Historie 
i den nyere Tid« med to Anmærkninger, af hvilke den første 
indeholder en anerkendende Henvisning til Prof. Høffdings »klare 
og grundige Skrift« om Filosofien i Tyskland efter Hegel, medens 
den anden forklarer Forfatterens fuldstændige Forbigaaen af 
Schopenhauer med de Ord, at han i dennes Filosofi kun har kunnet 
se „en inkohærent og dilettantmæssig opstillet Teori, der paa alle 
afgørende Punkter hjælper sig med blotte Postulater, i sit hele 
Anlæg er modsigende, og som kun ved tilfældige Forhold forbi- 
gaaende har kunnet opnaa at blive en Modesag.« 

Selv den, der som jeg af Hjærtet under Professor Høffding 
enhver fortjænt Anerkendelse, vil for hans egen Skyld beklage at 
de to Anmærkninger saaledes ere komne til at staa under hin- 
anden paa samme Side. Nu virker den Høffdingske Genius's Klarhed 
og Grundighed ikke som den burde, saaledes sammenstillet med 
det usammenhængende og dilettantiske i Schopenhauers Aand, 
hvis Dyrkelse her endda gøres til en rent forbigaaende Modesag. 
Ti det herskende Omdømme er, selv i Danmark, ikke at tale om 
Europa, som bekendt tilbøjeligt til at give den sidstnævnte Filosof 
Forrangen og betragte ham som det mindst forbigaaende Fænomen 
af de to. 

Det kan nu ikke andet end slaa en Lægmand, der ikke 
udgiver sig for »Tænker«, hvor stor Lighed der er mellem Brøchners 
Affærdigelse af Schopenhauer og Høffdings af Nietzsche. Hos begge 
finder man Skolefilosofens Holdning overfor den uskolede filosofiske 
Ævne, der dog muligvis, endog naar den giver sig Blottelser, - skuer 
videre og tænker ejendommeligere end den regulære Videnskabelighed. 

Men Brøchners Uvilje mod Schopenhauer var hos denne ; 
dybtfrisindede Maxid en Undtagelse, en Fordom, der udsprang af 
hans Ungdomskærlighed til den Hegelske A åndsretning. Høff- 
dings Antipati mod Nietszche er noget anderledes artet. Det for- 
tælles om afdøde Professor Hermansen, at han i sin Tid skal 
have sagt: »Det er bevist at Hegels Filosofi er fæjl.t Saaledes 

beviser Prof. Høffding, at Nietzsches Filosofi er fejl. Naar Professor 
Høffding faar en Bog i Haanden, er hans første Tanke den, om 
det der staar i den er rigtigt eller fejl. Jeg tilstaar, at min første 
Tanke er en anden. Jeg gaar straks tværs igennem Bogen til 
Mennesket bagved. Og mit første Spørgsmaal er det: Er dette 
Menneske værdifuldt, interessant eller ikke? Er han det, saa er 
hans Bøger upaatvivleligt værd at kende. Spørgsmaalene om 
rigtigt eller fejl lade sig paa de højeste aandelige Omraader sjæl- 
dent anbringe og deres Besvarelse betyder ikke sjældent forholdsvis 
lidt. De første Linjer, jeg skrev om Nietzsche, lød derfor paa at 
han fortjænte at studeres og bekæmpes. Den Varme, med hvilken 
jeg skrev om ham, skyldtes ingen Overbevisning om at alt, hvad 
der findes i hans Skrifter, skulde være rigtigt. Jeg glædede mig 
over ham, som jeg glæder mig over enhver kraftig og ualmindelig 
Individualitet. Jeg har altid haft min Glæde af saadanne, ikke 
blot naar jeg, som her, i mange Maader maatte give den Person- 
lighed, jeg skildrede, Ret, men endog hvor jeg ikke havde en eneste 
Mening tilfælles med den. Jeg nærer et gammelt Sværmeri for 
Joseph de Maistre, Aarhundredeskiftets største Reaktionær, og har 
allerede tidligt lagt det for Dagen (Se Den romantiske Skole i 
Tyskland 1873 S. 17 ff og 362 fif). Professor Høfifding derimod 
> mangler Organet for de store Særlinge. Han tror at have afvist 
deres Ideer, naar han har betegnet dem som uvidenskabelige 
Aandrigheder. 

Til min store Beklagelse er Professoren bleven saa irriteret 
over den Karakteristik, jeg nylig skitserede af hans literære Per- 
sonlighed, at han anslaar en Tone, der gør mig det vanskeligt 
at vedligeholde den urbanere Samtaleform, uden hvilken en 
Polemik udarter til et Skænderi. Han læser mig i sin Vrede 
unøjagtigt, indigneres over hvad han selv lægger ind i min Tekst, 
slaar af og til et Slag paa Moralens Tromme, taler patetisk, 
harmfuldt, bittertspydigt, falder hvert Øjeblik bagover af Forbavselse 
over min Mangel paa Begreb og Konsekvens, udvikler under disse 
Attituder, som man med et fremmed Udtryk maaske kunde 
betegne som de mauvais gotit, snart Sandheder, jeg aldrig har 
benægtet, snart Overbevisninger, som han anser for selvfølgelige, 
men som ganske sikkert bygge paa en ufuldkommen Psykologi, 
indtil han endelig til Læserens Overraskelse ender med at udtrykke 
en Beundring for visse Ævner hos mig, som jeg ikke havde Ret 
til at vente af ham, og hvis Ægthed jeg ingenlunde vil drage i 

Tvivl, men som netop naar den er saa ægte, som Professoren 
forsikrer, forekommer mig at burde have haft en Smule tilbage- 
virkende Indflydelse paa Forfatterens tidligere Holdning og Tone. 
Jeg fortjæner i Virkeligheden 

ni eet excés d'honneur, ni cette indignité. 

Jeg havde brugt det Udtryk om Prof. Høffding, at han er 
den fødte Advokat for den i Tidsalderens dannede Kredse anerkendt 
gode, altsaa forsaavidt populære Sag. Det er sandt, og der er 
intet fornærmeligt deri. Jeg havde fortsat: »Deraf en vis Til- 
bøjelighed til at tage dygtig Afstand fra Personligheder som mig, 
hvis Lod i Livet er blevet den, altid at maatte føre den upopulære 
Sag.« Dette er ikke mindre sandt og der er heller ikke heri 
nogen Fornærmelse. Meningen er for enhver, der forstaar at læse 
nøjagtigt: Af dette Naturel følger den Tilbøjelighed, som Prof. H. 
først i sin tidlige Ungdom, saa efter 24 Aars Forløb nu paany 
har lagt for Dagen til Angreb paa en Personlighed som mig, der 
den Gang stod næsten ene med en da højst upopulær fritænkersk 
Overbevisning, nu paa andre Omraader (som i Kønsspørgsmaalet 
og paa det politiske Omraade) har vedkendt sig Meninger, som 
yderst faa Personer offentligt vedkende sig dels fordi Samfundet 
ikke vil se sin Moral angrebet, dels fordi de politiske Partier ikke 
ynde den, der ikke fuldt kan slutte sig til noget af dem. 

Prof. Høffding refererer denne Tankegang saaledes: »Det 
Angreb jeg har rettet paa Aristokratisk Radikalisme udleder han 
af, at jeg har »en Tilbøjelighed til at tage dygtig Afstand fra 
Personligheder, hvis (Lod i Livet er blevet den, altid at maatte 
føre den upopulære Sag.« Den Insinuation, som heri ligger, afviser 
jeg som usømmelig og usand.« 

Professoren kan spare sig Ulejligheden ; ti der ligger ikke 
nogen som helst Insinuation deri, kun Konstatering af en Kends- 
gerning, af de Angreb paa mig, som Professoren har ført paa to 
Tidspunkter af mit Liv, hvor jeg har ytret noget særligt upopulært. 
Imellem dem har der været et Tidsrum, hvor Uviljen imod mig 
var noget mindsket, dels fordi jeg levede i Udlandet, dels fordi 
jeg ikke i min Produktion henvendte mig direkte til danske, og i 
dette Tidsrum var Forholdet mellem Professor Høffding og mig 
det bedste. Muligheden for at tale om Insinuation, Usømmelighed 
og Usandhed opstaar kun ved Prof. Høffdings ufine Maade at 

citere paa, nemlig ved at holde sig til Generalisationen Personlig- 
heder og udelade de forklarende Ord som mig. 

Hvad mig personligt angaar, forklarer Professoren, at han 
vel baade som ung og nu i flere Aar har følt sig i Afstand fra 
mig, men han har ikke taget Afstand fra mig — en ret subtil 
Distinktion. Han godtgør det — lidt besynderligt — ved at han 
aldrig har omtalt mig hverken i sine Skrifter eller paa sine Fore- 
læsninger, dernæst ved at han en Gang ved en Doktordisputats har 
kaldt mig et udmærket Talent. Jeg var ikke til Stede, næppe heller 
i Landet, saa Faktum var forblevet mig ubekendt. Jeg kvitterer 
med Tak for Modtagelsen af Komplimenten, som skøndt udtalt i 
hin Mellemperiode, da Prof. Høffding var mig god, først kommer 
til min Adresse nu, da han er mig gram. Straalerne fra hin 
fjærne Stjærne naa mig des værre ikke før den Flamme, der ud- 
sendte dem, næsten er slukt. Prof. Høffding forklarer, at havde 
han fulgt sin Tilbøjelighed, saa havde han aldrig skrevet imod 
mig. Naar han trods sin Ulyst til at angribe mig — det er altid 
et Offer, mine ærede Modstandere bringe — dog har gjort det, 
saa er Grunden »ikke den, at Dr. G. Brandes er upopulær, men 
netop at han er populær.« 

Ja naturligvis! Det forstaar jeg meget godt. Naar en har 
forfægtet et vist System af fra først af helt upopulære Anskuelser 
i en fem og tyve Aar, saa længe til hans Sag i visse Maader er 
bleven causa victrix, saa opnaar han efter Menneskelivets Love 
i adskillige Kredse en Smule Popularitet. Naar han saa ikke, 
som Skik og Brug er her til Lands, for hver Dag, som gaar, bliver 
et stedse artigere Barn, men jævnlig paany af sit indre Liv drives til 
Udtalelse af Meninger, der ikke nyde nogen Yndest, saa er det, 
at der hos de veltænkende opstaar en dobbelt Irritation, den over 
de fordærvelige Meninger og den over at de have en trods alt 
dog saapas anset Talsmand, og disse to Momenter i Forening 
ægge til Modsigelse. 

Prof. Høffding gør mig da Uret, naar han skriver om 
mig: »Det er noget, som han under sine hyppige Udeladelser om 
sin Forfølgelse og sin Upopularitet er tilbøjelig til at overse, at 
han har en stor Tilhængerkreds« og saa derefter giver denne Kreds 
et lidet smigrende Skudsmaal. Legenden om mine hyppige Ude- 
ladelser om Forfølgelse er det ikke mere værd at spilde Ord paa. 
Jeg gendrev den allerede 1872 (i Begyndelsen af »Forklaring og 
Forsvar«) og den er ikke bleven sandere siden da. Jeg har end 

ikke talt om min Upopularitet, men om visse Anskuelsers, jeg 
har forfægtet. Jeg véd ret vel, at jeg langsomt har samlet mig 
en sympatetisk Læserkreds, ingen stor her til Lands, en større anden- 
steds; jeg nærer den Taknemmelighed imod den, som jeg i fuldt 
Maal skylder den; der findes i den saa mange Maénd og Kvinder 
med den høje aandelige Udvikling, som udelukker Troen paa 
filosofiske Formler, og med det virkelige Frisind, der gør Mod- 
tageligheden stor og Viljen enkelt, at Prof. Høffding højligt fejler, 
naar han mener at kunne betegne deres Væsen med Stikordet 
Overkultur. 

Han forstaar ufint, naar han tror, jeg har tillagt ham den 
Rolle »at jage efter Popularitetc ; han jager ikke efter den, han 
har i Kraft af sit Naturel de Meninger, der indbringe den. Han 
angriber ufint, naar han siger, jeg har tillagt mig selv en ædel 
Rolle ved de Ord, at det er faldet i min Lod bestandig at maatte 
føre den upopulære Sag. Talen er her ikke om en Rolle men 
om en Realitet. De jævnaldrende, samtidigt med hvem jeg be- 
gyndte mine Studier, og mangfoldige, der have betraadt Rende- 
banen længe efter mig, have opnaaet Æresposter, Udmærkelser, ^ 
Embeder, Titler, indflydelsesrige Stillinger. Prof. Høffding véd saa 
godt som nogen anden, at jeg ikke har modtaget noget som helst 
af den Art. Han véd ogsaa Grunden. I den fine Populaces Om- 
dømme er jeg forbleven en Nedriver, en Nedbryder af det hellige, 
det værdifulde. Selv Prof. Høffding forklarer, at han ikke >med 
samme Glæde og Frejdighed som mange andre ser paa Nedriveisens 
Værk.c Nedriveisens Værk ! her til Lands! hvor man end ikke kan 
faa revet et Ministerium ned; hvor det er umuligt at faa blot saa 
meget Murværk revet ned, at der kan blive indlagt et Par Ventiler 
i et Universitet, i hvilket man kvæles; og hvor der ikke i stor 
Stil bygges andet end Forter og Kirker! 

I sin første Artikel havde Prof. Høffding givet en utvivlsom 
Antydning af, at han efter sin egen Opfattelse hørte til de radikale 
Aander — Overskriften sagde det — og en ikke mindre utvivlsom 
Antydning af, at han regnede sig til de revolutionære. 

Han skrev nemlig: »Dr. B. skelner mellem, to Klasser af 
revolutionære Aander, af hvilke den ene føler sig tiltrukken af 
Cæsar, den anden af Brutus. Skulde der ikke kunne gives en 
tredje Klasse, der hverken i Usurpatoren eller i den sidste Repræsen- 
tant for Roms udartede Aristokrati finder den højeste Storhed, og 

som netop finder hin Tid saa ulykkelig, fordi man kun havde 
Valget mellem disse to?c 

Da Professor Høffding tillægger denne tredje Klasse sin 
egen Anskuelse, havde han ved sin Skrivemaade tvunget sine 
Læsere til at henregne ham til den. Ikke des mindre kalder han 
nu den Udtalelse af mig »aldeles uberettiget«, at han har givet 
en Antydning i denne Retning. 

Jeg kan ikke gøre for, at Professoren skriver dunkelt. Han 
er, siger han, Evolutionist: det nye skal følge af det gamle osv. 
Er der nogen som i vore Dage ikke véd det? Og er der nogen, 
hvem det i afgørende Spørgsmaal af praktisk Natur viser Vej? 
Der er Evolutionister, som ville, vi skal vente til vi have omvendt 
den sidste Spidsborger. Andre have Hast. Undertiden synes 
Evolutionen at gaa for sig i Spring med Syvmilestøvler, undertiden 
synes den at trippe som en Morlille. Selv de skete Revolutioner høre 
jo med under Evolutionen. En Revolution vilde jo været umulig, 
i Fald Betingelserne for den ikke forelaa. Prof. Høffding har 
glemt at protestere mod, at jeg — ligeledes efter hans eget Vink 
— kaldte ham formentlig radikal; men revolutionære Aander er 
slet ikke andet end evolutionistiske Radikalere. Han behøvede 
derfor ikke at sky den ene Betegnelse stærkere end den anden. 
Men det skal indrømmes, at ingen af dem passer paa ham. 

Prof. Høffding har, til Trods for at han er Angriberen, sat 
sig fast i den Forestilling, at jeg vil ham til Livs, og dette gør 
ham, som af Naturen er saa human og velmenende, bitter og 
spids. Han skriver f. Eks.: »Hvad Dr. B. angaar. saa er han nu 
naaet til et meget ophøjet Standpunkt. Han er (ganske vist i 
Skøderne paa Nietzsche) naaet til Overmennesket. Jeg svimler 
ved Tanken om hvor højt han vil naa , naar han gør sin næste 
Svingning«. Alt, hvad jeg om Overmennesket har sagt, er at 
Nietzsche af Renans halvt skæmtefulde, halvt skeptisk udtalte 
Drømmerier om en ny Asgaard har formet en for fuldt Alvor 
udtalt Fremtidsfantasi. Det er ikke fin Læsning at faa en Hængen 
i Skøderne paa Nietzsche ud deraf. Jeg overser ikke, at Prof. 
Høffding, som i Grunden er en finere Mand, har læst saa ufint 
for at faa en Vittighed frem. Men naar saa blot selve Vittigheden 
var en Smule mere fin! 

Professoren lader her forstaa, at Læsning af Nietzsche har 
frembragt en Svingning i min Grundopfattelse. Han tager fejl 
deri. Den Grundsynsmaade, som er fremsat i disse sidste Artikler, 

fandtes hos mig længe før jeg kendte et eneste Skrift af den tyske 
Forfatter. At jeg har kunnét vurdere ham, beroede paa, at jeg 
havde adskillige af hans Anskuelser forud. Jeg har en Gang ved 
en offentlig Lejlighed lagt dem for Dagen. Da jeg ved Grundlovs- 
festen 1884 om Aftenen blev opfordret til at tale, gjorde jeg det 
med de i Avisartikler titnok citerede, forvrængede og angrebne 
Ord: »Jeg for min Del er ikke Demokrat. Jeg vil ikke tjæne 
Demokratiet. Kunde jeg, vilde jeg bruge det — til at tjæne Folket« 
Ord, der afstedkom et langvarigt Spektakel, Deklamationer og 
Demonstrationer, og som jeg forklarede med den Vending, at 
jeg vel var overbevist om Venstres forfatningsmæssige Ret, men / 
ikke delte dets Tro paa Flertallet. 

Mod Nietzsche er Prof. Høffding paa en Maade grovere end 
mod mig, men underligt nok, han er det betingelsesvist. N. er, 
siger Professoren »bleven præsenteret som en stor Filosof« — jeg 
har aldrig brugt disse Ord. Som Monologer af en tragisk Figur 
var hans Værker gode nok. Men, hedder det: »Hvis det, han 
giver, skal være Filosofi, er det meningsløst.« Ak ja, de Rubriker! 
Hvis det, betragtet som menneskelig Ytring, ikke er meningsløst f 
— hvis det tilmed er tankevækkende, ejendommeligt, tit dyb- i 
sindigt, hvis det aabner Horizonter, hvis det afslører Afgrunde — \ 
hvad vil det da sige, at det ikke er Filosofi! 

Det er denne Skolemestertone, som ikke klæder Prof. Høff- 
ding, saa lidt som den Maade klædte ham, hvorpaa han talende 
»med Vemod« om Nietzsches Sygdom samtidigt betegnede ham 
som en sprukken Klokke. Professoren forklarer, at han kun kender 
denne Sygdom gennem mig og gennem de Symptomer paa dens 
Komme, jeg har paavist i N.s sidste Skrifter. Ingen, der vil gen- 
læse de Ord, jeg den Gang brugte, kan drage den virkelige Vemod 
og virkelige Smerte i Tvivl, med hvilke de ere skrevne, nænsomt 
som de er valgt. Talrige Personer som have læst Stedet hos 
Prof. Høffding, har følt sig saarede af den i saadanne Udtryk ud- 
talte Beklagelse over at den af ham in absurdum reducerede 
Tænker nu ogsaa faktisk var udslettet af de sunde og fornuftigt 
tænkende Væseners Tal. Jeg vilde dog ikke have nævnt dette 
enkelte Eksempel paa hvorledes Prof. H. føler overfor den irregulære 
Storhed, hvis ikke det samme typiske Træk var kommet frem i 
Tyskland. Ogsaa der blev Nietzsches Sindssyge betragtet som det 
sidste, afgørende Bevis paa det barokke og sygelige i hans Lære. 
Som den unge Forfatter Leo Berg netop i den Anledning med 



Digitized by Google 



260 



Duplik. 



virkeligt Vemod skrev det: Spidsborgerne havde forsaavidt de 
kendte ham, bestandig betragtet ham* som gal. Saa blev han sinds- 
syg, og Spidsborgerligheden fik, som altid Ret. *) 

II. 

Hvad der gør det mest besværligt at værge sig imod An- 
greb af en Mand som Prof. Høffding er ikke saa meget Mandens 
uomtvistelige Dygtighed som den Omstændighed, at han skal og 
maa have Ret. En Franctireur som jeg kan have taget fejl og 
bliver ligefuldt den samme. Anderledes en Mand, hvis Fag det 
er, Aaret rundt at høre andre Mennesker i sine Meninger, ja at 
prøve Folk i dem til en Eksamen. Hans Autoritet taaler ikke, at 
han har haft Uret. Deraf et ret pinagtigt Rethaveri. Jeg nødes 
til at anføre nogle Eksempler derpaa: 

I Anledning af min Ytring, at jeg betragter de i de moderne 
Etiker hævdede Principer som Regulativer, men ikke som mere, 
skriver Professoren : »Jeg gad vide hvad Etiken skulde være andet 
end netop en Lære om Regulativer« og bemærker med en hos 
ham ikke ualmindelig Overlegenhed at mit Studium af Etiken i 
flere Henseender ikke synes at have været heldigt, siden jeg ikke 
engang har opdaget dette. »Ikke engang« er virkningsfuldt. 

Kant, som dog altid er værd at regne med, naar man taler 
om Etik, og hans talrige Tilhængere og Efterfølgere, opfattede 
som bekendt Etiken saaledes, at den gav Menneskeheden ikke et 
Regulativ men et Imperativ, et ubetinget Bud. — Herbart om- 
byttede det ubetingede Bud med den praktiske Fornufts ubetingede 
Bifald eller Mishag ved Viljen. Med andre Ord, der gives Filosofer 
nok, der tale ikke om Moralregulativer, men om Moralloven og 
om denne Lov som om et Indbegreb af ubetingede Normer. Saa- 
ledes hævder blandt de moderne f. Eks. Steinthai, at Etiken giver 
os ikke Regulativer, men en Maalestok til Bedømmelsen af Hand- 
linger, Maalestokken for Ros og Dadel. Han afviser som principløs 
enhver Lykkelære (Eudaimonisme) og enhver Nyttelære (Utilita- 
risme); ti, siger han, Etiken søger det for alle Tider gyldige, 
det for alle Mennesker nødvendige. 



x ) Genug, der Philister behielt wieder einmal Recht. Das Schicksal war 
wider Nietzsche. Aber das Schicksal ist am Ende gegen alles Grosse. 
Nur dass es nie ein Beweis wider das Grosse ist. Leo Berg i »Deutsch- 
land. for 1889. S. 169. 

Den Mand, som først sagde: Fiat justitia, pereat mundus, 
troede paa en etisk Lov. Men som jeg udtrykte det, for mig 
giver den moderne Etik kun Regulativer — med et ædlere Ud- 
tryk: regulerende Idealer, med et stærkere: regulerende Illusioner 
— og herpaa beror det, at den i alle vanskeligere og lidt mere 
indviklede Tilfælde lader én i Stikken. 

Velfærdsmoralen lærer mig f. Eks. at Sanddruhed, Rede- 
lighed, Paalidelighed, Hjælpsomhed i Almindelighed have en 
Tilbøjelighed til at fremme menneskelig Velfærd — hvad maq 
ikke behøvede en Aand fra Graven til at sige én, end ikke en 
Aand fra Universitetet — men den kan i vanskelige Tilfælde aldrig 
lære mig om en enkelt bestemt Handling vil have heldbringende 
eller dog overvejende heldbringende Virkninger for Menneskehedens 
Vel eller endog blot for et enkelt Folks Lykke. Man tænke paa 
Charlotte Corday's Stilling til Marat. De Mænd, der majestæts- 
forbryderisk afsatte Gustav IV Adolf vare overbeviste om, at Af- 
sættelsen var en for Sverig og Civilisationen nødvendig Daad. 
Alexander den Andens Drabsmænd var overbeviste om at Czar- 
mordet var en for Rusland og Civilisationen gavnlig Handling. 
Dette er ikke nok til at gøre Handlingen etisk; ti her spørges ikke 
om Overbevisningen alene; men det er Moralfilosofen umuligt at 
udlede en saadan Handlings Værd eller Uværd af dens Forhold til 
det højeste Formaal, Menneskehedens Velfærd. Regningen lader 
sig aldrig udføre. 

Med Rette hævder derfor Friedrich Paulsen, at den al- 
mindelige Moralprædiken (som han mærkeligt nok synes at tillægge 
nogen Betydning) ganske maa indskrænke sig til Indprægen af 
saadanne almindelige Forskrifter som: ikke lyve, ikke bedrage, 
ikke skade o. s. v., men han tilstaar samtidigt, at Moralfilosofen 
ikke kan vægre sig ved den Indrømmelse, at der kan forekomme 
Tilfælde, hvor en Gennembryden af disse Regler er tilladt eller 
endog nødvendig. 

»Den, der vil gaa sikkert, siger han, maa holde sig indenfor 
den sædelige Lov [o : det sædelige Regulativ] ; ti hvem der bryder 
den, handler altid paa egen Risiko«. »Rigtignok«, fortsætter han 
med anerkendelsesværdig Ærlighed, »er det ikke de stærke Naturer, 
der skatte Sikkerhed mest. De Mænd ved hvem store Vendinger 
er blevne hidførte i det historiske Liv, have hyppigst paa den ene 
eller den anden Maade forladt Moralens og Rettens sikre Vej«. 
(Etik 184-87). 

Regulativet orienterer altsaa teoretisk, men i Praksis er 
det i Tvivlstilfælde uanvendeligt, dels fordi jeg ikke kender Men- 
neskehedens Vel nøjagtigt, dels fordi det historisk har vist sig, at 
de rent elementære Regler næsten altid have maattet overtrædes 
af dem, der vilde udrette noget stort, med andre Ord: Reglernes 
ubetingede Overholdelse synes vanskeligt forenelig med Storhed. 

Mit næste Eksempel paa Professorens uheldige Rethaveri 
er dette : Han havde forløbet sig slemt ved hint Citat af Nietzsche 
angaaende Løgnens Guddommelighed, der skulde og maatte gøre 
det Indtryk paa Læseren at denne Forfatter var halvt forrykt, og 
som gjorde det umuligt at finde ud af hvad han virkelig havde 
sagt, forvrænget som det var til det taabelige, ja til det flade. 
Prof. H. lod her tilmed Nietzsche angribe Videnskabsmændene med 
disse fyndige Ord : »De hylde endnu ikke den Maksime« »Intet er sandt, 
alt er tilladt«. En skikkelig Læser kunde slet ikke faa andet ud 
deraf end at efter det gale Menneskes Mening var Løgn en for- 
træffelig Ting og Livets Hemmelighed den: Jo galere, jo bedre! 
Nu hævder Professoren at hans hele Forseelse er den ikke at 
have gengivet Nietzsches Udtalelse ordret, N. udtrykker sig noget 
stærkere end i hans Gengivelse, og jeg »gør et Nummer« ud deraf. 

Professor H. havde misforstaaet Tysken, det var et Uheld, 
dog af mindre Vægt. Men hans Iver for at give en ufordelagtig 
Mening om den fremmede Forfatter, der ved Sygdom er forhindret 
fra at forsvare sig, tvinger mig til endnu en Gang at eftervise, 
paa hvilken Maade han er bleven citeret: 

Nietzsche havde sagt: »Da de kristne Korsfarere stødte paa 
hin uovervindelige Assassiner-Orden , hin Orden af frie Aander 
fremfor nogen, hvis lavere Grader levede i en Lydighed, som ingen 
Munkeorden har naaet, da fik de ad en eller anden Vej ogsaa et 
Vink om hint Symbol og Karvestok-Ord , der var forbeholdt de 
øverste Grader alene som deres Hemmelighed: Intet er sandt, 
alt er tilladt«. Han priser den Aandsfrihed, som røber sig i 
dette Symbol, og siger: »Har mon nogensinde en europæisk, en 
kristelig Fritænker forvildet sig ind i denne Sætning og dens 
labyrintiske Følgesætninger. Kender han denne Hules Minotaurus 
af Erfaring? Jeg tvivler derpaa«. 

Dette er da ikke en flad Anbefaling af den almindelige 
Opløsning; denne Sætning aabner Nietzsche ikke en Havn, men 
en Labyrint, der fører ind til en Hule, og denne Hule har sin 
Minotaurus. — Og nu citeres hos Prof. H. videre paa denne Maade: 

Først anføres halvfjærde Linje af Nietzsches Genealogie S. 168, 
hvilke ere skrevne til Ære for Filosoferne, men hvor verehrungs- 
wiirdige (ærværdige) er oversat agtværdige, saa det hele kan synes 
let ironisk ment, derpaa følger efter et Par Prikker fem Linjer af 
S. 166, altsaa et langt tidligere Sted, hvis Mening er, at Filosoferne 
anse sig for Modstandere af det asketiske Ideal, men inderst inde 
ikke er det — Linjer, der saaledes løsrevne af deres Sammenhæng 
kun udtale en Mistro mod alle Slags troende, og saa følger efter 
et Par Prikker en enkelt Linje fra S. 169 nederst, den misfor- 
staaede om Vilfarelsens, Løgnens og Blindhedens Guddommelighed. 
Saaledes citeret maa selv en Engel af Klarhed synes konfus. 

Og saaledes har Prof. H. bestandig citeret Nietzsche. Paa samme 
Side (Demokratisk Radikalisme S. 851) hed det f. Eks.: »Men 
naar den Tankens Stoicisme, der veier sit Nej lige saa vel som sit 
Ja forkastesc Nietzsche taler selvfølgelig ikke imod at nogen 
vejer sit Nej saa vel som sit Ja, men mod den Stoicisme, der forbyder 
sig Nej saa strengt som Ja, det vil sige: staar stille overfor saa- 
kaldte Kendsgerninger og giver Afkald paa enhver Fortolkning 
af dem , fordi der i al Fortolkning, da den tilretteskyder, udelader, 
forkorter o. s. v., er en Art Forvanskning — om denne Stoicisme er 
det, han siger, at den ligesaavel udtrykker en Askese som hvilken 
som helst Fornegten af Sanselighed. Man tænke sig, at Prof. 
Høffding i denne Anledning holdt en Forelæsning for Nietzsche af 
det Indhold, at naar den Tankens Stoicisme forkastes, der vejer 
sit Nej lige saa vel som sit Ja, saa bortdrages Grundlaget for al 
Videnskab; det maa nemlig vel mærkes, at et Ja i én Retning 
ikke nødvendigvis medfører et Nej i en vis bestemt anden Retning; 
det kommer an paa, om de to Retninger udelukke eller ophæve 

hinanden og dette maa nøje overvejes og saa freirfdeles i 

denne Common-sense-Stil. 

Jeg har oprigtig Medfølelse med Prof. Høffding. Han kan 
som Professor i Filosofi ikke overfor sine Russer være bekendt at 
have halt Uret, da han viste en anden, endda en Ikke-Fagmand 
som mig, til Rette. Men det vilde have gavnet hans hele Stilling 
overfor Publikum og end ikke have skadet hans Ufejlbarhed som 
Selvhersker over alle Russer synderligt, om han havde indrømmet 
et eller andet Fejlgreb paa mere underordnede Punkter. 

Han har ikke villet det. Han paastaar saaledes endnu 
en Gang, at Nietzsche forveksler Spørgsmaalet om Moralens hi- 
storiske Oprindelse med Spørgsmaalet om dens Værdi, skøndt jeg 

har anført Steder, hvor N. direkte udtaler sig mod en saadan 
Forveksling. 

Hvor findes da Forvekslingen? Jo Prof. H. meddeler, at 
Nietzsche udtrykkeligt i »Genealogie der Moral« S. IX erklærer 
Behandlingen af det første Spørgsmaal for Middel til Afgørelse af 
det andet. Denne Udtalelse er vildledende. Nietzsche siger her 
sandt og simpelt: »I Grunden laa der mig den Gang noget langt 
vigtigere paa Hjærte end egne eller fremmede Hypoteser om 
Moralens Oprindelse (eller nøjagtigere: disse kun for et Formaals 
Skyld, til hvilket de er et blandt mange Midler): det gjaldt for 
mig om Moralens Værdi.« 

Altsaa: At behandle Spørgsmaalet om Moralens Oprindelse 
som ganske og aldeles underordnet det om dens Værdi, og at 
kalde en Hypotese om Moralens Oprindelse for et blandt de mange 
Midler, gennem hvilke man kan naa til en Bestemmelse af Værdien 
— det er at forveksle Oprindelse og Værdi. — Bedste Hr. Professor! 
Dette er ikke at læse med den gode Læsers Øje. 

Nej Nietzsche forveksler ingenlunde de to Spørgsmaal, som 
han saa vel har forstaaet at holde ud fra hinanden paa selve det 
Sted, Professoren alene har anført imod ham. Men selvfølgelig 
behandler han ikke de to Problemer som var de hinanden uved- 
kommende. Højst naturligt ser han i Besvarelsen af det ene 
Spørgsmaal et blandt mange andre Midler til at naa til Besvarelse 
af det andet. Da Lassalle i sin Tid godtgjorde, at hos Romerne, 
det Folk, der først udviklede den europæiske Arveret, var Arvingen 
oprindeligt Viljesarving, ikke Formuesarving af den Døde, og da 
han ifølge disse sine Studier betegnede det som de nyere Juristers 
store Vildfarelse, at de ansaa Testamentet for naturretligt — saa beviste 
han ganske vist ikke derved, at Testamentet ikke i vore Dage kunde 
bestaa som noget helt forskelligt fra hvad det i sin Oprindelse 
var. Men han tog noget af Grundlaget bort under den moderne 
Opfattelse af Begreberne Ejendom og Arv. Han godtgjorde, at 
i Principet var de nugældende Arvesystemer ensbetydende med 
Statens Regulering af Formuesefterladenskaberne. Han forvekslede 
altsaa ikke Spørgsmaalet om Arverettens Oprindelse med Spørgs- 
maalet om dens Karakter og Værdi nu til Dags. Men idet han op- 
stillede og med Held forfægtede en genial Hypotese om Oprindelsen, 
unddrog han den nu bestaaende Arveret en af dens Sanktioner. 

Saaledes forveksler ikke heller den Spørgsmaalet om 
Kristendommens Værd med det om dens Oprindelse, der som 

Renan skriver en »Histoire des origines du Christianismec. Men 
enhver forstaar, at der er en Sammenhæng imellem de to Spørgs- 
maal, og at den, der interesserer sig levende for det første, drives 
til at sysle med det andet. ! 

I sin Iver for at gøre Nietzsche tankeløs havde Prof. H. dernæst 
i sin første Artikel forklaret, at N. var stedt i en Selvmodsigelse, 
naar han roste de aktive Følelser paa Tilbageslagsfølelsernes Be- 
kostning; ogsaa det primitive Aristokratis Selvfølelse var en Til- 
bageslagsfølelse. Jeg svarte hertil, at denne Følelse for N. vel 
var relativ, men ikke reaktiv. 

Dette maatte modsiges. Professoren skriver : »Denne Distink- 
»tion kender Nietzsche ikke. Lige efter at han som anført har 
»erklæret det aktive Menneske for bedre end det reaktive, bebrejder 
»han den moderne Biologi, at dep har borteskamoteret Begrebet 
»om den egentlige Aktivitet. »Man stiller Tillæmpelsen i Forgrunden, 
>det vil sige, en Aktivitet af anden Rang, en blot Reaktivitet«. 
>Altsaa han hævder udtrykkeligt, at der skal gives Følelser som 
»ikke bero paa Tillæmpelse d. v. s. ikke er bestemte ved Forhold 
»til noget ydre, ikke er relative, og at den aristokratiske Selvfølelse 
»skal være af denne Art . . . « 

Da jeg læste dette, maatte jeg tænke paa min Drøm om 
det Gran af Salt der altid skulde mangle i Melusines Skæppe, det 
Gran af Salt, hvormed det gælder om at forstaa. Ti ikke med 
en Stavelse taler Nietzsche her om Følelser, ikke et Øjeblik sigter 
han til den aristokratiske Selvfølelse. Hvad han sigter til er noget 
ganske forskelligt, og hvad han siger, er sandt og dybt. Hans 
Mening .er at den moderne Darwin-Spencerske Grundopfattelse 1 
hos adskillige, der i den se en Løsning af Livets Gaade, har ført 
til en Forglemmen, en Overspringen af selve den hemmelighedsfulde 
nisus (jeg har ijitet dansk Ord derfor), som Livet i sit inderste 
Væsen er, og som visselig ikke er forklaret ved at man stiller et 
Ord som Tillæmpelse i Forgrunden. Han angriber den Spencerske 
Definition af Livet som : en bestandig mere hensigtssvarende indre 
Tilpasning efter ydre Omstændigheder. Han finder deri Livets 
Væsen miskendt, den af en indre Kilde strømmende Virksomhed, 
som Sibbern kaldte det, der for ham er Attraa efter Magt. 
»Dermed«, siger han, »er overhovedet den principielle Forrang 
overset, som tilkommer de spontane, formende Kræfter, paa hvis 
Virkning først Tillæmpelsen følger, og i Organismen selv det 
Herredømme fornægtet, som tilkommer de Funktioner, i hvilke 

Livsattraaen fremtræder aktiv og formgivende.« Heller ikke her 
er da Nietzsche selvmodsigende eller tankeløs. 

Prof. Høffding slaar med spærret Skrift fast, at jeg intet 
har svaret paa Hovedpunkterne i hans Kritik af N.s Moralgenealogi. 
Hvorfor skulde jeg svare derpaa? For det første havde jeg selv 
eftervist, at hvad N. forebringer om forskellige Oldtidsfolks Klassi- 
fikation af Menneskene, i Virkeligheden ikke stammer fra ham 
men fra Paul Rée. N. havde selv ikke givet sin Lære ud for 
andet og mere end en Hypotese, og denne er i mangt og meget 
plausibel. Til Menneskeaandens evige Inventarium hører uden 
Tvivl aldeles ikke Vurderingen af Velvilje og Fordømmelsen af 
Grusomhed. Der eksisterer endnu den Dag i Dag mangesteds paa 
lavere Kulturtrin, hos Indianerne i Nordamerika, hos nord- og 
østafrikanske Stammer o. fl., en Moral, ifølge hvilken det meste, 
vi kalde Last, anses for Dyd, og ifølge hvilken man erhverver 
sig Ære ved Rov og Drab. Det meste af den Moral, der kom 
til Orde som rent arisk Moral i det gamle Indien, i det gamle 
Grækenland og paa det gamle Island, svarer nøje til hvad N. kalder 
Herremoral. Jeg har selv udtalt, at han med sit Forsøg paa at 
tilbageføre den historiske Kristendom til det, han kalder Slavemoral, 
har leveret en Karikatur i det 18de Aarhundredes Aand og Stil. 
Hvad ligner det da at lade som om Angreb paa dette Forsøg var 
Angreb, jeg er forpligtet til at afvise! 

Prof. Høffdings synes mig i øvrigt ikke frygtelige. Han finder 
Spirer til moderne Humanitet i en indisk Sætning, som han anfører 
efter et tysk Værk, jeg ikke kender, dernæst i et Sted af Odysseen 
og i en Sætning af Plato. Hvad Inderne angaar var deres hele Moral 
som bekendt Kastemoral og Nietzsche har en hel Række Uddrag i 
Herremoralens Aand af Manu's Lov, der blev sanktioneret som 
Samfundslovbog 1 ). De homeriske Digte som Helhed er affattede i 
»Herrem oralens c Aand. Hvad Platon angaar, har N. med yderste 
Energi lagt sin Uvilje for Dagen imod ham som et i dybere 
Forstand ugræsk Fænomen. Han mener dermed omtrent hvad 
jeg mente, da jeg for mange Aar siden (i min Bog om 
Søren Kierkegaard) betegnede Sokrates som »den helleniske 
Aands Selvopløsning«. For Prof. H. er Platon i dette Forhold 
kun »den store, græske Tænker og den rige atheniensiske Adels- 

x ) Benyttede af Strindberg i Slutningen af hans »Tschandala«. I denne Digter 
slog Nietzsche, saa snart han var bleven gjort opmærksom paa ham, meget 
stærkt ned. Men før han kendte ham, havde han allerede beslægtede 
Anskuelser og havde skrevet Fortællingen »De smaa« i samme Aand. 

mande Han maa imidlertid forsøge paa at sætte sig ind i 
Nietzsches Synsmaade med Hensyn til Platon. N. skriver: »Min 
Mistro mod Platon gaar i Dybden: jeg finder ham saa vildfarende 
fra alle Hellenernes Grundinstinkter, saa formoraliseret , saa 
præeksistent-kristelig — han har allerede Begrebet god som øverste 
Begreb — saa jeg om det hele Fænomen Platon hellere brugte 
Ordet »højere Svindelt eller hvis man foretrækker det Idealisme 
må noget andet Ord. Man har maattet bøde dyrt for at denne 
Athenienser gik i Skole hos Ægypterne eller hos Jøderne i Ægyptenc 
(Nietzsche: Gotzendåmmerung 53, 182). 

Som man ser, er Nietzsche ikke uden Blik for den Kontrast, 
hvori Platon staar til Hellenismen, som han opfatter den. Men 
her som bestandig fremhæver Prof. Høffding triumferende mod 
ham, hvad han selv har sagt i Skrifter, Professoren ikke 
kender, kalder saa dette Kritik af Nietzsche og spørger mig ud- 
æskende, hvorfor jeg ikke gendriver den. I Tilfælde som dette 
gendriver jeg den ikke, fordi den kom gendrevet til Verden; i et 
Par andre tier jeg, fordi jeg hverken har Tid eller Lyst til yder- 
ligere at fordybe mig i Æmnet, og fordi jeg er min egen Vogter, 
ikke Nietzsches. 

Den 'lidenskabelige og krænkede Tone, hvori nu alle disse 
Indsigelser ere forebragte, røber, hvor ubehageligt Professoren har 
følt sig berørt af mit dog yderst høviske Svar paa hans første 
Artikel. Medens Professor Høffdings Angreb nærmest sætte mig 
i godt Humør, har mit Forsvar bragt ham ud af Humøret. Det 
forklares sikkert ved, at jeg er ganske anderledes vant til at møde 
Modstand end han. Jeg er i Literaturen ikke bleven forkælet. 
Jeg har maattet slaa mig igennem i Kamp med alle Slags Fjender, 
og jeg har lært af alle disse Fejder, selv af det Jubelhyl, der har 
fulgt hver simpel Blottelse, jeg gav mig, var det end kun en 
Hukommelsesfejl. Prof. Høffding har aldrig offentligt hørt andet end 
Ros, aldrig mødt andet end kollegial eller discipelunderdanig Agtelse. 
Lad ham nu lære af denne første Tilbagevisning, han har mødt. 

En glødende Tilhænger af min ærede Modstander, der staar 
ham nær og paa hans Vegne straks efter mit første Svar tog til Orde 
mod mig, røbede, at det, som gik Prof. Høffding saa nær i den 
flygtige Karakteristik, jeg har givet af ham, var den fordringsløse 
Sammenstilling mellem hans Etik og Professor P. Hansens Danske 
Literaturhistorie. Om ingen af disse Bøger var der i denne 
Sammenstilling udtalt et eneste ondt Ord; om ingen af Forfatterne 

Tilskueren. 1890. 18 



Digitized by Google 



268 



Duplik. 



heller. At det imidlertid er netop Professor P. Hansen, der er 
faldet Prof. H. Høffding og hans Venner saa tungt for Brystet r 
har ogsaa senere røbet sig i forskelligartede Protester fra Prof. 
H. H.'s Beundrere, som rundt om i Bladene have staaet at læse. 
Der er én Mand i København, for hvem det maa have været 
underligt at læse alle disse mere eller mindre harmfulde Indsigelser. 
Det er Professor P. Hansen. Han har uden Tvivl, ligesom jeg r 
troet at han var en langt højere skattet Mand. Jeg finder, at man 
har* handlet hensynsløst imod ham. Det er jo muKgt, at jeg for 
min Del overvurderer Professor P. Hansen. Men det er ogsaa 
muligt, at mine Angribere overvurdere Professor Høffding ojf 
undervurdere ham. Eller ligger det krænkende ved Sammen- 
stillingen i at Prof. H. H. er Universitetsprofessor, men Prof. P. H. 
kun titulær? Han ligner i ethvert Tilfælde, som jeg fremhævede r 
Prof. Høffding saa vel i noget vist korrekt og upersonligt i sin 
hele videnskabelige Holdning som i sit Hang til at frembringe 
store, alt omspændende Værker. 

Prof. H. opfordrer mig til at skrive ikke Artikler men et 
sammenhængende Værk. Det er ikke ret længe siden jeg paa én 
Gang udgav to ret store sammenhængende Bøger, og jeg skal 
snart udgive en paany, naar man blot ikke forstyrrer mig ved 
unødig Polemik. 

Der har blandt Prof. Høffdings Beundrere især været én T 
hin Yndlingsdiscipel, som har ligget ved Mesterens Bryst, hvem 
Prof.'s Angreb paa mig og mit Svar derpaa, atter og atter har 
trykket Pennen i Haanden. Han har afvekslende været spotsk, 
bitter, overlegen, vittig overfor mig, altid stor paa det. Alle hans 
Indlæg har jeg ikke læst, men de, jeg læste, have stadigt paany 
kaldt den samme Tanke frem i mit Sind, en Tanke, der allerede 
var berørt i min første Artikel, hvor det ønskelige fremhæves i 
at Morallærerne hellere end at opdrage paa hele Menneskeslægten 
gjorde som Pædagogerne i tidligere Aarhundreder , samlede al 
deres Kraft paa Opdragelsen af et enkelt Menneske, medens man 
nu har det triste Syn, at deres egne Børn og Elever sjældent 
hæve sig over den moralske Middelmaadighed. Prof. Høffding 
udtaler i sit sidste Indlæg det Ønske, at jeg ikke vilde sprede men 
samle mig. Stadigt paany har jeg under Læsningen af hine 
Artikler maatte sige til mig selv: Hvad om Professor Høffding 
istedenfor at sprede sine Kræfter paa et helt Publikums moralske 
Opdragelse havde samlet sig til et saadant enkelt, betydeligt 

Værk som man havde haft Ret til at vente af hans Haand, idet 
han f. Eks. havde udviklet Hr. Knud Ipsen til et Ideal af Vel- 
opdragenhed, Beskedenhed, sædelig Ynde o. s. v., til en Art 
Musterknabe for den danske studerende Ungdom — med hvor 
meget større Fornøjelse endnu vilde man ikke da læse dennes, 
i Forvejen allerede saa lærerige Artikler! 

III. 

Saa er jeg da endelig paany naaet igennem til det eneste 
Spørgsmaal, der i Grunden har interesseret mig i denne Debat, 
det om Det store Menneske. Jeg kan ikke, for at over alt, hvad 
Professor H. har skrevet derom, staar der for mig en svag, men 
ægte Duft fra Karabossas Flaske. Da en Professor ikke kan være 
bekendt at have haft Uret, forsøger han at komme fra hvad han 
har sagt. Hans Ord lød: At de store Mennesker ere store ved at \ 
være de store Midler ses ogsaa deraf, at det meget ofte var | 
helcHgst, om de ikke havde været nødvendiget. Da jeg i min 
forrige Artikel protesterede mod denne Opfattelse, siger han nu: 
»Jeg har benægtet, at de store Mennesker kun vare MaaLc 
Professoren gaar her saa vel fra Ordlyden af sine Ord som fra 
deres Mening. 

i Andensteds tager han igen om Ordene med en Haandfasthed, 
der er mit Temperament ganske fremmed. Det er mig umuligt 
at tage massivt som han paa Ordene: Menneskehedens, Historiens 
Formaal. 1 Virkeligheden er jo Udtryk som disse Approksimationer, 
Indrømmelser til gammeldags Sprogbrug; i Grunden er de som 
saa mange lignende Udtryk ren Mytologi. Vi kende ikke Final- 
aarsager, vide jntet som helst om Historiens eller Menneskehedens 
Formaal, end ikke om der er et. Det vil sige: vi vide ikke, mod 
hvilket Endemaal Tiderne arbejde hen, eller om de overhovedet 
arbejde hen mod et Endemaal. 

Naar Renan — vel tidligst af nulevende — lod en Person 
i en af sine Dialoger sige: »I en Sum er Menneskehedens Formaal 
det at frembringe store Mennesker .... Frelsen vil komme fra 
store Mennesker«, saa mente han med Formaal øjensynligt kun 
det ønskværdige, det attraayærdige. Allerede Tilføjelsen »Frelsen 
vil komme o. s. v.« viser, at disse store Mennesker efter hans 
Forestilling som efter min ikke leve blot for deres egen Skyld, 
om de end med Rette kaldes Maalet. 

18* 

For Eduard von Hartmann er Historiens Formaal en Realitet, 
en Begivenhed, en Katastrofe — nemlig en af de bedst udrustede 
Mennesker frivilligt hidført Verdensundergang. Dette Maal naas 
altsaa selvfølgeligt ikke under Menneskehedens Liv, men først ved 
alle Tiders Ende. Derfor kaldte jeg dette Maal »et i det uende- 
lige udskudte Og jeg fandt det langt simplere, mere ædru og 
rationelt — end dette at se det ønskværdige i Altets Undergang 
eller i en Dommedag eller i et tusendaarigt Rige, hvad altsammen 
først skal indtræffe til Slutningen — at sige: det virkeligt attraa- 
værdige, ønskværdige, »Maalet« er store Mennesker, ti de er Til- 
værelsens Blomst og uden dem opnaa vi andre intet Gode, som 
tilfredsstiller vor højeste Attraa. 

Nu forklarer Prof. Høffding mig, at Maalet, netop naar 
man frenihæver de store Menneskers højeste Ønskværdighed, bliver 
skudt ud i det uendelige, ti, siger han, »som Goethe har udtalt 
det, de store Geniers Produktivitet strækker sig ud over deres 
egen Person og Tid og virker maaske Aarhundreder igennem. c 
Vi behøvede vist ikke Goethe til at sige os dette; ti al Pro- 
duktion, enhver som helst Handling selv af et daarligt Menneske 
har en Virkning, som atter har en Virkning, hvis Rækkevidde 
gaar i det uendelige og undertiden kan spores i Aarhundreder. 

Jeg havde til Professoren rettet Spørgsmaalet : Kan den 
Velfærd, der er Maalet, naas udenom de store Mennesker? og 
berørt, at han paa en Gang herpaa svarede Ja og Nej, idet han 
ét Sted erklærer at store Mennesker »aldrig ville kunne undværes«, 
et andet Sted at det »meget ofte var heldigst, om de ikke havde 
været nødvendige.« Selvfølgeligt sige de to Udtalelser ikke i rent 
bogstavelig Forstand hinanden imod, men der findes den dybere 
Modsigelse imellem dem, at der, naar Spørgsmaalet rettes, om det 
var bedst, vi kunde være de store Mennesker foruden, svares 
snart Ja, snart Nej, og Talen er vel at mærke om dem, som 
Professoren selv kalder store. 

Det ønskelige var for ham, at vi ikke behøvede dem, at de 
Omvæltninger, de Katastrofer, de Sindsbevægelser, der ofte alene 
synes at muliggøre dem, kunde undgaas og de med dem, saa 
Livet gled stilfærdigt af Sted som en douce Strøm med en lille 
fredelig Gennemsnitslykke for Hvermand. Men samtidigt erklærer 
han, at for ham som for mig er de store Mennesker Kulturens 
Kilder. Modsigelsen ligger i paa én Gang om de store Mennesker 
at sige med et Hjærtesuk: De er des værre tit nødvendige — paa 

én Gang at nære hvad Professoren kalder »det fromme Ønsket 
at man ikke behøvede dem, og saa samtidigt betragte dem som 
en Kulmination af alt jordisk. 

Prof. Høffding spørger (med en maaske en Smule naiv 
Overbevisning om at alle maa give ham Ret): »Det skulde altsaa 
ikke have været heldigst for Frankrig om det ikke havde behøvet 
Jeanne d'Arc til at hjælpe sig?« 

Jeg véd ikke noget Udbrud der i den Grad som dette 
fortjæner den københavnske Æresbet egnelse: et borgerligt Ord. 

Mit Svar er: Skulde en Skikkelse som Jeanne d'Arc's for 
Alvor være for dyrt betalt med en nu halvfemtehuhdrede Aar 
gammel Invasion af engelske Tropper? De Onder, som hin Inva- 
sion førte med sig, er længst udviskede, som havde de aldrig 
været til, men Bondepigen fra Domremy staar endnu bestandig 
lige lysende igennem Tiderne i fransk og ikke-fransk' Fantasi. 
Ikke at slippe Dyrkelsen af denne Skikkelse vil endnu længe være 
et folkeligt Eksistensspørgsmaal for Frankrig. 

Der gives, tror jeg, tre Hovedklasser af store Skikkelser: \ 
1) De som udelukkende frembringe uomtvistelige Værdier: En 
Astronom som Kepler, en Digter som Shakespeare, en Opfinder 
som Stephenson, en Kunstner som Michel Angelo, en Komponist 
som Mozart. Intet fornuftigt Menneske vil sige, at de bedre kunde 
undværes. 2) De som frelse deres Landsmænd eller Medmennesker 
overhovedet fra en eller anden Ulykke, som Jeanne d'Arc, naar 
hun renser sit Land for Fjender, eller Pasteur, naar han helbreder 
for Hundegalskab. Hvis én siger, det var bedre, man ikke havde 
behøvet dem, kan han dermed kun mene, at havde man været 
fri for Ulykken, hvorpaa de raade Bod, saa havde de været over- 
flødige; men dette vil jo blot sige, at Ulykke er et Onde. Da 
Jordelivet efter sit Væsen er rigt paa Ulykke af enhver Art, for- 
ringer dette hverken den store Skikkelses Værdi for et Folk eller 
for Menneskeheden. 3) Saa er der endnu en tredje Klasse af 
store historiske Individualiteter, saadanne, der ikke blot som 
Jeanne d'Arc have afværget et Onde fra deres Kreds eller Land, 
men ogsaa selv, som Julius Cæsar eller Frederik den Anden, 
maattet tilføje deres egne Landsmænd ondt. I talrige Tilfælde 
lader den moraliserende Opfattelse af saadanne Personligheder som 
blotte store Symptomer paa ulykkelige Tilstande eller som store 
Farer, store Svøber sig kun fastholde fra et kortsynet Nytte- 
standpunkt. Men til denne Klasse maa endnu henføres saadanne 

Mænd, der som den store Napoleon tilsyneladende have gjort mere 
Skade end Gavn, været Skyld i utallige Menneskers Lidelser, ja i 
utalliges voldsomme Død. Om slige Personligheder anser Prof. 
Høffding det for givet, at det var bedre om Forholdene ikke havde 
muliggjort eller nødvendiggjort dem. Han føler sig sikker paa, 
at de ikke have bidraget til at fremme Maalet, Menneske- 
slægtens Velfærd. 

Men dette er et Spørgsmaal, som det er saare vanskeligt 
at besvare og saare letsindigt saaledes at afgøre forud med et Nej. 

Da Renan i sin »Israels Historie« har behandlet Kong 
Salomons Regering, kommer han til det Resultat, at denne i sin 
Helhed set var Vildfarelse, men fremhæver tillige hvilket Indtryk 
den gjorde paa Fantasien, saa dette Tidsrum i Aartusender der- 
efter kom til at staa for det israelitiske Folks Bevidsthed som en 
virkelig Glanstid. Han viser, at saaledes kunne selv store Fejl- 
tagelser i Tidernes Løb blive til stor Lykke for et Folk. Han 
nævner eksempelvis blandt andre store Fænomener Napoleon I, 
der vel har bragt Frankrig til Undergangens Rand, men dog maa 
regnes til Frankrigs mest uomtvistelige Nationalformue, fordi 
Menneskene under deres daglige Livs Graat i Graat have en Trang 
til at dvæle ved saadanne store Fænomener i Fortiden, der have 
udbredt et glimrende Lysskær til alle Sider. 

Det forekommer mig, at der er mere Aand i denne Betragt- 
ning end i den, som Prof. Høffding har gjort sig til Talsmand 
for. Napoleons Skikkelse og den Fart, han gav vor Klodes Historie, 
har faaet Millioner af franske og fremmede Hjærter til at svulme. 
Endog Shelley brugte efter hans Død det Udtryk, at Moder Jord 
havde varmet sine gamle Fingre over Gløderne af hin ildfulde 
Aand. Der lader sig sikkert nok aldrig føre noget Bevis for at 
den Nytte, Napoleon har gjort Frankrig og Menneskeheden, vejer 
tungere end den Skade, han har tilføjet. Men kun en plat Moral, 
der har vingestækket Fantasien, kan anse det for godtgjort, at det 
var bedre for Frankrig og Jorden, om Historien havde været 
denne Skikkelse foruden. 

Med Skikkelser af denne Type, hvis Værd for Menneske- 
heden kan omstrides, har jeg imidlertid i mine Artikler slet ikke 
indladt mig, fordi jeg vilde gaa sikkert, have Tilfældet rent. 

Hvad jeg har villet indprænte paany, var først og fremmest 
kun dette: Det gælder om stor Personlighed. Naar man hertil 
har svaret: »Nej, det gælder om Lykke, den højeste Lykke for 

Slægten« — saa er denne Indvending i mine Øjne, kun et Bevis 
paa, hvor slet man har forstaaet mig. Goethe vilde have forstaaet 
min Mening, han, som har skrevet Versene: 



Uden om de store Personligheder kan den sande, menneske- ( 
værdige Lykke slet ikke naas. At den store Personlighed er \ 
Maalet, og at den højeste Lykke er Maalet er da to Sætninger, I 
som intet udestaaende have med hinanden, og Prof. Høffdings 
Forudsætning »at der dog var saa megen Konsekvens« i min 
Tankegang, at jeg ikke paa én Gang fastholdt hin og antog 
denne 4 er derfor af gode Grunde bleven beskæmmet. At jeg ved 
min anden Artikel skulde »have brækket Spidsen af de store Ord 
og de dristige Tanker i den første« er en ren Indbildning af Prof. 
Høffding. Ærgerlig over min Benægtelse af at de Vejrmøller, 
mod hvilke han fra først af fældede sin Lanse, var vandrende 
Riddere, som han har nedlagt, paadutter han mig, at jeg oprinde- ^ 
ligt har kaldt Vejrmøllerne for Riddere og bagefter — ligesom 
hin nu vel hyppigt citerede svenske Præst — har betegnet mine 
egne tidligere Udtalelser som »Løgn altsammen«. Prof. Høffding 
skal og maa være Sejerherre; om over Vejrmøller eller Riddere, 
tyske Filosofer eller svenske Præster, gør mindre til Sagen. Blot 
han kan trykke Kransen om sin Isse. 

Han har »ikke villet tro sine egne Øjne«, da han i min 
forrige Artikel om Nietzsches Forhold til Lykkemoralen læste de 
Ord: »Jeg havde sat mig den Opgave at fremstille Nietzsche, ikke 
at markere ethvert nok saa underordnet Punkt, paa hvilket jeg 
var uenig med ham. Jeg vilde derved ikke have opnaaet andet 
end at slaa Skikkelsen i Stykker«. Et underordnet Punkt! ud- 
raaber Professoren: Det er jo det hvorpaa alt kommer an! 

For ham ganske vist, men ikke for mig. For ham, i hvis 
Øjne Lykkemoralen konstituerer en Art ny Dogmatik, og som j 
tror i den at have den Støttestav, der aldrig knækker, den Regel, ( 
som aldrig svigter, den Vægt, som aldrig viser falsk, det Orakel, 
som altid giver Svar. Ingenlunde for mig. Mon man hos andre < 
Mennesker end Professorer finder en saadan Tyrketro paa en 
Formel? Jeg tror det ikke, en Formel er for en ægte Professor 
hvad Religionen er for en ærlig Præst. 



Volk und Knecht und Ueberwinder, 
Sie gestehn zu jeder Zeit 
HOchstes GlQck der Erdenkhider 
Sei nur die PersQnlichkeit. 

Han vil ikke fatte at for et skeptisk Verdensbarn som 
mig er Lykkemoralens Princip kun et Orienteringsprincip, ikke 
mere. Formlen: den højest mulige Lykke for det størst mulige 
Antal lader jo det Spørgsmaal ganske aabent, hvor stor en Sum 
af Lykke der kan falde i hver enkelts Lod. Og naar man saa 
tilmed, som jeg, ikke betragter det blot elementære Velvære, der 
kun er opnaaeligt, hvor de højere Fordringer til Livet ikke kendes 
eller ere bragte til Tavshed, som nogen sand, nogen ægte Lykke r 
saa maa nødvendigvis al virkelig, al sædelig Stræben gaa ud paa 
at fremme Udviklingen af stor Personlighed; stor Personlighed 
alene kan føle den højeste Lykke. Da med andre Ord den højeste 
Lykke, den højeste Kultur, den store Personlighed for mig er 
forskellige Udtryk for ganske nær beslægtede Begreber, saa vil 
det let forstaas, at det for mig kun havde en ganske underprdnet 
Interesse at markere min Afvigelse fra Nietzsche i Spørgsmaalet 
om Lykkemoralen. 

En ung Forfatter, Hr. Arnold Rohde, som Prof. Høffding 
er meget vred paa, og hvem han endog, uden Skygge af Grund r 
betegner som min Discipel, har, skøndt han indtager et andet Stand- 
punkt til Velfærdsmoralen end jeg, meget rigtigt set og hævdet, 
at der ikke findes nogen som helst Selvmodsigelse i min Holdning 
men at jeg »gennemfører mit Standpunkt konsekvent«. 

Jeg havde brugt det Udtryk at man i Staterne gærne sam- 
tidigt gør adskilligt for Massernes elementære Kultur og en lille 
Smule for de kulturbærende Elementers Vel. I den — i øvrigt 
ganske urigtige — Forudsætning at jeg med kulturbærende Ele- 
menter mener dem »som stifte ny Kultur« forsøger Prof. Høffding 
nu at vise Statens fuldstændige Afmagt til at fremme ny Kultur. 
Med spærret Skrift forsikrer han: »Ingen Statsmand kan frem- 
bringe Kulturkilder«. 

Det er unødigt at raabe det saa højt; for der er ingen, som 
paastaar det modsatte. Men denne Sætning udtømmer ligefuldt 
paa ingen Maade Staternes Forhold til de store Personligheder, 
end mindre Folkenes Forhold til dem. 

Vi kan selvføfgelig ikke fremtrylle den store Personlighed; 
der gives ingen Metoder til at avle Genialiteten. Men vi kan lade 
være med at kvæle den, det er ét; vi kan give den Betingelser for 
dens Udvikling, det er et andet. 

Vi kan lade være med at kvæle Genialiteten. Det vil sige: 
Man skal ikke behandle Genierne som England behandlede Shelley, 

som Tyskland behandlede HSlderlin eller Heinrich v. Kleist, som 
Danmark behandlede P. A. Heiberg. Det gælder ganske vist om 
at optugte Masserne til at forstaa, at de har Pligter mod de 
ualmindelige Mennesker, at de bør holde deres Dom tilbage, hvor 
de ikke kan overskue eller forstaa, men denne Fremgangsmaade 
er saare langsom; det gælder derfor først og fremmest om at 
gøre de saakaldt højest Dannede, de magthavende Personligheder 
det begribeligt, at de ikke er til for at spærre eller plumre Kultur- 
kilderne men for at vogte over dem. »Ingen Statsmand kan 
frembringe Kulturkilder« — det er vist; heller intet andet Menneske 
kan det. Men det geniale Menneske finder dem; han har i sig en 
Affinitet med andre geniale Personligheder, der gør, at han opdager 
og forstaar dem, længe før de opdages og begribes af andre. 
Der findes maaske altid Spirer nok til Genialitet — blot der er 
Udviklingsmuligheder. At Beethoven, hvis han som Barn var 
bleven hensat blandt de Vilde paa Sydhavsøerne, ikke var bleven 
Beethoven, det er vel klart. En Schopenhauer, født i Danmark r 
vilde utvivlsomt være gaaet til Grunde. Aldrig havde han faaet 
et Værk som »Die Welt als Wille und Vorstellung« trykt paa 
dansk Grund. Sætte vi det umulige, at det var sket, saa 
havde man indespærret Forfatteren; man havde sikkert ikke 
nøjedes med at landsforvise ham. En Nietzsche, født i Danmark, 
vilde hurtigt have forarget saaledes, at han ikke havde kunnet 
faa sine Bøger forlagte. At han her var bleven Universitetslærer, 
er utænkeligt; Professor Høffding var bleven hans lykkelige 
Konkurrent. 

Kan man altsaa for det første lade være med at kvæle 
Genialiteten, saa kan man for det andet give den Betingelser for 
dens Udvikling. Det er det, som Fyrstemagt, Kongemagt, Pavemagt 
en Gang betragtede som et af deres Hovedformaal. Selvfølgeligt har 
aldrig nogen Fyrste eller Pave kunnet frembringe et stort Menneske. 
Men han har kunnet skabe den Tilstand, der gjorde dets fulde Ud- 
vikling mulig. Ogsaa uden Julius den Anden vilde visselig Michel 
Angelo være et epokegørende Geni. Men uden ham vilde han 
ikke have dekoreret det sixtinske Kapel, maaske aldrig have 
udført Freskomalerier. Og hvor langt ringere vilde Michel Angelo 
ikke staa for os uden det Kapel! 

Vi have haft Konger, faderlige Konger, som drev de be- 
tydeligste Mænd, der fandtes i Danmark, ud af Landet. Man 

sammenligne hermed hine Paver, der gav de store Kunstnere 
Opgaver, som gjorde dem dobbelt store. 

Storhertugdømmet Weimar betød i det attende Aarhundrede, 
før Karl August besteg dets Trone, aandeligt ikke stort mere end i 
vore Dage Aarhus. Men dette Weimar gav Datidens største Genier 
og Talenter Eksistensbetingelser og fremmede deres Befrugten af 
hverandre 1 ). Medens fire Mænd som Wieland og Herder, Goethe 
og Schiller endnu var samlede indenfor dette lille Lands snævre 
Grænser, gav Danmark Slip paa sine fire betydeligste Mænd, paa 
Carstens, paa Malte-Brun, paa P. A. Heiberg, paa Steffens, ud- 
stødte de to og forviste de to andre, i Steden for at gøre deres 
Ævner saa frugtbare som muligt for Landets Kultur. 

Prof. Høffding skriver de vise Ord: »Naar det er umuligt 
at angive en Metode til ligefrem at skabe Stormennesker [hvilket 
stygt Ord!] saa er det ikke mindre umuligt at angive en aldeles 
sikker Ordning, der kan føre til, at Stormenneskene altid faa den 
Indflydelse, som tilkommer dem. c Aldeles sikre Midler til at store 
Mennesker altid komme til deres Ret, lade sig selvfølgelig ikke 
angive. Men til en Begyndelse kunde man maaske blive enig om, 
at de Midler, som Christian IV anvendte overfor Tycho Brahe, 
Christian V overfor Griffenfeldt, Christian VI overfor Holberg, 
Frederik VI overfor Steffens, og som Danmark senere bragte i 
Anvendelse overfor Moltke, Norge overfor Abel, ikke føre til 
Maalet. Og det var allerede saa meget vundet. 

Professoren forklarer, at Striden i den menneskelige Verden 
netop staar om, hvem der er stor, og fortsætter: »At sige: Stor- 
menneskene skulle regere er et meget barnligt Program« og for 
at give en slaaende Forestilling om min Barnlighed minder han 
træffende om »den Konstitution, Sismondi udkastede som Dreng, 
og hvis første Bestemmelser vare disse: § 1 Tous les Fran^ais 
seront heureux. § 2 Tous les Fran^ais seront vertueux.« Citatet 
er, som i Almindelighed Citaterne hos Prof. Høffding, lidt ukorrekt. 
§ 1 indeholdt i Sismondis Udkast, at Franskmændene skulde være 
dydige, og først § 2, at de skulde være lykkelige« Jeg baaber 
Professoren trods Sismondis Barnlighed paaskønner dette Trek 
hos ham, at han, saa ung og uerfaren han var, sagde: Først 
Dyden, saa Lykken! Enhver Etiker siger som han. 



*) Goethe udtaler etsteds, at var han ikke bleven omplantet fra Frankfurt 
til Weimar, havde det været ude med ham: unter solchen fortwåhrenden 
Umstånden wurde ich gewiss zu Grunde gegangen sein\ 

»At finde en saadan Maalestok for Storheden, at den straks 
anerkendtes af alle og sattes paa Herskersædet, vilde være at 
finde de vises Stene, 

Jeg har ikke udgivet mig for at have fundet den. Men jeg 
bliver ikke derfor Demokrat. Prof. H. opfatter Ordet Demokrati 
som et blot politisk Begreb. Jeg har taget det i langt videre 
Mening. Han mener, at »i den virkelige Verden er den eneste 
mulige Fremgangsmaade den, at de store, i det hele de kyndige 
og erfarne, maa stræbe at overbevise de andrec Han undersøger 
hvor mange Maader der er »paa hvilke faa kunne herske over 
mangec, tager atter her Ordet herske rent politisk og kommer 
saa til det Resultat, at den ypperste Form er Afstemning, Valg. 
I sin forrige Artikel fremsatte han jo ogsaa den Paastand, at 
hvad Demokratiet vil er et virkeligt Aandsaristokrati. 

Det rene demokratiske Princip er imidlertid ikke det at 
indsætte et Aandsaristokrati, men dette, at Flertallet afgør. Det 
ægte Aristokratis Princip er, at enhver paa sin Plads skal gælde 
saa meget som han er og underordne sig under den højerestaaende. 

De bedre, de bedste — hvordan skal de findes? De kunne dog 
vel findes anderledes end ved at de faa Flertal ved et almindeligt 
Valg. Faa tvivle paa, at Hartmann og Gade er de ypperste danske 
Musikere — de er dog ikke valgte dertil. Selvfølgeligt maa de 
bedste overbevise de andre om deres Betydning, men de behøve 
ikke at overbevise dem ved Ord. At Tordenskjold i sin Tid var 
den ypperste danske Søhelt, at Thorvaldsen i sin Tid var den 
første danske Billedhugger, det godtgjorde deres Gerninger for 
enhver, der forstod at bedømme dem. Men naar Prof. Høffding 
om hine andre, der maa overbevises, siger: »Konger, Ministre, 
Folkemængder — alle Slags Magthavere høre til disse andret, 
saa er her demokratiske og aristokratiske Former blandede mellem 
hverandre. Bismarck behøvede, som den preussiske Forfatning for 
en Menneskealder siden var, kun at overbevise en eneste Mand, 
Kong Wilhelm, for at naa frem til den højeste Magt. Havde han 
skullet vælges til den af mere end en, var han rimeligvis aldrig 
kommen til Magten, og i en Republik som den nuværende franske 
var han rimeligvis bleven styrtet et Aar derefter. 

Det at skænke den store Personlighed de Udviklingsmulig- 
heder og den Indflydelse, der tilkommer den, er det, hvorom det 
gælder. Om dette politisk bedst naas under et gennemført Demo- 
krati eller under saadanne aristokratiske Republiker som Venedig 

var i det 15de Aarhundrede eller England (om end ikke af Navn 
en Republik) var senere hen, er i det mindste et aabent Spørgs- 
maal. At gøre denne Gavn paa det aandelige Omraade som paa 
det politiske, det var Kongedømmets, som al Fyrstemagts, Idé 
fortræffeligt udviklet i Lorenz von Steins Værker. Det var 
den geniale Mening med det, som nu altfor mange Steder er 
gaaet tabt — en Idé, for hvilken Menneskeheden endnu ikke har 
fundet fiild Erstatning. 

Jo utvivlsommere det er, at Demokratiets Strøm er i be- 
standig Stigen, des nødvendigere er det, saa indtrængende som 
muligt hos Befolkningerne at vække Opmærksomheden for hvad 
Schiller har udtrykt i dette Epigram: 

Millionen sorgen dafur, dass die Gattung bestehe, 

Aber duren wenige nur pflanzet die Menschheit sich fort. 

og Hebbel i disse Linjer: 

Nimmer in tausenden KOpfen, der Genius wohnt nur in Einem, 
Und die unendliche Welt wurzelt zuletzt doch im Punkt. 

I sin Bog Popular government hengiver Henry Maine sig til 
de tungsindigste Befrygt ninger for Europas Fremtid paa Grund af 
Demokratiets Fremtrængen paa alle Omraader. Det forekommer 
ham, at de fladeste og mest hverdagslige Anskuelser vinde stedse 
mere Jordsmon. Han mener, at Følgen til sidst bliver den, at 
Fremskridt, Forbedring af menneskelige Tilstande, der altid er 
udgaaet fra fremragende Enkelte, aldrig fra demokratiske Flertal, 
ophører og ender i Stillestaaen. — Det rent Politiske interesserer 
mig mindre, især fordi her til Lands det herskende Mindretal er 
en endnu langt idéløsere Gruppe end det Flertal, som arbejder 
sig frem. Men ogsaa paa de fleste andre Omraader ser jeg Farer 
som ingen hos os har stillet sig det til Opgave at imødegaa, stedse 
voksende Farer for Udviklingen af de fremragende Enkelte, de 
store Personligheder. 

Det er da den store Enkelte, hvis Værd, hvis Selvherlighed 
det gælder om paany at betone i en Tidsalder, hvor al Frem- 
skridtsbegejstring har Ordet Omnibus (for alle!) til Løsen og hvis 
Fremskridtsmænds rette Emblem Omnibus'en er. Jeg véd, at jeg 
ikke miskender det store og gode i hint Løsen; men jeg tror, 
at jeg har en særlig skarp Sans for Farerne derved. Ikke blot 
Jærnbanetoget er jo en Omnibus, men Avisen er en Omnibus, 
Skolen er en Omnibus, Universitetet er en Omnibus, Kunstakademiet 

er en Omnibus, Dannelsen er en Omnibus. Militæret uniformerer, 
Gejstligheden uniformerer, Juristeriet uniformerer, Partipolitiken 
uniformerer. 

Da Italien i det 15de og 16de Aarhundrede frembragte Verdens 
ypperste Kunst, sendte Fædrene deres Sønner i Guldsmedelære 
eller i Malerlære, den enkelte Dreng til en enkelt fortrinlig Mester 
i Faget. Og Drengene gik ud af Læren som Mestere i deres 
Kunst, som store særegne Personligheder. Nu, da Italien ingen 
Kunst har og ingen faar, men har faaet preussisk uniformeret 
Hærvæsen og Skolevæsen, nu sender det sine unge Mænd tiL 
Sverig at gaa i Sløjdsskole, hvor Undervisningen er ens for alle, 
og hvor den endnu aldrig har fostret nogen personlig Originalitet. 

Er det gaaet saadan i det rige Italien, saa er det intet 
Under at det skorter paa stor Individualitet hos os. Vi maa naa 
til igen at taale Individualitet hos hverandre. Det er det første 
Skridt. Saa maa vi naa til at fordre Individualitet af hvérandre. 
Det er det næste Skridt. 

Jeg tror egentlig ikke, at Prof. Høffding er synderligt uenig 
med mig heri. Han har kun et helt forskelligt Temperament. 

Det har været mig en Fornøjelse at udfægte denne lille Dyst 
med ham. Altfor tit er det faldet i min Lod at blive angrebet af 
Personer, jeg ikke kunde være bekendt at svare eller for hvem 
jeg kun vilde gøre den forønskede Reklame ved at svare. Man 
vil da forstaa, hvor kært det har været mig, for en Gangs Skyld 
at have til Modstander en Hædersmand som ham. Jeg har aldrig 
angrebet ham; jeg har tidligt sat Pris paa ham og holder i Grunden 
mere af ham end han af mig. Kritisk Virksomhed gør smidig, 
og jeg er mere vant end han til at finde mig i et fra mit eget 
helt forskelligt Naturel. Det har moret mig at drille ham en 
Smule, da han var saa overlegen; men jeg har gjort det sine ira 
et studio. Jeg føler overfor ham hverken Vrede eller Nag. En 
Strid som denne sluttes bedst ved, at man rækker hinanden Haand. 

Naar Einheriarne havde hugget hinanden sønder og sammen, / 
rejste de sig ganske hele op og gik fredeligt Side om Side tilbage j 
til Valhal. 

Georg Brandes. 

Skuespil i en Akt. 



Personerne : 

Erik. 
Marie. 

Scenen: Eriks Værelse. Erik sidder og læser. Det banker. Marie kommer. 



Erik (springer op). 

Marie! 

Marie. 

Vær rolig, Erik; jeg kommer hverken med Klager eller 
Bebrejdelser — jeg vil blot tale med dig. 

Erik 

{fører hende ved Haanden til en Stol ved Skrivebordet og sætter sig lige overfor). 

Hvad vil du saa sige mig, Marie? 

Marie. 

Det var det Brev, du skrev til mig for en Maaned siden 
mener du endnu det, du skrev? 

Erik (takker Øjnene træt). 

Det er saa længe siden — hvad skrev jeg? 
Marie. 

At du holdt meget — nej, du skrev, du holdt usigelig 
meget af mig, men at jeg maatte forlade dig for en Tid. Der er 
gaaet en Tid nu — holder du af mig endnu? 

Erik (nikker). 

Marie. 

Men ikke som før? 

Erik (langsomt). 

Nej! 

Marie (uat efter). 

Hvorfor skrev du da, du troede, et Ægteskab kunde frelse os? 
Erik. 

Det var dog altid en Forandring! 

Marie. 
Du var træt af Forholdet? 

Erik. 

Maaske! 

Marie. 

Ja, det kunde jo ikke blive saadan ved — disse stadige 
Brud fra din Side, og det, at jeg altid tog imod dig, naar du 
kom tilbage, det gjorde mig til din Slave, og du mistede 
Interessen for mig. Jo mere overbærende jeg var, des hensyns- 
løsere blev du. Jeg skulde have spillet den Komedie, som Mænd 
vil have — vist Ligegyldighed i Stedet for Hengivenhed; men 
jeg syntes, vi var begge for gode til den Slags Lefleri. — Men, 
Erik — jeg vilde foreslaa dig noget, derfor kom jeg i Dag; jeg 
mener, vi skulde være lidt i Ro hver for sig — en Tid — et halvt 
Aar — og naar vi saa følte, vi stadig holdt af hinanden — saå 
kunde vi jo gifte os. 

Erik. 

Det mente jeg netop, (tø jeg skrev til dig, men — nu 

jeg tror ikke, det kommer igen, du — det er vist forbi. 

Marie. 

Det har du sagt før ogsaa, og du er dog vendt tilbage. 
Erik. 

Ja, men én Gang bliver den sidste, ouue Pavae.) 
Marie. 

Og nu mener du, det er sidste Gang? (Erik nikker.) Gør det 
slet ikke ondt i dig, naar du tænker paa, at alt det er forbi, at 
do aldrig skal leve det om igen? 

Erik. 

Jeg tænker ikke tilbage, du — jeg har ikke Tid til det — 
jeg tænker blot frem — frem. 

Marie. 

Ja, nu skriver du — og du mener, det kan helt udfylde 
dit Liv og tilfredsstille dig, saa du aldrig vil savne det andet. 

Erik. 

Jeg har tit savnet det, 

Marie. 

Men ikke længtes efter det ellers var du kommen 

til mig. 

Erik. 

Det maatte have været dig, der skulde gjort et eller andet 
— jeg syntes ikke, jeg havde nogen Ret til vedblivende at fordre 
af dig, naar jeg selv gav saa lidt; og du tav saa længe, saa troede 
jeg, vi var enige. 

Marie. 

Ja, enige i at skilles for en lille Tid — men jeg véd, du, 
at skøndt jeg nu ikke kunde give eller modtage Kærtegn, fordi 
jeg er saa forpint og træt — saa kan det vaagne op altsammen, 
naar din Ømhed kalder paa mig. 

Erik. 

Men jeg tror ikke mere paa det, du — jeg kan ikke mere. 

Jeg vil skrive nu, bare skrive — alt andet er mig intet — 

og jeg maa have Ro, ofre mig helt for det, ellers bliver det ikke 
til noget. 

Marie. 

Din første Bog skrev du dog. mens Lykken jublede i dig. 

Erik. ' . 

Derfor duede den heller ikke. 

Marie. 

Hele Kritiken fandt den god, og du selv var glad for den. 
Erik. 

Ja og nej — den lykkedes nogenlunde, ipen den var bleven 
meget bedre, hvis man maa kun have det ene i Tankerne. 

Marie. 

Og derfor kaster du nu mig helt til Side, mig, til hvem du 
en Gang sagde, at hvis du nogensinde blev Digter, var det ved mig 
og for mig. 

Erik (stille). 

Det kan jo ikke nytte at bebrejde mig noget. 

Marie. 

Jeg bebrejder dig intet, Erik de haarde Ord, her 

kunde siges, vil du nok sige dig selv en Gang. 

Erik. 

Jeg føler ingen Skyld hos mig, Marie, lige saa lidt som jeg 
vilde finde det hos dig, hvis det var dig, der først var bleven 
træt. Du har jo selv i vort Forholds Begyndelse sagt, at naar 
én af os mærkede Forandringen i vore Følelser, maatte man sige 
det — og skilles, 

Marie. 

Ja vist, det er ogsaa rigtigt, men det er altid Manden, som 
gaar først, det vidste jeg ikke bestemt den Gang. Aa, det er saa 
let for ham at slippe, naar han er mæt, han forstaar ikke, hvad 
en Kvinde føler ved at skulle betragte den Mand, i hvis Arme 
hun har hvilet, som fremmed — — fremmed, du, i Blik og Ord 
— fremmed i alt det, som før var hendes. Naar Kærligheden er 
borte, er Hengivelsens Minde en Kval, og hun skammer sig over 
det, hun før kun rødmede over. Men det forstaar I ikke — naar det 
ene er forbi, begynder I paa det andet, og I kalder os for ære- 
løse, nåar vor Trofasthed naa'r lidt ud over Rusen. Jeg siger dig, 
Erik, jeg bebrejder dig intet — man maa jo være som man er — 
men jeg lider saa grænseløst, og jeg ser med Rædsel paa Dagene, 
jeg skal leve. 

Erik. 

Du har dog haft mig, Marie, som ingen Kvinde før — du 
har dog levet — 

Marie. 

Ja, for at lide tusend Gange mere nu. 

Erik. 

Tror du ikke, det gør mig ondt at se dig bedrøvet — men 
vi véd jo dog begge to, at intet varer — heller ikke Sorgen. 

Marie. 

Aa, skyd Set ikke fra dig med den Formodning, at jeg 
skulde glemme dig — det véd du, Erik, jeg ikke kan. 

Erik. 

Jeg vil ikke skyde noget fra mig — - vi har aldrig narret 
hinanden, vil du nu, jeg skulde gøre det af Medlidenhed — dertil 
er du for god? Og kan vi ikke være Venner alligevel? Vi skal 
ikke skilles — Forholdet maa blot forandres. 

Tilskueren. 1890. 19 



Digitized by Google 



284 



„Skyldfri- 



Marie. 

Det er saa let at sige, og saa let for dig; men for mig r 
som føler hele min gamle, Ømhed leve op, blot jeg taler med dig 
— jeg kan ikke. — Og du selv — tror du, du kan glemme alle 
de Timer, du har siddet hos mig, naar du var trist og træt — 
da du mente kun at finde Fred hos mig? 

Erik (*tijie). 

Det er allerede glemt. 

Marie (falder sammen i Hulken). 

Erik! 

Erik (stryger hende over Haaret). 

Du maa være rolig, Marie. 

Marie. 

Aa — det var det værste, du har gjort mig! — Glemt — 
al min Kamp — min Hengivelse, min Ømhed — glemt — strøget 
ud af dit Liv! 

Erik. 

Jeg véd ikke, om det er glemt, men jeg tænker ikke mere 
paa det; jeg kan ikke mere det, med dig — jeg vil være 
noget mere. 

Marie (bitter). 
Og du kan intet blive med mig? 

Erik. 

Jeg tror det ikke — nej! 

Marie (dirrende). 

Kan du ikke høre, hvor hjærteløst du taler? 

Erik. 

Man maa se til at kvæle hvad der hedder Følelse — ellers 
bliver man staaende stille. 

Marie. 

Du taler raat, men du tænker ikke saadan, med mindre du 
vil haane det bort, der generer dig nu; véd du ikke, hvorledes 
det, du foragteligt kalder »Følelse«, har virket paa dig og mig? 
Véd du ikke, det var den, som bragte mig til at behandle min 
gode, gamle Moder med Kulde og Ligegyldighed — jeg havde ikke 

Plads for andre end dig — til at udsætte mit Rygte ja r 

du har altid smilet ad »Rygtet«; naar jeg bad dig være forsigtig 
og ikke trodse for meget, saa rystede du medlidende paa Hovedet, 

sagde, at alle Kvinder dog var ens, deres Rygte var dem vigtigere 
end deres Elsker. Du spurgte, om det ikke var nok, jeg havde 
dig, og mente, de andres Dom burde jeg være intelligent nok til 
at hæve mig over. — Ja — saa længe jeg havde dig — men 
nu? Nu staar jeg alene blandt alle dem, som har været enige 
om at fordømme mig. Din overlegne Foragt for Rygtet opretter 
det ikke, og din Kærlighed giver mig ikke mere Oprejsning. Jeg 

staar alene nu med alt det, som ikke rører ved dig men 

du — den Følelse, du nu haaner, har hjulpet dig frem — 

du har lært at arbejde — har sluppet dit syge, hensigtsløse 
Drømmeri — ved mig — det har du selv saa ofte sagt, at uden 
mig var du aldrig kommen videre end til Fantasien. Du har ud- 
nyttet mig, du har erhvervet det, du manglede saa 

kan jeg gaa. 

Erik. 

Det viser jo kun, at jeg er den stærkeste, jeg har forstaaet 
at lære af Samlivet med dig, tilegne mig det, jeg havde Brug for, 
og saa at gaa videre alene. Du har intet lært, du mente, du 
kunde nok, og saa blev du staaende ved Følelsen. — Derfor er 
du den svageste nu, — al den Følelse er blot ødelæggende. 

Marie. 

Ja, den, der giver mest, bliver den svageste — og dog har 
du ofte sagt, at i vort Forhold var jeg den stærke — - du det 
syge, viljeløse Barn. 

Erik. 

Ja, du — det var saaledes, og det foruroligede mig; jeg 
forstod da at standse i rette Tid, ellers kunde det let baaret der- 
hen, hvor jeg ikke vilde. Jeg mærkede, du vilde have mig netop 
som dit syge Barn, stadig ledende din Vilje over i mig, — jeg 
følte Taget i Nakken, Tøffelspiren i mig — du vilde kue min Per- 
sonlighed men jeg vilde noget mere end at være din Mand. 

Marie (sørgmodig). 

Erik, Erik — det siger du til mig! Hvis jeg havde villet 
det, tror du saa, jeg havde sat hele mit Liv ind paa at vække 
Manden i dig? Dag og Dag glemte jeg alt mit og mine for at 
være hos dig, berolige dit Sind, fremspore Energien og tilskynde 
dig til Arbejde! Du gik omkring træt og forpint, kunde ikke be- 
gynde, tvivlede om dine Ævner, ja vovede knap et Forsøg. — Jeg 
kunde jo saa let have slappet dig endnu mere, støttet dine Tvivl 

og beholdt »Barnet«, om jeg havde villet. Gjorde jeg det? 

19* 

Erik. 

Nej, men dine Bevæggrunde var ikke saa uegennyttige, som 
du vil bilde dig selv og mig ind, det morede dig at føle den Magt 
pg Indflydelse, du havde paa mig — og saaledes nød du selv, 
medens du kun troede at gøre godt mod mig. 

Marie. 

Hvorfor gør du dig saa haard og ond? Hvorfor misforstaar 
du med Vilje det gode, jeg har gjort dig? Du behøver ikke at 
gøre rriig slet i din Bevidsthed for at jage mig ud af den. Du 
skal ikke nedsætte mig for lettere at blive af med mig, jeg skal 
nok gad. alligevel. 

Erik (mildt). 

Nej, Marie, du skal ikke gaa ; jeg vil slet ikke være dig 
kvit. — Jeg skylder dig meget, men hvor rent meningsløst er det 
ikke derfor at fortsætte et erotisk Forhold? Jeg sætter megen 

Pris paa dig og vil daarlig kunne undvære dig men som 

Ven, Kammerat — kan vi ikke være Venner, tror du? 

Marie (pludselig). 

Er der en anden? 

Erik. 

Nej — jeg kender jo ingen anden. 

Marie. 

Ja saa — — saa kan vi maaske blive Venner — en Gang 
— vi kan jo prøve (rækker ham Haanden). Men saa maa du sende Bud 
efter mig, naar du vil se mig. 

Erik. 

Du kan godt komme, naar du vil — nu er du altid vel- 
kommen. 

Marie (smiler svagt). 

Siden jeg ingen Fordring mere har paa dig? 

Erik. 

Ja — underligt nok! Det irriterede mig tit, at du havde 
Fordring paa mig og min Fortrolighed — for jeg følte, du havde 
Ret til den. 

Marie. 

Jeg har da aldrig forlangt den; det var altid dig, der satte 

4ig stille hen til mig, lukkede Øjnene og saa vidste jeg, 

der var noget, du vilde sige. 

Erik: 

Ja, det var der ogsaa — jeg mente, der maatte være fuld 
Tillid, ellers blev et Forhold kun halvt; men naar jeg puttede 

alting i dig, blev der ingenting til Papiret —'og det : - det 

, er mig det vigtigste nu. 

Marie. 

Nu — men ikke før. 

Erik. 

Jeg véd ikke, men da det gik op for mig, at jeg ikke 
kunde bruge det bagefter, saa — : 

Marie. 

Saa ofrede du mig. 

Erik. 

Tys — lad os ikke komme hKppaa det igen — det skal 
jo være glemt. 

Marie. 

Skal være? Ja, det maa du være ene om; jeg kan ikke 
glemme. Husk paa, Erik — det er ikke blot Ord, dér er faldet 
mellem os — der er levet et Liv — det kan gaa til Grunde, men 
det kan aldrig glemmes. Der er Mærket af det i alle vore Tanker 
og Handlinger, Mærker, som du ikke kan slide ud, med mindre 
din Kjærlighed har været saa pjaltet, at jeg maa skamme mi£ 
over at have været Genstand for den. 

Erik. 

Marie — du har ikke Lov at tale saadan. 

Marie (knuger Hænderne mod Tindingen). 

Aa nej, nej, jeg véd det — du har givet, hvad du kunde 

give; at jeg har givet mere, er jo ikke din Fejl men det er 

saa ulideligt, dette, at jeg skal være ene om at mindes — jeg 
holder saa grænseløst af dig — saa meget du, at det eneste, der 

afholdt mig fra dette (hun løfter en Revolver, der ligger paa Bordet) Var det, at 

jeg ikke vilde gøre dig ondt ved at dø — jeg vilde ikke lægge 
det paa din Samvittighed; med min Død i Tankerne kunde du 
ikke leve videre og blive til noget. 

Erik (etiiie). 

Jeg vilde ingen Bebrejdelser have gjort mig — jeg har ingen 
Følelse af Skyld, ti jeg har handlet som jeg maatte handle, uden 
andet Hensyn end det at være sand. 

Marie 

(holdende Revolveren, rejser sig i Fortvivlelse). 

Ikke engang det — — Erik, Erik — saa er det forbi med 
mig. Mit Liv er dig ikke mere til Glæde, min Død ikke til Sorg 
— der er kun Ligegyldighed tilbage — Venskabet var en Barm- 
hjærtighedsgerning — tak, Erik — nu er der kun det igen — 

(hæver Revolveren). 

Erik 

(springer til og vil gribe hende om Armen — hun gaar afværgende nogle Skridt tilbage). 

Marie — læg den 'Tingest bort — den er ladt — tag dig 
sammen og vær rolig — naar der er gaaet en Tid, saa har du 
glemt — du vil snart komme over det — 

Marie (lidenskabeligt). 

Nej du, saa ussel vil jeg ikke være, at jeg skulde gaa og 
vente paa det — leve Dagene igennem for at trampe paa min 

Kærlighed, indtil den var slidt op. (Roligere) Jeg vil kun dø, 

fordi jeg ikke mere kan give dig noget — — lad mig nu gøre 
som jeg vil, du har jo handlet som du maatte — jeg bebrejder 
dig intet — du har intet forbrudt — jeg elsker dig blot — 

Erik (urolig og bevæget). 

Tænk paa Fremtiden, Marie, vi véd jo ikke, hvad den kan 
bringe — maaske jeg tager fejl af mig selv. 

Marie (stærkt). 

Lyv ikke, Erik — du véd, hvor urokkeligt jeg tror paa dig. 

(Bøjet frem mod ham, tonløst) Der er intet mere hos dig — vær 

nu sand — intet for mig? 

Erik 

(staar med Haanden over Panden i stærk indre Kamp. Han ryster paa Hovedet og svarer 

næppe hørligt) 

Jeg tror det ikke! 

Marie 

(har stirret paa ham i Dødsspænding; da hun hører hans Svar, udstøder hun et svagt, fortvivlet 
Skrig og vil løfte Revolveren mod sig, men Haanden ryster og Armen falder ned). 

Jeg kan ikke — jeg kan ikke — gør du det, Erik (rækker 

Revolveren mod ham, han tager den) — gør du det — du kan — aa , det 

vil være saa let for dig — din Haand ryster ikke — alting er 

stille i dig — gør det — gør det aa, Herregud — det 

Øjeblik — et lille Tryk — og saa — saa er du fri for mig 
for bestandig — 

Erik (tager hendes Haand). 

Marie — man har ikke Lov til at bede et andet Menneske 
om det, lige saa lidt som jeg har Ret til at hindre dig, hvis du 

mener, du maa gøre det men endnu en Gang — vi 

Téd jo ikke, hvad Tiden kan bringe — Marie, har du Mod — saa 
vent en Tid endnu — langt borte fra mig — holder du af mig, 
som du siger, — saa vent — jeg tror ikke, det kommer tilbage 

roer, jeg synes, det er forbi nu. men jeg véd det ikke jeg 

liar jo aldrig vidst det — 

Marie. 

Kundé du leve paa saa lille et Haab? 

Erik. 

Jeg har aldrig kunnet elske som du — men hvis jeg kunde 
■det — ja — saa tror jeg, jeg maatte leve — maatte leve saa 
længe, du levede — jeg vilde udholde alle Dagenes Pinsler og Haab- 
løshed, saa længe jeg blot havde Ævne til at tænke paa dig — 

Marie (aandeløs). 

Det kunde du? Og du tror paa en saadan Kærlighed? 

Erik. 

Ja — hos dig! 

Marie (rækker ham beg^e Hænder). 

Jeg venter, Erik — for nu tror jeg, du kommer tilbage! 

<Erik ryster paa Hovedet). Jeg tror det alligevel. 

(Tæppe.) 

Nathalia Larsen. 

Det synes at skulle blive ; fast Skik at hellige September 
Maaneds Operarepertoire til fremmede Sangeres Gæsteoptræden. 
I Fjor viste Frk. Oselio sig i Carmena Rolle og i Aar havde man 
Fornøjelsen af at stifte Bekendtskab med Frk. Sigrid Wolffs 
Udførelse af samme Parti. Det var virkelig en Fornøjelse, forsaa- 
vidt som Frk. Wolffs Carmen var en dygtig og navnlig i vokal 
Henseende særdeles tilfredsstillende Præstation; men det dybe Ind- 
tryk, som Frk. Oselio efterlod i Fjor, modtog man ikke denne 
Gang. Frk. Wolffs livfulde, kokette, men altfor dameagtige Cigaret- 
firbejderske var ikke storladen, lidenskahelig og fræk energisk som 
Frk. Oselios. — 

Uagtet Sæsonen saaledes begyndte som en tro Kopi af den 
sidst afsluttede Sæson, kunde man dog ikke et Øjeblik være i 
Tvivl om, at den ret snart maatte faa et ganske andet Præg* 
Sæsonen 1888—89 havde jo været, hvad man med et efterhaanden 
gængse Udtryk benævnede en »Stjærnecsæson; mere end i nogen 
foregaaende Sæson havde Repertoiret i Fjor været bygget paa de 
to Stjærner, Frk. Dons og Hr. Ødmann, og Kulminationen af 
Sæsonen havde, som man husker, »Operaenc Konge for en Dag været. 

Da Sæsonen i Aar begyndte, var jo imidlertid begge disse 
»Stjærnert forsvundne fra Horizonten; Hr. Ødmann sagtens for 
bestandig, idet han havde foretrukket at søge tilbage til sin Hjem- 
stavns Operascene og Frk. Dons i hvert Fald for nogle Maaneder, 
for hvilke Teatret havde givet hende Permission til fornyede 
Studier i Udlandet. — Uden disse sine to Støtter var Teatret 
ikke i Stand til at fortsætte med det Repertoire, som man dyrkede 

i Fjor. Ikke for<Ji Publikum var bleven ked deraf — tvært imod, jeg 
skulde gærne tro, at dersom man havde kunnet begynde forfra 
i Aar igen med Konge for en Dag, saa vilde Folk have fyldt 
Teateret en anselig Række Aftener endnu — men fordi man aldeles 
ikke havde været betænkt paa at have nogen Reserve, der kunde 
rykke ind i de Partier, som Frk. Dons og Hr. Ødmann i et Par 
Sæsoner havde behersket med suveræn Uangribelighed. Publikum* 
der havde vænnet sig til at møde i Teateret for at beklappe disse 
to Kunstnere, vilde næppe heller finde sig i at se deres Partier i 
nogen anden Sangers Hænder. Og desuden, hvorfra skaffe denne 
anden Sanger? Under det hidtil herskende System havde jo hele 
det øvrige SangerkQrps været skudt til Side og kun været brugt 
som Staffage og Baggrund for »Stjærnernes« Udfoldelse af dere$ 
(virkelig eller tilsyneladende) glimrende Egenskaber. De Sangere 
og Sangerinder, som fra tidligere Tid var kendte og 'skattede og 
som heldigvis en Gang imellem fik Lov til at vise, at deres Kunst 
trods alt stod saa højt og sikkert som nogentid, de var alle som 
én efter Ævner og Uddannelse anviste paa et større og bedre 
Repertoire end opera-comiquens, og de unges Muligheder havde 
man kun sjælden Lejlighed til at dømme ojn. 

Det var ikke ueffent, at et af de større Dagblade valgte 
Øjeblikket, da Sagerne stod saaledes, til paany at rejse Opera- 
spørgsmaalet. Det drøftedes i en Række ledende Artikler, der fra 
en ret spagfærdig Begyndelse efterhaanden tiltog i skarp Kritik af 
Teatrets øverste Ledelse. Det viste sig ogsaa, at Jordbunden var 
godt forberedt for denne Sag, ti snart kastede flere og flere af 
Hovedstadens Blade sig over Spørgsmaalet, og samtidig fremkom 
der halvt eller helt officielle Meddelelser om, hvor meget der for 
Tiden arbejdedes ved Operaen, der nævnedes snart Drot og Marsk 
snart Fidelio, Walkiire og a. m. 

Inden denne Aviskrig, der havde taget sit Udgangspunkt 
fra Operaen, men som for øvrigt snart kom til at omhandle alle 
mulige Teaterfprhold , hvor det paa nogen Maade lod sig gøre at 
rette Angreb paa Teatrets Chef, — inden denne Krig afsluttedes, 
havde Teatret allerede bragt til Opførelse Ifigenia i Aulis og Drot og; 
Marsk ligesom Romeo og Julie var genoptaget med Frk. Rothe i 
Frk. Dons' Rolle og Hr. Nordal Brun i Ødmanns. — • Det 
kunde saaledes ved første Øjekast se ud, som om man virkelig 
var bleven paavirket af disse forskellige Bladartikler og det i 
dobbelt Henseende, dels saaledes at man søgte hen til et værdigere 

Repertoire, dels saaledes at man nu ikke veg tilbage for at over- 
give de hidtil priviligerede Stjærnepartier i yngre Kunstneres 
Hænder. Saa gærne man, særlig naar man som »Tilskuerens« 
Musikmedarbejder, har været med til blandt de første at rejse en 
Opinion imod det hidtil herskende Operasystem, nu end vilde tro, 
at Teatret virkelig tilsidst havde indset det berettigede i al denne 
Kritik og nu agtede at skifte Signaler, saa kan det dog ikke nytte 
at skjule for sig selv, at det næppe er Tilfældet saaledes. — 

For det første vilde Teatret ikke være den kongelige og 
statslige Anstalt, som det er, om det ikke paa ægte Autoritets- 
Vis befandtes at tage saa lidt Hensyn som paa nogen Maade mulig, 
til hvad Pressen og Publikum mener og udtaler om at et eller 
andet kunde være bedre eller anderledes ved denne Anstalt. Det 
kan ganske vist en Gang imellem tage sig ud, som om Teatrets 
høje Chef % var en Smule ømskindet for disse Spydigheder og 
Angreb; men i Virkeligheden er han det næppe, man har vistnok 
Lov at betragte de Artikler i »Berlingske Tidende«, i hvilke han fra 
Tid til anden beskæftiger sig lidt nærmere med, hvad han selv 
kalder »Teatersporten«, som en behagelig Adspredelse for Teater- 
chefen; ogsaa for ham er det en Slags Sport — i Mindelsen om 
gamle Krigerdage — med overlegen Elegance at kaste en af de 
Angribere, der uforsigtig har givet sig større Blottelser, til Jorden 
med et — Pennestød. Det synes saaledes, som om Teaterbestyrelsen 
snarere er haardhudet end lydhør. 

For det andet skal det imidlertid straks indrømmes, at de 
Angreb, Bladene (og da særlig det Blad, der aabnede Kampen 
denne Gang) rettede mod Teatret, hverken var særlig skræk- 
indjagende eller egentlig opfordrende til Reformationer. I det hele 
taget rettedes ikke Slag mod Teatret for konkrete Synder (i alt Fald 
ikke* fra Begyndelsen af), der stilledes ikke absolute Krav med 
Hensyn til Ordningen af Operaforholdene, og endelig mærkedes 
der ikke bag Talen en varm, kunstnerisk Overbevisning eller levende 
Indignation, tvært imod der snakkedes frem og tilbage om at nøjes 
med, hvad man havde, om hvorvidt Skylden for Operamiséren laa 
hos Chef eller Kapelmester eller maaské deri, at der kun kunde 
overlades Operaen 2 Aftner om Ugen og lign., og det var senere 
hen ikke frit for, at Angrebene havde en stærk personlig Bismag. 
Da saa flere og flere Blade kom til og hvert havde sin Mening 
om, hvorledes Forholdene skulde ordnes og navnlig om, hvorpaa 
Repertoiret skulde grundes — det ene Blad sagde, at der var gjort mer 

end nok for Wagner* nu var Frelsen at søge i Johan fra Paris 
og Villars Dragoner, det andet vilde just have Wagner dyrket 
osv. — ja, saa var vi ikke ret langt borte fra det velsignede 
danske »Vrøvl«, der som et slimet Overtræk lægger sig om enhver 
Tanke om Fremskridt eller Forbedring og kvæler den. 

Det kan ikke undre, om Publikum er blevet forvirret og 
siden sløvet ved disse Bladartikler og om Teaterbestyrelsen kun er 
bleven saare lidt afficeret af dem. — 

* 

Hvis man nu vil spørge om, hvad Betydning der da laa i, 
at Teatret, der i flere Sæsoner saa at sige ikke havde haft noget 
klassisk eller dansk Arbejde paa Repertoiret, nu mødte op med 
Glucks Ifigenia og Hejses Drot og Marsk, saa vil jeg svare: I 
Grunden har det ingen Betydning udover den, at disse Toner 
endelig en Gang hørtes et Par Aftner i det kongelige Teater. Det 
er jo nemlig omtalt, at Teatret i det Øjeblik kun havde Sangere 
til Disposition, der egnede sig til den store Opera ; skulde Operaen 
altsaa ikke ligge helt brak i det mindste til Frk. Dons' Hjemkomst, 
saa maatte man vende sig til et noget andet Repertoire end de 
foregaaende Sæsoner, og da dette havde været saa slet som 
nogenlunde tænkeligt ogsaa til et bedre Repertoire. Med et Greb 
halvvejs i Blinde blandt de Operaer, som for ikke altfor længe 
siden havde været indøvede og som særlig var bleven nævnt i 
Operadiskussionen, trak man saa Ifigenia og Drot og Marsk frem. 
Med den sidste var man heldig, Publikum viste sig lige saa gunstig 
stemt mod denne Opera, som da den sidste Gang opførtes; med 
Ifigenia trak man derimod en Nitte; ganske vist, Indsatsen syntes, 
efter den Præsentation Operaen fik, ikke at have været særlig 
stor; men saa snart man fik Syn for, at der ikke kunde være Tale 
om Gevinst, saa trak man ogsaa (efter 4—5 Opførelser) Ifigenia 
tilbage igen. — Altsaa, der var ikke Tale om gennem et Fundament 
af en lille Kreds af de ypperste klassiske Operaer at højne hele 
Repertoiret, der sporedes denne Gang saa lidt som før en Plan i 
Operaledelsen. 

Saa snart Frk. Dons vendte tilbage, midt i November Maaned, 
traadte det gamle System i Kraft igen. Efterat være begyndt med 
Faust, i hvilken Opera Frk. Dons for øvrig har et af sine 
mindst klædelige Partier, hvorfor hendes første Optræden ogsaa 
fandt Sted under den mindst mulige Deltagelse fra Publikums Side, 

er man nu kommen tilbage til la Trqviata pg. — et Skridt lavere ged* 
end det er budt os i nogen tidligere Sæson — til Offenbach s 
Operette: Hoffmanns Æventyr* For yderligere at kunne holde 
dette fransk-italienske Repertoire gaaende, har Teatret saa anskaffet 
sig en norsk Tenorsanger, Hr. Bratbost, idet ingen af de to 
hjemlige Tenorister, Brødrene Brun, menes at kunne gøre Fyldest 
i dette Repertoire, skøndt de dog begge i væsentlige Hetiseendør 
rager et Stykke op over Hr. B r a t b o s t. Denne ungdommelige Sanger 
er bleven modtagen af Publikum og særlig af Pressen med mere 
end sædvanlig Kulde, og det er da heller ikke let muligt hos ham 
at opdage nogen som helst lovende Muligheder — nogen Ødmann 
bliver han saa vist aldrig — , og alligevel holder Teatret sin be- 
skyttende Haand over ham og slipper ham kun med et: Paa Gen- 
syn til næste Aar — det er et ikke lidet betegnende Træk, — ► 
Der synes mig ikke at være nogen synderlig Grund jtil at 
beskæftige sig nærmere med en Bedømmelse af Offenbachs 
Musik til Hoffmanns Æventyr. For en skarp Kritik kan den sikkérlig 
ikke holde Stand, men den opfordrer i og for sig heller ikke til 
Kritik. — Man har fra Tid til anden hørt og læst Beretninger onr, 
hvorlunde Offenhach paa sine ældre Dage fortrød sin Ungdom« 
Syndighed, beklagede de musikalske Skumperler, hans Talent hidtil 
havde frembragt, og kun begærede at sætte sig et Monument af 
lødigt Erts. Den Slags Fortællinger, der i Reglen efterlader dea 
samme vamle Smag som Elise Polkos sentimentale Noveller, har næppe 
andet paa sig end, at det kunde gaa Offenbach som saa mangen 
anden, der har Anlæg for at beruse sig i Champagne — efter 
Rusen følger Reaktionen; men Selvbebrejdelserne, Løfterne om at 
blive et nyt og bedre Menneske betyder kun sjældent, at man fra 
nu af forandrer sine Livsvaner, end mindre gør en Revolution med 
Hensyn til sit hele Naturel. — I saadanne Ruelsens Øjeblikke {hvis 
da Sagnene fortælle ret) har Offenbach komponeret en. komisk 
og en romantisk Opera, af hvilke ingen formaaede at slaa an, og 
endelig Contes d! Hoffmann, der efter forskellige Omarbejdelser 
vandt Indgang, om den end næppe har gjort nogen glimrende 
Karriere i Paris. I denne Opera mærker man nu imidlertid 
Gud ske Lov — saa lidt til nogen Offenbachs Stræben efter at 
sige musikalsk pikante eller aandrige Ting eller til at præstere 
fint udførte Menneskeskildringer; det hele han har gjort er at 
klæde sin kaade Muse i Operacomiquens noget mere kyske og 
sirlige Dragt. Til den Ende har han lagt Vægt paa at give sin 

Melodi en noblere Karakter og anvendt flere moderne Klangvirk- 
niriger. I den første Henseende har han vist megen Opfindsomhed, 
og ofte støder man paa en smuk og yndefuld Melodi, men heller ikke 
sjælden paa Mindelserne fra »les follies Parisiennes«, der forgæves 
er søgt undgaaede; i den anden Henseende præsterer Offenbach 
kun lidet originalt. Alt i alt: der gives en Mængde værdifuldere 
Værker i opera-comique-Genren, ældre og yngre, og Offenbach 
selv er langt større i de Værker, han selv skal have foragtet; i 
dem vil man til alle Tider kunne finde ham som den han er: 
Parisergaminen med det straalende Humør og de geniale Indfald, 
i Tredserne Verdensstadens kaarne Yndling, forgudet af alle fra det 
frivole Kejserhof ned til den fattigste Student og hans Kæreste. — 

Nogen som helst rationel Grund kan der saaledes ikke findes 
til, at man har taget dette Musikværk op paa vor Scene. Man 
har Lov til at tro, at det væsentlig er sket for at lade Frk. Dons 
brillere i de tre kvindelige Roller (tre, ti Hoffmanns Æventyr bestaar 
egentlig af 3 Operaer, men Teksten er for øvrigt et saa sindsforvirret 
og til Dels kedsommelig Sammensurium, som ønskes kan). Frk. Dons 
har navnlig gjort Lykke som Automaten i første Akt. Jeg vil 
ubetinget foretrække hendes Præstation i sidste Akt som den unge, 
brystsyge Sangerinde. Til at give en Dukke, der skriger, naar den 
trykkes paa Skulderen og tripper hæsblæsende omkring, naar den 
trykkes paa Maven, hører der mere Klownrutine end Skuespil- 
kunst, og skulde Figuren faa lidt Interesse, maatte det være ved 
Fremstillerindens Ynde og Charme, men Frk. Dons chargerer 
tvært imod det kantede og grimme. Derimod giver hun et sympatetisk 
Billed af den unge Pige og virker, med rigtig Forstaaelse af at 
det her drejer sig om et Æventyr, kun ved simple, ikke grelle, 
Midler, skøndt der kunde være en Fristelse til at gentage den 
hysteriske Traviata-Figur. — 

Jeg skulde ikke dvæle videre ved Frk. Dons' Ydelser, om ikke 
en Dagblads-Artikel under Operadiskussionen efter mit Skøn havde 
givet hende en vel haard Medfart. Det forekommer mig, at selv om 
man — hvad jeg har haft Lejlighed til nærmere at begrunde i en 
tidligere Operaartikel — langt fra kan tilkende Frøkenen en Prima- 
donnas Egenskaber, saa er det dog uretfærdigt at reducere hendes 
Ævner og Betydning til Nul, og saaledes insinuere, at hendes Stilling 
ved Teatret ene skulde skyldes personlige Hensyn. Der kan ikke 

være Spørgsmaal om, at Frk. Dons har oprindelige sceniske 
Ævner; lige dybt gaar hun vel ikke altid, men hun véd dog at give 
sine Figurer en vis Fernis, der tager sig ud, og i en enkelt Rolle,, 
der særlig falder sammen med hendes Temperament, har hun ydet 
noget virkelig godt. — Hendes Sangpræstationer skal jeg heller ikke 
paany diskutere: hendes store Mangler qr efterhaanden gaaet op 
for de fleste; trist er det at høre, hvorledes hendes naturlige 
musikalske Sans kæmper med det sønderslidte, ødelagte fysiske 
Apparat og i Reglen ligger under i Kampen. Men derfor behøver 
man jo ikke ganske at lukke Øjet for, at hendes Sang dog har 
en Facjon, som giver den et vist personligt Præg, et Præg af Energi 
og kunstnerisk Intelligens. — Frk. Dons bør af mange Grunde 
indtage en fremskudt Plads ved Operaen, men blot ikke den første, 
og navnlig ikke være den, der bestemmer Repertoiret. 

* 

Hoffmanns Æventyr synes trods Frk. Dons og Hr. Langes 
(i usædvanlig Grad fremragende) Ydelser ikke at skulle holde sijf 
ret længe paa Repertoiret. — Inden Operetten imidlertid var ud- 
spillet, mødte Teatret igen op med en Kvasi-Nyhed, Genoptagelsen 
af Beethovens Fidelio, der havde hvilet i henmod 20 Aar. 

Teatret var den Aften — en Søndag — det berømte Værk 
første Gang blev opført næsten fyldt af et øjensynlig kunstbegejstret 
og usædvanlig animeret Publikum, der saa ofte der var Anledning 
gav sin Stemning Luft i spredte Klapsalver, som endelig samlede 
sig til en næsten imponerende Bifaldsstorm efter Ouverturen 
LeonoreNr.3, der opføres i Mellemakten, en jublende Hyldest til 
den store, dybe og varmhjærtede Mester, for hvis Skyld man var 
mødt i Teatret denne Aften. — Det kunde nu herefter se ud, som 
om Fidelio denne Gang skulde have en længere og smukkere Bane for 
sig, end den har plejet at have det paa den danske Scene; særlig da 
ogsaa Dagspressen tog sig ivrig af Operaen og kun let berørte 
Manglerne ved Opførelsen. Etsteds husker jeg endog at have 
læst, at Teatret ved paany at tage Fidelio frem havde udslettet 
hele (eller dog maaske kun en Del af) sit Synderegister! Jeg 
skulde med største Glæde være med til at slette ud paa dette 
lange Register, dersom jeg blot ævnede at se, at der laa Krav paa 
Syndsforladelse i blot dette, at opføre en klassisk Opera uden Hensyn 
til, hvorledes det gøres. Opførelsen af Fidelio var imidlertid i mine 
Øjne saa mangelfuld, jeg fristes til at sige saa maadelig, at jegf 

fik det øjensynligste Indtryk af, at her var ikke arbejdet med 
kunstnerisk Iver og Interesse, her var man ikke med Ærbødighed 
og anspændt Opmærksomhed gaaet til at fremføre et af den 
klassiske Tonekunsts berømmeligste Værker, men man havde jaget 
denne Opførelse sammen sanseløst, aandløst, uden Blik for hvad 
det musikalsk og aandelig set betyder. Langt fra at bruge Fidélio til 
at slette Synderegistret, vilde jeg fore^Jaa at føre den op med en 
tyk Streg under paa dette samme Register. — Dog ikke paa 
Teaterchefens. Det bliver blandt Kapelmesterens Synder, Fiådios 
Opførelse bør skrives ind. — 

Hvilke Hensyn der har bestemt Teaterchefen til at genoptage 
Fidélio, om det har været kunstneriske eller mere personlige, det 
vedkommer jo ikke synderlig Offentligheden. Faktum er at Kapel- 
mester Svendsen, efter at have plaget sig med Hoffmanns Æventyr 
og Traviata, faar leveret til Indstudering denne Opera, som i 
musikalsk Henseende er saa skøn, rig og mangfoldig som nogen. 
Skulde man nu ikke vente, at Kapelmesteren med Begejstring 
kastede sig over dette Værk, at han fordybede sig i dets Enkelt- 
heder, trængte ind i dets Aand, stræbte af al Magt at lade det 
blive en Gengivelse til Del, der saa nær som mulig virkeliggjorde 
de Indtryk, han var beriget med efter at have fordybet sig i denne 
Toneskakt af tysk »Gemyt«. — Opførelsen af Fidélio lod ikke ane 
noget saadant Arbejde fra Kapelmesterens Side. Tomt, stilløst førte 
han Operaen frem, der sporedes ingen Forstaaelse af Beethovens 
Musik, ingen Kærlighed til den. Selv ved den allerførste Be- 
tingelse for en heldig Opførelse, ved Rollebesætningen, har Kapel- 
mesteren ligesom gaaet i Blinde. Man tænke sig, at Fidélio opføres 
med lutter Barytonister. Den Basklang, der skal bære de skønne 
kombinerede Numre, savnes overalt; det klinger som svævede 
de i Luften. Dernæst : hvor kan man besætte to saa betydningsfulde 
Roller som Roccos og Guvernøréns med Folk, der som Hr. Foss 
og Brandt har et Minimum af Skuespillerblod i Aarerne og savner 
al Rutine og scenisk Autoritet. Fuldt ud paa deres Plads er 
egentlig kun Fru Keller som Leonore, en noget lidenskabsløs og 
selvbevidst Fremstilling, men i vokal Henseende overordentlig 
værdifuld og Hr. Nordal Brun som Florestan, i hvilket vanskelige 
Parti den unge Sanger, der synes at staa i højere Gunst 
hos Publikum end hos Teaterchefen, præsterede noget af det 
bedste jeg har hørt af ham. — Dog Rollebesætningen kunde jo 
til Nød skifte, hvad der derimod under Kapelmester Svendsens 

Ledelse umistelig er flygtet bort, det er Aanden i denne Musik, 
Stilen, der bestemmes ved den duftende, bølgende Lyrik, Musiken 
rummer, den der skal bringe én til at glemme Operaens Mangel 
paa dramatisk Slagfærdighed. At fange denne Aand og give Op- 
førelsen Stil, det er ikke gjort med korrekt taktfast Gengiven af 
Partiturets Noder — tvært imod, ej heller med stærke Accenter 
og haandgribelige Nuanceringer osv. Nej, det beror paa, om 
Dirigenten i sit Indre har Strænge, der dirre sympatetisk sammen 
med dem, Tonemesteren slaar an, eller om han har en saa 
smidig Aand, at han, ved mer eller mindre Flid og Anstrængelse, 
formaar at trænge ind til Kærnen af den Musik, han skal 
føre frem. 

Mangen en Operaopførelse i de sidste to Aar har ladet en 
i alvorlig Tvivl, om Kapelmester Svendsen ejede disse nødven- 
dige Egenskaber. Under det tidligere tarvelige Operarepertoire er 
Manglerne dog ingensinde traadte saa stærkt frem som paa disse 
Fidelio-Aflener. 

Det er ganske vist, at Beethovens Opera aldrig har for- 
maaet at holde sig ret længe paa vort Repertoire; men det er 
lige saa vist, at denne Gang er det Teaterchef og Kapelmester, 
der trolig har staaet hinanden bi med at tage Livet af Fidelio, 
hvilket allerede synes at være lykkedes dem med en 3—4 Op- 
førelser. Den Maade, hvorpaa Operaen føres frem, er, som jeg 
foran har antydet det, saa lidt som mulig egnet til at vække 
Publikums Interesse og Kærlighed til den. Og karakteristisk nok, 
det er ikke alene de Numre, der uomtvistelig nu er gnavede af 
Tidens Tand, saaledes navnlig de Mozartske og Cherubiniske 
Duetter, Terzetter og Kvartetter i første Akt, der ved denne Op- 
førelse gør et mat og afbleget Indtryk, men selv saadanne herlige 
Ting som Finalen af første Akt med det berømte Fangekor eller 
Fængselskvartetten i anden Akt formaar denne Rollebesætning og 
denne Indstudering at tage Livet af. Der er ingen Stemning 
over disse Scener; man mærker ikke i Finalen denne Blanding af 
Fangernes Fryd over at turde drage Aande i Guds fri Natur og 
af Sky for at give denne Fryd sit fulde Udtryk; og over Fæng- 
selsscenen ruger der ikke denne dumpe, uhyggelige Tordenlufts- 
Stemning, igennem hvilken Trompetfanfaren, der bebuder Guver- 
nørens Komme, skal bryde som det blanke, befriende Lynglimt. — 
Megen Skyld for, at disse og andre, fra Beethovens Haand for- 
træffelig anlagte, Scener bliver saa stemningsforladte, har vistnok 

ogsaa Scenearrangementet. Der synes i denne Henseende ingen 
Omtanke at have været anvendt, kun det nødtørftigste er præ- 
steret. — I det hele taget er det vanskeligt at forstaa Hensigten 
sned Genoptagelsen af Fiddio. Alt: fra Rollebesætning, Arrange- 
ment osv. lige til den Omstændighed, at Teatret har fundet, det 
passende at lade Operaen hvile en fjorten Dages Tid efter den 
første usædvanlig animerede Opførelse og saa igen at lade den 
hvile for endelig sidste Gang at sætte den paa »rød Plakat« i 
Stedet for Traviata! — alt dette viser, at Teatret i Virkeligheden 
har haft lige lidt Interesse for og Tiltro til det Beethovenske 
Mesterværk. 



Nogle Ctørrøew-Aftener, en enkelt Z)on-«/wa«-Opførelse (en smuk 
Festaften, paa hvilken Hr. Schram tog Afsked som LeporeUo), en 
Række Opførelser af Drot og Marsk, Hoffmanns Æventyr og la Traviata 
samt nogle spredte Opførelser af Faust, Romeo og Julie, Ifigenia 
i Aldis, Regimentets Datter og Mantillen (en Operette af Hr. Eal- 
hauge af ringe Værdi) og saa endelig Genoptagelsen af Fiddio: 
<let er, hvad det kongelige Teater hidtil har præsteret i denne 
Sæson paa Operaens Omraade. Som man ser, er det ikke saa 
ganske lidt, navnlig naar Sammenligning gøres med de nærmest 
foregaaende Sæsoner, i hvilke der i Virkeligheden næsten intet 
arbejdedes eller udrettedes. Resultatet i Aar ser da ogsaa ret 
broget ud. I mine Tanker altfor broget. Det vil nemlig ikke 
være noget Menneske muligt at paapege, hvilket Princip der har 
Tæret det ledende ved Valget af dette Repertoire. Det synes, 
som om disse Operaer er tagne frem mellem hinanden som 
Brikker af en Gnavpose; saa helt tilfældigt har Valget nu vel 
ikke altid været, der gør sig sagtens snart det ene, snart det 
andet Hensyn gældende. Men nogen velovervejet, kunst- 
nerisk Plan er det ikke muligt at finde i den nuværende 
Operaledelse; det er den gamle, vægtige Anke imod den, og den 
synes mig i dette Øjeblik lige saa berettiget som nogensinde. — 
Hvor lidt Teaterchefen blot skøtter om at forme et saadant plan- 
lagt og kunstnerisk tilfredsstillende Repertoire, det kan til Evidens 
ses af den Artikel i „Berl Tid." for 8. November f. A., i hvilken 
han giver Svar paa de forskellige Angreb i Dagbladene. Det 

hedder her bl. a.: »Med Operaens sagkyndige hersker der 
fuldstændig Enighed om, at de to sidste Aars Repertoire 
maatte baseres paa Sangeren, Hr. Ødman, hvem Teatret kontrakt- 
mæssig var forpligtet til at lade optræde 7 Gange om Maaneden«. 
— Altsaa, Teaterchefen tager ikke i Betænkning at binde sig 
overfor en Sanger, der i særlig høj Grad er henvist til at virke 
paa et begrænset Felt, saaledes at han kan fordre at optræde 
mindst de 7 Aftner af de 8 — 9, der hver Maaned kan paaregnes 
til Operaopførelser paa vor Scene. Følgen af denne Kontrakt 
blev da, at af forrige Sæsons 73 Opera-Aftner maatte de 63 gives 
hen til mer eller mindre værdi- eller interesseløse italienske og 
franske Operaer og Syngestykker! Man forbavses over, at denne- 
Erklæring, der paa »de sagkyndiges« Vegne blev tiltraadt af 
Kapelmester Svendsen, saa vidt vides, er gaaet ganske upaatalt 
hen, uden i hvert Fald at vække den Forargelse, den burde, hos 
vort Musik-Publikum, og man bøjer Hovedet i stille Resignation,, 
uden Haab om, at det nogensinde vil lykkes blandt dette Publi- 
kum at rejse en kraftig, bevidst Opinion, der sætter sig kunst- 
neriske Maal, som skal og maa naas, og hvis Opnaaelse da ogsaa* 
nok skulde kunne sættes igennem. — 

Man bør ikke vente sig mere af denne Operasæson. Maaske- 
vil Teatret af den ene eller anden Grund endnu gøre et Par 
Greb i Gnavposen og friske en henlagt Opera eller to op igen, 
maaske vil man med store Anstrængelser og ved velvillg Imøde- 
kommenhed fra de ikke højstprivilegerede Sangere, der nu i et 
Par Vintre har vænnet sig til at føle sig ude af Spillet og fri for 
Arbejde, naa til at gennemføre en Ny opførelse, nemlig G o et z' s 
Der mderspenstigen Zåhmung. Men saa bliver det ogsaa det hele.- 
EthvertHaab om foreløbig at kunne sætte Opførelsen af Mester sangerne 
eller Walkiire, om hvilke Operaer der nu har været snakket et Par 
Sæsoner igennem, har Teatret vistnok allerede forlængst opgivet. — 
Men hvor staar dog ikke Operaledelsen sig selv i Lyset, naar den ikke 
dristig kaster alle Hensyn til Side, Hensynet til Personer, Penge r 
Presse, til alt, for at bringe blot en af disse Operaer frem! Hvor 
maa man ikke være blind, om man ikke kan se, at disse Operaer 
— og mest sagtens Walkiire — vilde kunne frelse ud af denne 
døde Tid, vilde bringe nyt Blod i det gamle, udtørrede Opera- 
legeme og vække nyt Liv og Interesse paa Scenen, i Orkesteret 

og paa Tilskuerpladsen. — Der er sikkerlig i dette Øjeblik én 
Mand ved Teatret, der er klartsynet nok til at se dette, og som 
intet mere brændende Ønske har, end at vor Opera skulde give 
sig i Kast med disse ny og store Opgaver; men denne Mand 
har des værre ikke nogen afgørende Stemme med Hensyn til 
Operaledelsen, han hører jo ikke engang til de i strængeste 
Forstand »sagkyndige«. 

Den Ilte Marts 1890. 

Will. Behrend. 

drøm. 



En besynderlig Drøm 
har jeg haft. 

Ørkenen jeg saå — 
de lange stille Bølger 
af Sand og Sand 
og intet uden Sand. 

Og over den 

en Himmel laa, 

saa livløs graa, 

som stirred Død paa Død 

og Lig et Lig 

i Øjet saå. 

En Himmel uden Sol 
kun gul og tom. 
En Himmel uden Gud, 
— som er dens Sjæl — 
der som en Mare kun 
tung over Ørknen laa. 

Da kom, 
i Flok, 

med de blodige Gab, 
opspiled' rnod Ørkenens 
blegtunge Luft 
de store Rovdyr — 



Digitized by Google 



Tre Digte. 



303 



røde og gule 
og sorte. 
Pantre der var, 
hvis Kys er Blod; 
og Løver 

med hvide Tænder. 
Bagest Hyænerne gik, 
hvis syge Attraa 
er Aadsler. 

Menneskets Drifter 
det var, 

som afsøgte Ørknen. 

Men Drømmen skifted: 
jeg en Slette saå — 
som Ørknen var den øde 
og saa grænseløs 
den trøstløs strakte sig, 
som var den Jorden selv. 

Et Kors den ene bar. 
Et Kors, hvis Arme 
raktes frem i Natten 
langt og højt, 
som ville Jord og Himmel 
de tilsammen favne. 

Mens om Kæmpekorsets 
store Stamme 
stille Mørket flød — 
som en Sørgekaabes 
lange Flige. 

Saa tyst der var. 
Jeg hørte ingen Lyd. 
Kun nu og da 
en Draabe faldt 

til Jorden ned, 

som pibled langsomt der 

fra Korset Blod. 

Saa atter tyst det blev — 
til næste Draabe faldt. 

Dit Blod det var, 
korsfæstede Menneskehed. 

(Februar 90). 



DUERNE LIG — 



Duerne lig, 

der flyer fra det brændende Hus, 
saa flygter fra mit Hjærte i Brand 
alle mine Tanker i Angst. 

Men dog var dem Hjemmet 
— mit Hjærte — 
aldrig saa kært 
som nu, det i Luer staar. 
Sé dem: en Fuglestime, 
samlet i Flok og Følge, 
de hvide Vinger spredte, 
alle, selv den sidste, 
ned mod Baalet slaar 
og søger Døden. 

Saadan døer i Hjærtets Brand 
hver min Tanke — gerne. 

(86.) 

EN STILLE MAND. 



En stille Mand 

ved Fødslen modta'er os. 

Ved Vuggen ventende 

han dyster staar. 

Det Døden er, 

som kraftig ta'er vor Haand, 

for altid ta'er vor Haand 

og fører os 

til Graven frem — 

Graven, som Tiden, 

hans rastløse Tjæner 

graver os hver Time. 

Vor højre Døden har. 

Vor venstre Haand er fri. 

Det hænder da, 

Den lykkeligste hænder det: 

at En, der elsker, 

ta'er den frie Kaand. 

Og to bli'er En 

og Arm i Arm 

de gaar mod Mørket frem. 

Det hænder — ja, 

Den lykkeligste hænder det. 

De andre dog, 

de har kun Dødens Selskab, 

ret et stille Selskab — 

og de kender Vejen. 

<Marts 90.) 

Herman Bang. 

>nes Meddelelser om disse Valg har været spar- 



somme og spredte 1 ), og man vil næppe heraf have kunnet bevare* 
noget tydeligt Indtryk af, hvordan Stillingen er i Nordslesvig. 
Man vil have en ubestemt Forestilling om, at' det gik galt for 
Danskerne i Flensborg, og at ogsaa de nordlige Købstæder gav 
tysk Flertal, medens paa den anden Side Landdistrikterne i 
Nordslesvig som Helhed gav et stort Overtal af danske Stemmer. 
Men mere end dette vage Billede af Valgresultatet har man ikke 
kunnet faa ved at læse vore egne Blade. 

Det har imidlertid stor Interesse at betragte Valgtallene 
nøjere og stille dem i Belysning ikke blot af det nærmest fore- 
gaaende Valg, men af flere tidligere Afstemninger, og da navnlig 
den allerførste, som Nordslesvig deltog i efter Indlemmelsen i 
Preussen. Det bliver da muligt ikke blot at se, i hvilket Omfang 
Danskheden holder Stillingen, men ogsaa — og det bliver ikke 
det mindst interessante — nogenlunde at maale, hvor store 
Erobringer Tyskheden har gjort i Befolkningen i de 23 Aar, som. 
ligger imellem det første Valg til den nordtyske Rigsdag den 
12 Februar 1867 og Valget den 20 Februar 1890. Tallene er 
ikke saa tørre endda. 

Som bekendt er det ikke blot i det egentlige Nordslesvigs 
at det danske Sindelag har Tilhængere, men ogsaa i nogle Dele 
af Mellemslesvig. Disse to Benævnelser — Nordslesvig og Mellem- 
slesvig — bruger jeg her i en aldeles bestemt Betydning. TiE 



') Herfra maa jeg dog undtage en Artikel i »Morgenbladet* af Hr. Asger 
Højmark. 

Nordslesvig regner jeg Haderslev Amt, Aabenraa Amt og 
Sønderborg Amt samt den nordlige Halvdel af Tønder Amt, 
saaledes at Grænsen for Nordslesvig gaar nord om Tønder, syd 
om Møgeltønder og nord om Højer 1 ). Det omfatter paa det 
allernærmeste de Egne, hvor Folkesproget overalt er dansk, og er 
nøjagtig den Del af Slesvig, hvor Kirke- og Skolesproget altid har 
været dansk lige indtil 1864. Kun i Købstæderne havde Tysk 
trængt sig ind i Skolen og Kirken, et Forhold hvis Følger det er 
let at paavise den Dag i Dag; men disse smaa Byer har haft for 
ringe Betydning til at øve nogen særlig Indflydelse paa hele 
Landsdelen, og de regnes i denne Oversigt med til de Egne, de 
ligger i. 

Saa snart vi kommer syd for denne Linje, er Forholdet et 
andet. Ganske vist er Folkesproget endnu dansk i en Strimmel 
af en Milsvejs Bredde langs hele Grænselinjen, og i en betydelig 
større Strækning er Dansk endnu i Overvægt overfor det ind- 
trængende Plattysk. Men Danskheden kæmper under ulige Vilkaar 
hernede, hvor Tysk var eneherskende baade i Kirken og Skolen 
indtil Begyndelsen af Halvtredserne og blev eneherskende igen i 
1864. Kun i det Dusin Aar, da Tillisch's Sprogordning gjaldt, 
har Befolkningen hernede haft Undervisning paa Dansk; baade 
før og senere var Skolen tysk, pg Mellemslesvigs Indbyggere har 
saaledes — selv hvor Folkesproget endnu er dansk — været af- 
skaarne fra al Forbindelse med vor Kultur udenfor pn ganske 
kort Aarrække. I Mellemslesvigs Hovedstad Flensborg, hvor ikke 
blot Undervisningssprog, men ogsaa Folkesprog var og er tysk r 
træder Modsætningen til Nordslesvig stærkest frem. Det er klart,, 
at, Kampvilkaarene for Danskheden er helt forskellige, hvor Be- 
folkningen baade taler Dansk og indtil i Fjor til Dels blev undervist 
paa Dansk, og hvor den, som i Flensborg, baade er tysktalende 
og tyskdannet. Det behøver derfor ikke nogen yderligere For- 
klaring , at jeg her omtaler Nordslesvig for sig og Danskhedens 
Udenværker i Mellemslesvig for sig. 

II. 

Nordslesvig, hvorved altsaa forstaas hele Landet fra 
Kongeaaen til Flensborg Fjord, har ved Valget 1890 i det væsent- 
ligste kun delt sine Stemmer mellem Gustav Johannsen og tyske 



') Amtsgrænserne er afsatte paa Hr. cand. mag. Clausens Sprogkaart 
(udkommet hos N. C. Rom). 

Regeringskandidater. Socialdemokraterne har kun faaet nogle faa 
Hundrede Stemmer; disse er i det følgende hverken regnede til 
dansk eller tysk Side af selvindlysende Grunde; for øvrigt vil 
Socialismens Rolle i Sønderjylland blive omtalt senere. Derimod 
er de Stemmer, som de tysk-frisindede Kandidater har faaet i 
Aabenraa og Tønder Amter, regnede med til de tyske. Det sam- 
lede Resultat er følgende: Nordslesvig gav 

1867: 22,957 danske mod 4702 tyske St. 
1890: 12,496 — - 5685 — 

Det mest iøjnefaldende ved denne Sammenstilling er den 
uhyre Nedgang i det danske Tal: over 10,000. Ved Siden heraf 
undres man over, at Tyskerne kun har haft en Fremgang af 
knap 1000. 

Aarsagerne til det voldsomme Svind i de danske Stemmer 
er tilstrækkelig bekendte. Det er dels den stærke Udvandring til 
Kongeriget og til Nordamerika, dels det mærkelige Forhold, som 
har udviklet sig i Nordslesvig, at en stor Del af Landets indfødte 
Børn, som har Bolig i deres Hjemstavn, savner alle politiske 
Rettigheder, fordi de er »danske Undersaatter«. I mere end en 
halv Menneskealder efter Wienerfreden valgte næsten alle unge 
dansksindede Nordslesvigere at benytte den Ret, adskillige Trak- 
tater og Aftaler gav dem, til at forene Bosættelsen i Nordslesvig 
med dansk Undersaatsforhold. Alle ansaa jo den Dag for at 
være nær, da Nordslesvig i Kraft af § 5 vilde komme tilbage til 
Danmark, og ingen vilde for den korte Adskillelses Skyld under- 
kaste sig de Byrder, det ny paatvungne Fædreland paalægger sine 
Børn. Den uundgaaelige Følge heraf var, at de danske Vælgeres 
Tal sank med rivende Hast, og det især i de nordligste Egne, 
hvor Sindelaget var mest udpræget dansk. De gamle døde, ingen 
ny Vælgere kom til; for hvert Valg mønstrede Danskerne et Par 
Tusend Stemmer mindre. Nedgangen var saa stor, at man til 
Slutning næsten allevegne var kommen under Halvdelen af de 
Stemmer, man havde haft i Februar 1867, ja i de allernordligste 
Sogne gik Tallet endog ned til Tredjedelen af det oprindelige. 
Medens Aabenraa Amt sank fra 3915 til 1829 og Als-Sundeved 
fra 6003 til 3015, gik Haderslev-Amt fra 9741 til 4795 og Haderslev 
By endog fra 918 i 1867 til 309 i 1886. I 19 Aar havde altsaa 
Danskerne i Haderslev tabt to Tredjedele af deres Styrke! 

Man kan med rette stille det Spørgsmaal, om denne store 
Nedgang virkelig ogsaa havde sin Hovedgrund i, at de, som skulde 
have været det danske Partis Erstatningsmandskab, slet ikke kom 
paa Vælgerlisterne, fordi de var danske Undersaatter. Det var jo 
muligt, at Nedgangen ogsaa var en Følge af Frafald og Overgang 
til Tyskerne. Hvis den Grund, her er anført, var den afgørende, 
maatte det jo vise sig, at det samlede Vælgertal var taget af med 
omtrent samme Tal som de danske Stemmer. 

Dette er imidlertid netop Tilfældet. I Haderslev Amt var 
Danskernes Nedgang omtrent 5000 Stemmer; hertil svarer det 
aldeles, at Antallet af Vælgere i dette Amt sank fra henved 1 4000 
til knap 9000. I Haderslev By var det danske Stemmetal aftaget 
med c. 600; samtidig svandt Vælgertallet henved 700. I hele 
Nordslesvig var der 1867 henved 34,000 Vælgere; i dette Øjeblik 
er der omkring 24,000; de 10,000 som det har færre nu, svarer 
fuldstændig til det Tal, Danskerne har tabt i Mellemtiden. 

Kunde nu end Tabet af danske Stemmer forklares paa 
denne naturlige Maade, var det ikke desmindre betænkeligt nok. 
Paa de Steder, hvor Tyskerne allerede 1867 havde haft et stort 
Mindretal, var de ved denne Udvikling blevne Flertal; det gjaldt 
ikke blot Købstæderne, men ogsaa enkelte Landsogne. Havde 
Tyskerne haft en Fremgang svarende til det danske Stemmetab, 
saa vilde de i dette Øjeblik være Flertal riæsten overalt i Nord- 
slesvig. En saadan Fremgang havde de vel ikke, men en lille 
Tilvækst kunde de dog notere ved hvert Valg i de sidste 10—12 
Aar, og de mest sangvinske blandt dem drømte allerede om den 
Dag, da den langsomme men sikre Udvikling, de saa fuldbyrde 
sig for deres Øjne, vilde gøre dem til Herrer selv i de mest 
danske Egne. 

Men saa standsede de danske Stemmers Tilbagegang — ja, 
de begyndte endog at gaa opad igen. 

Dette Omslag kom i Løbet af Firserne. Grundene hertil 
var mange og af forskellig Natur, men den vigtigste var uden 
Tvivl den, at man fik Øje for, at Adskillelsen fra Danmark kunde 
blive langvarig, og hvis man vilde føre Kampen for sin Natio- 
nalitet i Længden, maatte man ruste sig dertil. Derfor blev det 
mere og mere almindeligt, at de unge Mænd underkastede sig 
den preussiske Værnepligt for at bevare Retten til at bo uanfægtet 
i deres Hjemland og at tale med om dets Skæbne. Efterhaanden 
voksede saaledes nye Vælgere op; den aarlige Afgang af gamle 

blev erstattet ved Tilgang af unge, ja der kom hist og her endog 
en lille Forøgelse af Styrken , saa at det danske Stemmetal be- 
gyndte at stige, og det ikke helt ubetydeligt, om end selvfølgelig 
Stigningen ikke kom med nær saa stærk Fart som tidligere 
Nedgangen. Først kom Omslaget i de sydligste Egne — i Aabenraa 
Amt var Lavpunktet naaet 1881 — og senest i de mest udprægede 
Distrikter. Bevægelsen i det danske Stemmetal fremgaar af neden- 
staaende Tabel, hvor første Talrække viser Afstemningen 1867, 
anden Række det laveste Tal i vedkommende Amt med Angivelse 
af, i hvilket Aar Lavpunktet naaedes, tredje Række Resultatet af 
Afstemningen i Februar dette Aar. 





1867: 


Lavtallet : 


1890: 




. . 9741 


4795 


(1886) 


5293 


(Heri Haderslev By . 


. . 918 


309 




408) 




. . 6093 


3015 


(1886) 


3413 




. . 510 


216 




250) 




. 3915 


1S29 


(1881) 


2110 




, . 516 


206 




225) 


Tønder* 3N[ørreamt . . 


. . 3298 


1246 


(1884) 


1680 ») 



Denne Forøgelse af de danske Vælgeres Styrke gaar ifølge 
Sagens Natur langsomt, men den har nu gentagne Gange vist sig 
sikker. Man maa ikke gøre sig store Forventninger om -nogen 
hurtig Opgang; men ét kan man rolig sige: at enten der bliver 
stor eller lille Vækst i Stemmetallet, saa er den mistrøstende, 
regelmæssige Nedgang absolut forbi Allevegne er Lavpunktet 
passeret; Tallet vil ikke mere synke ned under det. Selv om der 
pletvis skulde vise sig en Tilbagegang fra det nærmestliggende 
Valg, indeholder dette ikke noget ængstende, naar Bevægelsen i 
Nordslesvig som Helhed saa tydeligt viser sin Retning. I Aabenraa 
Amt var Danskerne ved Valget 1887 omtrent 140 Stemmer højere 



J ) For det Tilfælde, at nogen skulde støde paa lidt andre Tal i ældre Piecer 
eller Avisopgørelser, bemærker jeg, at Rømø, som nu er lagt til Tønder 
Amt, i 1867 stemte sammen med Haderslev Amt, hvorefter det officielle 
Tal for dette Amt i 1867 var 9905, medens Tønder Amts Tal var lige 
saa meget lavere. Noget tilsvarende gælder for enkelte Landsbyer anden- 
steds i Nordslesvig. For det samlede Resultat har disse Smaating selv- 
følgelig ingen Betydning. Stemmetallet for Tønder Amt er efter de 
nordslesvigske Blades Optælling; det officielle Resultat afviger et Par 
Stemmer derfra, men i det enkelte kender jeg det ikke. 

oppe end denne Gang, og dog er Tallet ogsaa i Aar et godt Stykke 
over Lavpunktet. Enten er de tabte Stemmer gaaet til Socialisterne 

— de fik i Aabenraa Amt 2—300 Stemmer — eller ogsaa har 
Agitationen for Valget været lidt mindre kraftig end sidst. Gustav 
Johannsen, som denne Gang mest anvendte sine Kræfter paa 
Agitationen i Tønder Amt, havde af denne Grund ikke Lejlighed 
til at holde mere end to rent lokale Møder i Aabenraa og Graasten. 
I hvert Tilfælde er det ikke det tyske Parti der har vundet disse 
140 Stemmer. 

Det er i sig selv ganske mærkeligt, at der overhovedet kan 
blive Tale om Fremgang, fordi man nu begynder at faa unge 
Vælgere i de gamles Sted. For hver ny Aargang unge dør jo et 
tilsvarende Tal af de gamle; i et Land som Nordslesvig, hvor 
Folkemængden tager saa smaat af, vilde det være store Ting, om 
Tilgangen dækkede Afgangen. I Ny og Næ kan der komme en 
Forøgelse ved, at en af »de danske Undersaatter« slumper til at 
faa preussisk Borgerret ; men den Tilvækst, som kommer ad denne 
Vej, forklarer ikke de mange Hundrede Stemmer, som er vundne 
i de sidste Aar. Sagen maa være den, at ikke blot er der mellem 
de unge Vælgere lige saa mange Procent dansksindede, som mellem 
de gamle, men disse unge Mænd har tilført Danskheden mere 
Energi og Kamplyst. Stillingen var jo den, at de danske Vælgere 
alle var aldrende Folk; de Aldersklasser, som ellers er de ivrigste 
og de bærende i en politisk Kamp, havde ingen Valgret og 
maatte omhyggelig vogte sig for alt, der i fjærneste Maade lignede 
politisk Virksomhed, for ikke at blive udviste. Nordslesvig savnede 
de mest handledygtige blandt sine Mænd. Saa kommer de unge; 
gennem tyske Skoler og tyske Kaserner naar de frem til Valg- 
urnen med en dansk Stemmeseddel i Haanden, og med de 25 
Aars Iver og Virketrang sætter de ny Fart i Arbejdet for deres 
Folks Sag. 

En stor Fremgang i Stemmetal kan der imidlertid som sagt 
ikke komme paa den Maade. Noget helt andet var det derimod, 
om hele den Befolkning, der nu er politisk umyndig, fik Valgret 

— med andre Ord, om »de danske Undersaatter« fik fri Adgang 
til at blive preussiske Statsborgere. Det er en Urimelighed, at et 
stort Tal Indbyggere i et Land er stillet under saadanne Und- 
tagelsesvilkaar som Optanterne i Nordslesvig, og det lader virkelig 
til, at Regeringen i den senere Tid er bleven villigere til at ændre 
dette Forhold. Man gør sig i Reglen ingen Forestilling om, hvor 

stor en Del af den nordslesvigske Befolkning der er stillet paa 
denne Maade. Hr. H. P. Hanssen-Nørremølle har i en fortrinlig 
Artikel herom 1 ) vist, at i de sundevedske Sogne er over 26 p. C. 
af de bosatte Mænd danske Undersaatter, og i adskillige Lands- 
byer er Forholdet endnu mere abnormt; enkelte Steder er endog 
40 p. C. af de bosatte Mænd paa denne Maade berøvede alle 
politiske Rettigheder. Dette Tab af Vælgere rammer næsten ude- 
lukkende det danske Parti; man kan let sige sig selv, hvad det 
vilde betyde ved alle Afstemninger, om disse »danske Undersaatterc 
fik Lov at stemme med og at tage Del i den politiske Kamp. 
I Haderslev Amt fik Danskerne sidst 5300 Stemmer; men i Amtet 
bor 2700 Optanter i Valgretsalderen, og vil man have et virkeligt 
Skøn over det danske Sindelags Styrke der i Amtet, maa disse 
to Tal lægges sammen: facit 8000. Saa mange Stemmer vilde 
altsaa Danskerne kunne mønstre der, hvis det nuværende abnorme 
Forhold hævedes. Men hermed var dog ikke Tallet fra 1867 naaet 
(9700). Dette kan have sin Forklaring i tre Omstændigheder. For 
det første var Danskernes Deltagelse i Valget 1867 noget livligere 
end denne Gang, dog ikke meget; for det andet er Befolkningen 
taget af, og for det tredje er Tyskernes Tal taget til med 4—500 Stem- 
mer. Af disse tre Grunde er det aabenbart navnlig den mellemste: 
Befolkningens Aftagen, som har haft til Følge, at Tallet paa 
dansksindede 25aarige Mænd er noget mindre end 1867 ; Tyskernes 
Tilvækst er for lille til, at den kan forklare det. Tænker man 
sig et Valg foretaget under de samme Vilkaar som den Gang, saa 
at alle 25aarige Mænd har Stemmeret, og saaledes, at alle deltager 
i Valget under den Forudsætning, at det vil have en Grænseflytning 
til Følge — ti det troede man almindelig i 1867 — , saa vil 
Danskerne i Haderslev Amt møde med de omtalte 5300 + 2700 + 
et ubestemmeligt Tal af dem, der nu holder sig tilbage eller nød- 
tvungne følger Tyskerne. Man kan altsaa uden Overdrivelse sige, 
at Tallet paa den danske Befolkning i Haderslev Amt i dette 
Øjeblik naar stærkt op imod, hvad det var for 23 Aar siden. 

For hele Nordslesvigs Vedkommende har man des værre 
ingen fuldstændig Opgørelse af, hvor mange danske Undersaatter 
i Valgretsalderen der findes. De anslaas efter Skøn til 6000, og 
det skal nok passe paa det nærmeste. De afgivne danske 



l ) I „Sønderjyske Aarbøger" I Halvbind 1889 S. 137. 

Stemmer + disse 6000 vilde altsaa blive 18—19000. Den virkelige 
Nedgang for Danskerne blev herefter 4000, hvorimod Tyskerne 
kun stiller en Tilvækst af 1000, medens Resten af Tabet skyldes 
dels Befolkningens Aftagen, dels en ringere Deltagelse i Valget. 
Et Valg hele Nordslesvig over under samme Vilkaar som 1867 
vilde da i det væsentlige give samme Resultat som det, vi fandt 
for Haderslev Amt: Danskerne vilde ikke fuldt naa det Tal, de 
havde for 23 Aar siden, men de vilde komme nær op til det. 

III. 

Medens saaledes det danske Stemmetal i tyve Aar gik 
nedad med rivende Fart for saa at standse og derpaa langsomt 
arbejde sig opad igen, er det anderledes med det tyske, der i 
Forhold til 1867 viser en lille Fremgang. Om end Tiden ogsaa 
har haft Indflydelse paa det, saaledes at det ved et Par døde 
Valg i Halvfjærdserne, hvor Deltagelsen fra tysk Side var ringe, 
endog gik ned under Tallet fra 1867, medens »Angstvalget« i 
1887 paa nogle Steder bragte det op over, hvad det har naaet 
i Aar, saa er der dog en stadig Fremgang at spore gennem disse 
Svingninger. Det er egentlig denne Tyskernes Fremgang som er 
den mest interessante Side af Valget i Nordslesvig, og en 
Undersøgelse af denne Fremgangs Omfang og Art vil bedst af alt 
sætte os i Stand til at bedømme, hvor meget den preussiske 
Regering i Virkeligheden har naaet gennem de 23 Aars Fortysk- 
ningsarbejde. Ti om det danske Stemmetal kan der disputeres. 
Det er uomtvisteligt, at det ikke viser Tallet paa hele den dansk- 
sindede Befolkning; men hvor meget der skal lægges til, for at 
finde det virkelige Tal paa de dansksindede Mænd paa 25 Aar og 
derover i Nordslesvig, er ikke saa let at sige med Bestemthed. 
De tyske Stemmers Tilvækst er derimod en paalidelig Maalestok r 
for de tyske Stemmer er alle førte til Bogs, for saa vidt ikke 
Sygdom eller lignende tvingende Grunde har holdt dem borte. Det 
er denne Tilvækst, vi vil dvæle lidt ved. 

Straks efter Erobringen 1864 skabtes der et tysk Parti i 
Landet, det vil sige et tysksindet. Folk her hjemme gør s\g 
ofte skyldige i en Misforstaaelse, naar de hører om »Tyskere« i 
Nordslesvig, idet de tror, det betyder Folk, som baade i Sprog og 
Dannelse er tyske. Men dette er en Fejltagelse; for saa vidt der 
ikke tales om indvandrede Folk eller om ganske enkelte Familjer 

i Købstæderne, er »Tyskerec i Nordslesvig ikke Tyskere i national 
Forstand — de kan i Reglen ikke tale Tysk og taler det aldrig 
til daglig , men det er saadanne, som af en eller anden Grund 
slutter sig til den nye Ordning. Nogle er tysksindede, fordi de 
fra gammel Tid har troet paa »Schleswig-Holsteins verbriefte 
Rechtet, paa Ribetraktaten 1460, paa Augustenborgernes Arveret 
o. s. v.; andre er det paa Grund af Afhængighed af Autoriteterne 
eller Lyst til at tækkes de store; nogle er der vel ogsaa, som ledes 
af virkelig Sympati for den preussiske Aand og den preussiske 
Kultur, som vel er dem fremmed, men som imponerer dem ved 
sin Kraft. De fleste af disse Grunde gjorde sig gældende straks 
efter Erobringen. Til det tyske Mindretal hørte straks alle de 
nyindvandrede Embedsmænd, alle de gamle Slesvigholstenere, de 
mange, som ved at have en lønnet Bestilling maatte sørge for at 
staa sig godt med Myndighederne, og endelig de Elementer i 
Befolkningen, der gaar som Vinden blæser. Saaledes lykkedes det 
i dette rent dansktalende Land i første Omgang at rejse 4702 
tyske Stemmer. 

Siden da har Preussen haft 23 Aar til at forøge dette Tal. 
Den opvoksende Slægt har i Skolen hørt baade om Tysklands 
Storhed og Danmarks Lidenhed, om Tysklands Ret og Danmarks 
Uret, om det tyske Sprogs Verdensstilling og det danske Sprogs 
Betydningsløshed. I Kasernerne i Berlin, Posen, Strassborg og 
allevegne, hvor de nordslesvigske Soldater er førte hen, har den 
ikke blot hørt om Tysklands Storhed, men ogsaa haft den for 
Øje — kort sagt, intet er forsømt for at vinde den. Udvandringen 
har aabnet Plads for tyske Tjænestekarle og Arbejdere; adskillige 
Landejendomme, især de større, er gaaede over paa tyske Hænder; 
Befolkningens velgrundede Haab om Opfyldelsen af § 5 er afløst 
af et mere ubestemt Haab til Fremtiden — Tyskerne har haft 
alle Trumfer paa Haanden. Det var da at vente, at det tyske 
Stemmetal i disse 23 Aar var vokset noget klækkeligt. Er 
dette nu sket? 

I Aaret 1867 mønstrede Tyskerne 4702 Stemmer, 1890 
stillede de 5685. Tilvækst 983. 

Disse 983 Stemmer er altsaa, hvad Tyskheden har vundet 
i 23 Aar. Resultatet er overraskende; ingen vilde i 1867 have 
troet, at det 23 Aar efter vilde være saa tarveligt. 

I det enkelte ser det saaledes ud. 

De tyske Stemmer: 

1890: 


Tilvækst. 




. . 1675 


2156 


481 

85) 

. . 471 


505 


34) 




. . 916 


1070 


154 




. . 265 


295 


30) 


Tønder Nørreamt . , 


. . 760 


948 


188 




4702 


5685 


983 



Det fremgaar af, hvad der er sagt ovenfor, at ikke engang 
alle disse 983 Stemmer er Erobring fra den egentlige Befolkning, 
idet en Del skyldes Indvandring, en Del Forøgelse af Embeds- 
mændenes Tal. Hvor meget der falder paa Indvandringens Konto r 
har jeg ikke Materiale til at oplyse; derimod er det paa adskillige 
Steder let at paa vise, hvad Indflydelse en forøget Embedsstand 
har haft. Klarest ses dette i Egnene mellem Tønder og Ribe, 
hvor den tyske Tilvækst skriver sig fra de allersidste Aar. Her 
fandtes for nogle Aar siden kun meget faa tysksindede; denne 
Gang møder Tyskerne derimod pletvis med et anstændigt Stemme- 
tal. Saaledes er de i Brede stegne fra 7 til 53, i Visby fra 
til 21, i Hvidding med Omegn fra 17 til 51. Det er den nye 
Vestbane, som har bragt Tyskerne disse Stemmer; i disse Byer 
er der nemlig i de sidste Aar kommet Jærnbanestationer med det 
store uniformerede og afhængige Personale, som i Tyskland hører 
til en saadan Anstalt. Denne Tilvækst skyldes altsaa ikke noget 
Omslag i Befolkningens Sindelag, men Indførelsen af en Del 
Dragere, Pakhuskarle, Gendarmer, Telegrafister osv. En lignende 
Fremgang har de tyske Stemmer haft i Tinglev, Vojens og Som- 
mersted, hvor Jærnbanestationerne nu er langt større og betyde- 
ligere, end i 1867, da Østbanen var i sin allerførste Begyndelse, 
og Sidebanerne knap færdige. 

Det er imidlertid ikke overalt, at denne ringe Forøgelse af 
det tyske Tal har sin Grund i, at der er kommet flere Erabeds- 
og Bestillingsmænd. Paa visse Steder er det virkelig den egentlige 
Befolkning, der er gjort Indhug i. I Holebøl og Rinkenæs Sogne 
ved Flensborg Fjord var der 1867 et stort dansk Flertal; nu er 
de stærkt delte, og de tyske Stemmer i disse to Sogne er i de 
23 Aar voksede fra 62 til 162. Ti her har, samtidig med at adskil- 
lige af de fremragende Folk paa dansk Side er døde eller ud- 

Tilskueren. 1890. 21 



Digitized by Google 



316 



De sidste Valg i Nordslesvig. 



vandrede, to tyske Godsejere nedsat sig, som har forstaaet at faa 
megen Indflydelse ikke blot blandt deres egne Arbejdere, men 
ogsaa paa en Del af de uafhængige Gaardmænd. I enkelte Sogne, 
navnlig Højst i Tønder Amt og Havnbjærg paa Als, bar stedlige 
tysksindede Føreres Virksomhed i Aarenes Løb sat sig Spor i 
det voksende tyske Stemmetal; men mod den Forøgelse, som 
Tyskerne paa denne Maade har faaet i selve Befolkningen, staar 
paa den anden Side en ikke ubetydelig Nedgang hist og her. 
Ensted-Felsted Sogne (Aabenraa Amt), som i 1867 gav 83 Stemmer 
til den tyske Kandidat, har i Aar kun givet 30; her fandtes en 
mægtig tysksindet Storbondeslægt, som nu er uddød — og med 
den det meste af Tyskeriet i Egnen. 

Det er ganske vist forbavsende, at Tyskeriet paa sine 
Steder kan svinde saaledes ind efter 23 Aars Arbejde, men ikke 
des mindre er dette Tilfældet i saa mange Byer, at den Tilvækst, 
det hist og her har faaet i selve den uafhængige Befolkning, 
vistnok opvejes af det Tab, som det har lidt andensleds. En ud- 
tømmende Statistik over dette Forhold er det ifølge Sagens Natur 
umuligt at skaffe til Veje, men tilnærmelsesvis kan det dog oplyses. 
Af de 481 Stemmer, det tyske Parti har vundet i Haderslev Amt, 
falder de 351 paa Embedsbyerne, altsaa foruden Haderslev og de 
store Jærnbanestationer væsentlig paa Toftlund og Rødding. De 
øvrige 130 Stemmer, som er spredte over hele det vidtstrakte 
Amt, repræsenterer for det første den Tilvækst, Tyskheden dér 
har faaet gennem indvandrede Tjænestefolk og Arbejdere, og der- 
næst Embedsmændenes Tal, som ogsaa der er forøget — en 
Institution som »Kommuneforstanderne« kendtes endnu ikke i 
1867, og af dem er der nu 142 i Haderslev Amt. Saa kan enhver 
selv skønne over, hvor store Fremskridt Tyskheden dér har gjort 
i Befolkningen i de 23 Aar. Det er i Sandhed overraskende Ting r 
man faar at se ved at gaa Stemmetallene igennem Sogn for Sogn ; 
gennem de ved første Øjekast forvirrede Tal, der synes at und- 
drage sig enhver Regel, faar man efterhaanden det ubestridelige 
Faktum ud, at i selve Befolkningen er Forholdet mellem dansk- 
sindede og tysksindede i det hele og store ganske det samme som 
for 23 Aar siden. Tyskhedens — i sig selv ringe — Tilvækst 
skyldes Embedsmænd og indvandrede Folk samt dem, hvis Stemme- 
afgivning er umiddelbart afhængig af Embedsmændene; den Frem- 
gang, som er Følge af enkelte indflydelsesrige stedlige tyske Føreres 
Virksomhed, opvejes omtrent af Tabet paa andre Steder. I det 

hele er Stillingen den, at Tyskheden ikke har vundet 
nogen nævneværdig Indgang i Befolkningen, som den 
ikke havde allerede for 23 Aar siden. Hvad Landets 
ny Herrer overhovedet kunde faa, det fik de straks, og 
saa ikke mere. 

Dette er i Sandhed beundringsværdigt. Det er altsaa en 
afgjort Sag, at den Del af den indfødte Befolkning — og det var 
det aldeles overvejende Flertal — , som blev tro mod Danmark 
efter vort Nederlag, den er paalidelig, og den har fostret 
en Ungdom, der er lige saa god. Naar de 983 er Tyskeriets 
hele Erobring gennem 23 Aar — trods Indvandring, trods Embeds- 
mænd, trods Skole, trods Hær — ja saa er Stillingen god for os 
i Nordslesvig', og vi kan se Fremtiden trøstig i Møde. 

Jeg sagde ovenfor, at hvad Tyskerne har i Nordslesvig 
i Dag, er i det væsentlige det, som de fik straks. Men disse 4702 
Stemmer, de fik ved det første Valg i dette rent danske Land — 
var det ikke i sig selv meget? — Nej, det var ikke. Naar man 
mindes, at der fra gammel Tid var adskillige Slesvigholstenere 
mellem den indfødte Befolkning, og at nu en helt ny Embedsstand 
kom ind, at de danske Godsejere næsten alle skyndte sig bort fra 
Nordslesvig og solgte deres Ejendomme til Tyskere — saa vil 
man forstaa, at der ikke bliver ret mange til Rest, som løb over. 

Embedsstanden tæller ganske anderledes i Preussen end 
her hjemme. I den lille Købstad Sønderborg blev denne Gang 
afgivet 290 tyske Stemmer mod 250 danske. * Nu findes der i 
Byen 118 Embeds- og Bestillingsmænd, som er selvskrevne tyske 
Vælgere — 118 Embedsmænd i en By af Korsørs Størrelse! Paa 
den lille Aarø, som i alt tæller 54 Vælgere, kommer 9 Embeds- 
mænd; naar man saa husker, at Tjænestekarle og Daglejere har 
Valgret, og at de daarligt kan stemme imod dem, de har Brødet 
hos, saa kan man forstaa, at Aarø, som er lige saa dansk som 
Samsø, kunde stille 13 tyske Stemmer. »Modersmaalet« i Haderslev 
har opstillet en meget nøjagtig Statistik over de tyske Stemmer i 
Haderslev Amt. For hvert af de firsindstyve Valgdistrikter, hvori 
dette Amt er delt, gøres nøjagtigt Rede for, hvor mange Embeds- 
mænd der findes, og hvor mange Vælgere der er direkte afhængige 
af dem. Hertil regnes Tjænestekarle, der tjæner hos Tyskere, 
Daglejere, som arbejde hos dem, Arbejdsfolk, som arbejder i 
Statsskovene eller ved de offentlige Veje. I Amtets Landdistrikter 
findes 609 Embeds- og Bestillingsmænd, og 238 Vælgere er 

umiddelbart afhængige af dem. Tilbage bliver 538 Vælgere, som 
har stemt tysk uden at være absolut nødte til det. I disse* 538 
Vælgere, der er fordelte over Landdistrikter med en Befolkning af 
50,000 Mennesker, maa man altsaa se Udtrykket for den Styrke, 
Tyskheden raader over i den indfødte, faste Befolkning. Disse 
538 omfatter ikke blot Haderslev Amts virkelig tysksindede Folk, 
men ogsaa Vejrhanerne og Overløberne. Der kan da ikke være 
ret mange af nogen af disse Klasser. 

Vil man nu udvide denne Beregning, som kun omfatter 
Haderslev Amt, til hele Nordslesvig, da viser et omtrentligt Over- 
slag, at der er paa det nærmeste 2000 Embeds- og Bestillingsmænd 
i Nordslesvig. Altsaa mere end hver tredje tysk Stemme kommer 
fra Mænd, som er Regeringens Talerør; det er Stemmer, Rege- 
ringen giver sig selv. Hvor mange af de 3 — 4000, som desuden 
stemmer tysk, der er umiddelbart afhængige af Embedsmænd, 
hvor mange der er politiske Vejrhaner, og hvor mange der er 
Tyskere af Overbevisning, er det selvfølgelig ikke muligt at sige 
med nogen Bestemthed. Men det er let at se, at de virkelig 
tysksindede Mænds Tal er overordentlig ringe i Sammenligning 
med den dansksindede Befolkning. Og vilde man gøre et Tanke- 
eksperiment: i Stedet for tyske Embedsmænd: danske (dog for- 
haabentlig langt færre!), i Stedet for tysk Tryk paa Afstemningen: 
frit Valg — saa vilde det tyske Mindretal svinde ind fra nogle 
Tusende til nogle Hundrede. 

IV. 

Men — saadan en Afstemning staar jo ikke for, og der er 
heller ikke megen Rimelighed for, at den kommer i en nær 
Fremtid. Det kan med en vis Ret siges, at Beregningen af det 
Forhold mellem danske og tyske Stemmer, som vilde vise sig ved 
en Grænseflytning, hører hjemme i Fantasiens Verden og ingen 
Betydning har overfor den Opgave, som Nutiden stiller. Efter 
alle Solemærker staar Nordslesvig jo overfor en Nationalitetskamp, 
hvis Varighed i Aar ingen kan nævne Tal paa. Her vil der ikke 
blive spurgt om Afstemninger; om saa det danske Vælgertal steg 
med 50 p. C., vilde Regeringen i Berlin ikke af den Grund blive 
en Smule lemfældigere i sit Germaniseringsværk. Afstemninger 
og overhovedet alle de Livsytringer af Befolkningen, som ligger 
indenfor Statslivets Omraade, vil faa saa grumme lidt at sige for 

dens Nationalitetskamp; alt vil bero paa, hvor megen Kraft Nord- 
slesvig lægger i det Arbejde, som gaar for sig udenom Statens 
Organisation: Arbejdet for at følge Moderlandets Kulturudvikling 
baade materielt og aandeligt, for Modersmaalets Pleje, for Oplys- 
ning i Folkets eget Sprog, — er det da Umagen værd at lægge 
saa nøje Mærke til Valgresultaterne? Et Sogn kan jo være 
meget levende dansk, selv om det møder smaat ved Valget. Ja, 
ganske vist kan det være det; men der er 10 mod 1 for, at det 
ikke er det. Hvor det danske Folkeliv rører sig kraftigt, vil der 
føles Trang til at lægge det for Dagen ved Rigsdagsvalgene, ikke 
fordi man venter umiddelbart at naa noget derved, men fordi det 
er den eneste Lejlighed, man har til at slaa det fast i alles Be- 
vidsthed, at der endnu er et dansk Nordslesvig til, som paa ingen 
Maade er gaaet op i det tyske Folk. Paa mange andre Omraader 
er Befolkningen igennem de konstitutionelle Statsformer sat uden- 
for; ved Rigsdagsvalgene kan den ikke lukkes ude. Se blot paa 
Amtsraadene (»Kredsdagene«): alle Amtsraad lige til Kongeaaen 
har man forstaaet at skaffe et tysk Flertal ved Anvendelse af en 
stærkt aristoki atisk Valgmaade 1 ); kun Rigsdagsvalgene, hvor den 
almindelige Valgret er Eneherre, giver Mulighed for, at Befolk- 
ningens virkelige Sindelag kan komme for Dagen. Det viser sig 
ogsaa, at Deltagelsen i Valget er temmelig stor; stærkest er den 
i de mest dansksindede Egne, ringest i de halvt fortyskede — 
noget, som ikke er saa sært, da »Tyskhedc i Nordslesvig i Reglen 
betyder det samme, som naar man paa almindelig Dansk siger 
om en Egns Befolkning, at den er død. Men derfor er Valget 
ogsaa en god Maalestok for, hvor megen Energi man kan vente 
der vil blive sat ind paa det egentlige Arbejde for Nationaliteten. 



2 ) Fordelingen af Pladserne mellem „de store" og „de smaa" minder 
mærkværdig meget om de Principer, som her i Landet gælder ved 
Landstingsvalgene. I Haderslev Amt er Forholdet dette. Nogle faa 
Medlemmer vælges af Haderslev By; under de nuværende Forhold bliver 
det Tyskere. Af Resten vælges Halvdelen af de almindelige Vælgere — 
det bliver Danskere — og Halvdelen af de 29 største Grundejere; da de 
18 eller 19 af dem er Tyskere, bliver hele denne Halvdel af Kredsdagen 
tysk. Altsaa har Tyskerne Flertallet sikret. Jævnfør hermed, at til vort 
Landsting vælger 1000 Godsejere lige saa mange Repræsentanter, som 
hele den almindelige Vælgerklasse paa Landet; 1000 Godsejere paa en 
Befolkning af 2 Millioner er omtrent samme Forhold som i Haderslev 
Amt 29 paa en Befolkning af 57,000. 

Hvor Tyskerne er Flertal, betyder det jo kun, at Folk overfor 
Germaniseringen lægger Hænderne i Skødet eller maaske endog 
er villige til at fremme den, men det betyder ingenlunde, at de 
er Tyskere i national Forstand — for i den Henseende er de alle 
Jyder baade overfor Vorherre og andre Mennesker. Derfor er 
Tyskeriet ingenlunde lige farligt for vor Nationalitet alle Vegne. 
Naar nogle faa spredte Landsbyer i Haderslev Amt giver tysk 
Flertal, kan det være ærgerligt nok; men det er endelig en 
temmelig farefri Sport, de hjemmetyske Gaardmænd deroppe driver. 
Det vil ikke blot være umuligt for dem at ændre det ringeste ved 
den Kendsgerning, at Omegnens Sprog er Dansk, men de vil ikke 
en Gang kunne gøre Tysk til deres egne Familjers Sprog, for det 
første fordi de ikke selv kan tale ordentlig Tysk — og det er dog 
egentlig Grund nok — og tor det andet, fordi selv i de indvandrede 
Tyskeres Hjem siver Dansken ind ad Døre og Vinduer, gennem 
Tyendet, Børnenes Legefæller, Nabokoner og Kaffesøstre, saa at 
Dansken endog bliver de indvandredes Sprog i Løbet af kort Tid. 
En saadan lille tysksindet Plet i de rent danske Omgivelser er 
ingen Fare for vort Modersmaal. 

Men en virkelig Fare vilde der være, hvor tvivlsomtsindede 
Egne stod i umiddelbar Berøring med tysktalende. Endnu er 
dett§ ikke Tilfældet nogensteds i det egentlige Nordslesvig; men 
hvor længe vil det vare, inden det tyske Folkesprog 
har skudt sig op til Nordslesvigs Grænse? 

Kampen mellem tysk og dansk Sprog føres sydligere end 
mellem tysk og dansk Sindelag; det lader til, at det fremmede 
Sprog ikke kan finde Fodfæste, før Befolkningen frivillig opgiver 
sin Danskhed; hidtil i alt Fald har Befolkningen kun opgivet sit 
Modersmaal i de Strøg, hvor den danske Folkevækkelse, som 
begyndte for 50 Aar siden, aldrig er naaet hen. Man kan altsaa 
ikke fra den Fart, Plattysken har skudt i tysksindede eller lige- 
gyldige Egne, slutte noget om, at den vil skyde samme Fart, naar 
den træffer paa en vaagen dansk Befolkning. Men i Mellemslesvig 
mellem Dannevirke og Flensborg, hvor den ikke har stødt paa 
nogen anden Hindring, end den rent passive, som ligger i et 
Sprogs Sejlivethed, medens den til Gengæld mange Steder i Angel 
er bleven fremmet med Fanatisme, der kan man maale Hurtig- 
heden af dens Udbredelse med næsten matematisk Nøjagtighed. 
Ikke blot er det vitterligt, at det akkurat har taget den 100 Aar 

at naa fra Slien til Flensborg Fjord, men man kan endogsaa se, 
hvor stort et Stykke den avancerer i en Menneskealder. 

Der foreligger nu et paal ideligt og nøjagtigt Sprogkaart over 
Sønderjylland i vor Tid i det Kaart af Hr. Cand. mag. H. V. Clausen, 
som sidste Sommer fulgte som Tillægsnummer med adskillige 
Blade, navnlig Politiken og Vort Forsvar, og som er udkommet 
gennem Hr. N. C. Roms Boghandel (Pris 10 Øre). Fra Frederik 7's 
Tid har man ikke et saa tydeligt Sprogkaart; Biernaizkis, som er 
vedføjet det omtalte Clausenske Kaart, er noget for partisk for 
Tysken, og Allens Kaart 1 ) er ikke tydeligt i de finere Nuanceringer. 
Hr. Clausen har imidlertid stillet til min Raadighed et Sprogkaart 
over Sønderjylland 1856, som ikke er udkommet. Det er udar- 
bejdet paa Grundlag af absolut troværdige og meget detaillerede 
Oplysninger fra Datiden, og Grænselinjerne i Mellemslesvig er 
dragne efter de samme Principer som paa Kaartet fra 1889. En 
Sammenligning af disse to Kaart, der altsaa afbilder Stillingen 
paa to Tidspunkter, som er skilte ved et Mellemrum af 33 Aar, 
viser følgende. Paa nogle faa Landsbyer nær falder Grænselinjerne 
i det blandede Distrikt sammen paa de to Kaart, men saaledes, 
at hvad der 1889 er betegnet som »dansk døende«, har 1856 
Betegnelsen »dansk underlegent« (men endnu levende) ; hvor vi 
1889 har »dansk underlegent«, træffer vi 1856 »dansk truet«, men 
endnu i Overvægt; det Omraade endelig, som 1889 er svagt rødt 
(»dansk truet«), er 1856 rent dansktalende. 

Hver Menneskealder er altsaa det tyske Sprog gaaet et 
saadant Stykke Land frem; det er aabenbart, at vore Sprog- 
reskripter ikke har sinket Plattysken en halv Time paa dens Vej 
mod Nord. Vi kan sige os selv, at hvor Dansk 1889 er »truet«, 
vil det efter al Rimelighed ved Aar 1940 være »underlegent«. 
Spørgsraaalet er nu, om Tysken til den Tid atter har indvundet 
et Stykke af det nu rent danske Sprogomraade , som den saa 
begynder at bearbejde, saaledes som den 1856 havde begyndt i 
Oversø og 1889 i Nørre Haksted, Som Sagerne staar, er det 
umuligt andet; i de nærmeste Sogne i Midten af Landet, Medelby 
og Ladelund, som ikke har nogen paalidelig dansksindet Befolk- 
ning, synes det danske Folkesprog at være uundgaaelig prisgivet 
Plattysken. 

Kan den da standses her? 



J ) I „Det danske Sprogs Historie i Slesvig*. 

Her naar Plattysken det egentlige Nordslesvigs Grænse r 
de milevide Hedestrækninger langs Sønderaa og Hvidaa, hvor 
ingen Forbindelsesveje gaar i Retningen Syd til Nord; ad den Vej 
kommer den ikke frem. Men der findes to Porte, den kan slippe 
igennem: ved Tønder og Flensborg. Ved Tønder er Faren mindst; 
Byen selv er trods sit udpræget tyske Sindelag endnu dansktalende,, 
og det samme gælder Marsksognene sydvest derfor. Men ved 
Flensborg staar det anderledes. Her kan den store Bys Eksempel 
smitte, tysk af Sprog som den er. Her er stærkt befærdede 
Landeveje, livligt Samkvem ad Jærnbanen, talrige Dampskibe paå 
Fjorden, som hver Dag bringer Tysken ind ad Døren til Folk. 
Her er Faren størst, og her maa man tage mod Angrebet, hvis 
der skal være noget Haab om at afslaa det. 

Det forekommer mig, at Sagen ikke er saa haabløs endda. 
Midt i Landet, hvor Samfærdselen er saa ringe, har Plattysken 
fra 1856 til 1869 skudt sig flere Mile frem: i Bov og Hanved 
Sogne, hvor man bor klods op ad den store tysktalende By, er 
den i samme Tid kun naaet en Fjærdingvej eller en halv Mil 
længere end den var. Jeg kan ikke opdage nogen anden Grund 
til dette mærkelige Resultat end den, at medens Tysken ude paa 
Heden traf en Befolkning, som enten var ligegyldig eller bevidst 
tysksindet, saa stødte den her lige udenfor Flensborgs Porte paa 
en vaagen og værgedygtig dansksindet Befolkning, der i betydelige 
Mænd af dens egen Kreds fandt sine naturlige Førere. En af 
disse Mænd er bleven kendt i videre Kredse, det Folkedigteren 
Karsten Thomsen i Frøslev, som døde i denne Vinter; af denne 
Befolkning fremgik en af »Skolelærerliteraturenst friskeste Be- 
gavelser, den for tidlig afdøde Bendix Hansen. Overfor den 
Race var Plattyskens Fremskridt kun smaa. Og saa længe Bøn- 
derne i de nordlige Dele af Bor og Hanved Sogne holder Passet 
bevogtet saa godt som hidtil, saa kan Plattysken ikke bryde 
igennem. Disse faa Landsbyer har ved deres Beliggenhed den 
allerstørste Betydning for Nordslesvig; og hidtil har de holdt 
Stillingen godt. 

Det er saa meget vigtigere, at dette Pas bliver ved at være 
spærret, som de nærmest liggende Dele af Aabenraa Amt og hele 
den sydøstlige Del af Tønder Nørreamt fra Sindelagets Side er de 
slappeste i Nordslesvig. Sogne som Rinkenæs og Holebølj vilde 
i dette Øjeblik kun vise ringe sproglig Modstandskraft, hvis de 
blev satte alvorlig paa Prøve, og rykker Plattysken dem om en 

Snes Aar for Alvor ind paa Livet, kan Stillingen her blive meget 
farlig for Dansken, hvis den hidtilværende Tilbagegang i det 
danske Sindelag bliver ved. I Øjeblikket er denne Fare dog ikke 
overhængende; det danske Parti i Rinkenæs og Holebøl er vel 
taget af i Tal, og Tyskerne er bleven forstærkede af et Par rige 
og erobringslystne indvandrede Godsejere, men Stillingen kan 
meget godt tages igen. Gaar vi mod Vest ind i Tønder Amt t 
træffer vi derimod ikke et enkelt Sogn, som er blevet tvivlsomt 
gennem de 26 Aars Udvikling, men en sammenhængende Stræk- 
ning paa 6—8 □ Mile, som altid har været den daarligste i 
Nordslesvig lige fra Fyrrerne til Nutiden. Det er Trekanten 
Tinglev-Tønder-Løgumkloster, hvor det danske Stemmetal allerede 
1867 kun var 64 p. C, og hvor det efter den store Nedgang r 
som skyldes Udvandring af de bedste blandt Ungdommen, Ind- 
vandring af Jærnbanebetjænte — og almindelig Slaphed, kun er 
45 p. C. Paa Grund af sin Beliggenhed er denne Trekant endnu 
ikke farlig i sproglig Henseende; her har Dansken altsaa Tid til 
at ruste sig, det gælder nu, om denne Tid bliver benyttet. For 
det kan ikke nægtes, at ingensteds har Tilbagegangen i Mod og 
Kamplyst været saa stor som her. Det er for en stor Del rent 
ydre Grunde, som har bidraget hertil. Tønder Nørreamt blev 
1867 lagt til 4de Valgkreds sammen med hele Frisland og Ejder- 
sted, saa at Danskerne var i fuldstændig haabløst Mindretal. Det 
gjorde al Agitation ved Rigsdagsvalg meget besværlig og alle 
Magelighedens og Frygtagtighedens Indvendinger mere vægtige. 
Saa længe Kryger levede, gik det endda nogenlunde; hans Navn 
var Fane for Danskerne i alle tre Valgkredse; men da han var 
død, blev Arbejdet halvvejs lagt ned herude. De to andre Kredse 
søgte hver sin Kandidat til Valget 1881, da ingen Mand i Nord- 
slesvig endnu havde Autoritet nok til at samle alle om sig, — og 
i fjærde Kreds opstilledes slet ingen. Ved næste Valg — 1884 — 
stillede den sin egen Kandidat op, men drev det kun til 1200 
Stemmer, som ovenikøbet for den allerstørste Del kom fra de 
udpræget danske Sogne lige nord for Tønder; fra vor famøse 
Trekant kom der saare faa, — ja hist og her stemte man slet 
ikke, fordi man i Tidens Løb havde vænnet sig til at lade 
Tyskerne være Eneherrer. I Aaret 1887 var man mat igen og 
opstillede slet ingen dansk Mand i fjærde Kreds. Kunde dette 
end gaa uden synderlig Skade i de »gode« Egne mod Vest, i saa 
slappe Sogne som ved Løgumkloster og i Slogs Herred gik det 

ikke af uden Skade. Tyskerne følte sig som eneraadende herude; 
Danskerne tav stille og bed* Ærgrelsen i sig; de savnede det 
æggende og styrkende, som ligger i at prøve Kræfter en Gang 
imellem. Daarligt saa det ud. 

Men ogsaa Løgumkloster og Slogs Herred kom ud af 
Slappelsen igen. I Vinteren 1888 til 1889 fuldendtes Dannelsen 
af den første politiske Organisation for hele Nordslesvig, som har 
eksisteret: Vælgerforeningen. Den rettede straks sin Opmærk- 
somhed mod de daarlige Egne, og da navnlig mod vor Trekant 
Man tog fat med Dygtighed, og dog kunde det være blevet et 
sent og trælsomt Arbejde at faa Liv i Danskerne derude — hvis 
ikke Tyskerne i deres Overmod selv havde hjulpet Vælgerforeningen 
til at faa Folk vakte. Man husker sikkert Løgumklostermøderne 
sidste Efteraar. Først skulde Redaktør Jessen holde Foredrag; 
Mødet havde kun samlet 20—30 af Talerens Meningsfæller, saa 
at det var en let Sag for de stedlige tyske Embedsmænd med deres 
faste Stab at forstyrre det. Mødet blev hævet af Politiet, uden at 
Hr. Jessen fik sin Tale holdt. Men Tyskernes taktløse Adfærd 
vakte Danskerne til Live; Vælgerforeningen fastsatte et nyt Møde 
med Hr. H. P. Hanssen som Taler. Her mødte over 200 Danskere 
— for at blive holdte for Nar en Gang til; Politiet forbød ogsaa 
dette Møde under et intetsigende Paaskud, som for øvrigt siden 
er bleven underkendt af Landraaden. Tyskerne hoverede igen, og 
Danskerne maatte tie. Men alle gode Gange er tre; Vælgerfor- 
eningen indvarsler atter til Møde, og denne Gang mødte der 500. 
Nu fik de endelig Lov at holde deres Møde i Ro, og Gustav 
Johannsen, P. Skau og H. P. Hanssen talte under stormende Til- 
slutning for en Forsamling, som de forudgaaende Drillerier havde 
gjort dobbelt modtagelig. Under Valgkampen i Januar og Februar 
fortsattes Virksomheden for at vække vor Trekant, og i Forhold 
til tidligere Aar har den ogsaa oppet sig svært. Selv Ravsted 
Sogn, som 1867 var det eneste i Nordslesvig, der gav tysk Flertal, 
har vist, hvor solid Danskheden er endog der, hvor den i tyve 
Aar har ligget i Hi og er under et tysksindet Flertals Herredømme ; 
1867 gav det 52 danske mod 73 tyske Stemmer, i Aar 50 mod 76. 
Det viser sig, at Danskheden ingenlunde er uddød i Slogs Herred, 
men at den kun trænger til at vækkes og skoles til Arbejde for 
at staa lige saa kraftigt der som i det øvrige Nordslesvig. Hvis 
den Energi, hvormed Sagen nu er taget op, ikke slipper, saa kan 
ogsaa denne Egn gøres uindtagelig i national Henseende, inden 

Fortyskningen for Alvor naar den. Ti det gælder om Slogs 
Herred som om de fleste andre Egne, at der ikke er nogen videre 
Fremgang for Tyskeriet, og at den, der er, skyldes ydre Grunde. 
De tyske Stemmer i det gamle Løgumkloster Amt og Slogs Herred 
er fra 1867 tii 1890 kun voksede fra 676 til 715, og det eneste 
Distrikt, som viser nogen væsentlig Fremgang for dem, er Tinglev 
med sin store Jærnbanestation ; de fleste andre Steder har de kun 
holdt deres Stemmetal, i Byldrup er de endog gaaet stærkt tilbage. 

En Strækning som Tønder- Løgumkloster-Tinglev, der i sig 
selv kun er svagt befolket, vilde ikke fortjæne, at man dvælede 
saa omhyggelig ved den, hvis den ikke i Forening med de svage 
Punkter i Aabenraa Amt havde saa uheldig en Beliggenhed. Hvis 
nemlig Tyskeriet faar Kraft til at æde sig herop, da er dermed 
det danske Nordslesvig sprængt i usammenhængende Dele. Man 
behøver ikke at være nogen stor Spaamand for at forudsige, at 
Als-Sundved vil holde sig ublandet dansk, saa langt ud i Frem- 
tiden man end vil tænke sig. Men Faren er den, at Tysken ved 
at arbejde sig frem kan rive dette Hjørne løs fra Landsmændene 
mod Nord og Vest, hvis det nemlig lykkes dem at sætte sig fast 
i Firkanten: Rinkenæs-Tønder-Løgumkloster- Aabenraa. Det er 
denne Firkant, som først og fremmest maa gøres til en national 
Fæstning; her maa al mulig Kraft sættes ind paa at bevare 
Færdigheden i at bruge Modersmaalet i Skrift og Tale og paa at 
sætte Ungdommen i nær og levende Forbindelse med dansk 
Kultur; baade vort Landbrug og vor Bogavl, baade vort religiøse 
og vort politiske Arbejde maa de bringes saa nær, at de lærer 
at forstaa det. Ti forstaar de det først, saa kommer Kærligheden 
til det af sig selv. 

Her er Faren. Men den er ikke overhængende; der er 
Tid til at ruste sig. Endnu skyller den tyske Sprogbølge ikke 
med sin fulde Kraft op mod Nordslesvigs Grænsekyst; endnu har 
vi en Dæmning syd derfor. Der er Tid endnu. Maatte den 
blive benyttet. 

V. 

Medens Nordslesvig frembyder Billedet af en Fæstning, 
der trods et stærkt Mandefald som Helhed holder sig fortræffeligt 
og giver Haab om, at den ogsaa i Fremtiden skal holde sig, saa 
ser det ikke saa trøsteligt ud, naar vi kommer til Danskhedens 

Udenværker i Mellemslesvig. Det gælder først og fremmest 
Flensborg. 

Fra den nationalliberale Tid er vi vante til at regne Flens- 
borg for en sikker dansk By. Skøndt dens Sprog var Tysk og 
havde været Tysk i umindelige Tider, var der ingen By i Sønder- 
jylland, som saa tidligt og saa inderligt sluttede sig til den danske 
Sag imod Slesvigholstenerne. Afstemningerne efter 1864 bestyrkede 
os i denne Tro. Hvor mange Embedsmænd og Soldater Preusserne 
end sende ind, og hvor mange danske Familjer der end forlode 
Byen, viste Hovedmassen af den egentlige Borgerstand og næsten 
alle Arbejderne urokkelig Troskab mod Danmark. Paa Valgdagene 
gik Arbejderne og Søfolkene fra alle de smaa karakteristiske 
Stræder i »Norden« — Fiskergade, Herrenstall, Olaf Samsonsgang 
o. s. v. — lige saa vel som i St. Jørgensgaarde paa Anglersiden, 
Mand af Huse for at stemme paa Kryger. Skøndt deres Sprog 
var Plattysk, og skøndt de sjælden læste et dansk Blad, sad det 
dybt i dem, at det ny Regimente vilde de intet have at gøre med- 
Men de sidste Aar har bragt en stor Forandring. Byen er vokset 
stærkt, og det mest ved Indvandring Syd fra; den gamle Slægts 
Rækker er tyndede — og de danske Stemmer i Flensborg er 
svundne ind til et lille Mindretal. Det er ikke Preusserne der har 
faaet dem; den Tilvækst, de har vundet, svarer knap til Byens 
Udvidelse. Det er den tyske Socialisme, som har taget vore 
Stemmer 

Er det at undres over? Nej, det forunderlige er tvært imod 
at disse flensborgske Arbejdere, som hverken talte Dansk til daglig 
eller læste Dansk, som intet havde at gøre med vor Literatur 
eller vor folkelige Udvikling, saa længe vedblev at hænge ved 
deres gamle Fædreland. At den blotte Troskabsfølelse, som ikke 
støttedes ved noget nationalt Baand, havde en saadan Styrke, 
fortjæner i højeste Grad vor Paaskønnelse. Først den stærke 
socialistiske Bevægelse i 80'erne rev dem bort fra den nationale 
Oppositions Stade. Ved dette Omslag er Socialisterne blevne det 
stærkeste Parti i Flensborg — og det danske det svageste; Resul- 
tatet af dette Aars Valg var 2543 Socialister, 2449 Tyskere og — 
590 Danskere. De socialistiske Stemmer er ikke alle vor gamle 
Ejendom; mange af depi skriver sig fra indvandrede Arbejdere, 
men Broderparten af dem er gamle danske Stemmer. Nu kunde 
ganske vist Sammenhængen godt være den, at Arbejderne i 
Flensborg ikke mente at protestere en Smule mindre stærkt mod 

Indlemmelsen i Preussen, fordi de samtidig vilde rejse en Protest 
mod det moderne Samfunds økonomiske Orden (eller Uorden), — 
og mange, som kender noget til flensborgske Forhold, paastaar, 
at de virkelig tænker saaledes. Jeg kan dog ikke tro, at dette 
er Tilfældet; det maatte da være, fordi den Danskhed, som træder 
dem i Møde i Flensborg, tiltalte dem ved sit større Frisind og 
større Agtelse for Arbejderens Ret. Men jeg tilstaar, jeg ser ikke, 
hvorledes de skulde faa dette Indtryk af Danskheden. Byens 
danske Blad, som ellers har saa mange gode Egenskaber — energisk 
og velskrevet som det er — har i flere Aar ikke en eneste Gang 
talt Arbejdernes Sag, men derimod hævdet en Opfattelse af, hvad 
dansk er, som absolut maa støde socialdemokratiske Arbejdere 
bort. Hvis Byen havde haft et dansk Organ, som Arbejderne 
med Fortrøstning kunde se hen til som deres Ven, da stod det 
maaske i dette Øjeblik noget bedre til i Flensborg. Maaske — 
men ogsaa kun det. Ti jeg tror ikke, at det danske Sindelag 
under de nuværende Forhold kan forplantes fra Slægt til Slægt 
der, hvor det stærkeste af alle Baand fattes: Modersmaalet. Hvor 
det er glemt, der rives med Tiden de andre Traade over, som 
binder adskilte Landsmænd sammen, — og de kan ikke knyttes 
igen. Hvor det derimod lever, kan ethvert bristet Baand heles 
paany. Jeg tror derfor, at Flensborg er og bliver tabt for Dansk- 
heden. Noget helt andet er det, at i en By, som ved sin Be- 
liggenhed lige saa fuldt er Nordslesvigs som Sydslesvigs Hovedstad, 
vil der altid findes et stærkt dansk Element, som paa mange 
Omraader har den Opgave at tage første Tørn med Tyskheden. 
Dette danske Elements Kamp fortjæner i høj Grad vor Opmærk- 
somhed og Sympati; det er Danskhedens sydligste Forpost. 

1 Nørre-Angel, hvor der før har været et betydeligt dansk 
Mindretal, er dette nu omtrent forsvundet. Og Forklaringen er 
her den samme: Modersmaalet er dødt. Selv om Forældrene er 
trofast dansksindede, kan ikke Børnene blive det; de er afskaarne 
fra den aandelige Forbindelse med Danmark for stedse. 

Men i de rent dansktalende Egne af Flensborg Amt staar 
det endnu godt. De »gode« Byer i Bov og Hanved Sogne er 
ogsaa ved dette Valg gode. Ja selv Socialismen har ikke berørt 
dem i synderlig Grad; et større Tal Stemmer har denne Retning 
kun faaet fra Harreslevvejen og fra Kobbermøllen — to Arbeider- 
kolonier, som faktisk er Udløbere fra Flensborg, og som ikke staar 
i videre Forbindelse med Landsbyerne der omkring. 

Endnu har Socialismen kun fast Fod paa tysktalende 
Punkter. Men der er Tegn til, at den nu vil naa til danske 
Egne. Baade fra de rent danske Byer nær ved Flensborg og fra 
flere Steder i Nordslesvig er der denne Gang kommet nogle socia- 
listiske Stemmer. Det er umuligt andet, end at denne Bevægelse 
vil skride frem. I en Nationalitetskamp, som skal føres maaske 
i flere Slægtled, lader det sig ikke gøre at tvinge alle andre 
menneskelige Interesser tilbage for det blot nationale; Arbejderne 
vil ogsaa i Nordslesvig blive grebne af de økonomiske Reform- 
tanker. Heri ligger ikke med Nødvendighed nogen Fare for 
Danskheden, men der ligger heri en politisk Opgave for Nord- 
slesvigs Førere. Hvis de, samtidig med at de er Ordførere for 
Befolkningens nationale Ret, modigt gør sig til Talsmænd for 
social Retfærdighed, da kan den kommende Arbejderrejsning blive 
til Styrkelse for den danske Sag. Der er jo slet ingen Nødvendig- 
hed for, at Bevægelserne for et Folks aandelige — nationale — 
Ret og for dets økonomiske Frigørelse skal bekæmpe hinanden. 
De er begge fødte af de undertryktes Krav om Menneskeret og 
Menneskeværdighed; de er fra Naturens Haand bestemte til 
Kampfæller; hvorfor skulde de da være Fjender? 

Johan Ottosen. 

19. April 1890. 

Det har været triste halvanden Maaned for vor nationale 
Scene. Den sad som en stakkels Askepot og havde knap dét, 
hvormed den kunde skjule sin Blusel. Langt om længe kastede 
man hen over den et Par tarvelige, lidet omfattende Ny-Indstude- 
ringer: dér, tag dem og se at dække din Nøgenhed! Ellers var 
alt, hvad den havde at hylle sig i, hin »fadenscheiniget Første- 
Forestilling, som bestod af Mange Aar efter og De Forelskede. 
Ikke en Stump værdifuld Digtning, ikke en Stump værdifuld 
Skuespilkunst! Intet, der kunde give blot den svageste ny Impuls 
til aandeligt Liv hos Publikum! 

Nej, for Personalet — dette Kunstner-Samfund paa 80 Sjæle, 
som er sat til at hæge og klæde National-Teatret! — det var 
optaget andensteds. Det havde travlt med at være veldædigt. 
Dets Medlemmer førte an i den Kehraus af velgørende Forlystelses- 
syge, hvormed Hovedstaden sluttede sin Vintersæson. Overalt 
skulde de spille Komedje og synge og danse og deklamere og 
fotografere, Byen igennem, fra Vodroflund i Vest til Koncertpalæet 
og Kasino i Øst. Naturligvis kunde de saa umuligt passe med 
fuld Kraft deres Teatertjæneste. Intet Menneske kan lære udenad 
og indstudere og prøve to nye Roller lige saa hurtigt som én. 
Nuvel, Privat-Forestillingen, hvor man skulde medvirke, stod først 
for Døren, — saa fik Rolle og Prøver og Første-Forestilling paa 
den nationale Scene at vente! 

Det er ganske let at forstaa. Men ikke vanskeligere for- 
staaeligt synes det at være, at den Dvaletilstand, der saaledes 
atter og atter paatvinges Teatret, maa efterhaanden gøre det til 
en Fabel for baade By og Land. Selv Venerationen for, hvad det 
har virket, vil efterhaanden blive afmægtig, naar ikke Respekten 



Digitized by Google 



330 



Teatrene. 



for, hvad det virker nu, opflammer stadig dets Tilhængere og 
afvæbner dets Angribere. Et statsunderstøttet Teater skal jo dog 
ikke være som en stor Fold, hvor taalsomme Abonnenter sidder 
og tygger Drøv paa et Par Forestillinger, som de har vendt og 
vendt igen i Munden. Det skal vide at tvinge sig frem og be- 
standig frem i Forgrunden af Folks Interesse, som en skøn Kirke, 
en fornøjelig Skole for deres Følelser og Tanker. 

Nationalscenens Venner burde samle sig og drage til Kapi- 
tolium og bede vor lette Jupiter af en Kultusminister: Excellence, 
Teatrets Overhoved, moderér Deres Flothed med at give Tilladelse 
til Udenoms-Optræden, tilegn Dem Deres Forgængeres mere spar- 
tanske Sæder! . . . Landets »liberale« Kultusministre holdt ret 
strengt over, at det kgl. Teaterpersonale fik ikke Lov at agere 
andensteds, — og Teater-Tjænesten trivedes vel derved. Den 
»konservative« Hr. Scavenius har brudt med Traditionen, — og 
Teater-Tjænesten aabenbart vantrives. Først naar Personalet for- 
hindres fra at gøre vel over en lav Sko med sine Ævner imod 
Alverdens uvedkommende, vil den eneste rette vedkommende, 
nemlig Teatret, kunne udnytte disse Ævner til egen og til Perso- 
nalets største Ære og Fordel. 

Og først da, tilføjer nogle, vil saamænd ogsaa Personalets 
Helbred bedres. 

Den grasserende Sygemældelses-Epidemi er jo tilstrækkelig 
kendt. Alle véd, at det nuværende kgl. Teaterpersonale har drevet 
Specialiteten »at være upasselig« til en forhen absolut uanet Fuld- 
kommenhed. I den sidste halvanden Maaned holdt Personalet sig 
paa Højden af sit syge Ry. Og selvfølgelig blev derved alle 
Prøver yderligere sinkede eller standsede, al Indstudering lammet, 
alle Ny-Opførelser skudt ud. Dét er Trivialiteter, som man næsten 
undser sig ved at nævne. Men nu er det, nogle tror at have 
opdaget, at der bestaar et hemmelighedsfuldt Aarsagsforhold mellem 
de mange Sygemældelser og den megen Udenoms-Optræden. Jo 
mer af det sidste, des filer af de første! siger de, og beraaber sig 
paa baade Historiens og den daglige Erfarings Vidnesbyrd. Tid- 
ligere, da Personalet ikke fik Lov at gøre saa ofte vel omkring i 
Byens andre Teater- og Koncertlokaler, var det selv ganske ander- 
ledes vel ved Magt. Og man ser da virkelig ogsaa ret hyppigt, 
hvorledes dets godhedsfulde Assisteren hist eller her følges af en 
Sygemælding til Teatret Dagen eller Andendagen derpaa. Der 
lader til at være nogen Fare ved alt Gæstespil, noget vist ener- 

verende ved den Virak, det fremavler. Gæstererer en Skuespiller 
udenlands, saa — dét véd jo enhver, undtagen Fru Hennings, 
naar hun optræder som en altfor naiv Avisskriverske i »National- 
tidende«! — saa udmarves let hans Kunst, til Virtuosmageri og 
Maniererthed. Men gæstererer han indenbys, saa synes til Gengæld 
let han selv at udmarves en Smule. 

Lidt større kultusministeriel Tilbageholdenhed vilde altsaa 
muligt virke overraskende. Og for den Skrøbelighed, der endda 
blev tilbage, fandt sagtens Teaterchefen paa Raad, naar han fik 
tilbørlig Støtte baade fra oven og fra Pressen. Man siger nok, 
at Chefen sværmer for at tage med Fløjelshandsker ; men inde bag 
Handsken skjuler sig dog en ret smidig og fast Haand. Formodentlig 
vilde den ikke gribe efter dette Doublerings-System, som Folk med 
passende Mellemrum er saa ivrige i at anbefale. Det stemmer 
næppe med de lokale Forhold: det kræver et større »Fags-Reper- 
toire, end Danmarks yngre Skuespilkræfter sidder inde med, det 
forudsætter, at »Spidserne« af Personalet har Orlov paa forskellig 
Tid i Sæsonen, hvor Doublanterne saa kati fare løs i deres Roller, 
og meget, meget mere. Nej men maaske Chefen udpønsede en 
anden pæn lille Dobbelagtighed. Han kunde jo f. Eks. lade altid 
indstudere to Nyheder paa en Gang af to forskellige Hold af 
Personalet. Afsender man to Ekspeditioner ad hver sin Vej, er 
Chancerne for, at i det mindste én naar frem, da altid større, end 
naar man kun afsender en enkelt. Og regner man med alle de 
mer og mindre nette Stemninger, som sammenfattes i det nette 
Ord Kappelyst, bliver Chancerne maaske tilmed størst for, at de 
begge naar frem i en Fart. I al Fald vilde paa den Maade mangen 
uretfærdig tilsidesat kunne faa Oprejsning, og de yngre vilde 
blive sysselsatte. Der er vist netop nu Trang til en i god For- 
stand ung Skuespilkunst. Man begynder, synes det, at blive lidt 
træt af den Kunstskole, hvis Ideal er, hvad de franske kalder 
»un diseur«: en Kunstskole, som lægger al Vægten paa virtuos- 
mæssig, saakaldet naturlig Replikbehandling, og som for øvrigt 
tillader den spillende at være i enhver Rolle bestandig og kun — 
sig selv. I Stedet for vil man have Forvandlings-Ævne, et nyt 
Ansigt, ny Figur, ny Stemmeføring, ny Replikbehandling, ny Gang, 
ny Gestus for hver ny Rolle. Man længes kort sagt efter Fantasi, 
denne Kærne i al hel og stor Skuespilkunst. Og Fantasifuldhed 
er netop den talentfulde Ungdoms Styrke, — foruden naturligvis 

Tilskueren. 1890. ^ 

Geniernes, hvoraf Nationalscenen dog kun har Lykke til at eje et 
eller to. 

For saadanne Dobbelt-Indstuderinger vilde der blot være 
én Hindring, nemlig Forfatterne. Forfatterne har jo Ret til at. 
bestemme Rollebesætningen: og de foretrækker gærne at sejre i 
Kraft af en to, tre bestemte Skuespilleres Autoritet over Publikum 
fremfor at vove noget paa deres eget og paa nogle mindre i 
Skuddet værende spillendes Talent. Men i det mindste yngre 
Skribenter* som vil noget ud over Øjeblikkets kortvarige Succes, 
kunde passende erindres om, at næppe et eneste »Navne som 
dramatisk Forfatter er blevet skabt af Samtidens avtoritære sceniske 
Kunstnere. Bestandig har det været opdukkende unge, som løftede 
Forfatter-Ryet frem. Ungdommen har nu en Gang saa raske 
Skuldre ; den, der bæres paa dem, bæres længst. Og ud af hvilken 
militær Erfaring kunde ikke just den nuværende Teaterchef ind- 
prente Digterne, at vil man vinde de store, varige Slag, saa maa 
man knytte sin Skæbne — ikke til Solen, som allerede har over- 
skredet Zenith, men til den opgaaende Sol! 

* 

Men Teatrets ensomme Førsteforestilling gaar os nok rent 
af Glemme! ... Undskyldningen er, at kun saa lidt af den for- 
tjæner at huskes. 

Man vil maaske, fra Mange Aar efter, mindes en Stund 
Fru Phisters ugifte gamle Madam, der med Sindsro lod sig kalde 
Jomfru. Anstrengt rastløs humpede hun om ved sin Stok i den 
bepakkede Stue. Mod Verden var hun bred og prompt og suffisant, 
»tørende aft al Næstens Skaberi og Selvtillid med nærgaaende 
Haardhændethed. Kun overfor de umælende og overfor sig selv 
havde hun en vis kølig Sentimentalitet til Rede. Naar hun blev 
blid eller tung om Hjærtet, saa kunde hun sætte sig til at nynne 
for sin Kanariefugl. Men de sitrende og sprukne Toner lignede 
Tonerne fra et hengemt Klavecin: hver Gang man spiller paa det, 
gør det Indtryk af ikke at have været aabnet i lange Tider. 

Figuren stod bred og djærv, som Fru Phister har for Vane 
at henstille sine sceniske Skikkelser. Og alligevel — tilfredsstillede 
den ikke. Man havde hele Tiden paa Følelsen, at det var dog 
slet ikke dét, Forfatteren havde »tænkt sig«. Alverden gav saa 
den fortræffelige Skuespillerinde Skylden. Hun spillede imidlertid, 

hvad Stykkets Forfatter havde skrevet Ulykken kom alene af, 
at Forfatteren ikke havde ævnet at sige, hvad han mente, ja at 
han- endog i det afgørende Optrin var kommen for Skade at sige 
netop det modsatte af sin Mening. 

Det er nogle underlige Volter, som yngre Poeter slaar nu 
til Dags. De taler saa meget om »Kunst«; men sjældent har man 
ligesom med beraad Hu været længere borte fra at være 
Kunstner end nu. Ti hvori bestaar en Digters Kunst? A åbenbart 
alene i dét: at kunne »digte«, at kunne fortætte og sammen- 
trænge, at eje det mærkelige Haandelag, der tillader En at putte 
en Verden i en Nøddeskal. Og Dramatikerens Verden er — for 
det første naturligvis de optrædendes Karakterer; dernæst deres 
skiftende Stemninger; endelig de levende og døde Omgivelser, 
for saa vidt som de fremkalder dier farver disse Stemninger. Alt 
dét, lige indtil det nødvendige Sceneri, skal Teaterdigteren have 
presset sammen i sin Nøddeskal, i Dialogens Indhold og Replikernes 
Form. Hvis man vil tage de gamle Mestre, saa skal man se, at 
de har ogsaa faaet det med. Læs f. Eks. den vidunderlige Intro- 
duktion til »Hamlet«, der kunde og kan spilles paa en Scene saa 
tarvelig som Shakespeares: ægte Kunst, som den er, »bringer den 
alt med sig i sig selv.« Men vor Tids yngre Poeter ikke en Gang 
beflitter sig paa sligt. De læsser store Partier af deres kunstneriske 
Opgave frejdigt over nu paa Skuespillernes private Personlighed, 
nu paa Sceneinstruktøren eller Dekorationsmaleren. Fra Aar til 
Aar bovner derfor de ukunstneriske Scene- An visninger op: at 
saadan og saadan skal Figurernes Ydre, deres Blik, deres Tale 
være, og saadan og saadan en Stemning skal der være over det 
døde Milieu. Men i Herrens Navn, Poeter! hvis I vil kaldes Digtere 
og Kunstnere, saa skal vi jo kunne se, saa skal vi kunne høre 
alt dét ud af Eders Repliker! ... Ak, det nytter ikke at raabe! 
de fleste nymodens Poeter vender det døve Øre til! De er optagne 
af at glitte og baldyre Sproget. Deres »Kunst« bestaar i at frem- 
bringe en sart og stadig Rytme, som lig en blank Fernis kari 
brede sig over Arbejdet fra Begyndelsen til Enden, afdæmpende 
Udtrykkene for de skiftende Sjælsrørelser og utydeliggørende saa vel 
hvem der taler og hvem der tales med som i hvad for Omgivelser 
der tales. Et aandløst Sprogkunstleri er traadt i Stedet for den 
store Kunst, og bringer saa mange af den moderne Poesis Figurer 
til at ligne hine fine Folks Børn, hvorom en Moralist sagde, at de 

22* 

var »smaa Mumier indpakkede i Silkehylstre og som bildte sig 
ind at være smaa Guder«. 

Til denne yngre Poet-Skole hører Forfatteren af Mange 
Aar efter. Han har villet skildre en Kvinde, altfor uanselig i 
alle Maader, til at blanke Ord som Tapperhed, Livsglæde, Kærlig- 
hedsfuldhed kan passe paa hende, og dog en tapper, livsglad, 
kærlighedsfuld Natur, med saa meget Guld i Hjærtet, saa det baade 
lyser af hendes Øjne og klinger af hendes Mund selv i mørke 
Timer. Fremfor alt: en af de sjældne Fugle, der tør synge 
endog under Uvejr. Dét er, hvad Forfatteren har tænkt sig. Og 
saa har han da vel lagt Figuren glade Vendinger let paa Tungen 
og givet hende et Tonefald, der er paa en Gang stærkt og blidt? 
Ti det hedder jo: tal, for at jeg kan se dig! Nej, Ordvalget er 
stadseligt og preciøst; dette resolute gamle Fruentimmer kan 
saamænd ikke en Gang faa Lov at give sin Kanariefugl dens 
vante Æde og Drikke, uden at det maa ske i en Omstændelighed, 
med en Række Forklaringer og Begrundelser, som om det var 
første Gang i sit Liv hun fodrede Dyret. Og Rytmen, hvori hendes 
Repliker er holdt, er pertentlig og slikket og afmaalt, mindende 
om den Sirlighed, hvormed Damer i gamle Dage pibede deres 
Kappestrimmel. Derimod har Forfatteren befalet Sceneinstruktøren: 
lav en gammeldags, tarveligt solid Stue, og skik mig saa en 
Portion lyst Solskin ind i den! Man forstaar: denne varme, glade 
Sol i det bepakkede Rum er Sindbilledet paa, hvordan gamle 
Jomfru Næve er tænkt ; det sceniske Billede skal erstatte den 
manglende digteriske Karakteristik! Der har man et Eksempel 
paa, hvor Poeterne nu til Dags smøger deres Pligt af sig. Det er 
denne evindelige Glippen af kunstnerisk Ævne, denne stadige 
Hjælpen sig med scenisk Allegori i Stedet for med digterisk Karak- 
teristik, som har nødvendiggjort vor Tids minutiøse Iscenesættelse, 
og som kræver af Sceneinstruktøren nu, at han paa sin Side skal 

være halvt om halvt en Digter Men Forf. til Mange Aar 

efter driver det yderligere. Langt om længe faar han bragt sin 
gamle Jomfru Næve i dramatisk Position, det vil sige: i Berøring, 
i Sammenstød med et andet menneskeligt Væsen. Det er et 
stakkels forfusket og forspildt Fruentimmer, en, med hvis Kæreste 
Jomfru Næve i sin Tid løb af, og som siden — bag en religiøs 
Maske — har skændet og begrædt Verdens formentlige Nedrighed, 
uden at ofre en Tanke paa, om nu ikke ogsaa noget hos hende 
selv kan have forskyldt Livets Skuffelse og Forlis. Hun tirrer 

og saarer Jfr. Næve, det er sandt. Men hvad gør Jfr. Næve, hun, 
der er tænkt som den flinke Sangfugl under Stormen? Jfr. Næve 
slaar sig for Brystet og lovpriser paa den bibelske Tolders Vte 
sig selv: jeg er Gudskelov ikke ond, siger hun, men De er ond! 
Og da hendes fordums Rival grædende beder om Forladelse, 
svarer hun Dommer-myndigt: Ja se den Graad kunde De have 
trængt til for længe siden; nu kan vi se, om Ruelsen holder sig, 
i saa Fald skal jeg tilgive! ... Folk med et godt og glad Sind 
plejer at føre et andet Sprog. Ogsaa de kan fare op og blive 
vrede; men de lader ikke Solen i Hjærtet gaa ned over 
Vreden, allermindst overfor en, hvis Liv jo dog er forspildt 
og glædeløst. 

Det var dette, der sigtedes til med Ordene om, at Forfatteren 
havde sagt det modsatte af hvad han mente. Skulde det Billede 
af Jfr. Næve komme frem paa Scenen, som han havde »tænkt 
sig«, saa maatte hans Fejltagelse have været dækket og ligesom 
borteskamoteret af den spillendes Personlighed. Fru Phister 
derimod kom unægtelig til at fremhæve den, baade ved Arten 
af sit Blik, der jo er lidt skarpt, og ved Klangen af sin Stemme, 
der jo er lidt spodsk, og allermest ved sin Prestige hos Publikum, 
der er vant til at se hende i spodsk affejende Roller, og som 
derfor har let til at søge og finde netop den Nuance, saa ofte 
som det ser hende. 

Men skulde da et saa vanskabt Stykke overhovedet aldrig 
have været opført? — Man skal aldrig sige aldrig i dramaturgisk 
Kritik. De »Regler«, som visse Teaterkritikere har ophøjet til 
Dogmer, er bare en Slags Routinens Leveregler, som endda lang- 
somt forældes og taber deres Værd. Alt kan spilles og gøre 
Lykke, forudsat at man til alt har just de Kræfter, som kan 
spille det lykkeligt. Teatret har atter og atter været Opamnings- 
Anstalt for svagelige poetiske Fostre; det kan lige saa godt være 
orthopædisk Institut for vantrevne. Havde man (hvad København 
næppe har efter Fru Sødrings Bortgang) haft en Skuespillerinde, 
hvis Personlighed faldt sammen med det tænkte Billede, med 
Idealet for Jfr. Næve, — en Skuespillerinde, der selv naar hun 
talte stolte og haarde Ord syntes os Tilskuere mild og uden 
Selvretfærdighed, — ja saa skulde man have antaget Stykket. 
Hvis ikke — ikke! Og ved den Beslutning burde intet Hensyn 
have kunnet rokke. Ti en Opførelse som den, det lille Stykke 

nu fik, var ikke Forfatteren til Nytte, ikke Publikum til Glæde, 
ikke Teatret til Ære, men kun til Tidsspilde. 

* 

Underligt nok syndede Teatret i anden Del af sin Første- 
forestilling paa selv samme Punkt, hvor det havde syndet i den 
første. Det opførte i De Forelskede igen et Stykke, so m, det 
kunde sige sig selv, at det i gtøeblikket ikke kunde opføre godt. 

Der er et Par komiske Figurer, som ikke kommer Sagen 
videre ved: en gammel Tjæner, som blot er en stereotyp Tale- 
maade, og en gammel Onkel, som er pudsigt Vigtigmageri og 
Pengegridskhed og lurvet honnet Ambition. Hr. Schram og Hr. 
Olaf Poulsen spillede Rollerne — den ene med hel, den anden 
med delvis Berettigelse — som Maske-Figurer. Og de var meget 
morsomme. Kun gjorde de Ensemblet noget stilløst. Ved »Stil« 
forstaar man: indre Sammenhørighed , Harmoni. Nu afpasser, 
véd man, Medlemmer af en Husstand, der lever længe sammen, 
sig til en vis Grad efter hinanden; som Herren er, saa følger ham 
jo Svende. Men det var umuligt at tænke sig, at denne Onkel 
og denne Tjæner kunde have omgaaedes Dag ud, Dag ind de to 
modernt fikse og nydelige unge Niecer, som vi saa\ For skrigende 
Modsætninger var her stillet sammen. Og en saadan Sammenføren 
af stærke Kontraster volder den finere Smag et let Ubehag. Paa 
den anden Side kildrer ganske vist først den de mindre kræsne 
Ganer rigtigt. Intet tiltaler det store Publikum mer end netop 
Stilløshed, baade i Alvor og i Løjer. 

Resten af Stykket er én eneste erotisk Skænde-Duet. Tre 
Akter igennem farer to forelskede Menneskebørn op i skinsygt 
Raseri, truer, skælder, bryder, surmuler, græder, forsones, er 
henrykte — og begynder saa det næste Minut forfra. En moderne 
Digter vilde have gjort den Elskovs-Spas lidt kortere. Goldoni 
(som hans Næsten-Samtidige Holberg) stod imidlertid en Tid saa 
nær, hvor det remseagtige, de svagt varierede Gentagelser af Ord 
eller Situationer, var Tilhøreres og Tilskueres højeste Lyst. Nu til 
Dags, da de fleste forstaar endog en halvkvædet Vise, vil det i 
Reglen vise sig »praktisk« at beskære slig Overflod. Men forresten 
lader De Forelskede sig ogsaa uforkortet spille den Dag i 
Dag til stor Henrykkelse, — det beror mest paa de spillendes 
Personlighed. 

Hr. Zangenberg og Fru Hennings agerede Rollerne med 
overordentlig Dygtighed. Og dog gjorde de Stykket ret interesse- 
løst Det var ikke, fordi den ene lige straks tog voldsomt paa 
Vej og gjorde sig ethvert crescendo umuligt, ikke heller fordi den 
anden i sin Surmulen blev en Smule uklædeligt københavnsk 
vrippen. Det kom ikke en Gang af, at de begge i deres Stemme 
mangler den rette overbevisende Accent for erotisk Passionerthed. 
Nej men rent ud sagt var de lidt for gamle, for udvoksede, i en 
vis Forstand for stive. Der er megen Ungdommelighed, som vist 
kun kan fremstilles godt, og megen, som kan fremstilles for- 
træffeligt, af modne sceniske Kunstnere. Man kan jo være en 
glimrende Holbergsk Henrik, en bedaarende Moliéresk Celimene, 
om saa baade en og halvanden Menneskealder er gaaet hen over 
ens Hoved. Men som i det virkelige Liv er der saa igen paa 
Scenen Tilfælde, hvor ene Naturens muntre Barn er Lykken næst. 
For at et Par evigt toppende og næbbende Elskende skal synes os 
kønne, maa de stemme os saadan , saa vi — halvt leende og halvt 
rørte — tænker eller siger: »Aah I to store Børn!« Vi Mennesker 
tilgiver nu en Gang ikke hjærteligt Kærligheden dens Blindhed, 
dens Dumhed, dens Tummelumskhed, undtagen naar den gaar 
Haand i Haand med hin Hovedets og Hjærtets Uerfarenhed, For- 
legenhed og Forvirring overfor Livet, som røber sig i Legemernes 
Uudviklethed, i Tonefaldenes Ubeherskethed, i Bevægelsernes 
Usikkerhed. Og netop dette komisk -rørende ufærdige — i 
Skikkelse, Gang, Blik, Stemme, Gestus, — synes selv de kunst- 
færdigste voksne aldrig at kunne efterligne skuffende. Lad Kunst 
i meget kunne erstatte eller illudere som Natur. Men i alt Fald 
Barndommens og Ungdommens »skønne Kejtethed« hører vist alene 
Barnet og den unge til, — hos ældre bliver den nemt en Gri- 
masse 

Det er blevet sagt i Bladene, og ikke blevet modsagt, at 
Fru Hennings vilde have De Forelskede frem. Hun vilde spille 
denne pur unge Elskov, der er som et Barn og véd ej, hvad den 
vil. Lige straks maatte man studse over saa uklogt et Mis- 
greb. Men ved nærmere Eftertanke lod det sig nok forlige med 
en Forandring, som Fru Hennings' Spillemaade har undergaaet i 
de sidste Aar. Æmnet er imidlertid lidt kildent at røre ved. Til 
allersidst maa man nøjes med at spørge i Stedet for at kunne 
forsikre. 

Der er Mennesker — ogsaa fint dannede og kritiske, — 
som aldrig kan holde deres private Sympatier og Antipatier ude 
af deres Kunstdomme. De kan ikke se Fejl hos den Kunstner, 
de personlig holder af; eller de hidser sig op til ikke at ville se 
Fejlene, hvis de, af en eller anden Grund, nærer i Øjeblikket 
Uvilje mod nogen eller noget, som formentlig staar i et Slags 
Modsætningsforhold til den paagældende Kunstner. De, som paa 
denne Maade foreløbig er Fru Hennings' »Ildtilbedere«, lades ude 
af Betragtning. Men ellers tør det vist siges: at det meste af, 
hvad der er i København af indsigtsfuld og levende Interesse for 
Skuespilkunst, har set med delte Følelser paa den seneste Ud- 
viklings-Fase af hendes Talent. Hendes Tekniks Fuldkommen- 
hed snarere voksede end aftog. Nu som før havde hun ikke 
sin Lige her hjemme i at artikulere skarpt og tydeligt, i at be- 
regne og gennemføre en Pause, i at gøre sig sit Blik og hele sit 
Legeme underdanigt. Hun vidste, hvad hun vilde, og hun kunde 
hvad hun vilde. Og den Energi, den heftige Kasten sig ud i 
heftige Situationer, som fra først af vandt hende saa mangt et 
Hjærte (dobbelt fordi den er saa sjælden, saa enestaaende her 
hjemme), den genfandt man, beundrende, uformindsket. Derimod 
var man ikke sikker paa, om hendes Karakteristik af Figurerne 
var saa fin og mangesidig just som tidligere; og man var sikker 
paa, at den ikke var saa naturlig. Navnlig hendes Diktion blev 
fra Tid til anden saa forceret yndefuld. Under Opførelserne af »Kong 
Midas« har selv tunghøre kunnet høre det. Der var en paafal- 
dende Dvælen paa Vokaler, kælne Konsonant-Fordoblinger (»God- 
dag, Finn Hal s s s«), vilkaarlig Springen fra Stemmens mørke til 
dens lyse Tone, ja stundum førtes i ligegyldige Sætninger Stemmen 
næsten skala-mæssigt op mod en syngende Diskant. »Kommer 
ikke snart Gerhard med Vognen?« blev der sagt (det stærkt 
spatierede Ord maa mere synges end siges). Og gik man saa den 
næste Aften hen og saa' hende i f. Eks. »Fruentimmerskolen«, saa 
syntes man, at hendes gamle Glansroller havde faaet en tilsvarende 
Retouche. Jo bedre man lærer Moliére at kende, desto mindre 
troende bliver man vel paa, at Fru Hennings' Agnés nogensinde 
har været netop hans Agnés: Der har sikkert alle Dage været 
for meget af en lille Pensionatsfrøken, af en fin og sød Baby i 
den. Men nu er den bleven til en Baby, der synes at være sig 
sin søde Baby-agtighed bevidst! Hvor dog dette lille Guds Ord 
fra Landet forstaar at lade Blikket »straale«! hvor det véd lige 

som at s mel de sig elegant og spændstigt op paa Taaspidserne ! 
og hvor det giver sig af med at indtage Stillinger! Se Agnes 
komme ind! Hun syr, og ved hvert Sting, hun tager, fører hun 
Haanden med Naalen højt op i Luften, for at faa Traaden trukket 
helt igennem ; men Bevægelserne bliver ikke lavere, skøndt Traaden 
jo dog efterhaanden maa blive kortere, ikke heller følger Blikket — 
som det gjorde før — naivt og rigtigt Haandens Gang for at se, 
om Traaden ogsaa gaar igennem. Hele dette stumme Spil er 
nu une pose og intet mer. Eller se Agnés, hvor hendes forelskede 
gamle Opdrætter gør Mine til at ville slaa! Fru Hennings bliver 
staaende ydmygt bøjet, med Haanden løftet til Dækning, ubevæge- 
lig — et Øjeblik — nok et Øjeblik — og nok et i Tableau! 

Overalt Fremhæven af noget formentlig indtagende, en mærkbar 
Chargeren af det yndefulde, en (ja man maa ikke lægge mer i 
Ordene, end de siger) en Slags dvælende Spejlensig i Publikums Øjne. 

Hvad er det, Fru Hennings vil se i sit Publikums Øjne? 
Ja, hvorom plejer Damer at spørge et Spejl. I den fejre Ungdom: 
»Lille Spejl paa Væggen Du, hvem er skønnest i Riget nu?t Og 
oppe i Trediverne maaske: »Lille Spejl paa Væggen Du, finder 
man mig ung i Riget endnu?« ... Er det det, der ligger bagved 
den forandrede Spillemaade? Og er Spørgsmaalet saa blevet lige- 
som mere direkte fremsat (og samtidig sat paa Spidsen) i Eks- 
perimentet med at spille hin Goldoniske Figur, der ikke betyder 
andet og ikke kan spilles paa andet end paa den pure Ungdom? 

I Stedet for Svar kan der henstilles en almindelig Betragt- 
ning. Der gælder for Scenen, hvad der gælder for Livet, som 
Scenen skal afbilde. Og i det virkelige Liv, véd vi jo alle, gaar 
Dage og gaar Aar egenlig umærkeligt hen over deres Hoveder, 
som vi holder af og beundrer og ser fra Dag til Dag. Hemmelig- 
heden er, at deres Ungdommelighed ligesom bestandig forpupper 
sig, den omsættes i nye Former. Og det vil aldrig falde os ind 
at tænke over, at specielt deres Tyveaars-Ungdom er svunden, saa 
længe de ikke selv, ængsteligt eller dristigt, minder os derom. 



Saa endnu blot nogle faa Linjer om Folketeatret! Ti i den 
halvanden Maaned, hvortil Artiklen holder sig, har ellers kun 
Kasino spillet noget nyt, nemlig Jorden rundt, — og dér var 
nærmest Dekorationerne det Ny, i alt Fald var de det nævneværdige ny. 

Man maa lade Folketeatrets Direktør, at han vælger sit 
Repertoire med Forstand. Omtrent en Gang hvert Aar kan man 
ganske vist se ham, med et iltert Blink i Øjet, forfølge kurtiserende 
Udstyrsstykkets udmajede Muse. Men naar hun vender sig ved 
det skarpe Hjørne — den 30te, 40de Opførelse, — opdager han 
med et mat Blik, at det giver ikke Guld alt, hvad der skinner. 
Og han vender tilbage til hin Folkeskuespillets blonde Musa, der 
dækker hans Bord med saadanne jævnt borgerlige Retter som 
Kamp og Sejer, Don Juan, Redaktionssekretæren og 
Svigermama. 

Ja det er sandt, nogle stærke Aander mente nok, at et 
Stykke, der behandler Afstanden mellem Adel og borgerlige, var 
nu aldeles forældet. Ære være de, for hvem der ingen Afstand 
er, og for hvem det er den ligegyldigste Sag af Verden, enten de 
har at gøre med Grev A. eller Skrædder B., med Komtesse von — 
eller med Frk. — sen fra Admiralgade! Men Publikum bestaar 
sndnu ikke af lutter kraftige Hjærner. Mindst 50 °/o af de teater- 
besøgende unge Damer og Herrer nærer maaske i deres Barm en 
haabløs Drøm om et adeligt Gifte; og mindst 90% af de mere 
bedagede teaterbesøgende føler sig stadig ret opløftede, hvis det 
har dryppet paa dem af en Barons eller Greves Elskværdighed. 
Desuden har Kamp og Sejer et Tag i Folk, som de ikke saa 
snart løber fra, med sin romanagtige Forherligelse af den simple, 
den udannede Moders Hjærtens-Finhed og Godhed. Bliver Stykket 
spillet godt, vil det gøre Lykke mindst vort Aarhundrede ud. Ja selv i 
den Opførelse, det fik nu — en Opførelse, hvor ingen af de spillende 
gavnede, men hvor flere skadede det! — selv dér aftvang det 
Publikum disse fremfusende Tilslutninger, disse brasende Bifalds- 
raab, som man smiler lidt af, og som det dog gør godt at høre. 
Ti det er den Art Bravoer, som fortæller, at et Folketeater holder 
ret Kurs og gør den Nytte, det skal. 

Don Juan var lige saa fortræffeligt valgt. Af alle Moliéres 
Stykker greb maaske det Folk sikrest i det 18de Aarhundrede; og 
nu, hvor Vinden atter synes at blæse op imod »Rationalismen«, 
maa der være noget af den samme Sympati for det. Men dét 
hlev fuldstændig spillet ihjel; de to Hoved-Aktører kvalte det 
under deres Ubevægelighed. Hr. Zinck manglede hver Døjt af den 
fornødne Olaf Poulsenske Adræthed, og han manglede hvert Glimt 
af en Olaf Poulsensk Fantasi. Den berømte store Replik f. Eks., 
hvor Tjeneren i sin Beflppethed ævler og vrævler sig, gennem de 

mest forfjamskede Associationer, fra det ene Mundhæld over i det 
andet, den remsede han op som en udenad lært Lektie! Og saa 
Hr. Reumert som Don Juan! Hr. Reumert havde lige forinden, 
som en komisk Figur i Kamp og Sejer, været ganske dillettant- 
mæssig; nu lod han til yderligere at ville, med altfor stor Selv- 
opofrelse, trøste Folketeatrets Publikum over, at det skal af med 
ham. Han ikke stort mer end udstillede, i lad Værdighed, sin 
kønne og kønt paaklædte Persc>n. Hans Don Juaneri syntes i kort 
Begreb at være dette: »Se paa mig, Pigebørn, og daan saa ind 
til mit Bryst og vær væk!« En haansk Overlegenhed var al den 
Karakteristik, han gav. Ganske vist er Figuren ikke nem at 
faa fat i. Som saa ofte i de Skikkelser , Moliére gav hen til Til- 
skuernes Fordømmelse, er der her adskilligt, som man mærker, 
at Moliére personligt satte højt. Men hvad om en, der skulde 
spille denne Rolle, tænkte lidt paa Portrætet af den virkelige Don 
Juan, som det ses i Sevilla? »Han er klædt i sort, spansk Dragt, 
med stiv, hvid Halskrave og bærer Calatravaordenens røde Kors; 
han har et blegt Ansigt, kortklippet Haar, studset Skæg, og ser 
paa en Gang lidenskabelig og dog sørgmodig ud«. Det 
er ikke sagt, man kan nøjes med at kopiere dette Portræt for at 
spille Moliéres Ugudelige. Men Portrætet kan give, hvad Hr. 
Reumert manglede, en Idé om, hvordan Rollen kan spilles. 

Heldigvis tog Hr. R. Oprejsning i »Svigermama« , og mest 
i Stykkets første, bedste, vittigt lystspilsagtige Akt. Her brillerede 
hans lette, naturlige Konversations-Tone, og ogsaa den Form af 
Overlegenhed, som klæder ham kønnest: en vis tilbageholden, 
svagt smilende Undren sig over, hvad dog Mennesker kan finde 
paa! .. Siden hen, hvor Stykket truer med at svinge fra vild 
Farce over i et lidt meningsløst Alvor, tog Hr. Dorph-Petersen 
Affære. Ganske »stilløst« præsenterede han en fin og flot ung 
Verdensmand, der har forkølet sig, som en forsoldet og idiotiseret 
Sjofelist, der har ligget Natten ude i Regnvejr. Men han udtrykte 
den idiotiske Aandsfraværenhed morsomt; og naturligvis jublede 
Folk over den skrattende Kontrast . . . Derimod var Fru Kruse 
nær ved at tage Vejret af Forestillingen. Hun er en underlig 
Skuespillerinde. Hun opfatter saa forstandigt, siger sine Repliker 
ædrueligt, fører sig sikkert, ser godt ud; man ønsker intet heller 
end at kunne komme til at klappe af hende. Og saa taler hun 
alligevel altid saa douce, ler saa retiré, bevæger sig saa smaat, 
spiller kort sagt stadig kun med halv Stemme og med halv Kraft, 

saa det ikke med den bedste Vilje er En muligt at komme i 
Aande. Hun minder om en Slags Mennesker, som man tidligere 
traf ret jævnligt i borgerlige Huse, og som af lutter Omhu for at 
synes nette og korrekte knap turde røre sig. Naar den Slags 
Mennesker var gaaet, sagde de ældre borgerlige Smagsdommere 
om dem: »Det er virkelig et pænt Menneske, rigtig saa »dan'et«!« 
Og efter en kort Betænkning lagde de til: »Men saadan egentlig 
4 morsom — dét kan man jo ikke sige!« . . . Fru Kruse burde prøve 
en Gang at tale fra Leveren og at le af fuld Hals. Paa andre 
Vilkaar sejrer hun næppe, — hvis hun kan sejre. 

Sit allerbedste Komedjespil præsenterede Folketeatret i 
Redaktionssekretæren. Fru Maria Muller var ikke blot ind- 
tagende, men ogsaa illuderende som forklædt Journalist; navnlig 
gengav hun nydelig diskret Ængstelsen og Væmmelsen overfor den 
spyttende og spruttende Galmands-Figur. Og Hr. Kolling udfoldede 
i sine Forvandlings-Roller det fornøjeligste Lune og en sikkert 
skabende Ævne. Hans demimondaine smægtende Lydia Badutzki 
var, i sin Genre, et lille Mesterværk. Naar han dog blot vilde 
haft god Smag nokj, til ikke til allersidst, ganske ude af Rollen, 
at lade Figuren stille sig op og plire sig en ny Klapsalve til. De 
mimiske Oversættelser af det gamle »Plaudite, rives* er altid stø- 
dende. Men de støder ikke mindst, naar de synes betænkeligt i 
Familje med et saa vulgært Udtryk som »Hæng nu i, Københavnere!« 

Vilhelm Møller. 

Skøndt Dr. G. Brandes ved sin Vuggehistorie vel snarest j ; 
har villet more Parterret, paa hvilket i det hele saa stor en Del 
af hans Optræden i vor Strid har været anlagt, saa har den ogsaa 
moret mig. Jeg kender tilstrækkeligt min egen Begrænsning til, 
at jeg kan have mig selv til Bedste. Men Historien trænger til 
et Supplement. Langt flere Gaver end de, den nævner, ere blevne 
mig negtede. Jeg mangler en saadan Behændighedens_Kunst, som K 
min Modstander i denne Strid har lagt for Dagen. Da jeg havde V 
rettet min Kritik mod hans Artikel »Aristokratisk Radikalisme«, \ 
brækkede han resolut Spidsen af de store Ord og kraftige Tale- 
maaler, hvoraf denne Artikel vrimlede, og søgte i en senere Artikel 
(»Det store Menneske, Kulturens Kilde«) at fremstille sin Opfattelse 
som den simpleste, uskyldigste Ting af Verden, medens han sam- 
tidigt med utilbørlige og uretfærdige Angreb og Insinuationer gik 
løs paa mig personligt. I sin tredje Artikel (»Duplik«) har han 
til Dels villet bortforklare de Personligheder, hvoraf den anden / 
Artikel vrimlede; men denne Bortforklaring er saa sindrigt ind- t 
rettet, at den selv igen kan bortforklares. — En saadan Kunst er j 
mig negtet. 

Skøndt Læserne sandsynligvis ere kede af den hele Strid, 
der i Virkeligheden var udfægtet med de to første Artikler fra 
hver Side, nødes jeg dog til i stor Korthed endnu en Gang at 
belyse enkelte af Stridspunkterne, især for at faa Lejlighed til at 
slaa fast, hvad det egentligt er, Striden har drejet sig om. Ti 
desangaaende synes der selv hos velmenende og tænksomme 
Læsere at være nogen Uklarhed. Jeg ønsker, at det skal staa 
klart, hvad det i Virkeligheden er, jeg har villet til Livs. 

Den rent personlige Side af Striden skal jeg ikke 
komme nærmere ind paa. Kun en uhistorisk Paastand maa jeg 

Tilskueren. 1890. 23 

berigtige. Dr. Brandes skriver, at de to Tidspunkter af hans Liv, 
i hvilke jeg har været i Strid med ham, have været de, i hvilke 
han havde ytret noget særligt upopulært. Her tager han storligt 
Fejl. Under hans Strid mod den Kierkegaard-Nielsenske Lære om 
Tro og Viden i Tredserne var han ikke upopulær, men blev tvært 
imod støttet fra indflydelsesrige • Sider ; han havde i det hele 
Pressen for sig, og selv Teologerne saa med Sympati paa hans 
Optræden. Man maa nemlig vel erindre, at den omtalte Lære om 
Tro og Viden først og fremmest var rettet polemisk mod Teologien, 
var et Forsøg paa at omstøde Teologien og dog hævde den 
positivt religiøse Tro. I Halvfjærdserne førte Georg Brandes sin 
egentlige, betydningsfulde Kamp, og i den havde han i det hele 
min Sympati; jeg skrev i hans Tidsskrift og blev vist endog anset 
for at staa ham nærmere end jeg i Virkeligheden gjorde. Den 
Brandes, jeg nu er optraadt imod, er ikke denne Halvtjærdsernes, 
men er Brandes fra Slutningen af Firserne. 

Der synes at være en vis Rytme over mit Forhold til 
Brandes efter de forskellige Decennier: i Tredsernes Modsætning, 
i Halvfjærdsene Sympati, i Firserne atter Modsætning. Kan man 
stole paa Rytmens Lov, er der jo gode Udsigter for Halvfemserne. 
Og disse Udsigter vilde være endnu lysere, hvis han ikke havde 
givet vor Strid en unødvendig personlig Karakter. 



Kun ganske kort skal jeg komme ind paa de Steder af 
Nietzsche, om hvis Fortolkning min Modstander og jeg 
ere uenige. — Jeg har paany gennemlæst Stedet i »Genealogie 
der Moral« p. 166 — 169 og maa — om jeg saa nok saa meget bliver 
beskyldt for Rethaveri — fastholde min Opfattelse. Enkelte Ud- 
talelser af dette Stykke havde jeg i »Demokratisk Radikalisme« 
anført for at vise, at Nietzsche var tilbøjelig til at mene, at den 
strenge Prøvelse af Grundene for og imod en Sag, og den Tro 
paa Sandheden, som ligger bag ved denne Strenghed, var en Rest 
af Askese og Teologi. Den utrolige Dybsindighed, Dr. Brandes 
finder i den tyske Forfatters Ord, er det mig umuligt at opdage. 
Maaske mangler jeg Organet. De Læsere, som maatte interessere 
sig for dette Spørgsmaal, maa selv efterlæse Stedet og overveje 
det; men de maa paa Forhaand vide, at hvis de ikke komme til 
samme Resultat som Dr. Brandes, ville de blive erklærede for 

mere eller mindre bornerede. Om man anerkender Nietzsche eller 
ikke, synes at skulle gøres til en Prøvesten for Aanderne ved 
denne fin du siécle. — 

I sin Iver for at forsvare Nietzsche mod enhver Kritik er 
Dr. Brandes kommen til at frakende ham Sammenhæng i Op- 
fattelsen paa et Punkt, hvor den virkeligt findes hos ham. I mit 
Gensvar havde jeg sagt, at N. hævder, at der gives Følelser, som 
ere bestemte blot ved Aktivitet, ikke ved noget Forhold til ydre 
Betingelser, og som Bevis herfor havde jeg henvist til hans 
Polemik mod den moderne Biologi, hvor han hævder »Livs- 
viljens« eller »Magtviljens« primære Karakter, »de spontane, 
angribende, overgribende Kræfters« Uafhængighed af den Tillæmp- 
else, paa hvilken Udviklingslæren lægger saa stor Vægt. (Geneal. 
der Moral. p. 70). Hertil bemærker Dr. Brandes: »Ikke med en 
Stavelse taler Nietzsche her om Følelser, ikke et Øjeblik sigter 
han til den aristokratiske Selvfølelse«. Dr. Brandes, som særligt 
paa dette Punkt finder Beviset for, at jeg mangler »det Gran af 
Salt, hvormed det gælder at forstaa«, har her vistnok selv haft 
et eller andet Gran i Øjet, der har hindret ham i at se, hvad jeg 
ogsaa havde bemærket, at den hele lille Exkurs om den moderne 
Biologi ikke er uden Sammenhæng med den nærmest foregaaende 
Omtale af aktive og reaktive Følelser. Nietzsche vil forsvare Be- 
grebet Aktivitet (saaledes som han forstaar det) i Biologien, lige- 
som han har hævdet det i Følelsens Psykologi, og Udtrykkene 
pege derfor uafladeligt tilbage til det foregaaende Afsnit. (Smlgn. 
f. Eks. »die spontanen, angreifenden, ubergreifenden Kråfte« p. 70 
med »der aktive, angreifende, iibergreifende Mensch« p. 64). Deri 
har N. ogsaa Ret, at naar der maatte anerkendes en »Aktivitet« 
i biologisk Henseende, saa maatte der sikkert dertil svare en vis 
Følelse, ligesom til Reaktiviteten. Naar Dr. Brandes oversætter 
»Lebenswille« ved »Livsattraa« , bliver dette saa meget des 
klarere. — Med fuld Ret har jeg da kunnet benytte N.s Biologi 
til at fortolke hans Psykologi. 



Der er en tydelig Bestræbelse hos Dr. Brandes for at til- 
lægge mig saa bornerede Opfattelser som muligt. Saaledes mener 
han, at naar jeg har sagt, at Nietzsche er Poet eller Retor, ikke 
Filosof, gaar jeg ud fra udvortes, døde Rubriker, og at jeg har 

23* 

en saa filistrøs Opfattelse af Filosofien, at jeg kun kender 
Synspunkterne: rigtigt-galt, og ikke har Blik for den Betydning, en 
Tankegang kan have, naar den kommer fra en ejendommelig 
Personlighed, selv om den ikke er »rigtig«. Intet strider mere 
mod min hele Opfattelse af Filosofien og dens Historie end den 
i Opfattelse, som her tillægges mig. Det er min Overbevisning, at 
1 i Filosofien, som hvad saa mange af dens Problemer angaar be- 
! væger sig paa den menneskelige Erkendelses Grænseomraader, 
maa nødvendigvis Forskerens Personlighed komme til at træde 
mere frem end i andre Videnskaber. Erfaring viser da ogsaa, at 
naar man indlader sig paa en Debat om filosofiske Æmner, maa 
man give sin Personlighed til Pris, især naar man har en Mod- 
stander, i hvis Kram det særligt passer at drage Striden ind paa 
det personlige Omraade, maaske for derved at aflede Opmærksom- 
heden fra andre Sider. Jeg opfatter Filosofiens Historie som en stor, 
fremskridende Dialog, i hvilken de forskellige Tankebevægelser, 
som Livets og Erfaringens Problemer vække,' udfolde sig under 
indbyrdes Kamp. Interessen ved de forskellige filosofiske Fæno- 
mener beror paa den Energi og Konsekvens, med hvilken 
Tankerne opstilles og gennemføres, og Interessen ved Filosofiens 
Historie paa den Udviklingsproces, Tankerne maa gennemgaa 
for at blive lutrede og prøvede. Der er Tanker og Problemløs- 
ninger, hvis Tid synes at være omme, og som næppe en Gang 
ville kunne hævde deres Plads i Mulighedernes Verden. Der er 
andre Tanker, som synes at kunne udformes til at blive fast- 
staaende Sandheder. Der finder stadige Strømninger Sted mellem 
Mulighedernes, Virkelighedens og Umulighedens Verden, og der er 
en egen Interesse ved at følge deres Løb. 

Men ligesom den enkelte Tanke maa undergaa en Lutring 
og en Prøvelse, saaledes maa ogsaa den tænkende Personlighed 
det. Ogsaa her er der en Vekselvirkning. Den filosofiske Tænk- 
ning er ikke blot Udslag for en personlig Trang; den stiller ogsaa 
sine bestemte Fordringer til den filosoferende Personlighed. Den 
kræver Underkastelse og Resignation under Tænkningens Love, 
Mod til »at forbyde sig sit Nej lige saa strængt som sit Ja«, 
Ævne til at tilbagetrænge Stemninger, som ville hindre Tankens 
faste Gang. En Forfatter kan være af fremragende Betydning ved 
sin Ævne til at udtale stærke Stemninger, uden at besidde denne 
Tankefasthed. Her tror jeg der savnes overordentligt meget hos 
Nietzsche, og jeg har derfor bebrejdet Dr. Brandes, at han har 

indført ham som en stor Filosof og gentaget hans haanende Om- 
tale af redelige og energiske Forskere, hvis Skobaand Nietzsche 
(naar han skal betragtes som Filosof) ikke er værdig at lø^e. Min 
Optræden var ikke mindst dikteret af Pietet overfor Tænkere, 
som vi alle skylde meget, og hvis Betydning ikke gendrives ved 
romantiske Rodomontader. Jeg har ikke villet gøre mig selv stor, 
men jeg har villet værge om det virkeligt store og sande. 

Det er Mangelen af klar og virkelig Begrundelse af Paa- 
standene hos Nietzsche, som gør det saa vanskeligt at diskutere 
om ham. Paa de mest afgørende Punkter findes der Modsigelser 
hos ham. Hvis man nærmest opfatter ham som Digter, gør dette 
intet, ti Digteren personificerer saa at sige sine Stemninger og 
stiller dem mod hverandre som Personer i et Drama. Men af 
en Tænker fordrer man dog i det mindste en Ledetraad til at 
forlige Modsætningerne. — Dr. Brandes har paa vist Steder, hvor 
N. omtaler Forskellen mellem Moralens historiske Opstaaen og 
dens Gyldighed. Men alligevel behandler N. faktisk sin Teori om 
den efter hans Mening herskende Morals Opstaaen som en til- 
strækkelig Kritik af denne Moral, og han meddeler ikke, hvilken 
Maalestok han selv anvender ved sin Forkastelse af alle Værdiér 
(Entwerthung aller Werthe). Man kan ikke forkaste Værdi uden 
i Kraft af andre Værdier; men hvorledes disses Gyldighed be- 
grundes, faa vi intet at vide om; vi afspises med historisk-pro- 
fetiske Udtalelser. Velfærdsprincipet forkaster N.; men hvorledes 
han vil bære sig ad med at ræsonnere om Værdier (o : Goder) 
uden at antage det i en eller anden Form, med en eller anden 
Modifikation, er ikke let at se, skøndt det er konsekvent af ham 
at forkaste det, naar han gaar ud fra den Anskuelse, han har 
udviklet i »Genealogie der Moral« — men som rigtigt nok, som 
vi skulle se, aldeles strider mod den, han i et andet Skrift lejlig- 
hedsvis udtaler. 

Overfor den engelske Biologi og dens strengt videnskabelige 
Lære om Udviklingen af Livsformerne under Vekselvirkningen 
med Omverdenen tager N. sin Tilflugt til det gamle mystiske Be- 
greb om en formende Drift, et Begreb, som aldeles intet forklarer, 
ikke mere end om man vilde udlede Livet af en særegen »Livs- 
kraft«. Det er atter Romantik. Og det er tillige Uretfærdighed 
mod den moderne Biologi, som ikke negter, at al Udvikling paa 
ethvert Punkt forudsætter noget, som kan udvikles, en given 
Natur, der kan udfoldes videre gennem Vekselvirkning med Om- 

verdenen. Særligt har Darwin stedse med klare Ord hævdet, at 
den naturlige Udvælgelse kun kan øve sit Værk, naar der paa en 
eller anden Maade er fremkommet Variationer. Hvorledes disse 
Variationer opstaa, deri saa Darwin en stor Gaade og en fore- 
løbig Grænse for Forskningen; men han vilde sikkert ikke have 
følt sig hjulpen ved Appellen til en formende Kraft, der kun er 
en mystisk Tyskers Forsøg paa at restaurere den romantiske 
Naturfilosofi. Vi have dog nu lært at skelne mellem hvad vi for- 
staa, og hvad vi ikke forstaa, og ikke tage klingende Ord for For- 
klaringer af det uforstaaede. 

Endnu et Eksempel til Karakteristik af Nietzsche som 
Tænker. I hans filosofiske Hovedskrift er det en Hovedtanke, som 
atter og atter varieres, at der er stor Fare for, at de syge skulle 
smitte de sunde og berøve dem deres Kraft og deres Lykke ved 
at berøve dem Livsmodet. Han hævder Sygeligheden som det 
normale og fordrer de faa sunde og lykkelige isolerede, for at 
de ikke ogsaa skulle gaa til Grunde. (Geneal. der Moral, p. 132 ff.). 
Derimod i et andet Skrift, som vel er nogle Aar ældre, men op- 
tryktes paany i samme Aar som hint udkom, finder han det 
netop karakteristisk for vore Dage, at de fleste af os ikke kende 
Nød og Lidelse, hverken aandelig eller legemlig. Heraf (»aus der 
allgemeinen Ungeubtheit in Schmerz beiderlei Gestalt und einer 
gewissen Seltenheit des Anblicks eines Leidenden c) udleder han 
et forøget Had til Smerten og Mangelen paa Ævne til endog at 
udholde Tanken om Smerte. (Die frohliche Wissenschaft. Neue 
Ausgabe. p. 74 ff.). Hvad der her erklæres for et sjældent Syn, 
er hist saa hyppigt, at det gør Europa til et Hospital og med- 
fører en social Fare. Det er aabenbart modsatte Stemninger, der 
her besjæle ham, og hver Stemning udarbejdes til en Teori. Kun 
én af disse Teorier kan dog være sand, selv om hver af de to 
Stemninger have deres Berettigelse. Begge Stemninger ere 
interessante, og deres Modsætning udelukker langtfra, at N. er en 
fremragende Forfatter. Men til Fordel for hans Filosofi taler 
denne Modstrid ikke. — 

Dog — Uenighed om Nietzsches Betydning har ikke været 
Stridens egentlige Aarsag. 



Heller ikke de store Menneskers Betydning har 
egentligt været Stridens Aarsag. Jeg kan efter min Synsmaade 

give dem alt hvad der kan fordres for dem, og jeg lægger den 
aller største Vægt paa deres Uundværlighed. Ligesom det er en 
Grundtanke i min Etik (se særligt Afsnittene om Kulturen og 
om Staten), at alt nyt og værdifuldt har sit Udspring i et enkelt 
Menneskes Sind , ud fra hvilket det træder frem for at kæmpe 
sin Kamp for at bestaa og herske i Verden, saaledes havde jeg 
allerede i et ældre Skrift (Om Grundlaget for den humane Etik. 
1876. p. 81 f.) udtalt: »Historiens store Skikkelser, i hvilke de 
menneskelige Opgaver og Formaal fremtræde ligesom personi- 
ficerede, staa som Forbilleder, som Typer for, hvad det menneske- 
lige Liv kan værec, og jeg havde anført Longfellows smukke 
Linjer (af hans Psalm of Life): 

Lives of great men all remind us, 
We can make our lives sublime. 

Der vil heller ikke kunne paavises noget i mine seneste 
Udtalelser, af hvilket der skulde kunne udledes hvad Dr. Brandes 
skriver om mig i sin Duplik: »Det ønskelige var for ham, at . . . 
Livet gled stilfærdigt af Sted som en douce Strøm med en lille 
fredelig Gennemsnitslykke for Hvermand«. Dette følger ingenlunde 
af min Ytring om, at det ofte var ønskeligt, om de store Mennesker 
havde kunnet undværes. Jeg tænkte derved særligt paa de ulykkelige 
Tider, Opløsningens Tider (som i Følge Nietzsche især ere dem, i 
hvilke de store og fornemme blive til). Naar man kalder de 
store Mennesker Historiens Maal, saa maa dog vel deri ligge, at 
det altid er ønskeligt at skaffe dem Betingelserne for at optræde. 
Men hvem vilde styrte et Folk i Ulykke, for at en stor Mand 
kunde faa Lejlighed til at virke? Et helt andet er det, hvad man 
bag efter kan sige. Naturligvis har Jeanne d'Arc's Skikkelse været 
og er stadigt et stort Gode for Frankrig. Jeg har selv gjort op- 
mærksom paa, hvorledes Modsætningerne: Fald og Storhed i 
Virkeligheden ere sammenkedede. — Jeg kunde dog godt ogsaa 
udstrække Betragtningen til andre Tilfælde. Dersom vi kunde 
gøre Livet i alle saa kraftigt, rigt og ophøjet, at de enkelte 
særligt saa kaldte store ikke vare nødvendige som Hjælpere eller 
Forbilleder, skulde det saa ikke være det bedste? Og er dette i 
en vis Forstand ikke det egentlige Maal, 4 som leder os i vor 
Vurdering og Stræben i de enkelte Tilfælde? 

Alle Mennesker ere baade Maal og Midler, og ingen af 
disse to Synspunkter kan nogensinde falde helt bort, eller: Idealet, 

hvorefter vi etisk set stræbe, er det, at de to Synspunkter ingen- 
sinde blive skilte ad. Den Fortolkning, jeg har givet af Velfærds- 
principet, gaar netop ud herpaa. (Se min Etik. p. 31. 217 f. 
o. fl. St.). — Om de store Mennesker har jeg saa i mine Artikler 
sagt, at de ere store ved at være de store Midler, d. v. s. ved at 
der fra dem udgaar betydningsfulde Virkninger, som højne det 
menneskelige Liv og føre det fremad. Kun fordi de ere de store 
Midler, blive de ogsaa store Formaal, idet det paa Grund af det 
store Bidrag, hvormed de forøge Slægtens Kapital, bliver af af- 
gørende Betydning for det menneskelige Liv, at saadanne Mennesker 
opstaa. Men deres Opstaaen skjuler sig des værre i det dunkle, og 
Vægten maa derfor lægges paa at tilvejebringe Betingelser for, 
at de kunne blive anerkendte og komme til at virke. Dette sker 
nu netop ved, at den hidtil vundne Kultur udbredes til saa mange 
som muligt. Jo større Udsæd, des større Mulighed for særligt 
heldige Frembringelser, og des større Mulighed for Forstaaelse af 
det fremragende. Maalestokken for den elementære Kulturs Dyg- 
tighed sætter jeg netop deri, om den frembringer en voksende 
Ævne til at anerkende det store, hvor det virkeligt findes. For- 
holdet mellem den højere og den elementære Kultur bør være 
som mellem Digteren og Kritikeren, mellem de produktive og de 
receptive Talenter. Ævnen til Forstaaelse kan stedse vokse hos 
de mange, selv om Ævnen til at frembringe stedse vil være ind- 
skrænket til faa (som dog stedse opstaa rundt om i Kredsen af 
de mange). Der kan være et aandeligt Fællesskab til Stede, selv 
om Ævnerne ere forskellige, og det er den vigtigste Opgave at 
udvikle dette Fællesskab videre. Ti et saadant Fællesskab kan 
med Rette siges at være Maalet 

Velfærdsmoralen er for mig ikke en dogmatisk Formel, 
men en Hypotese, med hvilken jeg arbejder, fordi jeg ingen bedre 
kender, og fordi enhver anden, jeg kender, indirekte forudsætter 
den. Den stiller i Virkeligheden ethvert etisk Problem, saaledes 
ogsaa Problemet om de store Mænds Betydning. Jeg er ikke 
blind for, at de demokratiske Ideer i Teori og Praksis kunne 
misforstaas, og ofte misforstaas, som om det nu var ligegyldigt, 
om der opstod store, fremragende Aander eller ikke. Jeg har 
selv haft Lejlighed til, at udtale i et Foredrag, at Demokratiet 
vilde misforstaa sig selv, hvis det vilde mene, at det ikke be- 
høvede Mænd, der vare et Hoved højere end andre Mænd. Og 
for længe siden har Stuart Mill set Problemet og behandlet det i 

sin udødelige Bog »Om Friheden« med den store, sandhedskærlige 
Tænkers hele, virkelige Overlegenhed. Han var ikke af dem, der 
ikke kunde betone en for Tiden gavnlig Sandhed, uden at bruge 
saa store Ord, at alle andre Sandheder stødtes til Side. Faren er 
der, og hvis det blot havde drejet sig om »zeitgemåsse Betracht- 
ungen«, om at indskærpe noget, der nu til Dags ikke sjældent 
blev overset, vilde det have haft min fulde Sympati. Men ingen 
skal faa mig til at tro, at Udtalelser af den Art, som Artiklen 
»Aristokratisk Radikalisme« vrimlede af, vare nødvendige dertil, 
eller egnede sig dertil. 

Den Fare, som er til Stede, kan, efter min Overbevisning, 
kun besværges ved ærligt og udholdende Arbejde indenfor 
Demokratiet selv. Jeg har den faste Tro, som ikke er ube- 
grundet ved Erfaring (ti jeg er ikke den Stuelærde, Dr. Brandes 
har villet gøre mig til, skøndt mine Salonerfaringer ganske vist ere 
tarvelige), — at der er meget at udrette, dersom vi kunne faa 
Mennesker med Ævne og Vilje til at arbejde for »Massen«. Det 
vil vise sig, at denne i Virkeligheden bestaar af enkelte. Konse-% 
kvensen af Principet om »den enkelte« er ikke den at skille sig 
fra Massen paa fornem Vis; den eneste Maade, paa hvilken man 
kan faa Bugt med Massen, er at opløse den i enkelte; vil man 
øve Tryk imod den ovenfra, vil man blot gøre den saa meget 
mere kompakt. Et Aristokrati vil aldrig faa Bugt med Massen, 
men netop styrke den. — Alle virkeligt etiske Kulturopgaver og 
Reformideer hvile paa en Tankegang som denne. 

Nietzsche er endnu langt fjafernere fra denne Tankegang end 
man faar Indtrykket af gennem Fremstillingen i »Aristokratisk 
Radikalisme«. Han fordømmer baade Protestantismen og den 
franske Revolution, fordi de vare Opstande mod en fornem, fint 
dannet og mistænksom Menneskehed og førte til Sejer for det 
samme Princip, som forhen havde givet Kristendommen Sejer over 
den klassiske Oldtid. Reformationen var efter hans Opfattelse en 
aandelig Bondeopstand, en Pøbelbevægelse, og Luther en Bonde- 
lømmel, som ærgrede sig over Romerkirkens Fornemhed og 
aabnede det Allerhelligste for alle! (Die frohliche Wissenschaft. 
p. 274. 292. Geneal. der Moral. p. 36. 162). — Den virkelige 
aristokratiske Radikalisme maa drage saadanne Konsekvenser. 
Den demokratiske Radikalisme frygter derimod ikke for at aabne 
det Allerhelligste for de mange. Den véd, at man ikke behøver 
at holde de ikke virkeligt indviede borte fra det hellige; de 

kunne slet ikke faa Adgang til det, selv om den »aabnes«. Men 
den véd tillige, at det som først hvidskes i Ørerne, senere skal 
forkyndes paa Tagene, for at Slægten kan leve paa det, indtil 
atter nye Helligdomme stiftes i de enkeltes Sind, hos hvem de 
nye livsbærende Tanker fødes. Her er et stadigt Kredsløb. 

Naar Nietzsche beundrer Napoleon, da er det ikke paa 
Carlyles og Brandes' æstetiserende Maade. Han priser Napoleon, 
fordi man kan takke ham for, »at der nu formodentligt vil følge 
et Par krigerske Aarhundreder efter hinanden, som ikke have deres 
Lige i Historien, kort sagt, at vi ere indtraadte i Krigenes klassiske 
Tidsalder«, og fordi han »i de moderne Ideer og i hele Civilisa- 
tionen saa ligesom en personlig Fjende og ved dette Fjendskab 
viste sig som en af de største Fortsættelser af Renaissancen«. 
(Die frohliche Wissenschaft. p. 301 f.). Man ser her tydeligt den 
Sammenhæng med den tyske Militarisme, som jeg allerede i mit 
Gensvar (p. 139) pegede hen paa til Forstaaelse af Nietzsche. 
Man maa lade denne, at han gør Alvor af det »fornemme« Ideal og 
tramper talløse Skarer ned, for at en enkelt kan komme til at 
vise sig som en »Mand«. Han er derfor konsekvent, naar han 
afviser Velfærdsprincipet. Men hvorledes man kan hylde hans 
Grundtanker og dog fastholde Velfærdsprincipet, det er mig endnu 
uforstaaeligt. Og om dette Punkt yder ikke heller Dr. Brandes' 
Duplik nogen Oplysning. 



Naar det hverken var om Nietzsche eller om Betimelifeheden 
af at hævde de store Mænds Betydning, at Striden opstod, hvad 
var da dens Æmne? 

En Mand, som kun havde læst Dr. Brandes' anden Artikel 
og mit »Gensvar«, ikke vore første Artikler, kunde ikke begribe, 
hvad vi egentligt vare uenige om. Dette forstod jeg meget vel. 
Ti det, som enhver maa gøre for at danne sig en rigtig Fore- 
stilling om Stridens Aarsag og for at fælde en rigtig Dom om 
min Optræden i denne Sag, maa være at sammenligne Dr. Brandes' 
første Artikel (»Aristokr. Radikalismet) med hans anden Artikel 
(»Det store Menneske, Kulturens Kildec), som han skrev efter mit 
Angreb. 

Dersom Dr. Brandes fra først af havde udtalt sig 
om de store Mennesker, som han har gjort i sin anden 

Artikel og i sin Duplik, vilde jeg ikke have angrebet 
ham. Men som han i den første Artikel udtalte sig gennem 
Aand og Tone, saa vel som gennem flere enkelte Udtryk, kunde 
jeg ikke forstaa hans Opfattelse anderledes end som en absurd 
Forgudelse af enkelte »store« paa Bekostning af det, 
der er Historiens og særligt den nyere Tids Ære: Ud- 
videlsen af Menneskelighedsfølelsen til i Principet at 
omfatte alle. Det var denne Art Paastande, som jeg mente, 
behøvede en bestemt og alvorlig Indsigelse og Kritik. Den, som 
nu for Alvor vil dømme Dr. Brandes og mig imellem, maa under- 
søge, om det ikke forholder sig, som jeg har sagt, nemlig, at 
hans anden Artikel betegner et afgjort, 'et tydeligt Tilbagetog i 
Forhold til den første. 

I mit Gensvar (p. 140 f. og 148—152) havde jeg søgt at 
vise, at der havde fundet et saadant Tilbagetog Sted, og at Dr. 
Brandes ikke uden Selvmodsigelse kunde fastholde sin Tilslutning 
til Nietzsche og dog være uenig med denne i hans Forkastelse af 
Velfærdsmoralen. Paa disse Punkter maa jeg bede enhver fæste 
sin Opmærksomhed, hvis han vil have en Mening om vor Strid. 

Jeg havde ventet, at Dr. Brandes i sin Duplik var gaaet 
nærmere ind paa disse Punkter og vilde have søgt at værge sig over 
for de nævnte i mit Gensvar opstillede Paastande. Det har han ikke 
gjort, skøndt det havde været rimeligere at anvende Pladsen dertil 
end til at sige mig Ubehageligheder og give sin Vittighed Luft 
om den mærkelige Ting , at jeg er Professor. (Herre Gud , vi 
kunne jo ikke alle være Profeter). Naar han intet har haft at 
sige om hine Punkter i sin Duplik, har jeg i min Epilog natur- 
ligvis heller ikke Grund til at sige noget derom. 

Dr. Brandes siger, at jeg har kæmpet mod Vejrmøller. Jeg 
kan godt gaa ind herpaa, kun at jeg ikke tog disse Vejrmøller for 
Riddere, men netop tog dem for hvad de vare. Artiklen om »Aristo- 
kratisk Radikalisme« var fuld af klaprende Vejrmøller, og der blev 
tillige i den gjort en saadan Blæst, at der opstod en Susen, som 
nok kunde forvirre svage Hjærner og faa dem til at tro, at en ny 
Æra var i Anmarsch. Hvad jeg vilde, var blot at faa disse Vejr- 
møller jævnede med Jorden, for at de ikke længere skulde vække ' 
Ørhed og Forvirrelse. Og jeg kan ikke se andet, end at jeg har 
opnaaet hVad jeg vilde. 

Harald Høffding. 

Penonerne : 

Fader. 
Søn. 

Scenen: En lille Stue i en Proprietærgaard. Lavt Loft. Til højre et Vindu; 
rødt Bomulds Kappegardin over; nedrullet blaat Rullegardin. I Baggrunden et 
lavt Chatol; ovenpaa det en Tobakskasse; ovenover en lille Boghylde; ved 
Siden af det en Tapetdør; over Døren en Hestesko. Til venstre en lille Sofa 
med Hestehaars Betræk; foran et Fyrretræs Bord, hvorpaa en tændt Lampe, 
en Avis af lille Format og nogle Æbler. 



Faderen 

(i graat Tøj, vide Benklæder, vid Jakke; ryger stærkt af en kort Pibe med Porcellænshoved. 
Nej, nU gik den! (sætter Piben 'hen; raaber) Erik! 

Sønnen 

(fra Tapetdøren i Baggrunden; i lyst Sommertøj; med Pibe i Haanden). 

Kaldte du? 

Faderen. 

Er du syg? 

Sønnen. 

Jeg? — næh! 

Faderen. 

Det er jo flere Timer siden du var her inde at stoppe 
Pibe sidst. 

Sønnen (stammende). 

Ja, jeg — tænkte netop ogsaa paa, at jeg vilde — 
Faderen. 

Min gik ud nu ! og saa slaar det s'gu paa én Gang ned i 
mig: hvad i al Verden gaar der af Studenten? for du plejer da 
ellers at ryge fem, mens jeg ryger en. 

Sønnen. 

Ja, du siger jo, at jeg damper noget meget. 
Faderen. 

Som om det var dit Levebrød! — naa, stop saa! 
Sønnen. 

Tak, jeg — tror alligevel ikke, at jeg vil ryge nu. 
Faderen. 

Tag et Sommeræble da! (tager selv et Æble, tager sin Lommekniv op og 
giver sig til at skrælle). 

Sønnen. 
Tak, jeg skal ikke ha'e. 

Faderen. 
Saa gaa din Vej igen, du Tørvetriller! 

Sønnen (bliver staaende). 

Faderen. 

Naa, det Vil du heller ikke? (ser lidt paa ham; sætter sig ind i Sofaen). 

Det skal nok ikke være Pjank, dette her! vinskal nok ha'e os en 
rigtig Samtale, hvad? 

Sønnen. 

Der — var ganske vist noget, som — 
Faderen. 

Maaske var det derfor, du ikke kom herind og stoppede Pibe? 
Sønnen. 

Hvorfor? 

Faderen. 

Det er jo det, jeg spørger om. Var du ikke rigtig hyggelig 
ved at skulle ind til mig? 

Sønnen. 

Jeg betænkte mig maaske lidt. 

Faderen. 
Tag nu et Æble at begynde med! 

Sønnen. 
Tak, jeg skal virkelig ikke ha'e. 

Faderen. 

Saa spiser jeg et for dig ogsaa da. (spiser). De er søde. 
Sønnen. 

Du — Fa'er! 

Faderen. 

Naa? 

Sønnen. 

Nu er jeg jo Student. 

Faderen. 

Det er du jo. 

Sønnén. 

Men — derfor er det jo ikke — derfor behøver det jo ikke 
at være sikkert — ikke absolut sikkert, at jeg — studerer videre. 

Faderen. 

Næh saamænd! 

Sønnen. 
Du var jo ogsaa Student. 

Faderen. 

Men jeg blev Landmand, mener du? — ja, det havde nu 
jeg Lyst til. 

Sønnen. 

Maaske bryder du dig heller ikke om — ikke særlig om — 
at jeg skal — studere — videre? 

Faderen. 

Jeg kan ikke sige, at det er mig magtpaaliggende. 
Sønnen. 

Ja, for det var det, jeg var bange for. 

Faderen. 
Saa er du vel ovenpaa nu? 

Sønnen (nikker). 

Maa jeg ta'e et Æble? 

Faderen. 

To! 

Sønnen (spiser). 

De er søde. 

Faderen. 

Meget søde. 

Sønnen. 

Nej, jeg synes nu ogsaa nok, at naar man ikke har særlig 
Lyst til Studierne, saa nytter det ikke stort at blive ved. 

Faderen. 

Har man ligefrem Ulyst, vilde det være dumt. 

Sønnen. 

Ikke sandt? — Man slæber sig vel nok langt om længe 
frem til en eller anden Embedseksamen, men faar sagtens kun 
anden Karakter. 

Faderen. 

Maaske tredje. 

Sønnen. 

Og kan ikke en Gang saa meget, som* Karakteren er til; 
for hvor flittig man ogsaa er, saa tilegner man sig jo ingen Ting 
ordentligt, naar man ikke læser med Lyst. Paa den Maade fik 
man altsaa ingen gedigne Kundskaber; man blev ikke andet end 
saadan en halvstuderet en. 

Faderen. 

En Røver. 

Sønnen (leende). 

En rigtig Røver! — Naa, maaske kunde det saa være, at 
man med Tiden opnaaede at faa et Embede — det faar man vist 
altid, naar man er taalmodig — men jo kun et ganske lille et. 

Faderen. 
Synderlig fedt blev det sagtens ikke. 

Sønnen. 

Nej, og man kunde vel ikke en Gang forvalte det. 

Taderen. 
Ikke en Gang forvalte det? 

Sønnen. 

Ja, det vil sige, man kunde jo maaske nok — naar man 
var samvittighedsfuld — lære sig til at passe det, saa det lige 
akkurat kunde slæbe af — uden at man fik Reprimander fra Mini- 
steriet — men udmærke sig i det, det kunde der jo slet ikke blive 
Tale om, naar man ikke var mere, end — end — 

Faderen. 

— end man var. 

Sønnen. 

Avancement kunde man naturligvis en Gang for alle skyde 
en hvid Pind efter. 

Faderen. 

Hør, véd du hvad, Erik? det var s'gu en sørgelig Fremtid. 

Sønnen (nikker). 

Du kan nok mærke, at jeg har tænkt alvorligt over det. — 
Maa jeg stoppe min Pibe? 

Faderen. 

Stop væk! 

Sønnen 

(stopper Piben og tænder). 

Jeg har tænkt Sagen til Bunds, kan jeg nok sige. Men 
det er jo da ogsaa hele ens lange Fremtid, det gælder (sætter sig og 
damper stærkt af Piben). Det er dog Lysten, der driver Værket — det, 
som det kommer an paa, er dog, at man bliver til noget helt i 
det, som man — som man bliver til. Al Halvhed — tak! det er 
dog det væmmeligste, der er til. Bare man har rigtig Lyst til 
det, man vælger — bare man føler det som sit Kald — saa kan 
det jo i Grunden være ligegyldigt, hvad det er for Resten, enten 
det saa er Præst eller Klokker eller Landmand eller Doktor eller 
— eller hvad det nu kan være? Synes du ikke? 

Faderen. 

Hvad er det, du har Lyst til at være? 

Sønnen. 

Jeg har tænkt grumme meget over det; rigtig alvorligt har 
jeg tænkt over det — 

Faderen. 

Hvad er det? 

Sønnen. 

Jeg vilde ikke snakke om det, før jeg var aldeles sikker 
paa, at det var det eneste paa Jorden, der kunde være Tale om. 

Faderen. 

Hvad er det? 

Sønnen. 

Officer! 

Faderen. 

Av for Satan! 

Sønnen (springer op). 

Men — Fa'er! 

Faderen 

(holder højre Haand om venstre). 

Det var dog nederdrægtigt, saa jeg skar mig. 
Sønnen. 

Skar du dig? — Hvordan gik det dog til? 

Faderen. 

Ja, kan du forstaa det? Man sidder her fredsommelig og 
leger med sin Lommekniv, og saa gi'er det paa én Gang et Sæt i 
Fingeren, der holder Kniven, og Kniven hugger til. — Nej, man 
skal ikke lege med andet end Legetøj, du! skarpe Instrumenter 
skal man s'gu ta'e varligt paa. 

Sønnen. 
Skal — jeg ikke kalde paa Mo'er? 

Faderen. 

Jo, gør endelig det! og lad os faa et Par Damer fra det 
røde Kors og en Barber og en Ambulancevogn. 

Sønnen. 
Men bløder det da ikke? 

Faderen. 

Lad os se paa det! (rækker Haanden frem) Nej, det gør saamænd 
ikke! i det mindste er det meget fint. Det var ellers en ganske 
rask Flænge ned i de tørre Sener mellem Tommelen og Pege- 
fingeren. 

Sønnen. 

Gør det meget ondt? 

Faderen. 

Det svier noget — paa en egen nedrig Maade. Jeg vilde 
for den Sags Skyld hellere ha'e haft et lille Dask ned i en Aare, 
saa det kunde ha'e sprøjtet en Sraule op af den; for et blødt, 
vaadt Saar véd man da, hvad er; det bløde Kød lukker sig pænt 
sammen, saa Blodet lige kan piple ud af Flængen Men dette 
her' tørre ser i Grunden noget giftigt ud. Se en Gang! de to 
sejge Stykker Brusk sidder og gaber helt ondskabsfuldt til hin- 
anden. 

Sønnen. 

Skal jeg dog ikke hente noget at forbinde med? 
Faderen. 

Aah jo! og et Glas Portvin, for at jeg ikke skal besvime. 
<strækker Haanden hen tii Sønnen) Nej, men kan du for Resten se, hvor det 
ligner en Ræddike, der er brækket over? 

Sønnen. 
Det — det maa svie forfærdeligt. 

Tilskueren. 1890. 24 

Faderen. 

Forfærdeligt? — pyt! det er til at holde ud. (Ser op paa ham> 
Men hvad er der i Vejen med dig? er du ikke rask? 

Sønnen (hurtig). 

Jo-o! 

Faderen. 

DU er jo helt kalket i Ansigtet. (Ser en Stund nøje paa ham og ryster 

paa Hovedet.) Jeg er s'gu alvorlig bekymret for, at du gaar og ryger 

for megen Tobak , Erik ! (tager sit Lommetørklæde op og vikler det om Haanden), 

Se saa! nu la'er vi Kammeraten i Fred; saa finder han nok paa 
at blive sig selv igen, naar han faar sundet sig paa det nogle 
Dage. (lidt efter) Men hvad var det, vi kom fra før? — hvad Fanden 
var det nu? 

Sønnen. 

Det var vist — næh — jo, var det ikke — ? — næh — 
aah, det har vist ikke været noget af Vigtighed. 

Faderen. 

Jo, Død og Pine! nu har jeg det! det var jo Fremtiden, 
saa det var da saa vigtigt, som det vel kunde være. Var det ikke 
Officer, du havde Lyst til at være? 

Sønnen. 
Har du noget imod det? 

Faderen. 

Ikke det mindste! du skal naturligvis ha'e din fri Vilje til 
at blive, hvad du vil. Faar et Menneske ikke det, saa bli'er han 
slet ikke til noget. Og det, som det gælder om, er jo, at man 
føler det som sit Kald — var det ikke ogsaa saadan, du selv 
sagde før? 

Sønnen. 

Jo — o! (forpustet) Det er jo Lysten, der driver Værket — man 
kommer ingen Vej, naar man har Klods om Benet — den gode 
Vilje er jo den halve Ævne — 

Faderen (afbrydende). 

Og hvad man saadan kan sige — ja, det har du Ret i! 
især det, du sagde om den gode Vilje. Naa, du er altsaa saa 
opsat paa at komme til at slaas? 

Sønnen (hurtig). 
Nej, nej! du maa endelig ikke misforstaa mig. 

Men du ønsker dog vel, at der kommer Krig, skulde 
jeg tro? 

Sønnen. 

Man bør naturligvis aldrig ønske Krig. 

Faderen. 

Du heller ikke? — men hvis du nu blev Officer, og der 
saa blev ved at være Fred og ingen Fare hele din Levetid? — det 
vilde dog blive en fæl Skuffelse, hvad? 

Sønnen. 

Aah — ja— a — næh — ja, det vil sige, det er og bliver 
dog umoralsk at ønske Krig — man bør naturligvis ligefrem 
haabe, at der aldrig bliver Ufred — for Krig er jo en forfærdelig 
Ulykke — al den Sorg, som den fører med sig — der bliver saa 
mange sørgeklædte — mange Enker — mange gamle Koner, som 
mister deres Sønner — 

Faderen. 
Og saa bli'er der saa mange Krøblinge. 

Sønnen (studsende). 

Ja— a! ja, ogsaa det. 

Faderen. 

Vil du ha'e Ild paa Piben? den er nok gaaet ud. 
Sønnen. 

Tak, jeg vil ikke ryge, tror jeg. 

Faderen. 

Saa skal vi vel ind til din Moder nu? det kan snart blive 
Sængetid. 

Sønnen 

(nikker; bliver siddende; lidt efter) 

Sig mig, Fa'er! du var jo med som frivillig, ikke? 
Faderen. 

Jo, jeg var. 

Sønnen. 
Du havde altsaa Lyst? 

Faderen. 

Aah! — Krigen var der nu en Gang — jeg havde ikke 
bedt den om at komme — jeg kan ikke sige, jeg havde savnet 
den — men nu var den dér. Og saa sang man saa mange Sange 

24* 

i de Tider, skal jeg sige dig — og drak saa megen Punsch — 
altid Punsch om Aftenen — hver eneste Aften — stærk Punsch 
— og man var saa begejstrede — det vil sige om Aftenen — og 
saa tunge i Hovederne om Morgenen. Saa var det saadan bleven 
til, at man vilde ha'e skammet sig, hvis man ikke gik med. 

Sønnen. 

Du fortrød det vel heller ikke? 

Faderen. 
Næh — jeg fortrød det ikke. 

Sønnen. 

For det maa jo ha'e været en hel Del at opleve. 
Faderen. 

Ja, det var det — en hel Portion at opleve. 
Sønnen. 

Du har aldrig fortalt mig noget om det — og du maa dog 
kunne mange morsomme Historier fra den Tid. Der har natur- 
ligvis været meget muntert Kammeratskab. 

Faderen. 

Kan nok være. 

Sønnen. 

Og mange store Øjeblikke med Begejstring? 
Faderen. 

Uden Tvivl! 

Sønnen. 

Og med Jubel? 

Faderen. 

Det har der vel nok. 

Sønnen. 

Ja, har der ikke? 

Faderen. 

Jo — o, det er vist meget rigtigt. 

Sønnen. 

Du siger det, som om du ikke kan huske det. 
Fa deren. 

Det kan jeg heller ikke. • 
Sønnen. 

Det var da underligt. — Jeg synes, at alt det maa høre til 
ens stolteste Minder — de maa være uforglemmelige. 

Faderen. 

Aah, der er i Grunden ikke saa meget her i Livet, som er 
uforglemmeligt. Man kan svede en hel Del ud mellem Aar og 
Dag — især den kolde Sved er lumsk — den kan gærne gi'e 
de stolteste Minder Ben at gaa paa. Nej, skal jeg sige dig Sand- 
heden ganske alvorligt, min Dreng, saa husker jeg kun en eneste 
Ting fra hele Krigen — den ene eneste Ting har faaet mig til 
at glemme alt det andet. 

Sønnen. 

Er det noget fra et af de store Slag? 

Faderen. 

Nej, det var saamænd et ganske lille bitte Slag — det var 
saa lille, at det ikke en Gang blev nævnt i Aviserne. Men det var 
blodigt. Tag mig Tobakskassen der henne! 

Sønnen 

(henter Tobakskassen). 

Faderen 

(stiller den midt paa Bordet). 

Det er et Hus, dette her — ligger lidt højt — et pænt lille 
Hus — to Etager — fyldt med Tyskere — nej, det er sandt! 
fyldt var det ikke, for der var ikke saa farlig mange af dem, men 
der var da ikke andre i Huset end tyske Soldater, det er Meningen 
af det. Saa er der Vinduer i Huset, naturligvis — og Soldaterne 
ved Vinduerne med deres Bøsser — Bøsser af sidste Model, du! 

— Der er helt bart omkring Huset. Der har maaske været Træer 
her, men de er væk — og der har vist været Hegn dér, men det 
er væk — og der laa maaske en Gang et Udhus her paa denne 
Side, men det er ogsaa væk. (peger længere hen paa Bordet) Her er vi — 

— de Danske — med Kokarderne paa. 

Sønnen. 

Er I flest? 

Faderen. 

Jeg véd det saamænd ikke. Vi er ikke mange, men vi skal 
da se at faa det gjort af med den lille Trop oppe i Huset. 

Sønnen. 

Og saa stormer I? 

Faderen. 

Næh, vi gør ikke. Vi ligger og gemmer os bag et Gærde, 

der gaar Saadan (slaar med Fingeren en Streg over Bordet). 

Sønnen. 
Men I skal da storme frem? 

Faderen. 

Det skulde vi naturligvis — men vi vil ikke. 
Sønnen. 

Er I — ? Er I — ? 

Faderen. 

Bange, mener du? Ja, vi er. Vi er ikke til at drive frem. 
Det er væmmeligt, ikke sandt? Men jeg skal sige dig: vi har set, 
hvad det ædle Mod fører til, og vi ynder ikke Maaden. Der er 
nemlig — eller hvad jeg vilde sige, der har været et Par af os, 
som ikke var Kujoner. Først har der været en, som løb frem fra 
Gærdet — lad ham være kommen en halv eller en hel Snes 
Skridt frem — saa er han væk. 

Sønnen. 

En Kugle? 

Faderen. 

Hvad ellers? — gav et Sæt op i Vejret og faldt ned som 
en Klump. 

Sønnen. 

Men hvorfor kunde I da ikke pille de andre væk, dem der- 
oppe ved Vinduerne? 

Faderen. 

Det er ikke altid, at frem og tilbage er lige langt. Der er 
noget, som hedder at række, du! Tyskernes Bøsser kunde række 
ned til os, men vores kunde ikke række op til Tyskerne. Naa, 
vi blev skammede ud, og vi blev snakket godt for, og vi blev 
bandede. Saa var der igen en, der skammede sig og løb frem. 
Pillet væk! snublede lige forover og blev liggende. Vi andre blev 
naturligvis ogsaa liggende, hvor vi laa. — Men saa var der da 
igen en, der gav sig til at løbe frem — og saa hjalp det. For 
han døde ikke, men han laa derude og vred sig som en Orm og 
skreg og væltede sig omkring og stønnede og hylede. Han ,var 
vores Kæledægge, for han var ellers saa gemytlig, sang saa 
brillant og kom altid med Vittigheder. 

Sønnen. 

Stormede I saa? 

Faderen. 

Saa stormede vi. 

Sønnen. 
Blev der pillet mange væk? 

Faderen. 

Ikke saa mange endda! — de andre hørte op at skyde. 
Sønnen. 

De var maaske bleven bange, da de saa' jer komme? 
Faderen. 

Det var de maaske. Det kan jo være, at vi — ja, jeg skal 
sige dig, vi var bleven lidt underlige, tror jeg nok. Vi — vi 
brølte, mens vi løb. 

Sønnen (rejser sig). 

Faderen. 

Hvor vil du hen? Nej, nu skal du høre det til Ende; naar 
jeg først har begyndt paa den Historie, maa jeg fortælle den 
færdig — du kender nok, hvordan det er, naar man drømmer 
tungt og alligevel ikke kan overvinde sig selv til at vaagne? — 
Naa, saa brød vi da ind i Huset. De smed Vaabnene og raabte 
Pardon. Men vi — vi pillede dem væk — ja, jeg husker nu ikke 
saa nøje Enkelthederne — naar jeg tænker paa det, synes jeg, at 
der ligesom var Damp af varmt Vand inde i Stuerne. Jeg tror nok, 
at der var en, som var krøbet ind under et Bord, og at der blev 
stukket med Bajonet ind under Bordet — og jeg tror ogsaa nok, 
at der var en, som havde gemt sig i en Sæng under Madratsen, 
og at der blev stukket med Sabler ned igennem Madratsen — ja, 
jeg husker som sagt ikke alle Enkelthederne saadan paa en Prik. 
Men — tilsidst var der da ikke flere at stikke efter. Og saa — 
saa saa' vi paa hinanden. Det husker jeg. 

(Pavse.) 

Faderen. 

Nu kan du gærne sætte Huset hen igen — eller Tobaks- 
kassen, vilde jeg sige. 

Sønnen 

(tager Kassen og sætter den hen). 

Faderen. 

Skal du ikke ha'e et Æble til? 

Sønnen. 

(ryster paa Hovedet). 

Faderen (bat efter). 
Mærkeligt nok at tænke sig, hvad man dog kan opleve. 
Han, Jessen, du véd nok, han var ogsaa med den Dag. Han og* 
jeg havde gaaet i Skole sammen, var Studenter sammen, Soldater 
sammen, vi havde været Venner i tykt og tyndt og set hinanden 
hver eneste Dag i den sidste halve Snes Aar. Men siden den 
Gang har vi ikke set til hinanden, naar vi ikke var nødt til det. 
Jeg saa' hans Øjne — lige efter at vi var færdige. — Han havde 
ellers saadanne rare Øjne — hm ! hm ! — saadanne kønne, milde Øjne. 

Sønnen 

(rejser sig igen). 

Faderen. 
Hvor vil du hen, Erik? 

Sønnen. 

Jeg — jeg tror, at jeg vil ud i — i Haven et Øjeblik. 
Faderen. 

Vent lidt! (rejser sig og gaar hen tii ham; sagte) Tal ikke til din Mo'er 
om det, jeg her har fortalt dig! Hun kender ikke Historien, og 

— du véd nok, at hun har saa let til ikke at kunne falde i Søvn 
om Natten. 

Sønnen 

(nikker og gaar til Døren). 

Faderen. 

Nej, holdt! der er lidt endnu! — ja, hvad var det nu? — 
naa ja! det var blot dette med at tænke en Sag til Bunds, du! 

— véd du hvad? i de fleste Sager er der et og andet paa Bunden, 
som man ikke kan tænke sig til. 

Sønnen 

(nikker og vil gaa). 

Faderen. 

Du er saa rask paa det til at ville ud — jeg synes, der 
var mere endnu! — aah nej, det kan gærne være, der ikke var 
mere. Nu vil jeg ind og ha'e Haanden i Vand, for det svier 
alligevel mere i den, end man skulde tro. — Ja, lad os saa gaa t 
min Dreng! 

(De gaa ud af Stuen.) 

Axel Steenbuch. 

I Christen Thaarups efterladte Arbejde om Peter Andr. 
Heiberg, der tidligst fremkom i Hist. Tidsskr. f. 1860, omtales 
denne Forfatters første Polemik ganske kort og løseligt. Vist- 
nok spiller den ingen afgørende Rolle i Heibergs literære Liv og 
havde heller ingen særlige Følger for hans Udvikling; men denne 
Evsebiusfejde, som vi her ville kalde den, er dog ingenlunde 
umærkelig: dels føres den mellem to yngre Mænd, der begge 
snart skulde blive toneangivende i deres Lands Literatur, dels 
karakteriserer den dem begge paa en ret ejendommelig Maade. — 

1787 udkom i Kbhvn. paa Boghdlr. Sønnichsens Forlag en 
Bog i lille 8vo. paa 190 S. med Titelen »Evsebius, eller hvad 
Frugt man høster af Dyden i vore Tider, oversat af det 
franske«. Oversætteren var anonym ; men i Hovedstadens dannede 
Læseverden blev det snart bekendt, at det var cand. philol. P. A. 
Heiberg, der her efter otte urolige Ungdomsaar atter optraadte i 
Literaturen. Heibergs første Arbejde havde været en Oversættelse 
efter Moses Mendelsohn; »Evsebius« forfatteren er en ubekendt 
Mand i Literaturen. Og man gør sig heller ingen Umage for at 
oplede hans Navn; ti Bogen er ikke noget betydeligt. Den har 
blot Interesse som en af de mange Efterligninger, der paa den 
Tid udkom, afVoltairesCandide, hvortil ogsaa Danmark (f. Eks. 
ved Prams Fortællinger Jørgen, en Dosmers Levnedsbeskrivelse, 
og Hans Kruskop) gav sit Bidrag. — Voltaires Candide er som 



*) Jeg beder denne Skitse betragtet som et af Forarbejderne til et Skrift 
om Peter Andr. Heiberg, hvormed jeg i denne Tid er beskæftiget, og 
som jeg haaber at kunne fuldende i Løbet af dette Aar. 

bekendt en filosofisk Digters Protest mod den Paastand, at »vor 
Verden er den bedst mulige« ; men efter sin Form turde den være 
en Affødning af hine saakaldte »Skalkeromaner«, der i Tiden 
efter Filip II saa Lyset i Spanien, og som i Frankrig fik deres Fort- 
sættelse i Lesages G il Bias. Hovedpersonen i den spanske 
Skalkeroman er en ligefrem Gavtyv, der tumler gennem Verden i 
et broget Æventyrliv, og hvis moralske Ufærd tilgives ham af 
Læseren, fordi den skaffer denne en livlig Underholdning, og des- 
uden finder sin Undskyldning i, at de Mennesker, Skælmen spiller 
sine Puds, rigtignok udvortes, men ingenlunde indvortes, ere stort 
bedre end han selv. Og hertil kommer, at de Bifigurer, som 
Hovedpersonen paa sin Livsbane passerer, tilsammen danne et 
stort Sædernes Rundmaleri. Efter Filip II.s strænge, bigotte Ene- 
voldsregimente i Spanien kom Afslappelsens Tid under hans Søn 
Filip III og dennes slette Yndling, Hertugen af Lerma; samtidig 
med at Riget sank i politisk Anseelse, forfaldt og demoraliseredes 
Folket. Der var da Anledning nok til at skildre Daarskaber og 
Laster. Man vil erindre, at lignende Forhold indtraadte hundrede 
Aar senere i Frankrig under Ludvig XV, da dennes berømte 
Oldefader var død; og nu fremkom Romanen Gil Bias, hvis Scene 
vel er henlagt til Spanien; men hvis Skildring af Personligheder 
og Forhold ganske tilhører Frankrig. Dog Hovedpersonen i Lesages 
Skalkeroman er et bedre Menneske end sine literære Forfædre: 
Gil Bias' Samvittighed er vel ingen Helgens, men han er dog en 
ganske brav Fyr, der ikke saa sjælden bliver bragt i Forlegenhed, 
fordi han handler forstandigere og hæderligere end sine Omgivelser. 
— I Voltaires Candide se vi den oprindelige spanske Skælm helt 
forandret: han er bleven et højst elskværdigt Menneske, der vel 
jages bort fra sin adelige Plejefaders Slot, fordi han og den naadige 
Frøken have forglemt sig selv i hinandens Selskab; men som ellers 
ikke tænker ondt om nogen Sjæl og føler sig fast overbevist om, 
at alle Mennesker i Grunden vil det gode, og at Jorden er den 
bedste af alle Kloder. For denne Anskuelse bliver han imidlertid 
grundig kureret og gennem mangfoldige Genvordigheder, hvorunder 
Menneskene vise sig at være ikke saa gode som de burde, og 
Verden i Grunden temmelig miserabel. »Candide« er den Tids 
filosofiske Pessimisme i Romanform, en Slags »Anti-Leibnitz«. 
Men Voltaires Disciple og Efterlignere brugte den givne Form til 
at skrive moralske Pamfleter over deres Samtid, og en saadan er 
»Evsebius«. 

Bogen aabnes med en Fortale: »Man tilraaber uden Ophør 
Menneskene: værer dydige! ... O I slette Mennesker! hvor 
megen Stads gøre I da, naar det kommer til Stykket, af denne 
Dyd, og af den, som øver den? Er han ikke i Eders Øjne den 
laveste af alle Skabninger , dersom han ikke enten besidder Guld, 
har Soldater eller Magt? Hvor er det Land i Verden, hvor man 
ikke foretrækker Guld for Visdom, Adelsdiplomer for Intelligens 
og forfængelig Glimmer for virkelig Fortjæneste? Tag det bedste 
Menneske af Verden, men lad ham være fattig, og send ham saa 
paa Lykke og Fromme ud i Livet; hvis han har en ædel, ophøjet 
Sjæl, saa skal I sé, hvorledes det vil gaa ham. Tag det dummeste 
og sletteste Menneske, gør ham rig, giv ham adelige Forfædre, 
lad ham staa i Spidsen for en Hær og udrust ham med dette 
Ødelæggelsens Raseri, som kaldes Mod; straks kaster hele Verden 
sig i Støvet for ham. Tag den gemeneste af alle Slyngler, brodér 
en Guldstjærne paa hans Bryst, hæng ham tre Alen Baand over 
Skuldren og sæt ham saa til at udsuge et Folk, og snart skal 
I se, hvor alle disse Dumrianer ligge paa Maven for dette Uhyre. 
Er det i det hele taget ikke Underfundighed, Lavhed, skammelig 
Smiger, skændige Laster eller hovmodig Egensind, der efter Lune 
og Indfald anviser Menneskene deres Plads paa Lykkens Hjul? 
Er det ikke Nævemagten, der regerer Verden? Er den ikke stærk 
nok til at gøre Dyden til sit Legetøj? Lægger den ikke Fornuften 
i Lænker? Har den ikke bygget en Kobbermur op foran Sand- 
hedens Tempel? O Mennesker! Skifter Grundsætninger eller 

Opførsel. Ønske I, at man skal være dydig, saa hold Dyden i 
Ære« o. s. v. 1 ). — Dette Forord illustreres nu gennem den paa- 
følgende Fortælling: En ung Mand ved Navn Evsebius er af sin 
Fader, en fattig, men brav Landsbydoktor bleven oplært i nyttige 
Kundskaber og indpræntet de smukkeste Leveregler. Faderens 
Død gør ham ene i Verden og lærer ham Livets Bitterhed at 
kende. Han elsker en ung Pige, Ursula; men hendes Moder 
beder Evsebius indtrængende, at han vil hæve Forlovelsen med 
hendes Datter. »Ti, c siger hun, »naar man ikke har Penge, 
noget som Menneskene have skabt, saa maa man kvæle sin Kær- 
lighed, som Naturen har skabt.« Evsebius søger da sin Lykke i 



! ) Jeg har tilladt mig at modernisere det 100 Aar gi. Sprog noget. Da 
det her gælder om at gøre opmærksom paa Indholdet, er den sproglige 
Form en Bisag. 

Landets Hovedstad, der bærer det ret betegnende Navn Frivoli- 
polis; ti han har hørt, at Kongen her skal være sit Folks Fader. 
Da han paa Gaden ser Kongen komme kørende og stige ud af 
sin Karet, tror Evsebius, at han vil tale med sit Folk. Han nærmer 
sig derfor til ham; men Livgardisterne støde ham for Brystet 
med Geværkolberne: Kongen vilde slet ikke tale med sit Folk; 
han vilde båre knikse og bøje sig for et Stykke Brød, en Præst 
havde drevet noget Gøgleri med. Evsebius rejser sig af Skarnet, 
hvori han var stødt omkuld, og véd nu ikke, hvorhen han skal 
vende sig i sin Nød. Han bliver attrapperet som en Landstryger, 
kastet i Fængsel og dernæst, syg af Sorg og Hunger, bragt til et 
Hospital. Her erfarer han Arten af »den menneskelige Velgøren- 
hed«. Han vaagner op og befinder sig selvsjette i en Sæng. 
Luften er fuld af Stank og Kvalm. Hans Sygdom forværres, og 
han bliver befængt med et ulægeligt Onde. En Kapuciner, Fader 
Claudius, frelser ham ud af denne Pesthule, men blot for at 
han skal hjælpe ham at bære Tiggerposen. Guardianen i Fran<jis- 
kanerklostret, en sjælden brav Gejstlig, faar dog Interesse for det 
stakkels unge Menneske, og da han mærker, at Evsebius ikke er 
ukyndig i Naturvidenskaberne, vejleder han ham videre heri, efter- 
som han selv dyrker dem med Lyst. Men Fader Claudius, som 
er en ortodoks Fanatiker, er rasende paa Guardianen, fordi han 
ikke har tilstrækkelig Respekt for den eneste saliggørende Viden- 
skab, Teologien, og vil bevæge Evsebius til at ombringe hans 
Velgører. Da Evsebius afviser hans Forslag med Afsky, udfører 
Pater Claudius selv Udaaden, og mager det saa, at Evsebius faar 
Skylden derfor. Evsebius bliver nu fængslet og dømt til Døden; 
men Slutterens Kone, som er bleven forelsket i ham, loverat 
løse hans Lænker og give ham rigelige Midler til Flugt, hvis han 
vil skænke hende sin Kærlighed. Han havde rigtig nok lovet 
»evig« at blive sin Ursula tro, til han atter kunde forenes med 
hende; men Udsigten til Befrielse for Fængsel og Død bringer 
ham til at bryde det dyre Løfte. Han synder med Slutterkonen, 
flygter, og da han kommer udenfor Landets Grænser, køber han 
sig for Resten af den ubetydelige Pengesum, han har erholdt, en 
smuk Klædning og en god Hest. For første Gang har han 
svigtet Dydens Grundsætninger, og for første Gang 
føler han sig fuldkommen lykkelig. Den moralske Reaktion 
indtræder imidlertid hos ham; og han føler Samvittighedsnag. 
Han skrifter for en Præst; men denne tillister sig hans Ejendom 



Digitized by Google 



Evsebiusfejden. 



371 



og slaar derpaa Døren i for Næsen af ham. Det kommer der ud 
af at følge Samvittighedens Røst ! — Evsebius bliver nu Huslærer 
hos en adelig Herre; men da han ikke vil rose dennes dybsindige 
Afhandling om, hvorledes man bedst fodrer Kalkuner, bliver han 
jaget paa Porten. Imidlertid er han alter truffet sammen med 
Fader Claudius, som har forladt Klosteret, og nu lever højt paa 
sine Slyngelstreger. Denne værdige Mand forsikrer Evsebius i en 
Samtale under fire Øjne, »at der er tusend Udveje i Verden for 
den uforskammede, som ingen Ære har at tabe; men der er slet 
ingen for det brave, ulykkelige Menneske«. Dog Evsebius lukker 
endnu Øret for slige fristende Ord. Da hans Kundskaber ingen 
Vegne bringer ham, beslutter han at ernære sig af sine Hænders 
Gerning. Han bliver Skomager og tilfredsstiller fuldkommen sine 
Kunder. Han føler sig glad i sin beskedne Stilling. Men da han 
ikke har betalt sin Lavsafgift og ikke taget Borgerskab, bliver 
han overfaldet af sine Værkfæller og berøvet Værktøj og Arbejds- 
æmne; desuden dømmes han i en høj Bøde, for hvilken man 
tager hans Smule Møbler, da han ikke kan betale. >Det faldt 
Evsebius vanskeligt at forstaa, at man maatte have Penge for at 
faa Tilladelse til at ernære sig ved sit Arbejde«. — Atter vandrer 
han ud i den vide Verden. Han kommer gennem en Skov, hvor 
han overfaldes af Røvere; dog da disse erfare hans Vanskæbne, 
faa de Medlidenhed med ham og skænke ham to Rigsdaler. Saa- 
ledes erfo'r Evsebius, at »der var Forskel paa de Røvere, der 
synde med, og dem, der synde mod Loven«. Han kommer til 
et andet Land, hvor al Lavstvang og alle byrdefulde Lavsydelser 
ere afskaffede. Hans Glæde er stor; men den varer ikke længe. 
Skattekræveren indfinder sig og fordrer Kopskat af ham, der 
ikke ejer mere end en Halmsæk til at ligge paa, og Forbrugs- 
skat, skøndt han næppe har det tørre Brød; Værten fordrer paa 
Grund af Bygningsafgiften, en ublu Husleje af ham, skøndt 
han kun bebor et usselt Loft. Evsebius er nærved at fortvivle; 
men en af hans Lavsbrødre forestiller ham, at han ogsaa er godt 
gal, fordi han ikke har handlet som han, og giftet sig med en 
høj Gejstligs Frille, saa kunde han i hvert Tilfælde være vis paa en 
mægtig og indflydelsesrig Herres Beskyttelse. Evsebius vil dog 
ikke indlade sig paa slige Gemenheder, og vender hellere tilbage 
til sit Skomagerloft. Men da han er lige ved at segne under 
Skatternes Byrde, og man ikke vil tillade ham at forhøje Prisen 
paa sit Skomagerarbejde, . gør Fortvivlelse og Lejlighed ham til 

Tyv. Han bliver en rig Mand, giver Greven, faar Venner og 
Beundrere i Hundredevis o. s. v., o. s. v. Hans Samvittighed 
vaagner imidlertid atter, og han giver det stjaalne Gods tilbage. 
I Haab om at finde bedre Mennesker mellem de ufordærvede 
Nordlændere, drager han til Hunnernes Land. Men her bliver 
han presset til Soldat, og da han protesterer, maa han løbe Spids- 
rod. Han føler sig grænseløs ulykkelig ved Tanken om, at han 
skal slaa Folk ihjel, der aldrig har tilføjet hajn noget ondt, og 
beslutter at tage sig selv af Dage. Først er han dog saa ufor- 
sigtig at spørge en Præst: >Sig mig, min Fader! er det mere ondt 
at dræbe sig selv, end at myrde 200 MenneskerPc »Mit Barn!« 
svarer Præsten, »det er visselig ondt at dræbe sine Lige; men 
Kongerne ere satte over os af Fredens og Barmhjærtighedens 
Gud, og omendskøndt Fredens og Barmhjærtighedens Gud forbyder 
Mord, saa bifalder han det imidlertid dog, naar det bliver befalet 
af Kongerne; ti Kongerne ere stærkest, og Gud holder altid med 
det stærkeste Parti. ... Hvad Selvmord angaar, mit Barn, da er 
-det i Sandhed den allerstørste Forbrydelse, I kan begaa; ti I ser 
jo vel, at Eders Legeme ikke tilhører Eder selv, men Regenten; 
ved at dræbe Jer selv* begaar I et virkeligt Tyveri mod ham. 
Kan I ikke nok indse, at dersom alle de Mennesker, som man 
plager her paa Jorden, vilde dræbe sig selv, saa vilee Regenterne 
snart ikke have flere Undersaatter, Herrerne ingen Slaver, Skrifte- 
fædrene ingen Skriftebørn, vor hellige Fader Paven ingen Faar 
mere, og tilvisse det vilde være stor Skade!« — Altsaa beslutter 
Evsebius at underkaste sig Soldaterlivets Ubehageligheder, saa 
meget mere som der ingen Udsigt er til Krig for Hunnernes 
Konge. Men hvad skér: Hunnernes Dronning aflægger et Besøg 
hos en Nabofyrstinde, en Prinsesse i Stærrenes Rige. En Page 
spilder Chokolade paa hendes kostbare Pynt; hun bliver rasende 
og fordrer at han skal piskes. Men Stærrenes Prinsesse »er altfor 
forelsket i sin Pages smukke, røde, runde Kinden til, at hun kan 
bære dette over sit Hjærte. Hunnernes Dronning sværger - at 
hævne sig. Hun befaler Landets Førsteminister at skaffe en 
Aarsag til Krig. Denne befaler igen Rigsarkivaren at strænge sig 
an i saa Henseende. Rigsarkivaren dukker ned i Arkivernes Støv 
og er endelig saa heldig at finde et hullet og laset Stykke Papir, 
hvoraf det fremgaar (efterat dets Indhold først er bleven under- 
kastet de tilbørlige Fortolkninger) at Hunnernes Konge besidder 
en æld-gammel Ret til en stakkels Landsby, bestaaende af tolv 

usle Hytter i Stærrenes Rige. I Krigen, som nu for denne Aar- 
sags Skyld udbryder mellem de to Folk, mister Evsebius sin Næse 
og sin højre Arm. Hans Oberst gratulerer ham rigtignok i An- 
ledning af »det hæderfulde Saar« og stiller ham en smuk Tapper- 
hedsbelønning i Udsigt; men det ender med, at man skænker 
den stakkels Evsebius en gammel halvslidt Uniform; »man var 
endog saa ædelmodig, at man ikke skar det højre Ærme af den, 
hvilket man dog med god Grund kunde have sparet, siden det 
var overflødigt for en Mand, der havde mistet sin højre Arm«. 
Evsebius synes ikke om denne Maade at belønne Tapperhed paa, 
og begiver sig lemlæstet, som han er, atter ud i den vide Verden. 
Her møder han ikke langt fra et prægtigt Herregaardsslot sin 
Ungdomselskede Ursula. Hun er nu bleven et frækt Fruen« 
timmer, der har sin gamle Bejler til Bedste i hans Ulykke. Men 
af hendes Fortælling fremgaar det klart, at jo dybere hun moralsk 
er sunken, desto større Lykke har hun gjort. — Evsebius kommer 
nu til »Filosofernes Land«. Han søger Beskyttelse hos en høj 
Herre, der bærer det smukke Navn »Menneskevennen«. Da han 
har mistet den højre Haand, lærer han at skrive med den venstre* 
og saaledes forfatter han en Afhandling om, at man kun bør til- 
bede én Gud. Men »Menneskevennen« bliver i høj Grad forarget 
herover, da han ikke vil taale, at man tilbeder eller beundrer 
andet end hans egen lille kære Person. Derpaa skriver Evsebius 
om de Uordener, der afstedkommes i Samfundet ved løsagtige 
Kvinder; men da »Menneskevennenc ingen Hader er af Smaapiger, 
finder han Evsebius' Skrift i høj Grad taktløs. Og da Evsebius 
endelig udgiver en Moral, erklærer »Menneskevennen« at en 
Skildring af Dyden er en Satire over dem, som ingen har, og 
man bør ikke skrive Satirer om nogen eller noget. Nu blev det 
endelig Evsebius klart, hvad der yderlig bekræftedes ved flere 
Nederdrægtigheder, »Menneskevennen« havde begaaet mod sine 
undergivne, at denne vel vilde have et skønt Navn ; men i Grunden 
var en af de største Skurke, Solen havde skinnet paa. Imidlertid 
var Evsebius bleven saa mishandlet for sin Dyds Skyld, 
at han endelig besluttede ikke mere at skrive Sandhed, 
men Løgn. »Han roste »Menneskevennen« for de slette Bøger, 
han udgav, og som han lod skrive af Pedanter, der vare lige saa 
store Dosmere som han selv, samt for de tarvelige Almisser, han 
uddelte med saa stort Spektakkel, for at have den Fornøjelse at 
blive udbasunet i Aviserne som en velgørende Mand. Men han/ 



Digitized by Google 



374 



Evsebiusfejden. 



skjulte med Omhyggelighed hans Laster, hans Drukkenskab, hans 
Haardhed mod sine Bønder og hans Uforskammethed mod hele 
Verden. »Menneskevennens« Ærgerrighed gav han Navn af ædel 
Tænkemaade, hans barbariske Sprog kaldte han sand Veltalenhed, 
hans Hovmod majestætisk Alvor. Da imidlertid ingen .vilde købe 
denne Lovtale, sendte han »Menneskevennen« et smukt Eksemplar, 
indbundet i Guldpapir og bad ham købe det halve Oplag, for at 
forhindre, at det skulde blive solgt som Makulatur. »Menneske- 
vennen« købte det hele Oplag af sin egen Lovtale, lod deraf ud- 
dele et Antal blandt sine Bønder, der ikke kunde læse, og lod 
de øvrige klistre op i Værelserne paa Herregaarden. Dog 
Menneskevennen lod det ikke blive derved; han blev saa indtaget 
af Evsebius' Opførsel, at han lod ham komme til sig, tiltalte ham 
med Godhed; og »Menneskevennen c, som lod sine Bønder kaste i 
Hullet, naar de skyldte ham 5 Rdr., gav Evsebius 100 for en 
ussel Lovtale. — »Paa min Ære«, sagde Evsebius, da han havde 
faaet disse Penge, »den ærværdige Fader Glaudius havde Ret. 
For at kunne subsistere, maa man lyve og rose mægtige Narre. 
Jeg har ærlig og redelig syet Sko, og ikke erfaret andet end 
Kanaillerier; jeg har skrevet, hvad der var sandt, og er blot 
bleven forfulgt. To Sider Berømmelse til Ære for en Dosmer 
giver mere af sig i ren Fordel, end 200 velsyte Sko, en god 
Lærebog i Moralen eller en fornuftig Kritik over Pedanter og løs- 
agtige Kvinder. — Nu vel, godt Folk, I skal blive roste!« Og nu 
skrev Evsebius ikke andet end Lovtaler over de mægtige; og det 
betalte sig udmærket. — Derefter køber Evsebius sig Hus og 
Jord, gifter sig og faar Børn. Da disse begynde at kunne skønne, 
lader han lave en stor hul Dukke, som han efter sit Øjemed 
ifører alle mulige Kostymer. Som oftest lod han den forestille 
en Statsminister med stor Paryk, Stjærne paa Brystet og det 
blaa Baand. Han stillede den da op paa en Forhøjning, lod den 
knejse med Hovedet og kaldte saa paa sin Søn. Denne maatte 
lægge sig plat ned paa Jorden og krybende nærme sig den prægtig, 
klædte Dukke. Saa snart han nærmede sig den, lod Evsebius 
ham gentage alle de dumme Formularer, »som de store tager for 
Kendetegn paa Ærbødighed, men som i Virkeligheden tit er det 
modsatte af hvad den Audienssøgende mener«. Evsebius stod 
bagved Dukken og lod den bruge den fornærmeligste og groveste 
Tiltale; men Sønnen lærte han at bukke ydmyg ved hver For- 
nærmelse og kysse Fligen af hs. Ekscellences Klædning. Til andre 

Tider lod han Dukken sige bæstiske Dumheder, der skulde gælde 
for Vittigheder og vænte derpaa Drengen til at skraale op ved 
hver Dumhed og lé, saa han var ved at revne: »aldrig havde 
han hørt noget saa vittigt«: . Undertiden, naar Drengen havde 
talt en Stund roligt med Dukken, lod Evsebius den løfte Armen 
og give ham en dygtig Kindhest. Straks maatte Drengen tvinge 
et behageligt Smil frem paa sit Ansigt, gøre en dyb Kompliment 
og takke hans Ekscellence, mens han artig tilbød den anden Kind. 
Eller Evsebius lod Dukken dreje Drengen rask omkring og give 
ham et dygtigt Fodspark paa Agterkastellet, saa han faldt og slog 
Næse og Mund til Blods. Derpaa fik han ham til skyndsomst at 
aftørre Blodet, rejse sig og ærbødig vende sig om til hans Ekscel- 
lence og lade som ingenting. — Hans Datters Øvelser vare af 
anden Art. Naar hun kom ind i Værelset med Hovedet koket 
paa den ene Side, Brystet blottet og nynnende paa den nyeste 
Komediearie, nærmede hun sig hs. Ekscellence med et Par Balletpas 
og saa skælmsk til ham. Derpaa lod hun, som om han ikke var 
i Stuen. Dukken gjorde Tegn til hende, at hun skulde komme 
nærmere; men hun vendte Hovedet bort; Dukken gjorde atter 
Tegn, endnu vægrede den lille Jomfru sig. Til sidst gjorde 
Dukken truende Bevægelser med Hovedet. Nu kom hun smilende 
hen til ham, tog hs. Ekscellences Haand, klappede ham paa 
Kinden, satte hans Paryk skævt, lo og fniste og lod sig endelig 
kramme og favne af hs. Ekscellence. — Og paa den Vis fort- 
sættes Opdragelsen. Men da Evsebius' Børn vokse til, gør de 
efterhaanden begge deres Lykke: Sønnen som en fornem Herres 
slyngelagtige Lakej; Datteren som fræk Bolerske hos den høje 
Adel. — »Evsebius havde set Velsignelsen paa sine gamle Dage 
strømme ind over sit Hus. Følte han nogle legemlige Skrøbelig- 
heder, stammede de fra hans tidligere dydige Liv. — — — Da 
hans Endeligt nærmede sig, kaldte han sine Børn til sit Leje og 
sagde: »Kære Børn! Jeg har gjort alt, hvad der stod i min 
Magt, for at gøre Eder saa lykkelige som det var muligt i denne 
Verden! Maaske skulde jeg have opdraget Eder i Dydens strænge 
Grundsætninger, ligesom min Fader har gjort ved mig; men ak! 
hvortil har vel denne Dyd nyttet mig. Den har været Aarsag i, 
at jeg er bleven forjaget, forfulgt, sat i Fængsel, bestjaalet og 
lemlæstet. Menneskene have ved deres Adfærd mod min Vilje 
drevet mig ind paa den onde Vej, de selv have banet. Jeg har 
elsket Eder altfor højt til at udsætte Eder for den Skæbne, som 

Tilskueren. 1890. 25 

jeg selv har været underkastet i min Ungdom. Maaske havde det 
været bedre, om jeg havde kvalt Jer i Vuggen. Har jeg fejlet, 
haaber jeg, Himlen vil tilgive mig, siden den taaler det onde 
System, som Menneskene have indrettet. Det er min Ømhed for 
Eder, der har ledet mig ind paa denne Afvej: Menneskene have 
tvunget Dyden selv til at søle sig i deres Laster. Alle mine 
Forfædre have været gode og brave Mennesker, men derfor ogsaa 
ulykkelige og fattige. Med mig begynder en ny Slægt. Lader os 
forglemme vore Forfædre; de vil være os til Vanære; vi have 
forladt deres Grundsætninger. En ny Vej aabner sig for Eder; I 
behøver ny Titler og Adkomster«. Derpaa overrakte han dem 
Adelsbreve, han havde vidst at forskaffe sig, og sagde derpaa: 
»Med disse Pergamentsbreve og deres Vokssegl, kunne I gøre 
Fordring paa de mest ansete Embeder og Værdigheder i Staten, 
ja hele Provinsers og Staters Vel kan blive overgivet i Eders 
Hænder. Fortjænester og Dyd skulde aldrig kunnet bragt Eder 
saa vidt«. Derpaa kyssede Evsebius sine Børn med Ømhed og 
døde rolig, idet han kastede Ansvaret paa Samfundet for den 

Forbrydelse at have lagt Grunden til en fordærvet Slægt. 

I en Anmærkning til »Evsebius« S. 165 skriver Oversætteren, 
at »han tror sig forbunden til at underrette sine Læsere om, at 
Autor virkelig gør en himmelvid Forskel paa Lærde og 
Li ter at er, og at han til denne sidste Klasse regner Recensent- 
erne. Hvis ikke dette forholdt sig saaledes, havde han glemt et 
meget væsenligt Hovedstykke i sin Undervisning, hvorledes nemlig 
en Skribent skal bære sig ad for at blive rost i »de lærde Tidender« l ) 
Man maa søge at skaffe sig Bekendtskaber blandt Recensenterne, 
rose deres Person, deres Skrifter og deres Upartiskhed, nedtrykke 
de dumdristige Mennesker, der vove at tænke anderledes end de; 
spasere med dem og holde dem fri paa alle Traktérhuse. Selv 
maa man søge at blive Medlem af Recensentselskabet, hvis egne 
Skrifter man først og fremmest maa gøre til Genstand for Be- 
dømmelse; men for alting maa man ikke skrive en eneste Linje i 
saa Henseende, uden at indhente Autors egen Betænkning der- 
over, samt modtage hans Rettelser og Forbedringer deri. For- 
sømmer man alt dette, og man endnu ikke er saa lykkelig at 
have en høj Herres Protektion, hvis Navn kan binde Munden paa 
en fattig Recensent, da er man ret vel deran. Er mit Skrift 



*) Et paa den Tid i Kbhvn. udkommende literær-kritisk Ugeskrift. 

originalt, da maa jeg vente, at det bliver paa Pasquini Støtte 1 ) 
karakteriseret som aldeles manglende Plan, Orden og Tydelighed, 
at det bliver sat i Klasse med Sigvard Lyches Satirer 2 ) og Reisers 
Skrifter 3 ) , og at jeg selv paa den højtideligste Maade bliver er- 
klæret for en Dumrian. Og med alt dette er man dog saa hen- 
synsfuld lige overfor Læseren, at man for ikke at falde ham ked- 
sommelig, enten ingen Beviser anfører for denne Paastand, eller 
og paa den jammerligste Maade river et Par Udtalelser ud af 
deres Sammenhæng, hvorved de ofte faar en aldeles fejlagtig Me- 
ning. — Er mit Arbejde en Oversættelse, som f. Eks. denne; da 
har den følgende Skæbne: man siger, at Oversætteren hverken 
forstaar sit Modersmaal eller det Sprog, hvorfra han oversætter, 
og dette siger man rask væk, uden en Gang at have Originalen 
ved Haanden. Man udarbejder en anden Oversættelse af samme 
Skrift, som roses i »de lærde Tidender«; naturligvis siden den er 
gjort af en flagellum generis eruditi 4 ), og ofte tjæner den dog 
ikke til andet end at vise, hvor lidt en Recensent duer til, naar 
han faar Foden udenfor Bagtalelsens Skole. — Nu har jeg vist 
de tilkommende Skribenter, sikkert paa min egen Bekostning, to 
forskellige Veje: vé den, der ikke følger den rette!« 

I Henhold til denne Anmærkning dedicerer P. A. Heiberg 
»ydmygst« sin Bog »vedædle Hr. Knud Lynow Rahbek, Candidat 
i Philologien og Skuespilvidenskaben, en af Danmarks Yndlings- 
digtere og Bog-Censorer, Medudgiver af Maanedskriftet »Minerva«, 
Autor til »Skuespillerbrevene c, »Prosaiske Forsøg« etc. eta; og , 
han fingerer, at han nys har forladt Mesterlektien i Horsens 
Latinskole. (Heiberg var jo som Oversætter af den omhandlede 
Bog anonym). Derpaa lod han (atter i Henhold til en Anmærk- 
ning i »Evsebius«) Rahbek tilstille et Mæcenateksemplar, nitid 
indbundet, og (efter Rahbeks Opfattelse) ziret med en forgyldt 
Harlekin, der holdt en Dolk ; efter Heibergs Paastand med Billedet 
af en romersk Gladiator (en Hentydning til »Rahbeks filologiske 
Viden«). — Da Rahbek efter Hjemkomsten fra en landlig Udflugt 
fandt denne »Gave« paa sit Bord, sendte han Heiberg den tilbage 



J ) Fandtes i Rom: For et Par Aarhundreder siden plejede man at opslaa 
al Slags ondskabsfuld Spot der. 

*) En talentløs Smædeskriver, dod 1789 som vestindisk Soldat. 

3 ) Barbér i Kbhvn.; som Skribent maa han nærmest regnes til de ufrivil- 
lig komiske. 

*) En Svøbe for den lærde Slægt. 

gennem »Evsebius«' Forlægger med følgende Paategning: »Det er 
mig ikke ubekendt, at Regenter undertiden helligholde deres Rege- 
rings Tiltrædelse ved at forære deres Yndlinge Souvenirs, prydede 
med deres Portræter. For at følge disses Eksempel er det uden 
Tvivl, at De ved Deres Indtrædelse paa Parnasset, som Over- 
sætter, uddeler samme Slags Foræringer. Men De maa tillade 
mig, at sende Dem denne tilbage, hvormed De har behaget at 
beære mig, da jeg ikke véd, hvorved jeg har forskyldt den. Vær 
vis paa, at min Erkendtlighed herved ikke forringes, og at jeg 
inderlig ønskede mig den Glæde at kende Dem, for at give Dem 
Prøver derpaa. Imidlertid tilstaar jeg, at jeg ikke gør mig Haab 
om denne Lykke,' da De udøver Deres ædle Handlinger i Løndom, 
af Frygt (og det ikke ugrundet Frygt) for, at Taksigelserne skulde 
falde Deres Øren besværliget. 

Rahbek burde nu have ladet det være nok med dette korte, 
ironiske Svar; ti en tilsigtet Fornærmelse, af hvilken man ikke 
, føler sig truffen, bør man enten møde med haanlig Tavshed eller 
højst skænke et Smil; men han kunde ikke bare sig for at an- 
mælde »Evsebius« i »de lærde Efterretninger«. Her protesterer 
han først mod den Maade, hvorpaa Bogen slutter; »ti det er en 
Umulighed, at Evsebius, der ikke alene har følt den Belønning, 
der er uadskillelig fra Dyden, men endog Lasternes Nag, skulde 
kunne ansé den lastefuldes Lykke for Lykke«. Dernæst erklærer 
han, at Oversættelsen, uagtet den synes udført af en sprogkyndig 
Mand, dog alligevel vrimler af Sprogfejl (!), og Eksempler paa 
saadanne anføres. — Hans Antagonist blev ham imidlertid ikke 
Svar skyldig; ja det lader til, at Heiberg ligefrem havde ventet 
og haabet, at Rahbek skulde svare. Hos den nylig etablerede 
Bogtrykker Morthorst lod han trykke et »Bevis for at Hr. K. 
L. Rahbek ikke besidder de fornødne Egenskaber enten 
til at være Recensent eller Oversætter i Anledning af 
hans Recension over Evsebius m. m., samt hans Over- 
sættelse af Figaros Giftermaal m. m.« Her citerer Heiberg 
først efter den gamle Upartiskheds Regel »et avdiatur altera pars« 
Rahbeks Recension in extenso for dem, der ikke kendte den, og 
dernæst gaar han den efter. Det viser sig da, at Rahbek for 
Størstedelen har været uheldig med sine Rettelser og ikke taget 
Hensyn til den bag i Bogen anførte Trykfejlsliste. Derpaa tager 
Heiberg fat paa Rahbeks egen Oversættelse af »Figaros Bryllup« 
og viser, at »Vrimlen af Sprogfejl« er en Betegnelse, der snarere 

tør finde Anvendelse paa dette Opus: lige fra den første Replik, 
hvor Figaro maaler sit og Susannes Brudekammer 1 ) begynder 
Fejlenes Mængde. Naar Rahbek altsaa har kaldt den Over- 
sættelse, som tidligere er udkommen paa Sønnichsens Forlag for 
»en Skifting i Stedet for Beaumarchais' skønne Datter« og søgt 
at skræmme Folk fra at købe den, saa skulde Rahbek først feje 
for sin egen Dør. Dog det er ikke første Gang han har kaglet 
over sine egne Æg og rost eller ladet sine egne Frembringelser 
rose paa andres Bekostning. En Recensent, som anmælder under 
Mærke, burde stadig bevare dette; men Rahbek har snart skjult 

sig under et K k, snart under et K. R., snart under et græsk X 

og snart under ingenting. Lige overfor Fjender overspænder han 
sin Dadel, lige overfor Venner ødsler han med Ros: saaledes har 
han f. Eks. ved sin dramaturgiske Kritik fremhævet som Fortrin 
hos Skuespiller Ibsen, hvad denne netop mangler, og derimod 
søgt at kvæle Frydendahls naturlige Geni 2 ). — Efter at have ud- 
talt sig om sin ringe Tiltro til Rahbeks Sprogkundskaber og truet 
med særlig at prøve hans Dygtighed i Latinen ved hans even- 
tuelle Doktordisputats, slutter Heiberg: »Man kan tilgive en Mand, 
at han er en maadelig Forfatter, eller en slet Oversætter; men 
naar den samme Mand opkaster sig til Kritikus og hudfletter 
andre for saadanne Fejl, som han selv har begaaet i større Over- 
flødighed og grovere, da er han, ifald han ellers har noget Navn 
i den lærde Verden, i Stand til at gøre Literaturen og den gode 
Smag i det Land, hvor man tror ham, ubodelig Skade, især naar 
det træffer sig, som her er vist med Hr. R., at hans Domme 
endog ere skæve og urigtige; og da tror jeg, at det vilde være 
ham og det almindelige særdeles gavnligt, om nogen vil paatage 
sig med Eftertryk at prædike det gyldne nosce te ipsum 3 ) for 
ham. Dette har jeg herved stræbt at gøre, og jeg gør mig en 
Ære af min Hensigt, i det Haab, at Hr. R. herefter vil blive for- 
sigtigere i sine Domme, og beskednere i sin Dadel. Befriet fra 
Fordomme, vil han ikke miskende min Hensigt og lettelig ved at 
tænke paa sine egne Stridsskrifter undskylde, om noget menneskeligt 
har blandet sig i dette nærværende, især da han dog heraf kan 

*) „Figaro: 19 Fod langt, og 26 Fod bredt". R. oversætter derimod: 

„19 Fod fra 26« (!) etc. 
a ) Man erindrer, at F. senere blev en af vor Nationalscenes Store. Ibsen 

var ikke uden Anlæg, men aldeles uden Energi. 
*) „Kend Dig selv«. 

lære min Afsky for alle de Grovheder og Uartigheder, der har 
Personer, ikke Ting. til Formaal, og hvormed Hr. R. ikke sjælden, 
til min og alle brave Folks Fortrydelse er bleven angreben«. 

Men det gik her som i saa mange Polemiker: man vilde 
ikke tillade sin Modstander at beholde det sidste Ord; herved 
forøgedes Hidsigheden paa begge Sider. 

Rahbek svarede paa dette »første literære Produkt 
fra Morthorst's Presse« i en Piece, hvis Tryk er lige saa 
gnidret som hans egen vanlige Skrift. — Han erklærer, at han 
ikke vilde sætte Pen til Papiret i denné Sag, hvis ikke hans 
v Venner havde forestillet ham, at hans Redelighed og Ære her 

vare dragne i Tvivl, og at han kunde beskyldes for Ringeagt for 
»Publikums ærværdige Domstol«, dersom han ikke fralagde sig 
saadanne Beskyldninger. Han vil da gøre det, skøridt rigtignok 
den Tanke falder ham tung, at hans Agtelse hos Publikum skal 
staa paa saa svage Fødder, at han har nødig at støtte den for 
hvert Pust af løgnagtig Bagvaskelse, der udsendes imod ham. 
»Hans Flid og Retsindighed vare de tvende Egenskaber, han har 
vovet at tiltro sig selv, og hvorpaa han har grundet sit Haab om 
sine Medborgeres Agtelse og Yndest. Naar begge disse drages i 
Tvivl, eller nægtes, da har han hidindtil arbejdet forgæves og 
har kun lidet Haab eller Opmuntring for Fremtiden«. — Med 
Attester fra »de lærde Efterretningers« Redaktør, den da bekendte 
Riber, beviser han nu, at Heibergs Beskyldning for »at han 
skulde have kaglet over egne Æg« er uretfærdig, ja løgnagtig. 
Men da han skal imødegaa Heibergs Dadel for Mangel paa Kompe- 
tence til at kritisere andres Oversætterarbejde , klarer han sig 
mindre heldig: han (Rahbek) har ikke alene oversat, men ogsaa 
indrettet Beaumarchais »Figaro« til den danske Skuepladses 
Brug; ved denne Oplysning, mener han, maa Heibergs »vittige 
Bemærkning« om, at Rahbek kalder sit Arbejde »i Dedikationen 
en Omarbejdelse, paa Titelbladet en Oversættelse, og i For- 
talen begge Dele«, fuldstændig falde til Jorden. »Til at oversætte 
et Skuespil godt« — siger Lessing — »hører noget mere end bog- 
stavelig Troskab, ja endog noget ganske andet. Hvis Heiberg 
tror, at han (Rahbek) ikke kan besvare hans Anmærkninger 
mod Figarooversættelsen, da er han villig til paa Forlangende at 
tilstille ham skriftlig sine Svar, som han da gærne maa lade 
trykke. Men videre, maa han forlade ham, indlader han sig ikke 
med ham, inden han paa lovlig Maade har fralagt sig, hvad der 

ovenfor er blevet ham sagt. — Rahbeks Motiv, til at tage til 
Genmæle mod Heiberg, er begrundet i, at denne ved »Grovheder, 
Pøbelagtigheder og Nederdrægtigheder« har prøvet paa at skræmme 
ham bort fra hans Arbejde som literær Kritiker; men dette har 
haft den modsatte Virkning. Rahbeks gamle Valgsprog: Tu ne cede 
malis, sed contra audentior ito 1 ) har gjort ham det til Lov med 
al mulig Frimodighed og uden Skaansel at udtale sin Mening om 
enhver Forfatter; og det hjælper ikke, at man vil tilskælde sig en 
gunstig Bedømmelse: en Forfatters Uartighed skal ikke være hans 
Fribrev. Hele Recensentkorpset er jo blevet angrebet i »Evsebius«, 
og den Pligt at tilrettevise denne Bogs Oversætter burde han 
(Rahbek) ikke vise fra sig til en anden. Dette er hans Grund, 
og kun dette; ti alt forlængst »ere de søde Drømme om Gavn- 
lighed forsvundne, som fristede ham til at paatage sig en Kritikers 
virkelig tunge Arbejde; de ere forsvundne som de øvrige Skygger, 
der lokkede ham ud paa Literaturens slibrige Bane«. 

Heibergs Duplik: »Ultimatum til Hr. K. L. Rahbek 
fra Oversætteren af »Evsebius« har et Motto af Helvaderus 8 ): 
»Om Gud haffver begaffuet nogen met høyere forstand end andre, 
da skal han icke strax prale, braske, rose oc berømme sig deraff, 
formeenendis, at han haffuer Salomons vijsdom eller Sybillernes 
klogskab, fortale, skamfutte, foracte og forhaane en anden, oc 
holde hannem for en Mickel, Cuculoris 3 ) eller Grydehund 4 )«. — 
»Det er besynderligt med Hr. R.,« siger Heiberg, »saa ofte som 
han fremkommer i Publikum med noget, som han nærer en 
hemmelig Frygt for, er en Sottise, eller naar han vil forsvare en 
begangen Sottise med en do., at han da idelig skyder Skylden 
paa sine Venner, som de, der forfører ham til saadanne Skridt, 
ret som om han var et Barn, der gik i Ledebaand, og ikke en 
Mand, der kunde handle selv efter eget Overlæg; en Omstændighed, 
som hans Venner ikke maa være ham megen Tak skyldig for, da 
det har al Anseelse af, at han paa en fin Maade vil afvælte alle 
sine literære Forseelser paa dem«. — Til Ribers Attester nærer 



') Dette bekendte latinske Heksameter vers kan maaske frit oversættes 
saaledes : 

Ingen Tid for det onde give Du efter! 
Staa det imod med alle Ævner og Kræfter. 

2 ) En bekendt Præst og Astrolog paa Kristian IV.s Tid. 

3 ) Cuculus bet. Gjøg, overf. Bet. Dagdriver. 

4 ) Slikvorn Hund. 

Heiberg Mistvivl: Sligt kunde man jo nok gøre for sine Venner, 
naar man ikke skulde bekræfte sin Forsikring med Ed(!). Des- 
uden er Riber ikke uvillig Dommer i denne Sag, da hele Recen- 
sentkorpset efter Rahbeks Mening maa føle sig fornærmet af 
Heibergs Anmærkning i »Evsebius«, og Riber saaledes selv er Part. 
For i øvrigt har Heiberg slet ikke sigtet til den eller den Kritiker, 
ja ikke en Gang til hele det danske literær-kritiske Samfund. 
Satiren over Recensentsamfundet gaar langt ud over Landets 
Grænser. Det har været Heibergs Hensigt i ét Knudepunkt at 
samle alle Recensenteksistensens Skavanker, ikke at stikle paa en 
enkelt: »Nok, naar der hos én Recensent findes ét af disse Træk, 
et andet Lineament i den andens Ansigt o. s. v., hvilket jeg dog 
formoder. Lad kun Hr. R. ja hele det nuværende københavnske 
Recensentselskab være ædle og stolte nok til ikke at lade sig for- 
lede til Partiskhed ved et Traktement eller andre lige saa lumpne 
Bestikkelsesmaader! det er ikke Spørgsmaalet ; men om det aldrig 
er sket? om det aldrig kan ske? Alle Ting virker ikke ens paa 
alle; og mon der ikke gives det, der virker lige saa stærkt paa 
Hr. R. og hans Fæller som en Bolle Puhsch eller en Bouteille 
Vin paa mit Ideal? — Hvad mener De Hr. Rahbek!« — Til sit 
Angreb paa Anmældelsen af »Evsebius« finder Heiberg for de 
Læsere, der ville gøre sig bekendt med Bogen selv, intet at til- 
føje. Blot ét Sted »hvor R. tydelig ses at behøve Oplysning, vil 
han berøre. R. mener at H. har begaaet en Oversættelsesfejl ved 
at bruge Ordet »Bæk«, hvor der skulde have staaet »Siv«; hvor 
»kan en Bæk«, siger Rahbek, »vise sig midt i en Strøm? Hvor 
kan den opsluges af Bølgerne? — Om et Siv derimod kan begge 
Dele siges«. — »Falskt! m. H. aldeles falskt! Ved De ikke, at 
alle Bække løbe til Søen og Strømmene? At de, naar de løber 
med nogenlunde Styrke, kan ses endog et godt Stykke ude i den 
Strøm, hvori de falder, indtil de endelig opsluges af den? Dog 
det er ikke at forlange, at De skulde vide det: De har set saa 
meget paa den blanke Maane i Deres Dage, at man ikke maa 
fordre, at De skulde kende, hvad der sker paa Jorden lige for 
Deres Fødder«. — M. H. t. Rahbeks Oversættelse af »Figaros 
Bryllup«, da har H. ikke dadlet, hvad der var Omarbejdelse i den, 
men blot de Steder, hvor man tydelig ser, at det har været R.s 
Mening at oversætte; og her paastaar han at R. tit ganske har 
forfejlet Beaumarchais Mening og tillagt ham Dumheder, som han 
aldrig har været i Stand til at sige og i det hele taget behandlet 

ham »og det danske Publikum, hvis »ærværdige Domstol« R. 
altid er dristig nok til at indskyde sig under, paa en uforsvarlig 
Maade«. Og naar han siger, at Menneskeforstand er lige saa 
nødvendig til en Oversættelse som en Ordbog, saa forekommer 
det H., at R. i dette Tilfælde ikke har brugt nogen af Delene. — 
Kun i ét maa H. give sin Antagonist Ret: dennes Svar paa Til- 
sendelsen af »Evsebius« var virkelig som R. citerer; og naar han 
ved denne Lejlighed ytrer, at hans Tak for denne Gave »mulig 
kunde falde H.s Øren besværlige«, saa er det ogsaa fuldkommen 
rigtigt; ti R.s Stemme vil genere ethvert Menneske, der har en 
Smule Gehør 1 ). Dertil kommer det uhyre Antal af søgte Pointer 
og Bonmots, hvormed R. udspækker sin daglige Tale, og som i 
høj Grad ville saare H.s Øren. »Skulde R. ellers have ment noget 
andet med de nævnte Ord, da vil han blot lægge ham paa Sinde, 
hvad den Mand, af hvem han har laant sit Motto, nemlig, Hel vaderus 
siger et Sted, og R. vil da maaske behage at anvende det paa 
sig selv: »Han skal vocte og vare sig, at jo aldrig nogen, enten 
af hans Venner eller Uvenner skulle nogen tid faa at høre oc 
spørge, at den ledige 2 ) Dieffuel skulde faa saa meget og stor Ind- 
gang met ham, at han skulde gøre det saa grofft, at man skulde 
foraarsages til, at sla paa Mundfeyle met Næffuepust 3 ) eller klaa 
hånds Ryg, Arme oc Lænder met Hesselkæp og ubrendt Aske. 
Icke heller lade sig finde paa Vesselbencken, som man forvesler 
Hug for Skændsord 4 ) ty hans vinding bliffuer i saa maade liden 
oc ringe, og staar intet at fortjæne met saadan Købmandskab, 
uden skam oc blusel, til met en blaa oc klappet Bag«. — 

Naar Thaarup i sit biografiske Udkast siger, at skøndt de 
stridende i denne Heibergs første literære Fejde ikke »lod det 
mangle paa Sarkasmer, saa maa det dog tilstaas, at de i det 
hele holdt sig indenfor Velanstændighedens Grænser«, saa turde 
hans Kendskab til denne Sag være noget flygtig. Ti man kan 
dog vel næppe kalde det »velanstændigt« , naar i en Polemik de 
polemiserende ende med at byde hinanden tørre Prygl? 



J ) Rahbeks Røst var ubehagelig pibende. 
*) Lede. 

3 ) Slaa med knyttet Næve paa hans trættekære Mund. 

4 ) Vessel — forvesler, bet. her Veksel — veksler. 

Hvilket Indtryk faar man nu af denne literære Fejde? — 
»Det var en egen Begyndelse til fortroligt Venskab«, siger den 
fortræffelige N. M. Petersen; og P. H. Boye, der tilhørte den be- 
kendte literære Slægt, og selv har efterladt sig et vakkert Arbejde 
(»K. M. Rahbek og hendes Korrespondenter«) forsikrede mig i en 
Samtale kort før sin Død, at det hele var et Vidnesbyrd om 
P. A. Heibergs Malice. — Jeg tror, at, hvis man gaar Tingen 
efter, vil man faa et noget andet Syn paa Sagen. Evsebius- 
fejden (som jeg her tillader mig at navnfæste, fordi den fore- 
kommer mig lige saa vigtig, ja maaske nok saa vigtig som de 
fleste benævnede Polemiker fråden Tid) er, literærhistorisk set, cn 
interessant Begyndelse, der ved Forholdenes Magt ikke 
bliver til noget. Tager man Tingen ligefrem som den fore- 
ligger i den paagældende Bog og de tre Flyveskrifter, ja saa vil 
man let komme til som P. H. Boye, at reducere det hele til en 
stor Ondskabsfuldhed fra Heibergs Side; og man vil uvilkaarligt 
udbryde: »hvad skal dette glubske Overfald til — Rahbek er jo 
uskyldig som et Lam etc.« Men søger man fastere Grunde for 
literære Fænomener, som ikke straks lader sig forklare, vil man 
snart komme til et andet Resultat. — Da P. A. Heiberg, udmærket 
forberedt, i Febr. 1877 gik op til den af Guldberg nylig anordnede 
store filologiske Eksamen, gav ogsaa Rahbek efter for sin Families 
indtrængende Opfordring til at indstille sig. Men med Heiberg 
kunde han ikke hamle op, og hvis man tør dømme efter Rahbeks 
egne Ord i »Erindringer«, kneb det for ham at slippe helskindet 
fra dette Vovestykke. Heiberg derimod bestod med Glans. Det 
var deres første Møde paa Aandens Arena. Det er ikke rimeligt, 
at Heiberg herfra har medtaget nogen synderlig Respekt for 
Rahbek. — Saa skiltes deres Veje. Heiberg begyndte som den 
fattige Rektorenkes Søn en haard Kamp for Udkommet; men han 
maatte forlade København, og flakkede under temmelig ulykkelige 
Vilkaar et Par Aar om i Sverig, til han endelig rejste derfra og 
havnede i Bergen. — Imedens havde Rahbek som den velhavende 
Embedsmands Søn god Tid til at æstetisere, besøge literære Kaffe- 
huse og gaa i Teatret; kort, føre dette ørkesløse Aandsliv, der er 
saa behageligt i hin Alder. Han skulde studere Teologi; men det 
blev han efter et Aars Tid ked af; derpaa skulde han være Jurist; 
men Juraen lagde han ogsaa snart paa Hylden. Han blev agerende 
Medlem af et dramatisk Selskab, optraadte selv som Dramaturg 
og som Forfatter af sentimentale Dramaer i den daværende tyske 

Smag. Faderen satte ham i Stand til at foretage en Udenlands- 
rejse, da han rimeligvis paa den Maade mente at kunne fjærne 
ham fra tidsspildende Bekendtskaber, og bringe nogen Fasthed i 
hans æstetiske Flagreliv. Men Rahbek overflyttede blot sine 
dramatiske Interesser paa fremmed Grund j ti Teatre, Skuespil og 
Skuespillere og da først og fremmest tyske (Frankrig tangerede 
han kun) vedblev at være ham det første og sidste. Paa denne 
Tid var det, at de lessingske Ideer gjorde sig stærkt gældende i 
den opvaagnende tyske Skuespilkunst. Vel gjorde Lessing først 
og fremmest Front mod det franske Teater og den franske 
Tragedies Almægtighed (dette var vel navnlig hans Grund til at 
fremdrage Shakespare) men ét modtog han fra Frankrig, nemlig 
Sansen for det borgerlige Skuespil, der var vakt ved Diderot. 
Ogsaa Lessing ønskede at se de borgerlige Dyder frem- 
stillede paa Scenen; men hertil kom for Tysklands Vedkom- 
mende et nyt Moment, Følelseslivet, der havde taget stærk 
Vækst gennem Pietismen og erholdt sin stille Trivsel under det 
smaalige Fyrstedespoti. Grunden til at den lærde Lessing sætter 
Plautus »Captivi« saa højt er uden Tvivl, at han ,i dette Oldtids- 
stykke i særdeles Grad finder sine dramatiske Sympatier udtrykte; 
ti Stykket fortjæner ikke hans Lovtaler. — En moralsk Tænke- 
maade, et dydigt Liv, et følelsesfuldt Hjærte blev nu den 
første Fordring til Kunstneren. »Studér flittig Moral«, skriver 
Lessing, til sin Broder, og forbedre din egen Karakter, om du 
vil kunne præstere noget som dramatisk Digter. Conrad Eckhoff 
var for Lessing Idealet af en Skuespiller, fordi denne Kunstner 
ikke alene paa enhver Maade søgte at udarbejde sin moralske 
Personlighed, men ogsaa stræbte at hæve sin Siand baade sædeligt 
og aandeligt, for at den paa en værdig Maade kunde udøve sit 
Kald; et Kald, der for Eckhoff stod som et guddommeligt. — 
Disse Anskuelser, som delvis turde have deres Berettigelse, fandt 
en altfor modtagelig Jordbund i Rahbeks Sind, og han drev dem 
ud i deres Yderlighed. Evald havde tidlig været hans Yndling: 
20 Aar gammel, overværer Rahbek Opførelsen af »Fiskernet, og 
skriver derefter en Hilsen til Digteren, der findes i »Alm. dansk 
Bibliotek« for 1780: »Hvad Guddom lærte dig de høje Toner; 
hvo gør din Sang saa umodstaaelig ; en Timon du med Mennesker 
forsoner . . . ? Ej Polyhymnia ... ej Melpomene ... nej Dyden 
ene . . . som Dyden mægtig er din Harpes Klang« , og nu gen- 
tages Ordet Dyd, Dyden, Dyder ikke mindre end seks Gange i den 

næste halve Snes Linjer. To Aar efter udgiver Rahbek sine 
bekendte S kues pi 11 er breve: ogsaa her lyder den gamle Kunstners 
Formaning til sin Søn som et praeterea censeo: »Elsk Dyden!« 
Den ældre forfarne Dramaturg Rosenstand-Goiske kaldte dette i 
»Efterretn. om den dapske Skueplads« for »æstetisk Bigotteri« og 
fremhævede lige overfor Rahbeks Forkærlighed for det »rørende 
Skuespil« den danske Komedies Fader, der var Genstand for hans 
Miskendelse. Men Rahbek besad paa den Tid intet i sit Sind, 
der kunde slaas an ved den Tiltale. Hans Tysklandsrejse bidrog 
yderligere til at fæstne hos ham de en Gang antagne æstetiske 
Principer. Mellem hans platoniske Sværmerier var den tyske 
Skuespillerinde Caroline Beck, hans Vens, den bekendte Skue- 
spillers Hustru. 1 »Prosaiske Forsøg« I, fejrer han hendes Minde: 
»1 den fromme, lidende Dyds Roller var hendes Spil kvindelig 
sandt, kvindelig fint og kvindelig skønt«. Hjemkommen, drejer 
Rahbek stadig og altid Dydens Lire. I Schwarzs »Lommebog for 
Skuespilyndere« 1786, besynger han den afg. Skuespiller Hortulan: 
»I Vellysts Skød en Hær af Barder glemmer, at Sang er skabt til 
at udbrede Dyd; ej Dydens Ros forkynde deres Stemmer; de 
synge Bacchos , og Cotyttos' Fryd. Vel at de tie ham! — ej bør 
de nævne vor Hortulan — var han ej Dydens Ven? Men Verden 
Dyd og ham paa dem skal hævne; de tav dens Ros; de ties 
skal igen«. I »Minerva 1786« V, hævder Rahbek overfor en 
fremsat Indvending, at »Skuepladsens moralske Nytte er lige saa 
stor som Prækestolens«, og kan Skuepladsen ikke gavne moralsk, 
»kan det ikke stemme med Regeringens Pligt og Grundsætninger 
at anvende saa betydelig en aarlig Sum paa dens Understøttelse«. 
Det skønne i og for sig, Sædernes Skildring, Karakterernes Ud- 
foldelse er ham aabenbart af ringe Betydning: »man maa kunne 
uddrage Moral af ethvert Stykke ... al vor Nydelse ved de skønne 
Kunster og Videnskaber ere grundede i deres moralskeVirkning 
og i de Sindsbevægelser, de vække«. Ti Føleriet og Føl- 
somheden, kan man vide, blomstrede ogsaa frodigt i den rahbekske 
Dramaturgi: »Hjærtet er den rørende Skuespillers Geni«, siger han 
lejlighedsvis. Her fik Rahbek og hans medfølende Sjæle imidlertid 
ikke Lov til at dø i Synden. Skalken Tode revser denne Tidens 
Modetilbøjelighed i sit med Bifald atter og atter opførte »Søoffice- 
rerne«, hvor Stykkets Tartuffe Sir Arthur, Spytslikker hos Højadelen, 
gør Profession af Føleriet. Paa en Maskerade optræder han som 
Følsomhedens Personifikation »i hvid Fruentimmerdragt overalt 

bemalet med Hjærter; under Armen har han et lille Orgelværk 
og i Haanden en Taareurne. Han gaar op og ned, viser sig fra 
alle Sider og spiller paa Orgelet. Greven: »Men hvilken ypperlig 
Idé har de ikke haft, Sir Arthur! De er jo den levende Følsomhed. 
Overalt Hjærter og et Orgelværk, som frembringer Følsomhedens 
søde Manotoni. Og dette er uden Tvivl én af de smaa Urner, 
hvori de gamle Romere lod de Taarer falde, som de græd over 
en kær Vens Aske?« Sir Arthur: »Ganske rigtig Mylord! De 
har en Penetration uden Lige. Ja, jeg har besluttet at forestille 
den yndigste af alle Dyder: Følsomheden! . . .« 

Her have vi de aandshistoriske Betingelser for Overførelsen 
af en Bog, som »Evsebius« paa Dansk. — 

P. A. Heibergs Ophold i Bergen havde kun varet i tre 
Aar. Grunden til hans Bortrejse fra en By, der dog i saa mange 
Henseender var bleven ham kær, var, at han ikke vilde del- 
tage i sin Principals Lumpenheder. Skøndt han var ansat paa en 
af de rigeste Købmænds Kontor i Bergen, og havde Udsigt til 
Giftermaal med hans eneste vakre Datter, havde han dog tidlig 
fattet Afsky for alle de Kneb, som saa ofte klæber ved Forret- 
ningslivet. En Gang, da der var Tale om Forfalskning af Auk- 
tionsdokumenter, var det blevet den ærekære og retsindige 
unge Mand for galt, pg han havdé givet sin Indignation Luft i et 
Brev til sin Broder i København. Dette Brev faldt før Afsendelsen 
i hans Principals Hænder, og han blev straks opsagt sin Tjæneste. 

Lykkens Port der et Øjeblik havde været aabnet paa vid 
Gab for Heiberg var atter pludselig slaaet i for ham. I Bergen 
kunde han ikke blive: hvem brød sig om, hvad den unge fattige 
Kandidat paastod, naar den rige Storhandler paastod det mod- 
satte? — Han rejste altsaa tilbage til København, fattig som han 
drog bort, men rig paa en Gil Bias' bitre Livserfaringer. Faa var 
nærmere til at oversætte en Bog som »Evsebius« end han. — I 
København havde netop paa den Tid Rahbek og Pram paabegyndt 
Tidsskriftet »Minerva«. Dets literære Domme opnaaede snart 
adskillig Anseelse; men mange havde navnlig Rahbek mistænkt 
for at han var sine Venners Talerør, naar han anmældte deres 
Skrifter. Derom var Rahbek vidende; ti i Anmældelsen af Prams 
»Stærkodder« omtaler han det selv med lidt haanlig Flothed. Et 
ret kuriøst Vidnesbyrd om det samme kan ses i P. Hansens 
»Illustrerede danske Literaturhistorie« II, hvor et Kobber fra den 
Tid fremstiller »Knud og Stærkodder« eller vore Dages Recensions- 

maade«. »Minervas« Redaktionskontor præsenteres, og man ser 
Rahbek sidde ved en Pult ivrig beskæftiget med at skrive en 
Anmældelse, medens Pram staar bag hans Stol og synes at diktere 
ham i Pennen, hvad han skal skrive. Paa Væggen ses allegoriske 
Billeder: det ene forestiller to Heste, der gnubber sig op ad hin- 
anden; det andet en gesslersk Hat (Kritikens), som en Forfatter 
passerer med ærbødig Hilsen. — Den altid slagfærdige Heiberg 
har da ikke kunnet dy sig : uvilkaarlig har han anstillet en Sammen- 
ligning mellem den Rahbek, der i Tide og Utide altid førte Dyden 
i Munden, men glemte, hvad han skyldte den og Ærligheden, 
naar det gjaldt det gode Kompagniskabs eller hans egen Sag. At 
Rygtet talte Sandhed, naar det mældte om Rahbeks lidet »dydige« 
Partiskhed, følte Heiberg sig overbevist om, dertil havde han set 
altfor meget af den skrigende Forskel mellem de høje Ord og de 
lave Handlinger, som man saa ofte træffer paa her i Verden. 
Han stilede da sin ironiske Dedikation af en Bog, der handlede 
om »Dydens Løn« til den, som syntes selvskreven til at mod- 
tage den. 

Dette er da intet maleciøst Overfald, men et 
motiveret literært Angreb. 

At der undertiden blandede sig Taktløsheder og ubeføjede 
Sigtelser ind i den mistænksonftne Heibergs paafølgende Polemik 
skal ikke nægtes. 

Men, som forhen bemærket: Evsebiusfejden kan ogsaa be- 
tragtes som Begyndelsen til noget mere, som Forholdenes Magt 
kvæler i Fødslen. Den var i Grunden Signalet for den 
intelligente Ungdom her hjemme til at samle sig i to 
Lejre, der skulde fortsætte Ewaldianernes og den 
norske Skoles Kamp. Heiberg var netop en ypperlig Tidens 
Repræsentant for den sidste Retning, og Rahbek var ved hele sit 
Naturel prædestineret til at være Følelsespoesiens Forfægter. 
Heibergs literære Opdragelse var som hine Normænds først og 
fremmest fransk, Rahbeks moderne tysk, og Ewald var mellem 
danske Digtere hans Afgud. — Men, som sagt: Bevægelsen 
standser i sin Begyndelse; ti den franske Revolutions Efterdøn- 
ninger, der ogsaa mærkedes i vor fredelige patriarkalske Til- 
værelse, overdøvede alle literære Røster, og frembragte en ny 
Partigruppering ikke efter æstetiske, men efter politiske Sympatier. 
Gamle literære Venner blev ny politiske Venner, og gamle literære 
Fjender igen ny politiske Fjender: saaledes Heiberg og Johan 

Nordahl Bruun, og Heiberg og Rahbek. Rahbek blev da Heibergs 
oprigtige Ven, idet han uvilkaarlig søgte sin Plads under den 
Fane, hvis kraftigste Bærer Heiberg blev her hjemme. — Og dette 
Venskab varede trods et Par smaa Rivninger til Rahbeks Død. 
Derom vidner en Pakke Breve, jeg har liggende for mig, skreven 
med Rahbeks ilfærdige, gnidrede Skrift; men mægter man at tyde 
disse Kragetæer, føler man, hvor trofast den Haand er, som her 
har ført Pennen. 

H. ScHWANENFLUGEL. 

1 min Faders Bog »H. C. Andersen og det Collinske 
Hus« meddeles der under Afsnittet »Forholdet til Thorvaldsen og 
hans Museum« (S. 578) et Uddrag at nogle autobiografiske Noter, 
som min Bedstefader, Geheimekonferentsraad Jonas Collin havde 
efterladt sig, og hvori det hedder: »I Aaret 1833 begyndte min 
Forbindelse med Thorvaldsen og min Virksomhed for at bevare 
hans Kunstskatte for Danmark. Ludv. Bødtcher tilskrev mig fra 
Rom 14 Sept. 1833 og androg om min Medvirkning til, at Thor- 
valdsens Testamente, hvorved han skænker sin Fødeby København 
sine Kunstskatte (for at forebygge, at de skulde falde i hans Sviger- 
søns Oberst Paulsens Hænder), maatte udfærdiges i behørig Form, 
og han (Bødtcher) antog, at naar jeg, som uopfordret af ham eller 
nogen, henvendte mig derom til Thorvaldsen, vilde denne gaa 
ind paa Sagen. Med Glæde modtog jeg denne Opfordring, og 
efter at jeg angaaende Formerne havde raadspurgt A. S. Ørsted, 
skrev jeg til Bødtcher et ostensibelt Brev, som han forefæste for 
Thorvaldsen«. — Dette Brev til Bødtcher er aftrykt i min Faders 
Bog, men da det næppe er uden Interesse at faa denne Sag yder- 
ligere oplyst, meddeles her saa vel det Brev, der gav Anledning til, 
at min Bedstefader tog Sagen i sin Haand, som Bødtchers Svar 
paa det ovennævnte »ostensible« Brev. 1 ) 

I. 

Rom d. 14 Septbr. 1833. 
Høivelbaarne Hr. Conferentsraad! 
De tilgive at jeg, skjøndt ukjendt, tager mig den ærbødige 
Frihed at tilskrive Dem om en Gjenstand, som allerede i nogen 

') Retskrivning og Interpunktion ere i nøje Overensstemmelse med de ori- 
ginale Breve. J. C. 

Tid har ligget mig paa Hjertet, og som Omstændighederne nu 
gjøre mig det til en Pligt ikke længere at unddrage Hr. Conferents- 
raadens kraftige Indvirkning, nemlig: det af Hr. Etatsraad Thor- 
valdsen her i Rom forfattede Testamente. Det er Deres Høivel- 
baarenhed bekjendt at Hr. Thorvaldsen deri indsætter Danmark 
som Arving til hans herlige Konstsamling , en Skat, som Thor- 
valdsen daglig forøger, og som er samlet i en Række af Aar med 
al den dybe Konstsands, som er ham egen. Saa høilig som denne 
Beslutning af Thorvaldsen maa glæde alle Danske, saa sørgelig 
vilde det være, om hans i denne Anledning opsatte Testament, af 
Mangel paa en nøje Iagttagelse af Alt hvad Loven i saa Henseende 
byder, i Tiden skulde kunde rykkes eller gjøres tvivlsomt af de 
herværende Jurister, der vistnok efter hans Død, paa højere Be- 
faling ikke ville undlade at lede efter ethvert ubestemt Ord eller 
forsømt Form. Desværre behøve de ikke at søge længe, dersom 
Testamentet beholder sin nuværende Skikkelse. — Thorvaldsens 
Beslutning at gjøre sit Testamente modnedes egentlig ved hans 
Datters Forlovelse med Oberstlieutenant Paulsen, hvis Hensigter 
han altid har holdt for at være egennyttige og han vilde (saaledes 
sagde han til mig) sætte disse en Bom. Han bad mig derfor at 
opsætte ham de vigtigste Punkter af hans sidste Villie, som jeg 
med Nød og Neppe bevægede ham til at faa bekræftet af Nota- 
rius publicus og i Vidners Overværelse, men, som han siden for- 
talte mig, ikke blev paatrykt med hans Segl — (han ejer intet 
Signet); ogsaa var Datum udeladt og stemplet Papir ansaa han for 
ufornødent m. m. og det Hele som dansk naturligviis Vedkom- 
mende aldeles uforstaaeligt. Da han imidlertid forsikkrede mig om, 
at dette Testament blot skulde være øjeblikkeligt, og at han senere 
vilde opsætte et nøjagtigere og i det italienske Sprog, hvoraf 
en Gjenpart skulde hjemsendes til Danmark, beroligede jeg mig, 
men da Tiden gik hen uden at Thorvaldsen yttrede det Mindste, 
begyndte jeg igjen, ih vor ubehagelig det end var mig, at berøre 
dette kildne Punkt ; uheldigviis var det kort før Julen og i de Dage, 
meente Thorvaldsen, maatte man ikke give sig af med alvorlige 
Tanker. Da han omsider mærkede at jeg aldeles ikke slog Sagen 
i Glemmebogen, anmodede han mig tilsidst om at opsætte ham 
det Hele paa italiensk, som jeg øjeblikkelig gjorde, men tog tillige 
Løfte af Hr. Thorvaldsen at min Opsats paa ingen Maade 
ordret maatte følges, men blot tjene til en Slags Rettesnoer for en 
dygtig Jurist, som jeg bad ham efter bedste Skjønnende at vælge. 

Tilskueren. 1890 26 

Saaledes stod Sagen, og saaledes staar den desværre endnu. 
Saa ofte som det vel lod sig gjøre har jeg senere spurgt Thor- 
valdsen om Testamentets Fremgang, men han siger mig, at han 
endnu ikke er paa det Rene med sig selv i adskillige Smaapunkter, 
som angaa Gaver til hans Arbeidsfolk. Imidlertid gaar Tiden og 
dobbelt sørgelig vilde Thorvaldsens Død blive for enhver Dansk, 
dersom den nu uventet indtraf. Hans Bestemmelse strax efter 
Skibets Afgang at reise hjem, uddrager sig ogsaa, Gud veed hvor 
længe, og saaledes formindskes det Haab jeg havde: at denne 
Sag snart i hans Nærværelse vilde blive drøftet hjemme. — 

Det er under disse Omstændigheder at jeg søger min Trøst 
i Deres Høivelbaarenheds Kraft og Klogskab, med Bøn om at De, 
som Thorvaldsens Ven, og som Danmarks Ven, vilde treffe For- 
holdsregler der kunde forebygge et muligt Uheld, — maaske ved 
skriftligen at yttre Dem desangaaende til Hr. Thorvaldsen eller 
paa anden Maade, dog vilde det være mig ukjert dersom Thor- 
valdsen erfarede noget om min Skrivelse. Maaske ængster jeg 
mig formeget, og har utidigen besværet Hr. Conferentsraaden med 
mit Brev, men jeg er sikker paa at Sagens Natur vil for Dem 
være min Undskyldning og at De tilgiver den Frihed jeg har taget 
mig. — Thorvaldsen er for Øjeblikket beskjeftiget med at modelere 
Hesten til Erkehertug Maximilians Ridderstatue, bestilt af Kongen 
af Bajern og bestemt for Munchen. Thorvaldsen har gjort en 
fortreffelig Skizze dertil og har nu begyndt det store Arbeide med 
en usædvanlig Iver og Kjerlighed, Ogsaa har Anakreon givet ham 
Stof til en Mængde høist yndige Smaa-Basrelievs, hvoriblandt især : 
Amor, bundet af Gratierne, udmærker sig. Hans Basrelievs Hylas, 
som raves af Nymferne, og Ulysses, som tilkjendes Achilles's Vaaben 
høre ogsaa til hans senere Arbeider, og man kan vel sige — til 
det Skjønneste fra hans Haand: men hvad der især vækker udeelt 
Beundring er hans allersidste Basreliev: Pareerne, der ved dets 
Tydelighed, Ynde og poetiske Behandling er saa mesterligt, at den 
paa Selvroes ellers yderst ordknappe Thorvaldsen ved denne Leilighed 
med elskværdig Frimodigbed tilstaar sin egen store Tilfredshed 
med sit Arbeide. — Bissen har for Hr. Etatsraad Donner modeleret 
sin Statue Ceres, som er en ædel. Figur, riigt og skjønt draperet, 
der har vundet Thorvaldsens og Alles udmærkede Bifald, og, som 
vistnok ikke vilde staa tilskamme, selv om den blev hensat midt 
iblandt Thorvaldsens Værker. — Blunch arbeider paa et af ham 
selv opfundet sindrigt Sujet nemlig Hygæa, der foreskriver Amor 

og Bacchus Love. — Kuchler, hvis vakkre Malerie Joseph afgik 
med det kongelige Skib, er beskjeftiget med i et mindre Arbeide 
at fremstille Corregios Død. — ' Christensen, hvis Talent her er 
alraeen erkjendt, udarbeider for Øjeblikket sin Medaille med Thaers 
Portrait; Sygdom har desværre hidtil hindret noget hans Virk- 
somhed. — Pezholtt har ved en stor og skjøn Composition vakt 
megen Opmærksomhed: han er efter et kort Ophold i Rom atter 
reist ud i Bjergene for ganske at hellige sig til dette Arbeide, 
der synes langt at ville overgaa hvad han hidtil har malet. — Mejer 
opholder sig ligeledes paa Landet beskjeftiget med Arbeide for 
Hr. Etatsraad Donner. — Sonne har malet tvende smukke Genre- 
stykker: et Skib, som trækkes af Bøffler hen ad Tiberen, — og 
en italiensk Bondefamilie. — Koop har efter Afsendelsen af sin 
gode Tizianske Copie begyndt en anden i Vatikanet nemlig Raphaels 
Madonna. — Fearnlei er i Neapel. — Islænderen Sæmundsen er 
kommet tilbage fra sin Reise i Grækenland og Tyrchiet; fra Ar- 
chitekt Hansen i Grækenland hører vi endnu intet. — 

Jeg beder Hr. Conferentsraaden at tage til takke med disse 
smaa overfladiske Beretninger, hvis hele Værd bestaa i at de komme 
fra Rom. — Jeg henlever med sand Høiagtelse Der. Hbhds 

L. A. Bødtcher. 

II. 

Høitagtede Hr. Conferentsraad ! 
At jeg først nu besvarer Deres mig saa kjære og hædrende 
Brev, grunder sig paa Umuligheden for mig, i tidligere at have 
kunnet meddeelt noget Tilfredsstillende i den omhandlede Sag. 
Etatsraad Thorvaldsens hele Væsen har nemlig i den senere Tid 
været saa aldeles sydselsat med det ham fra Bajern overdragede 
Arbeide: Maximilians Ridderslatue, at jeg ansaa det for urigtigt, 
ikke at afvente roligere Dage. Det er først nu, efterat Hesten til 
det omtalte Værk er fuldført, at Thorvaldsen atter er modtagelig 
for andre Ting, og saaledes kunde jeg, efter en liden forudskikket 
Indledning, bede ham om, hjemme hos mig, og uforstyrret af de 
idelige Besøg, som finde Sted i hans Huus, at skjænke rnig Op- 
mærksomhed. 

Jeg oplæste Deres Høivelbaarenheds Brev heelt og holdent, 
og — takket være den fortreffelige Aand deri — det gjorde sin 
gode og fulde Virkning. Hr. Conferentsraad Ørsteds vægtige Be- 
mærkninger udsatte jeg gjentagne Gange klart for Thorvaldsen, 

26* 

og heraf fremgik, at det af mig omtalte tidligere Testamente 
(meget rigtig forsynet med syv Vidners Underskrift) ikke just er 
saa vaklende, som jeg befrygtede, men at dog meget maa forandres 
ved Affattelsen af en ny, og efter Thorvaldsens senere Beslutning 
mere udvidet testamentarisk Disposition. Det er rimeligt, at Thor- 
valdsen vil blive at ansee som domicileret i Rom, paa Grund af 
at han, som en af Directørerne ved Academiet St. Lucca, fungerer 
som pavelig Embedsmand. Han vil derfor i sit nye Testamente 
aldeles ikke omtale sin Datter, der desuden, saavidt jeg mærker, 
paa de i Nationalbanken i Kjøbenhavn indsatte 20,000 Spec. nær, 
ikke vil komme til at arve mere efter ham. Formedelst Thor- 
valdsens bestandig fortsatte betydelige Indkjøb af Kunstsager, og 
hans daglige store Udgivter, troer han, at hans Pengeefterladenskab 
ikke vil blive betydeligt, og hans Beslutning er, at Renterne af 
hans engang efterladte Formue, skal anvendes til, hos danske 
Kunstnere at kjøbe Kunstværker til en bestandig Forøgelse af det 
af ham oprettede Musæum. Dette Musæum, hans Testaments 
egentlige Hovedpunkt, ligger ham naturligviis mest paa Hjertet, 
og han ængster sig med Tanken om, at det, trods hans Villie, 
engang i Tiden vil blive adsplitted, og at man efter hans Død 
vil oversee den af ham gjorte Betingelse: at anviise samme et 
særskilt og passende Locale. Han vil derfor i sit forandrede 
Testamente udtrykkelig nævne dette, som en conditio, sine qua 
non, — og i modsat Fald indsætte en Anden, jeg troer Kongen 
af Bajern, til sin Arving. Formodentlig vil denne besynderlige 
Tvivl bortfalde ved hans Ophold i Kjøbenhavn, naar De Hr. Con- 
ferentsraad, og andre Hædersmænd vise ham Sagen fra en mere 
beroligende Side; dette kunde atter have til Følge, at Thorvaldsen 
ikke tog i Betænkning, at lade alle sine Kunstskatte afhænte til 
Hjemmet, og var først dette Skridt gjort, da forlod han neppe 
Danmark mere, det skulde da være for, (som han i Samtalens 
Gang spøgende yttrede) »ved en lille let Tuur ned til Italien engang 
imellem at varme sig lidt«. — Bemærkningen om Decimations- 
Afgiften, hvilken virkelig existerer, gjorde Thorvaldsen ikke lidet 
betænksom, og vil sikkert blive en stor Aarsag mere til at forandre 
hans lnterims-Reise til Danmark til en alvorlig Hjemreise. Med 
Fuldførelsen af Maximi lians Ridderstatue forsikkrede han at vilde 
slutte sin større Virksomhed i Rom; ikke heller vil han modtage 
flere Bestillinger; sluttelig bad han mig at sende Deres Høivel- 
baarenhed og Hr. Conferentsraad Ørsted sin varmeste Tak og 

venligste Hilsen, med Forsikkring om, at Deres Venneord ikke skal 
være hentalte i Luften; og jeg glæder mig ved allerede at see een 
Virkning deraf, nemlig den Iver hvormed Thorvaldsen i disse 
Dage har begyndt at lade sin betydelige Kobbersamling ordne og 
optegne. — 

Selv veed jeg ikke bedre at takke Deres Høivelbaarenhed 
for den Udvej, Deres sindrige Brev aabner mig til jevnligen at 
paaskynde Sagens Fremme, end ved at love Dem, ikke at lade 
nogen Leilighed hengaa ubenyttet. — 

Deres Søn, Hr. Sekretair E. Collin, hvem jeg beder hilset 
paa det forbindtligste, har i et Brev til Andersen ønsket af mig 
en Beretning om det danske Bibliotheks Status i Rom: jeg har 
troet ved medfølgende Afskrivt af Bibliothekets Love bedst at 
opfylde Hr. Sekretairens Begjering, idet jeg tillige herved i alle 
Landsmændenes Navn takker Dem Hr. Conferentsraad og Deres 
Søn, der, som Bibliothekets egentlige Stiftere, har aabnet de Danske 
i Udlandet denne nye og herlige Kilde til Glæde. — 

De ublidere Vinterdage have nu forenet os alle i Rom, paa 
Tre nær, nemlig Meyer, som med sit noget tungsindige Gemyt 
endnu finder det ensomme Arbeidsophold imellem Bjergene be- 
hageligt; Thørning, der udfører nogle Bestillinger i Neapel, og 
Hansen, som lever lykkelig i Athen og, efter Sigende har fundet 
Beskjeftigelse der for sin Kunst. — Petzholt har bragt rige Studier 
med fra Landet, og fuldfører nu sit store Malerie; han har imidlertid 
componeret et andet Landskab af samme Omfang, og, som det 
synes, af samme Skjønhed. — Kuchler har fuldendt et lidet nydeligt 
Arbeide, som forestiller et stille husligt Optrin af det italienske 
Landliv. Hans Fremstilling af Corregio's Død, som han i Raad- 
vildhed lod henstaa, har han nu besluttet at fuldføre. — Det har 
undret os Alle, at hans større hjemsendte Malerie: »Joseph« er 
bleven modtaget, som det lader, med nogen Kulde fra Akademiets 
Side: her vakte det almindelig Interesse og et udeelt Bifald hos 
Thorvaldsen, der yttrede Kuchler sin Lyst til engang i Tiden at 
eje det, eller noget lignende fra hans Haand. — Christensen er i 
uafbrudt Virksomhed, for om muligen ret betids at kunde hjem- 
sende den hos ham bestilte Medaille i Anledning af H. M. Kongens 
gjenvundne Helbred. Hans Composition af Staden Kjøbenhavns 
Offring til Hygæa, er vistnok et særdeles vellykket Arbeide, og 
Thorvaldsen har aldeles Intet havt at udsætte derpaa: Kongens 
Portrait vil overgaa det af ham tidligere forfærdigede. — Blunch 

ender i disse Dage sit Maleriet »Amor og Bacchus«, — og Sonne, 
som fra sit Ophold i Bjergstæderne har medbragt endeel interes- 
sante Studier, har begyndt paa et temmeligt stort Arbeide, nemlig: 
Fremstillingen af en Tyrehedsning eller den her saakaldte giostra. — 
Koop er flittigen beskjeftiget med at copiere i Vatikanet, — og 
venter længselsfuld paa gode Efterretninger fra Hjemmet. — Blomster- 
maler Jensen befinder sig med sin Kone saare vel her i Rom, og 
har allerede prydet Væggene i sit Logie med mange fortreffelige 
Studier og Smaa-Arbeider: han har Bestillinger fra Thorvaldsen, 
og udfører i denne Tid et Blomsterstykke af betydeligt Omfang 
med Landskab i Baggrunden. Det vil vel blive færdigt til den 
sædvanlige romerske Kunstudstillingstid i Februar Maaned, og vi 
glæde os Alle til dets Virkning. — 

Bissens skjønne Statue, Geres (bestilt af Hr. Etatsraad Donner 
i Altona) vikler sig daglig meer og meer ud af et herligt Stykke 
cararisk Marmor. Han er desuden fuldtop sydselsat med det 
Gutenbergske Monument, som af Staden Maynz er bestilt hos 
Thorvaldsen, men hvis Udførelse vor Kunstner af Mangel paa Tid 
har overdraget til Bissen, efter selv at have udkastet Skizzen. 

Monumentet vil, foruden Gutenbergs staaende Figur, inde- 
holde trende Basreliefs, anbragte paa tre Sider af Statuens Piedestal, 
nemlig: 1) Gutenberg, som viser den forbausede Faust sin Opfindelse 
af Typerne: 2) Gutenberg beskjeftiget med at trykke den første 
Bog, (Biblen?): og endelig 3) Uddelingen af Bøgerne iblandt 
Folket. Det første Basrelief er næsten aldeles færdigt fra Bissens 
Haand, og svarer i Udførelse til den herlige Composition: med de 
tvende Sidste er Thorvaldsen endnu ikke selv paa det Rene. Det 
Hele vil blive støbt i Bronze og føre Thorvaldsens Navn. — 

Digteren Andersen er bleven os kjer ved sit godmodige 
Lune, og agtværdig ved sit vistnok ualmindelige Talent. Han 
har forelæst os Digtet Agnete fra Holmegaard, som paa mange 
Steder, især i dets anden Afdeling viser hans levende Indbildnings- 
kraft og dybe Følelse. Opholdet i Rom troer jeg vil i mange 
Henseender være ham nyttigt. Ogsaa lever han i meget venskabeligt 
Forhold til Digteren Hertz, og det synes, at Roms Storhed slaar 
en bred Streg over enkelte bittre Erindringer. — De danske Officierer 
Dinesen og Neergaard ere afreiste til Neapel, for derfra at fortsætte 
Reisen til Africa. — Magister Zeuthen vil endnu opholde sig 
tvende Maaneder i Rom, i hvis Kunstskatte og Oldtidsrester , han 
mere og mere fordyber sig. — 



Digitized by Google 



Fra „den Collinske Brevsamling". 



397 



Alle ere vi iøvrigt ikke lidet sydselsatte med Tanken om, 
at den muntre Juletid nu nærmer sig med Raskhed, og da de 
herværende Svenske og Norske ønske at indlemmes i den danske 
Julestue, maa nok Samme for denne Gang udvides til en be- 
tydelig Sahl. — 

Formodentlig vil mit Brev, for hvis trætende Længde jeg 
haaber Overbærelse, ikke komme betimelig nok med Ønsket om 
en glædelig Juul, men dog, som jeg venter, ikke for sildigt til at 
bringe Deres Høivelbaarenhed alle romerske Danskes varme og 
hjertelige Ønske om det glædeligste Nytaar for Dem og Deres 
Familie. 

Tillad at jeg beder Dem at hilse paa det venligste Hr. 
Justitsraad Olsen fra 

Høitagtede Hr. Conferentsraad : 

Deres ærbødigste 
Rom d. 6 December 1833. L. A. Bødtcher. 

Høivelbaarne Hr. Conferentsraad Collin, 
Commandeur af Dannebroge, Deputeret i Finantserne etc. etc. etc. 

Jonas Collin. 

Den Danske tænker sig Norge som endnu sit halve Hjem. 
Der er han endnu ikke fremmed. Har vi ikke det samme Sprog? 
Læste vi ikke som Børn Danmarks og Norges Historie som én 
og som vor? Stod ikke i Gymnasiasternes Antologier Holberg og 
Wessel og Wergeland og Welhaven ved Siden af Evald og Oehlen- 
schlåger og Paludan Muller? Vi véd det; der blev jo af Danmark og 
Norge to Riger. Men dybt sidder hos alle Danske Forestillingen, 
at der forblev et Folk og et Sprog. 

Og den Danske, der kommer til Norge, vil først finde sin 
Forestilling bekræftet. Ti saa at sige hele Facaden er endnu 
dansk-norsk. Det officielle Sprog er »Fællessproget«. Offentlig- 
ligheden fører det endnu i sin Mund. Det læses paa Skilterne. 
Det slaves bogstavret i Bekendtgørelserne. Aviserne skriver det. 

Det omgiver os, kort sagt, officielt, og vi kan i det første 
Øjeblik ogsaa i Norge selv — ligesom i Danmark og i Udlandet 

— bevare den Vildfarelse, at Norsk er dansk Dialekt, eller i alle 
Fald, at et fast Skriftsprog bygger den sikre Bro mellem to Folk 
og to Lande. 

I Danmark og Udlandet vil m^n endnu en Stund bevare 
Vildfarelsen ubeskaaren. Ti Norges repræsentative Udtryksmiddel 
vil endnu et Par Aartier forblive et — kun mer og mer læmpet 

— dansk Skriftsprog. Den Danske, der bor i Norge, vil meget 
snart lade den falde. 

Dansk er i Norge et døende Maal, og vort stakkels Sprog 
har mer end ét Slesvig. 

Det er den Sandhed, med hvilken vi maa gøre os fortrolige. 

Det er ikke Maalmændene — disse vældige Kæmpere for 
Herren — som bibringer »Fællessproget« Saarene, hvoraf det 
forbløder og daglig umærkelig dør. Dansk-Norsk vilde have 
mindre at frygte af disse Partifolk, som trænger frem fra Landets 
Indre og vil kaste Fællessproget ud i Vandet. 

Dansk vil aldrig af denne Partibevægelse blive trængt ud i 
Havet. Men det vil dø ud midt i Landet selv. Ja — jeg vover 
at sige det: det er døet ud og ligger nu bare paa lit de parade. 

I Virkeligheden skriver i dette Øjeblik udi Norges Land 
kun Departementerne og Skiltemalerne Fællessprog. Og ogsaa de 
vil vel snart ophøre dermed. 

Bladene er trods Skinnet af det modsatte paa god Vej 

dertil 

De vil jo skrive Fællessprog. Og jeg tror endogsaa, at 
Redaktionerne sætter meget ind derpaa, og at Redaktionssekre- 
tærerne har megen og strid Møje: de maa sikkert stryge og ændre 
mangt og meget i de unge og yngste Medarbejderes Sætninger, 
før de naar at give det Hele Bladets Sprogstil. 

Og alligevel — alt kan de ikke sé. Der løber Nyvendinger 
med og Ord fra Gaden — de nye Ord, som stikker af mod den 
gamle Stil. 

Jo længere Bladets Tendens gaar mod Venstre, desto lem- 
fældigere bliver Redaktionen overfor Nyformerne. I »Verdens 
Gang« trives de alt rigeligen. De vil om et Decennium bryde 
frem fra Krogene selv i »Morgenbladetc Hvordan skulde det 
ogsaa være anderledes? Det Sprog, som Øret altid hører, bliver 
jo dog tilsidst ogsaa det, som Øjet helst vil læse. 

Talesproget er jo Skriftsprogets evige Fornyer — naturlige 
Fornyer. Og de Sprogvendinger, som et Aarti giver Hævd i Talen, 
de glider og maa glide over i Skriften. 

Saaledes gaar det i alle Tungemaal. 

Og i Norge tager Talesproget af mange Grunde særdeles 
rapidt Magten over Skriftsproget. 

Talens Maal maa jo have den store Magt, der ligger i, at 
det er rundet umiddelbart af Landet selv. Derfor har det Folke- 
karakterens Vendinger og Folketemperamentets Tonefald, mens 
Skriftsproget, der halvt er et indført Maal, synes abstrakt og stift. 
Dette er naturligt. 

Og mangfoldige Nordmænd fører i en halvt ubevidst Selv- 

stændighedstrang selv vovede Talesprogs-Udtryk — Udtryk fra 
deres Maal — over i Fællessprogets Skrift. 

De unge Forfattere er i denne Bevægelse forrest. Bøger som 
Gabriel Finnes og Niels Collett Vogts Romaner, der udkom i Løbet 
af det sidste Aarstid, viser os, hvor norsk de tyveaarige alle- 
rede skriver. Et eneste eller et Par Steder, grebet paa Maa og 
Faa ud af Gabriel Finnes talentfulde og stærke Bog, vil være 
nok til at sige enhver, hvorvidt de yngste er naaede. 

Petra sidder og luger Ærtebedet. Saa fortælles: 

»Hun så lange sorte troppekolonner og mindre afdelinger 
trække over eksercerpladsen derhenne, og over elven, hvor alle 
tamburne hadde samlet sig indunder oldrene bag depotet for at 
øve i skyggen, derfra lød en uafladelig rummel af trommerne, en 
forfærdelig hyggelig rummel, som fyldte hele bygden. Hun hadde 
fundet det nokså forunderligt isted, hun sad ved gulerodsengen, 
at en engelsk turist, der karjolerte forbi nedenunder gjærdet, da 
trommingen begyndte, at han pludselig smeldte på hesten og jog 
afsted, så veistøvet løfted sig i fede solgyldne småskyer.* 

Eller følgende: 

»Tilsidst var det røde troldet blit til en liden-grå maur 
indunder leiren. Da satte gutten i sprang bort til orrekrattet, fik 
dugdråber drysset ind på sin varme hals ; tumled nedover brinken 
og stod i skygge ved elvebredden. Over i sollyset på den anden 
side lå Hansemand i bagskotten af båden og fisked efter småørret. 
Udover kanten lå han som sædvanligt og keg ned i vandet. Ti 
hans snøre var en uldtrå og hans angel en bøiet knappenål med 
mak på. Han måtte være geschwintere end en smed, om han 
med de greier skulde få fisk.« 

Hver Dansk vil undres over dette Sprog. Og forbavset 
over en saa pludselig frembrudt Sprogændring vil han næsten 
spørge, om da alle disse »Besynderligheder« i dette Sprog er 
stampede paa én Gang op af selve Jorden. 

Sikkert er det nu, at de yngste Forfattere sproglig gaar 
meget hurtig tilværks. De næsten iler forud for selve Talesproget, 
og i Konstruktioner, Stavemaade, Ordvalg forvirre de selv Nord- 
mænd. Hans Jægers sidste »Noveller« — hvoraf et Par er geniale 
ved Følelsens fortvivlede Inderlighed — kan sikkert kun Kristiania- 
manden læse uden Vanskelighed. Hver anden Norsk vil med 
Besvær gætte sig frem gennem denne ultraradikale Stavemanér, 
som efterstræber Lydtroskab mod alle Gadens Ord. 

Hans Jæger gaar naturligvis yderligst. Men ikke alene 
hans nærmeste Svende følger rask med i Bevægelsen, alle de 
unge er med paa Vejen. 

De ledes her vistnok ubevidst af en ejendommelig Følelse. 

De unge Normænd trykkes helt naturlig i usædvanlig Grad 
af de store Mestre, som er deres Forgængere. De tre store Digt- 
ere er omtrent deres tresindstyve Aar, men helt op i Manddom- 
mens sidste Tid udsender de Værker, som forbavser og bestandig 
lader deres tætte og stærke Skikkelser fylde Rummet. 

Der synes ingen Plads ved Siden af saadan Storhed. Og 
der er ikke Lyd for andet, saa længe de store Klokker kalder 
Mængden sammen. 

De unge søger da at skaffe sig Øre ved særlige Midler. 
De bliver lettelig kunstig-radikale og doktrinært-opponerende. 

Fremfor alt vil de undgaa Navnet Epigoner. Man sér det 
i det unge Norge for Øjeblikket overalt, og det ytrer sig ogsaa i 
Sproget. 

Ogsaa ved Sprog-Radikalismen vil de hævde sig som de 
selvstændige, som de unge nye, som den nye Generation. De 
lægger selve Sproget som en Kløft og som et Bevis paa Selv- 
stændighed mellem sig og de trende Digtermestre. 

Allerede dette virker. 

Dog er der naturligvis ogsaa en dybere Grund til deres 
radikale Sprogændringer. Sjældent var vel den sjælelige Kløft og 
Aandsforskellen mellem to Slægtled dybere end mellem de nu 
kæmpende Generationer i Norge. 

Det er ikke alene et andet Sprog, det, som findes f. Eks. i 
Gabriel Finnes og Collett Vogts Bøger, det er ogsaa — andre 
Mennesker. Danske møder disse Personer med Studsen. De er 
os mer fremmede end Germanerne, mer end Russerne. De virker 
paa os, disse Romaners Mennesker som Stene, der hugger imod 
hinanden. 

Og med uf orstaaende ' Forbavselse vil Danske spørge: kan 
da saa at sige et nyt »Folk« fødes i Løbet af tyve Aar? Maaske 
i dette Tilfælde: Ja. 

Tingen er, at Henrik Ibsen, Lie, Bjørnstjerne Bjørnson 
skrev, selv under literær dansk Paavirkning, endnu om en Slægt, 
hvis Livsformer, hvis Idéer, hvis ganske Kultur og Følelsessæt var 
paavirket af Dansk. 

Det mildner deres Skikkelser og bringer os dem nærmere. 

De synes endnu Sletteboernes Halvbrødre, og de er i alt Fald med 
os sammenbragte Børn, som langt Liv i samme Hus har givet 
beslægtet Syn, og hos hvem gammelt Samvær har sammenspillet 
Røsternes Fald. 

Men de tyveaarige i Norge? 

De skriver om et Slægtled, der synes mig at have afkastet 
alle danske Paavirkningers Aag. Strømmen fra Danmark var 
vedligeholdt i Hundreder af Aar. Der blandedes Blod som Skik. 
Danmark var det herskende Land desuden — og der er altid 
dem, der efterligner de herskende og Hoffet, selv et Hof, de al- 
drig sér. Nu er Dansk-Strømmen allerede afbrudt for fem og 
halvfjærdsinstyve Aar siden, og selv dens Eftervirkninger synes at 
dø hen: 

Norge bliver helt sig selv. 

Og i den nye Literatur sér vi eller vil faa at sé Fjeldfolket 
i sin hele Oprindelighed. 

Dette vil gaa saa meget hurtigere som de unge Digtere heller 
ikke mere staar under nogen stærk literær Paavirkning fra 
Danmark. 

Der er i de sidste tyve Aar kun faa Danske, som har haft 
nævneværdig Indflydelse paa norsk Ungdom. Er Georg Brandes 
og J.P.Jacobsen sagte, er vel de nævnte, som her nævnes kunde. 

De, som har paavirket »de unge« i Norge hedder Gar- 
borg, Kjelland, Lie — han fremfor nogen — Bjørnson, Ibsen: 
deres egne. 

Saaledes har baade Skildrerne og de skildrede sagt sig løs 
fra den danske Paavirkning, som endnu for et Slægtled siden 
kunde fornemmes hos begge Parter — og Svælget mellem de 
ældre Bøger og de ganske nye bliver for danske Øjne et uhyre. 

Det er os fremmede Mennesker. 

Vi forbavses, og vi tror ikke. Vi desorienteres, og vi in- 
teresserer os ikke. 

Det fremmede Sprog fjærner os yderligere, og vor For- 
stemthed øges. 

Det fremmede Sprog — vi er atter ved det hastigt ændrede 
Sprog. Og vi forstaar nu — eller burde i alle Fald gøre det 
— bedre den dybeste Grund til, at det saa hurtig ændres. 

Det er kun naturligt, at de unge helt norske Forfattere, 
naar de begynder at skrive om de helt norske Mennesker, kom- 

mer til at bruge, ganske uvilkaarlig kommer til at bruge en 
Masse Ord, norske Ord, som virkelig synes at skyde op af Jorden. 

Vendinger, Gloser, Tonefald fødes uden at Forfatterne 
selv ved det, simpelt hen — fordi de passer for og om Tankerne 
og Menneskene 

Et nyt Sprog fødes, fordi det kan rumme det ny. Det 
gamle Sprog dør, fordi det ikke kan det. 

Men alt det forstaar man kun føje i Danmark. 

Der sidder Kritiken og er krænket over de unge Normænds 
»slette Sprog«. Og Publikum læser sparsomt nynorsk Literatur. 

De unge norske Forfattere forstaar paa deres Side slet ikke 
dette. De finder Kritikens og Publikums Kølighed lige ufortjænt 

— ja uretfærdig. 

Ti de tror virkelig endnu, at de skriver Fællessprog. De 
gør sig endogsaa den vældigste Umage — ogsaa af Hensyn til 
deres danske Forlæggere — for at skrfve det »saa rent« som mu- 
ligt. Det bedste Bevis paa, at Fællessproget ligger i Dødskamp 

— og at det simpelt hen er paa Veje til at glemmes. De unge 
tror at skrive det. Og i Virkeligheden har de glemt det. De 
kan slet ikke skrive det mere. Følgerne vil ikke udeblive. De 
vil tvært imod vise sig meget hurtigt. 

Fra dansk Side vil man vedblive at skære Grimasser ad de 
unge Normænds »slette Sprog« o: det nye, det norske Sprog. 
Og Kritikens Dadel vil holde Publikum fra nynorsk Bogkøb. 

Man kan ikke sige noget dertil — desværre. 

Ti vi Danske kunde jo altid give os til at lære ét Sprog. 
Det overkom man. Man vilde finde, at det lønnede Umagen. 

Men i den nuværende Veernes og Gæringens Tilstand er 
norsk Sprog ikke én Ting men ti Ting. Der er lige saa mange 
Sprog som der findes skrivende. 

Og det er haardt. 

Man lærer sig Bjørnstjerne Bjørnsons Sprog. En Bog som 
»Paa Guds Veje« tvinger én dertil. Men selv om man ogsaa 
kan Bjørnstjerne Bjørnsons Sprog, saa er man overfor Hr. Jægers 
Tungemaal ganske lige nær. Og kommer man til Gabriel Finne, 
er det næppe bedre fat. 

Det er det, som er det fatale ved Sagen. Det er det, 
som forvirrer baade dansk Kritik og dansk Publikum. 

Normændene vil imidlertid ikke derfor ophøre med at skrive 
det eneste Sprog, de kan skrive, nemlig deres eget. Derimod vil 

de tilsidst blive kede af den danske Kritiks Holdning, og de vil — 
og de maa ville — forlægge Tyngdepunktet for deres Bogmarked 
til Kristiånia. 

Bøgerne maa udkomme der, hvor man kan læse og dømme 

dem. 

Saaledes staar Tingene og herhen gaar Udviklingen. 

Og inden en ny Menneskealder er forløben, vil selve Skin- 
net af et Fællessprog være slukket. Den sidste Krise vil blive 
vanskelig og smertefuld, men den kan ikke udeblive. 

Ogsaa paa Teatret føles i dette Øjeblik Gæringen og 
Fællessprogets Hendøen. 

Kristiania Scene er sprogligt den rene Noah Ark, der af 
Dialekter taaler de rene som de urene. 

Før var det anderledes. Man vilde i sin Tid have »norsk 
Scene for de Norske«. Men den norske Scenes Talesprog ved- 
blev dog hos en hel Slægt af Kunstnere at være det saakaldte 
»afslebne Bergenske« — et Maal, der kom »Fællessproget« saare 
nær. Scenesproget laa et Par Trappetrin over Livets Sprog og 
havde stærk dansk Paavirkning. 

Men den Slægt af Kunstnere, der, baarne af danske Tradi- 
tioner, betjænte sig af dette Sprog som Middel, er nu bleven gam- 
mel og vil snart forsvinde. Og Efterfølgerne taler ikke som de. 

De stævner til Scenen ikke fra Bergen alene men fra alle 
Kanter af Landet, og hver bringer med sig sitMaal og sit Tonefald. 

Nye Vendinger og nye Accenter bryder ind paa Teatret ad 
alle Sprækker. 

Og de kan ikke holdes ude — for de bryder ind fra Livet 

Hvert nyt Stykke, som én af de unge skriver og faar op- 
ført, vil i det næste Tiaar tilføje det »afslebne Bergenske«. det 
tillavede Scenesprog, sine Saar. Ti hvert nyt Stykke vil bringe 
med sig sine Gloser, som før paa Scenen ikke taaltes, sine norske 
Vendinger, som man før undgik. 

Og Skuespillerne vil modtage det ny med deres Glæde, 
som endelig faar Lov til i Kunsten at bruge Livets egne Ord. 

Saaledes vil »afslebet Bergensisk« forsvinde fra Scenen — 
en Mindelse var det om Dansk: paa Scenen den sidste. 

Men hvilken Dialekt vil saa blive Scenesprog? 

Ja — hvem véd? 

Vil det dog mon ikke snarest blive Hovedstadens Maal? 
Det synes mig, der er Tegn til, at Kristiania-Skuespillenes 

Tid er nær. Er det saa, vil de naturligt føre med sig det dan- 
nede Kristianias Dialekt. 

Det er desuden i denne By, Teatret ligger og Skuespillerne 
lever. Det syngende Kristiania-Maal vil derfor en smuk Dag — 
afgæret og lutret — beherske Scenen. 

Det danske Norsk er en smuk Drøm — som flygter bort. 

Fællessprog dør ud i Norge som i Finland Svensk. Og 
det norske Sprog tager Magten med det Finskes Ret: Det er run- 
det i Landet selv. 

Vi Danske kan føle Smerte, men vi kan intet ændre. Og 
vi bør kunne forstaa. Zacharias Topelius, Svenskeren, hilste med 
Glæde det finske Sprogs Morgenrøde, hvori Landets egne Børn 
skulde tale. Vi bør uden Smaalighed gøre som han. 

Herman Bang. 



\ 

Vi Danske har kun sjældent haft Held med os som 
Politikere. Den Gang vi endnu var med i den europæiske Stor- 
politik, greb vore ledende Mænd temmelig regelmæssigt til den 
forkerte Side, og Resultaterne lod da heller ikke vente paa sig: 
de gentagne Ydmygelser og Lemlæstelser vort Land i de sidste 
Aarhundreder har maattet lide, giver Beviser, hvis Gyldighed 
næppe nogen nu vil falde paa at benægte. Indadtil er det i Regelen 
gaaet os paa lignende Maade: kun har Resultaterne efter For- 
holdenes Natur her været mere omdisputable, og det har været 
lettere for de skyldige at snakke sig fra det hele og lade alt 
forsvinde i Vrøvlets plumrede Vande. 

Der er galante Folk, som har forstaaet at vende Historiens 
lidet smigrende Kendsgerninger til idel Ros og Berømmelse for os : 

»O Danmark, paa Rænker du aldrig dig forstod: 
Det har du tit betalt med dit dyre Hjærteblod«, 

saadan hedder det jo i en af vore Nationalsange. Der kan være 
noget i det, men hvorfor klæde det i Komplimentens Form. Der 
er i Virkeligheden ikke noget at rose sig af. Folk, der vil lede 
et Lands Politik, skal netop »forstaa sig paa Rænker«, ja mer 
end det: saadan som Verden nu en Gang er, har de under deres 
politiske Gerning selv meget mere Brug for Slangernes Snildhed 
end for Duernes Enfold. 

Men Forklaringen er heller ikke udtømmende nok. Der 
har været meget mere i Vejen med os, end at vi ikke tilstrækkelig 
har forstaaet at vurdere de andres Snedigheder. Vi har gennem- 
gaaende lidt af den værste Skavank, man politisk set kan have: 
den at give Følelsen og Fantasien for meget Raaderum paa 

Forstandens Bekostning. Ævnen til at bedømme politiske Magt- 
forhold, til koldblodigt at maale sin Ævne med Opgavens Vanske- 
ligheder, til at slaa sine Brød op nogenlunde i den Størrelse, at 
man kan magte at bage dem: det er, hvad vi saa saare sjældent 
har forstaaet. Og det triste for os er, at netop dette er i Politik 
det ene fornødne. Kan man blot det, saa naar man altid et 
Stykke hen ad sin Vei. Kan man det ikke, nytter det én kun 
lidet, at man holder de kønneste Taler, skriver de vittigste Avis- 
artikler og kan finde paa de mest dundrende Slagord. 

Skavanken er gammel i Gaarde her hjemme, men dukker 
atter og atter op under nye Former. Den Gang vi endnu havde 
en Udenrigspolitik, fra 48 til 64, anvistes der os af vore politiske 
Ordførere tre Hovedretninger: Helstaten, Slesvigs Deling efter 
Nationaliteterne og Danmark til Ejderen. Ingen af disse Veje var 
sikker eller let at træde, men de to første var det dog — i alt 
Fald til visse Tider — muligt at komme frem ad, den sidste var 
til enhver Tid og under alle Forhold umulig, og den blotte 
Stræben i den Retning udsatte vor nationale Tilværelse for den 
mest overhængende Fare. Som vel bekendt, var det jo netop 
denne, der vandt Folkets og de fleste ledende Politikeres Hjærter. 
Den tiltalte Følelsen og Fantasien mest, og Ordførerne for de to 
andre Retninger blev ikke blot overstemte, men endog — hvis de 
da ikke lod sig skræmme til Tavshed eller Frafald — under »den 
offentlige Menings« højlyde Bifald hensat i den store nationale 
Skammekrog. 

Det forekommer mig umuligt at overse det nære og inder- 
lige Slægtskab mellem den nationalliberale Ejderpolitik og Visne- 
politiken. De er saa vist rundne af samme Rod, og netop fordi 
de bares frem af saa forskelligartede Ordførere og af helt mod- 
satte Samfundslag, bliver det, at vi hos dem begge dybest nede 
træffe de samme bestemmende Karaktertræk, netop det bedste 
Bevis for, i hvor høj en Grad disse Træk høre med til vort Folks 
Ejendommelighed. Saaledes den ubøjelige Tro paa Paragrafers 
. og Retsstandpunkters Betydning. Ligesom vi i Ejderdanismens Tid, 
straalende af Selvtillid og Sejerstryghed demonstrerede vor histo- 
riske og juridiske Ret for Europa, visse paa, at en Ret, for 
hvilken saa mange og saa gode statsretlige Grunde lod sig anføre, 
dog tilsidst maatte bære Sejeren hjem, saaledes slog under Visne- 
politiken de fleste sig til Ro med »vor grundlovmæssige Ret« og 
Forvisningen om, at denne Ret nok til sin Tid vilde gaa lige 

klart op for Højre som for Venstre og sluttelig sejre over »den 
raa Magt«. — Et andet Yndlingspunkt var Æren: var det danske 
Mænd værdigt at sælge deres nationale Førstefødselsret for en 
Ret Undser? kunde vi uden Skam og Skændsel opgive den 
mindste Fodsbred af Slesvigs dyrekøbte Jord, — eller: fordrede 
vi maaske andet end vor utvivlsomme grundlovmæssige Ret, og 
kunde vi bortgive det mindste af den uden Vanære? kunde 
Demokratiet overhovedet med Ære fortsætte Forhandlingen med 
et saa frihedsfjendsk Ministerium? — Og endelig: ligesom man i 
den nationalliberale Periode ansaa det for Højdemaalet af Stats- 
mandsvisdom efterhaanden at føre et Erfaringsbevis for Helstatens 
Umulighed, for saa endelig gennem en blodig Krise at naa til 
Ejderstaten, saaledes vilde man ved Visnepolitiken gøre det klart » 
for enhver, at der ikke kunde regeres med det nuværende Mini- 
sterium, at det enten maatte vige eller gaa udenfor Forfatningen. 
Man havde i intet af Tilfældene Øjet ret aabent for, at vi havde 
med en Modstander at gøre, der havde mindre Grund end vi til 
at frygte den Krise, vor Politik stilede hen imod, ti det, som var 
Hovedsagen, Afvejningen af Modstanderens og vor egen Magt r 
naar det en Gang kom til Stykket, det havde man aldrig ret haft 
Stunder til. Det er ren Opdigtelse, naar man har sagt, at Venstre 
i 1885 havde bragt Højre til Desperation, og at dette derfor 
maatte gribe til Provisorismen som Nødværge. Intet havde jo 
nemlig været lettere end paa lovlig Vis at skaffe Fred, men Demo- 
kratiet havde i den indre, som tidligere vor Regering i den ydre 
Politik, en opmærksom og forsigtig Medspiller, der nøje regnede 
ud, naar Stemningen ved vore Fejlgreb var naaet til et saadant 
Højdepunkt, at der med Sikkerhed om et heldigt Udfald kunde 
gaas over til aaben Krig. 

For Regeringen kom den kraftige Gennemførelse af Visne- 
politiken fra Folketingets Side i Samlingerne 1882—85 i mer end 
én Henseende belejlig. Dens Stilling var alt andet end stærk: 
Forhandlingspolitiken i Aarene efter det første Provisorium havde 
til Dels virket svækkende paa Regeringspartiets Sammenhold, for- 
skellige Fejlgreb, navnlig fra en enkelt Ministers Side, havde vakt 
en vis Oppositionsaand indenfor Regeringens hidtil saa lydige 
Klientel: Københavns og de større Provinsbyers Borgerskab, og 
blandt Arbejderne rørte der sig paany en kraftigere Bevægelse. 
Alt dette øvede sin Virkning, og Majforliget 1882 — Ministeriet 
Estrups eneste virkelige politiske Nederlag — viste for Alverden, 

at Vognen hældede. Havde Oppositionen den Gang forfulgt sin 
Sejer gennem en energisk ført Forhandlingspolitik , der ogsaa 
havde taget Sigte paa Byernes næringsdrivende Klasser og Arbejderne, 
vilde meget have kunnet være opnaaet, baade sagligt og politisk. 
I Stedet slog man over i Visnepolitiken og irriterede derved 
særlig de nye Lag, det den Gang gjaldt at vinde, samtidig med at 
man lettede det for Regeringen at faa Samling paa sit halvt 
opløste Parti og føre det frem paany. Man tog Valgsejeren i 1884 
som et fuldgyldigt Bevis for Visnepolitikens Fortræffelighed og 
Oppositionens stigende Magt, medens Sandheden var den, at 
Fremgangen allerede var ved at standse, og at der i Virkeligheden 
ikke havde fundet nogen betydeligere Forskydning af Magtforholdet 
Sted, idet de socialt og økonomisk mest betydende Klasser af 
Befolkningen i det hele var forblevne Regeringen tro. 

Regeringen lod sig da heller ikke forbløffe af Valgene, men 
anvendte dem tvært imod med Held/Som et yderligere Opstramnings- 
middel for sit Parti. Paa samme Maade virkede Befæstnings- 
sagen, der netop ved denne Tid kom til at spille en Hovedrolle 
i Højres Agitation. En af Befæstningsagitationens ivrigste Støtter, 
Lieutenant A. F ran kel, har for faa Maaneder siden mindet om 
den Kølighed, hvormed adskillige fremragende Højremænd oprindelig 
tog paa Livssagen; først da det stundede mod Konflikten, begyndte 
Temperaturen at stige og naaede da ogsaa forholdsvis hurtigt 
Kogepunktet. Dette havde sine Grunde, ti Forsvarsagitationen 
viste sig meget snart som Regeringspartiets bedste Allierede, og 
de Venstremænd, der betragtede denne Bevægelse som et væsentlig 
komisk og i hvert Fald rent forbigaaende Fænomen, fik Uret. 
Det er netop dybt karakteristisk, at der som det virksomste 
Vaaben mod Oppositionens Visnepolitik rejstes en Bevægelse, der 
vel, som Kampmiddel betragtet, var meget bedre beregnet, men 
som dog hvad dens indre Natur angik havde ikke lidt tilfælles 
med den. Den appellerede delvis til de samme svage Sider i vor 
Folkekarakter som den. I endnu højere Grad end Visnepolitiken 
beroede den paa en Miskendelse af de faktiske Magtforhold, ogsaa 
den appellerede til vor Tilbøjelighed for tapre Attituder og drabe- 
lige Fraser, foruden at den ligesom dens Modstykke ogsaa satte 
i og for sig noble og alvorlige Følelser i Bevægelse. Til en vis 
Grad florerer den jo endnu, længe efter at Forgyldningen er gaaet 
af dens Modstander. Det har sine Grunde, blandt andet den, at 

Befæstningssagen efter sin Natur kan løbe længere, inden den 
støder mod den Virkelighedens Mur, der er al fantastisk Politiks 
Maal og Grænse. 



Det har ikke været Hensigten med disse Bemærkninger at 
rippe op i Striden om, »hvis Skylden var« og end mindre at 
skyde bestemte Mænd indenfor Oppositionen Visnepolitiken i 
Skoene. Man har hidtil været tilbøjelig til at tillægge Hr. Berg 
Paterniteten, men i sin sidste politiske Kronik vil Rustam hævde 
Broderparten af den for Hr. Hørup. Om Æren er det vistnok 
ikke værdt at strides, og Ansvaret bærer ingen enkelt Mand 
indenfor Oppositionen; det maa alle de, der i Visnepolitikens Aar 
havde med Venstrepolitik at gøre, dele som de er Venner til. 
De Rigsdagsmænd, der i denne Sag lod sig overstemme og slæbe 
med af et tvivlsomt Flertal indenfor Partiet, de Talere og Journa- 
lister, der, døvende deres personlige Tvivl, dog holdt Trop og 
enten forsvarede Visnepolitiken eller i hvert Fald undlod at angribe 
den — alle var de efter Ævne med, og den ene har ikke stort 
at lade den anden høre. Hvad det nu gælder om, er derfor heller 
ikke at kævles om Fortiden, men at lære af den. 

Skulde det da endnu være nødvendigt at diskutere Visne- 
politikens Brugbarhed som politisk Kampmiddel? Sjældent har 
vel Resultaterne dømt saa ubønhørligt som her, og Resultatet, 
det praktiske Udbytte er og bliver dog den eneste solide Maalestok 
tor en Politiks Godhed. Alligevel nytter det ikke at nægte, at 
Spørgsmaalet i den sidste Tid paany har faaet Aktualitet. Valgene 
i Januar styrkede Venstres Selvtillid, og omtrent samtidig vandt 
det uforsonlige Højre en af sine smukkeste Sejre: Middelgrunds- 
provisoriet. Kraftigere kunde man fra den Side ikke udtrykke sin 
Uvilje mod forfatningsmæssige Tilstande og sit Ønske om at 
spænde Ben for Forhandlingspolitiken. Den Del af Regerings- 
partiet, hvis Betydning og Indflydelse beror paa Konfliktens 
Skarphed og som selv føler, at den under nogenlunde rolige 
Forhold, hvor det forstandige Overlæg til en vis Grad kan faa Lov 
at raade, kun vil komme til at spille en beskeden Rolle, har 
været i Tvivl om, at en sindig og moderat Forhandlings- 
politik fra Venstres Side omsider vilde gøre Ende paa den 
rabaldrende, uvederhæftige Politik, der er Livsens Brød for 
den. Kunde man derfor faa den virkelige Forhandlingspolitik 

af Vejen eller — hvad der var omtrent lige saa godt — faa 
den gjort til et tomt Skin, til fordækt Visnepolitik, saa var 
Spillet vundet. Forhandlingspolitiken har ingen glimrende Resul- 
tater bragt, men dog har den formaaet at dæmpe Fanatismen og 
til en vis Grad gøre Sindene modtagelige for Fornuft. Ingen, der 
kan skimte en Smule af hvad der bevæger sig under Overfladen, 
kan være blind for, at Sammenholdet i Højre langtfra er saa 
godt som tidligere, og at Ønsket om en Afslutning af Konflikten 
hos Partiets Menige er meget stærkere end for faa Aar siden. 
Vel staar de intransigente Elementer endnu for Styret, men hvor- 
længe vil det vare? Disse Overvejelser har paa ingen Maade 
været fremmede for dem, der ønske Konfliktens Fortsættelse, og 
netop derfor har det været en Livssag for dem at trumfe det 
sidste store Militærprovisorium igennem. Derved sikredes de 
provisoriske Tilstande for mindst 3 Aar, og man haabede da paa, 
at de mørke Udsigter skulde gøre det forhandlende Venstre træt 
eller maaske delvis desperat, og saaledes paany give Visnepolitiken 
Vind i Sejlene. 

Helt forkert har disse gode Mænd ikke regnet. De gamle 
Røster har virkelig ladet sig høre paany, og man forstaar godt, 
at det maatte komme saaledes. Det er for den umiddelbare 
Følelse en næsten ulidelig Ting at skulle staa paa Forhandlingsfod 
med en Regering, der Gang paa Gang blæser al Forhandling et 
Stykke og baade paa civile og militære Omraader gør hvad der 
passer den, uden at agte paa Folketingets Nej; dobbelt utaaleligt 
bliver det, naar det end ikke længere er muligt at tro paa en nær 
Udgang af Konflikten. Det ligger da nærmest for mange at sige: 
vi bryder os ikke om at sidde her og give de Smaalove, som vi 
kan faa under denne Regering; lad os bringe de store Love i den 
Skikkelse, vi selv anser for bedst, uden utidige Indrømmelser og 
Afslag, og saa for Resten lade Forhandling være Forhandling og 
stole paa Fremtiden, paa den næste Generation. 

En stor Fristelse er det jo ogsaa, at Visnepolitiken eller en 
Politik, der nærmer sig den, utvivlsomt er og altid har været 
populær i vide Kredse her i Landet Hr. Bergs relative Valgsejer 
i Januar viser det tydeligt, og desuden: vi skal gennem meget 
endnu, inden vi bliver kurerede for vort Hang til Følelses- og 
Fantasipolitik, — om vi ellers nogensinde bliver det. I bedste 
Sammenhæng hermed staar ogsaa Tilbøjeligheden for hvad der 
lyder tappert og resolut. Vi, der har saa grumme svært ved 

energisk og gennemgribende Handling, og der i det daglige Liv i 
Reglen undgaar Yderligheder, har i Politik altid haft en ulykkelig 
Kærlighed tilde hele Standpunkter, til det ubøjelige og »radikalet. 
Baade under vore ydre og indre Konflikter har derfor ogsaa de 
store Ord og de umulige Fordringer været i afgjort Favør, og de, 
der har været taprest i Munden, har som Regel været de popu- 
læreste og haft alle de Fordele, som deraf flyde. 

For en nøgtern Betragtning maa det dog trods alt være en 
Anbefaling for Forhandlingspolitiken, at Modstanderne viser sig 
saa ivrige for at blive af med den. Og desuden: er den mere 
anstødelig for den umiddelbare Følelse nu, end den Gang den — 
med Tilslutning fra alle Oppositionens ledende Mænd — traadte 
ud i Livet. Sikkert ikke. Den var jo netop saa sjælden en Fugl 
i dansk Politik, fordi den udelukkende støttedes med Forstands- 
grunde og aldrig har opereret med store Løfter og begejstrende 
Fraser. Derfor er den rigtignok heller aldrig bleven i egentlig 
Forstand populær, men det maa dog regnes den til gode, at den 
ikke har lovet mere end den har holdt og at alle de Grunde, 
hvormed den forsvaredes 1887, gælder lige saa fuldt endnu. Det 
er aldrig bleven lovet os, at den i Løbet af faa Aar skulde skaffe 
Ministeriet Estrup og det provisoriske System af Vejen, ikke heller, 
at vi ad den Vej skulde kunne gennemføre store demokratiske 
Reformer. Der stilledes i Udsigt, at vi gennem Forhandlings- 
politiken kunde i Landets Interesse læmpe og bøde paa adskilligt, 
der har lidt under den lange Stilstand i Lovgivningsvirksomheden, 
og at vi ved den kunde lede adskillige Millioner fra Militærpolitikens 
over til de økonomiske Reformers mere fredelige Omraade. Ingen 
vil heller kunne nægte, at dette til en vis Grad er sket, og at 
adskillige af de Love, der skyldes den sidste Rigsdags Virksomhed, 
paa væsentlige Punkter bærer Folketingets Stempel. Ogsaa har 
det holdt Stik, at Sammenholdet i Regeringspartiet er blevet 
svækket, og at Regeringens Stilling som Følge deraf er bleven 
mindre tryg end forhen. Forhandlingspolitikens Fordele er ofte 
bleven fremhævede, og det er ikke Meningen her at repetere dem 
en Gang endnu; enhver, der har fulgt med vor Politik, kan gøre 
det selv, og han vil da finde, at Oppositionen nøjagtig lige saa 
godt vil kunne udnytte disse Fordele efter som før Middelgrunds- 
fortet og Frilageret. 

Nu skulde det vel ogsaa gaa underligt til, om vi igen skulde 
opleve et Omslag til Visnepolitiken i dens gamle Form med »ikke 

en Øre til Ministeriet Estrup« og hele den øvrige tyrkiske Musik. 
Hvad der kan befrygtes er snarere, at der, medens Forhand- 
lingspolitiken officielt opretholdes, skal komme en Stemnings- 
retning henimod Visnepolitiken , saaledes at man bliver mindre 
tilbøjelig end før til at bringe de nødvendige Ofre for at naa 
praktiske Resultater. Der kommer under saa godt som enhver 
Lovs Behandling et Tidspunkt, hvor selv et tilsyneladende uskyldigt 
og rimeligt Ændringsforslag er i Stand til at give en Lov Gift, 
hvis det stivsindet fastholdes til det sidste. Og da der altid, hvor 
et Ting udgaaet af almindelig Valgret staar overfor et, der særlig 
repræsenterer Formuen, vil være meget, som det første fra sit 
Standpunkt med al Ret og Billighed kan kræve, men som det 
sidste ikke paa nogen Maade vil gaa ind paa, ligger Fristelsen 
saare nær. Hvor mange Gange har vi ikke hørt Formlen: selv 
en saa rimelig demokratisk Fordring vil N. N. ikke være med til 
at stille, ergo er N. N. en daarlig Demokrat og i det hele en 
upaalidelig Person. Maaske vil N. N. saa forsvare sig med, at 
han, ved at gøre den ene Indrømmelse, kunde opnaa adskilligt af 
reel Betydning for de Smaafolk, i hvis Navn han angribeé. Men 
det vil som oftest ikke hjælpe ham: den, der uden Afslag holder 
fast paa de udødelige Principer, er nu én Gang paa den sikre 
Side, — saa faar det gaa med de praktiske Resultater som det kfin. 

Men skulde det reelle Udbytte af Rigsdagens Virksomhed 
svinde ind til lidet eller intet i de kommende Samlinger, vilde 
det være stor Skade, og det ikke mindst for Folketinget. Regering 
og Landsting vil vide at trøste sig, ti hvad der ligger dem og 
deres politiske Venner paa Hjærte tager de efter venlig Overens- 
komst provisorisk, og jo mindre Folketinget har sat sine Fingre 
derpaa, jo snarere kan de faa det rent og purt efter deres Ønske. 
At Harmen mod Forfatningsbrudet skulde stige, jo flere Omraader 
den provisoriske Lovgivning kommer til at omfatte, er kun en 
Illusion. Det har tvært imod for Oppositionen været en Fordel, at 
Regeringen hidtil i det væsentlige har indskrænket sig til saadanne 
provisoriske Foranstaltninger, som store Kredse af Befolkningen 
ogsaa i Realiteten har misbilliget. Komme vi nu ind paa Provisorier, 
mod hvis Indhold der ikke kan indvendes synderligt, bliver Stil- 
lingen en Del vanskeligere. Folketinget bør derfor under ingen 
Omstændigheder lade sig lokke ud fra den Politik, det én Gang 
har proklameret og ogsaa i de fleste Tilfælde virkelig gennemført: 
at bevilge med rund Haand alt, hvad der kan fremme Landets 

Udvikling i økonomisk og intellektuel Henseende. Regeringen er 
mer end én Gang bleven sat i nogen Forlegenhed ved Folketingets 
Redebonhed paa disse Omraader, medens en delvis genoptagen 
Visnepolitik vilde tillade den i adskillige Tilfælde at skyde Skylden 
for ikke gennemførte økonomiske Reformer • over paa Folketinget 
og gemme sine Penge til Hr. Krupp. 

Regeringen har gjort hvad den kunde for at sætte Folke- 
tinget ud af Spillet, og dette har gennem Visnepolitiken ufrivilligt 
hjulpet med dertil. Det kunde ikke være lykkedes saa godt som 
det er, hvis ikke Folketingets Anseelse i Forvejen havde været 
rystet. Skyldes dette nu end nok saa meget Modstandernes 
systematiske og hensynsløst nedsættende Agitation som Opposi- 
tionens egne Fejlgreb, saa bliver det dog ikke desto mindre en 
Opgave af den største Betydning at vinde mere Respekt for 
Folketinget og dets ledende Mænd, ogsaa udenfor de egentlige 
Venstrekredse; men en saadan Respekt vindes og vedligeholdes 
kun gennem ihærdigt og dygtigt Arbejde. De store Ord er der 
slet ingen længere, der tror paa, hverken Modstandere eller Venner, 
men hver Gang Folketinget i et sagligt Spørgsmaal tager en for- 
standig Position og forsvarer den dygtigt, vil dets Ord blive hørt 
og øve sin Virkning. At appellere til »det slumrende Grundlovs- 
sind« hos de Folk, der har fulgt Ministeriet Estrup fra Provisorie 
til Provisorie, kan man godt spare sig, men ad Interessepolitikens 
Vej kan en Del af dem endnu vindes. Jo mere Folketinget viser 
sig som alle sunde og berettigede Interessers Støtte, jo færre vil 
de blive, som ønsker at spærre det ude fra dets grundlov- 
mæssige Ret. 

Det falder ingen ind at paastaa, at Forhandlingspolitiken, 
som den hidtil er ført, har været fejlfri. Dens Lyder har endog været 
ganske væsentlige. Først og fremmest har der langtfra været Plan 
nok i Arbejdet. Havde der været mere Ledelse og Sammenhæng deri, 
vilde man ikke have behøvet at være saa eftergivende paa nogle 
Punkter, saa unødvendig stivsindet paa andre. Det hele har været 
vel afhængigt af personlige Indflydelser og Tilfældigheder. En 
anden Fejl har været Mangelen af tilstrækkelig kraftigt Initiativ 
fra Folketingets Side. Det private Initiativ er altfor meget blevet 
benyttet til at lade enkelte Medlemmer ride deres private Kæp- 
heste og for lidt til at fremføre større, vel forberedte Forslag af 
virkelig politisk Betydning. Det har ogsaa været lidet stemmende 
med Forhandlingspolitikens Væsen, at Finansloven som Regel er 

kommen saa sent til Landstinget, at en virkelig Forhandling 
mellem Tingene derved er bleven meget vanskeliggjort og en 
unødig Irritation opvakt. Alt dette bør dog fornuftigvis ikke 
bringe Forhandlingspolitiken som saadan i Miskredit, men kun 
skærpe Blikket for hvad der kan gøres for i Fremtiden at føre 
den paa mere virksom Maade. 

Paa en dygtigt og konsekvent ledet Forhandlingspolitik 
beror alt det Haab om bedre Tider, som det overhovedet endnu 
er muligt at nære. En Svingning tilbage ad Visnepolitiken til, vil 
derimod kun bringe os nye Skuffelser og Ydmygelser og først og 
sidst vil den øge den Træthed og Lede ved det offentlige Liv, 
som allerede har grebet mere om sig end ønskeligt er. 

Spectator. 

Det ny System paa det kgl. Teater blev intet Nederlag 
og ingen Sejer. Dets burleske Scener morede, dets melodramatiske 
Optrin rev med. Men det egentlige Stykke i Stykket, det, der har 
ligget Bjørnson paa Hjærte, Brydningen mellem nyt og gammelt 
og Kampen for det ny, det gled blegt forbi. Det tændte hos 
ingen, det optog ingen. Alle skulde vi været sendt bort fra 
Forestillingen med den Følelse, at hvad man saa end vil dømme 
om en Proces, som kan kaldes aandelig eller moralsk Udluftning, 
— interessant er den i alt Fald. Og isaa mærkede vel knap en 
eneste, at Luften blev fornyet! 

Grunden var ikke, at Stykket er ældet. Knap det usleste 
literære Fabrikgods ældes paa 10, 11 Aar. Og en Digtning som 
Bjørnsons, hvori der — man sige den saa paa, hvad man vil! — 
er noget af »det store Aandepust«, af Vejr som fra brede Lunger, 
den , skal man faa at se, holder Livet længer end vi. Nej, men 
hvor kan et Stykkes Patos gribe, naar han, som skal føre den 
frem, synker sammen? Med Hovedfiguren, Hans Kampe, staar 
eller falder Det ny System. Eftersom den Skikkelse forstaas 
og spilles, skifter de omgivende Figurer, skifter hele Stykket Ka- 
rakter og Værd. 

Og nu kan man, med rette, sige om Hr. Axel Madsen, som 
paa vor Scene spillede Rollen, alt det venlige, man ønsker: at 
han var køn og rar og frejdig og flink. Man kan blot ikke med 
rette paastaa, at han fremstillede det, han skulde fremstille: en 
Samfundsreformator, et Høvdingeæmne, et Modsigelsens Tegn til 
Uvilje og Beundring og Had og Hengivenhed og Trods og Under- 
kastelse. Hr. Madsen var trohjærtet og godlidende. Han gav 
Figuren et Par skikkelige Øjne og et fredeligt lyst Fuldskæg og 
store, runde, godmodige Gestus. Dens Vrede udtrykte han i en 
Slags forknyt opfarende Skændetone, dens Glæde som en næsten 
barnlig fornøjet Taknemlighed. Han var den ideale danske »For- 
valter« , en Pendant til vor ideale Amagerpige Lisbeth . . . Men 



Digitized by Google 



Teairene. 



417 



danske Forvaltere har endnu aldrig afstedkommet Reformationer; 
og hvor forskelligt end Reformatorer har set ud, — danske For- 
valtere lignede de aldrig! 

Husk en Gang, hvem Hans Kampe er. Fra Drengeaarene 
én, som »ubarmhjærtig slaar Hindringer ned«. Ikke overhændig 
besværet af Pietet, Finfølelse, Taknemlighed eller hvad man vil 
kalde det; hvor noget saadant truer med at hæmme ham paa 
hans Vej, finder ban Paaskud til at skille sig af med det. Hans 
første Stormløb maa f. Eks. i første Linje ramme en Familje, hos 
hvem han er kommen fra Barnsben, hvor Fruen siger »Du« til 
ham, hvor Datteren er ham halvvejs kær, og hvor Sønnen har 
været hans bedste Ven. Hele dette Forhold har ikke hindret 
ham i at faa Ideen til og i at forberede sit Angreb. Han synes 
blot at betænke sig en Smule paa at udføre det. Men saa tror 
han at opdage, at hverken hans Barndomsveninde eller hans 
Barndomsven er nær saa brave Mennesker, som han mente: og 
straks føler han sig fri for hvert et Hensyn, nu standser intet ham 
længer i at bevise deres Fader over, at han er en Bedrager. 
Saadan er han som Ven. Som Elsker hører han til de Mænd, der 
ikke bejler, men lader sig bejle til: først i det Øjeblik en Kvinde 
falder ham til Fode, først da bliver hun hans Øjnes Lyst og hans 
Hjærtes Attraa. Ja selv som Søn er der noget selvraadigt, noget 
haardhændet over ham; ogsaa dér møder han som det, han 
kalder sig: Politiet. Og man lade sig ikke skuffe ved, at han 
tager saa blidt og bøjet den pinlige Selskabsscene, da Faderen 
har drukket sig fuld. Lige forinden har han jo oplevet en Lykke 
og modtaget en Irettesættelse, som sagtens kan faa Børsterne til 
at lægge sig endog paa en kraftig Politisjæl. 

Hvordan man nu vil anskueliggøre paa Scenen saadant et 
i Temperament, derom maa den paagældende Skuespillers Erin- 
dringer, hans »Fantasi«, som man kalder det. Men et er afgjort: 
Opgaven er ikke at faa Hans Kampe til at synes rar, men at 
lade ham synes betydelig. I det gammeldags Teatersprog vilde 
man have sagt, at Rollen er ikke en Elskerrolle, men en Karakter- 
rolle. Ligegyldigt altsaa, om Damerne nede i Salen slet ikke 
finder ham sød, og en Del af baade Damerne og Herrerne maaske 
ikke engang finder ham sympatetisk. Men hvis ikke alle Til- 
skuerne ser og hører paa Hans Kampe, at han er en aandelig 
Energi, en Magt, der foser til Side og rejser Fjender og be- 
tvinger, ja hypnotiserer ved sin Styrke, saa bliver der egentlig 

intet Drama af. Saa fængsler ikke Handlingen, saa forstaas ikke 
en Del af, hvad der sker. Hele Omslaget hos Karen bliver f. Eks. 
i saa Fald det rene Galimathias. 

Ja der hænder endog det besynderlige, at en anden Rolle, 
som er ypperligt forstaaet og spillet, kommer til at tage sig ud 
-.som urigtigt opfattet... Det er ganske lærerigt at se, hvorledes 
virkelig et Misgreb fra én Skuespiller kan komme til at skade en 
helt anden. 

Hr. Olaf Poulsen spillede den gamle halvfordrukne Fader 
som en snusket, noget duknakket, tvær Fyr i en tyk graa Sæk- 
frakke, med et uredt, kort, rødligt Skæg, med et ærgerligt Ud- 
tryk i Ansigtet og med et løjerligt, halvt polisk og halvt vrantent 
Blik. Der var noget af en Brumbjørn over Figuren, noget af en 
skabet Lænkebjørn, som muligt endnu kunde blive yr og glubsk. 
Og Folk studsede ved at træffe denne butte og plumpe Skikkelse 
Side om Side med den oljetryksagtigt nette Hans. De ind- 
rømmede Hr. Poulsen, at han spillede med stor Kraft, i Hoved- 
optrinet — Drukkenskabsscenen — tillige med fint Maadehold; 
men hvorfor i Alverden havde han dog valgt sig en saa simpel 
Maske? Overalt hørte man den Indvending, at Hr. Poulsen gjorde 
Figuren lidt for »simpel«. . . Prøv imidlertid nu en Gang at tænke 
unge Hans Kampe barsk og hensynsløs og hvas, som han skal 
være, naar han røgter sin Politidont, og man vil se, at der bliver 
Sammenhæng mellem ham og hans Fader. Der er Bjørnenatur i 
dem bægge, hos den unge fri og kæk, hos den gamle bastet og 
modløs. Saa Hr. Poulsen havde grebet rigtigt nok, og det, der 
fik hans Gamling til at synes simpel, var ene og alene den over- 
vættes Tamhed og Pænhed hos Hr. Madsens Hans. 

Overfor Karen Riis var Forholdet et noget andet. Den 
uintelligente Opfattelse af Hovedfiguren ikke just umiddelbart 
diskrediterede Karen hos Publikum; men den tog ligesom Jorden 
bort under hende, den berøvede hende hendes raison d'étre. Man 
husker, hvordan Karens moralske Trang har slaaet sig paa Lite- 
ratur i Stedet for paa Liv; og hvordan hun saa tilfældig skræmmes 
op ved et Menneskes Livsfare. I dette Øjeblik skammer Hans 
Kampe (hvem hun sværmer for) hende ud, med et Blik, der 
skærer til Marv og Ben. Og som naar man jager en Stang ned 
i Havbunden, og der bobler og hvirvler og myldrer op meget, 
som laa stængt og gemt og glemt der nede, saadan jager hint 
skaanselløse Blik op fra hendes Hjærtedyb Minder og Overvejelser 

og Tanker, som anklager og dømmer og fortumler hende og ikke 
levner hende Rist eller Ro. Bjørnson har overdrevet Varigheden 
af hendes Lidelse, det er sandt; eller om man vil, han har glemt 
at begrunde dens Langvarighed. Men paa Scenen, hvor Akt 
følger rask paa Akt, og hvor man ikke (som ved Læsningen) 
tænker paa de mellemliggende mange Dage, har Fejlen mindre at 
betyde. Dér vil Karens Sindslidelse forstaas, naar man blot 
straks har forstaaet hendes frygtelige Blusel over sig selv. Men 
hvem vilde tro om den aabne, godlidende Hans Kampe, som 
Hr. Madsen fremviste, at hans Blik kunde skamme Snerpethed 
ud, saa det sved? Dertil maa der nu en Gang anderledes Mænd, 
Mænd, som, naar de er oppe i deres Sag, er overlegent ubarm- 
hjærtige og hensynsløse. Paa det kgl. Teater kom Karens For- 
pinthed til at svæve i Luften; den blev et løjerligt Paahit af 
Digteren, en Gaade. . . Og som Paahit og Gaade tog ogsaa Frederik 
Riis' Omvendelse sig ud, og Kanalinspektørens offentlige Skrifte- 
maal. Er ikke Hans Kampe en, der skræmmer og vinder og be- 
tvinger ved sin Personlighed, sit Temperament, sin Karakter, — 
saa synker Det ny System ned til at blive et tomt Intrige- 
stykke, saa langt mindre fængslende end de fleste Intrigestykker, 
som al Spændingen her beror paa en Bog, der siges udgivet, og 
en Bladartikel, der loves skrevet. 

Det var for øvrigt paafaldende, saa valent Fru Hennings 
havde behandlet sin Karen Riis. Entreen var kæk og kraftig; 
men straks i den næste Scené (hvor de unge Piger ser ud efter 
den druknede) klikkede det, Pigebarnets fortærende, selvanklagende 
Uro kom ikke skuffende frem; og siden hen skrumpede Figuren 
ind til lutter stille Træthed. Den kunde have været spillet med 
større Virkning som den overtrætte, den hvileløse. Mange, der 
har kendt til at være aandeligt og legemligt overanstrængte , har 
vist erfaret det besynderlige, at saa finder man kun Lise i at 
være bestandig i Bevægelse. Man er saa kraftesløs, saa man knap 
synes at kunne slæbe sig af Sted; og alligevel maa man gaa, 
blive ved at gaa, rask , op og ned , op og ned , som vilde Dyr 
undertiden gaar i deres Bure, — og denne meningsløse Gaaen gør 
én godt. Indtil pludselig ens Tanker eller ens Legeme ligesom 
støder imod et fast Punkt, et Støttepunkt, og man synker hen 
uden ret at vide det, og sover i næste Nu. Rimeligvis befinder 
Karen Riis sig netop i saadan en Tilstand. Og hvis den var 
bleven efterlignet godt paa Scenen, vilde for det første hendes 

hysteriske Latterudbrud i fjærde Akt næppe være kommet saa 
aldeles bag paa Publikum, som det kom. Og for det andet vilde 
hendes lynsnare Falden til Hvile hos Hans Kampe have gjort 
større Effekt. Det er jo nemlig ikke alle Effekter, som bør 
flyes; de virkelighedstro, de naturlige er det tvært imod Skue- 
spillerens Pligt at opsøge, for at kunne gribe og ryste Tilskueren 
desto stærkere. 

\ Fru Hennings anvendte imidlertid et andet Effekt-Middel. 
Da Karen kort efter sit Krampeudbrud søger hen til Hans Kampe, 
giver Bjørnson følgende Scene- Anvisning : hun kommer »uden Hat 
og ellers, som hun kan have rejst sig fra Sængen eller Sofaen 
efter det Anfald, hun havde«. Man ser, at det er Digteren om 
at gøre at faa det uoverlagte frem, den hurtige, instinktmæssige 
Drift . . . Fru Hennings kom gaaende meget langsomt ; om Skuldrene 
havde hun lagt, saare smukt, et blændende hvidt Shavl; og frem 
paa Brystet hang en lang, tyk Haarfletning (i Parentes: med mere 
Haar i tilsyneladende, end hun i de forrige Scener, da hun gik 
med Haaret sat op, havde paa hele Hovedet!). Ja, dét er kun 
en Bagatel, vil man sige. Men »Bagatellen« forvanskede ikke desto 
mindre Digterens Mening; med sin arrangerede Yndefuldhed for- 
styrrede den Billedet af Karens Sindsforfatning. Det er netop dette 
arrangeret yndefulde, hvorom man maaske nu skal til at strides 
her hjemme. En stor Del af Publikum vil foreløbig støtte dem, 
som sværmer for Glansbilled-Kunsten. Men lidt efter lidt vil vel 
nok en Kunstsmag sejre, som frem for det skønnest emaillerede 
Ansigt foretrækker endog en ikke-ideal naturlig Teint, fordi alene 
den røber Sjælsbevægelserne tydeligt. 

* 

Foruden Det ny System har Teatrene spilleten hel Hoben 
i dét Tidsafsnit, som omtales her. Men de andre Forestillinger 
gav én just ikke overvættes mange Tanker. 

Om Folketeatrets ISkovridergaarden f. Eks. er alt sagt, 
baade godt og ondt, naar man siger: at Indtrykket var som af 
en jævnt hyggelig Passiar om Vind og Vejr og ingenting. Saa 
var den paany indstuderede SvageSide altid morsommere for en 
Teatergænger. Farcen er vel knap en Menneskealder gammel: og 
hvor har dog ikke »Stilen« i Farcespil forandret sig paa den korte 
Tid! De to Elskere i denne Komedie diverterer Publikum ved 

lutter Klovn-Streger. Snart vandrer de med martialske Skridt 
Scenen igennem i hele dens Dybde og veksler, idet de krydses, 
sindssvage Haandtag; snart spankulerer de, nede i Forgrunden, 
frem imod hinanden og smækker op med hver sit Ben og viser 
Fodsaaler ad hinanden; snart igen springer de til Vejrs eller 
sparker ud eller rækker og strækker sig eller danser. Det er en 
uafbrudt Række Bryder- og Jonglør- Attituder, udført af et Par 
skikkelige Fyre, som intet har med Brydere eller Jonglører at 
skaffe, og fuldstændig paa Trods af Situationerne, som de befinder 
sig i. Nu til Dags vilde man vanskeligt falde paa at sætte en 
Farce saaledes i Scene; man vilde vist mangle Mod til at stole 
paa netop det komplette Nonsens' Magt over Publikum. Selv 
Farcespillet holder sig nu ganske anderledes ængsteligt indenfor 
det motiverede, det er paa en Maade blevet mere dagligdags 
og naturligt. 

Paa Dagmarteatret gik det — Fald i Fald! — med store 
Nyheder. Othello, maaske den vanskeligst spillelige af alle 
Shakespeares store Karaktertragedier; Daarlig Race, et med en 
darwinistisk Frase præluderet og oppyntet Intrigestykke i Scribesk 
Manér, hvis spanske Ambition, patriarkalske Myndighed og syd- 
landsk hidsige Æresbegreb harmonerede kun daarligt med dansk 
Skik og Tankegang; et mat Jubilæumsoffer til Hauchs manes; og 
endelig et af Grillparzers efterladte Arbejder, Jødinden fra 
Toledo. Formedelst ingen andens Havelse har Wienerne søgt 
at slaa Grillparzer op til stor østerrigsk Tragiker, ganske som de 
har villet paanøde Verden den tarvelige Bauernfeld som frem- 
ragende østerrigsk Lystspildigter. Men »Østerrigs Shakespeare« er 
og bliver ligesaa »frostig« i sin Poesi, som han var som Menneske. 
Der er hos ham en fantastisk Higen mod det teatralsk uhyggelige 
eller voldsomme eller rørende, og saa en ret tindrende, men lidt 
gold eller triviel Rhetorik. Literaturdramaer kort sagt, Frugter 
af »Læsning af de bedste Forfattere«, mer end Livsbilleder, hvori 
et følsomt Hjærte har nedlagt heftige Oplevelser og fine Iagtta- 
gelser! Det Stykke, hvormed han for første Gang præsenteredes 
for et dansk Publikum, røber endda maaske allerstærkest hin 
Hjærtets Kølighed, som var ham egen, og som han forgæves søgte 
at elektrisere varmere gjennem Fantasterier. Efter en gammel Komedje 
af Lope de Vega skildrer Grillparzer her en gift Konges hovedløse 
Forelskelse i en Jødepige. For at føre Kongen tilbage til den 
rette Vej lod Lope de Vega en Engel vise sig og løse Fortryllelsen 

og omvende Majestæten. Grillparzer derimod lader den forelskede 
Konge se Liget af Jødepigen (som hendes Fjender har dræbt) og 
lader ham væmmes ved Synet af den døde. »Betrachtet hab' ich 
mir's und hab' verglichen«. Dermed er den Elskov ude af Verden, 
— et virkelig talende Vidnesbyrd om, hvor dybe Rødder Følelserne 
for andre havde hos Grillparzer, og hvad han ansaa for stærke og 
interessante Følelser! 

Man turde maaske have kunnet forudse, at intet af disse 
Arbejder vilde formaa ved egen Kraft at fængsle det i Øjeblikket 
eksisterende danske Teater- Publikum. Der var ingen hemmelig 
Korrespondance mellem dem og det; Folk kunde ikke i hine 
Stykker genfinde deres egne — eller Formen for deres egne — 
Sindsbevægelser, Hovedfigurerne repræsenterede ikke netop det, 
som vor Tid længes stærkest imod , o. s. v. o. s. v. Alt beroede 
da paa, om man raadede over den Art store Skuespillerbegavelser, 
som kan faa det fjærne til at synes nært og det fremmede til at 
synes hjemligt. Men hvor villigt man end bør anerkende Dagmar- 
Personalets Flid, — til at binde an med de vanskeligste Opgaver 
skorter det dog for stærkt hos det paa baade Intelligens og Teknik og 
ofte ogsaa paa fysiske Forudsætninger. Allerede med Stemme- 
uddannelsen lader det til at faa vel meget Lov til at gaa, som det 
kan. Den ene Aften har Hovedrollens Fremstiller talt alt Vejret 
af sig, før han er naaet blot til Midten af Stykket; den næste 
Aften synes en anden i en stærkt patetisk Slutningsscene at 
have Munden fuld af Spyt, saa Lydene sprutter utydeligt ud imod 
en. Og bestandig dyrkes med Forkærlighed en to, tre Toner, 
som saa anvendes til at udtrykke snart sagt alle mulige Ting, 
f. Eks. en og samme Klangfarve til baade Haan og Sværmeri. 
Man glemmer overhovedet maaske vel meget en ganske god gammel 
Lære. Da en Debutant spurgte en af det 18de Aarhundredes 
store Kunstnerinder, hvad der udkrævedes til at blive en stor 
Skuespiller, svarede den kloge Dame: »De maa uddanne Deres 
Stemme, — Resten (og hun prikkede ham paa Panden) maa De 
have der!« 

Nok er det, at kun Fru Edgrens lille Farceubetydelighed 
Den Kærlighed fik Tag i Folk. Den harcellerede Emancipations- 
Doktriner, som Folk glæder sig over at høre harcellerede, og den 
blev spillet flinkt af to lovende, Hr. J. Wiehe og Frk. Horne- 
mann. 

Vilhelm Møller. 

Det nye tyske Rige gav i -de første 10—15 Aar efter sin 
Oprettelse ikke mange Livstegn fra sig, som tydede paa, at der til 
den store Omvæltning i de politiske Forhold vilde komme til at 
svare et nyt aandeligt Liv. 

Freiliggrath sang før 1848: Tyskland er Hamlet. Han 
mente: ubesluttet, uden Handlekraft, levende i stadig Tanke- 
frembringen og stadig Melankoli. Tyskland er i vore Dage blevet 
sammenlignet med hin Fortinbras, der afslutter Shakespeares Tra- 
gedie, Manden med den stærke Arm, sikker, besluttet, fremtræd- 
ende med drønende Trin. Man havde i patriotiske Kredse efter 
1870 ventet et overordentligt Opsving paa det literære og kunst- 
neriske Omraade. Man betænkte ikke, hvor mange Kræfter Hæren, 
Diplomatiet, Embedsstanden slugte. Opsvinget udeblev. Man maatte 
længe nøjes med de gamle Storheder, som gjorde deres bedste, 
men ikke havde nye Muligheder nok i sig til at foretage en Ny- 
begyndelse. Og en Tid lang bevarede saaledes den skønne Lite- 
ratur sit gamle Præg. 

Nye Begyndelser ere fremtraadte i de senere Aar. En 
aandelig Paavirkning har fundet Sted fra tre Sider: fra Frankrig, 
fra Rusland og fra Norden, hvad man redebon anerkender. Man 
har følt sig overfløjet, og man har gaaet i Skole hos de frem- 
mede. Den skandinaviske Indflydelse interesserer naturligvis os 
Nordboer mest. Den er udgaaet paa en Gang fra forskellige Person- 
ligheder i nordisk Literatur; men én Mands Indflydelse er her over- 
skyggende, Henrik Ibsens. Han sysselsætter levende en stor Kreds 
af det tyske Publikum, han har efterhaanden vundet Adgang til 
et stort Antal tyske Scener, ja spiller nu en Hovedrolle paa de 

Tilskueren. 1890. 28 

Teatre, hvor Kotzebues Aand i Mosers, Schonthans, Burgers og 
Lindaus Skikkelse længe har været eneraadende. Og mærkværdigt 
er det, at Ibsen, hvem Tyskerne var saa længe om at opdage — 
han blev ikke forstaaet før han var nær de 60 — for Tiden 
maaske endog sætter de frembringendes Sind i stærkere Gæring 
end Zola eller nogen anden nulevende Forfatter. Det opblomstrende 
tyske Skuespil er i Øjeblikket tydeligt paavirket af ham. 

Hvorpaa beror det? Man kommer for let til Svaret, hvis 
man simpelthen beraaber sig paa Ibsens Talent, paa hans tekniske 
Mesterskab i Skuespillets Bygning. 

Der skal mere til end Talentets Styrke for at trænge 
igennem udenfor sit Land. Søren Kierkegaard var et af sin Tids- 
alders Genier og var visselig en langt iderigere Aand end Ibsen; 
hans Indflydelse strakte sig i hans levende Live dog ikke stort ud 
over Sjælland og Skaane. Der maa foruden Talentet findes Mod- 
tagelighed derfor. I sit eget Samfund skaber den fremragende 
Aand enten selv langsomt denne Modtagelighed, eller den forud- 
føler nervøst og benytter de Strømninger i Sindene, der findes 
eller umiddelbart ville komme. SJen Ibsen har ikke kunnet skabe 
denne Modtagelighed indenfor en fremmed SprQgkreds, der intet 
vidste om ham, og selv hvor han kan synes at have forudanet 
noget kommende, slog han tidligere ikke an. Var der nu »Kultur- 
kamp« i Tyskland og udgav han nu, anset som han er, »Kejser 
og Galilæer«, vilde Katolikerne maaske rive den Bog bort i halv- 
hundredtusend Eksemplarer. Men den var udgivet før Kultur- 
kampen, og da den blev oversat, gjorde den slet ingen Opsigt. 

Forklaringen er heller ikke den simple, at nogle unge Mænd, 
den danske Lærde Julius Hoffory, Tyskerne Otto Brahm og Paul 
Schlenther, som fra forskellige Udgangspunkter have udviklet sig 
til udprægede Beundrere af Ibsen, have gjort hans Navn bekendt i 
Tyskland ved en med ualmindelig Haardnakkethed planmæssig 
ført Kampagne. Dette Felttog har i høj Grad fremskyndet den 
nærværende Tilstand, har kvantitativt udrettet meget, men ikke 
kvalitativt gjort Udslaget. 

Naar Ibsen for store Kredse i Tyskland nu er rykket op i 
de ufejlbare Literaturpavers Klasse, saa beror det paa, at hans 
Væsen nøjagtigt svarer til den fremmelige moderne Bevidsthed i 
det store Rige. 

I dette Land, hvor Uniformen hersker, ja triumferer, ligger 
der ikke desmindre Individualisme i Luften. Den tyske Bevidsthed 
har bag sig den voldsomme Udfoldelse af Individualiteterne, som 
fandt Sted i Sturm-und-Drang-Perioden hos den unge Goethe, hos 
Lenz og Elinger, afklaredes i Klassicismen, men anden Gang brød 
frem i Romantikens Dage hos Jean Paul, hos Tieck, hos Fr, 
Schlegel, senere hos Hoffmann, endelig tredje Gang tog Tilløb 
paany i det unge Tysklands Stormløb mod alle Autoriteter og hos 
enkelte af de betydeligste Mænd fra 1848. Denne Strømning er 
da ét Element i Tysklands moderne Bevidsthed. 

Og overhovedet: efter gammel, i vore Dage paany opfrisket 
Tradition er Individualismen den drivendé Grundkraft i al Tyskhed. 
Det er da fra Individualismen, at efter manges Opfattelse Frelsen 
for Tyskland skal komme. En ualmindeligt selvstændig tysk Skri- 
bent Paul de Lagarde har i vore Dage skrevet disse Ord: »Hu- 
manitet, Nationalitet, Stamme- Ejendommelighed, Familiekarakter, 
Individualitet danne en Pyramide, hvis Spids er Himlen nærmere, 
end dens Grundvold erc Det vil sige: Individualitet er mere end 
Humanitet og indbefatter den. Ved Individualitet forstaas her ikke 
personlig Vilkaarlighed , men Personligheden saaledes udviklet, at 
den bliver Lovgiver for sig selv og derved som Forbillede Lov- 
giver ogsaa for andre. (Smlgn. Skriftet Rembrandt als Erzieher.) 

Man har med andre Ord følt Nødvendigheden af at give 
det tyske Folk nye Indskydelser, nye Tilskyndelser til at dyrke 
Selvstændighed og Aandsfrihed. Man har altsaa Brug for Hen- 
rik Ibsen. 

Det første Skridt til Frihed og Storhed er det at have 
Person. Den, der har lidet Person, er kun en Brøkdel af et Men- 
neske; den der slet ikke har nogen, er et Nul. Men kun Nullerne 
er ens. Man har i vore Dage i Tyskland paany sandet Leonardo 
da Vinci's Ord: »Alle Verdens Nuller er, hvad deres Indhold og 
Værdi angaar, lig et eneste Nul«. Her alene er Lighedsidealet 
naaet. Og man tror ikke paa Lighedsidealet i de tænkende Kredse 
i Tyskland. Henrik Ibsen tror heller ikke derpaa. Mange mene 
i Tyskland, at efter Flertalstroens Tid vil Mindretalstroens komme, 
og Ibsen er Mindretalstroens Mand. Mange hævde endelig, at Vejen 
til Fremskridt gaar gennem Isolering af de enkelte. Henrik Ibsen 
slaar ind i denne Tankegang. 

28* 

Den anden store Strømning igennem de tyske Sind er 
Socialismen, som i Befolkningens lavere^ Lag har antaget Karakter 
af en Religion, og som sysselsætter ogsaa Samfundets Spidser. 
Den dukkede i Tyskland op i 1847 hos Karl Marx og Friedrich 
Engels, fik et Udslag i de tyske Hovedstadsrevolutioner, stærkt 
blandet med Liberalisme, sank saa ved Kontrarevolutionens Sejer i 
Jorden, men vældede atter frem først som en sparsom Kilde, 
efterhaanden som en stadigt mægtigere Elv, under Ferdinand Las- 
salles storladne, men kortvarige Agitation, der kun omspænder to 
Aar (1862—64), men er bleven afgørende for hele den sociale 
Tilstand siden da, idet den har affødt og organiseret det uhyre 
tyske Arbejderparti, dernæst har skaffet det nordtyske Forbund 
og senere Riget den almindelige, direkte Valgret, og sent men 
sikkert har fremkaldt Bismarks i 1881 indvarslede Statssocialisme, 
der nu synes at skulle fortsættes med et nyt Udtræk ved Wil- 
helm Il s videre gaaende Statssocialisme fra 1890. 

Individualisme og Socialisme det er de to store modsatte 
Strømninger i vor Tid. Men i det enkelte og hos de enkelte se 
vi Individualisme og Socialisme sammenblandes. I tysk Skøn- 
literatur er for Eksempel Heine Individualismens maaske mest ud- 
prægede Figur, men næppe ankommen til Paris antager han 
Saint-Simonismens hele Idé-Indhold, bliver altsaa ren Socialist i 
Datidens Forstand. Og som han er senere en Mængde af Friheds- 
mændene fra 1848 mere eller mindre udprægede Socialister. Om- 
vendt er Lassalle, den tyske Socialismes Indfører i Virkeligheden, 
Typen paa en aristokratisk Individualist, en Cæsarisk Skikkelse, 
der kun af forskrækkede Borgermænd kunde forveksles med en 
Catilina. Dette tyder paa, at en Sammenfatning af Socialisme og 
Individualisme i Fremtiden under en eller anden Form vil vise 
sig mulig. 

En af Ibsens tyske Beundrere, Hermann Bahr, har meget 
træffende paavist, at den tyske Bevidsthed nuomstunder er sammen- 
sat af tre Elementer: den indeholder alle de Følelser og Tankerækker, 
der er udviklede af Individualismen, alle dem, der ere udfoldede af 
Socialismen, og alle dem, der gaa ud paa en Forbindelse af begge. 

Det individualistiske Element i denne Bevidsthed ligger i 
Strid med Samfundet som vi kende det, fordi dette Samfund gør 
Vold paa Personlighederne. Det socialistiske Element deri ligger i 
Strid med det bestaaende Samfund som kapitalistisk, som anti- 
socialt. For saa vidt er den moderne Bevidsthed rent negativ. Men 

positiv er den i sin Fordring paa en Forening af de to stridende 
Elementer, i sit Haab om en Uclvikling af de virkelige Forhold i 
Stuart Millsk Aand paa én Gang i Retning af Frihed for de 
enkelte og i Retning af Velvære for de mange, i sin Tro paa at 
kunne finde en stigende Tilnærmelse til sit Ideal i Virkeligheden. 

Det positive Element — det lever som en Længsel efter bedre 
Tilstande, som en Frem tidstro, en naiv og optimistisk i manges 
Øjne, Troen paa at dette gamle Samfund, der holdes oppe af Løgn 
og Hykleri, vil afløses af et nyt, hvor der raader Frihed og Glæde. 
Men at dette kun er Ønske og Længsel, kun Frem tidstro, det er 
den store Sorg i Tidsalderen, det udgør tillige dens Pessimisme. 

Henrik Ibsens Magt over tyske Sind beror paa, at han har 
givet næsten alle disse Elementer i dette Lands moderne Bevidsthed 
digterisk Udtryk. 

Han er først og fremmest i høj Grad Individualist — lige 
fra Gatilinas Trods mod det romerske Samfund til Noras »Jeg 
maa først og fremmest undersøge, hvem der har Ret, Samfundet 
eller jeg« eller Dr. Stockmanns Udfald mod den forbandede, kom- 
pakte osv. Man mindes ogsaa et Par private Udtalelser, jeg med 
Ibsens Tilladelse har offentliggjort, som »Minoriteten har altid Ret« 
eller det spøgende, men afgørende: »Jeg har intet Talent til 
Statsborger«. 

Men hvis man vil se denne Individualisme efter i Sømmene, 
saa vil man finde en skjult Socialisme i den, der er at spore 
allerede i »Samfundets Støtter«, og som kom til Udbrud i Ibsens 
begejstrede Svartale til Arbejderne i Trondhjem under hans sidste 
Besøg i Norden: »Den Omformning af Samfundsforholdene, som 
nu forberedes ude i Europa, den beskæftiger sig væsentlig med 
Arbejdernes og med Kvindens fremtidige Stilling. Den er det, jeg 
haaber paa og venter paa, og den vil jeg virke for og skal jeg 
virke for hele mit Liv, alt hvad jeg kan«. 

Han er, som jeg for længere Tid siden alt har udviklet det, 
ingenlunde principiel Pessimist. Indignationspessimist har jeg kaldt 
ham. Hans Personer er ikke i den Forstand »ensomme Naturer, 
at de intet Naboskab taale, saaledes som den Byronske A ands- 
retnings Typer. Nej, de ere ofte stille og jævne Mennesker, 
stundum større eller stort anlagte Mennesker, men som attraa en 
simpel, stille Lykke. Som den ovennævnte Skribent, Hermann 
Babr, rigtigt har følt og udtalt det: Det er dette, at selve denne 
ringe Ret bliver dem nægtet, dette, at Samfundet i sin Stræben 

efter at holde alt i Tugt udbreder Ulykke; ved sine Love, sine 
Regler, sin Moral og sin Sladder umuliggør Lykke, det er det, 
som hos Ibsens Mennesker fremkalder Oprøret, og som vækker 
den lidenskabelige Kritik af det bestaaende Samfund. 

Men heri kan Socialismen istemme. Det kunne selv so- 
cialistiske Gennemsnitsmennesker forstaa. Ogsaa Socialismens 
Talsmænd have prøvet Samfundets Institutioner: Kirke og Konge- 
dømme, Ægteskab og Ejendom, og have som Fru Alving fundet, 
at det var Maskinsyning altsammen. 

Ja det er vel endda nærmest hos de socialistisk paavirkede, 
at den revolutionære Patos i Ibsens Værker har fundet Sangbund. 

Hans Individualisme er ikke som en Byronsk Manfreds, der 
tyr op i Alpe-Ensomheden, eller som en Nietzsches, der afskyr de 
store Byer og tyr til Zarathustras Hule. Nej, han længtes tidligt 
efter »Livets Sommerriger c. 

Han tvivler aldrig paa Lykkens Mulighed, borgerlig som han 
i Grunden er. 

I »Samfundets Støtter« og i »Folkefjenden« er det til Amerika 
der henvises som til Livsglædens og Frihedens Land, i »Grengan- 
gere« til Paris. I »Samfundets Støtter« nævnes i Almindelighed 
de store Samfund som dem, der har Plads for store Gerninger — 
altid tales der om Muligheden af et Samfund, hvor der er fuldt 
op af Sol, hvor der er Raaderum og Tilfredshed. 

Hans Individualisme kæmper altsaa ikke mod ethvert Sam- 
fund, nej omvendt, i Følelsen af Individets gennemgaaende natur- 
nødvendige Afhængighed af Samfundet — stærkest udtrykt i »Gen- 
gangere« — kæmpes der for Samfundets Revolutionering, til det 
omformes saaledes, at der bliver Mulighed til Lykke for alle. 
Hvorledes denne Lykke saa paany skal fordeles, hvorledes den 
skal forenes med Frihed og Storhed, det Spørgsmaal lades aabent 
af ham som af andre. 

Men ved denne Forbindelse af Individualisme og Socialisme 
er det, at Ibsens Værker have gjort Indtryk i Tyskland. I Stock- 
holm sagde han 1887: »Jeg er Pessimist, for saa vidt som jeg ikke 
tror paa de menneskelige Idealers Evighed. Men jeg er ogsaa 
Optimist, for saa vidt som jeg fuldt og trygt tror paa Idealernes 
Forplantningsævne og paa deres Udviklingsdygtighed. Navnlig og 
nærmere bestemt tror jeg, at vor Tids Idealer, idet de gaa til- 
grunde, tendere imod det, jeg i mit Drama »Kejser og Galilæer« 
har antydet ved Betegnelsen det tredje Rige«. 

Det tredje Rige det er ikke blot bevidst for Ibsen Sammen- 
smeltningen af Hedensk og Kristeligt, af Hellas og Palæstina, 
nej, det er ubevidst ogsaa Foreningen af Individualisme og 
Socialisme, 

IL 

Det afjgørende Tegn paa at en frembringende Aand er trængt 
igennem i et Samfund er det, at den paavirker andre frembring- 
ende Aander. Indflydelsen paa Læseverdenen kan være stor, uden 
at denne Indflydelse derfor strækker sig til Forfatterne i Landet. 
Men naaer Paa virkningen ogsaa til dem, saa er Prøven gjort paa 
Indtrykkéts Styrke. 

Og Henrik Ibsens Indflydelse paa det nye Tysklands dra- 
matiske Forfattere er i Øjeblikket utvivlsom; undertiden lader den 
sig aldeles haandgribeligt eftervise. 

En af de yngre tyske Digtere, som tidligst blev stærkt paa- 
virket af Ibsen, er Richard Voss (født i Pommern 1851), For- 
fatter af Noveller og en lang Række Dramer. Jeg tror at kunne 
datere Tidspunktet for Ibsens overvejende Indflydelse paa ham. 
Da jeg i 1883 til Tak for en af hans Bøger sendte ham et Essay 
om Ibsen, modtog jeg et Svar, som forundrede mig; i saa stærke 
Udtryk udtalte han sig deri om »de nordiske Aandsheltes« Over- 
legenhed; han saa' ikke mere nogen Frelse i den tyske Literatur, 
Kraften kom fra Norden. Den repræsenteredes for ham af Tur- 
geniev og Ibsen; i Sammenligning med dem var de samtidige 
Tyske »Epigoner og Pygmæer c; han fraskrev i Vemod sig selv 
Digternavnet. Det var nødvendigt at vække hans Livsmod paany. 

Siden da har han ikke sjældent haft stort Held med sig 
paa Scenen. Det Studium, han foretog af Ibsen, har sat Frugt; 
ingensteds vistnok tydeligere end i hans Drama Alexandra (1886), 
en Art Dramatisering af hans Fortælling Bergasyl fra 1882. 
Denne Tragedie blev spillet i Meiningen sammen med Ibsens 
»Gengangere« ved den Forestillingsserie, hvortil begge Digtere 
vare indbudte. 

Ved første Blik paa dette Drama ser man, at det hos Voss 
som hos saa mange andre yngre tyske Digtere er den Ibsenske 
Uhyggesstemning, der først og fremmest er slaaet ned. 

Æmnet i »Alexandra« er dette. En ung fornem Mand, 
Erwin von Eberti, har i sit toogtyvende Aar haft en Kærligheds- 
forbindelse med en ung dejlig Pige af simpel Stand, den faderløse 



Digitized by Google 



430 



Henrik Ibsen og hans Skole i Tyskland. 



Datter af en Gøglerske. Han har været opdraget i stræng Ær- 
barbed men med altfor blød Ømhed af en udmærket, retsindig, 
noget fordringsfuld Moder t har udviklet sig til en sart, nervøs 
Yngling, som en kort Tid kan fortumles af Lidenskaben, men i 
Grunden frygter den som en Fjende. Han har brudt med Pige- 
barnet deis af Svaghed, dels af Hensynsløshed, dels for al gen- 
vinde sig selv. Han sendte hende i sin Tid en Pengesum, som 
hun kastede fra sig med Foragt. Aar efter Aar er gaaede hen, i 
hvilke han intet har hørt fra eller om hende, men har levet en- 
somt og stilfærdigt paa sin Moders Siot, angerfuld, saa snart han 
tænkte paa hint gamle Forhold. 

Nu, da Stykket begynder, otte Aar efter Adskillelsen, har 
han faaet en Biilet fra hende , der sætter ham Stævne i et Hotel 
i en Storstad. Da han genser hende med hendes pragtfulde røde 
Haar, blegere end nogensinde, modnet, alvorlig, tragisk af Mine og 
Blik, føler han sig underkastet den gamle Trolddom; hun er for 
ham uimodstaaelig. Hun hykler ingen blidere Følelser for ham, 
men fordrer Oprejsning for hvad hun har lidt. Han har, uden at 
vide det, forladt hende svanger. Hun har i Ensomhed og Skam 
født et Barn; dette Barn er i Mellemtiden dødt; hun har døjet 
usigeligt ondt; hun fordrer overfor hans Udbrud af Medfølelse og 
Anger, at han skal indføre hende i sin Moders Hus. Modstræbende 
giver han sit Samtykke. 

Han aner imidlertid ikke Alexandras Skæbne i dens hele 
Omfang. Forladt som hun var, har hun i sin Tid af fortvivlet Moder- 
kærlighed besluttet at myrde sit Barn. Da det fandtes dødt ved hendes 
Side og Skinnet var imod hende, tilstod hun, der betragtede sig som 
skyldig paa Grund af den blotte Hensigt, den Gerning hun i 
Virkeligheden ikke havde begaaet, og dømtes til syvaarigt Tugthus- 
fængsel. Hun har udstaaet Straffen og vender nu tilbage til 
Livet for at hævne sig paa sin Forfører, idet hun lader som 
nærede hun Interesse for ham endnu — dog en kølig Interesse; 
ti hun optræder med en Stolthed og Fasthed, der er uden Glimt 
af Erotik. Hun følger ham til hans Moders Slot for at bringe 
ham til Fortvivlelse ved Haardhed og Kulde. 

Hun vinder langsomt den gamle, strængt retsindige Moder 
for sig. Men dennes Godhed smelter tilsidst hendes eget Væsens 
Forhærdelse. Hun har ved Stykkets Slutning opgivet sin Hævn- 
plan og indvilliget i at række den dødeligt forelskede Erwin sin 
Haandi Da røbes hendes Tugthusfortid for Moderen; en Samtale 

viser desuden Alexandra, at Erwin saa lidt som den gamle Dame 
kan tænke sig Muligheden af et Ægteskab mellem ham og en 
tidligere Tugthusfange, og hun dør for sin egen Haand. 

Det er da et Drama om Kval og Jammer, der ender med 
Selvmord, men det har energisk formede Karakterer (ogsaa i Bi- 
personerne, som jeg har forbigaaet) og der gaar et stort Pust 
derigennem. 

Det Ibsenske deri er Uhyggen, som stiger til Rædsel, Kvinde- 
skikkelsens Storhed og den stærke Betoning af Samfunds-Uretten. 
Det er et Skuespil, i hvilket Manden er uden Kraft, ret god, men 
nervøs, forkælet og tankeløs, Kvinden er stærk og ofres, Samfundet 
er følelsesløst, dumt og forhyklet. Den stærke Kvinde øver Kri- 
tiken over Samfundet som i »Gengangere« Fru Alving. Hun har 
staaet i Begreb med at gøre hvad Fru Alving maaske gør, 
maaske ikke: villet dræbe sit Barn af Moderømhed, og hun har, 
ganske anderledes endnu end Ibsens Heltinde, bødet for den Sam- 
fundsorden, der bestaar. I Stykkets oprindelige Form, den, i 
hvilken det blev opført paa Hertugen af Meiningens Theater, har 
Alexandra endda virkelig dræbt sit Barn, tilstaar det til Erwin og 
skyder sig for hans Øjne. Digteren har øjensynligt kun af ydre 
Grunde underkastet det en Omarbejdelse. 

Dette Drama har en ikke ringe Interesse ved den imod tysk 
Vane knappe, kortfattede Dialog, til hvilken Forfatteren ikke er 
naaet uden den norske Paavirkning; men saa knap den end er, saa 
er den dog sjældent ædru, tvært imod hyppigt efter tysk Vis drevet 
ud i det yderste af Lidenskab. Alt er spændt indtil Overspænding. 
Det, at den unge Mand ingen Besked véd om hvad han i Virke* 
ligheden har forbrudt, forringer ogsaa den kunstneriske Virkning, 
selv om Nerverystelsen rimeligvis for Flertallet af Tilskuerne er 
stor. Alt i alt er her i tysk dramatisk Kunst vovet et Forsøg, 
som ikke bør agtes ringe. 

III. 

Paavirket af Ibsen, fra først af svagere, senere næsten altfor 
stærkt er dernæst den unge Forfatter og Poet Hermann Bahr 
(født i Linz i Østerrig 1863). Bahr har tidligt taget Del i det 
offentlige Liv, studerede Statsøkonomi, udviklede sig under Studiet 
af Rodbertus og Marx til overbevist Socialist, optraadte med Bøger 
og Artikler i socialdemokratisk Retning og besvarede i 1885 den 
aldrende Schåffle's Skrift »Die Aussichtslosigkeit der Socialdemo- 

kratie« med den vittige og velskrevne Brochure »Die Einsichts- 
losigkeit des Herrn Schåffle«. 

Selvstændig som Aand, sært begavet, men ufuldkommen 
indtil det umulige i den dramatiske Formgivning, saadan viste han 
sig i sit første Drama Die neuen Menschen, der ikke synes at være 
blevet til uden et Forhold til »Gengangere«, men som i øvrigt i 
lige Grad er et Udtryk for socialistiske Forestillinger om en Ver- 
densgenfødelse og for individualistiske om Følelsens Eneret over- 
for alle Institutioner. 

Dramets Indhold er dette: En ung fremragende Mand, en 
Politiker og Socialagitator, der gaar op i Tanken om Arbejdet for 
Slægtens Fremskridt, lever sammen med en højtdannet og udviklet 
Kvinde, der i et og alt deler hans Ideer, ja med endnu størire 
Iver end han arbejder for deres Virkeliggørelse. De er ikke gifte med 
hinanden, da begge anse Ægteskabet for en forældet Tvangsform 
og begge ere ude over alle Fordomme. Dog har Anna i sin Tid 
ikke fulgt Georg ind i dette nye Liv uden et smerteligt Brud. For 
sin Faders Skyld ønskede hun Giftermaal; da Georg ikke vilde 
høre Tale derom, tog den gamle Mand sin Død af Sorg derover. 

Naar Tæppet ruller op, se vi en smuk ung Pige, Hedvig, 
som bor hos Georg og Anna, i Færd med at pynte og tænde et 
Juletræ for at glæde sig selv og sine to Værtsfolk. Det fore- 
kommer hende altfor trist, at Julen skal gaa hen uden Fest, skøndt 
de andre er Hedninger og hun selv ikke mere kristelig end de. 
Men Anna, som træder ind, dadler med kvindelig Fanatisme hendes 
Hængen ved denne det gamle Samfunds konventionelle Festglæde, 
med Lidenskab hendes aandløse Barnagtighed. Hedvig hævder at 
Træet vil fornøje Georg, og hun faar Ret. Da han kommer hjem, 
virker Træet paa ham som et Drømmebilled fra hans Barndom, 
og han takker med Ømhed den unge Pige derfor. 

Af den Dialog, som Annas vilde og i sit Udtryk utækkelige 
Skinsyge nu fremkalder, lære vi, at Hedvig er et ungt Pigebarn, 
hvem Georg en Aften har taget hjem med, da hun som sædvan- 
ligt drev om paa Gaden efter Mænd. Han reddede hende da fra 
et Overfald, hvorfor hun var Genstand fra nogle Drukkenboltes 
Side, og siden da har hans og Husets Indflydelse forvandlet hende, 
gjort hende ærbar og brav, men hun har til Gengæld vist sig helt be- 
tagen af en Taknemmelighed mod Georg, der i sit Væsen er liden- 
skabelig Elskov. Da Anna ender med at fordre Hedvig fjærnet 
paa Stedet, lykkes det kun med Møje Georg foreløbigt at berolige 



Digitized by Google 



Henrik Ibsen og hans Skole i Tyskland. 



433 



hende. Snart stiller Annas Harme og Hedvigs Stormløb paa hans 
Hjærte ham kun Valget imellem dem. Anna er den mangeaarige, 
aandeligt jævnbyrdige Veninde; men han har aldrig elsket hende 
anderledes end som Kammerat. Han har det Indtryk, at hun med 
sin stærke, tilsyneladende rationelle Karakter bedre vil kunne 
taale at miste ham end Hedvig, og da Anna i sin hidsige Skin- 
syge, der bestandig taler paa Ideens Vegne i Navnet af hans 
Pligter mod Menneskeheden, viser sig afskrækkende raa, ja endog 
foretager et Drabsforsøg paa Hedvig, forlader han Huset med den, 
til hvem en uovervindelig Lidenskab drager ham, og overlader 
Anna det fælles Hjem. 

De to udvandrede rejse sammen til Gardasøen. Men under 
deres Ophold her, hvor Georg har opgivet sit Arbejd »i Menneske- 
slægtens Tjæneste« for ene at leve for sin Kærlighed og Hedvigs 
Lykke, kommer der et Tidspunkt, hvor han faar Indtrykket af 
selv at staa denne Lykke i Vejen. En Art Nemesis er kommen 
over ham. Han staar nu i Begreb med, at blive den forsmaaede 
som Anna var det tidligere. Hedvigs ungdommelige, flygtige Na- 
turel, der modstandsløst hengiver sig i det øjeblikkelige Indtryk, 
er bleven fængslet af en ung flink Tysker, som Parret har truffet 
dernede; med ham sejler hun saa hyppigt hun kan paa Garda- 
søen. Begge i Forening have viet Georg en Art Dyrkelse, men 
denne føler, at Ynglingen i Grunden allerede er bleven Hedvig alt, 
hvad han en Gang var, om de end ikke endnu er sig deres Fø- 
lelser bevidste. For at skaane de to unge for Skamfølelse, Anger 
eller Forsagelse, søger han efter en Samtale med Anna (som 
Jacques i George Sands Roman af samme Navn) frivilligt Døden 
paa en saadan Maade, at han kan synes omkommen ved en Til- 
fældighed. 

Der er, som man ser, al Slags Revolteren af den alminde- 
lige Samfundsopfattelse heri: Forsøget paa at leve rent hedensk 
og Forsøget paa i Samfundets højere Sfære at leve som Kamme- 
rater uden Ægteskab; dernæst Adskillelsen, saa snart den ene 
Parts Følelser forandres? endelig det andet frie Forbund mellem 
en højerestillet Mand og en prostitueret Kvinde. 

Alle disse Eksperimenter mislykkes, fordi disse nye Men- 
nesker ikke ere virkeligt nye. Det vil, som det i Stykket bliver 
sagt, aldrig lykkes at bringe den gamle Tids Mennesker i nye 
Forhold, naar man ikke først har frembragt nye Mennesker under 
de gamle Forhold. Men det lader sig efter Draroets mistrøstige 

Lære ikke gøre. Menneskene stikke for dybt i alt det gamle, de 
kunne ikke hæve sig helt ud deraf, og jo stoltere de en kort Tid 
løfte sig op derover, des haardere er da deres Fald. De er enten 
ubevidst bundne ved Følemaader, de bevidst har forladt, som 
Georg og Anna, eller de er som Hedvig uhelbredeligt fordærvede 
ved deres Opvækst I det gamle Samfunds Morads. Georg er ikke 
virkeligt greben af sin Ide, siden han saa let kan ofre den for et 
Hang til erotisk Lykke. Anna er ikke virkeligt frigjort for de 
ægteskabelige Baand, hun ringeagter, siden hun vil hævde sin Ret 
til Georg endog med Revolveren i Haand. Hun tilstaar ogsaa selv 
i sin sidste Samtale med den Elskede, at hun som forladt af 
ham til sin Skræk indsaa, at Ideen, hun altid havde talt om, 
nu var bleven hende ganske ligegyldig, og at Kærligheden, hun 
altid havde agtet ringe, i Virkeligheden var hende som Fortidens 
Kvinder Alt. Efterveerne af Ægteskabet og Prostitutionen, de to 
hinanden fuldstændiggørende Institutioner fra det gamle Samfund, 
ødelægge de nye Menneskers Lykke. 

Stykkets Plan staar højt over Planens Udførelse. Her er 
ingen anden Indsigt i dramatisk Teknik end den, at de afgørende 
Scener, som Æmnet frembyder, altid er skrevne. Men her er Re- 
pliker, som er formelige Foredrag, deriblandt én paa fulde otte 
tættrykte Sider, og her er slet ingen Ævne til gennem Repliken at 
individualisere. Pigebarnet fra Gaden filosoferer over »Verdens« 
Eksistens eller Ikke-Eksistens , opsøger i Italien de Steder, hvor 
den unge Goethe har dvælet osv. Og her er nu og da Svulst i 
Udtrykket som naar Georg siger: »Og om Solsystemet trængte sig 
imellem os, vor Elskov vil knuse det for at skaffe sig Plads«. 
Alligevel gør dette Drama Indtryk af at være eh betydelig og 
selvstændig Ynglings Værk, meget lovende i Betragtning af For- 
fatterens Ungdom. Jeg gav ham i sin Tid i eh Brevveksling 
derom det Raad at studere Henrik Ibsen nøjere, særligt dennes 
Teknik. Bahr vægrede sig i sit Svar ved i Ibsen at se hvad jeg 
saa i ham. Til Ibsens Mangler hørte den at lægge store Ideer 
ind i smaa Menneskers Sind fra norske Kystbyer, og Bahr skrev 
ikke længe derefter en Afhandling om Ibsen for at godtgøre disse 
Mangler samtidigt med at han slog hans Fortrin fast. 

Men kun to Aar derefter udgav han Die yrosse Sunde, til- 
egnet Henrik Ibsen »med ærefrygtsfuld Kærlighed« som »det 
moderne Dramas Stormester«, og dette Arbejde, som ikke staar 
højere i dramatisk Teknik, (ti det indeholder et Flertal af Scener 

med næsten lutter Tutti- Repliker, hvor en halv Snes Personer 
tale i Munden paa hverandre) er helt igennem direkte paavirket 
af et enkelt Ibsensk Skuespil: En Folkefjende. 

Vi se her en ung højtbegavet Mand ved Navn Heyden, der 
længe har levet for sin egen Dannelse og Udvikling, indfanges af 
et politisk Oppositionsparti, naiv og lidt kejtet som han fra først 
af er. Vi se ham blive Fyr og Flamme for alle hin politiske 
Oppositions saakaldte store Formaal, overtage Ledelsen af Partiet, 
af dets Organer, af dets hele Politik, og mene alt saa alvorligt, 
rigtignok tillige gribe alt saa upraktisk an, at han paa et stort 
offentligt Møde forkynder Revolution som den eneste logiske Udvej. 
Alle lade ham i Stikken Saa fortsætter han sin Tale mod Rege- 
ringen som Tale mod Oppositionen, en paa Reminiscenser fra Dr, 
Stockmann opbygget Forkyndelse af, at Oppositionen og dens 
Førere er tusend Gange værre, falskere, farligere end selve den 
brutale Regering, og da endelig én tilraaber ham, at han haaner 
Folket, det suveræne Folk, kalder han i Raseri Folket for en Bande 
nederdrægtigt Pak, hvis Fejghed er lige saa stor som de bestukne 
Føreres — det suveræne Folk en Horde larmende Gadedrenge, der 
render i Hælene paa enhver, der blot bruger stor Mund, men tyr 
ind i alle Smuthuller, saasnart én svinger Riset. 

Han føres bort i Fængsel. I fjærde Akt vender han hjem 
fra Fængslet i Fangejakke med kortklippet Haar. (Der kommer i 
disse tyske Skuespil altid et Tidspunkt, hvor Tugthusfangen, den 
uskyldigt indespærrede, kommer tilbage bleg, 1 falmede Klæder 
med den slette Behandlings Spor i alle Miner.) Han vender hjem 
til sin Hustru Elsa, der har elsket ham hedt som han elsker hende. 
Men da han kommer, har Familien overtalt hende til ikke at fort- 
sætte Samlivet med en Forbryder, en Straffefange. 

Han omfavner hende, beder hende om Mad og Vin, forstaar 
ikke hendes besynderlige, tilbageholdende Væsen. Da hun endelig 
meddeler ham sit Forsæt at forlade ham: hun kan dog ikke leve 
sammen med et straffet Menneske — synker han først sammen, 
saa viser han hende i Forbitrelse Døren. Men da hun tigger ham 
om et godt Ord, tilsidst bønfalder ham om at maatte blive hos 
ham denne sidste Nat, ja i sit Hysteri kaster sig ned for ham og 
kysser hans Sko, støder han hende for Brystet, saa hun falder, og 
da hun, pludseligt ædru, rejser sig, tager sin Eaabe paa, sætter 
sin Hat foran Spejlet og med tør Forretningsstemme spørger, hvor 
meget han har tænkt at overlade hende som Udkomme efter Skils- 

missen — da det jo ikke vil være let for hende at blive hurtigt 
gift paany — saa kaster han hende om og kvæler hende med 
sine Hænder. 

I femte Akt fejre netop Partifællerne et stort Orgie med et 
meget blandet Selskab af Damer, da Heyden, undsluppen fra Sinds- 
sygeanstalten, endnu iklædt Spændetrøje (!), viser sig i Døren og 
tiltaler hver enkelt. Han bekender sin Synd: Han har ofte, har 
stadigt syndet mod Løgnen, den ene store Sarofundsløgn. Den 
store Synd, efter hvilken Dramaet har sit Navn, er den at ville 
være sand. 

Man ser, hvor overmægtigt Paavirkningen fra Ibsen her gør 
sig gældende. Den har bragt Socialdemokraten til at erklære Op- 
positionen og Flertallet Krig. Men man vil ogsaa iagttage, hvorledes- 
alt, hvad der hos Ibsen endnu var skæmtende holdt er blevet til 
den bare Alvor, hvorledes det Ibsenske Lune, den fine eller djærve 
Satire, drukner i denne vilde tyske Patos. 

Endnu i 1885 aandede Hermann Bahrs Skrift mod Schåffle 
den mest ungdommelige Tillid til Socialdemokratiets ubetingede 
Ret og snarlige Sejer. Meget maa han have gennemlevet for fire 
Aar derefter at udgive et Drama, der røber, at saa mange Illu- 
sioner om Partier og Mennesker er bristede for ham. I tyske An- 
meldelser er dette Skuespil blevet sat i Rang med de Ibsenske 
Stykker, særligt med det, der har tjænt som dets Forbillede. Som. 
Kunstværk er det overordentligt svagt. 

IV. 

Wolfgang Kirchbach (født i London 1857 af tyske For^ 
ældre) en mangesidigt begavet ung Digter, har syslet med poetiske 
Forsøg og musikalske Studier og har, efter nogen Tids Ophold ved 
Universitetet i Leipzig, fra 1879 af indtil Slutningen af Firserne 
været bosat i Munchen, Henrik Ibsens seneste Opholdssted. Han 
udgav i Aaret 1886 et Drama Waiblinger, der forekommer mig at 
røbe Paavirkning af Ibsen, og som trods store Mangler længe af 
den nye Skole selv blev regnet for et af dens ypperste Arbejder- 
Kirchbach blev tidligt ved en Oversættelse af Romanen »Salvator 
Rosa« indført i den danske Literatur. Han har bl. A. udgivet ea 
stor Novellecyclus »Kinder des Reichs« og en større Digtsamling- 
Hans stadigt tilbagevendende Hang til fantastisk Symbolik skulde 
synes at maatte holde ham tilbage fra at indlade sig med dea 

dramatiske Form. Dette Hang spores imidlertid næsten ikke i 
Tragedien »Waiblinger c Naar denne Tragedie ligefuldt efter min 
Opfattelse er et af de mindst vellykkede blandt hans Arbejder, saa 
beror det paa, at Eirchbach her, idet han har forsét sig paa det 
store Individs Ret og tragiske Stilling, er sunket ned i en Prosa, 
over hvilken hans Ævner ellers pleje at løfte ham højt. 

Waiblinger, en tysk Ingeniør og Opdager, er vendt tilbage 
fra en Forskerrejse i Afrika, under hvilken han har udstaaet de 
bitreste Savn og Lidelser i sit Fædrelands og Menneskehedens 
Tjæneste for at finde Landstrækninger, som tyske Udvandrere en 
Gang med Fordel kunne tage i Eje. Han er bleven saa længe 
borte, at man har antaget ham for død, og hans Forlovede Adeline 
von Zedwitz har trolovet sig med en anden Mand, Kurt von Er- 
hardt. Waiblinger er naaet til Tyrol og har i sin Armod givet 
sig i Pension hos en rig Bonde ved Navn Obdacher, hos hvem 
han nu lever i stadig Fortvivlelse over at have sat alt, hvad han 
ejede, til paa sine Rejser, saa han i Virkeligheden er ude af Stand 
til at betale sit daglige Ophold. I denne Egn møder ved et Til- 
fælde hans Elskede ham, og hun føler hele sin gamle Kærlighed 
vaagne paany. Bonden, som er kommen under Vejr med Waib- 
lingers slette økonomiske Tilstand, fordrer nu Betaling af ham for 
Kost og Husly, og den store Forsker søger forgæves at røre hans 
Hjærte og bevæge ham til et Laan. Waiblinger faar kun Lov til 
at blive Natten over. Den Kontrast, som skal gribe Tilhørerne, er 
den mellem det uegennyttige Menneskes dybe Elendighed og Penge- 
bondens Forhærdethed, mellem det store Menneskes Værd og 
den ubeskrivelige Foragt, som de almindelige platte Mennesker 
nære for den, som slet intet ejer. 

I anden Akts Begyndelse allerede indløber til Waiblinger et 
vigtigt Brev, der indeholder Tilsagn om en fordelagtig Ansættelse 
ved et Jærnbaneselskab. Det kommer ham imidlertid ikke lige 
straks i Hænde, og denne Omstændighed giver Anledning til Dra- 
maets Katastrofe. Det bliver en Uvejrsnat. Under den ankommer 
hans fordums Elskede med hendes Forlovede til Bondegaarden for 
at søge Ly. Waiblinger erfarer Forlovelsen. Han er for passiv 
og knækket til at ville kappes med sin Medbejler, for nedslaaet til 
endog blot at spørge efter Brev. Han fører en hel Del Hamletsk- 
vanvittig Tale og vender stadigt tilbage til Mordtanker mod Bonden, 
som har forhaanet ham, men som dog i Grunden kun har vist sig 
ganske ude af Stand til at begribe et Ord af alle de højttravende 

Henvendelser, hans Lejer har rettet til ham. Waiblinger er da 
paa sin Fortvivlelses Højde. Og da Bonden henad Natten vender 
hjem, staar paa sin Fordring om Betaling og truer med at jage 
Waiblinger paa Porten ved Midnat, kaster dentie sig over ham, 
griber ham i Struben, og myrder ham med et Knivstik af hans 
egen Kniv. Denne sidste Omstændighed foranlediger i første Øje- 
blik Troen paa et Selvmord. 

Afklæder man nu Situationen den Pomp, som alle de 
store Ord, der bruges, forlene den med, saa er den i sin Magerhed 
unægteligt ret flov. Denne Hr. Waiblinger er en hastig Herre. 
Moralen af hans Handlemaade synes nærmest at være den: Gør, 
hvad du kan for i rette Tid at betale dine Hotelregninger; men 
formaar du det ikke, saa lad, selv om du er et Geni, i ethvert 
Tilfælde være at ekspedere din Vært ud af denne Verden! 

Husets Besætning samler sig klagende om Liget. Waib- 
linger, der imens paa sit Værelse har fundet Brevet, vender tilbage 
i en eksalteret Henrykkelsestilstand over det storartede Bygnings- 
arbejde, der er ham overdraget, Anlægget af en Bjærgbane; men 
glemmer under sine Jubeludbrud dog ikke med fuldendt Hykleri 
at anraabe Omgivelserne om at holde Morderen fast, heller ikke 
at udspørge dem om hvem der har begaaet Udaaden. 

Adeline siger sig løs fra Erhart. Hun vil gifte sig med sin 
første Kærlighed. Men fra nu af begynder Nemesis at virke. Ti 
hvad er denne Erhart? Hvad andet end en Politimand, en Under- 
søgelsesdommer! Han tror ikke paa Selvmordet, skimter en For- 
brydelse, aner hvem Forbryderen er. Imidlertid gaar han mærke- 
ligt idealistisk tilværks. Efter længe at have udfrittet Waiblinger, 
om denne tror det muligt, at i vore Dage et dannet Menneske ind- 
lader sig paa Mord, opgiver han at forfølge Sagen videre, da 
Waiblinger paa Spørgsmaalet, om han føler sig i Stand til nu at 
ægte Adeline, giver et bejaende Svar. Kan han det, slutter Erhart 
naivt, saa er han ikke Morderen Ellers maatte han være »en 
Djævel, intet Menneske«. 

I fjærde Akt er der stor Festlighed i Egnen. Hovedtunnelen 
er paa Nippet til at gennembores, alle Arbejdere og Honoratiores 
er samlede i Festdragt; Waiblinger er Festtaleren og skal efter 
Festen holde sit Bryllup. Men hans Tale er besynderlig, mange- 
tydig, overspændt, kredser om Døds- og Drabstanker, og da Adeline 
kommer i Brudedragten, meddeler han hende rent ud, at han er 
Bondens Morder. Denne Meddelelse gør hende paa Stedet van- 

vittig. I sidste Akt endelig lader Erhart i Kraft af et opsnappet 
Brev Waiblinger arrestere, og denne styrter sig, da han skal føres 
bort, efter en patetisk Monolog ned i en Afgrund. 

Dette synes ment som den store Individualitets Tragedie i et 
smaaborgerligt Samfund. Skade kun, at Resultatet er blevet halv- 
vejs grotesk formedelst Beskaffenheden af det Kanevas, over hvilket 
der er arbejdet. Karaktertegningen er for flere af Personernes 
Vedkommende overmaade vellykket, Storbonden virker naturligt, 
hans Datter Monica, der nærer et Sværmeri for Waiblinger, er en 
nydelig og rørende Skikkelse, Haandværkeren Piening en fintholdt, 
paa en Gang stupid og humoristisk Figur. Der er ogsaa Partier 
af Waiblingers Repliker, som er skrevne med Talent; men alt er 
strandet paa Umuligheden af at interessere sig for en Hovedperson 
som denne og et Drabsmotiv som hans. 

V. 

Et udpræget dramatisk Talent, stærkt paavirket af Ibsens, 
har først Gerhart Hauptmann lagt for Dagen ved sit i Fjor ud- 
givne og opførte Drama Vor Sonnenaufgang. 

Hauptmann, der er født i Salzbrunn 1862, debuterede i 1885 
med en stor abstrakt og idealistisk Digtning Promethidenloos, for- 
fattet i Ottaverim og saare vanskelig at læse. Den er ikke meget 
forskellig fra den Hærskare af saadanne abstrakte Epopéer, med 
hvilke unge tyske Digtere endnu i vore Dage ret hyppigt debutere. 
Men da Skuespillet »Før Solopgange i 1889 blev opført paa »Freie 
Buhnet i Berlin, gjorde de rent urimelige Skandaler, hvortil Op- 
førelsen gav Anledning, og det stormende Bifald, Stykket i visse 
Kredse vakte, Forfatterens Navn med ét Slag bekendt. Siden da 
er han af Redaktionen for Tidsskriftet »Freie Buhne« gennem 
energisk Agitation bleven udpeget som den unge Skoles bedste 
Mand. 

Atter i »Før Solopgange er det »Gengangere« s Uhyggelig- 
heder, som gaa igen. Da »Gengangere« udkom, kunde man her 
i Norden af og til høre udtalt en Frygt for, at vi nu her- 
tillands og i Norge vilde faa en Skare af Stykker at se, fulde af 
smaa, renligt sammenskrabede Bunker af Rædsler. Det er ikke 
slaaet ind. Forfatterinderne i Sverig og Norge have varieret Nora- 
Klagerne over Mændenes raa Hensynsløshed indtil det trættende. 
Den eneste danske Dramatiker, der har lært af Ibsen, har aldrig 

Tilskueren. 1890. 29 

indladt sig med de grovere Gyseligheder, men har nøjedes med en 
Belysning af Borgerskabets Mangel paa virkelig Kultur, dets Uviden- 
hed, dets Frygtsomhed overfor en offentlig Mening uden Værd r 
déts stille Hykleri og dets Fordømmelsessyge. Hans Kunst er 
dtøkret. 

Tyskerne derimod, der af Naturel sjældent er diskrete, bringe 
os, en efter en, ind i de frygteligste Interiører. 

Frygtelig er den Bondegaard, hvori vi i »Før Solopgang« 
føres ind. Og først langsomt — som hos Ibsen — gaa Forholdene 
op for os i hele déres Gru. Her lever en ung veludviklet Bonde- 
pige Helene i sine Forældres Hus. Faderen er professionel Dranker; 
Moderen, en gammel frygtelig Megære uden Glimt af Kultur, lever 
sammen med sin Neveu, hvem hun har paatvunget Datteren soto 
forlovet Brudgom. I Huset opholder sig desuden til Stadighed en 
dannet ung Mand, den ækle Slyngel Ingeniøren Hoffmann, der har 
ægtet den ældste Datter Martha for Pengenes Skyld, og der nu y 
som det eneste Menneske, Helene kan henvende sig til og har at 
tale med, efterstræber hende med en lavere Erotik for at faa hende 
i sin Magt. Martha, der ikke optræder paa Scenen, har arvet 
Drikkesygen fra sin Fader, saa hun er aldeles forfalden, giver 
ogsaa sine spæde Børn Brændevin at drikke. De Børn, hun føder r 
dø da kort efter Fødselen. 

I denne Rede indfinder Loth sig, Hoflfimanns gamle Studenter- 
ven, nu begejstret Socialist, for at studere Fabrik forholdene der i 
Egnen, hvor — hvad han ikke aner — Hoffmann udsuger Arbejd- 
erne af al sin Ævne. Loth modtages først godt af sin gamle 
Kammerat, der snart forsøger at faa ham bort fra hans upraktiske 
Idéer. Men Loth er haardnakket; han har faa Fordringer for sin 
egen Person, har siddet i Fængsel og været landflygtig Tor sine 
Idéers Skyld, vil leve sit Liv for dem, og har privat kun det ene 
Ønske at finde en brav og sund Kvinde, han kan knytte sig til. 
Han fordrer af den, han skal kunne leve sit Liv sammen med, i 
Grunden kun Sundhed, aandelig og legemlig, da han betragter det 
som Forbrydelse at give sine Børn Sygdomme i Arv. 

Han lærer Helene at kende. Hendes elskværdige Natur- 
lighed vinder ham, hendes rene, begejstrede Sind betager ham, og 
hun træffer i ham det første ærlige og kloge og uegennyttige og 
kundskabsrige Menneske, hun overhovedet har mødt. De to finde 
hinanden i gensidig Kærlighed. Men netop som Loth i sin Egen- 
skab af socialistisk Agitator skal til at kastes paa Døren af Hoflf- 

mann, erfarer han, at hans Elskede er en Drankers Datter, at 
bendes Søster er angreben af Drikkesygen og dennes Børn elendige 
fra Fødselen af, og han fjærner sig i Smerte, men uden noget Farvel 
til den fortvivlende Helene. Da denne tilsidst forstaar, hvad der 
er sket, griber hun som vanvittig Svogerens Jagtkniv og dræber 
sig, medens den dyriske Faders drukne Sange udenfor Huset akkom- 
pagnere det stumme Spil. 

Stykket er fortræffeligt ved Dialogens Sandhed og de gennem- 
førte Karakterer — et virkeligt Kunstværk. Den principielle Na- 
turalisme har imidlertid ledet til et vanskeligt forstaaeligt Dialekt- 
sprog, til Replikernes stadige Sønderhakning og til et Utal af 
vidtløftige Angivelser for Skuespillerne. 

Man ser, at i Stedet for den nedarvede Kønssygdom hos Ibsen 
er her traadt den nedarvede Drikkevane, og i Stedet for Fru Alvings 
Individualisme Loths Socialisme, medens Grundstemningen her som 
hist er kraftig og desperat. 

Dette Drama var tilegnet »Bjarne P. Holmsen, den konse- 
kventeste Realist, Forfatteren til Papa-Hamlet*, det vil i Virkelig- 
heden sige de to unge Forfattere Arno Holz og Johannes Schlaf, 
der, betegnende nok for den Plads, nordisk Literatur indtager i 
tysk Bevidsthed, havde valgt sig dette norske Pseudonym til deres 
første Optræden i Fællesskab. 

Paa »Vor Sonnenaufgang« har Hauptmann saa i Aar ladet 
følge Das Friedensfest, eine Familienkatastrophe, atter et med afgjort 
dramatisk Talent tegnet frygteligt Familie- Interiør — et Hus af de 
højere Stænder i fuld Opløsning. Ibsensk er Tekniken især for 
saa vidt som en Hemmelighed her er begravet, der sent opklares 
for Tilskuerne. Faderen, en Læge, er dreven ud af Huset, vi véd 
ej hvordan, har været borte i Aaringer, vender hjem, forfalden til 
Drik, fortvivlet. Han kan ikke døje sin Hustru, en skikkelig, plat 
Kone, der ikke forstaar ham, ligesom han ikke hende. 

Han har en Gang i taabelig Raahed beskyldt sin Hustru for 
at staa i Forhold til en ung Ven af Sønnerne, og Sønnen Wilhelm 
har i Raseri derover slaaet sin Fader. Nu er denne Søn forlovet, 
og med en god, elskværdig ung Pige. Hun og hendes fine, sjæl- 
fulde Moder, der ere komne i Besøg der i Huset til Jul, gør et 
Forsøg paa at forsone Lidenskaberne i denne vilde, ulykkeligt op- 
revne Familie. Den tyveaarige Ida vil fejre Julen med Juletræ og 
Julesalme — et Træk, vi før har mødt — den ældre Søn Roberts 
taktløse Ironi dræber Stemningen. Alt brister. De lige forsonede 

29* 

Sønner rejse sig mod hinanden i Had, Faderen bliver tilsidst van- 
vittig under et Frygtanfald for, at Sønnen vil slaa ham paany, og 
dør snart efter. 

Atter her er det, som om en Familieforbandelse raader. 
Kun Idas Kærlighed til Wilhelm overlever Katastrofen og viser 
sig som den stærke Grund, hvorpaa en bedre Fremtid kan bygges. 

I dette Skuespil er især det Træk slaaende, som ogsaa 
møder én andensteds i de Unges Arbejder, at nemlig alle i Grunden 
er ret brave Mennesker, men da de ikke passe sammen, ikke for« 
staa hinanden, saa gør Familiesamlivet med de ulyksalige Forhold, 
det afføder, dem grusomme og slette. 

I endnu højere Grad end »Før Solopgang« er dette Drama 
vansiret ved overhakkede, afstumpede Ord, Prikker, der antyde 
kortere eller længere Pauser i Talen, og Angivelser for Skue- 
spillerne, af hvilke der undertiden gaa et Dusin tættrykte Petit- 
linjer paa en Replik, der bestaar af tre Ord. 



VI. 

I høj Grad beslægtet med »Das Friedensfest« er det meget 
talentfulde, men endnu sørgeligere og altfor monotone Skuespil 
Die Selicke af Arno Holz og Johannes Schlaf, som for et Par 
Maaneder siden opførtes paa »Freie Buhne« i Berlin. 

Faa Stykker gøre et saa dødeligt sørgmodigt Indtryk, hvad 
i øvrigt ikke skal være sagt som nogen Anke mod Kunsten deri, 
der ingenlunde er ringe. Virkelighedstroskaben i Dialogen overgaar 
selv de videstgaaende Forsøg paa Naturefterligning, man i Norden 
har set i dramatisk Form. Ved Opførelsen gjorde dette Skuespils 
Begivenhedsløshed imidlertid, at det aldeles ikke tog sig ud. 

Atter her en gammel, fortvivlet Fader, der er forfalden til 
Drik af Sorg over Samlivet med sin Hustru, der skøndt i og for sig 
ret skikkelig ærgrer og piner ham ved at binde hans Frihed. Vi 
befinde os i social Henseende paa et lavere Trin end i de tidligere 
Stykker. Vi er blandt Smaaborgere; Selicke er Bogholder. Hele 
Stykket er holdt i Berliner-Dialekt, der i Ordenes Skrivemaade er 
gennemført med strængeste Konsekvens. Næppe en eneste Vending 
har sin almindelige Retskrivning. Kun Datteren, den to og tyve- 
aarige Toni og hendes Beundrer, en ung brav teologisk Kandidat 
ved Navn Wendt, tale almindeligt Højtysk. 

Hele Stykket foregaar i Familiens tarvelige Dagligstue, i 
hvilket den yngste lille Datter, et otteaarigt Barn, ligger syg. Stykkets 
Stemning er den, som udbreder sig fra dette sygnende Barn, der 
tæres hen og dør af Mangel paa tilstrækkelig og tilstrækkeligt 
forstandig Pleje. I Hjemmet raader den dybeste Fattigdom. Den 
unge Datter syr for Brødet og slæber endog den Aften, paa hvilken 
Stykket foregaar, atter en Juleaften, en hel Pakke Syarbejde med 
hjem. Man venter denne Aften Faderen med dobbelt Utaalmodig- 
hed i Haab om, at han skal bringe nogle Julegaver med til Fa- 
miliens Smaa. Da han endelig langt ud paa Natten kommer hjem 
med Juletræet under Armen, er han drukken, og svarer haanligt 
paa Udbrud af Ringeagt fra Konen, hvem han afskyr, og hvis 
Person det er, som fordriver ham af Huset. Efterhaanden stiger 
hans Drukkenskab; han vil vække Børnene for at give dem For- 
æringer, endog den lille dødssyge Lina, hvis Sygdoms Karakter 
han ikke forstaar. Ja han er endog tilsidst i overstadig Drukken- 
skab nær ved at forgribe sig paa sin egen voksne Datter. 

Den unge Pige forsmægter i denne Sump. Hun lever for 
den klynkende Moder, for den fortvivlede Fader, for den syge lille 
Søster, for den tolvaarige Broder, og føler sig i dette huslige Hel- 
vede saa uundværlig, at hun lader den unge Kandidat, der elsker 
hende og hvem hun elsker, rejse bort for at tiltræde sit Embede 
uden at turde eller ville følge ham. Hun er en Engel af Godhed 
og Ynde, udført i en ganske realistisk Stil. 

Stykket ender gribende med det lille Barns Død. Et Drama 
er det ikke. Det maatte nødvendigvis falde igennem paa en Scene, 
men det er et mærkeligt ægte Arbejde, stilfærdigt og fornemt i 
Stil og Tone, saa trist og dagligdags end Indholdet er. 

Af de to unge, omtrent jævnaldrende Forfattere, der nu i 
Fællesskab have udgivet et Bind Noveller og et Skuespil, og som 
efter deres egen Paastand ikke blot ere forbundne ved et flere- 
aarigt Venskab, men ved næsten »kongruente« (o: ensdannede) 
kunstneriske Individualiteter, har Arno Holz — født 1863 i Rasten- 
burg — før sin realistiske Periode haft en rent lyrisk. I 1886 
udgav han den ungdommeligt friske Digtsamling »Das Buch der 
Zeit, Lieder eines Modemen«, Digte, i hvilke der lufter et lignende 
Frihedspust som i Karl Henctcells to dristige, stormende Digt- 
samlinger »Amselrufe« og »Diorama«, der begge ere blevne for- 
budne i Tyskland. 

VII. 

I Begyndelsen at' 1890 udkom endelig det sidste Ibsen til- 
egnede Drama: Gerechte Menschen af Hans von Basedow (født 
i Dessau 1857) Forfatter af talrige naturvidenskabelige, filosofiske 
og dramaturgiske Skrifter, desuden af en Række Noveller og 
Skuespil. 

»Retfærdige Mennesker« er en Art Efterligning af Vild- 
anden, kun at Indholdet er endnu forfærdeligere. Hvad den dra- 
matiske Diktion angaar, tilhører denne Forfatter ikke den yderligt- 
gaaende naturalistiske Retning. Han tilstræber fremfor alt den 
dramatiske Tydelighed. Hans Ærgerrighed ér at skrive »en god 
dramatisk Prosa«, hvormed' han mener et Sprog, der ved Ordvalg 
og Sætningsbygning tillader Skuespilleren at virke retorisk uden 
at blive unaturlig. 

Stykkets Lære er den, at »retfærdige Mennesker« i den 
stærkere og mere omfattende Betydning, hvori Ordet i dette Skue- 
spil tages, maa gaa ynkeligt til Grunde i Samfundet, som det er; 
der er ingen Frelse uden i »Livsløgnen« — det véd en af Stykkets 
Hovedpersoner allerede af »Vildanden«, som hun i en trøstesløs 
Time har læst. Moderen i Stykket — hun Hævnes ikke ander- 
ledes — er bleven ramt af frygtelige Skæbnens Slag. Hun venter 
netop sin eneste Søn, sin Fritz, tilbage fra Tugthuset, hvor han 
har tilbragt fulde fire Aar. Han blev i sin Tid idømt denne Straf, 
fordi han forsvarede sin Elskede Rosa mod den rige Købmand 
Prfitzner, der havde overfaldet hende og vilde skænde hende. Dette 
blev kaldt og straffet som Rovmordsforsøg. Selv i Danmark, hvor 
Retfærdigheden ikke altid blomstrer lige frodigt, vilde det vanskeligt 
være stemplet saadan. 

Efter Moderens Opfattelse er Loven Skyld i det skete; 
»Loven, som indespærrer den fattige, naar den rige har været 
gemen«. Selve Sagen holdes i Stykket i en vis Dunkelhed; ti 
Fritz har angrebet Købmanden paa Gaden, hvor et Voldtægtsforsøg 
dog ikke ret vel kan tænkes gjort. Efter den almindelige Opfat- 
telse i den lille By er Fritz nu blot Straffefangen, med hvem ingen 
kan omgaas. For Moderen er han en Martyr, »der har lidt uskyldig 
som Kristus paa Korset«. 

Medens Fritz var i Tugthuset, har Rosa ægtet selve den 
Købmand, som er Skyld i hendes Forlovedes Fængsling. Derover 

Fritz's Søster Bertha blevet vanvittig; hun fører i Stykkets 
første Akt bestandig afsindig Tale, der drejer sig on\ Tabet af 
hendes Broder. 

Nu kommer Protzner til Moderen for at tilkøbe sig Fred 
fra den tilbagevendende Søns Side, men bliver afvist; saa indfinder 
hans Hustru Rosa sig, modtages med Foragt, men forklarer da 
Moderen sin Handlemaade: Det er af Moderkærlighed til Fritz's senere 
fødte Barn, hvormed hun da var svanger, at hun har indladt sig 
paa det oprørende Giftermaal. Hun vilde give sit Barn en Fader, 
for at dette ikke i Samfundet skulde stemples som det uægte 
Barn af en Straffefange og en Tøjte. Mpderen opfordrer hende 
da til at vende tilbage til Fritz, hvem hun endnu elsker og ene 
har elsket. Men Rosa vil og tør det paa ingen Maade; en Plet 
vilde da bestandig hæfte ved Barnet, om Faderen end har været 
nok saa uskyldig. 

Saa snart Moderen er alene, aabner Fritz Husets Dør. Han 
træder ind »bleg, udtæret og sky«, som den tilbagevendende 
Tugthusfange ser ud i alle disse Stykker, føler sig undgaaet af 
alle og finder nu, da han stunder til Mødet med de faa, efter 
hvem han i de fire lange Aar saa bittert har længtes, sin Søster 
vanvittig, sin Elskede gift med hans Dødsfjende. 

Dog som Savnet af Broderen har berøvet Bertha hendes 
Forstand, saaledes faar hua den igen, saa snart hun har ham 
paany. Og da Fritz erfarer Grunden, hvorfor Rosa har ægtet 
Protzner, en unægtelig højst subtil Grund, som det ikke var ajt 
-vente, han eller nogen anden vilde falde paa af sig selv, saa vil 
han bortføre den Elskede og begynde et nyt Liv. Men Rosa 
s sætter sig derimod; Barnet, deres eget Barn, som Protzner anser 
for sit, staar dem imellem. D^tte Barn kan dets Moder hverken 
forlade eller medtage. Da beslutter Bertha i sit stille Sind at 
rydde Hindringen for de to's Forening af Vejen, idet hun ofrer 
sig for deres Vel. Vi erfare ikke straks hvorledes. 

En Nabo, der kommer i Besøg, og i Stykket skal forestille, 
hvad han deri bliver kaldt »et Billede paa Menneskeheden, giver 
med sin spidsborgerlige Grundopfattelse den gamle Moder Anled- 
ning til en Del Repliker, i hvilke Stykkets Moral faar et kraftigt 
Udtryk: Som den store Hob hænger denne Nabo Kappen efter 
Vinden. For at smigre de andre rauimer han de retfærdige 
Mennesker dødeligt, krænker deres Ære, ødelægger deres Lykke, 
bryder Staven over dem, naar de er uskyldigst. »Det hele Liv er 

en Løgn — en vældig Løgn«. Ogsaa Rosa har voldet Ulykken 
for »Livsløgnens«, for »de andre Menneskers« Skyld. 

Ved sidste Akts Begyndelse har Fritz faaet det fulde 
Indtryk af, hvorledes alle sky ham og væmmes ved ham som 
ved en Pestbefængt. Hvor han gaar og staar, hører han Ordet 
»Tugthusfangen!«. Enkelte af hans Ytringer minde stærkt om 
Ibsenske Repliker: »Et føler jeg! Det sandrueste, reneste, retfær- 
digste Menneske er det, der ikke har nogen Ven. Jo flere Fjender 
du har, et des friere og sandere Menneske er du«. Han og Rosa 
indsé modstræbende, at deres Barn kun kan blive lykkeligt i en 
Løgn; det maa vedblive at gælde for Købmandens Barn, og de 
Elskende maa give Afkald paa hinanden. De have netop taget 
Afsked, og Rosa har til sin Rædsel indset, at Fritz, som ikke kan 
leve uden hende, vil gaa bort for at søge Døden, da Bertha 
udfører sin fattede Beslutning. En Sax, hun tager fra Bordet T 
jager hun i det lille Barns Bryst; det synker sammen — og hun 
gribes af Vanvid paany. Nu er de Elskende hinandens for bestandig. 
Og Stykket ender med Moderens Velsignelse, der ledsages af 
Berthas afsindige Sang. 

Det hele løber altsaa ud i en Protest mod Samfundets 
Retfærdighedsbegreb, en Protest, der vilde virke med større Kraft, 
i Fald de Forudsætninger, paa hvilke Stykket opbygges, ikke var 
saa højst usandsynlige. Det forekommer lidet rimeligt, at nogen 
Domstol i Tyskland skulde idømme fire Aars Tugthus for det 
mest berettigede Nødværge, især hvor det politiske som her slet 
ikke spiller ind, og det forekommer ikke mindre usandsynligt, at 
en elskende Kvinde, som under sit Hjærte bærer et Barn af en 
Mand, der ene for hendes Skyld udstaar en uretfærdig Straf, i 
bedste Hensigt skulde falde paa at række selve den Kæltring sin 
Haand, der har forsøgt det lumpne Overfald, paa hendes Person, 
som hendes Elskede har afværget med Fare for sin Frihed. 

I »Moderne Dichtung« skrev Franz Wichmann om Stykket: 
»Der lader sig visselig drage mangen Parallel mellem »Vildanden« 
og »Retfærdige Mennesker«; vi indrømme ogsaa at dette og andre 
Dramaer i Tyskland ikke var opstaaede uden Ibsen som Forbillede; 
men dog have vi her at gøre med en ægte tysk Digtning. Og 

vi tilstaa , den synes os at have Forrangen for Ibsens Hvad 

Ibsen forsøgte at skrive med Forstanden, det har Basedow skrevet 
med Hjærtet, og efter vort Skøn tilkommer Prisen ham«. 



Digitized by Google 



Henrik Ibsen og hans Skole i Syskland. 



447 



VIII. 

Imidlertid man sporer i alle disse Skuespil en fælles Strøm- 
ning, en grundmelankolsk. Med haardnakket Tungsind skildres 
Livet som elendigt, Samfundet som uretfærdigt, usselt indrettet,, 
ulykkeligt, dumt eller lumpent. Digterne drage Samfundsopinionen, 
Politiken, Justitsen osv. ind for deres Forum og paavise Egen- 
nyttens eller Lavhedens Triumf næsten overalt; kort sagt, man 
synes — efter disse Skuespil at dømme — at befinde sig over- 
maade ilde i det store tyske Samfund. Forfattere, fødte paa de 
forskelligste Punkter i dette store opblomstrende Rige, have øjen- 
synligt et Indtryk deraf. 

Grunden til denne stærke Nedstemthed i hele denne Gruppe 
af moderne Skuespil er ikke let at angive. Den eneste, tilsyne- 
ladende faste, Lov for den literære Smags og Modes Omvekslinger 
er vistnok den, at den yngre Generation altid vil gøre noget 
andet, helst det modsatte af det, den ældre Generation har gjort. 
Et vist Kvantum Pessimisme i vore Dages Digtning beror vel 
simpelthen* paa en tidligere Digtnings lysere Karakter.' 

Dog skifter end Smagen fra Tidsrum til Tidsrutø, saa 
ligger dog Grunden til de dyberegaaende Omskiftelser i kunstnerisk 
Retning og Smag hyppigst i Forhold, der falde udenfor Kunsten,, 
særligt i Samtidens økonomiske Vilkaar og den i Samtiden fore- 
gaaende økonomiske Proces. Saa længe en fast Overlevering herskede 
i Kirke og Stat, saa længe var en saadan ogsaa herskende i 
Kunsten. Med alle økonomiske Kræfters Løsladelse ved Revolutionen 
fulgte Brud paa Aarhundreders kunstneriske og literære Tradition. 
At den nye tyske Skuespil-Literatur paa en saa krampagtig Maade 
giver sin Utilfredshed med de bestaaende Samfundsforhold Luft r 
det røber, saa vidt man kan skønne, at i vore Dages Tyskland det 
gamle Samfund har en afgørende Kamp at bestaa og er truet fra 
mange Sider paa én Gang. Hvad vi se Symptomer paa, er maaske 
Begyndelsen til Enden. 

Det, som har draget denne unge Literaturs Repræsentanter 
til Ibsen, er da ikke blot hans høje Rang som Poet og Tekniker, 
men Uhyggesstemningen, hvoraf de have gjort en stadig Rædsels- 
stemning, Forestillingen om en Samfunds-Uret og en Samfunds- 
Løgn, som de have optaget og stundum til det yderste overspændt, 
Troen paa Nødvendigheden af en Sindenes Revoltering, som hos 
dem er bleven til et indre Oprør mod bestaaende Fordomme, der 

undertiden er nær ved at slaa over i det parodiske, endelig den 
Blanding af individualistiske og socialistiske Sympatier og Tendenser, 
som findes hos ham, ogsaa gennemgaaende forekommer hos dem og 
hvoraf de ikke sjældent have brygget en Mikstur, mod hvilken den 
Drik, som Ibsen byder, er Sødmælk. 

Den Ibsen , disse unge Tyskere dyrke, er ikke ganske vor 
Ibsen. Han ligner ham omtrent som den tysk-indianske Medicin- 
mand med uhyre strittende Haar og Skæg, en Munchener Maler 
har udført, ligner den nordiske Ibsens kendte Skikkelse. 

Paafaldende er dét, at Ibsen, som trods sin høje Anseelse 
og betydelige aandelige Indflydelse i Norden, ikke kan siges her 
at have dannet Skole, i Tyskland er bleven en Art Fører paa 
det dramatiske og almindeligt literære Omraade. Man opfatter 
ham der som Realisten-, man har gjort hans Navn til et Banner, 
og en hel Ungdom flokkes nu under dette Banner i Tidsskrifter 
som »Freie Buhne«, »Moderne Dichtung« og andre. Atter og 
atter nævnes Navnet Ibsen som det Tegn, i hvilket man vil sejre. 

Underligt er det især af den Grund, at Ibsen i en vis 
Forstand synes saa lidet egnet til en saadan Stilling. Aldrig ytrer 
han offentligt i tyske Blade et Ord om sine kunstneriske Principer 
eller om sin Trosbekendelse paa andre Omraader; aldrig sender 
han de Tidsskrifter, i hvilke man en Gang hver fjortende Dag 
eller hver Maaned dør for ham, en eneste Linje. Denne Tavshed 
har imidlertid rimeligvis for Tyskerne, som ikke ere vante til den, 
noget særlig majestætisk. Hertil kommer, at saa lukket det 
Fysiognomi er, som Ibsen vender ud imod Offentligheden, saa 
aabent og talende er i Reglen det, han vender ud imod de 
Skribenter og Digtere, der søge ham som Privatmand. Talrige af 
de unge, som Brahm, Schienther, Bahr, Basedow have nydt hans 
Omgang, og at det Indtryk, de have modtaget, har været det 
gunstigste, derom have flere af dem givet Vidnesbyrd for Offent- 
ligheden. Man véd desuden, at Ibsen ikke er sparsom med privat 
Anerkendelse af de Arbejder, som blive ham tilsendte af Beundrere; 
undertiden hænder det jo, at de paagældende udbede sig Tilladelse 
til at offentliggøre den i et Privatbrev modtagne smigrende Dom 
fra Mesteren. Almenheden i Norden erfor jo ad denne Vej, at 
Henrik Ibsen f. Eks. har betegnet Digterværker af Hr. R. Schmidt og 
Fru L. Kieler som staaende paa Literaturens højeste Højder. Der 
gives slette Mennesker, som tro, at Ibsen nøjes med i Brevene 
let at variere en én Gang for alle trykt, begejstret Formular, som 

allerede skal have skaffet ham mange Venner og Veninder. Gode 
Mennesker tro ikke sligt. 

IX. 

I de senere Aar er det hændt Ibsen, som er hændt adskillige 
andre stærkt fremragende Kunstnere og Digtere paa Alderdommens 
Grænse, og som er hændt den franske Digter, der frembyder 
nogle Paralleler med ham, den yngre Dumas, nemlig at han fra 
Virkelighedsgengiver er bleven Symboliker. »Rosmersholm« og 
»Fruen fra Havet« svare i Ibsens Digtning til hvad »L'Etrangére« 
og »La femme de Claude« er i Dumas' Produktion. I Grunden 
er alt i disse Stykker Symbolik, siger et og mener et andet, mere 
omfattende. 

Montégut har et Sted skrevet, at Shakespeare, da han 
nærmede sig de halvthundrede Aar, i Dramaet »Stormen«, hvor 
alt er symbolsk, gav sin Digtergenius Afsked, idet han lod Pros- 
pero give Ariel den. »Det gik Shakespeare«, siger han, »som det 
er gaaet Michel Angelo, Goethe og Beethoven: altsom han blev 
ældre, blev hverken det almindelige Syn paa Naturen eller Hjærtets 
almindelige Følelser ham nok. Han gav Verden sine Drømmes 
Farve. Hans Opfattelse blev mere sindrig, mere subtil og fin, men 
det stoflige og faste i Skikkelserne stod i Fare for at gaa tabt; 
han fortabte sig i Abstraktioner. Et Skridt endnu, og han var 
udenfor Naturen.« 

Saaledes er det gaaet Dumas. Hans fremmede Kvinde er 
Zigøjnerkvindeligheden, Gérard den ideale Elskov, berettiget blot 
som saadan, Hertugen af Septmonts Fordærvetheden paa Grund 
af Udsvævelser, Césarine Kejserdømmet, Claude den franske Genius, 
Cantagnac Preussen. Saaledes er det ogsaa gaaet Ibsen: Ros- 
mersholm, hvor Børnene ikke skrige, naar de er smaa, og ikke le, 
naar de blive voksne; det er intet almindeligt Hjem, men det sym- 
bolske Udtryk for et Sted, hvor Livsytringerne i deres Uforbehol- 
denhed kvæles som i Norge. Karudsedammen lige ved Havet, men 
hvortil Verdenshavets Strøm ikke naaer, det er mere end en al- 
mindelig Dam; Nordens Beboere kunne næsten alle spejle sig i 
den. Og saaledes er den fremmede Mand i »Fruen fra Havet« 
Udveens, de dristige Længslers Genstand. 

Naar hos Dumas Rebekka og hendes Fader Daniel vil drage 
ud i den vide Verden for at finde Israels tabte Stammer og gøre 
deres Landsmænd til et Folk, saa ligger heri en Idealisme, med 

hvilken vi er udenfor Virkeligheden. Naar hos Ibsen tilsidst Fore- 
stillingen om »Frihed, Frihed under Ansvarc er bleven til en Art 
Trylleformel, som henrykker, selv om alt ellers bliver, som det 
var: saa er atter heri en Spiritualisme, der ikke har stort med 
Virkeligheden at gøre. Ti om en Kvinde elsker eller ikke elsker 
sin Mand, det beror paa Naturmagter, som aldeles ikke anfægtes 
af Spørgsmaalet om Ansvar eller Ikke-Ansvar, end ikke af Spørgs- 
maalet om Frihed. 

Saaledes sporer man i Ibsens seneste Værker ikke faa Træk, 
der skulde gøre det vanskeligt netop nu i hans Navn at se et 
Realismens eller Naturalismens Løsen. Og dog er det nu, at han, 
opfattet som typisk Realist, virker videst omkring. 

Ikke noget ganske ringe Antal af nordiske Videnskabsmænd 
har som bekendt grebet ind i Verdensudviklingen. Langt færre 
nordiske Forfattere, der tilhøre den skønne Literatur, have udøvet 
nogen nævneværdig Indflydelse udenfor de skandinaviske Lande, 
selv om de have gjort deres Navne kendte videnom. Siden Hol- 
bergs Tid har næppe mere end én nordisk Forfatter udenfor Norden 
udøvet Indflydelse i større Stil, og denne ene er Ibsen. Han har 
virket dels ved sin Kunst, som almindeligt beundres, dels ved sin 
relativt store Fordomsfrihed, som ikke lader sig skille fra hans 
Kunst, men som ikke er bleven paaskønnet i samme Udstrækning. 

Han har fortjænt den ualmindelige Medgang, der efter en 
vanskelig Ungdom nu i hans ældre Alder er bleven hans Lod. 

Georg Brandes. 

Uer var Forhør, Krigsforhør, som det hedder. Inde i den 
43de Retssal med sin Skranke og de blanke, oljemalede, rødblaa 
Vægge stod Auditøren og de tre Officerer ved det grønne Bord. 
Kaptajnen havde straks spurgt Auditøren om »det blev langt ?c 
og denne havde hos Sekondløjtnanten vakt Interesse for Sagen 
ved at svare: »Haaber det ikke, kun en Alimentationssag.« »Ak 
ja!« sukkede Kaptajnen og satte sig for Enden af Bordet, idet 
han lagde Huen foran sig og gav sig til at gnide paa sit Sabel- 
hæfte med Handsken. Men Sekondløjtnanten, som ikke ofte 
havde været Bisidder ved de mange og lange kedsommelige For- 
hør, var fuld af Nysgerrighed lige overfor den forestaaende Sag, 
som lød saa pikant, og han var fuld af Iver, da han skulde 
hente »Komparenten« ind. 

»97, Lars Larsen,« raabte han ude i Forstuen. 

Lars Larsen havde nu været Rekrut i to Maaneder, og 
han var begyndt at vænne sig til det militære Liv. Landsbyen 
der hjemme stod for ham, som var den Tusender af Mile borte, 
og Vinterens Slid, ja selv Foraarspløjningens Stampen om i den 
fugtige Muld laa som Aar tilbage i hans Bevidsthed. Livet der 
hjemme: fra Loen og Marken til Madfadet, og fra Madfadet til 
Loen og Marken, og saa endelig den mugne Karlekammer-Sæng 
om Aftenen efter et Par Timers Dvasken med en stumpet og 
sur Pibe, samt, naar det kom højt, en Smule Jav med Pigerne, 
der lugtede af Kostalden, var bleven byttet om med det propre, 
maskinmæssige Liv med alle de forbløffende Varianter af nye 
Ting, nye Lærdomme, nye Geværgreb og Skydning og Smaa- 
marscher og Smaaløb og Pudsning og Vagttjæneste og — puh! 

han fik aldrig Tid til at kede sig. Lidt efter lidt var han vaagnet 
op i en hel ny Verden. Han havde ganske vist gaaet en Del 
igennem i Begyndelsen, men den krogede Ryg var mere ret, den 
ludende Nakke knejste højere end forhen, og i hans træge Hjærne 
fimrede mange nye Lærdomme om, vakt til Live ved Befalings- 
mændenes Foredrag og ved Omgangen med de mange Kamme- 
rater. Det havde kostet meget at naa saa vidt. »Skuldergrebet« 
havde været værst. Han havde slaaet i Geværet uden Hensyn til 
de revnede Hænder. »Ret de Fingre ud!« havde Sergenten raabt 
og brølt, indtil Taalmodigheden havde bristet ud i et Fyrværkeri 
af Paakaldelser af alle onde og uhyggelige Magter, der vakte 
Løjtnantens Opmærksomhed. Og Sergenten havde forklaret 
Løjtnanten, at 97 ikke vilde strække de Fingre ud. Og 97 
havde rakt sin krummede Arbejdsnæve frem og sagt: »de Fingre 
retter sig aldrig , Hr. Løjtnant , de har maattet ta'e i med fra 
Dreng.« Men fra den Dag blev det ikke forlangt, at han skulde 
strække Fingrene, der vare trukne sammen af den gule, tykke 
Hud inde i den haarde Haand. 

Den lille Kulsvier »passede sig selv« og syntes godt om 
at være Soldat; han havde hverken Fa'er eller Mo'er eller 
Hjemstand at længes efter. Det kneb svært med at komme 
ud af det med Lønningen, men skulde det saa være, havde han 
jo altid noget af sin Vinterløn i Behold; ja havde det ikke været 
fordi han altid havde haft svært ved »at lære«, var han ikke 
bange for Underkorporalskolen, men det var kun smaat med 
hans Læsning og Skrivning — og regne! Nej, nej, det var nok ikke 
for ham at tænke paa. Lars Larsens aandelige Ævner stod ikke 
i Forhold til hans svære Arme og de brede Skulderblade, som 
syntes udenpaa Uniformsfrakken. 

»Er det Rekrut Nr. 97, Lars Larsen?« spurgte Auditøren. 
»Javel.« 

Hans Stam- og Straffeliste blev oplæst. Paa Forespørgsel 
om han havde været tiltalt eller straffet, før han kom i Tjænesten, 
svarede han nej. Om han havde været Vidne? Nej. Om han 
havde faaet Fattigunderstøttelse? Nej. 

»Naa,« sagde Auditøren, der er kommen et Brev fra 
Herredsfogden om, at Pigen Kirstine Marie Jensen har udlagt 
Dem som Fader til et Barn, som hun har født den 26de Marts 

dette Aar, og Forespørgsel om, hvorvidt De vil finde Dem i at be- 
tale til dette Barn?« 

Lars Larsen svarede ikke. 

»Altsaa, min gode Mand, hvor meget kan De betale ti! 
Barnet? Skal vi sige 7 Daler om Maaneden? — Naa ikke det, 
men 6 da, hvad?« 

»Fem.« 

»Naa, altsaa De mener ikke at kunne paatage Dem at 
betale mere end 5 Daler. Vel. Ja saa kan vi jo skrive det 
tilbage.« 

Auditøren dyppede Pennen for at føre det til Protokols, 
Sekondlieutnanten saa' skuffet ud over, at Sagen gik saa tørt og 
glat, Kaptajnen polerede sit Sabelhæfte, og den tredje Officer 
mønstrede med et Kenderblik Nr. 97's Paaklædning og Pudsning. 

»Altsaa,« sagde Auditøren og mumlede videre, medens han 
skrev: »fremstod Komparenten — — — erklærede — osv. 
osv.« , indtil han med højere og vægtigere Stemme læste — »og 

vedgik at være Fader til det af Pigen Kirstine ,« men blev 

her afbrudt af Nr. 97 med et højt og bestemt »Næj!« 

Auditøren vendte sig om imod ham og tog Næsebrillerne 
af: »Men for Pokker, De indrømmede jo, at De var Bårne-* 
faderen?« 

»Næj, jæ sa'e, a' jæ var villig at betale,« — tilføjede han 
efter en lille Pavse — »tor dæ' ka' jo itt' hjælp' andet, naar 
hun har lagt mæ ud.« 

»Men hvem er da Fa'r til Barnet, min gode Mand? Hvem 
har hun staaet i Forhold til foruden Dem?« 

»Der æ' Ole Jensen« 

»Fra samme By?« 

»Javel, vi tjænt' sammen i hanses Fa'ers Goer mæ' Pigen, 
— og nu i Vinters har han købt en Goer i Vestersognet. « 

»Kan De bevise det, De der siger? Jeg mener, kan De 
føre Vidner paa det?« 

»Næj, men jæ' tror 'et bestemt.« 

»Ja det er jo godt nok, at De tror det bestemt, men det 
kan jo ikke hjælpe. — — Jeg indser ikke, at der er noget at 
gøre ved den Ting. — Har De mere at anmærke?« 

»Næj.« 

»Naa, saa skriver vi: indvilliger i at betale maaned- 

lig 5 Rigsdaler.« Auditøren skrev videre, og da han var færdig, 

oplæste ban Protokollen. Da Lars Larsen ikke havde videre at 
anføre, skrev Bisidderne under, og Forhøret sluttedes. 

Lars Larsen var ikke i godt Humør, da han gik fra For- 
høret. Længe havde han gaaet og ventet, at der vilde komme 
noget ud af den Historie med Stine. Hun havde et Par Gange 
slaaet paa, at hun vilde mælde ham, naar Tiden kom, men han 
havde vist hende af med et Par spøgende Ord, for hun vidste 
jo godt, at det ikke var ham, men Ole. Det havde hun jo 
selv sagt en anden Dag. Ole havde jo ogsaa bedre Raad end 
som han. Ole var Gaardmand, saa hun stod sig jo ogsaa bedre 
ved Ole. Men straks, da han nu var bleven tilsagt til Forhøret, 
havde han tænkt sig, at der var Ugler i Mosen, og da han nu 
stod overfor den nøgne Virkelighed, var han fuld af Harme og 
Græmmelse, og han indsaå, at der var Filureri med i Spillet. 
Hun var en skidt Tøs, var Stine, og Ole kunde finde paa alting 
for at slippe. — Lars Larsen var ikke Karl for at tænke længe 
eller meget over Livets Tildragelser, det laa ikke for ham at 
grunde og granske, han plejede at handle straks, han var beslut- 
som af sig — men her havde han straks sét, at han var afmægtig : 
man havde overlistet ham, og det var hans Overbevisning, at 
Ole Jensen maatte have givet Stine Penge for at blive fri. Lars 
var i daarligt Humør, — men der var jo ikke noget at gøre ved 
den Ting, tænkte han med et Suk, og Barnefaderen imod sin 
Overbevisning passede herefter igen sin Tjæneste saa godt som 
før, bidrog sit til med ihærdig Iver at slide paa Fælledens tynde 
Græs i Forsommerens Hede og satte sin Kraft ind paa »at 
komme helt over Sadlen« inde i det dunkle Gymnastikhus. 

En seks Ugers Tid efter fik han Brev fra Stine. Hun laa 
paa Hospitalet og var meget syg, hun vilde gærne tale med ham 
og havde derfor faaet én til at skrive efter ham. 

Lars Larsen ventede, til det blev Lørdag, og fik saa Orlov 
af Kaptajnen fra Eftermiddagen til Søndag Aften. Det kunde jo 
dog være, tænkte han, at Samvittigheden havde slaaet Stine, og 
at hun nu, da hun var saa meget syg, vilde sige ham Sandheden. 
Hel let i Sind kørte han af Sted med Toget. Han havde ikke 
været hjemme, siden han var kommen i Trøjen, men han glædede 
sig dog ikke saa meget som de andre Karle, der havde Orlov; 
ti han havde jo ikke Slægtninge at ty til og vise sig for i Uni-, 

formen. Om Natten kunde han vel nok være hos gamle Anders 
Husmand eller en anden god Ven, for hjem paa Gaarden hos 
Ole Jensen vilde han ikke gaa. Han vilde ikke have noget med 
de Rævepelse at gøre, nej, — kunde han bare faa Stine til at 
bekende Sandheden i Vidners Nærværelse, saa skulde han nok 
bagefter gaa op og snakke med Manden, om han end var nok 
saa »semper« *) og storsnudet. 

Han stod af ved Hillerød Station og gik uden om Byen 
ind over Markerne. Han havde en halvanden Mil til Sygehuset. 
Det var en stille, kølig Sommereftermiddag. Han snusede med 
Velbehag den fugtige, krydrede Lugt fra Græsmarkerne til sig, og 
den kvalme Dunst fra Kasernen, som endnu hang ham i Klæd- 
erne, veg lidt efter lidt for Friskheden og Sundheden herude i 
den hjemlige Jordbunds frugtbare Uddunstninger. Han kendte 
sig igen i disse Omgivelser, og dog syntes alt ham saa nyt' og 
kønt. Det var svært, saa Rugen var høj, det blev vist tidlig 
Høst. Ovre paa Enghavegaarden pløjede de nu den store Brak- 
mark, han kunde se, der var fire Par Heste i Gang, nej fem min 
Sandten! dér kom jo et til op bag Bakken, — mon Hytte-Jens 
var kommen i Tjæneste derovre? Men han skulde til højre over 
Aaen, der var ikke Tid at tøve. Og dog kunde han ikke lade 
være at se sig omkring og staa stille og nyde den hjemlige Egn. 
Han undredes over, at alt var saa vidt fremme og var næsten 
forbavset over, at Naturen og Menneskene havde fortsat deres 
Værk, uden at han havde været med: »Næj se, Ævlerne knyttes 
allerede, det var da mærkeligtic — han havde jo ikke set dem i 
Blomster i Aar. Saa gik han et godt Stykke langs med Skoven, 
men Markerne havde mest hans Interesse, og han vandrede snart 
over Aaen vesterpaa ad en lille Sti. Nu kendte han hver Plet, 
hver Sten, hvert Straa, syntes han. Ovre bag Bakken saa' han 
Poplerne i Ole Jensens Have kigge op. Dér var Hylden, den 
gamle Hyld, mangen Gang havde han ligget paa Maven langs 
ud ad den tykke Stamme, som hældede ud over Aaen, og fisket 
efter Karudser. Det var den Gang, han vai* Vogterdreng paa 
Gaarden og foruden Køerne ogsaa havde den lille Nikoline at 
have Opsigt med; ja, nu var hun vel snart en voksen Tøs. — 
Herregud, tænkte han, her gaar jeg som et fremmed Menneske i 
min egen Fødeegn. Slid og Slæb har jeg haft her hjemme alle 

mine Dage og kun Sulteføde mangen Gang. Der er nok ikke 
mange, der bryder sig om dig alligevel. Du har ikke megen 
Velkommen at vente lille La's andet end bar' Vrøvl og Sluder i 
denne Verden. Han gik op paa en Høj og saa' ud over de flade 
Marker, der med frodig, lysegrøn Grøde i regelmæssige Skifter 
strakte sig over mod Gribskov og tabte sig nordpaa op . imod 
Banken og Alsynderup Kirke, Engene laa mørkere med deres 
stride Græs og mange gule Blomster. De var begyndt at slaa 
Græs dernede, han kunde ingen Mennesker se, men hørte Lyden 
af en hvæssende Le synge gennem Luften. Saa gik han ned til 
den gamle Husmand, som stod og huggede Ved. 

»Go'dav Anders!« 

>Dæ æ dov aldrig La's?« 

»Vel æ dæ dæ>« 

»Nu har jæ Satan riv' mæ aldrig set saa galt!« 
»Er Do ene hjemm'?« 

»Ja, de andre æ nøre aa pladdre Tørre. Maren var her 
ve' ha'lgaaen Midde, — ska' Do itt' ha' nouet aa spis aa en 
bitte Dram?« 

»Tak for dæ, Anders, men jæ' ka' itt* bie« — og han 
fortalte sit Ærinde: han vilde over paa Sygehuset samme Aften 
og tale med Stine. 

»Ja dæ' æ' nok skidt mæ Stin', hun vil ikke arte 1 ) sig y 
«iden hun barsled'.« 

Den Gamle lovede ham Nattelogis og fortalte ham nyt fra 
Egnen og om sig selv. Han havde solgt den ene Ko, nu havde 
han kun den røddragede og saa det gamle Fitte-Øg; han 
havde igen i Aar pløjet sin Lod op nede ved Havrestykket, men 
det »æ* Satan riv' mæ bar' edelig Sand æ'et, — jou Maren var 
ellers svær rask, men bløv nouet tykøret*) med Aarene« — og 
han blev ved at snakke, uden at Lars hørte efter, han tænkte 
kun paa at komme af Sted. 

Sygehuset var en stor, rød Bygning, som nylig var taget i 
Brug — der laa endnu Stabler af Sten og overkalkede Brædder 
omkring den, og Haven var ikke rigtig anlagt endnu. 



') bedre sig. ') døv. 

Lars traf straks Inspektøren, som han ikke kendte.. Han 
lignede en Skolelærer og stod udenfor Huset i Morgensko og røg 
af en lang Pibe. 

»Go'dav!« sagde Lars og tog til Huen. 

»Goddag, goddag. c 

»Jæ vilde saa mæjet gerne se at komm' te' aa tale mæ en 
Pi'e, som æ' her paa Hospitalets 

»Hvad er det for en lille Pige?« 

»Dæ' æ' Stine Jensen fra Tuelstrup.« 

»Hm! — Er det din Kærest'?« spurgte Inspektøren og saa' 
stift paa ham. 

»Næj.« 

»Er det din Familje?« 
»Næj.« 

»Ja, for hun er død i Gaar, min gode Ven.« 

»Dæ æ dov vel aldrig sandt?« sagde Lars forskrækket. 
Men det var sandt. — Han forhørte sig om de nærmere Om- 
stændigheder og kom ogsaa til at tale med Gangkonen. Det var 
hende, som havde sendt ham Brevet, og han spurgte hende nu, 
om Stine ikke havde sagt nogen videre Besked til hende. 

»Næj, næj, næj,« svarede den lille lavbenede Kone, der 
medens hun talte hvilede Strikketøjet paa sin tykke, runde Mave 
og lo ligesom en Hest, der griner: Nej, der var saamænd ingen 
Besked. Stine havde »immer væ't saa svingel og hovedtumlet« 
og havde ikke Sans for nogen Ting, og med det stive Grin i sit 
brune Ansigt gav hun Lars Pigens hele Sygehistorie, lige fra hun 
var blevet lagt ind, og til hun var »død og borte«. 

Da han vilde gaa, kom han først i Tanker om Barnet. 
»Naa, saa Du er Fa'er til Barnet,« sagde Konen, »jeg troede saa- 
mænd, det var unge Ole Jensen. Ja, ja, hun vidste det vel bedst 
selv.« Hun fortalte, at Barnet var nede paa Fattiggaarden i 
Tuelstrup og sagde tilsidst: »Ja, nu er Du jo ene om'et, det kan 
jo blive tungholdendes nok for Dig, men Du kan jo gaa nør og 
sige fra, saa beholder de det vel nok paa »Gaarden«, mens Du 
ligger inde i Tjænesten.« 

Saa gik han, men han havde en Følelse af, at hun stod 
og lo efter ham. 

Det var en stor Skuffelse for Lars Larsen. Han havde 
saa vist haabet at faa Klarhed i Tingene. Nu maatte han op- 
give det Haab at faa Barnets rette Fader frem. Havde Stine 

faaet Penge af Gaardmanden, saa havde Konen vel nok vidst 
at redde dem: »Hvad Fa'en grinte hun a\ den Stumpegumpe!« 

Det ringede til Solnedgang, da han kom hjem til Anders 
Husmand, og han sad længe og talte med de gamle, døve Folk. 
Men Maren vilde ikke have Unger i Huset til Paatynge, og 
Anders vilde ikke gaa i Løfte for ham paa Fattiggaarden, saa 
længe han var Soldat; — naar han kom hjem og fik Løn, var 
det en anden Sag, saa kunde de tales ved: »Men Do sku' go' 
op til Ole Jensen, lille La's, aa snakk' gammelt mæ' Manden!« 
»Næj,« svor Lars, »jæ vil itt' komm* som en Stakkel aa spille 
Fjols som deropp' po Haaspitalet !« 

Næste Dag før Kirketid gik Lars til Fattiggaarden. Han 
mødte mange bekendte, som skulde til Kirke, og han kom i 
Snak med dem om almindelige Ting. »Se ind til os!« var der 
flere, der sagde; ti paa Landet vil man gærne have fat i Sol- 
daterne for at høre nyt fra Byen, naar de kommer hjem. Oppe 
ved Kirkestien mødte han Konfirmanderne, dem gik han rask 
forbi med et: Godav! men imellem dem syntes han at kende 
Gaardmandens Nikoline. »Det var jo La's,« hørte han dem sige 
bagved sig. En af de kækkeste raabte: La's! men han gik hur- 
tigere til. Det var dog vel næppe Nikoline, som havde raabt 
efter ham! 

Fattighusbestyreren var en falleret Gaardmand fra Om- 
egnen, som havde meget at sige i Sogneraadet, og han og Lars 
var gode Bekendte. 

Samtalen begyndte ogsaa i al Fredsommelighed. For- 
standeren vilde jo nok beholde Barnet »et Ryk« endnu, men 
om Betalingen kunde de ikke blive enige. Sognet kunde ikke 
tage det for Alimentationsbidraget alene; nu da Stine var død, 
maatte Lars betale for hende med. »Men dæ' æ' dov tilstaaeligt 1 ) 
Mand,« sagde Forstanderen, »aa vi faa alier i Evighed Has po 
den Tvistion! 8 ) — dæ' æ' dov bedder om 8 ) a' sætt' Ungen i 
Plæje for en fire- fem Daler aa faa'en spolert.« 

»Jæ ve* nok gi'e dine Ord Magt, Jens Petersen,« svarede 
Lars betænksomt, »hvis der var Redning for mæ, menne « 

Men Jens Petersen blev tilsidst ked af al den Snak. 



*) rimeligt. a ) Disput. •) end. 

»Jæ undres paa, Lars Larsen, a' vi itt* ka' enes om den 
Ting. Du plæjer van a' være en fremflugtig ') Karl , men Du æ' 
jo saa not 2 ), at dæ' itt' æ' ligt noget. Man ska' itt' sitte Laaret 
a' sin Ven, si'er jæ, men Sognerodet gi'er Døden aa Dævlen i 
Dæj aa din Unge, som jo dov æ' dit Kød aa Blod, som hele 
Sognet ka' sie fra om, — Fattighjælp ka' Du faa, aa saa æ' 
den Histaarie forbi !« 

Men nu blev Lars vred for Alvor, han slog i Bordet og 
svor, at de var nogle Tyvetampe alle til Hobe: »Ska' jæ' la' 
mæ' kue ka'ske? Jæ ejer 8 ) itt* én en rød Skilling, aa saa ska' 
jæ' ta' Fattighjælp! Næj,« bandte han, >æ' jæ' prakket Ungen 
paa Halsen, ska' jæ' Fanden hugge mæ' nok overfare 4 ) at holde 
Livet i hender!« 

»Saa ta' Tøsen aa skrup a' mæ' Dæj!« 

»Kom mæ' hender!« raabte Lars og gik ud af Døren ned 
i Porten; men Jens Petersen blev staaende i den aabne Dør: 
»Kesten,« raabte han, »la' Lars Larsen taa Stines Tøs paa en 
straks! — Vil Du betale Lars, eller vil Du kræves?« 

Lars gik ind igen, da han var bleven mere rolig, tog 
Pungen frem og talte de Penge op, som der skyldtes for Barnets 
Ophold. Han talte dem to Gange, saa sagde han: »Der ska' itt' 
fejle for en Hægte!« og dermed forlod han Stuen uden at sige 
Farvel. 

I Porten stod en gammel, rynken Morlille med Barnet. 
»Ska' Do ha' Tøsen mæ' Dæ'?« spurgte hun forbavset. 
»Ka* Do laane mæ et Tørklæ'e, jæ ska' skikke Dæj 'et 

igen?« 

Jøsses jov, dæ ka' jæ vel nok,« sagde hun og saa' til 
Pungen, som han endnu havde i Haanden. »Ork saadan et 
naadigt 5 ) Barn hun æ' , dæ' ka' Do aldrig tro , — ka' Du se, 
hvor hun milder 6 ) a' Dæj, aldrig æ' hun overstyrlig 7 ) eller 
vræssen 8 ) — — « 

Men uden at se paa det, svøbte Lars Barnet ind i det 
gamle graa Klæde, gav Konen en Drikkeskilling og vilde gaa 
uden at svare et Ord. 

»Bi et lille Gran,« mimrede den gamle, »ta' Do Flasken 
mæ, om Do hår langt a' go.« 



l ) ferm. *) nøjeregnende. 8 ) skylder. *) sørge for. 5 ) godt, stille, 
6 ) smiler. 7 ) ustyrlig. 8 ) vrissen, gnaven. 

Lars tog Patteflasken og gik ud ad Porten. Det var det 
eneste, Stine havde efterladt sit Barn. 

Da hans Vrede havde sat sig, følte han sig forknyt og 
ensom ligesom Dagen før. Han stod et Øjeblik raadvild stille 
og følte sig lige saa hjælpeløs som Barnet, han bar i Armen. 
Hvor skulde han dog gaa hen? De samme fortvivlede Følelser, 
som saa hyppigt fremkalder Forbrydelser hos stakkels Mødre imod 
deres uægte Børn, sivede langsomt gennem hans Sjæl. Ja, nu 
kunde han bedre forstaa, at de havde fundet et Barnelig under 
Isen i Mergelgraven i Vinters, og han tænkte paa den svenske 
Malkepige fra Bendstrup, som havde født i Dølgsmaal. — Han 
tørrede Sveden af Panden. Hvor skulde han dog gaa hen? Til 
gamle Anders Husmand? Nej, det kunde ikke hjælpe. Til Tuel- 
strup? Nej, Stine havde ingen Forældre eller Slægt dér, saa vidt 
han vidste; men han kunde da ikke slæbe Ungen hjem med til 
Byen! — han stoppede straks ved den Tanke, og uden at dvæle 
længere tog han med lange Skridt Vejen til Hillerød Station: 
han vilde se at faa Tøsen anbragt hos sin Vaskekone hjemme i 
Garnisonen, til han fandt et bedre Sted. Nu gjaldt det blot om 
at komme af Sted snarest muligt og ikke at træffe Folk fra Egnen 
eller Kammerater med Orlov. Han havde ikke Lyst til at blive 
til Grin, og han følte stærkt det latterlige ved Situationen. 

Barnet, som havde haft Øjnene aabne, da han tog det, 
var straks faldet i Søvn igen, og han skridtede godt ud. 

Det siges ofte, at Soldater har Anlæg til at være Gold- 
ammer, men disse Anlæg har de som oftest erhvervet sig i 
Hjemmet , og Lars Larsen var heller ikke ukendt med at være 
Barnepige. Fra den Tid han var Vogterdreng, havde han sam- 
tidig maattet røgte Familjens smaa Børn, og han havde tit haft 
baade den smaa Nikoline og den lille Patteunge i den lave Træ- 
vogn ude med sig i Marken. Det var ham derfor ikke saa uvant 
at gaa med Barnet i Favnen, han bar det med øvede Arme og 
behandlede det med Rutine, medens det stadigvæk sov. 

Da han havde taget sin Beslutning, og da han næsten 
ikke mødte Folk, som nu efter Kirketid var hjemme at spise, blev 
hans Stemning lettere, og han var hel frejdig, da han ved Mid- 
dagstid naaede Stationen. 

Han slap ind i en Kupé, uden at nogen lagde Mærke til, 
at den graa Bylt var et Barn, men Hjærtet havde banket i Livet 

paa ham af Angest for at det skulde vaagne og skrige i Vente- 
salen. Han var helt svedt, da han satte sig hen i et Hjørne af 
Baasen. Der var varmt derinde og lugtede af gammel Tobak 
og af Bænkenes Fernis, men der var ingen Folk, kun omme bag 
Skilderrummet hørte lian muntre Stemmer, og da Barnet vaag- 
nede ved den forandrede Bevægelse, stak han behændig Flaskens 
Gummitud ind i dets lille, aabne Gab. Det drak, og saa sov det 
igen. Den gamle havde Ret: det var et fælt, naadigt Barn. Men 
Lars Larsen havde ikke nogen Fornemmelse af Glæde og Ro 
over dets Medgørlighed: — det var jo ikke hans. Det var jo dog 
ligegodt altfor tosset, at han skulde have alt det Mas med et 
fremmed Barn — med Gaardmandens Unge! Han tænkte kun 
paa, hvorledes han skulde hævne sig paa den fordømte Karl og 
faa Ram paa ham, fordi han havde taget ham ved Næsen. 

Da han kom til den lille Garnisonsby, laa Gaderne sol- 
beskinnede og folketomme, og det lykkedes ham uden Vanskelig- 
hed at komme ubemærket hen i det lille Stræde, hvor Vaskekonen 
boede. — Der er en stor Mængde Smaafamiljer, som i Garni- 
sonerne have deres Udkomme ved Soldaterne, især lever mangen 
fattig Kone af at vaske for dem. Hver Lørdag bringer de hende 
deres lille Byldt, og desuden staar hun dem bi paa mange 
Maader, gemmer deres civile Klæder, deres Penge, deres Føde- 
varer for dem og giver dem tit Ophold i sin Stue i ledige 
Timer. Men Lars Larsens ellers saa skikkelige, gamle Vaske- 
kone slog de udblødte Hænder sammen af Forfærdelse, da han 
kom med Barnet. Sligt var dog endnu aldrig bleven budt hende! 
Beholde det, kunde der ikke være Tale om, det erklærede hun 
straks, da hun havde hørt Historien, men hun var villig til at 
huse det Natten over. 

Om Aftenen vidste Lars Larsens Kompagnikammerater 
allerede Besked med, at 97 havde bragt et Barn hjem med sig, 
om Morgenen fik Underkorporalerne det at vide, fra dem gik det 
til Underofficererne, og da Kaptajnen kom ud paa Eksercerpladsen 
om Formiddagen, mældte Premierløjtnanten ham det. 

Den lille Mand kløede sig bag Øret, han interesserede sig 
meget for sine Folk, han holdt af at kende hver enkelt Mand, 
nøje at sætte sig ind i deres private Forhold og at hjælpe dem i 
alle Tilfælde — men dette var dog noget højst besynderligt 

noget. Medens han talte med Premierløjtnanten, stod han og 
stirrede ud for sig, og hans Blik fløj hen over Kompagniet, som 
i smaa Troppe holdt Øvelser omkring ham. Skulde han mælde 
Sagen ind, tænkte han, og lade den gaa sin officielle Gang? 
Der maatte vel skrives om den Slags Ting! Men kunde 97 staa 
sig ved, at man greb ind i dette Forhold? Hvad kom det i 
Grunden andre ved? 

Pludselig standsede hans Øje ved gamle Sergent Schl6sser r 
som paa sit holstenske Maal tumlede med sin Halvdeling, og han 
fik en Idé. Nr. 97 blev raabt frem til Kaptajnen og maatte af- 
lægge Beretning om Sagen. Hidtil havde Lars Larsen vidst at 
afværge alle næsvise Spørgsmaal, men Kaptajnen maatte han 
give fuld Besked. Saa kaldte denne paa Sergent Schlosser; ti 
ikke uden Grund mente Kaptajnen, at den gamle Holstener 
maatte være en erfaren Mand i alt, hvad der angik Smaabørn. 
Han 'havde nemlig en fem, seks Døtre, som straks, naar de blev 
voksne, kom ud at tjæne, nr&n ni Maaneder efter vendte de regel- 
mæssig tilbage til den faderlige Arne i velsignede Omstændigheden 
og gamle Schlosser havde derfor altid Huset fuldt af illegitime 
Børnebørn. Han havde netop for et Par Dage siden fortalt Kap- 
tajnen om Malvinia, som han havde sendt over til Bedstemoderen 
i Rendsburg, for at det ikke ogsaa skulde gaa hende galt, men 
saa havde der været en tysk >Musikker«, som ikke vilde gifte 
hende, men var rendt sin Vej til Preussen. Men Malvinia havde 
skrevet til Kønigsberg og faaet ham dømt til at betale — 30 
Thaier: »10 for Barnen, 10 til Unterholning og 10 for Skammen,! 
sagde gamle Schlosser, — jo han havde Erfaring i de Dele, og 
i Løbet af Dagen skaffede han da ogsaa et Sted, hvor Barnet 
kunde være. 

Henne hos Madam Nielsen, i et lille bitte Hus med to 
Vinduer og en smal Dør, med et Stykke Gaard foran, der var 
krydset af Rendestene og indhegnet af raadne Plankeværker 
havde Barnet faaet Ophold. Hver Eftermiddag gik Lars Larsen 
derhen. Betalte han, vilde han ogsaa have for Pengene, hvad 
der tilkom ham, og han saa Madam Nielsen paa Fingrene. Efter- 
haanden fandt han sig med Ro i at maatte af med Pengene, men 
det havde knebet haardt for ham, hvis den lille Kaptajn ikke 
havde stukket lidt til ham. Lidt efter lidt blegnede hans Harme, 
hans Nag og Bitterhed afdæmpedes og ligesom faldt hen i Dvale T 

ja han følte ligesom Fornøjelse, naar han kom om Aftenen og 
tog Barnet paa sine Arme og saa efter, om det trivedes. Han 
morede sig mere og mere ved at sidde med det og var glad r 
naar det laa paa hans Skød med det lille, melede Ansigt og lod 
de mudrede graablaa Øjne uden Blik rulle rundt i Hovedet. 
Naar det saa græd, stak han en af de krumme Arbejdsfingre ind 
imellem de smaa, valne Læber, og saa faldt det til Ro. I mange 
Timer kunde han saaledes sidde med Barnet paa en gammel, 
forsavet Huggeblok i Gaarden mellem gamle Bøtter og Baller og 
andet Skraml, og det Aften efter Aften. Naar han om Dagen 
under Tjænesten tænkte paa det, blev han blød om Hjærtet og 
fornøjet; ja, tilsidst skyndte han sig om Eftermiddagen med at 
blive færdig med at pudse for at komme derhen. Han gav 
Madam Nielsen alt, hvad han kunde undvære ud over Ak- 
korden. Al sin Fritid, hele Søndagen, tilbragte han i den lille r 
stinkende Gaard med Barnet i Favnen eller i Skødet eller vug- 
gende det i en gammel Vugge, optaget af at det fik Mad og 
Mælk i rette Tid, naar det vaagnede, glad naar det smilte og 
forknyt, naar det skreg. 

En Morgen tidlig, da Kompagniet skulde stille til Gymna- 
stik, saa han en af Madam Nielsens smaa Drenge staa forpustet 
med Tøflerne i Haanden ovre i en Krog af Kasernegaarden. — 
Han skulde sige Lars Larsen, at »Tøsen« var syg, og spørge om 
han ikke kunde komme — der var sendt Bud efter Doktoren. 
Lars blev ude af sig selv. Med skælvende Læber bad han sig 
fri hos Sergenten, Benene rystede under ham, da han i Hast 
klædte sig om, og saa fløj han af Sted, saa hurtig han kunde. 

Da han løftede Klinken paa Døren og kom ind i Gaarden, 
stod Madam Nielsen og hang Tøj til Tørring. »Krampen har 
ta'et hender,« sagde hun og fortalte ham i faa Træk om Barnet: 
— »det varede kun en lille Kende, saa tog hun det sidste Pust, 
det lille Skidt.« — 

Lars gik ind i Kamret, hvor Barnet laa paa Sængen. Det 
lille Ansigt var ganske hvidt med et stærkt blaabrunt Skær om 
de indsunkne Øjne. Taarerne piblede ham ned over Næsen, 
uden at han mærkede det, og han stod længe og græd over 
Gaardmandens Barn. — 

Forf. til »En Rekrut fra 64.« 

I. 

Naar en optimistisk og en pessimistisk Anskuelse staa 
overfor hinanden, er det vel i Regelen Stemninger, som ere det 
bestemmende, Stemninger, der enten have deres Oprindelse fra 
Individernes Temperament eller fra de begrænsede og tilfældige 
Erfaringer, de have gjort eller mene at have gjort. Dog vil der 
undertiden kunne være Tale om mere end blot Stemning. Det 
er saaledes klart, at Processerne i et organisk Legeme kunne tage 
et Forløb, der gør det muligt for den kyndige at forudsige en 
Opløsning af Livet. Og Fysikere have søgt at vise, at den Tid 
vil komme, da alt Liv og al Bevægelse i vort Solsystem vil ophøre, 
idet der vil indtræde en ligelig Fordeling af Varmen, og ingen 
Omsætning af Varme til Bevægelse længere vil finde Sted. De 
udlede dette af, at medens al Bevægelse kan omsættes til Varme, 
kan ikke al Varme igen omsættes til Bevægelse, men en Del af den 
vil udbrede sig til Omgivelserne. Tænker man sig denne Proces 
fuldført, faa vi Stilstanden. Skulde det nu ikke paa lignende 
Maade være muligt at afgøre, om der paa det menneskelige 
Samfundslivs Omraade finder en Opløsning og en Tilbagegang eller 
en Fremgang Sted? 

Man kunde mene, at Sagen maatte være klar i deres Øjne, 
som hylde Udviklingshypotesen. Men man vilde da forveksle 
Udvikling og Fremskridt. Udvikling er en Tillæmpelsesproces, ved 
hvilken Individer og Arter antage saadanne Former og blive i 
Stand til at udøve saadanne Virksomheder, som Livsforholdene, 
de ydre Omstændigheder kræve. Men en saadan Tillæmpelse kan 
under visse Betingelser føre til, at Former og Ævner formindskes 

og forringes i Stedet for at udfolde sig rigere og mangfoldigere. 
Hos Snyltedyr findes saaledes Spor af en afgjort Tilbagegang, idet 
Organer, der hos beslægtede Dyrearter fremtræde med en rig 
Bygning, ere indskrumpede til svage Antydninger, og de tilsvarende 
Ævner ligeledes ere forsvundne. Ogsaa Mennesker kunne tillæmpe 
sig efter saa ringe og simple Forhold, at de miste de højere 
Ævner, som vare anlagte hos dem. Det er dog ikke blot ved 
Overgang fra mangfoldigere og større Forhold til snævrere og 
ringere, at en saadan Tilbagegang kan ske. Ved Overgang fra 
simple og jævne, men let overskuelige Forhold til mere sammensatte 
og omfattende, men tillige ogsaa mere kunstige Forhold kunne 
Ævner af stor Værdi ogsaa gaa tabte. Der kan gaas frem i 
Mangfoldighed, og dog finde et væsentligt Tilbageskridt Sted i 
Koncen tration, i indre Sammenhæng og Kraft. Dette sker saaledes 
let, naar det begrænsede, men sikre og trygge Instinkt afløses af 
den mere omfattende, men ofte tvivlende og fejlende Fornuft. 
Hos Mennesket blive derfor Udskejelser og Unaturligheder mulige, 
som det af Instinktet ledede Dyr ikke kender. Efter Darwin's 
Opfattelse er der sket et Tilbageskridt kort efter »det meget tidlige 
Tidspunkt, da Mennesket lige var blevet Menneske«, og da For- 
nuften paa saa mange Punkter skulde til at afløse Instinktet. 1 ) 
Den menneskelige Udvikling, baade hos det enkelte Individ og hos 
hele Folkeslag, viser ofte den Tilbagegang, der — i hvert Tilfælde 
paa visse Punkter — kan være forbunden med en Overgang fra 
simple og begrænsede til sammensatte og mangfoldige Livsbetingelser. 
De Indsigelser mod Kulturens Værdi, som under Tiden fremkomme 
med stort Eftertryk, have deres relative Berettigelse ved denne 
Omstændighed. 

De senere Aars Undersøgelser af Samfundsforholdenes og 
Retsforestillingernes Udvikling hos de indoeuropæiske Folkeslag 
have nu endog ført til Opstillingen af en hel social Patologi. Man 
har søgt at bégrunde den Paastand, at hele den moderne Kultur- 
udvikling i Virkeligheden er en stor Opløsningsproces, der skrider 
stille og umærkeligt frem, kun aabenbarende sig for den sammen- 
lignende og konsekvente Forsker. Det ovenanførte Skrift af Fer- 



*) Se „Menneskets Afstamning og Parringsvalget". Dansk Overs. II p. 
364, 379, 400. — Der kan i denne Sammenhæng mindes om Kants og 
Schillers Fortolkning af Myten om Syndefaldet som Udtryk for Overgangen 
fra Instinkt til Fornuft. 

dinand Tonni es (fra Husum, Docent i Kiel) er et interessant 
og, som det forekommer mig, meget lærerigt Indlæg i denne 
Retning. Forfatteren, der tidligere har gjort sig bekendt ved sine 
Studier over Hobbes og Spinoza, Arbejder, der høre til det 
fortrinligste, som er ydet paa Filosofiens Histories Omraade, har 
den samme objective Ro og Uforstyrrethed i Betragtningen af det 
menneskelige Livs Fænomener, som udmærker hine ældre Tænkere r 
han har beskæftiget sig saa meget med. Man mærker ikke hos 
ham en Rousseaus eller en Schopenhauers Lidenskabelighed. Han 
undersøger og konstaterer paa rent teoretisk Vis, og fordrer at 
imødegaas paa samme Vis. Han forbinder paa en ejendommelig 
Maade Sociologi og Psykologi, idet han viser, hvorledes den sociale 
Udvikling nødvendigvis hænger sammen med og har sit Sidestykke 
i en tilsvarende Udvikling af de menneskelige Aandsævner. Det 
rige Stof, han bygger paa i sin Undersøgelse, har han saaledes 
gjort til sin Ejendom, at han har omsat det til en Kreds af Tanker, 
der udvikles ofte i meget abstrakt Form og med Benyttelse af 
nydannede Begreber og Udtryk, men stedse saaledes, at man 
mærker fast Grund under Fødderne. Skøndt Bogen kræver ind- 
trængende Studium for at forstaas, lønner den det Arbejde, son\ 
anvendes paa den. Meget, som hidtil var kendt, kommer til at staa 
i ny Belysning, og adskillige nye Synspunkter fremføres. Den, 
der for Alvor vil forstaa sin Tid og dens Tendenser, bør ikke 
sky det Arbejde at prøve en Dyst med denne Forfatter. Jeg vil 
her indlade mig paa en saadan Dyst, idet jeg vil gøre Rede for 
hans Standpunkt og dernæst undersøge, hvad der kan gøres 
gældende imod det. 

n. 

De europæiske Folkeslags nuværende moralske og sociale 
Forhold have i Følge de nyere Undersøgelser udviklet sig af en 
tidligere Tingenes Orden, i hvilken den skarpt udprægede Retsorden 
med bestemt Fastsættelse af enhver Persons Krav og Pligt ikke 
eksisterede, lige saa lidt som den store Interessekamp fandt Sted, 
under hvilken hver enkelts Vinding eller Tab bestemmes ved 
Forholdet mellem Tilbud og Efterspørgsel. Der eksisterede hverken 
den juridiske eller den økonomiske Sondring mellem Individerne, 
som har udviklet sig hos de indoeuropæiske Folkeslag, der fra 
deres Hjem i det fjærne Østen efterhaanden bosatte sig i de 

vestlige Egne. Levninger af den gamle Samfundsorden findes nu 
til Dags paa Landet mere end i Byerne, hos Almuen mere end 
hos de saakaldte dannede, i de østlige Lande mere end i de 
vestlige. I Indien bestaar saaledes endnu den gamle, paa Familje- 
og Naboforholdet grundede Landsbyordning. Det var Blodets og 
den rumlige Nærheds Baand, som forenede Menneskene. Umiddelbar 
Sympati og Forstaaelse, personligt Kendskab og en ved Samliv 
styrket Samvirk en vare de Kræfter, der bar Samfundet. Det var 
et naturligt, selvfølgeligt, uvilkaarligt Samliv, ikke indgaaet med 
klar Bevidsthed og i Haab om bestemte individuelle Fordele. De 
enkelte Individer følte sig umiddelbart som Dele af et Hele og 
tillagde sig ingen Eksistens udenfor dette. Reglerne for deres 
Færd vare givne i urgamle Skikke, Anordninger og Overleveringer, 
der ikke drøftedes, men fulgtes som en Naturorden og betragtedes 
med Ærefrygt. Ogsaa det større Verdensløb, af hvilket Familjens 
og Stammens Skæbne var afhængigt, opfattedes og vurderedes 
ikke med prøvende Forsken og Beskuen, men med levende 
Indbildningskraft, Følelse og Tro. Ogsaa her saa man en 
Tingenes Orden, der traadte de enkelte Individer i Møde, paa én 
Gang som noget nært og hjemligt, og dog som noget ærværdigt 
og raadende. 

Kulturens Gang har nu — som Tonnies viser — mere og 
mere ført ud over denne Tilstand. Der er foregaaet en frem- 
skridende Emancipation. Individet har faaet en selvstændig Ret, 
afset fra det snævre, naturlige Samfund, det hører til. Der er 
sat bestemte Grænser mellem de enkelte Individers Raaderum. De 
ere revne ud af deres umiddelbare Sammenhæng, ere blevne Gentra 
hvert for sig i Stedet for at have et fælles Centrum. Der finder 
vel Samkvem og Forbindelse Sted imellem dem, men Samkvem og 
Forbindelse bestemmes nu mere og mere ved hvad den enkelte 
mener at kunne opnaa af de andre. Selskabet (Gesellschaft) 
træder mere og mere i Stedet for Fællesskabet (Gemeinschaft). 
I Stedet for Instinktet og den ved Tradition, Autoritet og Broderskab 
umiddelbart bestemte Følelse træder nu det forstandige, beregnende 
Overlæg. Ydre Interesser forbinde Menneskene, uden at de derfor 
staa i nogen væsentlig indre Forbindelse. Den ene vil med det 
mindst mulige Offer fra sin Side opnaa det mest mulige af det ;for 
ham attraaværdige, som den anden besidder. Handelsforholdet 
er det mest fremtrædende Eksempel paa Selskabet i Modsætning 
til Fællesskabet, og Handelen er tillige det vigtigste Middel til, at 

Selskabet afløser Fællesskabet. *) Ved »Selskabet« ses der bort fra 
alle oprindelige eller naturlige Forhold mellem Menneskene ind- 
byrdes. Et Selskab forudsætter kun en Flerhed af nøgne Personer, 
der ere i Stand til at yde, følgeligt ogsaa til at love. Mod selv 
at faa Midler til sine Formaal yder den ene den anden Midler 
til hans Formaal. Ved Overgangen fra Fællesskab til Selskab 
nærme vi os en Tilstand, hvor enhver er Købmand. 

I Fællesskabet, i det gamle Samfund, var Forbindelsen 
mellem Individerne given, før de gensidigt kunde yde hverandre 
Tjænester, og før de kunde gøre Regning paa saadanne gensidige 
Ydelser. I Selskabet derimod faa Individerne for det meste kun 
med hverandre at gøre, naar deres Interesser mødes paa harmonisk 
eller disharmonisk Maade. En kunstig, mekanisk Sammenhæng 
træder i Stedet for den indre. Aktieselskabet er den karakteristiske 
Type for Selskabet, ligesom Familjen for Fællesskabet. I Stedet 
for Agerbrug, Haandværk og Kunst træder Industri og Handel. 
I Stedet for det personlige Forhold mellem Haandværkeren og 
hans Kunde træder det upersonlige Forhold mellem Masseprodu- 
centen og hans tilfældige, ubekendte Købere. Storstaden med sit 
brogede, internationale Liv træder i Stedet for Huset, Familjen 



*) Ogsaa i Følge Leist (Alt-arisches Jus Gentium. Leipzig 1889 p. 523— 525) 
er den gammelariske Husordning gaaet til Grunde ved Handelen og 
Pengevæsenets Opsving, der havde den skarpe Udvikling af det rent 
privatlige Ejendomsbegreb til Følge. Det er »den dæmoniske Kapitalmagt 14 , 
der omdanner Forholdene. I Stedet for Husfællesskabet og den til det 
knyttede Erhversvirksomhed trænger nu Egeninteressen sig frem, som er 
fjendtlig mod ethvert varigt Fællesskab. Leist gør træffende opmærksom 
paa, hvor forstaaelig og historisk betydningsfuld i denne Sammenhæng 
Aristoteles's Polemik (i hans Statslære) mod enhver Stræben efter Erhverv, 
der gaar ud over det for Husstanden nødvendige, kommer til at staa for 
os. Det var dog en reaktionær Tankegang, der ikke formaaede at stanse 
Udviklingen. — Paa lignende Maade har Handelen virket ved Overgangen 
til den nyere Tid. Det var de forandrede Afsætningsforhold, Dannelsen 
af et Verdensmarked i Stedet for de tidligere begrænsede Afsætnings- 
forhold, der førte til Bruddet med den gamle Lavsorden, til Haandværkets 
Afløsning ved Storindustrien, til Opfindelsen af Maskiner og til hele den 
moderne Konkurrence. Smlgn. L. Bréntano: Ober die Ursachen der 
heutigen socialen Noth. Leipzig 1889 p. 16. Brentano bebrejder Marx 
(hvem TSnnies paa dette Punkt følger vel meget), at han vender For- 
holdet om, idet han lader den store Industri udvikle sig af sig selv og 
derpaa frembringe Verdensmarkedet, ligesom Marx idet hele i sine- 
Teorier overser Efterspørgselens Betydning. 

og Landsbyen. Selskabet tilspidser sig tilsidst i Forholdet mellem 
Kapitalist og Arbejder som et rent Købs- og Kontraktforhold. 
For at bruge Sir Henry Maine's Udtryk : den naturlige, overleverede 
Tilstand (status) afløses mere og mere af den vilkaarligt, med 
bevidst Overlæg tilvejebragte (contractus). 

Der foregaar her, i Følge Tonnies, en patologisk Udviklings- 
proces, som vel kan ændres, men ikke hindres af Filantroper og 
Lovgivere. Om hin »dualistiske Konstruktion af Selskabet«, der 
viser sig i Modsætningen mellem Kapitalister og Arbejdere, er den 
eneste mulige, — hvad der vil ske, naar Linen er løben ud, og 
alle Forhold ere blevne Kontraktforhold, — det er Spørgsmaal,. 
som Forfatteren erklærer for at være ham uvedkommende. 

At det er en patologisk Udvikling, der her er beskreven, 
ses især, naar vi betragte den psykologiske Side af Udviklingen, 
ikke blot den sociale. Som Selskabet forholder sig til Fællesskabet,, 
saaledes forholder den vilkaarlige Villen sig til Væsens viljen. 
Ved Væsensvilje forstaar Tonnies Instinkt, umiddelbar Tilskyndelse, 
der med indre Nødvendighed gaar imod sit Maal. Den virker 
overvejende ubevidst, efter Naturanlæg og Vane eller bestemt ved 
Efterligning og umiddelbar Sympati. Ved vilkaarlig Villen skelnes 
derimod bestemt mellem t ormaal og Middel, og det bliver Genstand 
for Overvejelse, hvor meget det er værdt at ofre paa Midlerne 
for at opnaa Formaalet. Enhver vilkaarlig Villen er et Køb, ofrer 
noget for at at vinde noget. Det ejendommelige ved den vilkaarlige 
Villen træder tydelig frem, naar Midlet ene og alene villes for 
Formaalets Skyld. Der er derfor ved den vilkaarlige Villen noget 
unaturligt, en vis Selvtvang, en Falskhed. Naar man gør sig 
klart Rede for hvad man ofrer, og hvad man derved vil opnaa r 
vil tillige Egoismen ligge nær og vil fortrænge den umiddelbare 
Hengivelse. Det er ved Vilkaarligheden ikke Godheden, men kun 
Klogskaben og Konsekvensen, som er at beundre. Livet staar 
ikke længere som et Kald, i hvilket der skal arbejdes, men som 
en Forretning, der skal gøres. 

Selskabets Udvikling begunstiger Tendensen til vilkaarlig 
og egoistisk Villen paa Bekostning af Væsensviljen og Hengivelsen. 
Under den stadige Kappestrid bliver Vilkaarlighedens hensynsløse 
Brug en Betingelse for Individets Bestaaen. Den klare Forstand 
træder i hele det aandelige Liv i Stedet for den umiddelbare 
Følelse, Fantasi og Tro. Der finder en fremskridende Intellek- 
tualisme Sted; den videnskabelige Refleksion træder mere og 

mere i Stedet for den barnlige Tro. Det religiøse og det sociale 
Problem ere saaledes Grene af et og samme store Problem, som 
Tånnies behandler dels fra den sociologiske dels fra den psyko- 
logiske Side. 

III. 

Ingen vil kunne nægte, at der foregaar en saadan sociologisk 
og psykologisk Udvikling, som TSnnies skildrer. Kulturen trænger 
ind, hvor der før kun var Natur; Livsformerne blive stedse mere 
sammensatte og i højere Grad Frugten af vilkaarlig Ordning; der 
stilles stedse større Fordringer til Kløgt og Beregning. Vi synes 
for saa vidt stedse mere at fjærne os fra det primitive, naturlige 
og uvilkaarlige. Vil Linen da ikke løbe ud, saa det menneskelige 
Liv forstenes eller opløses, ligesom det efter en fysisk Teori 
vil gaa med Jordklodens og vort Solsystems Liv og Bevægelse i 
det hele? Eller skulde den af Tonnies skildrede Udvikling blot 
være én Side af Sagen, idet der for det opmærksomme Blik vil 
fremtræde andre Udviklingstendenser, som kunne holde dem 
Stangen, saa at den ikke kommer til at løbe Linen ud? 

Lad os i Korthed se, hvilke Erfaringer og Betragtninger 
der kunne føre til at afvinde Sagen en lysere Side. — 

Pessimismen er her som saa ofte beslægtet med Ro man- 
tik en. Den ser Fortiden i et straalende Lys, medens Nutiden 
synes kold, tom og mørk. De gamle Samfundsforhold forud for 
den store Emancipationsproces, der udfylder saa stor en Del af 
Historien, vare dog ingenlunde ideale. De fremtræde for os med 
Enhedens og Sluttethedens Karakter og tillige med et vist idyllisk 
Præg. Menneskelivet og de menneskelige Følelser fremtræde i 
simple, intensive og elementære Former, der ere velgørende for 
det af Nutidens brogede, delte og stridende Liv trættede Øje- 
Hos Tonnies forekommer det mig særligt, at man mærker den 
pietetsfulde Vedhængen ved Livet som det former sig paa Landet 
og i de smaa Flækker; han skildrer det og dets Former med en 
Varme, som denne klare Tænker ikke formaar at vedligeholde, 
hvor det gælder Forstaaelsen af Storstadens og det sammensatte 
Kulturlivs Forhold, og som ganske sikkert ogsaa er vanskeligere 
at bevare dér. Men Idyllen er ofte kun et Skin — i den 
menneskelige Verden som i den øvrige Natur. Der kunde f. Eks. 
ved det gamle patriarkalske System gaa megen Grusomhed og 
Undertrykkelse i Svang. Husfaderen herskede uden Kontrol, kun 

underkastet Gudernes Straf; men de lod ikke altid høre fra 
sig. Om det værste tier endda maaske Historien, ti de aldeles 
retsløse faa ingen Historie. Det var i Virkeligheden intet Fald, 
da det gammelariske, til Dels paa præstelig Tradition og Præste- 
herredømme byggede Famljesystem afløstes af det klart udviklede 
græsk-romerske Borgersystem, indenfor hvilket Privatretten undergik 
sin grundlæggende Udviklingsproces. Det var ikke blot Egoisme 
og selvisk Erhvervsinteresse, som sprængte den gammelariske 
Husorden og i en senere Tid den middelalderlige Lavsordeh. 
Det var ikke mindst en — ved de forandrede økonomiske Forhold 
vakt og næret — udtrykkeligere Anerkendelse af den enkelte 
Personligheds Værd og Ævne. 

Tonnies gør vistnok med fuld Ret opmærksom paa den 
store Forskel mellem Trællene indenfor den gammelariske Familje 
og senere Tiders Slaver. Trællens (der Knecht) Stilling nærmede 
sig ofte til Sønnens eller Vennens; han var et Medlem af Hus- 
standen saa vel som Hustru og Børn. »Idet han deler Familjens 
Glæde og Sorg, yder sin Herre en voksen Søns Ærefrygt og nyder 
en Hjælpers eller endog en Raadgivers betroede Stilling, er han 
efter sin hele Beskaffenhed et frit Menneske«. Kun undtagelsesvis 
trykkes han ved Mishandling ned til en virkelig slavisk Stilling. 
Senere har Leist fremhævet, at Trællevæsenet i Oldtiden, endnu 
hos Grækerne, hverken maa betragtes og bedømmes fra et rent 
privatretligt Synspunkt eller fra den offentlige Rets Synspunkt. 
»I Husordningen have vi et arisk Urretsinstitut for os, som er 
ældre end Sondringen mellem privat og offentlig Ret. Den er den 
juridiske Mikrokosme, af hvilken Privatretten og den offentlige Ret 
først • efterhaanden have udviklet sig«. Ligesom ved Erhvervs- 
virksomheden saaledes forstaa vi ogsaa her Aristoteles's Standpunkt 
(særligt hans bekendte Forsvar for Trælleinstitutionen) som et 
Forsøg paa at fastholde den gamle Husordning overfor den frem- 
skridende Individualisme. 

Dette er en vigtig Betragtning, hvorved meget i Historien 
bliver bedømt paa en retfærdigere Maade end en abstrakt filan- 
tropisk og naturretlig Anskuelse er i Stand til. Men netop naar 
Trællens Stilling ofte og maaske i lange Tider har været forholdsvis 
god og betrygget ved patriarkalsk Omsorg, vil det være aldeles 
uforstaaeligt, hvorledes der kunde opstaa Ønsker om at forlade 
denne Stilling hvis der ikke fandt Misbrug og Undertrykkelse 
Sted. Det er formodentligt gaaet her som ved Udviklingen af 

Tilskueren. 1890. 31 

den frie Arbejderstand ved Middelalderens Slutning, som blev 
fremkaldt ved den Egoisme, hvormed Lavsmestrene søgte at holde 
deres Fordele og Rettigheder indskrænkede til saa lille en Kreds 
som muligt, samtidigt med, at (som allerede berørt i en anden 
Sammenhæng) Markedet udvidedes og stedse flere Arbejdskræfter 
maatte tages i Beslag. 1 ) 

Det gamle System var ikke blot et patriarkalsk Hus- 
system; det var tillige et Tvangssystem, eller det havde i 
hvert Tilfælde hvert Øjeblik Muligheden for at gaa over til et 
Tvangssystem. Men hvad enten det virkede ved omsorgsfuld Mildhed 
eller ved Tvang, én Ting var det ikke egnet til: at udvikle Selv- 
stændighed i Ævne og Drift og den dertil knyttede Selvfølelse 
hos de enkelte Individer. Disse stode — med Undtagelse af dem, 
der var Autoriteter (Fædre, Præster, Fyrster, Profeter osv.) — 
som mere eller mindre selvløse Dele af det hele. Men de vare 
ikke hver for sig smaa Helheder. Overgangen til den mere indivi- 
dualistiske Ordning (fra Fællesskabet til Selskabet), hvad enten 
den nu mest er fremkaldt ved de autoritære Magthaveres Egoisme 
eller ved de formedelst ydre Forhold ændrede økonomiske Betingelser, 
har da i hvert Tilfælde bevirket det gode, at der blev Mulighed 
for og vaktes Drift til Udfoldelsen af Ævner og Kræfter, som hidtil 
laa slumrende hos de enkelte. Derved muliggjordes ganske vist 
ogsaa Isolation og Udvorteshed i Forholdet mellem Individerne. 
Men der stilledes dog den store Opgave for hver enkelt at blive 
til en selvstændig og ejendommelig Personlighed; der blev anlagt 
en Mængde selvstændige Udgangspunkter for Slægtens Liv. En 
større Inderlighed i det menneskelige Liv, helt nye Erfarings- 



') L. Brentano skildrer (i sit Værk: Die Arbeitergilden I p. 59) denne 
Sag saaledes: „Industriens Opblomstring og den større Anvendelse af 
Kapital i den, hvilke gensidigt fremkaldte og betingede hinanden, trak 
nødvendigvis de Livegne i Mængde til Byen. Derved sørgedes der vel 
paa den ene Side for det større Antal Arbejdskræfter, som Industriens 
Fremskridt fordrede, men paa den anden Side opstod der i enhver ny 
Arbejder en mulig fremtidig Konkurrent. Udbyttet af Kapitalanlæggelse 
i Industrien truedes altsaa; Bekymringen herfor vakte Haandværkernes 
Monopolaand, og der opstod en Mængde Bestemmelser, der indskrænkede 
hine ny fremtrædende Familjers Konkurrence. Betalingen for Indtrædelse 
i Lavet forhøjedes ; paa Fastlandet opstod den Skik, at der af enhver, der 
vilde drive selvstændigt Haandværk, forlangtes et for det meste kostbart 
Mesterstykke, hvorimod Sønner og Svigersønner saa vel som de, der ægtede 
en Enke, som hørte til Lavet, nød Lettelser". 

omraader af stor Værdi banedes der derved Vej til. Selv om 
Individernes Virken ikke gaar saa let og instinkmæssigt for sig 
som i det gamle Samfund, saa er der dog opnaaet et stort 
Gode. Under Udviklingens Gang tabes der uundgaaeligt noget, 
hver Gang der vindes noget. Det er nu én Gang saa. Men det 
er uberettiget blot at se paa hvad der tabes. Det højeste vilde 
ganske vist være at forene det værdifulde fra de tidligere Udviklings- 
trin med det værdifulde fra de følgende Trin. Men det er et 
Ideal, som ikke fuldt kan naas, skøndt det har sin store Betydning 
at holde sig det klart for Øje. Den pessimistiske Anskuelses Mission 
os er at hindre i at glemme det. 

Ikke blot en større Selvstændighed og Inderlighed bliver 
mulig, men ogsaa et større Samfund. Staten og Menneskeheden, 
det er Begreber, der først 'kunne udvikles, naar den patriarkalske 
Ordning løslader de enkelte Individer og tillader dem at føle sig i 
menneskelige Forhold, selv om de skilles fra det oprindelige 
Hjemsted. Ogsaa denne Side af Udviklingen frembyder sine Farer; 
de snævrere Kredse, med deres umiddelbare eg derfor hjærteligere 
Berøringer, skydes let til Side for de større, men mere abstrakte 
Forhold, og Livet kan derved lide i Kraft og Varme. Men i sig 
selv var det dog en stor og betydningsfuld Udvidelse af Menneske- 
lighedsfølelsen , der fandt Sted, da Stat og Menneskehed bleve 
ledende Ideer i det menneskelige Liv. Skranker nedbrødes, som 
paa mange Maader medførte Hæmmeise og Strid. 1 ) — 



l ) I „Dansk Bondeliv, saaledes som det i Mands Minde førtes, navnlig i 
Vestjylland« (København 1889) har Pastor H. F. Feilberg givet en 
interessant Skildring af Livet, ogsaa Samfundslivet i Landsbyen, saaledes 
som det førtes, før de moderne Reformer, de udvidede Færselsmidler, 
Oplysningen og den politiske Bevægelse bragte nye Forhold og en ny 
Aand til Veje. Jo større den Kærlighed og Forstaaelse er, med hvilke 
Forfatteren dvæler ved den gamle Tingenes Orden, des interessantere er 
det at høre hans Dom om den Forandring, der er i Færd med at foregaa 
og til Dels allerede er foregaa et. Han fremhæver, hvilket snævert Syn 
og hvilke Standsfordomme der maatte opstaa under den Isolation og 
Begrænsning, under hvilken Livet førtes. Man saa kun „til sin egen 
Marks Grænse, eller naar det kommer højt til Sognets Skel; underligen 
vilde det have været, og hartad ubegribeligt, om man havde truffet 
Folk med Syn for det store Samfund, Land og Folk". Der er nu som 
Følge af de nævnte Aarsager, ikke mindst af den politiske Bevægelse 
selv i de usleste Hjem kommet „noget af en Fællesskabsfølelse, 
som vist aldrig har været der før". Arbejderen og Husmanden 

31* 

Vanskeligheden ved at forene de tidligere Udviklingstrins 
Goder med de seneres lettes nu for en stor Del ved, at Slægten 
i en vis Forstand stedse begynder forfra. Det gaar her 
som i Naturen, hvor vi mere og mere have lært, at de Kræfter, 
der have virket i tidligere Jordperioder , å ikke ere væsensforskellige 
fra dem, der den Dag i Dag ere i Virksomhed rundt om os. Ogsaa 
paa det menneskelige og sociale Omraade gælder Aktualitets- 
principet. Al mulig Emancipation og Individualisme kan ikke 
ophæve de simple Grundforhold, som stedse paany sætte Fælles- 
skabet i Selskabets Sted. Familjen maa stedse vedblive at være 
et Fællesskab. Forholdet mellem Forældre og Børn og mellem 
Mand og Hustru lægge Grunden til de stærkeste og varigste Følelser, 
som Menneskelivet kender. Indenfor det Samfund, som bestemmes 
ved disse Følelser, begynder ethvert Menneske sit Liv. Her finder 
et Samliv Sted, som er Medfølelsens og Menneskelighedsfølelsens 
stadige Hjemsted. Fra det udgaar stedse paany de Kræfter, der 
holde Menneskelivet sammen. Her bøjes og læmpes Egoismen; 
her undergaar Brutaliteten en stille Ændring. Ingen Retsmekanik, 
selv den kløgtigst udtænkte, og ingen Oplysning, selv den mest 
grundige, kan erstatte det Væld, som her har sit Udspring. Og 
denne inderliggørende, mildnende og sammenholdende Magt er 
ikke svækket, fordi Livets ydre Orden er bleven en anden end den 
var, da man ikke kendte andre Samfundsformer end dem, der 
grundedes paa Blod og Naboskab. Familjen kommer netop først 
til sin Ret, naar den ikke længere er det eneste, eller saa godt 
som det eneste Samfund. Magtforholdet træder da tilbage; de 
Elementer udskilles, som i den gamle Familje altfor meget mindede 
om et Forhold mellem Hersker og Beherskede. *) Den almindelige 



have lært, at „de høre et Folk til, at de har fælles Interesser med deres 
Folk, at de har en Ret og et Ansvar" (p. 130, 137). — Hvis Forfatteren 
har Ret heri, se vi, hvorledes Opløsningen af de gamle Bykommuner 
med deres Fællesskab og deres paa Naboforholdet hvilende humane og 
sociale Forbindelser kan være en Overgang til en større og mere om- 
fattende Fællesfølelse og til en Bevidsthed om større Opgaver og Syns- 
punkter, end den gamle Ordnings begrænsede Horizonter gjorde mulige. 
l ) Den russiske Dramatiker Ostrovsky har skildret Familjelivet , saaledes 
som det var for 40 Aar siden i Byerne i det indre Rusland. Man ser 
her, i hvilken Grad selv Familjen under den gamle Tingenes Orden var 
et Tvangssystem. Hans „Oeuvres dramatiques" have derfor ikke blot en 
overordentlig stor poetisk, men ogsaa en meget stor kulturhistorisk og 
etisk Interesse. 

Frigørelsesproces er ogsaa kommen Familjen til Gode; dens egentlige 
Væsen har først kunnet udfolde sig, efter at det gamle, patriarkalsk 
ledede Fællesskab var ophørt. Ikke blot virke altsaa endnu de 
samme Kræfter i det menneskelige Liv, som for Aartusender siden; 
men der er endog Grund til at tro, at de virke under heldigere 
Vilkaar! — 

Og selv om Individerne udenfor Familjen ere komne til at 
staa mere i Kontraktforhold end i naturligt Sammenhøringsforhold 
til hverandre, — selv om contractus breder sig paa Bekostning af 
status , — saa føre dog atter disse forandrede Forhold til nye 
Former for Fællesskab gennem fri Association. Ikke alle 
Associationer have nemlig Aktieselskabets løse og selviske Karakter. 
Hvor der ikke blot er fælles Formaal, men hvor der arbejdes og 
stræbes, lides og taales i Fællesskab, vil der efterhaanden udvikle 
sig en Fællesskabsfølelse, et Kammeratskab, som kan faa et større 
Sving og besidde en større Styrke, end den rent egoistiske For- 
ventning om bestemte ydre Formaals Opnaaelse kan forklare. 
Selv om Associationen fra først af indgaas fra de enkeltes Side 
af overvejende egoistiske Grunde, saa vil der under Samlivet og 
Sam virksomheden foregaa en Forskydning af Motiverne, saaledes 
at det oprindelige Formaal træder tilbage for Følelsen af Fællesskab. 
Ad denne Vej bliver den enkelte delagtig i Slægtens fælles Liv; 
naar han lægger sit lille Lod i Vægtskaalen, er det ikke i Tanken 
om hvad han selv vil opnaa derved, men det er den fælles Skæbne, 
han derved vil gøre sit til at bøje i den Retning, han anser for 
gavnligst for den Helhed, til hvilken han hører. Det bedste og 
mest kendte Eksempel herpaa frembyder Arbejderfagforeningernes 
Historie. Hvad vi kunne lære af denne, har jeg et andet Sted 
(Etik p. 244) udtrykt saaledes: »Den kamera tlige Følelse, Sym- 
patien med andre vokser. Den enkelte ser, at hans Adfærd under 
og udenfor Arbejdet, hans Dygtighed, Flid, Selvbeherskelse og 
Sparsommelighed blive af Betydning for langt flere end ham selv. 
Der dannes saa at sige en etisk Sfære omkring ham, en stor 
Familje, af hvilken han føler sig som Led. Han lærer Broder- 
skabet at kende, som før næsten glemtes for Frihed« og Lighed. 
Han lærer at underordne sine egne Interesser under de fælles. 
Og han faar gennem de fælles Erfaringer og det Overblik over 
Handels- og Fabrikforholdene, der bestemmer Fagforeningernes 
Politik, en klarere Opfattelse af Arbejdernes Stilling -til de andre 
Samfundsklasser, lærer baade sine Rettigheder og Pligter som Led 

af Slægten bedre at kende. Det er kort sagt en hel Opdragelse 
fra Egoisme til Sympati, fra blind Raahed til klart seende Kraft, 
fra Kamp til fredelig Forhandling, som her foregaar. Og alt 
dette sker ad Frihedens Vej. Der gives intet bedre Svar til dem, 
der betragte vor Tid som en blot Opløsningens Tid, end at henvise 
dem til den Samfundsdannelse og den etiske Udvikling, som her 
er gaaet for sig.« — 

Kun med nogle faa Ord kan jeg her omtale den psykologiske 
Udvikling, som i Følge Tonnies gaar parallelt med og tillige staar 
i real Sammenhæng med den sociale. Ogsaa den var jo af pato- 
logisk Beskaffenhed; Forstand og Refleksion afløse Indbildningskraft 
og Tro; i Stedet for Følelsens umiddelbare Varme træder Tænk- 
ningens kølige Klarhed; det aandelige Liv bevæger sig ikke længere 
efter naturlige Tilskyndelser, men efter kloge Beregninger. Men 
ogsaa her gælder det, at nye naturlige og umiddelbare Tilstande 
og Motiver kunne danne sig, efter at man har løsrevet sig fra 
det instinktmæssige og overleverede. Hvad vi først kun omfatte 
med Erkendelsen, kan tilsidst igen sætte Følelsen og Fantasien i 
Bevægelse. Jo mere vi leve os ind i den vundne Erkendelse, des 
mere vil ogsaa den kunne blive en Ramme eller et Grundlag for 
et nyt umiddelbart aandeligt Liv. Den moderne Verdensopfattelse 
har sin Storhed og Ophøjethed, som — naar den forberedende 
Forsken og Kritik, der foreløbigt lægger Beslag paa de bedste 
Kræfter, har gjort sit Værk — vil kalde Fantasien og Følelsen til 
Virksomhed. Naar vi betænke, hvor kort den videnskabelige 
Erkendelse har virket, og hvor snævre Kredse den endnu er ind- 
skrænket til, er det med fuld Ret, vi antage, at vi leve i en 
Overgangstid. Strid mellem Viden og Tro er karakteristisk for en 
saadan Overgangstid. Men der er ingen Grund til at antage, at 
denne Strid — i sin nuværende Form — skal vare bestandigt. 
Den Harmoni, som nu den enkelte møjsommeligt tilstræber i sin 
Livsanskuelse, naar Bruddet med Traditionen er sket, vil til sin 
Tid træde ud i fælles Symboler, i Tanker, om hvilke store Kredse 
kunne samle sig. Vi leve i en »kritisk« Periode; men den vil — 
det er en ikke ubegrundet Tro — blive afløst af en »organisk« 
Periode. — 

Ville nu alle disse Betragtninger gøre noget Indtryk paa 
den sociale Pessimist? 

Som a Begyndelsen omtalt, ligger der bag Striden mellem 
Optimisme og Pessimisme to forskellige Grundstemninger. Det 

gælder selv her, hvor vi staa overfor en klar og energisk Tænker, 
der raader over et rigt Materiale af Kendsgerninger og øver Ana- 
lysen med stor Indsigt, Bag de Grunde, der lade sig formulere, 
skjule sig dog stedse Stemningsgrunde, der ikke lade sig formulere. 
Hvad et enkelt Punkt angaar (en vis romantisk Forkærlighed for 
de primitive, naturlige, begrænsede Livsformer), er der henpeget 
derpaa i det foregaaende. 

Desuden ere de Forhold, det her gælder om, saa indviklede, 
at ingen kan overskue eller beregne de forskellige samvirkende 
og modvirkende Tendensers Magt. Hverken Sociologien eller 
Psykologien vil her kunne opstille nogen aldeles sikker Deduktion, 
der kunde afgøre Striden. 

Vor Modstander vil svare os: »Selv om alt hvad her er 
fremført er rigtigt, selv om der f. Eks. stadig sker Nydannelser i 
Retning af umiddelbart socialt og aandeligt Liv, — den modsatte 
Tendens, der gaar i Retning af Mekanisering, Isolation og Intellek- 
tualisering virker i stedse større Omfang; maa den da ikke tit- 
sidst løbe Linen ud, saa at Livet opløses?« 

Nu ja, det gælder en Prøve. Ingen alvorligt tænkende kan 
være blind for Faren. Livet er en stadig Kamp, og dennes 
Resultat kunne vi ikke paa Forhaand kende. Pessimismen har 
den store Fortjæneste at indkærpe, at vi ikke over en Fremgang 
paa Overfladen glemme og miste det, der dog tilsidst er Livets 
Kærne og Kraft. Deri har Tonnies Ret, at hvis »Væsensvillen* 
og alt »Fællesskab« opløstes, vilde Livet med det samme blive et 
Skinliv, en tom Form. Den udtrykkelige Bevidsthed om hvad det 
gælder, vil kunne skærpe Sansen for de virkelige Værdier og Viljen 
til at bevare dem. Tilbage kunne vi ikke komme, og staa stille 
kunne vi heller ikke; vi maa fremad og ville fremad, men en af 
de vigtigste Betingelser for den virkelige Fremgang er, at vi ikke 
miste hvad der én Gang er naat, og hvad der er en stadig For- 
nødenhed for et sundt Liv. 

Harald Høffding. 

Herman Bang berømmer i en Slags Fortale til sin sidste 
Bog, Under Aaget, Jonas Lie som den, der »i et afsides Lande 
bar naaet til at skabe Fremskridt i Romanens Form. Han frem- 
hæver som det nye hos Lie, at han ikke fortæller noget om 
noget, men viser os alt. Lie, siger han, henstiller det i Digter- 
hjærnen sete »umiddelbart som det staar og gaar, og det bevæges 
for vort Syn, saa vi hører det, ser det, fornemmer det, i sin Be- 
vægélighed, i sit Liv«. 

Og dette er sandt. Lie har, adskillige Aar før man nu og 
med ringere Ævne i Frankrig er begyndt dermed (t. Eks. Edouard 
Dujardin), og før Bang selv fik Mod til det, gjort Forsøget paa 
at omdanne Romanens Skildringer, Fortælling, Redegørelser og 
meddelende Beskrivelser til en Række sammenhørende Øjebliks- 
fremstillinger. Men underligt nok nævner Bang ikke den af Lies 
Bøger, der i denne Henseende er den mest udprægede (som den 
ogsaa var den første): En Malstrøm; han anfører særlig Maisa 
Jims der ganske vist hører til Arten, men er mindre ubetinget 
og ikke saa forvoven i sin nye Form. 

For øvrigt er det naturligt, at Bangs Opmærksomhed nøje 
er knyttet til Fortællingen om den tarvelige Sypige. Han syssel- 
sætter sig selv fortrinsvis med Æmner fra Livet i Skyggen og under 
Aaget — hans sidste Bog handler saaledes udelukkende om Til- 
dragelser blandt skuffede, forladte og trængende — , og mere og 
mere slaar han sig saa kunstnerisk til Ro med den »levende« 
Fremstillingsform, som det er Lies Fortjæneste først at have gjort 
til Kunst, men som Bang tidlig nok har antydet i sine nervøst 
urolige Bøger, til nu at kunne bruge uden at blive kaldet en Efter- 

ligner. Rent teknisk set er Bangs Pen vel saa snar i Vendingen 
som Lies, kun at den er spidsere, og sjældnere bliver til en Pensel. 
Hans Streger tager hver for sig mindre med af det bevægede Liv 
end Lies, og i endnu højere Grad føler man hos ham Fremgangs* 
maadens Utilstrækkelighed end hos Mesteren. 

Det ligger nær at jævnføre denne literære Hurtighedskunst, 
— ved hvilken Betegnelse ikke er sagt noget om, at den er hur- 
tigere eller lettere end anden Kunst — med Malernes Impressionisme, 
og det kunde da være værd at udhæve, at ligesom vi i Virkelig- 
heden ser mere, end vore Øjne er i Stand til at sanse, forstaar 
vi mere, eild hvad vi netop har Ævne til at opfatte. Vor Hjærne 
er nemlig ved Øvelse bleven et drevent Redskab. Den skelner 
med Lethed Farver og Stoffer i sort Skygge eller under en skin- 
nende Blankhed, og Fylde i Silhouetter, hvilket for Øjet er umuligt, 
og af en Tildragelse modtager den mangfoldige Indtryk, uden at 
der kan iagttages tilsvarende Ytringsformer i det skete. Den 
Kunst, der ikke vil være Medvider i denne Hemmelighed ved vort 
Liv i Naturen og blandt Menneskene, vil derfor have ondt ved at 
tilfredsstille os. Den vil forekomme os at give Skin for Væsen. 
Nu kan Skinnet være saa glimrende, at vi foreløbig slaar os til 
Taals, men i Længden vil vi næppe have nok i en Malerkunst, 
der med velberaad Hu kun fremstiller de blotte fysiske Skranker 
for Malerens Synsævne, eller i en Digtning, der alene søger at 
eftergøre, hvad der i det enkelte Øjeblik umiddelbart foregaar. 
Det er nemlig ikke tilstrækkeligt til at fremkalde i os hele den 
Følelse af Liv, som vi kender fra vore Synsindtryk og fra vor 
aandelige Leven. Og det er netop af Styrken eller Svagheden i 
denne Helhedsfølelse , at vort Kunstbehags Stigen eller Dalen 
afhænger. 

Naar Bang som en ny Heraklit kun vil opfatte Tilværelsen 
som det evigt strømmende, og i sin Kunst aldrig vil gøre den Dvælen 
og de Overvejelser efter, som nu for saa mange er Hovedsagen, 
naar han med andre Ord ikke vil give fuld og rund Besked, men 
bestandig er optagen af at se og se paa »Bevægelsens« mange- 
haande Faser, vil han , hvor frisk og slaaende end hans Frem- 
stillinger stundum kan virke, tilsidst blive forkastet, som den Im- 
pressionisme vil blive det, der aldrig indlader sig paa at gøre rede 
for, om den malte Virkning i Naturen hidrører fra et menneske- 
ligt Ansigt, et Svinetrug eller Bagdelen af en badende Nymfe. 
Og hvis Bang vil undersøge, hvorledes den af ham med saa megen 

Ret beundrede Lie bærer sig ad, skal han finde, at Lie ikke lader 
sig nøje med at fremstille Livet i sin Bevægelse. Efter En Mal- 
strøm skrev han Kommandørens Døtre og Et Samliv, og i begge 
disse Bøger er der taget rundeligt Hensyn til den Vane, der efter- 
håanden har indsneget sig i de menneskelige Hjærner at ville 
drive det til en Art positiv Begriben af Livsvilkaarene. 

Bangs Fortælling om den overanstrængte og forfjamskede 
lille Adjunktfrue i Helsingfors, hans Beretning om den afgaaede 
Figurantinde, der opretter Kursus i Holdning, Dans og Bevægelse 
omkring i Landsbyerne, og hans Skildring af Frøken Caja i Pen- 
sionatet danner tilsammen et Hæfte, der er i høj Grad Opmærk- 
somhed værd paa Grund af sin Livfuldhed og for den Alvors Skyld, 
som følger med, tung og smærtende sød, som Krusemyntes og 
Heliodropers Duft kan være det. Men særlig i den sidste For- 
tælling sporer man, hvorledes Formen næsten med Nødvendighed 
peger ud over sine egne Grænser. Hvad der burde være fortalt, 
kan denne stakaandede Stil ikke meddele. 

Herman Bangs Bog danner en mærkelig Modsætning til 
Arne Garborgs Roman Hos Mama. Disse to i høj Grad for- 
skellige Kunstnere, der begge for Øjeblikket har arbejdet sig ind 
i en Fortællemaade, der næppe vil blive den endelige hos dem, 
kunde have Udbytte af at studere hinanden. Ikke netop fordi det 
er rimeligt, at de umiddelbart skulde kunne lære hinanden noget, 
men fordi de ved gensidig Iagttagelse af det ufyldestgørende ved 
den andens Fremgangsmaade mulig kunde lokkes til at prøve paa 
at gøre Tingen bedre. Tog Garborg fat paa at forbedre Bangs 
Metode, og vilde Bang forsøge at udfylde, hvad der denne Gang 
mangler i Garborgs Form, skulde man med nogenlunde Sikkerhed 
kunne forudsige, at man vilde faa en Kunst at se, som kunde 
tilfredsstille selv de meget store Fordringer. 

Garborg har valgt at fortælle og fortælle ustandseligt. Han 
skildrer næsten ikke. 

Det er, som om der var faret en Hovmods Djævel i denne 
stærke Skildrer for Herren, som orn han i Tillid til sin sjældne 
sproglige Ævne har ladet haant om de Midler, andre Kunstnere er 
nødt til at ty til, og som han selv i Mannfolk har benyttet med 
det allerstørste Udbytte. Det ser ud, som om han har sat sig til 
Opgave at ville bringe os Læsere til med sig at foragte al Livets 
Udvorteshed og til kun at have vor virkelige Opmærksomhed hen- 
vendt paa det i Bogen behandlede Æmnes indre Historie, paa den 

vedkommende Livsførelses psykologiske Forløb. Alt det, Bang 
svælger i, smiler Garborg ad, han viser os det mindst mulige. 

Der er for mig ikke Tvivl om, at Garborg har begaaet en 
Fejl. Kunsten har først og fremmest med de fem Sansers umid- 
delbare Verden at gøre. Men paa den anden Side er Garborg 
en saa virkelig overlegen Kunstner, at hvilke Veje han end vælger, 
vil han vanskelig kunne undgaa at naa sit Maal. Og han har 
løst den Opgave at binde vor Opmærksomhed udelukkende til det 
svulmende Referat, han giver. Vi er tvungen til at kalde Bogen 
god, fordi den forekommer os rig, indgaaende og klog. Den Følelse, 
vi faar af, at der er Mangler ved den, lister sig bag paa os. 
Foran vort Øje har vi en ung Piges Historie, der synes ikke at lade 
noget uoplyst, og som anslaar alle vor Medfølelses Strænge. Ved 
dette mærkelig klare, bidende, alvorlige og drillende milde Foredrag i 
som Garborg har skrevet sig til i Norges lyse Nætter, daarer 
og smærter og dulmer han os til at tro, at vi om denne unge 
Pige virkelig véd alt, hvad vides skal. Først naar vi ved Gar- 
borgs Kunst er kommen langt hen i den Stemning, han vil kalde 
til Live i os, opdager vi, at den unge Pige, der tales om, dog 
trods alt er holdt forunderlig paa Afstand. Hun er hans Fore- 
drags lunefulde Skabning, dristig og samtidig ængstelig for alt, 
hvad der af Naturens Mod rører sig i hende — hun er jo prim- 
signet og kristnet i Norge — , Øjnene retter hun spørgende mod 
os, men Garborg slipper hende ikke. Han svøber sine Ords blot- 
tende Klædebon om hende, tager hende ved Haanden og gaar 
bort med hende, netop som Morgenens graakolde Lys falder paa 
hendes Skikkelse, og vi skulde kunne se hende klart. 

Naar Garborg kun i ringe Grad dvæler ved de enkelte Be- 
givenheder i Romanen, og t. E. ikke lader sig forlede hverken af 
Systuen i Kristiania eller af Høloftet, hvor Smaapigerne samles, 
eller af Fannys Hjem, af Søsterens Hus, af Livet i Bageriet eller 
paa Opbyggelserne o. s. v. til at danne Billeder, men overalt haster 
efter at vise os Sagens Indhold og, som antydet, fra første Færd 
sætter næsten hele sin Rigdom af dyre Betegnelser ind paa Ro- 
manens Psykologi, hidrører dette rimeligvis fra, at han er kommen 
til sit Stof paa en noget anden Maade, end det før er sket med ham. 
Han synes ved denne Lejlighed at have haft et Helhedsindtryk 
som Udgangspunkt og først bagefter at have dannet sig en levende 
Forestilling om den Række af store og smaa Begivenheder, der 
er gaaet med til at forme denne Helhed, medens han tidligere 

omvendt aabenbart har maattet vandre længe ad Kendsgerningernes 
krumbugtede Sti, inden han naaede det Sted, hvorfra der var Over- 
sigt. Med andre Ord, Garborg har før selv været med til i Virke- 
ligheden at bygge paa de Tuer, han har skildret for os, og af den 
Grund været opfyldt af hver enkelt Tildragelses større eller mindre 
Vigtighed og mærkelige Udfald. Nu kommer han som en fremmed 
Myre til en ny Bunke Grannaale i Skoven og skal gøre rede for 
den. Der har da sneget sig en Tone ind i Foredraget, der mod- 
arbejder Virkningen af den Varme, han selv føler for sit Æmne. 
Aldrig faar vi nemlig Indtrykket af, at nu gælder det: her, paa 
dette Sted gik Afgørelsen for sig, her, paa denne Maade afsluttedes 
et Drama og begyndte et nyt. Nej, Forfatteren iler videre fra 
Kammer til Kammer i Tuen, fra det ene hemmelige Rum til det 
andet, alt er lige vigtigt, bestandig er han lige greben af sin Op- 
gave. Men han er ligesom ikke klar over, hvor Sjælen er at finde 
i det Værk, han viser os og kender saa nøje. 

Klangen Sjælen er i Lyrens Stræng, / 
Sjælen i en Kriger det er Modet, 
Sjælen i en Tænker staar paa Ho'det, 
Sjælen hos en Elsker er i Blodet, 
Naar hans Fod bestiger Brudens Sæng, 

men hvor Sjælen hos en ung Pige er at finde — , ja det leder 
man sig næppe til. » 

Der er for megen dulgt Undersøgelse i denne Bog, for liden 
Anskuelighed. 

Der findes kun ét Optrin, som Garborg har skrevet helt ud, 
men det er til Gengæld ogsaa prægtigt. Det er det gensidige 
Børnefrieri mellem William og Fanny. 

Paa sin Vis har Garborg stræbt efter det samme som Herman 
Bang. Ogsaa Garborg hører til den joniske Skole i Poesien. Han 
tror ikke paa, at Livet standser noget Sted, og hans Overbevisning 
i denne Henseende skinner saa tydelig igennem, at vi end ikke 
paa Bogens sidste Side har Indtryk af at staa ved en Afslutning. 
Medens Moderen løber til Byen efter den forelskede Tolder, sker 
der ganske bestemt noget, der redder Fanny fra den forhadte 
Forbindelse med ham, eller sker det ikke da, kommer det senere. 
Hendes Saga er ikke sluttet med den første Rynke, hun opdager 
i sit forpinte unge Ansigt. 

Hos Mama har, tilmed i en tarvelig Oversættelse, gjort 
stærkt Indtryk i det nye literære Tyskland, og det er klart, at den 
maatte det, den rummer af klog Følelse, Styrke og Stilfuldhed et 
rigere Maal, end der plejer at komme paa Germanernes Bord, og 
det er en Bog, hvori Fremtidens Forestillingsliv spirer paa vel- 
ryddet Grund. Den være de kraftige blandt vore unge Damer 
anbefalet. 



Bang og Garborg er Fornyere af den gamle Novelle og 
Roman. Knut Hamsun har med Sult brudt Fortællekunsten i 
Norden en fuldstændig ny Bane. Hans Bog er enestaaende alene 
af den Grund, at ingen Forfatter før ham nogensinde har vovet 
at behandle et enkelt, rent elementært Forhold med en blot til- 
nærmelsesvis saa stor Udførlighed. Det behandlede Forhold er 
hvad Navnet angiver: Sult. 

Sult i strængeste Forstand, ikke en sjælden Gang men ofte, 
Sult i Dage, som Lov, som Skæbne, Sult som rasende Hunger og 
som langsomt tærende Sot. 

Det er en ung Literat i Kristiania, der sulter saaledes, en 
kunstbetagen Yngling, der i Dødssult foretrækker at vove sin Kredit 
paa et Lys for at kunne skrive om Natten, fremfor at faa et Brød, 
et Menneske, der ikke kan falde ind i Dusinskribenternes Trav, 
men som sætter al den Nervekraft, han ejer, i hver Sætning han 
former, i hvert Ord, der gaar ham i Pennen. Hamsun giver ham 
intet Navn, han lader ham optræde som den »jeg« i Bogen, der 
fortæller. 

Sult er 333 Sider stor; hver Side er en Nydelse — og en 
Lidelse. Hamsuns Redegørelse for Sultens Pine er hundredtunget. 
Man mærker ikke Stoffets Ensformighed. Forfatteren har afluret 
Sulten alle dens Egenskaber. Han kender dens knugende Magt, 
dens Sting, dens ædende Riven i Brystet, dens Smærte over Skul- 
drene, dens døvende Ævne, dens Vanvid, dens Fred, dens stolte 
Trods, dens knyttede Haand mod Himlen, dens Hymner, dens for- 
smædelige Jammer, dens Farer, dens Nedværdigelse, tilsidst dens 
svimlende Tilintetgørelse. Der findes næppe det Tryk af Sultens 
onde Negl, som Hamsun ikke har følt og kan huske. 

Han er en Kunstner af høj Rang. Hans Stil minder nu 
og da, særlig i Begyndelsen, overfladisk om Mark Twains. Ellers 
er dens Præg en særegen blond og mager Styrke, der elsker Lys, 

en fantasirig, behersket Hast, en anspændt Ro i hvert enkelt Nu, 
en Sikkerhed, som ikke forfejler sit Maal. Hvis man om Sommeren 
løb paa Ski i Norge, og der iblandt disse Skiløbere var en, der 
paa sin Fart ned ad de grønklædte Fjældsider havde set hver 
flyvende Fugls Bevægelser og Farver, hver død Larve og al Blank- 
heden paa Bladene og Haren, der i Forskrækkelse var bleven 
liggende i Lejet, og han kunde fortælle derom, saa det gnistrede 
for vore Øjne, og vi hørte Suset og Stilheden, saa maatte denne 
Mand være Hamsun. Han er ny og overraskende, og af Skabning 
dansk -norsk af den Kielland -Garborgske Type. Han har intet 
med Bjørnson at gøre, intet med de nynorske Sprogreformatorer. 

Hans Bog maa læses. Dens Art og Værdi kan kun sammen- 
lignes med Russernes. Den vover det i vor spage Literatur ukendte. 
Hans Jægers Beretninger er blege Studenteroplevelser mod disse. 
Men videst og bredest mærker man i Bogen en Stemning, som 
stod man under aaben Himmel og hørte en Præst med lappet 
Kjortel præke Mildhed. 

Mildhed mellem Menneskene, ikke Mildhed mod Gud. Som 
Nordmand kæmper Hamsun endnu med »Gud«. 

Vil man høre, hvorledes? 

Han er paa Sultens umættelige Standpunkt, han vil have 
Mad. Ved List faar han et Kødbén med en Smule raat Kød af 
en Slagter, og han lister sig hen i en Smøge for at gnave af Benet: 

»Det smagte ingenting; en ram Lugt af Blod stod op fra 
Benet, og jeg maatte ganske straks begynde at kaste op. Jeg for- 
søgte igen; hvis jeg bare fik beholde det, vilde det nok gøre sin 
Virkning ; det gjaldt at faa det til at bero dernede. Men jeg kasted 
atter op. Jeg blev vred, bed heftigt i Kødet, sled af en liten 
Smule og svælged det ned med Vold. Og det nytted alligevel 
ikke; saasnart de smaa Kødsmuler var blevne varme i Maven, 
kom de desværre atter op. Jeg knytted vanvittigt Hænderne, stak 
i at græde af Hjælpeløshed og gnaved som en besat; jeg græd, 
saa Benet blev vaadt og skiddent af Taarer, kasted op, banded 
og gnaved igen, græd som Hjærtet skulde briste og kasted atter 
op. Og jeg svor med høj Røst alle Verdens Magter ned i Pinen. 

Stille. Ikke et Menneske omkring, intet Lys, ingen Støj. 
Jeg er i det voldsomste Sindsoprør, jeg puster tungt og højlydt 
og græder tænderskærende for hver Gang jeg maa levere disse 
Kødsmuler, som kanske kunde mætte mig lidt. Da det slet ikke 
hjælper noget, hvormeget jeg end forsøger, slynger jeg Benet mod 



Digitized by Google 



Et literært Rundskue. 



485 



Porten fuld af det afmægtigste Had, henrykt af Raseri, raaber og 
truer voldsomt op mod Himlen, skriger Guds Navn hæst og ind- 
ædt og krummer mine Fingre som Klør .... Jeg siger dig, du 
Himlens hellige Ba'al, du er ikke til, men hvis du var til, saa 
skulde jeg bande dig slig, at din Himmel skulde dirre af Helvedes 
Ild. Jeg siger dig, jeg har budt dig min Tjeneste, og du har 
afvist den, jeg siger dig, du har stødt mig bort, og jeg vender 
dig Ryggen, fordi du ikke kendte din Besøgelsestid. Jeg siger dig, 
jeg véd, at jeg skal dø, og jeg haaner dig dog, du Himlens Gud 
og Apis, med Døden lige for Tænderne. Jeg siger dig, jeg vil 
heller være Lakej i Helvede end Fri i dine Boliger; jeg siger dig, 
jeg er fuld af livsalig Foragt for din himmelske Usselhed, og jeg 
vælger mig Afgrunden til evigt Tilhold, hvor Djævelen, Judas og 
Farao er stødt ned. Jeg siger dig, din Himmel er fuld af Jorde- 
rigets mest raahovedede Idioter og fattige i Aanden, jeg siger dig, 
du har fyldt din Himmel med de fede, salige Horer hernede fra, 
som ynkeligen har bøjet Knæ for dig i sin Dødsstund. Jeg siger 
dig, du har brugt Magt mod mig, og du véd ikke, du alvidende 
Nul, at jeg aldrig bøjer mig i Modgang. Jeg siger dig, hele mit 
Liv, hver Celle i min Krop, hver Evne i min Sjæl gisper efter at 
haane dig, du maadeholdne Afskum i det høje. Jeg siger dig, jeg 
vilde, om jeg kunde, raabe dette højlydt ind i din Himmel og hen 
over den hele Jord, jeg vilde, om jeg kunde, sende det ind i hver 
ufødt Menneskesjæl, som engang kommer paa Jorden, hver Blomst, 
hvert Blad, hver Draabe i Havet. Jeg siger dig, jeg vil spotte dig 
ud paa Dommens Dag og bande dig Tænderne ud af min Mund 
for din Guddoms endeløse Ynkelighed. Jeg siger dig, jeg vil fra 
denne Stund forsage alle dine Gærninger og alt dit Væsen, jeg vil 
forbande min Tanke, om den tænker paa dig igen, og rive mine 
Læber af, om de atter nævner dit Navn. Jeg siger dig, hvis du 
er til, det sidste Ord i Livet og i Døden, jeg siger dig Farvel for 
evigt og altid, jeg siger dig Farvel med Hjærte og Nyrer, jeg ^iger 
dig det sidste uigenkaldelige Farvel, og jeg tier og vender dig 
Ryggen og gaar min Vej . . .c 

Men dette Udbrud staar alene, og Vreden rettes aldrig 
skadelig mod nogen. Bogens Finhed er den overudsultede unge 
Mands Slid og Stræb med de literære Opgaver, han har for, hans 
absolut uforbitrede Ensomhedsfølelse. Han, der har Gnisten, gaar 
stille om og forlanger intet, han er stolt indtil oversyg Beskeden- 
hed og gemmer sig og gaar til Grunde af Sult. Og saa hans 

Kærlighedsæventyr! Det er som et blomstrende Rosenbed i Vinter- 
slud, saa yndefuldt og fint og forsigtigt — fra hans Side. Det 
brydes brat, og Hamsun stryger det da ud af Bogen med Ord, der 
som en Frosttykning gaar over de smukke Blade. 

Rigest i Bogen er dog det allersidste Kapitel, Opholdet i 
Logishuset. Det rammer dybest og foruroliger mest. Og det be- 
buder de Ting, der fra Forfatterens Side er i Vente. Skildringer 
af en saadan Kraft gaar ikke ene ud i Verden. 

Ved et Tilfælde kom jeg til at se det Brevkort, en af vore 
unge Forfattere sendte Hamsun umiddelbart efter Læsningen af 
Sult. Der stod omtrent følgende: »Jeg har læst Deres Bog. Død 
og Pine! Det vil vare længe, inden jeg faar Mod til at tage fat 
paa mit Hækletøj igen.« 

Men det var ogsaa en af vore finest mærkende unge For- 
fattere. 

For øvrigt, den Virkning, Bogen vil have hos os, kan næppe 
være tvivlsom. Ganske vist er der i Øjeblikket en vis officiel Util- 
bøjelighed til at indrømme, at den danske Literatur for Tiden 
arbejder om ikke just i Hækletøj, saa i fint Broderi, men det vir- 
kelige Publikum er ganske godt paa det rene med, hvordan Tingen 
forholder sig, og det søger med rigtig Sporsans derhen, hvor de 
store Væve gaar. Hamsuns Sult er da at ligne med et Tæppe, 
hvorpaa Tusender af Fødder kan træde i mange Aar, før Traadene 
er slidt over og Farverne borte. 

Man træde altsaa dristig til. Kun være man saa venlig 
ikke netop at komme støvet og snavset fra Gaden. Hvorfor ikke 
forsøge en Gang at være pyntelig overfor et fint Arbejde, selv 
om det er stærkt? 



Der er en Bog fra i Aar, som man efter min Erfaring ikke 
har sat Pris nok paa. Det er Peter Nansens Korte Veje. 
Hækletøj!? 
Nej. 

Det er et lille fyldt Medaljonskrin, og blandt Medaljonerne 
er der en Gemme af det skønneste Arbejde. Den bærer Navnet: 
Af en Forelskets Dagbog. Kærlighedsvers i Prosa. Et af Versene 
lyder saaledes: 

»Du piner mig mer, end Du ønsker, selv naar Du vil mig 
»ondt. Du er en evig Skiften, og jeg vil en evig Ro. Du hud- 

»fletter mine Nerver med din Uro. Og din Stemme, der skifter 
»som et Bygevejr, piner min Hjærne. 

»Hvorfor kan Du ikke tale som Kilden, ens og sagtmodig? 
»Jeg er angst for hvert Ord, Du taler; jeg er aldrig sikker. 

»Du er som Svalen, der flyver ud og ind, men aldrig finder 
»Ro i sin Rede. c 

I et andet Vers staar denne Linje: 

»Du er min dybe Bedrøvelse*. 

Det hele Digt er som disse Linjer: Et ungt Mandsansigt 
med sænkede Bryn under en ren Pande, Næsen lidt spæd, Mund 
og Hage bløde. Sammen med dette Mandshoved er skaaret i 
Stenen en Mænade med ophæftet Haar. Hun raser dog ikke, hun 
smiler. Hun er ung endnu. 

Det er et Digt i Prosa til at blive berømt paa. Var det 
skrevet i et Verdenssprog, og knyttede det sig til et Navn, der 
ledte Opmærksomheden hen paa det, vilde det være læst og husket 
af Tusender. Det rummer i et stille Sprog, med en svagt sanglig 
Lyd i sig, en Fortvivlelsens Harmoni, der *r ægte som Guldregns- 
blomsters Visnen i blød Juniluft. Det er en Elskovslidelse i de unge 
Aar, den sande og dybe Sorg, Skuffelsens landlige Form, der her 
har faaet Ord af fuldkommen Renhed. Men det hele kan skjules 
i den hule Haand. Det har den danske Literaturs Skødesjfad for 
Tiden. Den vil ikke udover de smaa Ting — eller de ulæselige 
Vidtløftigheder, Sængetæpper at skue. 

Hvad Skrinet ellers gemmer, er prydefulde Sager, der dog 
ikke netop er egnede til at huskes længe. 

En Bog derimod, som bider sig fast i Hukommelsen, er 
Gabriel Finnes Doktor Vangs Børn. Den er yderst talentfuld, og 
skrevet med en Lidenskab, der er alvorlig som et Grantræ. Jeg 
har tilfældigvis læst den Uge efter Zolas La bete humaine, og skal 
jeg være ærlig, foretrækker jeg rent umiddelbart den unge Nord- 
mands lille Skrift for den franske Storfortællers vidtløftige og tungt 
glimrende Arbejde. Det kan nemlig ikke nytte at nægte det: Zola 
binder os noget paa Ærmet. Han har sat sig hen og har gjort 
sig til en Naturalismens Akademiker. Hans Opfattelse er lavet 
efter et Princip, og hans Skildringer er skaarne som en Jærnbane- 
linje tværs gennem Livets baade aabne og spærrede Land. Det 
keder mig,* og det hører efterhaanden op at imponere mig; der er 
saa overvættes meget i dette, som kan læres. Og om den i Bogen 
behandlede Mordmani, om den erotiske som om anden, har jeg 

Tilskueren. 1890. 32 

læst bedre Ting, end der synes at være faldet i Zolas Lod. Han 
forekommer mig endog jævnlig at give Manien et falsk psykologisk 
Grundlag. 

I Finnes Bog støder jeg ikke paa forudfattede Meninger. 
Han fortæller, hvad hans Øjne har set og hans Øren har hørt, og 
han giver ublandet, hvad hans Hjærte har følt. Der er stor Energi 
i dette og megen modig Kunst. 

Men der er raat fundne Ord, ikke megen Vragen. Hvad er 
et »uendelige hvidt og skarpt Ansigt for noget? Og saadanne 
Vendinger som: En Krop, »som hadde gjort Slangebugtningerc, 
»hun hadde et fornærmet Gjæp med Underlæben ud, det var Me- 
ningen det skulde osv.,c »Ukrudtet, der lugedes Gang paa Gang, 
men skød op igen, fordi det var livskraftigere end Køkkenplanterne, 
fordi det osv.,c og adskillig andet af den Slags gør hist og her, i 
Forbindelse med Udtryk som, at en flink ung Pige »kaster paa 
Enden« og »glor« ud af Vinduet, dette særegne ubarberte Indtryk, 
der ikke støder den unge norske Skole, men som man i Danmark 
absolut ikke synes om. De fleste af de i danske Øren plumpe 
Gloser, som Finne bruger, bør dog ikke lægges ham til Last, de 
har ikke paa norsk samme ufine Klang som paa dansk, t. E. at 
harke (hoste), skvatte (falde), slænge (smide, kaste), Torsk, Kjæft, 
Kælling osv. 

Men dette er Smaating. Fortællingen bæres af en naturlig 
Veltalenhed, der er frisk som Fjældvind. Optrin som Jensines 
mærkelige Møde med den filosofiske Huslærer, de unge Menneskers 
Vandring efter Spillemanden, da Petra læser sit Digt højt for Kri- 
stian, Petras Besøg hos den gifte Søster osv. har mere Friluft og 
Liv i sig og derfor større kunstnerisk Værdi end noget af de stili- 
serede Møder mellem Severine og Jacques i La béte humaine. Og 
den korte Vadmelstragedie mellem Hansemand og Kari, hvor den 
»sintec Per optræder og sparker den tykke Søsters hidtil velsete 
Elsker ned ad Trappen, gør i mine Øjne den hele. Historie med 
Philoméne og Pecqueux traditionel og uægte. 

Og saa den samlede Fortællings Maal og Méd! Skildringen 
af en Sorg, et Tryk, en Ophobning af utaalelig Ungdomslidelse i 
det Liv, der skal leves! Vogts Fortælling Familjens Sorg anslaar 
nogle af de Strænge, som klinger i Finnes Bog, men Virkningen 
hos Vogt er i Forhold til, hvad man støder paa i Doktor Vangs 
Børn, for et raskt Uvejr i en vel gemt By at regne imod en mange 
Dages Snestorm over det aabne Land. Der er hyggeligt i hver en 

sørgelig dansk Fortælling imod dette skurende og rivende Gnav af 
Fortvivlelse hos Gabriel Finne. Vi kender i det hele i vor af ny- 
kærnet Smør duftende Literatur intet til den ramme Surmælkssorg, 
der kan samle sig bag Fjældene i Norge. 

Er det vort Lands Skyld eller vore Forfatteres? 

Det faar staa hen. Et synes dog at være klart, at der er 
en større aandelig Urelendighed i Norge end i Danmark. Har 
Bestialiteten hos os fire Kanter, har den kun tre i Norge, og med 
denne raa Kileform gør den større Skade. 

Men udenfor Dumhedens mægtige Omraade og de himmel- 
raabende Misbrugstilstande har der i Norge stillet sig en stadig 
voksende Skare af Forfattere, der af deres Lidelser, deres Sorg, 
deres Vrede og Spot har hentet en kunstnerisk Kraft, som har 
Overmaal nok til ikke blot at virke i Hjemlandet, men gaa over 
Kattegat og gøre Gavn i Danmark og en stor Del af Europa. 

Vi sidder imidlertid som de kloge Nisser ved Smørhullerne 
og nyder med Kunstforstand af vor egen og de andres Grød. 

Foruden Stuckenberg og Jørgensen var der hos os blandt 
de unge forgangent Aar et Navn, man lagde Mærke til: Axel E. 
Betzonich. Han skrev en Bog, der hed Skibbrudne Folk. Det var 
ikke nogen god Bog, men den indeholdt Løfter. Finne er ham 
foreløbig langt overlegen. Men skulde der være nogen af den ny 
Stab her hjemme, paa hvis Pande man kunde læse saadan noget 
som: Vrede, og hvis Talent tydede paa, at han med Held kunde 
give sig i Lag med de mere eller mindre elementære Opgaver, 
der hos os ligger brak, maatte det være Betzonich. Kan ikke Bøger 
som Doktor Vangs Børn og Filosof en af samme Forfatter, Bonde- 
studenter, Sjur Gabriel, „To Venner", Albertine, Mannfolk, Hos 
Mama, Fra Kristiania-Bohémen, Sidt drive ham eller en anden 
endnu ukendt ung Mand frem af sit Skjul? 

Af de unge uartige Mennesker i København, hvoraf flere er 
Stilister om en Hals, nytter det vel ikke at forlange anden literær 
Gavn end den, de gør ved daglig at kvidre udenfor vore Vinduer 
Det er for saa vidt Skade, som det efter vore Forhold er vel flot 
at holde Bogfinker som Graaspurve, men er de glade ved deres 
Kald, vilde det være dumt at fortrædige dem, og det er jo altid 
en Oplivelse, at de er der. 

Fra Sverige har man hentet en Forfatter hjem og gjort en 
Del Væsen af ham : Verner von Heidenstam. Hans Roman Endy- 

32* 

mion er bleven oversat af Fru Erna Juel-Hansen, og Georg Brandes 
har skrevet et »Forord« til Bogen. Det hører til de Gaader, jeg 
lader ligge som uløselige, at denne Mands Prosa har kunnet fibde 
gode Navnes Anbefaling hos os, hvor dog af bundrede Mennesker 
de ti kan skrive, saa at man gider læse det. Henrik, der tidligere 
sendte Rejsebreve til Politiken, var langt at foretrække, skøndt 
han undertiden »bar« sig slemt nok. Men han kunde dog holde 
en Skildring fast, saa at den ikke virrede for vore Øjne som et 
Lærredslandskab paa Teatret; det kan Heidenstam ikke. Der er 
to eller tre Optrin i Endymion, som duer, Resten, det vil sige hele 
»Romanen« staar kunstnerisk paa Højde med Fortællingerne i 
Garterdaube. Saa er der da betydelig mere Mening i, som sket er, 
at oversætte Ola Hansson. Han er en Prosaist af Rang, og Gustaf 
af Geijerstam skulde man have givet Husly i Danmark, ikke skænket 
ham til Norge. Hans Fattigt Folk er en muskuløs og i mange 
Henseender skøn Bog. Fortællingen om Peter med ogat gør Mau- 
passant ikke bedre. 



Der er en Forfatter, som jeg har gemt tH sidst, fordi han 
af dem, der i Foraaret har udgivet Bøger, forekommer mig mest 
at svare til Begrebet: moderne dansk Skribent. Det er Henrik 
Pontoppidan. Paa hans Skyer, Skildringer fra Provisoriernes Dage 
vil man nogenlunde nøjagtig kunne aflæse den literære Ævnes 
Hegde for Øjeblikket i Danmark. 

Stille, ikke overdreven fast, smagfuld, haanlig, syslende med 
sraaa Opgaver, klar og find som en Indsøs Skvulp er da i 1890 
den danske Literatur. 

Den brødføder ikke Landet, men den giver os en Maalestok 
i Hænde, der kan bruges over hele den civiliserede Verden. 

Vi er et lille Folk, men vi er pæne Mennesker. Sender vi 
for Øjeblikket en af vore til et hvilket som helst europæisk Stævne, 
maa det indrømmes, at han ikke har en eneste ny Idé i Panden, 
men han vil ikke blive forbløffet over, hvad han faar at høre og 
se. Gaar Folk paa den Kongres, hvorhen han kommer, med Støv- 
lerne i Vestelommen, vil han ganske vist skemtende sige, at sligt 
var han ikke forberedt paa. Men han vil ikke skrige op og stille 
Forslag om, at Støvlerne skal trækkes paa Fødderne igen, for det 
bruger man i Danmark. Han vil efterhaanden vænne sig til at 
gaa paa Strømpefødder, og saa putter han maaske Støvlerne i 

Baglommerne for at vise, at han baade er en praktisk og 
original Mand. 

Der er dog en Kreds af Mennesker her hjemme, der ikke 
har det saa stille som vore Forfattere. Det er Malerne. Blandt 
dem sporer man en tydelig og absolut Bevægelse frem efter. Det 
har varet længe med dem. Der var en Tid, hvor de var et godt 
Stykke bag efter dem, der skrev. Nu er de foran, og en Nation 
kan lige saa godt male sig frem, søm den kan skrive sig frem ; det 
gælder blot om at faa Befolkningen uddannet til at se, som det før 
drejede sig om, at den skulde forstaa. 

Bedst var det naturligvis, om man i Danmark baade kunde 
lære at se og forstaa* Men kan kun den ene Ting drives ad 
Gangen, maa man give Fred. 

Heldigt er det jo, at her ikke overhoved er Stilstand. 

É. Skram. 

Fregatten Bellona, 

der var bestemt til at skulle foretage et Togt til Middelhavet og 
indtage en Del af Thorvaldsens Arbejder, der skulde afhentes i 
Livorno, laa omtrent færdig til Afsejling i April 1835, da jeg 
aldeles uventet modtog Ordre til at forrette Tjæneste som anden 
Læge i Fregatten. Jeg var lige ved Afslutningen af .mit Eksamens- 
studium; hvorfor denne Udkommando kom mig i høj Grad ube- 
lejlig og overraskende. Lægetjænesten i Fregatten havde nemlig 
allerede i længere Tid været besat med en meget flink Kandidat, 
Weiss (senere Stiftsfysikus) , som imidlertid paa Grund af en 
opstaaet Uenighed med Overlægen, den samme jeg havde vika- 
rieret for i Briggen St. Jan i Vestindien, i den ellevte Time havde 
opgivet sin Tjæneste; tvinge ham kunde man ikke, da han ikke 
tidligere havde staaet i Marinens Tjæneste, hvorimod jeg stod 
paa Vartpenge og derfor var forpligtet til at tage imod Udkom- 
mando. Jeg maatte altsaa paa dette sene Stadium afbryde min 
Eksamenslæsning og gaa om Bord i Fregatten. Det blev den 
besværligste Rejse, jeg har foretaget. 

Skibet havde 44 Kanoner, 320 Mands Besætning og kom- 
manderedes af Kommandørkaptajn de Coninck. 

Chefen var en ældre Mand, meget godmodig, meget human, 
bekendt i Selskabsverdenen mere end i Marinen, havde i lange 
Tider ikke været til Søs og havde aldrig haft noget Navn som 
Sømand. Næstkommanderende: Kaptajnløjtnant F. Paludan var 
derimod en anerkendt dygtig Skibsfører, der havde faret i mange 
Aar til Koffardis ; han var derfor mere anset som praktisk Sømand 
end som Søofficer, og var den egentlig styrende om Bord. Den 
yngre Officersbesætning bestod af særdeles flinke og elskværdige 



') Se Tilskueren 1888, S. 446 fif. 

yngre Mænd, hvor iblandt jeg skal nævne Otto Lutken (Søn af 
Næstkommanderende paa Linjeskibet Dronning Marie), der senere 
blev Marineminister, Marstrand (Broder til Maleren) og Lehmann 
(Broder til Orla L.). Jeg nævner disse, fordi de vare dem, jeg 
nærmest sluttede mig til og som senere bleve mine Omgangs- 
venner. 

Som Passagerer havde vi om Bord, foruden en teologisk 
Kandidat Schack, der havde faaet Chefens Tilladelse til at gaa 
med Skibet til Italien, Professor Høy en, der skulde landsættes i 
England. H. var en overordentlig underholdende og elskværdig 
Passager, om hvem vi alle flokkedes efter Middagsbordet, da vi 
gærne samledes paa Batteriet i et Røgelukaf, hvor han halvt sam- 
talende, halvt foredragende med den for ham ejendommelige, ild- 
fulde Veltalenhed, underholdt og med Anekdoter fra sine mange 
Rejser eller med interessante Æmner af Kunsthistorien. Vi følte 
det som et stort Savn, da han forlod Skibet i en Lodsbaad, da 
vi passerede Dover. 

Der forløb ikke mange Dage efter vor Afrejse, førend vi 
bemærkede en Sygelighed blandt Mandskabet, der udbredte sig 
mere og mere, og hvis Aarsag var os en Gaade. Den bestod i 
en Slags Mavekatarrh med stor Mathedsfølelse, men uden at være 
ledsaget af Feber. Jeg selv blev snart angreben af den samme 
Sygdom, og da den hos mig var ledsaget af stærke Kongestioner 
til Hovedet og mit Lukaf var nede paa Bannierne og lidet luftigt, 
blev der indrettet et Lukaf til mig paa Batteriet, lige overfor 
Kahytstrappen. Hvad jeg før savnede fik jeg nu for meget af; 
ti naar Vinden stod paa om Styrbord (jeg laa om Bagbord, lige 
foran Chefens Kahyt), blæste det lige ind i min Køje, og da jeg 
stadig laa med vaade og kolde Omslag paa Hovedet, paadrog jeg 
mig en Betændelse af mit højre Øje (iritis), der var saa alvorlig, 
at den nær havde kostet mig Synet paa dette Øje. 

Ved en heldig Omstændighed slap jeg hurtigere over den 
oprindelige Sygdom, end de fleste af mine Lidelsesfæller. Fra min 
Barndom af har jeg været vant til at drikke Vand og drak 
sjældent andet om Bord, hvor 01, blandt Officererne er den 
almindelige Drik. Under min Sygdom, hvor jeg led af Tørst, 
forekom det mig, at Vandet havde en ejendommelig Afsmag, 
hvorfor jeg blandede det med Sukker og nød det som Sukkervand. 

Førend jeg endnu var kommen op af Køjen og medens jeg 
endnu laa og led af heftige Smerter og utaalelig Lyssky i mit 

betændte Øje, bragte Overlægen mig det Jobsbudskab, at en af 
Folkene var bleven angreben af Kopper (det var tiende Dag efter 
at vi havde forladt København)- Det var et saa alvorligt Tilfælde, 
at det nogle Dage efter endte med Døden, og man kan forestille 
sig, hvilket Indtryk dette Dødsfald gjorde. 

Jeg tror det var samme Dag, jeg fik dette Budskab, at et 
andet bragte os Oplysning om Aarsagen til min og Mandskabets 
Sygdom. Vandet fra Jærnkasserne nede i Lasten bliver gennem 
Læderslanger , der forbindes ved Metalbøsninger, pumpet op paa 
Dækket i et stort Vand(Rations)fad til Brug for Mandskabet. Det 
var bleven bemærket, at Oppumpningen var bleven mere og mere 
besværlig* og man havde da undersøgt Ledningerne og fundet 
Metalbøsningerne indvendig fyldte med Spanskgrønt Oljen eller 
Smørelsen i Skruegangene var bleven harsk, havde forandret sig 
til Fedtsyre og angrebet Metallet, og Sygdommen var altsaa en 
Kobberforgiftning. Grunden, hvorfor jeg var kommen mig hur- 
tigere, var hermed ogsaa forklaret, ti Sukker er Modgift mod 
Kobbersalte. 

Efter vor første Koppepatient bredte Koppesygdommen sig 
som en Løbeild til saa godt som bele Besætningen, og der var 
en Tid, hvor det kun var med Nød og næppe, at der var Mand- 
skab nok til at maniere Skibet, og de lettere angrebne og Rekon- 
valescenterne kunde ikke forskaanes for Tjænesten. Paa Bannierne 
laa de syge stuvede sammen saa tæt, som Sildene i en Tønde, 
og Overlægen og jeg havde den største Møje med at trænge os 
frem imellem Køjerne. Naar man véd, hvilken ubehagelig Ud- 
dunstning der kan udgaa fra alene én koppesyg, kan man gøre 
sig et svagt Begreb om, hvilken Stank og hvilken Atmosfære 
denne Sammenstuvning maatte frembringe, hvortil endnu maa 
føjes, at alle disse syge Mennesker maatte forhjælpes med deres 
Fornødenheder i det samme forpestede Rum* 

Min Kollega og jeg var i den Tid næsten ikke ude af 
Klæderne, og skiftedes til af og til at faa et Par Timers Søm 

Vi kom endelig ind i Middelhavet og søgte det nærmeste 
Karantæne-Etablissement: Port Mabon paa Majorca, men bleve 
uden videre afviste, hvor efter vi satte Kursen . til vort Bestem- 
roelaessted: Livorno. 

Efter at vi vare ankomne dertil, blev der ligeledes rejst 
Vanskeligheder, som dog endte med, at vi skulde overføre alle 
vore syge til Karantæne-Etablissementet og der selv sørge for 



Digitized by Google 



En gammel Skibslæges Erindringer, 



495 



Lægehjælp; derefter i tre Døgn rense og desinficere Skibet, og, 
naar ingen flere Sygdomstilfælde indtraf, efter endnu ti Dages 
Forløb have Haah om at faa »Practica« (frit Samkvem med Land). 
Samme Dag gik jeg i Land med de syge med Ordre tit i alle 
Henseender at bære Omsorg for dem, 

Karantæne-Etablissementet dannede et meget omfangsrigt 
Bygningskompleks, der meget lignede den Del af Christiansborg 
Slot, der dannes af Buegangene og omslutter Ridebanen, og var 
i det mindste lige saa udstrakt. Jeg fik indrømmet to store Sale 
til de syge og fik til mig selv anvist et meget rummeligt og 
meget ordentlig møbleret Værelse. Paa den store Midterplads var 
ved nedrammede Pæle og dertil fæstede Snore afgrænset et Rum, 
indenfor hvilket vi skulde holde os, og ved et Opslag i mit 
Værelse, affattet paa tre Sprog, blev det tilkendegivet, at enhver, 
der overskred denne Grænse, øjeblikkelig blev nedskudt af de 
vagthavende Kustoder, der bar skarpladte Geværer, 

Der laa mange i Karantæne, og Pladsen frembød et broget 
Skue af Repræsentanter for de mest forskellige Racer og Natio* 
naliteter: Tyrker, Grækere, Italienere, Spaniere, Arabere, Negre 
o. s. v., alle afgrænsede paa samme Maade som vi, og der hørtes 
stadigt den mest brogede Sprogforvitring. 

Mit Værelse havde Vinduer til to modsatte Sid$r, hvoraf 
det ene vendte ud til Midterpladsen, det andet til en meget stor 
Grønning, der i Midten gennerøskares af en meget bred og dyb 
Grøft. Hinsides Grøften laa store Træmmeværksbygninger, der 
optog de mistænkelige Handelsvarer: Huder, Skind, Uld, Bomuld 
o. s« v., der bleve gennemluftede, udbankede, rensede og desin-> 
ficerede af Folk, jeg stadig saa beskæftiget med dette Arbejde. 
En Port, jeg saa af og til at rtaa aaben, førte ud til Grønningen 
denne Side Grøften og fandtes i den Del af Buegangen, der laa 
indenfor det os anviste Grænseskel. 

Min OpgaVe var jo ikke alene at behandle de syge som 
Læge, men ogsaa at sørge for deres andre Fornødenheder, og da 
først og fremmest for Spise og Drikke, som skulde bestemmes af 
mig og være afpasset efter de syges Helbredstilstand. Jeg kunde 
ikke et Kvæk Italiensk, og Overkustoden, den eneste jeg stod i 
Forbindelse med, og som modtog mine skriftlige Ordinationer 
gennem en lang Tang, han stak hen mod mig, forstod kun 
Italiensk* Jeg havde fra Borde faaet med mig det eneste Hjælpe** 
middel i Italiensk, der fandtes: en tysk-italiensk Parleur, og denne 

gennempløjede jeg da med den yderligste Grundigbed. Jeg affattede 
herefter min første Spiseseddel, men var dog saa forsynlig at for- 
lange en rigelig Mængde af Brød, Mælk og Frugter, jeg straks 
fandt Navnene paa i Parieuren, og som jeg mente at burde have 
i Baghaanden, dersom mit første Forsøg i Madlavning paa Italiensk 
skulde mislykkes. 

Da Maden .var bragt over paa Sygestuerne, gik jeg straks 
derover for at sé, hvad Held jeg havde haft. Jeg havde ordineret 
noget, som efter min Mening maatte blive til sød Suppe. Mit 
første Blik faldt paa en stor Terrin med Laag paa, men udenfor 
Laaget, klemt af dette, var Terrinen garneret med grønne Salat- 
blade , og da jeg tog Laaget af, opdagede jeg vel noget flydende, 
men de kogte Salatblade havde det utvivlsomste Overtag. Min 
anden Ret burde efter min Opskrift have været Frikasé, men 
hvad den italienske Ret, der skulde repræsentere denne, bestod af, 
var umuligt at afgøre; begge Retter vare umulige. Med min 
egen Bespisning gik det ikke et Haarsbred bedre; vi maatte fore- 
løbig lade os nøje med Brød, Frugt og Mælk, deraf kunde vi faa 
saa meget vi vilde og af bedste Beskaffenhed; Nød led vi alt- 
saa ikke. 

Saaledes gik det omtrént en Ugestid. Saa kom en Dag 
den danske Konsul og forlangte at tale med mig i Parloiret. 
Han meddelte mig, at der vilde blive indlagt en Patient fra Fre- 
gatten, et Sygdomstilfælde, der var kommet meget ubelejligt, da 
Karantænen, dersom det viste sig at være Kopper, vilde blive 
yderligere forlænget, men dersom dét skulde være af anden mis- 
tænkelig Natur, Kolera eller Pest, som heråkede i Levanten* vilde 
det have Fregattens Afvisning til Følge. Derefler spurgte han, 
om der var noget, han kunde være mig til Tjæneste med. Jeg 
klagede da min Nød med Hensyn til Maden, og han gav mig det 
Raad, for de syges Vedkommende, at forlange dem bespist efter 
Reglementet for bedste Pleje paa Livornos Hospital, og for mit 
eget Vedkommende at forlange seks Retter Mad, hvoriblandt der 
dog rimeligvis vilde findes én spiselig; han selv skulde for øvrigt 
besørge det fornødne, han haabede til min Tilfredshed. 

Den næste Dag var jeg meget spændt paa Udfaldet; ti vi 
trængte alle til en solidere Kost. 

Min Overraskelse blev stor. De syge, hvoraf de fleste nu 
vare i god Bedring eller Rekonvalescenter, fik to Retter kraftig, 
velsmagende Mad, en Fiskeret og en Kødret, tillavede paa en 

anden Maade end efter vor danske Kogebog, men meget appetitlig, 
og for mig blev serveret en Menu, som en Gourmand vilde have 
været tilfreds med. Jeg indskrænkede mig for Fremtiden til tre 
Retter, og hverken de syge eller jeg havde senere Grund 
til Klage. 

Den omtalte syge blev samme Dag indlagt i Lazaretet 
under den besynderlige Diagnose: morbus lunaris (Maanesyge). 
Han var meget omtaaget, kunde vanskelig gøre rede for, hvad 
han fejlede og havde ingen Feber. Kopper var det altsaa ikke; 
men trods al min Umage med Undersøgelsen var jeg ikke i Stand 
til at stille nogen bestemt Diagnose, og maatte da foreløbig lade 
det bero ved Maanesygen, som jeg ikke havde nogen som helst 
Kundskab til. To Dage efter Indlæggelsen døde Patienten. Efter 
at Dødsfaldet var indberettet, blev der stor Uro i Lejren, da man 
havde Mistanke om, at det kunde være af orientalsk Pest, der 
herskede i Ægypten (derfra det store Antal karantænepligtige i 
Lazaretet). Jeg fik samme Dag en Skrivelse fra vor Konsul, inde- 
holdende en Ordre fra Sundhedskommissionen om den følgende 
Dag KL 12 Middag, i Kommissionens Overværelse, at foretage 
Obduktion af Liget under aaben Himmel og paa et nærmere 
opgivet Sted paa den omtalte Grønning dennesides Grøften. 

Den næste Dag, til den fastsatte Tid, bragtes Liget, baaret 
og fulgt af alle mine Rekonvalescenter og under stor Deltagelse af 
Lazaretbefolkningen, der saa til med blottet Hoved, til det anviste 
Sted, en aaben Grav, hvis Bund var fyldt med ulæsket Melkalk, 
hvoraf desuden laa en Bunke ved Siden af Graven, og Spader til 
Brug ved Begravelsen; ved Graven fandt vi et improviseret Bord af 
sammentømrede Brædder, hvorpaa Liget blev lagt. Paa den anden 
Side af den dybe Grøft, i en Afstand fra os af 2— 300 Alen, 
fandtes Sundhedskommissionens Medlemmer, fem Mand høj, op- 
stillede. Da jeg vidste, hvorom det gjaldt, lod jeg Liget tage fra 
Bordet og viste først dets hele Forflade, derefter straktes Armene 
helt op over Hovedet for at vise Akselhulerne, hvorefter det atter 
blev henlagt paa Bordet og Sektionen foretaget. Bryst og Underliv 
bleve aabnede og hvert Organ udtaget og fremvist. Jeg tror nok, 
at Himlens Fugle, der svævede over vore Hoveder, vare lige saa 
kloge paa, hvad der fandtes i disse Organer, som den flere 
hundrede Alen fjærnt staaende Sundhedskommission Efter at 
dette Arbejde var endt, gjorde jeg Forberedelse til at aabne 
Kraniet, men Kommissionen gjorde nu Tegn til, at den var til- 

fredsstillet, hvilket var mig meget kærkomment, da den brænd- 
ende Middagssol stod mig lige over Hovedet. Liget blev nu 
lagt i Graven, som omgaves af Følget, der stod med blottede 
Hoveder, medens jeg foretog Jordpaakastelsen og bad et Fadervor. 
Deretter blev det overdækket med Kalk og Graven tilkastet. 
Sundhedskommissionen fjærnede sig ikke, førend Ceremonien, 
under hvilken den ogsaa stod med blottet Hoved og gjorde Korsets 
Tegn, yar til Ende. 

Nogen Oplysning om Dødsaarsagen fik jeg ikke gennem 
Obduktionen, da alle de undersøgte Organer befandtes at være 
sunde; rimeligvis vilde jeg have fundet den i Hjærnen, men 
Kraniet blev, som anført, ikke aabnet. Overlægen fortalte mig 
senere, at hans Diagnose var en Slags Vits, han havde betjænt 
sig af, da han var i Forlegenhed med til Sundhedsautøriteterne 
i Livorno at skulle opgive en Diagnose, førend det tillodes den 
$yge at blive bragt fra Borde. 

Jeg gjorde den Erfaring i Karantænelazaretet, at .trods den 
meget strænge Disciplin , som fandt Sted her, kunde det dog ikke 
forebygges, at Reglementet blev overtraadt. Pet var strængt for-* 
budt Kustoderne at have noget Samkvem med eller modtage 
noget som helst af de karantænepligtige, uden de foreskrevne 
Forroers nøjagtige Iagttagelse. Jeg lagde imidlertid Mærke til, at 
den Cigarstump, jeg bortkastede efter at have røget min Cigar, 
meget hurtig forsvandt, og opdagede, at den blev optagen af 
Kustoden. Jeg lod nu, som af Vanvare, en bel Cigar folde, og 
Kustoden bed straks paa Krogen; saa spart jeg havde vendt ham 
Ryggeq, var Cigaren forsvunden. 

Hvad jeg mest af alt nu, da min Sult var tilfredsstillet, 
trængte til, var Bevægelse i fri Luft, som jeg ikke kunde fa* i 
det lille Rum, der var os tildelt, og som dertil var optaget af 
Rekonvalescenterne. Jeg havde, som anført, været inde paa den 
grønne Plads ved Obduktionen, og havde jeg været der én Gang, 
sluttede jeg, kunde jeg jo komme der oftere. Jeg benyttede mig 
da uf mine Cigarer (Tobak er, som bekendt, monopoliseret i 
Italien og meget dyr) til at gøre mig gode Venner med Kustoden 
ved Tid efter anden at lade en falde, der altid blev optagen. En 
Dag, da Porten til Grønningen stod paa Klem, gjqrde .jeg Panto- 
mimer til Kustoden om at maatte gaa igennem, som blev besvaret 
med et Nik, og jeg var da ikke sén med at benytte mig af Til- 
ladelsen. Hver Dag senere, til et bestemt Klokkeslet, stod Porten 

paa Klem , og jeg fik mig en god Motion inde paa Grønningen ; f 
Entréen kostede en Cigar. 

Der er stor Forskel paa, hvad Almuen af de forskellige 
Nationer morer sig med. Jeg havde paa Lazaretet Lejlighed til 
at anstille Iagttagelser i denne Retning. 

Italienerne var de livligste og de mest støjende. Der var 
en Skrigen og Skraalen af dem hele Dagen. Deres Morskab 
bestod i, at to og to afvekslende og hurtigst mulig rakte et vist 
Antal Fingre i Vejret, og Kunsten bestod i i samme Nu at 
bestemme Antallet, hvilket da blev skreget op saa stærkt 
som muligt. 

Spanierne legede ikke, men spillede Tærninger hele Dagen. 
Tyrkerne legede slet ikke, men sad med Benene korslagte, i ufor- 
styrrelig Ro, som kontemplative Tilskuere, røgende af smaa Pibe- 
hoveder med lange, stive Rør, som man kunde faa til Købs hos 
Kustoderne. Vore egne Folk morede ikke alene sig selv^ men 
ogsaa vore tilgrænsende Naboer, og særlig Kustoderne, med en 
Leg, som gik under Navnet Katten og Rotten. To udvalgte bleve 
bundne for Øjnene, den ene, Katten, fik en Tamp, den anden, 
Rotten, to Pinde; der dannedes en Kreds af alle tilstedeværende, 
og inde i denne sattes, fjærnt fra hinanden, de to agerende, der 
kun havde Lov til at bevæge sig paa alle fire. Rotten begyndte 
med at skrabe med Pindene mod hinanden og derefter øjeblikkelig 
*t forlade Stedet; Katten bevægede sig straks efter Lyden og 
søgte at ramme Rotten med Tampen. Man kan forestille sig, at 
dette ofte gav Anledning til de pudsigste Scener, især naar det 
hændte, at de begge uforvarende kom til at løbe Panderne mod 
hinanden. Legen var grovkornet; men det var Sømænd, der 
udførte den, og de morede sig som Børn. 

Efter at have været omtrent 14 Dage i Karantæne, blev 
det mig meddelt af Konsulen, at der herskede en Koppeepidemi 
i Livorno. Jeg tog deraf Anledning til at indgive et Andragende 
til Sundhedskommissionen om at maatte blive udløst af Karan- 
tænen, da jeg fandt det modsigende at holde mig i Karantæne 
for en Sygdom, der herskede i Byen og blev behandlet af mine 
Kolleger uden nogen Indskrænkning af deres fri Samkvem med 
de sunde. Efter nogle Dages Forløb blev Tilladelsen mig given-, 
selvfølgelig med den Forpligtelse fremdeles at bære Omsorg for 
mine syge, der for øvrigt nu alle vare Rekonvalescenter. Jeg var 
saa heldig ikke at have mistet nogen af mine koppesyge, hvoraf 

flere havde konfluerende Kopper; kun én maatte bøde med Synet 
paa det ene Øje. 

Jeg blev saaledes udløst af Fængslet, indlogeret paa et af 
de bedste Hoteller i Byen, og da Lazaretet laa i en betydelig 
Afstand fra denne, fik jeg Disposition over Hest og Vogn. Jeg 
levede nu som Matador, besøgte Livornos smukke Omegn og 
udstrakte mine Ekskursioner endog til Pisa med dens Domkirke, 
Campo santo og skæve Klokketaarn. Det eneste, der forstyrrede 
mig i min Nydelse, var mit lyssky Øje, som jeg bestandig maatte 
have bedækket af en Elap, hvorfor jeg ogsaa saa vel paa Laza- 
retet som i Hotellet gik under Benævnelsen : den enøjede Doktor 
(il dottore monoculo). 

Fregatten havde endelig, efter 5—6 Ugers Forløb, indtaget 
sin Ladning (Thorvaldsens Arbejder) og laa sejlklar, hvorfor jeg 
og mine helbredede syge kunde tages om Bord. 

Om Bord traf jeg, foruden den gamle Besætning, fire ny 
ankomne, der som Passagerer skulde gøre Rejsen med hjem, og 
blandt disse, hvad der er en Sjældenhed i en Orlogsmand, en 
Dame, Frøken Henriette, eller, som hun til daglig kaldtes, Jette 
Wulff, Datter af Admiral P. Wulff og bekendt fra H. C. Andersens 
Levnet som Skønaand og hans tidlige Protektrice. Den inter- 
essanteste af de fire Passagerer var Digteren Ludvig Bødtcher, 
som efter et llaarigt Ophold i Rom nu vendte hjem. B. var en 
højst elskværdig Personlighed, som vi paa en temmelig lang 
Hjemrejse havde megen Glæde af. Foruden hans Fortællinger om 
Thorvaldsen, hvis daglige Omgangsven B. havde været, og hans 
Skildringer og Anekdoter om en stor Del baade af vore egne og 
fremmede Kunstnere, underholdt han os, sædvanlig efter Middags- 
bordet, i det tidligere omtalte Røgelukaf med at synge populære 
italienske Sange ledsagede af Guitar, og han foredrog disse med et 
Lune og en ungdommelig Friskhed, der altid bragte ham en 
enstemmig Klapsalve og en stadig Opfordring om Gentagelse. 

Den Maade, hvorpaa B. var kommen til Rom, er saa 
karakteristisk, at den fortjæner at omtales. B. var, i Anledning 
af nogle Kunstneres Afrejse til Italien, samlet til et Afskedsgilde 
for disse hos Konditor Mini. Han var da 31 Aar gammel. Hen- 
imod Slutningen af Gildet, ved Midnat, henvendte en af de 
bortrejsende sig til B. med det Spørgsmaal: Hvorfor kan du, der 
dog saa længe har talt om at ville til Italien, ikke snøre din 

Randsel og rejse med? Dagen efter var B. rejsefærdig og blev, 
som anført, elleve Aar borte. 

Iblandt de yngre Officerer var der især én, jeg havde 
sluttet mig nøje til og som fortjæner en nærmere Omtale; det 
var Løjtnant Marstrand (Broder til Maleren). Han var en 
ualmindelig smuk ung Mand. Mørkebrune, noget drømmende 
Øjne, høj, bred Pande, fyldigt, mørkebrunt, krøllet Haar, lige- 
Næse, fyldige Læber, bleg, lidt brunlig (varm) Teint, oval Ansigts- 
form med et særdeles intelligent, maaske noget nervøst og lige- 
som fraværende Udtryk. Han var noget over Middelhøjde, slank 
og i høj Grad velskabt (et legemsstort Portræt, malet af Broderen 
og i sin Tid udstillet, vil kunne vidne om, at min Beskrivelse er 
korrekt). Han var den første Søofficer, der havde gennemgaaet 
den militære Højskole, og blev derfor af de ældre Søofficerer set 
paa med mistænksomme Øjne som »lærd«. 

En lille Episode vil kunne give en Karakteristik af M. 
Min Plads ved Messebordet var imellem M. og Løjtnant Lehmann, 
ligeledes en intelligent og flink ung Officer, men af et roligere 
Temperament og mere kritisk anlagt end M. En Dag ved 
Middagsbordet kom vi til at tale om Shakespeare, der var M.s 
Orakel; Samtalen blev mere og mere ivrig og højrøstet, da baade 
L. og jeg fandt, at han meget overdrev Shakespeares universelle 
Betydning. Paa én Gang udbryder M. saa højt, at det rungede 
over hele Messebordet: Jeg paastaar, at S. har haft større Ind- 
flydelse paa Dannelse og Civilisation, end alle Præster tilsammen! 
Der blev efter dette Udbrud en øjeblikkelig, almindelig Tavshed 
ved Bordet; men derefter lød det i Kor fra alle Sider: Marstrand 
er gal! Ekscentrisk var han, ikke sjældent indesluttet og hypo- 
konder; altid interessant og livlig, men ikke sjældent paradoks i 
sine Meninger og Udtalelser. 

Som bekendt fik M. et meget tragisk Endeligt, da han som 
Tredjekommanderende paa Linjeskibet Kristian den 8de delte 
Skæbne med de mange, der mistede Livet ved den ulykkelige 
Katastrofe i Eckernførde Fjord. Det blev sagt, at man førend 
Katastrofen, og efter at Skibet var blevet overgivet, havde søgt 
efter M., men ikke kunnet finde ham. Det var et ikke lidet 
udbredt Rygte, at M. efter Overgivelsen, og i Forvisning om at 
være alene tilbage, havde sprængt Skibet i Luften. En saadan 
Handling laa ikke fjærn fra M.s ekscentriske Tænkemaade. 

Hjemrejsen var, skøndt ikke særlig hurtig, saa dog i det 
hele taget behagelig og uden noget Uheld. I Begyndelsen af 
September ankrede vi paa Københavns Red. 

Efter at Skibet var ankret, kom en Del af Officerernes be- 
slægtede om Bord og deriblandt Orla Lehmann, for at hilse paa sin 
Broder, som jeg tidligere har nævnt. At jeg omtaler dette Møde, 
beror paa den Besynderlighed, som den Gang var mig paafaldende 
og blev det endnu mere ved de senere Begivenheder i Orla L.s 
Liv, at Bredrene indbyrdes talte Tysk, der var Omgangssproget 
i Hjemmet. Danskhedens og det danske Sprogs ivrigste For- 
kæmper brugte Tysk som Modersmaal og blandt lutter danske! 

En animeret Middag, hvortil Bødtcher havde forfattet en 
Sang, der er optaget i hans samlede Digte, fiandt Sted paa Bellevue, 
hvor Bellonas Officerer og Passagerer sidste Gang samledes og 
toge Afsked med hinanden. 

Linjeskibet Skjold. 

Efter i Foraaret 1836 at have taget kirurgisk Eksamen, 
blev jeg udkommanderet som 2den Læge med Linjeskibet Skjold, 
et Skib af samme Størrelse og Konstruktion som Linjeskibet 
Dronning Marie. Togtets Bestemmelse var, som det blev sagt 
om Bord, at sejle Vandet tyndt i Nordsøen, officielt at prøve 
Skibets Sødygtighed og tjæne til Øvelse for Officerer og Mandskab; 
Togtets Varighed seks Uger (det var i Frederik den 6tes spar- 
sommelige Tidsalder.) 

Vi maatte for Modvind opholde os en hel Uge paa Helsingørs 
Red, fik der Ordre til at gaa gennem Sundet Syd paa, anløbe 
Kiel og gennem Bæltet løbe ud i Nordsøen. 

Ved Indsejlingen til Kielerfjord havde vi Modvind, men 
Skibet havde vist sig at være saa manøvredygtigt, at Chefen 
vovede at krydse med det gennem Fjorden, og det var en For- 
nøjelse at sé, hvorledes det store Skib, i det forholdsvis snævre 
Farvand, lystrede Roret, som om det kunde have været en Sejl- 
baad. Under Indsejlingen indtraf det Uheld, at en Mand faldt 
over Bord fra Krydsraaen og i Faldet tørnede mod en Jærnbom tfl 
Laaringsfartøjet og slog sig ihjel paa Stedet. Jeg stod ikke en 
Alen fra det Sted, hvor han tørnede med Hovedet mod Jærnbommen. 

Vi ankrede udenfor Dysternbrook. 

Vort Skib gjorde megen Opsigt; Folk, høje som lave, 
strømmede i store Skarer om Bord, og Lejligheden til at kunne faa 

et Linjeskib at sé, benyttedes ikke alene af Kielerne, men ogsaa 
af Landbefolkningen og tilrejsende fra fjærn og nær. Studenterne 
fra Kiels Universitet vare især begejstrede ved alt, hvad de saa, 
og Udraabet: famos! hørtes overalt i Skibet. 

Kielerne indbøde alle Officererne til et Bal paa Wilhelmine- 
høhe, hvor det gik meget flot og gemytligt til, og hvor der blev 
danset til den lyse Morgen. Studenterne arrangerede senere et 
Sold for os paa Dysternbrook, hvor der blev holdt Taler til Ære 
for den danske Marine og drukket tæt. En stor Del af Studenterne 
var Sønner af den holstenske Adel. Henimod Slutningen af Gildet, 
da Vinen havde gjort sin Virkning, havde vi Lejlighed til at lære 
at kende en Ejendbmmelighed ved det tyske Studenterliv. I en 
Disput mellem to Studenter, de vare begge adelige, sagde den 
ene: »Du bist ein Kamel«! hvorpaa den anden straks svarede: 
»Du bist gefordert«! Dagen efter duellerede de, og den ene fik 
en alvorlig Skramme over Ansigtet. 

Flertallet af vore Officerer ekscellerede ikke i at kunne 
Tysk, og det gav jævnlig Lejlighed til Misforstaaelser. En af de 
morsomste, jeg var Vidne til, hændte Næstkommanderende. Han 
viste nogle meget fine og elegante Damer omkring i Skibet; da 
de kom ned paa Batteriet, hvor alle Kanonportene stode aabne, 
var der en stærk Gennemtræk, og da han saa, at Damerne svøbte 
Sha vierne tættere om sig, udbrød han: Ja, hier ist so vi el Dreck 
auf die Batterien, hvorefter de forskrækkede saa sig om; men da 
de opdagede, at alt var rent og i den bedste Orden, blev de 
højrøde i Ansigtet af tilbageholdt Latter. 

Skøndt vi i det hele taget blev feterede, følte vi tydeligt, at 
det alene var Marinen, som Tyskerne altid havde haft Respekt 
for, at denne Hyldest gjaldt, men at der paa Bunden gik en 
Understrøm, der var ringeagtende, for ikke at sige noget værre, 
overfor det danske Folk, og at Slesvigholsteinismen allerede den 
Gang var populær og havde slaaet dybe Rødder. 

Efter omtrent en Uges Ophold ved Kiel sejlede vi, uden at finde 
nogen ukendt Sten, gennem Bæltet og Kattegattet ud i Nordsøen. 

Naar det ikke blæste en Storm eller var en Søndag, ekser- 
ceredes eller manøvreredes der hele Dagen, hvilket for udenfor- 
staaende frembød meget liden Interesse; og da vi intet Maal 
havde for vor Rejse, var Vind og Vejr, der under andre Om- 
stændigheder baade følges med Interesse og er en stadig Genstand 
for Samtale, os ganske ligegyldige. 

Tilskueren. 1890. 33 

Da der imidlertid var et særdeles godt Forhold imellem 
Chef og Officerer pg Officererne indbyrdes, gik den Maaned, vi til- 
bragte i Nordsøen, temmelig hurtig, og den fastsatte Dag ankrede 
vi paa Københavns Red. 

Der var fire ældre Officerer om Bord saa forskellige ind- 
byrdes og saa individuelt ejendommelige og afgivende Typer for 
den Tids Søofficerer, at de fortjæne at omtales. 

Chefen, Kommandør Antonius Krieger, var Type paa en 
gammel Søhane; alle Former og Bevægelser runde, Fødderne 
altid i første Position, vejrslagen og ordknap. Han blandede sig 
aldrig i Tjænestens Enkeltheder, som han overlod til Næstkom- 
manderende (en ikke almindelig Egenskab hos Chefer), og var 
meget baade agtet og afholdt om Bord. Den eneste Ulæmpe, vi 
havde af ham, bestod i hans besynderlige Maade at tage sig 
Motion paa, naar han opholdt sig paa Dækket. Naar Chefen er 
paa Dækket (Skansen), staar eller gaar han, naar Skibet er 
til Ankers eller under Sejl med Vinden ret agter ind, om Styrbord, 
ellers til Luvart, og det er kun den vagthavende Officer, der er 
paa samme Side som Chefen; alle andre gaa eller opholde sig 
paa den modsatte Side, og det vilde røbe en høj Grad af Mal- 
konduite ikke at iagttage denne Formalitet. Men han havde den 
Vane at krydse fra den ene Side til den anden, hvilket nødte os 
andre til ogsaå at krydse for ikke at komme ham i Vejen, hvilket 
tog sig meget pudsigt ud. De yngre Officerer sagde om ham, at 
han gik i engelske Anlæg. 

Jeg har omtalt, at han vovede at krydse med Linjeskibet 
igennem Kielerfjord. Med et Sejlskib er det ingenlunde let til en 
bestemt Tid at være paa et bestemt Sted. Han havde Ordre at 
være paa Københavns Red paa en bestemt Dag. De fleste, man 
tør maaske sige alle, Chefer løb saa betimeligt ind i Sundet, og 
opholdt sig der færre eller flere Dage, for at de med Sikkerhed 
kunde efterkomme Ordren. 

Han opholdt sig med Skibet i flere Etmaal stadigt kryds- 
ende i det i høj . Grad »urene« Farvand i den sydligste Del af 
Kattegatet og den nordligste Del af Sundet, imellem Kullen og 
Anholt, hvilket Skibe med et saa betydeligt Dybgaaende som 
Linjeskibet skyndte sig med at passere saa hurtigt som mulig. 
Officererne holdt ikke meget af denne Sejlads, da der hørte den 
største Agtpaagivenhed til, især om Natten, ikke at komme for 
nær til Grundene og at undgaa de mange Sejlere, der stadigt 



Digitized by Google 



En gammel Skibslæges Erindringer. 



505 



passere dette Farvand baade for Nord- og Sydgaaende. Men paa 
den anden Side kunde de ikke undlade at beundre Chefen for 
hans Mod og Søraandsdygtighed, der ikke frygtede for at paatage 
sig Ansvaret for denne farlige Sejlads. 

Var Chefen faamælt, saa var Næstkommanderende talende; 
Munden stod aldrig stille paa ham, og han var idel Virksomhed, 
uafbrudt i Bevægelse; hans Rastløshed grænsede til Stundesløshed. 
Ved Togtets Begyndelse kom han til at lide af Mundsyge (stoma- 
titis), og en af de yngre Officerer spurgte mig i den Anledning, 
om jeg ikke troede, han havde slidt Munden op. Det var ham, 
der 1849, som Armeens søkyndige og øverst kommanderende 
Søofficer, gav den skæbnesvangre Ordre, der var kontramanderet 
af den kommanderende General, at foretage JMversionen i Eckern- 
førde Fjord, der endte med Tabet af Linjeskibet Kristian d. 8de 
og Fregatten Gefion. 

Tredjekommanderende var, hvad der er en Sjældenhed i 
Marinen, adelig og Kammerjunker. Stiv som en Stok og pedantisk 
som en Magister var han Skive for de yngre Officerers Lystighed. 
Naar han sidst havde været til Søs, var der ingen der vidste. 
Han var Chef for øverste Batteri og gik stadig og puslede dernede. 
Skildvagten, der har Post udenfor Chefens Kahyt, havde han 
forsynet med Hellebard, og han havde travlt med at indeksercere 
Soldaterne, der skiftedes 'til at forrette denne Tjæneste, i de for- 
skellige Hellebardgreb, en Kundskab han rimeligvis havde arvet fra 
sine Forfædre. En Løjtnant fik ét, en Kaptajnløjtnant to og Chefen 
tre Stød med Hellebarden i Dækket med tilhørende mindre eller 
mere udstrakt Arm. Han endte, hvor han utvivlsomt bedre hørte 
hjemme, som Kæmner ved Øresunds Toldkammer, en af de 
meget attraaede og meget indbringende Sinecurer, og med Titel 
af Kammerherre. 

Fjærdekommanderende" var en Type for de Officerer, der 
havde faaet deres Opdragelse af Admiral Sneedorff, i sin Tid Chef 
for Søkadet-Akademiet. 

Han var høj, stærkt bygget, sorte Haar og Øjenbryn, 
brede, grove Ansigtstræk, med et godmodigt og dog djærvt 
Udtryk, mørk Hudfarve, levende, mørke Øjne, store, brede Be- 
vægelser, kraftig, sonor Stemme og store, glatte Guldringe i Ørerne. 
Ingen kunde tage fejl af, at han var Sømand. Han var i høj 
Grad godmodig, djærv og frimodig i sine Ytringer, og dansk i 
Sind og Skind. Hans Lekture bestod udelukkende af Holberg og 

33* 

Baggesen. Holberg kunde ban udenad paa sine Fingre, og naar 
han havde overværet Opførelsen af en eller anden af H.s Komedier, 
kunde han sige den vedkommende Skuespiller enhver Fejl han 
havde begaaet i sine Repliker. Hvor som helst man vilde slaa op 
i Peder Paars og give ham den første Strofe, kunde han fortsætte 
saa længe det skulde være. Ved Messebordet, til Frokost og 
Aften, havde han en Damejean med dansk Brændevin staaende 
paa Dækket ved Siden af sig; det vidste han, hvad var. Han 
havde som ung Officer været lidenskabelig Spiller, og en af hans 
nærmeste Kammerater, der havde været sammen med ham i 
Vestindien, fortalte mig, at han i St. Thomas, hvor en Spanier, 
Borello, holdt Spillebank, havde sprængt denne Bank og var 
kommen om Bord med Lommerne og et stort Silkelommetørklæde 
fyldt med Dubloner (en spansk Guldmønt af omtrent 60 Kr. Værdi). 
Han var et af de Mennesker, som alle holdt af og som vist aldrig 
havde haft nogen Uven. 

Korvetten Gaiathea. 

1837, om Foraaret, fik jeg Ordre til gøre Tjæneste som 
Overskibslæge i det nævnte Skib under Kaptajn Magnus Lutkens 
Kommando. Korvetten var en Mellemting af en Fregat og en 
Korvet; den havde nemlig et lukket Batteri, men paa Dækket 
kun nogle ganske faa Kanoner, hvorfor det ogsaa var et meget 
rummeligt og bekvemt Søskib, der paa Grund af disse Egenskaber 
senere blev benyttet til Jordomsejling. 

Togtet var bestemt til et Kryds i Nordsøen og senere i 
Østersøen og Finske Bugt, hvor vi skulde anløbe Kronstadt. 
Kadetkorvetten Najaden, der var en forholdsvis daarlig Sejler, 
skulde følge os, hvilket ingenlunde var morsomt, da vi stadig 
maatte gaa med smaa Sejl, undertiden endog med et eller andet 
bak Sejl, for ikke at se den forsvinde i Horisonten. 

Vi gik først Norden om Sjælland og ankrede for Vindstille 
op ved Sjællands Odde. 

Da det rygtedes i Kallundborg, at to danske Orlogsmænd 
laa til Ankers i Nærheden af Byen, kom der fra dennes Honora- 
tiores en Indbydelse til Officererne til et Bal i Klubben om Aftenen, 
hvortil Cheferne gav deres Tilladelse. Ordfører for den Deputation, 
der bragte Indbydelsen, var en ældre Søofficer, der nu var 
Postmester, og i sin Tid bekendt for sit gode Hoved, sine gale 
Streger og sin Ævne til at kunne drikke som den bedste. 

Vi blev landsatte ude paa Odden, hvor Vogne ventede 
paa os; men Mage til Kørsel, som den til og fra Kallundborg, har 
jeg ikke oplevet. Kusken paa den Vogn, jeg var paa, blev straks 
afsat, og en af de yngste Officerer indtog hans Plads. Vej var 
der ikke noget af, men den ene Rullesten større end den anden, 
og alt efter som vi havde været nede i en Dal mellem to Stene 
og skulde op paa den næste, raabte den improviserede Kusk: 
klar ved R . . knas ! og saa hoppede vi en halv Alen op fra Sædet 
og ned igen, og det gentog sig, stadigt kørende i skarpt Trav 
Odden igennem, indtil vi naaede den banede Vej til Kallundborg. 

At vi morede os paa Ballet, at de kallundborgske Skøn- 
heder bleve kurtiserede, og at der konsumeredes en Masse Drikke- 
varer, er selvfølgeligt. 

Vi toge fra Ballet om Morgenen Kl. 3—4 og kørte, flere 
Vogne i Række, fyldte med unge og lystige Søofficerer tilbage til 
Odden. Kusken paa den Vogn, jeg var paa, var den omtalte 
Postmester, og ædru var han ikke. Skøndt vi kørte i skarp Trav, 
var der en stadig Vekslen af Passagerer paa Vognene; ti Vogn- 
stangen af den bageste Vogn blev kørt tæt hen til den, der kørte 
foran, og saa var der en stadig Entren paa Stangen imellem 
Hestene fra den ene Vogn og til den næste. 

Hvad der var at vente af en drukken Kusk og en saadan 
Kørsel, skete da ogsaa; ved en kort Omdrejning af Vejen væltede 
vi. Jeg blev kastet med Hovedet mod et Stengærde, men var 
saa heldig at beholde min stive, trekantede Hat paa Hovedet og 
slippe med en forsvarlig stor Bule i Hovedet og nogle Hudafskrab- 
ninger i Ansigtet; de andre vare ogsaa, paa nogle mindre betyde- 
lige Kontusioner nær, hele og holdne og alle paa Benene igen, da 
jeg, noget fortumlet af Slaget, fik mig rejst. Den eneste, der 
blev liggende, var vor Kusk. Jeg begav mig straks hen til ham 
og spurgte, om han var kommen til Skade, men fik intet Svar. 
Han laa og fumlede med den ene Haand under sin Kappe, og 
rakte mig endelig en Flaske, hvorefter den samme Manøvre under 
Kappen gentog sig, der endte med, at jeg ogsaa fik en Prop- 
trækker, og da disse Rekvisiter lykkelig var bragte i Sikkerhed, 
rejste han sig, saa sig om til alle Sider, og efter at have forvisset 
sig om, at vi alle vare paa Benene, udbrød han : Nu skal vi s'gu 
ha et godt Glas gammel Portvin oven paa den Forskrækkelse! 
hvorpaa Flasken blev trukken op, et Bæger halet op af Kappe- 
lommen og Flasken tømt. 

Medens dette passerede, var Vognen bleven rejst; hverken 
denne eller Hestene, der heldigvis var bleven staaende, havde lidt 
nogen videre Skade, og Kørslen blev atter fortsat i samme Tempo, 
men heldigvis ad en bedre Vej over Odden, end den vi var 
kommen ad til Kallundborg. 

Efter at være kommen om Bord, lettede vi, sejlede igennem 
Kattegatet, Nordsøen, Norden om Skotland, Vesten om Irland 
ned til Højden af Cap Finisterræ, vendte her, stode ind i den 
engelske Kanal, langs med Kysten af Island Wight, forbi det 
berømte Eddistone Fyr og ankrede i Plymouths Havn. Hvad der 
mest forbavsede mig her, var Forskellen i Vandstanden ved 
Ebbe og Flod. Officererne var bleven indbudne til at bese Orlogs- 
værftet, der laa saaledes, at vi maatte ned ad en vel omtrent 
50—60 Trin høj Stentrappe for at komme i Baaden, der førte os 
over til Værftet. Da vi skulde tilbage, kunde jeg aldeles ikke 
orientere mig, ti den høje Stentrappe var forsvunden; vi kom ad 
nogle faa Trin op paa det samme Sted, hvorfra vi var gaaede 
ned. Forskellen bestod i, at dér nu var seks og tyve Fod 
højere Vandstand i Havnen, end da vi gik ned af Trappen. Jeg 
fik Lejlighed til at bese Lord Edgmonds for sin skønne Beliggen- 
hed og vidunderlig dejlige Park berømte Herresæde og deltage i 
en Ekspedition op ad Tamerfloden til et Tin- og Manganbjærgværk. 
Floden var her ledet igennem en Tunnel af betydelig Længde, 
som vi passerede i Baadeaf Jærn; det var den første Tunnel, jeg 
havde sét, og ligeledes første Gang jeg havde sét Jærn flyde 
paa Vand. 

Efter nogle Dages Ophold gik vi igen under Sejl og styrede 
hjem efter, for at proviantere til den sidste Del af Togtet i 
Østersøen. 

Vort Skib, der var en lige saa fortrinlig Sejler, som godt 
Søskib, blev mønsterværdig holdt, Tonen i Messen var god, 
Officererne enedes godt, Mandskabet blev humant behandlet, og 
vi havde en dygtig Chef, for hvem alle havde Respekt. Vort 
Ophold paa Københavns Rhed var kun kort, og med god Vind 
løb vi ud i Østersøen. 

Da vi kom ind i Finske Bugt, traf vi en talrig russisk 
Orlogsflaade, bestaaende af en Mængde Linjeskibe og Fregatter, 
der laa og manøvrerede. Vor Chef, der var stolt af sit ny t vel- 
sejlende, fortrinligt manøvrerede og manierede Skib, sendte en 
Officer om Bord i det russiske Admiralskib for at komplimentere 

og tillige at udbede sig Admiralens Samtykke til en Sejlprøve 
imellem vort og et med dette nogenlunde tilsvarende russisk Skib. 

Sejlprøven kom ogsaa i Stand, men den svarede ikke ganske 
til Chefens Forventning; ti skøndt der gjordes alt tænkeligt om 
Bord hos os ved Udførelsen af de forskellige Manøvrer med 
Hensyn til Hurtighed og Præcision, var vor Overlegenhed meget 
ringe, og i en enkelt Sejlads laa vi endog under i Hurtighed* 
I den Tid, vi opholdt os ved Flaaden, fik vi Indtrykket af, at der 
var en Præcision og en Dygtighed i alt hvad der blev foretaget, 
der langt overgik Chefens og ligeledes de fleste af Officerernes 
Forventning. Men det var da ogsaa Kejser Nicolaus den 1ste, der 
den Gang med Jærnhaand styrede Rusland. 

Paa Cronstadts Rhed traf vi, foruden en nylig ankommen 
stor amerikansk Fregat: Independence, der havde overført den 
nordamerikanske Ambassadør, en stor Del russiske Orlogsmænd 
af alle Størrelser, samt et kejserligt russisk, stærkt forgyldt 
Hjuldampskib. 

Ligesom vi havde faaet Ankret i Bund og Sejlene beslaaede, 
saa vi et stort russisk Fartøj, fyldt med uniformerede, mest £ldre 
russiske Honoratiores, sætte fra Borde fra Amerikaneren og lægge 
Kursen over til os. Der var otte Sluproere i Baaden, og i Hækken 
stod en høj, statelig Kvartermester, eller hvad han var, og styrede. 
Vi fik travlt om Bord med at faa Soldatesken paa Dækket og 
træde i Gevær, og de nødvendige Forberedelser trufne til Mod- 
tagelsen af de høje Herrer, hvoriblandt befandt sig: Udenrigs- 
ministeren, Grev Nesselrode, en Storfyrste, Marineministeren, flere 
Admiraler o. s. v. Efter at have opholdt sig nogen Tid paa 
Dækket og være bleven komplimenteret af Chefen, gik de ned for 
at besé Skibet, og blev derefter indbudte i Chefens Kahyt for at 
indtage nogle Forfriskninger. Kvartermesteren paa det russiske 
Fartøj kom derefter op ad Faldrebstrappen uden at faa Faldreb; 
ti han havde ingen Officersdistinktioner og ingen Dekorationer, 
men kun en tæt tilknappet Uniformsfrakke og en rund, flad 
Uniformshue paa Hovedet. Han gik omkring paa Dækket og 
iagttog alt meget nøje, og hvad der især tiltrak sig hans Op- 
mærksomhed, var den paa Dækket opstillede Soldateske, som han 
inspicerede baade for og bag. Han var en høj, rank, fortrinligt 
proportioneret Mand, blond, med en græsk Profil og en impo- 
nerende Holdning. Da der tilfældigvis ingen Officer fandtes paa 
Dækket, de vare nede om Læ for at vise de fremmede omkring 

eller inde hos Chefen, gik jeg hen og spurgte paa Tysk, om han 
ikke ønskede at besé Skibet, saa skulde jeg følge ham ned paa 
Batteriet og søge den vagthavende Officer. Da vi kom ned paa 
Batteriet, vare alle de fremmede forsamlede i Chefens Kahyt, og 
jeg spurgte ham, om han ikke vilde gaa derind for at indtage en 
Forfriskning, hvilket han afslog. Derefter traf jeg den vagthavende 
Officer, tii hvem jeg overgav ham. Førend de fremmede gik fra 
Borde, kom han atter op paa Dækket, og gik, uden at faa Faldreb, 
ned i Fartøjet, hvor han indtog sin Plads i Hækken og stod med 
Haanden til Huen, medens de høje Herrer indtoge deres Pladser. 

Det var Kejser Nicolaus i incognito, og den dér 
vovede at bryde dette, der varede saa længe, han havde den flade 
Hue paa Hovedet, blev, efter Omstændighederne, straffet med 
Degradation eller Fængsel. 

Fartøjet gik fra os over til det kejserlige Dampskib, der 
laa os ganske nær. Der saa vi vor Kvartermester blive forvandlet 
til Kejser. Han gik straks op paa Kommandobroen, en Officer 
bragte ham en trekantet Hat og modtog Huen. I samme Nu 
han satte. Hatten paa Hovedet, blev det kejserlige Flag hejst, og 
nu tordnede Kejsersaluten fra hver en Orlogsmand, der laa paa 
Reden og fra Fæstningerne i Land. 

Hvilket Indtryk Kejseren havde faaet af vort Skib, fik vi 
senere at vide, og det havde ikke været det bedste; han havde 
ikke fundet det i Orden, og fra et kejserligt russisk Synspunkt, 
kunde det synes begrundet. Han kom om Bord hos os lige fra 
den luksuriøst udstyrede amerikanske Fregat, hvor alting skinnede 
af poleret Messing og Mahogni, hvor hele Besætningen var uni- 
formeret og det hele anlagt i storartet Stil (Fregatten var et 
raseret Linjeskib og, som anført, Overbringer af en Ambassadør). 
Vort Skib var overfor alt, hvad der kan gaa ind under Begrebet 
Luksus, tarveligt udstyret (det var i Frederik den 6tes tarvelige 
Tid); Mandskabet var i dets daglige Arbejdsdragt, og den var i 
høj Grad broget. Uniform bares kun af Marinens faste Mandskab, 
end ikke Officianterne (Lægen og Proviantforvalteren) havde 
nogen reglementeret Uniform, men de anskaffede sig i Reglen en 
improviseret; Soldatesken saa kummerlig ud, ti ogsaa den var i 
sin daglige Dragt (gammel rød Trøje, lyseblaa, slemt medtagne 
Bukser med fæle »Knærc), som maa have skaaret slemt i de 
kejserlige Øjne, der kun var vant til at sé sine egne Soldater 
og Matroser stramt uniformerede og efter Kejserens Ordre snørede 

ind om Livet, saa de fik Lighed med Hvepser. Alt dette var dog 
kun det ydre, Skallen (vi fik senere Lejlighed til at erfare, hvilken 
Pris der sættes paa denne i Rusland), der den Gang blev sat 
meget liden Pris paa i den danske Marine. Kærnen var sund og 
god. Vort Skib kunde i alt væsentligt baade som Sejl- og Kamp- 
skib maale sig med et hvilket som helst andet af samme Størrelse, 
blev udmærket holdt med Hensyn til Renlighed og Orden og for- 
trinligt manieret, manøvreret og navigeret; men Stads var der 
hverken inden- eller udenbords. 

Hvad det rent ydre havde at betyde i Kejserens Øjne fik 
vi at vide af en russisk (finsk) Officer, der fortalte, at en Skibs- 
chef, der var hjemkommen fra en langvarig oversøisk Rejse og 
ikke havde ladet Skibsskroget male udenbords, førend han ankrede 
paa Cronstadts Rhed, af denne Grund blev degraderet. 

Hvorledes det i øvrigt hængte sammen med denne Pynte- 
lighed, fik vi adskillige Beviser paa under vort Ophold ved 
Cronstadt. Da Vejret stadigt var varmt og tørt, laa alle Orlogs- 
mændene med aabne Finkenetter 1 ). Som en Gentleman sætter 
Pris paa at have pletfrit Linned, viser en Orlogsmand gennem 
sine rene og hvide Køjer, at han sætter Pris paa Renlighed. Det 
var i høj Grad paafaldende at sé Russernes skinnende hvide 
Køjer, der overstraalede baade Amerikanerens og vore egne, og 
vi vare nysgerrige efter at faa at vide, hvorledes det egentlig 
hængte sammen, da Russerne, som bekendt, ansés for ikke at 
have Renlighed til deres Hoveddyd. 

Af den Officer, der gik om Bord i Russeren for at kompli- 
mentere, blev Gaaden løst. Det var nemlig ikke Køjen, man saa, 
men et Overtræk, og indenfor dette fandtes den skidne Køje. 

Ved mit Besøg paa det militære Hospital i Cronstadt blev 
jeg overrasket ved at finde en Renlighed, en Orden og jeg kan 
sige en Pyntelighed, som ligefrem gik over Grænsen af, hvad det 
er muligt at gennemføre og vedligeholde, naar det ikke skal gaa 
ud over de syge. Da jeg til Overlægen gjorde en Bemærkning 
herom, svarede han, at Kejseren var i Cronstadt, og man var 
intet Øjeblik sikker paa hans Besøg; fandt han ikke alt, indtil 



*) Finkenettet er det Rum, der findes i Skibets Ræling, der forløber langs 
med hele Skibet, og hvor Mandskabets Køjer, surrede paa en bestemt 
Maade, have Plads, naar de ikke benyttes. Under Sejl og i regnfuldt 
Vejr dækkes de af Finkenetklædet. 

den mindste Enkelthed, saaledes som han ønskede og antog for 
rigtigt, var man sikker paa hans Unaade og dens Følger. 

Dagen efter Kejserens Besøg om Bord modtog alle Officererne 
Indbydelse til at overvære en Forestilling af et italiensk Opera- 
selskab paa det kejserlige Teater i Peterhof, hvor Hoffet opholdt 
sig* og Chefen en Indbydelse til Middag. 

Førend jeg gaar videre i min Beretning om denne lille 
Episode , skal jeg give en skitseret Karakteristik af vor Chef, hvis 
Originalitet kulminerede ved hin Lejlighed. 

Jeg har allerede omtalt, at han var en meget dygtig 
Søofficer og paa den Tid vistnok en af Marinens mest erfarne 
og praktiske Officerer, og hans Ydre svarede ganske hertil For- 
uden at være Sømand med Liv og Sjæl, var han dansk lige til 
Fingerspidserne og havde en ophøjet Ringeagt for alt, hvad der 
var russisk. Hans Danskhed ytrede sig ikke alene i Ord, men 
gik saa vidt, at hans Klædedragt fra Top til Taa udelukkende 
bestod af danske Fabrikata, ja endog Knapperne i hans Uniform 
vare af dansk Fabrik, ikke Metalknapper, men saakaldte Skal- 
knapper, Knapformer af Træ, der vare omgivne af en Skal af 
Messingblik, hvori var presset et Anker uden Krone. Retterne 
paa hans Bord vare danske, og man drak dertil en fortrinlig 
Stikkelsbær- og Ribsvin, der var tilvirket paa hans Landejendom, 
i Nærheden af Brøndshøj. 

Til Dinéren hos Kejseren mødte han selvfølgelig i Uniform, 
men med Voksdugs trekantet Hat, Dolk, Waaspraglede Strømper 
og Sko, og med Uniformskjolen , hvorunder en blaa Vest, aaben. 
Med sit vejrslagne, stærkt rynkede, djærve Sømandsansigt, sin 
undersætsige, bredskuldrede Figur, sin Selvsikkerhed og uforstyrre- 
lige Ro i sin Optræden og sin Bevidsthed om egen Overlegenhed, 
kan man forestille sig, hvilket Indtryk han har gjort ved Kejser 
Nicolaus' Hof. 

Til denne Karakteristik kan jeg endnu føje, at han 
var en, for den Tid, meget frisindet Mand, som var iblandt 
dem, der fik den bekendte Næse af Fredrik den 6te: »Vi alene 
vide« o. s. v. 

(Sluttes.) 
A. 6. Drachmann. 

Handelsberetning for Aaret 1889. Udgiven af Grosserersocietetets Komite. 

København 1890. 



Den Toldbetænkning, Grosserersocietetets Komite midt under 
sidste Valgbevægelse udsendte, fandt ikke megen Paaskønnelse 
udenfor de i snævrere Forstand »Interesseredes« Kreds. Nogle 
fandt, at den vel meget gik et enkelt politisk Partis Ærinde, og 
andre, især Købmænd, for hvem det politiske ikke stod i første 
Række, ærgrede sig over Betænkningens udpræget protektionistiske 
Tendens, der efter deres Mening var stridende mod Handels- 
standens virkelige Interesser. Det Værk, Komiteen denne Gang 
har udsendt, Handelsberetningen for 1889, vil derimod sikkert 
blive modtaget med Velvilje fra alle Sider. Politikerne — i alt 
Fald de af dem, der endnu ikke ganske har opgivet Haabet om 
fornuftige Resultater af Lovgivningsmagtens Arbejde — vil glæde 
sig over det ret betydelige Bidrag til Kundskab om Landets 
økonomiske Forhold, som Beretningen giver, og Købmændene kan 
denne Gang alle være med til at lakke deres Repræsentation, 
fordi den i en letlæselig og til Dels endog tiltrækkende Form har 
givet dem en Mængde nyttige Oplysninger, og vel især fordi den 
— ganske mod Skik og Brug her til Lands — har meddelt disse 
Oplysninger saa betids, at de endnu kan yde dem praktisk Nytte. 
Des værre har Beretningens Forfattere kun i ringe Grad kunnet 
støtte sig til den officielle Statistik, men dette har Komiteen med 
paaskønnelsesværdig Energi søgt at raade Bod paa ad andre 
Veje. Det er derfor paa de allerfleste Omraader lykkedes at give 
et nogenlunde paalideligt Billede af Bevægelsesretningerne i 
det forløbne Aars økonomiske Udvikling, og der er nu en Gang 
blandt praktiske Folk mere Glæde over en omtrentlig rigtig Besked 

i rette Tid end over minutiøst korrekte Tal, der kommer saa sent, 
at kun Historikere og Nationaløkonomer har Brug for dem. 

Beretningen skildrer Aaret 1889 som et for Produktion og Om- 
sætning i det hele gunstigt. Omsætningen i alle de store Verdens- 
artikler har i det taget et mægtigt Opsving, og Priserne har som 
Følge deraf i det hele været højere. Fragternes Stigning, der 
altid er et af de solideste Symptomer paa Bedring i den økonom- 
iske Tilstand, har tilført ogsaa vort Land betydelig forøget Ind- 
tægt, idet baade vore Rederier og vore Skibsbyggerier i det hele 
har haft stadig og vellønnet Beskæftigelse. Ogsaa flere vigtige 
Landbrugsprodukter har naaet forholdsvis høje Priser, men i øvrigt 
har Aaret paa ingen Maade været saa godt for Landbruget som 
for Handelen, Skibsfarten og Industrien. Den daarlige Høst mere 
end opvejede de Fordele ogsaa Landbruget havde af det alminde- 
lige Opsving, og den bidrog væsentligt til at give den anden 
Halvdel af Aaret et tristere og slappere Præg. Vi leve og dø med 
vort Jordbrug her til Lands, endnu langt mere end andensteds, 
og det kunde derfor ikke undgaas , at den slette Høst maatte 
virke i høj Grad hæmmende ogsaa paa vore øvrige Virksomheder. 

Overfor Naturforholdene og Verdensøkonomiens Strømninger 
spiller Statsforanstaltninger, af hvad Navn nævnes kan, kun en 
forholdsvis ringe Rolle, og det gælder da især et lille Land som 
vort. Men uden Betydning er de naturligvis langtfra: de kan 
godt betyde et anseligt Plus eller Minus i den Andel, det enkelte 
Land faar af Fordelene eller Kalamiteterne. Ganske naturligt ofrer 
da ogsaa Handelsberetningen denne Side af Sagen stor Opmærk- 
somhed. — Ingen Reform vilde blot tilnærmelsesvis faa den Betyd- 
ning for vor Omsætning og vort økonomiske Liv i det hele som 
en Told reform, og Beretningen nægter sig da heller ikke det 
Suk over Menneskenes Ufordragelighed, som snart er et obligat 
Tilbehør til enhver offentlig Omtale af denne Sag. Kun fordeler 
Grosserersocietetet — af et upolitisk Samfund at være — sin Be- 
klagelse og Dadel mærkværdig uligeligt. Regeringens Bestræbelser 
finde helt igennem Billigelse eller i alt Fald ikke Modsigelse, 
medens al Syndernes Mangfoldighed læsses paa Folketingets brede 
Ryg. Udsigterne til en Gennemførelse af Toldsagen er, siges det i 
Beretningen, »svundne ind til intet efter den af Folketinget ind- 
tagne Holdning overfor Regeringens i nøje Sammenhæng med 
Toldloven staaende Skattereform. Saa længe Folketingets Flertal 
med samme Haardnakkethed fastholder sit Standpunkt om at 

benytte Toldreformen dels til Gennemførelsen af vidtgaaende Skatte- 
lettelser, dels som en Tilnærmelse til ideale Teoriers Virkelig- 
gørelse . . ., maa overhovedet ethvert Haab om en snarlig Løsning 
af dette Spørgsmaal vistnok opgives.« Det er haarde Ord, men 
Folketinget faar trøste sig med, at Beskyldningens indre Gehalt 
kun lidet svarer til den Myndighed, hvormed den udslynges. Hvis 
Komiteen ved denne Lejlighed havde villet anvende til eget Brug 
noget af den »Nøgternhed«, den med saa megen Styrke kræver 
af andre, vilde den ikke have udsat sig for at give denne Del af 
sin smukke og fortjænstfulde Beretning saa megen Lighed med et 
partipolitisk Indlæg. Folketingets Standpunkt har jo altid været 
gennem Toldrevisionen at opnaa en betydelig Skattelettelse og en 
Nedsættelse af Toldunderstøttelsen til vor hjemlige Industri, og 
Regeringen har herimod sat Kravet om fuld Kompensation og om 
Beskyttelsens Bibeholdelse i væsentlig samme Omfang som nu. 
Naar nu Regeringen, ved at kræve en betydelig Forøgelse af den 
indirekte Beskatning og en Række helt nye Beskyttelsessatser, paa 
begge de afgørende Punkter har fjærnet sig ret betydeligt fra den 
Faktor i Lovgivningsmagten, med hvilken det var Opgaven at 
komme overens, kan man dog vel næppe frakende den sin Del 
af Skylden for, at der intet Resultat er naaet. 

Naar Folketinget beskyldes for at stræbe efter »ideale Teo- 
rier« og »højt flyvende Planer«, fordi det har udtalt sig for en 
moderat Nedsættelse af Beskyttelsen, samtidig med at det vil gøre 
RaastofFer og en stor Del Hjælpestoffer toldfrie, tager man næppe 
fejl i, at Komiteens toldpolitiske Ideal gaar i Retning af en for- 
øget Beskyttelse: Dette fremgaar ogsaa af, at Beretningen, sam- 
tidig med at henpege paa, hvorledes »Udlandet Aar for Aar højner 
sine Toldmure baade af finansielle og toldpolitiske Grundec, frem- 
hæver det som et af Hovedprinciperne for en fornuftig Toldrevi- 
sion »at bringe vore Toldsatser i mere Overensstemmelse med, 
hvad hele den nuværende Verdenssituation fordrer«. Det falder 
i øvrigt lidt besynderligt saa ofte at se Kravene paa Formindskelse 
af Toldunderstøttelsen og Lettelse af den internationale Omsætning 
betegnede som luftige Teorier, medens de modsatte Bestræbelser 
ene skal være byggede paa solid praktisk Erfaring. Naar alt 
kommer til alt, er der vel Praksis for det ene saa vel som for 
det andet, og Spørgsmaalet bliver kun, hvad der er mest tillok- 
kende, Eksemplet fra England eller fra Tyskland, fra Ny Syd Wales 
eller fra Victoria. Det er jo ogsaa overflødigt at bemærke, at de, 

der ønske Toldnedsættelser, fuldt saa vel som Protektionisterne 
har Bevisgrunde fra det praktiske Liv at støtte sig paa, og 
kuriøst nok giver Beretningen selv gode Bidrag til at paavise, 
hvordan det under visse Omstændigheder kan være højst praktisk 
for et lille Land at holde sine Toldsatser lave, naar dets Naboer 
drive deres i Vejret paa usund Maade. Under Omtalen af den 
svenske Protektionisme, som Beretningen med fuld Føje beklager, 
fordi den har berøvet os et Marked for forskellige af vore Artikler, 
fremhæves det, hvorledes Sveriges ny Toldsatser paa Korn og 
Foderstoffer i mangfoldige Retninger vil skade dets egen Udvikling, 
hæmme det i Konkurrencen paa Verdensmarkedet — navnlig hvad 
Kød, Fedevarer og Smør angaar — og saaledes sluttelig blive til 
Gavn for dets Hovedkonkurrent, Danmark, saafremt dette da ikke 
lader sig narre til at følge Eksemplet. Det synes saaledes, som om 
Grosserersocitetets Komite meget vel kan se det forkastelige ved 
at følge det protektionistiske Udlands Eksempel hvad agrariske 
Toldsatser angaar; maaske vil det da være at haabe, at man 
ad Aare vil naa til at udvide de samme Betragtninger ogsaa til 
andre Omraader og saaledes heller ikke blive slet saa rask til at 
anbefale os at følge Strømmen med Hensyn til Industritolden. 
Meget af denne, navnlig den af Regeringen foreslaaede Told paa 
Bygningsmaterialer, vil jo bl. a. netop virke til at gøre vort 
Landbrug mindre konkurrencedygtigt paa det fremmede Marked. 

Beretningen følger med særlig Interesse Udviklingen af vort 
Forhold til Sverige, men atter her glider der nu og da lidt 
Fantasi ind i den saglige Nøgternhed. Mod Sveriges toldpolitiske 
Udæskninger har vi, siges der, vist en »endog temmelig vidtstrakte 
Taalmodighed, ja Gang paa Gang forsøgt Tilnærmelser, men den 
utaknemmelige Nabo har »med Sejghed fastholdt sin afvisende 
Holdning i fornem Tavshed og officiel Uvidenhed om, hvad der 
rørte sig i Danmark«. Omsider fik dog vor Taalmodighed Ende, 
og da »ethvert Haab om at komme til en nærmere toldpolitisk 
Forstaaelse med Sverige maatte siges at være endelig og uigen- 
kaldelig bristet« , besluttede Regeringen sig i 1889 til »paany at 
genoptage Toldreform- Arbejdet« og forelagde et Forslag, der 
stilede hen til at »skaffe Danmark Kort paa Haanden til Indledelsen 
af gunstige Traktatforhandlinger med Udlandet, navnlig Frankrig, 
Spanien og Sverige«. Dog, siges der udtrykkelig, »vil man forgæves 
søge egentlige Kamptoldsatser overfor Sverige, — kun en modificeret 

Gennemførelse af de almindelige Principer om Toldlettelsernes 
Udstrækning«. 

Man læser ikke uden en vis Undren denne Fremstilling. 
De fleste har rimeligvis ikke ganske paa rede Haand, hvori den 
store Imødekommenhed fra dansk Side har ligget, og maaske vil 
ogsaa en og anden finde, at den Langmodighed, der, naar Naboen 
i 1888 har indført Toldsatser, der er os ubehagelige, allerede 
Aaret efter slaar igen ved at sætte noget lignende i Gang overfor ham, 
dog ikke just hører til de englelige. De imødekommende Skridt, 
Danmark har gjort overfor Sverige indskrænke sig i Følge Beret- 
ningen til Diskussionen om en nordisk Toldunion ved den national- 
økonomiske Kongres 1888 og Handelsmødets Opfordring samme 
Aar til Regeringen om at udsætte Toldreformen, indtil det endelig 
havde vist sig, om der var Mulighed for at opnaa en traktatmæssig 
Forbindelse mellem de nordiske Riger i toldpolitisk Henseende. 
Det forekommer en at være noget lidt i Forhold til de store Ord. 
Debatten om Toldunionen blev paa det nationaløkonomiske Møde, 
som bekendt, rejst af en Svensk, Docent Fa hl back fra Lund, og 
Tanken fandt i øvrigt Støtte saa vel hos svenske som hos danske 
Talere, saa deri laa ingen fra svensk Side ubesvaret dansk Til- 
nærmelse, og Handelsmødets Beslutning kan, selv om man ikke 
vil lægge Vægt paa den overmaade ringe Varme for en dansk 
Toldreform, som Diskussionen fra flere af de ledende Mænds Side 
bar Vidne om, dog i hvert Fald ikke regnes for mere end et 
ganske forberedende Skridt. Men, saa vidt vides, har Fortsættelsen 
bestandig ladet vente paa sig. Offentligheden véd intet om, at 
der fra dansk Side er gjort noget som helst Skridt til virkelig at 
erfare den svenske Regerings Stemning overfor Tanken om en 
Handelstraktat eller lignende, og det bliver da en Gaade, hvorledes 
man kan tale om danske Tilnærmelser og om en saadan Afvisning 
fra svensk Side, at ethvert Haab om en Forstaaelse kunde siges 
at være »endelig og uigenkaldelig bristet«. Det er ogsaa noget 
nyt at se Stillingen overfor Sverige betegnet som Hovedmotivet til 
Regeringens sidste Toldlovforslag, og ny er ligeledes den uforbeholdne 
Indrømmelse af, at adskillige af de foreslaaede Satser var beregnede 
paa Traktatforhandlinger eller med andre Ord Kamptoldsatser. 
Rigtignok afvises denne Betegnelse med en vis Indignation, men 
naar det udtrykkelig siges, at Regeringen, bl. a. med det for Øje 
at faa de for os anstødeligste svenske Toldsatser ændrede i vor 
Favør, har foreslaaet »en Mængde Toldsatser dels forhøjede, dels 

bevarede, skøndt der i og for sig kunde være Grund til Nedsættelse« , 
saa er Grænsen mellem noget saadant og hvad man ellers kalder 
Kamptold visselig meget fin. 

Medens Grundstemningen i Beretningens redaktionelle Del 
nærmest er protektionistisk, er derimod Afsnittene om de enkelte 
Varegrupper paa ingen Maade baarne af samme økonomiske 
Opfattelse. Saaledes er, for at nævne et Eksempel, Artiklerne 
„Papir" og „Damekonfektion" stærkt protektionistiske, medens 
Forfatteren af Artiklen „Korn" nærmest er Frihandelsmand. Denne 
sidste Forfatter gaar endog saa vidt, at han — hvad der i denne 
Handelsberetning er ganske enestaaende — retter et Angreb paa 
et af Regeringens Forslag, det om Majstolden. Forfatteren 
bemærker, at det i Motiverne til Forslaget »utilsløret« fremhævedes, 
»at denne Beskatning ønskedes indført som en Hjælp og Beskyttelse 
for det danske Agerbrug«, og han påaviser paa en særdeles 
slaaende Maade, i hvilken Grad det modsatte vilde være opnaaet, 
hvis Forslaget var blevet Lov. Det kan, siger han, »allerede nu 
med temmelig Sikkerhed skønnes, at Danmarks Indførsel af Majs 
i Kalenderaaret 1890 alene til Anvendelse i Landbruget vil 
beløbe sig til */a å 1 Mill. Tønder. — — Man tænke sig den 
foreslaaede Majstold af 1 Krone pr. Centner traadt i Kraft f. Eks. 
d. 1ste Januar 1889 og undersøge da dens Virkning i Praksis. 
En stor Mængde, især mindre Agerbrugere, der aarlig bruge langt 
mere Foderkorn, end de selv producere, vilde trods Tolden dog 
købe Majs, ti leveret paa nærmeste Station er Værdién af 
almindelig god Havre c. 650 Øre pr. Centner, af godt dansk Byg 
c. 625 Øre og af fremmed Foderbyg c. 550 Øre, medens Majs, 
selv inkl. 100 Øre Told, vil kunne leveres til c. 585 Øre pr. 
Centner. For alle disse vilde altsaa Tolden, i Stedet for at være 
til Fordel, blive et dem alene rammende Tab. En stor Klasse 
Landbrugere, særlig mange af Landets største og bedst drevne 
Gaarde, der producere fint Maltbyg, finde det fordelagtigt — 
ganske paa samme Maade, som disse Producenter sælge alt deres 
fine Smør og til Gaardens Forbrug benytte Kunstsmør — at sælge 
deres hele Avl af Byg og til Dels Havre til de gældende Priser 
for ekstra god Kvalitet 675 å 700 Øre pr. Ctnr. og i Stedet for 
købe i alt Fald til Dels Majs; for disse vilde Tolden altsaa ogsaa 
kun virke til Skade ved enten helt at umuliggøre denne Ombytning 
eller dog i hvert Fald bevirke, at Landmanden selv alene maatte 
bære hele Byrden af Majstolden«. 

Ogsaa Illusionen om, at det skulde lykkes gennem Tolden 
at tvinge Brænderierne til at købe danske Kornsorter i Stedet for 
Majs nedslaar den ubarmhjærtige Forfatter. Han oplyser nemlig^ 
at et Centner Majs til Brænderibrug har omtrent samme Værdi 
som IV4 Centner Rug eller Byg, »og i Forhold til de forskellige 
Kornsorters nuværende Værdi vilde der nødvendiggøres et Indførsels- 
forbud eller dog mindst en Told af 3 å 4 Kroner pr. Centner 
Majs, forinden Agrarerne her i Landet kunde afsætte deres mindre 
gode Kvaliteter til Brænderierne«. Selv om man nu vilde gaa saa 
vidt og saaledes tvinge Brænderierne til at bruge Rug, vilde der 
ikke deraf følge højere Priser paa denne Artikel, da den allerede 
er Genstand for Indførsel, og hvad Byg angaar, vilde det i det 
væsentlige være »udenlandske billige Sorter«, man maatte forsyne 
sig med. 

Saa snart vi komme udenfor det toldpolitiske Omraade, 
bliver Handelsberetningens Kurs betydelig støttere, og man følger 
den med meget større Tryghed for, at ikke forskellige Sagen selv 
mere eller mindre uvedkommende Hensyn skal gøre sig gældende. 
Navnlig fortjæner vistnok Beretningens Advarsel mod vedblivende 
at bygge vor Økonomi paa saa »smal en Basis« som »et enkelt 
Markeds Ævne og Lyst til Forbruget af dansk Smør og Flæsk« i 
høj Grad at paaagtes. Det fremhæves, at »Nedgangen i Udførsels* 
overskudet for de allerfleste Landbrugsprodukters Vedkommende, 
i Forbindelse med den stærkt stigende Indførsel af Kraftfoder paa 
den anden Side« allerede i Fjor maatte vække Betænkelighed, 
men at der saa paa den anden Side laa en Trøst i den stærkt 
tiltagende Udførsel af Smør og Flæsk. I Aar synes denne Frem- 
gang imidlertid at være paa Veje til at standse, ti medens den 
fra 1887 til 1888 var c. 12 Mill. M Smør og c. 26 1 /* Mill. M 
Flæsk, var den fra 1888 til 1889 kun henholdsvis 4V* og IV2 Mill. 
li. Komiteen ser i vor betydelig stigende Udførsel af Havesager 
i det sidste Aar et Fingerpeg i Retning af, at vi med Iver bør 
søge at oparbejde nye Udførselsvirksomheder i Stedet for »ensidig 
og udelukkende at sætte hele Landets Agrikulturkraft ind paa 
Mejeri væsenet«. 

Handelsberetningen yder i sin specielle Del mangt et godt 
Bidrag til yderligere at indskærpe denne Tanke. I Artiklen »Smør« 
siges det, at vor Stilling paa det engelske Marked vel fremdeles er 
ledende, og at vi alene dækker over en Tredjedel af Englands 
samlede Smørindførsel, men det fremhæves paa den anden Side 

Tilskueren. 1890. 34 

stærkt, at Stillingen »ogsaa kun er hævdet, ikke yderligere forbedret, 
knap nok mere befæstet«. Frankrig, som er vor Hovedkonkurrent, 
er derimod avanceret meget betydeligt, og desuden har de over- 
søiske Landes Konkurrence i stigende Grad gjort sig gældende. 
»Det er særlig fra Ny Zeland Faren truer, fordi der derfra netop 
i vor Vintertid kan leveres Græssmør, som endog under Hensyn 
til Afstanden er mærkværdig holdbart og frisksmagende, og som 
altsaa netop kommer paa Markedet i den Tid, hvor de danske 
Landmænd gennem højere Priser skulle have deres Penge ind for 
Kraftfoderet«. Ogsaa Prisernes Lavhed giver nogen Anledning til 
Bekymring. Paa Grund af forskellige Omstændigheder har 
Afsætningsforholdene i 1889 været særlig gunstige, og dog har 
Gennemsnittet af Topnoteringen for første Klasses Smør kun 
været 96 Kr. pr. 100 B. Desuden er »Prisdifferencen mellem dansk 
Smør paa den ene Side og andre Landes Smør paa den anden i 
i 1889 svunden ind paa en foruroligende Maade«. Som en stærkt 
medvirkende Aarsag til dette Forhold nævnes den uheldige 
Gænge, Handelen med dansk Smør i England er kommen ind i, 
og Beretningen giver herom meget interessante Oplysninger: 
»Netop fordi dansk Smør har været saa meget søgt i de senere 
Aar paa Grund af dets anerkendt gode Kvalitet, have de engelske 
Detaillister lagt sig efter at føre Artiklen for overhovedet at trække 
Kunder til deres Butiker og derved faa Afsætning paa deres 
øvrige Varer. Som en Følge heraf har Forholdet med Salg af 
dansk Smør udviklet sig paa en lignende Maade som med Salget 
af Sukker hos de københavnske Urtekræmmere, idet man nemlig 
bruger det danske Smør som Lokkemiddel og derfor efterhaanden 
finder sig i, at Fortjænesten paa denne Artikel reduceres til et 
forsvindende Minimum«. Da der nu »stadig fra andre Markeder 
fremkommer billigere Smør, paa hvilket der kan haves større 
Fortjæneste, bliver Følgen, at der efterhaanden oparbejder sig en 
Misstemning blandt de Handlende overfor dansk Smør. Selve 
dets Fortrin, der jo har været den oprindelige Aarsag til denne 
Udvikling, vender sig saaledes mod det selv«. 

En anden Side af Sagen, der fremhæves forskellige Steder 
i Handelsberetningen, er Landbrugets stærkt stigende Udgifter ved 
Produktionen af Smør og Fedevarer. Danmarks Stilling paa 
Verdensmarkedet som Opkøber af Foderstoffer er efterhaanden 
bleven en langt betydeligere end vistnok de fleste aner. 
Danmark er nu det vigtigste Importland for Foder- 

stoffer i hele Verden, og som Følge deraf er Begæret herfra 
og den Maade, hvorpaa de danske Indkøb dirigeres, af væsentlig 
Betydning for Prisbevægelsen paa Verdensmarkedet. Yderligere 
vil dette Forhold springe i Øjnene, naar man erfarer, at Danmark 
i de 3 første Kvartaler af 1889 alene af Hvedeklid har indført 
150 Mill. M mod 128 Mill i den tilsvarende Del af 1888. Ogsaa 
vort Forbrug af Oljekager er overordentlig betydeligt; vi tog saa- 
ledes i 1889 næsten Halvdelen af St. Petersborgs store Eksport 
af denne Artikel. Naar dermed sammenholdes den Million Tdr. 
Majs, vi i Aar indfører væsentlig til Foderbrug, saa vil man 
forstaa, at det ikke er Smaating, det drejer sig om. Sikkert nok 
vidne Tal som disse gunstigt om danske Landmænds Driftighed 
og om vort Landbrugs Intensitet, men de maa tillige bidrage til 
at rejse det Spørgsmaal, om nu ogsaa disse store Udgifter svarer 
Regning, og de enten aftagende eller i alt Fald kun svagt stigende 
Tal, som Udførselen af forædlede danske Landbrugsprodukter i 
1889 har at opvise, synes at give et benægtende Svar. 

De Artikler, Handelsberetningen især henleder Opmærksom- 
heden paa som egnede til at bruige vor Landbrugsudførsel i 
Vejret, er Æg og Havesager. De kan langtfra, som vore store 
Udførselsartikler, siges at have kulmineret endnu, og gennem dem 
kan særlig det ganske lille Landbrug paa sund og god Maade 
bringes med i Eksportbevægelsen. Beretningens Artikel »Æg« og 
Konsulatsberetningernes Omtale af denne Vare lader nu i øvrigt 
ikke Danmark staa i et ubetinget flatterende Lys. Udførselens 
Værdi var vel i 1889 c. halvfemte Mill. Kr., men der har i de 
sidste Aar ikke været synderlig Fremgang at spore, og det kommer 
ikke blot af det stærkt forøgede Hjemmeforbrug, men ogsaa af, 
at der fra Danmark er fremkommet altfor mange hengemte Æg, 
medens vor Fordel fremfor Konkurrenterne netop kunde være den 
at præstere den fineste og friskeste Vare. Vor Hønseavl drives 
desuden endnu med for liden Omsigt, og Beretningen klager over 
det lille Hønsehold, den langsomme Skiften af Hønsebestanden, 
de svinske Hønsehuse, m. m. Blev alt det rettet, menes det 
imidlertid med Sikkerhed, at Danmark kunde forøge sin Ægge- 
udførsel endog meget betydeligt og opnaa endnu højere Priser 
for den end nu. — Havesagerne giver end lysere Udsigter. 
Takket være den fyenske Husmand, Mads Johansen fra Sødinge, 
der i denne Sag har gjort vor Storkøbmands-Stand slemt til Skamme, 
er Danmark jo i Aar virkelig bleven et Eksportland af nogen 

Betydning . for Havesager, især Tomater og Æbler. De engelske 
Konsuler er enstemmige i deres Lovprisning af de danske Æbler, 
hvis hurtigt erhvervede gode Renommé det nu blot gælder at 
vedligeholde. Ogsaa Tomaterne har haft god Afsætning, men 
der raades til en skønsommere Afplukning og Pakning. 

Af Indtægtskilder udenfor Landbruget vil vist ingen kunne 
faa større Betydning for os end Mellemhandelen, og ganske 
naturligt ofrer Handelsberetningen den megen Opmærksomhed. 
De direkte Dampskibslinjers og de billige Havnes Betydning i denne 
Henseende indskærpes paa en kraftig og overbevisende Maade. 
Særlig Stykket om det brændende Spørgsmaal: Københavns Havn 
fortjæner at kendes og overvejes af alle. »At gøre Københavns 
Havn til den billigste i Norden«, siges der, »er det Skridt, der 
først og fremmest ligger for, og hvorom man skulde synes, at alle 
Partiers Anskuelser og Interesser kunne samle sig«. Hvad Betyd- 
ning dette vil kunne faa oplyses ved et Eksempel fra sidste Aar. 
Der har i det været en ikke ringe Trafik med Majs fra København 
til svenske og tyske Østersøhavne, og med endnu lavere Priser 
vil denne Trafik kunne faa meget betydelige Dimensioner. Majs 
kan nemlig kun indføres billigt i store direkte Damperladninger, 
og saadanne kan af Østersøhavnene kun København og Stettin 
modtage, den sidste endda kun meget vanskeligere og bekosteligere 
end den første. Hamborg og Bremen er allerede vore Konkur- 
renter til en saadan Omladnings- og Genudførselsvirksomhed og 
vil naturligvis blive det i end højere Grad, naar den holstenske 
Kanal bliver aabnet, men vi vilde dog kunne besejre denne Konkur- 
rence, naar blot vor Havn var billigere og Skibsafgiften for ind- 
gaaende i udenlandsk Fart blev hævet. Som det er nu, er 
København imidlertid «nærved at være en afskyet Havn«. »Naar 
et Dampskib tilbydes for en Rejse fra Amerika til Vest-Europa, 
spørges der ikke i første Række som afgørende Faktor for Fragt- 
Ratens Fastsættelse, om Rejsen er et Etmaal længere eller kortere 
— Fragten til Hamborg er ikke dyrere end f. Eks. til Havre eller 
Bordeaux — , men om Bestemmelseshavnen er billig eller dyr, og 
Returfragt til at erholde. København er desto værre indregisteret 
blandt de dyreste Havne, og Følgen deraf er da ogsaa den, at 
ethvert Skib kun yderst nødig tager en Fragt til vor By, og i 
hvert Fald kun imod en ret betydelig Overbetaling. Det er 
sørgeligt for den københavnske Købmand at maatte saa hyppig, 
som nu er Tilfældet, tage i sin Haand Certepartier, de saakaldte 

» General- Charters « , hvori findes Option af alle mulige baade 
Nordsø- og Østersøhavne, »men Limfjorden, Hobro og København 
udelukket««. At Komiteen under disse Forhold med Glæfcle hilser 
Regeringsforslaget om Ophævelsen af Havneafgiften i Københavns 
Havn og om Anlæg af en Frihavn, er let forstaaeligt. Kun undres 
man over, at den sagkyndige Repræsentation ikke har benyttet 
Lejligheden til en Kritik af Enkelthederne ved det sidst nævnte 
Anlæg og navnlig over, at den ikke har sagt sin Mening om 
Konsejlspræsidentens mærkelige Projekt om Mellemtolden ved 
Industrihavnen. Komiteen maa dog utvivlsomt være en Mod- 
stander af denne Tanke, og en Udtalelse af den vilde her rime- 
ligvis kunne faa praktisk Betydning. 

Ogsaa for vor Industri peger Handelsberetningen paa nye 
Afsætningsveje. Saa mange af dem, der staa som Industriens 
fødte Forkæmpere her hjemme, vil jo kun tildele den den mere 
end beskedne Rolle at ernære sig tarveligt ved Toldunderstøttelse 
fra andre Erhverv, men Beretningen anviser den dog glimtvis 
lysere Fremtidsudsigter. Der gøres saaledes opmærksom paa, at 
en Udførsel af Bygningssnedkerarbejde, navnlig til Holsten og 
Hamborg, »er i Færd med at arbejde sig op«, — at der ligeledes 
i den senere Tid er eksporteret en Del Trykpapir til England, 
rigtignok næppe med synderlig Avance, og at Forsøg, der er 
gjorte paa at udføre danske Bomulds- og Linnedvarer til Sverige 
og Finland, »synes at pege hen paa Muligheden af, at Handelen 
kan finde et Marked for vor Industri udenfor Landets Grænser, 
dersom den Skat, der nu tynger paa Industrien i Form af Told 
paa Raastoffer og Hjælpestoffer, kan hæves ved en eventuel ny 
Toldlov«. I disse Ord, der skyldes en af de ikke-protektionistiske 
Medarbejdere fra Beretningens specielle Del, ligger vistnok det 
bedste og fornuftigste Fremtidsprogram for vor Industri. 

Den store Andelsbevægelse, der i saa væsentlig en 
Grad har præget de senere Aars Udvikling her hjemme, finder 
ingen selvstændig Omtale i Handelsberetningen. Maaske er Grunden 
den ret naturlige, at netop Grosserersocietetet ikke kan se saa 
særdeles mildt til denne Storhandelens virksomste og farligste 
Konkurrent og derfor nødig indregistrerer den blandt de økonomiske 
Fænomener af blivende Betydning. Indirekte ligger der dog en 
saadan Anerkendelse i de skarpe Angreb, der lejlighedsvis — i 
Artiklerne om Varehandelens enkelte Grene — rettes imod den. 
Der tillægges saaledes den meget omtalte Smøreksportforening 

en yderst uheldig Indflydelse paa Smørhandelen i England, navnlig 
derigennem, at den har overfyldt det engelske Marked med Smør, 
konsigneret i England, der, for at blive afsat, har maattet udbydes 
ikke lidt lavere end den københavnske Notering. Derved er, 
siger Beretningen, den danske Smørhandel bleven »desorganiseret« 
og »Grundlaget for den danske Notering svækket«. — Ogsaa 
Andelsslagterierne rettes der stærke Angreb paa. De er, 
siges der, »skudte frem som Paddehatte«, og Mængden af dem har 
medført en »højst unaturlig Konkurrence«, idet Slagterierne , for 
at skaffe Forsyning, »har maattet hente deres Materiale rundt 
omkring i Landet fra de mest fjærnt liggende Steder, til Trods 
for ofte betydelige Udgifter til Fragt, Svind og Opkøbsprovision, 
Udgifter, der hverken ere komne Producenterne eller Slagterierne 
til Gode«. 

Man har her til Lands i de sidste Aar talt mange og 
smukke Ord om økonomisk Politik, men alligevel nytter det ikke 
at nægte, at den virkelige Interesse for økonomiske Anliggender 
endnu er saare langt nede. Politisk interesserede .Folk læser i 
Reglen hellere om al anden Slags Politik end om den, og selv 
praktiske Forretningsfolk interesserer sig ikke sjældent mere for 
den nyeste Teaterbegivenhed og den næst nyeste Skandale end for 
Told- og Eksportforhold. Var det anderledes, vilde Grosserer- 
societets Handelsberetning blive en af Aarets mest læste Bøger; 
som det er, faar den nøjes med det Lov, at den fortjænte at 
være det. 

N. Neergaard. 

For hvert Aar, der gaar hen under den nuværende 
Teaterstyrelse, vænnes man mer og mer af med at vente 
sig noget betydningsfuldt eller opsigtsvækkende paa Operaens 
Omraade. Mer og mer synes Teateret at resignere paa at komme 
i noget inderligt Forhold til den kunstneriske Side af sin Opgave. 
Det, det drejer sig om, er kun det rent praktiske, at Operaen 
faar sine ugentlige Aftener, at det kan hedde sig, at der stadig 
arbejdes ogsaa paa dette Felt, og at der kan bringes det mest 
mulige pekuniære Udbytte ud af disse Forestillinger. I sidst 
nævnte Henseende har Teateret det grumme nemt. Det har, som 
tidligere paavist her i »Tilskueren«, i flere Sæsoner selv prædiket 
den Persondyrkelse, som Publikum — ifølge sine mindre gode 
Instinkter — - med stor Beredvillighed er gaaet med til. De faa 
Begivenheder i Sæsonens Slutning har da ogsaa først og fremmest 
været Frk. Nordgreens Optræden i Aida og Fru Lutkens 
Gæstespil i Mignon. Naar Aida eller Mignon opførtes, var der i 
Reglen fuldt Hus, Jubel, Blomster og Fremkaldelser; men at det ikke 
var Kunstinteresse, men ene og alene Deltagelse for de to nævnte 
Sangerinder, der lokkede Folk i Teateret, er saa meget klarere, 
som Aida aldrig tilforn har kunnet slaa an hos vort Publikum 
og Mignon musikalsk set er et saa tarveligt Produkt, at det i og 
for sig ikke kan vække Interesse hos nogen Moders Sjæl. — En 
virkelig »Begivenhed« var derimod Opførelsen af den unge tidlig 
bortrevne Herman Goetzs saakaldte komiske Opera: Trold 
kan tæmmes. Det lykkedes nemlig at stille denne Opera paa 
Benene inden Sæsonens Slutning; idet Kammersanger Simonsen 
viste Teateret og Publikum den elskværdige Imødekommenhed at 
afslutte sine, efter Sigende ret langvarige, Studier af det ene 

Hovedparti (Petruchios) i Operaen. Overfor saa megen Elsk- 
værdighed bliver man blød om Hjærte og véd næppe, om man 
er berettiget til at bemærke, at det vilde have været til Operaens 
og Hr. Simonsens eget bedste, om han ikke havde nøjedes med 
at erklære sig parat til at synge Partiet, men ogsaa havde taget 
sig for at benytte den lange Studietid til virkelig at lære det; 
Hr. Simonsen har dog sikkert ligesom vi andre en Følelse af, at 
det for en stor Del ligger i hans og nogle faa andre fremragende 
Sangeres og Sangerinders Haand, hvad der udrettes ved Operaen 
og hvorledes der arbejdes ved den. Gløder nu Hr. Simonsen — 
og det er man vel berettiget til at gaa ud fra — gløder han af 
Kærlighed til den Operascene, hvor han uden anden sær egen 
Fortjæneste end sin herlige Stemme er bleven til hvad han er T 
forgudet af Publikum — særlig den kvindelige Del deraf — , 
smykket med social Hæder, saa har man vel Grund til at antage, 
at han selv er fuld af Fortrydelse over, at han ikke satte alle 
Hensyn til Side for af al Magt at skaffe den eneste større Nyhed, 
Teateret har bragt i Aar, en saa glimrende Succes som mulig. — 
Sagtens søger Hr. Simonsen nu at glemme, hvad han har forskyldt 
ved sin Mangel paa Ilfærdighed og Grundighed i Indstuderingen 
af dette Parti ved allerede at sidde dybt begravet i Studiet af de 
mange og store Opgaver, som den kommende Sæson sandsynligvis 
vil stille ham. Det vilde i alt Fald være godt, om han gjorde 
det, ti Hr. Simonsens »Arbejdsmetodec synes at kræve, at han 
tager fat i Tide. — Trold kan tæmmes blev saaledes ikke just 
fremført i nogen særlig eftergaaet Skikkelse og dette i Forbindelse 
med Musikens og Stoffets hele Karakter gjorde, at den ikke 
naaede en saa stor Succes hos Publikum, at der er synderligt 
Haab om, at Operaen med Held kan genoptages til næste Sæson. 
— Det er for øvrig løjerligt at sé, hvorledes Teateret handler med 
de enkelte betydeligere Opgaver, som det en Gang imellem sætter 
sig, og som man skulde tro laa dets Hjærte særlig nær. Det er 
ikke formeget sagt, at det, sagtens ganske ubevidst, har gjort hvad 
det formaaede for at tage Livet af saadanne Værker som Horne- 
manns Aladdin og Beethovens Fidelio. Den første, en af de 
overordentlig faa store og gode danske Operaer, har sandsynligvis 
draget sit sidste Aandedrag, og Gud véd om der er meget Liv 
tilbage i Beethovens Opera? Hvis nu ogsaa Trold kan tæmmes 
til næste Sæson viser sig at have mistet al Tiltrækningskraft, da 
kan Teateret igen takke sig selv derfor. Er der nogen Mening i 

at fremføre et Arbejde, paa hvilket der efter Sigende er anvendt 
megen Tid og Kraft og som man gærne ønskede en særlig Succes, 
henimod den sidste Halvdel af Sæsonens sidste Maaned, paa en 
Tid hvor Teaterinteressen allerede er sløvet og den lokkende og 
berusende varme Foraarsluft drager Tanfcerne langt bort fra den 
støvede Teatersal? Og saa tilmed at opføre Operaen, forinden 
det ene af de meget fremherskende Partier i den er færdig lært, 
og forinden alle de optrædende er bleven saaledes hjemme i deres 
Partier, at det er muligt at skaffe de absolute Betingelser for en 
komisk Operas Virkning og særlig denne Operas Virkning tilveje: 
Frihed, Lethed og Overlegenhed i Spil og Sang og Sikkerhed i 
Sammenspillet. Endelig paa et tredje Punkt havde Teateret her 
som i Fidelio grebet saaledes fejl, at det maaske ogsaa er blevet 
skæbnesvangert for »Troldens* Fremtid; nemlig med Hensyn 
til Rollebesætningen. Baptistas Rolle hører til disse mindre, let 
komiske Partier, der under en triviel og tør Behandling visner hen 
og bliver uden Betydning i Ensemblet, medens de under erf genial, 
lunerig Fremstillers Hænder viser sig at indeholde frodige Spirer, 
der kan dyrkes saaledes, at netop denne Figur bliver i Stand til 
at bære Operaen langt ind i Tilskuerens Interesse. Selvfølgelig 
burde Kammersanger Schram have overtaget denne Rolle, som 
Hr. Brandt nu havde faaet Lov til Akt for Akt at gøre kede- 
ligere og kedeligere. Udenforstaaende begriber ikke, hvorfor det 
i Operaledelsen vrimler af den Slags Fejlgreb. Man skulde dog 
tro, at de Folk, hvis Opgave det er ene at beskæftige sig med 
disse Ting, maatte kunne se fuldt saa klart som den jævne Til* 
skuer. Naar de nu ikke gør det, er det da virkelig, fordi de i deres 
Afgørelse mener at burde tage mange forskellige personlige Hen- 
syn? Er det virkelig nødvendigt at tilraabe dem, at de kunstne- 
riske Krav taaler intet Hensyn til Personer? 

Ved den første Opførelse af » Trold kan tæmmes* var Teateret 
omtrent fyldt og Bifald fulgte alle de større Scener og Nummere. 
Den anden (og u sidste) Gang Operaen gik. var der kun svagt 
Besøg og ringere Deltagelse for den, skøndt den fremtraadte i 
noget mere afrundet Skikkelse end første Gang. Det var da 
antagelig de særlig musikelskende og musikkyndige, der var mødt 
den første Aften, og der var dem trods alt en ikke saa ringe 
Nydelse beredt. 

Der er da vel saaledes nogen Grund til at dvæle et Øieblik 
ved dette Musikværk, skøndt dets unge Mester forlængst er død og 

hans Værk næppe vil faa et langt Liv paa vor Scene. Hvad jeg 
har at meddele, er imidlertid kun flygtige Indtryk af de to Op- 
førelser, jeg har overværet, ikke nogen indgaaende Kritik af 
Enkeltheder. 

Jeg mindes ikke , længe at have hørt et Musikværk, der 
tydeligere end Trold kan tæmmes gav et Billed af sin Frembringer. 
Denne Musik vandt ikke ens Deltagelse i nogen usædvanlig Grad, 
men man kom til at kende og holde af den, der har skrevet 
den. Man lærte at kende en Kunstner med et sart, elskeligt og 
nobelt Gemyt, fuld af Aand og rig paa Tanker. En Yngling, der 
har drømt mere, end han har levet. Ti det gælder om denne 
Opera, hvad en fremragende tysk Klavervirtuos nylig i en Sam- 
tale sagde om Brahms senere Værker: Es ist kein Leben darin! 
Og naar denne unge Komponist tager som Stof for sin Opera: 
Kærligheden, saa kan man lige som føle, at han selv ikke har 
kendt Kærligheden som den Sjæl og Sans betagende Lidenskab. 
Han har sværmet, læst og fantaseret om den; maaske har han 
Arm i Arm med en ligesindet Ven vandret om, reflekterende 
over Kærlighedens Væsen, indtil han bestemte sig til at give 
dens Psykologi i et scenisk Værk. Og da har han kastet sig 
over sin Opgave med den brystsyges febrilske Iver, har arbejdet 
urolig higende, ligesom anende, at Døden stod bag ham og kun 
lurede paa at rive ham Pennen ud af Haanden. Det lykkedes 
ham at faa Trold kan tæmmes færdig (i 1874), men to Aar efter 
kaldtes han bort fra det ufuldendte Partitur til hans anden Opera 
»Francesca di Rimini*. 

Naar denne unge Komponist nu giver sig i Lag med at 
komponere til et Stof, der er hentet fra Shakespeares Taming of 
the shrew, saa vil man let se, at han mangler flere Betingelser for 
at frembringe noget fuldendt; paa mange og væsentlige Punkter 
vil han lide Skibbrud. Man kan sagtens gaa ud fra, at Shakespeare 
har omdigtet Fortællingen om »den arrige Kvinde, der bliver 
tam«, i et kaadt Lune; det er sikkert nærmest - en Komedie for 
Galleriet, han har villet skrive, hos det brede Publikum skulde 
disse skældende Ord og Haandgribeligheder vinde Bifald (jfr. ogsaa 
den Ramme han har givet Stykket). Skulde Stoffet da behandles 
som Opera, maatte der i Musiken være det samme friske Pust 
af overgiven Lystighed og Kaadhed, men det ævnede ingen Tysker 
endsige en syg, reflekteret Mand at give. Han valgte da den 
anden Vej: at lægge Vægten paa det psykologiske i Stoffet Hans 



Digitized by Google 



Efter Operasæsonens Slutning. 



529 



Opera skulde vise, hvorledes hos Catharine trods hendes Stolthed 
og Trods Kærligheden brød igennem, næret ved Beundring for 
den selvsikre, mandigstolte Bejler. Det er da ogsaa denne Side af 
Goetz 's Værk man altid hører berømme. Men er det virkelig et 
saa dybsindig psykologisk Værk? Kan man overhovedet gennem 
Musiken give en psykologisk Udvikling? Jeg tror det ikke. Tone- 
kunsten kan kun give den enkelte Sjælestemning; der er selv- 
følgelig noget psykologisk heri, og, paa den større og mindre 
Sandhed, hvormed Stemningen finder Udtryk i Toner, beror den 
Virkning, det gør paa os, den Tro, vi faa til Skildringen. Men 
Overgangen fra den ene til den anden Stemning, den synes kun 
at kunne illustreres rent udvortes af Musiken, ikke i dybere 
Forstand at kunne fortolkes af den. Goetz maa ogsaa selv have 
følt dette, ti allerede i de første Scener mellem Catharine og hendes 
haardhændede Bejler lader han hende — ganske ushakespearisk 
— blive betaget af ham og usikker overfor sig selv. Det sjælelige 
Billed af Catharine bliver da Operaen igennem denne Vekslen 
mellem Trods og Betagethed, indtil den sidste vinder Overhaand — 
hvilket i øvrigt ikke nærmere motiveres eller kan motiveres — og 
Catharine ender i ydmyg beundrende Kærlighed til Petruchio. 
Disse Sjælestemninger giver Goetz i Reglen et fint og skønt 
Udtryk, blot maa man ikke tro, at det er eller skal være psyko- 
logiske Dybsindigheder. Catharines Trods er mindst betydelig skildret, 
derimod bryder hendes begyndende Uro og Hengivelse meget ofte 
ud i aldeles dejlige Strofer, saaledes den, der begynder: Jeg kunde 
hans Hjærte i smaa Stykker rive. Derimod synes det mig ikke, 
at den tilsidst frembrydende, almægtige Kærlighedsfølelse har faaet 
et ægte, glansfuldt og levende Udtryk ; men Goetz mægtede næppe 
heller at give den det. 

Personerne i Trold kan tæmmes er ganske vist ikke blot 
sceniske Figurer, anlagte paa det effektfulde, men de er heller 
ikke levende Mennesker; de er snarest Abstraktioner uden Kød 
og Blod, Symboler konstruerede i den tankerige Komponists 
Hjærne. Mest levende staar for Erindringen Catharines Søster og 
hendes unge Bejler Lucentio. Der er en ung, erotisk bevæget 
Piges Længsel og Nyfigenhed over hendes Sang fra Balkonen i 
1 Akt (der har en mærkelig Lighed med Lange-Mullers Musik) og 
der er en skælmsk indtagende Ynde over Scenen, hvor de to 
elskende, der nu har fundet og vundet hinanden, læser VirgiJ 
sammen. De øvrige Figurer frembyder ingen særlig Interesse og 

da Stoffet i sig har saa liden Bevægelighed, er der flere Scener, 
som sikkert altid vil falde langtrukne og tomme., 

Som Komponist har Goetz arbejdet ganske moderne. 
Naturligvis har man i Skrift og Tale holdt Wagners Manes frem 
overfor hans Værk, saaledes som uvidende og kortsynede Dommere 
gør det hver Gang en Opera ikke følger den gamle overleverede 
Fa?on med skarpt afgrænsede' No. og et ganske underordnet 
Orkesterparti. Der er i Virkeligheden her intet andet af Wagner 
end hans moderne Aand, hverken Spor af Mesterens Kompositions- 
eller Instrumentationsteknik ; langt snarere er Goetz paavirket af 
Schumann, man mindes under Opførelsen af Trold kan tæmmes 
ved Helheden mere end ved Enkelthederne om Genoveva, kun at 
denne Opera behandler et mere farverigt Stof og er skrevet af en 
Komponist med et rigere, frodigere Talent end Goetzs. Naar 
Trold kan tæmmes ikke har nogen videre scenisk Effekt, da er 
Grunden — bortset fra selve Stoffet — vistnok den, at Kompo- 
nisten, som nævnt, har arbejdet i feberagtig Hast. Der er en 
stadig gærende Uro i denne Musik, det virker ensformig og 
trættende, man længes efter Hvilepunkter og man føres ikke med 
Magt hen til Kulminationssteder, store vægtige Motiver, som man 
kun daarlig kan undvære i denne Opera, der ingenlunde er »komisk« 
i den franske Opfattelse af opera-comique. Som Begynderfejl 
føler man det ogsaa, at Orkestrationen mangler Glans og Klarhed 
og at Komponisten ikke altid har mægtet at tøjle det store 
Apparat; ofte tager det sig i alt Fald ud, som Orkesteret ganske 
rolig arbejdede med et symfonisk Motiv i ret alvorlig Stil, medens 
der paa Scenen konverseres i jævn eller endog humoristisk Tone. 
Den Maade, hvorpaa Komponisten har truffet denne Konversations- 
tone, er for øvrig den eneste — og heldige — Paa virkning fra 
fransk opera-comique. 

Trods sine Mangler bærer denne Opera da de tydeligste 
Vidnesbyrd om sin Komponists Talent og ejendommelige, tiltalende 
Naturel; da Goetz nu tilmed døde i en saa ung Alder, kan man 
forstaa, at hans Værk er bleven omfattet med særlig Kærlighed 
og Pietet af hans Landsmænd. Et Spørgsmaal er det dog, om 
det ogsaa er berettiget at føre det frem her hjemme, hvor vi endnu 
ikke har løst langt betydningsfuldere Opgaver, der ligger for. 
Naar Operaen ret skulde faa Tag i det store Publikum, maatte 
yi i alt Fald have en Sangerinde, der (som Pauline Lucca) kunde 
forme Catharines Rolle stort og genialt, men det har vi i 

Øjeblikket ikke. — Frk. Dons synger Partiet særdeles net, overalt 
intelligent, hist og her med mere Følelse, end hun plejer at raade 
over; men hun formaar ikke ved sit Spil at gøre Rollen til det, 
den kunde og skulde være. Catherine skal være stor i sin Trods, 
hun skal være en af disse Kvinder, der foragter eller tror at for- 
agte Manden, der med koldt Sind og hjærteløst Lune sparker 
til eller leger med den, der ligger tilbedende for hendes Fod. Hun 
skal være stor i sin Heftighed og i sin selvsikre Stolthed, en 
Skræk for alle Bejlere som for sin Fader og sit Tyende. Og saa 
skulde hun være stor i sin Lidenskab, saaledes at man kan tro 
paa, at den kan slaa over i den ydmygste, trofasteste Hengivenhed. 
Den Slags Kvinde skulde hun være. Men naar Frk. Dons tripper 
rundt i sin Stue, naar hun rynker paa Næsen, vrippent og uskønt 
stamper med Foden eller puffer til de Møbler, der staar hende i 
Vejen, saa synes hun kun at være en ganske almindelig lille 
Jomfru, som er arrig fordi Verden er gaaet hende imod og som 
ingen Mand vilde værdige at ofre saa megen Anstrængelse for at 
kue, som Petruchio gør — fordi Lønnen ikke vilde svare til 
Umagen. — Om Hr. Simonsens Udførelse af Petruchios Rolle 
er der ikke meget at sige. Saa længe han ikke er helt hjemme i 
sit Parti, kan han selvfølgelig ikke faa noget ud af Figuren. 
Foreløbig syntes det dog, som om han havde taget vel groft paa 
den. Hans Færd overfor Catharine skal dog ikke blot gaa ud paa 
selve dette at tvinge hende til Underkastelse, saaledes som man 
brutalt kuer en Hund til blind Lydighed. Skal Figuren nærmes 
til og gøres sympatetisk for en Nutidsfølelse , maa der kastes et 
Skær af Lystighed og Lune over Petruchios Raahed og man maa 
ane, at der er noget i Catharines Trods, der ægger og indtager 
ham og noget hos hende, han tror at kunne bygge paa. 

* * 
* 

Er nu, som fremhævet, Personerne i Trold kan tæmmes 
temmelig blodløse Abstraktioner, formede i en aandfuld, elskværdig 
Musikers Hjærne, saa er Personerne i Aida rene Teaterfigurer, af 
en dreven Komponist anlagte paa den størst mulige sceniske 
Effekt. Kærlighed og Had, Skinsyge og andre stærke Lidenskaber 
er der nok af, men de faar sjældent et kraftigt, sundt Udtryk. 
Snart dirrer disse Toner af Hysteri, snart ækles man ved deres 
Sentimentalitet eller deres Plathed. Man mindes stedse om denne 

Operas Ophav. Som bekendt blev den skrevet i 1872 i Anledning 
af Suez-Kanalens Aabning. Det stærkeste og bedste Indtryk af 
Aida er da Feststemningen og den dekorative orientalske Kolorit, 
der hviler over den. I disse to Henseender indeholder den lige 
saa meget fortrinligt, som den i højere Grad end Ver dis tidligere 
Operaer er tom paa dyb og sjælfuld Menneskeskildring. Naar 
Aida nu atter blev draget frem, var det for at give Frk. Nord- 
green Lejlighed til at vise sig som Amneris. Frk. Nordgreen 
gjorde Lykke i denne Rolle; om Teateret alligevel kan staa 
sig ved at knytte hende fast til Operaen, er et Spørgsmaal. 
Frk. Nordgreen har et godt Teaterydre: en høj, kraftig, maaske 
lidt udfordrende Skikkelse, Ansigtstræk, der er for storladne til at 
være skønne, men som tager sig ud paa Scenen, da der ikke er 
ringe Liv og Spil i Øjet og omkring Munden. Hendes Spil i 
Aida var ganske traditionelt, helt lagt an paa det udadtil teatralske 
og plastiske, dog Rollen opfordrer visselig til saadant Spil, og 
Frk. Nordgreens dramatiske Ævner kan ikke bedømmes efter 
denne Prøve. — Fra Naturens Haand er Frk. Nordgreens 
Stemme god, af en Mezzosoprans Omfang, kraftig og fyldig men 
ikke just særlig klangskøn. Sangerinden har imidlertid endnu 
ikke gjort hvad hun kunde og burde for at uddanne denne Stemme, 
paa de dybere Toner er al Vægten lagt, de højere synes forsømte 
og Foredraget savner derfor Egalitet; grellé vokale Modsætninger 
fremkommer og Stemmelejet bliver vaklende, hvoraf atter følger, 
at Intonationen ofte er mangelfuld. Endelig har Frk. Nordgreen 
en uheldig Tendens til at »hule« Stemmen, til forceret at give 
den en større Styrke, end den naturligt har. Selv om hun derved 
i Øjeblikket kan dupere, vil denne Sangmaade hævne sig og 
hurtig ødelægge hendes Røst ved Organernes altfor store Anspænd- 
else. Det synes saaledes, som Frk. Nordgreen hverken er en 
fuldtuddannet Sangerinde, ikke heller en Sangerinde, paa hvis 
Ævner til at virke i lang Tid i anstrængende Partier man kan 
stole. Selvfølgelig bør et Teater, der som vort altid lader sig det 
være magtpaaliggende at løse alle de Opgaver, som Kunstens 
Udvikling fører med sig, være betænkt paa til enhver Tid at have 
Kunstnere i Beredskab, der kan bidrage til at løse disse Opgaver, 
selv om de skal hente dem nok saa langvejs fra; men fremmede 
Sangkræfter synes alligevel kun da at burde foretrækkes for vore 
egne, naar det kan antages, at de er i Stand til fuldt ud at 

løse deres Opgaver, og vi ikke selv har nogen, der kan 1 gøre det 
lige saa godt. 



Teateret har endelig i Sæsonens sidste Halvdel plaget os 
med at genoptage Fra Diavolo og Mignon. Her har vi ikke en 
Gang med effektfulde Teaterfigurer at gøre, men kun med Marionet- 
dukker eller rene Karrikaturer. Det var rigtignok, da Fra Diavolo 
blev spillet paany, at der af Kritiken blev udtalt Glæde over denne 
Reprise og Haab om, at Teateret ret vilde dyrke denne Genre, der 
sagdes særlig at ligge for dets Ævner. Jeg kan med min bedste 
Vilje ikke se, at det vilde være en værdig eller fornøjelig Opgave 
for vor Opera at dyrke den stakkels forældede opera-comique. 
Jeg kan heller ikke tro, at Publikum (udover de gamle forhærdede 
Abonnenter, der jo rigtignok er Teaterets Tyranner) lider af nogen 
ulykkelig Kærlighed til disse støvede, vaudevilleagtige Viser, disse 
»kavallerimæssige« Melodier og disse kombinerede Nummere, der 
jævnlig er fikse og pikante, mindre dog i melodisk og harmonisk 
end i rytmisk Henseende, men som ret uhjemlet har faaet Hævd 
paa særlig at kaldes »spirituellec — Alligevel bør Teateret natur- 
ligvis fra Tid til anden ogsaa fremføre Eksempler paa denne Genre, 
men at det just i dette Øjeblik staar saa fortrinlig rustet til at give 
sig i Lag med den, er ikke rigtigt. I Mignon og Fra Diavolo 
var der, bortset fra »Gæsten« Fru Lutken, næppe andre end 
Kammersanger Schram, der gjorde fuldt ud Fyldest, og denne 
Sangers Alder tillader jo ikke at bygge et Repertoire paa ham. 
Alle de andre strandede snart paa de vokale Skær (som Hr. Jern- 
dorff og til Dels Frk. Schrøder) snart paa de dramatiske (som 
Hr. Nordal Brun) og Ulykken er, at ingen af Delene kan und- 
væres i opera-comiquen. Helt uheldige var derfor saadanne 
Kunstnere som Fru Hil mer, Hr. Lindstrøm og til Dels Hr. 
Christoffersen: ti deres Spil mangler (om end i forskellig 
Grad) frodigt Lune, Opfindsomhed og Elegance, og om deres 
vokale Ydelser er det bedst ikke at tale for højt. — Mignon er 
forhaabentlig kun bleven genoptaget for at give Fru Lutken 
Lejlighed til at synge Philines Parti. Nu, da Fruen har faaet at 
mærke, at hun staar saa højt i Publikums Gunst som nogensinde 
og vi andre har faaet at høre, at hun endnu synger bedaarende 
og uden at trættes, nu kan man maaske haabe, at Mignon, hvis 
Kedsommelighed, særlig i sidste Akt (i hvilken Philine ikke viser 

sig) raaber til Himlen, maa blive lagt hen og større, værdigere 
Opgaver stillet vor ypperste Sangerinde. — Det forlyder nemlig 
allerede, at Teateret vil søge under en eller anden Form at sikkre 
sig Fru Lutkens Assistance til næste Sæson. Der kan ikke heller 
være nogen Tvivl om, at det er dets Pligt at gøre det. Ti ganske 
vist staar Fru Lutken næppe saa usaarlig for Kritik, som man i 
Almindelighed tror; der er et og andet i hendes Sang, der smager 
af Dillettantisme, hendes Foredrag er ikke just præget af nogen 
høj musikalsk Intelligens eller Akcentuering og naar hun lader sin 
legende, lette Stemme klinge, kan det undertiden mere være en 
Ørenslyst end en Talen til Hjærtet. Heller ikke har Fru Lutken 
faaet store dramatiske Ævner i Vuggegave. Og dog bør hendes 
Plads ved Teateret være hende sikker. Ti saa rigt naturbegavet 
med Stemmemidler, saa født til at bruge dem er ingen af vore 
andre Sangerinder. I saadanne Parti, hvor der kræves en glans- 
fuld, fuldtonende, indsmigrende Stemme og en livsglad, smilende 
Personlighed, vil Fru Lutken staa uden Konkurrence. Der gives 
et saadant Repertoire for hende, (den gammel-italienske Opera 
og opera-comiquen) i hvilket hun vil fryde og daare; men man 
maa advare Teateret imod af Hensyn til Fru Lutkens Primadonna- 
Egenskaber at gøre dette Repertoire til det herskende til næste Sæson. 



Saaledes endte da denne stilfærdige Sæson. Mon de, der 
leder vor Opera, har kunnet slutte den uden »Samvittighedsbidc? 
For os andre tager Sæsonen sig ud som en Dag uden Daad, en 
tabt Tid, i hvilken Kræfterne saa at sige ikke er prøvede, Ævnerne 
ikke anspændte og udviklede, Synsgrænsen ikke udvidet. En Stil- 
standens Tid — og i Kunst mere end nogen Steds gælder det, at 
Stilstand er Tilbagegang. — Nu har man vel Lov at haabe paa 
det kommende Aar — Teateret har jo alt begyndt at indsende 
Sommerløfterne — , men det vilde være uklogt at knytte for store 
Forhaabninger til denne Styrelse og til disse Arbejdere i Kunstens 
Vingaard. 

Juni 90. 

Will. Behrend. 

Fortælling fra Italien. 



Firenze 7 Marts 1890. 

I. 

Piero Vannini, Sindaco eller Sognefoged i Kommunen 
Pietrabuja, gik en Eftermiddag ned ad den Skraaning, som førte 
til hans Hus i den nederste Del af Landsbyen. 

Det var i Midten af Februar. Det var hundekoldt nu i den 
sene Eftermiddag. Piero Vannini var vred. Han slog med sin 
tykskaftede Pigkæp mod Isflagerne, der laa hen over Græsset 
nedenfor de lave Mure, der begrænsede den stenede Vej. Samme 
Isflager knasede som Glas under hans Slag. Han snakkede med 
sig selv ganske højt, alt mens hans af Vin opvarmede Aande slog 
Kolbøtter i Luften foran hans Mund. 

— Nu har jeg været tyve Aar Sindaco i denne djævle- 
blændte Kommune, og jeg kan aldrig huske, at Raadet har været 
saa forbandet vidtløftigt at forhandle med, som siden den liderlige 
Dreng Gianbattista Libri arvede sin Faders Hus og Vinmark. 
Puh . . Han har været Underofficer i Ingeniørerne , han skriver 
bedre end Præsten og forstaar Loven bedre end Notaren, den 
Ræveunge! Han hitter paa alt det ny, der tænkes kan. Og jeg 
kan dog huske, at min Bedstefader og min Fader, som begge 
var Sindaci før mig, altid har fundet deres Stilling let, og at alting 
gik som Fod i Hose. ... Det var dog nok rent galt, at de jog 
Storhertugerne bort fra Toscana. Garibaldi var dog vist en rigtig 
Flab. Og ham har jeg været med til at raabe Hurra for paa 
Piazza delV Unitå italiana i Firenze, da han stod paa Balkonen 
og snakkede godt for os. Hvad kan det hjælpe, at vi faar 10 Lire 
for et Fad Vin, som min Fader fik 20 Paoli for, naar Skatterne 
stiger . . . Hej , der kommer en Slyngel ridende og skræver over 
et Æsel ... I gamle Dage gik man op ad Bjærget ... Nu skal 

enhver Pjalt ride, naar han kan betale en Skindlap i Bagdelen af 
sine Bukser . . . Nej . . . ved alle Verdens Svin ... det er Hr. Sogne- 
præsten. Nu kommer jeg, saa sandt Madonna lever, til at fortælle 
ham, hvad der er foregaaet i Raadet i Dag, og saa skælder han 
endnu værre ud paa de ny Tider end jeg, og det ender med, at 
han skælder mig ud . . . Hvem skulde han ellers skælde ud? Jeg 
skælder jo Garibaldi ud, naar jeg bliver rigtig rasende. 

En bredskygget Hat viste sig over et lille Æsels lange 
virrende Øren. Et Par brede Sko med Spænder over et Par sorte 
Hoser, fyldte af tykke Lægge viste sig under dets Bug. Mellem- 
partiet kunde Piero Vannini ikke se andet af end en uformelig 
sort Masse, der bredte sig for og bag ud. Jo, saa saa' han noget 
hvidt og sluttede, at det var Breviaret, som Rytteren holdt foran 
sig, og han hørte en Mumlen som af halvhøj Læsning. 

— Ja, de, der kan Latin, de kan sagtens, tænkte eller 
sagde Piero Vannini. De tjæner deres Føde ved at brumme 
Bønner, og det gaar lige saa let for dem som for en gammel 
Oldenborre. 

Piero Vannini vilde helst undgaa Mødet og klemte sig op 
i et Hjørne i Muren, som fulgte Bjærgstiens bratte Krumninger. 
Men han beregnede ikke, at den blege Sol i Vesten netop røbede 
ham. Drengen, der gik ved Siden af det ludende Æsel og raabte: 
Ih, ih! pligtmæssig i regelret Takt, tog sin Faldhat af og sagde: 

— God Aften, Hr. Sindaco! 

For sent tænkte Piero Vannini paa at smide sin multums- 
forede brune Slængkappe op, saa den dækkede hans Hage og Mund. 
Præsten Don Agostino havde allerede opdaget ham. Et bredt og 
fedt gult Ansigt med en rød Klumpnæse og med blaa Bund paa Hage, 
Kinder og Overlæbe bøjede sig til den Side, hvor han stod, og et 
Par matte sorte Pupiller, der sammen med deres hvidblaa Grund 
væltede frem som Øjnene paa en gammel Okse, gik samme Vej 
som den øvrige Del af Hovedet. Piero Vannini vidste forud, hvad 
Don Agostino vilde spørge om og famlede efter Svaret, før Præsten 
havde fremsat Spørgsmaalet : 

— I kommer fra Kommunalraadets Samling, Piero? 

— Jo, Hr. Sognepræst! 

— Det var om Skolen? 

— Jo, Hr. Sognepræst! 

— Og han . . . Slireslæberen, Gianbattista, skraalte de gamle 
erfarne Mænds Stemmer over? Hvad? 



Digitized by Google 



Ottavia Bonicelli. 



537 



— Jo, Hr. Sognepræst. Han kender alle de nye Love, det 
Flødeskæg! 

— Vi skal altsaa have en Lærerinde ved Børneskolen i 
Stedet for min Søstersøn? 

— Ifølge Lov af en fra 1881. 

— Tror I ikke, jeg kender Loven lige saa godt som det 
Mulæselsføl? ... Hvad griner I ad, Piero? 

— Jo ... for det er han, lige det, som Hr. Sognepræsten 
sagde. For hans Moder var vidtløftig, og Hr. Sognepræstens 
Formand . . han var meget medlidende mod saadanne nogle, 
som ham. 

— Ti stille .. ti stille! Man skal ikke sige, hvad man ikke 
kan bevise. 

— Men jeg har heller ikke sagt noget. 

— Men I var lige ved det, Piero. 

— Nær ved skyder ingen Hare. 

k — Naa naa. Men vi skal have en Lærerinde. 

— Ja jeg viste jo Hr. Sognepræsten Brevet fra Provins- 
sogneraadet . . . Tilsidst maa vi jo lystre. For en Sindaco i vor 
Tid har jo ikke den Magt som i min Bedstefaders Pieros og i min 
Faders Francescos Dage. 

— Nej . . . Men saa ... Ja ... I kan jo gaa med ned i 
Præstegaarden nu, Piero. 

— Skulde Hr. Sognepræsten ikke op i den høje By? 

— Jo . . . jo. Men det er ingen Nytte til, Piero. Ser I, det er 
Niccol6 Bracioli, der vil dø og vil have Sakramentet . . . Men det 
er nu anden Gang . . . Tror I, han virkelig vil dø, Piero? 

— I ti Aar har han jo slaaedes med den daarlige Mave, 
men naar det har varet saa længe, saa varer det vel en Stund 
endnu, inden Vejret gaar helt fra ham. 

— Ja jeg vil ikke forsømme min Pligt, Piero. ... Jeg vil 
dog sé derop, for den gode Gud kan komme bag paa en, naar 
man mindst venter det. Jeg skal være færdig i en Fart. I kan 
gaa hjem til mig og snakke lidt med Rosina; sige, hun skal give 
Jer et Glas Vin, saa er jeg der straks. Paa Gensyn. 

— Ih — ih! sagde Drengen og slog Æslet med sin Kæp 
over det ene Baglaar. 

I bleg Sol under klar Himmel, hvorpaa Maanen alt stod 
tændt med hvidgul Flamme, hyorpaa Stjærner pippede frem hist 
og her, red Præsten videre mellem de over Muren ragende graa 

Oliventræer, der hist og her afbrødes af en højt knejsende 
Cypresses sortegrønne, blikstille Pyramidekrone. 

Piero Vannini skyndte sig ikke nedad. Han syntes, at 
han havde noget at gøre med hver Sten, der skurede under hans 
sømbesatte Sko, at det var hans Pligt at være gal i Hovedet paa 
alle de Sten. Derfor sparkede han først stærkt og arrigt til dem. 
Men saa tænkte han paa, at det altid var forkert at blive hidsig. 
Og i sin Egenskab af Kommunens Øvrighedsperson turde han 
heller ikke gøre Vejen endnu daarligere, end den var i Forvejen. 
Naar altsaa Piero Vannini havde udgydt sin Hidsighed i et Spark 
til Stenene, bukkede han sukkende sin krumme, arbejdstrætte 
Ryg, pillede Stenene op og lagde dem tæt op ad Muren. 

Kommunen Pietrabuja bestod af tre Dele, det vil sige tre 
Klumper Huse, ordnede i tre Partier op ad en af Appenninernes 
Forhøje. .Forhøjen dannede en Skraaning mod Nord. Sammen 
med de fra Syd skraanende Høje, som løb i en Krumning mod 
Vest og saa brat bøjede mod Syd, dannede de en Bjærgknude. 
Det var en ufrugtbar Skraaning, Pietrabujas mod Nord, beskygget 
af de langt højere Klipper mod Syd. Der voksede kun sur Vin, 
som solgtes for 10 Lire Fadet til Vinhandlerne. De brugte den 
til at forskære Chiantivin med. Den var saa >neutral«, sagde 
Vinhandlerne om Vinen fra Pietrabuja. Den lille Kommune var 
godt gemt og aflukket, i lange Tider glemt af Autoriteterne. Der 
var Folk, som i Slutningen af Halvfjærdserne endnu troede, at 
Storhertugen residerede i Firenze og endnu var deres Fyrste, og at 
Pave Pio Nono endnu svang Frihedsfanen over Italien, Folk, som 
ikke en Gang havde været i Firenze. 

De fik at føle, at Italiens Enhed var en dyr Historie. 
Forhøjede Skatter, trykkende Værnepligt, Krav paa Orden i kom- 
munale Sager, som de i gamle Dage havde overladt til vor Herre 
lige saa ugenert, som de overlod ham Røgten af deres Vin og 
Oliven, havde bragt de ældre Folk i Pietrabuja fra dens øverste 
til dens nederste Klump Huse til at velsigne Storhertugernes Tid 
og bande disse piemontesiske Djævle, som dog til syvende og sidst 
egentlig var Franskmænd, slet ikke Italienere. Piero Vanninis 
Fader, der ogsaa var Sindaco — ti Embedet var gaaet i Arv fra 
Fader til Søn i fem Slægtled — havde en Gang fortalt, at han 
havde i 1860 talt med en piemontesisk General i Firenze, men: »Saa 
sandt jeg haaber en Gang at komme i Himmerig, . . jeg forstod 

ham ikke ... og naar han sagde noget, saa fik jeg Spyt i Ansigtet 
... py ... py ... py! 1 ) 

Men de Masser af Love og Forordninger, som den ny 
Regering lod flyde ud over hele Landet, gjorde Piero Vannini til 
en besindig Fremskridtsmand, ikke i Hjærtet, men i Hovedet. Han 
lyttede til, hvad de yngre Medlemmer i Kommunalraadet sagde, 
raadførte sig med sin Faders gamle Ven, Sognepræsten Don Ago- 
stino og med hans Søstersøn, Skolelæreren Attilio Ranucci, mæglede, 
vrøvlede, trak Sagerne ud i Vrøvl, brugte den gamle Notar Lorenzo 
Melini til Hjælp, naar han ikke forstod Tingene, og Notaren vidste 
at omgive enhver Sag med saadan en Bunke Vrøvl, at Sagerne 
blev liggende i Provinsialraadet, gik saa opad gennem alle 
Instanser og formodentlig døde af Tæring paa Vejen. 

Men nu havde den forbandede Underofficer Gianbattista 
Libri, hans Nabos Søn, arvet Hus og Vinmark. Han prøvede ny 
Dyrkningsmaader af Oliven, af Vin og Havesager. Han havde 
tvunget sig ind i Kommuneraadet, han kendte alle Love, han 
snakkede Fanden et Øre af. Han havde nu i det sidste Mødé 
citeret Love, hvoraf det fremgik, at Kommunen var bedst tjænt 
med at have Ai Lærerinde i sin Skole i Stedet for Præstens 
Søstersøn, som ikke lærte Børnene noget, altid kom for sent i 
Skole og kun interesserede sig for de kvindelige Elever, naar de, 
14 Aar gamle, gik ud af Skolen. 

Paa den anden Side var Piero Vannini noget bange for 
Don Agostino. Han kunde dog maaske skade de Folk, der stillede 
sig imod ham, om ikke i denne Verden, saa dog i den tilkommende. 
Piero Vannini havde jo ganske vist mærket, at Præsterne ikke 
havde det at sige, som de havde i hans Faders og Storhertugernes 
Tid. Men hvem havde Brev paa, hvor længe det kunde vare med 
den nærværende Regering. Han vidste, at hans Fader, at Bedste- 
fader og Oldefader havde tjænt baade Storhertuger, franske og 
østerrigske Kejsere, som han nu tjænte Kongen af Italien. Det 
var dog usikkert, alt paa denne syndige Jord, men Præsterne — 
de var dog de sikkert bestaaende. Gik det end op og ned med 
dem, de gik dog aldrig helt neden om og hjem. Trykkede man 
dem ned paa den ene Kant, saa sprang de op paa den anden 



J ) Y-Lyden i adskillige norditalienske Dialekter kan Mellem- og Syditalienerne 
ikke udtale. 

Det var for Piero Vannini et Bevis paa, at den anden Verden, 
som de tjænte, var mere solid end denne herre. 

Mens han æltede og masede med slige Betragtninger, var 
han naaet ned forbi sit Hus i den midterste Klump Landsby ned 
til den lavest liggende Klump, var kommen til det skarpe Hjørne, 
som de to Mure slog, og aid paa det lille Torv. Han saa Solen 
fra Vest kaste sine Straaler hen ad Facaden paa den lille Kirke, 
den hvidtede og malede Fa<jade, som forestillede en Portal med 
to doriske Søjler paa hver Side bærende en Gavl, alt med gule 
og brune Linjer, for at Øjet kunde finde Rede i den forlorne 
Arkitekturs Led. Næsten skurende op mod Muren stod de to 
gamle Cypresser som to meget lange Grenaderer. Gud véd, i 
hvor mange Herrens Aar de trofast havde holdt Vagt over Hellig- 
dommen. Højt over det fladt spændte nu helt sorte Teglstenstag 
med de cylinderformede Sten knejste Klokketaarnet slankt, farvet 
gulrødt af Solen, gennembrudt af to smalle Buer, adskilte ved en 
Pille. Under hver Bue hang en lille Klokke, og Luften stod saa 
kold, saa klar, saa blaa, saa uforstyrret hinsides disse Bueaabninger, 
som om den sov de retfærdiges glade uforstyrrede Søvn. Ikke 
var der en Sky at se. Det var saa stille, saÆ stille i Februar- 
skumringen. Man kunde af og til høre Vindfløjens rustne Jærn 
pibe over Klokketaarnet. Hvad der muligvis havde været af 
Mennesker i Dørene paa de faa Huse, i Laagerne i Murene, som 
vendte ud til Kirkepladsen, havde trukket sig tilbage. 

Piero Vannini tænkte, at muligvis Spækhøkeren Turchini 
kunde have forsinket sig paa sin Tærskel med sin Pibe i Forvent- 
ning om at træffe en, han kunde slaa en Sludder af med. Saa 
havde Piero Vannini kunnet meddele ham saa meget, som 
han fandt tjænligt for Øjeblikket, af sine kommunale Bekymringer 
angaaende dette Skolevæsen, og muligvis under Tankemeddelelsen 
faa Ideer til at holde det Angreb ud , som han ventede sig fra 
Præstens Side. Men Haabet skuffedes. Fa'er Turchinis Bod var 
lukket; der var ikke Lys at se i Huset. I Bodens Vinduer var 
Skodderne satte paa forneden ; oven over Skodderne skimtede han 
de hængende Salame-Pølsers og røgede Skinkers uformelige Masser 
paa Rad, trinde, krogede, fedtsvulmende under Skindets stramme 
Bughud. 

Han gik som en Vptturinhest regelmæssig sin Gang, drejede 
langs Kirkens søndre Side, hvorimod Præsteboligen laa, tæt klinet 

der op imod som en Svalerede med sine tre Etager, med Vinduer 
hist og her, et oppe, et nede, et midt paa, et Par hist og her 
paa Siderne. Husdøren laa under en lav Rundbue, et godt Stykke 
over det Vindueskaos. Den var forsynet med et gammelt rustent 
Ringeapparat, hvis Greb var smudsigt af fastklæbet Vejstøv. En 
firkantet Sten med Mærket A Si laa foran Døren i Jævnmaal 
med Vejen, saa gik der to Trappetrin ned. Murens okkergule 
Puds fik endnu en Smule varmt Lys af skraa Straaler fra den 
dalende Sol. 

Piero Vannini greb med sin store, tørre, sortegraa Haand i 
Klokkens Haand tag, sukkede en to tre Gange, før han ringede. 
Saa trak han løs med en vældig Energi. Et Ansigt, omhyllet af 
et hvidt Tørklæde, kom frem i et af de over Døren skævt siddende 
Vinduer. 

— Hvem er det? 

Venner, svarede Piero Vannini. God Aften, Signora Rosina. . . 
Præsten har sagt, at . . . 

— Naa det er vor Sindaco ... Nu skal jeg komme. 

En indvendig Slaa blev drejet fra. Piero Vannini steg op 
ad en smal Stentrappe ad fugtige Trin op til, hvad vi vilde kalde 
anden Sal. 

En lille bitte lukket Dør laa ud for en Trappeafsats. Ovenover 
den kom i et Slags lavt Vindue et Ansigt til Syne. En lille 
kroget Næse banede sig Vej mellem to svulmende Kinder. Over 
den sad et Par lystige sorte Øjne med kulsorte svære Bryn over. 
De var endnu kønne de Øjne, og Øjenhulerne var smukt og 
aflangt skaarne. Ejeren af disse Herligheder maatte have holdt 
et Lys i Haanden, ti Hovedet med Haarene stod brandgult 
flammende paa sodbrun Grund. Det nikkede, det glade Hoved, nikkede 
gentagne Gange. 

— Aa, Herre Gud, det gamle Liv! tænkte Pietrabujas 
Sindaco, hun vilde vist gærne have en Mand ... og naar man ikke 
var Familjefader ... for jeg er heller ikke endnu bleven af Stok og 
Sten. . . . Men ... nej — nej — nej ! 

— Præsten har bestilt mig herhen, gentog Piero Vannini og 
drev sit Ansigt ind i ret galante Folder. 

— Kom ind og vent hos mig, Sindaco, ... vi er jo ikke 
Aarsunger, nogen af os ... og jeg er heller ikke ene. Attilio 
Ranucci har siddet og underholdt mig med at spille paa Piccolo- 
fløjte, mens jeg har formanet ham til at føre et dydigere Levnet. 

Hele Ansigtet strammede sig og brast saa ud i en Latter, 
der bredte sig baade paa langs og paa tværs af det, mens hun 
fremtvang Ordene: 

— Aa den Attilio . . . det er en uforbederlig Gavtyv. Nu 
lukker jeg op, Sindaco. 

Piero Vannini kløede sig i Nakken under sin ludende Filt- 
hatteskygge. Han var ingen Hund efter at se Attilio Ranucci; 
han bar jo hans Afsættelsesdekret i sin Lomme: 

— Nej, jeg vil hellere vente udenfor Hr. Sognepræstens 
Dør, brummede han. 

— Nej vent lidt, vent lidt, Hr. Piero ... Nu skal De se! 
Lyset forsvandt med Husholderskens glade Ansigt, og kort efter 
kom det atter frem, men foran det holdt hun en Fiascone i 
Kurvefletning. 

Vino santo 1 ), Hr. Piero! 

— Det var som Dævelen, mumlede Piero Vannini ... Ja 
saa . . . gaar jeg ind ... men . . . 

Inden han havde motiveret de flygtig opdukkende Betænke- 
ligheder, knækkede det i Laasen, og Døren sprang op til det lille 
celleagtige Kammer med hvidtede Vægge, brun Sokkel, et Loft af 
tætsiddende ogsaa hvidtede Bjælker. 

En Kommode, to Stole med Straasæder, grønne, gule og 
rødstribede, en stum Tjæner af Jærn, hvorpaa der hang alle Slags 
Klædningsstykker, fra de intimeste til de anstændigste, og en 
Jærnsæng med et blakket-gult uldent Tæppe, udgjorde Møblementet. 
Paa Sængen laa Præstens Søstersøn, Skolelæreren Attilio Ranucci 
og røg Cigaret med et fuldt Vinglas støttet op ad Hovedpuden. 

Han slog Benene i Vejret og de med Jærnsøm tæt besatte 
Støvlehæle sammen, saa de klirrede. Saa løftede han Glasset 
og raabte: 

— Leve vor skarpsindige, vor kloge første Municipal- 
embedsmand i dette ærværdige gamle Rottehul, Pietrabuja! ... 
Skænk ham sød Vin, min søde Skat, min Flamme, min svulmende 
Rosina! ... Drik, Sindaco, af den hellige Vin! 

Piero Vannini stirrede op i den henslængte Lømmels sorte 
Overskæg. 

— Hvorfor Dævlen drikkeri paa min Sundhed? spurgte han. 



') En sød toskansk Klostervin. 

— Fordi I besørger mig min Afsked som Skolelærer, gamle, 
lovtro Embedsmand, lød Svaret. 

— Hva! hva! hva? 

— I duer ikke til at spille Komedie, Piero? Tror I, at jeg 
aldrig kommer paa Kroen dernede? 

Han pegede ud over Sængens Hovedgærde. 
^— Jo det ikke alene tror jeg, det véd jeg med Sikkerhed, 
sagde Piero Vannini. 

— Naa. ... I er ikke dygtig til at læse Skrift , min gode 
Piero, mindst den moderne Rundskrift. 

— Han skulde lære Børnene Rundskrift, den Overæsel, 
raabte Signora Rosina ... han, som er glad over at miste sin 
Næringsvej. 

— Kan jeg leve for 670 Lire om Aaret med mine Foi* 
nødenheder? raabte Attilio Ranucci. Enden paa min Løbebane 
som Skolelærer her var bleven en skandaløs Gæld. Naar min 
værdige Morbroder Don Agostino en Gang — det ske sent — 
kommer til at staa bag sin Navne og Ordensbroder den hellige 
Agostino under en Baldakin i Paradiset, hvor Madonna og 
Barnet troner højt, saa er det hele klaret, men hvad Fanden 
nytter det saa mig? Vekslerne bliver paa Jorden. 

— O fem Gange nederdrægtige Mulæselshingst , udbrød 
Signora Rosina . . . Piero Vannini . . . har I kendt det Uhyres Lige? 

— Ne— e — ej, sagde Piero Vannini, jeg ved bedre end nogen, 
hvilke Synder, Hr. Attilio har paa sin Samvittighed. 

Attilio slog med Haanden og talte videre: 

— Jeg ved meget godt, at det er mod Loven, at jeg har 
været Skolelærer her. . . . Der skal udnævnes en Lærerinde. . . . Bravo ! 
saa faar man dog et voksent ungt Fruentimmer at se paa udenfor 
Bondestanden. . . . Hvem ved ? 

— O femdobbelte Æsel! udbrød Signora Rosina med 
Latter og sank om paa Sængen foran Attilio Ranuccis sømbeslaaede 
Støvlesaaler. Hun raabte straks: 

— Store Asen! Lad være med at knibe mig i Nakken. . . . 
Men kære Sindaco, Attilio har nu en Gang faaet Uimodstaaelig- 
hedens Gave. Og mange andre Gaver, Piero Vannini . . . mange 
andre. Men dem benytter han ikke, den Vildorne! Kender I 
hans Digte? ... Vil I høre et? 

Piero Vannini havde ikke den mindste Lyst til det; han 
mumlede noget i Skægget, der baade kunde betyde Ja og Nej. 

— I gider ikke deklamere det, Attilio men saa gør jeg 
det, raabte Husholdersken. 

— Gør som I vil, henrivende Rosina, sagde Attilio. Min 
Poesi vil kun blive forskønnet, naar den kommer igennem Jeres 
svulmende Læber. 

Signora Rosina sparkede op efter ham, saa hendes Tøffel 
for hen i en Krog. Hun famlede efter Tøffelen med sin hvid- 
strømpede Fod, men naaede den ikke, før hun havde taget Piero 
Vanninis Kæp. Med den ragede hun Tøffelen hen til sin Fod. 

— Jeg bliver her i Nat, Rosina, sagde Attilio smægtende 
og strøg sit Overskæg ... her ved Jeres Fod; Onkel er Dottore 
Bartolo, jeg er baade Grev Almaviva og Barberen Figaro. 

— Nu faar I Tærsk, Attilio, raabte hun. Han sang med 
ålle behørige Tremulanter: 

La donna é mobile, 
Piu del mal vento. 
Muta Taccento, 
Ed il pensier. 

— Der er Hr. Sognepræsten! raabte Rosina. Der Wiver 
ikke noget af Deklamation i Aften. Jeg kan kende ham paa, at 
Æselets Hove slaar mod Gruset . . . Gud , at han er saa snart 
færdig ! ... At han i den Alder kan besørge ethvert Sakrament i 
en saadan Fart. Og denne Gang var det dog den sidste Olje! 

— Det er en Naadegave, sagde Attilio, slog Hælene sammen 
og sang i høj Tenor ... De profundis. 

— Hold dog Mund, raabte Rosina. Skynd Jer at komme 
ud ... hvad maa Hr. Sognepræsten tænke, naar han ser mig 
sammen med to fuldvoksne Mandfolk? 

— Vi er jo altid sammen, min henrivende, sagde Attilio 
og rejste sig fra sit Leje, efter at have gabet og strakt sig . . . men 
Deres Rygte er mig langt helligere end mit eget . . . Kom, Sindaco! 

Piero og Attilio var komne op ad Trappen, da Don Agostino 
hørtes at blæse og pruste nedenfor. 

— Lys, Rosina! raabte han. 

— Jeg kommer, Hr. Sognepræst. 

Man saa ved det skarpe Skær af Rosinas Lys Don Agostino 
arbejde sig op ad den smalle Stentrappe. Hans sorte, gejstlige 
Skrud skurede mod de kalkede Vægge paa Siderne; foran løftede 
han Kjortelen op som en Dame i Regnvejr og blottede sine sorte 
Hoser med de svulmende Lægge og de svære Knæskaller. 

Attilio, hans Søstersøn, havde stillet sig ved den ene Side 
af Døren og præsenterede med en lang Olivengren, som var det 
en Hellebard. 

— Store Bæst! sagde Præsten og gav ham en let Ørefigen 
med sin kødfulde Haandflade ... Du er afsat . . . hvordan vil du 
for Fremtiden tjæne det Brød, din Dagdriver? God Aften, Sindaco, 
det er nogle nætte Historier, I laver, I Kommuneraadsmedlemmer. . . 

— Loven, Hr. Sognepræst, mumlede Piero og foldede 
Hænderne over Brystet. 

— Kom ind, Piero, sagde Sognepræsten . . . Lad mig 
først komme ind og befri mine stakkels Nyrer . . . Han gik ind 
i Rosinas Kammer, raabte saa: Rosina, bring Lampen — og saa 
den stegte Kylling ... Naa skynd Jer, om I ikke vil have, at jeg 
skal blive syg . . . Godt ... jeg lugter den . . . Herre Gud jeg er 
kold af Luften og hed af Ridtet! ... Og saa siger de liberale, 
at Præsterne ikke bestiller noget ... Gaa ind Piero ...! Der er 
Rosina med Laagfadet, og der kommer Giannina med Lampen. 

Donna Rosina gik forrest, efter hende en halvvoksen, barbenet 
Pige med Lampen. Attilio satte sin Støvlesaal sagte paa hendes 
nøgne Fod; hun slog til ham, fnisende. 

Præsten trak paa Skuldrene, gnaven, men resigneret over- 
for sin Søstersøns Uvorenhed. — Kom kun ind med, dit Bakkussvin, 
sagde han til ham og vær Vidne til din egen Skam. Men hold 
Mund begge to, mens jeg spiser. Madro er dog det mindste, en 
stakkels forfulgt Præst i disse ugudelige Tider kan forlange paa 
sine ældre Dage. 

I den høje, bjælkeloftede, hvidkalkede Stue satte Præsten 
sig i en gammel læderbetrukken Lænestol med stejl Ryg for 
Enden af et Bord under et Krucifiks. Korsets Arme endte i nogle 
Snærkier som bar Spor af Forgyldning. Fra Figurens Hænder 
og Fødder randt lodrette, indbyrdes parallele Blodst rimer ned. 

Præsten gav sig god Tid til at tranchere sin Kylling med 
en Kniv og til at flænge den fra hinanden med Hænder og Tænder, 
til at drikke et Par meget store Glas Vin. Han afbrød dog Maal- 
tidet med nogle mumlende Bønner, nogle halvkvalte Suk, som 
ogsaa kunde tages for Opstød. 

Inden han var færdig, efter at den første Sult var stillet, 
begyndte han at tale: 

— Ja ... Piero Vannini ... jeg har talt med Notaren 
Melini. I har Ret ifølge Loven. Men det er en gammel Lov, 
omtrent lige saa gammel som Piemontesernes Regimente. 

— Leve det enige Italien! raabte Attilio. 

— Aa, dit Overasen! sagde Don Agostino ... men det er 
Ironi, Piero Vannini. For han mister sin Stilling, den Døgenigt, 
og det er en Udgift for mig akkurat lige saa stor som hans Gage, 
og den hjalp dog lidt til at betale hans Dumheder med. Han 
taler med Fortvivlelsens Lystighed , den dumme Dreng . . . som 
Forbryderen, før han skal hænges. 

— Ja, men Onkel ... jeg har dog et stort Talent til at 
lære Børnene Katekismus. Og jeg faar alle Pigerne til at græde, 
naar jeg fortæller dem om San Lorenzos Stegning og Santa Caterinas 
Stejling, om Santa Agatas mishandlede Yndigheder. 

— Ja, des værre ... dit Talent er bedre end dit Hjærte. 
Rigtig, Onkel. Derfor vil jeg gaa til Rom og tilbyde den 

hellige Fader mit Talent til Brug ved Missionen blandt Halenegere 
og Zulukaffere. 

— Ja du havde ikke fortjænt bedre, om de Halenegere stegte 
dig lige saa sort, som de selv er, og aad dig ... Du vil gaa til 
Paven! ... Tror du, at den stakkels Fange i Vatikanet har Raad 
til at føde saadan en Æde-Ulv, som du er? — 

Aa, den hellige Fader mangler vist ikke Kalkunsteg og god 
Vin . . . Pier Vannini . . . vilde I ikke gærne være Fange under 
saadanne Vilkaar? Tænk, om I fik Chianti i Stedet for det sure 
Pøjt, som vokser her? 

— Ja for en Bondemand vilde det jo være gode Vilkaar, 
sagde Piero Vannini betænksomt. 

— Naa — Sludder har vi nok af, sagde Præsten og skænkede 
sig en Taar af sin Fiasco. Jeg bøjer mig for Loven, appelerer i 
min Sjæl til en Øvrighed, som staar højere end Kejser og Konger 
... jeg tier og lider — jeg skal ifølge Loven undervise Børnene 
i Religion, behandle Lærerinden pænt, skøndt hun naturligvis er 
en Hedning, som ikke respekterer Sankt Pauli Bud: Malier taceat 
in eclesia . . . hun skal, hvis hun vil , faa Kammeret her i Præste- 
gaarden her ovenover for en meget billig Penge. 

— Er hun mon køn, Piero? spurgte Attilio. 

— Hold Mund, sagde Præsten. Hvis du vover ... det ... 
du ved nok, saa smider jeg dig eller . . . hende ud straks. 

— Aa — aa — sagde Attilio og tændte sig en Cigaret. 
Piero Vannini tog Afsked angestfuld over, hvad de kommende 

Dage vilde bringe. 

II. 

Fjorten Dage efter denne Samtale kørte Komrauneraads- 
medlemmet, den forhenværende Underofficer ved Ingeniørerne 
Gianbattista Libri med et lille Køretøj, hvis Agestol var saa bred, 
at den havde Plads til tre, og som var forspændt med en lille 
Hest og et stort Muldyr, den ene foran den anden — Hesten forrest — 
begge med Bjælder paa Seletøjet. De sad og ringede inde i et 
underligt væddeihornformet Futteral og dinglede som løse Ærter 
i en Bælg. Det gik ned ad den stenede Kørevej til den lille 
Jærnbanestation paa Bologna-Firenzebanen. 

Gianbattista Libri var i sin bedste Pynt. Han bar en sort, 
rundpullet, stiv Filthat, var i mørkegraat ensfarvet Tøj. Smaa op- 
staaende Flipper struttede op over Slipset. Hans brunblonde, ikke 
meget kraftige Overskæg var vikset med Kvædesaft og stod sylspidst 
ud til begge Sider. Paa den højre Haands Lillefinger bar han 
en stor Ring med mælkefarvet Plade; den venstre var prydet med 
en lidt medtagen mørkegul Glacéhandske. Dens Fælle holdt han i 
samme Haand tilligemed Tømmen. En Blanding af kavallermæssig 
Flothed og municipalt Alvor var sikkert hans tilstræbte Ideal, 
mens Vognen rullede, Gruset knagede, Stenene gnistrede, Hesten 
og Muldyret løb alt, hvad de kunde under Snøften, Vrinsken, 
Skryden, Bjældeklang, Knagen af Seletøjet ned ad den snoede Vej 
mellem Mure og Klippevægge. Luften var endnu kold, saa klar som 
Krystal, alle Lyde klang ud i den, Farver og Omrids stod saa 
tydelige, saa urørlige, saa stive, saa skarpe, uden mildnende Dis, 
uden Svømmen i Linjerne. Det var maaske den hemmelige Grund 
til, at Gianbattista Libri følte sig saa triumferende ved at hans 
Køretøj var det eneste, der frembragte Bevægelse og Lyd i denne 
store, klare Stilhed. Ja, det forstaar sig, han havde ogsaa Følelsen 
af, at det var ham, der havde repræsenteret det moderne Italien 
og sejret over Resterne af klerikal Surdej i Pietrabuja ved at faa 
fremtvunget Udnævnelsen af den Lærerinde, Ottavia Bonicelli, som 
han nu vilde hente paa Stationen. 

Ti han havde lugtet, at der blev intrigeret for en anden 
Lærerinde, men Gianbattista havde faaet Valget afgjort efter An- 
søgerindernes Antal af Points til Eksamen. Saadan gik det til ved 
alle Embedsudnævnelser, havde han sagt ... og det i hele Europa, 
navnlig i Mønsterstaten Preussen under den »store Bismarco«. 

— Ih — ah — raabte han stolt til sit Muldyr og sin Hest. 
Køretøjet var lige ved at stryge op mod et brat fremspringende 
Murhjørne, men Kusk og Trækdyr klarede sig. De var vante til 
Turen. 

I rivende Fart som en Fjældstrøm gik det et langt Stykke 
brat ned. 

Saa fladede Vejen sig ud, saa steg den opad. Lige paa 
Toppen af den lille Bakkeknold løb Vejen atter i en skarp Vinkel 
for at bøje nedad. Der knejste i Hjørnet af Muren et brunt 
Teglstenstag over et Kapel, i hvis Konka stod et Madonnabillede 
af Gibs. Det var meget helligt, samme Billede. Om Halsen af 
Statuen hang en hel Del ranglende Metal, og midt om dens Mave 
med Klædebonnets itubrudte Foldekast, der var gjort, som om 
Vinden suste i det og vred sig om Benene, var der bundet Snore. 
I dem hang hele Ben og Fødder i Voks, ti denne Madonna havde 
især Ry for at helbrede ondartede Ligtorne, Knyster og Skrabsaar, 
hvilke Onder de slemme, bratte, stenede Veje bragte Befolkningen 
i rigeligt Maal. 

Som Gianbattista Libri beredte sig til det bratte Sving om 
Murhjørnet og Kapellet, sprang en sortskægget Fyr frem og tog 
den lille Hest ved Manken. 

— Er det dig, din lede Slyngel! raabte Gianbattista og 
hævede Pisken til Slag. 

— God Aften Hr. Oberst! lød en høj Røst. To Rækker 
hvide Tænder grinede under en kulsort Knevelsbart ... Du kører 
efter den skønne som skal arve mine stakkels 670 Lire. Lad 
mig køre med og lære Resignation af hendes skønne Aasyn. 

— Slip Hovedtøjet, din nedrige Døgenigt ! raabte Gianbattista, 
eller du faar Snær ten tværs over din sværtede Knevelsbart. 

— Den er dog kønnere end mange Militæres, 1q Attilio og 
greb efter et langt Spring med resolut Tag om den tøvende Snært . . . 
Lad mig hellere køre med, Gianbattista, saa skal jeg lære dig at 
faa dit Overskæg til at gro som højsalig Vittorio Emmanueles. 

Den forhenværende Underofficer kendte fra Barndommen 
af, hvor stærk og hensynsløs en Slagsbroder Attilio var. Han saa 
sig et Øjeblik om og følte Vejens Mure klemme om sig og sit 
Køretøj som en Skruestik. — Der var intet at se, intet at høre. 

— Sid op bag i Vognen, dit Asen! mumlede han. 

Han piskede paa sine Trækdyr, og i en allerhelvedes Fart 
kørte Vognen under Slingren og Skratten nedad og nedad. 

Den lille Hest og det store Mulæsel dampede som Vaskekedler, da 
de holdt foran den lave skidengule Stationsbygning. Attilio havde 
sunget op under Farten, som vilde han vække døde af Gravene. 

— Ho, ho, Korporal! ... God Aften* Gianbattista ! 

Saa raabtes der af en Karl med en sølvstribet mørkeblaa 
Hue. Han stod og fyldte Aabningen, i den eneste Dør som var 
aaben paa Stationsbygningens Bagside. 

— Toget fra Bologna? raabte Gianbettista myndig. Karlen, 
der bredte sig, havde tjænt under ham som Menig. 

— Er kommet for 10 Minutter siden — Der er en ung 
Dame, som venter paa Jer, Korporal. 

Gianbattista vendte sig om mod Attilio, der laa bag i 
Vognen og slog Triller. 

— Det er din Skyld, din Bandit, sagde han, at jeg er 
kommen for sent. 

— Gianbattista, gamle Ven, lad os se paa Tøjet, før vi 
bliver Uvenner, sagde den afskedigede Skolelærer. 

Nu følte Gianbattista sig tryg. Stationsdrageren , hans for- 
henværende Underordnede, maatte holde med ham. Han var saa 
arrig paa Attilio, som havde tvunget sig op i hans Vogn, at han 
undte ham alt muligt ondt. 

— Carlo ... synes du ikke, at Attilio skulde have Prygl? 
spurgte han og indtog sin Underofficersholdning overfor Carlo, 
den forhenværende Menige. 

— Jo, Korporal. Er I med, skal jeg ogsaa være med til 
at prygle ham af Hjærtens Lyst. Det er en Djævel fra Helvede 
. . . han har forført min stakkels Søster ... og jeg forsikrer ved 
den helligste Kristus, at, hvis den forbandede Forfører ikke var 
kommen, vilde intet Mandfolk med en Ildtang have rørt den lille 
Gris, som Vorherre har mærket med en halt Fod og to skelende 
Øjne. Ikke en Gang med en Ildskuffe, Korporal. Jeg har en 
Olivenkæp ... og I har en Pisk. Han skal have Prygl, den 
Præstedreng. 

Attilio var sprungen ned af Vognen. Som en Kat var han 
klavret op paa Mønningen af en Mur, der skilte den lille Stations- 
holdeplads fra en skraat opstigende Olivenmark, hvis Træer stod 
saa dvask op i den blege Luft med deres graagrønne Blade, som 
om de ikke gad tage noget som helst Parti i denne lumpne 
Verdens Stridigheder. 

Attilio var kravlet langt op ad Skraaningen og havde, 
resolut, som han var, taget Gianbattistas Pisk med. Nu stod han 
højt oppe mellem to Oliventræer, lo og knaldede med den stjaalne 
Pisk, rakte Tunge og lang Næse ad Gianbattista og Jærnbane- 
drageren som den argeste Gadedreng. Da det var besørget, slog 
han Kappen om sin Skulder, indtog en cæsarisk Holdning, snoede 
sit Overskæg og raabte — Hvad vil I nu, I Plebejere? 

Stationsdrageren greb Gianbattista i Armen. — Korporal — 
vi naar ikke det Svin! Han klavrer som en Gedebuk ... og der 
staar Frøkenen, tror jeg — hun, som I skulde hente. 

Gianbattista mindedes sin kommunale Pligt . . . 

I Døren stod en velvoksen, men meget tynd Dame, indsvøbt 
i en sort Kaabe, med en lille sort peluchekantet Hue paa Hovedet. 
Under den stak en skarp, spids Næse frem, et lille magert Ansigt 
anedes. Et Par blonde Haartjavser løsnede sig flagrende og flim- 
rende under Huen. Et Par store kolde mørkeblaa eller mørkegraa 
Øjne spejdede frem for sig. 

— Jeg skulde til Pietrabuja, lød en klinger stilfærdig Røst, 
men med ret myndigt Tonefald. 

Gianbattista slog Hælene militært sammen. Stationsdrageren 
eftergjorde uvilkaarlig hans Gestus, kun mere mat, mere dæmpet. 

— Jeg er vedkommende Kommuneraadsmedlem , sagde 
Gianbattista. Men det er umuligt at beregne Togenes Ankomst 
saa præcis. — 

— Gør ingen Ting, sagde Damen, tog mod Stationskarlens 
Haand i sin Fod og svang sig op i Køretøjet. 

Nu skulde det gaa opad, bestandig opad. Altsaa maatte 
der køres langsomt. Gianbattista Libri syntes, at han skulde 
have sagt saa meget til den ny Lærerinde, syntes, at han havde 
Tusender af gode Raad at meddele hendé . . . men han kunde ikke 
faa det Asen, Attillio Ranucci ud af Tankerne. Han havde for- 
styrret ham det hele. Og den Dame, som sad ved hans Side, saa' 
saa indpakket, saa sammenkrøben, saa tankefuld ud, at den 
forhenværende Underofflcér i Ingeniørkorpset ikke fik sagt noget, 
skøndt han flere Gange havde rømmet sig og havde været ved 
at begynde. 

Mørket faldt paa, brat og tungt, næsten uden Overgang. 
Hvor skar Hjulene i Gruset, hvor sukkede Vejens Sten, hvor for- 
svandt Cypresser og Oliventræer bag Murene, hvor blev Murene 
borte i Mulmet! 

Gianbattista Libri nærmede sig ængsteligt den sorte Skikkelse, 
der delte Agestolens Sæde med ham. Trykkede hun sig tættere 
op til den anden Side? Eller var det Indbildning. Gianbattista 
Libri blev arrig, raabte og skreg til sit Mulæsel og sin Hest, dem, 
han ikke kunde se, mens Køretøjet langsomt krøb opad, til det 
holdt foran Piero Vanninis, Sindaco'ens Hus, hvor Gianbattista 
ifølge Loven skulde aflevere Kommunen Pietrabujas ny Lærerinde. 

I Mørket lød en spottende Røst: 

— Tak for Laan af Pisken, Gianbattista! 

Det var Attilio, der rakte den ud imod ham. Den forhen- 
værende Skolelærer var naaet til Pietrabuja før Køretøjet. 

Kommunalraadsmedlemmet turde eller vilde ikke gøre 
Skandale lige overfor Frøkenen. Han bandte indvendig, mens 
han rolig tog Pisken ud af Attilios Haand, som om der intet var i 
Vejen. Han var endog for forfjamsket til at forhindre, at den 
Lømmel hjalp Lærerinden ned ad Vognen paa samme ridderlige 
Vis, som Stationsdrageren havde hjulpet hende op. 

Gianbattista dundrede med Hammeren paa Sindacos Dør 
lidt stærkere og heftigere, end hans daglige Disciplinfølelse over- 
for hans Overordnede ellers tillod og svarede myndigere end ellers 
paa Spørgsmaalet i den aabne Gang over Døren: Hvem der? 

— Venner! Venner! 

Slaaen blev skudt tilbage. Sindaco kom ned i egen høje 
Person med en lille Lampe. Oppe paa Trappen stod en køn høj 
Pige, svær og mørk, §kyggende med Haanden for sit Øje for at 
samle Lyset. 

Den ny Lærerinde ... Signora Ottavia — eh, sagde Gian- 
battista med et Tonefald, som gjorde han sin Kaptajn en Mælding. 

— Bonicelli, fortsatte den magre Dame i en Tone, som om 
det militært opdragne Kommunalraadsmedlem havde tvunget 
hendes Stemme ind i samme Mældingsdur. 

^ — Ja Signora skulde jo egentlig have et Kammer i Præste- 
gaarden, hvor der er Plads nok, men — sagde Sindaco. 

— Det gaar aldeles ikke an, tilføjede den kønne svære 
Pige der oppe paa Afsatsen. Hvad har jeg sagt, Fader . . . Signora 
ligger foreløbig i Jærnsængen i mit Kammer, for Rosina der ovre 
i Præstegaarden er ikke at stole paa lige overfor Attilio. Vi 
maa se Tiden an. Kom Signora! 

Hun greb med sin store brune Haand Ottavia Bonicellis 
sortbehandskede, trak hende op og trykkede sine svære, kønne, 

Tilskueren. 1890. 36 

kirsebærsvulmende Læber mod Lærerindens smalle, der højst 
havde Farve som de blegeste neapolitanske Koraller. 

Gianbattista slog Hælene sammen til en Afskedshilsen midt 
paa Trappen , gik ned til sit Køretøj , misfornøjet med sig selv, 
med Signora Bonicelli, med Hadet flammende i sig mod Attilio. 
Nu havde han sin Pisk. Kunde han blot møde ham nu! Saa 
skulde han faa sin Ryg varmet, saa han skulde huske det 
nogle Dage. 

Men Attilio var længst skærmet bag Præstegaardens solide 
Mure, i Signora Rosinas Jomfrubur og spiste Resten af sin Onkels 
stegte Kylling til Aften , siddende paa Husholderskens jomfrue- 
lige Sæng. 

III. 

Skolen skulde , begynde næste Dags Morgen Klokken otte. 

Erminia, Piero Vanninis Datter, havde vækket Ottavia Bonicelli 
med et Kys. De svulmende Læber mødte de tynde, Erminias 
svære Bryst hang ud over Særken ned paa Ottavias lange Hals. 

— Jeg følger Jer paa Skolen, Signora Ottavia, for jeg véd, 
at de uartige Drenge vil pibe, og at Slyngelen Attilio hidser dem 
op. ... De bliver foreløbig her, Signorina. 

— Det vil jeg helst. I hvert Fald vil jeg ikke bo i Præste- 
gaarden. Men jeg skal nok holde Styr baade paa Piger og Drenge. 

De maatte op ad en kort, men stejl Skraaning til Skole- 
lokalet. Det var i et Hus, klistret op ad Præstegaarden , paa 
første Sal, hvortil en udvendig Trappe førte. Neden for Huset og 
op ad Trinene stod en Hob Børn af begge Køn. Paa Svalegangen, 
hvortil Trappen førte op, stod alt Sindaco Piero Vannini og 
Kommunalraadets specielle Skolekommissær, Gianbattista Libri. 

— Ih — ih ... ud med Jer! lød en Røst fra den bælg- 
mørke, vinduesløse Stueetage. 

En Hob højbenede, magre, sortplettede Grise for ud ad en 
bred Dør og væltede sig om Børnenes Ben, ud mod de to Kvinder. 
Erminia sparkede til dem, raabte ind ad Døren i det mørke Rum: 

— Attilio Ranucci ... ellers er i Abekat, nu agerer I 
Orne! Det ene Bæst er lige saa godt som det andet. Se at blive, 
Lusegeneral en af Dagene, saa finder i Skabninger, som lystrer Jer. 

En lang barbenet Dreng peb i Fingrene. Erminia langede 
ham en Ørefigen. 

— Du kan vente længe, førend du faar et Brød og en 
Skaal Suppe i vort Hus, din Bengel Achille. 

Drengen var falden bag over. Erminia sparkede stadig til 
Grisene, mens hun lod sine sorte Øjne lyne ud over Børneflokken. 

Ottavia havde staaet stille med et lille Smil om Læberne, 
til Grisene var borte. 

Da kom Gianbattista Libri ned. Med værdig Myndighed 
delte han Børnenes Flok, saa den kom til at danne to Rækker. 
Dødninge-alvorlig bød han Ottavia Armen, lettede paa Hatten 
for Erminia, idet han sagde: 

— Tak, Signorina ... nu er Sindaco og jeg de eneste, der 
har Embedspligter. 

Han fulgte Ottavia op ad Trappen ind i det lange smalle 
Rum med Borde og Bænke baade paa tværs og ned ad Lang- 
væggene. Lyset faldt stærkt og skærende gennem de højt liggende 
Vinduer til begge Sider ind over Salens øverste Tredjedel, nede 
om Bænkene rugede Dæmring. Oppe mod den smalle Væg længst 
fra Døren knejsede et højt, smalt Kateder, bag ved det hang 
paa Væggen en Trætavle og et Italiens Kort. Alt i en imponerende 
Højde over Klasserummet. 

Piero Vannini steg op paa Katedret og sagde nogle Ord, 
som ingen kunde høre. Men Gianbattista, som afløste ham, talte 
saa meget desto tydeligere: 

— Den Dame, som nu skal undervise Jer, repræsenterer 
det enige Italien med dets Disciplin og dets Civilisation. Deraf 
følger, at hvis nogen af Jer Børn viser Dovenskab eller Ulydighed, 
saa vil i faa at bestille med mig, som her staar, og som I véd 
forstaar at behandle Rekruter. 

I den aabne Dør lige ud for saa han et Par sorte Mou- 
stacher rage over Børneflokken, saa' et bredt Grin blotte store, 
hvide Tænder. Han strakte Haanden ud i Retning af Fænomenet 
og raabte: 

— Her er ingen Adgang for uvedkommende. Træd af, 
Attilio Ranucci eller . . . (han saa' ned mod Piero Vannini) Sindaco 
bruger sin Myndighed. 

Han saa den forhenværende Skolelærer bukke dybt, men 
med et saa uforskammet Grin, at han nær havde tabt sin embeds- 
mæssige Ro. Da faldt der ham et imponerende Middel ind. 
Han sagde: 

36* 

— I Børn, som har lært at synge Fædrelandssange . . . 
Træd an! Ret. 

En halv Snes Drenge og Piger marscherede ud af Rækkerne 
og gjorde Front. 

Gianbattista Libri slog op medHaanden: Garibaldimarschen! 
kommanderede han. Han slog Takt og sang for. Et Kor, 
tostemmigt, Alt og Sopran stemmede i med italiensk Sikkerked, 
trods de skingrende Barnerøster: 

Si scopron le Tombe, si levan i morti, 
I martiri nostri son tutti risorti. o. s. v. 1 ; 

De sang sig op til en Slags Fanatisme; flere Børn af dem, 
som stod paa Siderne, stemte i med. Gianbattista mærkede, at jo 
længere Garibaldimarschen skred frem, desto mere voksede hans 
Magt. Da alle Stroferne var sungne, blev der pludselig stille. 

Da steg den forhenværende Underofficer ned ad Katedret, 
tog Lærerindens Haand, førte hende op ad Trappen, som han i 
Firenze paa Teatret en Gang havde set en mandlig Virtuos gøre 
ved en kvindelig, bukkede for Frøkenen, forsvandt ned ad Trappen. 
Paa et Vink af ham opløste den stramme Front af Sangere sig 
i to Geledder, der gik til hver sin Side for at danne en Art Haie 
foran de andre Børn, en Æresgarde, gennem hvilken Sindaco Piero 
Vannini og Skolekommissæren Gianbattista Libri højtidelig passerede 
som Kardinaler i en kirkelig Procession. 

Piero Vannini holdt Ørene stive, indtil han kom udenfor 
paa den lille Plads: 

— Gianbattista . . . hvad er jeg . . . og hvad er du? . . . sagde 
han med dirrende Stemme. 

— I er Sindaco, Piero . . . men jeg er Skolekommissær. 

— Ja vel ... du er et .. . 

— Et ... et? ... 

— En oprørsk Hankat. — Men det er nu det samme. ... 
God Morgen, Gianbattista! 

— God Morgen Piero Vannini! Paa Gensyn! 

De gik hver til sin Side. Da Piéro Vannini havde forsikret 
sig om, at den forhenværende Ingeniørunderofficer var forsvunden 
bag sin Husdør, gik han op igen ad Skraaningen mod Præste- 
gaarden. Han mumlede: 



*) Se Gravene aabnes, nu opstaa de døde 
og vore Martyrer i Hobetal møde. o. s. v. 

— Lad Garibaldi være Garibaldi! . . . Men syrige Garibaldi- 
marschen som en Salme i en Bondeskole. Jeg maa tale med Don 
Agostino. 

Han saa sig om. Der var ingen paa Pladsen. Han styrede 
op mod Præsteboligen og bad om at tale med Sognepræsten. 

Don Agostino sad i sin gamle Lænestol med Breviariet foran 
sig. Piero Vannini fortalte ham, hvad han havde hørt og set. 
Præsten smilede og sagde: 

— Efter Lovens Bud læser jeg Katekismus med Børnene. 
Forstaar I, Piero? Dette varer, saa længe som det kan. Forstaar 
I Piero? ... Hvem tror I er den stærkeste, Piero? ... Vor Herre 
Jesus Kristus eller Giuseppe Garibaldi? ... Eller Gud Fader mod 
Kongen af Italien, Piemonteseren ? Hvem vinder i Kampen? Hvad 
Piero? ... Gud signe Jer og Jert Hus, Piero Vannini! 

Præsten gjorde et Kors i Luften nied Pegefingeren. Piero 
Vannini gik. Da han kom ud, maalte han med Øjnene Præste- 
boligen og Skolebygningen, gjorde nogle pegende Tegn i Luften 
og mumlede: 

— Vorherre og Kongen . . . Kristus og Garibaldi ... jeg 

og Gianbattista Libri Ja bliver han ved, som han har 

begyndt, denne Gianbattista, saa holder jeg med ... Præsten og 
Paven ... og Vorherre og hans Søn. 

Straks da de to Magistratspersoner havde forladt Skolestuen, 
havde Ottavia sat sig paa Katedret. Ungerne filtrede sig atter 
sammen som speget Garn og en Hylen og Brummen begyndte 
truende. Men Erminia Vannini var bleven i Lokalet. I den aabne 
Dør i Baggrunden viste pludselig hendes imponerende Skikkelse 
sig i al sin Bredde og Brysthøjde. Hendes store brune Haand 
tog en Dreng i Nakken og rystede ham, saa han følte alle sine 
Indvolde danse. 

Da saa' Erminia op mod Katedret. Der sad denne spinkle 
Pige aldeles ubevægelig og stram. Halsen knejste som en ung 
Naaletræsstamme. De tørre, hvide Fingre laa fast ud over 
Katedrets Rand, krummede som Kløer; som om deres Negle 
borede sig ind i Træet. Hun sendte Erminia et flygtigt Nik, som 
vilde hun sige: Tak! Nu skal jeg nok klare Sagerne selv. 

Børnenes Skare begyndte igen at larme. Ottavia lo ud 
imod dem. Børnene havde ventet Vrede. Der var ikke Spor af 
Vrede at se paa hendes Ansigt. Smilet i det stod som støbt i 
Metal. Erminia kom til at tænke paa smaa Broncestatuetter fra 

Samlingen i* Palazzo Bargello i Firenze, Skizzerne til de store 
Monumenter i Loggia dei Lanzi paa Piazza Signoria og de andre 
offentlige Pladser. Om Ottavia pludselig var vokset op fra disse 
smaa Statuetters til de store Statuers Maal, var Erminia maaske 
ikke bleven helt forbavset. 

Erminia gik ud af Døren, men skottede over dens Karm. 
Hvad skulde dette blive til? 

Hun saa' Ottavia bøje sig ned og tage en lille Kasse frem. 
Hun huskede, at hun havde sét Ottavia bære den op, da de 
fulgtes ad, men den Gang havde hun ikke tænkt derover. 

Lærerinden bøjede sig mod Kassens Laag, lod Ungerne 
larme der nede, som var det en hende aldeles uvedkommende Sag. 
Hun masede lidt med Laaget , kort og energisk, tog saa en Ting 
ud deraf og satte den paa Katedrets øverste Fladning. 

Uh ... uh ... lød det. Det var et Rædselsskrig nede fra 
Børneflokken. Nogle sorfe Hoveder dukkede sig dybt ned, saa de 
kunde være fri for at se det Udyr, der viste sig truende ud over 
det lange Rum med Lys foroven og Mulm forneden. 

Det var en Benrad — lav, lang med en lang Hale. Og Halen 
var lige saa afskrællet som den lange, lange Krop. Og saa grinte 
■elfenbenshvide smaa Tænder ud gennem Kæverne paa Hovedet. . . . 

Rædsel . . . Rædsel! ... Uh . . . uh ... ! Døden! Djævelen! 
Lad os løbe! 

Saa lød det nede mellem de sortkrusede Hoveder med 
sjældne blonde Pletter imellem. 

Oppe fra Katedret lød Lærerindens Røst , skarp og blid, 
ledsaget af en Latter som Forspil: 

— Kom Børn og se! det er Benraden af en Kat. . . . Saadan 
eller omtrent saadan kommer vi alle til at se ud. Hvem, der har 
Lyst at se , han kommer herop ad Trappen . . . hvem , der er 
bange, kan gaa. 

Mange sorte og graa Øjne vekslede tavse Spørgsmaal. — 
Tør vi? — tør vi ikke? Hvem er bange? ... Er du bange? ... 
Jeg er ikke bange. 

Ottavia nikkede mildt indbydende fra sit høje Stade. Lyset 
flammede gennem de højtliggende Vinduer. Hun sad med sit 
Hoved svømmende i et Lysbad. 

Det klaprede med Hæle, det plaskede med nøgne Fodsaaler 
mod Gulvets kolde rektangulære, røde Mursten. Det blev til 
Kaprend, om hvem der kunde komme først. 

Et Par smaa Niaars-Piger naaede først op: en lille rød- 
haaret og en lille sorthaaret Unge. De havde det til fælles, at 
der strittede Kruser ud fra Haarmassens Purrekrat, og at Lyset 
fra oven tændte Flammer i de oprørske, udhigende enkelte Kruser. 

Ottavia strakte sin tynde Haand og sine tynde Arme 
ud imod dem, favnede dem med den højre Arm og spurgte: 

— I hedder? 

— - Jeg hedder Clelia ... og hun hedder Giannina, svarede 
den rødhaarede, som var- den største. 

— Clelia — sagde Lærerinden. Kald dem alle . . . baade 
Piger og Drenge op . . . 

Clelia blev meget vigtig og raabte ned i Skaren: 

— Kom, kom kom! Den ny Lærerinde er sød. Hun vil 
ikke gøre Jer Fortræd. 

Der blev en Kravlen op ad de tre Trin under Katedret. 
Børnene stod andægtige som Tilskuere i et gammelt Amfiteater. 

Ottavia forklarede Hovedets Bygning. Til stor Forbavselse 
aabnede hun Kæverne paa Kattekraniet , viste Kattens Tænder, 
beskrev de forskellige Arter af Tænder. Hun beviste, hvorfor 
Katten netop maatte have Tænder af den Art og i den Orden, 
aabnede saa Munden paa den lille Clelia og viste, hvorledes Clelia 
og andre Mennesker havde Tænder saa helt forskellige fra Kattens, 
og hvorfor de maatte have dem. 

Da hun mærkede, hvor opmærksomt hendes Auditorium 
blev, trak hun Tiden længe ud. 

Ottavia lavede saa med Kridt paa Tavlen en Tegning, 
der skulde vise, hvorledes Blodet løb rundt i Legemet, hvorledes 
det teede sig i Forkammer og Hjærtekammer, i Lunge og Aarenet. 
Ungerne begreb kun halvt, huskede vel ikke stort. Men det var 
svært morsomt, saa længe det varede. 

IV. 

Ottavia Bonicelli blev meget populær. Hendes Folkegunsts 
Regn skaffede rigelig Dryp paa Gianbattista Libri, for ham var 
det jo, der havde bragt den mangeaarige Lov, som Pietrabuja ikke 
havde kendt, og for hvis Anvendelse samme Kommune havde 
været fritagen i en Aarrække, til Opfyldelse. 

— De bliver lige saa kloge som Professorer og Doktorer, 
sagde Luisa Nobolo, en aldrende Kromands unge og svære Kone. 
Og hun tilføjede: 



Digitized by Google 



558 Ottavia Bonicelli. 

— I det andet Liv kan de gamle Helgene og Apostle jo 
lære dem Katekismus; i dette Liv behøves der noget helt andet. 
Det lærer Erfaringen. 

Lærerindens tilbageholdende Venlighed satte hende i Respekt. 
Hun havde altid en høflig Hilsen og et Par milde Ord tilovers for 
alle, Mænd og Kvinder, unge og gamle, som mødte hende paa 
hendes Vandring til og fra Skole og paa de faa Spadsereture, hun 
gjorde med Erminia Vannini. 

Erminia betragtede hende en Tid- som et kostbart Legetøj, 
som hun knap turde røre, som om hun frygtede, at det fine 
Legeme skulde gaa itu mellem hendes store Fingre. Naar Ottavia 
klædte sig af og paa, stod Erminia med bare Fødder paa det lille 
Tæppe foran sin Sæng paa Stengulvet, rystende paa Hovedet af 
Beundring, snart over Ottavias hvide Hud, snart over hendes 
askeblonde, glatte, noget tynde Haar, snart over hendes smaabitte 
Hænder og Fødder, som hun halvt sukkende, halvt leende sammen- 
lignede med sine egne tilsvarende solide Ekstremiteter, mumlende: 

— Hvor er hun sød, hvor er hun kær, hvor er hun fin! 
Lutter Alabast! 

Og naar Ottavia opmuntrede hende med et Nik eller et 
Smil, brød hun ud i en høj Latter, der smeltede hen i Taarer. 
Naar Erminia tørrede dem af Øjne, Kinder, Hak og Bryst, vidste 
hun selv ikke rigtig, om hun græd af Rørelse eller lo af Hen- 
rykkelse. 

En Morgen bad Erminia Lærerinden, om hun maatte gaa 
med hende i Skole. 

— For jeg er dummere end vort ældste Æsel. Og I ved 
jo Besked om alt indvendigt baade i Mennesker og Bæster. Og 
det er det, Menneskene trænger til at vide noget om. For det ydre 
er Skin og Bedrag. Der er f. Eks. Jeres Formand i Embedet, 
Præstens Søstersøn Attilio Ranucci, det er en smuk ung Mand 
at se til, men han er i Hjærtet saa forræderisk som en Slange og 
saa ond som en Skorpion. 

Sindaco Piero Vannini blev straks vred over, at Erminia 
vilde gaa i Skole i Stedet for at blive hjemme og bestille noget 
Men da han ved nogen Eftertanke kom til det Resultat, at hans 
Datter aldrig gad bestille noget i Hjemmet, mente han, at saa kunde 
hun lige saa godt sidde i Skolen og glo som glo ud ad Vinduet 
over eller op ad alle Bjærge. 

Da tog Erminia sit Sytøj med i Skolen. Hun gjorde til 
Dels samme Tjæneste som en »Pion« i de franske lærde Skoler. 
Intet Barn vovede at kny eller gøre Uorden, naar Erminia rettede 
sine sorte flammende Øjne mod dets svagt fremspirende udiscipli- 
nerede Skud. Børnene vidste af Erfaring, hvorledes Erminia, naar 
hun traf dem i en eller anden Uartighed paa Veje og Stier, ikke 
var bange for, at lægge dem over sit Knæ og foretage en 
Afstraffelse, hvis Hurtighed Børnenes Mangel paa Underklæder 
begunstigede. 

De gamle Kællinger kaldte hende ogsaa Byens Karabiniere. 
De rigtige ridende Politibetjænte af den Art viste sig kun sjælden 
paa det afsides Sted. 

Da den milde Aarstid lokkede Firben ud af Murenes 
Sprækker og Insekter frem under Buske og Stene, og Blomster op 
ad Muldpletterne paa Bjærgene, fangede og samlede Erminia Stoffet 
til Lærerindens naturhistoriske Undersøgelser. Det var især med 
dem, at Ottavia morede Børnene, Erminia og sig selv. Jo — saa 
var der den store Fornøjelse at lære dem lidt Geografi efter et 
Europaskort og lade dem foretage indbildte Rejser lige fra Cap 
Matapan til Nordpolen og lade dem besøge alle mulige Havne- 
stæder og gøre Afstikkere op ad alle større Floder. De to første 
Morgentimer svedte Børnene under Undervisning i Skrivning, 
Læsning og Regning. Saa jublede de Geografien og Naturhistorien 
i Møde, som om det gik til Leg. Og Erminia vaktes fra sin 
Halvsøvn og gjorde med Tungen ud af den ene Mundvig alle 
Rejserne med paa Kortet og alle Indblik i Dyrenes og Blomst- 
ernes Indre. 

Mest henrykt blev hun en Dag, da Ottavia talte om vort 
Planetsystems Tilblivelse, om de glødende og svirrende Kugler, 
der rev sig løs fra Solen og saa fulgte deres egne Baner og levede 
deres eget Liv; hvorledes Jorden havde sydet og glødet, flydt i 
Vand, frembragt underlige Planter og forfærdelige levende Uhyrer, 
som Lærerinden søgte at give en Forestilling om ved Kridttegninger 
paa Tavlen. 

Erminia tænkte: At Ottavia saadan kan faa smidt Jorden 
og Maanen og alle Stjærnerne ud i Luften og . . . hutsch! faa 
dem til at danse. 

— Aa de Planeter, de Planeter! jublede hun, da hun gik 
hjem. . . . Nej ... nej ... hvem der havde set den gamle Slyngel 
der oppe (hun pegede paa den dunstomslørede Sol over et af 

Bjærgene) saadan skille sig af med, hvad den havde for meget af! 
Hu . . . hej ... Søde Ottavia, lad os danse som de gamle Planeter. 

— I er gal, Erminia . . . Nej ... nej 
Erminia sang en Valsstrofe: 

II bacio mile labbie 1 ) 

og svirrede den lille Lærerinde rundt som en Top, men efter et 
meget alvorligt: Erminia! holdt hun op, saa' ynkeligt op mod 
Ottavia som en Hund, der vil bede sin Herre om Forladelse for 
en Pligtovertrædelse, dog med Visheden om Tilgivelsen smilende 
ud gennem de store, trofaste Øjne. 

Hun blev ved at kæle for Ottavias Arm, mens de gik hjem 
til Piero Vanninis Hus. Hendes vakte gode Humør maatte have 
et Begejstringsudbrud. Det kom i Form af et vældigt Dask paa 
Krydset af Gianbattista Libris store gamle Mulæsel, der, klædt i 
et skarlagenrødt Dækken stod forspændt for en Kærre ved Ind- 
kørselen til sin Herres Hus. 

Mulæslet gav en Tone fra sig. Erminia efterlignede den i 
en højere Tonart; hendes Præstation lignede en virkelig Æsels- 
hoppes erotiske Skryden i Elskovsperioden. 

Midt paa Stentrappens Sneglelinje standsede Erminia, 
betænkelig : 

— Ottavia , sagde hun, men saa har jo Gud været 

meget længere end seks Dage om at skabe Verden ... — eller 
hvor var han henne, mens alt dette Fut, al denne Brand, alt 
dette Kogeri gik for sig? 

Ottavia trak paa Skuldrene: 

— Hvad véd jeg? Spørg Præsten. 

— Men . . . Ottavia ... — 

— Spørg Præsten, hvis I vil tale saadan. Jeg taler, som 
jeg har Forstand til; han, som han har Forstand til. Saa faar I 
vælge, Erminia. 

Ottavias Replik lød med en Myndighed, som bragte Bonde- 
pigen til Tavshed. Da de kom op i Kammeret, sad hun en Stund 
og grundede med Hænderne foldede over sit Knæ. Virrede saa 
med Hovedet og sagde: 

— Naar alt kommer til alt, saa rager det ikke mig. Men 
det, I siger, er morsommere end det, der staar i Katekismus. 



l ) Kysset paa Læberne, bekendt Valsarie. 

Sognepræsten Don Agostino havde forholdt sig meget 
diplomatisk. Ottavia Bonicelli havde aflagt ham en Visit. Den 
varede meget kort og udfyldtes af Buk, Nejninger og ligegyldige 
Ord. Præsten havde blot sagt: 

— Ja. De er jo overordentlig dygtig. Dog det, det kommer 
an paa, min kære Frøken, det er den faste, urokkelige Tro. 

— Deri giver jeg Hr. Sognepræsten aldeles Ret, havde 
Ottavia sagt. 

— Hm . . . saa siger jeg Bravo Signora , sagde Præsten, 
rakte hende en løst hængende Haands Pege- og Langfinger, som 
Lærerinden besvarede med en Berøring af de tilsvarende, med de 
i en sort Handske stramt indesluttede Fingre. Præsten havde 
fulgt hende til Døren og bukket, Ottavia Bonicelli havde nejet. 

Donna Rosina havde spurgt ham, mens han samme Aften 
med en noget nervøs Lidenskabelighed rev Laaret fra Skroget paa 
en stegt And: 

— Er der noget i Vejen med Anden, Velærværdige? 

Da havde Don Agostino vendt sig om, set op og ned ad 
sin Husholderske og sagt: 

— I forstaar Jer kun paa Madsorger. De aandelige Anfægtelser 
har I ingen Sans for. Jer er det ligegyldigt, om Kætteriet borer 
sig ind i vor stakkels Bjærgkløft. 

— Bevares! er her Kætteri i Pietrabuja? 

— Vrøvl! Det kan ikke nytte, jeg forklarer Jer, hvad jeg 
mener. Ti I bare stille og bevar Jeres Tro. 

— Hm ... hm ! Hr. Attilto har virkelig begyndt at føre 
underlig Tale, men jeg troede, det var hans sædvanlige Spas. 

— Attilio — den Køter! Er han nu paa Spil med ... 
med . . . med . . . ? 

— Nej ikke med den ny Lærerinde. Det var det, som jeg 
var saa bange for. 

— Hvad kom det Jer ved . . . gamle Taabe! 

— Han er Hr. Sognepræstens Slægtning, og alt, der hører 
Hr. Sognepræsten til, vedkommer mig. 

— He . . . Hvor véd I ellers, at . . . at . . . Attilio . . . ikke . . . ? 
Naa . . . kan 1 ikke fortsætte? I har jo selv begyndt med den 
Sludder. ... 

— Naa— aa — h? At han ikke bryder sig om den ny 
Lærerinde? ... Jo han har sagt: Hende maa Gianbattista gærne 

have for mig; jeg holder ikke af at gnave Ben paa magert Fjerkræ. 
Ha, ha, ha! Hr. Attilio er saa vittig. 

— Han er en Flab. Og I i Jeres Alder skulde skamme 
Jer ved at tage hans Gadedrengeflovser i Jer Mund . . . Gaa og 
hold Jer Tunge i Ave. 

Don Agostino vidste meget vel, hvorledes det gik til i 
Skolen, fra Skoflikkerens Kone Sabina. Hun havde en tolvaarig 
Datter i Skolen, som var kommen til Verden et Par Maaneder 
efter Moderens Giftermaal med Skoflikkeren. Don Agostino holdt 
meget ad den lille Giacinta. Ved Religionsundervisningen foreholdt 
han hende som Mønster i Kundskab og Fromhed for de andre Børn. 
Hun kom stundum med ved Præstens Maaltider; han lod hende 
smage paa sin Vin og forærede hende af og til en Bid af sin 
Svinemørbrad eller et Stykke Bryst af et Fjerkræ og gav hende 
hele Resten af sin Salat. En Gang, da Attilio var tilstede og 
havde faaet en drøj Irettesættelse af sin Onkel, fordi han den 
Dag var bleven opdaget i at knibe Rosina i hendes bløde, pudeagtige 
Nakke, havde Bængelen sagt: Saa kysser jeg det uskyldige Barn, 
min lille Kusine Giacinta. Da var Onkelen bleven aldeles rasende, 
havde rykket Oljeflasken ud fra Plat de Menagens Stativ og kylet 
Flaske og Olje i Hovedet paa sin Søstersøn. 

Moderen Sabina sagde en Dag til Præsten: 

— Er Jorden ikke skabt i seks Dage, Velærværdige? 

— Naturligvis. 

— Lærerinden . . . hende den ny — tørre — hende den 
Bonicelli hun siger, at Vorherre har behøvet længere Tid til at 
skabe Verden end min stakkels Mand Corrado vilde bruge til at 
flikke 1000 Par Sko. 

— Sludder . . . Det er en Misforstaaelse. 

— De kan spørge Giacinta ad, Ærværdige. 

— Hm ... Sagen skal blive undersøgt ... Gaa Sabina! 
Folk snakker ondt nok i Forvejen ... og det begynder at mørkne . . . 
Aa de Tunger, de onde Tunger, der er i denne By. Hugormgift, 
mit Barn! Lykkelig Nat . . . hils den lille Giacinta! . . . Her er 
en Femlireseddel til hende ... Aa — og . . . hør . . . ingen 
Bagtalelse. Saa Han vinkede af med sin Haand. 

Da han gik op ad Trappen til sin Stue, mumlede han: 

— Geologi, Zoologi for de Bondeunger! . . . Der gaar mange 
Vanvittigheder for sig i dette velsignede ny Kongerige Italien 

men den gode Pige gør os ingen Skade. ... Menigheden vil dog 
komme til at længes efter Attilio, den Ærkeslubbert. 

Don Agostino roste bestandig Lærerinden, naar Talen faldt 
paa hende mellem ham og hans Sognebørn. 

— Udmærket dygtig ... Konsekvent ... Ser I, det er det, 
jeg sætter Pris paa. 

En Aften saa' han Piero Vannini sidde ved et Bord uden- 
for Kroen lige overfor den lille Kirke med den flade Facade. 
Lyset legede gennem det ret kønne, slanke Klokketaarns aabne 
Spidsbuer, stille, fredsommelig smilende. De to høje Cypresser 
paa hver Side Døren drak en glødende Afskedsvin i Solens Strømme, 
der varmende laa over Toppene, mens den nederste Halvdel af 
Kronerne og Stammerne laa sortebrune. 

— Vil Hr. Sognepræsten tage et Glas med to gamle Bønder? 
spurgte Byens Sindaco. 

— Ja et Glas Vand med en Tanke af Vermouth. Ah God 
Aften, gamle Paolo Moroni! ... Er I ogsaa kommen ud af Jeres 
Hule? Ja Varmen lokker os gamle Stakler ud ligesom Skarnbasser 
og Frøer af Jorden. Gud være med Jer, gamle Paolo! 

— Tak Velærværdige! 

Den Tiltalte var en gammel, gammel Bonde. Hans spidse 
Næse og Hage var lige ved at kunne naa hinanden. Hans Skæg 
var halvt udvokset, holdt mere under Saks end under Kniv. 
Stumperne stod op som Stubbe paa en mejet Ager. Hist og her 
havde et Par Gran Snustobak forvildet sig mellem de struttende 
Haar, der stod stive som overklippet Staaltraad og glitrede i Lyset. 

Præsten satte sig ned. 

— Det er en Fornøjelse at se, hvor godt I holder Jer, 
Paolo Moroni. 

— Ja, ja . . . Det gør bare ondt i Lænderne . . . Men det er 
underligt, at Gud ikke straffer en haardere, sagde den gamle. 

— Ja, ja ... Guds Langmodighed er uden Ende, sagde 
Præsten og løftede Øjnene lidt paa skraa mod Himlen. 

— Ja, den er aldeles vidunderlig, Hr. Sognepræst. 

— Ja vel . . . ja vel ... det siger jeg ikke noget imod . . . 
men hvorfor ser I saa fortabt ud, Paolo? ... Og I er heller ikke 
glad, Piero Vannini. 

— Man har mange Genvordigheder, Velærværdige. 

— Ja, ja, ja. Det er sandt! Men vi er jo Syndere og kan 

ikke forlange at vandre altid ad blomsterstrøede Stier . . . Men . . . 
hvad er der i Vejen, Godtfolk? 

Den gamle Paolo rystede paa Hovedet og sukkede dybt. 

— Jeg tror, at Kristendommen snart bliver udryddet af 
Verden, brummede han. 

— Umuligt, Paolo. Den staar fastere end den Klippegrund, 
hvorpaa vore Huse staar. Hvad siger I, Piero Vannini? 

r- Hm ... Ja, men hvor fast staar Apenninerne , Hr. 
Sognepræst? Ingen Ting staar fast nu om Stunder. 

— Saamænd, Piero Vannini. Men forklar Jer nøjere. 

— Jeg vil hellere have, at Paolo skal gøre det, mumlede 
Pietrabujas Sindaco, . . . han er stærkere i Troen. Tal, Paolo! 

Den gamle Bondes Hænder rystede, skøndt han støttede dem 
mod Bordpladen. De trommede derimod. Hans Øjne randt, hans 
Læber dirrede og savlede. Efter at have harket og spyttet nogle 
Gange sagde han med dirrende Røst: 

— Mit Barnebarn tvinges til at gaa i Skole — min lille 
stakkels Lucia, som Vorherre endda har straffet ved at give hende 
et skelende Øje. Og der lærer hun at foragte, hvad Kirken lærer, 
hun lærer, som han, Piero siger, at der ingen Ting staar fast, 
men at Jorden farer af Sted som en Kærre med hundebidte Æsler 
for ... at Bjærgene har været noget Pløre som Vinbærme paa 
Bunden af et Fad og har kogt som Risotto i en Gryde . . . Som 
om den gode Gud var lige saa stort et Bæst som vi andre Bønder 
og skulde mase og rakke med al Ting, før han kunde faa det 
færdigt. Da jeg vaagnede i Morges, var jeg saa arrig ved at tænke 
derpaa, at jeg, saa sandt jeg ønsker en salig Død, ikke har 
kunnet sove for de Tanker i en tre fire Nætter. 

Sindacoen opdagede den gamle Fyrs Alogisme, gned sig 
lidt i Hænderne og mumlede i Øret paa Præsten: 

— Paolo Moroni bliver gammel og tænker ikke over, hvad 
han siger. 

— Hm, sagde Præsten .... kunde I Godtfolk en Smule 
Latin, saa vilde jeg sige: Festina lente. 

— Ja, Hr. Sognepræst, sagde Paolo, det kan jo nok trøste 
Dem , men hvad skal vi sige ... Jeg véd ikke, hvad de laver der 
nede i Firenze (hans Haand knyttede sig i Retning af Byen) , for 
jeg har ikke været der i tyve Aar, men naar Gianbattista fortæller, 
at de laver Æresstøtter i Rom for Kættere og fordømt Pak, saa 
er det ikke saa underligt, at vi faar at høre her i Pietrabuja, at 

Gud har ligget og kludret med Verden i flere Aar ... Og du 
Piero ... din Datter Erminia har jo sagt til min Svigerdatter, at 
de lærde Folk for længe siden havde drejet Halsen om paa Djæ- 
velen. Naar kommer saa Turen til Gud, maa jeg spørge? For 
den ene kan ikke undvære den anden. 

— Saa, saa, saa, Paolo! sagde Præsten. Jeres Iver bringer 
jer til at sige Dumheder, for ikke at sige Blasfemier. 

Paolo vendte sin Vrede mod Sindaco og raabte: 

— Og det kan I være vis paa, Piero Vannini, at hvis den 
Lærerinde skal blive her, saa siger jeg min Prioritet op i Jeres 
Ejendom, som din Fader har arvet efter sin Fader og du efter 
dem ... og ... Ja , jeg er en gammel stakkels Mand ... jeg har 
kun min Tro paa den hellige Kirke at trøste mig ved i de faa 
Dage, jeg kan naa over Støvets Aar ... og saa min lille Lucia 
har jeg jo ogsaa til at trøste mig ved, men naar hun bliver 
Hedning eller Jøde ... ja, hvordan er det, at I ender Fastepræk- 
nerne . . . for saa siger jeg ligesom Præsterne Pax rabiscum. — 

— Vobiscurn, rettede Præsten . . . men I vrøvler, Paolo. 

— Godt saa vrøvler jeg i Herrens Navn og naar I 

synes, at jeg vrøvler paa Latin, saa siger jeg: God Nat oggaarhjem. 

Den gamle Paolo gik i Vrede. Hans sømbeslaaede Hæle 
og hans Pigkæp slog haardt mod Vejens Stene. 

— Der maa gøres noget, Piero Vannini, sagde Præsten 
brat efter en lang Pavse. 

— Det maa der vist, Hr. Sognepræst, mumlede Sindacoen 
meget ydmygt. 

De skiltes ad med et let Haandtryk og gik hver til sin Side. 

— Der maa gøres noget, mumlede Piero Vannini, mens 
han gik hjem. Men foreløbig gjorde han ingen Ting. 

(Sluttes). 
S. SCHANDORPH. 



Digitized by Google 



Et Brev fra B. S. Ingemann 

til Theodor Schorn. 



Sorø, d. 7de Jan. 1856. 

Kjære gamle Ven! 

Du har da venligt tænkt paa os baade ved Udgangen af 
det gamle Aar og ved Begyndelsen af det nye! Dit Brev har 
ligget hos Dig i 2 forskjeHige Aar og Dit trofaste Venskab seer 
tilbage til vort første Bekjendtskab — det jer nu over hvad man 
kalder en Menneskealder gammelt — og hele den Tid er jo dog 
kun et Moment af uberegnelig Lidenhed i det store Liv, der 
ligger for os. Da vi saaes i Foraaret, fik jeg ikke ret talt med 
Dig, og det fortrød mig saare, at jeg ikke kom ud til Dig. Næste 
Gang maae vi aftale en bestemt Tid, hvori vi uforstyrret kan 
være nogle Timer sammen. Din forværrede Sundhedstilstand be- 
kymrer os. Kan Du ikke til Sommeren gjøre en Baderejse, kan 
Du da ikke (maaskee forinden) holde en ordentlig Cuur paa 
Hospitalet? eller hvad maaske var. bedre — holde Hjemmecuur 
paa et andet Sted, end Nørrebro, hvor maaskee baade Luften og 
Vandet hindre Din Helbredelse. Dette er Lucies Mening og hun 
har maaskee Ret, i det som i saa Meget. Kunde Du ikke boe 
nærved Langebro eller ved Rosenborg 1 ') og der bruge enten Sø- 
bade eller mineralske, efter hvad Din Læge foreskriver? 

Det glæder os, at det gaaer Dine Sønner godt; tak dem og 
Jomfr. Hofmann for de venlige Nytaarshilsener og bring dem de 
bedste Ønsker fra os! 

Vi har det, Gud skee Lov, ret godt i vor rolige Vinterstue! 
Smaaforkjølelser af og til fraregnet, ere vi glade ved den Helbred, 
vi har. Lucie vedbliver at male Altarbilleder og hun har Glæde 
af den Modtagelse, de finde hos Præster og Menigheder. Min 
sidste Udflugt paa Hippogriffen var i Hades. Den Udflugt seer 



J ) kun langt fra Nørrebro og helst, hvor der er en lille Have — siger Lucie. 

jeg rigtignok Du ikke har fulgt; men den Tid kommer maaskee 
nok, da Du med heel aandelig Tilstedeværelse kan gjøre den 
Tour med mig, og naar det er skeet, vil vi først tale derom. 
For mig har ingen Reise været betydningsfuldere. I Virkelig- 
heden skal den jo gjøres om nogle faae Aar — eller Minuter, 
hvad omtrent kommer ud paa Eet — om ikke just i min »Af- 
dødes« Spor — saa dog gjennem det store Mellemrige, hvoraf 
Paradiset selv kun er en Provinds. Dog Stop! — derom vilde jeg 
jo ikke tale. 

Hvad »Hjortens Flugt« angaaer, saa har den let og yndigt 
faret mig forbi. Sporene, den efterlod, ere rigtignok ogsaa lette. 
Det er upaatvivlelig det Betydeligste, G. Winther har skrevet; 
Naturbeskrivelserne ere særdeles yndige. Skjaldens raae Libertinage 
synes dog ikke fornøden og Knudens løse Traade (et falsk uprøvet 
Rygte og en rød Haarlok) synes mig ikke holdbare. Dog der er 
megen Poesie i Udførelsen og det maa tiltale den danske æsthe- 
tiske Sands. 

Tak for Din Oversættelse af Thomander! Den gamle Over- 
sættelse af »Scarffenstein« har vi nylig gjenlæst med Fomøielse; 
men nu skriver Du rigtignok et ganske andet Dansk 1 ). Der var 
dog megen Poesie i hin saakaldte »æsthetiske Tide, som man nu 
saa haanlig kimser af, men ikke har kjendt. Da vakte en Seir 
eller en Debat i Literaturen mere Opmærksomhed, end en Seir 
over Tyrkerne eller en Debat i noget Parlament, da henviste 
man æsthetisk fornemt Philisterne til — Avislæsning. Hvor dog 
Vinden har vendt sig! Dog Livet, om det ogsaa er ærkeprosaisk, 
skal have sin Ret! Nutiden har upaatvivlelig ogsaa sin Livs- 
poesie; men i Politik og Statsoeconomie kan jeg dog endnu ikke 
see den. Efter 34 Fredsaar i »Skoveensomheden« her hører jeg 
nu alt Prøvelocomotivets Pibe, som bebuder os Civilisationens 
susende og brusende Verdensstrøm. Det er i sin Orden! Tids- 
aanden maa og vil frem. Jeg har ogsaa nu tilbagekaldt mine 
Ordrer til de Underjordiske, som hidtil ved Ringsted og Vaarby- 
Bro har forpurret Jernbane-Arbeidet. Til Foraaret farer jeg nok 
selv lige herfra med Damp til Intelligentsens Sæde med et: 
vivat vapor! 

Skal vi nu ellers til Foraaret have det store Slagterie paa 
Krim flyttet over til Kronstad, bliver det et blodigt Laurbærblad, 



*) Jeg sigter kun til de enkelte Germanismer — forresten falder det let. 

vi sagtens ogsaa komme til at gribe efter i Civilisationens euro- 
pæiske Seierskrands. — Jo selv 19de Aarhundredes Christendom 
har rigtignok bragt os vidt i Humanitet! See hele vor Verdens- 
historie fra de Dødes Rige — og — — dog nei, derom vilde jeg 
jo ikke tale! 

Jeg har nylig med megen Interesse læst nogle Eventyr 
og Fortællinger, hvis Forfatter kalder sig »Noli me tangeret. 
Læs dog deri Eventyret »Elfride« og Fortællingen »Guido«; jeg 
finder deri noget ligesaa Eiendommeligt som Storartet. 

Læs ogsaa Martensens lille Skrift »til Mynsters Erindring«, 
det kaster et Lys paa hans indre Livs-Udvikling, som jeg har 
savnet (paa et enkelt Punkt nær) i hans Selvbiographie. 

Kierkegaardsskandalerne har indigneret mig. Deres Følger 
ere uberegnelige. En Søndersplittede af den lutherske og calvin- 
ske Kirke i lutter Sectcapeller — Catholicismens Tilbagevendelse 
her i Norden mellem Mormongalskab og alle mulige Bizarrerier 

— see alt det maa komme. Vanvid eller Fortvivlelse er 
det kierkegaardsk - kirkelige »Enten -Eller«. »Saa elskede Gud 
Verden« etc. blev under hans Prædiken til tsaa hadede Gud 
Verden« — Christendommens Velsignelse til nødvendig Forbandelse 

— Livet til evig Død. Han kom ganske consequent til at anprise 
Coelibatet, som Efterslægtens Frelse ved Ikke-Tilblivelse — havde 
han levet længer, maatte hans næste consequente Skridt været at 
blive til en — Varulv, der opslugte de Frugtsommelige. Ogsaa 
denne hele Retning har jeg villet modvirke i mit Hadesdigt — 
dog derom vilde jeg jo ikke tale! 

Du seer nok, det gaaer mig som ham, der i »Abracadabra« 
altid kommer tilbage til det Spørgsmaal: »Har Herren virkelig 
ikke rørt ved Laasen?« 

Hvad nu forresten Verden angaaer og de Ting, som ere i 
den — saa ønsker jeg dig saa Meget af dens gode Ting, som Du 
kan taale og behøve og fremfor Alting et frisk og freidigt Sind i 
Fastholden ved det Uforgjængelige. Gud velsigne Dig! 

Din hengivne 

B. S. Ingemann. 

De hjerteligste Hilsener til Dig og Dine fra Lucie! 
Hils Bøtcher ret venligt, naar Du seer ham! 

Ved vor Ankomst til Peterhof ad Søvejen traf vi sammen 
med Officererne fra Amerikaneren, og ogsaa overfor dem stode 
vi tilbage i Luksus. Jeg har altid syntes, at vore Søofficerers 
Uniformer var en klædelig Dragt (Uniformsfrakke var paa den 
Tid ukendt, ligesom Hue og Brandebourgs), men Amerikanernes 
overtraf dem unægtelig i Elegance og Smagfuldhed. Mørkeblaa 
Kjole med én Rad Knapper, hvidt Silkefoder, hvid Kashimirs Vest 
og hvide Kashimirs Benklæder. At denne Uniform var Galla- og 
ikke Skibsdragt, er en Selvfølge. 

Ved Landgangstrappen fandt vi kejserlige Vogne, der kørte 
os omkring i den meget vidtløftige Park, hvis Træbestand væsentlig 
var Naaletræer; nogen Smag eller Plan i Anlæget fandt jeg ikke.' 
Kunstige Springvand syntes at være en Specialitet; ti dem traf 
vi overalt og i de mest forskellige Skikkelser. Det største var et 
kolossalt Marraorbassin, der blev fyldt med Vand, som strømmede 
ud igennem Delfiners og andre imiterede Sødyrs Gab. Man sagde 
os, at det var Peter den Stores Svømmebasin. 

Naar jeg undtager Slottets lueforgyldte Tag, kan jeg ikke 
sige, at Slottet selv imponerede mig. Hverken dets Arkitektur 
eller dets Størrelse svarede til de Forestillinger, jeg havde gjort 
mig om det berømte Peterhof. 

Hvad der forundrede mig i Modsætning til al den Luksus, 
man saa i dette Slot, var det kejserlige Tjænerskabs Livre, der 
gennemgaaende var luvslidt og ingenlunde pynteligt, som vi er 
vant til at sé det ved vort hjemlige Hof. 

Efter at have overværet Forestillingen i Teatret, hvor den 
hele kejserlige Familje var til Stede, kom vi sent om Aftenen 
om Bord, sultne og tørstige, da vi hverken havde faaet vaadt eller 

37* 

tørt siden vi havde forladt Skibet tidligt paa Eftermiddagen; 
Kejser Nicolaus' Gæstfrihed havde vi saaledes ingen Grund til at 
rose, hvis ikke, hvad der blev ansét for muligt, Soupéens Beløb 
var gaaet i en eller anden Hofembedsmands Lomme. 

Et Par Dage efter besøgte jeg, sammen med Kaptajnløjtnant 
Irminger, St. Petersborg. 

Det er et mægtigt Indtryk man modtager af denne stor- 
slaaede By, der allerede i det fjærjie imponerer ved sine 
mægtige Kupler, hvoraf en enkelt blaa emailleret, og luefor- 
gyldte Spir. 

Det er især de overvættes store Dimensioner af Gader, 
monumentale Bygninger og Monumenter, der er saa slaaende og 
enestaaende og blandt hvilke Alexander Newsky Perspektivet, 
Kasans- Isaaks- og Alexander Newsky-Kirken , Admiralitets- og 
Generalitets-Bygningerne , Vinterpaladset og de to mægtige Mono- 
lither: Fodstykket til Peter den Stores Rytterstatue og Alexander- 
søjlen af sleben Granit og af Rundetaarns Højde ere de mest 
iøjnefaldende. 

Jeg skal ikke indlade mig paa nogen Beskrivelse af St. 
Petersborgs Séværdigheder; de ere bekendte nok, men to Gen- 
stande af meget forskellig Art, der have præget sig fast i min 
Hukommelse, skal jeg dog ikke undlade at omtale: Fæstnings- 
kirken og Bjærgværksmusæet. 

Fæstningskirken (Ruslands Roskilde Domkirke) med sit 
høje, slanke, lueforgyldte Spir, ligger paa en i Newaen. Kirken 
selv er hverken meget stor, eller, i Lighed med de andre af 
Stadens Kirker, luksuriøst udstyret, tvært imod i høj Grad tarvelig 
og dens hvælvede Loft bemalet med meget primitive Kalkmalerier. 
Men den indeslutter Genstande, der af enhver Russer betragtes 
med den største Ærefrygt: Ruslands Sejerstrofæer fra dets 
mange Krige, hvoraf de tyrkiske Halvmaaner og Hestehaler udgøre 
Flertallet, men kejserlig franske Ørne og Faner ikke savnes (paa 
en af disse Duge, der var slemt medtaget, saas ganske tydeligt 
endnu Aftrykket af en blodig Haand paa den hvide Del af Fane- 
dugen), og de kejserlige Begravelser, der optage den ene 
Ende af Kirken. De bestaa af ganske simple, firkantede, temmelig 
store Kister med ganske fladt Laag, overtrukne med sort Fløjl, 
hvorpaa er indvirket med Guldtraad Begyndelsesbogstavet af 
Navnet og Tallet for Rækkefølgen af den i Kisten hvilende Kejser. 
Jeg maa tilstaa, at denne Simpelhed, der danner saa stærk en 

Modsætning til al den ydre Glimmer, man ellers sér i Rusland, 
gjorde et stærkt Indtryk paa mig og fremkaldte en Sammenligning 
med, hvad man føler overfor de pragtfulde Sarkofager og Epi- 
taphier, der indeslutte vore oldenborgske Konger i Roskilde 
Domkirke. 

Det var ganske tilfældigt, jeg kom til at gøre Bekendtskab 
med Bjærgværksmusæet , hvis Indhold ligger temmelig fjærnt fra 
de Æmner, jeg plejer at beskæftige mig med. 

Bjærgværksmusæets Bygning ligger med Facaden vendt mod 
Newaen ; en smuk og storartet Stentrappe af Granit, der paa hver 
Side har en Platfond, hvorpaa hviler to kolossale Sfinxer, leder 
op til Bygningen, der, som flere af St. Petersborgs store offentlige 
Bygninger, er opført i græsk Stil, der daarligt passer til det barske 
og strænge Klima og det overalt flade Jordsmon. Det var da 
heller ikke Bygningens Ydre, der interesserede mig, men dens 
Indhold. Der findes her en Samling af alle Ruslands Mineralier, 
deriblandt en Klump gedigent Guld, fundet som saadant, af 
omtrent et Barnehoveds Størrelse; desuden en stor Mængde 
enkelte Knogler af Mammuthsdyret , et fuldstændigt Skelet af 
samme og til Sammenligning, ved Siden af, Skelettet af en Elefant, 
der tager sig ud som en Kalv ved Siden af en Ko. 

Foruden en Samling Modeller af alle de Maskiner, Red- 
skaber og Brugsgenstande der anvendes ved Bjærg værksdriften og 
Guldvadskerierne, fandtes i Musæet, hvad jeg ansaa for det inter- 
essanteste, Skaktbygninger af alle mulige Konstruktioner, og i 
hver Skakt Ærts- eller Metalaarene, saaledes som de findes ind- 
lejrede og forløbe i Minegangenes Vægge i Bjærgværkerne. Denne 
hele Konstruktion er anbragt under Bygningen; man kommer ad 
en Stige ned i den første Skakt med sit Lys i Haanden og gaar 
saa igennem Løbegange fra Skakt til Skakt. Jeg kan ikke tænke 
mig en mere praktisk og instruktiv Undervisningsmetode for Elever, 
der studere Bjærgværksdrift. 

Det er bekendt, at Russerne ere stærke Thedrikkere, og at 
man i Rusland kan faa bedre The, end andensteds i Europa, og 
især er jo den saakaldte Karavanthe berømt. Vi traf paa vor Vej 
et meget luksuriøst udstyret kinesisk Thehus, hvor kun den fineste 
kinesiske The serveredes paa kinesisk, uden Fløde og Sukker. Jeg 
maa tilstaa ikke, hverken før eller senere, at have nydt en saa 
velsmagende, fin, aromatisk duftende The. 

Det var i Midten af August, vi var i St. Petersborg, og 
Varmen var saa trykkende, at jeg ikke mindes, end ikke i Vest- 
indien, at have været afficeret af Varmen som her, og dog saa 
man Mændene gaa med Kappe og Damerne med Kaabe, rigtignok 
i deres Ansigts Sved. Vi fik imidlertid snart Forklaring paa dette 
Fænomen. Efter at have spist til Middag Kl. 2—3 og røget vor 
Cigar (det var den Gang forbudt at røge paa Gaden), gik vi 
fuldstændig sommerklædte ud at spadsere. Kl. var vel omtrent 
imellem 5 og 6, da det begyndte at blive taaget og, faa Minutter 
efter, en saadan Kulde, at vi tænderklaprende i største Hast ilede 
til vort H6tel og trak det varmeste Tøj paa, vi havde med os. 
St. Petersborgs Klima fortjæner sit Vanry. 

Efter Kaptajnløjtnant Irmingers Forslag besøgte vi den danske 
Gesandt, af hvem vi fik at vide, at Kejseren ikke havde syntes, 
hverken om Korvetten eller dens Chef. 

Efter omtrent en Uges Ophold paa Cronstadts Red lettede 
vi og stod hjem efter. 

Paa Hjemrejsen forefaldt en lille Begivenhed, som yderligere 
karakteriserer Chefen, hvorfor den fortjæner at omtales. 

Han fik et heftigt Anfald af Podagra, som han tidligere 
flere Gange havde lidt af, men havde kureret ved forcerede 
Spadsereture paa flere Mil. Jeg saa ham i flere Dage uafbrudt 
stampe fra For til Agter og fra Agter til For paa Dækket, uden 
at vide, hvad der kunde foranledige ham til at foretage disse 
Kraftøvelser. Endelig lod han mig kalde og viste mig sin skin- 
nende røde og stærkt svulne Fod. Jeg raadede ham at holde sig 
i Ro og indsvøbte Foden i Uld og Vokstaf};. Da jeg den næste 
Morgen kom ned i Kahytten, saa jeg hans blottede podagristiske 
Fod stikke ud af hans Hængekøje (Standkøje havde han ikke). 
Jeg foreholdt ham den Fare, han udsatte sig for ved en saa 
uforsigtig Fremgangsmaade, men fik til Svar, at han som Chef 
ikke kunde ligge i Køjen, og at han vilde af med sin Podagra. 
Dette lykkedes ham da ogsaa, ti om Aftenen, da jeg tilsaa ham, 
var baade Svulst og Rødme næsten helt forsvunden. Om Natten 
blev jeg imidlertid purret ud og kaldt op til Chefen. Jeg fandt 
ham lidende af en voldsom Halsbetændelse, der var nær ved at 
kvæle ham ; han var nu bleven myg og medgørlig. Halsbetændelsen 
fik jeg Bugt med, førend vi naaede hjem, og det var os alle en 
Glæde atter at se ham der, hvor han hørte hjemme, paa Skansen 
af det Orlogsskib, han kommanderede. 

Kaptajnløjtnant Irminger var den Officer, jeg nærmest 
sluttede mig til om Bord. Det forekommer mig, at L, der senere 
kom til at indtage saa betydningsfulde Stillinger som General- 
Adjudant i Marinen saa vel under Fredrik den 7de som under vor 
nuværende Konge og en kortere Tid var Marineminister, fortjæner 
en nærmere Omtale end den kursoriske, som Dagbladene har givet 
efter hans for nogle Maaneder siden indtrufne Død. Mit Bekendtskab 
til I. begyndte i Aaret 1834, og jeg har været hans Huslæge og 
Husven i nogle og fyrretyve Aar, har altsaa haft rig Lejlighed til 
at lære ham at kende. 

I. var ikke nogen særlig begavet Natur; hans aandelige 
Synskreds var ikke meget vid, men han var Gentleman fra Issen 
til Fodsaalen, det var hans Karaktermærke. Han var en sjælden 
smuk Personlighed og forenede en Sømands Ligefremhed med en 
Hofmands Anstand og Belevenhed. I. blev, som bekendt, som 
ganske ung Officer knyttet til Fredrik den 7de, medens denne 
Konge endnu var Prins og ganske ung, først som hans Lærer i 
Sømandsskab, senere som hans Kavaller, og han har været hans 
Ledsager paa alle hans mange Rejser saa vel til Lands som til 
Søs. Der er næppe nogen, der som I. har kendt Fredrik den 7de 
ud og ind; af alle dennes nærmeste Omgivelser var I. den eneste, 
der fra Kongens yngre Dage fulgte ham indtil hans Død. Dette 
skyldtes Egenskaber hos I., der kom ham i høj Grad til Gode i 
hans vanskelige Stilling under Grevinde Danners og Kammerherre 
Berlings Regimente ved Hoffet. Han besad nemlig en sjælden 
Takt og Selvbeherskelse overfor disse Forhold, var en grund- 
hæderlig, sandhedskærlig Karakter og indlod sig aldrig i det 
Intrigespil, der paa den Tid florerede ved Hoffet. I. led usigeligt 
i hele denne lange Tid og var undertiden Fortvivlelsen nær. 
Betænker man, at I., skøndt ingenlunde blind for Fredrik d. 7des 
Fejl, var ham i høj Grad personlig hengiven, og med dyb Smerte 
saa ham at være falden i Hænderne paa og behersket af to Personer, 
for hvilke han nærede den højeste Grad af Ringeagt, vil man kunne 
forstaa, baade hvad I. har lidt og hvor vanskelig hans Stilling 
har været. Trods gentagne Opfordringer af Kongen, var I. ikke 
at bevæge til at lade sin Hustru præsentere ved Hoffet. Et Træk, 
der karakteriserer I., skal jeg ved denne Lejlighed anføre. Som 
bekendt havde Fr. d. 7de den Vane at sige Du , ikke alene til sin 
nærmeste Omgivelse, men ogsaa til meget højt stillede Embeds- 
mænd og andre, der ikke stode ham nær, men som han kom i 

tilfældig Berøring med. Kongen havde altid sagt De til I., men 
en Dag faldt det ham ind at sige, at han for Fremtiden vilde sige 
Du til ham; I. satte et forbavset Ansigt op og svarede, at det 
aldrig kunde falde ham ind at sige Du til Hans Majestæt, og 
dermed forblev det ved det gamle. Ved Kristian den 9des Hof 
var I. persona grata og i høj Grad afholdt af den hele kongelige 
Familje, og Kongen nærede en høj Grad af personlig Tillid til 
ham. Efter at være afgaaet som Generaladjudant (denne Charge 
blev inddraget), efter at være udtraadt af Tjæhesten paa Grund af 
Alder, og lige indtil hans sidste Sygdom bandt ham til Sygelejet, 
vedblev han endnu som 85aarig Olding at referere Marinemini- 
steriets Indstillinger til Kongen. Den smerteligste Begivenhed i I.s 
offentlige Liv var, efter hans eget Udsagn, da han til Berlin over- 
bragte Notifikationen om Kristian den 9des Tronbestigelse, og 
blev afvist; en af de glædeligste, da han overførte Prinsesse 
Dagmar, for hvem han nærede et rørende Gammelmands-Sværmeri, 
til St. Petersborg som fremtidig Kejserinde. 

De Memoirer, Irminger har efterladt sig, og som efter hans 
Bestemmelse først skulle offentliggøres 30 Aar efter hans Død, ville 
give værdifulde Bidrag til Personalhistorien under Fredrik den 7des 
Regering; de ere forfattede af en Mand, hvis Sandhedskærlighed 
var en af hans mest fremtrædende Karaktermærker, og som stod 
helt udenfor de politiske Partier. 

Henimod Foraaret 1838 maatte jeg atter tænke paa at 
komme til Søs; jeg vilde nødig opgive min Anciennitet i Marinen, 
da jeg attraaede en fast Ansættelse ved Sø-Etatens Hospital, men 
ogsaa nødig begive mig paa en Vestindierejse paa 1—2 Aar, der 
vilde afbryde mine Studier til den kombinerede Lægeeksamen, der 
netop var bleven indført, og som jeg agtede at underkaste mig 
det næste Foraar. Det traf sig da saa heldigt, at der blev en 
Plads ledig som Læge med 

Vagtskibet i Sundet, 

som jeg søgte og fik. Fra Begyndelsen af April til ind i December 
laa dette Skib, en af vore smukke 20 Kanons Korvetter, til Ankers 
paa Helsingørs Rhed. Dets Bestemmelse var, foruden at vise 
Flaget og vort Supremati over Farvandet, at forrette Polititjæneste 
paa Rheden og i Helsingørs Havn, til hvilken Tjæneste i Land 
Skibet afgav en Officer til den saakaldte Brovagtstjæneste. Da 
der, som en Følge af det store Antal Skibsbaade fra de mest 

forskellige Nationers Skibe, der til Tider laa sammenpakkede i 
den den Gang meget lille Havn, jævnlig forefaldt Stridigheder, 
der udartede til Voldsomheder imellem de forskellige Baadsbesæt- 
ninger, hyppigst mellem Englændere og Amerikanere, der næsten 
aldrig kunde forliges, var det anset for nødvendigt at have en 
Autoritet, for hvem de vedkommende havde Respekt, der var 
vant til at kommandere og kunde gøre sig forstaaelig. 

Chefsposten paa Vagtskibet var en af Officererne meget 
attraaet Post, som tilfaldt den ældste Kaptajn. Den var nemlig 
meget indbringende, da Chefen oppebar en Rigsort (24 Skilling) 
af ethvert Skib, der passerede Sundet; og da der paa den Tid 
passerede mellem 16 — 20,000 Skibe aarlig, var det jo en ret smuk 
Ekstrafortjæneste. Kaptajn Zahrtmann, en af Marinens mest ansete 
og intelligenteste Officerer, var dette Aar Chef. 

Skulde vi have tilbragt vort Liv udelukkende om Bord, 
vilde det have været en meget kedelig Tilværelse, men det var 
ikke Tilfældet. 

Helsingør var den Gang en meget livlig og meget gæstfri 
By, hvor der tjæntes mange Penge og gaves mange Penge ud. 
Øresundstolden og de Forhold denne medførte var det Kildevæld, 
hvoraf alle øste; uden den var Byen intet, da den hverken havde 
Opland eller Købmænd og af egentlig Industri kun et lille Skibs- 
værft, nærmere bestemt til Reparationer af Havarister end til 
Skibsbyggeri. Havnen var snarere en Baade- end en Skibshavn, 
med et meget snævert og under visse Omstændigheder farefuldt 
Indløb. 

Byens Honoratiores bestod af den talrige Embedsstand, og 
da særlig Toldkammerets, der var uforholdsmæssig godt aflagt, 
da det ikke var Staten, men Skibene, der betalte. Direktøren 
(den Gang Konferensraad Holten) havde 1 Rdlr. , Kæmmerererne 
hver 4 Mark, Krydstoldinspektøren 3. Mark o. s. f. af hvert Skib. 
Da der til disse Embeder ikke fordredes nogen som helst særlig 
Kvalifikation, vare de nærmest at betragte som Sinecurer, der 
bleve givne til Personer af god Familje, med gode Konnektioner 
eller i Stillinger, hvor de havde vist sig ubrugelige, og man derfor 
gærne vilde være af med dem. 

Den næste Klasse i Helsingørs sociale Rangforordning ind- 
toges af de mange Konsuler, hvoraf enhver søfarende Nation 
havde én, og Skibsklarererne , en for den Tid og for Helsingør 
særlig ejendommelig Klasse Forretningsmænd. 

Disses Virksomhed bestod i at betale Tolden og de for- 
skellige andre Afgifter af Varer og Skibe for de respektive Skibs- 
rhedere eller Handelshuse, hvis Skibe eller Varer passerede Sundet, 
for at forebygge Skibenes Ophold paa Helsingørs Rhed, hvilket 
vilde finde Sted, naar Skibsføreren personlig skulde besørge Told- 
klareringen. 

Det var et ejendommeligt Skuespil at sé en Skibsfører 
komme i Land paa H.s Skibsbro og straks blive omringet af en 
talrig Flok af saakaldte Brokapere, Skibsklarerernes Udsendinge 
til at oppasse og bemægtige sig Skibsførerne. Var en af disse 
saa uheldig ikke at være henvist til nogen bestemt navngiven 
Skibsklarerer , saa man ham blive ledsaget og bearbejdet af en 
Brokaper under hver Arm og i det mindste én i hvert Frakkeskød 
og fulgt af en lang Hale efter sig, hvortil endnu sluttede sig en 
lige saa talrig Skare af Provianterings-Forretningernes Brokapere. 

Jeg sagde, at H. var en meget gæstfri og meget livlig By. 
Skibsførerne, der modtoges som Gæster, skulde baade leve og 
mores. Der var derfor aabent Bord hos Skibsklarererne og 
Proviantleverandørerne paa enhver Tid af Dagen, og da en Køretur 
i Helsingørs smukke Omegn hørte med til Gæstfriheden, som 
Desserten til et Middagsmaaltid, var der en stadig Færden af 
Køretøjer af al Slags, men især Giger, paa Gader og Landeveje. 
Da der til Tider kunde ligge flere hundrede Skibe paa H.s Rhed 
og Flertallet af disses Førere havde enten nødvendige eller unød- 
vendige Forretninger at besørge i Land, kan man forestille sig, 
hvilket Liv og Røre dette frembragte i Havnen og i Byen. 

Med Øresundstoldens Ophør var H.s Livsnerve overskaaren, 
og den blev, hvad den endnu er, en død By. Det beklageligste 
var, at den tidligere glimrende Periode saa godt som intet Spor 
af Formueforøgelse eller Velstand havde efterladt hos Byens 
Borgere eller Forretningsmænd; kun ganske enkelte af disse trak 
sig tilbage med nogen Formue, det store Flertal havde levet fra 
Haanden og i Munden. 

Der var en skarp Grænse mellem de forskellige Stænder i det 
selskabelige Liv; her, som overalt i den Tid, dannede Embeds- 
standen Eliten og den egentlige Societé. 

Iblandt de Huse, der førte det mest selskabelige Liv og 
hvor Byens Honoratiores samledes, var Krydstoldinspektørens, 
Kaptajn Sneedorfs, det første. 

Krydstoldinspektør-Embedet var, som jeg har anført, et for 
den Tid meget vel aflagt Embede. Hvori dette Embedes Virk- 
somhed eller Nytte egentlig bestod, er bestandig forbleven mig en 
Gaade. Til Embedet hørte en Robaad, en Sejlbaad (Kragjolle), 
en Kvartermester og to Sluproere. Hver Morgen Kl. 9 gik Told- 
inspektøren, efter Vejrligets Beskaffenhed, enten i Ro- eller Sejlbaad 
ud paa Rheden, og efter at have enten roet eller sejlet 1—2 Timer, 
gik han igen i Land, og dermed var hans Tjæneste endt for 
den Dag. Jeg saa ham aldrig borde eller have Samkvem med 
noget Skib. 

Det være nu med Embedet som det vil, og der var vist 
flere af samme Slags ved Øresunds Toldkammer, saa var Manden, 
der sad i Embedet, en fuldendt Gentleman og en gæstfri og elsk- 
værdig Vært, og da hans Hustru, Søster til den bekendte Skue- 
spiller, Professor og Instruktør Nielsen, var en lige saa gæstfri 
Værtinde og dertil havde et ualmindeligt Konversationstalent, var 
det intet Under, at det Sneedorfske Hus blev besøgt og en Ind- 
bydelse dertil altid modtagen med Glæde. 

Da vor Chef, Kaptajn Zahrtmann, var en jævnaldrende 
Kammerat og god Ven af S., var ikke alene han, men ogsaa 
Officerspersonalet fra Korvetten jævnlig indbudne og til enhver 
Tid velkomne Gæster i det S.ske Hus. Nogle af de behageligste 
Timer i mit Liv har jeg tilbragt i dette Hus, hvor jeg i de to 
Aar, jeg var Læge paa Vagtskibet, blev betragtet næsten som 
Lem af Familjen; senere blev jeg, i min Virksomhed som Læge i 
København, Huslæge hos næsten alle Forgreninger af denne elsk- 
værdige Familje. 

Det har forundret mig ikke at træffe Chefens, Kaptajn 
Zahrtmanns Navn, i vort Nordiske Konversations Leksikon. Han 
var en Mand af saa fremragende Egenskaber og kom til at ind- 
tage en saa fremskudt og betydningsfuld Stilling som Marineminister 
i vor første slesvigske Krig, at det kun kan skyldes Uagtsomhed, 
at han er bleven udeladt i Leksikonet. 

Da jeg baade on\ Bord og ogsaa senere kom til at staa i 
et nærmere Forhold til Z., vil maaske de følgende Notitser kunne 
have nogen Interesse. 

Z.s Personlighed var fremragende. Noget over Middelhøjde, 
nogen Embonpoint, meget bevægelig, blond, fuldstændig skaldet, 
undtagen Baghovedet, men med et usædvanligt smukt formet 
Kranium, hvorfor Skaldetheden ikke misklædte ham, mørkeblaa 

Øjne med et ganske overordentlig stærkt gennemtrængende Blik, 
lige, smukt formet Næse, veldannet Mund og Hage og et vellydende 
sonort, noget skarpt Taleorgan. Hans Tale var altid kort og 
bestemt, og han talte ikke meget. Han besad en høj Grad af 
Skarpsindighed, en usædvanlig hurtig Opfattelsesævne og en over- 
ordentlig god Hukommelse, Egenskaber, som de, der senere kom 
til at arbejde sammen med ham, da han var bleven Minister, ikke 
noksom kunde fremhæve. 

Allerede som ung Officer betroedes der Z. det hæderfulde 
Hverv at assistere den berømte Astronom Schumacher ved den 
Grademaaling, som den danske Regering lod foretage og som 
omfattede Parallelen fra København til Vestkysten af Jylland og 
Meridianen fra Lauenburg til Skagen. Han var en Mand, der var født 
til at indtage en fremragende Stilling, men som under Abso- 
lutismen ikke kunde drive det videre end til en underordnet Stilling 
som Adjudant hos Christian den 8de, og først efter dennes Død, 
1848, kom til at indtage den Plads, hvortil han var selvskreven, 
som Danmarks første og utvivlsomt dygtigste Marineminister. 

Z. var gift med den rige Bankier Donners Datter, persona 
grata ved Chr. d. 8des Hof og bekendt for sine smagfulde Toiletter; 
deres tre Døttre bleve alle gifte med Grever, en portugisisk 
(Roboredo) og to danske (Holstein Holsteinborg og Danneskjold 
Samsøe). 

Om Bord i et Vagtskib, der ligger til Ankers, forefalder 
ikke mange Begivenheder, der er Omtale værd; et Par skal jeg 
dog nævne, der kan have nogen Interesse. 

Jeg har sagt, at Officererne nøde megen Gæstfrihed hos de 
helsingøranske Familjer; for at vise disse nogen Erkendtlighed, 
blev der arrangeret et Bal om Bord, hvortil disse Familjer og da 
særlig den kvindelige Ungdom blev indbuden. Dette Bal var en 
Begivenhed baade i Byen og om Bord. I flere Dage, baade førend 
og efter Ballet, var dette det almindelige Samtaleæmne baade i 
og udenfor de Kredse, der vare indbudne. Om Bord havde man 
i flere Dage ingen anden Tanke, end at indrette og ordne alt, 
saa festligt og smagfuldt som muligt. Dækket skulde forandres 
til Dansesal, Kahyt og Officerslukafer til Opholds- og Toilet- 
værelser for Damerne. Solsejl, saa vel foroven som til Siderne, 
indvendig beklædte med Nations- og Signalflag i alle Farver, for- 
vandlede Skansedækket, hvis Kanoner vare flyttede for efter, til 
en lukket Sal af imponerende Størrelse og ejendommelig Udsmyk- 

ning. Lysekroner (Tøndebaand omviklede med Grønt og besatte 
med Lampetter) i et rigeligt Antal hængte i kulørte Baand under 
Solsejlet og frembragte et udmærket Lys, der stærkt fremhævede 
de mange brogede Farver paa Loft og Vægge. Garnisonens 
Musikkorps skulde udføre Musiken. At Officererne og hele Be- 
sætningen var galaklædt, er en Selvfølge. Saaledes rustet var der 
kun én Tanke, der beskæftigede alle, saa vel om Bord som i 
Land, og den drejede sig om Vejret; blev det Regn- eller Blæse- 
vejr, gik hele Herligheden i Vasken, ti Korvetten laa en god halv 
Fjærdingvej fra Land, og Solsejlet vilde ikke kunne holde tæt under 
en vedvarende Regn. Heldigvis var Vejret upaak lageligt, netop 
saa megen »Sø« , at Damerne kunde rose sig af ikke at være 
bleven søsyge under Vejs, og dog saa lidt, at Korvetten laa saa 
støt som et Hus i Land. Roturen til og fra Skibet i Chalupper 
med 6—8 hvidklædte »Sluproere« og uniformeret Kvartermester i 
Hækken var tilligemed den orlogsmæssige Komplimenteren med 
Faldreb ved Ankomsten til og Afgangen fra Skibet, en af de 
smaa Begivenheder, Damerne ikke satte mindst Pris paa, og 
sikkert er det, at jeg aldrig har sét fornøjeligere og mere glæde- 
straalende Ansigter end de, hvormed Damerne traadte over Fald- 
rebet og med Undren betragtede den festlig smykkede Sal. At 
Værterne gjorde sig al Umage for at more deres Gæster, at dette 
lykkedes saa godt, at det var et Spørgsmaal, hvem af Parterne, 
der morede sig bedst, og at Damerne, og da særlig Husmødrene, 
ikke kunde undre sig nok over, at »Mandfolk«, uden nogen 
kvindelig Hjælp kunde indrette, ordne og besørge alting saa godt 
og hyggeligt, bør ikke lades uomtalt. 

Naar man fra Begyndelsen af April og til ind i December 
Maaned ligger paa Helsingørs aabne Rhed, har man Lejlighed til, 
som det hedder i Sømandssproget, at »ride« adskillige Storme af. 
To af disse ere ikke gaaede mig af Minde; den ene var en 
Nordvest- den anden en Sydveststorm, begge i November Maaned. 

N. V. Stormen begyndte en Søndag Morgen tidlig med klar 
Luft. Helsingørs Færgelaug havde en Takst efter Kulingsgraden, 
der blev bestemt og betegnet ved et Signal paa en Flagstang, 
ved Hejsningen af 1, Q 2 eller 3 Kugler, der betegnede en- to- eller 
trerebet Mersejls Kuling. Oversteg Kulingsgraden denne sidste — 
var det altsaa en orkanagtig Storm — hejstes et rødtmalet Sejldugs 
Flag, og Takstbestemmelserne vare hævede tilligemed Laugets 
Eneret ; enhver kunde paatage sig Færgningen og bestemme Prisen* 

Samme Søndag Morgen var Flaget hejst. Vi saa en Brig 
komme lændsende ind Nord fra med klodsrebede Merssejl; da den 
var kommen omtrent i Højde med Helsingborg, fløj Sejlene ud af 
Liene (Sejlets Ramme), og kun disse blev tilbage. 

Chefen var, mod Sædvane, bleven i Land om Natten hos 
sin Familje, der opholdt sig i Helsingør. Til Vagtskibet hørte en 
Kragjolle (stor Sejlbaad), som blev ført af en Kvartermester, en 
ganske udmærket Baadfører, der hørte ind under Helsingørs 
Færgelaug, men gjorde Tjæneste ved Vagtskibet, medens det laa 
ved Helsingør; den havde Station i Land tilligemed to Mand af 
Korvettens Besætning. Vi blev meget forundrede ved at sé Krag- 
jollen komme ud af Havnen og sætte Kurs mod Korvetten i det 
Vejr, og antog, at der maatte være noget særdeles paa Færde. 
Kragjollen kunde ikke lægge til Siden af Skibet, men maatte for- 
tøjes agten for Agterskibet (»Spejlet«) og bragte et Brev fra 
Chefen til Næstkommanderende med en Anmodning til mig om at 
tilsé hans ældste Datter, der havde faaet en heftig Halsbetændelse 
(jeg var Familjens Læge under dens Ophold i Helsingør), men 
med den udtrykkelige Betingelse, at det gjordes afhængigt af mig, 
saaledes som Vejret var, om jeg vilde komme eller blive, indtil 
Vejret havde bedaget sig. Kragjollen, der var kommen ud med 
god Vind og med tæt rebet Sejl, firet saa langt ned som muligt, 
maatte krydse, naar den skulde ind efter. Efter at have raadført 
mig med Kvartermesteren, der mente, at Vejret endnu ikke var 
fuldstændig usejlbart, og efter at have iført mig mine Søklæder, 
fik jeg en Ende om Livet og blev fra Hækken firet ned i Krag- 
jollen. Jeg har senere i tretten Aar været Karantænelæge og 
har som saadan haft mangen drøj Dravat, men Mage til Sejltur 
har jeg ikke oplevet. Der var ingen »Sø«, ti Stormen piskede 
Søerne til Støv, det røg os om Øren og Øjne som Aske; Sand- 
sække, der var medtagne som bevægelig Ballast, og to Kanoner, 
som Baaden førte, maatte under hver Vending bakses op til 
Luvart, alle fire satte vi os op paa den luv Ræling, hvor vi 
omtrent sad lodrette, næsten hvert Minut nødtes vi til at løbe op 
i Vinden, og af og til maatte Storskøde slippes, naar den læ 
Ræling laa omtrent en Fod under Vandet og dette styrtede ind i 
Strømme. Endelig kom vi saa langt ind, at vi fik nogen Læ af 
Kronborg, og naaede omsider Havnen. Havnemolen var fuld af 
Folk, der havde været Tilskuere ved vor, jeg tør vel sige, dristige 
Sejlads, og vor Kvartermester modtog af sine Kammerater de 

mest velbehagelige Nik med et eller andet Tilføjende om, hvor de 
syntes, det havde knebet mest. 

Stormene mellem S. S. V. og S. S. O. er for Skibe, der ligge 
til Ankers paa Helsingørs Rhed, de værste, fordi Vind og Strøm 
bære »over et« langs Farvandet, og derfor sætte den sværeste 
Sø; naar dertil kommer, at Holdebunden ikke er den bedste, er 
det forklarligt, at ikke faa Skibe lide Skibbrud, Havari eller miste 
deres Ankre under disse Forhold. 

Vagtskibet laa derfor stærkt fortøjet. Et Sværanker i Øst 
og et lignende i Vest vare ved Jærnkættinger af 100 Favnes 
Længde forenede i en mægtig Jærnring; fra denne udgik en lige 
saa lang Kætting, der førte ind gennem Skibets Klyds, omgav 
den med tykke Jærnplader forsynede Bedding i flere Omgange, 
forløb derefter langs Dækket indtil foran Stormasten, gik her 
igennem en svær Jærncylinder (»Brønden«) ned i Lasten og endte, 
fæstet til en mægtig Jærnring, der omgav Stormasten. Hvor 
Kæden forlader Brønden, gribes den af en næsten armtyk Jærnklo 
(»Hex«), der er boltet fast til en af Dækkets Tværbjælker af 
Egetræ. Denne Mekanisme tjæner dels til yderligere at befæste 
Kæden og dels, da Kloen kan drejes om den Bolt, hvortil den er 
fæstet, og altsaa kan aabnes og lukkes, til at bestemme Længden 
af den Del af Kæden, der gaar fra Brønden til Beddingen og 
forebygge, at der ikke løber en større Del af Kæden ud, end den 
man bestemmer. 

Vi havde en Novemberdag en forrygende Storm af S. S. V., 
Bramræerne vare nedtagne, Bramstængerne strøgne, Merse- og 
Underræerne brasede langskibs, for at have saa lidt Vindfang som 
muligt, og vi havde 50 Favne Kæde til Bedding. Korvetten laa 
og red i den svære Sø og satte af og til Forskibet under Vand, 
saa Søerne skyllede fra for til agter. Stormen tiltog endnu hen 
imod Aften, og vi saa det ene Skib efter det andet drive med 
deres Ankre; et Barkskib blev sat op paa Kronborgpynten og 
forliste. Paa Førstevagten havde vi en Bark om bagbords og en 
Brig om styrbords Side med deres Ankre hængende i vor For- 
tøjning. Igennem Raaber blev der befalet dem at stikke deres 
Ankre fra dem, men de vendte det døve Øre til og mente for- 
modentlig, at vilde vi have dem til at slippe deres Ankre, maatte 
vi selv paatage os Ulejligheden, hvad de meget vel vidste der 
ikke kunde være Tale om i det Vejr. Kl. omtrent 4 paa Første- 
vagten vækkedes jeg af min Søvn ved et saa vældigt Stød af 

Skibet, at det rystede; efter Stødet fulgte en voldsom og næsten 
ubeskrivelig Larm. Jeg for ud af min Køje og aabnede Døren fra 
mit Lukaf, der førte ud paa Bannierne. En Ildsøjle bestaaende 
af Millioner af Gnister stod ud af »Brønden", Kæden rutschede i 
flyvende Fart igennem Brønden og standsede først, da den, som 
det hedder i Sømandssproget , var løben ud til Tamp og da med 
et vældigt Drøn i Skibet. »Hexen« tilligemed Bolten var reven 
ud af Dæksbjælken, og Kæden havde taget »Surr«. Kraften af 
den mægtige »Sø«, der havde frembragt dette Resultat, var saa 
betydelig^ at den havde formaaet at bringe den flere Gange om 
Beddingen og dennes Pullert i et Slags Ottetal befæstede svære 
Kæde til at løbe rundt, og tillige overvinde den Modstand »Hexenc 
foraarsagede. Man maa beundre Sammenholdskraften af det Jærn 
hvoraf Kæden var smeddet; ti Kæden holdt baade os og de to 
Skibe, hvis Ankre var inde i vor Fortøjning. 



Efter at have taget den forenede Lægeeksamen om Foraaret 
1839 og dette Aar endnu gjort Lægetjæneste paa Vagtskibet i 
Sundet, blev jeg fast ansat som Læge ved Sø-Etatens Hospital. 

Krigen 1848 forandrede atter min Stilling. 

Da Krigen udbrød, sagde jeg mig selv, at jeg aldrig havde 
sét et Skudsaar; Teori havde jeg nok af; dog Teori er ét men 
Erfaring et ganske andet. For at bøde paa denne Mangel søgte 
og fik jeg Tilladelse af min forhenværende Chef, daværende Marine- 
minister Zahrtmann, at gaa over til Armeen, for at erfare og lære. 

Den 28de Maj 1848 kom jeg til Sønderborg, netop tilpas 
til at kunne følge de saarede, der kom fra Sundeved, hvor vore 
Tropper havde haft et alvorligt Sammenstød med Hannoveranere 
og Preussere, til Augustenborg Slot, der var Lazaret i første Linje. 
Jeg fik saaledes straks Lejlighed til at øve mig i Krigskirurgi. 

Den 5te Juni vilde Wrangel tage Dybbel og Als ved et 
coup de main, men blev saa eftertrykkelig tilbagevist, at Forsøget 
ikke senere blev gentaget. 

Det er en ganske ejendommelig Følelse man har ved i det 
fjærne at høre Kanontordenen og Bataljonssalverne og vide, at 
det ikke er nogen Fredsmanøvre, men at ethvert Skud, man hører, 
har sit Maal: enten at saare eller dræbe en Modstander. Slaget 
var begyndt om Formiddagen, men først hen ad Eftermiddagen 

begyndte de saarede at ankomme til Augustenborg, men saa 
fortsattes Transporten hele Natten; Vognrummelen hørte man 
uafbrudt. 

Naar man er Kirurg og i Krigstid vil have noget ordentligt 
at bestille og Udbytte af sin Virksomhed, saa skal man søge sin 
Plads paa et Lazaret i første Linje. Paa Slagmarken og ved 
Ambulancerne foretages selvfølgelig kun det øjeblikkeligt nød- 
vendige, hvorefter de saarede hurtigst muligt sendes til Lazaretet 
i første Linje, der maa findes nogenlunde i Nærheden af Krigs- 
skuepladsen. 

Da det kan have nogen Interesse at faa et Billede af et 
saadant Lazarets Indretning og Interiør paa en Slagdag, skal jeg 
her give en Skitse. 

Saa betimeligt som muligt underretter Generalkommandoen 
Overlægen om, at et Slag er forestaaende, og det omtrentlige 
Antal saarede Lazaretet maa være forberedt paa at modtage, 
hvilket beregnes efter den Styrke, der formodes at komme i Ilden. 
Her frembyder sig straks den første Vanskelighed: Evakuationen. 
Enhver saaret paa Lazaretet, der uden Risiko kan taale at 
transporteres, maa overflyttes til et Lazaret i anden Linje, som 
ikke sjældent ligger temmelig fjærnt, i dette Tilfælde f. Eks. 
Faaborg. Man vil kunne indsé, at denne Opgave ikke er ganske 
let at løse paa en samvittighedsfuld Maade, og ikke sjældent yder- 
ligere vanskeliggøres ved de saaredes paatrængende Ønske om at 
forskaanes for Transporten og ved Mangelen paa Transportmidler, 
der ikke altid straks ere for Haanden. Enhver Forbinding af de 
saarede, der skulle transporteres, maa eftersés og anlægges 
saaledes, at Transporten uden Fare for den saarede kan foretages, 
hvilket, i Forbindelse med de Forberedelser, der maa træffes til 
Modtagelsen af de forventede saarede, giver enhver Haand, der er 
til Tjæneste i Lazaretet, fuldt op at varetage. 

De saarede ankomme i Reglen udmattede af Marschen, af 
Strabadsen, af Kampen, af Saaret og Blodtabet, af Transporten 
og ofte ikke mindst af Sult og Tørst. Vi havde paa Augustenborg, 
hvad der var et stort Gode, Hertugens fyldte Vin- og Iskælder at 
ty til, og saa var der sørget for en god, kraftig Bouillon ; Nærings- 
midler af alle Slags havde vi nok af. Det var en Glæde at se, 
hvorledes de saarede nøde og oplivedes ved disse Midler, og ofte 
glemte baade deres Saar og deres Smerter under Nydelsen. Og 
saa begyndte det egentlige Arbejde for Kirurgerne. 

Tilskueren. 1890. 38 

Først og fremmest gjaldt det om at sortere de saarede: 
haardtsaarede , saarede og letsaarede, hvilket ingenlunde var 
nogen let Opgave, da en tilsyneladende mindre, ydre Læsion ikke 
sjældent kunde vise sig at skjule en meget betydelig indre. Paa 
den hurtigst mulige Meddelelse til Generalkommandoen om det 
fundne Resultat og selvfølgelig ledsaget af de nødvendige Oplys- 
ninger om de saaredes Navn, Stilling o. s. v. sattes der megen 
Pris, for at Offentliggørelsen kunde ske snarest mulig og den 
saaredes Slægt og Venner modtage de ængsteligt ventede Op- 
lysninger. 

Betydelige Blødninger maatte selvfølgelig for i første Række, 
og derefter kom de saarede, hvis Læsion krævede en uopsættelig 
større Operation: Amputation af et eller andet større Lem, Tre- 
panation, Udskæring af Kugler o. s. v. 

Midt under alt det Arbejde og den Travlhed, der betinges 
af denne Gerning, der altid maa udføres med Ro og Koldblodighed, 
var det en Uhygge Natten igennem at høre den uafbrudte dumpe 
Lyd af Vognrumlen, der bestandigt tilkendegav Ankomsten af flere 
saarede, til hvilke det var tvivlsomt, baade om der kunde skaffes 
Plads og betimelig Hjælp. Ved en foretagen Optælling viste det 
sig, at Lazaretet var fyldt, men at der desuagtet maatte skaffes 
Plads, da mange saarede endnu var under Vejs. Saa maatte den 
anden Revision foretages. 

Alle ny ankomne letsaarede evakueredes straks, alle saarede, 
der uden Fare kunde transporteres videre, bleve, efter at deres 
Forbindinger endnu en Gang vare eftersete eller fornyede og andre 
Fornødenheder tilfredsstillede, ligeledes hensendte til Lazareter, 
hvor der var Plads. 

At alle Hænder paa en saadan Tid ere optagne, at man 
kunde ønske dem mangfoldiggjorte og sig selv delt og nærværende 
paa mange Steder og paa samme Tid, vil være indlysende. 

Lægebesætningen paa Augustenborg bestod af to Overlæger, 
hvoraf den ene var »Mediciner« og udelukkende beskæftiget med 
de indvortes syge, to Underlæger og to Studenter. Naar man 
betænker, hvor meget en haardt kvæstet kan give en Kirurg at 
bestille, vil man kunne forestille sig, hvilket Arbejde og hvilket 
Ansvar en Overlæge, der selv maa foretage alle større Operationer 
og alle tvivlsomme Tilfældes Undersøgelse, er bebyrdet med, naar 
flere hundrede saarede i Løbet af et halvt Døgn fylder Lazaretet 

At den uventede Hjælp, jeg under saadanne Omstændig- 
heder bragte Lazaretet, blev modtagen med Glæde, er let at indsé. 

Jeg forblev paa Lazaretet saa længe der var noget at 
bestille, og paa min Hjemrejse besøgte jeg de forskellige Felt- 
lazareter paa Taasinge og Fyen. 

For min Tjæneste paa Augustenborg fik jeg Ridderkorset. 

Kort Tid efter at være kommen hjem blev jeg anmodet af 
min yngre Kollega, Wilken Hornemann, om at overtage Over- 
skibslægeposten paa Fregatten »Havfruen«, hvortil han havde 
modtaget Udkommando, men som han, da hans Hustru med hver 
Dag ventede sin første Nedkomst, gærne vilde fritages for. Han 
tilbød som Vederlag at modtage den Kommando, der senere 
vilde træffe mig. Da mitie hjemmeværende Kolleger under min 
tidligere Fraværelse havde besørget min Praksis, som jeg endnu 
ikke selv havde overtaget, og jeg til enhver Tid kunde vente at blive 
udkommanderet, havde jeg ingen Grund til at nægte min Kollega 
den Tjæneste, som han satte Pris paa, og modtog derfor Udkom- 
mandoen med Fregatten »Havfruen«, der under Kaptajn Christmas' 
Kommando var bestemt til at blokere de tyske Nordsøhavne: 
Hamborg og Bremen. 

At jeg, ved et rent Tilfælde, paa tog mig den nævnte 
Tjæneste, skylder jeg utvivlsomt, at jeg ikke kom til at dele 
Skæbne med mine to Kolleger, der mistede Livet ved Katastrofen 
med Linjeskibet Christian den 8de i Eckernførde Fjord. 

Jeg vilde nemlig være bleven udkommanderet med dette 
Skib, naar jeg ikke havde modtaget Kommandoen med Fregatten, 
da jeg stod for Tur om Foraaret, og Udkommandoen skete efter 
Anciennitet. At Overlægen paa Chr. d. 8de ikke gik med i Luften, 
skyldtes det mærkværdige Held. at han omtrent et Minut førend 
Katastrofen kom op paa Dækket, hvor han saa en mægtig Ild- 
søjle slaa op af Forlugen, resolut sprang over Bord og blev 
optagen af en Baad, der befandt sig i Nærheden. 

Førend Fregatten Havfruen begav sig til dens Station i 
Nordsøen, skulde den, medens Fregatten Freja laa under Ekvipering, 
blokere Swinemunde og tilgrænsende Havnesteder. Efter omtrent 
en Uges Forløb blev Havfruen afløst af Freja, og jeg tillige med 
mine to underordnede Læger beordret til at gaa om Bord i denne 
Fregat og afløse den der værende Overskibslæge. 

Blokadetjænesten kan passende betegnes med et Udtryk fra 
Soldaterlivet: Marsch paa Stedet, en bestandig Sejlads frem og 

38* 

tilbage uden at komme videre, og i dette Tilfælde langs ad en 
Kyst, der ikke frembyder den mindste Afveksling og er flad 
som Amager. 

Heldigvis var det indre Liv i Skibet det allerbedste, hvilket 
for en stor Del skyldtes dets elskværdige og i højeste Grad humane 
Næstkommanderende, Kaptajnløjtnant Ipsen. Der blev, i de to 
Maaneder vi vare ude, ikke uddelt en eneste Lussing, da han var 
en Modstander af korporlig Revselse, og desuagtet var Disciplinen 
og Ordenen om Bord mønsterværdig. 

Da Vaabenstilstanden var afsluttet, kom vi hjem. Efter den 
ulykkelige Katastrofe ved Eckernførde blev der straks givet Ordre 
til at udruste 

Linjeskibet Skjold, 

hvis Ekvipering blev fuldendt i en forholdsvis meget kort Tid, 
saa at det fuldt udrustet kunde afsejle den 4de Maj 1849. For- 
uden Chefen, Kommandør Thomsen, havde det 7 Officerer, hvor- 
iblandt 2 svenske. Jeg var bleven udkommanderet som Over- 
skibslæge. Skibets Opgave var at blokere Kielerfjord, hvor der 
fandtes en Del fjendtlige Kanonbaade og to Dampskibe. 

Mandskabet, omtrent halvsyvende hundrede Mand, var for 
allerstørste Delen uøvet i Orlogstjæneste, og hvad der især var 
en følelig Mangel, var Savnet af Underofficerer, hvorfor den første 
Opgave maatte være at faa et vel indøvet Mandskab, og af de 
dertil egnede Elementer at danne de manglende Underofficerer. 
Vi holdt os derfor i længere Tid fjærnet fra vor egentlige Station 
og nærmere Langeland end Kielerfjord. Der blev tidlig og sent 
ekserseret med Kanoner og Haandvaaben, og Chefen var idelig i 
Virksomhed, næsten altid paa Dækket og forundte hverken sig 
selv eller Mandskabet nogen Ro, end ikke til dets Spisetider 
(Skafning), som ellers altid, naar ikke ganske særlige Tilfælde 
forbyde det, strængt overholdes. 

Ved denne forcerede Fremgangsmaade lykkedes det i en 
uforholdsmæssig kort Tid at faa et godt indøvet Mandskab og et 
virkelig kampdygtigt Skib, og de svenske Officerer, deriblandt en 
ældre, anerkendt dygtig og erfaren Officer (Kaptajnløjtnant Adler- 
sparre) udtalte aabent, at han ikke troede det muligt under lign- 
ende Omstændigheder og i en saa kort Tid at opnaa det samme 
Resultat med en svensk Besætning, og han vilde endog anse det 

for uforsvarligt i Krigstid at gaa til Søs med et saa uøvet svensk 
Mandskab, som vort danske. 

Da der senere indtraf en Begivenhed, der havde Chefen til 
nærmeste Genstand, og som vist er enestaaende i den danske 
Marine, skal jeg paa dette Sted give hans Karakteristik. 

Han var i Marinen ansét som en Mand med Kundskaber, 
især sproglige, og som Officer mere Teoretiker end Praktiker; af 
Chefsposter havde han kun haft faa, og han havde længe ikke 
været til Søs. I København var han paa Grund af sine Bizarre- 
rier, sin uudtømmelige Snakkesalighed, sin Interesse for chronique 
scandaleuse og dens Udbredelse, en vel kendt Personlighed, som 
enhver, der enten ikke delte hans Interesse eller havde bedre 
Anvendelse for sin Tid, gik af Vejen for. Hans Kritik drejede 
sig altid om Personen, aldrig om Sagen, og hans Bedømmelse af 
Forhold og Begivenheder var ikke alene bizar, men stundum lige- 
frem forvirret. Som Supplement kan endnu anføres den Ejen- 
dommelighed, at han næsten aldrig havde Cigaren, han tyggede 
som Skraa, ude af Munden, og han drak et urimeligt Antal Kopper 
Kaffe i Døgnet. 

I ydre Henseende var han en ret statelig Skikkelse, høj 
og rank, mørkt Haar og Teint, brune, levende Øjne, men med 
et uroligt, undertiden forvirret Blik. 

Nogle Dage efter at være kommen paa vor Station, og da 
vi nærmede os Kielerfjord, saa vi Dampskibsrøg inde i Fjorden, 
og kort efter to Dampskibe med flere Kanonbaade paa Slæb at 
sætte Kursen ud imod os. Chefen befalede at vende og styre 
Øster efter, altsaa at flygte, hvilket vakte et almindeligt Misnøje 
blandt Officererne. Chefens Uro og Stundesløshed tiltog, og vi 
vare næsten aldrig paa vor Station, men opholdt os for det meste 
i Langelandsbæltet, hvorfor han fra Marineministeriet modtog 
Ordre at holde sig i Nærheden af Kielerfjord. 

Den samme Scene, som før nævnt, gentog sig endnu en 
Gang, og man fortalte mig, at man i Kikkert havde set Folkene 
i et af de fjendtlige Dampskibe ved utvetydige og ikke ganske 
anstændige Tegn, at have givet deres Ringeagt tilkende. 

Chefens Uro var bestandig i Stigen, han var paa Dækket 
baade Dag og Nat, sov næsten slet ikke, røg og drak Kaffe til 
enhver Tid. Hans Ansigtsudtryk bar kendelige Spor af hans Uro 
og Nattevaagen, og Øjnene vare helt underløbne med Blod. 

En tidlig Morgen i dejligt Solskinsvejr, med en laber Brise 
af Vest, der senere gik til N. V. med friskere Vind, havde vi 
nærmet os Eckernførde Fjord og nogen Tid efter sét Dampskibsrøg 
i Kielerfjord, hvilket altid var Tegn paa, at den fjendtlige Flotille 
vilde angribe os. 

Klokken var vel imellem 4 og 5, og der blev slaaet (trommet) 
til »Klart Skib«, d. v. s. at hver Mand i Skibet skulde hurtigst 
muligt møde paa den ham anviste Plads, Kanonerne befris for 
deres Surringer, Krudtmagasinerne aabnes, Haandvaabnene fordeles, 
kort sagt, alt gøres beredt til Kamp. 

Kort efter at jeg var kommen ud af Køjen, kom de fire 
Vagtchefer: Næst-, Tredje-, Fjærde- og Femtekommanderende ind 
i mit Lukaf og meddelte mig, at Flagets Ære ikke tillod dem at 
lystre Chefens Ordre, dersom den lød paa at flygte, men at de 
havde besluttet at attakere Fjenden, hvad saa end Udfaldet vilde 
blive. De vilde dog først spørge mig, som den lægekyndige 
Autoritet om Bord, hvad min Mening var om Chefens mentale 
Tilstand. 

Jeg svarede, at jeg allerede i længere Tid havde næret 
Tvivl om, at den var normal, og at jeg paa Grund heraf ikke be- 
tænkte mig paa at dele Ansvaret og bære Følgerne af et Fore- 
tagende, hvis store Betydning jeg fuldt ud indsaa. 

Efter at have forvisset mig om, at alt var i Orden nede i 
Lazaretet, gik jeg op paa Dækket, og jeg kan med Sandhed sige, 
som det hedder, at Hjærtet sad i min Hals. Chefen var paa 
Dækket, som sædvanlig fuld af Uro og Excitation, stærkt konge- 
stioneret og med et ligesom forvildet Blik. 

Situationen var saaledes: Vi stode ind mod Land, men med 
ikke fuldt skærpede Rær, skulde vi attakere maatte Ordren lyde: 
skærp overalt, klos til Vinden! Skulde vi flygte: vende! og da 
enten op eller ned med Roret, efter som der skulde »ko- eller 
stagvendes« ! 

Under en Bataille er Chefens Plads i et Sejlskib paa Skansen, 
og Næstkommanderende, med Raaberen i Haanden, i hans Nærhed 
for at modtage Chefens Ordre og igennem Raaberen at lade dem 
gaa videre. 

Flotillen var nu kommen udenfor Fjorden og stod lige 
op imod os. 

Saa kommanderede Chefen til Næstkommanderende: vende, 
op med Roret! Næstkommanderende satte Raaberen for Munden 

og kommanderede: skærp overalt, tæt til Vinden! I samme Nu 
f6r Chefen ned i Kahytten, og jeg tvivlede intet Øjeblik om, at 
han i næste Minut vilde komme farende op med Pistolen i Haanden 
og uden Betænkning skyde Næstkommanderende ned, hvortil han 
havde fuldstændig Ret; og derefter vilde Mytteriet være i fuld 
Gang. Men han blev nede i Kahytten. 

Vi stod ned imod de fjendtlige Kanonbaade, der havde 
dannet Slagorden og begyndte at beskyde os paa lang Afstand. 
Efter at have nærmet os til Skudvidde, drejede vi Bredsiden til 
og gav dem et Lag, hvorefter de øjeblikkelig fik travlt med at 
fortøje til Dampskibene, der med fuld Kraft bugserede dem ind 
ad Kielerfjord. Da vi maatte ligge tæt til Vinden, og de havde 
et betydeligt Forspring, lykkedes det os ikke at afskære dem, men 
vi forfulgte dem lige ind under Labø's Kanoner, hvor vi vendte 
og stod ud efter. 

Under denne hele Affære havde vi ikke sét noget til Chefen; 
men saa snart Skydningen var ophørt, og efter at vi havde vendt, 
kom han med et meget fornøjet Ansigt paa Dækket og bød alle 
Officererne ned i Kahytten til et Glas Vin. 

Efter denne Begivenhed kom han ikke oftere i Nærheden 
af Kielerfjord, men holdt Skibet stadigt krydsende i Langelands- 
bæltet, indtil han en Ugestid efter blev afløst af Kommandør 
Aschehoug, jeg tør sige til alles Tilfredshed. 

Chefens Uro og Stundesløshed havde bredt sig over hele 
Skibstjænesten, Mandskabet havde aldrig Ro, den ene Ordre og 
den ene Tjæneste afløste den anden uden Orden eller System. 
Officerernes Misstemning mod Chefen forøgedes Dag for Dag, og 
efter den sidste Tildragelse ansaa man ham for umulig. 

Med Kommandør Aschehoug fik vi den rette Mand til Chef 
Han var bekendt som en dygtig, praktisk Officer, bestemt i sin 
Optræden og dertil human og omgængelig, og det varede derfor 
ikke længe, førend Skibet blev til et Mønsterskib. Vi begav os 
straks paa vor Station i Kielerbugt og forblev der indtil vi 
blev hjemkaldt. 

Med den ny Chef var der ogsaa kommen en ny og hensigts- 
svarende Bestemmelse: at et Dampskib, enten Hekla eller Ejderen, 
skulde ligge paa Station sammen med os for at kunne være os 
til Hjælp, naar vi blev angrebne i Vindstille. Kun faa Dage efter 
at være kommen paa vor Station, fik vi Brug for denne Hjælp. 
I fuldstændig Vindstille blev vi nemlig igen angrebne af Kanon- 

flotillen. »Ejderen« blev surret fast paa vor Styrbordsside, og vi 
holdt os paa vor Plads, indtil Kanonbaadene havde lagt sig i 
Slagorden. Derpaa styrede vi ind paa dem, men med en Kurs, 
der søgte at afskære dem fra deres Retrætelinje. Saa snart de 
opdagede vor Hensigt, opgave de Kampen, bleve tagne paa Slæb 
af Dampskibene og slap ind i Fjorden. Havde vi i Stedet for 
»Ejderenc haft det kraftige Skib »Hekla« til at slæbe os, havde 
vi kunnet afskære og tage deres Kanonbaade. Det var sidste 
Gang vi bleve angrebne. 

Efter at være hjemkommen, blev jeg opfordret til at afgive 
mit Skøn om Kommandør Thomsens mentale Tilstand til en 
Kommission, der var bleven nedsat for at undersøge hans Forhold 
om Bord i Linjeskibet. 

Spørgsmaalet stillede sig for mig saaledes: er han en Kujon, 
eller er der ved hans hele Adfærd, som jeg havde haft tilstrækkelig 
Lejlighed til at iagttage og som jeg til Dels har skildret, Momenter, 
der kunde tyde paa en abnorm Sindstilstand, der vilde kunne 
gøre ham mere eller mindre utilregnelig? 

Der var i Virkeligheden ikke lidt, der talte for den første 
Anskuelse, og det var ogsaa den, der først paatrængte sig mig. 
At beskylde en Officer for Fejghed, er den mest graverende, og, 
dersom den kan bevises, i sine Følger alvorligste Beskyldning, der 
kan overgaa ham. Det følger heraf, at ethvert Moment, enhver 
Omstændighed, der kunde tale for en anden Opfattelse af de fore- 
liggende Kendsgerninger, nøje burde undersøges og samvittig- 
hedsfuldt fremdrages, førend den nævnte Beskyldning blev udtalt. 

Der kom herved i Betragtning en Mislighed, der klæber ved 
den danske og sikkerlig heller ikke er fremmed i enhver anden 
Mindrestats-Marine. Ghefsposterne ere i det hele kun faa og naas 
først i en mere fremrykket Alder, og hvad der er værre, der 
hengaar i Reglen flere, undertiden en Række af Aar imellem 
enhver saadan Kommando. Den lange Mellemtid, der ikke optages 
af nogen nævneværdig praktisk Virksomhed, har hos Flertallet af 
Officerer en højst uheldig Virkning, som al Lediggang, og gør 
disse i Reglen mere eller mindre uskikkede til den ansvarsfulde 
Stilling som Chefer og særlig da for et Skib til en Værdi af flere 
Millioner og en Besætning af 6—700 Mand. At bringe Skibet 
hjem i uskadt Stand, om muligt at undgaa enhver Fare og ikke 
løbe nogen som helst Risiko, der kunde kompromittere deres 
Renommé, bliver i Reglen Højdepunktet af det Maal , der tilsigtes 

af de fleste af disse Chefer. Med Alderen vokser baade Følelsen 
af Ansvar og Forsigtigheden og gaar hos mindre stærke og 
energiske Karakterer over til Ængstelse, Uro og Ubestemthed i 
deres Optræden, og naar Omstændighederne endelig tvinge dem 
til resolut Handling, vælges den Vej, der frembyder mindst Risiko. 

Det var denne Betragtning, jeg lagde til Grund for min 
Bedømmelse af Thomsen. 

Mod den kunde indvendes, at der egentlig ikke kunde være 
nogen Risiko forbunden med at attakere en fire, fem Kanonbaade, 
der overfor et Linjeskib med 84 Kanoner kunde betragtes som 
Mus overfor en Elefant. Denne Betragtningsmaade er ikke rigtig; 
ti Erfaringen fra vor Krig i Aarene mellem 1807 og 1814, der var 
Thomsen vel bekendt, havde lært de engelske Orlogsmænd baade 
at kende og frygte, hvilken farlig Fjende vore Kanonbaade under 
stille Vejr kunde være. Det var desuden utvivlsomt en Fejl, der 
først efter Th.s Afgang blev rettet, at der ikke var medgivet 
Linjeskibet et Dampskib. 

Naar jeg anvender det her fremsatte som Præmisser til 
min Bedømmelse af Th.s mentale Tilstand, bør endnu tilføjes, at 
Th- overtog Kommandoen umiddelbart efter, at to af Marinens 
bedste og kraftigste Skiae vare blevne ødelagte, noget, der bestandig 
optog hans Tanke, og at han i lang Tid næsten uafbrudt var 
søvnløs og idelig paa Færde baade Dag og Nat. At alle disse 
samvirkende Aarsager nok kunde bringe en Hjærne, der i For- 
vejen var skør, ud over Grænsen af det normale, turde være en 
berettiget Slutning. 

Min Erklæring gik i denne Retning og havde til Følge, at 
ingen Krigsret blev nedsat, og at Th. simpelt hen blev afskediget. 

Jeg har i min mangeaarige Tjæneste som Skibslæge ikke 
haft Leg lighed til at prøve mig selv som Kirurg under en alvorlig 
Bataille; de smaa Skærmydsler, vi havde med Kanonbaadene, 
efterlod ingen saarede. At Lægens Stilling under en Bataille 
ikke er af de behageligste og udfordrer Egenskaber, der ikke ere 
givne enhver, kan jeg anføre et Eksempel paa, der ogsaa i andre 
Henseender fortjæner at omtales. 

Bataille-Lazaretet om Bord i et større Skib, Fregat eller 
Linjeskib, er et højt regnet 30—40 Kvadratalen stort, firkantet, 
bælgmørkt Rum i den nederste Del af Skibet, under dets Vand- 
linje og umiddelbart foran det agterste Krudtmagazin. Det be- 
lyses med almindelige Skibslanterner, aabent Lys er strængt 

forbudt. I dette Rum er anbragt et Operationsbord og nogle 
Jærnsænge med Madrats til de saarede, som dog i Reglen, straks 
efter at være forbundne eller opererede, bringes bort fra det ind- 
skrænkede Rum og anbringes paa Bannierne. Foruden én å to 
Underlæger, respektive paa Fregat eller Linjeskib, har Overlægen 
kun Assistance af to eller tre »Krankevægteret, hvortil i Reglen 
bleve udtagne de mest ubrugelige Individer iblandt de »usø- 
vante«, fuldstændigt raa og ukyndige i den Tjæneste, de skulle 
udføre. Min ovennævnte Kollega, Wilken Hornemann, var Over- 
læge paa Fregatten »Gefion« under dens Kamp i Eckernførdefjord, 
en Kamp, der udspandt sig til et fuldstændigt Slagteri om Bord. 
Han var i dén mange Timer fortsatte Kamp uafbrudt i Virksomhed 
med det bestandigt voksende Antal saarede, hvoraf Størstedelen 
vare haardtsaarede med Knusninger og Afrivninger af Lemmer, 
der gjorde uopsættelig Amputation eller andre betydelige Opera- 
tioner nødvendige. Lazaretets Dæk, hvorpaa han stod, var bedækket 
med et flere Tommer tykt Lag af levret Blod, og skøndt Lazaretet 
skulde være skudsikkert, slog Stumper af Granater, der sprang i 
Lugerne paa Batteriet eller Bannierne, Skottet ind til Lazaretet 
i Stykker. 

Det Spørgsmaal ligger nær: hvorledes var denne Gerning 
under disse Forhold udført? 

I Aaret 1852, altsaa tre Aar efter, besøgte jeg den berømte 
Kirurg og Operatør Professor Langenbecks Klinik i Berlin. L. havde 
været den slesvig-holstenske Armes Stabslæge og modtaget i 
Eckernførde de saarede fra »Gefion«. Da L. af min Anbefalings- 
skrivelse saa, at jeg var dansk Marinelæge, spurgte han, om jeg 
kendte W. Hornemann; paa mit Svar, at det var en af mine 
nærmeste Kolleger, bad han mig at bringe ham hans Hilsen og 
fortalte derpaa, »at de opererede og saarede, han havde modtaget 
fra Gefion, var saa korrekt behandlede og forbundne, som om 
det kunde være sket paa et vel indrettet Hospital, og at han i 
høj Grad forundrede sig over, at dette havde været muligt under 
de stedfundne Forhold. 

Jeg kan ikke slutte mine Erindringer om mit Søliv, uden 
at omtale den menige Mand og den underordnede Kommando: 
Underofficersklassen, saaledes som den var den Gang. Mandskabet 
bestod og bestaar vel endnu af to forskellige Elementer: det faste 
og det søværnepligtige. Det faste var inddelt i to Korps: Matros- 
og Artillerikorpset. Det rékruteredes næsten udelukkende af Sønnerne 

af disse Korps, der fra deres skolepligtige Alder bleve underviste 
i Sø-Etatens Drengeskole, fik Klæder og Kost in natura (Rug- 
drenge 1 ) af Marinen, mod Forpligtelse at tjæne et vist Antal Aar 
(paa Kapitulation) i Marinen. Disse Korps var tillige Underofficers- 
skoler, hvori de vedkommende optoges som Lærlinge, der for- 
fremmedes henholdsvis til halv- eller helbefaren Matros eller Kon- 
stabel, Kvartermester, Baadsmandsmath, Baadsmand og Højbaads- 
mand, eller Underkanoner, Kanoner og Overkanoner 2 ). Det var 
gennemgaaende flinke Folk, og Topsgasterne var, under almindelige 
Forhold, næsten altid af den faste Stok. I Underofficersklassen 
havde Marinen et stort Fortrin for Armeen, hvor denne Klasse 
(naar undtages i Artilleriet og Ingeniørkorpset) i Reglen rekruteredes 
af raa og daarlige Elementer. Marinens Underofficerer havde som 
oftest en vis Grad af Dannelse, vare gennemgaaende humane og 
forstode deres Ting. Forholdet imellem Officerer og Underofficerer 
var det bedste, og skøndt Subordinationen om Bord var stræng 
i Principet, mærkedes den aldrig som Hovmod fra den ene Side 
og Kryberi fra den anden, snarere som simpel Høflighed mellem 
overordnet og underordnet. 

Ligeledes var Forholdet imellem Mandskab og Underofficerer 
gennemgaaende godt. Der kunde jo findes en enkelt Krakiler 
iblandt de sidste, men han havde intet Medhold blandt sine 
Kammerater, og dersom Næstkommanderende, hvilket i Reglen 
var Tilfældet, var en human Mand, blev han stærkt begrænset i 
den Skade han kunde gøre. 

Den bekendte Matroshumor havde hjemme i den faste Stok, 
hvor Typen for den egentlige »Ulk« udelukkende fandtes. Der 
var ingen Rivning eller Jalousi imellem de to Korps om Bord, 
men i Land havde Konstablen og Artilleri-Underofficeren en 
strammere Holdning, og civilklædt var han den fine Mand og ikke 
sjældent »Dandy«. 

En Gang i en Samtale med en ældre og tænksom Officer 
kom jeg til at omtale det dygtige Underofficerspersonale, som 
Marinen var saa heldig at have; han indrømmede Rigtigheden, 
men ytrede Tvivl om, at det vilde vedblive i Fremtiden. Sin 



*) Benævnelsen skyldtes, at de som deres Andel af Kosten modtoge et vist 
Kvantum Rug. 

f ) Toppen af Underofficersklassen fik, dog kun undtagelsesvis, Karakter af 
henholdsvis Skipper eller Tøjhusløjtnant. 

Tvivl grundede han paa, at Underofficererne i Reglen giftede sig 
uheldig, Bekendtskabet stiftedes som oftest i Dansesalonerne med 
mere eller mindre enerverede og i fysisk Henseende svækkede 
Fruentimmer, der frembragte et svagt og daarligt Afkom. Hvor- 
vidt hans Frygt har været begrundet, kan jeg ikke afgøre; de 
nuværende Søkrigstnaskiner stille ganske andre Opgaver til deres 
Betjæning, end hin Tids prægtige og majestætiske Orlogsskibe, 
hvori Sømandsdygtigheden spillede den overvejende Rolle. Jeg 
har blandt de ældre Underofficerer truffet fuldstændige Typer paa 
de af Marryat beskrevne. Jeg mindes saaledes en Højbaadsmand 
Christian Sørensen, som et Eksemplar, der i alle Henseender kunde 
maale sig med det af M. i Midsh'man Easy saa fortrinligt skildrede. 
Han var over Middelhøjde, kraftig bygget, runde Bevægelser, sort 
som en Ravn, to Rækker skinnende hvide Tænder og et Par Øjne, 
han havde Ævne til at spile op til den næsten dobbelte Størrelse, 
uudtømmeligt Humor og for Resten det godmodigste Menneske 
under Solen. Naar en Mand skulde have en alvorligere Røffel, 
begyndte han med at sé paa ham med de opspilede Øjne, og han 
lignede da en Djævel mere end et Menneske, og den ulykkelige 
Synder ventede hvert Øjeblik at blive slaaet i Kvas; derpaa be- 
gyndte en Forelæsning om, hvad han havde forbrudt, og hvad det 
kunde føre til, hvilket blev skildret med de mørkeste Farver, og 
saa kom Konklusionen, der lød: hvorledes Synderens Tarme, 
Lever og Lunge skulde mases og brases, Hjærrieskal, Arme og 
Ben skulde flækkes og brækkes — naar han næste Gang bar sig 
ad som et Hestehoved og en Landsoldat. 

Den Mening, jeg i mine Erindringer fra min første Sørejse 
til Vestindien har ytret om det menige Mandskab, har jeg ikke 
efter mine mange senere Sørejser haft Anledning til at forandre; 
den gælder fuldtud for vort søværnepligtige Mandskab. 

Det er kun smaa alvorlige Affærer, jeg har oplevet om 
Bord, men det har været mig en sand Fornøjelse at iagttage 
Mandskabet i Aktion. Jeg tror sandelig ikke det gaar med større 
Oprømthed og Glæde til Dans eller anden Lystighed, end til 
Kanonerne, naar det gælder om at slaas; Øjnene gnistre ordentlig 
af Begærlighed efter at være med. De to Gange vi vare i Affære 
med Linjeskibet Skjold skete det begge Gange, at mine Syge- 
vogtere, der skulde være til Tjæneste i Lazaretet, vare forsvundne 
og fandtes i fuldt Arbejde med Kanonerne. Efter at Affæren var 
forbi, vakte det den største Fortrydelse hos Officerer og Mandskab, 

at vi ingen saarede havde f%aet, og, oprigtig talt, syntes 
vi Kirurger ogsaa, det kunde være ret interessant at have faaet 
lidt Afveksling i vor fredelige, dagligdags Virksomhed. 

Det Slægtled af Søofficerer, der havde faaet deres Uddan- 
nelse i den Sneedorfske Skole, og som paa den Tid, her er under 
Omtale, rekruterede Marinens Chefsposter, var gennemgaaende et 
djærvt, fysisk stærkt udviklet Personale, med en i Reglen udpræget 
Følelse af Selvbevidsthed og Selvsikkerhed. Den S.'ske Opdragelses- 
metode havde udviklet disse Egenskaber. Foruden Vaabenbrug 
dreves Legemsøvelser, Gymnastik og især Svømning, næsten til 
Yderlighed. Denne sidste Idræt belønnedes for overordentlige 
Præstationer med et Kys af en af Admiral S.s smukke Døtre, og 
hvilken Søkadet vilde ikke sætte Livet til for en saadan Pris. 
Der er bleven fortalt mig, at Svømmeren undertiden halvdød af 
Udmattelse kom op af Vandet for at tildeles denne Belønning. 
Ogsaa Legene vare af en voldsom Beskaffenhed, især var Gaaen 
paa Stylter og Kamp imellem Styltegængerne en yndet Idræt; 
med et Arm- eller Benbrud ved denne Lejlighed toges det ikke 
saa nøje. Sømandsdygtigheden stod øverst paa Listen, den 
stramme militære Uddannelse passede ikke ind i dette Program. 

At kunne manøvrere, maniere og navigere et Skib til Fuld- 
kommenhed, og holde det saa rent og pynteligt som en Dames 
Boudoir, blev betragtet som Toppunktet af, hvad der skulde naas, 
og føjedes hertil Mandskabets fornødne Indøvelse i Kanoneksercits, 
der af Chefer af den rigtig gamle Skole kun blev udført, fordi 
den stod i Reglementet, vare hermed Fordringerne til en Skibschef 
opfyldte. En Søofficer udgaaet af denne Skole ansaa sig for at 
staa højt over alle andre Klasser af Samfundet, og en Skibschef, 
indenfor sit Omraade, for at være baade almægtig og alvidende. 
Jeg mindes flere Gange at have haft heftige Disputer med de 
subalterne Officerer om Begrænsningen af Chefens Myndighed, 
saaledes naar de f. Eks. paastode, at dersom Chefen befalede mig 
at gaa op og klare Vimplen, skulde jeg adlyde. 

Saa godt som alle disse ældre Officerer havde en udpræget 
Antipati mod Landofficerer og Jøder. 

Iblandt hele denne Stok af ældre Officerer var der kun 
ganske faa med en højere Intelligens og en mere alsidig Dannelse; 
der næredes en vis Frygt for, at denne ikke lod sig forene med 
virkelig, praktisk Sømandsskab, og Betegnelsen »lærd« anbefalede 
ikke den Officer, der bar den. 

Dette har selvfølgeligt forgndret sig; de Krav, Nutiden stiller 
til en Søofficer, ere vidt forskellige fra hin Tids og gaa i helt 
forskellige Retninger. Et vil jeg dog ønske ^altid maa blive 
staaende: den gamle Marines Esprit de corps. Den fælles 
Opdragelse paa Akademiet, Samværet om Bord, Afsluttetheden 
som selvstændig Stand, Marinens udelukkende Danskhed og dens 
hæderlige Krigshistorie havde rodfæstet denne. 

Skøndt Kritiken indbyrdes kunde være baade skarp og 
hensynsløs, og Koterier ogsaa fandtes, ophørte Kammeratskabet 
aldrig, og mod fremmed Kritik rejste Standen sig som én Mand. 

A. G. Drachmann. 

Oelv hedder jeg N. N., og jeg har en Række Omgangs- 
fæller, der bære Navnene: Bech, Buch, Brandt, Bruus, Jensen, 
Jonsen o. s. v. 

Naar jeg fortæller en af disse Venner, f. Eks, Hr. Bech, at 
nu kender jeg omtrent 1000 af mine Forfædre, bliver jeg gærne 
betragtet med et vantro, noget sky Sideblik, og det er et rent 
Held, om jeg i den Anledning undgaar det aandrige Spørgsmaal, 
om jeg virkelig kan følge Slægten N. N. saa langt tilbage. Min 
Meddelelse taber betydelig i Interesse, naar jeg forklarer, at det 
er mine Forfædre baade paa Mands- og Spindesiden, hvorom 
Talen er; de sidste er Hr. Bech ikke rigtig tilbøjelig til at regne 
med til mine Forfædre, hvilket jeg kan skønne deraf, at han bliver 
synlig overrasket, naar jeg mener ham berettiget til at have 
f. Eks. 8 Oldeforældre; han har aldrig i sine Dage skænket andre 
end Oldefader Bech og Hustru en Tanke. Vi faa imidlertid let 
dette klaret, at han nødvendigvis maa have 8 Oldeforældre, med 
mindre hans Forældre ere Søskendebørn. 

Naar jeg dernæst urgerer, at hans Oldeforældre — under 
samme Forudsætning for deres Vedkommende — har hver 8 
Oldeforældre, og at der altsaa for et Par Hundrede Aar siden 
levede 64 Individer, hvem han skylder sin Tilværelse, i den For- 
stand, at hvis et eneste af disse 64 Mennesker f. Eks. var druknet 
i sin Barndom, saa havde jeg ikke haft den Fornøjelse at kalde 
Hr. Bech med Vennenavn — ja saa bliver han paany urolig og 
mener at kunne slaa min Paastand af Marken med den Betragt- 
ning, at havde hans Oldemoders Oldefader ikke faaet den Kone, 

han fik, saa havde han vel nok faaet en anden Kone, og hvad 
skulde der saa have været i Vejen for, at deres Søn kunde være 
bleven Hr. Bechs Oldemoders Bedstefader! — Hr. Bech er imid- 
lertid en intelligent Mand, og han indrømmer derfor snart det 
fuldkommen uholdbare i denne Hypotese. Han tager Konsekven- 
serne af sin Indrømmelse og gaar ind paa, at der paa salig Erik 
Ejegods Tid maa have levet 2 24 = 16,777,216 Individer, af hvilke 
hvert eneste har været en conditio, sine qua non, for hans Til- 
værelse — forudsat, at hans Forfædre ikke have været letsindige 
nok til at indgaa konsangvine Ægteskaber, hvilket for øvrigt turde 
være ret sandsynligt, alene af den Grund, at Menneskene ere 
nogle ret letsindige Væsener, selv de besindigste af dem. 

Hr. Buch er Filosof. Da jeg har givet ham Lejlighed til at 
blade i mine Ophavstavler, spørger han med overlegen Medliden- 
hed, hvad Betydning jeg tillægger en Omstændighed, som han 
finder noteret i Optegnelserne, nemlig at Povl Jensen og Johanne 
Pedersdatter, der levede paa Reformationstiden , havde 12 Børn, 
og om jeg vilde være tilbøjelig til at sætte noget ind paa den 
Sag, om han nu paastod, at de kun havde 11 Børn. Jeg for- 
klarer ham, at hele min Eksistens netop er knyttet til dette for- 
træffelige Ægtepars 12te og sidste Barn, og at Spørgsmaalet derfor 
har en absolut Interesse for mig. — Han indvender med en vis 
Berettigelse, at jeg jo dog ikke er i Stand til at hindre Povl 
Jensen i at have faaet 12 Børn, og at jeg i det hele taget ikke 
kan gøre ugjort en eneste af de Handlinger, som alle disse mine 
Forfædre ha ve, udført; han synes derfor, at jeg lige saa godt kunde 
lade dem hvile, i Fred i deres Grave, i Stedet for at gøre deres 
Liv til Genstand for nærgaaende Undersøgelser. Hvorfor vil jeg 
dog notere saadanne Fakta, sgm at min Oldemoder døde som 
sindssyg, at min Morfader led af Stendannelser i Galden, at min 
Farfaders Dødsaarsag var phthisis pulmonum, at en af mine 
Forfædre var en ødsel Mand, der satte en stor Medgift overstyr 
og døde forgældet, eller at en anden var noget hastig af Karakter, 
en tredje noget paaholdende, at en fjærde havde Svaghed for løse 
seksuelle Forbindelser, at en femte havde misdannede Tommel- 
fingre og en sjette mangelfuldt udviklede Øreflige eller et betyde- 
ligt Hareskaar. Sæt en Gang , at en af mine Forfædre var rendt 
med en Kasse betroede Penge, mon jeg saa ogsaa vilde notere dette? 

Jeg indrømmer Hr. Bech, at det vilde være med en vis 
Overvindelse, at jeg vilde notere en saadan Kendsgerning, og 

det i jo højere Grad, jo færre Slægtled der var mellem mig og 
den langfingrede, uagtet jeg vilde være lige uskyldig i Svigen i 
alle Tilfælde. Filosofen Buch faar mere Interesse for mine Ophavs- 
tavler, da han erfarer, at jeg derved kun søger at skaffe mig 
Midler i Hænde til at stille mit eget og mine eventuelle Børns 
Horoskop og til at erkende, hvorfor enhver af mine Forfædre 
har maattet gaa Tilværelsen igennem med de Egenskaber, som 
han eller hun notorisk har haft, med andre Ord, at det er Arve- 
lighedsteorien , som jeg søger at faa konstateret gennem mit 
eget Ophav. 

Genealogiske Interesser ere slet ikke saa fremmede for Folk i 
Almindelighed. Hvad enten de hedde Brandt eller Bruus, ja selv 
om de kun hedde Jonsen eller Jensen, kommer der gærne paa et 
eller andet Tidspunkt af deres Liv en forunderlig Lyst over dem 
til at faa opklaret, »hvor egentlig Familjen Brandt, Bruus, Jensen 
eller Jonsen stammer frac Især mælder denne Lyst sig, naar Hr. 
Brandt, Bruus o. s. v. er under tilfredsstillende økonomiske Om- 
stændigheder, og der er et Par Mennesker af samme Navn, som 
indtager en lige saa høj eller helst endnu højere Plads i Samfundet. 
Hr. Brandt foranlediger altsaa, at en Fagmand samler og befor- 
drer i Trykken udgiven en Stamtavle over »Familjen Brandt c, 
eller naar det gaar højt: »Brandt -Ættens Historie«. Deri om- 
handles saa paa det omhyggeligste alle de mandlige Individers 
Liv fra Vugge til Grav — Kvinderne omtales, og for at man kan 
vide, hvor de blive af, noteres ogsaa deres Ægteskaber; men 
deres Børn finde ikke Plads i »Brandt-Ættens Historie«, end min- 
dre deres Børnebørn o. s. v. Dette er selvfølgeligt. Hr. Brandt, 
og hans Fagmand med, antager nemlig, at alt, hvad der hedder 
Brandt og som har den samme Hr. Brandt til Oldefader, har 
mere tilfælles end Navnet, og Sandsynligheden er ogsaa derfor; 
men han tror aabenbart ikke, at flere eller maaske endog de 
fleste af disse Brandter kunne have meget mere tilfælles med 
Bruuserne eller andet godt Folk, med hvem der er Slægtskab paa 
Spindesiden. Han slipper Kvinderne Brandt, saa snart de vel ere 
indløbne i Ægteskabets Havn, fordi han mener, at de Brandtske 
Ejendommeligheder forsvinde ved Navnbytningen. Han er ikke 
klogere end Hr. Bech, som aldrig har tænkt over, at han har 8 
Oldeforældre, hvis Ejendommeligheder ere nedarvede paa ham, 
uden at det paa Forhaand kan afgøres, hvem af disse 8, der 
kraftigst har været i Stand til at forplante sin Ejendommelighed. 

Tilskueren. 1890. 39 

Hr. Brandt tror sig med langt fastere Baand knyttet til Oldefader 
Brandt end til sine andre tre Oldefædre, og af hvad Beskaffenhed 
hans fire Oldemødre var, er ham den ligegyldigste Ting af Verden; 
han er ikke langt fra at forsværge, at han er i Familje med dem, 
skøndt det maaske netop er en af dem, der har givet ham Sær- 
præget, som er alt andet end Brandtsk. 

Jeg omtaler dette saa udførlig, fordi jeg ikke kan dele Hr. 
Brandts Interesse for Familjen Brandt o: for Mændene Brandt — 
og jeg har ikke en Smule mere tilovers for Familjen N. N.; jeg 
anser denne Maade at dyrke Genealogi paa for fuldkommen bar- 
barisk, idet den i Virkeligheden tror Kvinderne udelukkede fra at 
øve nogen kendelig Indflydelse paa Slægtens Beskaffenhed. Jeg 
anser Metoden for fuldkommen uvidenskabelig og af yderst be- 
grænset Interesse, da den kun fragmentarisk giver nexus mellem 
Generationerne. »Brandt -Ættens Historie«, serveret paa denne 
Vis, er kun en Række Biografier af Mænd, der ikke behøve at 
have andet til fælles end Navnet Brandt. I Modsætning dertil 
vilde jeg finde Hr. Brandts Ophavstavle, en Samling af de 
fyldigst mulige Meddelelser om de Personer, han skylder 
sin Tilværelse, af ulige større Betydning og Interesse, især hvis 
jeg kom i det Tilfælde, at enten jeg bejlede til hans Datter eller 
han til min. 

For mangt et Individ vil hans eller hendes Ophavstavle, 
naar den er blot nogenlunde fuldstændig, nøjagtig og detailleret 
ført, være saa udpræget, at man uden Spaadomsævne vil kunne 
stille Individets Prognose; den vil prædestinere det til at gaa ad 
undas eller reusere, til at nyde Sundhed eller plages af bestemte 
Sygdomme, til en større eller mindre Begavelse, en mildere eller 
mere udpræget Form af Sindssygdom, en jævn Trivsel af eller 
en Hensygnen af Slægten eller muligvis en frodig Opblussen af den. 

Man vil være i Stand til at fælde en langt retfærdigere 
Dom over en Person, naar man kender hans Ophavstavle, end 
hvis man kun kender Personen selv; til mange af hans Handlinger 
vil man finde Nøglen i Ophavstavlen og kun der. En Historikers 
Dom over en Mand bliver derfor ogsaa først da paalidelig, naar 
han dokumenterer den med sin Helts Ophavstavle — ogsaa hans 
Efterkommeres Skæbne kan i den Henseende være oplysende — 
ja end ikke en juridisk Dommer kan i alle Tilfælde fælde en ret- 
færdig Dom uden Kendskab til Delinkventens Ophavstavle. 



Digitized by Google 



Ophavs-Tavler. 



601 



Hvis jeg indgaar Ægteskab uden først at have raadført 
mig med Ophavstavlen for det Individ, hvis Skæbne jeg vil knytte 
til min, og med hvem jeg vil avle Børn, da handler jeg meget 
letsindigt. At tage til Ægtefælle en, der har samme Blod som 
jeg selv, eller en, der tilhører en brystsvag, sindssyg eller af 
andre indgribende Svagheder hjemsøgt Slægt, det er det samme 
som at dømme en eller flere af sine Efterkommere til Død i Utide 
eller Vanskæbne. 

Men hvorfor det højtidelige Navn Ophavstavler? Er det 
da ikke nok, naar man kender vedkommendes Forældre, gennem 
hvem tidligere Slægtleds Ejendommeligheder maa nedarves til 
ham? Langt fra. Det vil indrømmes, at man kun er slet hjulpen, 
naar man til Forklaring af f. Eks. Luthers højst ejendommelige 
stærke Personlighed faar at vide, at han var Søn af et Par 
fattige, men fromme Bjærgfolk. Nu er det jo nok muligt, at denne 
Karakteristik af Forældrene ikke er udtømmende; men vist er det, 
at Naturen ofte synes at være lunefuld deri, at den lader Ejen- 
dommeligheder overspringe et eller flere Slægtled for at lade dem 
fremtræde i en potenseret Form i et eller flere af de derpaa følg- 
ende Led. 

Gennem hvilket Antal Slægtled man vil kunne genfinde 
en Slægt-Ejendommelighed, er det ikke muligt at sige i Alminde- 
lighed. Ofte ser det ud, som om den kan følges gennem 5—6 
Slægtled; men det beror selvfølgelig paa, hvor udpræget denne 
Ejendommelighed er, og hvilke Hindringer, der lægges Naturen 
for at fortsætte den abnorme Udvikling, altsaa hvilket Blod der til- 
føres Slægten, og hvilke Livsbetingelser dens Individer komme under. 

Tit synes det, som om en udpræget Ejendommelighed 
optræder spontant, den kommer og gaar med et enkelt Individ. 
Men Aarsagen til, at Tilfældet ser saa isoleret ud, vil ved nær- 
mere Undersøgelse vise sig enten at være den, at Kilden til Ab- 
normiteten ligger saa mange Slægtled tilbage, at man har glemt 
dens Tilstedeværelse, eller at Ejendommeligheden har skiftet Form, 
idet f. Eks. stor Begavelse har avlet Sindssygdom, denne dernæst 
har frembragt Idioti eller Epilepsi, muligvis med indskudte Slægt- 
led af temmelig normal Karakter. 

— Men jeg glemmer min Ven Bruus; han er Mathematiker 
og Regnemester paa en Hals. Han finder i den Anledning kun 
én Ting ved min Ophavstavle, som han kan skænke sin Opmærk- 
somhed, og det er den Omstændighed, at man der ved et Tal, 

39* 

med et andet Tal som Jndex, finder angivet paa en aldeles utve- 
tydig Maade, hvilket Slægtskabsforhold der er mellem mig og 
ethvert af Ophavstavlens Individer. Han morer sig med at ud- 
finde i den kortest mulige Tid, at f. Eks. Nr. 481,9 er min Mor- 
moders Mormoders Farfaders Farfaders Fader, og at det passende 

kan gengives ved Signaturen — 1111 1 medens 481, n 

staar i samme Slægtskabsforhold til min Farfader eller er min 

11 11111. 

Til Oplysning om , hvorledes Hr. Bruus kommer til disse 
Resultater, hidsætter jeg eksempelvis i skematisk Form et Stykke 
af en Ophavstavle for en Dame, som har levet, nemlig Jytte Krag : 



Niels Krag 
1.. 



Jytte Høeg 

2.3 



Jørgen R. 

3.2 



l.i Mogens Krag 



|2. 3 Sofie Juel 



3.3 Stygge Høeg 



4.3 Anna Ulfstand 



5.i Holger Rosenkr. 



6.3 Sofie Brahe 



KristenseJ.< 
4.« 



7.$ Jens Juel 



8.3 Ide Lange 



1.4 
2.4 
3.4 
4.4 
5.4 
6.4 

[7., 

I 8.4 

9.4 
10.4 
11.4 
12.4 
13.4 
14.4 
15.4 
16.4 



/Erik Krag l.s 

\ Karen Kalv 2.5 

i Mogens Stampe 3.5 

t Maren Sefeld 4.s 

fEnevold Juel 5.5 

\ Inger Flemming 6.s 

fOve Lunge 7.5 

l Anna Friis 8.5 

fJakob Høeg 9.5 

\ Johanne Krumpen 10.5 

jKlavs Bille ll.s 

t Elsebeth Ulfstand 12. 5 

p™™tti^+o*,,j (Holger Ulfstand 13.» 
GregerUlfstand| An ^ a Podebusk 14>5 

Anna Lanse / Erik Lan ^ e 15s 
Anna Lange { Begge R ose nkr. 16.* 

Rosen., »- 
Dorthe Lange {££ &j£ £ 



Niels Krag 
Else Stampe 
Niels Juel 
Kristence L. 
Just Høeg 
Sidsel Bille 



Axel Brahe 



Mette Gøye 
Herman Juel 



Maren Juel 



fOtto Brahe 21. 5 
\ Beate Bilde 22. 5 
jFalk Gøye 23. s 
tide Ulfstand 24.* 
(Niels Juel 25.s 
\Kristence Lunge 26. 
fJens Juel 27.5 
l Anne Skram 28.5 
fGunde Lange 29.5 
) Karen Brejde 30.5 



Hans Lange 
Johanne 



Som det ses, er der anført Navnet paa Faderen og Moderen 
til hvert enkelt Individ indtil 5. Led, og Faderen er stillet øverst. 
For hvert Slægtled er der derefter givet hver Person et Tal fra 

1 til 2x fra oven nedad, og dette Tal har x som Index ved Foden 
til Angivelse af Generationen. Et Par Ægtefolk, Mand og Kone, 
er altsaa angivet henholdsvis ved et ulige Tal og det derpaa følg- 
ende lige Tal; halverer man det sidste, faar man Numeret paa 
det betragtede Ægtepars Kontingent til næste Slægtled. Nr. 11,5 er 
altsaa Fader til 6,4, der er Moder til 3,8, som atter er Fader til 2,«, 
Moder til l,i o: Nr. 11,5 er Jytte Krags 1—1—1, og Nr. 29,7 er 
hendes 1 11. En saadan systematisk Numering med- 
fører den Fordel, at man kan indrette sin Ophavstavle i Bog- 
form, kan anføre saa meget man vil om hver enkelt Person og 
opføre dem i en hvilken som helst Orden, naar man kun giver 
hver af dem det rette Numer med den rigtige Generationsindex. 

Min Ven Jensen er digterisk anlagt. Han ynder at læse 
Historie, dog ikke detaillerede Undersøgelser, men helst et rigtig 
tragisk Stof, fremstillet i et klangfuldt Sprog, i store raske Træk 
og med en Islæt af ægte Poesi — han foragter Personalhistori- 
kernes sædvanlige gudsjammerlige Bedemandsstil. Hvilken Henryk- 
kelse betog ham ikke forleden, da han ved at blade i et personal- 
historisk Værk, som han fandt liggende paa mit Bord, aldeles 
uvæntet fandt en hel Side gedigen Poesi, ja den strakte sig endog 
om paa den næste Side. 

Det var. i Billeættens 1. Del Side 149, at Hr. Jensen op- 
dagede et Stykke første Klasses Historieskrivning, og jeg maatte 
indrømme ham, at det var et ualmindelig tiltalende Sprog. 

Det var da naturligt, at vi diskuterede Indholdet af disse 
gyldne Ord, og særlig standsede vi ved et saaledes formuleret 
Spørgsmaal: »Hvor ligger Grunden til den sørgelige Skæbne, der 
rammer saa mange af Middelalderens berømte Slægter i det 15de 
Aarhundrede? I dette eller i Begyndelsen af det følgende Aar- 
hundrede uddø Skarholmsslægten , Basser, Lunger, Limbækker 
Friller, Brokker, Høeger, Hvider og endnu flere Slægterc Det er 
helt trist at høre, at Slægterne ofte »hensygne midt i deres kraf- 
tigste Blomstringc Da Forfatteren — efter med kraftig Haand 
at have afvist ydre Betingelser som lige saa lidt medvirkende til 
denne de gamle Slægters Uddøen som Giftermaal mellem nær- 
beslægtede — mælder sig renonce og udtaler: »Vi staa her lige 
over for et fysiologisk Spørgsmaal, som først talrige og nøjagtige 
Undersøgelser af de til Slægternes aftagende Livskraft, Levedyg- 
tighed og Forplantningsævne knyttede Ejendommeligheder kunne 
besvare« — saa kommer Hr. Jensens Fantasi i den heftigste 

Bevægelse, han kimser ad alle fysiologiske Forklaringer og tror 
ubetinget paa en .rædsom Forbandelse, der er kommen til at 
hvile paa disse ulykkelige Slægter, en Gudernes Hævn, som ram- 
mer de uskyldige i 3dje og 4de Led. 

Jeg tillader mig at dæmpe hans Ekstase med følgende 
Spørgsmaal: Dersom en Mand har 10 Børn og saaledes har be- 
vist sin Forplantningsævne; hvis Eksistensen gennemføres f. Eks. 
for de 8's vedkommende, og de 6 af dem faar Børn, lad os sige 
gennemsnitlig 5 hver, kan man da bebrejde denne Slægt Mangel 
paa Livskraft, Levedygtighed eller dog Forplantningsævne? 

Hr. Jensen mener ubetinget nej. 

Uden andre Forudsætninger, end de givne, er det sandsyn- 
ligst, at de nævnte 6 Børn i andet Slægtled ere fordelte med 3 af 
Mandkøn og 3 af Kvindekøn; men det kunde dog hændes, at de 
alle 6 var af Hunkøn, uden at Forplantningsævnen derved kan 
siges at være kompromitteret. Men i saa Tilfælde er Manden 
med de 10 Børn vidunderlig nok bleven ramt af den »sørgeliget 
Skæbne, at hans Slægt uddør med ham, uagtet han har 30 Børne- 
børn, som godt kan være af Mandkøn alle sammen, og maaske 
150 Børnebørns Børn, de prægtigste Unger alle til Hobe. Stakkels 
gamle Mand! 

' Mændene ere altsaa at anse ikke alene som Repræsentanter 
for Slægten, men som ene udgørende Slægten! Hvilken Plads 
mon der saa lævnes Kvinderne, ikke nogen meget højere end 
Kvæg og Bohave, uagtet det meget ofte just er en Kvinde, der 
bringer Styrke, Begavelse eller værdifulde Egenskaber ind i en 
Slægt, eller som i sig samler Slægts-Ejendommelighederne, medens 
de Mænd, der repræsentere eller udgøre Slægten, kun eje det 
jammerligste Lavmaal af vital Kraft. 

Hvordan forholder det sig altsaa med den sørgelige Skæbne, 
der rammer den oven omtalte Mand? Den bestaar aabenbart 
ikke i, at han og hans Børn savne Livskraft, Levedygtighed og 
Forplantningsævne; baade han selv og hans Descendenter kunne 
være særdeles levedygtige, energiske Individer. Det er saa langt 
fra, at den Omstændighed, at en Mands Børn udelukkende eller 
for Størsteparten henhøre til Kvindekønnet, vidner ugunstig om 
hans Livskraft; det turde endog være en ret velkonstateret Kends- 
gerning, at jo yngre og kraftigere Manden er, desto større er 
Sandsynligheden for, at han avler Pigebørn, medens gamle Mænd, 
der gifte sig med unge, stærke Kvinder, med temmelig Sikkerhed 

kan gøre Regning paa at faa mandlige Livsarvinger. — Den 
sørgelige Skæbne, der ramte Basser og Lunger, Friller og Brokker 
o. s. v. i det 15de Aarhundrede, er vist nok af samme Slags som 
den, Manden med de 10 Børn blev et Offer for, og reducerer sig 
til, at Navnet ikke er gaaet i Arv efter den i dette Samfund nu 
herskende Regel; den Gang var denne Regel jo for øvrigt i den 
Grad lidt almindelig, at det var meget faa Slægter, der havde et 
fælles Familjenavn, ja selv en af de ulykkelige nævnte Slægter, 
den saakaldte Skarsholmsslægt , havde ikke noget saadant, og af 
Lungerne var det kun Olufferne, som førte dette Navn. Græde- 
pilene, som ere etablerede over disse Slægter, burde maaske er- 
stattes af mægtige Ege, saasom disse Slægters Dygtighed gennem 
Kvinder utvivlsomt er taget i Arv af talrige Individer og gennem 
mange Generationer, hvis man da ikke vil nøjes med at henfalde 
i tragikomisk Rørelse over, at mer eller mindre tilfældige Om- 
stændigheder have udvisket det skønne Navn og kun lævnet en 
Mand forplantningsdygtige Skud af Hunkøn i en enkelt Generation. 

Hr. Jensen og jeg bleve altsaa enige om, at der ikke er 
den mindste Smule mere Stads ved Mand efter Mand end ved 
Mand efter Kvinde, at min Sønnesøn kan være et stort Afskum, 
der hverken ligner mig eller min Kone, medens min Dattersøn er 
vort udtrykte Billede, altsaa en Engel. 

Vi bleve endvidere enige om, at hvis Paastanden om en 
samtidig Uddøen af en Række Stormandsslægter er ensbetydende 
med, at samme Generation i dem alle ikke frembragte Mand efter 
Mand, saa vilde denne Omstændighed, skøndt den i Betragtning af 
Rækkens Lidenhed er stærkt præget af Tilfældighed, maaske have 
en vis ringe Grad af Interesse; men denne reduceres til Nul, naar 
Samtidigheden maa udstrækkes til mer end et Aarhundrede o: til 
3 — 4 Generationer. Vi fandt, at det vilde være af ulige større 
Interesse, om det kunde paavises, at en Række fremragende Indi- 
viders nærmeste Efterkommere kun fik et Lavmaal af Livskraft, 
paaviseligt gennem deres Mangel paa Ævne til at finde sig til 
rette i Samfundet og hævde sig en Plads deri eller gennem 
Mangel paa Ævne til at forplante sig, være sig gennem mandligt 
eller kvindeligt Afkom. 

Vi gav ikke efter for den Fristelse, som frembød sig, til at 
undersøge, med hvilken Ret den lærde Forfatter af Billeættens 
1ste Del udelukker ydre Aarsager til Mændenes Faatallighed i de 
nævnte »hensygnende« Stormands-Slægter; selv nævner han ingen 

andre end Krig, Farsot, slelte materielle Livsvilkaar og en ringe 
politisk Indflydelse. Men der er dog ganske sikkert andre end 
disse, som oven i Købet anderledes let kunne sættes i Forbindelse 
med den Omstændighed, at nogle Stormandsslægter, hver til sin 
Tid, kun have Pigebørn, der opnaa Betingelserne for at forplante 
sig, eller at andre muligvis kun faar faa eller slet ingen Børn. 
Dette sidste behøver ikke at have Sterilitet eller Slægtdekadence 
til Grund; det er f. Eks. ikke noget ualmindeligt, at en af de 
første Fødsler gør en Kvinde uskikket til at føde flere Børn, uden 
at hun derfor maa stemples som et degenereret Individ. 

Dersom de ofte nævnte Slægter virkelig ere degenererede, og 
der er en fælles Grund dertil, da er det naturligt først og fremmest 
at søge denne i hyppige Ægteskaber mellem beslægtede Individer; 
men det turde ikke være rigtigt ved en saadan Undersøgelse at 
akkviescere ved, at Giftermaal mellem nærbeslægtede var strængt 
forbudt. Man kan nemlig ganske trøstig gaa ud fra, at de faa 
virkelige Magnatslægter, der den Gang fandtes her i vort lille 
Land, saa snart som muligt giftede sig ind i hverandre paa ny, 
da det jo gjaldt for dem at holde Godserne samlede; men ingen 
kan paa Undersøgelsernes nuværende Standpunkt sige, hvor skade- 
lig for Efterslægten Ægteskaber mellem fjærnere beslægtede kan være. 

Min Ven Bruus ryster paa Hovedet ved denne Bemærkning 
og ytrer Tvivl om, at Blod er saa fint mærkende, at en Række 
Søskende gennemgaaende skulde være skadelig paavirkede af den 
Omstændighed, at de have f. Eks. en og samme Mand til 3,4 og 
til 25,5 eller samme Kvinde til 20,5 og til 30,5 (se Jytte Krags 
Ophavs-Tavle). Jeg indrømmer ham, at Sandsynligheden derfor 
er ringe, ihvorvel Muligheden er tilstede. Men Forholdet bliver 
et noget andet, naar et Individ nedstammer ad 10 Linjer fra én 
Mand, ad 15 fra én bestemt Kvinde, ad 20 fra et tredje Individ 
som Ophav o. s. v. — Nu lade vi ganske vist nok være med at 
paavise, at noget saadant fandt Sted for de sidste Mænds vedkom- 
mende af Navnet Basse, Lunge, Brok, Høeg o. s. v.; men mon 
dog ikke Sandsynligheden er for, at det har været Tilfældet? 

Jeg vil blot indskyde den Bemærkning, at vi ej heller vide, 
fra hvilket Tidspunkt Kirkens Forbud mod Giftermaal mellem 
nærbeslægtede blev strængt overholdt. Hvad der er lævnet os af 
Kendskab til Skjalm Hvides nærmeste Efterkommere kunde 
tyde paa, at man i Valdemarernes Dage ikke tog det saa nøje i 
den Henseende. 

Derimod var Reglen saa fortrinlig fæstnet paa Reformations- 
tiden, at den holdt sig længe derefter. Tage vi saaledes det oven 
anførte, ganske vilkaarlig valgte Individ, Jytte Krag, der levede i 
den sidste Halvdel af det 17de Aarhundrede, og om hvis mulig 
degenererede Habitus vi ikke vide andet, end at hun tog til Mand 
en tysk Æventyrer — en Zerbster, Andreas Borneche, som fra 
Lejeknægt havde svunget sig op til Major — da se vi af hendes 
Ophavs -Tavle, at hun ganske vist ikke er et Produkt af nær- 
beslægtedes Ægteskaber. Men gennemfører man, saa vidt muligt, 
Tavlen det dobbelte Antal Slægtled igénnem, vil man finde, at 
hun f. Eks. mindst ad 11 Linjer nedstammer fra Rigsraaden Hr. 
Niels Jensen til Tange, som er hendes 77,9, 121,9, 95,io, 217,io, 
257,io, 293,io, 453,io, 1009,io, 665,n, 713,n og 799,n. Til den 
ældste kendte Oluf Lunge som Ophav kan hun ad 15 Veje føres 
op; til Marsken Erik Nielsen (Banner) ad mindst 14 Linjer o. s. f. 
At Jytte Krag saaledes er et Produkt af mange konsangvine 
Giftermaal, lader sig ikke nægte, og dette turde saa langt fra være 
noget specielt for hende, at de fleste andre af hendes samtidige, 
særlig til Højadelen hørende Personer ere det i mindst lige saa 
høj Grad. Det synes utvivlsomt, at dette i alt Fald under uheldige 
Omstændigheder har maattet have Betydning for de i det 17de 
Aarhundrede virkelig hensygnende Slægters Mangel paa Livskraft; 
og de i Massevis stedfundne Ægteskaber mellem fjærnere beslæg- 
tede, der er ensbetydende med, at den danske Adel ikke søgte en 
virkelig Blodfornyelse, men nøjedes med en tilsyneladende, have 
maaske mere Skyld i, at de mange Stormands-Slægter i det 17de 
Aarhundrede gik ud, end den Omstændighed, at adskillige af deres 
unge Mænd fik Bekomst i Krig, og at deres økonomiske Vilkaar 
forringedes; dette sidste kan være en Følge af Slægt-Degenerationen, 
men hvordan den skulde kunne fremkalde en saadan, er uforstaaeligt. 

Hvis nu virkelig det Faktum, at en Række Stormands- 
Slægter i det 15de Aarhundrede uddøde, ikke skyldes Tilfældig- 
heder, men er ensbetydende med Slægternes Degeneration, og hvis 
denne hverken skyldes, at de paagældende Individer have ført et 
vildt Liv, eller at deres Forfædre have giftet sig med nære Slægt- 
ninge, saa kunde det nok være, at Degenerationen kunde have sin 
Grund i en Akkumulation af konsangvine Ægteskaber mellem 
fjærnere beslægtede og derigennem en mangelfuld Blodfornyelse. 

Det er gennem min Ophavs -Tavle, at jeg er kommen til 
denne Antagelse, om hvis Rigtighed der selvfølgelig kan disputeres. 

Det er i det hele taget mange Ting, man kan lære af en Ophavs- 
Tavle, hvorfor jeg ogsaa kun kan sympatisere med den Skik, som 
den priviligerede Stand i fordums Dage havde, nemlig at udfærdige 
saadanne Tavler for hvert eneste af dens Individer. Nutidens 
demokratiske Tendens har bragt Adelens Anherre-Tavler i Vanry, 
saaledes at selv meget besindige Mennesker trække paa Skuldrene 
af dem som Udtryk alene for det paagældende Individs Forfænge- 
lighed og Glæde over at have smukke Navne blandt sine For- 
fædre. Hvor latterligt, sige de, at en Mand kan føle sig stolt af, 
at hans Tipoldefader vandt Slaget i Køge Bugt; det kan han dog 
umulig have nogen Fortjæneste af. — Dum Pral har sikkert ofte 
været den kraftigste Bevæggrund for Datidens Adel til at udfær- 
dige Anherre-Tavler og stille dem i Spidsen for panegyriske Lig- 
taler, som de lod trykke. Men det er ganske irrelevant, hvilken 
Bevæggrund der har været; Tavlerne beholde lige fuldt deres 
Interesse, al den Stund ethvert Menneske er solidarisk forbunden 
med sit Ophav og nødes til at dele med det om ikke Ansvaret 
for, saa dog Følgerne af dets Fejl eller gode Gerninger, dets 
Jammerlighed eller dets Bedrifter. 

Jeg er derfor af den Mening, at denne en svunden Slægts 
Skik burde vi paany optage, helst efter en saadan Udstrækning, at 
der for hvert eneste Individ straks efter dets Fødsel blev udfærdiget 
en Ophavstavle for det, til senere Supplering efterhaanden. Den 
vilde f. Eks. være af uvurderlig Nytte for Læger og Forhørsdommere. 

Men hvem skulde man faa til at udfærdige saadanne Tavler 
for hvert mandligt og hvert kvindeligt Individ i Landet, naar de 
ikke skulle indskrænke sig til Navne og Data? Det skal ind- 
rømmes, at det er et vanskeligt Spørgsmaal at faa klaret. De, 
som vilde være selvskrevne dertil, vilde være Præsterne, som jo 
dog skulle kende hver Sjæl, hver i sit lille Rige. Men dette gøre 
de vistnok ikke. Dermed være det ikke sagt, at Præsten ikke 
véd, hvem Jeppe er, og han véd sandsynligvis ogsaa, at Jeppe 
drikker, men han véd i de fleste Tilfælde ikke, hvorfor Jeppe 
drikker. Jeppes egen Grund dertil, at han har en Nille der- 
hjemme, duer slet ikke; ti det er der saa mange andre, der har, 
og som dog ikke drikker. Nej, Grunden er den, at Jeppe er et 
degenereret Individ; men hvordan han er bleven det, derom vil 
meget ofte hans Ophavs-Tavle give Oplysning. 

Emil Flindt. 

Det er ikke Meningen med nedenstaaende Bemærkninger 
at drøfte nogen som helst af selve de juridiske Læresætninger, der 
doceres ved Universitetet, endnu mindre at rette noget Angreb 
mod det juridiske Fakultet. Bemærkningerne gælde kun Under- 
visningsmetoden, og Meningen er kun, at forsøge at give et 
positivt Bidrag til Afgørelsen af det aktuelle Spørgsmaal, om 
der ikke kunde tænkes en Læremetode, der var mere hensigts- 
svarende end den, der nu gennetn Tiderne har vundet Hævd. 

De berettigede Anker mod den nuværende Metode og dens 
Resultater kunne maaske samles i dette ene: 

Uddannelsen bestaar i en mere eller mindre overfladisk 
Udenadslæren af et overvældende Stof, medens den burde bestaa 
i en Bibringelse af netop de Kundskaber og en Udvikling af de 
Ævner, som den praktiske Jurist har Brug for. 

Netop den praktiske Jurist; ti det aldeles overvejende 
Antal af dem, der tage juridisk Eksamen, skulle jo senere benytte 
deres Uddannelse i det praktiske Livs Tjæneste, og selv de 
enkelte, der senere komme til at beskæftige sig med Undervisning 
og teoretiske Undersøgelser, behøve jo selvfølgelig først og 
fremmest Kendskab til den praktiske Ret, om der skal komme 
noget godt ud af Teorien. Er der nu imidlertid denne Forskel 
mellem det for Tiden opnaaede Resultat og det attraaværdige, 
bliver Spørgsmaalet altsaa, i hvad Retning Reformen bør gaa. 
Formentlig bør den tage Sigte paa tre Punkter: 

Stoffet maa begrænses, et andet Princip maa 
lægges til Grund for Affattelsen af de til Studiet be- 
nyttede Skrifter, og Eksamensfordringerne maa til Dels 
være af en anden Art, end Tilfældet nu er. 

Om det første, Nødvendigheden af Stoffets Begrænsning, 
synes der at være Enighed selv mellem Opfattelser, der i øvrigt i 
høj Grad divergere. Jo mere kvantitativt uoverkommelige Krav 

der stilles, jo mere trættende, uinteressant og overfladisk vil 
Studiet nødvendigvis blive. Spørgsmaalet bliver saaledes nærmest 
blot dette: hvorledes denne Begrænsning skal iværksættes. Lægger 
man imidlertid til Grund den ganske naturlige Sondring mellem, 
hvad der kan undværes, og hvad der ikke kan undværes, ville — 
hvad der senere nærmere skal omtales — Kravene vistnok komme 
til at gaa ud paa: Bortfjærnelse af Romerretten som selvstændigt 
Fag, Begrænsning af Retshistorien til et Minimum og radikal 
Bortskæren af samtlige de Undersøgelser, rundt om i Systemet, 
der vedrøre afskaffede Love, forlængst opgivne Meninger eller 
Retsforhold, der ere saa godt som uden praktisk Betydning; saa- 
dant repræsenterer nemlig for Tiden en temmelig betydelig Del af 
Stoffet. Ved Siden deraf er der naturligvis en hel Del mere 
specielle Fag-Afsnit, hvis Behandling med god Grund kunde ønskes 
begrænset eller helt fjærnet, og paa d. a. S. en Del andre, der kunde 
ønskes inddraget, men herpaa skal der ikke her gaas nærmere ind. 

Hvad dernæst Lærebøgerne angaar, da er det oftere 
fremhævet, at de juridiske Professorer staa overfor den yderst 
vanskelige Opgave paa en Gang at skulle give Lærebøger, viden- 
skabelige Bearbejdelser af uopdyrket Retsstof og Haandbøger. 
Naturligvis ere de til Studiet for Tiden benyttede Skrifter af 
meget forskellig Karakter, men fremfor at forsøge en Kritik af de 
enkelte, vil jeg tillade mig at nævne de Egenskaber, der efter min 
Formening burde kræves af de Bøger, der skulle indvie den med 
Jura fuldstændig ukendte i Rettens Væsen og Virken og føre frem 
til en Eksamen, der er bestemt til at danne Hovedgrundlaget for 
fremtidig Virken i det praktiske Liv. 

For at begynde med — hvad der kan synes ganske under- 
ordnet, men i Virkeligheden er af stor praktisk Betydning — 
nemlig det ydre Udstyr, skal nævnes, at Bøgerne altid burde være 
trykt med saa bred Marginal, med saa lang Afstand mellem 
Linjerne og paa saa tæt Papir, at skrevne Tilføjelser saa vel som 
Understregninger blive mulige. 

At dernæst Formen bør lægge an paa den størst mulige 
Gennemsigtighed og Anskuelighed og undgaa alle de Ord og 
Vendinger, der friste Folk til at lære dem udenad som Fraser i 
Stedet for at tilegne sig dem som Tanker, giver sig af sig selv. 

Hvad endelig det vigtigste: Indholdet angaar, da kunde 
man maaske opstille følgende Krav til en juridisk Lærebog: For 
de positive Lovreglers Vedkommende bør den fremstille: 

hvilke Impulser fra Samfundslivet, der have fremkaldt Loven, 
hvorledes Loven i sine Hovedtræk skal fortolkes, 
hvorledes den faktisk virker eller bar virket, samt endelig, 
hvilket Værd, der kan tillægges den, dette sidste efter 
Omstændighederne belyst ved Oplysninger om tilsvarende 
Forhold i Udlandet. 
Og hvad dernæst angaar det store Retsstof, der ikke 
findes lovmæssig behandlet, men maa behandles gennem Analogier 
eller naturlig, fornuftmæssig Ret, burde Lærebogen indskrænke 
sig til saadanne Spørgsmaal, der ere af almindeligere, praktisk 
Interesse. Hvert af disse Punkter skal jeg forsøge at gennemgaa 
for sig. 

Det første Moment, hvorledes Samfundslivet afføder 
Loven, hvorfor Loven faktisk er given, er noget, der i det nu- 
værende System skænkes yderlig ringe Interesse. Det er kun 
rent slumpvis, at Oplysninger af denne Art komme med ind i 
Fremstillingen. Lovene tages som fra Himlen faldne Dogmer, der 
udelukkende vedkomme Juristen som Fortolkningsobjekter. Den 
juridiske Student vænnes derfor meget hurtig af med at interessere 
sig for Lovgrunde, han véd, det hører ikke med. Ved saaledes 
at tage Fornuften fra Loven, tager man imidlertid let hele Inter- 
essen bort med det samme, og i Stedet for at skærpe Blikket for 
Sammenhængen mellem Samfundslivet og Retten, sløver man det. 
Vel er der en stor Mængde Love, der saa temmelig forklare sig 
selv, men ved Siden af disse er der da ogsaa en Mængde Love, 
hvis Grunde ikke let findes uden Vejledning. Det kan ikke ind- 
vendes, at man derved føres ind paa en yderligere Overbebyrdelse 
af de Studerende. Ti for det første ville Lovgrundene vistnok 
ofte vise sig temmelig usammensatte, saa at en værdifuld For- 
klaring kan gives med et Par Ord eller et Par Linjer, men der- 
næst er det naturligvis slet ikke Tanken, at dette skulde være 
Stof til Udenadslæren og Eksamensafhøring , men kun, at det 
skulde staa der, for at forklare, belyse og derigennem ogsaa 
vække Interesse for Loven. 

Ganske tilsvarende Bemærkninger gælde om det som 
Nr. 3 fremdragne Moment: hvilken Indvirken paa Sam- 
fundsforholdene den vedkommende Lov faktisk øver 
eller har øvet. Dette er jo det andet Led i Vekselvirkningen 
mellem Samfundslivet og Retten, og nok saa juridisk interes- 
sant som det før nævnte. En Række i sine Hovedtræk sam- 

mendragne sociologiske og statistiske Oplysninger om de For- 
hold, paa hvilke Lovgivningen særlig søger at indvirke, eller 
gennem hvilke den virker (saaledes korte Oplysninger om Hyppig- 
heden af de forskellige Forbrydelser, om Skatteforholdene, om 
Antallet af Skilsmisser og Ægtepagter, om Skøde- og Panteproto- 
kollernes Indretning, om Vekslernes Betydning for Handelsforholdene, 
om de forskellige Fredningsbestemmelsers Betydning for Samfunds- 
formuens Bevarelse, om Landbolovgivningens Indvirken paa Ejen- 
domsforholdene, lejlighedsvis Fremstilling af de vigtigste Penge- 
instituter og Forsikringsanstalter saa vel som af forskellige Stats- 
forvaltningsforhold o. s. v., o* s. v.) vilde kaste en Virkelighedens 
Glans over det hele og fange Interessen. For Øjeblikket er 
imidlertid alt sligt saa godt som helt banlyst fra de juridiske 
Fremstillinger. Disse kunne derfor for den uddannede Jurist, der 
søger Oplysning om den juridisk korrekte Løsning af et eller 
andet Problem, hvis praktiske Betydning og praktiske Frem- 
trædelsesform han i Forvejen kender, være gode at faa Forstand 
af, men for den Studerende fremtræde de hvert Øjeblik som en 
hul Abstrakthed, der er svær at manøvrere med og vanskelig at 
huske, og som ofte forekommer ham grumme kedsommelig. Det 
kan ikke indvendes, at de nævnte Ting høre under Historien, 
Nationaløkonomien, Handelsvidenskaben o. s. v., ti saadan nøjagtig 
Afgrænsning er dog kun paa sin Plads i teoretiske Skrifter, be- 
regnede paa et forud uddannet Publikum, men ikke i Lærebøger. 
Disses Indhold maa jo udelukkende bestemmes efter det praktiske 
Formaal, de stile imod, og de maa derfor andensteds fra i sig op- 
tage Oplysninger om saadanne Samfundsforhold, som maa kendes, 
for virkelig med Forstaaelse at kunne tilegne sig Love, som ikke 
kunne antages paa Forhaand bekendte, og hvorom Kundskab 
enten slet ikke eller i alt Fald kun med Besvær af den Studerende 
kan erhverves andensteds fra. 

Er nu Hensynet til disse to Ting: Lovens Begrundelse og 
Lovens praktiske Virken i høj Grad tilsidesatte i de gængse 
juridiske Bøger, spiller til Gengæld det som Nr. 2 fremhævede 
Moment: Lovens Fortolkning en saa meget større Rolle. Naar 
man ofte hører det fremsat som en halvt spottende Anke over de 
juridiske Fortolkninger, at de bevæge sig frem fra Opfattelse til 
Opfattelse med 3 Argumenter for, 4 imod o. s. v., er der sikkert 
lige saa lidt Mening i saadanne Udtalelser som i dem, der gaa ud 
paa overhovedet at fordømme al Fortolkning. Selvfølgelig maa 

enhver Lov fortolkes, det gælder blot at fortolke den rigtig, og 
selvfølgelig maa Fortolkningen bevæge sig frem gennem Argu- 
menter og Mod- Argumenter, ligesom en hvilken som helst anden 
Fornuftslutning paa hvilket som helst Omraade. Men hvad der 
derimod er uheldigt, er dette, at der til Studiet benyttes Bøger, 
hvori der er optaget en saa overvældende Mængde tit tunge og 
indviklede Fortolkninger, ofte uden at Spørgsmaalets praktiske 
Betydning sættes klart frem, ofte ogsaa uden at Spørgsmaalet har 
nogen direkte praktisk Betydning, der er værd at tale om. Men 
navnlig synes det uheldigt, at hele dette overvældende Stof for- 
langes udenadlært. Naturligvis stilles der ikke umenneskelige For- 
dringer. De Fordringer, der stilles, kan i Virkeligheden ethvert 
nogenlunde godt Lærehoved med et passende Kvantum Flid 
honorere indenfor rimelige Tidsgrænser. Men Tilegnelsen bliver 
som oftest, for ikke at sige altid, derefter. Det bliver Ord i 
Stedet for Tanker, ufordøjet eller halvfordøjet Stof i Stedet for 
Kød og Blod. Naturligvis er det af Vigtighed, at Juristen lærer 
at fortolke en Lov paa fornuftig Maade, og Tanken i den gængse 
Metode maa vel være den, at man gennem Mængden af udenad- 
lærte Fortolkninger vil udvikle det juridiske Fortolkningsinstinkt, 
paa lignende Maade maaske som man gennem Udenadslæren 
skærper Øret for et fremmed Sprog. Men Formaalstjænligheden 
af at anvende denne Metode paa dette Omraade er dog vistnok 
i høj Grad tvivlsom. Den virker snarere fordummende end 
skærpende. Den juridiske Student lærer nemlig hurtig at dele 
Lovene i to Grupper: de, der i de vedkommende Skrifter ere 
fremdragne, refererede og fortolkede, hvilke vedkomme ham, og 
saa de mange andre, uomtalte, hvilke aldeles ikke vedkomme ham. 
Og hvad saa denne første Del angaar, er han saa besværet med 
Udenadslæren af Fortolkninger, at Lyst, Tid og Kraft til Forsøg 
paa at se med egne Øjne paa Forhaand ødelægges, hvilket vil 
sige det samme som, at det personlige Forhold mellem Studenten 
og hans Studium kvæles i Fødslen. Noget ganske lignende gælder 
om de mangfoldige juridiske Fornuftslutninger, der til Supplering 
af Lovgivningens Ufuldkommenhed udgør en saa betydningsfuld 
Del af Juraen og følgelig ogsaa af de Skrifter, der benyttes til 
Studiet. Hvor rigtige og skarpsindige de i disse Skrifter optagne 
Undersøgelser af denne Art end ofte kunne være, saa virke de 
dog ved deres overvældende Mængde, ved deres abstrakte Form 
og navnlig fordi de forlanges udenadlærte, tankekvælende. 

Hvor meget bedre vilde det ikke være, om disse Skrifter i 
deres Egenskab af Lærebøger indskrænkede sig til det mest 
fundamentale og det praktisk vigtigste — ti naturligvis vil der 
her som ved al Fagdannelse være et ikke ubetydeligt Stof, der 
som uundværligt Grundlag maa forlanges ligefrem skolemæssig 
lært — samtidig med at de søgte at vække Opmærksomheden og 
Interessen for de mangfoldige mere specielle Problemer og Spørgs- 
maal, der vokse frem af det almindeligere Grundlag. Den Be- 
svarelse af den Slags mere specielle Ting, som den juridiske For- 
fatter selv kunde ønske at give, burde derfor henvises dels til 
Noter, dels til mere specifike Fagskrifter. Og samtidig burde den 
Studerendes Ævne til selvstændig at behandle disse Fortolkningen, 
Analogien og Naturretten vedkommende Spørgsmaal søges ud- 
dannet gennem Spørgsmaal og Opgaver til selvstændig mundtlig 
eller skriftlig Besvarelse. Uddannelsen af denne Ævne kan selv- 
følgelig aldrig erstattes af Lærebogskundskab, ti, hvor omfattende 
og mangfoldige de der optagne Undersøgelser end kunne være, 
blive de jo dog altid fragmentariske overfor Livets Uudtømme- 
lighed, selv om man kan huske dem. 

Megen Beskæftigelse med konkrete Retsspørgsmaal, hentede 
allesteds fra, opgivne til Drøftelse og Løsning paa samme Maade 
som man fremstiller matematiske Problemer og lign. vilde lige- 
ledes udvikle og vække Tanker, interessere og føre héto imod en 
grundigere og sikrere Forstaaelse og Tilegnelse af lærte Lovregler 
og Almensætninger. 

Ved den her antydede Metode vilde man endvidere være 
i Stand til at tage et vist Hensyn til, hvad der dog vel maa 
anses for fundamentale, pædagogiske Regler: at gaa fra det simple 
til det kombinerede, fra det konkrete til det abstrakte, fra det 
klare Spørgsmaal til det klare Svar. Som Bøger og Studiemetode 
nu er, bliver det saa godt som uundgaaeligt , at den yngste 
juridiske Student føres hovedkuls ind i ofte vanskelige, indviklede 
og yderst specielle Undersøgelser. Der præsenteres ham Regler, 
abstraherede fra Samfundsinteresser og praktiske Forhold, som 
han næppe har det fjærneste Begreb om. Og han vil hvert 
Øjeblik befinde sig midt inde i en vidtløftig Argumentation overfor 
et Spørgsmaal, hvis virkelige Natur og Betydning aldeles ikke er 
ham klar. 

Endnu er ovenfor fremhævet som et Moment af Vigtighed 
i en juridisk Lærebog: Belysning af Lovens Værd. 

For Øjeblikket fremstilles alle Love, gamle og unge, onde 
og gode, forstandige og urimelige næsten altid som noget en 
Gang givet, noget urokkelig fast: Har en Lov en Gang ordnet et 
Æmne, er den Sag dermed i Orden, og Tanken bragt til Tavshed. 
Selvfølgelig er dette ingenlunde Forfatternes personlige Mening, 
men det er det Indtryk, som den brugte Fremstillingsmetode 
nødvendig maa fremkalde hos den Studerende: En Lov er en 
Lov, om den duer noget, vedkommer ham aldeles ikke. Sikkert 
vilde der bringes et gavnligt og oplivende Moment ind i Studiet, 
om Lovens Værdi blev belyst i højere Grad end nu, — selvfølgelig 
langtfra altid, men overalt hvor der er særlig Opfordring til Ros 
eller Dadel, og hvor Dommen ikke blot kan bygges paa rent 
personlige Formodninger og Tilbøjeligheder, men paa Kendsger- 
ninger eller en bestemt Opfattelse hos Fagmænd. Interessant og 
lærerig vilde i saa Henseende en Sammenligning i korte Træk 
med fremmed Ret være, navnlig paa de Omraader, hvor et eller 
andet Kulturlands Lovgivning aabenbart har naaet et klarere, bedre, 
mere fremskredet Standpunkt end vor. — En saadan Vurderen af 
Loven staar selvfølgelig i nær Forbindelse med de før omtalte 
Momenter: Fremstillingen af, hvordan Loven faktisk ved sin 
Fremkomst er bleven begrundet, og af, hvorledes den faktisk har 
virket. Hvis dette medtoges sammen med Lovens Refereren og 
dens Fortolkning, vilde denne Vurdering og Belysning i Forhold 
til fremmed Ret vel næsten komme af sig selv. Herved vilde paa 
den anden Side de speciellere Dele af Retsfilosofien saa vel som 
Romerretten kunne spares. 

Retsfilosofien — eller, som den kaldes, »den almindelige 
Retslærec — kunde da indskrænkes til en almindelig Fremstilling 
af Retsideen og Retssystemet i Forbindelse med en Fremstilling 
af de mere fundamentale juridiske Begreber (Retshandel, Retsbrud 
etc.) saa vel som af Læren om Retskilder og Fortolkning, hvortil 
maaske passende kunde slutte sig en i de allergroveste Træk 
given Fremstilling af vort eget og de store Kulturlandes nuværende 
Retsstilstande og Retsfundamenter til ligefrem Udenadslæren. 
Denne sidste vilde kunne bruges som en god Indledning til Studiet. 

Og hvad Romerretten angaar, da kunde den som sagt 
vistnok helt stryges. Oplysninger om, i hvor vidunderlig stort et 
Omfang al moderne Formueret er baseret paa de romerske Juristers 
Arbejde, kunde gives med faa, energiske Ord i Fremstillingen af 
den danske Formueret. Vil man imidlertid medtage forskelligt af 

Romerrettens Detailler, synes Meningen dermed ikke at kunne 
være anden end den, at underkaste den nugældende danske Lov- 
givnings Regler en delvis Ildprøve gennem Sammenligning med 
den berømmelige romerske Ret og samtidig vise, hvorledes de 
forskellige Kulturtrin og forskellige Samfundsforbold afsætte deres 
tydelige Spor i forskelligartede Retsregler. Noget saadant kunde 
tænkes at skærpe Blikket for den danske Rets Ejendommeligbeder, 
dens Fortrin og Mangler saa vel som for Sammenhængen mellem 
Kultur, Moral, Forfatningsforhold o. s. v. paa den ene Side og 
Retten paa den anden. Med saadant Formaal for Øje maatte 
man da i Romerrets -Fremstillingen tage til Udgangspunkt de 
Æmner, hvor saa vel Reglerne selv som deres Forstaaelse, Be- 
grundelse og Sammenhæng med kendte romerske Samfundsforhold 
laa klarest. Imidlertid er det saa langt fra, at dette Synspunkt 
er lagt til Grund for den ved Universitetet benyttede romerretlige 
Fremstilling, at denne tvært imod væsentlig lægger an paa, gennem 
en Række ofte meget usikre Slutninger fra de romerske Rets- 
kilder at søge Bekræftelse paa en hel Del Doktriner, som den 
nyere Retsvidenskab paa Formuerettens Omraade har opstillet. 
De bestemte, positive romerske Regler, der i Forhold til disse 
Doktriner have Vilkaarlighedens Præg, eller ligge helt udenfor 
dem, blive enten slet ikke omtalte eller i alt Fald kun nævnte i 
Forbigaaende uden noget Forsøg paa historisk Forklaring. Det 
synes uforstaaeligt, hvilken juridisk opdragende og juridisk ud- 
viklende Betydning Undersøgelser af nævnte Art skulle kunne 
have, og det var dog derpaa, det i denne Sammenhæng kom an. 

Hvis de her fremsatte Krav til en Lærebog ere berettigede, 
saa er det ogsaa givet, at de for Tiden brugte Fremstillinger 
gennemgå aende ikke ere skrevne som Lærebøger. De ere 
ifølge Traditionens Magt og Forfatternes Tilbøjeligheder skrevne 
dels som filosofisk-videnskabelige Afhandlinger, dels som Haand- 
bøger, og deres Form og Indhold er saaledes, at de som før 
nævnt nærmest kun kunne læses med fuldt Udbytte af ældre 
juridiske Kandidater, der kunne bygge paa en alt erhvervet al- 
mindelig juridisk Uddannelse i Forbindelse med praktisk Kendskab 
til det vedkommende Æmne. At enkelte, særlig juridisk begavede 
Studenter manøvrere i dem med nogenlunde Lethed, skål natur- 
ligvis ikke benægtes, men for den store Almenhed af Studerende 
ere de skrevne som i et fremmed og vanskeligt Sprog om meget 

fremmede og vanskelige Ting. Og Ikke-Jurister vover saa godt 
som aldrig at læse dem. 

Bliver Spørgsmaalet da, hvorledes en juridisk Bog, foruden 
at være en Lærebog med de antydede Egenskaber, tillige skal 
kunne give nogenlunde fyldige teoretiske Udviklinger angaaende 
mere specielle Æmner og dertil kunne bruges som Haandbog, er 
der vist intet bedre Raad end en udstrakt Anvendelse af Noter 
under Linjen (tydelig trykte Noter). Naturligvis vil det altid koste 
en Forfatter Overvindelse saaledes at partere sine Udviklinger, 
Harmonien lider, men Resultatet vilde vist blive praktisk gavnligt. 
Selve Teksten vilde da rumme den samlede og væsentligste Del 
af Æmnet , udelukkende lagt til Rette med den Studerende for 
Øje, medens Noterne først og fremmest burde indeholde en nøj- 
agtig Angivelse af samtlige de Steder, hvorfra Bidrag til det paa- 
gældende Spørgsmaals Besvarelse kan hentes — noget, der nu 
for Tiden snart omhyggelig iagttages, snart ganske negligeres — 
og for Resten Special-Undersøgelser dels til Vejledning for den 
Studerende, hvis Interesse for Spørgsmaalet mulig paa anden 
Maade var vakt, dels til Oplysning for Ikke-Studerende. Disse 
sidste vilde ordentligvis ønske at benytte Skriftet som Haandbog 
deres Krav ville derfor kunne fyldestgøres gennem et praktisk og 
udførligt Register, ti om de saa derfra henvises til Tekst eller til 
Note, vil aabenbart være dem ligegyldigt. 

I det før omtalte ligger endvidere, at der formentlig vilde 
være god Brug for to boglige Hjælpemidler ved Siden af de al- 
mindelige Lærebøger. For det første, Samlinger af juridiske Op- 
gaver, Problemer og navnlig af tvivlsomme eller kombinerede 
Retstilfælde. Til Udarbejdelse af saadanne vil selvfølgelig danske 
og fremmede Domssamlinger saa vel som corpus juris frembyde et 
rigt, mangfoldigt og interessant Materiale. Og dernæst en kortfattet 
Samling af de danske Domme, der ere af særlig Interesse for 
Kendskab til det vigtigste af den danske Retspraksis eller give 
særlig gode Illustrationer til de i Systemet givne Udviklinger, om- 
skrevne og sammendragne i en for de Studerende let tilgængelig 
Form. De nuværende Domssamlinger ere for kostbare, vidtløftige 
og uhaandterlige. Og navnlig vil, saa længe man ligesom synes 
at ville give Dommene større Højtidelighed ved at affatte dem i 
saa lange og indviklede Sætninger som nu, den Studerende ofte 
ikke kunne tilegne sig dem i deres oprindelige Form uden et 
Tankearbejde og et Offer af Tid, som det er umuligt at kræve. 

Forholdet er derfor ogsaa nu for Tiden det, at denne vigtige 
Faktor i alt Retsstudium ganske maa tilsidesættes. 

Der staar endnu tilbage at gøre nogle Bemærkninger om 
Karakteren af de Krav, der stilles ved den juridiske Eksamen. 
Dette er selvfølgelig et Moment af den yderste Vigtighed. Ti det 
ligger i denne Eksamens praktiske Betydningsfuldhed for Studenten, 
at de Krav, der stilles ved den, blive saa godt som enebestem- 
mende for den Maade, hvorpaa Studiet drives. 

Saa længe Eksamens Tyngdepunkt ligger i Besvarelsen af 
en Række Opgaver, der stilles med det Formaal og bedømmes 
efter den Maalestok, at der skal gives den nøjagtigst mulige 
Refereren af de Sider i de til Studiet benyttede Skrifter, hvor disse 
Spørgsmaal drøftes — saa længe kan man hverken bebrejde 
Studenterne den Maade, hvorpaa de læse, Professorerne den 
Maade, hvorpaa de holde Forelæsninger, eller Manuduktørerne den 
Maade, hvorpaa de manuducere. Skulde paa den anden Side 
Studiemetoden ændres i den overfor angivne Retning, maatte efter 
min Formening Eksamens-Fordringerne ændres derhen, at der ved 
Siden af de nødvendige Referat-Opgaver f. Eks. blev opgivet 
(eventuelt med fornødne Henvisninger) en i de gængse Frem- 
stillinger ikke omtalt Lovregel til selvstændig Fortolkning, blev op- 
stillet et ikke officielt drøftet juridisk Problem til selvstændig Belys- 
ning, blev forelagt konkrete Retstilfælde til Analyse og Besvarelse, blev 
forelagt en tvivlsom Dom til kritisk Bedømmelse og andet lignende. 

Hvis Eksamenskravene bleve stillede saaledes, vilde det 
bedste Resultat ikke som nu naas af den, der har læst mest og 
husker bedst, men af den, der har tilegnet sig det læste inderligst 
og selv har tænkt mest. Og, hvis den her antydede Studiemetode 
blev gennemført, vilde Juraen næppe som nu regelmæssig staa 
for en juridisk Eksamens-Bevidsthed som et svævende Skylag, vel 
adskilt fra Virkeligheden, men der vilde gennem Læsningen være 
naaet Kendskab til, hvorledes Retten i det hele og store og 
vigtigste virker paa og i Livet, samtidigt med at der var Mulighed 
for, at den juridiske Tænkeævne var udviklet til at tage det op 
med de praktiske Problemer. 

Og i saa Fald vilde vistnok den Tillid til juridiske Kandi- 
daters Brugbarhed i mange forskellige Retninger, som der 
synes at herske, blive mere begrundet, end den maaske for Øje- 
blikket er. 

Erland Tybjerg. 

V. 

var kommen med Sol, med Glæde, med Blomster. 
Det var et solstraalende Foraar. 

Erminia og Ottavia stod tæt omslyngende hinanden paa et 
lille trekantet Stykke Jord, hvorfra man saa' ud over en Bjærg* 
skraaning ned i Dalen. 

Muntert knyttede Syrenerne deres bløde lillarøde, bløde Hænder 
ud, som en ung Pige, der for Spøg truer ad sin Elsker. Blomster 
vrimlede og kravlede ... hej hvem kommer først, sagde den lyse- 
blaa Neofyl med de gennemsigtige Kronblade til den røde Nastur- 
tium og til den brandgule Lilje. Nogle Roser stod i højrøde 
Knopper endnu i lidt Strid med de omsluttende Bægerblade. 
Stedmoderblomster og Violer stod fornemt dulgte med deres 
dunkelviolette og mellemblaa Kroner, kikkede kun op, naar de 
maatte eller naar de havde Lyst dertil. Valmuen svang i Vinden 
<de røde Faner og satte dem tit til. Og saa en Masse andre 
Blomster i alle mulige Farver ... Erminia vidste langtfra, hvad 
alle de Fyre hed, som Ottavia plukkede. 

De løftede Klæderne op ... De gik ned ad Skrænten, Ottavia 
forsigtig samlende Skørter og Kjolenederdel om sine Ben, der var 
tynde som en Geds, Erminia løftende sine Skørter op mod Hof- 
terne, som om hun vilde lade sine svulmende Muskler træde ud i 
Væddekamp med al den lystige og livskaade Pragt i Planteverdenen, 
under det tindrende Sollys. Hun stak sine store brtfne Hænder, 
sine svære Arme op i Solen, de blev fra gulrøde til gulbrune, og 
alle de smaa Haar tindrede hvert for sig, som om hvert for sig 
havde noget, det skulde have sagt med i Foraarskoncertens 
mangestemmige Kor. Hun sang op med svære Altbrysttoner, den 

tykke Pige, og hun krystede Ottavia i sin Favn, naar de begge 
havde rejst sig efter at have plukket Blomster. 

— Du kvæler mig, Erminia! 

— Aa, jeg har Lyst til at æde dig, svarede Erminia ogr 
sugede med sit Kys Ottavias Hals, saa det gjorde ondt. 

— Du taber dine Strømper, Erminia, sagde Ottavia. 

Den tykke Piges Strømper hang i Aal om hendes Lægge 
helt ned mod de Lærreds Ankelsko. 

Hu hej — saa meget desto bedre, sang Erminia op mod 
Solen, smøgede Sko og Strømper af, løftede sine nøgne Fødder 
næsten i Højde med Ottavias Ansigt. De var smidige som Katte- 
poter, var ikke misdannede af snævert, moderne Fodtøj. Hver 
Taa med sin tilhørende Negl var et selvstændigt Væsen, der kunde 
røre sig og spjætte til Siden, som den havde Lyst til. 

Ottavia havde Favnen fuld af Blomster og Planter. 

Erminia tog hende om Livet og rev hende om, saa hendes 
Ben med de blaa og rødstribede Strømper spjættede i Vejret, tynde 
som Stilke. 

— Det er dog noget yndigt Dukketøj , sagde Erminia . . . 
eller sang Ordene, for hun satte dem paa en bekendt Melodi ... 
favnede sin Venindes Smalben og kyssede den høje Vrist paa 
Gedeskindsstøvlen. 

— Ødelæg ikke mine Planter, sagde Ottavia venlig ... 
Vær nu ikke saa gal , lille Erminia ! . . . Jeg skal bruge alle de 
Planter og Blomster paa Skolen. 

— Brava, Brava! Kan du ogsaa lære os saadanne mor- 
somme Ting af Blomsterne som dem, du har lært os af Planeter 
og Sole, Kometer og Drabanter. Jeg véd du har sagt til Sabina, 
at naar Blomsterne rigtig kom, saa vilde du fortælle Børnene 
morsomme Ting. 

— Ja . . . og noget , der ligger Menneskelivet nærmere, 
svarede Ottavia med lidt pedantisk Selvbevidsthed . . . Hele For- 
plantningshistorien. 

— Pyh — Naa? Hvem skulde have troet det om dig, at 
Du vidste Besked med den Slags? ... Ja lær du kun Børnene det, 
saa tager de sig bedre i Agt, naar de bliver voksne, end vi gjorde 
det i sin Tid. 

— Erminia dog! Hvad er det du siger? Hvad? — Har 
du faaet et .... Barn? 

Til Svar gav Erminia sig til at skryde som et Æsel, smed 
sig igen ned mellem de høje Planter paa Bjærgengeri og rullede 
sig rundt, og saa sang hun op: 

Før vil jeg dø i min Ungdomsvaar 
end jeg med Underbenklæder gaar. 

— Fy Erminia. Du ligger jo og vælter dig som en Gris. 

— Jeg er en Gris ... jeg vil vælte mig, vælte mig i Sol, i 
Jord, i Græs . . . Uh, kom og vælt dig med ! 

. — Nej, nej ... du er kaad, du er vild. Tag dit Fodtøj 
. paa. Klokken otte skal Skolen begynde. 

— Uh, hvor jeg glæder mig til at være Skoletøs i Dag. 
Aa . . . min lille Alabasterpige, min Krystalvase ... lad mig kysse 
dig . . . ! Saa — tak ! Nu skal jeg være en artig Pige og studere 
Naturens Hemmeligheder under min Professor Ottavia. 

Erminia løftede eller bar Ottavia op ad den stejle Skraaning, 
fejede Sveden af Pande, Kinder og Hals, saa den faldt klaskende 
til Jorden. 

— Du kan være ganske rolig, min Engel, stønnede hun, 
idet hun satte hende ned paa Jorden, paa et Sted, hvor en Mur 
skærmede for al Udsigt. 

— Børnene skal ikke se, at vi leger lige saa fjollet som de. 
Lad mig bare tørre mig, saa gaar vi Haand i Haand til Skolen. 
Lad os bare faa Blomsterne samlet op. Gør det noget, at de er 
noget forkrammede? ... Naa ikke? ... Skal vi smide nogle af 
dem bort? 

— Ja alle de lyserøde Pæoner, som du har bragt med fra 
Jeres egen og fra andre Bondehaver — ... og alle de gule Roser 
... og de Syrener ... 

— Men det er jo de allerkønneste. 

— Men vi skal bruge de allersimpleste Blomster ... de 
gule Smørblomster ... ja ogsaa Gaaseurterne ... nej det er sandt 
. . . Tulipanerne, som du tog inde i Gianbattistas Have . . . det er 
de allerbedste ... Men vent nu, til jeg har lært Børnene at læse 
og skrive og vist dem Kort ... saa Klokken ti . . . saa kan du 
komme og hjælpe mig med at bringe de Blomster, som jeg skal 
bruge, op til mig. 

Ottavia syntes, at Børnene var underlig tvære og langsomme 
i Fatteævne den Morgen, at de hverken gad skrive, læse, régne 
eller se paa Kortet. 

40* 



Digitized by Google 



622 



Ottavia Bonicelli. 



En tolvaars Dreng blev ved at se op paa hende med stramme 
Blikke. Han stak Tungen ud mellem sine Læber hvert Øjeblik. 

— Hvad er der i Vejen med dig, Corrado? spurgte 
Lærerinden. 

— Ingen Ting Frøken, mumlede Drengen og stak Tunge- 
spidsen til venstre hen mod Pigernes Bænk. 

Ottavia fulgte hans pegende Forsøg og saa' midt paa den 
anden Pigebænk den lille Giacinta med Næsen trykket mod 
Bordpladen. 

— Græder du, lille Giacinta? spurgte Lærerinden, steg 
ned fra Kathedret og lagde den lille Piges Hoved op mod sit Bryst. 

— Ja jeg gør Frøken! . .. For Don Agostino har sagt, at 
jeg bliver ugudelig ... Og min Moder siger, at det vi lærer her, 
ikke er det, vi skal lære. 

Børnene vare sprungne op paa Bænkene. De store tyssede 
højt. Saa hørtes enkelte høje Stemmer: 

— Giacinta . . . Gud hjælpe dig, hvis du taler. 

Ottavia Bonicellis Røst skar som en Tenortrompet gennem 
den begyndende Mumlen: 

— Stille . . . , eller I faar Tampen at smage. Skal jeg 
sende Bud efter Skolekommissæren Hr. Libri. 

En dump Mumlen gik gennem Børnenes Række. Ottavia 
syntes, at hun kunde skelne sagte Myndigheder, der bragte Ro 
til Veje. 

Hvad var der paa Færde? 

Resten af de to første Timer gik saa ret roligt med Skriv- 
ning og Læsning. Men Ottavia maatte have Øjnene paa Vagt 
som Gendarmer. Hvert Øjeblik opdagede hun, at de større Drenge 
paa de forreste Bænke til højre, og at de større Piger paa de 
forreste Bænke til venstre vilde tale til hverandre, og at de, efter 
at hun havde hindret det, vekslede Blikke. 

Saa viste Erminias svære og kønne Skikkelse sig i Døren 
Klokken ti. Hun aabnede den paa vid Gab, saa Solen kom strøm- 
mende ind, som om den var i Følge med hendes brede og flotte 
Indtræden. Men hun saa' vred ud og truede med sin store brune 
Haand baade til Drengenes og Pigernes Side. 

Og de krøb sammen som Siv, naar Stormen mælder sig ved 
et Par vilde Kast uden fast Retning, Kast, som tvinger dem snart 
hid, snart did. 

— Bliv ved, Ottavia, sagde Erminia op mod Lærerinden. 
Bliv paa din Plads! Vi skal nok faa Magten. 

Ottavia saa' spørgende ned paa hende. Erminia rystede 
paa Hovedet og sagde: 

— Blomsterne! Blomsterne! Nu skal jeg komme. 
Erminia gik gennem Midtergangen, der adskilte Pige- og 

Drengeafdelingen i den lange Sal, lod sine store, mørkebrune 
Øjenkugler rulle, rettede sine Hænder mod begge Sider. 

Der var stille som i en Kirke i den lange, lange, smalle 
hvide Skolesal, mens Erminia skred igennem den, tog et stort 
Bundt Blomster frem af en opdynget Masse bag Kathedret og 
bredte dem ud paa Kathedreis Bordplade. 

Ottavia saa* atter hen lil sin Veninde, var egentlig ikke glad 
ved, at hun tog Kommandoen, men hun vinkede Børnene op til 
Kathedret, som hun plejede, naar hun vilde tegne for dem paa 
Tavlen, vise dem Skeletter eller Tegninger. 

Skaren kom ogsaa, men de store Drenge og Piger med en 
stiv underlig Holdning, de smaa fjollet trippende og skottende op 
mod de store. 

Ottavia bøjede sig ned mod den store Blomsterbunke, et 
helt Læs. Hun udsøgle langsomt et Bundt af gule Ranunkler 
og nogle enkeltbladede Tulipanblomster. Hendes Røst dirrede let, 
da hun begyndte at tale, men efterhaanden vandt den sin sikre, 
faste Rhythmus, og Klangen blev som sædvanlig mild og kølig. 

— Saaledes foregaar Planternes Befrugtning . . . Saa kommer 
der Knopper, Blomster, Frø og Frugt ... I disse Blomster, som 
jeg nu viser jer, er der baade Han og Hun. Kun naar de to 
blander sig, kan der komme ny Planter ... Se her . . . her har I 
Støvdragerne, her sidder deres Støvsække, og i dem sidder Støv- 
kornene. Her skal I se. 

Hun sprættede med sin Kniv Støvdragerne i en Tulipan- 
blomst op. 

— Ser I den store Støvvej her. Det er Hunnen. Der oppe 
sidder noget ; det ligner et Ar. Hen paa det føres Støvkornene . . . 
kan I føle, hvor det Ar kan klistre dem fast? Det er klæbrigt som 
Lim. . . . Saa nu rev du det itu, din lille Klodsfinger ... vi tager 
en ny Blomst . . . Naar Støvkornet rører ved det klæbrige der, 
kommer der Liv i det . . . saa gaar det ned i det Rør der . . * 
Kan I se, der er det ... 

Hun sprættede Støvvejen op med sin Pennekniv, tog et nyt 
Eksemplar og talte videre: 

— Saa vokser Røret, bliver tykt og svuldent, suger Saft, 
Livssaft ud ad de Celler , som ligger her . . . Dem kan I nu ikke 
se . . . saa gaar det livsfyldte Støvkorn helt her ned gennem den 
der, som kaldes Griffelen ... og saa 

— > Ha, ha, ha, ha, lød en høj og forfærdelig raa Latter. 

Ottavia rejste sig paa Kathedret og saa om i den tætte 
Skare, som kransede dets Fod og stod op ad dets tre Trin. Hun 
saa' Latterens Fortsættelse i et bredt Grin paa en stor tolvaarig 
Drengs Mund. Hun saa' fast paa ham. Drengen sænkede sit 
udhængende uforskammede brune Øje, drejede Hovedet og raabte 
over til et langt Pigebarn: Det er lærerigt. — Kan du se Anto- 
nietta . . . mit søde Hjærte . . . Kys mig ! 

Nu brød igen et Kor ud i raa Latter. 

I en Fart var Erminia nede fra det øverste Trin og drev 
Drengen en Ørefigen. Han gav et vildt Brøl fra sig. 

Og et endnu vildere Brøl lød igennem den aabne Dør ved 
Enden af den lange Skolestue. 

En Hob Fruentimmer og nogle Mænd brød ind, vrælende 
og hylende. Gennem Larmen kunde nogle Ord skelnes: Skældsord 
af den sjofleste Art, rettede til Lærerinden, Fraser som: Ugudelighed 
lærer hun vore Børn . . . Svineri . . . Utugt . . . Liderlighed! 

Der var sagtens ikke saa mange Kvinder, men de havde 
forfærdelig stærke Lunger. Gennem dem alle lød en skrigende, 
vild Røst: 

— Madonna forbande dig, du Hedningekvinde! 
Stemmen tilhørte Skoflikkerens Kone Sabina, hun vilde 

værge for sit Barn, som Sognepræsten Don Agostino interesserede 
sig saa stærkt for. 

— Kom Ottavia, sagde Erminia og rakte Lærerinden 
sin Haand. 

Ottavia havde siddet ganske stille der oppe. Hun var 
maaske bleven en lille Smule blegere end ellers. Men ikke en 
Muskel havde fortrukket sig i det lille skarpe Ansigt. Hun knejste 
og saa' ud over den brølende Hob, lagde Armene foran sig paa 
Kathedrets Bordplade; Fingrene pillede lidt ved de ituskaarne 
Blomster. 

Skaren af de voksne gennembrød efterhaanden Børnenes, 
saa den kom helt op mod Kathedret. Sabina knyttede sin Haand 

op mod Ottavias Ansigt. Lærerinden lo den knyttede Haand i 
Møde. Den faldt ned. 

Erminia Vannini raabte, saa det rungede ud i Larmen: 

— Gaa til din Præst, Sabina og faa Forladelse for din Synd. 
Nu steg Erminias Aktier. Det viste sig i Form af en ny 

raa Skoggerlatter, som gik ud over Sabina. Erminia trak i 
Lærerinden, ti hun havde Følelsen af, at hendes sidste Replik 
havde skaffet hende tilstrækkelig Myndighed til at kløve for sig 
•og for sin Veninde en Vej gennem Skaren. Men Ottavia stod 
imod, rystede paa Hovedet og smilede. 

— Jeg sidder her paa min Plads, er i min Ret. Jeg lader 
mig ikke jage bort. 

Brølet rejste sig igen. Ingen vidste dog mod hvem det 
rettede sig; Stemningen syntes at dele sig. Nogle skreg: Ned 
med Præsterne, leve Italien! — Andre: Ned med Kætterne, ned 
med Skøgen Ottavia! Nogle raabte: Op med den tykke Erminia! 

Sabina var forsvunden. Nogle havde set hende , da hun 
var kommen til den nederste Ende af Salen, hvor nu Børnene 
stod, og vinke nogle af dem ud. 

— Hun skal snart blive hjulpen ned fra sin høje Stol, 
skulde Sabina endvidere have sagt. 

En Del store Drenge og Piger havde saa fulgt hende ud. 
Nogle havde set en Skygge af en Bulehat med Pandehaar 
nedenunder rejse sig over et Stykke Mur og nikke mod Sabina. 
Kort efter saas Attilio Ranucci gaaende om blandt Børnene tilsyne- 
ladende tyssende paa dem og beroligende dem. Saa borede Sabina 
sig igen op igennem Skolestuen. 

— Hvor er Sindaco? . . . Hvor er Skolekommissæren Gian- 
battista Libri? spurgte Ottavia sin Veninde, som nu stod med 
4en venstre Albue støttet mod Kathedret, mens hun holdt den 
højre Haand knyttet ud mod de nærmeste. • 

Min Fader ... ja han er kørt bort, det sagde han i Gaar, 
at han vilde ... men hvor er Gianbattista? Svar du Tøs der 
<hun henvendte Ordet til en af de store Piger); I er jo hans Naboer. 

— Han er taget til Firenze. 

Alt dette blev sagt under almindelig Larm. Pludselig lød 
Hvin . . . rent dyriske Hvin skar nu igennem. Ottavia strammede 
sig end mere og smilede foragtelig ud mod Hoben. 

Klask! ... 

Rudeglas faldt splintrede ned. Stene fløj ind gennem de 
aabue Huller, Vinden strøg susende igennem. 

— Kom, kom dog, raabte Erminia og lagde sin Haand paa 
Lærerindens Overarm. 

— Nej just nu vil jeg blive, sagde hun, bøjede sin Over- 
krop frem, støttede sit Hoved i sine Hænder, sine Albuer paa 
Kathéderbordet. Hendes Øjenbryn dirrede let. 

Solglans vældede ind gennem Vinduesaabningerne , der nu 
hverken havde Ruder eller Sprosser. Fra Døren lige ud for pres- 
sede nu flere og flere Mennesker sig ind. Stene fløj op gennen* 
Salen, men faldt endnu i temmelig Afstand fra Kathedret. 

— Hun lærer vore Børn at foragte Gud . . . lærer dem 

Hor . . . gør vore smaa Piger til L , hvinede Sabina, favnede 

sin lille Giacinta med den venstre Arm, kyssede hende, gjorde 
Korsets Tegn paa Barnets Pande med den højre Haands Pegefinger,, 
bukkede sig saa ned, tog en af de Sten, som var naaet nærmest 
til Kathedret, op fra Gulvet og slyngede den mod Ottavia Boni- 
cellis Hoved. 

Den ramte hende lige over Øjenbrynet. En Blodstrime løb 
ned over Øjenlaaget og langs Kinden. 

Ved Synet af Blodet gav voksne og Børn sig til at juble. 
Paa mange brede, mørke Fjæs aabnede Mundene sig og mange 
Rækker Rovdyrstænder skinnede ud som Perler. 

Ottavia blev ramt af flere Stene. Forgæves trak Erminia 
i hende. 

— Jeg bliver, saa længe de stener mig. Det er en Glæde 
for mig. 

— Det maa være en Glæde som Djævlenes i Helvede, 
sagde Erminia. 

Sabina var nu naaet helt tæt op mod Kathedret. 
• — Det er dig din Præstetæve, der har lavet det hele, 
raabte Erminia, og med al den Kraft, hun havde sparet sammen 
i sin knyttede Højre drev hun sine Knoer i Næse og Mund paa 
den tykke Kone. Sabina brølede som en saaret Bøffelko og sank 
afmægtig om. 

Atter delte Stemmerne sig. 

— Godt ramt, Erminia Vannini! lød nogle mandlige 
Stemmer. Og hun er det, du sagde, hun var. 

— Jeg skal ramme bedre endnu , raabte Erminia. . . . Var 
dig, Ottavia! 

Men Ottavia rørte sig ikke. 

— Tør dog Blodet af dig! ... Her er mit Halstørklæde. 

— Nej. 

— Saa var dig ... for nu river jeg Tavlen ned. 

— Gør, hvad du vil, jeg bliver paa min Plads. 

— Men du er jo gal. 

— Maaske. 

— Ja saa. . . . 

' Replikerne faldt i voldsom Fart. Med et Ryk rev Erminia 
ud af et Par Ringe en Jærnstang, hvorpaa Tavlens nederste Rand 
hvilede. Den brede Planke faldt ned med Brag, skiltes ad i to 
Stykker. Det ene faldt ned paa Ryggen af Ottavia. Hun ænsede 
det ikke. 

Nu svang Erminia den store Jærnstang i Luften. Det var 
et Slags blankt Vaaben. 

Børnene hvinede, Koner og Knøse trak sig tilbage. 

Kommer der en eneste Sten endnu, slaar jeg den ihjel, som 
staar mig nærmest, raabte Erminia og hendes Øjne tindrede, som 
var der tændt Lys bag de mørkebrune Halvkugler. Noget hvidt 
viftede nede i Døraabningen. 

— Tys ... pst Stille! Her er Don Agostino, Sogne- 
præsten ... Plads! Plads, Plads! 

Rækkerne delte sig. Don Agostino mødte i en blank, 
rundpullet, bredskygget Hat med et Baand med ny Fløjelskvaster 
i Stedet for den gamle ræverøde, som var saa kéndt baade af 
voksne Og Børn i Pietrabuja. Et Silkestykke hang som en let 
Kappe over en ny Samaria — ikke den gamle, vel kendte, som 
paa Forstykket var fuld af Mærker fra hans Vinglas og Snus- 
tobaksdaase. 

Sognepræsten standsede midt i Rækken. 

— Hvad har I gjort her, kære Børn? Hvorfor har I ikke 
æsket Eders gamle Præsts Raad? ... Hvorfor har I ikke klaget 
til Øvrigheden? 

— Det har vi, sagde en Kone, men Piero Vannini og 
Gianbattista . . . Libri ... de 

— Stille, stille Mo'r Perpetua . . . naar jeg taler! . . . Naar 
jeg vil tale Evangeliets og Fredens Ord! Har I Lov til at tage 
Jér selv til Rette, I uvidende Bønder! ... Ve den, fra hvem 
Forargelsen kommer . . . men vé ogsaa den, som forøger Forargelsen 
. . . Gaa . . . spred Jer ... gaa hjem til Jer Dont, alle som en, 

en som alle ... jeg skal tale med Jer ... i Skriftestolen . . . 
Rejs dig Sabina . . . hvordan er det, du ligger der og søler? 

— Hun . . . Erminia har slaaet mig og Giacinta blodige. 

— Hvad siger du ...?... Du lyver jo. Den Lille er jo 
bare svinet til af dit Blod ... Op med Jer begge to . . . Hvad 
vil I med den Jærnstang, Erminia Vannini? 

— Slaa Jeres Søstersøn for Panden med den, svarede 
Erminia og rettede sine vrede Øjne op mod Præsten. 

— Hører Dommen Jer til, Erminia Vannini? Vil I slaa, 
saa slaa først mig. 

Han tog sin Hat af og bød sin kronragede Isse frem: 

— Slaa mit Barn! Slaa den gamle Præst! 

Et dundrende Bravo brød ud, ledsaget af Haandklap som 
efter en Bravourarie i et Teater. 

— Leve Don Agostino! Bravo, Bravo — glimrende gjort 1 

— Gaa — saa! Gaa saa ... og ... indtil videre Pax 
vobiscum ! . . . 

Mængden trængte sig ud gennem Døren. Ottavia, som 
blev siddende paa sin Plads, med Blodstrimer ned ad sit Ansigt, 
lignede en Martyrinde paa et gammelt florentinsk Alterbillede, 
hvis byzantinske — magre Skikkelser hun nok kundfc minde om. 
Hun blev ene med Erminia, der stadig stod med løftet Jærnstang, 
og med Præsten. 

— De, som i Følge Loven skulde være her til Stede, er 
her ikke, sagde Præsten blidt. Men jeg er her som Barmhjærtig- 
hedens og Kærlighedens Tjæner . . , jeg tjæner en mildere og 
mægtigere Herre end Sindaco og Skolekommissæren — som jeg 
i øvrig agter og ærer. 

Ottavia syntes at blive bevæget ved den gamle Mands Ord, 
lagde sin Haand i hans fremstrakte rynkede og haarde Haand og 
steg ned. Erminia hviskede tæt bag hendes Nakke: 

— Den gamle Slyngel! Den Gedebuk! 

De vandrede gennem Salen ud paa den lille Plads, Præsten 
og Ottavia Haand i Haand, Erminia bag efter med knyttede 
Næver, mumlende Eder og Forbandelser. 

Pladsen var kun besat af nogle smaa Piger. De stod i to 
korte Rækker og gav sig til at neje, da de saa Don Agostino 
Haand i Haand med Ottavia. Over Rækken tU venstre rejste sig 
Attilios knebetebartede og pandelokkede Ansigt. Præstens Søster- 
søn gav et Vink. 

En lille Pige traadte ud af Geledet, bøjede det venstre Knæ, 
rakte en lille Buket af gule Rosenknopper og halv udsprungne 
Liljekonvaller ud mod Ottavia, mens hun mumlede: 

— Tak Signorina ... Tak ... Lev vel for evig! 

Hele Geledet nejede. Præsten gjorde et velsignende Teprn 
langs de smaa Hoveders Række. Ottavias Taarer blandede sig 
med Bloddraaberne, som løb ned ad hendes Kinder. De to 
gik videre. 

Erminia blev lidt tilbage. Hun ventede til Børnene havde 
spredt sig. Attilio Ranucci vilde til at følge sin Onkel og Ottavia. 

Erminia stillede sig foran ham. Han lo, trak paa Skuldrene 
og sagde: 

— Den kønne Slutning paa det hele var jeg Skyld i. Det 
var for din Skyld, min Skat, for vor afdøde lille Søns Skyld. — 
Du var jo denne lille Bonicellis bedste Veninde. 

Erminia blev gulgrøn i Huden. Skum piblede over hendes 
Læber. I en ubeskrivelig Fart fdr hendes rullende Øjne op og 
ned ad Attilio, op og rundt og ned i Rummet, som søgte de 
noget. De fandt kun paa Jorden en Dynge Hestegødning. Hun 
bøjede sig ned — alt gik i forfærdelig Fart . . . hun tværede 
Skarnet ud i Vejdyndet med sin Haand, greb Attilio i Struben, 
masedé Smudset blandet med skarpt Grus ud i hans Ansigt. 

Han kæmpede med hende og skreg. De brødes. Han var 
den stærkeste. Han fik Erminia kastet om paa Jorden, men i en 
Fart var hun oppe igen, og da han nærmede sig, gav hun ham 
med sin brede, stærke Fod et Spark i Hjærtekulen, saa han halvt 
daanende sank tilbage. Saa slog hun et Hyl op som en Mulæsels- 
driver, satte i Løb, og naaede Præsten og Ottavia lige udenfor 
Døren til sin Faders Hus. 

— Har I talt med min Søstersøn, Erminia, spurgte Præsten 
og maalte hende. 

— I kan tro det, Ærværdige, svarede hun forpustet. ... 
Saa Tak, Hr. Sognepræst, Nu maa jeg bringe Ottavia i Sæng. 
Lykkelig Nat! 

VI. 

Ottavia sank om i sin Venindes Arme. Erminia havde 
klædt hende af som et Barn. Først havde hun slikket Blodet af 
hendes Ansigt og hendes Hals, inden hun lagde Arnika-Kompresset 
paa. I det store halvmørke Kammer havde hun tændt Lys. Og 

da hun hørte, at Ottavia sov trygt, løftede hun Tæppet paa den 
gamle, brede Sæng, trak sin Venindes ene magre, kridhvide Fod 
frem, kyssede den store Taa og mumlede, mens Taarerne randt 
ned ad hendes runde Kinder: 

— Det er en Helgeninde! Det er en af dem, som den 
gode Frelser personlig vil lægge i Patriarken Abrahams Skød . . . 
men gid det maa vare længe, inden det sker. 

Saa dækkede hun til og for ud i Byen. Hun holdt bestandig 
i Haanden den Jærnstang, hun havde revet ud fra Skoletavlen. 
Hun fortrød, at hun ikke havde knust Attilio Ranuccis Hjærneskal 
med den dejlige Jærnstang . . . Det Bæst! Han havde haft at 
gøre med saa mange Piger i Byen . . . Hun havde elsket ham for 
ti Aar siden. Da hun havde født et dødt Barn, havde hendes 
Fader forbandet hende, men da Barnet var begravet, havde han 
bedet hende om Forladelse og velsignet hende. 

Hun svang sin Jærnstang ud over Bjærg og Dal, som for 
at gøre et Modstykke til Præstens Velsignelse. Forbandelse 
skulde det ikke være, men en Tilkendegivelse af dyb Foragt. 

Hun gik straks til Kroen. Ude fra Pladsen saa hun i det 
af Tobaksrøg fyldte Rum Attilio staa paa en Straastol og holde 
Tale. Udenfor sad nogle Mænd, Koner og Smaabørn. 

Erminia pegede ind mod Lokalet og Taleren. De voksne 
rystede paa Hovedet, men mente, at nu havde Don Agostino og 
hans Hus Magten. Kristus var dog mægtigere end Garibaldi, 
mente en halvhundredaarig Bonde. 

Erminia fik at vide dels af de Folk, der sad udenfor 
Kroen, dels af de Fruentimmer, som sad i de aabne Døre og 
flettede Straa, at Lærerinden havde baaret sig forfærdelig ad. 
Hun havde svaret den gamle Paolo, da han havde standset hende 
paa Vejen til Skolen og sagt, at det var nok ikke gode Ting, 
hun lærte Børnene: 

— Jeg lærer dem det værste der er til . . . det er hvad 
der er sandt. Jeres Præster har proppet dem med Løgne. Jeg 
lærer dem, hvad sandt er. 

Og Paolo havde været hos Præsten, og Præsten havde 
bedet ham hente Sindacoen og Skolekommissæren , og alle tre 
havde de spist Duer med Salat til hos Præsten . . . Rosina havde 
fortalt det, saa det maatte være sikkert. Selv Skolekommissæren 
Gianbattista havde indrømmet, at det var for galt, at Ottavia 
Bonicelli havde svaret Attilio Ranucci en Dag, da han mødte 

hende og spurgte, hvad hun nu vilde lære Børnene: Planternes 
Befrugtning. Det var sørgeligt, mente Rosina, at Verden nu en 
Gang var saadan, at voksne Mennesker var saadan nogle Svin, 
at Mand og Kvinde ikke kunde blive fra hinanden, men at lære 
uskyldige Børn før Tiden, at Planterne heller ikke var, som de 
burde være, det var dog for galt. 

Rosina havde hørt, at Gianbattista og Præsten havde 
skændtes meget, men naturligvis kunde den selvkloge Gianbattista 
ikke staa sig, da Don Agostino begyndte at tale Latin. Sindacoen 
og Skolekommissæren var blevne enige om at lage til Firenze og 
tale med Skoleinspektøren, men det skulde ske i stor Stilhed. 
Rosina kunde sværge ved Treenigheden og alle Helgener, at hvis 
ikke den Himmelslyngel Attilio, som hørte saa udmærket, havde 
hørt al Ting gennem Nøglehullet og sagt det til hende, saa var 
det hele blevet en evig Hemmelighed mellem Don Agostino, Piero 
Vannini og Gianbattista Libri. 

Men Attilio havde jo ikke svoret paa at holde noget 
hemmeligt, og hun, Rosina, havde da endnu mindre Forpligtelse 
til det end han. Saa havde hun fortalt det straks samme Aften 
til Sabina, og hun, Sabina, havde grædt af Frygt for, at den lille 
Giacinta i sine Bamdomsaar skulde lære saadant noget, og Attilio 
Ranucci havde været ude og oplyst Menigheden om, hvad Fare 
der truede alle Byens og Omegnens stakkels Smaapiger ... Ja 
Rosina maatte indrømme, at Attilio Ranucci ikke havde været, 
som han burde mod de Piger, der havde forladt Skolen, og at 
han havde haft rigtig godt af den Æggekage, som Erminia Vannini, 
en af hans ældste Elever, havde maset ham ud i Ansigtet. Det 
kunde lære ham at behandle ældre Personer, som han skyldte en 
hel Del , paa en pænere Maade. . . . Men Herre Gud ... det var 
nu gaaet i saa mange Aar ... og det var naturligt ... og det 
var jo voksne Piger, der kom galt af Sted, naar de var saa tossede 
at indlade sig med Attilio . . . naa han var for Resten uimod- 
staaelig, naar han talte med en . . . men smaa Børn . . . Lære 
dem saadant noget i Skolen. 

De snakkede saa meget, alle de Kællinger, at Ordenes 
Masse overvejede Grundenes Svaghed. Erminia, som ellers baade 
havde Ord og Grunde nok ved Haanden, bøjede sit Hoved og 
tænkte, at Byen Pietrabujas Moral dog maaske var den rigtige. . . . 
Det kan ikke nytte at stride imod. For man kan synes, at man 
. tænker fornuftigt, men de Præster ... de Præster ... de har lært 

meget . . . og, hvor arrig jeg end kan være paa dem .... de kan 
dog med Argumenter slaa baade min Fader . . . naa det er jo let 
gjort, for det har jeg saa mange Gange gjort . .,. men Gianbattista, 
som dog har staaet ved Ingeniørerne! ... Naa, nu sover vel den 
stakkels Ottavia! Tænk, hvor Blodet rendte ned ad hendes 
Kinder! ... Gud og Kristus! Sikken en ren Samvittighed .. . hun 
alligevel har! og nu hørte jeg jo ude i Byen, at baade Attilio, 
det Bæst, og Gianbattista havde budt Lærerinden det samme, som 
Attilio for 10 Aar siden bød mig, men Ottavia kunde bevise dem, 
at de vare nogle Svin . . . Hun raaa dog være en Slags Helgeninde 
. . . eller er det, fordi hun har saa lidt Kød og saa lidt Blod . . . 
og Madonna mia! ... nu har hun maattet give saa meget Blod 
fra sig . . . Aa, min egen søde, lille Ottavia. 

Hun brast i en saa vældig Graad, at hun maatte samle 
Taarerne i sin hule Haand. Hun smed dem ned paa Vejen og 
fejede samtidig Sveden af sin Pande ned ... to lige rigelige Liba- 
tioner til Moder Jord . . ! 

— Dio miol Der er hun jo . . . der sidder hun midt i det 
dejligste Maaneskin . . . Aa, jeg som ... der rent har glemt, hvor 
dejligt Maanen skinner! . . . 

Erminia faldt paa Knæ. Højt oppe i Kvistvinduet, svagt 
belyst inde fra Kammerets Baggrund, saa' hun sin Veninde Ottavia. 
Kun et Par Gange i sit Liv havde Erminia været i Firenze, i 
Klostret San Marco, set paa Fra Angelicos Billeder. Nu saa' hun 
saadant et Billede oppe i Kvistvinduets sorte Ramme. 

Randt Blodstrimer endnu ned af det? Hun syntes, det var 
saa. Blodstraaler i Maaneglans over de magre Kinder, over den 
skarpe Næse! 

Blomster stod og spættede Bjærgskraaningen der ud for 
Rækværket. . . Aa, hvor lidt havde det mindsket paa dem, at hun 
og Veninden i Morges tidlig havde fyldt deres Favn med Blomster ! 
De mylrede jo de gule og de blaa . . . kun mere svage i Farven i 
Maaneskinnet ned ad den lange, lange Skrænt! Og det var disse 
stakkels Blomster, som havde gjort hele Ulykken! 

Erminia mumlede en Velsignelse for Ottavia. 

Hun løb op ad Trappen. I Mørket tænkte hun: — Gud, 
min Gud! Hun er staaet op af Sængen. Hun maa dø . . . Ja, 
om hun døde, saa vilde det være, fordi hun er for god for denne 
Verden. . . . Havde jeg tre Læs Hestepærer ved Haanden og femten 
Favne Grus, ... jeg vilde mase dem ud i Attilio Ranuccis Overskæg. 

Ottavia mærkede ikke, at Erminia kom ind i Kammeret. 
Hun blev staaende i sit Vindue med det hvide Bind om Hovedet 
Erminia standsede, holdt sig stille og. lyttede. Det syntes hende, 
at Ottavia sang ud i den milde, den lyse Nat . . . sang sagte . . . 

En Stund endnu, og Dagen skal gry, 
og hele Verden skal fødes paany. 
De Stjærner der oppe paa Himmelens Blaa 
vil synge med Jordens Blomster de smaa, 
og Mennesker skal stemme med deri, 
— den store Forløsnings Sejerssymfoni. 

Ottavia vendte sig om, saa' hen mod Erminia. Hvis Erminia 
ikke havde holdt saa meget af Ottavias mørkegraa Øjne, vilde 
hun i Aften af deres sære Glans sluttet, at hun ikke var riglig 
vel forvaret. 

Hun havde Hovedet endnu svøbt i det Bind, Erminia havde 
lagt om det. Hun smilede til Veninden, som da hun smilede ud 
over Pøbelskaren, mens Stenene røg. 

— Kender du Giordano Bruno? spurgte Ottavia. 
Erminia ledte i en Fart om mellem sine Erindringer og sagde; 

— Giordano . . . hvem? — Jo . . . jo. . . . Nej ... nej ... 
jeg tror ikke, at jeg nogensinde har set ham. Han er nok ikke 
her fra Byen. 

Ottavia rystede paa Hovedet. 

— Han blev brændt for mere end halvtredje hundrede Aar 
siden i Rom. 

— Herre Gud! sagde Erminia medlidende, men dog lidt 
trøstet over, at den Mand ikke kunde gøre stor Fortræd mere. 

— Det var en af Sandhedens og Frihedens store Martyrer, 
Erminia. Og nu har de rejst hans Billedstøtte paa Gampo dei 
flori i Rom under alle Frihedsvenners Jubel og under Raseri og 
hundske Hyl fra Præsterne i hele Verden. 

— Saa kan jeg godt lide ham, raabte Erminia og klappede 
i Hænderne. 

— Det er svært at forstaa, hvad han har skrevet — jeg 
forstaar ham ikke. 

— Herre Gud, hvem forstaar ham saa? — Men maa jeg 
ikke sé til Bindet om dit Hoved? 

Ottavia gav ingen Agt paa det. Hun stod der med den 
hvide Natkjole tæt om det magre Legeme. Kjolen havde kun faa 
og lige Folder. Det lille Ansigt blev saa smalt, saa smalt under 

Hovedbindet . . . kun de graa Øjne lyste saa ekstatisk ud i det 
halvmørke Kammer, under de nedludende hvide Loftsbjælker. 
Hun havde foldet Hænderne under sit magre Bryst f de lange 
hvide Fingre skilte sig kun utydelig fra det hvide, ubevægelige 
Linned. Med sin blide, spinkelt fuglekvidrende Røst talte hun videre: 

— Erminia, jeg har trængt saa meget til Kærlighed. Jeg 
blev saa let forelsket i smukke og stærke Mænd . . . først i mine 
Lærere i Prato, saa i Skoleinspektøren i Firenze, og jeg bør tilstaa 
det, at den Attilio behagede mig, då jeg saa' ham . . . han er 
saa smuk. 

— Det Bæst ... det tror jeg nok, mumlede Erminia ... 
men Gud ske Lov, at jeg sagde dig, hvad han var for en. 

— Men jeg er jo saa grim. Naturen har gjort saa lidet 
for mig. Hver Gang jeg har grædt og været fortvivlet over aldrig 
at kunne vinde en Mands Hjærte, har jeg kastet mig i den store 
Naturs evig aabne Favn. Saa meget forstod jeg af Giordano Bruno, 
at han priste den store Natur, som lever i os alle, som banker i 
vore Hjærter, som løber gennem Planternes Safter, som nærmer 
Mand og Kvinde til hinanden, som skaber alle store Tanker i de 
bedste og største Menneskers Hjærner, som giver Lyset dets Glans 
og Tonerne deres Klang, hver Blomst dens Duft og Farve. Og 
skøndt jeg syntes , den store Moder havde været saa karrig mod 
mig og ikke havde undet mig Skønhedens og Styrkens Gave, hun 
havde dog kaldt mig til Live og givet mig Hjærne til at forstaa, 
Øjne til at se og Øren til at høre Alverdens Dejlighed. Da jeg 
nu ikke kunde lønne den store Moder med at føde sunde Børn 
og ikke kunde vinde nogen Mands Elskov, saa besluttede jeg at 
tilbede hende i hendes Værker, at lægge mig efter at forstaa de 
store Love, hun har givet. Og det vilde jeg lære de kommende 
Slægter. Men jeg var ikke dygtig nok til det. Jeg har ikke lært 
nok selv. Jeg har mangen Nat vaagnet og været angest for, at 
jeg havde lært Børnene noget, som var galt, fordi jeg selv ikke 
havde forstaaet det, jeg vilde lære dem. Jeg har lidt meget, du 
har ikke hørt, hvor jeg har grædt; for du sov saa trygt. Og jeg 
har været misundelig paa dig, fordi du var saa smuk og saa stærk, 
saa modig og saa glad . . . Mangen Gang har jeg sagt til mig selv: 
Maaske har Naturen kun skabt dig til at lide, og saa har jeg 
bedet til den store Moder, om hun vilde lade mig lide som Martyr 
for Sandheden, for hende; ti hun og Sandheden er et, mener 
Giordano Brnno. Kun en ringe Lidelse, fordi jeg selv er saa ringe, 

jeg kunde kun forlange, at nogle Gnister af Martyrernes Baal gav 
mig Saar paa Kinder og Hænder ... i Dag har jeg været glad 
over hver Blodsdraabe, der er runden fra rait Hoved, — og jeg 
har syntes, at et lille Glimt fra den store Giordano Brunos 
Martyrkrone har skinnet ned paa mig Stakkel. 

Erminia havde knælet, saa hendes Knæskal slog haardt 
mod Stengulvet. Hun blussede af Graad og af Henrykkelse. Da 
Ottavia tav, sagde hun hulkende: 

— Aa, du er dejlig ... du er stor ... Og at du siger saa- 
danne dejlige Ord til en stakkels Bondetøs, som ikke forstaar ret 
meget af dem! Men jeg kan høre paa din Stemme, at det er 
noget udmærket noget ... og nu er jeg sikker paa^ at Præsten 
er en dum Æsel, for saadant noget havde han aldrig i sit' Liv 
kunnet finde paa, selv om han lod Attilio skrive det op for ham 
forinden. 

Hun rejste sig og krystede Ottavia i sine Arme. Da hun 
slap hende, udbrød hun: 

— Men Barn, du staar jo med bare Fødder paa Stengulvet 
. . . staa dog paa Tæppet. 

Hun tvang Ottavia hen paa et lille Tæppe, som laa foran 
Sængen. Ottavia tog en lille Mappe ned fra Hylden paa Væggen 
over Natbordet og ud af den et gammelt, gulnet Kobberstik, 
trykkede det mod sit Hjærte som en Relikvie, rakte Erminia 
Billedet, pegede paa det og sagde: 

— Der sér du Giordano Bruno! 

Daarlig saa's ved den blege Lysflamme det lille Billede. 
Der stod den gamle Tænker med en Baret over den lave Pande, 
de store, langt skaarne Øjne, den lille Uglenæse, det pageagtige 
lille Overskæg. 

Erminia mumlede: 

— Saadan saa' det Bæst, Attilio Ranucci ud, da han var 
22 Aar. Men han har aldrig gidet bestille andet end at forføre 
de stakkels Smaapiger, som han ikke lærte at læse og at skrive. 
. . . Saa sov nu Ottavia. Jeg skal lægge Billedet ind paa dit lille, 
søde uskyldige Bryst, min Ottavia. 

Ottavia sov alt dybt, træt og svært aandende, da Erminia 
listede det lille Kobberstik ind under hendes Natkjole, det Stykke 
Tøj, hun havde beundret fra første Nat, de sov sammen. Ti 
Erminia sov splitternøgen. 

Men denne Nat blev hun oppe. Hun vaagede over sin 

Tilskueren 1890. ^1 

Veninde, bad til Naturen . . . for Ottavia havde omvendt hende 
fra Troen paa „La Vergine" til Troen paa „La Natura" . . . takkede 
n La Natura" fordi den havde frelst Ottavia og nu i Nat undte 
hende en saa god Søvn, 

Dagslyset brød tidlig igennem de smaa paa Klem løftede 
grønne Persienner. 

En Vogn rumlede udenfor Huset og skurede skrigende 
mod Stenene. 

Hun hørte sin Faders og Gianbattistas Stemmer. 

— Det har vi for vor Frisindethed , Gianbattista, sagde 
Piero Vannini. 

— Ja . . . ja . . . Men hun var jo ikke moderat, den Lærerinde. 
Og véd I hvad^ Piero, man maa ikke være Republikaner, endnu 
mindre Ateist i vor Tid . . . man skal holde paa det konstitu- 
tionelle Kongedømme og paa den fri Kirke i den fri Stat, som 
Gavour sagde. 

— Vi havde det lige saa godt i Storhertugernes Tid, sagde 
Piero Vannini, for Skatterne bliver større og større. 

— Det er for at erobre Afrika og det uigenløste Italien . . . 
og det mener I dog med, Piero, at det maa vi gøre. 

— Jeg blæser ad det hele, raabte Piero og knaldede med 
sin Pisk. Jeg er en gammel Mand og vil have Fred. Jeg vil 
holde mig til Don Agostino. Man véd, hvad man har, det er galt 
nok det, men, per Bacco . . . hvad faar vi? . . . 

Erminia havde forstaaet, hvad hun skulde og vilde forstaa. 
Hun sagde: 

— Jeg skal vise de to Slyngler, at jeg ogsaa kan være 
Martyr. Jeg gifter mig med den skeløjede Spækhøker Carlo 
Giglio i Via de* Gerchi i Firenze, som har friet otte Gange til mig* 

VII. 

— Jeg gaar paa min Skole som sædvanlig, sagde Ottavia 
Bonicelli den næste Morgen. Jo flere Stenkast, jeg faar i Hovedet, 
desto lykkeligere er jeg. 

Erminia sagde ikke noget« Da hun havde klædt sin Veninde 
paa, fornyede hun Bindet om hendes saarede Hoved, tog hende 
ved Haanden og borede sig ned sammen med hende ad den 
sorte Trappe. 

I den store Forstue stod Piero Vannini med et gammelt 

Skærf om Livet, Tegn paa hans Værdighed som Øvrighedsperson. 
Gianbattista Libri slod ved Siden af ham med et Papir i Haanden. 

— Signora Ottavia Bonicelli, sagde den forhenværende 
Underofficer . . . jeg bringer dem her en foreløbig Suspension fra 
Skoleinspektøren i Firenze. De maa ikke møde paa Skolen, før 
den Sag med Forplantningshistorien er nøje undersøgt. . . . Bekræft 
min Besked, Sindaco. 

— Bekræftet, sagde Piero Vannini. 

Den forhenværende Underofficer faldt ned fra sin Højtidelighed 
og sagde: 

— Ja, min kære Frøken ... man maa være umaadelig 
moderat og ... og navnlig ikke lære Børn, at der er Køns ... 
organer . . . eller saadant noget til . . . Ja, I griner, Erminia. 

— Kan vi faa Jer Vogn, Gianbattista, og kan Jeres Dreng 
Giacomo køre os til Stationen? Ottavia viger straks . . . jeg med. 

— Hvad for noget Sludder, Tøs? raabte Piero Vannini. . . . 
— - Jeg tager til Firenze og gifter mig med Spækhøkeren 

Carlo Giglio. 

— Gud være lovet, at du kom til Fornuft, raabte hendes 
Fader og foldede Hænderne op mod Loftet. 

— Tror I det er for Jeres Skyld, for hans Penges Skyld, 
for min Skyld, I ... to ... I Fæhoved, Gianbattista? . . . Nej . . . 
det er for min lille Ottavias Skyld. Hun skal lære mere, meget 
mere, for hun har sagt, at det maa hun, naar hun skal slaa et 
Slag, der kan mase alle Løgnhalse her ned i Skidtet . . . forstaar 
I ... Og jeg véd, at der i Carlo Giglios Bagstue kommer mange 
Kunstnere ... og lærde Folk fra alle Lande i hele Verden for at 
spise Salame-Pølse og drikke Chiantivin ... og Carlo Giglio han 
vil falde paa Knæ for mig ... hvad I ikke vilde, Gianbattista, 
fordi Attilio havde bedaaret mig ... og det kan gærne være, at I 
har været modig i Krigen . . . men i Fredstid er I som en slatten 
Karklud. 

Erminia ledsagede sine Ord ved at lade sine Hænder hænge 
slapt ned langs sine Hofter og sin udrakte Tunge dingle endnu 
slappere ned ad den ene Mundvig. Hun vedblev: 

— Carlo Giglio vil regne det for en Ære sammen med mig 
at hjælpe Ottavia videre, om vi saa skal føde hende i et halvt 
Aarhundrede ... Og vil han ikke ... saa ... skal jeg faa ham 
til at ville. 

41* 

Hun nærmede sin knyttede Haand mod Skolekommissærens 
Næse. Han trak den tilbage i en Fart. 

— Kan vi saa faa Jer Vogn, Gianbattista? 

— Jo, svarede Skolekommissæren. 

— Gamle Papa, sagde Erminia, du har nødig villet give 
mig en Soldo, naar jeg bad dig om det ... 

Sindaco slog sin Stav mod Stengulvet og sagde: 

— Tror du ikke, jeg har mærket, at du selv har stukket 
baade Sølvstykker og Sedler paa fem Lire til dig, naar du solgte Vin? 

— I er dog klogere, end jeg troede, Papa. Ja det har jeg . . . 

— Naa ... ja, jeg tilgiver dig og giver dig min Velsignelse 
med paa Vejen, mit eneste Barn! 

Han græd og snød sin Næse, den gamle Øvrighedsperson. 
Saa tørrede han sig med Skærfet og kyssede sin Datter. Den 
forhenværende Underofficer slog Hælene sammen til en Afskeds- 
hilsen paa militær Vis, mens han sendte et civilt Suk ud i Luften. 

Snart efter kørte de to unge Kvinder ad Stationen til paa 
Linjen Bologna— Firenze. 

Ned ad glimtede hvide Villaer, smaa Cypresgrupper, mange 
Haver i Solen. Pietrabuja var forsvundet, skjult i Bjærgknuden. 

Da de sad i Koupéen, sagde Erminia: 

— Ottavia ... Nu gaar jeg til mit Martyrium. Bliv ved 
med at holde af mig, saa skal jeg le himmelhøjt over det . . . hver 
eneste Dag — og drille Spækhøkeren — det stakkels dvaske 
Skind — saa han skal sprutte som en Svinekotelet paa Risten. 
Men Du bliver hos mig. 

S. SCHANDORPH. 

A. G. Larsen: De fem Mosebøger. En Vejledning til historisk-kritisk Bibel- 
læsning. København 1890. 



Det er den bekendte frireligiøse Forfatter Theodorus, som 
efter at han under sit borgerlige Navn har skrevet om Fremtidens 
Religion, nu — ligeledes uden Maske — har givet sig i Lag med 
Fortidens Religion og til syvende og sidst vel i begge Tilfælde 
egentlig har tænkt paa at gribe ind i Nutidens Religion. En 
gammel Modstander af ham, Pastor Frederik Jungersen, har i 
»Danskeren« for Maj 1890 straks raabt Vagt i Gevær paa Menig- 
hedens Vegne. »Det er en Indbildnings siger han, »at man kan 
gaa fordomsfrit til Skriftens Læsning . . Enten kommer man igennem 
Menigheden o: med en Fordom for denne, eller udenom 
Menigheden o: med en Fordom imod den.. Menighedens For- 
dom hedder Tro, Kritikens Vantro . . Al Kritik er selvfølgelig ikke 
vantro, og muligt er det, at ogsaa den vantro Kritik kan skaffe 
et og andet frem, som Menigheden kan have Brug for; men den 
Kritik, som her er Tale om, røber tydelig nok sit Udspring, og af 
det Træ skal Menigheden ikke vente sig gode Frugter.« Det staar 
noget dunkelt hen, hvorfor netop det A. C. Larsenske Træ bærer 
saa giftige Frugter. Den ene Side, hvortil Pastor Jungersens »fore- 
løbige Bemærkninger« indskrænker sig, indeholder ingen An- 
tydninger deraf. Indtil videre er det da vistnok det rigtigste at 
slaa sig til Ro ved den Indrømmelse, at ogsaa den »vantro« 
Kritik muligvis kan være Menigheden til nogen Gavn (ikke at tale 
om de mange, der staa udenfor Menighedens Tankegang) og ved 
Håabet om, at Pastor Jungersens korte Bulle maa være Forløber 
for en Forhandling, der gør Hr. A. C. Larsens Spaadom til Skamme, 
naar han i Indledningen til sin Bog siger: »Om den danske Kirkes 

teologiske Professorer og gejstlige véd vi jo alle af Erfaring, at de 
ikke ville forhandle med anderledes tænkende, og man maa ind- 
rømme dem, at de vistnok ikke kunne indlade sig derpaa, efterdi 
de ved deres Embedstiltrædelse have aflagt et Løfte, som for- 
pligter dem til at forsage fordomsfri Overvejelser og til uden 
Knurren at fastholde de Synsmaader, som de fik i Arv fra deres 
Forgængere.c 

I. 

I øvrigt er det en Misforstaaelse, at Skriftet særlig skulde 
være en Opgørelse af Mellemværendet mellem Tro og Vantro. Det 
er et Forsøg paa at vise, hvad kritisk Metode og metodisk Kritik 
vil sige paa et historisk Omraade. Det er for saa vidt kun et 
Skridt fremad paa den Vej, som den danske Historiegranskning 
allerede har slaaet ind paa i Hans Grams Dage. Blandt Nutids- 
historikere har A. G. Larsen bl. a. saadanne Forgængere som C. 
Paludan-Muller og Joh. Steenstrup i deres kritiske Undersøgelser 
af Saxo. Hvad her er gjort for den danske Historieskrivnings Ved- 
kommende, er i »De fem Mosebøgerc forsøgt overfor den jødiske. 
Særlig danner Paludan-Mullers skarpsindige Kunst, idet han tegner 
et Billede af den Tilblivelseshistorie, Saxos store Værk sandsynlig- 
vis har haft, et slaaende Sidestykke til den Fremgangsmaade, der 
har ledet til Hypotesen om de bibelske Skrifters Rækkefølge og 
indbyrdes Forhold. Forskellen er blot, at Hypotesen om Saxo er 
undfangen i Paludan-Mullers egen Hjærne, medens A. G. Larsen 
bygger paa udenlandske Videnskabsmænds, særlig Tyskeren Well- 
hausens, Opfattelse. Er allerede Wellhausens Fremstilling i en for 
hans Landsmænd sjælden Grad klar og anskuelig, saa har hans 
danske Efterfølger endnu yderligere lagt Æmnet til rette for den 
store Læsekreds, de Lægfolk, der overhovedet har boglige og 
aandelige Interesser. Hans Bog kræver hos sin Læser ingen som 
helst lærde Forudsætninger, men kun det Taalmod, der ikke giver 
fortabt, fordi Vejen gaar gennem en Rigdom af Enkeltheder, der 
maa fastholdes og sammenstilles, for at Resultater kan naas og 
et Overblik vindes. »De fem Mosebøgerc fortsætter da en hjemme- 
født videnskabelig Tradition — den, om hvis Banebryder Gram 
Paludan-Muller siger: »Han har alene været bevæget af det 
Spørgsmaal: Hvad er Sandhed i Fortidens Overlevering? hvorledes 
og hvor finder jeg den? Dette har ført ham til en Kritik af 
Historiens Kilder, en Kritik, der utvivlsomt er det eneste faste 

Fundament for historiske Fremstillinger. Dette er Mandens udøde- 
lige Fortjæneste.« Men samtidig lukker Larsen i sin Bog op for 
Æmner, det arbejdende Europa allerede mange Menneskealdre 
igennem har prøvet sine Kræfter paa, men som vi danske hidtil næsten 
helt har ladet ligge, hvor mange Betingelser vi end gennem vor 
Historiegransknings Fortid har haft for at tage dem op. 

Fremgangsmaaden, den historiske Kritiker anvender, svarer 
til Naturvidenskabsmandens, som for hvert Skridt han gaar, støtter 
sig til grundig Iagttagelse. Han lægger det historiske Dokument 
for sig og afviser foreløbig alt andet. Saa samler han sin Op- 
mærksomhed om Læsningen, søger at lade hver Tanke og hvert 
Udtryk præge sig i hans Bevidsthed saa at sige med fotografisk 
Tydelighed og sammenholder saa sine Iagttagelser af Enkeltheder 
og Egenheder for at finde den indre Sammenhæng, der forbinder 
<Iem til en Enhed, eller de Uoverensstemmelser, der stille dem i 
Modsætning til hverandre. Finder han Forskelle og Modsigelser, 
skiller han dem, der kan have deres Oprindelse i et enkelt Men- 
neskes Fejlsyn, fra dem, der med Nødvendighed pege paa forskel- 
lige Kildespring, og forfølger saa disses Løb gennem Skriftet. Vises 
han derved ud over dettes egne Grænser, søger han i samtidige 
•eller ældre Kilder efter Sporene af de Strømninger, han har fupdet, 
og naar da omsider — eller naar ikke — til at forstaa, hvorledes 
4et kritiske Dokument, han undersøger, har faaet sit brogede 
Udseende. 

Saaledes sidder Paludan-Muller med Saxo foran sig, og for 
hans kritiske Sporsans er det paafaldende, at den gamle Historie- 
fortællers Fremstilling samler sig — for en stor Del i højst livlige 
Enkeltskildringer uden indre Sammenhæng eller Fællesplan — - om 
Absalon som Kriger og Statsmand og Kong Valdemars Ven fra 
det Øjeblik, han er bleven Roskildebisp, til han vies som Ærke- 
biskop i Lund. Mangen Gang er Fortællingen her saa omstænde- 
lig, som om den ikke blot hidrørte fra et Øjenvidne, men endog- 
saa var nedskreven under det endnu friske Indtryk af det op- 
levede; af og til er en Scene flydt med ind, som slet ikke kan 
forsvare sin Plads ved sin historiske Betydning. Hvorledes lader 
dette sig forklare? Og saa dukker den Gisning op 4 Paludan- 
Muller, at Saxo oprindelig har forfattet dette Afsnit af sit Skrift 
som et Slags Dagbog, ban har ført, da han som Absalons Klerk 
kom til at følge ham paa hans Rejser og Krigstog og den unge 
Skriver, varmhjærtet og skrivelysten og færdig i Latinen som han 

var, straks efter en heltemodig eller sejerrig Kamp følte sig kaldet 
til at føre den i Pennen for at bevare Mindet om den. Idet disse 
Optegnelser har udvidet sig sammen med Begivenhederne og er 
komne Absalon for Øje, er ganske naturligt Tanken om at gøre 
en Helhed ud af dem opstaaet, støttet i sin Gennemførelse ved 
mundtlige Oplysninger fra Absalon og andre, Taler ikke alle 
Symptomer for, at »Absalonspar tiet« i Saxos 14de Bog er blevet 
til paa denne Maade, før der endnu forelaa nogen som helst Plan 
om en fuldstændig Danmarkshistorie? Og yderligere sammenstiller 
Paludan-Muller sine Iagttagelser: den større Ro og Ligelighed i 
15. og 16. Bog stemmer med, at Saxo her har kunnet fortsætte 
Fortællingen om sin Samtid med niere sammenhængende historisk 
Fremstilling tilFormaal fra Begyndelsen af; Svend Aagesen, Saxos 
samtidige, meddeler, at Saxo agter at skrive Svend Estridsøns 
og hans Sønners Historie (d. v. s. Saxos 11., 12. og 13. Bog), det 
maa da tære gjort efter det Tidspunkt, hvor Svend Aagesens 
Skrift, ligesom Saxos, slutter af, 1187; endelig stadfæste Saxos 
Ytringer i hans Værks Fortale, at det er Oldtiden % dens Sagn og 
dens Sange, han senest bar beskæftiget sig med; og saa afgjort 
som det er, at Indtrykket af hans 1. Bog ikke mælder om en 
begyndende Forfatters sproglige Usikkerhed, men — ligesom af 
de sidste — om en Mesters modne Stilkunst, saa sikkert er det, 
at 9. og 10. Bog, hvori han fylder Rummet mellem Sagntiden og 
den historiske Tid, bære Vidne om en Oldings trætte og svækkede 
Kræfter. 

Det ser saaledes ud, som om de enkelte Bøgers Rækkefølge, 
ordnet efter Tiden for deres Affattelse* vilde være en ganske anden 
end den, de har faaet i det færdige Værk. Saa længe alle Kende- 
mærker, indre og ydre, pege i den Retning og ingen i modsat, 
vil sikkert denne Hypotese, der forklarer saa meget hidtil ufor- 
klaret og ikke medfører nye Gaader,. blive staaende som den Løs- 
ning, al Sandsynlighed anbefaler som den rette. 

II. 

, Granskningen af de fem Mosebøger er gaaet en ganske til- 
svarende Vej. Den samvittighedsfulde Læsning, for hvilken selv 
den ringeste Enkelthed ikke er uden Betydning, har efterhaanden 
opdaget saa det ene, saa det andet Tegn paa, at man ikke her 
stod overfor et oprindeligt og helstøbt Værk, udmejslet af en en- 
kelt Haand fra Begyndelsen til Enden, med Præget af én Tanke- 

gangs allestedsnærværende Herredømme, men snarere overfor en 
Række Arbejder, blandt hvilke de sidste muligvis var de første 
og de første de sidste, naar alle Mærker nøje iagttoges, og hvis 
Modsigelser og Forskelligheder blive forklarlige, naar man gaar 
ud fra, at forskellige Sagn og Beretninger ere optagne deri Side 
om Side, mangen Gang næsten som et Slags sammenstykket 
Mosaik, hvis enkelte Dele igen kan pilles fra hinanden. 

Saaledes er det f. Eks. paafaldende, at der allerede om 
Menneskets Skabelse findes to forskellige Beretninger i 1ste Mose- 
bogs 1ste og 2det Kapitel. Paa første Sted slutter det storladne 
Billede af Jordens Tilblivelseshistorie med Menneskets Tilblivelse 
paa den sjette Dag, efter at Lyset er skilt fra Mørket, Himlen 
hvælvet over Jorden, Landet dukket frem af Havet og Planter groede 
op, Dag skilt fra Nat, Havdyr og Fugle, vilde Dyr, Kvæg og 
Kryb mylret frem: »Og Elohim saa, at det var godt. Og Elohim 
sagde: Lader os gøre et Menneske i vort Billede, efter vor Lignelse. 
Og Elohim skabte Mennesket i sit Billede . . ; Mand og Kvinde skabte 
han dem. Og Elohim velsignede dem, og Elohim sagde til dem: 
Vorder frugtbare og mangfoldige og opfylder Jorden og gører 
eder den underdanig.« Saa hvilede Elohim den syvende Dag paa 
sin fuldbyrdede Gerning. »Dette er Himlens og Jordens Historie, 
da de skabtes.« 

Men i 2det Kapitel tages Æmnet saa op påany. 
Jorden er til, men der vokaer endnu ingen Urter og Buske paa 
den, fordi der ikke er faldet Regn, og der findes endnu ingen 
Mennesker. Saa stiger en Damp op af Jorden og falder ned som 
Regn, »og Elohim Jahve dannede Mennesket af Støv af Jorden og 
blæste Livets Aande i hans Næse. . Og Elohim Jahve plantede en Have 
udi Eden mod Østen og satte der Mennesket, hvilket han havde 
gjort.« Saa lod han Træer vokse op af Jorden, og i Bevidst- 
heden om, at det ikke er godt for Mennesket at være ene, frem- 
bragte han derefter de vilde Dyr og Fuglene under Himlen (det 
er en fejl Oversættelse, naar den autoriserede danske Bibel siger, 
at han »havde gjort« dem, der staar: »gjorde« dem); men i dem 
fandt Mennesket ingen Hjælp, som kunde være hos det. »Da lod 
Elohim Jahve falde en dyb Søvn paa Adam og han sov; og han 
tog et af hans Ribben og lukkede med Kød i Stedet derfor. Og 
Elohim Jahve byggede af det Ribben, som han havde taget af 
Mennesket, en Mandinde og ledte hende til Adam. Da sagde 

Adam: Denne Gang er det Ben af mine Ben og Kød af mit Kød; 
denne skal kaldes Mandinde, ti denne er tagen af Manden.« 

At de to Fortællinger ere rundne af forskellige Kilder, kan 
der ikke være Tvivl om. Ikke blot kaldes Gud ikke med samme 
Navn i dem begge, men Rækkefølgen i Skabelseshistorien er jo 
forskellig, og efter en og samme Tradition vilde Kønnene ikke 
kunne være skabte baade samtidig og efter hinanden, ikke kunne 
have faaet det Hverv at opfylde Jorden baade som en Velsignelse 
paa Livets første Dag og som en Forbandelse efter Udjageisen af 
Edens Have. 

III. 

Ere Beretningerne her givne hver for sig, den ene efter 
den anden, saa ere til andre Tider Traditionerne saaledes sammen- 
arbejdede, at de møjsommelig maa skilles ud fra hinanden næsten 
Sætning for Sætning, et Arbejde, som saa dog ogsaa lønner sig, 
for saa vidt som der af en Fortælling, fuld af modsigende Enkelt- 
heder, dem, der fra først af har vakt Kritiken, fremkommer 
Fortællinger, som hver for sig er afsluttet og sammenhængende. 
Dette gælder saaledes Syndflodsfortællingen. Efter at Kritiken har 
gjort sin Gerning, har Sagnet delt sig i to, af hvilke hvert med- 
deler Begivenheden paa sin Maade. I det første forkynder Elohim 
Noah, at alt levendes Undergang er besluttet af ham, fordi Jorden 
er bleven fuld af Uret. Noah selv byder han gøre sig en Ark af 
Fyrretræ, inddelt i Rum og beget uden og indentil, 300 Alen lang, 
50 Alen bred og 30 Alen høj, med en Lysaabning for oven af 
en Alens Vidde og en Dør paa Siden og med et nederste , et 
mellemste og et øverste Dæk. Naar han fører Vandfloden over Jorden, 
skal Noah efter den Pagt, Elohim har oprettet med ham, gaa ind 
i Arken med sine Sønner, sin Hustru, sine Sønners Hustruer og 
af alt levende et Par, Han og Hun, af hver Art. Og da Noah 
var 600 Aar gammel, kom Flodens Vande over Jorden. Paa den 
17de Dag i den anden Maaned brast alle det store Urhavs Kilde- 
aabninger, og Himlens Sluser aabnedes. Netop paa denne Dag 
gik Noah ind i Arken. Og Vandet tog til og steg højt paa Jorden, 
og Arken flød paa Vandets Overflade. Da døde alt hvad der 
rører sig paa Jorden, Fugle og tamme Dyr og vilde Dyr og al 
Jordens vrimlende Kryb og alle Mennesker. Og Vandet voksede 
over Jorden 150 Dage. Og Elohim kom Noah i Hu og lod en 
Vind fare hen over Jorden, og Vandene faldt, og Urhavets Kilde- 

aabninger stoppedes og Himlens Sluser. Og Vandet formindskedes 
efter 150 Dages Forløb. Og paa den 17de Dag i den 7de Maaned 
standsede Arken paa Ararats Bjærge. Og Vandet tog gradvis af; 
paa den 1ste Dag i den 10de Maaned saa man Bjærgenes Toppe. 
I Noahs 601ste Aar, paa den 1ste Dag i den 1ste Maaned, var 
Vandet tørret bort fra Jorden. Og paa den 27de Dag i den 2den 
Maaned var Jorden bleven tør. Og Elohim talede til Noah og 
bød ham gaa ud af Arken med sin Hustru, sine Sønner og sine 
Sønners Hustruer og alt, hvad der var hos ham i Arken af Fugle 
og af firføddede Dyr og af Kryb, >og de skal vrimle paa Jorden 
og være frugtbare og mangfoldige paa Jorden«. Da gik Noah ud, 
og Elohim velsignede Noah og hans Sønner og sagde til dem: 
»Vorder frugtbare og mangfoldige og opfylder Jorden « Denne 
Beretning er dannet af 1. Mosebog 6. Kap., 6. — 13. V.; 7. Kap. 6. 
V., 11. V., 13.— 16. V., 18.— 21. V. og 24. V.; 8. Kap. 1.-2. V. 
første Halvdel, 3. V. anden Halvdel— 5. V., 13. V. første Halvdel, 
14.-19. V. og 9. Kap. 1. Vers. 

Ind og ud imellem disse Vers slynger saa den anden 
Beretning sig saalunde: Jahve sagde til Noah: Gaa du og dit 
ele Hus ind i Arken, ti hvad dig angaar, saa har jeg set, at du 
er retfærdig for mig i denne Slægt. Af alt rent Kvæg skal du 
tage dig 7 Par, Han og Hun, men af det, som er urent, 1 Par, 
Han og Hun. Ti om endnu 7 Dage vil jeg lade det regne paa 
Jorden 40 Dage og 40 Nætter og udslette af Jorden ethvert Væsen, 
som jeg har skabt. Og efter 7 Dage kom Flodens Vande over 
Jorden. Og der var Regn paa Jorden 40 Dage og 40 Nætter. 
Og Jahve lukkede til efter Noah, og Vandet steg og løftede Arken, 
mens alt, i hvis Næse der var Livsaande, døde Jorden over. Og 
efter 40 Dages Forløb aabnede Noah Vinduet paa Arken og 
sendte Ravnen ud, der fløj hid og did, indtil Vandet var tørret 
bort fra Jorden. Da sendte han Duen ud for at se, om Vandet 
var faldet. Men Duen vendte tilbage til ham i Arken, ti Vandet 
stod endnu over hele Jorden. Og han ventede 7 Dage endnu, saa 
udsendte han atter Duen. Og den kom tilbage til ham ved 
Aftenstid og havde et friskt Olivenblad i sit Næb. Og han ventede 
7 Dage endnu og sendte saa atter Duen ud, men da vendte den 
ikke tilbage til ham. Saa tog Noah Dækket af Arken og saa, at 
Jordens Overflade var bleven tør. Han byggede Jahve et Alter 
og ofrede af alle rene Dyr og Fugle et Brændoffer paa Alteret. 
Og Jahve lugtede den behagelige Lugt og Jahve sagde i sit Hjærte: 

Jeg vil for Fremtiden ikke mere forbande Jorden for Menneskets 
Skyld, ti Menneskets Hjærtes Tanke er ond fra Ungdommen af, 
og jeg vil ikke mere ihjelslaa alt levende, saaledes som jeg har 
gjort. Fra nu af skal, saa længe Jorden staar, Sæd og Høst, 
Kulde og Hede, Sommer og Vinter, Dag og Nat aldrig aflade. 
(7. Kap. 1.— 5. V., 7.— 10. V., 12. V., 16. V. sidste Halvdel — 17. 
V., 22.-23. V.; 8. Kap. 3. V. første Halvdel, 6.— 12. V., 13. V. 
sidste Halvdel, 20.-22. Vers.) 

Naar det ogsaa her er lykkedes at fremdrage, som to Helheder, 
de Sagnformer, i hvilke Fortællingens uopløselige Modsigelser 
forvandles til naturlige, i Sagnets dobbelte Vækst grundede For- 
skelligheder og dens besynderlige Gentagelser blive til Vidnesbyrd 
om, at de to Traditioner mere ere indflettede i hinanden paa udvortes 
Maade end organisk sammenarbejdede, saa er det for det første, 
som i Skabelseshistorien, det skiftende Navn paa Gud, der har 
vist Vej og Fortællingen igennem skilt »Elohistens« Beretning ud 
fra »Jahvistens«, eller »Præstekrønnikens« fra >Folkekrønnikens«, 
som A. C. Larsen kalder dem. Hertil knytter sig saa en forskellig 
Sprogbrug ogsaa paa andre Omraader som i de hebraiske Udtryk 
for Han og Hun eller for Arkens Vindue. Men det mest iøjne- 
faldende Skel drage de reelle Modsigelser: Elohim befaler Noah 
at tage 1 Par med sig i Arken af alt levende, Jahve befaler ham 
at dele Dyrene efter de »rene« og de »urene« og tage 1 Par af de 
sidste, men 7 af de første; »af Fuglene 1 Par,« siger Elohim, »af 
Himlens Fugle 7 Par,« siger Jahve. Hos Elohisten bryder Uvejret 
løs samme Dag, Noah er gaaet ind i Arken, hos Jahvisten varer 
det endnu 7 Dage derefter, inden Flodens Vande komme. Hos 
Elohisten stiger Vandet i 150 Dage, hos Jahvisten i 40 Dage, før 
det igen falder. Endnu ved Fortællingens Afslutning lægger den 
forskellige Opfattelse sig for Dagen: Elohisten slutter med Regn- 
buen som et Pagtens Tegn mellem Elohim og alt levende paa 
Jorden; Jahvisten med Noahs Brændoffer til Jahve af alle rene 
Dyr og Fugle. Og idet Udskillelsen har fundet Sted, viser det 
sig, at de livlige, novellistiske Træk, f. Eks. Udsendelsen af Ravn og 
Due, høre hjemme hos Jahvisten, i »Folkekrønniken«, ligesom i 
Skabelseshistorien Fortællingerne om Edens Have og om Kain og 
Abel, medens Elohisten, »Præstekrønniken«, mere samler sig om 
skematiske Inddelinger, Tids- og Talbestemmelser. 



s 

Digitized by Google 



Bibelgranskning. 



647 



IV. 

Hvis klare Resultater ere et Bevis for Rigtigheden af den 
Fremgangsmaade, hvorved de ere udvundne, saa vil det være paa 
sin Plads endnu at anføre et Par Eksempler paa, hvorledes Bibel- 
kritiken efter de samme Principer — forenet Hensyn til Frem- 
stillingens Form og Indhold, Sammenstilling af sproglige Egen- 
heder, af meddelte Kendsgerninger og af bærende Grundtanker — 
har skilt sammenførte Strømme ud fra hverandre og paavist hvers 
oprindelige Løb. 

1ste Mosebogs Fortælling om Patriarken Jakobs Flugt fra 
hans Barndomshjem lider af en underlig uklar Dobbelthed; snart 
er det Moderen, der sender ham bort, snart Faderen, snart sker 
det af religiøse Hensyn, snart af Frygt for hans Liv. Hvor 
naturligt og klart bliver derimod ikke det hele, naar Fortællingen 
deles i følgende to: 

1) Esau var 40 Aar gammel, og han tog til Hustru Judith, en Datter af 
Hetiten Beeri, og Basmath, en Datter af Hetiten Elon, og de gjorde 
baade Isak og Rebekka Hjærtesorg. Saa sagde Rebekka til Isak: „Jeg 
er ked af mit Liv for disse Hets Døtres Skyld! Tog Jakob sig ogsaa en 
Hustru af Hets Døtre, hvad var da Livet for mig! " Saa kaldte Isak paa 
Jakob, velsignede ham og gav ham den Befaling: „Du maa ikke tage 
en Hustru af Kanaans Døtre! Gør dig færdig, drag til Mesopotamien til 
din Morfader Bethuels Hus og tag dig derfra en Hustru af din Morbroder 
Labans Døtre. .* Saa sendte Isak Jakob bort, og han drog til Mesopotamien 
til Syreren Laban, Bethuels Søn. (26. Kap. 34. V.; 27 K. 46. V.— 28 K. 5. V.) 

2) Esau hadede Jakob for den Velsignelse, hans Fader havde lyst over ham, 
og han sagde i sit Hjærte: „Den Tid kommer snart, at vi skal sørge 
over min Fader, og saa vil jeg slaa min Broder Jakob ihjel!" Rebekka 
spurgte disse Ord af hendes ældste Søn Esau, og hun sendte Bud og 
kaldte sin yngste Søn Jakob til sig og sagde til ham: „Se, din Broder 
Esau vil hævne sig paa dig ved at slaa dig ihjel; men hør nu efter mit 
Ord, min Søn, staa op, flygt til min Broder Laban til Haran, og du skal 
blive nogen Tid hos ham, indtil din Broders Hæftighed lægger sig og 
han faar glemt, hvad du har gjort imod ham; saa vil jeg sende Bud og 
hente dig derfra." Saa udvandrede Jakob fra Beersaba og drog til Haran. 
(27. K. 41—45 V.; 28. K. 10 V.) 

Ogsaa her er Stilen med til at drage de skillende Linjer, 
særlig det hebraiske Navn Paddan Aram for Mesopotamien og de 
Formler, i hvilke Isak velsigner sin Søn ved Afskeden. 

Med lignende Sikkerhed er man i Stand til at opløse Beret- 
ningen om Overgangen over det røde Hav i dens to i Aand og 
Opfattelse noget forskellige Grundbestanddele. Den ene Fortælling 

giver et Billede af den gudbeaandede Folkeførers overnaturlige 
Herredømme over Naturkræfterne; den lyder saaledes: 

1) Ægypterne forfulgte Israels Børn og naaede dem, da de havde lejret sig 
ved Havet, alle Faraos Vognheste og hans Ryttere og hans Hær. Og 
Israels Børn raabte til Jahve. Og Jahve sagde til Mose: ,Hvi vil du 
raabe til mig? Sig til Israels Børn, at de skulle drage frem. Og opløft 
du din Stav og udræk din Haand over Havet og skil det ad, og Israels 
Børn skulle gaa midt igennem Havet paa det tørre. Og jeg, se, jeg vil 
forhærde Ægypternes Hjærte, at de skulle forfølge* eder; saa vil jeg 
forherlige mig paa Farao, paa hans Vogne og paa hans Ryttere. Og 
Ægypterne skulle fornemme, at jeg er Jahve. / Og Mose udrakte sin 
Haand over Havet, og Vandene skiltes ad. Og Israels Børn gik midt 
igennem Havet paa det tørre, og Vandet var dem en Mur paa deres 
højre og paa deres venstre Side. Og Ægypterne forfulgte dem og droge 
efter dem, alle Faraos Heste, hans Vogne og hans Ryttere, til midt i 
Havet. Da sagde Jahve til Mose: , Udræk din Haand over Havet, og / 
Vandene skulle falde tilbage over Ægypterne, over deres Vogne og deres 
Ryttere." Saa rakte Mose sin Haand over Havet, og Vandet kom igen 
og skjulte i hele Faraos Hær Vogne og Ryttere, som vare komne efter 
dem i Havet; der blev end ikke én tilovers af dem. Men Israels Børn 
vare gangne paa det tørre midt igennem Havet, og Vandet havde været 
dem en Mur paa deres højre og paa deres venstre Side. (2. Mosebog 
14. K. 8.-9. V., 10. V. anden Halvdel, 15.— 18. V., 21.— 23. V., 26.-27. 
V. første Halvdel, 28.-29. V.) 

Den anden Fortælling lægger en Hovedvægt paa Begiven- 
hedens naturlige Aarsager og lyder saaledes: 

2) Og det blev Kongen af Ægypten tilkendegivet, at Folket flyede. Saa lod 
han spænde for sin Vogn og tog sit Folk med sig. Og han tog seks 
Hundrede udvalgte Vogne og alle Vogne i Ægypten og Høvedsmændene 
over dem alle. Og Farao nærmede sig; og Israels Børn opløftede deres 
Øjne og se, Ægypterne droge efter dem; da frygtede de saare. Og de 
sagde til Mose: „Mon der ikke var Grave i Ægypten, siden du tog os 
ud til at dø i Ørken? Hvi gjorde du os dette, at du førte os ud af 
Ægypten? Er det ej det Ord, som vi talede til dig i Ægypten, sigende: 
Lad af fra os, vi ville tjæne Ægypterne; ti det er bedre at tjæne Ægyp- 
terne end at dø i Ørken?" Da sagde Mos,e til Folket: „Frygter ikke, 
bliver staaende og ser Jahves Frelse, som han skal vise eder i Dag; ti 
disse Ægyptere, som I se i Dag, dem skulle I ikke i al Evighed se mere 
herefter. Jahve skal stride for eder, og I skulle tie.* Da drog den Guds 
Engel, som gik foran Israels Hær, af Sted og drog bag dem, og Sky- 
støtten drog fra deres Ansigt og stod bag dem. Og den kom imellem 
Ægypternes Hær og Israels Hær, og den var Sky og Mørke [for hine], 
men oplyste Natten [for disse]; og den ene kom ikke til den anden den 
ganske Nat. Og Jahve lod Havet fare bort ved et stærkt Østenvejr den 
ganske Nat og gjorde Havet som det tørre. Og det skete, der Morgen- 
vagten kom, da saa Jahve i Ildens og Skyens Støtte til Ægypternes Hær 
og forfærdede Ægypternes Hær. Og han stødte Hjulene af deres Vogne 

og lod dem rykke frem med Besvær; da sagde Ægypterne: »Jeg maa fly 
for Israel; ti Jahve strider for dem imod Ægypterne. 1 * Og Havet kom 
igen mod Morgenen, i sit sædvanlige Leje, og Ægypterne flyede imod det^ 
saa styrtede Jahve Ægypterne midt i Havet. Saa frelste Jahve Israel 
den samme Dag af Ægypternes Haand, og Israel saa Ægypterne ligge 
døde ved Havets Bred. (2. Moseb. 14. K. 5.-7. V., 10 V. første Halvdel,, 
11.— 14. V., 19.— 20. V., 24.-25. V., 27. V. anden Halvdel, 30. V.) 

V. 

Endnu staar Bibelgranskningen foran halvgjort Gerning; 
men saa meget er allerede naaet, at Kritikens Berettigelse og 
Nødvendighed ikke længer kan afvises. Det mystiske Skær, der 
tidligere har dækket Mosebøgernes Tilblivelse, har maattet vige 
for en Forklaring, efter hvilken de vise sig at være blevne til 
paa ganske samme Maade som andre historiske Oversigtsværker, 
kun med Egenskaber, der tyde paa, at Historieskrivningen endnu 
var i sin Barndom, da der lagdes sidste Haand paa Værket for at 
gøre det til en Helhed. I vore Dage vilde man drage Skel mellem 
sine Kilder efter Alderen og — saaledes som Madvig overfor 
Klassikerhaandskrifterne — søge gennem kritisk Sammenligning at 
faa tegnet deres Stamtræ. Idet man saa' bort fra de yngre, der 
i lige Linje nedstammede fra forhaandenværende ældre og derfor 
ikke frembød nogen selvstændig Værdi, vilde man dernæst sammen- 
stille de ældre og oprindeligere Kilder og veje deres Troværdighed, 
for saa vidt der fandtes uforenelige Modsætninger mellem dem. 
Kunde ingen Sandsynlighedsberegning afgøre Sagen, vilde man 
endelig meddele de forskellige Beretninger u % den Tilsløring af 
Forskellen og saa vidt muligt paavise, hvad Kredse og Tider de 
skrev sig fra og hvad Farve der derved naturlig maatte være 
paatrykt dem. Men det er ikke den Fremgangsmaade, de endelige 
Redaktører af Mosebøgerne har brugt. 

Hvad de har haft liggende for sig af historisk Materiale, 
har de ikke sorteret efter Alder og historisk Værdi, men vævet 
sammen, snart paa rent mekanisk og tilfældig Maade, snart ledede 
af en bestemt Tendens. Ældgamle Dokumenter ere komne til at 
gaa i ét med Aarhundreder yngre Beretninger, modstridende Sagn- 
dannelser, samtidig fastholdte, slaa Krøller og Knuder paa For- 
tællingens Traad, folkelige og præstelige Synspunkter løbe for- 
styrrende imellem hverandre, den skrivendes Stade lægger hans 
egen Tids Konturer og Kolorit hen over Billedet af længst 

forsvundne Dage: paa utallige Steder brister og rævner Fremstillingens 
Enhed og historiske Grund. Men ligesom det har været muligt 
ved mangen Enkeltfortælling at grave dens forskelligartede 
Bestanddele ud hver for sig og derved faa den indre Modsigelse 
hævet, har det ogsaa vist sig muligt at levendegøre de vekslende 
Standpunkter og Samfundstilstande, der komme til Orde i Mose- 
bøgernes forskellige Afsnit, og derved nærmere at bestemme disses 
historiske Plads. 

Saaledes skriver Forfatteren af 5te Mosebog ud fra en Tid 
med jævne Forhold, med et religiøst Folkeliv, hvor Festerne 
foruden den ugentlige Sabbat er tre om Aaret: Paaske, Pinse og 
Løvsalsfest, der alle tre fejres i taknemmelig Glæde, den første 
over et historisk Minde: Udgangen af Ægypten, de to sidste over 
Høsten, der er bragt i Hus. Det er en Festglæde, der skal omfatte 
alle, Husets Herre, hans Søn og hans Datter, men ogsaa hans 
Tjæner og hans Tjænestepige og hvem der som Gæst er indenfor 
hans Døre: Leviten, den fremmede, Enken og den faderløse; alle 
skal de være glade, »kun være glade«, i Følelsen af, at Jahve 
fremdeles vil velsigne dem og deres Hænders Gerning. Ingen maa 
møde tomhændet til Festen, men frivilligt skal hver ofre som han 
har Ævne til. Præsterne — Leviterne — leve spredt om i Befolk- 
ningen, de stilles i Klasse med Enker og faderløse, leve af en 
fattig Part i Ofrene : Boven, Kæberne og Kallunet af det ofrede Dyr, 
en Kurvfuld af Jordens Førstegrøde, og henvises derfor til hver 
Mands Omsorg: »Leviten, som er indenfor dine Porte, maa du 
ikke forlade, ti han har ikke Lod eller Arv med dig« ; ved Festen 
skal man lade ham »komme, spise og blive mæt«. Der er endnu 
ingen gejstlig Magtfylde, ingen Ypperstepræst, intet prægtigt 
Tabernakel, men der tales om Profeter af Folkets Midte, i hvis 
Mund Jahve har lagt sine Ord og som derfor optræde i hans 
Navn med Krav paa at høres og lydes. Et verdsligt Kongedømme 
staar som en godkendt Fremtidsmulighed, blot at Kongen skal 
vælges blandt selve Folket og tarvelig i Sæder ikke maa holde 
mange Heste eller have mange Koner eller mange Rigdomme. 

Helt andre Forhold danne Baggrunden for de foregaaendé 
Mosebøger. 3dje Mosebog kender foruden de nævnte Fester tillige 
Forsoningsfesten, Festernes Fest, der skal staa som ten evig Lov« 
— saa betydningsfuld, at enhver, der ikke fejrer den paa rette 
Maade, skal »udryddes af sit Folke. 4de Mosebog paabyder et 
dagligt Brændoffer, Morgen og Aften. Og Ofrene paa Festdagene 

ere her ikke længer glade Sjæles frivillige Gaver efter hvers Ævne, 
men Son- og Skyldofre, der ere satte i System og nøje fastslaaede 

1 alle deres Enkeltheder: to unge Okser, én Vædder og syv 
Vædderlam, dertil tre Tiendedele af et Maal Hvedemel sprængt 
med Olje og et halvt Maal Vin til hver Okse, to Tiendedele 
og en Tredjedel til hver Vædder, en Tiendedel og en 
Fjærdedel til hvert Lam; ved Løvsalsfesten endog Brændofre 
8 Dage i Træk (af 13 + 12 + H + 10 + 9 + 8 + 7 + 1 Okse; 

2 Væddere daglig de 7 Dage, 1 den 8nde; 14 Vædderlam daglig 
de 7 Dage, 7 den 8nde, alt med tilhørende Mad- og Drikoffer). 
»I skal passe paa at bringe mig min Offergave, som er mit Brød 
til mine Ildofre, til en velbehagelig Lugt for mig paa de bestemte 
Tider,c siger Jahve gennem Mose til Israels Børn. Der findes en 
Præstestand med uhyre Indtægter: det førstefødte af alt, Mennesker 
og Kvæg, hører Præsterne til, dog at Menneskers førstefødte 
løskøbes for en bestemt Sum; Tiende af »Jordens Sæd og Træers 
Frugt, stort Kvæg og smaat Kvæg« har Leviterne Krav paa — 
det er for hver fem Gange saa meget som en almindelig Lægmand 
havde at leve af; 48 Staeder skulle gives dem i Eje, med et Over- 
drev omkring hver paa 2000 Alen fra Byens fire Hjørner, til 
Græsning for deres Hjorder. Der er en højhellig Stand af egentlige 
Præster, Aarons Efterkommere; de øvrige Leviter gaa kun disse 
til Haande og maa end ikke røre Pagtens Ark, hvis de ikke vil dø. 
I Spidsen for Præsterne staar en Ypperstepræst, den eneste, der 

— én Gang om Aaret, paa Forsoningsdagen — maa gaa ind i 
det allerhelligste for at »gøre Forligelse for sig og sit Hus og for 
hele Israels Menighed«. Hans prægtige Dragt er hans Magts og 
hans Værdigheds Sindbillede; den, straaler af Farver: Guld, blaa 
Uld, Purpur, Skarlagen og hvid Bomuld kunstig vævet i hinanden, 
omslynget af Guldkæder og Guldringe, Guldbjælder og Granatæbler, 
foran paa Brystet Karneol, Topas og Smaragd, Karfunkel, Safir 
og Diamant, Opal, Agat og Ametyst, Turkis, Sardonyx og Jaspis, 

3 og 3 i Rad, i Guldindfatning med de tolv Stammers Navne ind- 
gravede. Og i samme Pragt skildrer 2den Mosebog Tabernaklet 

— Helligdommen, i hvilken Jahve vil bo blandt Israels Børn — , 
ogsaa det rejses af hvid Bomuld, blaa Uld, Purpur og Skarlagen 
med udskaaret Arbejde i Guld , Sølv og Kobber , vingebrede 
Keruber i drevet Guld, Skaale og Fade og Kander — et Centner 
purt Guld blot til den seksarmede Lysestage og dens Tilbehør. 
Alt har fast Form og bestemt Maal, er planlagt og paabudt ved 

Befaling fra oven, men savner det friske Præg af Vækst i Bunden, 
som 5te Mosebog frembyder. Festerne og Præsterne, Ypperste- 
præsten og Tabernaklet, det er alt et Billede af gennemført 
Organisation, anerkendt Magt og rodfæstet Rigdom, af saadanne 
Tilstande, hvori en Udvikling afsluttes og stivner. 

VI. 

Der synes da ikke at kunne være Tvivl om, at Kærnen i 
5te Mosebog maa være bleven til længe forud for de andre Mose- 
bøger. Kan den nu skrive sig fra Mose, kan den være forfattet,, 
inden Israeliterne havde fæstet Bo i Kanaan? 

Det hedder blandt de Krigslove, der forkyndes i 20. Kap.: 
»Hver Mand, som har bygget et nyt Hus og ikke indviet det r 
maa gaa tilbage til sit Hus, for at han ikke skal falde i Slaget 
og en anden Mand indvie det; hver Mand, som har plantet en 
Vingaard og ikke nydt de første Frugter af den, maa gaa tilbage 
til sit Hus, for at han ikke skal falde i Slaget og en anden Mand 
nyde dens første Frugter; og hver Mand, som har trolovet sig en 
Hustru, men endnu ikke taget hende, maa gaa tilbage til sit Hus, 
for at han ikke skal falde i Slaget og en anden Mand tage hende.c 
Men disse Bestemmelser passe ikke paa et Folk, der endnu er paa 
Vandring og først skal til at erobre det Land, hvor Husene skal 
bygges og Vingaardene plantes; de tale om Tider, da alt forlængst 
er kommet til Ro i faste Tilstande. Og maa det ikke være Tider r 
hvor i det mindste de ti Stammer af Folket allerede ere bortførte 
i Landflygtighed, for at det — som i 29. Kap. — kan siges: 
> Derfor er Jahves Vrede optændt imod dette Land, saa at han 
har ført al den Forbandelse over det, som er skreven i denne 
Bog, og Jahve har oprykket dem af deres Land i Vrede og i 
Hastighed og i stor Fortørnelse og bortkastet dem til et andet 
Land, som det ses paa denne Dag.« Som i et langt Perspektiv- 
kastes Blikket tilbage til Moses Dage, naar det ved Skriftets 
Slutning lyder: »Men der opstod ikke mere en Profet i Israel 
som Mose, hvem Jahve havde kendt Ansigt til Ansigt.« Mose er, 
da 5te Mosebog skrives, vokset op til saa overnaturlig en Skikkelse, 
at han, idet han forkynder Pagten med Jahve, kan sige: »I staa 
i Dag alle for Jahves, eders Guds, Ansigt: eders Stamfyrster r 
eders Ældste, eders Øverster, hver Menigmand i Israel, eders 
Smaabørn, eders Hustruer, den fremmede, som er midt i dia 



Digitized by Google 



Bibelgranskning. 



653 



Lejr, dine Brændehuggere og Vanddragere.« Kun en Fantasi, 
der arbejder i Sagnets Fjærnhed fra Virkeligheden og higer efter 
i det Billede, den udkaster, at se et stort religiøst Sindbillede, 
kan forestille sig en enkelt Mand, selv nok saa vældig en Profet, 
talende paa én Gang til et helt Folk. 

Men skulde man ikke kunne komme Skriftets Historie paa 
endnu nærmere Hold? 

Aar 621 i Kong Josias' 18de Aar skete i Følge 2den Kon- 
gernes Bog 22. Kap. den mærkelige Begivenhed, at Ypperstepræsten 
Hilkia fandt en Bog, »Lovens Bog« eller »Pagtens Bog«, i det 
jerusalemske Tempel. Den blev læst for Kongen, der blev saa 
betaget deraf, at ban sønderrev sine Klæder, samlede alle de 
ældste i Riget om sig, drog op i Templet med dem og dér læste 
den fundne Bog højt for Folket. Derpaa lod han alle de Billeder 
og Redskaber, der hørte Baal, Astarte og hele Himlens Hær til, 
føre ud af Templet og opbrænde udenfor Byen; Afgudsstøtterne 
paa Højene rundt om i Landet væltede han og nedbrød Altrene, 
omhuggede Offerlundene og slagtede deres Præster eller flyttede 
dem til Jerusalem, udryddede Spaakvinder og Tegnsudlæggere, 
tilintetgjorde Husguder og Afgudsbilleder og holdt saa med det 
bele Folk en Paaske i Jerusalem, som den var foreskreven i Bogen 
og som den ikke var fejret siden Dommernes Dage. — Nu er det, 
Bibelkritikerne mene, at Bogen, som ved den Lejlighed kom frem 
og som gav Stødet til et saa kraftigt Forsøg paa en Reform af 
Gudsdyrkelsen, netop i det væsentlige var den, vi nu kalde 5te 
Mosebog. Denne er ikke større end at den paa én Gang kunde 
læses op fra Ende til anden, som det siges, at Kongen gjorde, 
hvilket vilde været umuligt, hvis det fundne Skrift havde omfattet 
alle 5 Mosebøger. Og Kongens Handlinger efter Læsningen stemme 
netop med. og begrænse sig til Befalinger, 5te Mosebogs Kærne- 
afsnit udstede. »I skulle ødelægge alle de Steder, hvor Hed- 
ningerne have tjænt deres Guder, paa de høje Bjærge og paa 
Højene og under alle grønne Træer, og I skulle nedbryde deres 
Altre og sønderslaa deres Støtter og opbrænde deres Astarte- 
billeder med Ild og omhugge deres Guders udskaarne Billeder og 
udrydde deres Navn«, hedder det i 12. Kap. »Der maa ikke findes 
nogen hos dig, som giver sig af med Spaa væsen, med at øve 
Trolddom, at mane, være Sandsiger og gøre Spørgsmaal til afdøde«, 
siger 18. Kap. Præsternes Overflytning til Jerusalem og Paaskens 
Festligholdelse dér svarer til Befalingen: »Paa det Sted, som 

Jahve udvælger i en af dine Stammer, dér skal du ofre dit Brænd- 
offer og dér skal du gøre alt, hvad jeg byder dig«, og endelig 
giver 5te Mosebogs 16. Kap. en udførlig Redegørelse for, hvorledes 
Paasken skal fejres »paa det Sted, Jahve, din Gud, vil udvælge til 
der at lade sit Navn bo«. 

Ere nu disse Gisninger rigtige, saa er der altsaa Dele af 
Skriftet, som ikke kan være blevne til før Israels Riges Undergang 
i Aaret 722, andre Dele, som ikke kan være blevne senere til §nd 
Aar 621. Og skulde det være saa, at den Velsignelse, der i 33. 
Kap. lyses over Juda: »Hør, Jahve, Judas Røst, og lad ham 
komme til sit Folk, med sine Hænder strider han for det!« er 
møntet paa Tider, da Juda Riges Befolkning delvis var ført til 
fremmed Land af sine Fjender, saa passer det kun paa Tidsrummet 
mellem 599 og 588, i hvilket saa dette Tillæg til 5te Mosebog 
maatte være forfattet. 

VII. 

Der findes blandt danske Skolebøger en mærkelig lille Bog: 
»Tillæg til de bibelhistoriske Lærebøger. Til Bibelkundskabs 
Fremme. Ved H. V. Bohr, Præst til Olsker og Allinge. København 
1862.« Det mærkelige ved den er, at den historisk-kritiske Granskning 
af de bibelske Skrifter i den findes godkendt og Resultater af den fore- 
lagt for Skoledisciple af en Præst i Folkekirken. »Det er klart,« staar 
der i den om Mosebøgerne, »at dette Værk ikke er af én Støbning, 
men sammenføjet af tidligere Skrifter, som ere gengivne med saa 
stor Troskab, at ikke blot den disse Skrifter særegne Opfattelses- 
maade af Begivenhederne, men ogsaa de dem ejendommelige 
Udtryk ere at genkende. Det er først ved Antagelse af saadanne 
tidligere til Grund liggende Skrifter, at vi ere i Stand til at forklare 
os, hvorledes der om nogle Begivenheder kan findes en dobbelt 
Beretning, der indeholder Gentagelser eller endog Modsigelser, der 
staa uopløste ved Siden af hinanden. Vi have altsaa her sammen- 
slyngede i hinanden flere Skrifter, rimeligvis fra forskellige Tider, 
men om Tiden for Affattelsen af disse Skrifter er det naturligvis 
endnu vanskeligere at have nogen Mening end om den sidste 
Bearbejdelse; dog synes der alle Vegne at fremtræde Kendskab til 
sildigere Tider, saa at vel vanskeligt noget af Værkerne er affattet 
før Samuels og Sauls Tid. Der er altsaa i Følge denne Antagelse 
hengaaet et Tidsrum af flere Hundrede Aar imellem Begivenhederne 
selv og deres Optegnelse i disse til Grund liggende Skrifter.« 

Forfatterens Formaal med den lille Bog var at lære Skolens 
Disciple at finde sig til rette i den bibelske Histories Kilder og 
gennem en Betragtning af de historiske Bøgers Tilblivelse mulig 
»klare og fjærne nogle af de Tvivl om Fortællingernes Paalidelighed, 
som saa ofte opstaa hos den ældre Discipel c I »Fædrelandet« 
anbefaledes den af den senere Forstander for Jonstrup Seminarium, 
V. Driebein, som imod den gammeldags Ortodoksi og Inspira- 
tionslære betonede, »at det ikke er nogen ret Maade at ære Gud 
paa ved enhver Lejlighed at fremdrage Skriftens Guddommelighed 
som et Asylum ignorantiæ*; men i »Evangelisk Ugeskrift« gik en 
anonym gejstlig Kritiker alvorlig løs paa Bibelkritiken med den 
for Lægmandstænkere selvmodsigende Paastand: »Den har udviklet 
et betydningsfuldt Fremskridt i videnskabelig Forskning, men dette 
har været forbundet med et umaadeligt Tilbageskridt i religiøs og 
historisk Sandhed.« Særlig anker han over, at Bibelkritikens 
formentlige Resultater ere optagne i en Skolebog, og giver desaarsag 
sin Kritik Overskriften: »Et pædagogisk Misgreb.« »I Steden for 
at vove den Risiko, som er forbunden med at sætte nye Lapper 
paa et gammelt Klædebon«, siger han, »maa det for Skolen være 
nok i de herhen hørende Spørgsmaal ganske simpelt at holde sig 
til den kirkelige Tradition, som fra Tid til Tid viser sig paany 
at være ganske rigtig og i Stand til at udholde Kritikens Storme.« 
Bogens Forfatter kæmper som en Mand for sin Mening. »Jeg er 
aldeles forvisset om«, svarer han, »at det intet Misgreb er, naar 
jeg har fremstillet mine Anskuelser om det sagnagtige i mange 
Beretninger, navnlig fra den ældste Tid, og i Forbindelse dermed 
om Kildernes sildige Affattelse; jeg vilde ikke have kunnet foredrage 
den bibelske Historie, hvis jeg havde ladet saadanne Spørgsmaal 
uberørte. Det er netop saaledes, at Tvivlene begynde at finde 
Indgang i Disciplenes Sind; en eller anden vidunderlig Begivenhed 
vækker deres Forbavselse og fremkalder Ønsket om en Forklaring, 
og indlader man sig ikke paa deres Spørgsmaal, men lader deres 
Tvivl raade sig selv, saa ville disse let vende sig mod hele den 
bibelske Historie, og den hellige Skrift bliver dem maaske tilsidst 
en Æventyrets og Løgnens Bog i Steden for Livets og Sandhedens . . 
Jeg véd ikke, om en Lærer af de reneste ortodokse Anskuelser 
indlader sig med Disciplene om saadanne Spørgsmaal, om han 
har Mod til at gøre sin naive Opfattelse gældende og bogstavelig 
binder Samsons Styrke til hans Haar, lader Bileams Æsel have 
Aabenbaringer , giver Slangen i Paradiset Fødder og Mæle og 

docerer en Kosmogoni efter første Mosebog, idet han i det hele 
taget opstiller en særegen Lov for Bevarelsen af den hellige Historie; 
men saa meget tør jeg sige , at han saaledes ikke vil virke til 
synderlig Velsignelse paa dette Sted, og at faa Skolebestyrere 
ville finde sig i, at man benytter sin Stilling som Religionslærer 
til at mistænkeliggøre og muligt nedbryde, hvad der for øvrigt i 
Skolen læres om Naturen og Historien.« — »Dristige Ord«, 
udbryder hans Modstander, »der indeholde en mærkelig Forud- 
sætning om Skolebestyrerne, en Tanke, der ikke vilde være disse 
i Almindelighed baade lærde og praktiske og meget dannede Mænd 
værdig. Skulde disse Mænd, hvis Opgave det er at forestaa de 
lærde Skoler med et upartisk Overblik, ikke forstaa, at ethvert 
Undervisningsfag maa følge sin egen Natur?« — Lad gaa, svarer 
Forfatteren, men saa glemmer De jo besynderligt nok, »at det 
netop maa betragtes som et Overgreb, naar Religionslæren ikke 
indskrænker sig til Trosspørgsmaal og Salighedsanliggender, men 
vil ved den hellige Skrift afpæle Vejen for al anden Kundskab.« 
Saadanne Brydninger kunde der for 27 Aar siden finde Sted 
mellem Præster i Folkekirken. Paa ét Punkt understreger den 
gejstlige Anonym Sagens Rækkevidde stærkere end hans Modstander, 
idet han spørger: »Skal Biblens utvetydige Beretninger om Aaben- 
baringsundere forsvinde ved Undervisningen for den dannede 
Ungdom af Hensyn til hvad der i de lærde Skoler læres om 
Naturen og Historien, imedens dog ingen endnu har været betænkt 
paa at lade den forsvinde i Almueskolen?« Blot at en senere 
Tid sikkert vil drage den Konsekvens, for hvis Skyld han mener, 
man heller ikke bør gøre det første Skridt. 

VIII. 

Den lille Bog blev som en Svale, der ikke gjorde Sommer 
og snart igen fløj ud af Skolestuen. Men jo mere det historiske 
Synspunkt for Biblens Tilblivelse gennemføres, des mere vil 
Spørgsmaalet ogsaa blive en Sag, der ikke kan holdes ude fra 
Skolen. Ogsaa A. C. Larsen minder derom i Indledningen til sit 
Skrift. Fordi »Israels Historie« hos os anvendes til Sjæleføde for 
alle Landets Børn under deres Opvækst som det Grundlag, hvorpaa 
deres religiøse og moralske Anskuelse opføres, saa henvender han 
sin Bog særlig til Lærerstanden; det er ham »utænkeligt andet end 
at der i denne Stand findes Mennesker, hos hvem af og til en 

Følelse af uløselige Modsigelser er brudt frem, saa at det vil være 
dem kært at hengive sig til en uforbeholden Drøftelse, der kaster 
Lys over, hvad de lærte i Seminarierne«. Der mærkes ganske vist 
paa Overfladen ikke meget til en saadan Bevægelse i Lærerstanden, 
men dog kunde for nylig en ung modig Lærer paa et stort 
offentligt Skolemøde aabent udtale som sit Indtryk af Tilstandene, 
at Lærerne i Danmark vel var »religiøse, men ikke konfessionelle«. 
Og en tilstedeværende Præst, som overrasket erklærede, at han 
ikke før havde hørt den Paastand fremsætte, indrømmede, at han 
maatte lade staa hen, om den ikke dog var sand. 

Den endelige Løsning for Skolens Vedkommende vil ikke 
være den at udelukke det rige Stof, de bibelske Fortællinger 
indeholde, fra Undervisningen, men at lade dem virke i Kraft af 
deres naturlige Indhold paa samme Maade som andre historiske 
og digteriske Livsbilleder og Sagn; Sandheden i dem forringes 
næppe i sin Virkning ved at drages ned paa Jorden og ind under 
<let store Slægtskab, hvori alle menneskelige Forhold ere knyttede 
til hinanden. 

Juni 1890. 

H. Trier. 

>Uen danske Misstemning« har i det sidste Aar ofte været 
Samtaleæmne i Norge. Og Normændene har beklaget den for- 
modede Antipati saa meget mer som de ikke fattede gribelig Grund 
til Forstemning. Den danske har i sin store Almindelighed med 
Rette kunnet betegne Normænds Tanker om en dansk Misstemning 
som Vildfarelse. Danskerne betragter tvært imod i Dag som i Gaar 
de norske som det kødelige Broderfolk, ja, næsten — og denne 
store Overdrivelse kan for Forholdet mellem begge Lande blive 
farlig — som det samme Folk. 

Med Rette har den danske Gæst i Norge kunnet fremstille 
den store danske Flerheds Forhold til Broderlandet saaledes. Og 
naar Idéen om en Misstemning dog er kommen op, skyldes det 
kun nogle faa i Danmark. 

Disse faa tilhører, tror jeg, alle et Par eksklusivt køben- 
havnske Kredse. 

Rundtom »Hesten« har i Virkeligheden i de sidste Par Aar 
med længere eller kortere — og helst de korteste — Mellemrum 
københavnske raisonneurs behaget sig i et vist Raillerie over 
Norskhed. Denne Norge-Raillering vilde forblevet ligegyldig Privat- 
adspredelse — ogsaa paa Grund af de ræsonnerendes højst paa- 
tagelige Ignorants i Æmnet — hvis ikke netop en Del af Pressens 
unge Mænd havde været at finde i Cirklerne, hvorom det drejer 
sig. Nu er de det, og en særdeles privat rancune fandt derfor 
lange Spalter til at øve et noget ondartet Vid. 

Følgen blev saa den, at man i Norge — hvad der ej tør 
undre — tog for Landets Følelser det, som, ret besét, kun var 
en Stemning hos nogle meget enkelte. 



Digitized by Google 



Danmark -Norge. 



65£ 



Man har gjort dette bl. a. fordi disse jævnlig gentagne 
Udfald aldrig fra dansk Side blev imødegaaede. Sandsynligvis var 
det ogsaa Uret ej at imødegaa. Ti vistnok tør man antage, at 
alle disse forudgaaede Skoser har bidraget til at skærpe Tonen 
i det samlede Frontangreb, som nu ved Kejserbesøget blev Køben- 
havns sidste beklagelige Hilsen til Broderlandet. 

Danmark maatte vistnok overfor dette Besøg tilkæmpe 
sig nogen Resignation. En vis Smerte var vel fra første Færd 
forklarlig i danske Sind. Og Jublen, den enstemmige og — i alt Fald 
i Avisberetninger — næsten fanatiske Hyldeststorm, hvormed man 
saa, da Kejseren endelig kom, hilste den tyske Monark, turde vel 
i Stilhed kunne øge vor smertelige Følelse: ti vi saå os ene og 
som forladte. * 

Men Klogskaben burde trods alt have gjort os til Pligt saa 
megen Selvbeherskelse, at vi tav — og ventede. 

Vi burde sindigt have overvejet alle Grundene til Jublen og 
alle de særegne Omstændigheder, hvorunder Wilhelm IFs Besøg 
fandt Sted. Disse Grunde og Særomstændigheder var mange. Det 
var første Gang i Aarhundreder, at Kristiania besøgtes af nogen 
fremmed Monark. Nu kom Europas mægtigste Regent og han 
kom tilmed officielt, med det bestemte Præg af med al Kraft at 
ville hævde for Kongeriget Norges Hovedstad dens fulde Ligeberet- 
tigelse med Stockholm, Kongen af Sverigs Residens. 

At faa denne Ligeberettigelse anerkendt er nu, som alle véd r 
en Livssag for Normænd. Hvad Under da at de hilste som en 
Ven den Fyrste, der var kommen for at konstatere den ved i 
Norge at hilse paa Kongen af Norge? 

Denne Fyrste var nu tilmed — Wilhelm II. 

Alverden synes at være bleven enig om, at der er megen 
personlig Fortryllelse over denne Kejser. Og i Norge maatte han 
tilmed virke ganske særligt. Ti en ung Hersker vil tiltale et ungt Folk. 
De føler sig i Slægt. Desuden er Wilhelm II jo »Arbejdernes Kejsere 
og faktisk var det netop de laveste Befolkningslag, som i Kristiania 
jublede — ti naar hilste vel ikke Mængden begejstret sine Forhaab- 
ningers Cæsar? 

Og selve hin Modsigelse, at denne Arbejder- Ven kom som 
et Militærlands Krigsherre med syv og tyve Skibe i sit Følge — selv 
den øgede, ved det oprullede Skuespils Pragt, i Øjeblikket Jublen. 

København var, oprigtig talt, nærmest til at fatte dette. 
Vi har ladet os hallucinere af mindre end af en genial kejserlig Aktør. 

Desuden kom — for at tage alle Grunde til den stærke 
Stemning i Kristiania med — Kejser-Turisten jo for anden Gang 
i to Aar til Fremtidens Turistland. Hver Normand indser, hvad 
dette for Turisttrafiken vil faa at betyde. Og hvad mig angaar, 
finder jeg det, maa jeg tilstaa kun højst naturligt, at Normændene 
glædede sig ogsaa ved de gode Turistudsigter som hos os Land- 
mændene har lettere for at komme i Stemning, naar der er Haab 
om en god Høst. Man kan jo ikke fordre samme Snæversyn paa 
Turistsagen af alle Lande. 

Alt dette burde vi have forstaaet. Og vor Presse burde 
overfor Kejserstadsen have tiet — og ventet den uundgaaelige 
Reaktion. 

Alle de, som kender Norge, vidste, at denne Reaktion vilde 
indtræde hastigt og særdeles mærkbart. I dette i Sandhed borgerlige 
og demokratiske Land kan Kejserbegejstring kun trives som en 
kortvarig Rus. Og Tysk-Begejstring vil trods alt paafaldende 
Gemyttets Slægtskab mellem Folkene foreløbig aldrig blive mér 
end Festdagsstemninger. Dertil er Statslivets Modsætninger hos 
Nationerne for uhyre. 

Altsaa: Reaktionen kom, da vi allerede havde grovelig 
forløbet os. Den københavnske Presse havde endnu en Gang gjort 
— sit Bedste. 

Med hvilken Sorg, ofte med hvilken Beskæmmelse læser dog 
ikke den, der staar udenfor og færdes for at sé og for at lære 
langt fra Grænseskellet Valby Bakke og Amagers Veirmøller, de 
journalistiske Udtalelser fra Egnen om »Hesten«. Perioder og Partier 
kan skifte. Navnene bliver andre. Men vore gamle Dumheder 
sejler kun under nye Flag, og mens vi langsomt mister alt andet, 
bevarer vi trofast ét : vore Feil. Vor Selvgodhed er udødelig. Den 
hænger os de Klapper for Øjnene, som bestandig og paa alle 
Felter hindrer os fra at sé vor egen Stilling. Den har altid 
overvurderet os selv og fabelagtig undervurderet — alle de andre. 

Den fejrede ved Kejserbesøget Triumfer. 

Den muntreste Presse var naturligvis vittig. Vi er alle 
uvidende nok til næsten altid at kunne være det. Vi er vittige 
med Provinsboernes sølle Vid, hvem selve deres Snæversyn giver 
Applomp og som fra den Krog, de aldrig forlader, dømmer 
inappellabelt alt du haut en bas. 

Af gamle Fordomme drejer vi Ordspil. Er det noget Under, 
at vi faar Virtuositet? De Meninger og Anskuelser, over hvilke vi 

flinke snirkler vore Bonmots, er jo en Menneskealder gamle — 
ligesom i Provinsbyers altid stille Aandsdamme — og i en Menneske- 
alder kan man oparbejde adskillige vittige Vendinger. 

Disse Vendinger benyttedes da livligt af den lysere Presse. 

Lykkelig Ondskab om »s tout e Nordmænd«, »halvbarbariske 
Mennesker«, »uciviliserede Samfund«, »norske Normænd« o. s v. 
glædede Redaktionskontorerne og Kaféerne — i Virkeligheden 
skrives en stor Del af vore Blade ikke for Publikum, men for fire, 
fem Kaféer. Den stadige Paavirkning gør saa des værre i Aarenes 
Løb hele Publikum til et Slags Kafépublikum. 

Om én behagelig Spøg var de gladere og de højtidelige 
Blade fælles: man kaldte med klædelig Enstemmighed Kongen 
af Norge, hvem Kejseren gæstede, Konge af Sverig. 

Vitsen var gammel og barnlig. Pilen, den indeholdt, var 
rusten — men, enfin, for 20 Aar siden vilde den endnu have 
ramt, og hvem skulde vel i Divanen eller andre Samlingspladser 
for Københavner-Bladmænd vide, at den nu længst ikke ramte 
mer? Ingen naturligvis. Man tør dog ikke forlange sligt. 

, I øvrigt drog de højtidelige Blade i Marken med de tohundrede- 
tusend Sønderjyder. Disse tohundredetusend dansktalende gør os 
mange Ulykker. Denne Gang førtes de i Leding mod Norge. Nor- 
mændene mindedes om de lidende Brødre, som i Sønderjylland til- 
hørte samme Stamme og talte samme Sprog. 

Sønderjyderne var her ganske paa urette Plads. Norge kan 
skænke dem inderlig Medfølelse, som Ven skænker Ven. Men Nor- 
mændene er et eget Folk, og hvert Folk maa — som hvert enkelt 
Menneske — først tænke paa sin egen Fremtid og sine egne In- 
teresser, som det maa gaa de paakrævede Veje for at fremme. 

Samme Sprog som de danske Sønderjyder har Norge over- 
hovedet ikke. 

Norsk Sprog er norsk og intet andet. Dette norske 
Sprog har under det danske Herredømmes Aarhundreder som Tale- 
sprog aldrig været dødt. Kun Skriftsproget har været dansk — 
og er nu paa Veje til at ophøre med at være det. Det levende 
Tungemaal, som er rundet af Landet selv, bryder med det levendes 
Ret fra Folkemunde hver Dag stærkere ind over Skriftsproget, og 
inden Hundredaaret gaar ud, vil Fællessproget være en Illusion. 

Normænd havde ved Kejsermødet ingen lidende af samme 
Sprog at mindes. Ti de danske Sønderjyder taler Dansk, Nor- 
mændene Norsk. 

Vi derimod, vi burde lære at erkende, at Normændene er 
et Folk for sig og Norsk et Sprog for sig. 

Kun saaledes kan vi, fuldstændig ligestillede, pleje i dyb 
Forstaaelse vort nære Slægtskab med Norge og bevare som Ryg- 
stød mod Nord Norges Sympati. 

Men at bevare denne Sympati vil koste os megen og lang 
Resignation. 

Vi vil nemlig i de næste Aartier komme til at staa overfor 
et mægtigt fremskridende Norge. Det unge Land er begyndt at 
bruge sin Kraft. Det er paa Veje til at udnytte sine Rigdomme. 
Turisterne kommer ikke alene med Penge, de bringer ogsaa Idéer 
og de skærper Foretagsomheden. Og fremmed Kapital staar overalt 
rede til at udnytte alle de naturlige Hjælpekilder som Aar paa 
Aar en halv Verden beundrer. 

Vi staar i dette Øjeblik i Norge overfor et Samfund, hvis 
Handlekraft ægges ved hele Europas Opmærksomhed, og hvis 
naturgivne Rigdomme er i Færd med at løftes paa de hundrede 
Omraader. 

Den, som kender og har berejst Landet, vil uden Forbehold 
give mig Ret. 

Det er dette, som af os danske vil fordre megen Resignation. 
Ti vi selv — gaar vi mon fremad? Øges Forretningslivet? Stiger 
den nationale Velstand? Bryder ung Foretagsomhed nye Baner? 

Jeg skal ikke svare. Svaret faar hver give i sit stille Sind. 

Men maaske var det jo muligt, at vi i de næste Aartier 
ikke vilde gøre slet saa store Fremskridt som Broderlandet. Og 
i saa Fald — nu vel det er jo altid menneskeligt i en og anden 
hemmelig Stund da at føle som et Gran af smertelig Bitterhed. 

Men vi burde ganske bestemt søge at bekæmpe den. 

Ogsaa fordi det i og for sig sikkert ikke er de ædleste 
Følelser i Sjælen, der her sættes i Bevægelse. Men først og 
fremmest dog, fordi det vil være det eneste kloge. 

Dumme Angreb paa Norge — som dem f. Eks. Pressen 
nylig rettede mod Landet eller dem, en snæver Opfattelse Gang paa 
Gang med københavnsk Dumstolthed retter mod norske Forfattere 
— er i dette Øjeblik ligefrem upatriotiske. 

Man behøver ikke at hengive sig til politiske Kandestøberier 
for at sé det. 

Det blev under Kejserdagene i Kristiania ofte Mand og Mand 
imellem sagt, at vi ved den intime Tilnærmelse mellem Sverig- 

Norge og Kejser Wilhelm II var bleven »omgaaede«. Der var 
endog dem, som brugte langt stærkere Ord. Fornuftige Folk i 
Skandinavien tror dog ikke, at nogen har tænkt paa »at omgaa os« 
— foreløbig. 

Kong Oskar har vistnok været fuldstændig oprigtig, naar han 
Har udtalt, at han vilde altid bevare en streng Neutralitet »saa 
længe som muligt og — endnu en lille Smule længere«. 

Imidlertid — selv en lille Smule længere end muligt kunde under 
visse Eventualiteter faa Ende. Og den Dag kunde vi maaske prise 
os heldige, om i Norge, hvor Folket bestemmer over Krig og 
Fred, den gamle Sympati for Danmark endnu stod ved Magt. 

Men det vil den sikkerlig ikke, hvis vi i Nabonid og Uvidenhed 
idelig retter Angreb paa et Land, som af os aldrig har fortjænt 
andet end Venskab. Af et godt og fuldt Hjærte bør vi unde Norge 
dets unge Lykke. Det misundte aldrig os. 

Jeg vilde ønske, at vort Kafépublikum og vor Presse kunde 
lære at indsé dette. Men mit Haab er kleint. 

Vi er kun store i én Kunst: den at blive ene. Vi har altid 
forstaaet at isolere os. 

Sandsynligvis vil vi aldrig lære andet. 

Og den Dag, hvor vi ved det tilstrækkelige Antal provinsielle 
Vittigheder har ført Norge fuldt og virkeligt over i Tysklands 
Arme — den Dag vil vi i Verden staa ganske ene. 

Om jeg troede, det nyttede noget, vilde jeg opfordre de 
københavnske Journalister til at lære Norge at kende, inden de talte. 
Ti Forholdet mellem de to Lande synes mig at fortjæne saa megen 
Opmærksomhed. 

Men jeg véd, at en saadan Opfordring vilde være resultatløs. 

Københavnere forlader ikke mere København med Tilliggende. 
De har deres Grunde dertil. De vilde maaske ved at besøge andre 
Byer og andre Lande gøre saa mange smertelige Iagttagelser, at 
de vilde glemme deres Vid. Og det vilde, oprigtig talt, være 
trist at miste saa stor en Del af sin hele aandelige Bagage. 

De faa, som tit rejser — dem svider det, naar de sér og 
sammenligner, mer end ofte nok om Hjærtet. 

Derfor er de maaske lykkeligst, som bliver hjemme. 

De pokulerer videre og siger en udmærket Vittighed om 
den Haand, der skriver sin Indskrift paa Gæstebudets Væg. 

Juli 1890. Herman Bang. 

i. 

Vilhelm Topsøe skrev en Gang vittigt: »Det danske Folk 
er et Folk af Jurister. De danskes Ideal er en juridisk Professor.c 
Han rammer med disse Ord et saart Punkt i vor Nationalkarakter. 
Ikke blot producerer vi aarligt et Utal af Jurister, ikke blot har 
dette Folkefærd megen Magt her i Landet (de leder vor Politik, 
vor ganske Administration og, selvfølgeligt, vor Retspleje, de styrer 
næsten alle vore økonomiske Institutioner, selv saa vanskelige 
merkantile Opgaver som at lede Eksport-Selskaber paatager de 
sig), men det lader sig næppe heller nægte, at der er noget juridisk, 
noget rethaverisk, i den almindelige Tankegang hos danske. 

Et mærkeligt Tegn paa, at denne folkepsykiske Egenskab 
er i Udvikling, at Jusdyrkelsen breder sig, en frappant Bekræftelse 
af Topsøes Ord, er den Eksamens-Reform, som nu søges 
gennemført i det rets- og statsvidenskabelige Fakultet ved Uni- 
versitetet. 

Efter sikkert Forlydende foreligger der fra Fakultetet en 
Indstilling til Undervisningsministeriet angaaende en Omordning af 
de juridiske og statsvidenskabelige Eksaminer. 

Fakultets-Indstillingen er ikke Offentligheden bekendt. Om 
en egentlig Kritik kan der derfor ikke være Tale her. Men For- 
lydenderne om den statsvidenskabelige Eksamens Reform 
forekommer mig saa ildevarslende, at der synes al Anledning til 
et: Vagt i Gevær! 

Fakultets-Forslagets Hovedtræk er følgende. Den »fuld- 
stændige juridiskec Eksamen deles i to Dele, hvoraf den første 
omfatter dansk Privatret, Proces og Strafferet. Den er 
en selvstændig Eksamen, skal formodentlig træde i Stedet for 
»dansk juridisk« Eksamen. Anden Del, en Tillægseksamen til 

den første, omfatter vistnok Statsret, Romerret, Retsfilosofi, 
Søret og Folkeret. 

Den statsvidenskabelige Eksamen ophæves. Der- 
imod indrettes der en Art statsvidenskabelig Tillægs- 
eksamen til den først nævnte juridiske Eksamen. Denne 
Tillægseksamen omfatter Nationaløkonomi, Finans viden- 
skab, Statistik og Statsret. Den skal tages et Aar efter 
den juridiske »første Del«. , 

Den statistisk-økonomiske Universitets-Uddannelse reduceres 
altsaa til et Par teoretiske Pyntefag, som føjes til en i øvrigt ren 
og skær Jurist-Uddannelse. Jeg tror nemlig, at det vil holde 
haardt for Professorerne at faa mere end en rent ornamental 
økonomisk og statistisk Viden anbragt hos Juristerne gennem et 
Aars teoretisk Uddannelse. Og at faa dem til at beskæftige sig 
med disse Fag, mens de læser til første Del, det vil holde endnu 
haardere. Juristerne vil instinktmæssigt føle, at docerede rent 
teoretisk har Økonomi og Statistik ringe Værdi for det prak- 
tiske Liv, og de vil ikke ulejlige sig med at tage den Eksamen. 

Reformen er, saa vidt jeg skønner, et sikkert virkende, 
kuende Slag mod den statistisk-økonomiske Uddannelse. 

Og dette foreslaas ganske stille, mens praktiske Økonomers 
Trang til og Krav paa Kundskab og Overblik utvivlsomt er i 
Stigen, — mens statistiske og andre sociale Undersøgelser erkendes 
som nødvendigt Grundlag for Lovgivningen, særligt den økonomiske 
og hygiejniske, hvis denne skal hæves op over det dilettant- 
mæssige Standpunkt, den endnu indtager, — mens den blotte 
formelle Lovkyndighed viser sig ganske utilstrækkelig i mange 
Administrationsgrene, saaledes Finansstyrelsen og den indenrigs- 
ministerielle Forvaltning. 

Der synes netop nu at være Anledning nok til at søge den 
statistisk-økonomiske Uddannelse udviklet, forbedret, for- 
andret til en virkelig praktisk-teoretisk Faguddan- 
nelse i Stedet for den rent teoretiske Dannelses- 
Eksamen, — saa at sige uden Værdi i det praktiske Liv, — vi 
nu har i den »statsvidenskabelige«. 

II. 

De Omraader, hvor en videregaaende statistisk-økonomisk 
Uddannelse, knyttet til Praksis, er af Betydning, er saa omfattende, 
at det forekommer én det naturligste, om der skabtes en hel 

Række Fagskoler, hvert med sitMaal. Bankmænd; Forsikrings- 
mænd; Bogholdere, af hvem der kræves mere end mekanisk 
Færdighed; finansielle Embedsmænd (»Kameralister«); Embeds- 
mænd, som har med Statens Indgriben i Arbejds- og Produktions- 
forhold at gøre (»Regiminalister«); professionelle Statistikere, der- 
iblandt Trafikvæsnets Bogholdere; — alle disse kræver paa en vis 
Maade en efter hvert særligt Formaal afpasset Uddannelse. 

Nærmere beset tror jeg dog, at den Uddannelse, disse 
økonomiske »Specialister« kræver, vil vise sig væsentlig énsartet. 
Den Omstændighed, at f. Eks. en vordende Bankmand maa sætte 
sig ind ogsaa i Forsikringsvæsnets Teknik, volder ham saa vist 
ingen Skade, at det tvært imod i de fleste Tilfælde vil være ham 
til højst megen praktisk Nytte. 

Selv om man tænker sig den statistisk-økonomiske Uddannelse 
kombineret til én, hvad man af praktiske Grunde vel vilde blive 
nødt til her i vort 2,i-Millioners-Land , vil en saadan Uddannelse 
sikkert ikke forekomme mere »encyelopædisk« end den kombinerede 
praktiske Faguddannelse, vi kender hos Polyteknikere og Læger. 

Den meget »encyclopædiske« Læge-Uddannelse her ved 
Universitetet er vel nok den bedste Faguddannelse, vi har. Der 
er især én Side ved dens Ordning, som synes mig normgivende 
for Uddannelse af Praktikere, og det er, at den praktiske (kliniske) 
Uddannelse dels gaar forud for, dels jævnsides med det 
teoretiske Studium. 

Det er netop her, Økonom-Uddannelsen (og Jurist-Uddannelsen 
for Resten med) har sin værste Skavank. Den er saa udeluk- 
kende teoretisk, at den helt savner Karakter af en Uddannelse til 
praktiske Livsstillinger. 

De »statsvidenskabelige« Kandidater er erfaringsmæssigt som 
nyfødte Børn i praktisk Henseende, med Undtagelse af de faa, som 
har arbejdet i Praksis, før de tog fat paa Studiet. De er proppede 
med følgende Kaos af teoretisk Viden: Nationaløkonomi (Teori 
og Politik), Finansvidenskab, Dansk Forfatnings- og Forvaltnings- 
ret, Dansk Retsencyclopædi, Fædrelandets Statistik, Statsviden- 
skabelig Encyclopædi, Almindelig Statsret, Politisk Historie, Folkeret, 
Statistikens Teori og sammenlignende Statistik. 

Af disse navnskønne Fag vil enkelte forekomme mystiske, 
andre lidet nyttige, og hvad de meget vigtige Hovedfag angaar, 
vil man have vanskeligt ved at finde paa, hvad Brug der i Praksis 
kan være for en blot teoretisk Lærdom i dem. 

Kandidaterne er rene Dilettanter i Statistik, fordi de 
mangler den nødvendige matematiske Forskole. Intet Under, at 
Statens Statistik er udsat for megen berettiget Kritik : Bureauchefen 
kan næppe opdrive én brugbar Assistent her i Landet. 

De har i Reglen ikke Anelse om Bogholderi, hverken i 
snævrere eller videre Forstand. Desaarsag glider megen økonomisk 
Viden af dem som Vand af en Gaas. 

De modtager omhyggelig Underretning f. Eks. om Mønt- og 
Bankvæsnets Udviklingshistorie , men Forretningsgangen i 
Nutids-Banker skænker de færreste af dem en Tanke: det 
fordres ikke til Eksamen. 

De læser mangfoldigt om Anvisninger, Væksler, Obligationer 
etc. De vilde være ulykkelige den Dag, de i deres Kundskabs 
Medfør f. Eks. skulde udstede en Anvisning. 

Om dem gælder fuldtud, hvad Cand.jur. Erik Henrichsen 
for et Par Aar siden skrev om nybagte juridiske Kandidater: »De 
-er i praktiske Spørgsmaal ligefrem farlige at spørge til Raads; de 
burde have en Halmvisk bundet bag Ørene ligesom Heste, der biderc . 

Hvorfor Økonomer og Jurister alene skal nøjes med en 
teoretisk Uddannelse og henvises til det i og for sig ganske bag- 
vendte at skulle tage fat paa det mest elementære praktiske Ar- 
bejde, efter at de har naaet den boglige Lærdoms Toppunkt, det 
^r virkelig gaadefuldt. 

Enhver anden Faguddannelse her i Landet enten forudsætter, 
forlanger eller giver en vis Praksis forud for eller samtidigt med 
den teoretiske Uddannelse, der selvfølgeligt knyttes til denne 
praktiske Viden. Teori, Videnskab, er jo kun .Forklaring af 
Praksis, Sammenstilling af praktiske Erfaringer. Dens Opgave er 
at supplere Praksis, at meddele Praktikeren andres Erfaringer til 
Sammenligning med egne, vise ham Aarsag og Virkning i de paa- 
gældende Forhold og saaledes stille ham sikrere og klarere overfor 
sine Opgaver. 

Dette synes ikke erkendt af dem, der her hjemme har med 
Uddannelsen af Jurister og Økonomer at gøre. De synes at mene, 
at en anden Lov gælder for dem end for Landmænd, Forstmænd, 
Haandværkere, Handelsmænd, Polyteknikere, Læger osv. 

Der synes vanskeligt at kunne anføres Grunde for denne 
Mening. Faguddannelsens pædagodiske Grundregel, fra Praksis 
gennem Teori til bedre Praksis, gælder utvivlsomt ogsaa 
for Økonomer og Jurister. 

Tilskueren. 1890. 43 

HI. 

Efter i nogen Tid at have drøftet Sagen med fagkyndige 
er jeg bleven staaende ved følgende »Plan« til en Uddannelse af 
Statistikere og Økonomer. Den indeholder Analogier med Læge- 
uddannelsen. Den fremtræder kun i løst skitseret Form. Mangel 
paa Kendskab til adskillige praktiske Forhold udelukker mig fra 
at stille et egentligt Forslag. Et saadant burde vel nærmest ud- 
arbejdes af en Kommission, sammensat af praktiske Fagmænd og 
Professorerne. Min »Plan« er et blot Tanke-Eksperiment. 

I. Formaalet er at uddanne Statistikere og Økonomer (Bank- og 
Kredit-kyndige, Forsikrings-kyndige, Finans- og Skatte-kyndige). 

II. Uddannelsen er 5 - aarig (Minimum) og ordnet paa følgende Maade : 

1. En 1-aarig forberedende Uddannelse i Bogholderi og i Mate- 
matik (med særligt Hensyn til den senere statistiske Uddannelse). 

Denne Uddannelse afsluttes med en Prøve, skriftlig i begge Fag r 
mundtlig i Matematik. 

2. En mindst 4-aarig praktisk-teoretisk Uddannelse: 

a. Efter den forberedende Eksamen begynder det praktiske Kontor- 
arbejde. Det gøres til obligatorisk Betingelse (jfr. de forststuderendes 
Distrikttjæneste) for Tilladelse til at tage den afsluttende Eksamen, at 
man har arbejdet mindst 2 Aar i Praksis. 

Idealet er successive Arbejde paa et administrativt Kontor, et 
af Trafikvæsnets Bogholderikontorer, et statistisk Kontor, et Forsikrings- 
kontor, et Bank-, Veksellerer- eller almindeligt Forretningskontor, — 
eller en lignende Omgang (jfr. de medicinske studerendes Vandren fra 
Klinik til Klinik). 

Af praktiske Gennemførelses-Hensyn maa man vistnok, i det mindste 
foreløbigt, nøjes med et Enten — Eller. 

b. Samtidigt med eller noget efter Kontor-Uddannelsen paabegyndes den 
teoretiske Faguddannelse. 

a. Den omfatter følgende Fag: 

I. Statistikens Teori. 

II. Statistisk Teknik (statistisk Bogholderi). 

III. Forsikringsteknik. Hertil knyttet en Fremstilling af de Rets- 
regler, som vedrører Forsikringsvæsnet. 

FV. Bankteknik. Med de dertil knyttede Retsbestemmelser, Væksel- 
ret etc. 

V. Trafikvæsnets Teknik. Med de dertil knyttede Retsbestem- 
melser, Postlove etc. 
VI. Den materielle Udviklings Historie. 
VII. Samfunds-Statik og -Dynamik. 

VIII. Danmarks Økonomi. Hertil knyttet den økonomiske Lovgiv- 
ning, som ikke falder ind under III, IV, V, IX eller X. 
IX. Finansvidenskab (Skattelære). Hertil knyttet en Fremstil- 
ling af Skattelovgivningen m. v. 

X. Forvaltnings- og Forfatnings-Ret. (Hertil maaske knyttet 
en Fremstilling af andre Landes forfatnings- og forvaltningsretlige 
Forhold og af de folkeretlige Forhold.) 
/?. Undervisningen i samtlige Fag baseres paa Fremstilling i trykte Lære- 
rbøger. (Saa utroligt det lyder, florerer Diktatforelæsningen endnu 
i de fleste økonomiske og statistiske Fag. At Universitetet ikke kræver 
Haandbøger udgivne af sine Professorer mod at overtage den pekuniære 
Risiko ved Udgivelsen, er ufatteligt.) 
y. Undervisningen bestaar i mundtlig Eksamination, skriftlige 
Øvelser og direkte Undersøgelser af Arbejds-, Produktions- 
og Adminislrationsforhold. 
å. Ved den afsluttende Eksamen aflægges skriftlig Prøve i alle Fag, 
mundtlig i Statistikens Teori, Historie, Samfundslære, Danmarks Øko- 
nomi, Finansvidenskab og Statsret. 

IV. 

Endnu et Par forklarende Bemærkninger til »Planen«. 

Den Bogholderi -Undervisning, jeg tænker mig indført, 
maa, saa længe Bogføring ikke er Elementarskole-Fag, 
begynde med den simpleste Regnskabsføring og føres i det første 
Aar saa vidt, at Eleven kan gøre Nytte paa de Kontorer, hvor 
han modtager sin praktiske Uddannelse. 

Man har kastet Vrag paa Bogholderi som Universitetsfag. 
Efter min Opfattelse er en Økonom- Uddannelse uden Bogføring ret 
meningsløs. Økonomi er kun Bogførings-Kundskab i videre For- 
stand. Økonom er den, der gennem Studiet af sit Bogholderi kan 
konstatere Status og drage Slutninger med Hensyn til Fremtiden. 

Jo mere han kender til Statistikens Metoder, og jo bedre 
han kan analysere de økonomiske Forhold, finde de virkende Aar- 
sager i disse, jo sikrere slutter han. 

En Økonom maa saaledes ikke blot kunne føre Bøger 
mekanisk, han maa beherske Bogholderiet, kunne studere det. 
Udelades det første Led i Uddannelsen, naas der imidlertid næppe 
noget stort Resultat af Uddannelsen i de andre. Derfor forekommer 
dette Fags Indførelse mig af afgørende Vigtighed. — 

At man ikke bliver Statistiker uden at have de mate- 
matiskeForudsætningerforat forstaa Sandsynlighedsregningen, 
vil enhver fagkyndig vistnok indrømme. Derfor har jeg foreslaaet 
et forberedende Kursus i Matematik, særligt afpasset for vordende 
Statistikere. 

Uddannelsens Hovedhjørnesten er naturligvis Statistikens 
Teori. Heri foreligger nu en Lærebog af Prof. H. Westergaard. 

43* 

Den Bog vilde sikkert kunne stifte særdeles megen Gavn, naar den 
blev Led i en fornuftig Uddannelse af Statistikere. Nu falder den 
til Jorden som Lærebog betragtet. Vel højst et Dusin Mennesker 
her i Landet kan læse den med Udbytte, og af dem har kun et 
Par med praktiske Opgaver at gøre, saa megen direkte Indflydelse 
paa vor statistiske Forskning synes den foreløbigt ikke at 
kunne faa. — 

Den materielle Udviklings Historie. Derved tænker 
jeg mig en samlet Fremstilling af Samfundets økonomiske Frem- 
og Tilbage-Skridts Proces. Det vil sikkert være heldigt at samle 
den økonomiske Historie under ét i Stedet for at belemre de enkelte 
økonomiske Fag med historisk Stof. Den nuværende Tingenes Til- 
stand har her givet mig et Vink. Det overvældende historiske Stof 
tager nu i de fleste Fag Vejret fra Studiet af de aktuelle Forhold. — 

Samfunds-Statik og -Dynamik er væsentlig kun andre 
Ord for »Nationaløkonomiens Teoric og sammes »Politik«, to Navne, 
som er uheldige, fordi de kun utydeligt angiver Videnskabens Ind- 
hold. Samfundsstatiken giver en Fremstilling af de statistiske 
og sociologiske Erfaringer, man har gjort om Nutidssamfundet, og 
behandler disse Erfaringer overvejende analytisk. Samfunds- 
dynamiken behandler Erfaringerne overvejende syntetisk, søger 
at klare Aarsagssammenhængen i Bevægelserne og giver saaledes 
Fingerpeg med Hensyn til Udviklingsmulighederne. Ordei »Politik« 
er flertydigt og derfor særligt uheldigt. — 

Danmarks Økonomi. I dette Fag foreligger en Haand- 
bog i den Fremstilling af Danmarks økonomiske Forhold, Profes- 
sorerne W. Scharling og V. Falbe- Hansen har givet i »Dan- 
marks Statistik«. Gennem denne Bog kommer man paa naturlig 
Maade ind paa Studiet af den økonomiske Lovgivning, vi lever 
under, og de Reformbestræbelser, der er oppe. — 

Som man vil se af »Planen«, skydes Lovkyndigheden ikke 
til Side, tvært imod. Al den Retskundskab, der er nødvendig 
for Økonomer, knyttes til de enkelte Fag, som behandler de 
økonomiske Virksomheder, der er lov ordnede. Formueretten 
(Tingsret og Obligationsret) doceres i fuldt saa stort Omfang som 
det, hvori disse Fag nu tages til statsvidenskabelig Eksamen, kun 
tænker jeg mig Stoffet udstykket som angivet og tror, at der 
derigennem kan naas en betydelig større Sikkerhed og Grundighed 
i Tilegnelsen. Retsreglernes Betydning og praktiske Rækkevidde 
vil springe ganske anderledes i Øjnene, naar de doceres i umid- 

delbar Sammenhæng med Studiet af de paagældende Samfunds- 
forholds faktiske Ordning, end naar man faar dem i samlet kaotisk 
(fra andre Synspunkter set meget »systematiske) Masse som nu. 

V. 

Som før antydet, vor materielle Situation tyder ikke paa, 
at vi kan undvære statistiske og økonomiske Kundskaber, men 
langt mere paa, at det er dem, vi fremfor alt trænger til. 

Jeg overser ikke, at en Uddannelse som den, jeg paakalder, 
kunde tænkes skabt ogsaa udenfor* Universitetet, men jeg er heller 
ikke utilbøjelig til at underskrive de Ord, Prof. W. Scharling 
udtalte i en Fest-Tale paa Universitetet for et Par Aar siden, nu 
trykt (»Danmarks Fremtid«. Kbhvn. 1888). De lød saaledes: 
»Spørgsmaalet om Muligheden af en fortsat materiel Fremgang, en 

stedse stigende Velstand, er i sit inderste Væsen et Spørgs- 

maal om Folkeopdragelse, om aandelig Udvikling. Hvad 

det gælder om, er at løfte vor hele Befolkning op til at 

udføre den daglige Gerning med den Dygtighed, Indsigt og aldrig 
svigtende Energi og Paapasselighed, som vi nu kun finde i de 
enkelte Mønsterbedrifter af hver Art. 

I to Retninger har vort Universitet en vigtig og betydnings- 
fuld Opgave. Hvad det altid kan og bør gøre, det er at 

indvie ^Danmark i det Aandens Arbejde, som foregaar andensteds, 

og bringe Frugterne deraf indenfor vort Omraade. Og for 

det folkeopdragende Værk, som skal bære Fremtidens Udvikling, 
staar Universitetet som Central-Institutet, hvorfra den aandelige 
Rejsning og Bevægelse skal udgaa; det er her, Lærerne skulle 
uddannes for de andre Instituter, hvorfra Bevægelsen skal gaa ud 
i videre og videre Kredse.« 

Som sagt, jeg kan underskrive disse Ord, — og jeg haaber, 
at Professoren har Ret i, hvad han derefter siger: »Bevidstheden 
om, hvad der saaledes hviler paa Universitetet og dets Virksomhed, 
er her fuldt til Stede, og Viljen til at tage denne Gerning op med 
Mod og Energi og Udholdenhed ligesaa«. 

Rygterne om den statistisk-økonomiske Uddannelses Reform 
i en for vor materielle Fremgang truende Retning har indgivet mig 
en stærk Tvivl om, at disse Professorens sidste Ord kan staa fast. 
Han er selv en af de Mænd, som kan borttage denne Tvivl. 

Valdemar Frederiksen. 

En teaterhistorisk Notits. 



I Maj Hæftet af Tilskueren har Hr. cand. mag. H. Schwanen- 
flugel i sin Artikel om »Evsebiusfejden« omtalt Rahbeks bekendte 
»Elsk Dyden !c, og som Literaturhistoriker ser han dette Tilraab 
fra dets æstetiske Side, men mon det — set fra et teaterhistorisk 
Synspunkt — ikke ogsaa har en social Side? Efterfølgende Notits 
vil gennem en Række Citater i det mindste søge at pege herpaa. 

Hvad mente Rahbek da egentlig med disse to — hyppigt 
og stærkt harcelerede — Ord: »Elsk Dyden U + 

Den Bog, hvori de findes, »Breve fra en gammel Skuespiller 
til hans Søn« (1782), er som bekendt prydet med et Portræt af 
Skuespiller Rose, en Omstændighed, der har voldet megen For- 
bavselse, men som vistnok kaster det rette Lys over de to saa 
ofte citerede Ord. Rose var, som Hr. Edgar Collin skriver i »Hol- 
bergske Skuespillere«: »uden at være forfalden en stadig Gæst i 
Vinstuen under Komediehuset, ligesom han, hvad ægteskabelig 
Troskab angaar, langtfra var noget Dydsmønster«. Og en saadan 
Mands Billed fandt Rahbek det passende at anbringe foran en Bog, 
hvis Kvintessens Hr. Collin formulerer saaledes: »Min Søn vil du 
være en stor Skuespiller, da maa du fremfor alt være et dydigt 
Menneske.« 

Mange har som Hr. Collin fundet denne Omstændighed 
»pudsig«, og dog findes der maaske en fornuftmæssig Sammenhæng 
mellem det Rahbekske Dydsbegreb og Rose. Hvad forstod nemlig 
Rahbek ved »Dyd« ? Saa tidlig som Side 24—25 finder man hans 
Definition: »Du vil med Grund forlange, jeg skal bestemme, 

hvor meget jeg kræver af den, som jeg skal kalde dydig . . . den, 
der besidder et menneskekærligt Hjærte og hader Kryberi og Rygges- 
føshed, den er min dydige: en Mand som Ekhof, en Pige som 
Charlotte, eller kun næsten saa ; de overspændte Fordringer opfyldes 
sjældent. Ærelyst er af alle Dyder den første hos en Skuespiller; 
den sande Ærelyst at overgaa sine Kolleger i Fortjæneste, være 
flittigere, klogere, retskafnere end de; og ikke den falske at faa flere 
Klap, tiere roses paa slette Vers i Ugebladene, oftere nævnes paa 
offentlige Steder o. s. v.c Efter denne Definition maa Rahbek vel 
lige saa godt kunne have sagt: »Agt dig selv!« 

Hvorledes passer nu denne Rahbeks Definition af den dydige 
paa Rose? 

Først staar der i denne intet om, at den dydige skal være 
Afholdsmand overfor Drikkevarer, hvad Rahbek selv nok var 
omtrent lige saa lidt som Rose; for det andet hører det ikke til 
Umulighederne, at en Mand kan hade Ryggesløshed, fordi han 
selv er, hvad Rose unægtelig var, et skrøbeligt Kar. 

Alene det Udtryk: »en Mand som Ekhof« viser, at Rose 
har opfyldt de Fordringer, Rahbek stillede til sin dydige, ti Ekhof 
bruges gennem hele Bogen som et let gennemskueligt Pseudonym 
for Rose. Og hvor vel passer ikke Rose til Rahbeks Fordringer? 
Han var efter alle Beretninger en flittig og omhyggelig Kunstner, 
der stadig arbejdede fremefter, og at han hadede Kryberi, det havde 
han som ingen anden dansk Skuespiller haft Lejlighed til at vise, 
da han med Foragt afviste de Penge, Grev Danneskjold bød ham 
for Datteren Jfr. Mette Marie Roses Ære. Den Sag, han da kæmp- 
ede saa djærvt for, var ikke hans alene, det var hele Skuespiller- 
standens, en Kamp om borgerlige Rettigheder for Skuespilleren 
jævnbyrdige Statens andre Borgere. Roses Optræden ved den Lej- 
lighed tjæner ham til uvisnelig Ære, og med Rette sidder hans 
Portræt i en Bog, der som Rahbeks »Skuespillerbreve« sigtede 
mod det Maal: gennem Selvagtelse at hæve Skuespillerstanden fra 
den foragtede Samfundsstilling, den indtog ved Bogens Fremkomst. 

»Agt dig selv, og andre vil agte ogsaa dig«, er den 
Tankegang, der som den røde Traad binder Bogens mange Afsnit 
sammen. 

Hvorledes Skuespillerstanden var, da Rahbek slog til Lyd 
for denne Kamp, faar man et klart Indtryk af gennem hans egne 
Ord: »man finder næsten lige saa faa Skuespillere, der ikke svirer, 
som Skuespillerinder, der ikke er Koketter«, og et andet Sted: 

»Trang og Udsvævelser hverver Rekruter for Skuepladsen, hvor 
Kabale og Beskyttelse bestemmer deres Værd«. Skuespillerne havde 
dog som Regel taget Studentereksamen og havde saaledes nogle 
Kundskaber inde, men Skuespillerinderne? Rahbeks egne Ord er 
i deres Kortfattethed talende nok : »Skuepladsen er ikke den Bane, 
som et Fruentimmer af Opdragelse lettelig valgte; de, der betræder 
den, er gemenlig Piger af ringere Stand«. Saaledes lyder en sam- 
tidigs Beretning om Skuespilkunstens mandlige og kvindelige Dyrkere. 

Man kan let forestille sig, hvilket Røre det maatte vække r 
da den unge Rahbek under saadanne Samfundsforhold dristigt 
erklærede: »Publikum og Skuespillerne maa danne hinanden veksel- 
vis«. Dannes af disse foragtelige raa Svirebrødre og disse let- 
færdige Fruentimre, hvæsede sagtens Publikum : Aldrig ! Danne dette 
Publikum, hvis Bifald, hvis Klap, vi anstrænger os for at erhverve 
ved Fjællebodsløjer og Heltetrampen, ved Koketteri og Lefleri, 
tænkte rimeligvis Scenens Folk: det gaar aldrig an. 

Paa Publikum ofrede Rahbek ikke mange Ord, han indsaa 
fuldt ud, at Forbedringen maatte komme fra Skuespillerne selv. 
Kun et eneste søgte han at indprænte i Publikums Bevidsthed: den 
Skuespiller, den Skuespillerinde, der spiller sin Rolle godt, maa 
nødvendigvis være »dydig« eller, tydeligere udtrykt, værdig til sine 
Medborgeres Agtelse. Dette beviste han meget nemt: Menneskene 
deles i gode og onde, de gode kan naturligvis kun fremstilles af 
gode, og at onde skulde kunne fremstille onde godt, modbeviser 
han ret snildt paa følgende Maade: »Naar en Skuespiller skal 
forestille en Last, han selv er befængt med, siger man, da behøver 
han jo kun at spille sig selv. Saa tilstaar da nogen sig selv, at 
han har Laster? .... Tænker ikke enhver saa: saa slet en Karl r 
saa stor en Nar er jeg ikke? Naar han da faar en slig Karakter, 
spiller han langtfra ikke sig selv, men overdriver Rollen saaledes, 

at den hverken ligner ham eller nogen anden dødelig Altsaa 

er nok den hele Slutning falsk, at man forestiller den Last vel, 
man selv er besmittet med.« 

Gennem denne Bevisførelse søgte Rahbek at gøre Publikum 
begribeligt, at en god Skuespiller eller Skuespillerinde var værdig 
til dets Agtelse, og han formanede det fremdeles til Kræsenhed 
ved Valget af dem, det ydede Bifald, ti »det krænker, det knuser 
den tænkende Kunstner at faa Belønninger, som bortslænges i Flæng 
og ligesom i Blinde.« 

Ganske anderledes bearbejdede Rahbek Skuespilleren. Først 
rettede han det Spørgsmaal til ham: hvem er det Publikum, du 
er saa bange for ikke at behage? Hvem er det, der giver Tonen 
an? »Det er visse Herrer, der har været i Paris og set Messieurs 
les Comediens du Roi, og som ikke synes om andre end dem, der 
er lige saa kolde, konvulsiviske og balletstive, som disse store 
Mønstre; det er visse Halvlærde, som aldrig har tænkt over Skue- 
spilkunsten, men har flikket sig et System sammen af Lapper af 
adskillige Farver; Skuespillerindernes Yndlinger og Tilbedere og 
Skuespillernes Svirebrødre: disse begynder, giver Tonen an, og 
Mængden istemmer den stærkere eller svagere, eftersom Skuespilleren 
er navnkundig eller Skuespillerinden køn.« Det er altsaa dette 
Publikum, du frygter, vedblev Rahbek, men det har du jo selv 
Magten over, hvorfor da ikke vise, at du er Herren og ikke Slaven ? 
Han skammede Skuespilleren ud, han appellerede til hans Selvfølelse, 
ja han smigrede for hans Magtfølelse: »Naar Skuespilleren ikke 
mere hverken middelbar eller umiddelbar hverver, da vil Partierne 
ophøre; naar Skuespillerindernes Vandel bliver, som den bør, vil 
ikke længere den fortjænte imellem dem faa mindst Bifald, fordi 
hun fortjæner størst Agtelse; naar deres Gunst ikke længere er 
til Fals, vil Smaaherrerne ikke søge at købe den for Klap. Kort 
sagt: fra Skuespillerne maa Forbedringen begynde.« 

Det lykkedes ham virkelig at vække Skuespillerstanden 

til Kamp for dens sociale Samfundsstilling, og da han, træt af Dage, 
i 1830 døde, »havde det tidligere med Haan benævnte »Teaterfolk« 
i det hele taget . . . opnaaet at blive i den offentlige Mening stillet 
lige med andre Borgerklasser.« (Overskou, V, 20.) 

Rahbeks Tilraab »Elsk Dyden!« var et modigt Ord, for 
hvilket den danske Skuespillerstand bør vide ham Tak i hans 
Grav; med det indvarslede han den betydningsfulde, nu længst 
afsluttede Kamp at hæve Skuespilleren fra Gøgler til Statsborger. 

Arthur Aumont. 

H.v.Sybel: Die Begrtindung des DeutschenReiches durch Wilhelm I. IIIBd. 1889. 



Det for os saa lidet lystelige Stykke Historie, der bærer 
Overskriften »den dansk-tyske Strid«, hører jo for saa vidt allerede 
nu Historien til, som det forlængst har fundet sin Afslutning, og 
Dommen over Personer og Forhold næppe vil kunne paavirkes 
synderlig af kommende Begivenheder. Alligevel er det langt fra, 
at det Stof, hvorpaa den historiske Fremstilling maa bygges, blot 
nogenlunde fuldstændigt er udleveret til Historikernes Brug. Der 
er dog i saa Henseende megen Forskel paa os og de andre, der 
havde en Rolle at spille i hin Tids Begivenheder. Vi har gennem- 
gaaende været meget karrige med, hvad vi har ladet komme frem 
for Offentligheden. Ikke saa meget hvad den første slesvigske 
Krig og de paa den nærmest følgende Aar angaar; men jo 
længere man rykker frem mod det afgørende Punkt, 1864, jo 
færre og mere forbeholdne er de Oplysninger, som vore ledende 
Personligheder og Statsautoriteterne har anset det for hensigts- 
mæssigt at lade komme offentlig frem. Endog Kapt. C. Th. 
Sørensen' s fortræffelige' Bog om den 2. slesvigske Krig har sine 
hvide Blade. Paa afgørende Punkter — saaledes Statsraadsmødet 
d. 21. Juli, hvor Londonerkonferencens Sprængning afgjordes — 
faa vi vel at vide, hvad der besluttedes, men ikke Aarsagerne 
dertil. Grunden til denne Tavshed er ikke den, at Forf. har 
været ukendt med Sammenhængen, men hans Mund har været 
lukket. De Meddelelser, hvoraf han personlig har kunnet øse sin 
Kundskab, har for Offentligheden været lukkede med 7 Segl, og 
de Segl bliver ikke brudte for det første. 

De andre har været mere aabenmundede, — og det er 
ganske naturligt. For os er Katastrofen af 1864 bestandig paa en 
vis Maade frisk og nærværende. Dens Eftervirkninger smerter 

endnu, dens Følger spores paa tusende Maader i vort offentlige 
Liv, at genopleve den i Erindringen vækker hos de enkelte pinefulde 
Minder, ja maaske bitre Selvbebrejdelser. For de andre derimod 
er hine Begivenheder kun en forlængst afsluttet Fase af den stor- 
artede Udviklingsproces, der har ført til det moderne Europas 
Omdannelse. Den hele politiske Stilling nu er i saa høj Grad 
forskellig fra hvad den den Gang var, at man uden Risiko kan 
løfte Sløret for adskilligt. Navnlig generer man sig i Tyskland 
ikke for at røbe, hvad der direkte angaar Forholdet til os. 
Danmark er saa grundig gaaet ud af Tallet af de Stater, som der 
i Europas store Politik regnes med, at man ikke behøver at gøre 
sig nogen Betænkelighed ved at fortælle Ting, som her kan krænke 
og saare og forbitre det fremtidige Forhold mellem Folkene. 

Intet af hvad der hidtil i den europæiske Literatur er frem- 
kommet om 1864 viser dette saa klart som den berømte preussiske 
Historiker Heinrich v. Sybels i dette Aar udkomne Bog: 
„Die Begriindung des Deutschen Reiches durch Wilhelm I u . Var 
vi her hjemme ikke efterhaanden gennem vor isolerede politiske 
Stilling bleven saa ligeglade og saa forunderlig ravnekrogs-overlegne 
overfor alt hvad der foregaar udenfor vore Grænser, vilde denne 
Bog her, som andensteds, have fremkaldt et Mylder af Referater, 
Kritiker, Supplementer og Berigtigelser. Nu er den i Virkeligheden 
gaaet saa godt som sporløst hen over Hovederne paa os, og det 
skøndt faa i den Grad som vi kunde have Interesse af de nye 
Oplysninger, den bringer. For første Gang er her Preussens 
politiske Arkiver bleven aabnede paa vid Gab for en historisk 
Forsker, og Gesandtskabsberetninger, Statsraadsprotokoller og alle- 
haande Meddelelser fra de agerende Personer bleven udnyttede. 
Intet hidtil udkommet historisk Arbejde om denne Periode har endog 
blot tilnærmelsesvis bragt en saadan Fylde af nyt Stof, deraf meget 
af den højeste Interesse. 

Det er i og for sig en ret forbavsende Ting, at Stats- 
arkiver — endog deres intimere Afdelinger — paa denne Maade 
stilles til Raadighed for historisk Fremstilling af en Tid, der ligger 
vor egen saa nær: Sybels Bog omhandler nemlig Perioden 1850-1870. 
Det var ogsaa kun Fyrst Bismarcks særlige Protektion, der i 
1881 skaffede Forfatteren en saa exceptionel Tilladelse. Men den 
tyske Rigskansler har i dette som i andre Tilfælde nok vidst hvad 
han gjorde. Tilladelsen kunde naturligvis kun gives en Mand, om 
hvem det vidstes, at han paa ethvert Punkt vilde beholde den 

tyske og specifik preussiske Statsinteresse for Øje og intet offentlig- 
gøre, der kunde være Magthaverne ubelejligt. Al upassende Upartisk- 
hed, al generende Kritik maatte selvfølgelig paa Forhaand være 
udelukket. Og Fyrst Bismarck har i Sandhed ogsaa denne Gang 
fundet den rette Mand. Sybel siger i Fortalen til sin Bog selv, at 
han »paa intet Punkt har søgt at fornægte sin nationalliberale og 
preussiske Overbevisning«, og han kunde gærne have sagt mer end 
det. 1 hvert af Bogens Kapitler forretter han trofast sin Andagt 
foran Kejser Wilhelms Billede, og hos Bismarck finder han 
aldrig under noget som helst Forhold saa meget som Skyggen af 
en Fejl. Den detroniserede Rigskansler maa, selv i sin nuværende 
pirrelige Sindsstemning, kunne læse alle fem Bind igennem uden 
en eneste Gang at finde Anledning til at rynke sine Bryn. Kun 
ér det maaske et Spørgsmaal — som allerede en af Bogens Kri- 
tikere, jeg tror Cherbuliez, har opkastet — , om det ogsaa kan 
være en for det idylliske saa lidet anlagt Personlighed som Fyrst 
Bismarck behageligt at se sig overleveret til Efterverdenen med 
saa artigt klippede Klør som her. 

Dobbelt lærerigt er det da under disse Omstændigheder for 
os at lægge Mærke til Bogens Tone overfor Danmark. Man 
skulde forsværge, at der endnu, efter saa mange Aars Forløb og 
efter at Striden forlængst er endt med vort fuldstændige Nederlag 
og Tysklands lige saa fuldstændige Triumf, kunde eksistere et 
saadant Fond af overgemt Had og Fanatisme mod Danmark, som 
det, der her slaar os i Møde. Den hele Betragtningsmaade af det 
dansk-tyske Mellemværende, ja selve Udtrykkene minde forbavsende 
om de hidsigste slesvigholstenske Pamfleter fra Halvtredserne eller 
Begyndelsen af Tredserne. Særlig paafaldende er den haanligt- 
protegerende Tone, hvori Forfatteren anser det for passende at 
omtale Kong Christian IX. Der er en Kvalitetsforskel mellem 
denne Omtale og den, der bliver de øvrige samtidige Suveræner, 
selv »Rigsfjender« som Napoleon III og Kong Georg af Han- 
nover, til Del. 

Det har, paa Grund af det Sybelske Værks blivende Betyd- 
ning, sin Interesse at se lidt nærmere paa dets Karakteristik af 
danske Forhold og Personligheder. Om Nationen i sig selv har 
Sybel ingen ringe Mening. »Modig Foragt for Faren, ikke 
ringe aandelig Begavelse, en letvakt Lidenskabelighed bag et fleg- 
matisk ydre Væsen og en Selvbehagelighed, der er tilbøjelig til at 
gaa ud over de rette Grænser«: det er efter hans Skøn Hoved- 

trækkene i det danske Naturel. I Forholdet til Hertugdømmerne 
ser han al Retten paa tysk, al Uretten paa dansk Side og 
bebrejder atter og atter det danske Folk og dets forskellige 
Regeringer — lige fra Christian VIIFs til HalPs — brutal Under- 
trykkelseslyst og fuldkommen Mangel paa Retsfølelse overfor 
Hertugdømmernes tyske Befolkning. At Ejderpolitiken skarpt kri- 
tiseres er ikke mere end rimeligt, men det er forunderligt, 
at de danske Slesvigeres Stræben efter at hævde deres Sprog 
og Nationalitet ikke synes Forfatteren at have den mindste 
Berettigelse. Med de tyske Slesvigere er hans Medfølelse derimod 
stærk og uforbeholden nok, og i det hele kan han ikke finde 
Farver mørke nok til at skildre det danske »Voldsherredømmec 
efter Oprørets Undertrykkelse. Et ganske komisk Indtryk gør det, 
naar han fremstiller Slesvigholstenerne som i den Grad »knebledec, 
at deres Klager slet ikke kunde komme offentlig frem for Europa, 
medens de danske derimod kunde fylde Alverdens Blade med 
Artikler skrevne ud fra deres Standpunkt. Som om ikke Tyskland 
i Aarene mellem den første og anden slesvigsk« Krig rentud over- 
svømmedes af Bøger og Bladartikler, der fremstillede »den forladte 
Broderstammest Undertrykkelse af de danske som noget i Historien 
hidtil uhørt, mod hvilket Irlænderes, Polakkers og Ungarers Lidel- 
ser var for intet at regne. 

Ligesom der i Sybels Fremstilling kun spores meget ringe 
Omhu for at gøre de danske Modstandere Ret og Skel, saaledes 
gør han sig ogsaa langt mindre Umage for at erkende det sande 
Sammenhæng med Begivenheder og Forhold her i Landet og for 
at naa til nogenlunde Forstaaelse af de ledende Mænds Motiver 
og personlige Ejendommeligheder, end man skulde vente det af 
en Historiker af hans Rang. Man indvende ikke, at danske For- 
hold og Personer har været for smaa og lidet betydende til at 
kunne fange dens Blik, hvis Opgave det var at give et stort 
verdenshistorisk Rundskue, mere end ganske flygtigt. Sybel 
erkender netop fuldt ud den historiske Betydning af hvad der i 
hine Aar foregik her i Danmark; det, at man her paa saa 
afgørende Maade slog ind paa Ejderpolitiken, blev i mere end én 
Henseende bestemmende for Udviklingens Gang i Tyskland. Allige- 
vel bliver han, naar han taler om danske Forhold, bestandig ude 
i den yderste Overflade og nøjes med de traditionelle Opfattelser, 
som i Halvtredsernes Tyskland skabtes af den slesvigholstenske 
Emigrantliteraturs ofte højst inkompetente Penne. 

Et Par Eksempler vil belyse hele Fremgangsmaaden. Det 
var baade under og efter det slesvigholstenske Oprør en yndet 
Taktik fra tysk Side at fremstille Regeringen i København som 
et sandt Monstrum af Radikalisme. Meningen dermed er ikke 
vanskelig at se: i Europas ledende Kredse blev Stemningen 
bestandig mere reaktionær, og som Følge deraf saa man med dyb 
Uvilje paa det slesvigholstenske Oprør. Man søgte da lige fra 
første Færd at fremstille dette som et Modtræk mod en fra 
København udgaaet revolutionær Bevægelse, men saa længe 
Oprøret varede, havde man kun lidet Held med sig. Bedre gik 
det, da Roligheden var bleven genoprettet og den danske Regering 
stod uden det Relief, som Oprøret havde givet den og med den 
i de ledende tyske og russiske Statsmænds Øjne utvivlsomme Plet 
paa sig stadig at opretholde en saa frisindet Grundlov som den 
danske. I 1850 og 51 lykkedes det virkelig ved ihærdige Anstræng- 
elser at faa Clausen og Madvig gjort til brandrøde Radikale og 
at fremstille vort skikkelige Novemberministerium, der under sine 
forskellige Omdannelser udviklede sig stedse stærkere i konservativ 
Retning, som et højst farligt Arnested for samfundsomvæltende 
Tendenser. Sybels Fremstilling er det reneste Ekko af hine Aars 
Tendensskildringer af danske Forhold og indeholder ikke faa fak- 
tiske Urigtigheder. Novemberministeriet kaldes »eine åusserst 
radicale Gesellschaft« , Ministerskiftet i Oktober 1851 fremstilles 
som en fuldstændig Sejer for det ejderdanske Parti, etc. Naturlig- 
vis er Stemningen noget blidere overfor Bluhme og Ørsted — 
om den første siges det saaledes, at han »hverken var en glubende 
Chauvinist eller en demokratisk Principrytter, men en helt igennem 
koldblodig Praktikere — , men efter Ørsteds Fald i December 1854 
tager efter Sybels Mening den ultranationale Radikalisme fat med 
fuld Kraft paany, og det Bangske Ministeriums Dannelse og den 
Politik, der førte til Fællesforfatningen af 2. Oktober 1855, karak- 
teriseres ved de mildest talt kun lidet træffende Ord, at »Hr. v. Scheele, 
en værdig Ven af Grevinde Danner, paatog sig at udføre det suve- 
ræne danske Folks Befalinger c — Ogsaa derpaa kender man Paa- 
virkningen fra den slesvigholstenske Pamfletliteratur, at Sybel ingen 
Maade kender i sin nedsættende Omtale af Frederik VII. Han 
karakteriseres med disse Ord: 

»Han var af Naturen ikke ubegavet, men ved et vildt Ungdomsliv var 
han bleven ødelagt af slette Omgivelser. Han var to Gange gift, men begge 
Gange havde han efter faa Aars Forløb ved sin Raahed fremkaldt Skilsmisse 



Digitized by Google 



Nye Bidrag til 1864's Historie. 



681 



og var derpaa falden i Kløerne paa en liderlig Modehandlerinde , der ved 
gemene Kunstgreb vidste at holde ham saa fast, at han gjorde hende til sin 
morganatiske Hustru under Navn af Grevinde Danner og siden lod hende faa 
uindskrænket Indflydelse, ogsaa i politiske Sager". Ved sin Tronbestigelse 
„ havde han i sit Hjærte ingen højere Stræben end den at kunne bevare den 
samme Ubundethed i sine personlige Forhold som tidligere; han havde intet 
imod at overlade konstitutionelle Ministre Ansvaret og dermed den egentlige 
Magt, og jo mere han ved sin Levemaade kom til at staa afsondret fra de 
Kredse, . Fyrster sædvanlig færdes imellem, jo ivrigere stræbte han efter at 
vinde Yndest hos de Folkemasser, der omgav ham i Hovedstaden". 

At der i dette Billede er Træk, som ligne, vil ingen nægte, 
men der mangler ganske Ligevægt i Skildringen, og den Lighed, 
der er fremkommen, er Karrikaturens og ikke det historiske Portræts* 

Den varige Betydning af Sybels Fremstilling af den dansk- 
tyske Konflikts Historie ligger i, at vi her for første Gang have 
faaet en fuldt ud autentisk og saa godt som udtømmende Skil- 
dring af de indre tyske Forhold og af de Bevæggrunde, der blev 
bestemmende for Begivenhedernes Gang, og ligeledes af de hidtil 
hemmeligholdte fortrolige Forhandlinger mellem Preussen paa den 
ene, Østerrig, Frankrig og Rusland paa den anden Side. Om 
Forholdet til England lærer man derimod intet nyt. 

Naturligvis samler den hele Fremstilling sig til syvende og 
sidst om Bismarck. Han staar efter den i endnu højere Grad end 
tidligere som den hele Udviklings Bærer og Leder. Med vidunder- 
lig politisk Kunst har han formaaet at bøje alle fremmede Viljer 
under sin og at tvinge dem til bevidst eller ubevidst at tjæne sine 
Planer. Bismarck var fra Begyndelsen af bestemt paa Krigen med 
Danmark, og hans eneste Bekymring var, at man i København 
skulde slaa ind paa en forsigtigere Politik, inden det endnu var 
bleven for sent. Dog var denne Bekymring, som han oftere i 
Fortrolighed udtalte, ikke meget stærk, — dertil kendte han for 
vel Forholdene i Danmarks ledende Kredse. Hans Grunde til at 
ønske Krigen fremstilles af Sybel paa væsentlig samme Maade som 
hos tidligere Forfattere. Preussen var ved Fyrstemødet i Frankfurt 
i Eftersommeren 1863 kommen til at staa i en stærkt isoleret 
Stilling, og Østerrig var paa faretruende Maade fremtraadt som 
den tilsyneladende ledende Magt i Tyskland. Ved at Preussen og 
Østerrig overtog Ledelsen af den Krig mod Danmark, som mere 
og mere blev Løsenet over hele Tyskland, vilde det blive Preussen 
muligt, idet det i bestandig stigende Grad benyttede sig af den 
tyske offentlige Menings Krav om Hertugdømmernes fuldstændige 

Løsrivelse fra Danmark, at trække Østerrig med sig Skridt for 
Skridt og saaledes sluttelig gennem det danske Spørgsmaal vinde 
den ledende Plads i Tyskland. I Baggrunden stod Hertugdøm- 
mernes Anneksion til Preussen og sikkert ogsaa den afgørende 
Kamp med Østerrig. At Ønsket om at vinde fastere Fod i den indre 
preussiske Forfatningskonflikt og at faa Lejlighed til at aflægge 
Beviser paa den ny Militærorganisations Fortræffelighed ogsaa har 
øvet stærk Indflydelse paa Bismarcks Beslutninger, bekræftes lige- 
ledes fuldt ud gennem Sybels Fremstilling. 

Men om end Bismarcks egentlige Hensigter overfor Danmark 
i meget faldt sammen med de tyske Mellemstaters og de folkelige 
Lederes, saa er det dog klart nok, at hans Veje maatte blive 
saare forskellige fra deres. At stille sig i Spidsen for en Forbunds- 
krig mod Danmark med det Formaal at »skaffe Tyskland en Stor- 
hertug til« , kunde selvfølgelig ikke falde ham ind og end mindre 
at give Radikalismen Vind i Sejlene ved at overtage Ledelsen af 
den Folkekrig mod Danmark, som i Tiden efter Frederik VIFs 
Død var det tyske Fantasteris Yndlingsdrøm. Hans Formaal var 
jo dog saa helt forskelligt fra Folkepartiets, og fremfor alt: han 
saa, hvor farlig den danske Krig kunde blive i rent europæisk 
Forstand. Det blev derfor en Hovedopgave for ham at hindre 
en Gentagelse af hvad der skete i 1848—50. Ingen europæisk 
Magt maatte drives til at tage Parti for Danmark, og Preussen 
maatte sørge for at have Østerrig ved sin Side for hvert eneste 
Skridt det gjorde fremad, — i alt Fald saa længe den euro- 
pæiske Grund endnu var usikker. »Vi har,« sagde Bismarck, 
»i 1849 set, at det er snavs at staa en imod fire; to mod tre, 
det giver et bedre Forhold«. I disse Ord ligger Nøglen til hele 
hans Politik i 1863—64. 

For det første fulgte han med saa langt han kunde ad 
Forbundsbeslutningernes Vej. Ganske vist udtalte han allerede 
paa et meget tidligt Tidspunkt i fortrolige Aktstykker, at han 
ikke ventede sig paa denne Maade at naa noget Resultat, der 
var værd at tale om, men »Forbundsvejen« syntes ham i 1863 
den bedste, fordi den var den langsomste og fordi det, saa længe 
den europæiske Situation endnu var mindre gunstig, forekom ham 
at være det vigtigste at vinde Tid. — Efter Fredrik VII's Død 
stillede han sig i Modsætning til de tyske Mellemstater paa 
Londonertraktatens Standpunkt: derved knyttede han Øster- 
rig fastere til sig, ti for det var den augustenborgske Prætendent 

og alle de demokratiske Agitationer, der i Tyskland levede højt 
paa hans »Rettighederc, en sand Gru, — derved skabte han end- 
videre Grundlaget for en selvstændig preussisk- øst errigsk Aktion, 
der foreløbig kunde skyde Forbundsaktionen og Augustenborgeren 
til Side, — og derved endelig blev han i Stand til nogenlunde at 
berolige det opskræmte Europa. At han — som man baade i 
Preussen og det øvrige Tyskland var tilbøjelig til at mistænke 
ham for — i mindste Maade skulde have tænkt paa virkelig at 
respektere Traktaten, derom var der ikke Tale. Han holdt sig 
tvært imod alle Veje aabne for Fremtiden ved de to Doktriner, at 
Londonertraktatens Gyldighed var afhængig af, at Danmark over- 
holdt sine Forpligtelser fra Aftalerne i 1851—52, og at Traktaten 
kun var sluttet separat mellem enhver af de deltagende Magter 
og Danmark, og derfor f. Eks. for Østerrigs og Preussens Ved- 
kommende bortfaldt ved Krig med dette Land. 

Næst det at holde Østerrig til Stangen var intet Bismarck 
saa magtpaaliggende som at holde de neutrale Stormagter i 
nogenlunde godt Lune, og heri ligger Forklaringen til enkelte 
tilsyneladende Svingninger i hans Taktik. Det interessanteste 
Eksempel herpaa er hans Holdning efter at Forbundsdagen 
d. 1. Oktober 1863 havde besluttet Eksekution mod Danmark. 
Forholdet til Østerrig var endnu paa denne Tid slet, paa Frankrig 
var han usikker, og med England syntes et Brud nær fore- 
staaende. Det forekom ham derfor hensigtsmæssigt yderligere at 
vinde Tid og at berolige Stormagterne ved at indtage en forholds- 
vis forsonlig Stilling overfor Danmark. Dertil benyttede han et 
Brev, som hans personlige Bekendt, Baron Blixen Finecke, 
d. 3. Oktober tilskrev ham med Forespørgsel om, hvorvidt han 
under visse Betingelser vilde anvende sin Indflydelse for at hindre 
Forbundseksekutionens Udførelse; han svarede med at udtale sin 
fuldstændige Beredvillighed til at hindre enhver væbnet Aktion, 
naar blot Danmark, som Blixen havde antydet, vilde tage Patentet 
af 30. Marts tilbage og gøre visse Indrømmelser med Hensyn til 
de tyske Slesvigeres Stilling. I lignende forsonlig Aand besvarede 
han Lord Russells Forespørgsel om samme Genstand, og et Udslag 
af samme Taktik var de Bismarckske Meddelelser til Qaaade, 
hvori Hall mente at se en Art forudgaaende Godkendelse af 
Novemberforfatningen og som var et af de Momenter, der mest 
bidrog til at gøre ham tryg. 

Tilskueren. 1890. 44 

• Man har her til Lands spekuleret en Del over, hvad der 
vel vilde være sket, hvis man havde benyttet Preussens forsonligere 
Stemning, hvis Blixen var kommen til Roret og havde faaet Lejlig- 
hed til »officieltc at forhandle med sin Ven Bismarck, etc. etc. 
For Fremtiden vil i alt Fald de, der gøre sig bekendt med Sybels 
Værk, kunne spare sig videre Hovedbrud i den Retning. Den 
tyske Historiograf føjer nemlig til Fremstillingen af den Bismarckske 
Manøvre flg. Ord: Overfor Danmark »kunde den vanskelig blive 
den tyske Sag til Skade. Snarere vilde, efter den i København 
herskende Stemning, intet være sandsynligere end at en saadan 
Holdning fra preussisk Side vilde fremkalde bestandig stigende 
Overmod, stedse stærkere Retskrænkelse og som Følge deraf stedse 
gunstigere Udsigter for Tyskland i den uundgaaelige Krige — 
Disse Ord giver drastisk nok et Begreb om, hvad politisk Moral 
i det 19de Aarhundredes anden Halvdel vil sige, og viser os, at 
selv om vore Statsmænd den Gang havde været aldrig saa kloge 
og vidtskuende, vilde det være blevet dem et haardt Stykke Arbejde 
at rede sig ud af en saadan Modstanders Garn. Men ganske vist: 
ved at gaa den lige Vej ind i Fælden, der blev opstillet for os, 
gjorde vi ham jo nok hans Værk væsentlig lettere. 

Vor Trøst — hvis det er nogen — maa være, at det ikke 
gik de andre bedre. Ogsaa England lod sig foreløbig narre af 
den Bismarckske Forsonlighed, og i Efteraaret 1863 var Forholdet 
mellem Berliner- og Londonerkabinetterne ikke langt fra at være 
kordialt. Ogsaa til Frankrig fandt der en Tilnærmelse Sted, 
idet Bismarck med stor Smidighed kælede for Napoleon III's 
Kongrestanke, uden dog at binde sig til den, og det russiske 
Venskab, der alt var vundet ved Preussens fjendtlige Holdning 
overfor den polske Opstand, steg endnu nogle Grader i Varme. 
Samtidig blev Østerrig — ikke uden Preussens stilfærdige men 
virksomme Bistand — Dag for Dag mere isoleret. Til Rusland 
var Forholdet blevet fordærvet ved dets tvetydige Stilling til den 
polske Opstand, til Frankrig ved dets Afvisning af Napoleon III's 
Kongresforslag, og overfor Tyskland syntes det nu at have Valget 
imellem med Opgivelse af alle sine Traditioner at føre an i 
Mellemstaternes og Demokraternes Korstog mod Danmark, eller 
ganske at miste sin møjsomt erhvervede Førerstilling. Under disse 
Forhold kom den preussiske Alliance til at staa for Østerrig som 
den eneste Redning. Ved Preussens Side blev det stærkt nok til 
at gennemføre en forholdsvis konservativ Politik overfor Danmark 

og til at lægge en Dæmper paa Napoleon lll's fjendtlige Be- 
stræbelser, særlig i det italienske Spørgsmaal. Brast derimod 
Baandet mellem det og Preussen, vilde dette sidste med Frankrig 
i Ryggen let ved Forholdenes Magt faa Overtaget i Tyskland og 
blive i Stand til at realisere selv sine dristigste Ønsker. 

Gennem Sybels Værk lærer man for første Gang de for- 
trolige Forhandlinger at kende, som førte til den preussisk-øster- 
rigske Alliance, og man nødes til at beundre den enestaaende 
Snildhed, hvormed Bismarck har udnyttet Østerrigs uheldige 
Situation. Han og hans Konge vidste begge, hvor de vilde hen 
og kendte ikke til Skrupler, men Østerrig har ikke gjort ét Skridt 
paa den Vej, der førte til Krigen og Hertugdømmernes Erobring, 
uden helt eller halvvejs tvungen. I et Statsraadsmøde, som under 
Kong Wilhelms Forsæde holdtes i Berlin d. 26. November 1863, 
betonede Kongen, at han »foreløbig ansaa sig for bunden ved 
Londonertraktaten« og senere, at det »endnu ikke var kommet 
saa vidt, at Preussen allerede burde sige sig løs fra Traktaten«, 
men da det gjaldt om at vinde den første Sejer over Østerrig ved 
at faa det til at opgive sit Forsøg paa at skaffe Christian IX 
længere Betænkningstid ved en Udsættelse af Forbundseksekutionen, 
var det netop Preussens Troskab mod Londonertraktaten, der 
blev anvendt som Beroligelsesmiddel og sluttelig gjorde Udslaget. 
Saa kom i December det næste store Skridt: at faa Østerrig til 
at indrømme den Bismarckske Yndlingssætning, at Londoner- 
traktatens fortsatte Gyldighed var afhængig af, at Danmark stod 
ved Aftalerne fra 1851 — 52. Var det først indrømmet, havde 
Bismarck egentlig i Principet vunden Sejer, og den østerrigske 
Politiks Leder, Grev Rechberg, strittede ogsaa længe imod, men 
da Bismarck saa kløgtigt benyttede det den Gang brændende Spørgs- 
maal om Anerkendelsen af Kong Christians Gesandt ved Forbunds- 
dagen i Frankfurt, til at forestille den østerrigske Regering, hvilken 
farlig Stilling den vilde komme i, hvis den alene, overfor den 
grænseløse Ophidselse i Tyskland, skulde tage den danske Konges 
Parti, kom det tilsidst til at se ud som en sand Himlens Til- 
skikkelse, da Bismarck tilbød at hjælpe Østerrig ud af Klemmen 
ved sammen med det at knytte Anerkendelsen til den Betingelse, 
at »Aftalerne« først skulde være fyldestgjorte, hvorved hele Spørgs- 
maalet udsattes. Bismarck beroligede yderligere sin lidet skarp- 
sindige Medspiller ved endnu en Gang at spille moderat overfor 
Danmark, idet han foreslog Østerrig, at man først skulde betragte 

det endelige Brud som sket, hvis Danmark d. 1. Januar 1864 
satte Novemberforfatningen i Kraft. Bismarck fremhævede, at der 
herved stiltiende gaves Danmark Betænkningstid, men Sybel gør 
med Rette gældende, at »den der, som Østerrig, alvorligt ønskede 
en fredelig Løsning, vilde have haft afgørende Grund til saa hur- 
tigt og saa kraftigt som muligt, netop før d. 1. Januar, at frem- 
sætte sit Ultimatum om den ny Forfatnings Tilbagetagelse. Ti 
højst indtil denne Termin fandtes der et Rigsraad i gammel Stil, 
der lovligt kunde beslutte Tilbagetagelsen , medens denne fra 
d. 1. Januar at regne kun kunde udføres af den ny Forfatnings 
Rigsraad, hvis Sammentræden, saa vel som Forfatningens fortsatte 
Eksistens, de tyske Magter netop betegnede som Krigsgrund. Kun 
et Statskup kunde da opretholde Freden, og«, føjer Forfatteren 
ret impertinent til, »hvordan skulde vel den stakkels Christian 
kunne drive det til et Statskup?« 

Atter og atter gentager det samme sig: Bismarck driver 
Østerrig frem, snart ved at benytte Skrækken for den tyske Folke- 
bevægelse, snart for Følgerne af dets isolerede Stilling i Europa 
som Svøbe. De vilde Planer om at sætte »en Soldaterlavine« fra 
Mellem- og Smaastaterne i Gang mod Danmark, for derved fuld- 
kommen at rive Ledelsen ud af Stormagternes Hænder, brugtes 
saaledes til i Januar at fremkalde Østerrigs sidste afgørende Ind- 
rømmelser før Krigen: at Stormagterne skulde »tage Slesvig i 
Pant« med eller uden Forbundets Bemyndigelse og endelig Pistolen 
for Brystet: det 48 Timers Ultimatum til Danmark. Østerrig 
havde nu ganske mistet sit Ror; det var viljeløst i Preussens 
Vold, og Grev Rechberg havde fuldelig gjort sig fortjænt til det 
Øgenavn, den diplomatiske Verden hæftede paa ham: >Hr. v. Bis- 
marcks Neger«. 

Det næste afgørende Moment kom med Londoner- 
konferencen. Det var her, som bekendt, Bismarck om at gøre 
at undgaa Helstat og Personalunion , medens det derimod efter 
Sybels Oplysninger kan betragtes som afgjort, at han ikke blot 
pro formå men alvorligt ment har stilet hen mod Slesvigs Deling 
som den sikreste og rimeligste Løsning. Det maatte imidlertid paa 
Forhaand staa som meget vanskeligt at naa hertil, da selve hans 
Allierede, Østerrig, og den af de neutrale Magter, som stod ham 
nærmest, Rusland, endnu var stemte for Personalunionen mellem 
Danmark og Hertugdømmerne under Kong Christian IX. Men 
Personalunionen vilde Bismarck mindst af alt have med at gøre: 

det var definitivt at gøre sig det tyske Nationalparti til Fjende, og 
det var at sige Farvel til Kieler Havn og den siesvig -holstenske 
Kanal. Derfor maatte alle Sejl sættes til for at undgaa denne 
Løsning; at de danske i første Omgang vilde forkaste den, haabede 
han vel med Sikkerhed, men det var ikke nok: den kunde blive 
ogsaa dem paatvungen af europæiske Hensyn. 

Først styrkede han da sin Stilling i Tyskland og særlig 
overfor Østerrig ved sin tilsyneladende Underordnen sig under 
Forbundet og ved at slippe »alle Hunde, der kunde gø« i Tysk- 
land løs mod Danmark. Virkningen var stor, men endnu ikke 
tilstrækkelig. Bismarck bildte sig aldrig paa noget Tidspunkt ind 
»at være alene i Europa«, og navnlig nu, da han vel kunde 
indse, at Enigheden med Østerrig snart maatte have udtjænt, 
gjorde han intet Skridt uden europæisk Rygstød. Hos England 
var intet saadant at vente; anderledes derimod med Rusland og 
navnlig Frankrig. 

Allerede fra Efteraaret 1863 havde Napoleon III, der i det 
polske Spørgsmaal var bleven tilbagevist af England og Østerrig, 
gjort en åi de pludselige Vendinger, der er saa betegnende for 
hans Politik, og forsøgt en Tilslutning til Rusland og Preussen. 
Dettes venlige Modtagelse af hans Kongresforslag havde yderligere 
nærmet ham til det, og i Slutningen af November fremkom 
Napoleon med den første af de fortrolige Meddelelser til Preussen 
om det dansk -tyske Mellemværende, der skulde faa saa stor 
Betydning for den Bismarckske Politik. Preussen maatte udvides, 
udviklede Napoleon og hans Udenrigsminister for den preussiske 
Gesandt, Grev Goltz, og Affæren med Hertugdømmerne bød den 
gunstigste Lejlighed dertil. Vel maatte Frankrig for Øjeblikket 
erklære sig bunden ved Londonertraktaten, men — Tiderne kunde 
hurtigt forandre sig. Preussen burde imidlertid ikke gøre for 
meget ud af Augustenborgerens Krav, men stile hen imod en 
Deling af Slesvig efter Nationaliteterne og saa selv tage Holsten 
og Sydslesvig. Til Gengæld kunde Preussen paa Kongressen eller 
ved andre Lejligheder støtte den franske Politik, navnlig over- 
for Østerrig. 

Disse Tilnærmelser blev i Øjeblikket noget køligt optagne 
i Berlin. Foreløbig var Alliancen med Østerrig det væsent- 
ligste, og man vidste ikke ret, hvad man skulde tro om Napoleons 
pludselige Varme. Maaske var det hele en Fælde, men, mente 
Bismarck, man burde saa vidt muligt holde gode Miner med 

Frankrig og saa for øvrigt følge sine egne Veje. I Øjeblikket maatte 
Napoleon altsaa se sine Forhaabninger strande, ti det, han vilde 
naa ved sit Forhold overfor Preussen, var fremfor alt at skille 
det fra Østerrig og om muligt hidføre den Konflikt mellem de to 
tyske Stormagter, der lige indtil 1866 var hans Yndlingsdrøm og 
gennem hvilken han ventede at naa saa store Fordele for sig selv. 
»Vi vil drive det til«, sagde han i December 1863 til den italienske 
Gesandt, »at Preussen og Østerrig skal skyde med Kanoner paa 
hinanden.« Alliancen og de fælles Kampe i Slesvig, ved hvilke 
de to tyske Stormagter ventelig vilde blive kittede endnu nærmere 
sammen, opfyldte ham derfor med Bekymring, men Haabet opgav 
han ingenlunde, og derfor forisatte han stadig den venskabelige 
Forbindelse med Preussen. 

Med Londonerkonferencen var det kritiske Punkt 
kommen. Det gjaldt ogsaa for Napoleon at hindre Helstaten 
og Personalunionen og saa vidt muligt hidføre Hertugdømmernes 
Anneksion til Preussen: hvor blev vel ellers den preussisk- øster- 
rigske Krig af? Disse Betragtninger blev da ogsaa de ledende 
for de fortrolige Forhandlinger, der inden Londonerkonferencen 
førtes mellem Frankrig og Preussen. Napoleon erklærede sig 
bestemt imod Opretholdelsen af Danmarks Integritet og ligeledes 
mod »det middelalderlige Bastardprojekt«, Personalunionen. Der- 
imod vilde han, i Overensstemmelse med et tidligere fremsat 
Forslag, virke hen til en Deling af Slesvig ved Sli- Husumlinjen 
og en Anneksion af Sydslesvig og Holsten til Preussen. Bismarck 
drog den fulde Nytte af Napoleons Tilsagn, men lod sig ikke 
narre til endnu at bryde Forbindelsen med Østerrig. Af Hensyn 
til dette maatte Preussen først gaa med til at stille Forslaget om 
Personalunionen — dog i sikkert Haab om at Danmark vilde 
forkaste det — , og Spørgsmaalet om hvem der skulde herske 
i Sydslesvig og Holsten maatte holdes aabent. Hvad Delings- 
linjen angik, erklærede Kong Wilhelm, at han, efter ved sit 
Besøg i Slesvig efter Dybbølstillingens Fald at have set »Befolk- 
ningens Fortvivlelse ved Tanken om en Tilbagevenden til det 
danske Herredømme«, aldrig vilde kunne gaa ind paa en sydligere 
Grænse end Aabenraalinjen. Bismarck vilde, efter Sybels 
Fremstilling, gærne »have nøjedes med mindre«, men gav 
efter for Kongens Ønske. Napoleon viste sig ogsaa overfor denne 
Fordring højst aimabel. Kunde Preussen ved Folkeafstemning 
opnaa en saa dan Grænse, vilde Frankrig gærne støtte et Forslag 



Digitized by Google 



Nye Bidrag til 1864'* Historie. 



689 



derom paa Konferencen. Man enedes desuden om den hele 
Fremgangsmaade paa Konferencen, Skinforslaget om Personal- 
unionen, o. s. v. 

Det er let at se, hvilken uhyre Støtte denne Forstaaelse 
med Frankrig maatte være for Bismarcks Planer og hvor fuld- 
kommen grundløse alle Forhaabninger fra dansk Side om 
Napoleon III's Hjælp efter dette var. Endnu var imidlertid 
Rusland tilbage, og da Knuden strammedes paa Konferencen, 
følte Bismarck Nødvendigheden af paa afgørende Maade at sikre 
sig ogsaa fra denne Kant. Lejligheden dertil fandt han, da 
Kejser Alexander d. 9. og 10. Juni 1864 opholdt sig i Berlin paa 
Gennemrejsen til Kissingen. Kejseren var stærkt bekymret for 
Fremtiden: brød Krigen ud igen, maatte de allierede Magter 
endelig ikke gaa over til Fyen, ti saa vilde det komme til aabent 
Brud med England. Han udtalte sig endvidere for en Danmark 
gunstig Delingslinje og mod en preussisk Anneksion. Bismarck 
fandt dog de rette Strænge i hans Bryst ved at udtale sig til 
Gunst for at give den med Rusland beslægtede storhertugelig-olden- 
borgske Linje det nye Hertugdømme Slesvig-Holsten og navnlig ved 
at fremhæve, at en Afgørelse af det slesvigske Spørgsmaal, der var 
altfor stødende for den tyske Befolknings Følelser, vilde give den 
fælles Fjende, Revolutionen, et fortrinligt Vaaben i Hænde. 
Skøndt Bismarck fornam, at Kejseren, af Frygt for en skandi- 
navisk Union, endnu bestandig helst vilde have bevaret Hertug- 
dømmerne for Christian IX, følte han sig dog efter denne Samtale 
fuldkommen sikker paa, at man kunde fuldføre det danske Monarkis 
Sønderlemmelse uden at have noget at frygte fra russisk Side. 

Alliancen med Østerrig begyndte i øvrigt paa denne Tid 
at vakle. Ved den første Antydning fra preussisk Side om en 
Anneksion af Hertugdømmerne, slog* Wienerkabinettet om og 
erklærede sig for den tidligere saa afskyede Augustenborger. 
Bismarck svarede med at instruere sine Gesandter til at »holde 
det dynastiske Spørgsmaal aabentc og ved med demonstrativ 
Velvilje at modtage de af Rusland fremsatte eventuelle Arvekrav 
fra det oldenborgske Hus' Side. — Endnu én Ting maatte han 
dog have Østerrig med til: at tilbagevise det engelske Forslag 
paa Konferencen om den slesvigske Delingslinjes Fastsættelse ved 
Voldgift. Det holdt haardt, men lykkedes dog til sidst ved 
Truselen om ellers at lade Østerrig blive staaende alene i Tysk- 
land med Danmark ved Haanden. Til Gengæld maatte Bismarck 

saa gøre Rechberg den Indrømmelse foreløbig at opgive den Over- 
gang til Fyen, som paa denne Tid var den preussiske Hærledelses 
Drøm. — Det sidste Fredsforslag: at Grænsen skulde drages efter 
en venskabelig Magts Mægling, ikke sydligere end Dannevirke, 
ikke nordligere end Aabenraa-Tønderlinjen, enedes de tyske Stor- 
magter om at give deres stærkt betingede Anerkendelse, men ved 
Danmarks absolute Afvisning bortfaldt ogsaa det, Konferencen 
sprængtes, og Bismarcks Politik havde vundet en fuldstændig Sejer. 

Ogsaa om de senere Begivenheder indeholder det Sybelske 
Værk mange interessante Meddelelser. Her skal dog kun frem- 
hæves en, hvis Overensstemmelse med Sandheden maa staa 
ganske for Forfatterens Regning. Efter Ais' Erobring sendte 
Kong Christian »sin Broder Johan til Kong Leopold i Bryssel, 
for at anmode om dennes Bistand til at begynde direkte Freds- 
underhandlinger med de to tyske Magter og samtidig at føle sig 
for, om muligvis Monarkiets Integritet kunde reddes ved hele 
Danmarks Optagelse i det tyske Forbund.« Fra hvilken 
Side nu end dette Forslag er bleven stillet, og hvem der end 
har støttet det, saa meget maa af det foregaaende være klart, at 
det kom Bismarck højst ubekvemt og passede saa slet som vel 
muligt ind i hans Fremtidsplaner. I et Brev til Rechberg udtalte 
han sig ogsaa afgørende derimod. Tanken var, mente Bismarck, 
ganske upraktisk: »var det Forudsætningen, at Danmark skulde 
vedblive at være forbundet med Hertugdømmerne, saa blev jo 
Striden mellem Nationaliteterne ikke udjævnet, og Forbundet 
kunde altsaa komme i den Situation at maatte yde Kongen 
Hjælp imod hans tyske Undersaatter. I modsat Fald vilde det 
være første Gang, at et fuldstændig ikke-tysk Territorium optoges 
i Forbundet, og det var alt andet end ønskeligt. Det vidstes 
ogsaa, at Frankrig nærede Uvilje derimod : saaledes havde Napoleon 
just i de sidste Dage sagt Grev Goltz rentud, at en Forholdsregel 
af denne Art vilde nøde ham til en Politik, der var hans tidligere 
ganske modsat.« 

Om indre danske Forhold i 1863—64 fortælles der adskil- 
ligt i Sybels Bog, men Paalideligheden deraf staar muligvis i 
omvendt Forhold til Fortællingens rigelige Udstyrelse med pikante 
Smaatræk og hele dramatiske Sving. Kilderne er vistnok som 
oftest de preussiske Gesandters eller diplomatiske Agenters for- 
trolige Indberetninger, til hvilke Sybel jo har haft Adgang. I Reglen 
er de Historier, der meddeles, dog af den Nalur, at de paa- 

gældende kun kan have faaet deres Underretning gennem fjærde 
eller femte Haands Indiskretioner, undertiden maaske endog ved slet 
og ret Bagtrappesladder. Det fortælles saaledes, at Frederik VII 
paa sit Dødsleje skal have vægret sig ved at underskrive den ham 
af Hall forelagte Novemberforfatning og med Ordene: »det kan 
Christian gørec skudt det hele over paa sin Efterfølger. Ligeledes 
er Sybel underrettet om, at Kong Christian, da Frederik VIPs 
Død blev ham meddelt, udraabte: »nu er mine lykkelige Dage 
forbi«, o. s. v. Hvor lidet den ellers ret nøgterne Forfatter nægter 
sig af melodramatiske Virkninger, naar han skal skildre danske 
Interiører, ses maaske bedst af følgende Historie, om hvorledes det 
gik til, at Kong Christian endelig tog den Beslutning at under- 
skrive Novemberforfatningen: 

„D. 18de November drøftede han Sagen med sin Førsteminister i 
Overværelse af den graaskæggede General de Meza, der en Gang under Krigen 
1849 havde gjort sit bedste for Danmark. Efter en Del Talen frem og tilbage, 
sagde Hall tørt til Kongen: „Sire, hvis De ikke skriver under, kan jeg ikke 
svare for Deres og Deres Families Liv, u — og han pegede ud mod de Folke- 
skarer, der raabende og larmende stimlede sammen under Slottets Vinduer. 
Da raabte den gamle de Meza til Kongen: „Deres Majestæt, jeg svarer med 
mit Hoved for Dem; gør De kun roligt hvad Ret er; med Deres brave hol- 
stenske Batailloner jager jeg dette Pak fra hinanden." Om hvad der var Ret 
kunde der ingen Tvivl være, — men man forstaar, at Kongen maatte vakle 
frem og tilbage i forfærdelig Tvivlraadighed. Paa den ene Side: hans taknem- 
melige Slesvigeres jublende Begejstring, paa den anden: Muligheden af Oprør 
i Hovedstaden, maaske af Nederlag for Tropperne eller, hvis de sejrede, af det 
danske Folks Forbandelser mod den blodplettede tyske Tyran. Hans Aand var 
ikke stærk nok, hans Hjærte ikke haardt nok til at udholde denne Prøvelse. 
Han forlod Værelset, for at indhente sin Svigermoders Raad, og da Prinsesse 
Charlotte erklærede sig for det danske Standpunkt, fuldbyrdede han den skæbne- 
svangre Underskrift." 

Fortællinger af denne Art gør man indtil videre klogest i 
ikke at betragte som historiske Kilder. Efter som før det 
Sybelske Værks Fremkomst ligger Aaret 1864's intime Historie 
for de indre danske Begivenheders Vedkommende skjult for alle 
andre end de faa indviedes Øjne. Men hvad angaar Aarets 
europæiske Historie og de Forhold og Kombinationer paa Verdens- 
politikens Skueplads, som den Gang bidrog saa væsentligt til at 
skabe vor Ulykke, da har denne Bog tilladt os at se længere 
indenfor Forhænget end nogen tidligere. 

N. Neergaard. 



Digitized by Google 



„Impressionisme". 

En lille Replik. 



Kære Erik Skram. 

Først en hel Maaned efter Hæftets Fremkomst er „Tilskueren*^ Juni- 
Nummer med Deres „Et literært Rundskue* faldet mig i Hænde. Ikke som 
nogen miskendt — tvært imod takker jeg Dem oprigtigt for al den modige 
Anerkendelse, som De saa ofte har skænket mig lige fra for ti Aar siden 
„Haabløse Slægter" udkom (De, kære Skram, var den Gang den eneste, som 
sagde offentligt et opmuntrende Ord om denne Bog) og indtil den Dag i Dag — 
men som en stærkt interesseret vil De give mig Lov til at forsøge at imødegaa 
nogle af de Indvendinger, som De retter mod „Impressionismens" Væsen og 
Fremgangsmaade og særlig imod mig. 

„Naar Bang", siger De, „ikke vil give fuld og rund Besked* og „han 
aldrig vil gøre den Dvælen og de Overvejelser efter, saa* osv. 

De har ved disse Ord ramt Sømmet netop paa Hovedet. Det er just 
dette „Impressionisten* ikke vil. Og Grunden til, at han ikke vil det, er den, 
at han tror det ugørligt. Impressionismen i Fortællekunsten er netop Barn af 
den fuldkomne Mistillid til „den psykologiske Romanos „Dvælen og Overvejelser*. 

Impressionisten tror, at det menneskelige Følelsesliv med al dets tusend- 
foldige Sammensathed er et endløst og altfor uredt Garn. Han strækker magtløs 
Vaaben overfor denne gaadefulde Blanding af bevidst og ubevidst, af villet og 
viljeløst. Rent ud sagt — hvis jeg tør udtale hele min Mening — han tror, 
at saa* længe psykologisk Videnskab ikke har fastere Grund og 
skarpere Kattens Øjne, saa længe vil psykologisk Kunst ikke være 
andet end et virtuosmæssigt Dilettanteri. 

Al denne „Dvælen og disse mange „Overvejelser* vil kun arte ud til 
de lange og uendelige Vidtløftigheder, hvor „det sidste* dog altid smutter bort 
mellem vore Hænder — ogsaa fordi vore Ord, naar det drejer sig om Skildring 
af det subtile menneskelige Følelsesliv, ikke naar saa langt en Gang som selve 
vor fattige Erkendelse. De er paa denne gyngende Grund for plumpe og bliver 
blot tunge siddende i Mudderet. 

Derfor flyr Impressionisten bevidst Dvælen, Udredning og Overvejelser, 
som for ham dog altid taber sig i det store Mørke. Ja, træffer Impressionisten 
i en Roman eller en Novelle en psykologisk „Passage*, saa er den ham, sandt 
at sige, snarest kun et betænkeligt Bevis for, at Forfatteren paa dette Punkt 
ikke har naaet til at fordøje sit Stof. 

Kun den i Handlen omsalte Tanke tror Impressionisten, at hans Er- 
kendelse magter at følge. Paa denne Handlen, den bestandig fortsatte Handlen, 
fæster han da sin hele Opmærksomhed, og de handlende Mennesker bliver 
hans Skildrings Genstand. 

Hans Fremstillings Maal er da at gøre disse handlende Mennesker 
levende. Han higer møjsomt efter, ad hundrede Veje, at frembringe den yderste 
Illusion af bevæget Liv. Og naar han paalægger sig al denne Møje, er det 
netop, fordi han tror, at Læserens „Hjærne er et overmaade drevent Redskab" 

— saa drevent et Redskab, at den overfor denne „ levende* Kunst vil magte 
det samme som overfor selve Livet: Læseren vil ogsaa i Kunsten „se mere end 
hans Øjne er i Stand til at sanse, forstaa mere, end han netop har Ævne til 
at opfatte". 

Impressionisten er netop „Medvider i denne Hemmelighed ved vort Liv 
i Naturen og mellem Menneskene". 

Og det mere, som han tror, Menneskene ogsaa i Kunsten kan bringes 
til at se, det er netop — den Sum af Tanker, som rummes i Handlingerne 
og som afspejles i dem. 

Som al Kunst vil ogsaa den impressionistiske Fortællekunst gøre Rede 
for de menneskelige Følelser og for Menneskers Tankeliv. Men den skyr al 
direkte Udredning og viser os kun Menneskenes Følelser i en Række af Spejle 

— deres Gerninger. 

Her synes Impressionisten da, idet han fremstiller den ustandsede Handlen, 
at medtage alt. Men i Virkeligheden er hans Kunst som al anden: Kunsten 
at sammentrænge. Hans Arbejde er at udskille væsentligt fra uvæsentligt, og 
han medtager i sin Skildring i Virkeligheden kun de væsentlige Handlinger, 
det vil sige en Handlingsrække , hvor hver lille Handling er et Glughul ind i 
det skildrede Menneskes Tankeliv — en Række af Udfaldsporte ind i Følelses- 
livet hos den skildrede. Summen af Tanker, Vævet af Følelser, som den drevne 
Hjærne saaledes kan naa bag om de medtagne Handlinger, er det impres- 
sionistiske Værks dulgte Indhold. Dets Værd beror paa Dybden af alt det — 
som ikke siges. 

Impressionistens Digtning vil ganske vist blive plat forkastet, hvis han 
kun „eftergør, hvad der kun i det givne Øjeblik umiddelbart foregaar*. Men 
i Virkeligheden gør Impressionisten mer end dette. Skildringen af det umiddel- 
bart foregaaende er ham kun Midlet, det diskrete Middel, til at give det mere. 
De ydre Ting, han maler, er Kapslerne om den indre Historie. Paa Kapslernes 
Gennemsigtighed beror deres Værdi. 

En Fare løber Impressionisten imidlertid. 

Da han fortæller sit Værks sande Historie indirekte, plages han, som 
det synes, af en bestandig Frygt — den, at den skjulte Mening ikke fremlyser 
tydeligt nok. 

Det er denne Frygt, som avler noget vist kinesisk i hans Maleri % 
Han rykker nemlig, tror jeg, hver eneste Enkelthed frem i det samme 
Plan, saa at sige helt ned til Lamperækken og hans Billede bliver uden Per- 
spektiv. Det synes saaledes, som om han har kinesiske Øjne. Og han opmarscherer 
alle sine Detailler i ét — tinsol datagligt — Geled. Af Frygt for at ikke hver 
enkelt Detail skal blive set, lader han alle Enkeltheder marschere op ved Siden 
af hinanden og opnaar kun, at ikke nogen faar fuldt Albuerum. 

Dette er en Fare, som Impressionisten maaske selv ser, men for hvilken 
han alligevel kun Gang paa Gang paany bukker under. 

Dette er alt, hvad jeg, kære Skram, havde at sige. Den impres- 
sionistiske Fortælleform vil vel, som alle Kunstens Former, kun have sin Tid. 
Men selv den Dag, hvor den er afløst af en ny Form for Fremstillingen, vil 
Impressionismens Nytte spores. Tiden vil have skærpet Fordringen til Skildringens 
Anskuelighed. 

Deres „literære Rundskue* ender for Forfatterne mistrøstende. En stille 
Dam er for Dem dansk Literatur. Og kun Malerne er med i ret Arbejde. 

Mon dog ikke ogsaa Literaturen har Arbejdere? Og mon det er ret 
saa grumt at nedslaa deres Mod? 

Deres hengivne 
Herman Bang. 

I. 

Manglerne ved Goethes Romanstil. 

Begrebet Fremskridt, der har sin fulde Gyldighed paa alle 
tekniske og videnskabelige Omraader, hvor den ene Slægts Resul- 
tater komme den følgende Slægt umiddelbart til Gode og hvor 
Arbejdet er kollektivt, har kun en højst betinget Gyldighed i 
Kunsten. Kunsternes Historie kender Stignings- og Forfalds-Tider, 
men intet stadigt Fremskridt. Der er ikke skrevet noget bedre 
Epos end Homers, ikke bedre Tragedier end Shakespeares, ikke 
bedre Komedier end Moliéres, ikke bedre lyriske Digte end Goethes. 
I det rent tekniske finder imidlertid i Kunsten som udenfor Kunsten 
i Reglen et Fremskridt Sted. 

Goethes Fortællemaade og Romankomposition er i vore Dage 
forældet, saa forældet, at den kan afskrække halvdannede fra 
Studiet af hans Værker. Og forunderligt er det, selv for den 
fordomsfrie, at han har kunnet begynde „Valgslægtskaberne" med 
en Sætning som denne: „Eduard — saaledes kalde vi en rig 
Baron i den bedste Mandsalder — havde tilbragt en smuk April- 
eftermiddagstime i sin Have.* Ikke den sletteste Fortæller vilde 
nu til Dags begynde en Roman saaledes, med en Parenthes efter 
Bogens første Ord, og lige saa lidt vilde han i den første Sætning 
indføre et vi og derved minde om Fortællerens frie Tumlen med 
Navnene og overhovedet med Stoffet. 

Skøndt „Vilhelm Meisters Læreaar* er fra yngre Tider og 
friskere fortalt, saa stødes dog en kritisk Læser ogsaa her paa 
afgørende Steder ved Foredragets Art, ved noget, der for os virker 
i høj Grad forstyrrende i Stilen. 

Tilskueren. 1890. 45 

Vi fordre nu til Dags af Forfatteren, at han skal forstaa 
sit Haandværk og kunne skildre alt, hvad der skal skildres. At 
sige „ ubeskrivelig" eller „sligt kan ingen Pen beskrive" er for os 
et komisk Vidnesbyrd om Afmagt. Men Goethe bruger stadigt 
lignende Vendinger om sin Mangel paa Ævne. Hvor Vilhelm har 
sin første Samtale med Harpespilleren hedder det: „Vi vilde blive 
for vidtløftige og dog ikke kunne udtrykke den ilsomme Under- 
holdnings Ynde, hvis vi forsøgte at gengive den Samtale, som vor 
Ven havde med den æventyrlige fremmede her. a 

Undertiden lover Goethe ogsaa at fortælle Læseren noget en 
anden Gang: „Staldmesteren vilde gærne erfare Frederiks Herkomst 
og Historie; denne fortalte da et Æventyr, han allerede ofte havde 
forebragt og med hvilket vi tænke at gøre vore Læsere bekendte 
en anden Gang. u 

Eller længere henne: „Vilhelm opskrev mange slige Sam- 
taler, og vi vil, da vi her ikke saa ofte tør afbryde Fortællingen, 
ved en anden Lejlighed forelægge dem af vore Læsere, der maatte 
interessere sig derfor, saadanne dramaturgiske Forsøg. 

I Romanen finder en Ildebrand Sted, hvorunder Harpe- 
spilleren, der synes at være bleven vanvittig, vil myrde Vilhelms 
Barn med en Kniv, men hindres deri af Mignon. Vilhelm iler 
bort efter den forvirrede Harpespiller, indelukker sig med ham i 
et Havehus, og, skriver Goethe, „førte en forunderlig Samtale med 
ham, som vi imidlertid for ikke at pine vore Læsere med usammen- 
hængende Ideer og ængstelige Følelser hellere fortie end ud- 
førligt meddele." 

Paa denne primitive Maade er det, at Goethe opsparer 
Hemmeligheden i Harpespillerens Liv til Bogens Slutning, en 
uhyggelig Hemmelighed, den nemlig, at han har været liden- 
skabeligt forelsket i sin Søster Sperata uden at ane sit Slægtskabs- 
forhold til den unge Pige, at Mignon er hans Datter med denne 
Sperata, avlet i Blodskam, senere stjaalet af Linedansere, at han 
paa ingen Maade har villet slippe den elskede, selv efter at Med- 
delelsen er gjort ham om hendes Afstamning, og ikke en Gang 
har villet indrømme nogen Brøde i deres Søskendekærlighed — 
indtil han og hun er blevet revne fra hinanden med Magt 

Denne Hemmelighed, som gør et romanagtigt, utroværdigt 
Indtryk, erfare vi og Bogens Personer for sent til at den kan sætte 
noget Spil af Følelser i Bevægelse. Den forties, hvor den maatte 
anes, og berettes, hvor den ikke mere er nødvendig. 

En særegen Følge af Fortællerens stadige Fremtræden er 
Diktionens Ufuldkommenhed, hvor Personernes Repliker gengives 
i direkte Tale. Goethe har her øjensynligt ikke lagt den Vægt, 
man kunde vente, paa at karakterisere og individualisere ved 
Hjælp af Repliken. Et Eksempel er Mariannes Tyende og for- 
trolige, den gamle Barbara. Man ser hende ikke for sig; hendes 
Diktion er abstrakt og literær. Hvor ganske anderledes, hvor 
meget bedre maler ikke Voltaire en saadan gammel Kærling, selv 
naar hun forekommer i en af hans didaktiske Romaner med 
filosofisk Tendens! Her taler hun som en Bog. „Og Felix?* 
spørger Vilhelm. Kærlingen svarer: »Er Søn af denne ulykkelige 

kun altfor ømt elskende Pige Jeg lader Dem ikke løs. Lad 

mig hente et Dokument, som vil glæde og smerte Dem.* 

Yderst fremmed paavirker os i Goethe's Fortællemaade 
dernæst Fortællerens gammeldags Fiktion af selv at være usynlig 
Tilskuer ved de Scener, han beretter. 

Saaledes straks i første Kapitels Slutning ved det glade 
Gensyn mellem de to forelskede, Vilhelm og Marianne: 

„ Vilhelm traadte ind. Med hvilket Liv fløj hun ham ikke 
i Møde! Med hvilken Henrykkelse omfavnede han den røde 
Uniform og trykkede den hvide Atlaskesvest til sit Bryst! Hvem 
vilde vove her at beskrive, for hvem sømmer det sig at udtale to 
elskendes Salighed! Den gamle gik brummende til Side. Vi 
fjæme os med hende og lade de lykkelige alene.* 

Dette er rent ud pudsigt. Den gamle Koblerske tripper 
knurrende bort og den usynlige Fortæller følger hende i Pluralis 
majestatis for ikke at genere. 

Besynderligere endnu for os er det, naar Goethe i saadanne 
ømme Scener, af hvilke Romanen jo har adskillige, bliver og 
snakker med. 

Saaledes da Vilhelm og Grevinden for første og sidste Gang 
omfavne hinanden. Det hedder her bl. a.: 

»Hendes Hoved hvilte paa hans Skulder, og der blev ikke 
tænkt paa Lokker og Baand, som tryktes sønder og sammen. 
Hun havde slynget sin Arm om ham; han omfavnede hende 
levende og trykte hende gentagne Gange til sit Hjærte. O at et 
saadant Øjeblik ikke kan vare Evigheder, og ve den misunde- 
lige Skæbne, som ogsaa forstyrrede vore Venner dette korte 
Øjeblik!* 

46» 

Fortælleren under dem aabenbart al mulig Glæde af hin- 
anden og tager derved paa en ganske unyttig og tilmed lidt uklog 
Maade Parti imod den herskende Samfundsmoral. 

Dog allerbesynderligst er Stilen, hvor Fortælleren selv er- 
klærer sig for usikker over, hvorledes det ser ud i de skildrede 
Personers Indre. Efter i lange Tider forgæves at have øvet sine 
kokette Kunster paa Vilhelm sætter Philine sig en Dag ved hans 
Side eller rettere paa hans Skød udenfor Husets Dør og kærtegner 
ham for alle forbigaaendes Øjne. Hun skemter med ham fordi 
han sidder der saaledes som Stok og Sten, gaar bort et Øjeblik 
og siger: »Bliv kun, at jeg kan genfinde Stenmanden paa Sten- 
bænken a . 

Goethe fortsætter: »Denne Gang gjorde hun ham Uret; ti 
hvor meget han end stræbte at afholde sig fra hende, vilde han 
dog sandsynligvis, ifald han havde fundet sig ene med hende i et 
Lysthus, ikke have ladet hendes Kærtegn uigengældte*. 

Endnu barokkere bliver dog Stilens Ubehændighed i Skild- 
ringen af Forholdet mellem Vilhelm og Philine, Dagen efter at det 
hemmelighedsfulde Nattebesøg i hans Sovekammer har fundet Sted. 
Vilhelm véd paa Grund af Mørket ikke, hvilken Kvinde det er, 
som har besøgt ham. 

Lidt videre frem hedder det: »Ved Afskeden hviskede 
Philiné til Vilhelm: Jeg maa dog hente mine Tøfler. Du skyder 
da ikke Slaaen for. — Disse Ord satte ham i temmelig stor For- 
legenhed. Ti den Formodning, at Gæsten den foregaaende Nat 
havde været Philine, blev bestyrket derved, og vi ere ogsaa nød- 
sagede til at slutte os til denne Mening, især da vi ikke kunne 
opdage de Aarsager, der gjorde ham tvivlsom og maatte indgyde 
ham en anden besynderlig Mistanke* — Aarsager, der vel at 
mærke allerede bestemt ere antydede og som vi erfare i Romanens 
Slutning: Ogsaa Mignon har nemlig tænkt paa, samme Nat at 
snige sig til Vilhelm, dog i al barnlig Ærbarhed. 

Som Supplement til dette underlige System, ifølge hvilket 
Forfatteren ikke altid kender Heltens Tanker og ikke altid véd, 
hvad der virkeligt er foregaaet, maa føjes, at der — for os endnu 
mere gammeldags — ere andre som altid kende Heltens Tanker 
og altid vide, hvad der i Romanen er sket, selv om det er sket 
hemmeligt, i Mørke eller i det stille Sind. 

Det er Mændene i Taarnet, det hemmelige Selskab med 
Abbeden i Spidsen. Da Talen er om Opdragelse siger Abbeden 

(forklædt): Skæbnen er en fornem men dyr Hovmester. Jeg vilde 
altid hellere holde mig til en menneskelig Mesters Fornuft. 

Dette antyder, at det er menneskelig Fornuft, der leder Vilhelms 
Skæbne. Da Skuespillerselskabet skal spille „Hamlet", indfinder 
en ubekendt sig og overtager Aandens Rolle. Han undslipper uset, 
men efterlader sit Slør, paa hvilket de advarende Ord til Vilhelm 
er prentede: Fly Yngling fly! — Hans ubekendte Læremestre have 
nemlig anset det for at være paa Tiden nu at udrive ham af 
Skuespillernes Samkvem. 

Det viser sig tilsidst, at Jarno kender endog hans hemmelige, 
til ingen udtalte Tanker, som f. Eks. at han har haft denne sin 
hemmelige Velgører mistænkt for at være en Hverver-Officer, der 
vilde presse ham til Krigstjæneste mod hans Vilje. Tilsidst for- 
nemmer Vilhelm da ogsaa en sand Pine ved at vide sig iagttaget 
og ledet, overalt hvor han troede sig upaaagtet og fri. 

Og dog betyde alle disse Ufuldkommenheder saare Lidet 
overfor Vidden af dette Værks Horizont, dets Rigdom paa Skik- 
kelser, man ikke glemmer, og overfor Dybden af dets Psykologi, 
hvor denne er sammentrængt. 

II. 

Den skønne Sjæls Bekendelser. 

Der findes i „Vilhelm Meisters Læreaar" omtrent et Dusin 
kvindelige og et Dusin mandlige Personer, som fremtræde mere 
eller mindre tydeligt for Læserens Blik. De kvindelige staa, som 
altid hos Goethe, ubetinget over de mandlige. Hans Kvinder 
er altid tilstrækkeligt Kvinder. Hans Mænd er i Reglen ikke 
nok Mænd. 

De to mest paafaldende Kvindeskikkelser her er Philine og 
Mignon, i Goethes Kunst de to yderste Poler for Kvindelighed 
og Erotik. 

Philine, det er Goethes Forsøg paa at tegne Koketteriet 
som uimodstaaeligt , den søde Frivolitet i Kvindeskikkelse, den 
sande Eva. En henrivende Skabning er hun fra det prægtige 
blonde Haar om det lysende Ansigt med den kystørstige Mund indtil 
de fine, klaprende, levende Tøfler, evigt uforglemmelig ved sit 
straalende Humør og sit Væsens Frejdighed, Letsindighed, Om- 
skiftelighed. Der udgaar fra hende en Atmosfære af hjærte- 

betvingende Vellyst; hun er Goethes eneste større Forsøg i Arten 
Canaitte, og saa elskværdig, Idealet af en Soubrette. 

Mignon, det sydlandske Barn med den hemmelighedsfulde 
Pande og de mørke Øjne er Modstykket til Philine. Hendes 
Skønhed en streng, skarp, tør; hendes Væsen drømmende Liden- 
skabelighed, hendes Lod i Livet Mishandling af Skæbnen. Hun 
er fængslet til sin Beskytter ved Taknemmelighedens og en barnlig 
Forelskelses Trolddom, hun Barnet, der pludseligt føler, at det 
ikke mere er noget Barn. Som et Barn sniger hun sig om Natten 
til ham for at hvile som en Hund ved hans Fødder; saa gribes 
hun af den med ét Slag vaagnende Lidenskab og fortæres hurtigt 
af den, viet til Tilintetgørelse ved en tidlig Død. Indtryk fra alle 
de sytten Aar, i hvilke Goethe tumlede med Romanen, synes 
samlede i denne Figur. Ideen til den er rimeligvis opstaaet hos 
ham, da i Maj 1877 et Linedanserselskab besøgte Weimar. Sangen 
„Kennst du das Land?" er fra 1782. Digtet „An Mignon* er 
som rettet til den skønne Milaneserinde, der en Tid lang paa 
Rejsen i Italien sysselsatte Goethes Tanker, af betydeligt senere 
Dato. Og endelig er Digtet „Euphrosyne* over Skuespillerinden 
Christel Becker, der skildrer hende som Barn i Forhold til Goethe 
i en om Mignon erindrende Situation og med Benyttelse af den 
Mignon'ske Vending „søger sin Lærer, sin Ven, sin Fader", først 
skrevet i Aaret 1798. Goethe bebrejder etsteds Fru de Ståel, at 
hun har betragtet Mignon som en episodisk Figur; han bruger 
her det stærke Udtryk, at hun tvært imod er den, om hvem alting 
drejer sig. Hun er den brændende Længsel efter et Liv i fuld 
Hengivenhed og i et med Kærlighed gengældt Sværmeri, Haabet om 
dyb Elskov og dyb Lykke i en Ramme af Italiens Natur og Kunst, 
en Skikkelse fra en højere Verden, Alf og Sydlænderinde paa én 
Gang — et Kraterbarn med Akrobat- Ynde og englelig Godhed. 

Modsætninger indenfor en fælles Sfære er fremdeles Therese 
og Natalie. 

Therese lever inderst inde kun for den fornemme og dristige 
Lothario. Hun er hans hemmeligt udkaarne Brud, fra hvem han 
paa Grund af en tragisk Misforstaaelse lever adskilt; han anser 
hende nemlig for Datter af en Kvinde, til hvem han paa en Rejse 
har staaet i Forhold. I sin Kærlighed til ham og Beundring for 
ham finder hun alt godt hvad han gør og tilsteder ham alt, endog 
enhver Tilbøjelighed for andre Kvinder. Hun er selv den for- 
standige Kvinde, Husets gode Aand, hvis første Karaktertræk er 

en Hollænderindes Renlighed i alle legemlige og aandelige Ting. 
Hun er helt fordomsfri, og hun har hverken Tro eller Haab eller 
Kærlighed; men for Tro Indsigt, for Haab Tillid, for Kærlighed 
Standhaftighed. Man føler i hendes Nærhed Lykken ved at lære 
et ganske klart Væsen at kende. 

Natalie derimod er ment som en Skabning af idealere Art 
med en ved Menneskekærlighed rigere indre Harmoni. Man tænker 
sig Therese vel forfaren i at tælle, regne og lægge sammen. 
Natalies Væsen medfører det geniale Snarsyn. Overfor Romanens 
store Grundspørgsmaal, om man bør lade Naturen gaa sin Gang og 
fare vild, eller man stedse bør springe til og stræbe at afbøde Faren, 
staar hun ganske fremmed. Hun tænker hverken paa Vildfarelser 
eller paa Farer, ser slet ikke saadan. Men hun ser overalt hos 
Menneskene en Trang, en Fornødenhed: hos Barnet, der endnu 
ikke kan staa paa sine Ben, hos den gamle, der ikke mere har 
sin Førlighed o. s. v. Hvad hendes Øje af Naturen er dannet til 
at opdage, det er den stille Attraa efter en Virksomhed, Driften 
mod et Talent, Anlæggene til de hundrede forskellige Færdigheder. 
Hun ser dette, hvorpaa ingen har gjort hende opmærksom, men 
synes ogsaa født til kun at se dette. Og overalt hvor hun iagt- 
tager en Mangel eller Trang, dér bringer hun en Erstatning, et 
Lægemiddel, en Hjælp. Hun har, til hun lærer Vilhelm at kende 
aldrig elsket erotisk og dog bestandig elsket. 

Et Midtpunkt i Bogens store Kreds af Kvinder indtager endelig 
en Art protestantisk Nonneskikkelse, den fine Stiftsdame, der skildrer 
sig selv i den som Episode i Romanen indlagte sjette Bog. 

„Bekenntnisse einer schonen Seele" er Goethe's eneste 
Forsøg paa at fremstille en religiøs Eksistens. Ellers gaar han, 
ogsaa her i Romanen, udenom det religiøse; han lader det ligge. 
Han erstatter det, hvor han kan. Selskabet i Taarnet er ment 
som en Art Erstatning for hvad Kirken i tidligere Dage var; det 
er med andre Ord ment symbolsk: et højere Samfund uden 
Traditioner og uden Dogma, men som gør Fyldest for Forsyn 
og Gejstlighed. 

Derfor ogsaa i „Wilhelm Meister's Lehrjahre" ved Mignons 
Død som i „Wahlverwandtschaften" ved Ottilies Bisættelse Indfør- 
elsen af en helt ny, poetisk Kultus, et nyt Ritual med Kor og 
Modkor og Ceremonier uden Ceremoniel. 

I den skønne Sjæls Bekendelser vilde Goethe naa ogsaa 
til denne Pol: det fromme Sindelags Skønhed og Poesi. Han tog 

med dette Formaal for Øje Frøken von Klettenbergs Livsbegiven- 
heder og Optegnelser for sig, behandlede og omarbejdede dem til 
sit Brug, men holdt sig saa nøje til sit Stof, at alle de af ham 
fortalte Begivenheder og alle de skildrede Personligheder er gen- 
givne virkelighedstro. 

Titlen „En skøn Sjæls Bekendelser* lyder i vore Øren let 
følsom og fromladen. Men disse Optegnelser have intet med det 
fromladne eller følsomme at gøre. 

Den unge Kvinde, hvis Udvikling til Herrnhuterreligiøsitet 
og begejstret Pietisme, vi her følge, har oprindeligt en relativt sund 
Natur, klar, forstandig og fin som hun er. Hendes Stil er snarere 
djærv end frygtsom. Hun er fra først af verdsligt, om end næsten 
usanseligt anlagt — et realistisk Naturel, i hvilket dog den faste 
Forestilling kan udvikle sig om at leve i indre Samkvem med sin 
Gud. Men dette religiøse Hang hos hende forberedes ved flere 
Blodstyrtninger, af hvilke den første finder Sted allerede i hendes 
ottende Aar. 

Hendes Videbegærlighed og Kombinationsgave er fra Intelli- 
gensens første Opvaagnen ualmindelige. Faar hun en Medicin, 
vil hun vide, hvor den Urt vokser, af hvilken den er lavet; da 
hun lærer at koge, er det, at skære en Høne eller Gris op, for 
hende en Fest. Faderen forklarer hende Indvoldenes Funktioner 
som talte han med en Student. Hendes barnlige Ønske er imidlertid 
at faa et lille Faar, hvori der skjuler sig en fortryllet Prins. Under 
Dansen lærer hun en Dreng at kende, som hun begynder at for- 
elske sig i: „Nu havde jeg da virkelig det forønskede lille Faar*. 
De skrive til hinanden, sværme for hinanden, til de blive adskilte. 

Den gamle franske Sproglærer advarer hende. Hun har i 
Stile med opdigtede Navne fortalt sin Historie med den unge Fyr. 
Læreren siger: Den gode Fyllis skal tage sig i Agt, det kan snart 
blive alvorligt. — Da hun krænket spørger, hvad han mener med 
alvorligt, giver han den halvvoksne Pige kun altfor ligefrem og 
tydelig Besked. Højt rødmende svarer hun, at Fyllis er en 
ærbar Pige. 

Nu lærer hun en Sværm af unge Mennesker at kende, 
livslystne unge Herrer uden virkelig Dannelse, det er tyske Hof- 
folk „og denne Klasse havde den Gang ikke den mindste Kultur*. 
De fleste af dem førte et uanstændigt Liv og deres Samtale med 
hende bevægede sig i Tvetydigheder. Det fornærmede hende og 

gjorde hende kold overfor dem; undertiden blev deres Uartighed 
uforskammet, og hun svarte dem da grovt. 

Den gamle Spoglærer havde desuden omhyggeligt forklaret 
hende, at ikke blot en ung Piges Dyd, men hendes Helbred var 
i Fare i Samkvem med saadanne Mænd. Hun skildrer sin Gru 
for dem, sin Angest, naar en af dem kom hende nær: „Jeg vogtede 
mig for Glas og Kopper [hvoraf de havde drukket], ja for den 
Stol, fra hvilken en af dem var staaet op* *). Saaledes føler hun 
sig snart aandeligt og legemligt lige isoleret. I psykologisk Hen- 
seende er dette af Vægt, fordi det viser os, hvorledes ved denne 
i en fin Kvindenatur saaledes indpodede Angest og Uro al Glæde 
ved Sanselivet er bleven plumret i sin Kilde. 

Nu følger Bekendtskab og Venskab med en ung vakker 
Mand Narciss. Da han ganske uskyldig paa Grund af en Skinsygs 
Raseri i et Selskab overfaldes med et Slag og et Kaardestød og 
hun forbinder hans Saar, bryder den Følelse, hun i sit stille Sind 
har næret for ham, løs som en Flamme, der faar Luft. 

Hun tænker nu og da paa Gud, men aflægger ham kun 
ceremonielle Besøg og tager da altid en smuk Dragt paa: sin Dyd, 
sin Ærbarhed, sine Fortrin; men han synes slet ikke at bemærke 
hende i denne Pynt. Hun tager sig det ikke synderligt nær; hun 
har, hvad hun behøver, Sundhed og Velvære; hun mener, Gud 
lægger ikke videre Mærke til hende, fordi hun ikke selv sysler meget 
med ham. Her begynder denne „sarteste Forveksling af det subjek- 
tive og det objektive* som for Goethe er Religiøsitetens Kendetegn. 

Hun- henviser Narciss til sin Fader, og de forloves. Hun 
antager al Dannelse fra ham. Det gode ved Forbindelsen var 
efter hendes Opfattelse at „den for det kvindelige Køn saa nød- 
vendige og passende Underkastelse begyndte", idet hun som for- 
lovet stræbte at imødekomme den elskedes Ønsker. Imidlertid 
blive de straks i høj Grad uens om det passendes Grænser. Hun 
vil være sikker og tilsteder ingen Friheder; han finder „denne Diæt* 
meget streng, roser hendes Principer og søger samtidigt at under- 
grave dem. Men hun har stadigt Sproglærerens Advarsel for Øje. 

Med Gud var hun imidlertid bleven en Smule mere kendt 
igen; hun vidste ham Tak fordi han havde skænket hende den 



] ) Disse Træk er historisk karakteristiske med Hensyn til den selskabelige 
Opfattelse af visse smitsomme Sygdomme i Europa, derfor anførte i 
Overlæge Dr. R. Berghs Afhandling „Om Smitte og Smitteævne" S. 8. 

Mand, der var hende saa kær. Hun klagede for ham over det, 
som gjorde hende bange og bemærkede ikke sélv, at hun tillige 
attraaede og ønskeée netop det. Men da den hele Verden nu var 
som død for hende med Undtagelse af Narciss, var hun i Selskab 
ofte ensom og den fuldkomne Ensomhed blev hende kærest, fordi 
hun i den udviklede sin Ævne til at tale med Gud om sine 
Følelser og Tanker. Gud og Kærligheden stred ikke imod hinanden. 
Hendes Kærlighed passede ind i den hele Skabelsesplan. Forgæves 
gav Narciss hende Bøger, der spottede over alt usynligt og over- 
naturligt, ja endog over Kundskabstrangen hos Kvinder. Hun 
følte Selvmodsigelsen i det sidste Træk: „Som alle Mænd spottede 
han over lærde Fruentimmer og dannede dog uophørligt paa mig". 

Det gælder for ham om at opnaa Befordring til et Embede. 
Hun beder til Gud derom for ham. Han bliver imidlertid ikke 
udnævnt, og hun opfatter det som sin religiøse Pligt at være 
tilfreds dermed, da ogsaa dette Uheld maa være bestemt til hendes 
sande Bedste. Og nu trænger den blideste Stemning sig ind i 
hendes Sjæl; hun føler, at med den himmelske Hjælp lader alt sig 
overvinde. Han har mindre Modstandskraft overfor denne Gen- 
vordighed end hun, saa hun maa trøste ham. Og jo blidere, 
sødere de indre Erfaringer nu har været, des oftere søger hun at 
forny dem og at finde Trøsten der, hvor hun saa ofte har 
fundet den. 

De fleste kende, især fra deres unge Dage, Erfaringer af denne 
Art. Trangen til Bøn er naturlig og vækkes desuden tidligt af 
Omgivelserne. Fra først af finder ingen Tvivl Sted om at Bønnen 
henvender sig til et Væsen, der er lutter Øre for den. Efterhaanden 
falder hos ikke faa Hensynet til Genstanden bort. I Stedet for den 
egentlige Beden træder en Tilstand af Samling, indre Fred. Sjælen 
drager sig ud af pinende Bekymringer og Sorger, søger et indre Midt- 
punkt, finder lidt efter lidt Ligevægt og har en Fornemmelse af 
at den bæres. Dens Ligevægt er des sikrere, fordi den tror sig 
baaren. Den fatter ikke Ligevægten anderledes; den er som hine 
Folkeslag der tro, at Jorden hviler paa en Elefant eller Skilpadde. 

Idet Sjælen nu saaledes samler sig i Andagt, i Bøn, i Forsæt, 
i Vilje til ikke at lade sig forstyrre af Fristelser eller kue af Skuf- 
felser og Sorger, føler den sig ren, fri, lykkelig, langt renere og 
stærkere end da den forknyttedes, gik op i alt, hvad der hændte 
den, laa fortvivlende og modløs. Og den glæder sig ved sin Henhed 

og Uafhængighed; den glæder sig ved sin Kraft; ti den har 
Øjeblikke og Tider, hvor den svulmer af Styrke. 

Alt dette er endnu rent humant næsten. 

Men hos mange, især hos Kvinder, føler Personligheden sig 
ikke blot baaren, men omfattet, og set, betragtet; den befinder sig 
Ansigt til Ansigt med den Usynlige, Almægtige, Algode, som kun 
vil dens Vel, dens højeste Vel. Og da føler den sig uimodstaaelig 
stærk, ti den har Gud med sig og bag sig i sin Kamp, og 
samtidig uendeligt ydmyg, ti den har ikke det ringeste af sin 
Styrke fra sig selv. 

Men den kan flytte Bjærge. 

Den blotte Retning imod Gud gør Sjælen lykkelig. Den 
søger til dette indre Liv som en kuldskær, der vil varme sig, 
søger hen til Ilden. Dog undertiden kan en Skygge komme 
imellem, en Hindring. 

Saaledes gaar det her Fortællerinden. Hun stiller sig det 
Spørgsmaal, hvorpaa det beror, at hendes Sjæl undertiden saaledes 
føler sig hindret i at rettes mod det højeste, og hun udfinder, at 
det hindrende er adspredende Sysselsættelse med uværdige Ting. 
Hun vilde helst helt unddrage sig Selskabslivet, Dans, Spil og 
hvad andet der hørte til Datidens selskabelige Forlystelser. Men 
ved at trække sig tilbage derfra krænker hun Narciss, som frygter 
Latteren, og hun gør da for hans Skyld alt det med, som hun i 
Grunden holder for Daarskab, ja skadelig Daarskab. Men det bliver 
hende stadigt mere besværligt. 

Hun gaar i sit 22. Aar. De uskyldige Fornøjelser forekomme 
hende ikke mere uskyldige; hun kender desuden højere Glæder, 
der tilmed styrke i Modgang og Ulykker, og snart er Striden i 
hendes Indre afgjort. Selv naar der er noget i hende, som længes 
mod sanselige Glæder, kan hun dog ikke mere nyde dem. Endog 
den, der holder af Vin, siger hun, mister al Lyst til at drikke den, 
naar han staar ved de fulde Fade i en Kælder, hvor fordærvet Luft 
er nær ved at kvæle ham. — Narciss har øjensynligt ikke formaaet at 
erobre hendes Sanser. Der er i hende ikke blot Angest, men en 
Rest af Modbydelighed overfor hans erotiske Attraa. 

Hun er fordomsfri nok til paa ingen Maade at fordømme 
et verdsligt Liv hos andre. Hun véd. at en Føde i og for sig 
kan være sund, om den end er skadelig for hende. Men omvendt 
nytter det heller ikke at ville faa hende til at begaa en Handling, 
fordi den for andre ikke er umoralsk. 

Saaledes fjærnes de to Forlovede fra hinanden og skilles 
efterhaanden ad. Hun holder af ham endnu, men hun savner 
ham ikke mere, og hun bryder. 

Og nu da hun er fri og ikke mere lægger Skjul paa sin fromme 
Sky for Adspredelser, behøver hun end mindre at skjule sin 
Kærlighed til Kunst og Videnskab. Hun maler, læser og finder 
Mennesker nok, der sympatisere med hende. 

En ny Blodstyrtning og fornyet legemlig Svaghed medføre 
en ny Potensation, et nyt Højtryk af Religiøsiteten. 

Hun føler sig lykkelig ved at vide, saa vist som at Aande- 
drættet er Livstegn, at hun ikke er uden Gud i Verden. Det er 
hende, som var hun ham nær, som stod hun for ham. Men hun 
misbilliger levende Lavaters Opfordringer til de troende om 
offentlig at meddele Eksempler paa virkelig Bønhørelse. Hun 
føler, at saa vigtig enhver indre Erfaring har været i det kritiske 
Øjeblik, saa mat og ubetydelig eller usandsynlig vilde Fortællingen 
klinge, hvis hun anførte enkelte Tilfælde. Hvad hun tør sige er, 
at hun aldrig kom tomhændet tilbage, naar hun søgte Gud i Sorg 
og Nød. 

Intet Sekund har hun kendt Frygt for Helvede; Ideen om 
en ond Aand og et Martersted efter Døden kunde ingensteds 
finde Plads i hendes Forestillingskreds. Hun kender slet ikke 
heller den Ting, man kalder Synd. Men i Omgangen med den 
usynlige Ven fornemmer hun den sødeste Nydelse af al sin Livs- 
kraft, og Trangen til at nyde denne Lykke bliver saa stor, at hun 
gærne giver Afkald paa alt, hvad der kunde forstyrre den. 

Paa dette Tidspunkt gør hun et nyt, i hendes Udviklings- 
historie betydningsfuldt Bekendtskab. Hun lærer Philo (den senere 
Minister og Kansler K. v. Moser) at kende, en Mand med Hjærte, 
aandrig og talentfuld, men en Mand, der vandrer i Kvindegunst 
og stadig søger nye Forhold til Kvinder, i hendes Øjne en Wielandsk 
„Agathon", der lever et Nydelsesliv. De slutte sig til hinanden, 
det lokker ham at skænke dette nonneagtige Væsen sin fulde 
Fortrolighed. Hun forudaner ængstelig „frygtelige ydre og indre 
Forviklinger* for ham, fortaber sig i Vemod over ham. 

Saa hører hun pludselig en indre Stemme: „Du er ikke 
bedre end han" og skræmmes op. Et helt Aar igennem føler hun 
alle slette Muligheder i sig, Muligheder til Mord, Tyveri og Vellyst. 
Det er den menneskelige, svagt erotiske Sympati hos den modne 
Kvinde. Hun vil i Grunden ikke føle sig bedre end han; hun 

forstaar hans Fristelser og Fejl. Hin Stemme er Blodets, Kærligheds- 
driftens Stemme, der vaagner for sidste Gang og driver hende 
over i Tro, en Tro, der i sit Væsen er Kærlighed. Ti, siger 
hun selv, »sligt helbredes ikke ved Dydsøvelser, men ved Tro". 

Hvad er da Tro? Hvad kan det hjælpe hende at antage 
Fortællingen om en forbigangen Begivenhed for sand? Troen 
maa være en Tilstand i Menneskets eget Sind, og hun bønfalder 
derfor den Almægtige: Skænk mig Troen! 

En Dag lænede hun sig frem over Bordet, ved hvilket hun 
sad og skjulte sit taarevædede Ansigt i sine Hænder. Hvad følte 
hun da? Det var som om en Trækvind, et Pust, bragte hende 
hen til det Kors, paa hvilket Jesus en Gang blegnede. „Det var 
et Lufttræk", siger hun, jeg kan ikke kalde det anderledes, 
ganske ligt det, hvorved vore Sjæle føres tU en fraværende Elsker, 
en Tilnærmelse, der formodentlig er langt væsentligere og sandere 
end vi mene*. Fra det Øjeblik vidste hun, hvad Tro er. 

Til den indre Klarhed, Fred og Fylde i hendes Sjæl er nu 
kommet Sværmeriet. Til Sjælens Ligevægt, Frihed og Renhed 
paa det moralske Omraade, til denne hellige Naivetet, har nu slaaet 
sig Ekstasen, som i sit Væsen ikke er andet end Transpositionen 
af den kvalte erotiske Længsel til det religiøse Omraade. Hun 
føler i sit Sind en Ævne til at svinge sig i Vejret, der er hende 
ganske ny: „Ved slige Fornemmelser svigte Ordene os\ — Netop 
saaledes taler ogsaa en af sin Kærlighed opfyldt Kvinde. Hendes 
Udsagn passer Bogstav for Bogstav i en dybt forelsket og gen- 
elsket Piges Mund. „Jeg kunde svinge mig op over, hvad der 
forhen truede mig, som en Fugl syngende og uden Møje flyver 
hen over den hurtigste Strøm, foran hvilken en Hund bliver staaende 
med ængstelig Bjæffen.* 

Nu er i Stedet for Fredens Ligevægt Ekstasens Søvngænger- 
sikkerhed indtraadt i hendes Sind. Naar hun til Slutning skal 
sammenfatte sin Tilstand, skriver hun: „Jeg husker næppe mere 
et Bud. Intet viser sig for mig i Skikkelse af en Lov. Det er en 
Drift, der leder mig og som fører mig rigtigt. Jeg følger med 
Frihed min Overbevisning og kender saa lidet til indskrænkende 
Bestemmelser som til Anger". Det er, som man ser, et frit 
Menneskes stille og ydmyge Ord. Det er hvad den russiske frem- 
skredne InteUigentia kalder den umiddelbare Tilstand. 

Hvad der har tiltrukket og i saa høj Grad fængslet 
Goethe, det er øjensynligt, at den moralske Stræben her er over- 

vunden i en Tilstand, der ikke har Etiken behov. Men interessantest 
er det dog at iagttage den stadige Forveksling, som her finder 
Sted, af det søm foregaar i Sjælen, med det Spejlbillede af Sjælens 
Bevægelser, som frembringer Fantasmagoriet af en Svæven ind i 
det oversanseliges Verden. 

Det gaar til som ved et bekendt, ofte forevist, fysisk 
Eksperiment. Et Væsen, der lyder alle Jordelivets Love, Tyngdens 
indbefattet (et Menneske, der f. Eks. ligger udstrakt paa et Bord) 
viser sig ved et lovbetinget Fejlsyn svævende i Luften som et 
overnaturligt, himmelsk Fant^sma. Men er denne Skikkelse skøn, 
saa er den lige skøn, selv om den i Virkeligheden er jordbunden 
og dens Svæven Illusion. 

Goethe har da her uden at sige et Ord til Fortolkning, 
overhovedet uden at skrive en Sætning i eget Navn eller anderledes 
end at den kunde være skreven af en troende Herrnhuterinde, 
vist os en nobel Kvindesjæl, paa én Gang som den virkelig er, 
underkastet alle Jordelivets Betingelser, og som den spejler sig i 
den troende Kvindes eget Sind, frit svævende i Himmelrummet 
nær sin himmelske Frelser. 

Moralisterne have endnu den Dag i Dag ikke raset ud over 
„ Vilhelm Meister". Vischer, Tysklands største Ærtetiker, skrev 
faa Aar før sin Død om Romanen: „Man behøver ikke at være 
nogen Ølfilister for at spørge, om det da er saa selvIWgeligt, at 
en attenaarig Kræmmerdreng bliver lykkelig Fader. Ikke at en 
Poet jo tør forebringe sligt, men dertil hører da endnu, at hans 
Gamle, der erfarer det, i det mindste indespærrer ham otte Dage 

paa Vand og Brød Og ved Philine dvæler Digteren sandelig 

med mere Behag end Sammenhængen forlanger". 

Vischers Opfattelse glimrer ikke ved Aand; men han havde 
i ethvert Tilfælde ikke saa helt skullet glemme den udførlige 
Dvælen ved Herrnhuterindens Bekendelser, der giver Værket saa 
kraftig en Modvægt mod Philines Skalkagtigheder. 

Blandt de samtidige var Schiller den, som bedst forstod at 
vurdere disse Bekendelser, som han roser for deres Undgaaen 
af Andagtens trivielle Terminologi. Dette Afsnit, der saa stærkt 
betoner Ophævelsen af Loven, stemmer harmonisk sammen med 
Aanden i det hele Værk, af hvilket det udgør et Led. Aanden i 
9 Vilhelm Meister" gaar jo netop ud paa Opløsning af Pligtens 

haarde Fordringer i en skøn Naturligheds Frihed: Aanden deri er 
den, at Vejen til Frihed gaar gennem Skønhed. 

Deraf de frommes, de sædeliges, de helliges, de tidligere 
Venners og Veninders Forbitrelse over Værket. Deraf Klopstocks, 
Stolbergs, Claudius', Jacobi', Schlossers Forargelse. Deraf Fru 
von Steins Udtryk, at der vel undertiden er „kønne Tanker* deri, 
men at „hvor Goethe for øvrigt har noget om ædlere Følelser i 
Menneskenaturen, der har han smurt dem alle til med lidt Skarn u . 
Deraf Herders Udbrud om „en vis uren Aand i Bogen \ hans 
Rensen sig for Medskyld, hans Paastand, at Goethe nu ikke mere 
bryder sig om „det gode, det ædle, den moralske Gratie", indtil 
han naar til at stille sin moralske Humanitet op mod Goethe's 
skønne. Denne skriver herom i et af Brevene til Schiller: „Og 
saa snurrer da igennem det hele den gamle, halvsande Filister- 
Lirekassemelodi, at Kunsten skal anerkende Moralloven og under- 
ordne sig den. Det første har den altid gjort og maa den gøre 
— gjorde den det andet, var den fortabt og det var bedre, man 
hængte den en Møllesten om Halsen og druknede den, end langsomt 
at lade den krepere af det nyttigtplatte". 

Ikke tilfældigt har da Goethe kaldt hin Episode „En skøn 
Sjæls Bekendelser". Ti Sjælelivets Skønhed, er den hele Digtnings 
psykologiske Hovedtanke. En vis Art af sjælelig Skønhed, som 
den i den lavere, religiøse Form er fremstilt her, skulde efter 
Goethes Hensigt i fuldendtere, rent menneskelig Form fremtræde 
i Natalies Person. Derfor siger Therese i Bogens Slutning hvor 
hun afstaar Vilhelm til Natalie : „Det er utroligt, hvad et Menneske 
kan udrette for sig og andre, naar det uden at ville herske har 
det Sindelag at ville være Formynder for mange, ville lede og føre 
dem til deres Maal . . . Min Søster Natalie er et levende Eksempel 
herpaa. Uopnaaelig for andre vil altid den Handlemaade blive, 
som Naturen har foreskrevet denne skønne Sjæl. Ja, hun fortjæner 
dette Æresnavn fremfor mangen anden, fremfor vor ædle Tante 
endog". 

I „Vilhelm Meister"s 8. Bog 5. Kapitel skildres Natalies 
Slot. Sfinkser af Granit, hedder det, bevogtede Hovedindgangen til 
den store Sal, „Forgangenhedens Sal". Dørene var paa ægyptisk 
Vis lidt snevrere for oven end for neden, og deres Jærnfløje forberedte 
paa et alvorligt eller endog gyseligt Syn. Behageligt blev man 
derfor overrasket ved at træde ind i en Sal, hvor Kunst og Liv 
havde ophævet enhver Mindelse om Død og Grav. End ikke 

Sarkofager og Urner rundt om gjorde noget nedslaaende Indtryk, 
alt straalede af Marmor og Lasur, og al denne Pragt virkede i 
rene arkitektoniske Forhold. Lige overfor Indgangsdøren stod paa 
en Sarkofag en Marmorstatue af en anselig Mand, lænet til 
en Pude. Han holdt en Rulle i Haanden, paa hvilken han med 
stille Opmærksomhed saa. Paa den læste man Ordene: Husk 
at leve! 

Husk at levet det er hele „ Vilhelm Meister" i tre Ord. 
Det er Goethes simple Memento vivere, udslynget i blid Trods, i 
stille Højhed mod al med det hinsidige sysselsat Religiøsitet, mod 
Kristendommens Memento mor i! 

Husk at leve! Det vil ikke sige: skrab saa megen Nydelse 
sammen som muligt! Men det vil sige: gør ud af dit Liv det 
ypperste, du formaar. 

Husk at leve! — Hvad er det at leve for Goethe? Det er 
at leve med den Skønhed i sin Sjæl, som fører til Frihed — aldrig 
at føle sig som blot Middel til et Formaal, men som den, der ikke 
har Loven behov. 

Georg Brandes. 

Fra »den Collinske Manuskriptsamling«. 

JSt Bønskrift fra H. C. Andersen til »ædelmodige Menneskevenner • . 



1 >H. G. Andersen og det Collinske Huus« omtales det 
S. VI, at Andersen i den sørgeligste Periode af sit Liv, et Tids- 
rum, som han selv har kaldt sin Fornedrelsestid, udsendte to 
Bønskrifter om Understøttelse. De ere begge fra Sommeren 1820 
og altsaa skrevne, da han var 15 Aar gammel. Det første, hvori 
han anraaber »alle ædeltænkende Mennesker« om Hjælp, indtil 
han en Gang i Tiden kan blive Solodandser, findes aftrykt i min 
Faders ovennævnte Bog. Det andet lyder saaledes: 

»For een Tid tvinger min Trang mig til at anbefale min 
Skjæbne i ædelmodige Menneskevenners Hænder, da jeg nære den 
inderligste Tilbøielighed For Skuespillerkonsten og føler mig ene 
født til Thalias tjeneste. — Jeg har nu havt den Lykke efter 
omtrent eet Aars ophold her i Staden (hvilket er gjordt mig 
muelig ved Hr. Profes. Weise, Siboni og flere ædelmodiges Under- 
støttelse) at blive for det første antaget som Danse Eelev for 
siden at blive Skuespiller (som jeg haaber at blive Instruxert i 
i denne Saison). Blottet for alt vovede jeg mig til Hovedstaden 
da mine Forældre (vis Opholdsted er i Odense) formeddels deres 
Fatigdom intet kan bidrage til min Understøttelse nødes jeg til 
at henvænde mig til ædelmodige Mennesker om en liden enten 
Maanlig eller Qvartalis Understøttelse (uden vilken jeg ej kan 
naae Maalet for mit inderligste Ønske) saa lenge til jeg selv kan 
leve af Teateret da naar jeg har henimod 200 Rbdlr. jeg godt kan 
leve, endnu nyder jeg intet derfra, men Haaber snart lidet. — 

Tilskueren. 1890. 46 

Jeg beder hver ædeltænkende Menneske at tage i gunstigst Over- 
vejelse hvor nær jeg er min Lykke og hvor lidet der kan skille 
mig derfra. — Evig skal jeg søge at vise mig Taknemlig 

Kjøbenhaun den 3 Juli 1820. 



Paa de to næste Sider have adskillige Mænd, som Weyse, 
Kuhlau, Etatsraad Kirstein, Admiral Krieger, A. P. Liunge, Student 
Monrad, H. G. Ørsted o. a., tegnet sig for Bedrag. Fra Fr. Høegh- 
Guldberg, som ogsaa i Andersens senere Liv paa saa mange Maader 
viste ham oprigtig og uegennyttig Deltagelse, findes følgende 
Paaskrift: 



Fra en Unævnet . . 20 Rbdlr. Sedler j Givne ham paa min 



Fra en Ditto .... 30 ditto ditto } Forbøn, med denBe- 



deraf udbetaler ham lOrdl. Sedler om Maaneden. Ligeledes 
ere paa samme Vilkaar mig udbetalte de paa den anden Side 
staaende 12rdl. Sedler fra Justitsraad Bilsted, de Herrer 
Fritsch, Kuhlau, Coldevin, Abrahamson. Bemældte Herrer 
betale og til mig for Fremtiden den Sum, de have tegnet 
sig for, at den kan komme ham ordenligen tilgode. Jeg har 
saaledes i Alt modtaget til Andersen og gjémmer for ham 
73rdlr. Sedler* Desuden har jeg forpligtet mig til at lære 
ham saavel Modersmaalet som det tydske Sprog, Alt i den 
Overbeviisning, at han har Naturgaver, der fortjene at ud- 
dyrkes og høre til den Bane, han har valgt. Saa meget 
heller anbefaler jeg ham til mine Medborgeres, ham endnu 
nødvendige Godhed, som jeg troer at mærke, at hans Charac- 
teer er ufordærvet. 

Den 26 October 1820. 

Fr. Høegh-Guldberg. Professor og Ridder. 



underdanigst 



Hans Christian Andersen. 



Ditto 




stemmelse , at jeg 



Jonas Collin. 

Dramatiske Scener, 



Perionerne : 



Enkegrevinden til Højby. 
Grev Johan, hendes Søn. 
Hofjægermesteren, hans Onkel. 
Hofjægermesterinden. 
Pastoren. 



Pastorinden. 
Erik Husmand. 
Per Eriksen, hatis Søn, Student. 
Zerline, Kammerpige hos Grev- 
inden. 



Handlingen foregaar i Parken ved Højby.: En skyggefuld Plads med bekvemme 
Bænke. Til venstre et lille Havehus. Slottet ses i Baggrunden. 



Første Scene. 

Zerline kommer hurtigt, fulgt af Per Eriksen. 
Zerline. 

De maa virkelig lade mig gaa. Jeg forstaar ikke, hvad 
De vil mig. 

Per (højtidelig, med Dialekt). 

Jeg beder Dem blot om at høre mig nogle Øjeblikke. 
Zerline. 

Men jeg har intet at tale med Dem om. 

Per. 

Jeg har saa meget at sige Dem. 

Zerline. 
Tænk, om nogen saa' os. 

Per. 

Herregud, hvad var der saa frygteligt deri! Men her kommer 
ingen. Der drikkes endnu Kaffe paa Terrassen. 

46* 

Zerline. 

Herskabet plejer altid at spasere hernede efter Diner'en. 

Per. 

Jeg beder Dem: Kun fem Minuter. 

Zerline. 

Saa skynd Dem da lidt, Hr. Student! Hvad vil De mig saa? 

Per. 

Det er ikke saa nemt at tale for mig, naar De ser saa fornem 
ud. Men jeg kan ikke rejse herfra uden at have aabnet mit 
Hjærte for Dem. 

Zerline. 

Skal De rejse? 

Per. 

Ja, til København. 

Zerline. 

Aa, hvem der skulde der ind! 

Per. 

Jeg glæder mig ikke dertil. Jeg elsker Landets stille Fred. 
Jeg véd, hvor glædesløst et Liv, der venter mig. Men allerværst 
vil det blive for mig, at jeg bestandig vil længes efter Dem. 

Zerline. 
Aah! Der skal vi høre! 

Per. 

Ja efter Dem, fordi af alle Mennesker i Verden er De den, 
som jeg har mest kær. Ingen er saa smuk, ingen saa god og 
ren som De — 

Zerline. 

De maa virkelig ikke sige saadant noget til mig -r- 

Per, 

Og hvorfor dog ikke, naar jeg elsker Dem? 
Zerline. 

De glemmer, hvem jeg er. Jeg er kun et Tyende. 

Per (bitter). 

Og hvad er da jeg? Jeg skylder jo >Herskabets€ Godhed 
alt. Spiser jeg ikke Naadsensbrød her paa Gaarden? Fordømt 

den Dag, da Grevinden fandt, at jeg havde et opvakt Ansigt og 
huldsaligt log sig af mig. Hun satte mig i Skole og lod mig 
bagefter læse sammen med den unge Herre — jeg har ikke haft 
en glad Time siden da — bestandig Arbejde, Ydmygelser, Tak- 
nemmelighed, Fornedrelse. Hver ny Ting, jeg har lært, viste mig, 
hvor usselt mit Liv var. De kan tro mig, Husmandens Søn har 
ikke haft det godt hos de fornemme. 

Zerline. 

Jeg synes, Herskabet er saa naadigt og venligt mod alle her. 

Per. 

Synes De! Ja maaske imod Dem. Hvem kunde være 
andet end venlig imod Dem ! Naar De gaar omkring her, hænger 
alles Øjne beundrende ved Dem. Og jeg — jeg har drømt om 
Dem, Dag og Nat, i Skolen, ved Studeringerne — 

Zerline. 
Der kommer vist nogen. 

Per. 

Blot to Ord! Jeg tør ikke bede Dem om noget Løfte nu; 
men jeg vil blot sige Dem: jeg rejser til København for at arbejde 
med det Maal, at vinde Dem. Jeg vil komme tilbage, og jeg 
haaber da at være Dem værdig. Gid De vilde vente paa mig, gid 
De vilde huske, at der gives et Menneske, for hvem De er alt det 
bedste og skønneste paa Jorden og som henter al Fortrøstning 

fra den Lykke at have mødt Dem — (Han vil gribe hendes Haand). 

Zerline. 
De maa ikke røre ved mig. 

Per. 

De har Ret, jeg skal det ikke I Jeg elsker Dem, men jeg 
véd, hvad jeg skylder Dem og mig selv. Kun et venligt Ord: giv 
mig det med — 

Zerline. 

Tys! Der er Grevinden og Pastoren. 

Per (uTiiiig). 

Hvad gør saa det! 

Zerline. 

Vist saa! Gaa Deres Vej, jeg beder Dem! 

Per. 1 
Ja naar De beder m}g, skal jeg vige for Herskabet. 

(Han gaar od) 

Anden Scene. 

Zerline. Enkegrevinden kommer støttende sig til Præstens Arm. En Tjæner 
bærer Puder og Sjaler. Tjæneren bliver i Baggrunden. Senere Per og Erik 

Husmand. 

Grevinden. 

Hvad var det! Gik der ikke en Persori hastigt bort? 
Pastoren. 

Jo, Deres Naade, tager jeg ikke fejl, var det Eriksen, 
Studenten! 

Grevinden. 

Hum ! (Hun sætter sig paa en Bænk* Zerline ordner Puderne omkring hende.) Var 

det den lille Eriksen, som snakkede her, da jeg kom. 

Zerline. 

Ja, Deres Naade. 

Grevinden. 

Jeg holder ikke af, at Tyendet spaserer her i Forhaven, 
véd du nok. 

Zerline. 

Det var Hr. Eriksen, der kom hen til mig og gav sig til at 
tale med mig, og jeg sagde ogsaa til ham, at Grevinden ikke 
holdt af — 

Grevinden. 

Saa! Det maa ikke ske oftere. Du kan gaa (Zerline gaar ud). 
Tag Plads, Pastor! 

Pastoren. 

Tak, Deres Naade! 

Grevinden. 

Et dejligt Vejr! 

Pastoren. 

Ja, Deres Naade. 

Grevinden. 

Lidt køligt. 

Pastoren. 
Ja, det er lidt køligt nu ved Solnedgang. 

Grevinden. 

Min Søn rejser i Morgen til København. Jeg finder, at det 
er bedst, han straks tager fat paa Studeringerne. 

Pastoren. 

Upaatvivleligt. Hvad tænker den unge Greve at studere? 
Grevinden. 

Statsvidenskab. 

Pastoren. 

Naturligvis. Det eneste rette Studium for en Mand i hans 
Stilling, af hvem Staten kan vente saa meget. 

Grevinden. 
Den salig Greve havde ikke studeret. 

Pastoren. 
Det var ikke Brug den Gang. 

Grevinden. 
Det er naturligvis heller ikke nødvendigt nu. 

Pastoren. 

Paa ingen Maade. (UUe Pme) Skal Eriksen følge med den 
unge Herre til Hovedstaden? 

Grevinden. 

Maaske. Han er jo ret flittig — hans comportement tiltaler 
mig dog ikke. Nogen savoir vivre har han ikke. Naa, hvor skulde 
han have faaet den fra med den Ekstraktion! 

Pastoren. 

I den Henseende vil den unge Greve være ham et Forbillede. 
Grevinden. 

Naturligvis. Men Johan skal ikke have daariige Manerer 
for Øje. Og nu denne Samtale jeg observerede her med den lille 
Zerline — sig mig, havde det ikke ligesom Karakter af et 
rendez-vous. 

Pastoren. 

Det saa' ud, som Eriksen talte med stor Varme, men Zerline 
var ikke nær saa ivrig. 

Grevinden. 

Hum, det bliver dog bedst, man katekiserer lille Eriksen 
en Smule. Aa, vil De bede Tjæneren hente ham! (Pastoren siger Besked 
tii Tjæneren, der Qæmer sig). Jeg stoler saa paa, at De tager ham grundigt 
i Skole. 

Pastoren. 

Jeg, Deres Naade! 

Grevinden. 

Naturligvis. Hvem er Stedets Sjælesørger! Hvem vogter 
over god Orden og Disciplin her! Ja jeg naturligvis først og 
fremmest, men dernæst De. Altsaa tag ham for Dem — jeg skal 
understøtte Dem. Jeg vil i det Hele vide, hvad han mener og 
tænker, inden jeg lader ham følges til Byen med min Søn. Naa 
der er han (Per kommer fulgt af Tjæneren). Kom her hen, lille Eriksen! 

Per (koidt). 

Deres Naade vil tale med mig. 

Grevinden. 
Pastoren har nogle Spørgsmaal at rette til dig. 

Per. 

Til mig! 

Pastoren. 

Ja, min unge Ven, De staar nu i Begreb med at forlade 
dette Hus — dette Herresæde, hvor De har nydt saadanne Vel- 
gerninger, som aldrig kan gaa af Minde. Men jeg har ogsaa en 
inderlig Forvisning om, at Taknemmeligheden ikke vil dø i Dem. 
Da jeg forberedte Dem til Konfirmation, fandt jeg hos min unge 
Ven den rette Ydmyghed. Jeg haaber, at De har bevaret den i 
disse siden da forløbne Aar. Og, naar De gaar med Herren, vil 
De gaa rettelig, hvor hen saa Livet fører Dem. Mit første Spørgs- 
maal til Dem, skal da være dette: gaar De nu som før med Herren? 

Grevinden. 

Meget godt, meget net, gode Pastor. Naa, hvad svarer han 
saa dertil, lille Eriksen? 

Per. 

Jeg véd ikke, om jeg har forstaaet Pastoren rigtigt. Jeg 
har læst meget siden min Konfirmation, mange videnskabelige 
Værker, der fremstiller Tingene som de virkelig er, og jeg har 
derfor ikke mere min Barnetro saaledes som tidligere. 

Pastoren. 

Ikke Deres Barnetro, ulyksalige Menneske, da har De tabt 
den bedste Hjælp her i Verden — med den bliver Livet solbe- 
skinnet selv i svareste Nød, uden den vandres der i Mørke selv 
i jordisk Glans. 

Grevinden. 

Ja, gode Pastor, lad os ikke komme fra Sagen. Samvittig- 
heden er det vigtigste — og saa at man intet Anstød giver. Læse 
i Hjærterne kan man ikke — skal man ikke. Vi leder vor Sam- 
vittighed selv — vi er ikke Katoliker, men intet Anstød! Jeg vil 
sige ham det, lille Eriksen, at han kan have sine Skrupler, men 
han maa beholde dem for sig selv ; fra Højby skal der ikke komme 
Folk, der sætter sig op imod Kongen eller fører daarlig Tale. 

Per. 

Men, Deres Naade, Sandheden fremfor alt — fuld Sandhed 
i Livet. Og hvad jeg altsaa føler som sandt, det bør jeg vel 
udtale, enten det behager de mægtige eller ikke, Hr. Pastor! 

Grevinden. 

Jeg agter ikke at disputere med ham. Han har hverken 
Aand eller Tournure til at disputere. Men jeg vil lade ham vide, 
at hans Opførsel i høj Grad mishager mig, naar han holder 
rendez-vous'er her i Haven med min Kammerjomfru. 

Per. 

Det var intet Stævnemøde, Deres Naade. 

Grevinden. 

Fordi min lille Zerline er en anstændig Pige, men hvad 
hans Hensigter angaar — 

Per. 

Saa var de redelige, Deres Naade, jeg vilde være lykkelig, 
om jeg en Gang kunde hjemføre Zerline som min Hustru. 

Grevinden. 

Hum, Hustru! Han kunde maaske en Gang gøre et bedre 
Parti, naar han er bleven Præst, men det glæder mig forsaavidt — 

Per. 

Jeg vi) ikke være Præst. 

Grevinden. 

Jeg synes, ban afbryder mig. Gaa nu, lille Eriksen, og lad 
mig se, han opfører sig ordentligt. 

Per vil tale, finder ikke Ord og gaar ud. I det samme komnior Erik Hugmand ind og 

taler med Tjæneren. 

Pastoren. 

Han har ikke sin Barnetro mere, han vil ikke være Præst, 
hvad skal man tro, hvad skal man tænke! 

Grevinden. 
Han er dum. cni Tjæneren, der nærmer sig) Hvad er der? 

Tjeneren. 

Det er Erik ,Husmand, der beder Deres Naade, om han 
maatte tale med Deres Naade. 

Grevinden. 

Han kan komme! 

Pastoren. 
Eriksens Fader — et mærkeligt Træf. 

Grevinden. 

Han er klogere end Sin Søn. (Til Erik Husmand, der nærmer sig med 
mange Skrabud og Buk) Hvad vil han? 

Erik Husmand. 
Hendes Naade Grevinden maa undskylde den store Frihed, 
jeg tager mig, men jeg vilde da saa gærne takke det høje Herskab 
for den store Ædel villighed og Generøsitet, som hendes Naade har 
udvist mod min Søn — 

Grevinden. 

Ja, lad det nu være godt, Erik Husmand, jeg haaber, at 
hans Søn vil skønne paa min Godhed. 

Erik Husmand. 
Det er da'tte muligt, han ikke skulde det. En fattig Hus- 
mandssøn, der har læst sig til Student og som endog har faaet 
sat sammen med den naadige Greve. 

Grevinden. 

Hans Søn bør beflitte sig paa et honnet og skikkeligt 
Levned, at jeg ikke skal fortryde, hvad jeg har gjort for ham. 

Erik Husmand. 
Det vil han, det vil han, Deres Naade, derom er jeg da 
saa overbevist som om Evangeliet. 

Pastoren. 

Naanaa, min gode Ven, man kan aldrig være saa vis paa 
menneskelige Ting som paa de hellige Sandheder, der altid lyser 
for os. Jeg har kendt Erik Husmand som en from og rettænkende 
Mand alle mine Dage; nu gælder det at passe, at hans Søn ikke 
heller skejer ud fra den rette Vej. 

Erik Husmand. 
Det vilde være den dybeste Bedrøvelse for mig, om min 
Søn ikke havde den Tro, som Pastoren har prædiket her for os 
i al min Tid. 

Grevinden. 
Ja, er der ellers noget som han vil ! 

Erik Husmand. 
Ja, jeg vilde da først takke saa mangfoldigst det høje 
Herskab for den store Naade mod min Per, og saa havde jeg jo 
rigtignok en lille Bøn til Hendes Naade, om jeg turde fremkomme 
med den i dette belejlige Øjeblik. 

Grevinden. 

Sig han frem! 

Erik Husmand. 
Mangfoldigst Tak! Ja se, saa maa jeg da først sige, at 
jeg tænker paa at gifte mig. 

Grevinden. 
Vil han gifte sig — i hans Alder? 

Erik Husmand. 
Jeg er da ikke saa meget gammel, Deres Naade, kun toog- 
tresindstyve Aar, og rask er jeg da og rørig trods nogen Ungbissp. 

Grevinden. 
Og hvem vil han gifte sig med? 

Erik Husmand. 
Med Jens Hansens Birthe, Deres Naade, ja saamænd ja. 

Pastoren. 

Jens Hapsens Birthe — det er jo en ganske ung Pige. 

Erik Husmand. 
Ja, det er hun da og Faderen har da ogsaa lidt tilbedste — 
men det kan jo ikke dølges, at hun er kommen for Skade, og 
hun jo derfor helst snart maatte træde for Alteret. De siger jo, 
at det var ved det Julegilde, som Herskabet gav pa^ Højbygaard — 

Pastoren (forlegen, skottende til Grevinden). 

Ikke saa vidtløftig, min gode Ven! 

Erik Husmand. 
Vidtløftig — jeg! Næ, det er jeg saamænd ikke. Men 
altsaa til Herskabets Gilde kom Birthe for Skade, og nu vil Jens 
Hansen da give mig hende, hvis jeg kunde faa Gaard i Fæste. 

Grevinden. 

Han faa Fæste! 

Etik Husmand (rolig). 
Ja, der er nu den lille Syddringgaard, som just er bleven ledig. 

Grevinden. 
Den skal Hans Kristiansen have. 

Erik Husmand (yderst stilfærdigt). 

Den vil jeg meget bede Hendes Naade, om hun vil betænke 
mig mod. Saa gifter jeg Birthe og skal sørge for den lille Junker 
— eller Frøken, hvad det nu med Guds Hjælp kan blive — paa 
det allersombedste. 

Pastoren (urolig). 
Deres Naade! Erik Husmand er en særdeles kristelig og 
skikkelig Mand — 

Grevinden. 
Jeg skal tænke derover. Han kan gaa. 

Erik Husmand. 
Je$ siger mangfoldigst Tak og endnu en Gang Tak for 
Herskabets Miskundhed mod min Søn. 

(Han gaar, man ser ham i Baggrunden først tale nogle Ord med Tjæneren). 

Grevinden. 

Det bliver køligt. 

Pastoren. 

Solen er gaaet ned. 

Grevinden. 

De smukke Dage er forbi. Det bliver nu hurtigt mørkt. 

Pastoren. 

Den, der har saa meget at vare som Deres Naade, maa 
virke tidligt og silde. 

Grevinden. 
Jeg fryser. Jeg vil gaa op. 

Pastoren. 

1 Tillader De! 

(Han byder hende Armen. De gaar og Tjæneren efter). 

Tredje Scene. 

Grev Johan og Zerline kommer fra den modsatte Side 
Grev Johan. 

Kom blot! Mama gaar der henne med Præsten. Fortæl 
nu ordentlig, min Tøs! 

Zerline. 

Der er saamænd ikke mer at fortælle. Han ved Gud friede 
til mig, han var saa forlegen og flov og talte om, at han ikke 
var mig værdig. 

Grev Johan. 

Det er han saamænd heller ikke. Kan saadan en Bonde- 
knold forstaa sig paa Din søde Skønhed! Jeg elsker Dig, min 
lille Zerline. 

Zerline. 

Og nu rejser De fra mig til København. Skal jeg saa slet 
ikke se Dem? 

Grev Johan. 

Vist saa, du skal komme ind til mig snart. Tror du, jeg 

Vil Undvære dig. (Han omfavner og kysser hende.) 

Zerline. 

Tag Dem i Agt, naadige Herre, tænk om nogen saa os! 

Grev Johan. 
Elsker Du mig ikke? 

Zerline. 

Det véd De nok, jeg gør — det véd De altfor godt. 

Grev Johan. 
Hvad er du da bange for? 

Zerline. 

For Grevinden. Hun eller nogen anden af Selskabet kan 
komme. Aa, hvor Hofjægermesterinden betragtede Dem ved Bordet 

Grev Johan. 
Hvor vil du hen! Min Tante! 

Zerline. 

Og Præstens Kone paa den anden Side. 

Grev Johan. 

Jeg tror du vil: saa stille og bleg som hun eiy altid* med 
nedslagne Øjne. 

Zerline. 

Javist; hun gaar højhalset i Middagsselskab af bare Dyd, 
men Klæderne sidder "saa stramt paa hende som hun ingenting 
havde paa. Saa foretrækker jeg Hofjægermesterinden, skøndt 
saa nedringet — 

Grev Johan. 
Som jeg gærne vilde se dig, min Skat. (Han kysser hende.) 

Zerline. * 
De maå ikke! Alle Mennesker kan se os. 

Grev Johan. 
Saa kom herind med mig i Havehuset! 

Zerline. 

Jeg tør ikke. 

Grev Johan. 
Vist saa, kom kun! Du er sød, jeg elsker dig. 

Zerline. 
Elsker De mig virkelig? 

Grev Johan. 

Dig alene. (Han fører hende ind i Havehuset) 

Fjærde Scene. 

Per og Erik Husmand kommer fra den modsatte Side. 
Per. 

Hvad var det! Min Gud, hvad var det! 

Erik Husmand. 
Det var nok den unge Greve og den smaa Kammertøs, der 
havde Ærend sammen. Hvorfor laver du saadant et bedrøveligt 
Ansigt for den Sags Skyld. Han render jo efter hvert Skørt, 
den Æventyrer. 

Per. 

Zerline ogsaa! Forført, forført! Åa gid jeg kunde knuse 
den hele Øglerede. 

Erik Husmand. 
Er du gal, Dreng, hvad Fanden spjætter du efter? Forført 
siger du. Ja, den er let at lokke, som — 

Per. 

Ti! Zerline er en anstændig Pige. 

Erik Husmand. 
Dem er der s'gu ellers spjælsomt med i disse Tider- Hør 
nu, lille Per, jeg véd da endelig nok, at du har gaaet og kisse- 
misset for den samme Tøs — (P<» vii afbryde). — Jov, jeg véd. Han 
Niels, Lakejen, fortalte mig, at Grevinden havde antruffet dig her 
nede i Haven. Du skulde ellers genere dig lidt og ikke jage paa 
den naadige Herres Revir, og for Resten skal du føre et honnet 
og anstændigt Levned, for ellers slaar Herskabet Haanden af dig. 

Per. 

Lad dem saa det! 

Erik Husmand. 
Plager Satan dig! Og for en Tøs' Skyld. Her er da ellers 
Piger nok her omkring, hvissomtid da ellers — 

Per. 

Lad mig være fri! 

Erik Husmand. 
Ja, jeg opfordrer dig ikke til noget Ukristeligt. Men jeg 
vil blot lade dig vide, at af mig kan du ingen Hjælp vente. 

Per. 

Det har jeg ikke heller tænkt. 

Erik Husmand. 
Selv naar jeg kommer i min nye Stilling. 

Per. 

Din nye Stilling, hvad er det for én? 

Erik Husmand. 
Jeg vil forandre mig. Det er ikke godt for Mennesket at 
være alene. Jeg tænker at ægte Jens Hansens Birthe, saa snart 
Høsten er inde, og jeg har faaet Fæstet paa Syddringgaard — 

som er udmærket Jord og i den bedste Bestand, for det maa man 
lade Hans Petersen, som han kunde — 

Per. 

Syddringgaard ! Og Birthe, Jens Hansens Birthe, den kønne 
høje Pige, som Grev Johan dansede med ved Julegildet. 

Erik Husmand. 

Justement 

Per. 

Jeg mødte hende for et Par Dage siden: hun saa' daarlig 
ud, gik tungt som om — 

Erik Husmand. 

Ak ja ja ja — saa er Verdens Gang! Der staar i Skriften: 
Dømmer ikke! 

Per. 

Og hvem har gjort hende ulykkelig? 

Erik Husmand. 
Han er nok højt paa Straa, den ugudelige. 

Per. 

Umuligt ! Nej det vil du ikke, Far, det er altfor forfærdeligt — 

Erik Husmand. 
Skrig ikke op! Jeg spørger ikke dig. Du siger selv, at 
Birthe er ulykkelig. Lærer ikke Religionen os, at vi skal trøste 
de ulykkelige og hjælpe de faldne? Jeg er enig med Jens Hansen, 
blot jeg faar min Fæstegaard — og den faar jeg nok. 

Per (ler* 

Altsaa Birthe min Stedmoder! Hejsa, det gaar lystigt. 

Erik Husmand. 
Tys, der har vi den naadige Greve! Nu gaar jeg. 

(Han gaar ud under store Skrabud for Grev Johan). 

Femte Scene. 

Per. Grev Johan kommer fra Havehuset. 

Grev Johan. 
Staar du her saa alene, Per! 

Per. 

Jeg var sammen med min Fader! 

Grev Johan. 
Ja, jeg saa den fromme Gamle fjærne sig. 

Per. 

Han fortalte mig, at han skal giftes. 

Grev Johan. 
Det var da Pokker til gittesyg Slægt I er. 

Per. 

Med Birthe. 

Grev Johan. 

Birthe? 

Per. 

Birthe, Jens Hansens kønne Birthe — kender De hende ikke 
Grev Johan? 

Grev Johan. 
Jeg kender de fleste Folk her paa Godset. 

Per. 

Og vel især de kønne Bønderpiger. 

Grev Johan. 

Hør, lille Per, bland dig aldrig i, hvad der ikke vedkommer 
dig. Og skab dig ikke gal! Mama har tænkt paa at lade dig 
studere inde i København, men hvis du ærgrer hende med dine 
Formeninger om stort og smaat — 

Per. 

Ja tak, jeg vil hjælpe mig selv og ønsker ikke længer at 
være — skal vi sige det rent ud: Prygledreng. 

Grev Johan. 

Du er Pokkers utaknemmelig, Per! Betænk dig nu vel; 
husk du er fattig — 

Per. 

Jeg skal nok passe mine egne Sager, Grev Johan. 
Grev Johan. 

Kæphøj, Per — det er forkert. Aa, men det er sandt, du 
er forelsket — efter hvad Mama fortæller. Nu slaa dig tilfreds! 
Stræb flittigt, og maaske kommer den Dag, hvor den smukke 
Zerline — 

Per (pegende paa Havehuset). 

Er hun endnu derinde, eller er hun gaaet ud ad den 
anden Side? 

TUskueren. 1890. 47 

Grev Johan (vred). 
Nu bliver jeg snart ked af dig, Per! Naa, Herregud — 
Kærlighed er stærk. Gaa derhen i Lunden, der træffer du hende 
maaske endnu. 

Per. 

Ja, jeg vil gaa, Grev Johan, men vi tales vehl 
Grev Johan. 

Gaa nu blot, for der kommer en Dame, som jeg vil tale 

med. (Per gaar ud) 

Sjette Scene. 

Grev Johan. Pastorinden. 

Grev Johan. 
Frue, endelig finder jeg Dem! 

Pastorinden. 

Har De søgt mig? 

Grev Johan. 

Jeg har slet ikke set Dem siden Middag og bestandigt 
længtes efter Dem. 

Pastorinden. 
Hofjægermesterinden opholdt mig ved sin verdslige Tale. 
Hun tænker kun paa Fornøjelser, Pynt, Baller, Selskaber! Vogt 
Dem for den Art Kvinder, kære Grev Johan! (De sætter sig paa Bænken). 

Grev Johan. 

Hofjægermesterinden har altid været saa venlig imod mig. 

Pastorinden. 
Ja, jeg vil tro det. Des værre, hun er et letsindigt Menneske. 
Men De — synes De om hende, tiltaler hun Deres unge, endnu 
uberørte Sind? 

Grev Johan (naivt.) 
Jeg forstaar Dem ikke, kære Frue! Jeg kan godt lide 
hende — hun er jo ogsaa min Tante — men jeg kan ikke tale 
med hende saadan som med Dem. Hvert Ord, De siger, gør mig 
godt, synes jeg, bringer mit Hjærte til at skælve og drager mine 
Tanker hen til alt det smukkeste og bedste her i Livet. 

Pastorinden. 
I Deres rene unge Sjæl finder De disse Følelser og til den 
vilde jeg gærne tale. Jeg er usigelig glad over, at De sætter Pris 

paa vore gode Samtaler, kære Johan — eller Grev Johan skulde 
jeg sige. 

Grev Johan. 

Jeg beder Dem indstændigt kalde mig ved mit Fornavn og 
ikke bruge den stive Titel. Naar De siger Johan, er det som De 
var min Søster, en dyrebar, elsket Søster — (Han tager hendes Haand). 

Pastorinden. 
Jeg vilde gærne være Deres Søster, min kære Johan! 

Grev Johan. 
Sig det endnu en Gang, kæreste Fru Pastorinde! 

Pastorinden. 
Men De maa da heller ikke tale saadan til Deres Søster. 
De maa kalde mig Louise, kære Johan! 

Grev Johan. 
Maa jeg! Søde, søde Louise, har De mig lidt kær? 

(Han lagger sin Arm om hendes Liv.) 

Pastorinden. 
Jeg holder saa usigeligt af Dem. Blot jeg kunde være 
noget for Dem! Nu De rejser til København — blot jeg kunde 
følge med Dem, værne om Dem — 

Grev Johan. 

Ja, gid De kunde følge med! Men De maa snart besøge mig? 
Pastorinden. 

Saa snart jeg blot kan! Der gives saa mange Farer derinde; 
De kender dem ikke — men Hofjægermesterinden, hun er en 
saadan Fare. 

Grev Johan. 

Er hun ! Hvor kan jeg raade mig Selv ! (Han rykker hende nærmere) 

Blot du altid var hos mig — aa, vær ikke vred jeg sagde du — 
(smilende) til min Søster. 

Pastorinden. 

Jeg er ikke vred. 

Grev Johan. 
Vilde De da ikke sige du til mig. 

Pastorinden. 
Det gaar vist ikke an — hvad vilde Folk tænke — 

47* 

Grev Johan. 
Men naar ingen hørte det — naar vi var alene? 

Pastorinden (grublende). 
Vi vilde kunne komme hinanden nærmere maaske, De kunde 
have fuld Fortrolighed til mig, kæreste Johan! 

Grev Johan. 
Elskede Louise! Jeg vilde betro Dem alt. 

Pastorinden. 
Dig alt: skal — du sige. 

Grev Johan. 
Hvor god du er! (Han kysser hende). Min elskede Søster! 

Pastorinden. 
Min elskede Broder for Gud! (Hun kysser ham inderligt). 

Grev Johan. 
Du er som en Himlens Engel. 

Pastorinden. 
Det maa du ikke sige, Johan, jeg er kun et skrøbeligt 
Menneske. 

Grev Johan. 

Renere (kysser), ædlere (kysser), helligere (kysser) end alle andre 
Kvinder — og saa dejlig! 

Pastorinden. 
Holder du saa meget af din Søster? 

Grev Johan. 

Jeg elsker dig. (Hun hviler i hans Arm). 

Pastorinden. 
Du bryder dig ikke om Hofjægermesterinden — svar 
mig, Johan! 

Grev Johan. 
Hun er saa venlig imod mig. 

Pastorinden. 
Hvordan mener du? 

Grev Johan. 

Aa, hun kæler for mig og leger med mig og klapper og 
kysser mig saa tit jeg vil — 

Pastorinden. 
Du skal ikke kysse hende, Johan! 

Grev Johan. 
Ikke — men hvorfor ikke? 

Pastorinden. 
For min Skyld! Jeg vil det ikke; det kan skade dig. 

Grev Johan. 

Ja, naar du ikke vil — men Mama er saa stiv og ingen er 
ellers venlig imod mig. 

Pastorinden. 
Jeg vil være det, søde, søde Johan ! (Hun kysser ham inderligt). 

Grev Johan. 
Vil du da kysse mig og kæle for mig, saa tit jeg vil. 

Pastorinden. 

Ja, ja — men der kommer nogen, det er din Onkel og Tante. 
Grev Johan. 

Kom lad os gaa ind i Pavillonen her! (Han fører hende derhen). 

Pastorinden a Døren). 
Hvor mørkt her er! 

Grev Johan. 

Er du bange? Kom ganske nær til mig! (Han lukker Døren). 
Syvende Scene. 

Hofjægermesteren og Hofjægermesterinden. 

Hofjægermesteren. 
Ja men, kære Amalia, jeg begriber sandelig ikke, hvorfor 
du saa pludselig har faaet den Idé med at tage ind til Byen — 
Vejret er jo smukt, Sommeren langt fra til Ende, hvorfor skal vi 
afkorte vort Ophold paa Landet — 

Hofjægermesterinden. 
Vi! Vi skal ingenting, kære Ven, jeg tager til Byen. 

Hofjægermesteren. 
Alene! Alene i København! 

Hofjægermesterinden aer). 
Du smigrer mig. Vel er jeg ung, meget yngre end du — 
jo min stakkels Ven, det er jeg, men dog (leende) kan jeg nok tage 
alene til Byen. Imellem os sagt — jeg vil betro dig noget — 

Hofjægermesteren (nysgerrig). 
Hvad er det, hvad er det? 

Hofjægermesterinden. 
Jeg er enogtredive Aar — men ikke mine Ord igen. (Hunier). 

Hof j ægermesteren. 
Aa, Amalie, hvad vil det sige? Vi plejer jo aldrig at tage 
til Byen før November — 

Hofjægermesterinden. 
Vi! Igen det Ord: vi gives ikke. Jeg vil gøre, hvad jeg 
vil, forstaar Du! 

Hofjægermesteren. 
Ja, udmærket — ja, det vil sige nej: jeg ser endnu ikke 
Grunden, hvorfor — 

Hofjægermesterinden. 
Aa, Mand, Mand — du er uskønsom! Du véd ikke alt, 
hvad din Kone gør for dig, du skønner ikke paa hende — 

Hofjægermesteren (rørt). 
Amalia, det maa du ikke sige — jeg tror, jeg paaskønner 
dig efter Ævne — du staar jo saa langt over mig. 

Hofjægermesterinden. 
Kys min Haand! 

Hofjægermesteren. 

Tusind Tak! 

Hofjægermesterinden. 
Og saa forstaa da! Nu begynder Jagterne, 

Hofjægermesteren. 
Ja netop, kære Amalia — 

Hofjægermesterinden. 
Ikke afbryde — hvis vi skal være gode Venner, Hector! 

Hofjægermesteren. 
Tilgiv mig, min Engel! 

Hofjægermesterinden. 

Altsaa nU begynder Jagterne — (Hun ser strængt paa ham; han g« 

Tegn, at han er stum) og da faar vi Besøg, mange Gæster, store Sel- 
skaber, maaske Baller — naa begynder du at forstaa — 

Hofjægermesteren (pludselig). 
Aa jeg forstaar — ja, du er en Engel, du vil skaane mig 
for disse pinlige Øjeblikke, hvor jeg maa mindes, at du er ung — 
hvad jeg derimod ikke i samme Grad kan siges at være, skøndt 
Hjærtet er ungt, Amalia! — du husker i Fjor — den unge 
Svensker — nu erindrer jeg ikke Navnet. 

Hofjægermesterinden. 
Jeg erindrer kun, at du bar dig utilgiveligt ad — taktløst 
og dumt. 

Hofjægermesteren. 
Jeg gjorde ham en Undskyldning — jeg husker ikke Navnet 
men jeg indsaa min Uret. Og har du ikke straffet mig, Amalia, 
siden da, har jeg ikke været banlyst — 

Hofjægermesterinden. 
Paaskøn nu, at jeg vil opholde mig nogle Maaneder i Byen. 

Hofjægermesteren. 
Hvordan skal jeg takke dig — maaske en lille Gave — 

Hofjægermesterinden. 

Vi Vil tænke derover (Hun ser Grev Johan komme fra Pavillonen) Men 

gaa nu, du maa ikke savnes hos Grevinden saa længe. 

Hofjægermesteren. 

DU har Ret SOm altid. (Han kysser hendes Haand og gaar). 

Ottende Scene. 

Hofjægermesterinden. Grev Johan. Det bliver mørkt i denne Scene. 

Grev Johan. 
Er det dig, søde Tante? 

Hofjægermesterinden. 
Ja, hvor har du været henne den hele Aften. 

Grev Johan. 

Jeg har spaseret med Per Eriksen i Parken. Kom og sæt 

dig lidt her ! (De sætter sig paa Bænken). 

Hofjægermesterinden. 
Er det virkeligt sandt? Jeg havde dig ellers svært mistænkt. 

Grev Johan. 

For hvad? 

Hofjægermesterinden. 
For at gøre Kur til den fromme og dydsirede Præstemadam. 

Grev Johan. 

Hvor kan du dog falde paa sligt? Jeg kunde da lige saa 
gærne gøre Kur til Madonna selv. 

Hofjægermesterinden. 
Ja véd du hvad: de, der lader mest snærpede — naa, man 
skal ikke lære Barnet den Art Ting. (Hun ler). 

Grev Johan. 
Er jeg et Barn, søde Tante. (Han kysser hende). 

Hofjægermesterinden (ømt). 
Min kære, smukke Dreng! Jeg har rigtigt tænkt paa dig 
i Dag — nu du skal rejse til København. Du er jo en letsindig 
Fyr, Johan — 

Grev Johan. 

Aa, Tante r det er bare, fordi jeg ikke altid er sammen med 
én, der holder af mig og som jeg kan tale med om alting — 
som med dig. 

Hofjægermesterinden. 
Holder du rigtigt meget af mig? 

Grev Johan. 
Jeg elsker dig, Tante! 

Hofjægermesterinden. 
Hør, Johan, hvad vilde du sige, om jeg rejste med dig til 
København? 

GreV Johan (glemmende sig). 

Du ogsaa! 

Hofjægermesterinden (hurtigt). 
Hvad skal det sige? 

Grev Johan. 

Jeg mener: du med, jeg og du — det vilde være utroligt 
godt, hvis du ikke vilde være altfor stræng imod mig. 

Hofjægermesterinden. 
Aa din slemme Dreng — jeg er vist ikke saa stræng som 
jeg skulde — men jeg skal nok passe paa dig og forhindre dig i 
at kaste dig bort — 

Grev Johan. 

Saa maa du altid være sammen med mig. Men Onkel! 

Hofjægermesterinden. 
Han — tager ikke med, han gaar paa Jagt imens. 

Grev Johan. 
Og stanger Hjortene. 

Hofjægermesterinden. 
Johan, Johan, skam dig! (Hun ler). Og i Morgen Aften rejser 
jeg ind med dig til København. — Hvor skal du bo? 

Grev Johan. 
Paa Hotel, tænker jeg, foreløbig! 

Hofjægermesterinden. 
Hvis du er meget artig, kan du maaske bo nogle Dage 
hos mig, indtil du faar set dig om efter Lejlighed. 

Grev Johan. 

Søde Tante. 

Hofjægermesterinden. 
Men hvad er det! Hvad betyder alt det Lys! 

(Man ser Illumination i Parken). 
GreV Johan (rejsende sig). 

Hvad er dog det! (Raaber ud) Hejda der! Hvem har givet 
Ordre til at hænge de Lamper op. 

Stemme (udefra). 
Hofjægermesteren, naadige Herre! 

Hofjægermesterinden. 
Min Mand! Og se der: der kommer et helt Tog med 
Fakler. Kom hurtigt, Johan, lad dem ikke finde os her: vi slutter 

OS til Toget. (De gaar hurtigt ud). 

Niende Scene. 

Grevinden, Hofjægermesteren, Hofjægermesterinden, Pastoren og 
Pastori nden, Grev Johan, flere Gæster, Zerline og Piger kommer ind, led- 
sagede af Lakajer med Fakler. 

Grevinden. 

Nu, min kære Broder, nu har vi fulgt dig troligt. Og det 
er jo nydeligt arrangeret, skøndt Aftenen decideret er lidt kølig. 
Nu beder jeg om Opløsningen paa Gaaden. 

Hofjægermesteren. 
Øjeblikkeligt. Men først et Glas Champagne, som jeg har 

tilladt mig at rekvirere ! (Der bydes Champagne om af Zerline og Pigerne). 

Grevinden. 

Meget godt, skøndt lidt sent paa Aftenen. Nu altsaa, hvad 
betyder dette Arrangement? 

Hofjægermesteren (rømmer sig). 
Mine Damer og Herrer, maa jeg bede Dem om et Øjebliks 
Opmærksomhed for en glædelig Begivenhed, som er vederfaredes 
mig og ved mig vor kære unge Ven, der ved sin Faders altfor 
tidlige Død blev Herre over dette skønne Gods og Slægtens Over- 
hoved, hvem vi skylder Venskab, ja Kærlighed. 

Grev Johan (sagte til Hofjægermesterinden). 

Hører du Tante? 

Hofjægermesterinden. 
Hys! (Halvhøjt) Men hvad er det for en glædelig Begivenhed. 

Hofjægermesteren. 
Jeg beder dig, Amalia, afbryd mig ikke! I Anledning af 
hans Rejse til København, hvor vor kære unge Ven vil hellige 
sig Studierne — 

Grev Johan (hvem Zerline skænker for, sagte). 

Din Skaal, min Skat! 

Hofjægermesteren. 
Og ihukommende hans salig Faders loyale Sindelag og den 
Bevaagenhed, hvormed vor naadige Konge beærede ham indtil 
hans Død (rettende sig) sin Død — nej hans — 

Pastoren (soufflerende). 

Hans Død. 

Hofjægermesteren. 
Tak! — indtil hans Død — altsaa — hum — nu forvirres 
jeg lidt — ja, altsaa, jeg skrev til min gamle Ven Overhofmarskalken 
og paa hans Indstilling (rørt) har det behaget Hans Majestæt vor 
naadige Konge (han trækker et Brev frem) at udnævne vor kære unge Ven 
til sin — til hans — til sin — 

Pastoren (soufflerende). 

Hans. 

Hofjægermesteren. 
Hans Kammerjunker! 

■ (Glad Overraskelse.) 

Grevinden. 

Min kære Dreng! Det glæder mig virkelig, og det vilde 
glædet din salig Fader, der ogsaa tjænte vor Konge i mange Aar. 
Hans Majestæt satte megen Pris paa din Fader. 

Hofjægermesteren. 
Min gamle Ven omtaler i sit Brev, at Hans Majestæt har 
mindedes vor kære salig Greve og netop derfor gærne attacherede 
vor kære unge Ven til sin Person. Til Lykke, Johan. (Han omfavner ham). 

Grev Johan. 

Tak, Onkel! 

Hofjægermesterinden. 
Gratulerer, min lille Kammerjunker cra Hofjægermesteren) Du har 
virkelig haft en god Idé der. 

Hofjægermesteren (fornøjet). 
Har jeg baaret mig snildt ad, hvad! 

Pastorinden (til Grev Johan). 

Til Lykke, nu skal De altsaa være Gæst ved Hoffet. (Sukker). 

GreV Johan (sagte, trykkende hendes Haand). 

Men min gode Engel vil ikke derfor forlade mig. 

Hofjægermesteren (raaber pludseligt). 
Længe leve Hans Majestæts Kammerjunker, Grev Johan 
til Højby! Hurrah! 

(Alle istemmer Raabet, Klinken og Jubel). 

Edvard Brandes. 

Om Teaterdrift i Provinsen. 1 ) 

Nogle Bemærkninger. 



1 Vi har haft og har muligen endnu en Teaterkommission, 
der sad eller sidder indtil den haarde Hals, i til københavnsk 
Teaterkunsts Vel sigtende Overvejelser. Sikkert vil vi ad Aare 
smage den søde Frugt af Kommissionens megen Kundskab. 

Teaterkommissionen har saa vidt mig bekendt imidlertid 
for allerstørste Parten indskrænket sine Raadslagninger til 
Drøftelsen af Københavns Teaterforhold. Provinskunst er forbleven 
Kommissionen fremmed. Og dog trængte Teaterforholdene i Pro- 
vinserne mér end noget til Reform. 

Jeg véd paa Forhaand, at det er saare vanskeligt at fange 
de dannedes Interesse for Spørgsmaalet: Provinskomedien. Ordet 
alene jager dem bort. Men de dannede har Uret heri. Provins- 
teatrene har en Betydning , som ikke tør undervurderes. De er 

— langt mer end i Hovedstaden — hele Befolkningsklassers eneste 
Underholdningsmiddel, som tillige burde være et Dannelsesmiddel. 

Provinskomedien spilles ikke for det Byernes og Landets 
Publikum, som hvert Fjærdingaar eller halvaarlig under Køben- 
havner-Ophold dømmer det kongelige Teaters løbende Repertoire 
og køber sig Billet til Privatteatrenes Kassestykker. Det Publikum 
slaar i det hjemlige Skuespilhus kun i Ny og Næ en Aften ihjel 

— i Mangel af bedre j: en Lhombre, en Klubaften, en Asylpligt. 
Paa saadanne ledige Aftener dræber det fine Publikum nogle 
Timer ved de omdragende Trupers Ydelser. 

Men det store Publikum i Provinserne » drager ikke til 
København to Gange om Aaret. Det kender af københavnske 
Teaterforestillinger Rollebesætningen — den kender alle! — og 



! ) Skrevet i Slutningen af forrige Sæson. 

Skuespillernes Navne. Komedien, som gemmer sig bag disse 
Navne — den faar det brede Publikum aldrig at sé. Ti for disse 
Folk er en Hovedstadsrejse som et saare vanskeligt Vovestykke, 
som kun gribes an med Aars lange Mellemrum — om det da 
nogentid voves. 

Og for dem bliver da »Teatret« deres Teater. 

De Forestillinger, som de omrejsende Selskaber kommer for 
at benaade deres Stad med, de er deres Formidlere af Skønheden, 
af alt, hvad der ligger over Dagliglivet, af selve Poesien. For 
mange er de den eneste Forbindelse med Literaturen — i alt Fald 
den Literatur, der ligger over »Thyra«, »Revuen«, »Familiejour- 
nalen«. De er deres Indbildningskrafts og deres Hjærters første Kost. 

Der ligger ingen Overdrivelse i dette. 

At det virkelig er saaledes, bevises ofte nok. Det »Esther«, 
som København ej med Uret lod halvvejs falde i en Dagmarteater- 
Udførelse, er i denne Vinter Provinsernes Kassestykke. Fuldt- 
pakkede Teatre lytter andægtigt til den romantiske Tale fra Holger 
Drachmanns Mund. 

Trangen til Skønhed, Tørsten efter Poesi, Længslen efter 
Kunst driver det brede Folk — fremfor alle Landboerne — i Te- 
atrene, naar dette Skuespil gives. Adgang til at nyde ægte Kost 
er kun altfor sparsom. 

Og som Forholdene i de sidste Aar har udviklet sig i den 
provinsielle Teaterverden, bliver den des værre Sæson efter Sæson 
sparsommere. 

I de gode gamle Dage spilledes der virkelig Komedie i Pro- 
vinserne. Dérude tjænte selv Storheder deres Sporer, og en Række 
af ægte Navne gav de bedste Trupers Virksomhed Kraft. Man 
spillede med disse Kræfter et passeligt Repertoire. Visse Folke- 
komedier af gyseligste Art var jo rigtignok af sejg og for al Kunst 
smertelig Livskraft — det var i vore Provinser, at »Ørkenens Søn« 
syntes udødelig — men sammen med disse den evige Følsomheds 
Misfostre spilledes dog hele det kongelige Teaters store Original- 
repertoire i varieret Udvalg. Senere kom Privatteatrenes bedste 
Skuespil til, og man kunde vel sige, at hvad Hovedtruperne bød 
de større Provinsbyer var en skønsom Revue over Nuets Hoved- 
repertoire, afstivet med den ældre Produktions Værker — navnlig 
af Hostrup, Adolf Recke, Henrik Hertz. 

Nu er alt dette anderledes. Ti »Kassestykket«, som har 
hærget de københavnske Teatre, har i de sidste Aar udstrakt sine 

Ødelæggelser til Provinserne. Og som med ét Slag næsten er alle 
Forhold forandrede — og degraderede. 

Det store Kassestykkes gyldne Kimære har besat ogsaa 
Provinsdirektørernes Hjærner, og det alene har været nok til i 
Provinsernes Teaterverden at skabe et Uføre, paa hvilket Op- 
mærksomheden maa henledes, fordi under de nuværende Om- 
stændigheder Publikums Smag ødelægges fuldstændig og Skue- 
spillernes Stand lidt efter lidt utvivlsomt degraderes. 

* 

* * 

Lad os da sé, hvad »Kassestykket« i Provinserne vil sige, 
og hvorhen det nødvendig har maattet føre. 

Kassestykkets Idé er Drømmen om de hundrede Opførelser. 
Det er dette tre-chiffrede Tal: 100, der gyldent danser for Direk- 
tørernes Øjne. Paa et Hovedstadsteater synes dette Hundrede 
endda en Mulighed. Københavner-Direktøren sér i lange Stimer 
al København sætte mod sit Musatempel — fulgt af dem, der 
fylder, de Folk fra Valby, Taastrup og Sundbyerne. Derud skal 
det sande Kassestykkes lange Fingre naa. Og Haabet er: at de 
vil naa derhen. 

Det kan man haabe i København. 

Men hvordan i al Verden kan der overhovedet blive Tale 
om »Kassestykker« i Aarhus? eller i Vejle? eller et Kassestykke 
i den Stad Thisted, Hovedstaden i Thy? 

Et Kassestykke i Aarhus giver vel paa sin Højde ti Huse, 
og Drømmen om de hundrede er da naturnødvendig udelukket. 
' Nej. 

Der gives ikke Kassestykker — københavnske Guld-Kasse- 
stykker — for Aarhus eller for Odense eller for Lolland-Falsters 
Stift. Der gives ikke Kassestykker for de enkelte Byer — men 
dog kan den gyldne Drøm realiseres: i hele Provinsen. 

Man berejse hele Danmark med sit ene Stykke — og man 
har af Provinsen gjort et København. Man spænde dristig sin 
Rute fra Øst til Vest og fra Syd til Nord og ved Hjælp af Kurér- 
tog og mod Erlæggelsen af rig Mønt til de kongelige Baner — 
saa vel Hoved- som Sidelinjer — vil man skabe sig en køben- 
havnsk Direktørs Betingelser. Man kan arbejde som han med 
Kassestykkets Maal og i Kassestykkets Stil. 

Man kan, med de bekendte fem Snese Opførelser for Øje, 
sætte Hr. Carl Lund i Arbejde med det passende Dekorations-Antal. 
Man kan lade forfærdige de nødvendige opsigtsvækkende Kostymer 
hos Hr. Lazarus eller i »Kasinos Skræddersal« — et klassisk Ar- 
senal for Teaterpragt Man kan lade Stentrykkeren gaa i Gang 
med de kolorerede Gadeplakater. Man kan kortsagt hengive sig 
til hele den anstrængte Virksomhed, som fortærer en Kassestykke- 
direktørs Tilværelse et Par Maaneder før Slaget. 

Man kan, naar man er Provinsdirektør, endogsaa gøre alt 
dette uden synderlig Feber eller Frygt. 

Ti Kassestykkets Succes synes for ham givet eller — som 
vi skal se — syntes i Forfjor givet: det er jo kun en københavnsk 
og fastslaaet Succes, han overfører til Provinsen, som vel tør an- 
tages, med nødig Hjælp af Reklamen, at ville bøje sig for en af 
Hovedstaden fastslaaet Kendsgerning. 

Altsaa — man spille lystig løs. 

Drag fra Frederikshavn til Kolding uden at forglemme 
nogen større Kro. Besøg — eller hjemsøg — Øerne fra Kyst til 
Kyst og naa med dit Kassestykke de gyldne hundrede. 

I Virkeligheden er dette i de sidste Aar næsten alle Provins- 
selskabers Devise. 

De er ikke mere Truper, som, med et bestemt mindre By- 
Antal for Øjje, indstuderer et vist omfangsrigt Repertoire. De er 
kun Turné-Skarer, som med to Kassepiecer berejser Landet. Det 
alvorlige, daglige Arbejde, som Fremførelsen af et Repertoire paa- 
lægger, har de forladt. De stabler kun i Sæsonens Begyndelse de 
to afgørende Forestillinger paa Benene for siden at tyndslide dem 
i uendelig Interesseløshed. 

Dette er gaaet godt to-tre Sæsoner. 

»Kassestykkerne« har her som overalt begyndt med at be- 
rige deres Mand. Den større Flothed, den ukendte Eclat, de 
rigelige Basuner af Reklamen, de kolorerede Plakater har øvet 
kendt Virkning. 

Men Herligheden har kun varet kort og af en ganske 
simpel Grund : vi har et Utal af Skuespilselskaber og et Faatal af 
Kassestykker. Saa længe derfor kun en enkelt Provinsdirektør 
dyrkede Principet, gik det glat. Men nu, hvor saa godt som alle 
Selskaber kaster sig over Guldfuglene — saa er der ikke Fugle 
nok og altfor mange Hunde slaas om Benene. 

Det hele Teaterliv i Provinserne er derfor paa Veje til at 
opløse sig i den vilde Jagt og — man tilgive mig det krasse Ord 
— det dristige Rov. 

Man begyndte med at slaas om Stykkerne. Det hele var 
meget hæderligt og for Forfatterne meget behageligt. Provins- 
direktørerne drog til København for at besigtige Stykkerne en 
vogue, og de bød virkelig hinanden over for at erhverve de origi- 
nale og saa at sige legitime Manuskripter. 

Havde en Direktør nu erhvervet Manuskriptet med Eneret, 
var den ganske Sag i Orden: han spillede uantastet sit Stykke i 
By paa By. 

Eneretten blev imidlertid dyrere og dyrere, og Provins- 
direktøren begyndte at ømme sig ved Enekøb. Han købte mod 
at blive selvanden om Retten. En Kollega fik ogsaa Lov til at 
bide Benet. 

Det gjaldt da, hvem af de to, der kunde komme først. En 
Jagt begyndte. Hele Maalet blev : i saa mange og gode Byer som 
muligt at komme først. 

Endnu var man imidlertid paa legitim og rimelig Grund. 
Men det varede ikke længe. De distancerede Kolleger, alle de 
uden Eneret og uden Kassestykke, saa sig paa Livet truede. Og 
de pønsede paa Udveje — som de fandt. 

Fra at have været en Kamp om, hvem der kunde starte 
først med Stykkerne fra København, blev Kampagnen nu en Strid 
om, hvem der kunde møde først med Titlerne! 

Titlerne fra København. 

Disse Kassestykker er lykkeligvis ofte Dramatiseringer af 
Romaner. Var det da saa vanskeligt at dramatisere — paa egen 
Haand — den samme Roman og give til et Stykke af omtrent det 
samme Indhold, helt det samme Navn? 

Det var, alt ret besét, den nemmeste Sag af Verden. Og 
da Vejen én Gang var funden, gik man frem ad den som ad den 
jævne Lovligheds glatte Kongevej. 

Man havde sin egen »Anders Tikøbc, man tilberedte selv 
sin »Nøddebo«. Det var det rene Letsind at købe et københavnsk 
Manuskript. Kassestykkernes Navn læste man i sin Avis og deres 
Indhold — ja, det fandtes jo skitseret i Kritikerne, hvis man over- 
hovedet vilde fæste sig ved Indholdet. 

I Sandhed — en ny og noget overraskende Tilstand var 
med ét Slag skabt: man saa »Nøddebo« anrettet paa fem Maader, 

og der var ikke færre »Tikøber« end der er Thespiskærrer i vort 
Kongerige. 

Man skulde tro, at denne Sport vanskelig kunde drives 
videre. Imidlertid tager man fejl. Der var indtil i Aar endnu ét 
Skridt at gøre — som nu er gjprt. 

Man havde indtil nu kun bemægtiget sig Titlerne paa Dra- 
matiseringer. Man havde her i det mindste en Undskyldning, den : 
at en Roman var Fællesbasis. 

I Aar laaner man endogsaa Titlerne paa Originalstykker: 
»Fra det gamle Kongens København« spilles — betalt af én Direktør 
med Eneret — ubarmhjærtigt af konkurrerende Selskaber. 

Følgerne af denne Praksis er let at oversé. Det vil ende 
med, at samtlige Truper jagter Landet rundt med samme Kassetitel. 

Allerede nu er Tilstanden deplorabel for Publikum, for 
Skuespillerne og ikke mindst for Jagtens Ophavsmænd, selve 
Direktørerne. 

For Publikum er Tilstanden utaalelig. I Stedet for dog at 
sé opført en Række Stykker, hvoraf i det mindste enkelte kunde 
have Værdi, sér man under de nuværende Omstændigheder af 
nogle omjagende Skuespillere — og i Provinserne vil man for at 
nyde sine Kunstnere kende dem — ét og samme Stof i tre-fire 
Bearbejdelser; og det hele Udbytte, man, selv i en større By, har 
af en Teatersæson, er at man har stiftet Bekendtskab med Navnene 
paa vore Privatteatres Trækplastre. 

Kassestykkerne har allerede i København virket saare de- 
praverende paa Publikums hele Smag. Men i København er dog 
Dannelsesmidlerne mangfoldige og forskelligartede. I Provinsbyer 
er Teatret den eneste Stemme, der taler til det store Publikum 
om Kunst. Der vil da Kassestykket være dobbelt nedbrydende 
for de brede Lags Sans. 

Man kender dog »Gutter om Bord« f. Eks. 

Der er jo ikke noget at sige imod det Stykke — men 
alligevel, naar det skal være Hovedparten af vore Provinsbyers 
hele kunstneriske Kost, saa er det beklageligt. 

Og i dette Tilfælde faar Provinserne nu endda Original- 
stykket. Hvor man maa nøjes med Titlen fra København, er 
Produktet ofte ti Gange værre. Hvad Provinsen har maattet 
døje under Navn af »Nøddebo« — spotter Beskrivelsen. 

At Publikum under disse Forhold mister al god Smag, 
sløves i Interessen og tilsidst udebliver, er ikke at undres over. 

Tilskueren. 1890. 48 

Smaa Cirkus-Foretagender og nemme Variété'er er beredte til at 
modtage alle vante Teatergæster. Og saa skér det da, at Variété'er 
ogsaa i Provinserne blomstrer frodigen frem, medens Teatrene 
ynkeligen forfalder. 

Hvad nu Pro vins- Variété'er er, vil Kendere af Hovedstads- 
etablissementer maaske kunne fatte. De er de elendigste Templer 
for den begrædeligste Meningsløshed jeg til i Dag har kendt. 
Fattigdommen og Ynkeligheden i Syngefrøkeners og magre Neger- 
klovners uhyggelige Figur. 

Dérhen søger Publikum under de øjeblikkelige provinsielle 
Teaterforhold. 

For Skuespillerne er Kassestykket ligeledes blevet saare 
skæbnesvangert. I Begyndelsen hilstes Kassepiecen muligvis af 
Skuespillerne med en vis Glæde. Ti deres Garderobeudgifter ind- 
skrænkedes derved. Men sikkert blev Glæden kort. Ti Iltogs- 
rejserne fulgte med Kassestykket. 

Før laa Selskaberne Maaneder i Station paa samme Sted. 
Skuespillerne kunde indrette sig. De kunde faå næsten et Hjem 
paa Stedet. De blev hartad Medlemmer af det Samfund, hvor de 
saa længe var. De fik Fodfæste i alt Fald étsteds, paa »Hoved- 
stationen«. 

Paa den Maade slog ogsaa Gagerne bedre til. Der kunde 
økonomiseres og spares. Hele den sociale Stilling fæstnedes. 
Den kunstneriske ikke mindre. 

Man spillede et stort, ofte et godt Repertoire. Ens Tid var 
oplagen af Prøver og Forestillinger. Man var bestandig beskæf- 
tiget, undertiden med Opgaver, altid med Roller. Jeg har ofte 
selv anbefalet unge Mennesker at tage Randselen paa Nakken og 
følge en Provinskærre for Thespis, for der ude at træde alle Par Sko. 

Men som Forholdene nu har udviklet sig, skulde jeg vel dy 
mig for at anbefale det — undtagen for en eneste Trups Ved- 
kommende. 

De seks af Sæsonens otte Maaneder jager Personalerne 
Landet rundt paa Jærnbanerne, og deres Liv gaar hen med at slide 
Kupébænke. De pakker Kufferter ud og ind som Ctmmis-voyageurs 
deres Kister og aflirer tilsidst deres tre Roller saa interesserede 
som de samme Handelsrejsende foreviser deres Prøver. 

Saa snart de to, tre Kassestykker er indstuderede, har de 
ingen Prøver mere og intet Arbejde. Fra Jul til Maj er de dømte 
til Dages tristeste Ørkesløshed. 

De faa Stykker, der spilles, yder dem fremdeles ikke en 
Gang Opgaver. Det er — som bekendt — jo ikke netop i Kasse- 
stykkerne man bør søge kunstneriske Opgaver. 

Personalet sløves da ligesom Publikum. Skuespillerne faar 
alle de turnerende Virtuosers Uvaner baade i Kunst og Liv. Man 
sætter sjældnere sit allerbedste ind, naar man staar med det ene 
Ben paa Jærnbanen, og man vænnes ikke til Orden, naar aldrig 
kendes det blivende Sted. 

Direktørerne endelig — er maaske bleven de beklagelses- 
værdigste af alle. De lægger resultatløst Kvartparten af deres 
Indtægter paa Jærnbanerne, og de maa i deres Raadløshed 
stampe indbildte Kassestykker af Jorden. De gør det saaledes, at 
de omgiver ganske umulige Skuespil med Kassestykke-Reklamen. 
Det hele Apparat, som tjæner Gud-Kassestykke, sættes simpelt- 
hen i Bevægelse for de ligegyldigste Piecer paa Jordkloden for 
blot en eneste Gang at narre Folk til Huse, før man drager til den 
næste By — at narre det næste Publikum. 

I København véd man lidet om, at paa denne Maade 
Dramer som »Putte« er blevet Skuespil, paa hvilket en større 
Trup baserer Eksistensen. 

Det er intet Under, at man, med saadanne Fund for 
Kassen, næppe tager Teaterlejerne ind. 

Men selv den af Direktørerne, der nødigst vil, maa begive 
sig med i Spillet og rastløs køre fra By til By. Ti ogsaa om 
selve Teatrene slaas man jo. 

Enhver vil have alle større Teatre i Sæsonens Løb: han 
maa jo overalt præsentere sine piéces de résistance. Ingen maa 
derfor faa et Teater, uforstyrret af andre, paa lang Tid. 

Altsaa kører de alle i Karussel, Landet rundt, i Hælene 
paa hinanden, handlende med Titler paa dramatiske Arbejder. 

Dette er »Kassestykkets« Hærværk i Provinsen. 

* 

* * 

Som overalt har Kassestykket skadet og kun skadet. Det 
har i Provinserne endogsaa virket ødelæggende i den Grad, at 
Forandringer i hele Teaterordningen burde være bleven uund- 
gaaelige. De har blottet Fejlene ved Provinsernes Teaterforhold 
saaledes, at de er blevet synlige for alle. 

Hovedfejlen er vel, at vi har altfor mange Selskaber. 

48* 

Der drager Kongeriget rundt fem store og større og fem 
mindre og helt smaa Truper. Norge har to store danske Selskaber 
og en lille Trup, der, i Parentes sagt, betænkelig nedbryder 
Broderfolkets Agtelse for dansk Kunst. 

Der er af Brugbarheder umulig Stof til saa mange Sel- 
skaber. Og der er for Selskaberne umulig Brød. Det sés tyde- 
ligere Vinter paa Vinter. De ganske smaa Truper er endda ikke 
værst farne. De drager i deres Tarvelighed fra Sakskøbing til 
Rødby, og de synger i respektive Gæstgiversale »Den svage Sidecs 
Sange til Akkompagnement af' et krankt Klaver. Der kommer 
altid saa meget i Kassen, at saadan en Trups seks, syv Personer 
har Sæng og Føde. 

Mellem-Selskaberne er det langt værre med. 

De har store Teatres Udgifter for Aftenen. De har Orkestret 
at betale. De har seksten, atten, tyve Personer i Trupen. Og 
med deres Pseudo-Kassestykker har de yderligere de brede Annoncer 
som Ekstrapost paa deres Budget. Selskaber af denne Art har 
slet ingen Mulighed for Eksistens. 

Det er ogsaa fra dem, at Rygterne om »Krach«, Direktions- 
veksel, Revolution og Delingsspil Aar efter Aar naar ind i Hoved- 
stadsavisernes Spalter. 

Naar der ved nye Foranstaltninger rømmes op i Provins- 
ernes Teaterforhold, vil det først og fremmest blive de mellem- 
store Trupper, der rammes. 

Det første Skridt for at hidføre Forandringer, vil være at 
indskrænke Privilegiernes Antal. Jeg tror, at Justitsministeren 
nylig har indskærpet Byfogderne at føre øget Kontrol med, at de 
rejsende Selskaber havde deres Papirer o: Privilegiet i Orden. 
Der havde indsneget sig den Praksis, at man i Nødsfald spillede 
paa en Tilladelse fra Amtmanden — al Provinskunst sorterer, i 
Parentes sagt, under Justitsen — og denne Coutume slog Justits- 
ministeren klogelig ned. For at hindre, at visse ældgamle Privi- 
legier, som var i Hænderne paa Oldinge og Enker, endnu stadig 
benyttedes, idet de blev lejede af yngre og handlekraftige Per- 
soner, bestemtes yderligere, at Privilegieejeren skulde være per- 
sonlig til Stede ved Truppen, der benyttede Privilegiet. 

Tanken kunde være god nok, men blev dog lidet gavnende. 
Ti Bestemmelsens Følge var kun, at de syvtiaarige Privilegie- 
Enker slæbte deres trætte Ben fra By til By for i Kulisserne at 
være »til Stede ved Forestillingernec 

Sandsynligvis kan de eksisterende Privilegier ikke inddrages. 
Men efterhaanden som de dør ud, maa de ikke fornyes. Seks 
Privilegier er sikkerlig nok for Danmark. Til mer end seks Sel- 
skaber er der under rimelige Forhold slet ikke Plads. 

Deraf burde de tre være store Trupper — store og »under- 
støttede«. 

Hr. Carl Price rettede for, tror jeg, et Aarstid siden et An- 
dragende til de større Byer, hvori han, hvis Kommunerne vilde 
understøtte ham med en vis Sum, stillede i Udsigt at ville danne 
et Mønsterselskab, hvormed han et vist Antal Uger vilde optræde 
i de eventuelt understøttende Byer. 

Samtlige Kommuner svarede Nej. 

Jeg havde, oprigtig talt, ikke ventet andet af Kommunerne. 

Hr. Carl Prices Tanke bør dog ikke dermed være død. I 
en anden Form er det uvægerlig netop den, som maa virkeliggøres, 
hvis der paany skal kunne skabes gode Teaterforhold i Provinserne. 

Hr. Carl Price vilde med sit Selskab berejse en Række af 
Byer, som hver skulde give sin Skærv. Jeg tror ikke Idéen var 
praktisk: Aalborg giver maaske, naar Aalborg giver alene. Men 
Aalborg giver ikke, naar den skal dele Honnøren med Aarhus. 
Og J e S tror vel, det vilde være muligt at presse en Understøttelse 
ud af Aarhus Byraad, men aldrig til et Selskab, der ogsaa spillede 
i Odense. 

Sit eget Selskab maatte den understøttende By have. Ellers 
subventionerer den slet ikke. 

Hr. Price skulde have henvendt sig ikke til alle større Byer, 
men til en enkelt iblandt dem: der havde han saa maaske kunnet 
grunde et understøttet Stadteater. 

Der burde være tre i Landet. 

Odense, Aarhus og Aalborg burde hver have sit Byteater. 
Tre Medlemmer af Byraadet danner Teaterkomitéen, som er den 
øverste Myndighed. Understøttelsen til Teatret udredes af Kom- 
munen og, muligvis, Amterne. Om Staten, naar Sagen var i 
Gænge, ligeledes tilskød nogle Tusender, vilde jeg sandelig ansé 
disse Penge for fuldt saa godt anvendte som de Hundredtusender, 
der aarlig synker ned i Nationalteatrets dybe Kældere. 

Byraadet valgte Teaterdirektøren, der havde den Forpligtelse 
i seks Maaneder at give et vist Antal Forestillinger om Ugen. 

Disse Forestillinger maatte nødvendigvis komme til at byde 
paa et rigt Repertoire, ti mange Gange vilde saare faa Stykker 

kunne gentages. Kassestykke-Prinoipet maatte ganske forlades, og 
det strænge Arbejde maatte træde i Stedet. Der maatte, for at 
holde Interessen vaagen, gribes til baade gammelt og nyt, og 
der vilde paa Repertoiret blive Plads endogsaa til de gode Stykker. 

Nu spilles de ikke mere i Provinserne. 

Paa de tre Byteatre var der fremdeles i Personalet Plads 
for de unge. Her kunde Talenterne øves. Paa disse Scener kunde 
unge lære paa den eneste ægte Maade: Ansigt til Ansigt med 
Publikum. Her hen kunde vi sende de Folk, hvis Talent er 
utvivlsomt, men som, for at bryde igennem, trænger til de store 
Opgaver, de i en Hovedstad endnu ikke naar. 

Stadteatrene kunde blive de unges Scener. Og Provinserne 
kunde have den store og lykkelige Nydelse at sé Talenterne 
bryde af Svøbet, fødes og vinde Magt med sig selv. 

I Truppens Ramme kunde endelig københavnske Skuespillere 
indfattes som Gæster. 

København under Landet altfor lidt af sin Kunst. Den 
gør stor Uret deri. I Juni Maaned, naar Skoven er skønnest og 
Aftnerne lysest, drager nogle Flokke københavnske Kunstnere ud 
paa Provinstogt. De spiller et enkelt Stykke, som afhaspes 
ilfærdigen i seksten Byer — to, tre Stjærner i Hovedrollerne, 
Elever i Resten. Og de vender hjem til Hellebæk — med Overskudet. 

> Geschæften« lyser bredt af disse Turnéer, der er det eneste, 
Hovedstaden af dramatisk Kunst skænker Landet. 

Dette maa ændres, og vi maa følge andre Landes Eksempel. 

I Tyskland holder ikke den største Kunstner sig for god til 
at optræde paa smaa men anstændige Teatre. En Franzisca 
Ellmenreich, en Barnay, en Josef Kainz, en Agnes Sorma optræder 
som Gæster i saare ukendte Byer. Og selv Burgteatrets første 
Storheder drager af Sted til østrigske Smaastæder for at give dem 
Part i ægte Kunst. 

Vore lokale Berømtheder kunde saa udmærket vel følge 
Eksemplet. Der gik saa vist ingen Stykker af dem, om de 
gjorde det. 

Jeg har saa dumdristig en Fantasi, at jeg endogsaa kan 
forestille mig selve Hr. Emil Poulsen staaende foran Suflørkassen 
paa Odense Teater. Og jeg viger ikke tilbage for Forestillingen 
om Fru Betty Hennings som Nora i Skuespilhuset i Aarhus. 

Fra de københavnske Teatres Side kunde der intet være i 
Vejen for saadan Gæsteoptræden. Der er ved alle Teatre Skue- 

spillere, som Repertoiret lader feriere, og som kunde benytte deres 
ufrivillige Otium til Provinsernes Gavn. 

Paa den Maade vilde vor dramatiske Kunst blive ikke 
Københavns Ejendom — men Landets. 

Men for at det kunde blive saaledes, er det nødvendigt, at 
der skabes faste og understøttede Teatre i vore største Provinsbyer. 

* * 

AU dette er godt og vel, vil imidlertid de sagkyndige sige, 
men f hvor mange Anstrængelser end Direktøren gjorde sig, selv 
med det mest varierede Repertoire, selv med den bedst mulige 
Trup, selv med de første Gæster — vilde det være umuligt, endog 
med en betydelig Understøttelse, at holde sig seks Maaneder i de 
nævnte Byer. 

Maaske vilde det ikke være let. Men man havde jo til 
Hjælp Nabobyerne. 

De mindre tyske Stadteatre giver næsten altid Abonnements- 
forestillinger i nærliggende Smaabyer. Dette Eksempel maatte 
vore Byteatre følge. Odense vilde for Abonnementsforestillinger 
raade over Svendborg og Nyborg — maaske endog Middelfart, 
hvor der afvekslende spilledes en bestemt Ugedag. Aarhus Teater 
vilde kunne spille afvekslende i Horsens og Randers. Aalborg 
kunde hjælpes ved Hjørring og Frederikshavn. 

Jeg kender tyske Teatre, der har fundet et udmærket Ryg- 
stød i saadanne Abonnementsforestillinger. 

Men, vil man indvende, De taler om Deres tre projekterede 
Byteatre næsten, som kunde det dreje sig om veritable Kunst- 
anstalter. Og derom kan der dog ikke være Tale. De, der af 
sørgelig Erfarenhed véd om den Jammers-Kunst, københavnske 
Teatre oftere byder, kan tænke sig, hvad Provinserne maa tære. 

Hvorfra vil De altsaa faa de Skuespillere, som skal hæve 
det sunkne Niveau og gøre Deres Byteatre til Scener, der fortjæner 
offentlig Understøttelse? 

København vil bestandig trække det bedste til sig. Og 
meget af det bedste er saa lidet godt, at Provinsernes næstbedste 
maa være et krankt Stof at skabe Stadteatre af. 

Alt dette vil man indvende, og Indvendingerne vil for en 
stor Del bero paa Fordomme. 

Den Komedie, som et Par af de bedste Selskaber byder 
Provinserne, er paa ingen Maade fuldkommen. Der trives i Pro- 
vinserne let to slemme Ting: Maniererthed og Selvbehagelighed. 
Men, alt vel beset, er Komedien, der her, helst i ganske jævne 
Stykker, ydes, ofte ikke det Haar ringere end visse Sceners udi 
den Stad København. 

Det skal vi ikke kro os af. 

Der er i Provinsselskaberne brugbart Materiale nok. En 
enkelt Trup — den Cortesske — præsterer i det borgerlige Lyst- 
spil endog det overraskende i Samspil -Sikkerhed og Naturlighed. 
Selskabet har kønne Damer og flinke acteurs. Et andet Selskab 
— det Vilhelm Petersenske — lystrer i de store Forestillinger 
Lederen med usvigelig Disciplin og virkeliggør lydigst hans snilde 
Desseins. 

Ogsaa Ledere af saadanne tre Teatre findes. Til de to 
nuværende første Direktører kunde Hr. August Rasmussen føjes. 
Han erindres bestandig i Provinsen som den første Kraft i 
Teaterledelse. 

D'Hr. Gortes, Rasmussen og V. Petersen kunde sikkert 
skabe tre Byteatre, som — rimeligt understøttede — vilde kunne 
arbejde sig frem til at yde agtværdigt Spil i et virkeligt Reper- 
toire — som kunde blive Udviklings-Teatre for de unge og saaledes 
et Opland for Tilførslen af Talent for København, — og som endelig 
kunde blive de solide Rammer om Gæster, selv de bedste, fra 
Hovedstaden, der ved Optræden paa Byteatrene gav Provinsen Del 
i en Kunst, som bør være Ejendom ikke for én By men for hele 
Landet. 

7. Februar 1890. 

Herman Bang. 

Sødt hvile Du paa Lejet, store Tænker 
paa Lejet, som er redt af Muldjordspuder, 
hvor Træet skyggende mod Gærdet luder 
og Regnen kølende fra Skyen stænker, 
skøndt under Jorden Lejet er Dig redt 
og skøndt det aldrig blev med Lagen bredt 
og skøndt Alkoven ejer ingen Ruder. 
Dog er der Hvile for din Hjærnetræthed, 
og for din Tankehunger Muldjordsmæthed. 

Men i din Tankes Højskov vil jeg vandre 
imellem dine linjeranke Stammer 
med Tankesus i Drømmes Løvværksspind, 
som andagtsfulde Fyrrekroner rammer, 
hvor aldrig Dagens Blaanen trængte ind. 
Fjærnt, fjærnt fra Alfarvejens Larm og Støv 
„Ottevejskrogen" *) vil jeg gaa at søge, 
naar Høstsolslampen spreder gyldent Skær, 
blandt hvide Stammer mellem brune Bøge, 
hvor sjældent nogen Vandrer kommer nær. 
Der vil din sære Grubleraand jeg fatte 1 
og ensom glædes ved dens rige Skatte. 



') Et Sted i Grib Skov, som Kierkegaard særlig yndede. 

Ensom — ja, det er Ordet, som Dig binder, 
den Trylleformel, hvor Du evig bor, 
hvor din uhyre Drømmevæv Du spinder 
af Ting, der ej tilhøre denne Jord 
— Ensomheds Vellyd er i dine Ord, 
naar fraadende de som en Malstrøm snor 
sig gennem Sprogets tonende Spiraler, 
naar Tungsinds-Mumlen gennem Løvet gaar, 
jeg bøjer mig i Angest og forstaar, 
at det er Pan, den store Pan, der taler. 

Ej mere sælsom Saga Rygtet mælder 
end den Vision, det dybe Aandesyn, 
som aabenbaredes i „Enten — Eller* 
og slukkedes i „Øjeblikkets" Lyn, 
det er en Vandring i et øde Land, 
hvor Fyrre staa med sært forvredne Kogler 
med Spor af en forsvunden Favnas Knogler 
og Lavaklumper i det hvide Sand. 

Du Præst for det, som aldrig turde siges, 
det Kors, som Mængden haster helst forbi, 
Du Præst for det, som aldrig vil forliges 
med dette Halvhedsliv, vi lever i, 
Du eneste, som med din Tanke fri 
valgte til Golgatha hans Kors at bære, 
som har forkyndt Askesens strænge Lære. 

Ja, naar jeg saa Dig midt i denne Verden, 
hvis Grundpræg er en evig Ligegladhed, 
hvis Lunkenhed i Digten og i Færden 
nøjagtig svarer til dens Tankes Fladhed 
at drage med dit tunge Kors alene 
ad en møjsommelig og stubbet Sti, 
mens Mængden rullede Dig stolt forbi, 
mig syntes, Du var Simon af Cyrene. 

Der var i Dig en Magt, en Sandheds Glød, 
saa stor, at den din Sjæl i Luer tændte, 
og med et Flammehav dit Liv omspændte, 
mens alle timelige Baand den brød. 
Hvad Under da, om Verden Dig forskød, 
en af de faa, som Verden aldrig kendte, 
imens dit korte Levnetsløb Du endte 
og kroned med en tidlig Martyrdød. 
En Mand, der ej vil løfte, men kun knuge 
en saadan Præst kan Verden ikke bruge. 

Den Kristendom, som Du har kæmpet mod, 
den sidder lige tryg i sine Sæder, 
den vandrer endnu om i lange Klæder 
og deklamerer om, hvor Gud er god, 
den drikker uden Bæven Jesu Blod 
og nyder al Forfremmelse og Hæder. 

Du, Spotter, Du som Verden ej forstod, 

kunde Du rejse Dig fra Gravens Hvile 

og se, hvor uforandret alting staar,, 

som om Du ingensinde havde levet, 

som om det Klageskrift, som Du har skrevet, 

var rundet ud med Sneen fra i Gaar, 

det var et Syn — jeg vilde ikke miste det — 

at se de skarpe Dødningkæber smile 

imens de sagte mumlede: Jeg vidste det! 

Alfred Ipsen. 

Hr. Valdemar Frederiksen har i Tilskuerens Augusthæfte 
rettet et livligt skrevet Angreb paa en Omordning af det stats- 
videnskabelige Studium, om hvilken der, efter hvad der siges, 
foreligger en Fakultetsindstilling. Han anser den nuværende 
Ordning for uheldig, men mener, at den foreslaaede kun gør 
ondt værre. 

Om at fordømme den nuværende Ordning er han ikke ene. 
Den ringe Respekt, der fra saa mange Sider vises den statsviden- 
skabelige Eksamen i Modsætning til de andre Universitetseksaminer 
til Trods for den ret almindelige Anerkendelse af National- 
økonomiens og Statistikens Betydning, tyder paa, at der er svage 
Punkter. Spørger man, hvad der haves mod den, vil Svaret vist 
ofte gaa ud paa, at Eksamen er for let, at der stilles for smaa 
Fordringer til Kandidaternes Kundskaber. Sagen er den, at saa- 
ledes som Eksamen er indrettet, er det muligt at komme godt 
igennem den med overordentlig faa og overfladiske Kundskaber i 
de Fag, som skulde være Midtpunktet for det statsvidenskabelige 
Studium, Nationaløkonomi og Statistik. Nationaløkonomien er 
f. Eks. ved Eksamen et af 10 Fag (5 Hoved- og 5 Bifag), og den 
afsluttende Prøve i dette Fag, der omfatter den økonomiske Viden- 
skabs Teori, den økonomiske Udviklings Historie, Læren om 
Statsmagtens Indgriben, Handelspolitik, Møntpolitik, Bankpolitik, 
Landbopolitik, Socialpolitik o. s. v. bestaar i en 3 Timers skriftlig 
Prøve og ca. et Kvarters mundtlig Eksamination (Den mundtlige 
Prøve foregaar paa den Maade, at paa én Formiddag eksamineres 
to Kandidater i samtlige 10 — ti — Fag!) og Karakteren er kun 
bestemmende for t \ af Eksamens Hovedkarakter. Da det for en 
saa stor Del af de studerende har en stor Betydning at faa deres 



Digitized by Google 



Det statsvidenskabelige Studium. 



755 



Embedseksamen fra Haanden saa hurtigt som muligt, vil man 
kunne forstaa, at ikke ret mange af dem i deres Studentertid 
indlader sig paa et dybtgaaende Studium af Nationaløkonomiens for- 
skellige Underafdelinger. En Prøve af den omtalte Beskaffenhed 
levner ingen Mulighed for Eksaminatorerne til at gaa til Bunds i 
Sagen; de maa næsten nøjes med at undersøge, om Eksaminanden 
er i Besiddelse af de mest elementære økonomiske Begreber. Stati- 
stikens Teori har en lignende Stilling. Medens Danmarks Statistik 
(den positive Kundskab om Danmarks økonomiske Tilstand) som sig 
hør og bør er et Hovedfag, indtager den teoretiske Statistik den 
beskedne Plads, at den ikke engang er et helt Bifag. Den deler 
Pladsen indenfor Bifaget med den saakaldte sammenlignende 
Statistik — spredte positive Kundskaber om forskellige europæiske 
økonomiske Forhold udtrykte i Tal — og der eksamineres ved 
mundtlig Eksamen kun i et af Fagene. Herpaa er der til en vis 
Grad raadet Bod ved den for nogen Tid siden indførte skriftlige 
Prøve i Statistik. Tidligere var der intet som helst i Vejen for at 
bestaa Eksamen med lutter udmærkede Karakterer, skøndt man paa 
Statistikens Teoris Omraade var aldeles blank, og naar man tager 
tilbørligt Hensyn til, at Menneskene i det hele taget ikke ere saa 
gode som de burde være, vil man ikke undres over, at de fleste 
af de studerende ikke nære nogen Tilbøjelighed til at ofre altfor 
megen Tid og Hovedbrud paa Tilegnelsen af Grundprinciperne i 
en vanskelig og anstrængende Videnskab, der ved deres Eksamen 
tæller som et halvt Bifag. I alt Fald i tidligere Tider var Tallet 
paa de Studenter, hvis teoretisk-statistiske Studier begyndtes, 
efter at de vare færdige med den skriftlige Eksamen, ikke absolut 
forsvindende. 

De tre ansete Videnskabsmænd, der beklæde Stillingerne 
som Professorer i Økonomi og Statistik, kunne efter Forholdenes 
Natur ikke bevirke nogen væsentlig Forandring, og det maa ofte 
være trøstesløst for dem at se, hvorledes Forsøg paa at formaa de 
studerende til et grundigt økonomisk- statistisk Studium gør saa 
ringe Virkning, hvorledes man faar saa forholdsvis faa med, da 
de mange, hvis Hovedformaal er Eksamen, altfor godt indse, 
at de ikke behøve at gøre sig al den Ulejlighed. Eksempelvis 
kan nævnes, at Forsøgene paa at faa et Samarbejde i Gang med 
vore statistiske Bureauer for at give Studenterne en Art praktisk 
Uddannelse i Statistik ere strandede paa de studerendes Ulyst til 

at underkaste sig et Arbejde, der ikke fik nogen Indflydelse paa 
Eksamensresultatet. 

Foruden de nævnte Fag og Finansvidenskab (Hovedfag) 
fordres ved Eksamen Historie (Europas politiske Historie i de sidste 
200 Aar , Bifag) og endelig to juridiske Hovedfag og to do. Bifag. At 
der af de statsvidenskabelige studerende fordres et vist Kvantum 
Retskundskab er ganske selvfølgeligt. Men ganske afset fra Spørgs- 
maalet om, hvorvidt det nuværende juridiske Universitetsstudium 
er i det rette Spor for Juristernes Vedkommende, forekommer det 
mig klart, at for Folk, der netop ikke skulle uddannes til at være 
professionelle Jurister, passer ikke en Undervisningsmetode, der 
først og fremmest gaar ud paa at uddanne den formelle Ævne til 
at fortolke Love. Denne Ævne er — ved Siden af andre — af 
Betydning for juridiske Embedsmænd, for Dommere og Sagførere, 
men for Økonomer og Statistikere kommer det i første Række an 
paa positivt Kendskab til den økonomiske, sociale og politiske 
Lovgivning. 

En Reform af Studiet burde derfor først og fremmest gaa 
ud paa at skyde de økonomiske og statistiske Fag frem i For- 
grunden og omdanne de juridiske saaledes, at de kom til at indtage 
deres rette Plads som Hjælpefag. Men efter Herr Frederiksens 
Fremstilling af den ikke officielt foreliggende Fakultetsindstillings 
Hovedtræk — en Fremstilling, som der er Anledning til at antage 
for at være korrekt — gaar den foreslaaede Reform i ganske 
modsat Retning. Undervisningen i de juridiske Fag undergaar 
ingen som helst Forandring hvad Metoden angaar. I denne Hen- 
seende følges det gamle uheldige Spor. Derimod forøges Stoffet 
med to store Fag (Proces og Strafferet) samtidig med at For- 
dringerne i de centrale Fag, de økonomiske og statistiske, aldeles 
ikke skærpes. Med Hensyn til Udfaldet af Eksamen kommer 
Kundskaben og Dygtigheden i disse Fag altsaa til at spille en 
endnu mindre Rolle end før, og Fristelsen til at negligere dem 
bliver endnu større, end den allerede er. Og dette mislige Forhold 
skærpes yderligere ved den foreslaaede Deling af Eksamen i en 
første Del af ren juridisk Natur og en anden Del med Prøve i de 
økonomisk-statistiske Fag og Statsret, som skal tages et Aar efter 
første Del. De, der foreslaa Reformen, gaa selvfølgelig ud fra, at 
det økonomiske Studium ikke skal indskrænkes til det ene Aar, 
der gaar mellem første og anden Del, men at det skal drives 
samtidig med at der læses til første Del. Men atter her maa 

man huske, at man skal regne med Menneskene som de ere og 
ikke som de burde være. Faren for at en virkelig alvorlig 
Sysselsættelse med Andendelsfagene skydes ud til efter første Del, 
forøges ved at bemældte første Del, d.v. s. Eksamen i Privatret, 
Proces og Strafferet, foruden at være Del af en statsvidenskabelig 
Eksamen ogsaa har andre Funktioner. Den er dels en selvstændig 
afsluttende Eksamen (der formentlig skal træde i Stedet for den 
nuværende danske juridiske) og dels gælder den som første Del 
af den fuldstændige eller udvidede juridiske Eksamen, eller hvad 
den nu skal kaldes. Man kan derfor med Kendskab til den al- 
mindelige Gang i Eksamensforberedelserne ved Universitetet ret 
roligt gaa ud fra, at Bestemmelsen om at benytte den som første 
Del af statsvidenskabelig Eksamen for et ikke ringe Antal Kandi- 
daters Vedkommende først vil blive fattet, efter at den er absolveret. 
Hvis Kandidaten har gode Karakterer til første Del og tilmed 
under sit juridiske Studium ogsaa har syslet ganske smaat med 
de økonomiske Fag, vil han ikke saa let lade sig afskrække af den 
korte Tid, der er levnet ham til anden Del. I værste Tilfælde 
véd han, at et uheldigt Udfald af Eksamen i et enkelt af de ikke 
talrige økonomiske Fag ikke faar nogen altfor stor Indflydelse paa 
Eksamensresultatet. Det solide juridiske Rygstød gør ham tryg. 

Ifald Reformen gennemføres, vil altsaa den dominerende 
Stilling, som det rent juridiske Element allerede indtager indenfor 
det rets- og statsvidenskabelige Fakultet, være blevet endnu mere 
overvældende. De økonomiske Fag ville koiAme til at indtage 
den mere end beskedne Plads som fire ufuldstændige Halehvirvler 
befæstede paa Spidsen af den almindelige juridiske Hvirvelsøjle. 

Der er derfor al mulig Grund til at støtte Herr Frederiksen 
i hans Advarsel mod den paatænkte Foranstaltning og i hans 
Anstrengelser for at faa noget sat igennem, hvorved den formelle 
juridiske Uddannelse trænges i Baggrunden, og Hovedvægten 
bliver lagt paa en grundig Tilegnelse af Økonomiens og Statistikens 
Teorier og Metoder og et lige saa grundigt positivt Kendskab til 
det virkelige økonomiske Liv, der leves rundt om os. Derimod 
vil Enigheden mellem dem, der staa paa dette Standpunkt maaske 
ikke blive af saa lang Varighed, naar man skal til at bestemme 
den positive Vej, ad hvilken Maalet skal naas. Hr. F. har i 
denne Henseende opstillet en Undervisningsplan, som byder Kritiken 
altfor mange saarlige Punkter. Han gør vel for Planens Ved- 
kommende den Restriktion, at den kun skal være en løs Skitse* 

ikke et endeligt Forslag, og at et saadant først bør fremkomme 
som Resultat af Samarbeiden mellem praktiske Fagmænd og Pro- 
fessorerne. Men det maa dog være Meningen, at om end ikke 
Detaillerne, saa i alt Fald Hovedtrækkene i Planen skulle gennem- 
føres; ellers var der jo ingen Grund til at opstille den. 

Planen gaar ud paa, at der gives et étaarigt forberedende 
Kursus, der afsluttes med en Prøve i Matematik og Bogholderi; 
derefter følger en praktisk-teoretisk Uddannelse, hvis praktiske Del 
foregaar successive paa et administrativt Kontor, et Bogholderi- 
kontor under Trafikvæsenet, et statistisk Kontor, et Forsikrings- 
kontor, et Bank- Veksellerer- eller almindeligt Forretningskontor. 
Det teoretiske Fagkursus sluttes med en Prøve, og denne omfatter 
foruden endel Fag, der trods fremmedklingende Navne svare til, 
hvad der nu benævnes Nationaløkonomi, Statistik, Finansvidenskab, 
Statsret, Historie o. s. v., endvidere statistisk Teknik, Forsikrings- 
teknik, Bankteknik og Trafikvæsenets Teknik. 

Hvad der i denne Plan kalder Kritiken frem er — foruden 
den vistnok lidt overdrevne Betydning, der især i den nærmere 
Forklaring af Planen tillægges Bogholderikendskabet, — navnlig 
de forskellige „Tekniker *, hvori der skal aflægges Prøve, og den 
Forbindelse, hvori Universitetsstudiet er sat med et praktisk Kontor- 
arbejde, som væsentlig kun kan udøves i rent private Forretninger. 
Fejlen ligger dels i nogen Uklarhed med Hensyn til Uddannelsens 
Formaal, dels i Mangel paa praktisk Kendskab til Kontorarbejdets 
Natur, der bringer F. til at tillægge det uddannende Betydning i 
Retninger, hvor en saadan ikke er tilstede. 

Hvad Uddannelsens Formaal angaar, karakteriseres den et 
steds med disse Ord: „Formaalet er at uddanne Statistikere og 
Økonomer (Bank- og Kredit-kyndige, Forsikrings-kyndige, Finans- 
og Skattekyndige) a men rundt i Afhandlingen findes desuden 
spredte Bemærkninger, der nærmere skulle angive, hvad Tanken 
er. Der tales flere Steder om en Faguddannelse, og til Støtte 
for den stærke Vægt, der lægges paa Bogholderiet, siges der, at 
„Økonomi er kun Bogføringskundskab i videre Forstand. Økonom 
er den, der gennem Studiet af sit Bogholderi kan konstatere Status 
og drage Slutninger med Hensyn til Fremtiden \ Disse Ord kunne 
i alt Fald opfattes, som om Forfatteren ikke forstod at drage den 
rette Grænse mellem Privatøkonomi og Samfundsøkonomi, mellem 
hvad der forlanges af en forstandig Forretningsmand og dygtig 
Kontorist, og hvad der kræves af den, der skal have Indsigt i 

Samfundets Husholdning, i de Love, hvorefter Værdiernes Pro- 
duktion, Forbrug, Omsætning og Fordeling mellem de forskellige 
Samfundsklasser retter sig. Sagen er nu den, at der i Virkeligheden 
ingen Tvivl er om, at Forf. forstaar at vurdere denne Forskel, 
men Udtrykket er uheldigt og vildledende og udspringer af en for 
stærk Trang til stadigt at ville drage det praktiske i Forgrunden 
som Reaktion mod en formentlig Overvurdering af det teoretiske 
Studium. Paa samme Maade fremkalder den stadige Hævden af, 
at Uddannelsen skal være en Faguddannelse, i Forbindelse med 
Opregningen af forskellige Fag (Bankteknik o. s. v.) og den prak- 
tiske Kontorvirksomhed, som han gør til Led i Undervisningen, 
maaske mod Forfatterens Vilje, den Forestilling, at han tilstræber 
at gøre Studiet til en direkte Forskole for praktisk Forretnings- 
virksomhed. 

Dette lader sig ikke gøre. Ikke alene fordi selvfølgelig ingen 
tænker paa at indføre en ny Art af Lavstvang, der skulde gøre 
Adgangen til Virksomheder som Købmand, Bankier, Leder af eller 
Funktionær i Bank- og Assuranceforretninger o. s. v. afhængig 
af et Universitetsstudium, men ogsaa forctø man i det hele ikke 
maa tabe af Syne, at Universitetet er en videnskabelig Højskole, 
og at det er dets Opgave at være det. Dette maa fastholdes selv 
om man nok saa meget kan ønske, at Afstanden mellem Univer- 
sitetets og det praktiske Livs Mænd, mellem Akademikerne og den 
ikke akademiske Befolkning bliver betydelig mindre end den er 
for Tiden. Naturligvis er det ikke saaledes at forstaa, at det kun 
er Universitetets Opgave at uddanne Videnskabsmænd, men saaledes 
at den Uddannelse, Universitetet giver, skal være af videnskabelig 
Natur, og at overalt hvor Universitetsuddannelsen skal være 
Gennemgangsled til Opnaaelsen af praktiske Livsstillinger, er det 
fordi der til Virksomheden hører en egentlig videnskabelig Ud- 
dannelse, enten det nu simpelthen følger af Sagens Natur eller 
Statens Lovgivning kræver det. Med de fleste praktiske Forret- 
ningsvirksomheder og deriblandt den af F. særligt fremhævede 
Bankforretning — om Assuranceforretningen skal jeg af Mangel 
paa Kendskab ikke udtale mig — er dette nu ikke Tilfældet. 
Den rent praktiske Uddannelse staar her ubetinget i første Række. 

Naturligvis er det i højeste Grad ønskeligt, at Forretnings- 
manden ved Siden af sin praktiske Færdighed ogsaa ad teoretisk 
Vej har erhvervet sig en omfattende positiv Kundskab til sit Fag 
og desuden helst saa meget som muligt af sin Tids Dannelse, og 

det samme gælder om Landmanden, Fabrikanten, Haandværkeren 
o. s. v., men det er naturligt, at hvad der i denne Henseende gaar 
ud over de almindelige Skolekundskaber, regulært erhverves i særlige 
Fagskoler, Handelsskoler, Landbrugsskoler, tekniske Læreanstalter 
o. s. v. — Overfor disse Skoler har Universitetet den store Betydning, 
at det for en væsentlig Del skal levere Lærerpersonalet til dem. 
I det hele er det jo som Lærere for Befolkningen, at en ikke ringe 
Del af de fra Universitetet udgaaede skulle søge deres fremtidige 
Livsvirksomhed, og det er at haabe, at Universitetet mere og mere 
bliver sig bevidst, at en af dets vigtigste Opgaver er at uddanne 
Folk, der ville og kunne sprede Oplysning over Landet. Herr 
Frederiksen citerer i Slutningen af sin Artikel til Støtte for sine 
Anskuelser nogle Udtalelser af Prof. W. Scharling . om Forholdet 
mellem Universitetet og Befolkningen og om Universitetets Betydning 
for Landets materielle og aandelige Trivsel. Jeg kan ikke se, 
at der i disse Udtalelser tages Sigte paa andet end netop dette 
Oplysningsværk. 

Formodentlig har Hr. Frederiksen imidlertid ikke i første 
Række tænkt paa de Forretninger, han nævner (Banker o. s. v.), 
og han vil kunne sige, at den statsvidenskabelige Universitetsud- 
dannelse i alt Fald bør indrettes saaledes, at den kan tjæne som 
Gennemgangsled ikke alene for videnskabelige Nationaløkonomer 
og teoretiske og praktiske Statistikere, men ogsaa for en Mængde 
administrative Embedsmænd baade under Finans- og Indenrigs- 
ministeriet, og man kunde tilføje for en Del praktiske Politikere, 
og at de nævnte Embedsmænd ikke alene kunne nøjes med 
teoretiske Kundskaber, men at man af dem kan fordre et virkeligt 
Kendskab til det økonomiske Liv. Det er om dette deres Embeds- 
virksomhed kommer til at dreje sig; det er derom de baade ville 
komme til at træffe administrative Foranstaltninger og forberede 
Lovforslag. Og uden praktisk Kendskab dertil vil Embedsvirk- 
somheden baade i den ene og den anden Retning selvfølgelig 
blive mangelfuld. En saadan Betragtning vil ubetinget være rigtig, 
og dertil kommer endnu, at selv for den, der alene dyrker Økonomien 
som Videnskab, vil et rent teoretisk Studium være utilstrækkeligt, 
og Kendskab til det virkelige Liv nødvendigt. 

Vanskelighederne ligger blot i at finde en Vej, ad hvilken 
det praktiske Kendskab kan erhverves, og særligt at udfinde, hvor- 
iedes det kunde ske før Universitetsstudiernes Afslutning. Navnlig 
hvis man vil stille denne Fordring, kan det være, at den vil vise 

sig overordentlig svær at tilfredsstille. Kan den Kommision, der 
eventuelt vil komme til at behandle Eksamensspørgsmaalet, anvise 
en Vej, ad hvilken et paa Selvsyn grundet Kendskab til det prak- 
tiske Liv kan erhverves af de studerende, maa man være den 
taknemlig. Men den af Hr. Frederiksen i hans Plan anviste Vej 
fører ikke til Maalet. Først og fremmest fordi det ikke staar i 
Universitetets Magt at bringe Planen til Udførelse. Banker og 
AssuraAceforretninger, Veksellerer- og Handelsforretninger ere med 
én Undtagelse (Livsforsikringsanstalten af 1871) private Entrepriser. 
Det vilde derfor afhænge af de vedkommende Direktørers og 
Principalers gode Vilje, om de vilde optage de studerende som 
Volontærer paa deres Kontorer, og som Regel vilde de ikke indlade 
sig derpaa. Hvad Trafikvæsenet angaar har man ganske vist 
Statsbanerne, der ere en offentlig Institution, hvis Bogholderkontorer 
det kunde paabydes at optage dem. Men om disse Kontorer gælder 
rigtignok i endnu høiere Grad end om Forretningskontorerne 
Hovedindvendingen, nemlig at de ikke dér vilde kunne lære noget, 
der har Betydning for deres Uddannelse. 

Det, som de skulde erhverve sig, var jo et paa Selvsyn 
grundet Kendskab til det økonomiske Liv. Ser man bort fra 
Produktionsvirksomheden (Landbrug, Haandværk og Industri), fra 
Forholdet mellem Driftsherre og Arbejder o. s. v., som de paa den 
foreslaaede Omvandring fra Kontor til Kontor selvfølgelig slet ikke 
fik noget Indblik i, er der den Hage ved Sagen, at ikke engang om 
de Forretninger, paa hvis Kontorer de successive kom til at arbejde, 
vilde de faa noget virkeligt at vide. Skulde man i Korthed ud- 
trykke, hvad det for den statsvidenskabelige studerende kom an 
paa at faa at vide med Hensyn til saadanne Forretninger, maatte 
man sige, at det gælder om at vide: hvilke Dispositioner der træffes, 
hvorfor de træffes, og hvorledes de bringes til Udførelse. Men et 
Indblik heri faar man ikke ved i nogle Maaneder at beskæftige 
sig med ganske underordnet Kontorarbejde. Og det følger 
af sig selv, at de Forretnings- og Kontorchefer, der indlod sig 
paa at antage de statsvidenskabelige Studenter som Volontærer, 
ikke vilde betro disse med Forretningerne ganske ukendte unge 
Mennesker, der om nogle faa Maaneder atter skulde forlade dem 
for at vandre over til andre Kontorer, andet end det mest under- 
ordnede mekaniske Arbejde. Naar den toaarige Vandring var af- 
sluttet, vilde Studenterne fra den medbringe nogen — ikke megen — 
Øvelse i elementær Regning og Behandling af skriftlige Arbejder, 

men af Forretningskendskab intet eller en forsvindende lille Dosis, 
som de langt lettere kunde have hentet sig fra faa Maaneders 
Studium af nogenlunde forstandigt affattede Haandbøger. Noget 
anderledes stiller det sig med Arbejdet paa et af de statistiske 
Bureauer, fordi der her kunde være Tale om at paalægge Cheferne 
som Embedspligt at give de studerende Vejledning i statistiske 
Arbejders Udførelse, eller man kunde maaske tænke sig, at denne 
Vejledning med Benyttelse af Bureauernes Materiale kunde foretages 
af Professoren i Statistik. 

Sammenligningen med det lægevidenskabelige Studiums Ord- 
ning og „de medicinske studerendes Vandring fra Klinik til Klinik" 
holder af flere Grunde ikke Stik. Hospitalerne ere offentlige In- 
stitutioner og ifølge deres Organisation indrettede paa at have de 
medicinske Studenter som Volontærer. Hospitalsafdelingernes Over- 
og Reservelæger og Lederne af forskellige private Kliniker føle det 
som deres Pligt — for manges Vedkommende ligefrem i Kraft af 
deres Stilling som Universitetslærere — at undervise og vejlede de 
studerende, og det, som disse lære under deres Hospitalsuddannelse, 
er ikke noget, der — saaledes som det mekaniske Kontorarbejde — 
ligger deres øvrige Studium fjærnt. Og naar man betragter det 
i Lyset af deres kommende Livsstilling, saa er det, de nu lære, 
netop det samme, som de i denne Stilling skulle udføre: at 
diagnosticere og behandle Sygdomme. 

Men selv om den foreslaaede Plan ikke egner sig til at danne 
Grundlag for Ordningen af Studiet, har Hr. Frederiksens Artikel 
derfor alligevel ikke været unyttig. Hovedhensigten med den var 
dog at fremkomme med en Advarsel mod en Reform, der ofrede 
den økonomisk-statistiske Uddannelse paa den altopslugende Juras 
Alter. At Advarselen fremkom, før Reformen forelaa som en 
fuldbyrdet Kendsgerning for Offentligheden, var naturligt og nød- 
vendigt, og hvis man kan gøre sig Haab om, at Sagen vil blive 
taget op til fornyet Overvejelse og Drøftelse, vil meget være opnaaet. 

Emil Meter. 

Valgslægtskaberne. 

Det var tidligt Goethes Plan, i Fortsættelsen af „Wilhelm 
Meisters Lehrjahre* at indskyde en Række Noveller, der fra for- 
skellige Sider skulde belyse den Grundstemning, han da følte som 
den dybeste i Menneskelivet: Forsagelsens, Afkaldets. Han nærmede 
sig da de 60 Aar. Han sammenlignede nu, som da han skrev 
„Werther", Menneskesjælens Attraa og Længsler med det opnaae- 
lige. Nu som da saa han Lidenskabernes Naturmagt brydende 
sig imod Samfundsordenens Skær. Nu som da fulgte han dens 
Bølgegang med en Sympati, som den findes hos den, der selv har 
kendt den; dog Helhedsindtrykket er ikke mere ungdommelig For- 
tvivlelse, men vemodig Forvisning om Afkaldets Uundgaaelighed. 

Snart viste det sig imidlertid, at Novellen, som den groede i 
hans Sind, blev altfor omfangsrig til „Wilhelm Meisters Wander- 
jahre", og at den udviklede sig til et mægtigt Hele for sig. Den 
blev da ogsaa færdig mange Aar før „Wanderjahre", ligesom den 
kom til at staa himmelhøjt over dette Værk. 

Elementer dertil i Goethes Sind vare disse: Han havde 1771 
o: 38 Aar før Romanen udkom, paa en Rejse i Elsass besøgt 
Ottiliebjærget, hvor efter Sagnet en smuk og from ung Komtesse 
havde trukket sig tilbage fra Verden og hvor et Kapel endnu bar 
hendes Navn. Derfra Navnet paa Heltinden, derfra Motivet med 
Kapellet og det døde Legemes Undergerninger. Goethe var der- 
næst i Aaret 1807 til Trods for sine 58 Aar bleven hæftigt elsket 
af to unge Kvinder, Bettina Brentano og Minna Herzlieb. .Han 
synes at have næret en lidenskabelig Kærlighed til den sidste, den 

samme, til hvem de fleste af hans Sonetter er rettede. Dog ikke 
af dem — legende, anakreontiske som de er — kan det ses, hvor 
lidenskabeligt Goethe i disse Aar har følt, og hvilket dybtgaaende 
Studium af Lidenskaber han har anlagt og gennemført. 

For ham er den Tiltrækning, det ene Menneske føler for 
det andet — den gensidige Tiltrækning — nu en Naturnødvendig- 
hed, en dæmonisk Magt, der virker med lovbunden Magi. Og idet 
han finder den paa de lavere Naturtrin allerede i Stoffernes ke- 
miske Tiltrækning og Udstødning af hverandre, er det, han op- 
tager Ordet Valgslægtskaber, som den svenske Fysiker Torbern Berg- 
mann omtrent en Snes Aar tidligere havde indført. 

Lokalet, der optager saa stor en Plads og har saa stor en 
Betydning, tog han fra Slottet Wilhelmsthal ved Eisenach, grundet 
af Karl August. Her findes den skildrede prægtige Have, de tre 
Fiskeparke og Ottilies Yndlingsplads. Han benyttede her i stor 
Stil Naturomgivelserne, ikke for paa vore Dages Vis at fremhæve 
deres Indflydelse paa Menneskets Udvikling, men omvendt, for paa 
dette Omraade, Havekunstens, Bygningskunstens, Ingeniørviden- 
skabens, at stille Menneskets Herredømme over Naturen udenfor 
det i Kontrast til Menneskets Underkastelse under Naturen i det. 

Intet af Goethes større Arbejder er komponeret som dette, 
intet, slet intet, har en saa dybsindig og gennemført om end 
skematisk Komposition. 

Episk Komposition er saa lidet som dramatisk ellers Goethes 
Styrke. I „Wilhelm Meister" som i „Faust" findes ingen stræng 
Sammenhæng, ingen udpræget Enhed. Det beror maaske især 
paa, at Goethe var for lang Tid om sine Arbejder, som andre for 
kort. Han havde, ligesom i Forudfølelsen af et usædvanligt langt 
Liv, ingen Hast med at gøre noget færdigt, lod sit Arbejde ligge, 
tog det fra Tid til anden frem igen, skød andre Arbejder ind 
imellem, fuldendte sent, ofte skødesløst. Han minder i dette Punkt 
en Smule om en Aand, en af Jordens største, hvem han ellers i 
ingen Henseende ligner, Michelangelo, der paa Grund af en heroisk 
Selvkritik lod de fleste af sine Arbejder staa ufuldførte. 

„Valgslægtskaberne* bestaa af to lige store Dele, hver ind- 
delt i 18 Kapitler og her findes imellem de to Dele en Mængde 
paralleliserende Træk af symbolsk eller allegorisk Natur. Det er- 
indrer næsten om Kompositionsmaaden af Dantes Divina commedia. 
Værket har desuden en stræng, næsten rigoristisk Motivering, om- 
hyggelig, fin, opmærksom paa hver Enkelthed. Det er noget hos 

Goethe ganske nyt. Der er næppe noget, Goethe tidligere for- 
smaaede som dette. Tag et saadant Grundspørgsmaal som det: 
Hvorfor forlader Faust Gretchen? Goethe lader det staa uløst 
hen. Her er som et eneste, ubrødeligt sammenvævet Net, hvor 
hver Maske føjer sig ind i de andre. 

Kun maa det bemærkes, at Værket indeholder en Art En- 
klave. Goethes Lyst til at retardere Afgørelsen har gjort, at den 
første større Halvdel af anden Del, næsten en Tredjedel af det 
hele Værk, er i denne Bredde overflødig. Var den sammentrængt 
paa en Snes Blade, saa vilde Bogen ikke blot være hvad den er, 
et Mesterværk, men ogsaa et for den store Mængde højst under- 
holdende og spændende Værk. 

Goethe har her efter sine ældre Aars Vis søgt det typiske. 
Det foresvævede ham stadigt i hans videnskabelige Forskninger, det 
sysselsatte ham ogsaa i hans digteriske Virksomhed. Ikke saaledes 
at forstaa, at han her skulde have ringeagtet eller overset det in- 
dividudle. Tvært imod. Men han vil fremstille et blivende Grund- 
forhold, og idet han fordyber sig i det enkelte Tilfælde saa liden- 
skabeligt, som var det det eneste af sin Art i Verden, støder han 
paa Ejendommeligheder* der ikke er enestaaende, men som synes 
at høre visse Former af fællesmenneskelig Udvikling til og vover 
da at antage Tilstedeværelsen af Naturlove. 

Medens Goethe i „Werther* selv er ligesom med i Liden- 
skabernes Stormløb, ser han her ned paa deres Liv som paa Stoffernes 
Virken i et Laboratorium. Skøndt denne Roman, den eneste, 
Goethe har skrevet om en gennemgribende Idé, drejer sig om 
Ægteskabet, saa behandler den dog dette nærmest fordi Sammen- 
stød indenfor Privatlivet var dem, Goethe bedst forstod, men 
drejer sig i Grunden om enhver Kollision, hvori Naturmagten i 
Mennesket kommer med bestaaende menneskelige Forhold. 

Han dømmer ikke her, han tænker kun, og tænker aldrig 
kristeligt eller sædeligt, men i Overensstemmelse med en hemme- 
lighedsrig Naturpanteisme. 

'Forholdene ligge i Romanen fra først af saa gunstigt som 
muligt. Vi se et Ægtepar af høj Stand, sundt og rigt. Han og 
hun have tidligt følt sig dragne mod hinanden; men de blev skilte 
ved ydre Magter. Begge have de været gifte før, han med en 
meget ældre Kvinde, hun med en hende ligegyldig Mand. De 
blive begge fri. Eduard trænger ind paa Charlotte for at opnaa 

hendes Samtykke til et Ægteskab dem imellem; hun vægrer sig 
længe. Da hun endelig giver sit Minde, synes deres Livs Fot- 
maal naaet. 

Det er nu hendes Ønske, at de skulle leve ene og helt for 
hinanden; hun sender sin eneste Datter bort, hun ijærner sin Niece 
Ottilie. De lægge begge Planer til et Liv i gensidig Underhold- 
ning, foreløbigt vil de af hans Rejsedagbøgers spredte og forvirrede 
Blade gøre noget helt og smukt. De musicere i Forening, musi- 
kalske som de begge er. Eduards Fløjtespil er uregelmæssigt som 
hans hele Væsen, snart altfor ilende, snart altfor langsomt; det 
lykkes imidlertid den kunstfærdigere Charlotte at ledsage ham 
saaledes, at Tempoet i det hele bliver det rette, selv om enkelte 
Passager komme ud af Takt. Han læser endelig gærne højt og 
han har den lille Særhed, at han ikke kan taale, man kigger ham 
i Bogen. 

Eduard ønsker at se sin Ungdomsven, Kaptajnen, i Besøg 
hos dem. Charlotte sætter sig derimod, har en Forudfølelse af, 
at en Ulykke deraf kunde opstaa« Han beraaber sig paa deres 
Udvikling, deres Selvbevidsthed. Hun: Bevidstheden er intet til- 
strækkeligt Vaaben. 

Karaktererne er disse: Charlotte værdig og fin; man tænker 
sig hende høj, dog fyldig, ganske den store Dame; modtagelig for 
stærke Indtryk, men med fuldendt Selvbeherskelse og stor Fornuft. 
Eduard er urolig, lidenskabelig, en Kunstnernatur, forkælet i sit 
første Ægteskab med den adskilligt ældre Hustru, vant til aldrig 
at nægte sig noget, ude af Stand til Resignation og med et ømt 
Punkt i Sjælen, et Punkt, der ligesom altid bløder. 

Han plager ; hun indvilliger da modstræbende i Kaptajnens 
Komme. 

Her indføres Mittler, en af Bogens Grundtanke fordret 
Figur. Det vilde til alle Tider være let at finde virkelige Personligheder, 
der kunde staa Model til en Skikkelse af denne Art; men som den 
er, er den dog altfor abstraheret ud af alle reelle Forhold. Han 
er Ægteskabsfanatikeren som saadan. Først har han været Præst, 
senere drevet juridiske Studier. Nu opholder han sig ingensteds, 
hvor der ikke er noget at udjævne eller hjælpe paa mellem Ægte- 
folk. Da alt her staar saa godt til, fjærner han sig derfor straks. 

Kaptajnen kommer; Charlotte søger i al Stilhed at ijærne 
ham ved at forskaffe ham en Ansættelse. Han viser sig at være 
lutter Takt og Hensyn, en praktisk Mand, dygtig, verdensklog, 

ærlig. Eduard vil gøre sig hans Ævner nyttige med Hensyn til 
Godsets Forbedring og Forskønnelse. Kaptajnen vil fremfor alt 
ikke forbitre Charlotte Glæden ved hendes Anlæg i Haven. 

Den første Følge af hans Komme er imidlertid den , at 
Charlotte bliver ensommere, da de to Mænd saa stadigt ere sammen. 
Han fjærner ufrivilligt Eduard fra hende. 

Den fjærde Hovedperson, Ottilie, indføres nu; først i Omtale. 
Hendes Indtræden i Romanen forberedes ved Breve fra en for 
hende begejstret Lærer ved den Opdragelsesanstalt, i hvilken hun 
befinder sig. Saaledes lære vi at kende hendes stilfærdige Væsen, 
hendes Maadehold i Spise og Drikke, hendes lidt skrøbelige Hel- 
bredstilstand, idet hun jævnligt har Hovedpine i den venstre Side 
af Hovedet. Gennem en Mængde smaa portrætagtige Træk frem- 
hæves Karakteren med Tydelighed. Ottilie skriver langsomt og 
stift, med en Barnehaand; hun forstaar intet, som ikke følger 
umiddelbart af det foregaaende; men faar hun alle Mellemled givne, 
saa begriber hun endog det vanskeligste. Præmier vinder hun 
ikke i Skolen, hun har Ævner, men ingen Færdigheder. Hendes 
Ynde røber sig indirekte i den lidenskabelige Interesse, hun ind- 
gyder Læreren. Man ser, han agter endog paa det ringeste betegn- 
ende Træk hos hende, saaledes paa den ejendommelige afværgende 
Gebærde, hun undertiden har. 

Medens Eduard efter sit hele Naturel er uden udviklet 
Ordenssans, er Kaptajnen, som altid arbejder med et øjeblikkeligt 
Formaal for Øje, en Ordenens Mand. Under hans Ledelse oprettes 
i Slottet et Arkiv; alle Papirerne ordnes. Der oprettes endvidere 
Anstalter til forulykkedes Redning og et Husapothek. Dette sidste 
giver Anledning til en længere Samtale om Grundbegreber i Fysik 
og Kemi, i hvilken Kaptajnen fører Ordet. 

Dens Indhold er dette: Beslægtede kalde vi de Stoffer og 
Naturer, der, naar de træffe sammen, hurtigt gribe og gensidigt 
bestemme hinanden. Det er Natur- eller Aands-Slægtskab. Men 
interessante blive disse Slægtskaber først, naar de bevirke Ad- 
skillelser, Skilsmisser. Kemikeren er Skillekunstner. Navnet Valg- 
slægtskab er dannet, fordi det ser ud, som blev ét Forhold fore- 
trukket for et andet: Naar Kalksten bringes ned i fortyndet 
Svovlsyre, griber denne Kalken og forenes med den til Gibs. Den 
luftige Syre udskilles. — Stakkels Luftsyre! udbryder Charlotte. — 
Det kommer kun an paa den selv, lyder Svaret, saa kan den for- 
ene sig med Vand til Mineralvand og som Mineralkilde vederkvæge 

sunde og syge. — Fra sit moralske Standpunkt indvender Char- 
lotte, at det ikke er Valg, ikke en Gang Naturnødvendighed, men 
Lejligheden, der skaber Forhold, saa vel som den skaber Tyve. 
Hun glemmer, at Naturnødvendighed skaber Lejligheden. 

Samtalens Resultat er for Læserite dette: Vi se Menneske- 
livet foretegnet paa Naturens lavere Stadier. Vi se i Naturdybet 
disse Stoffer, disse Væsener, der ikke er levende og der synes liv- 
løse, inderst inde altid beredte til at træde i Virksomhed. 

Ottilies Ankomst gør Forandring i Beboelsesforholdene. 
Eduard og Kaptajnen tage nu Ophold i Slottets ene Fløj, Char- 
lotte og hun i den anden. Ottilie er lidet meddelsom, Eduard 
finder hende underholdende. Hun spiser og drikker vedblivende 
for lidt, men ser ikke desmindre saa godt ud, at hun er Mænd- 
ene en Øjenstrøst; hun sammenlignes med Smaragden, er god og 
sund for Øjnene som den. Ejendommelig er hendes Tjænstvillig- 
hed, der, naar det ikke forhindres, stiger til Tjænstagtighed ; hun 
tager alting op for andre, selv for Mændene. 

De to Herrer lægge nye Planer og indføre nye Forbedringer. 
I Landsbyen gennemføres en schweizersk Renlighed. For ikke at 
have den fuld af omstrejfende Tiggere, iværksættes den pudsige 
Idé, at Pengebeholdninger nedlægges i Landsbyens yderste Huse, 
saa trængende vejfarende først faa Understøttelse ved Udgangen 
af Byen. 

Smaa fine Træk (som det, at Kaptajnen glemmer at trække 
sit Ur op) vise den almindelige Optagethed og Adspredthed. Man 
glemmer Tiden under en Følelse af gensidig Velvilje og sjælden 
Lykke. Charlotte havde i sin Tid ladet Moshytten gøre snæver, 
egentlig kun til to; den første Samtale i Bogen drejer sig derom 
og udviser, at den ligefuldt kan rumme tre, ja fire. Nu er man 
for første Gang fire i Moshytten. 

Eduard begynder at beundre Ottilie, at bære Kærlighed til 
hende. Der er Ømhed i hans Væsen overfor hende; han beder 
hende f. Eks. aflægge en Medaillon, hun bærer, for at den ikke 
en Gang ved et Tilfælde skal blive trykket mod hendes Bryst og 
give Anledning til Udvikling af en forfærdelig Sygdom. (Man ser, 
at Forestillingen om denne Mulighed levende har sysselsat Goethe; 
ti det samme Motiv er som tragisk benyttet i „ Wilhelm Meister*.) 
Eduards og Ottilies Hænder mødes, „de to skønneste Hænder, 
nogen nogensinde havde set*. Han beder hende bestemme Be- 
liggenheden for det nye Hus, han vil opføre. Det skal grund- 

lægges paa Charlottes Fødselsdag, som Eduard vil fejre for senere 
at kunne festligholde Ottilies. 

De to rykke fra nu af hinanden stedse nærmere, og det 
skøndt deres Vaner er stærkt forskellige; hun holder kun af Op- 
holdet i Huset, han føler sig bedst tilpas i frisk Luft. . Men den 
indre Overensstemmelse imellem dem præger sig i deres Samliv. 
Naar han læser højt, ser hun med i Bogen, og det generer ham 
ikke. De spille sammen og harmonere i hver Takt, trods hans 
uregelmæssige Spillemaade. De andre se derpaa som paa to gode 
Børn, der have Glæde af hinanden. — Ogsaa de to andre spille 
nu sammen. 

Grundstenen lægges. Talen, som den unge Mursvend i den 
Anledning holder, har et direkte Forhold til Bogens Idé. Denne 
Grundsten, siger han, kunde nedlægges uden videre; den vilde 
hvile ved sin egen Tyngde uden Kalk : „Men dog skal ikke Kalken 
mangle som Bindemiddel; ti som Mennesker, der af Naturen er 
hinanden hengivne, holde endnu bedre sammen, naar Loven kitter 
dem til hinanden, saaledes blive ogsaa Stene, hvis Form passer 
sammen, forenede endnu bedre ved disse bindende Kræfter". 

Det er Bogens Problem, dette, om Lovens Sammenkit ten 
styrker den naturlige Hengivenhed. 

Svenden tømmer Glasset paa Herskabets Vel, og kaster det 
op i Luften for at det skal slaas i Stykker, men det fanges af en 
af de tilstedeværende, og man fornemmer det som et uvist Varsel, 
at dette Glas med Husherrens sammenslyngede Cifre E og O 
(Eduard Otto) forbliver helt. 

Mittler ankommer og holder en begejstret Tale til Ægte- 
skabets Ære: det er Begyndelsen til al Kultur og Toppunktet af 
al Kultur; den, der angriber det, angriber Grundvolden for alt 
sædeligt Samfund. Det maa være uopløseligt, ti det bringer saa 
megen Lykke, at hvad individuel Ulykke det anretter, er for intet 
at regne derimod. Ja, hvad vil man tale om Ulykke! al denne 
Ulykke er kun Utaalmodighed. At det tit er ubekvemt, er netop 
godt og en Grund mere til at holde det i Agt. Som mange i 
Ægteskabet ønske sig fri, saaledes vilde mange gærne være Sam- 
vittigheden kvit, med hvilken vi ogsaa ere gifte. 

Mittler forjages ved en Greves og en Baronesses Ankomst, 
med hvem han ikke vil træffe sammen; de udgøre nemlig aande- 
ligt hans Modpol, udgøre det ogsaa i Værkets Økonomi. 

Greven og Baronessen have længe været i Forstaaelse med 
hinanden, men de vare begge gifte. Saa opnaaede Baronessen 
Skilsmisse. Men Grevens Hustru vil ikke give sit Minde til Op- 
løsningen af hans Ægteskab. Derfor kunne de to elskende kun 
tilbringe Somrene sammen. De komme hvert Aar nøjagtigt paa 
Klokkeslet begge kørende ad hver sin Vej til det Slot eller den 
Herregaard, hvor de have sat hinanden Stævne. I Aar samles de 
her, hvor de begge er lige yndede for deres gode Tone, frie Natur- 
lighed og høje Anstand. 

Greven udvikler den Tanke, at vi i Reglen undres altfor 
meget over Hjærternes Ophøren med at stemme overens. Det er 
den almindelige Lystspilslutning — Giftermaalet som alle Tings 
Ende — der har forvirret vore Begreber. Ganske vilkaafiigt lade 
vi da først som om de jordiske Forhold var varigere end de er, 
og undres saa over deres Foranderlighed. Ægteskaber burde efter 
hans Anskuelse indgaas paa et Tidsrum af fem Aar med Ret til 
Fornyelse. Uopløseligt burde Ægteskabet i det højeste være som 
tredje Ægteskab, hvor endda begge Parter skulde have gjort Er- 
faringer i den Retning fulde to Gange før. Institutionen har, siger 
han, noget tølperagtigt ved sig; den fordærver de fineste og øm- 
meste Forhold ; dens plumpe Sikkerhed er grim og demoraliserende. 
Hans Tanke er med andre Ord, at Ægteskabet som Institution 
enten er unyttigt (som Kalken mellem Grundstenene) eller skade- 
ligt (som en Sammentvingen af to hinanden flyende Kræfter ejler 
Stoffer). 

Samme Aften erfarer nu Charlotte Sandsynligheden af at 
Kaptajnen faar en Ansættelse, der kalder ham bort fra dem. Det 
er et Tordenslag for hende, og hun maa skjule sin Lidenskab, sin 
Fortvivlelse under ydre Ro. 

Imedens iagttager Baronessen med Uvilje den gensidige Til- 
trækning mellem Eduard og Ottilie. Hun er helt, paa Charlottes 
Side i Kraft af de gifte Kvinders ubevidste Forbund mod de ugifte. 
Hun under desuden ikke Ottilie en Mand som Eduard. 

Fortællingen er nu naaet til det Punkt, hvor enhver af de 
to Ægtefæller er ganske opfyldt af en anden end deres Ægtefælle. 
Og fra dette Holdepunkt føres nu Begivenhedernes Gang videre 
med lige stor Finhed og Dristighed i den sjælelige Motivering. 

Sent paa Aftenen have Eduard og Greven en Samtale. 
Den nyankomne Greve priser Charlottes Skønhed, især Skønheden 
af hendes lille Fod; han mindes med Begejstring, hvorledes hun i 

tidligere Dage straalede ved et Hof. Saa beder han Eduard lede 
ham til Baronessens Værelse: han har endnu ikke set hende alene 
og har efter lang Adskillelse meget at sige hende. 

Efter at have ledsaget den forelskede Greve bliver Eduard 
et Øjeblik staaende nær Charlottes Dør; han fristes til at banke 
paa. Hun har grædt og har bortsendt sin Kammerjomfru. Hun 
indlader hanu Og nu indtræder en Art gensidig Forveksling: den 
frugtesløse Attraa til en fraværende foregøgler dem begge et andet 
Billede. 

Næste Dag faar Eduard et Manuskript i Afskrift tilbage tra 
Ottilie; i dets Slutning genkender han med Forbavselse sin egen 
Haand, som hun har antaget. En Erklæring og et første Favntag 
følger. Eduard har derefter næppe Selvbeherskelse nok til under 
den almindelige Samtale at skjule sin Lidenskab. 

Men samtidigt med, at det første egentlige Møde har fundet 
Sted imellem Eduard og Ottilie, have — symmetrisk, parallelt 
som i et gammeldags Skuespil — Kaptajnen og Charlotte følt sig 
uimodstaaeligt dragne til hinanden. Jollen, hvori de sidde, er 
løben paa Grund ; han har baaret hende i Land fra Baaden, og mellem 
dem er vekslet det første og — sidste Kys. 

Ti Karaktererne reagere forskelligt under Lidenskaben. 
Eduard er ubændig; Charlotte behersket. Hun iagttager Ottilie, 
vogter paa hende. — Men Forholdene forværres og forgiftes: Eduard 
begynder at beklag^ sig over de to andre til Ottilie, og hun svarer 
letsindigt med at røbe ham et nedsættende Udtryk af Kaptajnen 
til Charlotte om Eduards Fløjtespil. Det krænker ham i Hjærtet; 
han føler sig løst fra alle Pligter og Hensyn, desuden overbevist 
om, at Charlotte selv kun ønsker at give ham fri. 

Alt bliver nu Eduard betydningsfuldt; han ser Varsler i alt. 
Ottilies Fødselsdag skal fejres. Det foresvæver ham, at han har 
plantet Havens skønneste Træer i hendes Fødselsaar, slaar efter 
og finder, at det er sket netop paa selve Fødselsdagen; han faar 
en mystisk Overensstemmelse imellem dem ud deraf. I de Dage 
køber han en hel lille Kuffert fuld af smukke og kostbare Sager 
til hende. 

En Dag, da Eduard vil lade afbrænde et Fyrværkeri fra 
den midterste Dæmning i Havens store Fiskepark, kommer det 
opsamlede Sprængstof til Udbrud. En af Dæmningerne, der er 
besat med Tilskuere, styrter sammen ; en Dreng er ved at drukne, 
da Kaptajnen redder ham og iler bort fra Festen. Chartøtte følger 

efter ham og efterhaanden drage de alle de tilstedeværende bort 
med sig. Eduard lader da Fyrværkeriet afbrænde for sig og 
Ottilie alene. 

Kaptajnen tager i al Stilhed bort samme Nat; men medens 
Charlotte nu giver helt og fuldstændigt Afkald og er forsaavidt 
fattet, at hun vel ser en alvorsfuld Fremtid for sig, men ingen 
ulykkelig, er Eduard henrykt i en anden Verden, betagen af sin 
Kærlighed som af en Lykkerus. 

Saa bliver da nu alt udtalt fra Charlottes Side. Hun retter 
hæftige Bebrejdelser til Eduard for hans Lidenskab, men kan, som 
venteligt var, paa denne Maade intet Indtryk gøre paa ham. Da ingen 
af Ægtefællerne kan overvinde den andens Modstand, vælger 
Eduard det noget passive Middel til Brud paa Situationen, at rejse 
sin Vej, men han gør det under Trusel om at bemægtige sig Ot- 
tilie. ifald Charlotte sender denne bort. 

Han bosætter sig hemmeligt paa et ensomt Sted. Medens 
Charlotte med sin virksomme Natur søger Sysselsættelse for sig og 
Ottilie med Opdragelse af Egnens Børn, kan han kun uvirksomt 
ruge over sin Kval. 

Det Afsnit, der nu følger, er behandlet med en gammeldags, 
os ganske fremmed Sentimentalitet. Ja man kan sige, at en Føl- 
somhed som denne for os er rent ud affekteret i sit Udtryk. Da 
Mittler, der snart bliver Læseren utaalelig, opsøger Eduard for at 
snakke ham til Rette, skildrer denne sit Fant^iliv i Ensomheden: 
.„Jeg skriver søde, fortrolige Breve i hendes Navn til mig; jeg be- 
svarer dem og opbevarer Brev og Svar sammen u . Hans eneste 
Glæde er at drikke af Glasset med deres sammenslyngede For- 
bogstaver. Som det har vist sig ubrødeligt, er alle Forhold 
ubrødelige, der er besluttede af Skæbnen. For ham staar det nu, 
som var alt det tidligere i hans Liv kun Forspil eller Forsinkelse 
eller Tidsfordriv eller Tidsfordærv, indtil han lærte hende at kende. 

Saa rejser Mittler fra ham til Charlotte. Hun haaber, at 
alt vil give sig, Eduard atter nærme sig: „Hvor kan det ogsaa 
være anderledes, da De finder mig i den Tilstand, hvori jeg er". 
— „Forstaar jeg Dem rigtigt ? u udbryder Mittler. Hun beder ham 
bringe Eduard Budskabet. Men Mittler afslaar; dertil er ethvert 
Bud godt nok; han betragter det hele Anliggende som ordnet og 
maa bort til Steder, hvor hans Nærværelse er mere nødvendig. 
Goethe har, som man ser, ikke skyet den voldsomme Abstraktion 
i Kraft af hvilken Mittler skal tænkes at bruge al sin Tid, Dag 

ud, Dag ind til at fare fra Sted til Sted for at holde Ægteskaber 
sammen. 

I øvrigt ligger Bogens Vendepunkt her. Eduards natlige 
Besøg hos Charlotte har haft Følger, og dermed er den hele Si- 
tuation fra Grunden af forvandlet. Eduard fortvivler, opretter sit 
Testamente og gaar i Krig for at kæmpe „under en Feltherre, 
under hvem Døden er uundgaaelig og Sejeren vis«. Saa uhistorisk 
er alt holdt, at man ikke kan skønne, paa hvem der er tænkt. 

Nu følger, under Eduards Krigstog og Kaptajnens Fravær- 
else, den ovenfor berørte Mængde af Katastrofen udsættende Bi- 
omstændigheder og Bifigurer. Først en Retstrætte, en Diskussion 
om Mindetegn over Afdøde, Byggeforetagender, Indførelse paa 
Slottet af en ung elskværdig Arkitekt, der sysler med Kirken, 
bliver indtaget i Ottilie og som Maler smykker Kapellets Loft med 
Engleskikkelser, der tilsidst alle ligne hende. Dernæst Ottilies 
tidligere Lærers Ankomst og Ophold, Besøg af rejsende Englænd- 
ere, af hvilke en fortæller en Episode af Kaptajnens Ungdomsliv, 
og, indflettet imellem Begivenhederne, Uddrag af Ottilies kun delvis 
for hende ejendommelige Dagbog, et Oplagssted for Goethes egne 
Refleksioner, isprængte med adskillige, der er tænkte i hendes Aand. 

Her bruges for første Gang den efter Goethes Tid saa for- 
tærskede Lignelse med den røde Traad, der gaar (?) gennem alt den 
engelske Marines Tovværk. Som den drager Lidenskaben for 
Eduard sig gennem alle Ottilies Tanker, hedder det. 

Et Eksempel paa en Aforisme, der er undfanget i Ottilies, 
Aand, er denne: „Frivillig Afhængighed er den skønneste Tilstand, 
og hvorledes var den mulig uden Kærlighed?". Derimod tyde 
Strøtanker som de følgende stærkt paa den gamle Goethe som 
Ophav: 

„Der gives intet ydre Høflighedstegn, der ikke har en dyb 
sædelig Grund. Den rette Opdragelse var den, som paa én Gang 
meddelte Tegnet og Grunden dertil.* — Denne Aforisme var et 
passende Motto til Herbert Spencers Ceremonial Government. Den 
tyder paa en gammel Tænker. 

Af en gammel Verdensmands Erfaringer er denne ud- 
sprunget: „Man holder i Reglen Menneskene for farligere end de 
er. Tosser og kloge Folk er lige uskadelige; Halvnarre og Halv- 
kloge er de farligste*. 

Man føler endelig den gamle Digters og Iagttagers Erfar- 
inger bag en Vending som denne: „Der gives ingen større Trøst 

for Middelmaadigheden end den, at Geniet er dødeligt", eller i 
denne: „De største Mennesker hænge ved en eller anden Svaghed 
sammen med deres Aarhundrede". — 

Parallelfigurer og paralleliserende Træk, der indføres i denne 
lange Mellemakt, bidrage til at fremhæve Hovedpersonernes Ejen- 
dommelighed eller Stilling. Saaledes er den raa og verdslige, ud- 
vortes straalende Luciane, Charlottes Datter af første Ægteskab, 
Modstykket til Ottilie. Saaledes ere Greven og Baronessen, der 
nu optræde som forenede og lykkelige, modsatte de to adskilte 
elskende. Endelig er Arkitekten og Læreren Kontraster, der fuld- 
stændiggøre hinanden. Artikekten med sin Kunstbegejstring, der 
har meget af Goethes egen, har en sand Kunstners Sans for al 
plastisk og malerisk Skønhed. Han arrangerer ved Juletid levende 
Billeder og Ottilie maa i disse forestille Guds Moder. Goethe 
skriver henrykt om hende: „Hun overtraf i denne Skikkelse alt, 
hvad en Maler nogensinde har fremstilt". Begejstringen kunde 
ikke fast et mere ekstatisk Udtryk. Hun kaldes „dét himmelske 
Barn". Stilen antager saa lyriske Former som denne: „Træerne 
havde burdet kunne se for at glæde sig over hende". Man føler, 
at Ottilie det er Goethes Madonnaskikkelse. 

Medens nu Arkitekten har Indsigt i al den Herlighed, som 
Legemverdenen giver Udtryk, vurderer Læreren, som levende mis- 
billiger den hellige Kunsts Sammenblanding af det guddommelige 
og det legemlige, det skikkelseløse som det højeste. Han har en 
Israelits eller Muhamedaners Sky for at se det guddommelige gjort 
afgudsagtigt ved legemlig Form. Hans Interesse er Aandsdan- 
nelse, Opdragelse, og han siger meget Fint og Overraskende derom. 
Saaledes betegner han „Afveksling uden Adspredelse" som Op- 
dragelses væsenets Løsen. Saaledes udslynger han det træffende 
Paradoks: „Kvinden er skabt til at staa alene". Han forklarer 
det saadan: Manden trænger til Mænd; Manden vilde sikkert 
have skabt sig endnu en Mand, hvis der ikke havde fandtes 
nogen; Kvinden derimod kunde leve en Evighed uden at det 
[naar hun havde en Mand] vilde falde hende ind at skabe en 
Kvinde til. 

Læreren vil med sin gamle lidenskabelige Interesse for Ot- 
tilie gærne føre hende tilbage til Pensionen, da hun er bleven 
udrevet af den sammenhængende Undervisning. Goethe har her 
den beundringsværdige Iagttagelse, at Ottilie, skøndt hun maåtte 
indrømme dette, i Grunden ikke forstod Læreren, ti hun fandt 

ikke mere Noget usammenhængende, naar hun tænkte paa den 
Elskede, og hun begreb ikke, hvorledes uden ham noget kunde 
hænge sammen. 

Straks da hun erfor, at Eduard var udsat for alle Krigens 
Farer, led hun forfærdeligt af Angest. Senere afstumpedes Angesten 
næsten til Følesløshed. Goethe har den dybe Bemærkning, at 
Frygten kun kan spændes til et vist Maal, og denne Lov kommer 
Ottilie til Gode. 

Charlotte føder sit Barn. Det faar Navnet Otto efter Faderen, 
men dette Navn er tillige Kaptajnens Fornavn; det er heller ikke 
tilfældigt, at .dette Navns kvindelige Form er Ottilie. 

Mittler indfinder sig og holder Tale ved Da aben, en saa 
lang Tale, at den viser sig uheldsvanger. At den gamle, svage 
Præst, som er tilstede, gærne havde sat sig ned, undgaar den 
kraftige Taler, og tilsidst taler da Mittler den gamle Gejstlige 
ihjel, der har maattet høre ham staaende. Paa denne indirekte 
Maade ryster Goethe sin lette Spot ud over den brave Ægteskabs- 
mæglers Hoved. 

Men saaledes sammenknyttes Fødsel og Død. Ulykkes- 
tilfældet tager sig ud som et daarligt Varsel for det spæde Barns 
Eksistens. Dette overlades til Ottilies Omhu og Pleje; men o 
Under! dets Ansigtstræk og hele Skikkelse er Kaptajnens, Øjnene, 
store og sorte, er Ottilies. 

Paa dette Tidspunkt vender Eduard tilbage fra Krigen, be- 
dækket med Udmærkelsestegn. Han søger til sit Hjem, han 
øjner i Haven Ottilie med Barnet, giver sig tilkende, ser Barnet, 
ser Lighederne. Dette Barn fordømmer hans Ægteskab; det er, 
siger han, avlet i dobbelt Ægteskabsbrud. Med andre Ord, 
dette Barn er Goethes stumme Kritik over Eduards og Charlottes 
Ægteskab. 

Eduard og Ottilie hengive sig nu til den Tro, at de kunne 
tilhøre hinanden; det er den kortvarige Stemningskulmination 
før Ulykkens Indtræden. Barnet falder i Vandet fra Ottilies Baad 
og dør. Skæbnen øver sin Grusomhed her som i „Meister% hvor 
Wilhelms ugrundede Mistanke bliver Skyld i Mariannes Forladthed 
og elendige Død, og i „Faust*, hvor Hovedpersonens letsindigt 
indgaaede Forbindelse med Gretchen medfører hendes, hendes Barns, 
hendes Moders og Broders Undergang. 

Budskabet bringes Charlotte; efter dette indvilliger hun i 
Skilsmissen, Skæbnen vil den. Men nu mødes Eduard af Ottilies 

bestemte Afkald; kun ved Forsagelse mener hun at kunne sone, 
hvad htm har forbrudt. Hun føler sig nu forandret i sit Væsens 
Grund, udløst fra a» T^ænstagtighed, ogsaa fri for Anger, for- 
saavidt rolig; men hun heatæres langsomt, ti hun spiser 
næsten intet. 

Det daglige Liv begynder da paany imellem de fire — til- 
syneladende som tilforn — man samtaler, ma» musicerer paany, 
Ottilie ser paany i Eduards Bog, naar han læser højt — men det 
er som et Skinbilled af det forrige Liv. 

Tiltrækningen imellem Eduard og Ottilie er nu bleven trofcl* 
domsagtig. De berøre ikke hinanden, den blotte Samyæren er dem 
nok; men havde man holdt den ene fast i Bygningens ene Ende, 
saa var den anden af sig selv kommen derhen. Det synes, som 
var de kun ét menneskeligt Væsen, saa ganske gaa de op i be- 
vidstløs, fuldstændig Glæde over hinanden. 

Eduards Fødselsdag nærmer sig. Ottilie har i den Anled- 
ning endelig udpakket Kufferten, han for lang Tid siden skænk- 
ede hende, i den Hensigt for eneste Gang at smykke sig med 
hans Gaver. Da fremkalder nogle velmente og i og for sig ingen- 
lunde uforstandige Ivrigheder af Mittler Opløsningen. Han ud- 
vikler, at intet er mere barbarisk end Forbud ; smukke og gode er 
kun positive Opfordringer, og han kritiserer lidenskabeligt de ti 
Bud. Ær din Fader og din Moder, er for ham det eneste, som 
er sundt og har en Mening. Taabeligt finder han det femte; det 
klinger som om noget Menneske havde Lyst til at slaa ihjæl, som 
om sligt gjordes af Lyst; i Stedet for at forbyde Smaabørn dette 
at slaa Mennesker ihjæl, burde man indprænte dem at hjælpe 
andre og gøre dem vel. Og nu endelig det sjette Bud! Han 
raser imod det; det leder Smaabørns Nysgjærrighed paa et farligt 
Spor; det er grovt, uanstændigt; det burde istedenfor lægges En- 
hver paa Hjærte at fremme Ægtefællers Lykke og lære dem at 
overvinde de Hindringer, der staa denne i Vejen. 

I dette Øjeblik træder Ottilie ind, men fjærner sig stum, 
da hun hører, hvorom der er Tale. Dette overlever hun ikke. 
Sammenstødet med Deklamationerne over det sjette Bud, Mindet 
om, at hun i Tanken har overtraadt det, giver hende Naadestødet. 
Hun dør, udtæret af Sult. 

Hun bisættes i Kapellet. Miraklerne ved Graven genkalde 
med Finhed Miraklerne paa Ottiliebjærget, der var Digterens Ud- 
gangspunkt. Ottilie har døende taget det Løfte af Eduard, at 

han ikke vil gøre nogen voldsom Ende paa sit Liv. Men han 
spiser næsten intet, og da ved en Tjæners Uforsigtighed det ham 
saa dyrebare Glas er bristet, tager han næsten ikke heller Næring 
i flydende Form til sig. 

Han dør, og med rationalistisk Brug af den religiøse Ter- 
minologi slutter Goethe den Sætning, i hvilken han meddeler, at 
dette nys saa bevægede Hjærte har fundet uforstyrrelig Ro: „og 
da han var hensovet i Tanken paa Helgeninden, kunde man vel 
kalde ham salig*. 

Saadan er Gangen, og dette er Grundtankerne i denne be- 
rømte Roman, Goethes mest fuldendte Frembringelse fra hans 
ældre Dage, Typen for alle senere tragiske Ægteskabsromaner. 

Det er en gammel Naturbetragters melankolske Bog. Dens 
Kunst er nutildags noget forældet og gammeldags. Man ser 
ikke synderligt skarpt Personerne for sig, hører dem sjældent tale 
hver med sit Mæle. Vi har stadigt med Forfatteren at gøre, der 
forklarer os Personerne og refererer Indholdet af deres Samtaler; 
vi høre ikke disse Samtaler i deres Helhed og med deres Øje- 
bliksliv. I Stedet faa vi Ottilies Monologer, der ikke altid er 
friske nok. Dog det, hvorved Bogen har beholdt sit Ry og sin 
Interesse, er ikke Udførelsens Kunst, men Anlæggets Genialitet, 
Ideens Nyhed og Dybde. 

Mennesket ses ikke her i Kamp med andre Mennesker eller 
inspireret af en Lidenskab eller udviklende sine medfødte Ævner. 
Denne Bog er hverken en Æventyrroman eller en Elskovsroman 
eller en Forbryderroman eller en Dannelsesroman. Mennesket ses 
her ikke som den nye Begyndelse, der tager fat, hvor Naturen 
slutter, men som en Del af Naturen, i Naturens Vold, underkastet 
dens Love, der ligegyldige for den enkeltes Vel forene, opløse,, 
sammenføje, adskille. 

Vi se en Mand og en Kvinde forenede, og saaledes for- 
enede, at der tilsyneladende findes enhver Borgen for dette For- 
holds Alvor og Varighed. Det er ikke unge, letsindige Gemytter, 
vi have for os. Dette er begges andet Ægteskab, længe attraaet 
fra begge Sider. Dog brister det ved midtpunktflyende Tendens 
fra begge Sider; men det brister uden Brud. Hverken han eller 
hun bryder Ægteskabet i dette Ords almindelige Forstand. Det 
brister inderst inde, netop fordi det bevares. Det Barn, der fødes 
og som ved et Naturspil forfærder begge, er begges Barn; men 

dette nye Liv, der er udsprunget af en Vane, hvorunder nysop- 
vakte Lidenskaber trives, aabner Afgrunden under deres Fødder. 

Goethe har da, original som altid, ikke valgt et Tilfælde, 
hvor Barnet, som saa tit, holder et daarligt harmonerende Par 
sammen. Edvard og Charlotte have, da Romanen begynder, 
ingen Børn. De faa først et Bam, da Disharmonien er indtraadt, 
og det, som under andre Forhold vilde forene og volde Glæde, 
holder nu kun udvortes sammen og volder dobbelt Kval. Og selv 
Barnets Død gør kun ondt værre. 

I „Hermann und Dorothea* havde Goethe skildret to unge 
Menneskers lykkelige Finden af hinanden og deres idylliske For- 
ening. Her fremstilles Vrangsiden, Lidenskaberne som mørke 
Magter og den samme Institution, der afgiver et let og nyttigt 
Klædebon for visse Menneskers Følelser, som afgivende Spænde- 
trøje for andres. 

Bag det hele ligger den kommende Oldingealders vemodige 
Resignation. 

Georg Brandes. 

Par Mile ind fra Søen, hvor Landet langsomt begyndte 
at stige op imod Fjældene, laa de smaa Gaarde øde og spredt, 
og flade Myrer strakte sig sorte med sivkan tede Validpytter mellem 
svagt stigende Heier, hvor Lyngen groede kort mellem store Stene. 

Vejen, som ikke var andet end et eneste samvittighedsfuldt 
Hjulspor, bugtede sig mellem Tuer og Stene, saaledes som besindige 
Heste havde ruslet fra den Tid, da de gik med Kløv; og ingen Hest 

— endsige noget Menneske havde nogensinde tænkt udenfor dette 
ene samvittighedsfulde Spor. 

Ned over Vejen kom en høj, stærk Bondegut med lyserødt 
Haar og Fregner. Han gik med det store, dunskæggede Ansigt 
vendt mod Nordvest, mod Havet, mod Byen, lige imod Aftensolens 
Guld, som rødmede i Lyngtoppene nedover mod Vandet, bølgede i 
en bred Stribe over til den lave Vestrand, og glitrede skarpt i 
den smalle Stribe Hav lige ind under Horisonten, Guldet skinnede 
helt ind i ham gennem hans to lyseblaa mysende Øjne. 

Og indeni ham var alt Guld, han tænkte ikke paa andet, 
saa' ikke andet; han bare gik som om han allerede vasset i Guld 

— nordover, ind imod Byen, Byen, som var stoppende fuld af 
Guldskillinger, Guldskillinger og Jenter! 

Og dog havde Tørres Snørtevold ikke set meget rigtigt 
Guld hidtil i sit Liv; nogle forgyldte Rammer i Præstens Stue 
troede han saa umådeligt paa. Men i Gaar havde han faaet to 
ægte Guldskillinger af Fæhandlerne, som købte Sauer for Engelsk- 
manden. 

Tørres tog Guldstykkerne med sig i Enerum oppe paa Loftet, 
han knugede dem i Haanden, lod dem klinge forsigtigt mod en 
Spiger, lugtede paa dem og bed varsomt i Kanten; og hele Natten 

Tilskueren. 1890. 5t 

havde han dem hos sig i Sængen, lagde dem under Kinden eller 
gned dem mod hinanden i Halvsøvne, for at høre, om de var 
der begge. 

Næste Dag var han som omskabt. Han vilde til Byen straks 
og alene. 

Han, som altid snakkede om Byen, men aldrig havde Mod, 
naar de andre drog til Marked; han, som altid havde sparet til 
Byrejsen, men aldrig haft nok, han var nu færdig med en Gang 
og ikke til at holde tilbage. 

Med alle sine Penge fordelte i Smaa-Tutter rundt om paa 
Kroppen gik han nu nedover Vejen i Eftermiddagssolen, ned mod 
det store Vand, hvor han vilde finde sig en Lejlighed med Baad 
til Jærnbanestationen paa den anden Side af Vandet. 

Billetprisen til Byen vidste han; den var overhændig; men 
det var umuligt at gaa halvanden Dag til Fods, saaledes som han 
nu længtede. Med Hensyn til Baadskydsen havde han tænkt sig 
25 Øre. Men da han naaede saa langt frem, at han saa' den 
store Sten i Vandkanten, hvor han vidste, Baaden skulde ligge, 
begyndte han at arbejde med den Tanke, at Anders, som ejede den, 
muligvis ikke var tilsvars. Saa kunde han ro sig selv og laane 
Baaden over Vandet; det kostede ingenting, for her vilde han 
aldrig mere komme. 

Hjemme havde de ikke sagt stort til Tørres, da han vilde 
rejse. Han havde altid været for sig selv og givet lidet Agt paa 
de andre. Huset var altid fuldt af Unger og paa Randen af Fattig- 
kassen; Tørres var ikke ældste Søn, men arbejdede paa Gaarden 
og stellede med sit ved Siden. 

Han havde fra ganske ung haft en ubegribelig Lykke med 
Sauer. Bestandig var der to Lam i hans, og blev der nogen 
borte i Heiene, var det aldrig Tørres sine. Men endda var han 
ikke fornøjet; han gik altid og klagede, at det blev ikke til noget; 
og om han solgte aldrig saa godt, var der ingen, som kunde mærke, 
at han havde Penge. Stille og muggen gik han mellem de andre 
og blev langsomt voksen. 

Men som han nu drog ned over de sidste Bakker i den 
gyldne Sol med Vandspejlet blinkende foran sig, svulmede en ny 
og ukendt Følelse af Magt og Vælde op i den unge Bondegut. 
Han havde hverken Byldt eller Stav; men han maatte have noget 
i Hænderne og tog saa to runde Stene i et Bækkeleje — en i 
hver Haand. Dem gik han og slog mod hinanden saa haardt 

han kunde og sang til: Guld og Jenter, Jenter og Guld, — han 
sang højt og trampede til, skøndt han ikke kunde synge. 

Han gik ligesom og knuste noget andet, medens han selv 
vokste, vokste langt forbi sine tyve Aar, vokste sig saa stor, at 
han maatte aabne sin tandstærke Mund — ligesom for at sluge 
sit eget uhyre Begær. 

Og da han saa' Baaden ligge inde i Støen paa den søndre 
Side af Stenen og ingen Mennesker ved den, da stormede han 
ned over den sidste Skrænt — leende og jublende for sig selv og 
lige ned i Stranden til Baaden. 

Men ved Lyden af hans sidste Hop i de løse Strandstene 
kom et Hoved frem bag den store Sten; og en Mand, som Tørres 
vidste var Anders, spurgte tørt: 

„Hvad vil du med Baaden min?" 

I en ækel Følelse af Skræk og Skuffelse slap Tørres straks 
Stævnen; men sagde roligt, som om det var hans Ærinde: 
„Kan du ro mig over til Stationen — Anders ?* 
„Nej.« 

„Saa— aa? — jeg betaler for det. * 

„Baaden er lejet ud", svarede Anders og spyttede, vendte 
sig rolig bort og forsvandt igen bag Stenen. 

Der lød flere Stemmer, de lo og snakked bag Stenen, 
medens Tørres stod et Øjeblik fortabt og samlede sig. Men hans 
Blod var i saadan Fart, hans hele Sind var saa fyldt af den 
gyldne Drøm, at han raabte højt — netop for at det skulde høres 
af de andre der bag Stenen: 

„Jeg byder 50 Øre for Skyds til Stationen." 

Men en Latter lød ud over det stille Vand, en Latter, som 
Tørres aldrig havde hørt Mage til, fordi det var Bylatter — tirrende, 
overlegen og fri. Og der blev raabt: Kom frem! frem med Manden 
med de femti Øre! — lad os faa se paa Guldfuglen!* 

Et Par lystige røde Ansigter strakte sig frem, for at se ham, 
og idet Tørres flyttede lidt paa sig, fik han se tre Bykarer med 
Fiskegreier, som havde slaaet sig ned i Græsset i Læ af den store 
Sten. De havde hvid Dug bredt mellem sig, og Flasker laa i Ring 
fra den ene til den anden; der var Glas med rødt og gult i, 
Smør i Glasskaal, fint Bybrød, aabne Blikbokser, Kyllinger i Papir, — 
Tørres saa' det alt i et eneste Blik uden at samle andet, end at 
dette var umaadeligt dyrt, og han sank ganske flad sammen i 
Modløshed. 

51* 

„ Kom Gut! og drik Dig et Glas!" raabte den ældste blandt 
dem, som var tyk og rød i Hovedet. 

Men Tørres stod mørk og svarede bare: 
„Jeg skal over Vandet — jeg." 

„Aa, rejs du mig ad Helvede til", raabte den tykke og 
tømte selv Glasset; „det er vi, som raar for Baaden." 

„Er der Plads, Anders?" spurgte en af de andre. 

„Aa ja! — Du véd det, der er sagtens Plads", svarede 
Anders. 

„Nej, nej!" raabte den tykke afgørende, „vi vil ikke have 
ham med. Jeg liger ikke at ro i disse raadne Baadene — aller- 
mindst overlastet." 

Og som om Tørres ikke fandtes i Verden mere, gav de sig 
igen til at spise og snakke om alle de daarlige Baade, man var 
henvist til paa Elve og Vande, hvor én maatte ro for at komme 
til Fisken eller over. 

Tørres gik baglængs og holdt Stenen mellem sig og de 
fremmede, indtil han fandt en Fordybning ved Stranden, hvor 
han kunde være skjult, naar han lagde sig flad paa Maven. Her 
laa han og bandte og klorede i Sandet. 

De havde lét af hans store Bud og tvunget ham til at gaa 
Vandet rundt. Saa naaede han ikke Aftentoget, maatte ligge hos 
fremmede, — kanske betale det dyrt; og saa kom han ikke til 
Byen, som laa der langt Nord nedsænket i Aftenrøden, — ikke 
i Dag fik han se den oplyste, vidunderlige By, som han havde 
stormet imod. 

Langt om længe rejste Karene sig mætte og varme med 
Damp af Piber og Cigarer, mens Anders, der var vant med Byfolk, 
pakkede Levninger og Slumper ind og bar i Baaden. , Da de var 
komne ombord under Latter og Kommers, kunde Tørres forstaa, 
at nogen havde nævnt ham; ti den tykke, som sad agterst, 
raabte højt: 

„Vi giver Anders en Krone ekstra for at slippe Guldfuglen, 
saa tjæner han endda 50 Øre." 

Dermed gled Baaden ud fra Land; de tre Herrer skyndte 
sig at faa sine Fluer og Slug i Vandet, for at dorge over til 
Jærnbanestationen. Tørres blev liggende alene i sit Skjul og saa' 
efter dem med hede Øjne. 

Saå listede han sig ned til Stenen; dér laa nogle Korker 
og Papir med Smørflatter. Han stod og knyttede Hænderne ud 

imod Baaden og fik et Anfald af ustyrligt Raseri mod disse Mennesker 
— især mod ham den tykke. Han pressede sig ind mod Stenen, 
trykkede paa og spændte i. Men den urokkelige Vægt gjorde 
ham kold; det gik over, og han saa' efter Baaden, som nu var 
gleden ind i den mørke Skygge under det andet Land, medens 
han lovede sig selv, at dette skulde ikke være glemt. 

Derpaa tog han taalmodigt paa, at gaa Kysten omkring; 
det var i Grunden 50 Øre spart; nu kom det an paa Nattelogiset. 

Men nu var der intet Guld mere af Solen og ingen dumme 
Drømme i Tørres. Han kendte efter alle sine Pengetutter, talte 
dem og lagde sammen; endnu havde han ikke givet et Øre ud. 

I det nittende Aarhundredes Historie ville Begivenhederne 
i den sidste Halvdel af Aarhundredet komme til at indtage en 
vigtig Plads, og, hvad der i vore Dage har tildraget sig i det 
mørke Fastland, maa uvilkaarligt føre Tanken tilbage paa det 
spændende og betydningsfulde Tidsrum i Historien for omtrent fire 
Aarhundreder siden, som kaldes Opdagelsernes Tidsalder. En 
Verdensdel er ogsaa i vor Tid bleven aabnet for Civilisationen; 
Afrikas Deling er i grovere Træk bleven fuldbyrdet i den allerseneste 
Tid, og snart ville Jærnbaner nord-, syd-, øst- og vestfra i For- 
bindelse med livlig Dampskibsfart paa Afrikas store Floder og Søer 
skaffe regelmæssigt Samkvem tilveje med udstrakte, frugtbare og 
godt befolkede Egne, der for kort Tid siden ikke vare blevne 
betraadte af nogen hvid Mands Fod. 

Det er et stort Arbejde, som den nuværende Slægt med 
Beundring har været Vidne til, at et forholdsvis ringe Antal energiske 
Mænd har udført i Afrika. Blandt disse Mænd indtager Stanley 
en fremragende Plads, og ingen anden rejsende har vel i højere 
Grad end han lagt Beslag paa sin Samtids Opmærksomhed. Stanley 
har haft det store Held i en sjælden Grad at se Frugterne af sit 
nyttige Arbejde, og vi skulle i det følgende gøre Læserne bekendt 
med hans store Betydning for Afrika og dermed for den samlede 
Menneskehed. 

En Sammenligning mellem et blot en Snes Aar gammelt 
Afrikakort og et Kort fra den Dag i Dag vil klart vise, hvor meget 
Geografien skylder Stanley, og det er da i Særdeleshed hans Opdagelser 
paa den store Rejse gennem Afrika fra Øst til Vest i 1874 — 77, 
der fik en særegen Betydning ved, at det paa Kortene udstrakte 
og den Gang ganske blanke Rum, gennem hvilket Kongofloden 

flyder, blev udfyldt. Ingen af Stanleys andre store geografiske 
Bedrifter: Omsejlingen af Tanganikasøen og af den store Nilsø 
samt Opdagelserne i Egnene omkring Nilsøens Kilder, hvortil hører 
Opdagelsen af Albert Edvard Søen og af de af Oldtidens Forfattere 
meget omtalte Maanebjærge, er bleven af saa stor Betydning for 
Afrika som Opdagelsen af Kongoflodens Løb. Det var denne Op- 
dagelse, der saa at sige pludselig aabnede Landstrækninger omtrent 
tre Gange saa store som det tyske Rige for Civilisationen, takket 
være den omtrent to Hundrede danske Mil lange sejlbare Strækning 
af Hovedfloden i det Indre, ikke at tale om de mægtige sejlbare 
Bifloder, som Kongofloden modtager i begge Bredder paa den 
nævnte sejlbare Strækning. 

Opdagelsen af Kongoflodens Løb er overhovedet Aarhundredets 
største og betydningsfuldeste Opdagelse, og det Skitsekok, som 
Stanley fra Vestkysten af Afrika i Efteraaret 1877 sendte til Europa 
og Amerika over sin mærkelige Kongofart, et Skitsekort som de 
store Dagblade paa begge Sider af Atlanterhavet skyndte sig med 
at offentliggøre i deres Spalter, bragte paa en slaaende Maade en 
Forstaaelse af Opdagelser, navnlig af Flodløb, som tidligere og 
samtidige opdagelsesrejsende havde gjort i Kongobækkenets Ud- 
kanter, uden at kunne føre dem til Ende. Flere interessante geogra- 
fiske Gaader, hvorved vi ikke skulle dvæle her, løstes pludselig eller 
bragtes deres Løsning nær — et Blik paa et ældre og et nyt Kort 
vil vise dette — og den bekendte Geograf, Dr. Petermann skrev 
i sin varme Begejstring for den epokegørende Opdagelse, som 
endog en Livingstones og en Camerons Energi havde staaet magtesløs 
overfor, i „PetermannsMitteilungen* følgende: „Bladkorrespondenten 
Henry M. Stanley er Afrikaforskningens Bismarck. Ligesom Fyrst 
Bismarck har forenet Tysklands enkelte Dele til et mægtigt Hele, 
saaledes har Stanley sammenknyttet Afrikaforskningens disjecta 
membra til et kraftigt Legeme og bragt tusendaarige Bestræbelser 

til Afslutning Stanley har udrettet mere end alle Europæernes 

Rejser i Afrika i de tre sidste Menneskealdre og mere end alle 
Arabernes Rejser i de sidste tusende Aar tilsammen tagne. u 

Medens Stanley befandt sig i Hjærtet af Afrika, var der i 
Efteraaret 1876 paa Opfordring af Kong Leopold af Belgien, der 
nærede en levende Interesse for afrikanske Forhold, i Bryssel blevet 
afholdt en Konference af bekendte afrikarejsende og andre, og 
denne Konference førte til Dannelsen af U Association Internationale 
Africaine. Dette Selskabs Program var at aabne Afrikas ukendte 

Indre for Civilisationen og at virke hen til Slavehandelens Under- 
trykkelse. Med Sansibarkysten som Udgangspunkt tog man fat 
paa Oprettelsen af Stationer i det Indre, og det var Meningen 
at anlægge en Række Stationer tværs igennem Afrika. 

Stanleys Opdagelse af Kongoflodens Løb gjorde det imidlertid 
øjeblikkelig klart for Kongen af Belgien og alle, der blot vilde 
kaste et Blik paa Stanleys løst henkastede Skitsekort, at den 
nyopdagede, mægtige Vandvej i ganske særlig Grad maatte egne 
sig til at benyttes til Fremme af Selskabets Formaal, og aldrig 
saa snart var Stanley ankommen til Europa i Begyndelsen af 1878 r 
førend to Afsendinger fra Kong Leopold paa Jærnbanestationen i 
Marseille lod ham vide, at Kongen vilde gøre noget alvorligt for 
Afrika og ønskede hans Bistand hertil. Stanley, der var meget 
medtagen af Rejsen og som desuden skulde skrive sin bekendte 
Rejseberetning: „Gennem det mørke Fastland", havde foreløbig 
ikke Tid, men da Rejseberetningen var færdig, begav han sig til 
Kong Leopold, og Resultatet af de Meddelelser, han kunde give 
Kongen om de af ham opdagede Egne blev, at Le Comité d'Études 
du Haut-Congo, der senere affødte L' Association Internationale du 
Congo, blev dannet. 

Efter en Række Forhandlinger blev Stanley stillet i Spidsen 
for det store Foretagende i Kongoegnene, der skulde føre til intet 
mindre end Oprettelsen af Kongostaten. Midlerne til denne Ekspe- 
dition bleve oprindelig skaffede tilveje ved Bidrag fra Pengemænd 
i forskellige Lande, men Udviklingen medførte, at Kongen af Belgien r 
der bestandig havde været Sjælen i Foretagendet, efterhaanden 
kom til at overtage hele Bekostningen ved dette. Til Dato har 
Kong Leopold betalt omtrent fem og tyve Millioner Francs af sine 
private Midler til Fremme af sit store Værk i Kongoegnene, og 
indtil Aarhundredets Slutning vil han under de forandrede Forhold, 
der for ganske nylig ere indtraadte med Hensyn til Kongostatens 
finansielle Stilling, vedblivende aarlig bidrage en Million Francs. 

Vi skulle ikke her gaa ind paa en nærmere Omtale af det 
kæmpemæssige Arbejde, som Stanley fra 1879—84 med Afbrydelse 
af et ganske kortvarigt Ophold i Europa udførte i Kongoegnene. 
Læserne ville sikkert mindes, hvilke enormt store Vanskeligheder 
Stanley havde at overvinde, da han paa sin navnkundige Opdagelses- 
rejse 1873 — 77, efterat have sejlet ned ad den lange sejlbare 
Strækning afKongofloden i det Indre, kom til den nedre Vandfaldsegn, 
igennem hvilken Floden fra Højsletten baner sig Vej ad dennes 

Affald til det smalle Kystland. Som Leder af det store civilisatoriske 
Foretagende, som Kongen af Belgien satte ham i Spidsen for, stødte 
han i den samme Egn, da han denne Gang skulde arbejde sig 
ind i Afrika forat anlægge Stationer og sætte et lille Dampskib i 
Vandet paa den øvre Flod, ogsaa paa de største Vanskeligheder. 
Hvor store disse var, fremgaar bedst af den Omstændighed, at 
det først lykkedes denne sjældent erfarne og energiske Mand i 
December 1881 at sætte det første Dampskib i Vandet paa den 
øvre Flod ved den nu saa bekendte Station Leopoldville, som han 
kort i Forvejen Lavde grundlagt. To Aar senere grundlagde han, 
takket være Dampkraften, paa forskellige Ekspeditioner med det 
lille Skib „EnAvant", hvis Navn fortjæner at opbevares som andre 
historiske Skibes Navne, den nu lige saa bekendte Station Stanley 
Falls ved Foden af den øvre Vandfaldsegn i Hjærtet af Afrika 
samt en Del andre Stationer ved Hovedfloden. 

Det var saaledes lykkedes Stanley nogle ganske faa Aar 
efter, at han havde opdaget Kongoflodens Løb, med en Damper 
at gennempløje dens Vande og befare enkelte af dens Bifloder, 
og et Par Hundrede Mil inde i Afrika bleve de Indfødte, der først 
for ganske kort Tid siden havde set den første hvide Mand med 
Forbavselse Vidne til at se den samme mærkelige Mand vende 
tilbage til dem i den for dem gaadefulde „Ildkano.* Isen var nu 
brudt. Betydningen af Stanleys første Opdagelse fæstede mere 
og mere Rod i den almindelige Bevidsthed, og Udviklingen har i 
det forløbne korte Tidsrum været stor i Kongoegnene, navnlig naar 
man erindrer, at det hidtil har været nødvendigt at slæbe alt, 
der skulde op til den øvre Kongoflod og ned fra denne til Kysten, 
ved Hjælp af Negre et halvt Hundrede danske Mil gennem Vand- 
faldsegnen. 

Stanleys Virksomhed medførte Landerhvervelse samt Op- 
rettelsen af Stationer, og Handelsfaktorier og Missionsstationer eie 
siden bestandig blevne skudte dybere og dybere ind i Landet. Det 
Arbejde, der, takket være Stanleys Opdagelse og hans banebrydende 
Virksomhed, er blevet udført i de senere Aar, illustreres maaske 
bedst ved at nævne, at der nu er et Par Dusin Dampere i Virksomhed 
paa den øvre Flod og dens Bifloder! Og alle disse Dampere, hvoraf 
de største dog omtrent ere saa store som vore mindre Sunddampere, 
ere i Stumper og Stykker af Tusender af Negre under Maaneders 
langt Slid og Slæb i Vandfaldsegnen blevne førte til Leopoldville, 
hvor de enkelte Skibs- og Maskindele ere blevne satte sammen. 

At flere danske Søfolk, Maskinister og Haandværkere finde Virk- 
somhed i Kongoegnene, er en bekendt Sag. 

Hvor store Fremskridt Civilisationen end har gjort i den 
unge Kongostat under dens korte Tilværelse, saa have Vandfalds- 
egnene dog, som man vil forstaa, lagt Udviklingen store Hindringer 
i Vejen, men om faa Aar ville forhaabentlig en stor Del af disse 
Hindringer være blevne ryddede af Vejen, ti omtrent et Hundrede 
hvide Mænd og tolv Hundrede Sansibariter og indfødte fra forskellige 
Dele af Vestkysten ere for Øjeblikket beskæftigede med Anlæget 
af en Jærnbane fra den nedre, sejlbare Flod gennem Vandfaldsegnen 
til Leopoldville ved den øvre sejlbare Flod. Det er denne Bane, 
som Stanley med sit klare Blik bestandig har betegnet som uund- 
værlig for Kongoegnene. 

De Forenede Staters Regering var den første af alle Regeringer, 
der i April 1884 anerkendte V Association Internationale du Congo's 
Flag, og under Berlinerkonferencen i Vinteren 1884—85 blev Kongo- 
staten anerkendt af alle de vigtigste europæiske Stater, ligesom 
den nye Stats Grænser bleve foreløbigt bestemte. Paa Berliner- 
konferencen var Stanley de Forenede Staters Delegeredes tekniske 
Raadgiver, og de vægtige Udtalelser, der under Konferencen faldt 
fra den berømte rejsende, som overhovedet var Dagens Løve 
baade i Berlin og andre store tyske Byer, ^ som han gæstede, havde 
en afgørende Indflydelse paa flere af de Beslutninger, der bleve 
tagne paa denne Konference. 

Stanley har saaledes endnu i sin kraftige Alder haft det 
sjældne Held at se sin Virksomhed som opdagelsesrejsende kronet 
med de nævnte betydningsfulde Resultater i Kongoegnene, men 
hans Bedrifter have ogsaa i andre Egne af Afrika sat tydelige Spor. 
Paa samme Rejse, hvor han opdagede Kongoflodens Løb, kom han 
til Uganda ved den store Nilsø. Dette mærkelige, efter afrikanske 
Forhold konsoliderede Rige, der i den senere Tid er blevet saa 
meget omtalt i Forbindelse med den mellem England og Tyskland 
afsluttede Overenskomst angaaende Forholdene i Afrika, var kun 
en Gang tidligere blevet besøgt af hvide Mænd, nemlig af den store 
Nilsøs Opdager, den engelske Kaptajn Speke, ledsaget af en anden 
Englænder, Kaptajn Grant. En halv Menneskealder var omtrent 
forløben mellem Spekes og Stanleys Rejse, og i Mellemtiden havde 
Uganda ligget udenfor Civilisationens Omraade. Stanleys Beskrivelse 
af Forholdene i Uganda vakte imidlertid en levende Interesse for 
dette herlige Land og dets Befolkning. 

Vi skulle her blot minde om, hvorledes Stanley søgte at 
paavirke Landets Konge, Mtesa, i religiøs Retning, og om hvorledes 
han fra Uganda skrev et saa indtrængende, ægte Stanley'sk Brev 
til de to Blade, det engelske Blad „Daily Telegraph* og „New York 
Herald", for hvis Regning han rejste, at der, bogstavelig talt kun 
et Par Dage efterat Brevet var blevet offentliggjort, blev tegnet 
adskillige Tusende Pund Sterling til en engelsk Mission i Uganda, 
hvilken skulde faa ikke ringe Betydning. Til Dato har den engelske 
Mission i disse Egne anvendt over 900,000 Kroner, og desuden 
virker en fransk Mission her. 

„Hvilken Høst for Civilisationen venter der ikke Høstfolkene 
her", skrev Stanley i April 1875 fra Kong Mtesa's Hovedstad. „Det 
er dog ikke den slette og rette Prædikant, som man trænger til 
her. Alle Storbritanniens Biskopper og hele Oxford's og Cambridge's 
klassisk dannede Ungdom kunne intet udrette ved blot at tale til 
Ugandas intelligente Befolkning. Her trænger man til den praktiske 
kristne Lærer, som kan lære Folk, hvorledes de bliver kristne; 
som kan helbrede Sygdomme, bygge Boliger, opdyrke Jorden og 
give en Haandsrækning med til, hvad der falder for, saaledes 
som Sømanden kan. Han behøver ikke at tilhøre en bestemt Kirke 
eller Sekt, naar han bekender Gud og hans Søn og Moralens Love 
samt lever et pletfrit Liv som en Kristen, besjælet af liberale Principer, 
Kærlighed til alle Mennesker og oprigtig Tro paa Himlen. Han 
behøver ikke at tilhøre nogen bestemt Nation, men hele den hvide 

Race Hvor findes der i hele den vide hedenske Verden en 

saa lovende Mark for en Mission som i Uganda? Jeg taler til 

Universitetsmissionen paa Sansibar, til de frie Metodister i Mom- 
basa, til Menneskeslægtens ledende Velgørene og til de gudfrygtige 
Mennesker i England. Her er en Lejlighed, grib den! Befolkningen 
ved Nyansa's Bredder kalder paa Eder. Lyt til Eders højhjærtede 
Indskydelser, adlyd dem, og jeg kan forsikre Eder om, at I paa 
mindre end et eneste Aar ville se flere Mennesker omvendt til 
Kristendommen her end paa hele den øvrige Jord.* Allerede i 
1876 var de første engelske Missionærer paa Vejen til det fjærne 
Uganda; deres Høst blev rig i det godt befolkede frugtbare Land, 
saaledes som Stanley havde lovet, og ogsaa her havde den store 
opdagelsesrejsende givet Stødet til en Udvikling, hvis praktiske 
Betydning viste sig snart. 

Missionærerne kom nemlig til at spille en politisk Rolle, 
og det kristne Parti greb kraftigt ind i Begivenhederne i det skønne . 

Land. Dampskibsfart paa Viktoria Søen — det i England indsamlede 
„ Stanley-Fond u skal anvendes til at sætte den første Damper i 
Vandet paa Søen og et i Tyskland indsamlet „ Peters - Fond* 
skal have en lignende Anvendelse — samt Vej- og Jærnbaneanlæg 
i Østafrika ville forhaabentlig om ikke lang Tid bringe Uganda i 
regelmæssigt Samkvem med Yderverdenen. Dette Land i Hjærtet 
af Afrika turde overhovedet være kaldet til at spille en betydelig 
Rolle i Centralafrikas Udvikling, og det er en bekendt Sag, hvilken 
Betydning der tillagdes Uganda fra begge Sider i den nys afsluttede 
tysk-engelske Overenskomst. 

Enhver vil vide, at man i vore Dage, i højere Grad end 
nogensinde tidligere, træffer energiske Forholdsregler mod den af- 
rikanske Slavehandel. Vel er Stanley ikke den første — en Mand som 
Livingstone bl. a. ikke at forglemme — der har henledet Samtidens 
Opmærksomhed paa Afrikas Landeplage, Slavehandelen og den 
dermed forbundne over al Beskrivelse forfærdelige Menneskejagt, 
men ingen har i den Grad som han, baade i Skrift og Tale, vakt 
det store Publikum i saa Henseende. Hans slaaende og gribende 
Udtalelser citeres paa ethvert Antislaverimøde, og af dem holdes 
der ikke saa faa i vore Dage, og paa enhver Antislaverikongres 
og Konference. Overhovedet er der vel ingen rejsende, der i den 
Grad som Stanley har talt og skrevet for det store Publikum, og 
hans journalitiske Pen er i saa Henseende kommen ham meget 
til Gode. Den Kundskab, som han har udbredt om afrikanske 
Forhold, og den Interesse, som han har vidst at vække for disse, 
er ganske enstaaende, og hvor populært saa Stanley end skriver, 
og hvor skarpt han end ofte betoner, at det videnskabelige just 
ikke ligger for ham, saa har han dog ogsaa skaffet Videnskabs- 
mændene meget at tænke paa og gruble over, ti Stanley har i 
mange Retninger været en skarp Jagttager paa sine vidunderlige 
Rejser. Han hører til dem, der forstaa at smede, medens Jærnet 
er varmt, og medens hans livlige Rejsebreve, afsendte i Ny og Næ 
fra det indre Afrika, endnu have været i frisk Minde, ere altid 
hans store Rejsebeskrivelser udkomne, og Interessen for Afrika er 
kun bleven skærpet paa den Maade. 

Det er vel værd at lægge Mærke til, hvor stor Andel Pressen 
har haft i Stanleys Foretagender. Det var, som man vil erindre, 
i Pressens Tjæneste, at Stanley som Korrespondent for New York 
Herald under det abyssiniske Felttog tjænte sine Sporer i Afrika. 
Fire og tyve Timer forinden General Napiers Generalstab ævnede 

at bringe Efterretningen om Sejeren ved Magdala og Kejser Theodors 
Død til Londonernes Kundskab, vidste man nemlig i Amerika, 
takket være Bladkorrespondenten Stanley, hvad der var sket. Det 
var det samme Blads Ejer, der sendte Stanley af Sted forat „ finde u 
Livingstone, og det var, som anført, for »New York HeraldV og 
„ Daily TelegraphV Regning, at Stanley foretog den store Rejse 
„ gennem det mørke Fastland,* der skulde blive af saa banebrydende 
Betydning. Overhovedet har Stanley altid arbejdet for private og 
aldrig staaet i Spidsen for en Regeringsekspedition, ti det var som 
Privatmand, at Kongen af Belgien i sin Tid henvendte sig til ham, 
og da Stanley skulde undsætte Emin Pascha, skete det ogsaa 
ved privat Initiativ; den engelske Regering vilde ikke give denne 
sidste Ekspedition et officielt Stempel. De Forhold, under hvilke 
Stanley har virket, har til Held for hans Virksomhed givet ham 
frie Hænder, og havde han ikke haft det, var hans Betydning 
for Afrika vel næppe bleven saa stor, som den allerede er bleven. 
Vi sige „allerede/ ti det er vanskeligt at gøre sig fortrolig med 
Tanken om, at Stanley skulde have udført sin sidste Bedrift i Afrka. 

O. Irminger. 

Saa ligger Søen for ham, stor og blaa. 

En sandet Bred med Græs i runde Tuer 

og Blok ved Blok af jættegrove, graa 

mosskjoldede Sten. Langs Stranden Mure staa 

af høstrødt Løv, der solfaldsfarvet luer. 

Med sagte Klingen flade Bølger gaa 

mod Strandens Grus, og højt i Luften søger 

en enlig Ørn sin tavse Vej — som han 

fra Menneskers Stæder og fra Menneskers Bøger 

ud over regndøbt, bladfaldsduftende Land. 

Han vandrer under Eges brune Løv, 

der hænger fuldt af æblerøde Galler, 

og træder dybt i muldne Stammers Støv, 

hvor Myrer hule deres Dværge-Haller, 

og Svampe brede deres skøre Flor — 

svolvgult og blodigt — og Snegles nøgne, klamme 

Kroppe nær Larvers Vinterleje bor. 

Og al den ramme, 

fugtige Lugt af Muld og trøsket Jord 
og raadne Stødd og alt det Vaadt, der siver 
i Mos og Løv, og denne Luft, der tier 
og tier evigt over Mil bag Mile 

af tiende Skov, hvor intet Menneske bor, 
men Træer og Græs langs løvfaldsdækte Veje 
hviler i evig samme vaade Hvile — 
det samles for ham til et stemmeløst Kor, 
der svulmer som en Høstbæk over sit Leje — 
en Em af Sang fra alt, der dør og gror. 

Der fødes en Lyd langt ude i Skoven — 

en raabende Røst, 

som tændes og flammer og slukkes. 

Der stiger forvoven 

en Sang i glade 

Ord om et ungdomshaabende Bryst 

og om solskinskækt Mod 

nærmere mod ham Versene vugges — 

det rasler i Blade 

foran en vandrende Menneskefod. 

Saa spaltes de Risbøges brune Krat, 

og i Gabet staar én 

med Øjne, der stirrer 

sorte som Nirvanas evige Nat. 

Lødden er gul som Marmelsten — 

ved Mundens Vige det skiftende dirrer — 

mens rank han gynger paa smalle Ben. 

Bag ham bryder der frem en anden — 

en firkantet Gut med et firkantet Skæg 

ned over Bringens brede Væg 

og en Pløjemarks Furer i Panden. 

Den Ungersvend stirrer — kan intet faa frem . . . 

Men han, som kom sidst, sig tager om Skæget, 
retter paa Sækkepibens Rem, 
rømmer sig lydt og siger bevæget: 

— Ej, ser vi det! En Landsmand igen! 

Det gør sgu saa godt i de fremmedes Verden! 

Hilsen og Haandslag til Velkomst, Ven, 

og, med Forlov at spørge lidt frækt, 

hvem sov du sidst hos, og hvor gaar Færden? 

Men Ynglingen stirrer og studser og siger: 

— Intet saa véd jeg af Jer i min Slægt — 
aldrig jeg saå Jer og ikke Jer kender .... 

— Al Verdens Vin og al Landsens Piger! 
Den gule Hud! og de blanke Øjne — 

som Stjærner, der over Steppen brænder — 
og Haarets Kul og den brede Næse . . . . 
Er hele Jert Fjæs da lavet af Løgne? 
. . . Lad mig faa Lov i Jer Haand at læse . . . 

— Spar Jer! Paa det Blad staar intet skrevet. 
Kun Tomhed og Lede de Linjer mælder — 

jeg har ingen Skæbne. 

— Vaas! Lad mig se! 
Jeg finder Vin i den fattigste Kælder. 

— Slip I mig kun ... og søg Mænd, der har levet, 
baarne af Fryd og brudte af Ve, 

i Elskov og Synd og Sanserus ældet — — 
Dagens Dont har jeg trælbunden røgtet, 
mens ud gennem Natten min Længsel vælded 
som havtørstigt Vand indtil nu, jeg er flygtet. 

Han drejer sig bort 

i graadbittert Mod. 

Men henne fra Græsset 

slænger den slanke efter ham — kort 

og koldt som en Isnaal, der brænder og Stikker: 

— Saa rinder du dog af vor solbrune Rod, 
saa sandt du rømte fra Selen og Læsset 

og Staldfodret og de gumlende Krikker. 

Han studser — han grunder. Saa siger han stille 
som Dugfaldsdraaber ad Blade trille: 

— Ja, jeg er rømt. Men ej af Trækfuglslyster. 
Alene sad jeg, ene som paa Havet, 

og fjærnt laa Menneskenes solblaa Kyster 
bag mine Tankers Taageslør begravet. 
Mens andre pløjed Livets glade Tummel 
og saaede Kys paa Læber og paa Bryster, 
var Verden mig saa kold og klam og skummel 
som Gader efter Regn ved Nattetide . . . 

— Ja, ja! hver handler, som han har Forstand. 
En slaar Kilder af Bjærgets Side, 

hvor andre kun finder Sten og Sand 

saa! se ikke paa mig, som vilde I bide! 

Haan og Høstvejr hærder sin Mand 

Lad høre, hvordan I fik Hast paa Jer Kvide? 

— Jeg stod en Nat et skummelt Sted og stirred 
hen over Vand mod Byens lave Bræm 

af takket Skygge. Over den en Sky — 

et Spind af Lys og Røg, der steg fra Staden — 

i Nattens sorte Hav en hvidlig Kyst. 

Menneskers Lyd igennem Luften svirred: 
Vognraslen, Bjældeklingren op fra Gaden 
og Trip af mange Trin, der styred hjem 
fra glade Lag mod Morgendagens Aag 
i Snakken og i Raab, med Sindet lyst 
af Fest, der end i deres Hjærner dønned. 
Mig tyktes de et fattigt Trældyrs-Tog, 
der tungt og trampende mod Stalden stønned. 

Tilskueren. 1890. 52 

Den kolde Lugt 

af muggen Jord og muldne Blade 

stod tæt i Løvfaldsnattens vaade Luft. 

Igennem Mørkehavet stirred 

jeg op, hvor Stjærner hang 

i legemløse, mørketvundne Kæder 

fra Mælkevejens blege Bro og dirred. 

Jeg saa dem glippe 

mod mig med Blik, der grønt og gyldent brændte 
en evig Lues evige Arnesteder — ; 
af deres Kroppe Straaletraade sprang 
som tynde Fingre under Himlen spændte. 

Saa flød de over Mørket bort i Stimer 
med Skæl af Sølv og Blod, 
indtil de sidste blege Gnister døde 
i fjærne Gab af Nat, hvor ingen Timer 
er til, og ingen dagfyldt Draabe rinder 
ud over Tidens ørkentomme Skaal — 
hvor intet fødes, og hvor intet svinder, 
men Bølger uden Lyd og uden Skum 
gaar evigt frem igennem evigt Øde, 
og Herren vandrer uden Med og Maal 
ud over Natten, stor og kold og stum. 

Da var det mig, som Byen rundt omkring 
blev slettet bort, og Lygtelysets Strimmel 
sank under Horizontens mørke Rand — 
Oktobernattens Luft laa tæt i vaade 
Lag over mørketæppede Markers Flade 
af Land og Land og Land 
mod Foden af den stjærneplettede Himmel 
og ingen Lyd saa vidt mit Øre naaede — — 
den Time var det, da jeg blev Nomade 

Den slanke har rejst sig — han staar og grunder. 

Saa løfter han tungt sine Øjenlaage 

for et Dyb af Sorg, som naar Dag gaar under 

ud over øde Veje, der svinder 

og druknes i Skumring og blegblaa Taage. 

Tyst som en Høstregn hans Tale rinder: 

— Om du tør følge ad Sti med os, 
byder jeg Solbrand for blege Kinder, 
Græs til Dug og Haand til Bæger, 
Latter for Klage og Haan for Trods, 
syndfyldte Nætter for Fabel om Kvinder. 

— Naa . . det er Mad, som Fyren kvæger — 
brøler den tykke — se blot hans Pupiller! 

Du fritter om Donten? For Vindve vi spiller 

og synger ved Døre og flikker og tigger 
og drikker med Byens Karle og ligger 
om Natten hos deres Tøse — 
der er min Haand — slaa til og følg med — 
dit Liv er jo dog paa det løse. 

Navn? Har vi ikke. Og ingen Alder! 

Intet Fædreland kender vort Sprog. 

Har et Stjærneskud Byrd? eller Løvet, som falder, 

mon det bliver ført i Kirkebog? 

Daabens Vigsel forlængst vi misted. 

Men som Ørn i vor Ryg, af Næsterne ristet — 

Næster med pengebugnende Lomme, 

Næster i Embed, med Kone og Rang, 

Laderne fulde og Skallerne tomme, 

staar der et Kajnstegn over vort Bryn, 

skræmmende som de spedalskes Skralde, 

klæbrigt som Lim — et Klængenavn: Tatere 

52* 



Digitized by Google 



Tatere. 



Han vender sig bort med bistert Syn 

og brummer ned i sin Madsæk: — Kratere 

skulde de kaldt os . . . varslende Munde 

om Jordskælv, der én Gang skal styrte dem alle . . . 

»Fyren« vil tale. Men Stemmen klikker. 
Saa tager ban blot sin Stok og stikker 
den dybt i Muld ved de tvendes Side 
og lader sig selv forsigtig ned 
paa det bløde Mostæppe glide. 

Der sidder de tre pg tier. 

Og Skyggerne samles ind gennem Skov 
og tætnes langs alle Stier. 

Og Vinden, der sov 
Dagen til Ende bag fjærne Marker, 
kommer nu vaadvinget slæbende frem 
gennem Træernes Tusender Toppe, 
der suser og hvisler og knarker 
med Grene mod Stammernes Kroppe. 
Den standser en Stund ved Søens Bræm, 
vader saa ud, tager Tilløb og springer 
frem over Vandet mod Granskovens Mur, 
som krones af takkede Klinger. 

Vinden naar Land — 
drager sig videre ind gennem Skoven, 
vokser til Brænding og brusende viger, 
tabes til sagteligt Sus og rinder 
rislende ud i et Lydhav, som dønner 
langeligt ind over Aftenens Strand. 

Himlen staar bleg, og Skumringen spinder 
Mørkevæv over det blanke Vand, 
hvor Dampenes tynde Disstrimler stiger. 
Sort ligger Skoven langs Søens Rand, 
og lavt gennem Luften en Ugle skriger. 



IL 

Langs Grøftebræmmen af den hvide Vej 
stod nys udsprungne Bøges blege Fakler 
og lyste gennem Skumringsmørkets Taage, 
og Foden traadte blødt paa faldne Rakler. 
For det var Dugfaldstid en Kvæld i Maj — 
hvor Sol er død, og ingen Stjærner vaage. 

Og ned igennem Vejens Hegnslugt kom 
de trende Tateres mørke Kløverkobbel. 

Den tykke standser, snuser, ser sig om: 

— Min Næse vejrer Duft af Hyld og Poppel, 

og Flitterplanters Duft fra Menneskers Parker. 

De andre tier. Deres Sind er fyldt 

af Vandredagens Sol over kornfyldte Marker 

og Strandens sølvbroderte Bølge-Læg 

og øde Sandbræm, bred og solforgyldt, 

op mod en Grusskrænts gule Klippevæg. 

De mindes Kvælden med de stærke Kys, 

med Favnetag om unge, faste Hofter — 

den aarle Morgens tynde Støvregnsdrys, 

der laa paa Græs og Løv som sølvhvid Skimmel, 

og drev som Em langs Eng og Skov og Tofter, 

mens syngende Lærker prikked sølvgraa Himmel. 

Men ufortrøden begynder den tykke: 

— Naa, hvordan spændte den a' med din Tøs? 
Man tør naturligvis ønske til Lykke . . . 

du kan tro, jeg saa jer i Skoven forsvinde! 
du tier ... haha, saa hun gjorde sig bøs? 

— Spar dine Spotord . . . nej, jeg bedrog — 

— »Bedrog«, det er godt, det gør sig smukt . . . 

— Dig selv? eller hende? spørger den unge 

og, vendt mod den tykke: — Saa hold dog din Tunge 

blot en Minut i Trense og Tugt. 

. . . Fortæl os saa, hvad der gik imod dig, 

fra den Gang, vi inde i Skoven forlod dig. 

— Jeg kyssede hende paa Kind og Mund, 
jeg slog min Arm om det myge Liv . . , 
der laa Sølv over sorten Bund, 

og Maaneglimt gennem dugvaadt Siv. 

Som vi naaede det Stenteled, 
hun knuged min Haand imod sin Barm, 
og som vi langsomt ad Skovstien skred, 
slynged hun om mig sin faste Arm. 

Hendes hede Mund laa som Glød mod min 

— hun hang om min Skulder — hun sitred i Brynde — 
med lukkede Øjne og Lød som et Lin 

segned hun over de Mospuders Hynde . . . 

— Tak — Og saa falder Tæppet for Festen 

vi kender de Viser, der slig begynde . . . 

— Nej, Festen . . . var omme. 

— Al Helvedes Plage! 
Saa napped du ikke den nære Frugt? 

— Det var, som et Vinddrag af Suk og Klage 
fyldte min Sjæl i den samme Stund 

med isnende Kulde og ligraadden Lugt — .... 

hendes Aande blev ram, og saa besk hendes Mund ... 

— Raadden! Ej fy! Havde Pigebarnet Pesten? 
Hun saa mig ej ud til af Sot at skæmmes. 

— Stakkel! Du fik Hjemve! Mod Arnekrogen, 
mod Munkevinen, du smagte hos Præsten — 
mod atter at gruble og græde og græmmes 
med Ryggen bøjet og Næsen i Bogen — 
mens Livet byder dig leende Dage, 

og Kvældens Strænge i Dansetakt stemmes. 

— Jeg ved det saa vel ... jeg bli'er aldrig vaagen. 
Alle mine Tag om Livet maa glippe, 

fordi jeg famler bag Drømmetaagen. 
Ti Lykken er tung i Vaad at drage — 
at slide er svært, men nemt at slippe — 
saa vorder min Visdoms Sum: at forsage. 

Forsage og flygte. Fra Hjem og Frænder, 
og Plovsliddet over den fædrene Ager 
ud mod et Liv, som til Tid ej kender 
men raner sig Brød af Næstens Lager — 
led ved at lappe de gamle Laser, 
ranked min Sjæl sig mod Solskinsstrømme 
...og sakker nu agter med matte Haser: 
Flaggermusflugt ... og Rovfugledrømme .... 

— Hen over mine Tankers lyse Sti 
stryger din Tale tungt, med skummel Lød, 
en natmørk, tonevinget Minde-Bi, 

der summer paa en Sang, jeg haabed død. 

Jeg ser din Ungdoms klostertrange Celle, 
hvor Savnet skummer over dit Hjærtes Rand, 
og Tungsindstaager om min Sjæl sig svøber. 
Spring ud hvor Livets Kilder stærkest vælde, 
du vinterblege, lykkehungrende Mand! 
af Blodet, der i Somrens Aarer ruller, 
jeg øser og dit magre Hoved døber 
og slynger Purpur om din Munkeskulder. 

— Jeg ævner ej. De svage Hænder svigter, 
mit Hjærte lukker sig mod Somrens Sol. 
Du sidder bredt i Livets gyldne Stol — 
jeg lister mig om Livet rundt .... og digter. 

* 

SANG FRA SKOVEN. 

Hvide Skørter i lette Sving 
mellem de mørke Stammer — 
bag dunkelt Løv en Heksering 
af flakkende Lygtemandsflammer. 

Dug i Græs og vaade Sko — 
der staar Em om Krat og Enge — 
under Maanens Elverbro 
klimprer Søen uden Strænge. 

Mund mod Mund og Arm om Lænd t 
medens Mosedisen stiger — 
Natten er en lystig Svend, 
kysser alle Piger. 

— Hør Sangens Toneløv i Sus og Kog 

om Bassens og Diskantens stærke Stammer. 
Det hvirler op som Høstens Blade-Fog, 
det synker blødt som Fald af trætte Blade, 
det blinker vaadt og blegt som Maaneflammer 
over en Skovsøs natteblanke Flade 

— Farvel, I to! Nu gaar jeg til Kroen! 
Det her bliver mere, end jeg kan døje — 
jeg tænker, jeg hitter etsteds en Stige 

til Høloftet eller en Lem til Loen. 

De rytmefløjtende Tonefugle stige 
paany af Skovens stammetremmede Bur. 

— Hør! det er dig, som kaldes til dit Rige 
af dine Hæres lystig lokkende Lur . . . 
(Den tykkes Fodtrin svinder ned ad Vejen), 

men mig er Verden som en Skov i Sten, 

og mine Tanker vandrer gennem Vand 

og søgrønt Lys og Tang i langsom Svajen 

og knaser over Skal og Dødningben 

og Vrag og vandrer evigt uden Haab 

om Himmelsol og Luft fra Livets Strand . . . 

slip mig! ... jeg aldrig Sejerskransen vinder I 

Han springer. Tateren efter ham i Raab: 

— Hvor gaar din Vej? hvad søger du for Land? 

Kun ilsom Raslen, der i Løb forsvinder 
En tavs Minut. Og saa den flygtedes Rø*t 
langt borte fra: — Jeg søger ind mod Natten, 
jeg spænder Telt paa Mørkets tomme Kyst 
(og, imens Stemmen mer og mer sig fjærner), 
men dit i Evighed er Riget og Magten! 

Tateren knuger Hænderne om Hatten 

og ser mod Himlens sommerblege Stjærner. 

Men ud fra Skoven jubler Dansetakten: 

Mund mod Mund og Arm om Lænd 
medens Mosedisen stiger — 
Natten er en lystig Svend, 
kysser alle Piger. 

Okt. 88. 

Johannes Jørgensen. 

Sen irske Sag i Underhuset og i Retssalen. 

Indtryk fra Justitspaladset i London. 



Det er ikke mange Aar siden, at det irske Spørgsmaal stod 
som et meget vagt Begreb ikke blot for Størstedelen af dem, der 
fra Fastlandet følger Englands Politik i dens store Træk, men 
selv for Flertallet af engelske Vælgere. Selve det, at der eksisterede 
et saadant Spørgsmaal, og at det dannede en gordisk Knude, som 
ingen engelsk Statsmand havde Kløgt til at løse eller Kraft til at 
overhugge, — selve dette vare alle sig bevidst. Kendsgerningen 
lod sig ikke let glemme; en Gruppe energiske Parlamentsmedlemmer, 
hyppige Dynamitattentater i London og Provinsbyerne og opsigt- 
vækkende Mord i selve Irland bragte den for ofte i Erindring 
under forskellig Form. At Spørgsmaalets Stikord var Homerule, 
vidste ligeledes enhver, men ikke mange vare i Stand til nøjere at 
bestemme Ordets Betydning, før Begivenhederne i 1886 bragte hele 
Spørgsmaalet frem i Forgrunden. 

Det var i 1875, den niogtyveaarige Mr. Parnell fik Sæde 
i Underhuset efter Aaret forud at have lidt et Nederlag i en af 
Irlands stærkt konservative Valgkredse, hvor han havde stillet sig 
uden Haab om Valg. I de første Aar af sin parlamentariske 
Virksomhed indtog han en meget tilbageholden Stilling. Statisten 
laa imidlertid kun tilsyneladende ledig, ti medens han næppe 
aabnede sin Mund, studerede han grundigt det irske Partis Hold- 
ning i Underhuset og gjorde sig fuldtud fortrolig med de fine 
Traade i Parlamentets indre, indviklede Maskineri. Han arbejdede 
ubetinget fra første Færd med en Leders Maal for Øje, og det 
er faa Parlamentsmedlemmer, der hurtigere end Mr. Parnell har 
opnaaet Mesterskab i alle Underhusets mange Regler vedrørende 
Rutinen og Etiketten. 

Underhusets irske Sektion blev paa den Tid ført afMr. Isaac 
Butt, og senere efter dennes Død af Mr. Shaw, men den irske 
Stemme var af ringe Vægt og Betydning i de forenede Kongerigers 
Parlament. De irske Bænke stod ofte tomme, og al Partidisciplin 
var kuldkastet. Mr. Butt, der af Naturen var godmodig og med- 
gørlig, var langt over Manddommens kraftigste Alder, og hans 
Helbred var nedbrudt; hans Partifæller manglede Energi og for 
en stor Del Dygtighed. Det gik med det irske Parlamentsparti, som 
det bedst kunde ; Regeringen følte faa eller ingen Ulæmper af dets 
Tilværelse. Med Mr. Shaw som Leder blev alt holdt i det 
gamle Spor. 

Men allerede Aaret efter, at Mr. Parnell havde aflagt sin 
Parlamentsed , begyndte han en selvstændig Optræden, støttet af 
en eneste Tilhænger, den for nylig afdøde Mr. Biggar, hvis lille, 
pukkelryggede Skikkelse med et Ansigt, der lyste med et Par 
spillende, godmodige Øjne var saa godt kendt i Underhuset som 
tilhørende Manden med de store Ævner i Retning af at producere 
lange Taler. Mr. Parnell kastede sig ind i Debatten med en 
Ivrighed, der forbavsede baade den konservative Regering og den 
liberale Opposition, fordi den kom fra de irske Bænke, fra hvilke 
man ikke var vant til at høre vægtige Indlæg i Sager, især naar 
disse ikke direkte vedrørte Irland. Denne selvstændige Holdning 
forargede Mr. Butt, der ved en Lejlighed endogsaa erklærede i 
selve Underhuset, at Mr. Parnell ikke tilhørte det irske Parti. 
Mr. Parnell forandrede imidlertid ikke sin Taktik, men vedblev at 
gøre sin Ret gældende som den, der førte fri Lanse, en Lanse, 
han altid var rede til at bryde, naar han mente, det kunde 
gavne den irske Sag. 

Mere og mere fik Mr. Parnell Stemningen for sig, dels i 
selve Underhuset blandt irske Kollegaer, men navnlig hos Irlands 
Befolkning. Aaret 1880 kom og med det Ministeriet Beaconsfields 
Opløsning. Inden det nye Parlaments Sammentræden blev Mr. 
Parnell med treogtyve Stemmer mod atten, der faldt paa Mr. Shaw, 
kaaret som Leder for Underhusets irske Parti, — et noget svækket 
Parti, idet Mr. Shaw og femogtyve andre irske Parlamentsmedlemmer 
nægtede at modtage Feltraabet fra Mr. Parnell. Mistilliden svandt 
imidlertid hurtigt, og kun faa politiske Ledere i Englands 
Underhus ere blevne fulgte mere trofast af deres Tilhængere end 
netop Mr. Parnell. Brydninger har der vel fundet Sted i det 
irske Parlamentsparti ogsaa i de senere Aar, men de have holdt 

sig ved Havbunden og have ikke kruset Vandets Overflade, der 
har ligget blank og rolig. Herfra har Partiet hentet en stor 
Del af sin Styrke. 

Lige overfor Ministeriet Gladstone indtog Mr. Parneil i 1880 
først en afventende Stilling, men saa snart Signalet blev givet til 
nye Tvangslove for Irland, begyndte han sin Krig paa Kniven 
mod Regeringen. Mr. Parnell og piange andre fremragende Med- 
lemmer af den nylig stiftede Landliga bleve fængslede. Den saa- 
kaldte Kilmainham-Traktat var dog et Skridt i Retning af Fred 
med det irske Parti, men Dobbeltmordet i Phønixparken i Dublin 
paa Lord Frederik Gavendish og Mr. Burke den sjette Maj 1882 
fik atter Mr. Gladstone til at indtage sin tidligere Holdning i det 
irske Spørgsmaal. 



Foraaret 1885 blev en urolig Tid i Englands Underhus, 
men den brolagde Vejen for Mr. Parnell, der stadig bekæmpede 
Regeringen med fuld Energi. Den solide Majoritet, som Mr. 
Gladstone havde vundet ved Valgene fem Aar tidligere, var svundet 
ind i en saa betænkelig Grad, at Ministeriet kun ved en alvorlig 
Kraftanstrengelse undgik sit Fald efter Khartums Indtagelse, 
Gordons Død, Sudans Rømning og det afghanistanske Grænse- 
spørgsmaal. Den knebne Majoritet, hvormed Mr. Gladstone slap 
over sit Mistillidsvotum, var i Virkeligheden kun akkurat tilstrækkelig 
til at holde ham paa hans Plads og gav Oppositionen Lejlighed til 
at juble over en moralsk Sejer. Den samme Regering, der havde 
overlevet saa alvorlige Prøvelser, som Foraaret 1885 bragte den, 
faldt imidlertid i Begyndelsen af Juni samme Aar paa et Spørgs- 
maal af meget underordnet Interesse: en ny Beskatning af 01 og 
Spiritus. Nederlaget kom sikkert lige uventet baade for Regeringen 
og Oppositionen — 74 af Mr. Gladstones Tilhængere vare fra- 
værende, da Afstemningen i Underhuset fandt Sted, — men 
Mr. Gladstone indgav sin Demission, og Lord Salisbury dannede 
sit første Kabinet. 

Ogsaa ved denne Afstemning, der blev saa skæbnesvanger 
for Mr. Gladstone, stod Mr. Parnell som de Konservatives tro 
Allierede. 

I Slutningen af 1885 fandt de almindelige Parlamentsvalg 
Sted, og den forudgaaende Valgagitation frembød ikke faa Episoder 
af stor Interesse. 

Det irske Spørgsmaal stod ingenlunde paa nogen fremskudt 
Plads under denne Agitation. Det blev naturligvis berørt, men 
helt og holdent i Forbigaaende. Mange af det liberale Partis 
Valgkandidater — og ikke lutter Menigmænd blandt disse — førte 
fra Valgtribunerne deres voldsomme Sprog mod Mr. Parnell og 
hans Følge, der bleve fordømte som Landsforrædere. Det var 
for øvrigt en af Mærkelighederne ved denne Valgkamp, at den ikke, 
hverken fra de Liberales eller de Konservatives Side, blev ført paa 
noget tætsluttet Program. Det ene Spørgsmaal dukkede op efter 
det andet som halve Tilfældigheder, og hver af Sektionerne i det 
liberale Parti havde sit. Spørgsmaalet om Kirkens Adskillelse fra 
Staten, som Mr. Chamberlain — det Medlem af Mr. Gladstones 
tidligere Administration, der under Valgkampen udfoldede den 
største Energi, — bragte paa Bane, kom f. Eks. ubetinget til at 
indtage en langt mere fremragende Plads end det irske Problem. 
Det var dels paa Feltraabet »Kirken er i Fare!« og dels ved 
Mr. Parnells Hjælp, at de Konservative endnu holdt deres Stilling 
i Underhuset, da det nye Parlament blev aabnet i Januar 1886. 

Fyldigst blev det irske Spørgsmaal omtalt af Mr. Gladstone, 
da denne i November 1885 foretog sin Valgrejse i Skotland. I 
Begyndelsen af Kampagnen paapegede han den Betydning, det 
vilde have, at man nu, da den ny Valglov — en Valglov, der er 
særdeles gunstig for Irland, — skulde træde i Virksomhed for 
første Gang, vilde kunne vente at faa fuld Klarhed med Hensyn 
til Irlands Ønsker og Forhaabninger. Disse Ønsker burde efter- 
kommes, og i alle indre Anliggender burde Irland have saa frie 
Hænder, som man kunde give det uden at løbe nogen Fare for 
en fuldstændig Adskillelse mellem Irland og den øvrige Del af 
Kongeriget. Men samtidig med disse Udtalelser understregede 
Mr. Gladstone, at han ansaa det for en bydende Nødvendighed, 
at den Regering, der skulde løse det irske Spørgsmaal, blev 
stærk nok til at kunne handle uafhængig af det irske Parti i 
Underhuset, — en Tilføjelse, der fjærnede lidt af Honningens Sødme. 

Et Par Dage senere holdt Mr. Parnell en Valgtale, i hvilken 
han synles tilbøjelig til at modtage den liberale Leders halvt 
udstrakte Haand og opfordrede ham til at gaa lidt nøjere ind paa 
Enkelthederne af hans irske Program. Svaret fra Mr. Gladstone 
blev imidlertid en fejende Afvisning, og Mr. Parnell udstødte et 
»Ned med de liberale Hunde, der har lænkebundet Irland, og som 

faldt paa deres Gerning!« Den irske Stemme i Englands Valgurner 
gik derefter imod de Liberale. 

Mr. Parnell blev Situationens Herre i Englands Underhus. 
I mindre end seks Aar havde han gjort den irske Stemme til en 
Magt, som de to store engelske Partier ikke længere kunde holde 
udenfor deres Beregninger, naar de gjorde deres Bestik. Man 
jublede over Mr. Parnell i Irland, og hans Tilhængere i Under- 
huset sluttede sig endnu tættere til ham. 

Med Mr. Parnell og hans solide Følge ved sin Side holdt 
Lord Salisbury, som sagt, endnu sin Plads i Højsædet, da det ny 
Parlament traadte sammen, men rigtignok med en meget svag 
Majoritet. Herligheden varede heller ikke længe. Den konservative 
Regering bebudede nye irske Tvangslove, og nogle faa Dage senere 
laa den fældet ved Mr. Parneils Haand. Fra hin Dag i Januar 
1886 har det irske Spørgsmaal staaet først paa Dagsordenen i 
England, og der vil det ubetinget holde sig, til det en Gang naar 
sin fulde Løsning. 

Stærkt havde Mr. Gladstone Skinnet imod sig, da han 
sluttede sin Alliance med det irske Parti. Stærkt saa det ud som 
en parlamentarisk Manøvre, der var beregnet paa at skaffe ham 
en Majoritet i Underhuset ved Hjælp af 85 irske Stemmer. Og 
holdningsløs var hverken den forsigtige Whig, Lord Hartington, 
eller den frejdige Radikale, Mr. Ghamberlain, i deres Optræden, 
da disse med henimod hundrede andre af Mr. Gladstones tidligere 
Tilhængere i Underhuset nægtede at følge deres gamle Leder. De 
stode paa samme Grund, hvor Mr. Gladstone tilsyneladende selv 
havde staaet et Par Maaneder tidligere. , 

Naar Historien en Gang skal fælde sin Dom, vil den imid- 
lertid ikke hage sig fast i Begivenhedernes smaa Enkeltheder. 
Har Mr. Gladstone set rigtig, vil den ikke smaaligt undersøge, om 
det var en ren Tilfældighed, at det irske Spørgsmaal modnedes 
saa brat for gennemgribende Lovforslag fra Englands Underhus. 
Men hvorledes denne Dom i sin Helhed vil komme til at lyde for 
Gladstones Vedkommende, vil for en overvældende stor Del komme 
til at bero netop paa dette, om han saa* klart, da han gav sig i 
Kast med sit Livs sidste store Gerning: Forsøget paa Løsningen 
af det irske Spørgsmaal. 

Det var igennem det Homeruleforslag , som Mr. Gladstone 
den ottende April 1886 forelagde Underhuset, at den store Almenhed 
fik sine Elementarbegreber angaaende det irske Spørgsmaal. Den 

grundige Debat, som Forslaget blev underkastet ved en første og 
anden Behandling, i Forbindelse med Pressens dybtgaaende Kritik 
førte Vejledningen videre, og da Forslaget blev forkastet, og Par- 
lamentet blev opløst udelukkende paa dette Spørgsmaal, hørte den 
engelske Vælger det yderligere drøftet fra Valgtribunerne. I fire 
Aar har det nu dannet Hovedæmnet for al engelsk Politik, og de 
før saa uklare Begreber om irske Forhold have lidt efter lidt faaet 
fastere Former, ligesom der er blevet kastet fuldt Lys over Per- 
soner, der tidligere stode i Halvmørke. Meget har hertil bidraget, 
at en Del af Spørgsmaalet en Tid lang blev fjærnet fra Parti- 
lidenskabens hede Drøftelse og blev sat under Forhandling i 
Retssalens beroligende Atmosphære. 



Retsforhandlingen om det irske Spørgsmaal dannede forrige 
Aars største politiske Begivenhed i England. Den strakte sig fra 
Efteraaret 1888 til sidste Halvdel af November 1889 og omfattede 
129 Retsmøder, — efter den bekendte Tichborneske Sag i Begyndelsen 
af Halvfjærdserne den længste Retssag, der findes i Englands 
Annaler. Med god Grund blev den betegnet som dramatisk; den 
dannede et interessant og indholdsrigt Skuespil med cirka fem 
hundrede agerende Personer. Men Dramaet havde en væsentlig 
Fejl, og i denne Fejl maa Grunden søges til, at det store Publikum 
saa vel i som udenfor England langtfra skænkede dets Opførelse 
åen Opmærksomhed, der under andre Omstændigheder vilde være 
bleven en saadan Begivenhed tildelt. Kulminationspunktet blev lagt i 
anden Akt og kastede Skygge over alle Dramaets paafølgende 
Scener. Den ulykkelige Mr. Pigott — Dramaets Skurk — blev 
Skuespillets Hovedperson og kom til at danne det Centrum, der, 
hvor interessant et Studium Mr. Pigotts Karakter end kunde afgive 
for Psykologen, sikkert burde være lagt andensteds. Skuespillets 
øvrige agerende kom til at staa som Dværge ved Siden af Kæmpe- 
bedrageren: denne interessante Gentleman med det lange, hvide, 
ærværdige Skæg og med Glasset, der bidrog til at give ham et 
saa distingueret Udseende, i det højre Øje, — saa barnlig -uskyldig, 
om end lidt vaklende i sin Optræden, fordi han følte sig trykket 
af Situationen, da han under Behandling af Times 1 Advocat blev 
ledet ved Vennehaand, — saa komplet optrevlet i Smuds og Under- 
fundighed, da Sir Charles Russell Tomme for Tomme havde 

blottet den ulykkelige, der nogle Dage senere begik Selvmord 
i Madrid. 

Selv mindre rollehavende kom til at staa paa en fremskudt 
Plads, naar kun deres Repliker faldt i Forbindelse med Brev- 
episoden. Scenens fulde Straalelys blev kastet ikke blot over de 
forfalskede Breves første Opkøber, Mr. Houston, den unge, 
ærgerrige Journalist, der efter Sigende skal have drømt om en 
Gang at blive Englands Førsteminister, ikke blot over den senere 
afdøde Mr. Macdonald, Times* Forretningsfører, der saa forsigtig 
undgik at spørge Mr. Houston om Ophavet til de Breve, der 
fra Times' Spalter skulde sendes som en Tordenkile mod det 
irske Parlamentsparti , men selv over Personer, der længere ude 
stode grupperede om Pigott. Over Brevepisoden glemte Publikum 
halvt de levende Illustrationer til en Tid af Irlands Rædselsperiode, 
som Retsforhandlingerne aabnedes med, og efter Brevepisoden 
slappedes Tilskuerens Energi, og hans Blik gled kun let henover 
Scener, der i og for sig vare fyldigere i Indhold. Mr. Pigott i 
Forbindelse med Sagens andet store Sensationsvidne , Major Le 
Caron, tog til Dels Vinden af Sejlet for en Parnell, en William 
O'Brien, en Michael Davitt og mange andre betydelige 
Personligheder, der i vore Dage have udøvet en mægtig Indflydelse 
paa Irland, og hvis Handlemaade og Karakter man i Fjor havde 
en saa gunstig Lejlighed til at studere i Londons Justitspalads. 
Det historiske Maleri med en Gengivelse af Hovedtrækkene i ti 
Aar af Irlands Historie falmede i Farven ved Siden af Genrebilledet 
med Bedrageren, der mod en Rude i et Pariserhotel efterlignede 
Mr. Parnells Haandskrift. 

Der er gaaet et halvt Aar, siden Dommerudvalget afgav 
sin Kendelse i denne Retssag. Forlængst have de to store politiske 
Partier i England slaaet den Mynt, det overhovedet var muligt at 
slaa af de tre Dommeres samvittighedsfulde Rapport. Sagen er 
næsten glemt. Det politiske Kalejdoskop drejer sig i England 
med samme Hurtighed, som den, hvormed hele Livet pulserer i 
et Land, der altid har jagende travlt. Og meget lødigt Metal, 
der egnede sig til Udmøntning, var der maaske heller ikke i denne 
Rapport. Men desuagtet vil det maaske kunne have sin Interesse 
at lade Blikket glide flygtigt over enkelte af Hovedfigurerne i en 
Retssag, der i Følge hele sin Karakter vil komme til at indtage 
en fremragende Plads i det nittende Aarhundredes Retsannaler. 
Nogen samlet Fremstilling af Retssagen skal ikke forsøges; For- 

fatteren af denne Artikel vil kun i Erindringen opfriske enkelte 
Indtryk og Episoder fra de mange Timer, han i Fjor tilbragte i 
Londons Justitspalads, da det irske Spørgsmaal stod for Skranken. 



Respekten fordrer, at jeg først og fremmest skænker 
Dommerudvalgets tre Medlemmer et Par Ord. Disse Mænds 
Upartiskhed blev i sin Tid draget i Tvivl. Ikke dog saaledes, at 
selv det ivrigste Medlem af Underhusets Opposition, der jo i sin 
Helhed bekæmpede Undersøgelsen af Sagen mellem Times og de 
irske Parlamentsmedlemmer ved Hjælp af en særlig Parlamentsakt, 
for Alvor søgte at gøre gældende, at de tre Dommere skulde 
mangle Viljen til at skille Elinten fra Hveden. Man fastholdt kun, 
at det laa over den menneskelige Ævne hos en Dommer at ryste 
Politiken af sig i den Grad, at det blev muligt for ham at dømme 
overlegent og upartisk i en Sag, hvor Jura og Politik stod 
sammenvoksede som et Par siamesiske Tvillinger. Enhver, der 
fulgte Retsforhandlingerne paa nært Hold, vil dog sikkert være 
tilbøjelig til at indrømme, at denne Tvivl viste sig ubeføjet. Selv 
urider den Episode i Retssalen, da den politiske Partilidenskab tog 
hæftigst til Orde og gav det kraftigste Udslag, handlede Dommer- 
udvalgets Præsident ikke paa anden Maade end den, der vilde 
have skaffet ham Medhold hos en Jury, dersom man kunde have 
tænkt sig Spørgsmaalets Afgørelse lagt i Haanden paa en saadan. 
Jeg tænker paa den Dag, da Sir Charles Russell og de andre 
Advokater paa den Parnellske Side trak sig tilbage fra Valpladsen 
og efterlod Mr. Michael Davitt og Mr. Biggar som de eneste 
Stridsmænd for det irske Parti. Sir Charles gjorde Fordring paa, 
at Dommerudvalget skulde undersøge, hvem der i Brevaffæren 
stod bag ved den unge og ubetydelige Journalist Mr. Houston, 
— skulde undersøge, paa hvis Vegne denne havde sat de mange 
hundrede Pund Sterling i forfalskede Dokumenter Sir Charles 
fastholdt, at han saa sig i Stand til at bevise en overlagt og 
ordnet Sammensværgelse mod det irske Parlamentsparti , og han 
gav tydelige Vink om, at større Navne end Mr. Houstons kunde 
sættes i Forbindelse med Brevopkøbet. Overordentlig interessant som 
en saadan Undersøgelse kunde være bleven, underholdende som 
det kunde have været at faa et endnu fyldigere Indblik i Livet bag 
Kulisserne og lære flere af et hemmeligt Maskineris mystiske 

Traade at kende, og grundigt som man endelig kunde have 
gouteret at faa Masken reven af de Mænd, der, hvis Sir Charles 
var rigtig underrettet, havde ført en politisk Kamp med saa 
smudsige Vaaben, maatte man give Dommerudvalgets Præsident 
Ret i, at det laa udenfor hans Opgave at søge hinsides den 
Kendsgerning, at Brevene i Times vare grove og gemene For- 
falskninger. 

Ingen af de tre Dommere har spillet nogen Rolle i Englands 
politiske Liv. Dommerudvalgets Præsident, Sir James Hannen, en 
Mand med et aabent, glatraget og ualmindelig tillidsindgydende 
Ansigt, kaldtes for fem og tyve Aar siden Radikal og stillede sig 
som saadan ved et Parlamentsvalg, men uden at faa Sæde i 
Underhuset. Man havde ikke under Retsforhandlingerne iagttaget 
ham mange Dage, før man følte sig overbevist om hans overlegne 
Upartiskhed. Hans andægtige Lytten, hans godmodige og elsk- 
værdige Smil og — naar et lille Uvejr trak op — de rynkede 
Bryn blev med ligelig Haand fra Tid til anden uddelt efter 
Fortjæneste baade til Repræsentanterne for det Parnellske Par- 
lamentsparti og det rige Gityblad. Hans Sidemand til venstre paa 
Dommertribunen, Sir Archibald Lewin Smith, kunde derimod 
af og til gøre et halvt ubestemt Indtryk af at nære en noget 
større Sympati for den Times'ske Side end for den Parnellske; 
hans Blik kunde undertiden forekomme lidt mere velvilligt, naar 
det blev kastet ud over den paa Næsens Spids siddende Lorgnet 
mod et Vidne fra Times, end naar det dvælede ved Vidner fra 
den anden Side. Men Sir Archibald — eller Mr. Justice Smith, 
som han vel rettere bør benævnes, naar han omtales i Forbindelse 
med sin Dommervirksomhed, — har ikke desto mindre, og sikkert 
med Rette, efter Afslutningen af den Parnellske Retssag beholdt 
sit gamle agtede Navn som en dygtig og upartisk Dommer. Størst 
Forargelse hos det Parnellske Parti vakte imidlertid i sin Tid 
Valget af Sir John Charles Day til Medlem af Dommerudvalget. 
Han blev af Underhusets Opposition betegnet som Orangist af 
reneste Vand. Men størst blev ogsaa Svingningen i Oppositionens 
Mening med Hensyn til denne Dommer. Efter at han havde endt 
sin Virksomhed i Retssalen, mente man, at han stod som den af 
de tre Dommere, der vilde lægge det vægtigste Ord ind for Mr. 
Parnell og hans Mænd. Det er vanskeligt at sige, hvorpaa man 
støttede denne Mening. I Privatlivet har Sir John næppe udtalt 
sig angaaende den Parnellske Sag, før Kendelsen blev overleveret 

til Underhuset; det fuldtdækkende Slør, som laa over Dommer- 
udvalgets Rapport, lige indtil den i Midten af Februar blev offentlig 
Ejendom, var overhovedet ikke det mindst mærkelige ved hele 
Sagen; — end ikke det sandsynligste Rygte angaaende Rapportens 
Beskaffenhed viste sig at have haft Grund at staa paa. Og i 
Retssalen sad Mr. Justice Day, som om han var hugget i Sten. 
Ikke en Lyd kom over hans Læber, ikke en Bevægelse var synlig 
i det tykke, ofte rødlige og lidt vulgære Ansigt med de trætte og 
tunge Øjenlaage. — 

Sjældent eller aldrig har der indenfor Justitspaladsets Mure 
staaet to saa solide Advokatkolonner i fjendtlig Stilling mod 
hinanden, som Tilfældet var under den Parnellske Retssag. Et 
Par af de første Stjærner i Englands retslærde Verden paa hver 
Side stode omgivne af mindre Stjærner, hvoraf nogle efterhaanden 
kom til at skinne med stærkt konkurrerende Lys. Der var gyldne 
Sporer at tjene i en saadan Sag, og man kæmpede ridderligt og 
tappert for deres Erhvervelse. 

Nogenlunde ligeligt saa Kræfterne ud til at være fordelte, 
da man før Kampen studerede Listen over de optrædende Advokater. 
Sir Charles Russell og Mr. Lockwood paa den ene Side, Sir 
Richard Webster og Sir Henry James paa den anden; det 
balancerede ganske godt trods det store Navn, Sir Charles Russell 
har som Advokat. Men da Brydningen mellem »de lærde Venner« 
havde varet et Par Maaneder, var der ingen, der havde Vanskelighed 
ved at se, hvor Styrken laa. Sir Richard Webster arbejdede godt 
for Times, men uden Genialitet og uden at udsende fængende 
Gnister. Havde Sir Richard ikke faaet Hjælp fra Sir Henry James, 
der tidligere har været Generalfiskal under Gladstones Administra- 
tion, men nu hører til dennes politiske Modstandere, og enkelte 
andre, vilde han have staaet paa Slagmarken med kun tungt 
Artilleri som Vaaben. Sir Charles Russell foragter heller ingenlunde 
det tunge Skyts, men betjæner sig kun deraf til at aabne Kampen. 
Han ved som klog Feltherre, at Sejeren skal forfølges med et mere 
let og smidigt Vaaben. Og han betjænte sig af dette Vaaben 
under den Parnellske Sag, saa det gnistrede og fik hans Ledsagere 
til at følge Trop. Mr* Lockwood, Mr. Asquith, Mr. Reid og 
flere andre Advokater fra den Parnellske Side gjorde alle fortrinlig 
Tjæneste, saa længe de deltoge i Fægtningen. 

Det var maaske navnlig under Krydsforhøret, at Sir Charles 
Russell viste sig stor som Advokat. Under Episoden med 

Mr. Pigott laa han inde med saa megen positiv Viden om denne 
Mands tidligere Færd og de forfalskede Breves Forhistorie, at det 
i og for sig var en taknemmelig og let Opgave at fælde Pigott. 
Glimrende som Sir Charles tog sig ud i de Dage, han lod Lyset 
falde saa blændende klart over Æventyreren fra Dublin, vandt han 
ved denne Lejlighed maaske forholdsvis billige Laurbær. Men det 
var ogsaa meget langt fra at være de eneste, han i Fjor under den 
Parnellske Retssag høstede i Londons Justitspalads. Jeg skal 
nævne et andet Eksempel paa Sir Charles Russells dygtige Kunst 
som Advokat og kan næsten vælge i Flæng mellem Snese. 

Der havde, hvis jeg husker rigtig, været afholdt cirka 
tredive Retsmøder. Kaptajn O'Shea havde afgivet sin interessante 
Beretning om Kilmainhamtraktaten og om Mødet med Mr. Parnell 
i Mr. Chamberlains Hus paa hin i Irlands Historie sørgelige 
Mærkedag den sjette Maj 1882. Han havde ligeledes fortalt om 
Venskabsbruddet mellem ham og Mr. Parnell, et Brud, der den 
Gang tog sig mystisk nok ud for det store Publikum , men som 
senere fik sin naturlige Forklaring. Londoner-Korrespondenten for 
New York Herold, Mr. I ves, havde endvidere berettet om sit 
Interview med den irske Leder om Bord i den amerikanske 
Damper; Miss Lizzie Curtin havde fortalt om Kampen, hun og 
hendes to Brødre stred med Maaneskinsmændene den Nat, hendes 
Fader blev myrdet; Lady Mountmorres var besvimet i Vidne- 
logen under Beretningen om, hvorledes man stenede hende og 
hendes Børn, da de efter Mordet paa den fattige Lord Mountmorres 
første Gang viste sig udenfor deres Hjem; i et jævnt og simpelt, 
men rørende Sprog havde Miss Norah Fitzmaurice meddelt sin 
sørgelige Oplevelse fra hin Morgen, da hun sammen med sin 
Fader kørte til Markedet, og denne blev skudt ved hendes Side, 
medens ingen af de mange vejfarende vilde hjælpe hende med at 
bringe Liget hjem. Vidner i Dusinvis fra Times 9 Side, mandlige 
og kvindelige, havde afgivet Beretninger om skændige Voldsgerninger, 
om Mord og Brand, om mishandlede Mennesker og mishandlet 
Kvæg, om Boycotting — en saa uhyggelig konsekvent gennemført 
Boycotting — og om Jammer, Nød og Elendighed. Mange af de 
fortalte Historier havde gjort et dybt og varigt Indtryk paa Til- 
hørerne, og ret velgørende virkede det, naar Blikket af og til blev 
ledet fra Maleriets mørke Farver og kom til at dyæle ved en eller 
anden humoristisk Almuesmand fra Irland, som sagde morsomme 
Ting i en Dialekt, der undertiden maatte oversættes af sprog- 

kyndige. Men alle disse Beretninger, eller i hvert Fald de mest 
tragiske iblandt dem, manglede Nyhedens Interesse for enhver 
Avislæser. I skarpere Relief kom disse Begivenheder fra Aaringer 
af Irlands Rædselsperiode til at staa i Tanken hos de faa, der 
hørte Lidelseskapitlet fra nogle af Ofrenes egen Mund, men selve 
Billedet var ikke nyt. Man ventede stadig paa det nye, ventede 
paa den Time, da Sir Richard Webster paa Tintes' Vegne skulde 
pege paa den Kæde, der knyttede dette Utal af Forbrydelser — 
eller i det mindste nogle af dem — til Landligaen og National- 
ligaen og gennem disse til de anklagede Parlamentsmedlemmer og 
Mr. Michael Davitt. Selv Dommerudvalgets Præsident havde begyndt 
at give sin Utaalmodighed tilkende, fordi Sir Richard tøvede. 
Grunden til denne Tøven blev først senere bekendt: Kæden — i 
den Skikkelse, man efter Artiklerne i Times var berettiget til at 
tænke sig den, — har aldrig eksisteret. 

Imidlertid rejste Tilhørerne sig en Dag forventningsfulde 
og lyttende i Sæderne, og nede imellem Advokaterne blev der 
Liv og Rørel Sir Richard Webster havde i Vidnelogen anbragt 
en Mand ved Navn Thomas O'Connor, og det fremgik snart 
af hans Spørgsmaal, hvad dette Vidne skulde godtgøre. Thomas 
O'Connor havde i Følge sit Udsagn været Medlem af Landligaen 
og havde virket i dennes saakaldte »indre Ring«, eller med andre 
Ord udøvet Forbrydelser som Landligaens Udsending. Han var 
bleven betalt for sin Ulejlighed med rede Penge, og Mr. Timothy 
Harrington, et af de anklagede irske Parlamentsmedlemmer, 
havde været Kasserer. 

Dette Vidnes Fremkomst var en Begivenhed af overordentlig 
Betydning. Det saa' ud, som om Sir Richard var ved at smede 
det første Led af den omtalte Kæde. 

Sir Richard havde endt det indledende Forhør, og Thomas 
O'Connor havde fortalt om de seks Shilling, han havde modtaget 
for hver natlig Færd som Maaneskinsmand. Sir Charles Russell 
skulde krydsforhøre Vidnet. 

Men Sir Charles bad sig undskyldt. Denne Vidneførsel 
var kommen som en Overraskelse for ham; han kendte absolut 
intet til Thomas O'Connor og havde ikke en Gang tidligere hørt 
hans Navn nævne. Han bad Dommerudvalgets Præsident om 
Tilladelse til at udsætte Krydsforhøret, til han havde indhentet de 
nødvendige Oplysninger. 

Sir James Hannen billigede Advokatens Forlangende, men 
bad ham om for Formens Skyld at indlede Krydsforhøret, der da, 
hvis det fandtes nødvendigt, kunde genoptages paa et senere 
Stadium. 

Sir Charles indtog sin Yndlingsstilling med den ene Fod 
paa Bænken og Albuen støttet mod Knæet. Paa Lykke og 
Fromme begyndte han sit Krydsforhør; han anede næppe, hvilken 
Vej han skulde styre. Saa fik han Øje paa Kanten af et Brev, 
der stak op af Vidnets Brystlomme. »Hvad var det for et Brev?« 
Frem maatte Brevet, der snart blev efterfulgt af et andet og et 
tredje. Det tidligere saa fattige Stof til Krydsforhøret blev paa 
en Gang rigt, og kort Tid etter stod Thomas O'Connor som en 
mindre paalidelig Personlighed. 

Det var en i højeste Grad elegant Præstation, og den var 
langtfra enestaaende i Sir Charles Russells Virksomhed under den 
Parnellske Retssag. Mere ubehjælpsom, mere tung og drøj i sine 
Bevægelser stod Sir Richard Webster i lignende vanskelige 
Situationer. 

Størst Berømmelse blandt de Vidner, Times førte i Ilden, 
vandt naturligvis den lille, vevre Major Henri Le Caron og den 
uforglemmelige Mr. Pigott. Begge vare interessante Skikkelser, 
og begges Vidnesbyrd lagde i Dagevis udelukkende Beslag paa al 
engelsk Konversation. Selv Udlandets Dagblade gik nogenlunde i 
Detailler under Omtalen af disse to Afsnit i den Parnellske Sag, 
og de fleste af »Tilskuerens« Læsere ville som Følge heraf være 
mere eller mindre fortrolige med dem. De afgav Retssagens 
Sensationsekstrakt. 

De to Mænds Vidnesbyrd vare af ulige Værd for Times. 
Major Le Caron eller, som Sir Charles Russell titulerede ham * 
med fuld juridisk Ret og en lidt giftig Betoning, Mr. Thomas Beach, 
maa i det store Hele betragtes som et paalideligt Vidne. Han 
gjorde Indtryk af at have benyttet sin Tid godt som Spion for 
den engelske Regering og grundigt at have sat sig ind i den 
amerikanske Dynamitbevægelse. Desuagtet kom hans Udsagn 
ikke til at veje saa overvættes meget i Dommerudvalgets Rapport, 
skøndt det naturligvis fik sin Betydning. Det laa i, at hvor hans 
Beretning vilde have ramt enkelte af de anklagede Parlaments- 
medlemmer haardest og skarpest, faldt den ved Modpartens For- 
klaring fra hinanden. Væsentlige Udsagn fra Majoren vare byggede 

paa et »Man siger«. Imidlertid havde Times al mulig Grund til 
at være ham taknemmelig for hans Bistand. 

En Ting havde man Vanskelighed ved at forstaa, da Major 
Le Caron stod i Vidnelogen, nemlig hvorledes denne Mand i saa 
høj en Grad kunde have vundet Dynamitmændenes uindskrænkede 
Tillid hinsides Atlanterhavet. Det magre Ansigt med den gullige 
Farve, den store, sorte, tilspidsede Moustache og det tynde, saa 
omhyggelig glattede Haar indbød hverken ved første eller andet 
Øjekast til fortroligt Venskab. — Sin Titel som Major — og det 
røde Baand i Knaphullet — havde Le Caron tjænt under Krigen 
med de amerikanske Sydstater, i hvilken han deltog som tyveaarig 
Yngling, der var udvandret fra den lille engelske By Colchester. 

Men fik Times en lille Haandsrækning af Major Le Caron 
netop paa en Tid, da det trængte haardt til Bistand for at blive 
sat i Stand til at vise, at Artiklerne Parnellism and Crime havde 
deres Sandhedsstænk , saa bibragte Mr. Pigott til Gengæld Bladet 
saa haardt et Slag, at det vilde være bleven et Dødsstød maaske 
for hvilket som helst af Verdens Blade med Undtagelse af Times. 
Aldrig kan Skæbnen have været mere ironisk i sit Lune, end da 
den kaldte Mr. Pigott til Vidneskranken i Justitspaladset som 
Støtte for Times. 

Netop dette, at Omstændighederne tvang Times til selv at 
føre Mr. Pigott ind paa Scenen, bidrog ikke saa ganske lidt til 
den glimrende dramatiske Effekt, som udmærkede Brevepisoden. 
Den hele Opstilling var saa fuldendt, at man ved mere end én 
Lejlighed blev fristet til at spørge sig selv, om dette, der her 
passerede Revue for Øje og Øre, virkelig var et Billed, skaaret ud 
af Livet, og ikke et interessant og livligt Fantasiværk, som stammede 
fra en opfindsom Hjærne. Og Slag i Slag gik de store Scener: 
kun nogle Dage imellem Æventyrerens Debut og den Time r 
Telegrafen bragte Underretning fra Spanien om hans Død. Men 
hvilken vidunderlig Fægtning med Løgn og Modsigelser præsterede 
han ikke i den korte Tid! Lige til det sidste opgav han saa 
nødigt at slaa Guld af sine forbavsende Ævner i Lyvekunsten, og 
helst vilde han have Guld fra begge Sider: baade fra Times og 
Mr. Labouchére, der som en ivrig Tilhænger af Mr. Parneil 
tog Del i Rævejagtens Sport. 

Endnu efter Pigotts Død var der mærkværdig nok enkelte 
Stemmer, der hviskede, at Brevene i Times maaske dog havde 
været ægte. Hvilken Daarskab! 

Det var en af de sidste Dage i Februar, at Mr. Parneil 
tog sig stoltest ud i Justitspaladset. Han er en høj, slank Mand 
med stort blondt Skæg og klare, spillende Øjne, men lidt sygelig 
og bleg af Udseende. Kinderne fik imidlertid en let rødlig Farve, 
da den irske Leder for første Gang besteg Vidnelogen under den 
Sag, der var knyttet til hans Navn, og den som oftest noget 
bøjede Skikkelse blev rank som en Skibsmast. Kun nogle 
Minutter stod Mr. Parnell for Skranken ved denne Lejlighed, men 
Scenen var lige saa imponerende, som den var kort. Formelt lød 
Spørgsmaalet , om han vedkendte sig Brevene i Times; bestemt 
kom det benægtende Svar. Det var, efter at Pigott havde 
fortalt sine mange umulige Historier, og der var næppe et Menneske 
i Retssalen, som ikke følte en oprigtig Deltagelse for Mr. Parnell 
og glædede sig ved den Oprejsning, Øjeblikket gav ham. 

Det var helt og holdent Mennesket Mr. Parnell, der den 
Dag stod i Vidnelogen. Da han nogle Uger senere gav Møde paa 
samme Plet, var det som Politikeren Mr. Parnell. 

Som saadan stod Mr. Parnell i Retssalen som Repræsentant 
for det konservative Irland i Homerule-Bevægelsen, — en Modsætning 
til Mænd som William O'Brien og Michael Davitt, der bekende sig 
til Republiken som den saliggørende Tro. De ofte citerede Ord om 
Tilintetgørelsen af det sidste Baand, der knytter Irland til England, 
som Mr. Parnell skal have betjænt sig af i en Tale holdt i Amerika 
i 1880, vilde den irske Leder ikke vedkende sig i Vidnelogen, 
fordi de hverken den Gang eller nu passede ind i hans Tankesæt. 
Bestemt afvise disse Ord kunde han paa den anden Side ikke; 
der var en Mulighed for, han kunde have ytret dem. Man 
sporede her Diplomaten, og dette Indtryk blev det overvejende, 
man modtog af Mr. Parneils Optræden i Retssalen. Ved mange 
Lejligheder har han været mere radikal i sine Ord, end han er i 
sit Hjærte. Han tror paa konstitutionelle Midler som den eneste 
Vej, der kan føre til Irlands Frigørelse, og han véd, at det sidste 
Baand, der knytter Irland til England, aldrig vil brydes ved kon- 
stitutionelle Midler. Men Dobbeltspillet maatte spilles, hvis 
Mr. Parnell skulde gøre sig Haab om at bringe alle, der kæmpede 
for Irlands Sag, i Linje med hverandre, og han spillede dette Spil. 
Han fortalte i Følge Major Le Carons Udsagn i sin Tid denne, 
at han for længe siden havde opgivet Troen paa, at andet end 
Udøvelsen af fysisk Kraft vilde bringe England til at vise Irland 
Retfærdighed. Heller ikke disse Ord vilde Mr. Parnell staa ved, 

men begrundede sin Fornægtelse paa, at Ordene ikke vare i 
Overensstemmelse med hans virkelige Opfattelse. Dommerudvalget 
kom imidlertid til den Erkendelse — og de fleste, der fulgte Sagen 
paa nært Hold, dele den sikkert med Dommerudvalget, — at 
JVIr. Parneil havde udtalt sig saaledes til Majoren, fordi han paa 
•den Tid antog, at denne var Medlem af det amerikanske Voldsparti. 

Som fuldstøbt Sandhedsmand kom Mr. Parneil altsaa ikke 
til at staa i Retssalen. Ved et meget ordinært Advokatkneb fik 
Sir Richard Webster ham endogsaa til at indrømme Muligheden 
af, at han kunde have søgt at vildlede Englands Underhus ved en 
bevidst Usandhed, — skøndt han i Virkeligheden ikke havde gjort 
•dette. Men Mr. Parnell kom til at staa som den Mand, der i 
Løbet af sin politiske Virksomhed læmpeligt og forsigtigt har 
arbejdet paa at afvæbne Voldsmændene paa denne og hin Side af 
Atlanterhavet, og for hvem Kæmpeværket er lykkedes. Han har 
virket for at forvandle den haabløse Guerillakrig til en Fredens 
Gerning. En saadan Omvæltning foregaar ikke uden at sætte 
Rifter, og set fra denne Side maa det indrømmes, at Mr. Parnell 
forlod Retssalen med en forbavsende glat Hud. 

Som den personificerede Ro, altid forsigtig og altid beregnende, 
stod Mr. Parnell i Retssalen. Man mærkede Forstanden holde 
Hjærtet i Tømme. Men ikke saaledes hos en Mand som Mr. 
William O'Brien. Som fyrig og ilter Fuldblods- Irlænder udtalte 
-denne sine Anskuelser og Forhaabninger med Hensyn til sit Føde- 
land, og frejdigt og ugenert gav han Følelsen Luft. Han vil 
videre end Mr. Parnell, vil et frit og uafhængigt Irland, men har 
med god Disciplin underordnet sig sin Leder. »Det vilde blive en 
ond Dag for Irland, hvis det kom til Brud mellem Mr. William 
O'Brien og migc, sagde Mr. Parnell en Dag i Vidnelogen. Det er 
gode Dage, William O'Brien ønsker Irland, derfor holder han sig 
Skulder til Skulder med Mr. Parnell. 

En irsk Type fra Retssalen, der dannede en mærkværdig 
Blanding af Parnells overlegne Ro og William O'Briens Liden- 
skabelighed, var Mr. Michael Davitt. 

Det var en Gang i en af de første Uger, denne Kæmpeproces 
blev ført, at jeg, medens Forhandlingerne hvilte og Dommer- 
udvalgets Medlemmer spiste Lunch, indtog en Forfriskning ved en 
af Justitspaladsets Buffeter udenfor Retssalene. Mr. Michael Davitt 
havde taget Stade ved samme Buffet, og kort efter indtog Mr. 
Macdonald, Times' Forretningsfører, ligeledes en ledig Plads. De 

to Mænd udvekslede et Par høflige „How do you do?" og talte 
derefter under det lille Maaltid venskabeligt med hinanden om 
ligegyldige Hverdagsbegivenheder. Jeg har opholdt mig længe nok 
i England til at vide, at der her — hvor Politiken har naaet saa 
fuld en Udvikling — hersker større politisk Fordragelighed end i 
de fleste andre Lande, men denne lille Scene forbavsede mig ikke 
desto mindre til en vis Grad. Først da jeg gennem Retsforhand- 
lingerne havde lært Michael Davitt lidt bedre at kende, kom den 
til at staa for mig i et naturligt Lys. 

Rent personligt vandt ingen saa meget ved, at Lyset blev 
kastet ind i det irske Spørgsmaals Kroggange, som Mr. Davitt. 
Mange politiske Modstandere, der før Retsforhandlingerne betragtede 
ham som en Forbryder, have siden ydet ham deres Hyldest i 
Ærbødighed og Agtelse. 

Der var noget meget holdningsfast og fuldstøbt over hele 
Michael Davitts Skikkelse i Retssalen. Han er en Mand i Begynd- 
elsen af de Fyrre, er temmelig høj, og fra Ansigtets ravnsorte 
Skæg og store buskede Øjenbryn lyner der en Vælde af Karakter. 
Han har kun sin venstre Arm til Brug; den højre mistede han, 
da han som niaarig Dreng skulde hjælpe til at tjæne det fattige 
Hjems Underhold ved at arbejde i en Mølle. 

Michael Davitt blev som ungt Menneske Fenier og blev 
som saadan dømt til femten Aars haardt Straffearbejde. Det var 
dels for at have villet indsmugle Vaaben i Irland og dels som 
Deltager i en Mordplan. Syv Aar senere blev han paa Lord 
Beaconsfields Foranledning løsladt af Fængslet. 

Med Hensyn til Delagtighed i Mordplanen var Michael 
Davitt uskyldig; men før han i Justitspaladset fortalte sit Livs 
Historie, var der ingen, der anede, at han havde lagt en anden 
Mands Brøde paa sine Skuldre for ikke at bryde et Tavshedsløfte. 
Første Gang, Michael Davitt stod i Vidnelogen, anraabte han denne 
Mand — der forblev unavngiven og skal være bosiddende i 
Amerika — om nu at give sig tilkende og vaske Pletten af 
Michael Davitts Navn. Manden kom ikke, men hans Nærværelse 
blev heller ingen Nødvendighed; fra Dommer til Retsbetjænt var 
der ingen i Retssalen, der nærede Tvivl om Sandheden af Michael 
Davitts romantiske Historie. 

Michael Davitt fordømmer Voldsgerninger uden at fordømme 
den aabne og ærlige Kamp. Under hele Retssagen blev Dynamit- 
attentater og det hemmelige Knivstik i Ryggen ikke fordømt i 

noget klarere Sprog end Mr. Davitts. Hans ideale Maal er en 
irsk Republik; men han tror, at et omfattende Selvstyre vil skabe 
et lykkeligt Irland. 

Der var Vægt i saadanne Ytringer, da de faldt i Londons 
Justitspalads, ti de kom fra en Mand, der gjorde Indtryk af 
hellere at ville bide Tungen af sig end omgaa en Sandhed. 

London, Juli 1890. 

Oskar Hansen. 

Naar vi henføre Fiksstjærnerne til bestemte Størrelseklasser, 
efter Klarheden 1 ), maa vi ikke glemme, at mange af dem skifte 
Klarhed med visse Mellemrum. En af de mærkeligste Stjærner i 
denne Henseende og tillige den første, hvis Foranderlighed vakte 
Opmærksomhed, er Mira Ce ti, den Vidunderlige, i Hvalfiskens Hals. 

Menkar*... * 

Mira 

Man finder Mira ved at betragte de tre temmelig klare 
Stjærner i Hvalfiskens Hoved, som gengive Formen af Karlsvognens 
Stang. En Linje fra den yderste til venstre af disse tre Stjærner, 
Menkar, hen over den yderste til højre og forlænget lige saa langt, 
træffer Mira, men det er ingenlunde sikkert, at den, som følger 
denne Rettesnor, straks kan se Stjærnen med blotte Øjne; ti den 
er usynlig i 7 Maaneder og derpaa kun synlig for det uvæbnede 
Øje i 4 Maaneder. Dens Foranderlighedsperiode omfatter 333 Dage. 
I Løbet af en Maanédstid ser man Stjærnen vokse fra 6te til 2den 
Størrelse, hvilken Lysstyrke den beholder i et Par Uger, men i 
Løbet af de, paafølgende 3 Maaneder synker den atter til 6te 
Størrelse og bliver derefter usynlig. Dog ses den i Kikkert frem- 
deles at aftage helt ned til 10de Størrelse, som betegner dens 
normale Minimum. Mira har en Ledsager, der altid holder sig af 



*) De med blotte Øjne synlige Stjærner deles i Klasser fra 1ste til 6te Størrelse. 

10de Størrelse, og som Mira altsaa faar Lighed med i Minimum. 
Undtagelser ere dog ikke ukendte med Hensyn til Lysskiftets 
Grænser; det er f. Eks. hændet, at Mira i Maksimum er vokset op 
til 1ste Størrelse og bleven lig den bekendte klare Stjærne Aldebaran 
i Tyrens ene Øje, en Lighed, der ogsaa gælder Farven, som er 
udpræget rød; det er ogsaa hændet, at Mira er sporløst forsvunden 
i Minimum. 

Da Stjærnens Periode som sagt er 11 Maaneder, indtræffer 
Tiden for dens Maksimum hvert Aar en Maaned tidligere end det 
foregaaende Aar. I Aaret 1890 falder Stjærnens største Klarhed 
eller Maksimum i Begyndelsen af Oktober. 

En anden Stjærne, hvis Forandring har en paafaldende 
Lighed med Miras, er Mira Cygni i Svanens Hals. Den findes 

ved at betragte det store latinske 
# Den eb Kors, som dannes af Hovedstjærnerne 

i Svanen. Den findes, som vist i 
hosstaaende Figur, i Linjen mellem 
* * * Deneb og Albireo. Stjærnen vokser 

i Maksimum aldrig højere end til 4de 

# Størrelse, men i Minimum forsvinder 
Mira ® * ^ en ødeles. Perioden omfatter 406 

^ Dage. Dens Maksimum i 1890 falder 

• i Begyndelsen af Juni. Ogsaa denne 

Stjærne er rød. 

* Albireo Vi kende nu tn Dags flere Hun . 

drede foranderlige Stjærner, der næsten 
alle udmærke sig ved den røde Farve, og det i den Grad, at, som 
d* Arrest udtrykker sig, „enhver nyfunden rød Stjærne straks 
mistænkes for at være foranderlig. « Den røde Farve betegner en 
lavere Grad af Glødhede. Vor Sol befinder sig endnu i sin hvid- 
glødende Tilstand, men dog se vi i Solpletterne en første Begyndelse 
til Udviklingen af lokale, afkølede Fragmenter. Allerede nu finder 
der, som bekendt, en periodisk Forandring Sted med Solpletternes 
Antal. Det ligger derfor nær at antage, at der i Tidens Løb kan 
udvikle sig saa betydelige Slagger paa en Solklodes Overflade, at 
Stjærnens Lys aftager samtidig med Temperaturen. Stjærnen bliver 
da rød, og en periodisk Foranderlighed kan da foregaa ved de 
kolossale Pletter, der muligen ville lejre sig som Ringe langs 
Ækvator, en første Begyndelse til Skorpedannelse. 

Denne Forklaring kan dog ingenlunde gælde for alle variable 
Stjærner. Der gives nemlig blandt disse en lille Gruppe, den saa- 
kaldte „Algol Type", hvis Stjærner udmærke sig ved, at de i 
Reglen befinde sig i Maksimum, men saa i en forholdsvis meget 
kort Periode forandre deres Glans. Disse Stjærners Spektrum tyder 
ikke paa noget særlig usædvanligt, der maatte kunne have Ind- 
flydelse paa Lysstyrken. Iagttagelserne forklares her langt bedre 
ved at antage, at en mørk Ledsager under sin Bevægelse om 
Hovedstjærnen til Dels dækker sidstnævnte. Denne Ledsager maatte 
selvfølgelig løbe i en Bane, der ligger i Flugt med Synsliryen — 
allerede denne Omstændighed gør Fænomenet til en Sjældenhed — . 
Endvidere maatte Omløbstiden være meget kort og Ledsageren 
have en i Forhold til Hovedstjærnen ret anselig Størrelse. At 
Bevægelsen af et Himmellegeme om et andet foregaar i saa kort 
en Tid som et eller nogle ganske faa Døgn, kan vel forekomme 
os noget besynderligt, men dels er Fremtoningen jo sjælden, dels 
maa vi erindre, at vi fra vort eget Planetsystem kende adskillige 
lignende Bevægelser, Omløbsbevægelser af mindre end et Døgns 
Varighed. Mars' indre Maane iler saaledes helt rundt om Planeten 
i 7 1 2 Time, den ydre i 30 Timer. Jupiters inderste Maane bruger 
42 Timer, Saturns fire indre Maaner henholdsvis 22, 33, 45 ogf 
66 Timer, Uranus' inderste Maane 60 Timer til et Omløb. Disse 
Tider ere alle mindre end den, der gælder selve Typens Repræ- 
sentant, Stjæmen Algol i Medusahovedet, hvis Periode er 69Timer^ 
Spørges der, hvorfor samtlige Stjærner af Algol-Typen have ern 
kort Periode, maa hertil svares, at Passager i Flugt med Synslinjen 
langt snarere kunne indtræffe, naar Ledsageren er nær ved Hoved- 
stjærnen, end naar den er langt fra samme, og skulde Passagen 
virkelig indtræde i sidste Tilfælde, vilde den næppe blive bemærket r 
da Tidsrummet mellem de forskellige Minima i saa Fald blev 
meget langt. Vare Passagerne f. Eks. lige saa sjældne som vore 
Venusgennemgange, bleve de rimeligvis aldrig opdagede. Hvad 
nu Ledsagerens Størrelse angaar, kræves der dog ikke, at en Klode r 
der berøver Hovedstjærnen Halvdelen af dens Lys, netop skulde 
være halv saa stor som denne. Det er nemlig en Kendsgerning, 
at den Fiksstjærne, i hvis umiddelbare Nærhed vi selv befinde os r 
Solen, er lysere ved Centrum end langs Randen, og gælder det 
samme om de andre Sole, tør man slutte, at den Ledsager, der 
berøver Hovedstjærnen Halvdelen af dens Lys, i central Stilling 
kun behøver at dække en Fjærdedel af hele dens Flade. Aldeles 

mørk behøver Ledsageren ejheller at være; er den blot betydelig 
svagere i Lysstyrke end Hovedstjærnen, vil den alligevel virke som 
en Skærm. Endelig maa bemærkes, at Perioderne for Lysstyrkens 
Til- og Aftagen i Reglen ere forskellige, et Forhold, der dog let 
kan være en Følge af Satellitbanens elliptiske Form; at der i 
Virkeligheden gives talrige Eksempler paa Fiksstjærnedrabanter med 
stærkt udprægede elliptiske Baner, er noksom bekendt fra Dobbelt- 
stjærnernes Verden. Vi ville nu betragte selve Stjærnen Algol. 

Den findes bedst ved at udgaa fra den store Firkant i 
Pegasus. Betragtes disse som Hjulene i en Karlsvogn i forøget 
Maalestok, finder man snart Stangen dertil i Retning til venstre, 

* 

Pegasus 

* 

og den yderste Stjærne i denne Stang er Algol, som med et Par 
andre klare Stjærner i Persevs danner en let kendelig ligebenet 
Trekant. Algols Lysperiode er nøjagtigt 2 Dage 20 Timer 48 Min. 
og 53 Sek., men Stjærnen er uforandret af 2den Størrelse i Løbet 
af 2 Dage 14 Timer; Lysstyrken aftager derpaa til 4de Størrelse 
i Løbet af kun 4 Timer og vokser atter til 2den Størrelse efter 
andre 3 Timers Forløb. Kun faa Øjeblikke befinder den sig i 
Minimum. Der indtraf Algol -Minima den 7— 8de Marts 1890 
Kl. 12,32 Midnat, den 10de Marts Kl. 9,si Aften og den 30te Marts 
Kl. 10,3 Aften. Disse Eksempler anføres her kun for at oplyse, 
hvorledes Enhver selv kan udlede Tidspunkterne for de fremtidige 
Minima. Perioden er 3 Døgn, formindsket med 3 Tim. 11 Min. 
Ved fra Minimum at regne 3 Dage frem og formindske Klokke- 
slettet med 3 Tim. 11 Min., faas altsaa det næste Minimum. Man 
finder dog derved snart Klokkeslet, der ikke egne sig til Observation, 
da Stjærnen saa ikke er synlig. Man maa da 7 Perioder frem, 
hvilket sker ved at tælle 20 Dage frem og til Klokkeslettet føje 
1 Time 43 Min. 

Ved aarelange spektroskopiske Iagttagelser er det i 1889 
lykkedes Vogel og Scheiner i Potsdam at udvide vort Kendskab 

til dette fjærne System og aabne os Udsigten til at gøre storartede 
Fremskridt paa Fiksstjærnehimlens Omraade. Ved Forsøg af 
Hu g gi ns var det allerede tidligere bleven godtgjort, at der fore- 
gaar en ejendommelig Forandring i Spektret af et Himmellegeme, 
som bevæger sig frem eller tilbage i vor Synslinje. Naar Lyskilden 
nemlig fjærner sig, rykke Absorptionslinjerne hen imod Spektrets 
violette Side: Lystonen bliver højere. Fjærner Lyskilden sig, 
flyttes Linjerne lidt hen imod rødt. Noget tilsvarende sker, som 
bekendt, med Lydtonen, der bliver højere eller lavere, eftersom 
Lydfrembringeren nærmes eller fjærnes, f. Eks. ved et forbifarende, 
fløjtende Tog. Spektrallinjerne forskydes altsaa til højre eller til 
venstre for deres Normalplads, hvorved menes den Plads, de ind- 
tage i Spektret af en hvilende Lyskilde, saaledes som disse Linjer 
fremtræde i Spektret af jordiske Stoffer. Forskydningen er imidlertid 
meget vanskelig at maale, og først da man begyndte at tage Foto- 
grafier af Stjærnespektrene, lykkedes det at erholde nogenlunde 
paalidelige Maalinger. Af disse udledes Stjærnens Bevægelse i 
Forhold til Jorden, hvorefter man, da Jordens Banebevægelse kendes, 
let finder Stjærnens Bevægelse i Forhold til Solen. Af Iagttagelserne 
fra det astrofysikalske Observatorium i Potsdam fremgaar det nu 
aldeles klart, at Algol har en Ledsager, som vel endnu ikke er 
set, men som ved at svinge sammen med Hovedstjærnen om deres 
fælles Tyngdepunkt i et Tidsrum af c. 69 Timer fremkalder Algols 
Lysskifte. Man kom snart til Erkendelse af, hvornaar Algol maatte 
staa længst ude til Siden fra Ledsagerne og saaledes enten nærme 
sig eller fjærne sig fra Jorden; man udførte Forudberegninger her- 
over og fandt ganske rigtigt, at de stemmede med de senere 
Iagttagelser. 

Af den fundne Hastighed 5,7 Mil i Sekundet og den kendte 
Omløbstid kan Banens Længde beregnes under Forudsætning af, 
at den er en Cirkel. Radius bliver da 230000 Mil. Af Stjærnens 
Lysaftagen findes Forholdet mellem Ledsagerens og Algols Diametre 
lig 4 /b- Hvis man tør gøre den rigtignok meget usikre Forudsætning, 
at de to Kloder have ens Tæthed, bliver Massernes Forhold meget 
nær V«. Ledsageren maa herefter staa dobbelt saa langt som 
Algol fra det fælles Tyngdepunkt, om hvilket begge Kloderne løbe 
rundt, altsaa 460000 Mil. Følgelig bliver Afstanden mellem de to 
Kloders Midtpunkter omtrent 700000 Mil, og Ledsagerens Hastighed 
det dobbelte af Algols eller benved 12 Mil. Efter Keplers 3dje Lov 
findes Dobbeltstjærnens samlede Masse at være 6 A> af Solens ; heraf 

. Tilskueren. 1890. 54 

kommer 4 /9 paa Algol, V9 paa Ledsageren. Endelig findes Diametrene 
ved Hjælp af Formørkelsens Varighed i Forbindelse med de kendte 
Hastigheder. Man finder først Diametrenes Sum, som er 410000 Mil, 
og da deres Forhold er bekendt, faas henholdsvis 230000 og 
180000 Mil for Algol og dens Ledsager. Disse Kloder kunne 
omtrent svare til Solens Størrelse; ti Solens Gennemsnit er, som 
bekendt, 186000 Mil. 

De, anførte Talstørrelser kunne ikke anses for at være meget 
paalidelige, og de ville rimeligvis i Tidens Løb blive noget ændrede, 
men som en første Begyndelse maa disse Undersøgelser nok siges 
at give smukke Løfter for det fremtidige Studium af den fjærne 
Fiksstjærneverden. Som en tredje Gruppe af foranderlige Stjærner 
kan nævnes de saakaldte nye, der blusse op en kort Tid og derpaa 
sporløst forsvinde. Man antager, at disse ikkun ere foranderlige 
Stjærner med meget lang Periode, og som kun ere synlige nær 
Maksimum. Den første nye Stjærne, man har Beretning om, er 
den „Gæstestjærne", der opluede Aar 134 f. Ghr. F. i Skorpionen, 
og som gav Hipparch Anledning til at forfatte sin berømte 
Stjærnekatalog, for at man i Fremtiden kunde kontrollere Stjærnerne 
bedre end hidtil og skelne mellem de gamle og de nye. Fra hint 
Tidspunkt og indtil Tycho Brahes Tid har man Meddelelser om 
12 nye Stjærner. Da hændtes det i Aaret 1572, at der fremstod 
en ny Stjærne, som genvakte Tycho Brahes slumrende Tilbøje- 
lighed for Astronomien; ti under Opholdet hos sin Onkel Steen 
Bille paa Herridsvad Kloster i Skaane havde han hidtil ude- 
lukkende syslet med Kemien. Den Ilte November om Aftenen 
forlader han som sædvanlig Laboratoriet, men ved at kaste Blikket 
op paa den ham vel bekendte Stjærnehimmel , opdager Tycho 
Brahe en klar Stjærne nær Zenith i Gassiopeja. Næppe nok 
vilde han tro sine Øjne, Stjærnen straalede med en Glans, som 
om det havde været Planeten Venus i dens stærkeste Lysfase. 
Han kaldte derfor straks sine Arbejdere ud for at erfare, om ogsaa 
de kunde se den glimrende Stjærne. Da dette var Tilfældet, kunde 
der ikke længer være Tvivl om Sagens Realitet, og Tycho Brahe 
gav sig da i Færd med at maale Stjærnens Afstand fra de andre 
Stjærner i Gassiopeja for at bedømme, om den nye Stjærne var 
fast eller bevægelig. Maalingerne viste, at den forblev paa samme 
Plet i de 16 Maaneder, den var synlig. Men i Klarhed undergik 
den store Forandringer. Ved Opdagelsen kunde Stjærnen ses om 
Dagen og om Natten gennem tynde Skyer. Et Par Maaneder 

efter Opdagelsen lignede den Jupiter, senere sank dens Lysstyrke 
end mere, og endelig, i Marts 1574, slukkedes det fine Lyspunkt, 
som tilsidst betegnede Stjærnens Plads i Rummet. Under denne 
Lysaftagen forandredes Farven fra hvid gennem gul, rød og atter 
til hvid. Det er Tycho Brahes nøjagtige Beskrivelse over denne 
Stjærne, som har foranlediget, at man kalder den „Tychos 
Stjærne", endskøndt han ikke var den første, der saa den. 
Hainzel i Augsburg bemærkede Stjærnen allerede den 4de November, 
altsaa en Uge før Tycho Brahe saa den; rimeligvis har skyet 
Luft hindret sidstnævnte i at se den tidligere. Tidspunktet for 
Stjærnens første Opblussen kan dog ikke nøje bestemmes; men 
saa meget er sikkert, at da Møstlin i October 1572 gennemsøgte 
Cassiopeja var der i dette Stjærnebillede intet usædvanligt at 
bemærke. 

I gamle Optegnelser har man fundet Beretning om en ny 
Stjærne i Cassiopeja for Aarene 945 og 1264. Dette kunde tyde 
paa, at Fremtoningen skyldes en foranderlig Stjærne, der har sit 
Maksimum med Mellemrum af c. 300 Aar. Skulde dette forholde 
sig saaledes, maatte Stjærnen kunne ventes nu igen med det 
allerførste. For eventuelt at lette Genfindeisen har d' Arrest ud« 
ført et Kort, som paa et lille Fladerum indeholder 212 Stjærner 
fra 8de— 16de Størrelse. Man vil derfor nu kunne holde Øje med 
Stjærnens mulige Tiltagen, endnu længe før den bliver synlig for 
blotte Øjne. Nærved Stedet, hvor Tycho Brahe saa sin Stjærne, 
ses nu et lille Lyspunkt af Ilte Størrelse. , 

Gardanus paastod, at Stjærnen i Cassiopeja fra 1572 var 
den samme, som i sin Tid førte de tre Vise fra Østerland til 
Bethlehem, og at den var fremtraadt for at skulle forkynde Kristi 
Genkomst. Man er i vore Dage mest tilbøjelig til at mene, at 
Bethlehems-Stjærnen skyldes Konjunktionerne mellem Jupiter og 
Saturn i Aaret 747 efter Roms Anlæggelse, nemlig 20de Maj, 
27de October og 12 November (Fiskenes Billede, en Grads indb. 
Afstand). Kepler mente, at denne glimrende Konjunktion var 
en Antydning af de Vises Stjærne, og Munter har af et •gammelt 
jødisk Skrift erfaret, at man netop satte hin Konjunktion i For- 
bindelse med Messias' Komme. Da Aar 1 af vor kristelige Tids- 
regning imidlertid som bekendt er bleven fastsat som Aar 754 efter 
Roms Anlæggelse, maatte Epoken for den kristelige Æra herefter 
flyttes 7 Åar tilbage. At nævnte Epoke tidligere er bleven fejlagtig 
bestemt, er en afgjort Sag; kun har man tvistet om, hvor mange 

Aar Fejlen beløber sig til. Ved I d e 1 e r s omhyggelige Undersøgelser *) 
maa det netop anses for rigtigst at flytte Epoken 7 Aar tilbage. 
Ifølge Josefus skal der nemlig under Herodes' sidste Sygdom 
være indtruffet en Maaneformørkelse kort før Jødernes Paaske. 
En saadan fandt Sted den 12— 13de Marts 750, og da Herodes 
lod dræbe alle to-aarige Børn, maatte Kristi Fødsel, der jo skulde 
falde i Slutningen af Aaret, sandsynligvis sættes Aar 747. Hermed 
stemmer desuden et Sted hos Tertullian; ti han kalder Stat- 
holderen i Syrien SentiusSaturninus paa den Tid, da Skatten, 
som Lucas omtaler, opkrævedes; men man ved, at samme Stat- 
holder kun havde denne Post indtil Sommeren 748. Efter alt at 
dømme, burde vi altsaa nu i Stedet for 1890 skrive 1897. 

Efter dette Strejftog vende vi tilbage til de nye Stjærners 
Fænomen. 

Blandt de siden 1572 opstaaede nye Stjærner fortjæner den, 
der viste sig om Natten den 12— 13de Maj 1866, særlig Omtale. 
Den fremstod som en Stjærne af 2den Størrelse i Kronen og op- 
dagedes af Birmingham. Kun 5 Timer tidligere var dette Stjærne- 
billede bleven gennemsøgt af Schmidt i Athen; men da der ikke 
havde vist sig noget usædvanligt for ham, tør man sikkert gaa 
ud fra, at Stjærnen allerede 5 Timer før Maksimum var mindre 
end en Stjærne af 5te Størrelse. Hvis noget lignende fandt Sted 
med vor Sol, hvis dens Glans og dens Varmeævne saa pludselig 
voksede til det 60 eller 100 dobbelte, maatte vi i Sandhed betragte 
en saadan Tildragelse som en storartet Katastrofe, hvis vi da ikke, 
hvilket turde blive det rimeligste, i saa Fald vilde være ude af 
Stand til overhovedet at anstille Betragtninger. Den nye Stjærne 
begyndte allerede selve Opdagelsesnatten at aftage, og i Juli samme 
Aar var den kun af 10de Størrelse. Som saadan har den senere 
holdt sig uforandret, ligesom den ogsaa maa have eksisteret som 
teleskopisk Stjærne før 1866; ti den findes afsat som Stjærne af 
9— 10de Størrelse i det af Argelander allerede 1846 udgivne 
berømte Himmelatlas. Ved Stjærnens voldsomme Opblussen iagttog 
man ligetojn en Taage uden om Stjærnen, og det spektroskopiske 
Billede vidnede bestemt om, at der maa være foregaaet en frygtelig 
Eruption. Vi tænke ikke her paa nogen egentlig Vulkan, men 
dog paa et vulkansk Fænomen i uhyre Maalestok, en Sol, der for 
længe siden er sunken ned under den rødglødende Tilstand og 

helt eller omtrent er ophørt at skinne paa Grund af de sammen- 
hobede mørke Slagger, der lægge sig paa dens Overflade og danne 
en fast Skorpe. Denne Skal gennembrydes nu med frygtelig Kraft, 
en sidste Ytring af Klodens indre plutoniske Kræfter, og de fri- 
gjorte Stoffer indgaa da nye Forbindelser med Luftarterne over 
Skorpen, saa at der opstaar en hæftig Lysudvikling, en hel Verdens- 
brand! 

TORVALD KøHL. 

Om Alderdomsforsørgelse. 

Foredrag holdt ved de jyske Landboforeningers Delegeretmøde i Aarhus 

Oktober 1890. 

Det Spørgsmaal, om hvilket jeg skal have den Ære i Dag 
at indlede en Forhandling i denne Kreds, er et af dem, der i de 
seneste Aar rundt om i Europa i første Række har lagt Beslag 
baade paa Regeringernes og paa Folkenes Overvejelser. Og mere 
end det: Sagen har i et enkelt Land — og det et af dem, hvis 
Eksempel ubestridelig vejer tungest — , i det store tyske Rige, 
forladt Overvejelsernes Stadium og er for lidt over et Aar siden 
traadt frem som fuldbragt Kendsgerning gennem Loven af 1 889. Ogsaa 
hos os har man jo paa forskellig Maade syslet med Spørgsmaalet, 
og navnlig gennem det Forslag om en Alderdomsforsørgelsesanstalt 
for ubemidlede, som Finansministeren i Aarene 1883 og 84 frem- 
satte for Rigsdagen, kom det for Alvor paa Dagsordenen her hjemme. 
Alderdomsforsørgelsessagen er imidlertid af dem, der umuligt kan 
løses i en Haandevending; den kræver betydelige Forarbejder og 
omhyggelig Overvejelse fra de forskelligste Sider, før den kan faa 
en blot nogenlunde tilfredsstillende Ordning. 

Tanken om at tilvejebringe en Alderdomsforsørgelse for 
ubemidlede ved Bidrag fra det offentliges Side sættes i Reglen i 
den nøjeste Forbindelse med den socialøkonomiske Bevægelse i 
den nyeste Tid, der, i Modsætning til den tidligere herskende 
Opfattelse, stærkt har draget Staten i Forgrunden og især krævet 
dens energiske Bistand til Udjævning af altfor skrigende økonomiske 
Misforhold og til Forbedring af de uheldigst stillede Samfundsklassers 
Kaar. I Virkeligheden har vi dog her langt fra med nogen ny 
Tanke at gøre; det er kun en gammel Bekendt, der møder os i 
nye Klæder. Selv i den Tid, da Manchesterteorierne stod i deres 

fejreste Blomst, anerkendte alle europæiske Stater i Praksis Sam- 
fundets Pligt overfor de ubemidlede gamle og erhvervsudygtige. 
Man henviste dem ikke til deres egne opsparede Midler og til 
Slægtninges og Venners Forsorg, men man forsørgede dem paa 
Samfundets Regning gennem det offentlige Fattigvæsen. 
Hos os er jo det offentliges Forpligtelse i denne Henseende endog 
bleven fastslaaet i Grundloven. Og Aarsagen til, at man saaledes 
har hugget tværs igennem alle Teorier, er simpelt hen den baade 
historisk nedarvede og fra enhvers egen Erfaring hentede Erkendelse 
af, at den egentlige Arbejdsklasse ikke er stillet saaledes, at man 
med Billighed kan forlange, den selv skal sørge for sin Alderdom. 
Henviste man den hertil, vilde det i de fleste Tilfælde være at 
henvise den til Sult eller Betleri, og mod dette har Samfunds- 
følelsen instinktmæssig oprørt sig. 

I Spørgsmaalet om Alderdomsforsørgelsen er det da heller 
ikke selve Grundprincipet: Samfundets moralske Forpligtelse til 
at støtte den udtjænte Arbejder, hvorom det drejer sig, ti om det 
er alle enige, men det er om Formen og Betingelserne for denne 
Understøttelse og om hvorledes Midlerne dertil skaj tilvejebringes, 
det gælder. Derved, at man i vore Dage stærkere end nogensinde 
før har indset den Ubillighed, der hersker paa disse to Omraader, 
og krævet en Reform deraf, er det moderne Alderdomsforsørgelses- 
spørgsmaal opstaaet. 

I Virkeligheden behøves der heller ikke mange Ord for at 
godtgøre det uheldige ved den bestaaende Ordning. Den hæderlige 
udtjænte Arbejder, om hvem det fra alle Sider erkendes, at han, 
saafremt han har skullet sørge anstændigt for sine Børns Under- 
hold og Opdragelse, afgjort har været ude af Stand til selv at 
sikre sin Alderdom, henvises — lige saa fuldt som Drukkenbolten 
og Dovenkroppen — til en Forsørgelse, ved hvilken han i heldigste 
Tilfælde mister sin fulde personlige Frihed og en væsentlig Del af 
sine borgerlige og politiske Rettigheder og i uheldigste maaske 
underkastes en haard og krænkende Behandling. Den saa godt 
som sikre Udsigt hertil, der for overordentlig mange staar som 
den mørke Baggrund for deres Liv, kan ikke andet end svække 
Selvfølelsen og Handlekraften, og for manges Vedkommende 
bidrager Forvisningen om, at Fattigvæsenet dog tidligere eller 
senere bliver Enden paa Legen til at de, endog førend det strængt 
taget gøres nødvendigt, opgiver Ævret og glider ind under den 
offentlige Forsørgelse. — 

Ogsaa den Maade, hvorpaa Midlerne til Fattigforsørgelsen 
tilvejebringes, aabner Vejen for megen Uretfærdighed. Fattigbyrden 
hviler jo udelukkende paa Kommunerne, og det vil for Land« 
kommunernes Vedkommende sige: overvejende paa Hartkornet. 
Af Sognekommunernes samlede Udgift, der i 1886 var c. 13 Mill. 
Kr., gik lidt over 472 Mill. til Fattigvæsenet alene, og samme Aar 
indkom over 64 Procent af disse Kommuners samlede Skatteindtægt 
ved Skat paa Hartkornet. Saaledes som Forholdene i senere 
Tider har udviklet sig, kan dette ikke siges at være heldigt, og 
da vi mangle en tidssvarende Lov om den mellemkommunale 
Beskatning, unddrager en Del større Arbejdsgivere sig delvis det 
Bidrag, de fremfor alle burde svare til Kommunernes Fattig- 
forsørgelse. Desuden er det jo bekendt, hvor uretfærdigt tungt 
Fattigbyrden hviler paa mange af de mindst bemidlede Kommuner, 
f. Eks. saadanne, der afgive Bolig for Arbejderbefolkningen i 
nærliggende Byer, eller som huse større industrielle Etablissementer. 
Her vilde en Alderdomsforsørgelse virke som en i høj Grad ønskelig 
Udjævning af de Misforhold, der skabes ved den nuværende 
Ordning. 

Tanken om at finde andre Former for Forsørgelsen af de 
gamle og erhvervsudygtige har gjort sig gældende paa mange 
forskellige Maader. For den ældre økonomiske Betragtning, der 
helst saa meget som muligt vilde undgaa Statens Indgriben, laa 
det nærmest at forsøge at løse Spørgsmaalet ad Frivillighedens 
Vej og ved at henvise Arbejderne til deres egne Kræfter. Staten 
burde, saaledes ræsonnerede man, kun aabne de ubemidlede en 
let og billig Adgang til Forsikring, men i øvrigt overlade Sagen 
til dem selv og ikke yde noget Tilskud. I Kraft af dette Princip 
har man f. Eks. i Frankrig i 1850 stiftet en billig Livrenteanstalt, 
der særlig var bestemt for de ubemidlede Klasser. Det viste sig 
imidlertid snart, at den aldeles overvejende benyttedes af mindre 
Kapitalister. Ogsaa i England har man gjort et mislykket 
Forsøg i den Retning ved Loven af 18. August 1882, ifølge 
hvilken samtlige Landets 8000 Postsparekasser sattes i Forbindelse 
med en for ubemidlede bestemt Livrenteanstalt, men skøndt man 
gennem Postkontorerne har kunnet indbetale sine Præmiebeløb 
ganske efter Tid og Lejlighed og skøndt man paa forskellig Maade 
har ladet sig det være magtpaaliggende at udbrede Kundskab om 
Forsikringsanstalten og dens Fordele i Arbejderkredse, var man 
dog endnu i August 1886 kun naaet til det efter Landets Størrelse 

forsvindende lille Resultat, at der var tegnet lidt over 2000 
Livrenter. 

De fleste har da ogsaa i nyere Tid med disse og lignende 
Eksempler for Øje været paa det rene med, at ved Arbejdernes 
egne Kræfter alene kunde Maalet ikke naas. Man har da forsøgt 
at forbinde Frivillighed med Statshjælp, idet man har 
foreslaaet at oprette Statsforsikringsanstalter, i hvilke det stod 
Arbejderne og med dem ligestillede frit at indtræde, men hvor 
man forsøgte at drage dem til ved at yde et Bidrag fra $tat g 
Kommune, der skulde staa i Forhold til deres eget Indskud. Hos 
os blev det allerede af den af Indenrigsministeriet i 1873 nedsatte 
Arbejderkommissions Flertal foreslaaet at oprette en saadan 
Anstalt. Man vilde ikke — med Mindretallet — slaa ind paa 
nogen Tvangsforsikring, fordi man derved frygtede for at gaa glip 
af det opdragende Element, der laa netop deri, at man frivillig 
underkastede sig Savn for at sikre sin Fremtid, og navnlig frygtede 
man for at aftvinge Arbejderne Bidrag, som — om end smaa i 
sig selv — dog vilde være store nok til at hindre dem fra at 
tilfredsstille nærmere liggende naturlige Krav. „For ikke at tale 
om a , siger Flertallet, „at man ved saaledes at fratage Arbejderen 
Smaasummer ofte kan komme til at berøve ham Lejligheden til 
selv at forbedre sin Stilling betydelig paa anden Maade, t. Eks. 
ved at købe Jord, ved at etablere sig som selvstændig Mester eller 
Handlende eller skaffe sig anden selvstændig Virksomhed, saa 
vilde som oftest de Bidrag, man vilde kræve af Arbejderen, være 
saa store, at han kun med den største Møje kunde afse dem, og 
i mange Tilfælde ligefrem vilde være ude af Stand til at skaffe 
sig og Familie det nødvendige Underhold for den øvrige Del af 
Lønnen \ En Undtagelse fra sit Princip vilde Flertallet dog gøre 
for Tyende, Haandværkslærlinge og Fabrikarbejdere i Alderen 
mellem 15 og 20 Aar, idet saadanne skulde være tvungne Med- 
lemmer af Forsikringsanstalten. Stats og Kommunes Tilskud 
skulde for samtlige forsikredes Vedkommende udgøre tilsammen 
lige saa meget som den forsikredes eget Indskud, dog ikke ud over 
20 Kr. aarlig. 

Paa disse Grundsætninger var det ogsaa, Regeringen i det 
væsentlige støttede sine Forslag af 1883 og 1884. Efter det sidste 
af disse skulde Anstalten være garanteret af Staten og bestyres i 
Forbindelse med Livsforsikrings- og Forsørgelsesanstalten af 1871. 
Som Medlemmer skulde kunne optages Mænd og Kvinder imellem 

18 og 45 Aars Alderen, som ere ubemidlede, og for hvem, „henset 
til deres Livstilling og Familieforhold, en Alderdomsforsørgelse af 
indtil 300 Kr. aarlig maa antages at være af væsentlig Betydning*. 
Medlemmerne kunne gøre deres Indskud enten frit eller til forud 
bestemte Tider. Statskassen yder et Tilskud, der varierer efter 
den Alder, i hvilken den forsikrede har gjort sit Indskud, saaledes 
at Maximum, 82 Procent, giver for Indskud, der er gjorte inden 
den forsikredes 19de Aar og Minimum, 10 Procent, for Indskud 
gjorte i det 55de Aar; er det regelmæssig erlagte faste Indskud, 
forøges Tilskudene dog med 10 Procent. For det samlede Beløb 
erhverves ved 55 Aars Alderen en Livrente for den forsikrede paa 
højst 300 Kr. aarlig. 

Denne Plan har været Genstand for særdeles megen Kritik 
og er — de politiske Differenser ladte ude af Betragtning — aldrig 
naaet til nogen almindeligere Anerkendelse. Det maa paaskønnes, 
at Regeringen i det hele havde Mod og Vilje til at binde an med 
Sagen, men Planens Svaghed er rigtignok saare iøjnefaldende. 
Grænsen mellem dem, der maatte optages og dem, der skulde 
staa udenfor, var overordentlig svævende og ubestemt. Hvor mange 
er der ikke, som maa kaldes ubemidlede og for hvem en Alderdoms- 
forsørgelse af 300 Kr. aarlig for en enkelt Person „maa antages at 
være af væsentlig Betydning" og som dog indtage saadanne 
Stillinger i Livet, at ingen kan ønske Statens Midler anvendte til 
at understøtte dem. Desuden: hvor mange vilde der vel blive 
indenfor den egentlige Arbejderklasse, der formaaede at udrede 
Præmier, som de, der efter dette Forslag vilde blive nødvendige. 
Selv i det højst usandsynlige Tilfælde, at den vedkommende 
indtraadte ved sit 18de Aar og betalte regelmæssige Indskud lige til sit 
55de Aar, vilde den aarlige Præmie dog blive Kr. 25. 72 0. for 
en Mand og Kr. 28. 44 0. for en Kvinde, og under den adskillig 
rimeligere Forudsætning, at Indtrædelsen først finder Sted i en 
modnere Alder, f. Eks. ved det 29de Aar, bliver den aarlige Præmie 
endnu langt højere, nemlig Kr. 53. 16 0. for en Mand og Kr. 58. 
80 0. for en Kvinde og saa fremdeles rask stigende for hvert Aar 
Indtrædelsen yderligere opsættes. Enhver, der er noget kendt 
med Arbejderforholdene — især da paa Landet — vil indrømme, 
at der ingen Udsigt er til, at Arbejdere med jævn stor Familie 
skal kunne svare slige Beløb og endda fyldestgøre deres nærmest 
liggende Forpligtelser. I Betragtning heraf og af den svævende 
Grænse, vilde der være overvejende Sandsynlighed for, at en 

Anstalt af denne Natur kun vilde blive benyttet af den lavere 
Middelstand og nogle faa af de bedst stillede Arbejdere. Og saa 
møder os da den vægtigste Indvending, der overhovedet kan gøres 
mod denne Plan. Statskassen fyldes jo for en ikke ringe Del 
netop med de Summer, som de ganske ubemidlede yde gennem 
Tolden paa Livsfornødenheder og Brændevinsafgiften , og kan det 
da overhovedet forsvares at lade de fattigste yde Bidrag til en 
Forsørgelse, der aldeles overvejende kommer de forholdsvis bedre 
stillede til Gode? Det forekommer mig utvivlsomt, at dette 
Spørgsmaal maa besvares benægtende. 

Nej, skal der være Tale om en virkelig Løsning af Alderdoms- 
forsørgelsesspørgsmaalet, og skal det blive forsvarligt at anvende 
betydelige offentlige Midler i dette Øjemed, saa maa man sikre sig, 
at alle eller dog det aldeles overvejende Flertal af Arbejderne 
kommer med. Man kan gøre Statstilskudene endnu større end 
paatænkt, man kan indrette Anstalten aldrig saa praktisk, det skal 
dog nok vise sig, at det, saafremt Indtrædelse eller Ikke-Indtrædelse 
er overladt til enhvers frie Bestemmelse, kun bliver et forsvindende 
Mindretal af dem, for hvem Institutionen er bestemt, der nogen- 
sinde faar med den at gøre. Ævnen strækker hos de allerfleste 
ikke til, og selv hvor den undtagelsesvis gør det, mangler der som 
oftest den Forudseenhed, som skulde bringe yngre Mennesker, der 
endnu er sunde og kraftige, til at tænke paa de gamle Dage. De 
Erfaringer, der i Frankrig er gjorte med Statstilskud til frivillig 
Forsikring og de smaa Resultater, der hos os er naaet gennem 
en Institution som de forenede Kommuners Alderdomsforsørgelses- 
kasse, viser i samme Retning. Man kan faa Arbejdere til at sikre 
sig mod nærmereliggende Onder som Sygdom og Ildsvaade, men 
Alderdom og varig Erhvervsudygtighed, det ligger for fjærnt, og 
desuden vil Ævnen til Forsikring jo som oftest være udtømt 
gennem de først nævnte Opgaver alene. 

For saa vidt som man har ment at maatte løse Spørgs- 
maalet ad den egentlige Forsikringsvej, er det derfor ogsaa mere og 
mere mod Tvangsforsikringen, Tanken har vendt sig rundt om 
i Europa, ja endog i England har man alvorlig syslet hermed. 
Jeg skal dog her fremføre to Hovedtyper paa Alderdomsforsørgelse 
gennem Tvangsforsikring og med Tilskud af det offentlige: nemlig 
den tyske Lov af 22. Juni 1889 om „Forsikring mod Erhvervs- 
udygtighed og Alderdom" og det af den svenske Arbejderkommission 
i forrige Aar fremsatte Forslag. 

Af disse er den tyske Lov dog den, der har Krav paa 
langt den største Interesse. Først og fremmest, fordi den allerede 
er en fuldbragt Kendsgerning og om mindre end tre Maaneder 
skal føres ud i Livet. Desuden er den efter sin Natur langt mere 
omfattende og dybtgribende end det svenske Forslag. Nutiden har 
ikke set større Reformværk paa det social-økonomiske Omraade 
end dette. Ikke mindre end omkring 11 Millioner Mennesker vil 
blive umiddelbart dragne ind under denne Lovs Rækkevidde, og 
Omkostningerne ved dens Gennemførelse vil, naar den er traadt i 
fuld Virksomhed, beløbe sig til op imod tre Hundrede Millioner 
Reichsmark om Aaret. Her er nemlig for første Gang forsøgt 
at drage ogsaa Arbejdets Invalider ind under regelmæssig 
Forsørgelse. Dette gør selvfølgelig Opgaven uendelig kompliceret 
og vanskelig at løse, men først derigennem er det ogsaa der bliver 
nogen ret Mening og Sammenhæng i det hele. At forsikre mod 
Alderdom alene, naar man samtidig lader dem, der inden de 
endnu har naaet Oldingealderen, har opslidt deres Kræfter under 
Arbejdet, blive staaende paa bar Bakke, det er kun en halv og 
stykkevis Foranstaltning. Hvad hjælper det en Mand, at han véd 
sin Alderdom nogenlunde sikret, naar han maaske længe inden 
han har naaet den Alder, hvor han kan gøre Krav paa Alderdoms- 
forsørgelsen, paa Grund af Erhvervsudygtighed har maattet søge 
Fattigvæsenet. Kun naar Alderdoms- og Invalideforsørgelsen 
supplere hinanden, vil der — i Forbindelse med Syge- og Ulykkes- 
forsikringen — være skabt en nogenledes Betryggelse for den flittige 
og ordentlige Arbejder, og han behøver da ikke længere at se 
hen til Fattigforsørgelsen som sin sandsynlige Fremtidslod. 

Den tyske Lovs Hovedbestemmelse er følgende: Forsikrings- 
pligtige er alle Arbejdere, Medhjælpere og Tjænestetyende af 
begge Køn, som arbejde for Løn, Besætninger paa tyske Skibe og 
Handelsmedhjælpere og forskellige andre Funktionærer, hvis Løn 
ikke overstiger 2000 Rm. aarlig. Ogsaa andre, navnlig smaa selv- 
stændige erhvervsdrivende, der ikke regelmæssig beskæftiger mindst 
én Arbejder, kan ved Forbundsraadets Beslutning inddrages under 
Forsikringspligten. Undtagne fra denne er Statens og Kommunernes 
Embedsmænd og Personer, der paa Grund af legemlig eller aandelig 
Lyde maa betragtes som i det væsentlige erhvervsudygtige. 

Forsikringens Maal er at yde en Alderdomsforsørgelse 
fra det fyldte 70de Aar, der varierer fra 98 til 204 Reichsmark 
og en Invalideforsørgelse, der varierer fra 114 til 415 Rm. aarlig 

Beløbenes Størrelse retter sig efter, hvilke Lønningsklasser den 
forsikrede har tilhørt paa de Tider, da hans Indskud er bleven 
betalte. Inden nogen kan faa Invalideunderstøttelse, maa han 
have ydet Bidrag mindst i 5, inden han kan faa Alderdoms- 
forsørgelse mindst i 30 Aar; dog gælder der for Overgangstiden 
kortere Frister. Som vedblivende erhvervsudygtig regnes den, der 
ikke mere er i Stand til ved et for ham passende Arbejde at tjæne 
mindst V« af det, der er fastsat som Normallønnen for den Klasse, 
han tilhører. Har nogen i 4 paa hinanden følgende Aar ikke 
betalt Bidrag for mindst 47 Uger, betragtes han som udtraadt. 
Dog ophører Bidragspligten i Sygdomstilfælde, og for dem, der er 
indkaldte til Militærtjæneste, betaler Staten. Ogsaa for midlertidig 
Invaliditet ydes der Understøttelse, naar vedkommende bevislig 
har været erhvervsudygtig i et Aar. 

Forsikringens Omkostninger bæres af Arbejderne, 
Arbejdsgiverne og Staten, saaledes at hver Arbejder for den første 
lOaarige Periodes Vedkommende betaler fra 7 til 15 Pfennige 
ugentlig, alt efter den Lønningsklasse, han tilhører, og Arbejds- 
giveren lige saa meget. Senere vil Ugebidragene stige til fra 11 
til 33 Pf. Arbejdsgiveren indeholder Arbejderens Bidrag i Uge- 
lønnen; dertil tilskyder saa Staten 50 Rm. aarlig for hver ikrafttraadt 
Forsikring. Restancer inddrives som kommunale Skatterestancer. 

Organisationen er den, at der i hele Riget oprettes i alt 
31 Forsikringsanstalter, nogle gældende for visse Provinser indenfor 
en større Stat, andre for en enkelt Stat eller flere saadanne. 
Hver Anstalt har en ret kompliceret Bestyrelse, med Hensyn til 
hvilken det dog maa fremhæves, at der er lagt Vægt paa at faa 
saa vel Arbejderne som Arbejdsgiverne ligeligt repræsenterede i det 
Udvalg, der staar ved Siden af den egentlige Administration, i 
Tilsynsraadet og i Voldgiftsretten, der afgør tvivlsomme Spørgs- 
maal, dog under Appel til den øverste Statsmyndighed for Arbejder- 
forsikringsvæsenet. 

I Sverige har Opgaven ogsaa for Kommissionsflertallet 
været en Tvangsforsikring, men den er indrettet væsentlig ander- 
ledes end den tyske. For det første er alle erhvervsdygtige 
Individer inddragne under Forsikringen, idet man har anset det 
for omtrent ugørligt at drage en rimelig Grænse mellem dem, der 
skulde tages med og dem, der skulde udelukkes. Forsikringens 
Maal er derimod betydelig mere indskrænket, idet der kun tilsigtes 
at yde en Alderdomsforsørgelse paa 72 Kr. aarlig fra det 60de 

Aar til hver enkelt, ingen Invalideforsørgelse. Man haaber saa paa, 
at dette ringe Beløb skal blive suppleret ved frivillig Forsikring. 
Det er Meningen, at enhver ordinært skal betale for sig uden 
Tilskud af det offentlige, men i Erkendelse af, at mange vil være 
ude af Stand til at yde de forlangte Præmier, har man foreslaaet, 
at enhver Kommune aarlig skal betale Præmiebeløbene for 3 Procent 
af sine Beboere. Med Hensyn til Præmiebetalingen har man 
optaget den af Englænderen Blackley først fremsatte Tanke, at 
Præmierne bør ydes i de unge Aar, før endnu Familieforpligtelserne 
er bleven for store. Man har da tænkt sig, at Betalingen skulde 
begynde med det fyldte 18de og ophøre med det fyldte 28de Aar. 
Præmien vilde saa blive 25 0. ugentlig eller 13 Kr. om Aaret. 
For at det ikke skal vare altfor længe, inden Forsikringen begynder 
at virke, foreslaar man, som en Overgangsbestemmelse, at ogsaa 
de 10 paafølgende Aldersklasser, altsaa indtil det fyldte 38te Aar, 
skal inddrages under Loven, men da Præmien for dem bliver 
større, træder Staten midlertidig hjælpende til. Den største Byrde, 
der efter denne Lov kan komme til at paahvile Kommunerne, vil 
blive c. 1,800,000 Kr. om Aaret, og det største af Statens midler- 
tidige aarlige Bidrag bliver c. 1,650,000 Kr. — I et efter Kongens 
Initiativ fremsat alternativt Forslag er Statstilskudet foreslaaet 
forøget, dog under Bibeholdelse af det samme Grundlag som 
tidligere. 

Navnlig det svenske Forslag er blevet overordentlig strængt 
bedømt. Af Komitéens ti Medlemmer har de fem ikke sluttet sig 
til det, og de Autoriteter, hvis Mening er bleven æsket, har gennem- 
gaaende erklæret sig imod det. Der synes altsaa end ikke at være 
synderlig Udsigt til, at der for Rigsdagen vil blive fremsat noget 
Forslag i den Retning. Ogsaa den tyske Lov har jo været under- 
kastet megen Kritik og har sine saarlige Punkter. 

Naar vi nu vil se paa disse Forslag — og da navnlig 
paa det tyske — under Synspunktet af, hvorvidt de egne sig til 
Omplantning hos os, da er den første væsentlige Indvending den, 
at der følger et saa urimelig kompliceret og kostbart Administrations- 
Apparat med dem. Det gælder allerede for det svenske Forslags 
Vedkommende, men dog i endnu højere Grad for det tyske. 
Hvilken Mængde af nye Embedsmænd vilde der ikke blive Brug 
for, hvis vi hos os skulde indføre hele dette tungt arbejdende 
Maskineri med særlig Forsikringskonto for hver eneste Arbejder 
og Smaamand her i Landet, med Kontrol og Tvang og Udpant- 

ninger og Lønningsklasser o. s. v. o. s. v. Kun tyske Professorers 
og Bureaukraters Hjærner kunde udklække noget saadant. En 
meget stor Del af de Summer, der tilvejebragtes vilde gaa til 
Bestyrelsesomkostninger — for laveste Lønningsklasse efter det 
tyské Forslag saaledes over V* af de aarlige Præmier — , og hvor 
meget vilde ikke indirekte gaa tabt gennem Spild af Tid for dem, 
der uden Vederlag skulde yde deres Medvirkning. 

Endvidere: hvilke Følger vilde en saa uhyre Ophobning af 
Kapital paa Statens Haand have for vor Samfundsøkonomi i det 
hele og for Forsikringsanstaltens Soliditet i Særdeleshed? Naar 
den tyske Lov træder i fuld Virksomhed, vil der aarlig samles et 
Par hundrede Millioner Rm. i Forsikringsanstalternes Kasser igennem 
Arbejdernes og Arbejdsgivernes Bidrag. Vil ikke dette i Længden 
trykke Rentefoden, saaledes at Anstalterne ikke kunne fyldestgøre 
deres Forpligtelser? Endelig det vigtigste: kan man udenvidere 
gaa ud fra, at der som Regel er Ævne til Stede hos vor Arbejder- 
stand til at bære de Udgifter, der her er Tale $>m tvangsvis at 
paalægge den? Arbejderkommissionens Flertal mente jo at maatte 
svare nej til dette, og jeg gad vidst, om dog ikke de fleste vil 
give den Ret deri, i alt Fald for Landarbejdernes Vedkommende. 
Efter Arbejderskemaerne af 1872 beløb en Landarbejders Indtægt 
her i Landet sig gennemsnitlig til mellem 350 og 400 Kr., Kost 
og alt iberegnet. Efter senere Undersøgelser af Dr. Sørensen i 
Hobro, særlig for Aalborg Amts Vedkommende, maatte Aarsindtægten 
for en jordløs Landarbejderfamilie sættes til mellem 400 og 450 
Kroner, alt iberegnet. I nogle Egne bliver det maaske mere, men 
i nogle ogsaa mindre; lad os sige, at det svinger omkring 450 Kr. 
aarlig, saa siger vi næppe for lidt. Og er der, naar der skal 
betales Kontingent til Sygekassen, naar der skal lægges lidt hen 
til Tider, hvor det er ringe med Fortjænesten, naar der skal være 
Tale om en nogenlunde anstændig Opdragelse af Børnene, egentlig 
nogen Rimelighed i at paalægge yderligere regelmæssige Ydelser til 
Alderdoms- og Invalideforsørgelse? Man gør det jo heller ikke nu, 
og hvem betragter det egentlig som Udslag af nogen særlig Mangel 
paa Forudseenhed, naar en gammel udslidt Arbejder maa gaa paa 
Sognet? Desuden, vil man ikke fra socialdemokratisk Side sige: 
naar I paalægge os Tvangsbidrag, saa sørg ogsaa for, at der altid 
er Arbejde for os at faa. Denne Fordring om „Retten til Arbejde" 
er allerede dukket stærkt op i Tyskland i Forbindelse med 

Forsikringstvangen, og hvilke Konsekvenser det vil medføre er ikke 
svært at se. 

Vil vi altsaaundgaaBidragstvangen, den store Kapitalopsamling 
og det tunge og dyre Embedsmaskineri, hvad Vej er der da at 
gaa, naar vi trods alt ikke vil opgive at faa en Alderdoms- og 
Invalideforsørgelse sat i det offentlige Fattigvæsens Sted for alle 
flittige og hæderlige Arbejdere? Indenrigsministeren har jo i sit 
Fattiglovforslag foreslaaet en midlertidig Løsning, gaaende ud paa, 
at alle, der fra deres 60de Aar maa ty til det offentliges Forsorg, 
og som er Medlemmer af en anerkendt Sygekasse og aldrig nogen- 
sinde har modtaget Fattigunderstøttelse, skal kunne nyde den 
Hjælp, der af Kommunen ydes dem, uden at det medfører Fattig- 
hjælpens sædvanlige Følger. Forslaget hviler paa en human 
Tankegang og vil kunne stifte Gavn, men Ministeren er selv den 
første til at indrømme, at en Alderdomsforsørgelse i egentlig 
Forstand er det ikke, og at det paa ingen Maade er Meningen at 
opgive at stræke henimod en saadan, selv om man skulde faa 
dette Forslag gennemført. En Alderdomsforsørgelse er det ikke, 
fordi der her ikke er Tale om en fast aarlig Sum, som vedkommende 
kan regne paa og kræve som sin Ret, og ligeledes er det ikke til 
at se, hvordan Kommunernes Tilsyn og delvise Indgriben i den 
fattiges Selvbestemmelsesret, f. Eks. med Hensyn til Opholdssted 
o. lign., skulde kunne undværes. Desuden vil jo mange udelukkes 
alene derved, at der kun er Tale om Sygekassemedlemmer, og det 
endda kun om saadanne, der aldrig har været i mindste Berøring 
med Fattigvæsenet, selv om de har betalt tilbage hver en Hvid, 
de har modtaget. Endelig er der ingen Tvivl om, at dette Forslag 
vil medføre en Overbebyrdelse for Kommunerne, ti hvis det kommer 
til at virke efter sin Hensigt, vil mange flere gamle søge 
Kommunernes Hjælp end hidtil. 

At stille fuldt begrundede Forslag i denne Sag er for 
Enkeltmand, ja for Rigsdag og Regering paa Sagens nærværende 
Trin umuligt. Man er andre Steder først skredet til at opstille 
egentlige Forslag efter aarelange Undersøgelser, og det af den 
Art, som det koster mange samvirkende Kræfter og mange Penge 
at foretage paa rette Maade. Imidlertid danner man sig jo, naar 
man sysler med Sagen, en Mening, og jeg skal ikke tilbage- 
holde det foreløbige Resultat, jeg for mit Vedkommende er naaet til. 

Den hele forudgaaende Kritik af de forskellige fremkomne 
Forslag viser egentlig Vejen : jeg tror, det mere og mere skal vise 

sig, at for os her hjemme bliver det den: uden Præmiebetaling, 
Forsikringstvang, stort Embedsmaskineri o. lign. at lade det offentlige 
udbetale en bestemt mindre Sum aarlig til enhver uberygtet 
Arbejder, der bevislig er erhvervsudygtig eller som har naaet en 
bestemt Alder, f. Eks. 65 Aar. Noget lignende — men kun for 
Alderdomsforsørgelsens Vedkommende — er allerede anbefalet under 
en Forhandling i Horsens Landboforening, i hvilken bl. a. Seminarie- 
forstander P. Bojsen og Redaktør V. Lassen deltog, og senere i 
et Foredrag af Kontorchef Rubin ved Købstadforeningens Møde i 
Randers forrige Aar. 

Man vil spørge, hvordan skal Grænsen drages: jeg vil svare, 
at man her i alt væsentligt kan henholde sig til de Grænsebestemmelser, 
der er givne i Regeringens Forslag til Lov om anerkendte Syge- 
kasser ; de Klasser af Befolkningen, der her er erkendte berettigede 
til at nyde godt af det offentliges Understøttelse til Sygekasserne, 
vil omtrent være ensbetydende med Arbejderklassen og de med 
den ligestillede. Tvivlstilfælde vil naturligvis forekomme, men de 
maa afgøres af de Autoriteter, som Loven dertil bestemmer. Af 
de gamle og erhvervsudygtige, der henhørte til de forsørgelses- 
berettigede Samfundsklasser, burde saa i øvrigt kun kræves 
Uberygtethed og det i et vist Tidsrum inden Forsørgelsens Indtræden 
at have været udenfor Fattigvæsenets Omsorg. 

Af Grunde, jeg allerede har anført, maa det vistnok, for at 
der skal kunne naas en virkelig retfærdig Ordning, kræves, at 
man faar de bevislig erhvervsudygtige med. Man kan saa til 
Gengæld sætte den Alder, ved hvilken Alderdomsforsørgelsen 
indtræder, temmelig højt; de, der bliver erhvervsudygtige forinden, 
har jo nemlig allerede opnaaet Forsørgelse. 

Understøttelsen kan af mange Grunde ikke blive stor; 
Midlerne er begrænsede og man maa vogte sig for at tynge saa 
haardt paa vore produktive Erhverv, som jo dog til syvende og 
sidst kommer til at bære Byrden, at de derved hæmmes i Udvik- 
lingen, ti det vilde netop ramme Arbejderne haardest af alle, og 
man vilde paa den Maade tage mere med den ene Haand, end man 
gav med den anden. Selv om man ikke gav mere end, hvad 
Kommunerne nu yder deres fuldt forsørgede Fattiglemmer, saa 
vilde der dog være sket et overordentligt Fremskridt, idet de 
gamle og svage vilde have noget bestemt at stole paa, idet de 
ikke vilde lide nogen krænkende Indskrænkning i deres borgerlige 
og menneskelige Rettigheder, og idet de frit kunde udnytte de 

Rester af Arbejdskraft, de endnu maatte have tilbage, ved at 
flytte derhen, hvor de mente bedst at kunne leve. Vor Statistik 
oplyser os ikke om, hvor meget Kommunerne her i Landet 
gennemgaaende giver deres fuldt forsørgede Fattiglemmer. I 
Sverige har man derimod gennem Arbejderkommissionen foretaget 
en nøjagtig Undersøgelse desangaaende og har fundet 80—90 Kr. 
som Gennemsnitstal for Landet, 120 — 130 Kr. for Byerne. For 
Invaliderne maa der — som ogsaa den tyske Lov har anerkendt — 
bestemmes en noget højere Sum end for de gamle, idet de ofte 
endnu vil have Familieforpligtelser at opfylde. Understøttelserne 
bør indenfor hver af de to Klasser være lige store for forskelligt 
lønnede Arbejdere, kun at der bliver én Sats for Landet, én 
for Byerne. Der skal jo her kun være Tale om at sikre Livets 
første Fornødenheder, og en Deling efter Lønningsklasser som i 
Tyskland vilde føre til de største administrative Vanskeligheder. 

Mange vil vel kalde det urimeligt, at Understøttelsen skal 
ydes, enten der er bevislig Trang til Stede eller ikke og mene, at 
dette vil svække Driften til Selvvirksomhed. Jeg svarer dertil, at 
for en Arbejder, der enten er erhversudygtig eller 65 Aar gammel, 
vil der saa godt som altid være Trang til Stede, og har han 
undtagelsesvis skaffet sig saa gode Kaar, at han strængt taget nok 
kunde komme ud af det paa egen Haand, vil den offentlige 
Understøttelse kun være en fortjænt Præmie for ualmindelig 
Orden, Flid og Nøjsomhed. Alt hvad man ved egen Kraft naaede, 
bevirkede da ogsaa en virkelig Forbedring af ens Stilling og blev derfor 
saa meget mere attraaelsesværdigt. Nu er Forholdet altfor ofte det, 
at gamle og skrøbelige Folk, der lige kan hænge ved det uden 
Fattigvæsenets Hjælp, i Grunden lever uslere end Fattiglemmer. 
Endelig og ikke mindst maa det huskes, at enhver Alderdoms- 
forsørgelsesplan medfører Risikoen for, at det offentliges Støtte 
ogsaa i enkelte Tilfælde bliver Folk til Del, som strængt taget 
kunde leve den foruden. Det, at man paa visse ved Loven fast- 
satte Betingelser faar en Ret til Understøttelse, der er uafhængig 
af Autoriteternes personlige Skøn over ens Trang og Værdighed er 
netop Alderdomsforsørgelsens Hovedkendemærke i Modsætning til 
Fattigforsørgelsen. 

Administrationen af en Alderdomsforsørgelse som denne maatte 
i alt væsentligt kunne ydes af de bestaaende kommunale og Stats- 
Myndigheder, og heri ligger netop et stort Fortrin fremfor den 
tyske eller svenske Ordning. Ønskeligt vilde det være, om der til 



Digitized by Google 



Om Alderdomsforsørgelse. 



845 



de Sogne- og Byraad, til hvilke den foreløbige Afgørelse af, hvor- 
vidt Alderdoms- eller Invalideforsørgelse kunde tilkomme en Person, 
maatte tænkes henlagt, ligesom i Tyskland kunde knyttes Arbejder- 
repræsentanter, hvis Mening altid skulde høres om ethvert For- 
sørgelsesspørgsmaal, og som i Tilfælde af Dissens med vedkommende 
kommunale Raad kunde indanke Spørgsmaalet for en Voldgiftsret. 
At ingen Alderdoms- og Invalideforsørgelse kunde opnaas uden 
Statsautoritetens Approbation, maatte være en. Selvfølge. 

Hovedspørgsmaalet bliver naturligvis: hvad vil en saadan 
Alderdoms- og Invalideforsørgelse koste, og hvor skal Pengene 
komme fra? Det første Spørgsmaal kan ikke besvares blot nogen- 
lunde fyldestgørende, saa længe vi ikke have langt fyldigere 
statistiske Oplysninger om de herhen hørende Forhold end nu. 
Kontorchef Rubin anslog Antallet af ubemidlede Personer her i 
Landet over 65 Aar til c. 60,000; en saadan Ansættelse er kun 
omtrentlig, men kan dog nogenlunde gøres paa Basis af det fore- 
liggende Materiale. Vil man gaa videre, til de erhvervsudygtige, 
mangler ethvert statistisk Holdepunkt. Det eneste man kan gøre, 
er at tage det tyske Forslag til Udgangspunkt og saa reducere 
det fremkomne Beløb efter Folketallet; derved naar man til en 
Bekostning for vort Land af c. 11 Mill. Kr. Da der nu imidlertid 
her regnes med Alderdomsforsørgelser, der bevæge sig fra knap 
100 til knap 200 Kr. aarlig, og med Invalideforsørgelse fra lidt 
over 100 til c. 380 Kr. aarlig, og da der endvidere er Tale om en 
meget dyr Administration og om et Land, i hvilket der findes et 
— ogsaa forholdsvis — langt større Antal af usunde Erhverv 
med dertil hørende tidlig indtrædende Invaliditet end i vort, 
maatte man, i alt Fald hvis man med Rubin vilde sætte Alderdoms- 
forsørgelsen til 100—125 Kr. og Invalideforsørgelsen i Forhold 
dertil f. Eks. til 150 — 200 Kr. aarlig, kunne regne med en væsentlig 
mindre Sum, f. Eks. c. 9 Mill. Kr. Naturligvis maa jeg atter og 
atter gøre opmærksom paa, hvor overordentlig løst et saadant 
Overslag er, og det kan overhovedet kun blive tilladeligt at opstille 
det i Mangel af ethvert virkeligt Grundlag. 

Det andet Spørgsmaal kan derimod lettere besvares. At 
Kommunerne kom til at udrede en Del af Beløbet, f. Eks. 
3 Mill. Kr., vilde vistnok findes rimeligt, baade i Betragtning af, 
at den Lettelse i Fattigbyrden, som en saadan Forsørgelse vilde 
medføre, helt og holdent vilde komme dem til Gode og fordi en 
Bidragspligt vilde høre naturligt sammen med den fremtrædende 

Indflydelse, de vilde faa med Hensyn til Afgørelsen af hvem For- 
sørgelsen efter den nye Lov skulde tilkomme. Da Kommunernes 
Fattigudgift her i Landet er c. 7 Mill. Kr., er der endda ingen 
Tvivl om, at de 3 Millioners Udgift for dem vilde betyde en ikke 
ringe finansiel Gevinst. — Den øvrige Del af Beløbet vilde saa 
Statskassen komme til at udrede, men selvfølgelig maatte man, 
da der her er Tale om saa store Summer, ogsaa anvise den fornødne 
Midler i Forhold hertil. Ellers naaede man kun at skabe et 
Konfliktspunkt til mellem Statsfaktorerne. Vi maa ogsaa erindre, 
at selv om man tænker sig Finansloven vedtagen i den Affattelse 
som Folketinget i de senere Aar har givet den, vilde der, saa- 
fremt Oppositionen paa forskellige sociale og andre Lovgivnings- 
omraader havde faaet sine Krav gennemførte, intet Overskud 
være blevet — tvært imod! Regering og Opposition er enige nok 
om at Pengene skal ud, man er kun uenig om, hvor de skal hen. — 
Af Statstilskudet maatte den større Del udredes ved en Beskatning, 
der væsentlig ramte de mere bemidlede; hvis Arbejderne selv 
skulde bidrage noget, maatte det ikke ske gennem en direkte 
Beskatning, ikke heller gennem en Skat paa Livsfornødenheder, 
men ene gennem Spiritusbeskatningen, ti denne Byrde kunde 
man dog unddrage sig, enten helt eller dog paa de Tider, hvor 
Trangen var størst. 

Det Udkast, jeg her har givet, maa selvfølgelig kun betragtes 
som rent foreløbige Tanker om en Sag, der for vort Lands Ved- 
kommende knap endnu er naaet til sit første Stadium. Først og 
sidst kræves Undersøgelse og Overvejelse. Og dette er det, som 
jeg i Dag beder Dem være med til at lægge Regering og Rigsdag 
for Hjærte ved at stemme for den af Horsens Landbrugsforening 
foreslaaede Resolution l ). Jo før der bliver taget alvorligt fat paa denne 
store Sag, des bedre vil det være, ikke blot for Arbejderne, men 
for os alle. 



') Resolutionen lød saaledes: „ Delegeretmødet opfordrer Regering og Rigsdag 
til snarest muligt at foretage de fornødne Skridt til Forberedelse af et 
Forslag til Lov om en Alderdomsforsørgelse for Arbejdere*. 

N. Neergaard. 

Den Maler, der bærer ovenstaaende vidt kendte Famitøe- 
navn, blev født 1829. Allerede fra Fødslen var han ikke blandt 
de almindelige. Han tilhørte en Slægt, hvis videnskabelige og 
literære Frugtbarhed og Genialitet har givet selve Navnet Feuerbach 
en klassisk Klang. Bedstefaderen var den store Kriminalist, Onklen 
den berømte Filosof, Faderen den bekendte Forfatter til Bogen om 
„den vatikanske Apollon", — en fin Lærd, indeklemt i et lille 
Professorat, der snævrede hans arkæologiske Synskreds. Anselm 
Feuerbach undfangedes samtidig med denne klassiske Bog om den 
vatikanske Apollon. Han siger selv i sine Ungdomserindringer 1 ), 
at Faderens hele Sjæl den Gang levede for dette Værk, og han 
arvede sikkert nok fra Faderen Sansen for den klassiske Oldtid. 
Des værre fik han i Arvetilgift den tyske Professors Humørsyge, 
som passede slet til hans Legemsskønhed , — en Arv fra hans 
stille, yndefulde Moder, der døde kort efter hans Fødsel. 

Om hans Barndom og tidligste Ungdom er kun lidet at 
sige. Syv Aar gammel ligger han dødssyg af Tyfus, og da han 
begynder at komme sig, sidder den alvorlige og lærde Fader ved 
hans Side og læser formfuldt Odysseen for ham, medens Pseudo- 
Klassikeren Flaxmanns Tegninger ligger paa hans Sæng. Svagelig 
af Helbred, pint af Mareridt, under hvilke han følte sine Hænder 
svulme kæmpestore, forfulgt af de Uheld, der almindelig ledsager 
æventyrlig anlagte Børn, hengik hans Barndom under Opsigt af 
en øm og kærlig Stedmoder, der havde ægtet hans Fader af 



J ) Ein Vermachtniss von Anselm Feuerbach. Zweite, mit einigen Briefen 
und einem Verzeichnisse von Feuerbachs såmmtlichen Werken, vermehrte 
Auflage. Wien, 1885, in 8°. — En ny Udgave forberedes. 

Tilskueren 1880. 56 

Medlidenhed. Hans daglige Selskab var hans to Aar ældre, 
allerede som Barn poetisk anlagte, yndefulde, kloge og smukke 
Søster. Hendes bløde, drømmende Æventyrsjæl, hendes smaa 
poetiske Indfald smittede hans djærvere Drengesind, gjorde det 
modtageligt og kvindelig fint. 

En Dag rejste Faderen til Italien, hvor han i Aaringer 
havde levet i Tankerne. Da han kom hjem, var han bleven en 
stille Mand. Af det Vid og den Veltalenhed, der havde været 
ham egen i hans gode Timer, var der intet tilbage. Han for- 
tæredes ved Tanken om for sent at have foretaget denne længsels- 
fuldt attraaede Rejse, der havde forrykket Synspunktet for hans 
eget Værk. Og han led ved Tanken om paany at skulle lægge 
sig i Freiburg -Universitetets Spændetrøje. Han hjembragte en 
Samling af italienske Mønter, Gibs og Kobberstik, — for ham 
selv et for sildigt høstet Materiale, men for den tidlig kunst- 
nerisk vakte Søn det første Grundlag for dennes senere kunst- 
neriske Retning. 

Den unge Feuerbach kom til Dusseldorffs stok -pedantiske 
Akademi under den gamle Schadows Ledelse. Han maatte vaske 
„Mesterens* Pensler, rense hans Palet og købe hans Farver. 
Lejlighedsvis vistes der ham den Ære at male en Række Ordener 
eller lignende paa et af Mesterens Billeder, medens Hr. v. Schadow 
sad ved Siden af ham og sov paa sin Stol. Han maatte i dette 
„ Mester- Atelier* komponere efter Schadows Regler, som han fik 
angivet med en Lineal, men han undredes snart over, at man 
kunde gøre Kompositioner, man ikke selv havde fundet paa. Og 
han begyndte hurtig at finde dem alle saa græsselig gamle ved 
dette elendige Akademi, og han længtes med sin idealt anlagte, 
urolige Sjæl efter noget ungt, noget nyt, noget varmt, noget 
kraftigt. — Han tog til Munchen uden at finde det, kastedes i 
Stedet for ind i de daarlige Munchener-Maleres lystige Kunstnerliv, 
blev — som han selv siger det — lunefuld, doven, flanerende og 
fornøjelsessyg. Indtil det en Dag, siger han, gik op for ham, at 
han i sin obligate Fløjelsjakke intet andet var end en unyttig 
Paafugl, og han forlod Munchen for over Antwerpen at rejse til 
Paris, hvor han modtog sin første egentlig kunstneriske Indvielse, 
gennem Couture. 

Han tilstaar selv, at Opholdet i Paris er et Vendepunkt 
i hans Liv som Kunstner, og at det er deri, man maa søge Grund- 
laget for hans senere kunstneriske Retning. Og at det forholder 

sig saaledes, er let forstaaeligt, naar man sammenligner de Forhold, 
hvorfra han kom, med dem, han fandt i Paris. Han kom fra en 
Kunst, der var gennemsyret af en Friedrich v. Schlegels Kunst- 
filosofi, ifølge hvilken Kunsten burde være en symbolsk Frem- 
stilling af guddommelige Hemmeligheder. Selv hans gamle Lærer 
Schadow i Dusseldorff havde hørt til de saakaldte „Nazareners" 
Kreds i Rom, der havde ombyttet deres Fædres Tro med den 
katolske, i begejstret Overbevisning om Troens Vidundere paa 
Kunstens Enemærker. De mente efter et saadant Skridt at kunne 
iagttage hos sig selv en dobbel Genfødelse, en kunstnerisk saavel 
som en menneskelig. De levede samlede som Klosterbrødre i det 
gamle S. Isidore i Rom; hver sad i sin Celle og komponerede og 
malede ud af Hovedet. Portrætmaleri forekom dem en Hellig- 
brøde, fordi det tvang dem Ansigt til Ansigt med den ydre Natur. 
De var fromme, Gud skænkede dem Geniet; det kunstneriske 
Arbejde var derfor overflødigt. — Allerede Goethe spottede over 
disse Malere, der mente, at Kunsten ene burde fejre Religionen, 
og som havde kaaret sig Fiesole til Ideal. Han haanede den For- 
dring, at alle Malere skulde være Munke, fordi nogle Munke i for- 
dums Tid havde været Malere. Og ogsaa Feuerbach, der i saa mange 
Henseender passer til Goethes Kunstideal, fandt intet Behag i 
denne Kunst. „Nazarenernes" (og en Cornelius') teologisk-my- 
stiske Symbolik, deres søgte Allegorier med forklarende Tekst, 
deres Munkekløgt, deres Salvelse og Pietisme maatte nødvendigvis 
være en Afsky for denne Ætling af den Feuerbachske Familje, 
i hvilken Tankens Klarhed og Udtrykkets Form var som et 
Mærke af Adel. Hin Tids tyske Kunsts Mangel paa Skønheds- 
sans, dens Foragt for Naturstudiet, dens Dyrkelse alene af den 
hellige og enfoldige Sjæl og af de abstrakteste Ideer maatte natur- 
lig være en Rædsel for denne Søn af den skønhedselskende og 
tænkende Forfatter til den stilfulde Bog om den vatikanske 
Apollon. Da Anselm Feuerbach i Munchen første Gang har 
staaet Ansigt til Ansigt med Cornelius' Værker, skriver han til 
Faderen og bebrejder ham, at han har skildret ham de olympiske 
Guder altfor skønt: „Er dette Cornelius, den store Cornelius", 

udbryder han, »grove Tegnefejl ikke Spor af Kolorit a . 

Og han føjer til: „Morgen komme ich in Kaulbachs Atelier; wie 
wird es mir gehen? und Schorn? und Schorn?" — 

I Stedet for den tyske Kunsts Germanisme, Mysticisme og 
Ortodoksi finder han da ved Aarhundredets Midte i Paris den 

56* 

Coutureske Klassicisme, Naturalisme og Hedenskab. „Kdrperloser 
Geist" var Parolen i Tyskland. „Exagérer la beauté" var Coutures 
Valgsprog. Rigtignok var Couture ikke selv nogen fremragende 
Skønhedsskaber. Men der var i hans epokegørende Hovedværk 
„Romernes Dekadence" et senza error e i Formgivningen, som 
maatte vederkvæge en Mand, der kom fra et Land, hvor en 
Cornelius uden Indsigelse fik Lov til af en Fejltagelse at male 
seks Fingre paa en Haand, — ja, hvor slig Profanation af det 
menneskelige Legeme endog ansaas som et Tegn paa ypperlig 
Genialitet. Der var fremdeles i Coutures Billed en Understrøm 
af Epikuræisme, som nødvendigvis maatte virke befriende paa 
„Nazarenernes* Landsmand, og der var endvidere hos Couture 
en Kolorit, rigtignok svag og graa, men dog altid en anderledes 
Lyst for Øjet end Tyskernes blyfarvede Fresker og favnelange 
Kartoner i Kul og Kridt. Og endelig fandt Feuerbach i Coutures 
Billed en Aand, der var hedensk og moderne i Sammenligning 
med den, der raadede i Tyskernes Kunst, hvor selv de Homerske 
Helte syntes syge af Bigotteri og Kristendom. 

Fint modtagelig som han var, lod Feuerbach sin Sjæl 
mættes af de nye Indtryk og undergik Paavirkning i allehaande 
Retninger. Var Coutures Billed bygget over en Strofe af Juvenals 
Satirer, saa var der i Geromes samme Aar (1847) udstillede 
i Hanekamp" en Duft af Theokrit, og Feuerbach modtog der- 
igennem et Pust af den sanselig livsglade Side af det antike Liv 
og dets Literatur. Men ogsaa fra andre Kunstnere fra hine Aar 
modtog han sikkert Paavirkning, — fremfor alle fra den schweizisk 
fødte Gleyre y hvis store Formsans og Strænghed maatte tiltale hans 
medfødte Sans for det plastiske, og hvis fine, i sin Melankoli 
ufranske Kunst maatte anslaa svagt beslægtede Strænge i hans 
tyske Gemyt, — fra Ingres fremdeles og fra Orientalisterne endelig, 
deriblandt Decamps^ hvis Æmner maatte have det nyes og frem- 
medes Tillokkelse for hans søgende Sjæl. Og samtidig gjorde 
i Louvre de gamle Venetianere et dybt og varigt Indtryk paa ham. 

Et Billed af ham, malet i den Tid, han besøgte Coutures Atelier, 
viser tydelig hans daværende kunstneriske Sympatier. Det hedder 
„Hafis ved Skænken" 1 ) og forestiller den persiske Digter, Vinens 
og Elskovens Besynger, improviserende en „Gasele" til Ære for 



a ) Tilh. Hr. Baron v. Harder i Garlsruhe, men findes foreløbig hos Pro- 
fessor SchOnleber, Westendstrasse i samme By. 

den Vinpokal, han holder i Haanden. Med en Griffel ridser han 
paa Muren sine inspirerede Ord, medens Ungdommen har lejret 
sig omkring ham. Det er et for en Begynder lovende Billed, 
friskere, livfuldere, langt mindre akademisk end et lille professor- 
agtigt og gammelklogt Billed fra Opholdet i Dusseldorff, fore- 
stillende en Faun, som lærer et Barn at spille Fløjte 1 ). Medens 
Farven i hint Billed var rød og brun, er den i Billedet af Hafis 
sølvgraa og skyggeløs, ganske som i „Romernes Dekadence*. 
Valget af det østerlandske Æmne røber Paavirkningen fra Orient- 
alisterne. Sceneriet og visse Enkeltheder, f. Eks. en Negerinde 
Mellem Hafis' Tilhørere, forraader Studiet af Veronese. Men 
Aanden og Stilen i Billedet er overvejende Couturesk. Figurernes 
særlige Art af en vis blød Plastik viser tydelig deres Afstamning, 
og den Sensualisme, der gennemstrømmer de unge Tilhøreres halv- 
nøgne Legemer er i aabenbar Slægt med de dekadente Romeres. 

Paa sin Side synes Couture at have værdsat Feuerbachs 
Talent. Feuerbach skriver selv: „Coutures Bemærkninger og 
hans Ledelse er uovertræffelige. Han interesserer sig for mig og 
behandler mine Mangler med lægevidenskabelig Nøjagtighed. Selv 

paa den mindste Farveblanding giver han Anvisning Kort 

sagt, jeg velsigner den Time, da jeg betraadte hans Atelier.* 
Og andensteds skriver Feuerbach taknemligt: „Ikke tilstrækkelig 
kan jeg takke den Mester, som ledte mig fra det tyske Spids- 
pensleri til bred og pastos Behandling, fra Skabelons -Komposi- 
tioner til stort Syn og stor Opfattelse.* 

Feuerbachs Ophold i Paris varede ikke saa længe, at han 
kunde overbevise sig om, at hans meget beundrede Mester i 
Virkeligheden var en ufrugtbar Aand, der i sit eneste berømte 
Billed havde udtømt hele sin aandelige Ejendom. Hans Faders 
Død kaldte ham nemlig bort fra Paris. Knust og knækket af delvis 
indbildte, delvis virkelige Sorger var den ældre Feuerbach død 
uden nogensinde at have fundet sin Begavelses Centrum og 
uden nogensinde at have faaet stillet tilfreds den stærke Trang 
til aandelig Produktion, som var den Feuerbachske Slægt egen. 
En Hjærtefejl i Forbindelse med en Hjærneblødhed røvede omsider 
hans Liv. 

Han efterlod sig ingen anden Formue end den, han havde 
skænket Verden i Sønnens Begavelse. Blandet i denne Begavelse 



') „Kunsthalle", Garlsruhe. 

laa store Stykker af hans eget Sind, — af hans Ærgerrighed, af 
hans Stræben efter det uopnaaelige, af hans kvalbringende For- 
finelse og Skønhedstrang, af hans Uomgængelighed og Melankoli, 
og i Tilgift: legemlig Svaghed. Med denne tvivlsomt lykke- 
bringende Arv maatte Anselm Feuerbach forlade Paris af Mangel 
paa Midler til at fortsætte sine Studier, og det er paa dette 
Stadium af hans Liv den Lidelseshistorie begynder, han rørende — 
skøndt saare diskret — har skildret i sine Optegnelser. 

Allerede den Gang havde han ingen anden Glæde kendt 
end den, han følte over de ham iboende kunstneriske Ævner. 
Han havde produceret adskilligt foruden det store Billed af Hafis, 
men det var alt forblevet hans egen Ejendom. Kummerlig havde 
ban slaaet sig igennem med de knappe Midler, hvormed hans 
fattige og dog utrættelig offerbringende, altid forstaaelsesfulde, altid 
opmuntrende og trøstende Moder kunde forstrække ham. For 
ham, der i sine Optegnelser har skrevet om sig selv, at han var 
født for et Palads og ikke for en Hytte, har nøjsom Levemaade 
været haardere end for de fleste, og Fattigdom utaalelig. Han 
var som det sidste sarte Skud af en aandelig stærkt udviklet 
Slægt uden legemlig og praktisk Modstandskraft, derfor ikke skabt 
til at lide Nød. Han følte Nøden ikke blot som en Lidelse, men 
som en Uretfærdighed og som en Krænkelse af sin Stolthed. Ti 
der levede i ham en Tillid uden Grænser til hans egne Ævner. 
Allerede som ganske ung skriver han om sig selv, at han er født 
til noget stort: „Ofte skuer jeg hundred Aar frem i Tiden og 
vandrer gennem gamle Galerier, hvor jeg ser mine egne Billeder 
hænge i stille Alvor paa Væggene. Jeg er født til noget stort, 
det véd jeg sikkert. Men Ro vil jeg først finde i Døden. Lidelser 
vil jeg altid have, men mine Værker ville evig leve." 

Da han forlod Paris slog han sig ned i Carlsruhe. Han 
lejede sig et Atelier, malede en Del smaa Billeder, købte sig saa 
nogle store Lærreder og skulde nu til at prøve sine Kræfter. 
Hans første store Billed var en Illustration til den tvivlsomt 
historiske Anekdote om Aretino, der i et muntert Selskab med 
Vin og Kvinder under et mægtigt Anfald af Latter gaar bag over 
med sin Stol og knækker sin Hals. Selv erklærer Feuerbach om 
dette Billed 1 ), at det er malet med en vanskelig beskrivelig Be- 
gejstring for Æmnet; i Virkeligheden er det malet med en let 



J ) Tilh. Hr. Hofkapelmester Levi, Arcostrasse, 2. Munchen. 

paaviselig og altfor stor Begejstring dels for Couture, dels for 
Veronese. Æmnet er i sin Aand Couturesk; Aretinos Død er som 
et Varsel om det stolte Venedigs tilstundende Undergang. Coutures 
lunkne Sensualisme er let genkendelig i et Par, der favner hin- 
anden, medens baade Billedets Komposition, Typer og Kolorit 
minder om Veronese. Scenen foregaar paa en arkitektonisk Bag- 
grund, der synes direkte laant fra den store Venetianer; en opvar- 
tende Morian, en Hund i Forgrunden, Kvindernes fyldige Skuldre 
og brede Barme skylder Veronese helt og holdent deres Stil. Og 
ogsaa til Himlens særegne blaa Farve og Drapperiernes brudte 
Toner har Veronese været Forbilledet. Alligevel er Billedet Op- 
mærksomhed værd. Det ejer en Friskhed i Haandelaget, som var 
ualmindelig i hine Aars Tyskland, og det ejer en dramatisk Patos, 
en stor Højrøstethed, et ved selve Legemsmasserne virkende Liv, 
som savnes hos Couture. 

Man havde givet Feuerbach det Haab, at Carlsruhes Galeri 
vilde erhverve .Billedet. Kommissionen traadte sammen , Billedet 
blev afvist. Og næsten samtidig led han den Tort, at et andet 
Billed, han havde malet, og som forestillede den hellige Antonius' 
Fristelse, af Juryen for den tyske Afdeling paa Udstillingen i Paris 
blev afvist „paa Grund af Billedets Genstand*. I Fortvivlelse og 
af Raseri skar Feuerbach Billedet i Stykker og kastede Stumperne 
paa Ilden. Han var da kun 24 Aar gammel, og han vilde have 
staaet magtesløs overfor Provinsens Bedsteborgere og smaa Pro- 
fessorer i Kunstmaling, havde ikke Badens Storhertug, som synes 
fra første Færd at have haft Blikket aabent for Feuerbachs 
Begavelse, opfordret ham til at rejse til Venedig for at kopiere 
Tizians Assunta. Med Udsigten til en aarlig Pension og i Haabet 
om at naa Rom forlod Feuerbach jublende Carlsruhe. 

Han siger selv, at det Aar, han tilbragte i Venedig, var ham 
en eneste Drøm af glødende Længsel og begejstrende Forhaabning. 
Femten Aar i Forvejen havde hans Fader været der, og Anselm 
Feuerbach minder om det Sted i et af Faderens den Gang nylig 
udgivne Breve, hvori det hedder: „Ich war verzaubert und wusste 
die Formel nicht a . Og han tilføjer: „Men jeg, Sønnen, skal finde 

den, stol paa det i denne de dødes By vil jeg skabe noget 

levende*. Men „de dødes By" og de dødes Kunst havde bemæg- 
tiget sig ham mere end han selv vidste. Han vilde male hele sin 
Begejstring for Venedig ind i en stor kvindelig Figur; „Poesien* 
skulde den hedde. Men i Stedet for at gribe i sit eget rige Sind 

og øse af det af bedste Ævne, greb han endnu en Gang efter 
en anden Malers Stil og Palet. I Stedet for at bane sig selv en 
Vej op mod de gamles svimlende Højder, traadte han i et af deres 
Fodspor, og malede i „Poesien* en slet og ret Efterligning af 
Palmas hellige Barbara. Han sendte Billedet til Storhertugen af 
Baden som en velment Gave og som en Tak for den Hjælp, han 
havde ydet ham den Gang, da alle andre var imod ham. Man 
kastede i Carlsruhe Billedet paa et Pulterkammer 1 ) og lod Feuerbach 
vide, han ikke kunde paaregne yderligere Understøttelse, skøndt 
man med rette havde været tilfreds med den store og smukke 
Kopi, han havde udført efter Tizians Billed 8 ). 

Atter stod han ene i en fremmed By, uden Midler og uden 
Raad. Men det maatte bære eller briste nu: han vilde ikke 
forlade Italien, og han rejste over Florents til Rom, der skulde 
blive hans fremtidige rette Hjemsted. Han skriver i sine Optegn- 
elser: „Allerede i Venedig mældte Daggryet sig, i Florents brød 
Morgenrøden frem, men i Rom fuldbragtes Underet* Og med 
korte Afbrydelser blev han 17 Aar i Rom og malede dér det 
bedste, han har frembragt. 



Tager man nu for sig i Erindringen det samlede Produkt 
af disse sytten Aars Arbejde, er det først iøjnefaldende dette, at 
der findes deri intet specifikt tysk Æmne behandlet. Medens han 
som Yngling paa tysk Grund sværmede for den Opgave at frem- 
stille en „Germanenlager*, er det som om Tysklands Historie, den 
nordiske Sagnverden, Niebelungen og al hin Tids dertil hørende 
„Germanenthum* er ude af hans Sind fra det Øjeblik, han 
betræder klassisk Jordbund. Han maler i Italien efterhaanden: 
„Dante med Ravennas Kvinder* (1858), „Maria med Barnet", 
„Ifigenia*, „Gravlæggelsen* , „Paolo og Francesca da Rimini 44 , 
„Petrarca og Laura*. En skønne Dag vender han atter tilbage 
til sin persiske Digter og maler „Hafis ved Brønden*. Derpaa 
følger: „Korsned tageisen* (Skizze), „Medea*, Platons Gæstebud", 
en ny „Medea*, „Paris Dom*, endelig en ny „Ifigenia* og „Amazone- 
slaget (1873). Og dette er kun hans betydeligste Værker, nævnte 



J ) Først mange Aar efter fandt Billedet sin nuværende Plads i Garlsruhes 

„Kunsthalle*. 
a ) „Kunsthalle", Carlsruhe. 

i kronologisk Orden. Foruden dem har han malet mangfoldige 
Studier af romerske Modeller, Kvinder og Børn, „ Dan tes Død", 
„Romeo og Julie*, „Bacchus og Ariadne", „Lesbia", „Orpheus og 
Eurydice" og meget andet. 

Som man ser: ikke ét tysk Æmne, men næsten lutter 
Æmner af Biblen, Oldtidens klassiske Sagn og den italienske 
Renaissances Liv og Digtning. Af Skildringer ud af det daglige 
Liv findes der derimod i hele hans Produktion saa godt som 
intet, fraregnet nogle enkelte og ikke betydelige Portræter. Det 
er en Særegenhed, som utvivlsomt hænger sammen med den 
romantiske Periode, Feuerbach tilhørte, men den har foruden 
denne almindeligere Oprindelse en dybere og mere individuel. 
„De siger, " skriver Feuerbach et Sted, „at min Kunst ikke er i 
Rapport med Tiden og med Livet, men hvor kan det være ander- 
ledes, naar Livet kun byder mig Kvaler og Ydmygelser." Det er 
i Aaret 1859, d. v. s. i Feuerbachs 30te Aar, han skriver disse 
bitre Linjer. Allerede den Gang havde altsaa hans sygelig pirre- 
lige Sind, hans ømtaalelige Stolthed faaet saadanne Hug af Verden, 
at han havde vendt Livet omkring sig Ryggen for at leve ene 
med sin Fantasi og sine Modeller og opsøge de Sagn og den 
Historie, der aandede en Storhed, med hvilken han følte sit eget 
Gemyt beslægtet. 

Ser man atter hen til Billedtitlerne vil man se, at hvad 
han bl. a. ynder at fremstille er en genial og aandfuld Mand 
i Omgang med skønne Kvinder. Tilbøjeligheden for et Æmne af 
denne Art var allerede fremme i „Hafis ved Skænken", og den 
sporedes i Fremstillingen af „Aretinos Død". Ganske tydelig 
finder man den i Æmner som „Dante med Ravennas Kvinder", 
„Paolo og Francesca da Rimini", „Petrarca og Laura", og ogsaa 
det Billed, der hedder „Hafis ved Brønden" fremstiller den inspi- 
rerede Digter i Samtale med unge Piger. 

Han var fra sin tidligste Ungdom selv bleven fejret af 
smukke og unge Kvinder, der følte sig tiltrukne af denne Yng- 
ling med det geniale Hoved. Selv Mænd, der har set ham som 
ung, kalder ham dæmonisk skøn, og han kunde være indsmigrende 
elskværdig, naar han vilde. Skøndt lille af Vækst, havde han en 
fyrstelig Holdning, hans Tilbøjeligheder vare aristokratiske, hans 
Væsen Fornemhed og Ynde. Hans blaa Glente -Øjne under den 
høje Pande, der var halvvejs skjult af blanke mørke Lokker, kunde 
være skarpe og kolde som Staal, men de kunde ogsaa blive bløde 

som en sagte Ild. Hovedets Former var som mejslede af en af 
Oldtidens Grækere 1 ). Intet Under da, at Kvinderne sværmede om 
denne Skønhed, der skjulte en Aand af en usædvanlig Klarhed, 
Dybde og Finhed, og i hvilken der boede en Mands ubøjelige 
Vilje og jærnstærke Karakter. Snart havde Kvinderne i Afstand 
og Ærbødighed lyttet til hans Ord, som de i hans Billeder lytter 
til Hafls og Dante; snart havde de enkeltvis skænket ham deres 
Hjærte som Francesca og Laura i Billederne af Paolo og Petrarca. 
Feuerbach selv havde elsket en af dem, en skøn Patricierdatter 
fra Nurnberg, men hun var død i sin tidligste Ungdom, og han 
havde aldrig helt forvundet dette Tab. Selv om han gav sig hen 
i nye og senere Kærlighedsforhold, var det mere hans Skønheds- 
sans, der var vaagen, end hans Hiærte, der slog. Og ud af de 
Kærlighedsforhold, han efter nogle Aars Ophold i Rom knyttede 
med sine derværende Modeller, voksede hans Kunst i en ny og 
kraftig Skikkelse. 

Disse romerske Kvinder, som var hans Modeller, ejede ingen 
Dannelse, knap nok nogen Aand. Men de havde en Form- 
skønhed, der var som en Arv fra deres Forfædres stolte Tid. De 
havde Antikens majestætiske Plastik, dens fornemme Holdning, 
dens Ro, dens Sundhed, dens Kraft, dens Yppighed. Det var for 
Feuerbach, som havde selve Antikerne faaet Liv, som havde de 
sprængt Vatikanets og Kapitols Mure for at leve Livet paany paa 
Roms Gader og Stræder. Han ledtes gennem disse Romerinder til 
Forstaaelsen af den græsk-romerske Antik, sofn han kun havde kendt 
af sin Faders Afstøbninger, af Flaxmanns og af Coutures Kvasi-Klassi- 
cisme, og han lærte at skatte Antiken som det eneste, den er: 
lutter sublim Skønhed. Han lærte at hylde Antiken uden 
dogmatisk Tro paa dens saakaldte Regler, lærte sig ikke af den 
Love eller Skabelon, men lærte kun, at den store Skønhed og den 
fornemme Simpelhed er Kunstens højeste Maal. Og paa dette — 
at Antiken ikke var ham et Middel, men det Maal, hvortil han ad 
Naturstudiets Vej vilde naa — paa dette beror hans Ejendomme- 



J ) Feuerbach har gentagne Gange malet sit Selvportræt: 
Et Billed fra 1847 findes hos Hr. Ricdingtr, Augsburg, 
. _ . 1871 - - Hr. v. Gerold, Wien, 

— - 1875 - i Pinakoteket, Munchen, 
- — - 1878 fandtes i Juli 1890 hos Kunsthandleren Gurlitt i Berlin. 

lighed som Kunstner 1 ). Medens Feuerbach — en Klassiker lige 
saa meget som en Naturalist og en Romantiker — ikke har efter- 
ladt sig saa meget som et Blyantsstrøg efter den antike Kunst, 
har han efterladt sig en Mængde Naturstudier, men kun Studier 
over saadanne Elementer i Naturen, i hvilke han har fundet 
Egenskaber i Slægt med den antike Kunst. Han siger selv, at 
ingen af hans samtidige har arbejdet saa meget efter Naturen som 
han. Og navnlig Studiet af det menneskelige Legeme har han 
dyrket som ingen anden i hin Tids Tyskland, da „Nazarenernes* 
Kunst var begyndt at afløses af det brogede Historiemaleri med 
legemstomme Kostymer. 

Disse kvindelige Modeller, hvis Elsker han var baade som 
Menneske og x som Kunstner, længe og trofast, betød for ham 
Inspirationen selv. Han saa i dem Skabelsens Mesterværker, 
Naturens legemlige Pragtværker, og han gød i deres herlige 
junoniske Former den ædle Sjæl, han ejede. Produktet af deres 
Formskønhed og af hans dybe og stolte Aand blev en Række 
Billedfremstillinger af heroiske Kvinder, der alle Dage vil blive 
staaende som noget af det formelt og sjælelig nobleste, det nit- 
tende Aarhundreds Kunst har frembragt. 

Først nogle Aar efter Feuerbachs Ankomst til Rom mod- 
nedes hos ham den Personlighed, der præger disse Fremstillinger 
og det Skønhedsideal, der er dem egent. De første Billeder, han 
malede i Rom, bar endnu Spor af den langvarige og alsidige Paa- 
virkning, han i sit omflakkende Liv havde modtaget. I det i øvrigt 
i mange Henseender dejlige og højt fornemme Billed, som fore- 
stiller Dante vandrende mellem Ravennas ædle Kvinder 2 ), er 
Paavirkningen fra Palma altfor følelig baade i et Par af Kvind- 
erne og i Koloritens gule Glød. Selv Beatrices Hoved, der læner 
sig saa ubeskrivelig indtagende, barnlig hengivent mod Dantes 
Skulder, er hverken nyt eller ejendommeligt i Type eller Udtryk. 
Alligevel er der i Billedets samtlige seks Figurer en ensartet Adel 
og Holdning, en Simpelhed i Drapperierne og en Ynde i Bevægel- 



J ) Værd at bemærke i denne Sammenhæng er en lille Bemærkning, der 
forekommer i hans Optegnelser og lyder saaledes: „Noch heute hat 
der akademische Zopf nicht begriffen, dass dem Antikenzeichnen das Acht- 
zeichnen vorangehen muss, indem die Antike nur der ideale Ausdruck 
des vollkommenen Studiums der Natur ist, oder einfacher ausgedruckt: 
Ehe man Antiken zeichnet, muss man die menschliche Form verstehen. 

a ) „Kunsthalle", Carlsruhe. 

serne, som peger frem mod Feuerbachs senere Stil og røber en 
hos moderne Malere højst ualmindelig Sans for Menneskelegemets 
Plastik. Dette Billed er malet 1857—58, de første Aar Feuerbach 
tilbragte i Rom. Men endnu den to Aar senere malede, i Farven 
helt, i Typperne halvt venetianske „Marie med Barnet omgiven 
af musicerende Engle" ') er et Vidnesbyrd om, hvor vanskelig det 
faldt ham at finde en fuldt personlig Stil, i hvilken han kunde 
udtrykke den varme Følelse, der gennemstrømmer saavel Billedet 
af Dante som det af Marie med Barnet. 

I Foraaret 1861 er det først, at han — ifølge et Brev til 
Moderen — har fundet den Model, hvis Skønhed skulde komme 
til saa at sige at diktere ham hans Stil i de nærmest følgende Aar. 
Det er om hende, han skriver: „Jeg har fundet en Model, som 
ikke vilde være daarlig til en Ifigenia. Du skulde bare se den 
høje Skikkelse bevæge sig i de antike Drapperier. Første Gang 
veg jeg forskrækket tilbage, idet jeg troede at se en Statue af 
Phidias for mig*. Der er i disse Ord noget, som uvilkaarlig leder 
Tanken hen paa Attitude-Dyrkerne fra Aarhundredets Begyndelse. 
Men for Feuerbach var denne Kvinde — Nana var hendes Navn — 
mere end en passivt æstetisk Fornøjelse. Han studerede hendes 
Skønhed i alle dens Faser, og den æggede ham til Produktion. 

Han begyndte med at gøre hendes Portræt*), som røber 
tydelig den højtidelige Ærefrygt, med hvilken han har staaet Ansigt 
til Ansigt med dette Vidunder (Fig. 1). Hendes blanke, ravnsorte 
Haar ligger stramt over hendes lave Pande og former sig i Nakken 
i en bred Knude. De lange Øjne under de lave Bryn ser rolig 
fra oven nedad, Næsen er lige, Munden kruset af et næppe 
mærkbart overlegent Smil. Formerne i dette Hoved er store, men 
forholdsmæssige; ingen Nerves Dirren har rykket dem af deres 
Leje, og de samler sig i en Helhed uden Fejl og uden Lyde. 
Skuldrene er runde, Halsen svær, Barmen spændt, — det er 
en fuldt moden Kvinde mod de tredive Aar. Haanden, der 
holder et Shawl sammen om det fyldige Liv har lange Fingre. 
Hendes Holdning er en Dronnings, — rank, stolt, bevidst og fuld 
af storladen Ynde. Der er gammel Race i denne Kvinde. Hun 
behøver ikke at agere for at bruges til Model; hun er et Kunst- 



1 ) Galleriet i Dresden. En senere Omarbejdelse findes hos Grev Schack i 
Mflnchen. 

2 ) Hos Grev Schack i Munchen. 

værk selv. Hun bevæger sig rolig, næsten ladt. Hendes Legeme 
har den Ligevægt, der ikke kan forrykkes, den Rejsning, som 
ikke knækker over, den Fylde, der aldrig bliver plump. 




Fig. 1. Romersk Model. Schacks Galleri i Mtlnchen. 

Og iført det antike Drapperi, som en Billedhugger havde 
skaaret til hende, bliver hun da en Dag for Feuerbachs Fantasi 
den stolte Ifigenia, der sidder paa Tauris og stirrer over Havet 
mod det Grækenland, hvorfra hun — Nana — syntes selv at 
være kommen. 

„Das Land der Griechen mit der Seele suchend", — saa- 
ledes har han fremstillet hende 1 ). Paa en Klippeblok, over 
hvilken hun har bredt sin røde Kappe, sidder hun, hvid fra Top 
til Taa, tilbagelænet i Profil og stirrer over Havet en kølig Morgen. 
Hendes Hoved bøjer sig vemodig frem, hendes Øje søger med et 
langt og inderligt Blik det fjærne. Hun er lutter Længsel. Havet 
er hendes Fængselsmur, hinsides hvilken Friheden og det Hellas 
findes, som er hendes Længslers Maal. 

Denn ach mich trennt das Meer von dem Geliebten 

und an dem Ufer sten' ich lange Tage, ^ 

Das Land der Griechen mit der Seele suchend; 

und gegen meine Seufzer bringt die Welle 

nur dumpfe T6ne brausend mir heruber. 

(Goethe: Iphigenia). 

Saadan som Feuerbach har formet hende, er hun Grækerinde 
fra Isse til Fod. Man føler det af hendes Klædedragts store Snit, 
der er som mejslet om hendes fulde, slanke Legeme; man føler 
det i hendes ophøjede Ro, i hendes ikke sentimentale Sorg. En 
saare lykkelig Inspiration har vejledet Feuerbach i dette Billed. 
Først og fremmest har han givet sin Figur en Størrelse lidt over 
Naturens: der gør den stor i monumental Forstand. Saa har 
han hensat den alene paa Baggrund af Himmel og Jord: det 
forlener den med Ensomhed i stor Stil. Og endelig har han ud- 
rustet den med netop det enkle og arkæologisk lidet indviklede 
Klædebon, som forklarer dens Milieu uden i mindste Maade at 
rive den ned i den Sfære af Maskerade, i hvilken det moderne 
Historiemaleri for det meste bliver liggende. Og helt igennem er 
Billedet malet med det smægtende lange Penselsstrøg, som var 
Feuerbach egent, og som passer saa forunderlig smukt til Billedets 
Stemning. 

De Karaktermærker, den Stil, som særtegner Billedet af 
Ifigenia^ gaar igen i hans næste store Billede, som forestiller 
„Christi Begrædelse" 2 ). Karakteristisk for Feuerbach er det, at 
lutter Kvinder her begræder Ghristi Lig. Betegnende for ham er 
det fremdeles, at han har optaget dette Træk af den antike 
Malerkunst: at tilsløre det Ansigt, der skal udtrykke den højeste 



*) Billedet findes hos Dr. Conrad Fiedler, Arcisstrasse, 32, Munchen. 
2 ) Hos Grev Schack i Munchen. 

Smerte. Med Hovedet indhyllet i sin Kappe og med Haanden 
skjulende Ansigtet ligger Maria hen over Sønnens afsjælede Legeme. 
Til venstre for denne i Sorgen stille og værdige Gruppe knæler 
de hellige Kvinder i endnu større Stilhed, uden Taarer og uden 
Gebærder, med Hænderne foldede i stum Andagt. Ifigenias Model 
røber sig tydelig i disse Kvinder, og det er atter hende, der har 
dikteret Feuerbach det hele Billeds store, simple Stil. I hver af 
dets to Grupper tagne som saadanne er der en Afrundethed og 
en Plastik, som er sjælden i den moderne Malerkunst. Der er 
maaske endog lidt for megen Plastik i dette Billed, fordi den er 
der paa det dramatiske Livs Bekostning. Paa den anden Side 
vilde et mindre afdæmpet dramatisk Udtryk sandsynligvis have 
berøvet Billedet noget af dets fornemme Stemning, der under- 
støttes kraftig af en graa Kolorit, som optræder her for første 
Gang i Feuerbachs Kunst for ikke mere at forsvinde fra den. 

Billedet blev købt af Munchens bekendte Samler, Grev Adolf 
v. Schack; i hvis Galleri man finder det meste af Feuerbachs Pro- 
duktion fra de næste fem Aar. Betydningen af dette Forhold til 
Schack kan ikke overses. Denne store Samler, der dog mangler 
fremragende personlig Indsigt i kunstneriske Spørgsmaal, var af 
sine Raadgivere bleven gjort opmærksom paa den ynkelige Til- 
stand , i hvilken Feuerbach levede i Rom. Da han nærede den 
for Rigmænd ualmindelige og yderst velsignelsesrige Passion, at 
redde begavede Kunstnere fra Mørke og Fattigdom, kastede han 
sin Kærlighed paa Feuerbach og reddede ham virkelig paa et 
Tidspunkt, da han stod blottet for alle Midler til at fortsætte sin 
Virksomhed. Feuerbach vedblev sit Liv igennem at være Greven 
taknemlig, selv efter at det i 1868, efter fem Aars Bekendtskab, 
var kommet til et Brud imellem dem. Anledningen til dette Brud 
er ikke vanskelig at forstaa. 

Greven, som forstrakte Kunstneren med Midler, vilde have 
en Mening med angaaende de Billeder, der skulde males til hans 
Galleri. Feuerbach sendte Schack en Række Skizzer, efter hvilke 
han skulde gøre sine Bestillinger. Der var mellem disse Skizzer 
Æmner til smaa Billeder og til store Billeder, til idylliske og til 
tragiske Billeder. Og netop til de store og tragiske Billeder havde 
Greven ikke Lyst, og netop dem vilde Feuerbach selv helst male. 
I fem Aar vedblev dog Kunstneren at tjæne Mæcenen og malede 
for ham en Række Billeder, i hvilke man kun sjældent fornemmer, 
at hans Tanker var hos andre og større og ham kærere Æmner. 

Mellem Billederne hos Grev Schack findes saa stemningsfuldt et 
Billed som det, der forestiller Petrarcas første Møde med Laura i 
Avignons Kirke, og det sjælfulde „Francesca da Rimini og Paolo 
Malatesta". Billedet illustrerer de Strofer i femte Sang af Dantes 
Helved, hvori det hedder: 

„Én Dag vi sad og læste til vor Gammen 
„Om Lanzelot, hvordan ham Amor binder; 
„Vi aned intet, ene sad vi sammen. 
„Tit gjorde Bogen blege vore Kinder, 
„Og vore Øjne mødtes mange Gange; 
„Men et Sted er der, som os overvinder. 
„Vi læste om, hvordan i Kysse lange 
„Sig Elskeren til Smilet kærlig trænger; 
„Da kyssed han min Mund, skælvende, bange, 
„Ved hvem til evig Tid mit Hjærte hænger. 
„Os fristed Digteren til Elskovsbrøde, 
„Og hele den Dag læste vi ej længer* 

Feuerbach har grebet den dybe Stemning, disse Linjer 
rummer. Sjældent har vel Kunsten smukkere skildret to Sjæles 
bløde Smælten i hinanden, sjældent har den vel ogsaa skabt noget 
sjælelig yndigere end denne Francesca, som bøjer sig ydmygt for 
den Følelse, hun ikke længere kan beherske. 

Men Feuerbach selv var ikke tilfreds med et saa idyllisk 
Æmne. I sin ubændige Selvtillid tiltroede han sig særlig over- 
ordentlige Ævner i Retning af det dramatiske og sjælelig mange- 
sidige. Schack derimod — eller vel snarere Grevens Raadgivere — 
nærede den ikke helt urigtige Anskuelse, at Feuerbachs Talent 
gik i Retning af det stille følelsesfulde, det enkle og simple, det 
usammensatte og ikke dramatisk knyttede. Feuerbach satte Pris 
paa Titlen Historiemaler, Schack vilde gøre en Genremaler ud 
af ham. 1 denne stille Kamp blev ingen af Parterne Sejerherre; 
der dannedes derimod det Kompromis, at Greven bestemte Billedernes 
hvad og lod Kunstneren alene om deres hvorledes. Resultatet 
blev, foruden de omtalte Billeder, en Række Arbejder, der ikke 
hører til Feuerbachs betydeligste Værker, men i hvilke man tydelig 
kan studere den Stil, til hvilken han paa dette Tidspunkt af sit 
Liv var naaet. Adskillige af disse Billeder med deres ret fattige 
Indhold er i Grunden lutter Stil. Paa landskabelige Baggrunde 
hensætter han snart en Moder med sine Børn, snart musicerende 
eller syngende eller legende Smaapiger og halvvoksne Drenge. 
Motiverne til de landskabelige Baggrunde har han hentet i Roms 

Campagne og aabenbart helst i Egne, hvortil Traditionen har 
henlagt mytologiske Scener. Paa saadanne Steder, — f. Eks. ved 
Nemisøen, hvor Egeria begræd sin Numa — hentede han sin 
Inspiration til de storladende simple Landskabsbaggrunde , der 
bidrager saa mægtig til at hæve hans Billeder ud af den hver- 
dagslige Sfære, i hvilken heller ikke hans Figurer har hjemme. 
Selv de Billeder, der intet andet forestiller end en Kvinde med 
nogle Børn eller nogle musicerende Piger og Drenge, bliver i Kraft 
af Anordningen, Opfattelsen, Behandlingen en Oversættelse af 
Hverdagens jævne Prosa i en højt søgende poetisk Stil. Der er 
noget heri, som er særegent tyskt. Den tyske Kunst bærer ofte et 
eget Præg af Uvirkelighed. Den er i Modsætning til Fransk- 
mændenes overfladisk i Studiet af Naturen. Man behøver kun at 
sammenligne en fransk Romantiker med en tysk Romantiker fra 
samme Tid, og man vil øjeblikkelig fornemme, i hvor anderledes 
høj Grad den franske Romantik støtter paa strængt organiske 
Former end den tyske. Fremdeles har den tyske Kunst et al- 
mindeligt Sværmeri for det abstrakt skønne, det ædle, det gode, 
medens den franske Kunst foretrækker det individuelle og karak- 
teristiske. Endelig er den tyske Kunst oftest en lærd Kunst, 
d. v. s. en Kunst, i hvilken man sporer Formler, Doktriner, Kunst- 
lærdom og Filosofi, — i Modsætning til den franske Kunst, der 
vanlig vokser originalt ud af det enkelte, kunstneriske anlagte 
Individ. 

Feuerbachs Kunst er ikke aldeles fri for dette „ tyske a , som 
er os Danske antipatisk, men som selv forstandige Tyskere 
applauderer. Men han er i sin Kunst aldrig lutter Uvirkelighed, 
lutter Abstraktion eller lutter Lærdom. Hans Kunst er ikke helt 
fri for disse Egenskaber, men den rummer meget mindre af dem, 
end den meste anden tyske Kunst fra dette Aarhundred. Og netop 
deri, at han er saa forholdsvis lidt tysk, maa sikkert søges 
den egentlige Aarsag til den ringe Forstaaelse, han i levende Live 
fandt i 70ernes patriotisk højtstemte Tyskland. Hovedelementet i 
Feuerbachs Stil er den høje Begejstring over dét i Naturen, der 
er imponerende ved Vælde og Simpelhed, ved Adel og Udsøgthed, 
ved Regelmæssighed og Rankhed, ved Formfuldhed og legemlig 
Kraft. Dette er denne Stils særegne Tilknytning til Naturen. Men 
den har samtidig en Tilknytning baade til Antiken og til Tidens 
romantiske Aandsretning. Til Antiken derigennem, at den over- 
sætter Naturens maleriske Fænomener i klassisk-statuariske Former. 

Tilskueren. 1890. 57 

Til den romantiske Aandsretning derigennem, at den ynder det 
fortidige, det ikke hverdagslige og undflyr det almindelige i det 
samtidige Liv. 

I fuld Bevidsthed om sin personlige og i Sammensætningen 
mærkelige Stil mente Feuerbach sig i Stand til at skrive ander- 
ledes store Digte end de smaa Sonnetter i Form af en gitar- 
spillende Dreng eller en syngende Pige, han maatte gøre for 
Munchens Mæcen. Forgæves opfordrede han denne til at komme 
hans Ønsker i Møde. Saa skiltes deres Veje, og trods de økonomiske 
Vanskeligheder, Feuerbach dermed gik i Møde, følte han sig lykkelig 
over at være fuldkomment sin egen Herre igen, Herre over sine 
dristige Luner og sit Talents Anvendelse paa nye Omraader. Han 
havde maaske ikke Blikket aabent for sit eget Naturels Begrænsning; 
han forvekslede sikkert sit forpinte Sinds nervøse Ophidselse med 
en ildfuld Sjæl, der ikke boede i ham; han kunde slaa Gnister, 
men han var ingen luende Ild. 

Tragedier vilde han alligevel male: „Medea før Forbrydelsen, 
Medea efter Forbrydelsen, Medea paa Flugt ved Stranden om 
Natten, Medea som den elskende Moder, som morderisk Furie, 
sovende, vaagen, i Anger og i Kval. u Det skulde blive en Ristori 
paa Baggrund af Porto d'Anzios salte Hav. 

Men det blev ikke Ristoris Medea, ikke heller Euripides' 
dæmonisk lidenskabelige Figur. I det første og ikke synderlig 
store Udkast til en Medea 1 ), hvor han har fremstillet hende staaende 
ved Havet med et Barn i Haanden, rank, stolt, med Haaret 
flagrende for Stormen, er der ganske vist forsøgt en Skildring af 
noget uhyggelig vildt og grusomt. Men i det store Billed, han 
dernæst udførte 8 ), har han fuldstændig forladt den gængse Frem- 
stilling af Medea som den legemliggjorte Hævn for at skabe 
selvstændig en Skikkelse, der er mindre dramatisk, men ikke mindre 
gribende ved Storhed og fornem Værdighed. Medea (Fig. 2) sidder 
ned ved Stranden i en Stilling, der svagt erindrer om Ifigenias. 
I hendes Skød ligger det mindste af Børnene med Hovedet mod 
hendes Bryst. Foran hende staar det andet Barn lænet op mod 
hende, og hun slutter dem begge i sine Arme, betragtende stille 
det mindste Barn. Lidt bag hende sidder Ammen, overvældet af 
Graad. Atter her har Feuerbach fremstillet den Smerte, som ikke 



J ) Nationalgalleriet i Berlin (Haandtegningssamlingen). 
*) Det nye Pinakotek i Munchen. 

kan beherskes, paa Antikens Vis, ved at lade Ammen skjule sit 
Ansigt i Hænderne og i den simple brune Kappe, hun drager tæt 
omkring sit Hoved. Nedenfor de tvende Kvinders Fødder fraader 




Havet omkring en Skare halvnøgne Mænd, som under Raab 
og Gebærder sætter Baaden i Vandet. Medea sidder uberørt af 
alt, hvad der foregaar omkring hende, optagen alene af sin Skæbne 

57* 

og sine Børns. I den hvide Dragt, med det purpurfarvede Shawl 
kastet løst og ligegyldigt omkring sig, med sit mægtige blankt 
sorte Haar omslynget af en Række hvide Perler, i sin Ophøjethed 
og Dejlighed er hun kongelig, — Colchis Kongedatter, forsmaaet 
og forladt af Jason. Ogsaa Delacroix — vel Aarhundredets ypperste 
Maler — - har i sit Billed af Medea 1 ) villet male Kongedatteren. 
Men trods den Krone, hun bærer paa Hovedet, er hun ikke nær 
saa kongelig som Feuerbachs simple Skikkelse. Og selv Børnene, 
hun slæber under Armen, selv den Dolk, hun holder i Haanden, 
selv den Taare, som løber ned ad hendes Næse, selv de Soldater, 
der forfølger hende, — selv al denne Anskuelighed anskueliggør 
ikke nær saa godt Medeas Ulykke, hendes Stemning, hendes Hensigt, 
som Feuerbachs rolige og simple Komposition. 

Der er i et Billed som dette en Opfattelse af Aanden i den 
klassiske Oldtids Mytologi, som turde være enestaaende i vor 
Tids Kunst. Og man genfinder denne Ævne til at læse genialt, 
d. v. s. til at læse sig Billeder og levende Liv ud af Literaturens 
Ord, i det Optrin, Feuerbach i sit berømteste Billed har skildret 
af „Platons Gæstebud". Jeg tænker her ikke nær saa meget paa 
det stærkt udarbejdede og ogsaa en Smule omarbejdede Billed, 
der findes i Nationalgalleriet i Berlin, som paa den allerede 1869 
malede Fremstilling, der fornylig er bleven købt af Carlsruhes 
Galleri. 

Aristodemos, Sokrates, Phædros, Pausanias, Eryximachos, 
Aristophanes og flere andre er komne sammen en Aften hos 
Agathon. De har spist og drukket, bragt Drikoffer og sunget 
Sange til Ære for deres Gud. Saa har de drukket igen med 
Maade, sendt Fløjtespillersken bort og filosoferet til langt hen paa 
Morgenstunden over Eros, den store Gud. Sokrates har lige talt 
og Aristophanes vil til at svare, da det banker hæftig paa Yderdøren, 
og man hører Fløjtespillersken udenfor og stort Spektakel. „Da sagde 
Agathon: „Se efter Slaver! Og er det en af vore Venner, saa 
før ham herind, men er det ikke nogen Ven, siger da, at vi ikke 
svirer men allerede tænker paa at gaa til Ro. " Men straks derefter 
hørte man i Døren Alkibiades' Stemme raabe højt „hvor er Agathon* 4 

og forlange, man skulde føre ham til denne og han blev 

staaende i Døren med en tyk Krans af Vedbend og Violer og 
særdeles mange Baand om Hovedet, og han sagde: „Værer hilsede, 



*) Malet 1859. Fandtes 1889 paa „den centennale Udstilling" paa Marsmarken. 

mine Venner, vil I have en vældig drukken Mand med i Eders 

Drikkelag? men Agathon bad ham at komme ind.* 

Det er denne sidste Scene, Feuerbach har malet. Til højre 
i en prægtig Marmorhal sidder og ligger de lærde Mænd omkring 
et Bord af Marmor, hvorpaa der brænder tvende høje Bronzelamper. 
Midt i Billedet skrider Agathon frem mod venstre og rækker 
Velkomstdrikken til Alkibiades, som med Armen om en nøgen 
Kvindes Hals kommer ned ad nogle Trin. Han er ledsaget af en 
dansende Kvinde, Fakkelbærere og nøgne Smaabørn, der bærer 
Blomster og spiller Fløjte. Salig læner Alkibiades sin slanke Krop 
mod den stærke Bacchantinde og strækker Haanden hilsende mod 
Agathon. Imidlertid fortsætter Filosoferne deres Tale, Aristophanes 
henvender Ordet til Sokrates, som bereder sig til at svare, og 
nogle unge Mennesker flokkes omkring Mestrene for at lytte til 
deres Ord. 

I mere end ti Aar havde et Billefl som dette foresvævet 
Feuerbach, og han havde brændt af Længsel efter at komme til 
at udføre det, men Omstændighederne havde nægtet ham hans 
Ønskes Opfyldelse. Da endelig Billedet var færdigt og udstilledes 
i Miinchen midt imellem en Række Arbejder af Piloty og hans 
Skole, faldt et Kobbel af dumme og onde Kritikere over det og 
flaaede dets faa Fejl ud til Bytte for Publikum. Selv Pecht, som 
ellers har saa villig en Forstaaelse af Feuerbachs Storhed, forstod 
den Gang ikke, hvor fremragende dette Billed var i sin klassiske 
Aand og hvor højt det i sit graa og simple Kostyme stod over 
de arkæologisk nøjagtigere, men brogede og uklassiske Billeder 
af en Gerome eller en Alma Tadema, hvem Mængden beundrede 
paa samme Udstilling. Selv Pecht stødtes den Gang af Billedets 
døde Kolorit uden at forstaa, at Feuerbach har givet det denne 
Kolorit med velberaad Hu. Han har villet skildre den frembrydende 
- Morgen og Faklers og Lampers Kamp mod det gryende graa Dagslys. 
Og desuden har han villet, at Farven ganske skulde underordne 
sig Formen og gøre denne til det herskende Element i Billedet. 
Han siger selv et Sted i sine Optegnelser, at han anser et nogen- 
lunde knapt Udtryk i Farven for nødvendigt i Behandlingen af 
Æmner af den store Historie. Det er naturligvis kun et Doktrin, 
ti adskillig anden Kunst beviser, at det modsatte tekniske Princip 
kan være lige saa godt og bedre. Men Doktrinet passede unægtelig 
for Feuerbach selv, der var en Plastiker meget mere end en Kolorist. 
I Billedet af „Platons Gæstebud " erkender man dette i højere Grad 

end i noget andet af hans Arbejder. Hver Figur er som et Udkast 
til en Statue, hver Gruppe af Figurer er statuarisk beregnet. Og 
indenfor hver enkelt Figur har den enkelte Form en Fasthed, som 
var den mejslet i Marmor. Man misforstaa nu ikke dette saaledes, 
at Feuerbach ikke skulde have kunnet male, eller at han havde 
egnet sig bedre til at blive en Billedhugger. Tvært imod. Han 
behandler sin Farve bredt, stort og energisk med en Intelligens, 
der lyser af hvert Penselstrøg. Hans Pensel er ikke smaalig, den 
forbigaar det uvæsentlige, den fortaber sig aldrig i uvigtige 
maleriske Fænomener. Paa den anden Side er den ingensinde 
grov, end mindre nogensinde raa. Derimod er den i „Platons 
Gæstebud altfor haard og Farven er altfor kold, og dette er 
Billedets Fejl. Men de ere smaa i Forhold til dets Dyder. Man 
skal lede længe for at finde noget saa nobelt og fornemt som 
denne Agathon, der skrider Alkibiades i Møde. Han netop skrider, 
— ikke som en Helt pka et kongeligt Teater, men som en ægte 
Græker, der bevæger sig sine skønne Bevægelser uafvidende. 
Rent vidunderlig virker denne Figurs ægte, dybtliggende Patos 
i Modsætning til den bacchantiske og dog saa holdningsfulde 
Gruppe, hvis Midte Alkibiades danner, og som bringer saa kraftigt 
et Pust med sig fra det natlige Liv uden om disse Eros drøftende 
Tænkere. Man kunde ikke tænke sig lykkeligere Komposition. 
Alt er paa en Gang beregnet og virker dog utvungent. Der er 
paa hele dette mægtige (henimod 9 Alen lange) Lærred ikke et 
tomt eller dødt Punkt. Selv Freskerne paa Baggrundens Væg, i 
hvilke saa tydelig spores et Besøg, Feuerbach havde aflagt i 
Pomjteji, aander med deres Fremstillinger af Satyrer og Nymfer 
det antike Liv, hvis Form og hvis Stemning Feuerbach genialt har 
skuet gennem de Strofer af „Symposion", over hvilke hans Billed 
er bygget. — 

I det følgende Aar malede han en ny Ifigenia. Dens 
Stil blev ham dikteret af en ny Model, hvis Skønhed var en Smule 
spinklere, men ikke mindre fuldkommen end Nanas. Han havde 
benyttet hende allerede tiJ sin Fremstilling af Medea. Ifigenia (Fig. 3) 
sidder her paa en Stenbænk mod et Brystværn, ud over hvilket 
man ser Havet under en graa Himmel. Hun lægger Albuen paa 
Muren og støtter Kinden i Haandens Flade. Hendes fine 
Profil tegner sig mod den graa Luft. Hendes hvide Drapperi 
lægger sig stramt om hendes ranke Ryg. Udtrykket, Stemningen 
er ellers ganske lignende den første Ifigenia. Billedet findes i 

Stuttgarts Galleri og er ophængt paa samme Væg som Makarts 
„Kleopatra", hvis forlorne Paafugleglans er ypperlig egnet til at 
fremhæve det store og det stilfulde i Feurbachs Værk. Des værre 
blev dette herlige Billed skæbnesvangert for dets Kunstners Fremtid. 




Fig. 3. Ifigenia. Galleriet i Stuttgart. 



Det fandt Naade for høje Vedkommendes Øjne og man kaldte ham 
til Professor ved Akademiet i Wien. I Længsel efter en økonomisk 
uafhængig Stilling modtog han den tilbudte Plads og forlod Rom 
og Italien. Det var at rykke sig selv op med Rode, ti af den 
klassiske Jordbund var hans klassiske Kunst vokset. 

Han fik dog endnu Tid til at paabegynde i Rom den Om- 
arbejdelse eller nøjere Udarbejdelse af „Platons Gæstebud* , som 
findes i Berlin, og som i Formen er endnu fastere, men i Behand- 
lingen mindre frisk og i Koloriten mere grel end den første Udgave. 
Han gjorde ogsaa den store Skitse til „Amazoneslaget*, der 
ligeledes findes i Berlin 1 ). Det er en Komposition, som sprudler 
af Geni, men én hos Feurbach første Gang forekommende og med 
hans personlige Kunstnervæsen daarlig passende Paavirkning fra 
Michel Angelo har berøvet den dens Stil. 

Han forlod altsaa Rom, hvor han med korte Afbrydelser 
havde tilbragt sytten virksomme Aar. Han havde i denne lange 
Tid lidt mange Kvaler, — i Begyndelsen ved Nød og ofte ved 
Sygelighed, senere ved allehaande Krænkelser. Hvert nyt Billed r 
han sendte til Tysklands Udstillinger, blev ham en ny Skuffelse. 
I hans efterladte Papirer fandtes en mægtig Pakke Breve adresserede 
til hans Moder fra tyske Udstillingskom missioner og lydende saaledes : 

„Die Bilder Ihres Herrn Sohnes sind wohlverpackt an Ihre werthe 
Adresse abgegangen". 

Naar Kritiken havde flaaet ham, dænget ham med Smuds t 
bekæmpet ham og lagt ham for Had, vandrede hans Billeder til 
Heidelberg, hvor hans Moder boede 2 ). I hans Levetid købte 
kun to af Tysklands Gallerier noget af ham, — Galleriet i Carlsruhe 
paa allerhøjeste Befaling, Galleriet i Stuttgart, fordi det kunde 
komme billig til et stort Billede. Ingen Kunstforening i det hele 
Rige havde nogensinde forbarmet sig over ham. Han var under 
den første Del af sit Ophold i Rom saa fattig, at han selv erklærer, 
han vilde været redningsløst fortabt, havde ikke Grev Schack faaet 
Øje paa ham. Da hans Nød var stillet, frøs han ved den Kulde, 
der mødte hans Kunst. Pirrelig som han var, led han ved alt, 
der kunde eje blot et Skin af personlig Tilsidesættelse. Var det 
end kun med Knappenaale, man stak ham, følte han sig langsomt 
forbløde derved. Han skriver et Sted, at han kunde misunde 
Antæus en Modstander som Herkules. Han følte det som en 



J ) Ophængt i Nationalgalleriets Haandtegningssamling. 

a ) Den gamle Fru Henriette Feuerbach lever endnu, i Ansbach ved 
Nurnberg. Skøndt næsten blind, virker hun fremdeles for Sønnens Efter- 
mæle ved at forberede en ny Udgave af hans Optegnelser. Jeg skylder 
Fru Feuerbach Tak for en Række velvillige Vink angaaende de Steder, 
hvor Sønnens Arbejder findes. 

Forsmædelse, naar Aander, der var ham dybt underlegne, fejredes 
som Mestre, medéns hans egen Genius' Vingefang blev kritiseret 
som en umulig Flyvemaskine. Forladt af alle, bedragen af mange, 
deriblandt af de Kvinder, han havde elsket for deres Skønhed, 
var han bleven en indesluttet, bitter og mistænksom Mand. Man 
ser det af de „Leveregler ", han giver i sine Optegnelser, og som 
indeholder Sentenser som disse: „Giver en dig et saakaldet godt 
Raad. gør da lige det modsatte, og du kan være vis paa i ni 
af ti Tilfælde at have gjort det rigtige". Eller: „Naar en slaar 
dig paa den højre Kind, saa giv ham til Gengæld to paa hans 
venstre". Hele et tirret, aarevis bekriget Gemyts Menneskeerfaring 
rummes i disse Ord. 

Han var da allerede en af Livet stærkt mærket Mand, den 
Gang han kaldtes til Wien, hvor han skulde ombytte sit ensomme 
frie Kunstnerliv med en praktisk Lærergerning i en larmende By. 
Fuld af Forhaabninger kastede han sig dog energisk over sin nye 
Virksomhed, Eleverne flokkedes om ham og var ham hengivne, 
han fandt dem talentfulde og smittedes af deres Ungdom. Han 
fik Bestilling paa en Række Billeder til en Sal i Theophilus 
Hansens nye Akademi, fuldendte Omarbejdelsen af „Platons 
Gæstebud" og malede den store Fremstilling af „Amazoneslaget", 
som findes i Nurnbergs Raadhus, og som i Liv og Kolorit staar 
afgjort tilbage for Skitsen i Berlin. Men Feuerbach selv tvivlede 
ikke om, at dette Billed betød et mægtigt Fremskridt i hans 
Produktion. Han udstillede det i „Kiinstlerhaus", og — man lo 
det ud. Af Tjænerne opefter til Professorerne blev det let ud, 
siger Feuerbach selv. „Das ist so bei uns in Wien" trøstede man 
ham med. Makarts bedaarede Tilhængere saae i Feuerbachs graa 
Figurer lutter Kedsommelighed, for Rahls Efterfølgere var hans 
Talent ubekvemt, Gammel-Østerrigerne hadede ham som fremmed, 
Akademiets Professorer misundte ham hans mange Elever. Selv 
var han i sin lange Ensomhed bleven indesluttet og lidet imøde- 
kommende. En Dame, der har kendt ham under hans Ophold i 
Wien, skriver bl. a. om ham: „ . . . Han undgik Menneskene, 
søgte hverken deres Kærlighed eller Deltagelse, de ganske faa 
Undtagelser, som turde glæde sig ved hans Venskab og Hjærtelighed 
trængte aldrig ind i hans Indre". Og samtidig med hans kunst- 
neriske og selskabelige Uheld bredte der sig over Wien en Historie 
om, at Feuerbach ikke var ved sin fulde Forstand, idet han nægtede 
at betale en aarlig Skat paa 2,000 Gylden. Da han ikke kunde 

eller ikke vilde betale denne for ham uhyre Skat, truede man 
ham ugentlig med Dom og Eksekution. I Stedet for at overgive 
Sagen i en Jurists Haand vilde den ganske upraktiske Kunstner 
ordne den selv, og hver Uge lo hele Wien ad Særlingens Adfærd 
og gav ham ud for aandssvag. 

Haan, Had og Ondskab var han vant til og kunde han 
bære. Men det glade Wiens Skyller af Latter udholdt han ikke. 
Og da man saa endnu lo ad den Skitse til en „Titanerkamp" *), 
han med Anspændelse af al sin Ævne havde malet for Akademiet, 
laa han under for Modstanden fra denne Kæmpeby, hvis Klimat 
desuden havde knækket hans Helbred. Med snigende Tæring og 
fuldkomment nedbøjet af Modgang forlod han i Foraaret 1876 
Wien og ankom dødssyg til sit Hjem i Heidelberg. 

Men end ikke da var hans Lidelseshistorie til Ende. Han 
kom sig nogenlunde hos sin Moder og flyttede med hende til 
Nurnberg, hvortil han var bunden ved kære Erindringer. Imidlertid 
forstyrredes hans Rekonvalescens ved den Efterretning fra Munchen, 
at hans dér udstillede Billeder „Amazoneslaget" og „Platons 
Gæstebud" var ophængt saaledes, at intet Menneske kunde se dem. 
Forbitret begyndte han paany en haabløs Kamp mod Autoriteterne: 
han forlangte sine Billeder tilbage. Og atter denne Gang forgæves. 
Og igen grebes han af Uro; han forlod Nurnberg for at rejse til 
Italien, medhavende Bestilling paa et stort — mig des værre 
ubekendt — Billed, han skulde male til Nurnbergs Handelskammer. 
Han begyndte i Venedig paa et andet Billed, „Concerten", følte sig syg 
og rejste til Rom i Haab om Bedring. Hans Kræfter kom igen, 
han fik Billedet til Nurnberg malet under og rejste tilbage til 
Venedig for at fuldende baade det og „Concerten*. Ganske kort 
Tid efter havde han endnu den Sorg at erfare, at de dejlige 
Modeller — et fattigt Musikerselskab — , han til sidstnævnte 
Billed havde benyttet, var komne af Dage paa en natlig Gondol- 
fart til Lido. Dette Uheld foranledigede, at det smukke, stilfulde 
og stemningsfyldte Billed, som findes i Berlins Nationalgalleri, 
forblev ufuldført, da Feuerbach ikke kunde bekvemme sig til at 
tage nye Modeller i de afdødes Sted. Og desuden var hans Kraft 
den Gang brudt. Kun nogle Maaneder senere, d. 4 Januar 1880, 
fandtes han død i sin Sæng, ramt af et Hjærteslag, 51 Aar 
gammel. 



*) Det nye Pinakotek, MClnchen. 

Endnu den Dag i Dag — ti Aar efter hans Død — er hans 
Navn ikke trængt igennem i hans Fædreland, hans Kunst næppe 
nok af alle anset for god. Og dog var denne Kunst mere end 
god, den var stor. Ti den gode Kunsts Billeder er de, der 
ikkun er paa Højde med det daglige Liv, som de aabenbarer 
os paany i den Form, hvori vi kender det. De er det Liv, 
de fleste af os lever. Men den store Kunsts Billeder er 
de, der er rigere, fuldkomnere, skønnere, mægtigere, lidenskabe- 
ligere, voldsommere end det Liv, der omgiver os. De er det Liv: 
de Følelser, de Tanker, den Form, de bedste af os drømmer. 
De gode Malere ser, de store har Syner; det er den Kunst, der 
aabenbarer sig for os som saadanne, vi kalder stor. Og det sker 
i Erkendelsen af, at sligt et Kunstværks Ophavsmand har haft 
Blikket aabent for noget skønt eller noget karakterfuldt, der var 
udenfor vor Erfaring, ud over vor Horizont. Jo større en Seer 
en Maler er, jo flere nye og kraftige Skønheds- eller Karakter- 
Værdier, han tilfører Kunsten ud fra sin kunstneriske Individualitets 
ukendte og fremmede Verden, — desto større en Maler er han. 

Feuerbachs Individualitet var hverken rig eller mægtig, men 
der rummedes i den Skønhedssyner, der var udsøgte i Adel og 
Fornemhed, sjældne i Værdighed og Holdning. Ud fra den Indivi- 
dualitet, han var, har han tilført Kunsten et personligt Skønheds- 
ideal, og dette gør ham stor. 

Emil Hannover. 

Andrea del Sarto (1487—1531), kaldet den fuldkomne Maler, blev født 
i Florens, hvor Faderen var Skræder (sarto). 1518 blev han af Frans d. 1ste 
indbudt til Frankrig, hvor han nød megen Ære. Men allerede Aaret efter drog 
han atter hjem. Han havde ved Tilbagerejsen faaet i Ærinde at skaffe den 
franske Konge ældre og nyere Kunstværker fra Italien, men forbrugte de Penge, 
der var ham betroede. Siden levede han i kummerlige Forhold. Den hæftige 
og nedbrydende Lidenskab, der bandt ham til hans Hustru Lucrezia Fedi, er 
ogsaa Æmne for Mussets Skuespil André del Sarto. 



Saa vil vi heller ikke længer tvistes; 

bær over med mig denne Gang, Lucrezia! 

Sæt dig — saa skal det ordnes, som du ønsker. 

Du vender Blikket til mig — ogsaa Hjærtet? 

Jeg skal saa gærne male for din Ven, 

og han skal faa det gjort, som han vil ha* det, 

den Tid, han lyster, for hvad Løn han vil. 

Og hvad jeg tjæner, vil jeg slutte inde 

i denne lille Haand. naar næste Gang 

den trykker min lidt kærlig. Vil den det? 

Jeg gør ham nok fornøjet. — Men i Morgen. 

Du aner ikke, hvor jeg tit er træt; 

i Aften mer end ellers. — Tilgiv mig — " 

jeg tror, i Fald du vilde sidde hos mig 

her ved vort Vindu, med din Haand i min, 

og se med mig en Stund paa Fiesole, — 

samdrægtig' efter Viv og Husbonds Vane, 

i Fred og Ro, mens Mørket falder paa, — 

saa kan jeg gaa i Morgen til mit Arbejd 

frejdig og frisk som før. — Lad os forsøge, 

i Morgen vil du glæde dig derover. — — 

Din bløde Haand er i sig selv en Kvinde 

og min det nøgne Mands-Bryst, som hun fylder. — 

Og Tiden spildes ikke. Jeg vil bruge 

dit Billed i de fem, som han forlanger. 

Saa sparer vi Modellen. Sid nu saadan! 

min slange-myge Skønhed, trind og rund! 
Hvor nænned du at hulle dine Øren 
selv for at hænge Perler der? Du søde, 
mit Lys, min klare Maane, Hvermands-Maane! 
som Hvermand stirrer paa og kalder sin, 
og som jeg gætter ser paa dem til Gengæld, 
mens hun ser ud som ingens — og dog elskes. 

Du smiler? ... Se, nu staar mit Billed for mig! 
Nu fandt jeg, hvad vi kalder Harmoni. 
Alting fortones i et graaligt Sølvskær, 
et Dæmringslys; jeg ser os begge saadan, 
dig ved den Tid, da du var stolt af mig, 
(det er forbi, du) — mig til alle Tider; 
Ungdom og Haab og Kunst er blegt og dæmpet 
som den stilfærdige rare By derude. 
Nu ringer Vesperklokken fra Kapellet. 
Hvor dog den lange Klostermur histovre 
knuger de Træer sammen, som den værner. 
Nu gik den sidste Munk af deres Have. 
Nu bliver Dagen kort; og det er Høst, — 
% Høst overalt og Bladfaldstid for alle! 

Det hele former sig og stemmes sammen, 

som saa' jeg nu mig selv og al min Gerning, 

det jeg var skabt at være og at virke, 

malt som i Mørkning . . . Naa, Vorherre raader — 

dog er det sært, det Liv, han la'r os leve — 

synes saa fri og træller tungt i Lænker! 

Han lagde Lænken, véd jeg. Lad den ligge! 

Vend dig en Kende! — Se nu dette Kammer 
her bag os. Du begriber ej min Kunst, 

bryder dig ikke om det heller. Dog 

jeg véd, du kan forstaa de andres Tale, — 

og den Karton, den anden der fra Døren, 

den er i Orden, du, som den skal være, — 

se den Madonna! Jeg tør dristig sige: 

min Pensel den kan virke, hvad jeg véd 

og hvad jeg ser og længes mod at gøre 

af Sjælens Dyb — om Længslen naa'r saa dybt. 

Jeg maler let og uden Brist og Lyde, 

fuldkomment — tør jeg sige uden Pral. 

Du hørte selv forgangen Dag Legaten, 

og før — i Frankrig — sagde de det samme. 

I hvert Fald gaar det nemt nok, hver en Smule. 

Udkast og Studier først? — behøves ikke. 

Jeg gør, hvad andre Livet gennem drømmer, — 

drømmer? ja strider mod og vaandes over 

og ikke ævner. Jeg kan tælle tyve, 

to Gange dine Fingre, her i Byen, 

som strider — hvis du vidste, hvor de strider! — 

blot for en Ting, som den du smurte ud, 

da før du vifted tankeløs forbi. 

Men hvad de naa'r, er lidt mod mit — saa lidt — 

(jeg véd, hvem der har sagt det — lige meget!) — 

men lidt er stort, Lucrezia: jeg er dømt. 

Guds Lys har større Glans i deres Hjærne, 
Sjæl — eller hvad det er, der brydes, banker, 
der er saa fuld og fattig, hed og hæmmet — 
end det, der driver denne lunkne, nemme 
Haandværkerhaand, jeg har. Det Værk, de øver, 
synker til Jord, men selv de naa'r en Himmel, 
jeg stænges ude fra, — gaar ind og vinder 
en sikker Plads, — og vender saa tilbage, 
men ævner ej at sige, hvad de saa'. 
Mit Værk naa'r Himlen, selv jeg sidder her! — 
Hvor deres Blod er rørigt! Ros dem lidt: 
det staar i Kog; skæld dem og brat det syder! 
Jeg maler af mig selv og for mig selv, 
véd, hvad jeg mægter, røres ej af Dadel 
og heller ej af Ros. Om én vil sige: 

Morello 1 ) dér er ikke rigtig tegnet 
og Farven fejl — hvad saa? Og om en anden 
har Ros for Lød og Linjer, — ja hvad saa? 
Sig hvad I vil: hvad ænser Bjærget sligt? — 
Men Ævnen burde aldrig naa' ens Attraa; 
hvem savned ellers Himlen? — Alt er sølvgraat, 
fredsælt og fejlløst i min Kunst: des værre. 
Jeg véd min Brist, og hvad jeg kunde vinde, 
og dog hvad gavner det at se og sukke: 
„hvis jeg var to, en anden og mig selv, 
løfted vi Panden fremfor hver. " Ja vel! 

Ser du det Billed der — af ham, der døde 

fem Aar tilbage, den berømte Yngling. — 

ham fra Urbino (det er en Kopi, 

Vasari sendte mig) — aa, jeg kan føle, 

hvordan han gød sin hele Sjæl deri 

og steg — i Pavers eller Fyrsters Paasyn — 

for saa at vinde hele Himlens Fylde 

over og fra sin Kunst. For den har Brøst. 

Den Arm er ilde anbragt — og det der 

er tegnet fejl. Men det er saa at sige 

kun Legemslyder, — Sjælen den er rigtig. 

Han véd sin Vej, det skønner selv et Barn. 

Ja-a — Armen! Jeg gad ændre den. Og dog 

den Leg af Liv, den Indsigt og den Styrke — 

over mig! over mig! Og hvorfor dog? 

Gav du mig Ævne — gav du mig en Sjæl, 

fløj vi til Rafaello, du og jeg! 

Nej, kæreste, du gav vist alt, jeg ønsked, 

mer end mig tilkom, mange Gange mer. 

Men hvis — foruden fagert Blik og Bryn, 

en Mund højt hævet over Lak og Lyde, 

og Stemmens sagte Sang, der drager Tanken, 

som Fuglefængerfløjten lokker Fuglen 

og fører den i Snare — hvis du bragte 

foruden det en Sjæl! Og der er Kvinder, 

som har den Magt. — Saa drev din Mund mig frem: 

„Søg Gud og Ærens Glans. Lad Guldet fare. 

J ) Morello er et Bjærg ved Flor ens. 

Nutid mod Fremtid — hvad kan du forlise. 

Drag frem i Ry med Michel Angelo. 

Rafael venter: op til Gud, I tre!* — 

For dig jeg kunde gjort det. Tror jeg da. 

Og dog, hvem véd? Det gaar, som Gud behager, 

Desuden — Sjælen er sin egen Spore, 

alt andet (Jgavn. Har jeg dig behov? 

Var Rafael gift? Har Angelo en Viv? — 

Den, der kan virke, vil ej, her i Verden, 

og den, der vil, tror jeg har ingen Ævne. 

Og dog er Viljen noget — Magten med: — - 

og saadan har vi Halvmænd Strid og Møje. — 

Tilsidst vil Gud vel give Straf og Gengæld; 

gaar det da strængt til, tjæner det mig bedst, 

om her de agter mig en Del for ringe, 

fattig den Tid, forhaanet sandt at sige: 

i Dag jeg turde ikke gaa paa Gaden 

for ej at støde paa de franske Herrer. 

Bedst, naar de gaar forbi og ser til Siden, 

men stundum taler de og jeg maa høre — 

De har vel Grund til Vrede. Ak! — Kong Frans — 

det lange Festens-Aar i Fontainebleau! 

Da steg jeg nu og da i Flugt fra Jorden 

og bar den Pragt, som Sanzi daglig bær, 

under den store Fyrstes gyldne Blik. — — 

Han fingred i sit Skæg og snoed Krus 

over den faste Mund, hvor Smilet drog, — 

en Arm om Hærden, lagt omkring min Hals, 

hans gyldne Kæde klingred i mit Øre, 

storladen sad jeg med hans Aande paa mig, 

og Hoffet stod og saå mig med hans Øje 

de frejdige franske Blik — den Sjælens Ild, 

min Haand slog mægtig frem af deres Hjærter, — 

og bedst af alt, det kære, kære Aasyn, 

der stirred frem og vogted paa mit Arbejd 

og kroned Værket med sit dyre Løfte — 

ak, det var dejligt i mit Konge- Aar! 

Og var du ikke bleven saa urolig . . . 

Ja vist; jeg véd, jeg bar mig rigtig ad. 

Mit Liv blev Guld, der gløded, ikke graat, 

og jeg er kun en halvblind Flagermus, 
som Solen ej skal friste af den Lade, 
hvis fire Vægge er dens hele Verden. 
Det kunde ikke ende anderledes. 
Du bad, og jeg brød hjemad til dit Hjærte. 
Det var dog did, min Æres-Attraa stræbte, 

hvad gør det da, jeg kom der uden Hæder? 

Lad mine Hænder ramme ind dit Aasyn 

i dine Lokkers lange Guld, du søde, 

du dejlige Lucrezia, som er min! 

„Rafael maled hint, Andrea dette, 

og Romerens er bedst, naar man vil bede, 

men se: den andens Helgen var hans Hustru!* 

Og saa vil Folk forbarmes over mig. 

Det gør mig glad at veje her hans Billed 

mod mit, mens du er nær. Og jeg tør tro, 

min Lykke vil faa større Lys og Styrke. 

For véd du vel: saasandt Gudherren lever, 

Angelo selv har sagt til Rafael, 

og jeg har vidst det alle disse Aar 

(en Dag, den unge Mester lod sin Tanke 

slaa ud i Flammer paa en romersk Borgvæg 

og Hjærtets Jubel løfted ham for højt): 

„Min Ven, der gaar en lille sølle Knægt 

i vort Firenze, én, som ingen ænser; 

hvis han fik Lov at lægge Plan og virke 

som du, i Pavers eller Kongers Hverv, 

da fik han snart din Pande til at svede!" 

Fik Rafaels! ... Og Armen er nu gal! 

Jeg vover næppe. Dog — for dig alene — 

mit Kridt! giv hid! Se her skal Stregen gaa! — 

Javist — men Sjælen! den er hans! — visk ud! — 

Dog, hvis han sagde sandt, jeg ænser ene — 

(hvem han? naturlig Michel Angelo! 

Hvor kan du glemme Ord som de saa hurtig?) 

hvis jeg har haft den Udsigt og har tabt den — 

om du er — ej taknemlig — blot tilfreds. 

Lad mig da tro det. Og nu smiler du. 
Hvor vi har siddet rart! Igen et Smil! 

Tilskueren. 1S90. 58 



Digitized by Google 



Andrea del Sarto. 



Sad du blot saadan hos mig lidt hver Aften. 

arbejded jeg langt bedre — du forstaar mig? 

Jeg mener: tjænte mere, gav dig mere. 

Nu svinder Lyset helt. Der, kom en Stjærne. 

Morello viskes ud i Mulm. Se der, 

Vagtblussene, som lyser over Muren. 

Der skreg en Ugle. Kom fra Vindvet, kære, 

ind i det melankolske lille Hus, 

vi bygged til vor Glæde. O, Guds Gengæld! 

Kong Frans forlade mig! Hvor mangen Aften 

løfted jeg Øjet mødig fra mit Arbejd 

og syntes Væggen lyste, Sten ved Sten 

af Guld for .Murværk, vilde gyldne Luer, 

det Konge-Guld, hvorfor jeg bygged Huset. — 

Aa, blot vi holder af hinanden . . . Gaar du? 

Igen din Fætter? Og han venter ude, 

maa have dig i Tale? Ikke mig? — 

Et Laan og Spille-Gæld, der skal klareres? 

Derfor det var du smiled! Køb mig da 

med dine Smil, om du har fler at byde! 

Mens Haand og Syn og noget af et Hjærte 

er mit, er Værk min Vare. Har den Værd? 

Lad mig betale for min Lyst, mit Lune. 

Lad mig blot nyde nu den sidste Graaning 
af Dæmringstimen — drive, som du siger — 
og drømme mig i Frankrig for at male 
ét Billed til — Gudsmoders eget Aasyn, — 
men ikke dit. Du sidder ved min Side, 
naar de — dermed jeg mener Angelo — 
dømmer mit Værk og nævner dig dets Værd. 
Vil du? — Stil nu din Ven tilfreds i Morgen: 
jeg ta'r de Æmner til hans Korridor, 
gør i en Fart Portrætet fiks og færdigt; 
saa faar han et Par Stykker til i Købet, 
hvis han gør Knuder. Det maa være nok 
til Bod for Fætrens Streger. Men desuden — 
hvad der er bedst og jeg alene ænser — 
du faar de tretten Scudi til din Krave. 
Er du saa glad, min Ven? Men hvad gør han, 
den Fætter, da han gør dig større Glæde. 

Jeg er i Dag saa nøjet som en Olding, 
angrer saa lidt, gad ændre endnu mindre. 
Det var nu min Lod, hvad skal da forandres? 
Min Uret mod Kong Frans? Ja, det er sandt, 
jeg tog hans Guld, blev fristet og gav efter, 
bygged mit Hus, og al min Synd er sagt. 
Min Far og Mor er død af Armod. Naa — 
har jeg da været rig? Det er saa svært 
at samle Rigdom. Hver maa bære sit. 
I Armod blev de født, og har de levet, 
i Armod døde de. Og jeg har virket 
en Del i mine Dage, og min Løn 
var ikke stor. Lad saa en kærlig Søn 
male mig mine tvende hundred Stykker! 
Lad ham forsøge! Sikkert er der noget, 
som vejer op dermod. Idag det tykkes, 
som du dog har holdt af mig mer end nok, 
dermed faar jeg saa nøjes. — Vil jeg mer? 
I Himlen mulig. Tænk om der forundtes 
mig Lov og Lejlighed igen, blot én, 
og Englen tog sit Rør og maalte ud 
paa hver sin Side fire store Vægge 
i Herrens ny Jerusalem, til Vinci 
til Rafaello, Angelo og mig 
at male paa. De tre har ingen Hustru, 
mens jeg har min. Og derfor vil de vinde ; 
for du er stadig hos mig — som jeg bad om. 

Nu fløjter han igen. Gaa da, du kære. 

Niels Møller. 

ueptemberhæftet af „Tilskueren" indeholder en Artikel af 
Hr. Vald. Frederiksen om en paatænkt Omordning af den stats- 
videnskabelige Eksamen ved Universitetet. Artiklen gør i flere 
Henseender Krav paa Interesse baade paa Grund af Æmnet, og 
fordi der siges en Del godt og rigtigt i den. 

Forf. har Ret i, hvad han siger om Juristeriet i Danmark. 
Mere kunde føjes til. Det er en naturlig Følge af Landets Ud- 
vikling som en bureaukratisk organiseret monarkisk Stat. Det er 
noget aldeles forskelligt fra den Aand, der f. Eks. findes hos Advokat- 
og Dommerstanden i England eller hos den indflydelsesrige Sag- 
førerstand i Amerika. I Sverig findes der, som naturligt er efter 
Udviklingen der, heller ikke noget tilsvarende. Forf. har ogsaa Ret i, 
at Juristeriet har Synder paa sin Samvittighed overfor det, han 
taler om, det statsvidenskabelige Studium. Blandt andet er den 
Maade, hvorpaa Kandidaterne ere behandlede ved Ansættelser 
under Finans- og Indenrigsministeriet ikke forsvarlig og kan 
kun forklares derved, at selv de Ministre, der ikke have været 
Jurister selv, ikke hate kunnet overvinde Modstanden hos deres 
juridiske Departementschefer. Nogle af dem have lovet at gøre 
dette, men have ikke holdt deres Løfter. Efter det, man i sin 
Tid hørte ved Eksaminerne, som ogsaa efter det, man saa ved at 
følge vedkommende i Livet, stod de bedre statsvidenskabelige 
Kandidater snarest over deres juridiske Kammerater i Udvikling 
og Dygtighed. 

Forf. har væsfentlig Ret i, hvad han siger om den foreslaaede 
Omordning af Eksamen, men han har mindre Ret i, hvad han selv 
foreslaar at sætte i Stedet. Det kan gærne være, at et Kursus 

som det, han anbefaler, kunde være godt for at uddanne 
nogle Embedsmænd, man kunde fristes til at bruge det svenske 
Udtryk „Tjænestemænd* , i visse Kontorer, i nogle Assurance- 
selskaber o. s. v. Men der er noget meget mere og meget vigtigere. 

Det er utroligt, hvorledes vort Universitet er blevet staaende 
stille siden 1848. Det vilde føre os for vidt at gaa ind i Enkelt- 
heder. Kun et Par almindelige Bemærkninger, der til Dels ramme 
ogsaa andre Dele af det danske Undervisningsvæsen. 

Man taler meget og med Føje om det forældede ved de 
engelske Universiteter og ved andre Dele af det engelske Under- 
visningsvæsen. Men det var ønskeligt, om man vilde lægge 
Mærke til, hvorledes disse forældede engelske Universiteter i 
de senere Aar have taget sig af hele Folkets Dannelse, ved 
Kursuser af den forskelligste Art, Eksaminationer omkring i for- 
skellige Byer o. s. fr. Og hvad der især bør fremhæves, ved Siden 
af alt det forældede have Englænderne dog langt mere lagt an 
paa det væsentlige end de fleste kontinentale Universiteter. Under- 
visningen er langt mere lagt an paa det, der bør være Hoved- 
formaalet, at uddanne og udvikle. 

Lad os blive staaende ved Københavns Universitet og særlig 
dets statsvidenskabelige Eksamen. 

Det vil lyde haardt, men det er sandt og kan let paavises 
ved Sammenligninger med fremmede Universiteter, at Universitetet 
i Danmark er en maadelig Blanding mellem en uorganiseret slet 
ledet Skole og en fri videnskabelig Anstalt. Der sigtes herved 
ikke saa meget til det altid og særlig i et lille Land vanskelige 
paa en Gang at være Embedsmandsskole og en Anstalt til frit 
Studium af Videnskaberne. Meget kunde i saa Henseende være 
bedre, og en Del vilde i mange Retninger vindes, hvis man be- 
stemtere adskilte de to Foimaal, mere gik lige løs paa den ene 
Side paa at uddanne dygtige Embedsmænd, paa den anden Side 
paa virkelig Videnskabeligheds Fremme. Det vilde føre os for vidt 
at komme nærmere ind paa dette. Jeg sigter imidlertid her til 
Universitetets hele Arbejdsmetode. Universitetet holder ikke de 
unge Mennesker til at bestille noget. De færreste kunne taale 
Overgangen fra den bundne Skole til ubetinget Frihed, tilmed 
en Frihed uden stærke Incitamenter i nogen Retning til at ar- 
bejde; de bestille i Almindelighed meget lidt i flere Aar; de drive. 
Det hedder sig, at det skal være i den videnskabelige Friheds 
Interesse; men det er noget Snak. Denne vilde ikke lide ved, at 

Studenterne holdtes til at arbejde. Tvært imod, Studenterne 
ere ogsaa, som Eksamina og Studierne dertil ere indrettede, 
paa en utilladelig Maade hindrede i virkeligt videnskabeligt 
Studium. Ikke blot blive de ikke vejledede og opmuntrede til- 
børlig dertil, de ligefrem hindres, som Forholdene i de fleste 
Henseender ere ordnede. Ogsaa ere de Forelæsninger, der holdes, 
i Reglen hverken det ene eller andet; de ere ikke indrettede 
paa at være den bedste Vejledning for de unge og heller ikke 
Bidrag af selvstændig Forskning til at føre Videnskaben frem. 

Det har altid været et Særkende for Universitetet i Køben- 
havn, at Studierne overlæssedes med positivt Stof, som der ingen 
Grund var til at lære. Juristerne maatte lære Lovsteder, som de 
lige saa godt kunde have paa deres Boghylder. Det hed sig, at 
det teologiske Studium i København tog et Aar længere end i 
Kristiania, fordi det ikke var tilladt at skrive Parallelstederne i det 
Testamente, Studenterne benyttede ved den skriftlige Eksamen. 
Efter den Hastighedsgrad , hvormed man i det hele har bevæget 
sig, tvivler jeg ikke om, at det endnu er saa, at Aar spildes, 
ja mere end spildes ved unødvendigt og aandssvækkende Hukom- 
melsesværk. Mangel paa Ævne til at behandle Videnskaben kan 
skjules ved Ophoben af Stof. Dette er en Anke, som ogsaa gælder 
megen anden Undervisning end Universitetets, vel det meste af 
Skolevæsnet i Danmark. Hvis Folk forstod sig bedre paa Under- 
visning, vilde den døde Læren ikke spille en saadan Rolle. Jeg 
mindes en Gang at have overværet en Eksamination af teologiske 
Studenter ved Universitetet i København. Der var den mærk- 
værdigste Forskel i den Maade, hvorpaa H. N. Clausen og et Par 
andre Professorer eksaminerede. Clausen forstod at fremdrage 
det væsentlige; det var straks klart, hvorvidt Kandidaterne forstod 
noget, og det var tillige tydeligt, at Clausen var den udmærkede 
Lærer. Hvad jeg her siger, maa ikke opfattes som noget Angreb 
paa de nuværende Professorer ved Universitetet; Forfatteren af 
disse Linjer kender dem ikke eller kender i alt Fald ikke deres 
Duelighed som Lærere. Flere af dem have Navne bekendte over 
hele den videnskabelige Verden. Adskilligt tyder dog paa, at ikke 
alle Brancher ere godt besatte. Er det Tiltældet, hvorfor benytter 
man saa ikke Kræfterne ved de andre nordiske Universiteter enten 
ved at lade Studenterne studere, hvor de ville, eller ved at faa 
Professorerne til at skifte? For en Professor i Lund vilde det 

ikke tage saa mange Timer at holde nogle faa ugentlige Foredrag 
i København. 

Det siges, at der dikteres Forelæsninger, Time ud og Time 
ind, ved Universitetet. Dette lyder utroligt. At det koster for 
meget at faa Bøger trykt, er ingen Undskyldning. Paa de fleste 
Kontorer i Udlandet har man Maskiner, der kunne tage alle for- 
nødne Aftryk. Jeg skal eksempelvis nævne den saakaldte Cyclostyle, 
som kun koster nogle faa Kroner, og som kan tage 500 brugbare 
Aftryk. Det burde ikke være nødvendigt at tale om sligt i For- 
bindelse med Universitetet. 

Lad os se lidt nærmere paa det statsvidenskabelige Studium. 
Det kan gærne være, at det vil være rigtigt, som Forfatteren 
anbefaler, at indrette et eller flere særegne Studier for vordende 
Embedsmænd i de kamerale Brancher og ved "de store helt eller 
halvt offentlige Institutioner. Selvfølgelig maa de have en praktisk 
Uddannelse. Den teoretiske alene gør dem ikke skikkede til deres 
Forretninger. Men noget andet er det rigtignok, om Universitetet 
bør tage sig af denne. I Landvæsnet er man, som bekendt, 
kommen til det Resultat, at smaa Landmænd bedst lære baade 
Teori og Praksis i Forening, som i Danmark ved Næsgaard og 
andre Skoler af samme Klasse. Men for de størres Vedkommende 
lader man dem i Livet lære Praksis og i særlige Skoler kun Teori, 
som hos os ved Landbohøjskolen. Forfatteren har Ret i, at den 
praktiske Uddannelse ikke bør komme for sent, hellere før end 
efter Universitetsuddannelsen. Formodentlig er det endnu Til- 
fældet i Kristiania, at de juridiske Studenter der arbejde paa 
Sagførerkontorer før deres Eksamen, et anerkendt Fortrin fremfor 
Praksis i Danmark. For saa vidt er det, Forf. anbefaler for de 
statsvidenskabelige Studenter, kun hvad Juristerne saa længe med 
Held har gjort i Norge. 

Men er der slet ikke i Danmark Plads for en høj, almindelig 
Dannelse, god ikke blot for dem, der aspirere til betydeligere Embeds- 
stillinger, men ogsaa for større Landejendomsbesiddere, Arvingerne 
til vore Len, større Fabrikanter og Handlende, for alle, som ville 
tage Del i det offentlige Liv eller lede vor Presse? Og dette er 
noget andet end hvad Forfatteren foreslaar for Bankembedsmænd, 
Jærnbanemænd , Skatteembedsmænd o. s. v. Ogsaa noget andet 
end hvad Fakultetet synes at sigte paa. Jeg vil ikke sige, at de 
forskellige Formaal ikke mere eller mindre kunne forenes. Men 

spørger man om en højere almindelig Dannelse, komme dog til 
Dels andre Spørgsmaal i Forgrunden. 

Kortest og bedst kan jeg maaske gøre gældende, hvad jeg 
ønsker fremhævet, ved at gøre opmærksom paa, hvorledes man 
indretter Studier og Prøver i England eller endnu bedre henvise til et 
nyt Universitet, som benytter den engelske Metode, som gaar ud 
paa høj almindelig Dannelse, og som søger Formaalet opnaaet, 
idet det giver Studenterne al mulig Frihed i Valget af Studier. Vi 
ville tage Harvard Universitet i Cambridge, Massachusets. Det 
er et af de faa virkelige Universiteter i Amerika. Den store Masse 
af Universiteterne dér ere kun lærde Skoler, noget bedre indrettede 
end vore, fordi de tilskynde til Selvarbejde og ere mere menneske- 
lige og frit indrettede. Der er netop ved Harvard et Studium, 
som jeg omtrent vil anbefale at indrette det statsvidenskabelige 
Studium i København, og som bl. a. frembyder den Fordel, at 
flere Formaal paa én Gang kan opnaas. Studiet lægger an paa 
almindelig Dannelse. Den særlige Fagdannelse maa erhverves 
senere i Livet. Det benyttes af en stor Mængde unge Mænd af 
de første Familjer i de Forenede Stater. Naar Vedkommende ikke 
har Udsigt til stor Rigdom, og selv ofte hvor dette er Tilfældet, 
er allerede praktisk Virksomhed og Skole af forskellig Art gaaet forud. 

For det første faar den unge Mand i to Aar et solidt 
klassisk eller matematisk Grundlag, for dem, hvis Studium mere 
svarer til det statsøkonomiske i Danmark, navnlig klassisk. Den 
klassiske Uddannelse giver Kundskab til Oldtidens Liv; der 
er ikke den forskrækkelige Anvendelse af Tid paa grammatisk 
Uddannelse ved latinsk Stil o. s. v., som i alt Fald før har været 
Reglen i Danmark. Dernæst følger i to Aar fornemmelig et Antal 
Kursuser, hvorved et vist og meget betydeligt frit Valg er tilladt. 
Der er saaledes Kursuser i Historie, almindelig Statslære og politisk 
Økonomi. Der er baade Forelæsninger af almindelig Karakter for 
at orientere over større videnskabelige Omraader, og tillige Fore- 
læsninger og især Eksaminationer og skriftlige Øvelser — man 
kalder dem „Seminarier* efter tysk Mønster — som behandle 
enkelte Dele af Videnskaben, til Dels endog ganske enkelte 
Spørgsmaal af særlig Interesse. Uagtet Harvard har udmærkede 
Professorer, benyttes meget andre Forfatteres Værker som Grundlag, 
ikke blot engelske, ogsaa undertiden franske og tyske. Som Kursus 
i Historie bruges ofte saadanne som Samfunds-Institutionernes 
Oprindelse hos de gamle Franker, for at tage et enkelt Eksempel. 

Man vilde sikkert ogsaa have Kursus i gamle nordiske Samfundsfor- 
hold, der jo ogsaa ere af Vigtighed for at forstaa moderne angel- 
saksiske, hvis man havde det fornødne Materiale i tilgængelig 
Skikkelse. Som almindelig dannende Fag, der kunne vælges, har 
man ogsaa Romerret og Retsfilosofi, selvstændig eller som Del af 
Statslæren, ikke speciel engelsk eller amerikansk Ret, netop hvad 
man ikke vil tage med her hjemme ved Planen om Studiets Om- 
ordning ! Det hele er lagt an paa Dannelse, og Valget af Studier 
er foretaget derefter. Ved de mange særlige Studier fremmes baade 
de virkelig arbejdende studerendes og Videnskabens Tarv. Biblioteket 
er naturligvis indrettet ligesom de store engelske Biblioteker saa- 
ledes, at de studerende arbejde der, have fri Benyttelse af Seddel- 
kataloget, stort Haandbibliotek, hvor enhver kan gaa og tage 
Bøger ned, bekvemt indrettede Læse- og Skrivepladser. Student- 
erne ere nødte til at besøge Forelæsninger og Øvelser, men have 
et overordentligt stort og frit Valg, ikke blot mellem flere Pro- 
fessorer, men ogsaa mellem forskellige Fag, ved Eksamen repræ- 
senterede efter deres Betydning ved et passende Antal Points. 

Forelæsninger og Øvelser efter disse samme Synspunkter 
ere tidligere holdte ved Københavns Universitet, baade i de national- 
økonomiske Fag og over Dele af Statslæren, saasom over Englands 
Forfatning og Forvaltning. Men alligevel synes adskilligt at tyde 
paa, at man endnu i meget, endog naar man taler om en ny 
Ordning i København, staar mere end én Generation tilbage. De 
Fag, der især ere af Vigtighed, er politisk Økonomi og Statslære. 
Finansvidenskaben er i sin Tid bleven gjort til Hovedfag, halv 
tilfældig, for at give Nationaløkonomien mere fortjænt Vægt. Den 
er i Virkeligheden, ogsaa i Betydning, kun en Del af Økonomiens 
Politik og af Statslæren. Selv Statslæren synes man i sit Juristeri 
næsten at have glemt i Danmark. Baade den og den praktiske 
Økonomi burde læres i ganske andet Omfang og ikke blot ved 
Universitetet, ogsaa ved Seminarierne, Landbohøjskolen, i de lærde 
Skoler o. s. v. I andre Lande indfører man endog en kortfattet 
Undervisning deri i Almueskolerne. Hos os er Tiden der formodentlig 
endnu helt optaget med Lærebog og Katekismus. Det er muligt, 
man lærer disse Fag ved Folkehøjskolerne, skøndt det er vanskeligt 
at vide, hvor Lærere skulde være komne fra. I Amerika er disse 
Studier noget nyt; men man skynder sig at komme med. Det be- 
høves, og man véd det. Man har klaget over, at man her som i 
visse andre Fag kun havde Gejstlige til Lærere; de vare altfor til— 

bøjelige til at spise Undersøgelserne af med almindelige Talemaader. 
En Mængde dygtige Mænd ere imidlertid nu allerede uddannede, 
og gode Lærere findes til Trods for de utallige rige Veje, Livet 
der aabner for de bedste Kræfter. I England er i alt Fald Publi- 
kums Begreber temmelig vidt fremskredne i Nationaløkonomi. Denne 
Videnskab, Byttelæren, angaar kun en enkelt Side af Samfundslivet; 
men den er meget vigtig, og det er nu en udviklet Videnskab, medens 
en Del andre Samfundsstudier endnu ere temmelig løse og ubearbejd- 
ede. Der har dog allerede for længe siden været adskillige Mænd 
i Danmark som forstod denne Videnskabs Betydning; men nogen 
stor Iver for at udbrede denne Kundskab spores unægtelig ikke. 
For det første gælder det naturligvis at indrette et godt og vir- 
kelig uddannende Studium ved Universitetet. Det bør ikke tage 
for mange Aar, og man bør ikke lade sig friste til at gøre det 
iungt og svært for derved at give det Anseelse. Det bør kunne 
drage Folk, som kun ønske en høj og almindelig Dannelse. Saa 
heller særlige praktiske Arbejdsprøver som Tillæg, men ikke det 
statsvidenskabelige Studium som Tillæg til disse. Danmark har 
i flere Retninger staaet højt i Dannelse: men der bør passes paa 
baade for neden og for oven, om man ikke skal sakke ynkelig 
agter ud. 



Efter at ovenstaaende er skrevet, har jeg læst Kontorchef 
Emil Meyers Artikel , i hvilken jeg i det væsentlige er enig. 
Særlig har Forf. Ret i, hvad han siger om den lidet fyldestgørende 
Prøve i politisk Økonomi. Vi have jo dog allerede hjemme ved 
Studierne og Prøverne til de saakaldte Magisterkonferenser Eks- 
empler baade paa Indretningen af indgaaende Studier og paa disses 
Prøvelse. Men særlig skal jeg dog, som sagt, henvise til Eks- 
empler fra Amerika og England. Hvis man vil undersøge disse, 
Studierne indrettede efter det elektive Princip, vil man finde, at 
man uden stor Vanskelighed paa en Gang kan opnaa meget stor 
Frihed i Valget, hvorved man kan tilfredsstille Hensynene til 
de forskellige Stillinger i Livet og, hvad der er langt vigtigere, 
til de forskellige Ævner, og navnlig opnaa et Studium, der baade 
passer for den jævne Middelmaadighed og tillige giver Plads 
for den alvorlige,- vidtgaaende videnskabelige Stræben. 

N. C. Frederiksen. 

I Foraaret bragte Telegrafen Jordkloden rundt en Meddelelse, 
\ der vil sikre den 20de Marts Plads imellem dette Aarhundredes 
mindeværdigste Datummer. Det var Meddelelsen om, at Systemet 
Bismarck uventet, brat og tilsyneladende uopretteligt var styrtet 
til Jorden. 

De af dette Regeringssystems mangfoldige Modstandere, 
som Decennier igennem havde bekæmpet det ihærdigst, med 
aabent Visir og paa nærmest Hold, modtog Meddelelsen om denne 
Katastrofe med sænkede Faner — for Størstedelen i det mindste. 
Fra det parlamentariske Venstre lød det saaledes: „Fyrst 
Bismarck har indlagt sig saa store Fortjænester af den tyske 
Nation, at han ikke vil gaa glip af dens Tak; han har ofte faret 
vild og ingensinde stærkere end i sit Had til Liberalismen. Han 
har behandlet Venstre paa den uretfærdigste Maade, men alligevel 
nægter det ham ikke sin varmeste Anerkendelse; ti det beundrer 
ikke blot hans Handlinger men hans Personlighed, trods den 
Hensynsløshed det ofte har været Genstand for, trods den For- 
bitrelse det ofte har følt". — Ja, selv de „ Frisindedes * uforson- 
ligste Fører, der ikke turde lade Kampiveren svækkes af dette 
store Fald, men udraabte — „Hvad i al Verden har Folkets Pietet 
og Taknemmelighed at gøre med Spørgsmaalet om, hvorvidt en 
Minister skal gaa af eller ikke* — selv Eugen Richter opfyldtes 
ikke af hoverende Glæde over Katastrofen. Slagfærdigt vendte 
han sig imod, hvad han betegnede som — : denne „nye Æra", der 
indviede sin Sejer udenfor Parlamentsmurene med reaktionære 
Festdineer og indenfor den preussiske Landdag ved nye Stockerske 
Anløb til Jødeforfølgelse, der velvilligt sekunderedes af Ministeren 
(v. Gossler). — Og fra den modsatte Side af den parlamentariske 

Kampplads, fra den mægtige katolske Lejr fremkaldte Kata- 
strofen Udtalelsen af, at vel havde Romerkirken ingen saa vældig 
Kæmpe haft at brydes med i dette Aarhundrede som B is mare k; 
men ikke desto mindre — : „hvilken anden saa overmægtig Stats- 
mand vilde vel have formaaet at udfolde den Selvfornægtelse, 
som han havde udvist, hvor han erkendte at have begaaet Mis- 
greb*. Og da Tæppet var rullet op for den nye Iscenesættelse 
og Ultramontanismens frygtede Fører, Windthorst, havde sit 
første Replikskifte med „ General-Rigskansleren u — som han spidst 
titulerede Fyrst-Rigskanslerens Efterfølger — indflettede han i sin 
Replik — : „Fyrst Bismarck har begyndt „Kulturkampen" ; men 
han alene har endt den, saa vidt den er endt; ti han alene 
havde Magten dertil — og derfor udtaler jeg endnu i Dag min 
Tak til Fyrst Bismarck". 

De Modstandere derimod, der havde maattet staa fjærnt 
fra den aabne Kamp imod Systemet Bismarck, fordi Jærnkansleren 
forlængst havde tvunget dem bort fra de kæmpendes og ind i de 
tilsideskudtes og undertryktes Rækker — de yderligst gaaende 
Partier altsaa til Højre saa vel som til Venstre — disse Mod- 
standere hilsede, som naturligt var, Faldet af denne uangribelige 
rocker de bronze med ublandet Glæde som et i og for sig ube- 
taleligt Gode. — Fra Mellempartierne endelig, der kun havde 
støttet Systemet Bismarck, fordi de alene deri kunde øjne nogen 
Betryggelse for Rigets Sikkerhed og indre Udvikling, for dem 
maatte Katastrofen selvfølgelig skabe en Tomhed, der rummede 
Plads for allehaande mere eller mindre betænkelige Muligheder. 
Men medens disse Partier, der jo desuden var gaaet lamslaaede 
ud af den nylig førte Valgkampagne i Februar Maaned, maatte 
indskrænke sig til at udtrykke deres Tomhedsfølelse i stilfærdige, 
nationalt bevægede Forhaabninger, fandt Ultrademokratiet det 
rettest at røre den store Tromme med al tænkelig Kraft. Ti at 
denne „Spaltning mellem Kejser og Kansler" , dette „Systemskifte", 
der ganske vist havde hvirvlet saa meget Støv op (utvivlsomt 
ogsaa ved selve den Bismarckske Presses valgagitatoriske An- 
strængelser), men kun aabnet saa yderst svagt skimtede Mulig- 
heder for at blive til noget alvorligt — at denne Spaltning nu 
pludselig paa hemmelighedsfuld Vis var bleven til et befæstet 
Svælg, og at dette Systemskifte var bleven til en Knusning af 
hele Systemet Bismarck, dette kunde ikke akkompagneres med for 
stærke Trommehvirvler. Og at dæmpe Buldret af disse Hvirvler, 

deri kunde de nye Regeringskredses Organer mindst af alt se 
deres Fordel; ti jo fuldstændigere denne ultrafolkelige Glædes- 
tummel kunde overdøve den nationale Bevidsthed om, at det var 
„den Atlas, der bar den tyske Verden*, der var bleven styrtet i 
Gruset, kun desto fordelagtigere for dem i Øjeblikket. Det smagte 
altid lidt af en Folkedom, et Slags Plebiscit. — „Nu flokkes de 
atter (ligesom forinden Koniggråtz) og søge ved korybantisk Larm 
at bedøve den offentlige Mening" udbryder Bismarcks Livsorgan, 
idet det anbefaler en „ironisk Verdensbetragtnings Humor" som 
foreløbigt Palliativ herimod. 

Saaledes hændte da det mærkelige, at det blev ansete 
franske Presseorganer forbeholdt at udtale, næst efter deres selv- 
forstaaelig dybe nationale Uvilje imod den faldne Regeringschef, 
deres ikke mindre dybe Forbavselse over den ejendommelige Salut, 
hvormed Tyskland stedede sin udødelige Heros, Grundlæggeren af 
sin nationale Storhed, til Hvile i hans Livs Aften. 

Det Slag, der ramte Bismarck, kom ham lige saa over- 
raskende som det jo viste sig at komme alle civiliserede Nationer 
paa begge Sider af Atlanterhavet. Ganske vist havde Bismarck 
selv, da han følte, at hans Embedsforhold gjorde indgaaende For- 
klaringer med Monarken ønskdige, indgivet sin Begæring om Af- 
sked; men dette var et af ham særdeles hyppigt og særdeles 
heldigt anvendt Middel. Han havde nu begrundet denne Begæring 
i Hensynet til sit mangeaarigt svækkede Helbred ; men heller ikke 
heri var der noget uventet, der kunde misforstaas. Saa gammel 
en Vane var dette ham, at kuriøst nok hans Brevsamlinger viser, 
at han netop Dag om Dag en fuld Menneskealder tidligere — 
nemlig d. 14. Marts 1858 — allerede tjænstligst havde henvist til 
sine Nervers betænkelige Tilstand. Og hvor meget har ikke siden 
den Gang Verden, og hans Monark i Særdeleshed, erfaret om hans 
vekslende Befindende! 

Men nu — • den 20. Marts — ramtes hans Demissions- 
begæring uventet af de kejserlige Reskripter, der i en lige saa 
definitiv som høflig Form og i øvrigt med alle tænkelige Æres- 
bevisninger besluttede hans Afsked: „Jeg gør dette* — motiverede 
Kejseren — „med det faste Haab(!), at Bevillingen af Deres An- 
søgning maa bidrage til at skaane Deres for Fædrelandet saa 
dyrebare Liv og opretholde Deres Kræfter saa længe som muligt. 
De Grunde, De anfører for Deres Beslutning, overbeviser (!) mig 
om, at yderligere Forsøg paa at bevæge Dem til at tage Deres 

Ansøgning tilbage kun vil være udsigtsløse .... og jeg nærer den 
Fortrøstning (!) , at Deres Raad og Dømmekraft, Deres Trofasthed 
og Hengivenhed heller ikke for Fremtiden maa svigte mig og 
Fædrelandet. 8 

Dette „Haab a , denne „Overbevisning" og denne »Fortrøst- 
ning* , hvori Kejseren høfligst havde drapperet Afskedigelsen — 
alle disse Drapperier mente imidlertid Fyrst Bismarck straks at 
maatte fjærne for Samtidens som for Efterverdenens Øjne. Og det 
var unægtelig ikke skaansomt, han udførte denne Afklædning. 
Ligeoverfor det udtalte kejserlige „Haab* om Bevarelsen af 
hans Liv og Kræfter, gjorde han sit yderste for at godtgøre, at 
der i saa Henseende ingen overhængende Fare var paa Færde — : 
saa snart han havde bebudet sin Afskedsbegæring, præsenterede 
han sig med uvant Iver for Offentligheden, der havde omhyggeligt 
at notere hans „friske Ydre og elastiske Skridt"; uforanlediget 
besøgte han den i Berlin forsamlede, internationale Arbejder-Kon- 
ference, imellem hvis Medlemmer han færdedes „i det prægtigste 
Humør og ledsaget af sine Hunde"; Konferencens Delegerede ind- 
bød han til Diner, ikke paa én Gang nej gruppevis — „landevis" 
som det betegnedes — altsaa til en hel Række af Festdineer; — 
endelig viste han sig endnu den 20de paa Berlins mest besøgte 
Promenade, imod Sædvane spaserende til Fods og iført Kyradser- 
uniform modtog han paa det livligste Mængdens Ovationer. — Lige- 
overfor den udtalte kejserlige „Fortrøstning" til, at hans Raad 
ogsaa fremtidig vilde komme Riget til Gode, meddelte hans Presse- 
organer som et paalideligt Rygte, at Kejseren i en Forsamling af 
Generaler allerede den 18de havde udtrykt „Umuligheden af at 
kunne enes med den altfor selvstændige Kansler paa en Art og 
Maade, der saa godt som maa udelukke, at Kansleren fremtidigt 
med Raad og Daad kan staa ved Kejserens Side". — Og endelig 
ligeoverfor den udtalte kejserlige „Overbevisning" om at 
yderligere Forsøg paa at holde Bismarck tilbage vilde være ud- 
sigtsløse, stillede samme Organer Oplysningen om, at Kejseren 
overhovedet aldrig havde gjort noget saadant Forsøg ligeoverfor 
Bismarck, at meget mere Forbundsfyrster forgæves havde søgt at 
paavirke Kejseren i denne Retning, men at han og Bismarck end 
ikke havde set hinanden siden den 15de 1 ). Et aldeles over- 

*) Navnlig for dette Punkts Vedkommende er den Skarphed og virtuos- 
mæssige Behændighed, hvormed Kejserens Udtalelser behandles, saare 
karakteristisk: — t 

vældende Indtryk paa Fyrsten — meddeltes det videre — havde 
det da ogsaa gjort, da han modtog Meddelelsen om sin definitive 
Afskedigelse; han var bleven „rørt næsten til Taarer*. 

Til denne skarpe Analyse af de kejserlige Reskripters 
høfligt dækkende Vendinger indskrænkede Bismarck imidlertid ikke 
sine Presseorganers Virksomhed. De maatte paavise det aaben- 
bart urimelige i den Fabel, at det var Kejserens Initiativ i Retning 
af Socialismens Imødegaaelse, der havde umuliggjort Samarbejdet, 
Til Dels ganske vist afset fra, at Kejseren vilde gaa hastigere frem 
end den tyske Industri formentlig kunde taale, var hans Optræden 
jo i principiel Overensstemmelse med hele den Socialpolitik, Bismarck 
i over et Aarti havde ledet sin gamle Kejser frem paa — ja 
Vilhelm IPs Program i Trontalen i Januar 1890 var jo kun en slet 
og ret Henvisning til Vilhelm I's af Bismarck udarbejdede Bud- 
skab af 17. November 1881, der ovenikøbet den Gang i Plakat- 
form var bleven opslaaet i alle preussiske Kommuner! Om dette 
Punkt fik Fyrsten i øvrigt Lejlighed til personlig at udtale sig til 
en Deputation af den tyske Storindustris første Mænd, som paa 
Friedrichsruhe bragte ham en Takadresse. Han pointerede da, at 
den eneste saglige Uoverensstemmelse mellem Kejseren og ham, 
der kunde være Tale om, havde ligget her; men at selve Brudet 
imellem dem var blevet fremkaldt ved Misstemninger, som vare 



Nordd.allg. Zeitung af 21de — : ,1 Bladene bliver der med de i Gaar 
publicerede allerhøjeste Reskripter ved Haanden ytret den Anskuelse, at 
Forsøg maatte være gjorte paa at holde Rigskansleren i Tjænesten. Vi 
ere berettigede til at tro, at Forsøg i denne Retning overhovedet ikke 
ere gjorte". 

Hamburger Nachrichten af 22de — : „. . . . Det fortjæner stadigt at 
fremhæves, at medens i Kejserens første Haandskrivelse „videre Forsøg* 
(weitere Versuche) blive betegnede som udsigtsløse , tror N. A. Z. sig be- 
rettiget til den Anskuelse, at saadanne Forsøg overhovedet ikke ere 
blevne gjorte. N. A. Z. vil vanskeligt kunne undlade at give nærmere 
Oplysning om denne eklatante Modsigelse." . . . Hvortil senere føjes r 
„Som meget ønskelig turde nærmest Publikationen af Fyrst Bismarcks 
udførlige Afskedsbegæring blive følt". 

Hamb. Nachr. ser sig da den 23de efter yderligere Opklaring i 
Stand til at konstatere om dette „Punkt, der fremfor alt maa interessere*, 
at den vildfarende Meddelelse om, at Kejseren eller indflydelsesrige For- 
bundsfyrster skulde have søgt at paa virke Bismarck „maa være opstaaet 
derved, at der, som man hører, er gjort forgæves Forsøg af Forbunds- 
fyrster hos Kejseren for at bevæge ham til at bilægge Differencen med 
Fyrst Bismarck." (!) 

opelskede ved Kabinetskabaler. Men af hvad Natur disse Mis- 
stemninger havde været, havde da allerede hans Presseorganer 
oplyst. De havde nemlig afsløret, at Kejseren havde villet indføre 
væsentlige Indskrænkninger i sin Kanslers myndige Handlefrihed 
saa vel overfor Rigsdagspartiernes Ledere som overfor Mini- 
steriets Medlemmer. Kejseren havde i første Henseende rejst 
Krav, der maatte fremkalde Bismarcks Indsigelse imod at lade sine 
personlige Forhandlinger med Partiførerne „ underkaste Kontrol*, 
i sidste Henseende havde Vilhelm II som Konge af Preussen fordret 
Ophævelsen af kgl. Reskript af 8. Spt. 1852, der paalagde preus- 
siske Fagministre at lade „alle Sager af Vigtighed" (alene Krigs- 
ministerens Immediatforedrag undtagne) foredrage for Kongen enten 
ved Ministerpræsidenten eller „med dennes Billigelse og i hans 
Nærværelse*. Men disse Indskrænkninger havde Bismarck erkendt 
umuligt at kunne underkaste sig. Hvilket Regeringssystem skulde 
vel kunne udvikle sig heraf? — Svaret herpaa lod han Hamburger 
Nachrichten give i en Situationsbetragtning, der i en alvorsfuld 
Tone udmurtdede i — : „I Almindelighed vil man ikke gaa fejl, 
naar man antager, at Fremtidens Program er at øjne i en Sam- 
mensmæltning af en Kabinetsregering i Frederik den 
Stores Aand med Parlamentarismen*! 

* 

Denne Række af Afsløringer maatte selvfølgelig vække en 
Storm af Misbilligelse og Afvisning imod Bismarck. Fra Regerings- 
kredsenes Side maatte de bekæmpes som stærkt kompromitterende 
for Kronen og hurtigst muligt søges afbrudte. Og med ikke 
mindre Kraft maatte de afvises fra Demokratiets Side. Ti i en 
saare lang Aarrække havde jo dette sukket efter Befrielsen fra det 
Bismarckske Mareridt og efter den friske, liberale Luftstrøm, der 
saa endelig skulde fylde Lungerne i det tyske Statslegeme. Nu 
langt om længe var Bismarck falden og an gestfuldt maatte Demo- 
kratiet da klamre sig til Haabet om, at hans Fald betydede Ind- 
trædelsen af denne længselsfuldt ventede nye Æra, altsaa til 
Troen paa, at Faldet hidrørte fra hans Modstand imod „Friedrich 
IIFs Søns" (som Kejseren pludselig kaldtes) ædle, folkelige In- 
spirationer, hans Bekæmpelse af, hvad „Freisinnige Zeitung" kaldte 
„en populær Retning i Lovgivningen*. Til denne Tro maatte 
Demokratiet med eller mod Sandsynlighed klamre sig, og af alle 

Kræfter gøre den til den herskende i Befolkningen. Troen kan jo 
gøre Underværker og andre Midler til at gøre Underværker havde 
man i alt Fald ikke. Derfor maa den fra de forskelligste Sider 
fremstormende Uvilje, Bismarcks Afsløringer vakte, synes lige saa 
forklarlig som den var voldsom; — saa voldsom viste den sig 
imidlertid, at den endog affødte truende Paamindelser til ham om, 
hvilken Domfældelse der i sin Tid havde ramt Grev Harry v. Arnim 
for ulovlige Afsløringer, Tilvendelse af Aktstykker og majestæts- 
fornærmende Angreb — : 5 Aars Tugthus! 

Men hvor hensynsløs og skadebringende nu end Bismarcks 
Maade at tage Afsked fra Statstjænesten paa i øvrigt maatte befindes, 
saa turde der dog, næppe være Grund til at følge hans Angribere, 
naar de nærmest forklarer den i et Overmaal af krænket For- 
fængelighed og senil Halstarrighed. En Forklaring, der holder sig 
nærmere til hans ejendommelige Stilling i Tysklands Historie end 
til ejendommelige Træk i hans personlige Karakter maa sikkert 
allerede synes fyldestgørende. Ti ingen tænker jo dog paa at be- 
stride, at Bismarck i de henved 30 Aar, han har ledet Tyskland, 
i enestaaende Grad har samlet lige saa vel Ansvaret som Æren 
for dets nuværende Situation. Og Uge saa lidt, at denne Situation 
trods al sin ydre Glans rummer Farer, som kan gøre Ansvaret 
mere end vanskeligt nok. 

Hvilken er nemlig i Hovedtrækkene den tyske Statsstyrelses 
nuværende Situation? 

Farerne true samtidigt udenfra og indenfra o: nedenfra. 
De tvinge Regeringen til at gøre samtidigt Front i begge Retninger, 
ja til samtidigt at arbejde hen imod Formaal, der væsentligt ere 
hinanden direkte modsatte. Medens den ydre, den fransk-russiske 
Fare tvinger den til vedblivende at ruste Riget i et Omfang, der 
maa virke stedse mere ødelæggende paa dets økonomiske For- 
fatning, kræver den indre, den sociale Fare, at dets økonomiske 
Forfatning virksomt ophjælpes, det finansielle Tryk betydeligt 
lettes. Og medens den ydre Fare forvandler Riget til en Lejr, 
hvor man varigt maa leve paa et qui vive, og derfor ønskeliggør 
den størst mulige Koncentration af Regeringsmagten, gør om- 
vendt den indre Fare — den stedse stigende Misfornøjelse, der 
driver Befolkningen ind under Socialismens og Partikularismens 
Bannere — det højst ønskeligt at udvikle selve Nationens Med- 
ansvarlighed for Udviklingen, altsaa dens Meddelagtighed i de 
offentlige Sagers Ledelse. — Til nu at beherske disse hinanden 

Tilskueren. 1890. 59 

krydsende Vanskeligheder har den kejserlige Regering denne Rigs- 
forfatning af 16. April 1871, der danner det eneste retslige Baand 
imellem Tysklands mere end tyve forskellige, konstitutionelle Su- 
veræniteter. Men denne Forfatning er bygget i en saa ubegrænset 
démokratisk Stil, at den i alt Fald under de nuværende Forhold 
maa umuliggøre Udviklingen af et virkeligt parlamentarisk Rege- 
ringsstem ; uhjælpeligt holder den derfor Døren aaben paa videste 
Gab for den indre Fare. Men omvendt det, at sprænge denne 
Forfatning, vilde under den overhængende ydre Fare aabenbart 
være et Foretagende af den allerbetænkeligste Art, om ikke i 
juridisk og moralsk 1 ) saa desto mere i politisk Henseende — 
ganske afset fra, at det vilde kunne medføre Sprængningen af en 
Snes andre Forfatninger. Ti det vilde jo være intet mindre end 
at sønderrive det Baand, der overhovedet gør Tyskland til et 
Rige, paa et Tidspunkt, hvor dets Fjender staar rustede til Tænd- 
erne og parate til Angreb i det Øjeblik, der maa forekomme dem 
ønskeligt. 

Det er altsaa for denne i al sin ydre Glans saa truende 
Situation, at Bismarck ved Siden af Æren bærer Ansvaret. 
Naturligvis ikke Ansvaret ifølge „Ministeransvarlighedens" Frase- 
ologi; det saakaldte Ministeransvar har unægteligt hans Efterfølger 
i Præsidiet overtaget og for saa vidt kunnet gøre det med Ro, 
som sikkert intet konstitutionelt Monarkis Historie har leveret 
Eksempel paa, at nogensinde noget juridisk Ansvar blev gjort 
gældende imod vedkommende Minister, naar Nederlag og Øde- 
læggelse brød ind over Riget. Men at Bismarck for Verdens- 
historiens Domstol staar med det største Ansvar for Situationen 
i dens Helhed, derom tvivler næppe mange og han selv sikkert 
mindre end nogen anden. Alle dennes Vanskeligheder, de for- 
fatningsmæssige ikke mindre end de nationaløkonomiske og 
krigerske , staa som umiskendelige Frugter af det hele politiske 
System, hvorefter han har bygget Kejserriget. — De vare aaben- 



l ) Ri gsfor fatningen kræver ikke, at der skal aflægges Ed paa den enten 
af Kejser eller Kansler. Et Paabud, svarende til den preussiske Forf.s 
Art. 54: „Kongen aflægger i Overværelse af de forenede Kamre Ed paa. 
fast og ubrødeligt at holde Kongerigets Forfatning" o. s. v. kender den 
tyske aldeles intet til; den indeholder kun Bestemmelsen (Art. 13) om, 
at „Kejseren lader Rigsembedsmændene tage i Ed til Riget (!)*. 
General ^v. Gap ri vi saas da heller ikke i Aar at aflægge Ed i den tyske 
Rigsdag men kun for de preussiske Kamre. 

bare allerede for et Tiaar siden, men Aar for Aar have de ud- 
viklet sig stedse stærkere, medens han dog stedse fandt Midler 
imod dem i „sit Geni og sin vidunderlige Erfaring* — som en 
aandfuld fransk Forfatter (Valberts) udtrykker sig. Men nu i 1890, 
e#Uc at Februarvalgene havde gjort Regeringens Stilling ligefrem 
kritisk ved at reducere dens Partier til mindre end en Tredjedel 
af Rigsdagens Pladser, er det at Opfordringen stilles til ham om 
behageligst at forsvinde af Situationen — medens han selv stadigt 
føler sig den voksen! — : „Unægteligt er Rigsdagens Sammen- 
sætning bleven overaiaade ugunstig* — skriver hans Presse — 
„men hvor mange overmaade ugunstige Rigsdage har Fyrst Rigs- 
kansleren ikke vidst hidtil at bringe til Raison*. Og den hen- 
viser til, at selv Liberalismens Hovedorgan konstaterer som „be- 
tegnende for Bismarcks hele Virksn, at det ikke var parlamen- 
tariske Vanskeligheder, der voldte hans Fald*. Og den ser sig i 
Stand til at tilføje, at Kansleren vel havde forudset Sandsynlig- 
heden af snart at maatte trække sig tilbage men aldrig forinden 
Stillingen paa den femaarige Rigsdag havde ordnet sig og Til- 
standen var lysnet. 

Hvem skulde da vel for Alvor have kunnet tro, at Bismarck 
vilde finde sig i denne stille Forsvinden fra Skuepladsen uden 
Protest! At han altsaa i Tavshed skulde have ladet de Stemmer 
beholde Ordet, der, hvor hurtigt end denne Protest kom, baade i 
Nord- og i Sydtyskland og i Udlandet skyndsomst fik hans For- 
svinden betegnet som en Falliterklæring — : „Bismarck er bleven 
bragt til Fald af sit eget Værk" intoneres fra Berlin. „Bismarck 
har set sig dømt af selve Tyskland* lyder Ekkoet fra Stuttgart. 
„Bismarck mener formodentlig, at han er bleven generende og at 
det er bedst at trække sig frivillig tilbage,* skriver XIX Siécle. 
„Bismarck har benyttet det Øjeblik, da Vognen kørte fast i Mo- 
radset, til at slippe Tømmerne og Pisken og stige ned af sit Sæde" 
mælder Le mot d'ordre. — Saadanne Raab skulde Bismarck tavst 
have ladet forme Samtidens Opfattelse og følgelig vel Historiens 
Dom over sig paa Grundlag af de officielle Aktstykker, kejserlige 
Reskripter! Han, der lige siden hin Junidag 1862, da han be- 
sluttede sig til at gribe efter Ledelsen med Udraabet— : „Fremad! 
som vore Kuske sige, naar de griber Tømmerne" — havde udført 
Kapkørslen om Preussen-Tysklands Verdensstilling paa saa uhørt 
sejerrigVis! Og han, hvem denne lange Farts skæbnesvangre 
Tilskikkelser havde givet den rigeste Lejlighed til at udvikle sin 

59* 

ejendommelige Ævne til at betragte sig selv paa Afstand som en 
gigantisk, verdenshistorisk Skikkelse. Han skulde nu i Verdens- 
historien have villet acceptere Rollen som den, der havde kastet 
Pisk og Tømmer, fordi Farten viste sig at løbe ud i et Morads! 

En forudgiven Umulighed var dette og en Umulighed, som 
i Virkeligheden indrømmedes fra alle Sider. De storartede Ova- 
tioner, der ledsagede den bortdragende Fyrst Rigskansler ved 
hans sene Afrejse fra Kanslerpalæet og faa Dage efter paa hans 
75aarige Fødselsdag (d. 1. April) vare veltalende Udtryk for denne 
Indrømmelse. Alle Samfundsklasser lige fra det kejserlige Hus og 
ned til de bredeste Lag i Berlin og Hamburg, disse to Hoved- 
centrer for det yderligt gaaende Demokrati, deltoge i dem, og det 
store Tyskland mødte med sine Hilsner, Waggoner fulde af Breve 
og Blomster, Telegrammer i mange T usender. 

Naar det altsaa har været Fyrstrigskanslerens naturlige 
Hensigt, klart at konstatere, at Bankerot Erklæringen over Systemet 
Bismarck ikke var billiget eller i nogen Maade tiltraadt af ham, 
dets eneste Indehaver, saa opnaaede han unægteligt sin Hensigt. 
De ovennævnte Afsløringer, de Demissions Begæringer, der end- 
videre indgaves og trods al Modstand fastholdtes af hans Sønner, Grev 
Herbert som Statsminister og Grev Vilhelm som Overpræsident 
i Hannover, samt de slagfærdige Afvisninger, hvormed yderligere 
Tilnærmelser fra Regeringens Side mødtes, havde hurtigt {umuligt 
gjort enhver Tvivl herom. Og hertil føjede sig sluttelig Med- 
delelsen om det personlige Afskedsmøde med Kejseren, hvor Jærn- 
kansleren viste sig i fuld Statur og i hele sin Ubøjelighed. Af en 
saare delikat Beskaffenhed var jo imidlertid denne intime Med- 
delelse og en saare lang Omvej maatte den da ogsaa gaa for at 
naa sit Publikum. Den kom nemlig over Moskow. Men hvor 
langvejsfra den end mødte, og hvor aldeles ubevislig den end 
ifølge sin Natur maatte være, passede den sikkert altfor vel ind i 
Kendsgerningernes Række til ikke at vinde udbredt Tiltro. Den 
meddelte nemlig, hvorledes Bismarck, da Audiensen var aabnet 1 ), 
var traadt stramt an, mældende sig som — : „ny udnævnt Felt- 
marskal". Hvorledes da Kejseren efter gentagne Omfavnelser 



*) Den aabnedes først 20 Minuter efter det fastsatte Klokkeslet, hvilket skal 
have foranlediget Fyrsten til at oplyse den jurhavende om, at det 
mærkværdigvis var første Gang i sit Liv, han havde prøvet, hvad det 
vilde sige „at antichambrere". 

indstændigt havde anmodet ham om dog at modtage den ham 
tildelte Værdighed som Hertug af Lauenborg, idet Majestæten 
dels henviste til, hvor krænkende et Afslag maatte være for 
samme, dels til, at en til den nye Værdighed svarende Dotation 
lettelig vilde være 7 at opnaa. Fyrsten havde imidlertid vist sig 
lige saa upaavirkelig for disse Forestillinger som for Opfordringen 
til at træde hæmmende op imod Pressens ophidsende Fremstillinger 
af det forefaldne. Han var — svarede han — jo nu uden al 
Magt og Indflydelse, og at Pressen havde sin fulde Frihed, beviste 
den kun altfor vel ved den Maade, hvorpaa man overvældede 
ham. Og da Kejseren sprang op fra Stolen med det Udbrud, at 
det jo dog ikke var hans Fornedrelse men hans Ophøjelse, der 
var tilsigtet med Hertugværdigheden, bemærkede han sententiøst 
— : '„Man kan ikke gøre mit Navn større" 1 ). 

Men er det saaledes et skarpt Hug, der glat har skilt 
Bismarck og det System, han havde identificeret sig med, fra 
Dagens officielle Politik, saa er det aabenbart ikke givet nogen 
tænkelig Magt at overhugge og tilintetgøre de Rødder, hvormed 
dette System har gennemtrængt tysk Nutids Statsliv i dets hele 
Omraade. Ti det blev jo dette System forbeholdt, efter at have 
omskabt Tyskland til et Kejserrige og skabt dette Rige en For- 
fatning i sit eget Billede, at opfostre et helt Slægtled af dets 
Befolkning med sine Principer, og under et lige saa mægtigt som 
vedholdende Tryk at udforme de positive Betingelser for al tysk 
Fremtidsudvikling baade i national og i international Henseende. 
At bortfjærne dets Rødder vilde derfor under alle Omstændigheder 
kræve en saa gennemgribende Omvæltning af det bestaaende, som 
kun kunde tænkes udført ved lang Tids energiske Arbejde; og 
indtil da vilde de uundgaaeligt skyde friske Skud, der turde blive 



*) B. tog dog ikke dette Spørgsmaal udelukkende fra den patetiske Side; 
som sædvanligt opmuntrede han ogsaa her sine Landsmænd ved sin 
Humor. Han beklagede sig saaledes over, at Posten som Hertug af 
Lauenborg var lovlig stærkt besat, eftersom der nu var Tre om den — : 
Kongen af Preussen, Kongen af Danmark og han selv. — I øvrigt, be- 
mærkede han, kunde denne Titel være ham ganske bekvem, naar han 
vilde rejse incognito. 

kraftige nok til at virke højst generende for Anlæget af ethvert 
andet System. 

Og desuden, naar alt kommer til alt, saa er jo da endnu 
ikke selve Systemets Ophavsmand gemt under Jorden men kun i 
Sachsenwalds Skygger — : »Efter den 20de Marts er Hr. de Bis- 
marck altsaa hverken Premierminister, Udenrigsminister eller det 
tyske Riges Kansler; han er slet intet andet end Hr.de Bismarck; 
men det er i Sandhed allerede noget" — pointerer hin franske 
Betragter. Fra den anden Side af Kanalen lyder det: „Selv i 
Friedrichsruhes Skove vedbliver Bismarck at være Tysklands mest 
betydende Personlighed" — og klart Genlyd giver dette Ord fra 
Øst, Sydost og Syd. — Hvad Fyrstens nærmeste Organer angaar, 
fortjæner en Udvikling af Hamb. Nachrichten (18. April) her at 
mindes. Der udvikledes nemlig her, hvor aldeles urigtigt og 
urimeligt det vilde være, om en Statsmand, der i 30 Aar havde 
været Tysklands og Europas ledende Mand og som endnu følte sig 
kraftig, nu skulde undlade at gøre sin Opfattelse af og Indflydelse 
paa Rigets Anliggender gældende ad de Veje, der endnu stod til 
hans Raadighed, nemlig igennem det preussiske Herrehus, igennem 
den tyske Rigsdag og den nationale Presse. — Hvilken Udvikling 
da navnlig blev imødegaaet fra højkonservativ Side, med Paa- 
mindelser om at vise sig som „en tro Vasal", med Advarsler imod 
at lade Tyskland for anden Gang faa en Wall en s tein s Skikkelse 
at se, og med Erindringer om, hvorledes det gik Kro sos, 
da han mistydende Orakelsproget gik over Halys og ganske rigtigt 
fik at se et stort Rige gaa til Grunde — : men det var det, han 
selv havde grundlagt! — : „Le roi me reverra u skal Bismarck selv 
have ytret. Og Muligheden er vel ikke ganske udelukket for, at 
Situationens jærnhaarde Konsekvenser virkelig atter skulde kunne 
lægge Magten i hans Hænder, og Verden paa ny skulde faa at se 
Systemet Bismarck blive iscenesat med realpolitisk Virtuositet efter 
nye Forholds nye Krav. 

Denne Mulighed turde vel imidlertid ligge temmelig fjærnt. 
Saa meget mere, som den Ro, hvormed selve Tysklands Befolk- 
ninger modtog deres Nationalhelts Bortfjærnelse, maa synes for- 
bavsende; og ikke mindst, naar det erindres, hvor højt Ophidselsen 
for et Par Aar siden gik, da „Battenbergerfejden" truede med at 
rokke hans Stilling. Ja i Virkeligheden meget forbavsende; ti 
uundgaaeligt maatte jo dog Tysklands store Mængde nu sige sig 
selv, at hvad enten Rigets Situation var saare kritisk eller den 

ikke var det, var denne Begivenhed af mægtig Nationalbetydning. 
I første Tilfælde var det uforsvarligt at berøve Tyskland den 
største Statsmand, det nogensinde havde besiddet; i sidste Til- 
fælde var det uforsvarligt at yde Riget Skuet af et saa voldsomt 
Brud paa Pieteten imod den Mand, hvem det skyldte* selve sin 
Eksistens. I alle Tilfælde var det et Skridt, der dybt berørte alle 
Forbundslande, Kong Vilhelm II her havde udført i sin Egenskab 
af det tyske Forbunds Præsident. Og var dernæst hans Ret til at 
udføre dette Skridt for egen Regning overhovedet utvivlsom? — 
Den preussiske Forfatning (§ 45) gav ham som Konge af 
Preussen Ret til baade at „udnævne og afskedige" sine preus- 
siske Ministre, altsaa ogsaa Bismarck som preussisk Minister- 
præsident — ligesom den (§ 47) gav ham en lignende Ret lige 
overfor alle andre preussiske Statstjænere. Det tyske Riges For- 
fatning derimod tillagde vel Preusserkongen qua Indehaver af 
„Forbundspræsidiet* Ret til „i fornødent Fald at foranledige (!) 
Rigsembedsmænds Afskedigelse* (Art. 18); men ingen som helst 
formel Ret til at afskedige Rigets ledende Kansler, hvis hele Sær- 
stilling var behandlet i en særlig Artikel (Art. 15). Meget for- 
staaeligt jo i øvrigt; ti „skreven af Bismarck og for Bismarck a , 
som denne Forfatning jo var, havde denne Lovgiver maattet 
vogte sig vel for at lægge denne Ret formelt i Hænderne paa den 
Fyrste, som den Gang stod nærmest til at overtage Rigspræsidiet 
^fter dettes da allerede højt bedagede Indehavers Død. — Men nu 
i Realiteten? Havde Kong Vilhelm da haft en naturlig Ret, 
reelt begrundet i Preussens overmægtige Forbundsstilling? Utvivl- 
somt heller ikke; ti Preussen repræsenterede jo forbundsmæssigt 
næppe en Tredjedel af det tyske Statsforbund. — Beslutningen 
om at afsætte Kejserrigets Grundlægger fra dets Styrelse maatte 
derfor synes baade af formelle og reelle Grunde at burde være 
forberedt, ikke i Lighed med et Statskup i en Forsamling af 
preussiske Generaler men som en Statsakt imellem de tyske For- 
bundsregeringer. — At det nu ganske vist formelt ikke var en 
egentlig Afsættelse men en Bevilling af en Afskedsbegæring, der 
havde foreligget, forandrede jo for saa vidt intet væsentligt heri, 
som det blev noksom konstateret, at Afskeden i Virkeligheden 
havde været en paatvungen og saare ufrivillig 1 ). 



l ) Det bør her erindres, hvor omhyggeligt B. maanedsvis forud for de i 
denne Artikel omhandlede Begivenheder havde holdt Offentligheden 

En Kendsgerning er det jo imidlertid, som anført, at Uroen 
i Nationen ved hans Tilbagetræden fremtraadte overordentligt 
meget svagere end man maatte have ventet. Der er bleven anført 
mange forklarende Grunde hertil. Den afgørende turde vel imidlertid 
være den, at det Spørgsmaal stedse mere havde trykket Sindene 
i Tyskland, hvad der vel skulde blive af Riget, naar den gamle 
Kansler, hvis altid levende Skinsyge over sin Magt ingenlunde var 
aftagen med Aarene og som efterhaanden havde samlet alle Rege- 
ringens Traade i sin Haand, pludseligt faldt fra, og naar da alle 
de ydre og indre Fjender af Riget, hvem hans gigantiske Skikkelse 
havde holdt paa Afstand, mødte frem. Ifølge Naturens Orden 
kunde dette Øjeblik ikke være meget fjærnt, og ønskeligt vilde det 
da unægteligt være, om Forberedelser i Tide kunde være trufne 
til at dække det Vakuum, der da pludseligt maatte opstaa i den 
øverste Ledelse. Men hertil egnede sig aabenbart ikke ilde den 
Episode af forholdsvis Ro, der nu fulgte efter den unge Kejsers 
store Valgkampagne til den første femaarige Rigsdag. Om end 
ikke noget gunstigt Resultat, havde den dog givet Indresituationen 
et beregneligt Holdepunkt, en klækkelig Tids Udskyden af nye 
Valgnederlag og for saa vidt et fast Underlag for de følgende fem 
Aar, og da samtidigt Trippelalliancen gav Ydresituationen en vis 
midlertidig Ro, var der faktisk opnaaet et Slags Pusterum for den 
tyske Rigsstyrelse. Og at dette vilde være det sidste Pusterum, 
der tilbød sig inden de store Afgørelser indtraf, var langt fra 
usandsynligt. Men skulde dette da benyttes til at rekonstruere 
Statsstyrelsesforholdene, maatte det utvivlsomt helst benyttes 
snarest muligt. Og i selve den raske Besluttethed, hvormed 
Kejseren da greb ind trods Bismarcks Modstand, i den Viljes- 
fasthed, han viste ved ikke at skælve for den Jærnkansler, der 
havde bragt hele Europa til at skælve, maatte der uundgaaeligt 



å jour med Krisens Gang. Hvor skarpt han havde markeret Linjen 
imellem sin Stilling i det preussiske Ministerium og i det tyske For- 
bundsraad; hvorledes han havde indgivet sin Demission som Handels- 
minister, dernæst annonceret den som preussisk Ministerpræsident, men 
stadig hævdet sin Rigskanslerpost. — Erindringen herom uddyber For- 
staaelsen af hans Behandling af Afskedsreskriptet — : hans Konstatering 
af Konferencen med Generalerne, Interventionen af Forbundsfyrster og 
hans egen dybe Hanne. I Forstaaelighed vinder da unægteligt ogsaa 
hint Tilraab til ham: WaUensteint 

ligge et betagende Moment, der, uden ganske vist at dræbe Be- 
folkningens Tvivl og Betænkeligheder, dog maatte virke imponerende 
og dæmpende. 

Men om end saaledes Sandsynligheden for atter at faa 
Systemet Bismarck at se administreret af sin berømte Opfinder 
næppe er videre stor, maa det stadigt have sin nærliggende 
Interesse at dvæle ved dette mærkelige Regeringssystem, der, efter 
i saa lange Tider sejerrigt at have holdt sig imod alle Angreb, selv 
nu behersker sine Besejrere. Saa tydeligt ses det jo at beherske 
dem, at Kejseren, idet han selv betræder Kommandobroen som 
„ vagthavende Officer", kun har at signalere (i sit „ Weimar Tele- 
gram*) — : „Kursen er den samme! Fremad! Fuld Damp! 4 * — og 
at hans nye Kansler ved sin Fremtræden for Deputeretkammeret 
kun har at henvise til denne Ordre — : „De har læst Kejserens 
Ord om, at Kursen skal vedblive at være den gamle 4 * med en 
forudskikket Anmærkning om, at han selv endnu ikke har „for- 
maaet at vinde et almindeligt Overblik over sin Virkekreds**. 

Denne determinerede Ordre og denne beskedne Anmærkning 
undlader ikke at vække de Bismarckske Organers tvivlende Grublen 
over Fremtiden. De søger efter „den nye Æras store Tanker 4 *, og 
de spejder, uden at faa Øje paa Kejseren, efter de „store Mænd 4 *, 
efter hine Mænd, „i hvem jo altid nye og heldbringende Ideer 
ifølge deres Væsen maa legemliggøres". Men de søger og spejder 
forgæves; Det, de finder, er uforandret de kendte Veje og de 
kendte Mænd. Kun ét Nyt er saaledes Fremtiden forbeholdt — : 
Systemet Bismarck uden Bismarck, Systemet Bismarck forceret op 
til fuld Dampspænding uden den erfarne Mesters prøvede Indblik 
og — „Overblik 4 *. Alt — udbryde de — , Kansler v. Caprivis 
saa vel som Kejserens Optræden tyder paa, at Udviklingen virkeligt 
stiler i den allerede tidligere forudsagte Retning, nemlig imod 
Programmet: „Sammensmæltningen af en Kabinetsrege- 
ring i Frederik den Stores Aand med Parlamenta- 
rismen". 

Men hvad er Meningen med dette Udbrud? Eugen 
Richters Blad tager det au sérieux og betegner det anførte 
Program som lige saa blottet for Mening som „f. Eks. Programmet: 
En Republik med en Storhertug i Spidsen 4 *. Men Bladets vanlige 
Skarphed svigter det dog noget her ved denne Jævnførelse. Ti en 
Republik med en Storhertug i Spidsen kan dog eksistere ret vel, 
eftersom jo en saadan (den venetianske Republik) faktisk har 

eksisteret over tusende Aar. Men Parlamentarismen med „Frederik 
den Store" i Spidsen vilde aabenbart ikke kunne eksistere et 
enesle^Aar, saa som jo Parlamentarismens Princip er (for at bruge 
den Bismarckske Terminologi) at tildele „de oratoriske Turneringer" 
den afgørende Rolle, hvorimod Principet tor Kongefilosofens 
Kabinetsregering netop var: „Jeg lader dem snakke, hvad de vil 
og gør selv, hvad jeg vil". Disse to Principer forliges jo som Ild 
og Vand, og et Forsøg paa en „Sammensmæltning" af dem vilde 
jo straks, umiddelbart og helt føre ud i det absurde. Den aller- 
eneste Mening med Udsendelsen af dette bevingede Ord har da 
sikkert ogsaa kun været at faa dette skarpt og fyndigt udtrykt. 
Bismarck har fra sin Skyggeverden villet varsko højt om, at 
Ordren: „Kursen er den gamle o. s. v.", udført af Kejseren selv 
som vagthavende Officer, umuligt vil kunne føre til en Udvikling 
af men kun til en ødelæggende Parodi paa det Statsstyre, han 
havde givet Verden at skue og at forbavses over. 

Men hvilken Karakteristik bærer da det originale Stats- 
styre — hvorledes har man at definere dette „System Bismarck", 
som dets Stifter her i selvfølende Tavshed peger hen paa? Ja, 
den hvasse Definition, hvormed han sætter Absurditetens Stempel 
paa Parodien, paa „Systemet: den vagthavende Kejser", lader 
næppe nogen Tvivl om, hvilken Definition han hævder som den 
rette for sit originale System. Ingen Tvivl om, at han forlanger 
dette defineret efter den tilbudte Opskrift som — : Såmmen- 
smæltningen af Diktaturet med Konstitutionalismen. 
Og heller ingen Tvivl om, at han formener, at denne i sig selv 
mærkelige Sammensmæltning adskiller sig fra hin anden, parodiske 
og aldeles umulige derved, at den er denne absolut modsat i et- 
hvert af sine Led. 

Et Diktatur nemlig, ja et strængt til Tider endog et 
tyrannisk Diktatur; men — vel at mærke — et Diktatur, som 
midt under Udfoldelsen af sin autokratiske Styrke netop danner 
Modsætningen til hin fredericianske Kabinetsregering. Ti medens 
jo denne hvilede paa den nys nævnte Maksime: Lad dem sige, 
hvad de vil; jeg gør, hvad jeg vil, saa hviler dette Diktatur paa 
Maksimen: De skal sige, hvad jeg vil, saa gør jeg til Gengæld, 
hvad de siger. 

Og en Konstitutionalisme ganske vist, ja endog en 
yderst nøjeregnende Konstitutionalisme; men — vel at mærke — 

en Konstilutionalisme, som midt under al sin Troskab imod For- 
fatningen til enhver Tid gør aabent og skarpt Front imod „Par- 
lamentarismen«. En Konstitutionalisme nemlig, som atter og atter, 
Aarti efter Aarti nøder de „oratoriske Turneringer* — saa skuffende 
pompøst et Forløb de end undertiden kunne tage — til at ende i 
et Slutningstableau, hvor Flertallet af de turnerendes Faner og 
Lanser sænkes for Rigsstyreren, Kejserdømmets Grundlægger, den 
nationale Enheds Genføder. Hvornæst denne da viser sig som 
den mest konstitutionelle Mand af Verden , altid parat til — sin 
Maksime tro — : „at gøre, hvad de siger". 

Idet Bismarck peger hen paa denne Form for Statsstyrelse 
som paa den for Tiden mest probate, føler han sig aabenbart 
sikker imod Riposten — : Men er da ikke ogsaa „det konstitutio- 
nelle Diktatur« som Begreb den mest eklatante Selvmodsigelse, og 
som Regeringsform en saa absolut Umulighed, at man ingensteds 
vil finde det endog blot nævnt selv i de lærdeste Værker Verden 
over! Ti hans Svar vilde jo være forud givet — : Ikke desto 
mindre har jeg dog med dette System nu i Løbet af et kvart 
Aarhundrede skabt, udviklet og befæstet dette Rige — og hvem 
kan bebrejde enten mit Diktatur Mangel paa Kraft eller min 
Konstitutionalisme Mangel paa ForfatningstroskSb? Selvfølgeligt 
er det ikke nemt at regere med, maaske endog umuligt for enhver 
anden; og lige saa selvfølgeligt kan det saa saa lidt som noget 

andet Diktatur vare i det uendelige. Men hvad har man 

for Tiden at sætte i Stedet — som sagt — da vel ikke Frederik 
den Stores Kabinetsregering i Forbindelse med engelsk Parlamen- 
tarisme! 

Det maa jo nu være Fremtiden , vel endog en ikke Qærn 
Fremtid, forbeholdt at vise, i hvilken Grad Bismarcks Syn paa 
Situationen er for mørkt — at Harmen over hans egen Skæbne 
maa have bidraget til at formørke det, er jo selvfølgeligt — eller 
hvorvidt det maatte kunne lykkes Kejser Vilhelm ved den Viljes- 
kraft, som han har givet saa klart Bevis paa, og ved det Held, 
hvormed han i General Caprivi har fundet en Tjæner, hvis 
Hæderlighed og sunde Dømmekraft erkendes fra alle Sider, at 
bryde nye, uanede Veje. 

Men hvad , Systemet Bismarck" angaar, da vil det utvivl- 
somt altid have sin særegne Interesse, nærmere at betragte den 
helt ejendommelige Form for autokratisk Statsstyrelse, som det 

frembyder, og som lige saa lidt tillader at parallelisere det med en 
Napoleon IH's demokratiske Cæsarisme som med en Frederik II's 
Kabinetsregering. Men Forsøget paa at gennemføre en saadan 
Betragtning, der maa følge Hovedlinjerne af det Bismarckske 
Regimentes indre Forudsætninger og Udvikling, vil nødvendigvis 
kræve en Plads, som ikke kan forventes indrømmet her. 

J. Westrup. 

Man ser jo jævnlig profeteret, at nærmere eller fjærnere 
Generationer af vore Efterkommere ville komme til at leve under 
andre Samfundsformer end de, hvorunder vi leve. Det er muligt; 
jeg skal ikke tillade mig at have nogen Mening derom. Men under 
alle Omstændigheder kan ingen være blind for Tegnene paa, at 
det næste Aarhundrede sandsynligvis i fremtrædende Grad vil blive 
præget af Arbejdernes Interesser. Allerede vor Tid kan, som 
bekendt, rose sig af at have gjort Begyndelsen, ved at sætte 
Arbejderforholdene paa Dagsordenen. Navnlig i de to sidste Aartier 
er saa vel Arbejdsgivernes som Lovgivningsmagtens Opmærksomhed 
bleven henledet paa mange Punkter, hvor der findes en eller anden 
Mislighed at afhjælpe, en eller anden Uret at bøde paa. Og i saa 
Henseende tør Humanitetens Talsmænd ikke slaa sig til Ro; de 
maa vedvarende holde vedkommende vaagne. Det ligger jo 
tilsyneladende i Menneskenaturen, at Sympatien en hel Del lettere 
fremkaldes end holdes vedlige. Uden gentagne Stimuli risikeres, 
at den synker sammen igen. 

Dette er dog kun den ene Side af Sagen. Mon der ikke ogsaa 
skulde være en Del at rette hos Arbejderklassen selv? Derom kan 
der vel næppe være Tvivl. Men i saa Tilfælde bør det, der kan 
trænge til Ændring hos Arbejderne, fremdrages med samme 
Udholdenhed som det, der kan være at ændre ved Arbejder- 
forholdene. Vanskeligheden ved at finde aabne Øren for alt, hvad 
der ikke klinger lifligt, tør ikke afskrække. Særlig maa der 
rettes den Advarsel til Humanitetens Talsmænd, at de ikke skyde 
ud over Maalet, og svække Ansvarsfølelsen hos de brede Lag, 
som de ville hjælpe opad. I Forvejen er Ansvarsfølelsen her 
langtfra saa udtalt, som det kunde ønskes. Om end maaske nok 

de paagældendes Livsforhold kunne have bidraget mere eller mindre 
hertil, vil det i alt Fald ikke være heldigt at se sig blind paa den 
Undskyldning, som lader sig hente herfra. 

Dersom der sættes Kraft ind paa, ad Lovgivningens Vej at 
bøde paa Mislighederne ved Arbejderforholdene, kan der med Rette 
kræves af de mandlige Arbejdere, at de lægge mere Vægt paa 
Fremsynethed i den Periode af deres Liv, hvor de ævne at afse 
noget synderlig af deres Indtægt. 

Ved flere Lejligheder har jeg derfor i dette Tidsskrift 1 ) 
benstillet, at det offentlige kun skulde træde hjælpende til ved 
gifte Arbejderes (ubemidledes) Erhvervelse af en, som Alderdoms- 
forsørgelse fungerende, Livrente. Og det endda kun under Betingelse 
af, at vedkommende Arbejder (ubemidlede) fra sit 20de Aar og 
indtil sit Ægteskab havde gjort aarlige Indskud, mindst af en vis 
Størrelse, i en ham anvist Alderdomsforsørgelsesanstalt. Indtraadte 
han i Ægteskab før det 30te Aar , skulde dog Indskudene ved- 
varende udredes indtil det nævnte Aar. Jeg beder bemærket, 
at dette kun gjaldt de mandlige Arbejdere. Overfor de kvindelige 
Arbejdere mente jeg, at en eventuel Alderdomsforsørgelseslov 
burde stille sig noget anderledes (jfr. de citerede Afhandlinger). 

Denne Tanke om, at der i Ungdommen erlægges visse Ydelser 
— frivillig eller tvungen — af Hensyn til Alderdomsforsørgelsen, 
er ogsaa antydet af andre, baade her hjemme og i Udlandet. 
Man har saaledes givet Anvisning paa Alderen 15—20 Aar, 
18—21 Aar o. s. v. Men en vægtigere Støtte for min Henstilling 
vil dog kunne hentes fra den Omstændighed, at den svenske Arbejder- 
kommission for nylig har anbefalet at slaa ind paa en delvis 
lignende Vej. Den foreslaar nemlig, at aarlige Indskud af en vis 
Størrelse bliver obligatoriske for enhver fra det 20de til det 29de 
Aar inclusive*). 

Maaske jeg da endnu en Gang tør vende tilbage til dette 
Spørgsmaal. Særlig i Betragtning af, at der i den senere Tid er 
fremkommen nogle Oplysninger, som ikke ere uden Interesse i saa 
Henseende. 



*) Oktober- og December-Hæfterne af Aargangen 1888, samt August-Hæftet 

af Aargangen 1889. 
*) Medhjælpen fra det offentlige begrænser Kommissionen imidlertid nærmest 

dertil, at der i de nævnte Aar gøres Indskud for dem, som ikke kunne 

overkomme Udgiften. 

Først maa jeg dog genkalde i Erindringen Motiveringen af 
min Henstilling. Den var med faa Ord følgende. 

Hvor vanskeligt det end mangen Gang — eller rettere som 
Regel — kan være for den gifte Arbejder at faa Indtægten til at 
strække videre end netop til Dækningen af de nødvendigste Ud- 
gifter, saa snart han har Børn eller i alt Fald ud over et Par, stiller 
Sagen sig anderledes for den ugifte. Medens Indtægten er den 
samme for begge, med mindre Kone og Børn have selvstændig 
Fortjæneste, maa de nødvendige Udgifter være ikke lidt større for 
hin end for denne 1 ). De ugifte Arbejdere tør nok anses i Stand 
til at sikre deres Fremtid, uden derfor at maatte leve som Asket. 
Enhver, der kender lidt til de Beløb, som mange af dem anvende 
paa Luksus og Fornøjelser, vil næppe bestride dette. Men dersom 
de ugifte Arbejdere formaa at hjælpe sig selv, naar de vise for- 
nøden Fremsynethed — Køb af en Livrente — , er der ingen Opfor- 
dring for det offentlige til at støtte dem udenfor Fattigvæsenet. 
Ende de her, ligge de, som de have redet. De gifte Arbejdere 
derimod kan der som oftest være god Anledning for det offentlige 
til at støtte ved Erhvervelsen af en Alderdomsforsørgelse. Dog kun 
betingelsesvis. Det maa nemlig vel fastholdes, at Haandens Arbejder 
opnaar forholdsvis tidlig sin normale Arbejdsindtægt; i Alminde- 
lighed vil han allerede ved Begyndelsen af Tyveaarsalderen være 
naaet saa vidt. Vilde det nu være et* overdrevent Forlangende, at 
han udnyttede sin — i Sammenligning med Aandens Arbejder — 
gunstige Stilling i Ungdommen? Efter mit Skøn, paa ingen Maade! 
Arbejderen bør lære at indse, at hans tidlig opnaaede normale 
Arbejdsindtægt forpligter ham til tidlig at drage Omsorg for Frem- 
tiden, i Stedet for at lade hin være en Fristelse til at springe paa 
Hovedet ud i Ægteskabet, uden at have gjort det mindste for at 
sikre sin økonomiske Selvstændighed i Alderdommen. Venter han 
med at gifte sig indtil henimod det 30te Aar, ville de til Erhverv- 



l ) Lad ogsaa være, at Konen selv næppe belaster den gifte Arbejders Budgel 
med større Udgifter end de, som Mangel af egen Husholdning — eller et 
kvindeligt Tyende — medfører for den ugifte, saa have vi i det mindste 
Børnene tilbage. Og om ogsaa Konen og de i Hjemmet værende Børn 
altid havde selvstændig Fortjæneste, hvad langtfra er Tilfælde, vil denne 
dog saa godt som aldrig være i Stand til at dække de af Børnene foraar- 
sagede Udgifter. Rigtigheden af den ovenfor fremsatte Opfattelse har jeg 
for en Sikkerheds Skyld faaet bekræftet ved at konferere med Arbejdere 
selv. 

elsen af en passende Livrente nødvendige aarlige Indskud kunne 
udredes af ham selv fra det 20de til det 30te Aar uden føleligt 
Savn. Senere kunde da det offentlige udrede Indskudene, eller 
træde støttende til paa anden Maade. 

Men har en Udsættelse af Ægteskaberne da ikke nødvendigvis 
en Forøgelse af uægte Fødsler til Følge? I den sidst nævnte af de 
citerede Afhandlinger har jeg, ved Benyttelsen af statistiske Op- 
lysninger fra Størstedelen af de europæiske Lande paa vist, at 
Hyppigheden af uægte Fødsler tilsyneladende ikke staar i nogen 
intim Sammenhæng med Tidspunktet for Indtrædelse i Ægteskab. 
Det vil derfor være unødvendigt at vende tilbage hertil. Naar jeg 
derimod paa det anførte Sted maatte lade staa hen som uafgjort, 
hvor stor Forskel der her i Landet er mellem Arbejderklassen og 
de andre Samfundslag i Henseende til Alderen ved Ægteskabets 
Indgaaelse, saa er denne Lakune nu bleven udfyldt ved Rubins og 
Westergaards interessante Undersøgelse: »Ægteskabsstatistik paa 
Grundlag af den sociale Lagdelingc 

Disse Forf. belære os for Københavns Vedkommende om, 
at medens Vielsesalderen for Ungkarle gennemsnittig er 32,* Aar 
i den mest velstillede Samfundsgruppe, er den gennemsnitlig 27,s 
Aar i Arbejderklassen. I den sidst nævnte Gruppe indtræde altsaa 
Ungkarle, som Helhed betragtet, hen ved 5 Aar tidligere i Ægte- 
skab end i først nævnte Gruppe. Og for Landdistrikternes Vedkom- 
mende (Fyns) viser det sig , at medens Ungkarles gennemsnitlige 
Vielsesalder er blandt Gaardmænd og Husmænd med Jord resp. 32,i 
Aar og 33,5 Aar, er den blandt Tyende og Daglejere resp. 28,7 
Aar og 30,« Aar. Altsaa ogsaa her en Forskel af ikke faa Aar 
(3 å 4) mellem Arbejderklassen og de Samfundsgrupper, hvor vi 
have Maksimum. Resultatet kan ogsaa fremstilles paa en anden 
Maade, som maaske vil være mere instruktiv. I Henhold til en 
af mig anstillet Beregning finder man for København, at medens 
i den mest velstillede Samfundsgruppe knapt en Tolvtedel (8 °/ ) af de 
viede Ungkarle har indgaaet Ægteskab, inden de ere blevne 25 
Aar gamle, gælder dette i Arbejderklassen om over en Tredjedel 
(36o/ ). For de fynske Landdistrikter finder man, at omkring en 
Tiendedel af viede Ungkarle blandt Gaardmænd og Husmænd med 
Jord have giftet sig inden det 25de Aar (resp. 13% og 10°/©), 
medens dette i Tyendeklassen gælder om en fjærdedel (25 °/o) og 
i Daglejerklassen om en Femtedel (19o/ ). 

Disse Tal vise tilstrækkelig tydelig, i hvilket Omfang Arbejd- 

erne give efter for den Fristelse til at gifte sig tidlig, som ligger 
i den tidlig* opnaaede normale Indtægt. 

Men hvad nytter det at dolere over det ubetænksomme heri, 
og paakalde en Forandring; Forholdet bliver dog sandsynligvis 
aldrig anderledes, vil man maaske sige. Og nu den Part, som 
undlader at indtræde i Ægteskab, indtil de ere blevne modne Mænd ! 
Lader der sig selv for deres Vedkommende nogensinde vente en 
saadan Fremsynethed, at synderlig mange af dem skulde fra det 
20de til det 30te Aar frivillig gøre aarlige Indskud af Hensyn til 
deres Alderdomsforsørgelse, om ogsaa det offentlige under denne 
Forudsætning ydede dem Medhjælp til Erhvervelse af en Livrente ved 
det 60de Aar. Man kan — tænker jeg mig vedvarende indvendt — 
.ganske vist indrømme, at den, hvem Fremtiden ikke byder synderlig 
Udsigt til stigende Indtægt, med mindre han naaer frem til en 
selvstændig Stilling, burde kunne indse, at det er en daarlig 
Forberedelsesskole for Ægteskabet, naar han i de unge Aar lader 
sin Fornøjelses- og Luksuskonto helt opsluge den Del af Indtægten, 
som senere, naar han bliver gift, skal strække til for Kone og Børn. 
Men dersom Vedkommende nu ikke vil indse dette, eller i alt Fald 
ikke handle derefter, hvad saa? Nu vel! Skulde det vise sig, at 
Tilbud om Hjælp fra det offentlige efter det 30te Aar ikke kan 
lokke til at gøre Indskud fra det 20de Aar, saa har Lovgivnings- 
magten det jo senere i sin Haand at fremtvinge Indskudene fra det 
20de til det 30te Aar. Føles tvungen Selvhjælp i denne Alder 
som et Tryk, er det fuldt ud vedkommende Arbejders egen Skyld, 
fordi han er bleven Forsørger for en større Familie paa et Tidspunkt, 
hvor han næppe nok burde være gift. Men at der skal tages 
Hensyn hertil, kan ikke med Berettigelse kræves. Lige saa lidt som 
nogen vil falde paa, at to Mænd med samme Indtægt bør sættes i 
forskellig Skat, af Hensyn til at den ene bruger sine Penge paa 
en ufornuftig Maade og derfor kan føle sig trykket af Skatten, den 
anden ikke. 

Lad mig benytte Lejligheden til at gøre en lille Afstikker. 
Disse tidlige Ægteskaber ere sandsynligvis medvirkende til, ftt 
Ægteskabsfrugtbarheden viser sig større i Arbejderklassen end i 
nogen anden Samfundsgruppe. At dette sidste er saa, fremgaar 
nemlig ogsaa af Rubins og Westergaards tidligere omtalte Under- 
søgelse. De fandt for København, at Ægteskabsfrugtbarheden var 
1 /s større i Arbejderklassen end i den Samfundsgruppe, hvor den 
var mindst (Bourgeoisiet paa de knappe Gager). For Landdistrikt- 
Tilskueren. 1890. 60 

ernes Vedkommende tillod Materialet desto værre ikke at undersøge 
det paagældende Forhold. 

Der er formodentlig mange, som ville anse en Opfordring til 
at tøjle Ægteskabsfrugtbarheden for meningsløs. »Menneskene 
have' nu en Gang faaet visse Drifter o. s. v.c Og dog er det umuligt 
at lukke Øjnene for de Farer, som en overdreven Befolknings- 
forøgelse rummer 1 ). Selv fra socialistisk Side kan man finde ind- 
rømmet, at deres ideale Samfund vanskelig vilde komme til at 
danne nogen Undtagelse herfra. Denne Indrømmelse beror vistnok 
heller ikke paa noget Fejlsyn. Hvor meget eller lidt man end tror 
paa den almene Velstand, som forventes skabt under den socia- 
listiske Samfundsordning, turde Resultatet under alle Omstændig- 
heder blive almen Usselhed, dersom de eventuelle Medlemmer ikke 
tog Haand i Hanke med Frugtbarheden. 

For at vende tilbage til Genstanden for disse Bemærkninger, 
saa gik jeg jo ud fra, at Muligheden for — uden Støtte — at kunne 
gøre de til Erhvervelsen af en Livrente nødvendige aarlige Indskud 
var tilstede, dels hos alle mandlige Arbejdere i Ungdommen, dels 
hos de ugift forblivende Arbejdere gennem hele den Periode af 
Livet, hvor Arbejdskraften er usvækket. Men ligesom de forholds- 
vis gunstige Chancer i Ungdommen altfor ofte misbruges til at 
indgaa abnormt tidlige Ægteskaber, saaledes synes ogsaa den Part, 
der forbliver ugift, at vise alt andet end Fremsynethed. I alt 
Fald gælder det om ugifte Mænd overhovedet, at de ende langt 
hyppigere paa Fattigvæsenet end gifte Mænd, skøndt Kampen for 
at opretholde den økonomiske Selvstændighed ubestridelig stiller 
sig lettere for hine end for disse. Dette Faktum fremgaar af den 
Statistik over fuldt forsørgede Fattiglemmer i Sverrig, som tillige- 
med en Række af andre statistiske Undersøgelser fulgte med den 
svenske Kommissions Betænkning over Arbejderforsikring. At 
Forholdet i denne Henseende skulde stille sig væsentlig ander- 
ledes i Danmark, er der ingen som helst Grund til åt antage, 
hvilket dog ikke udelukker det ønskelige i, at en lignende Prøve 
anstilledes ogsaa her i Landet. 

I det Haab, at et Par Talrækker ikke vil virke afskrækkende 
paa Læseren, skal jeg nærmere oplyse det i Sverrig fundne Forhold. 



*) Det kan dog bemærkes, at Børnedødeligheden stiger progressivt — vel 
at mærke, ikke proportionalt — med Børneantallet, hvilket ligeledes er 
paa vist af R. og W. 

For hver af de nedenfor anførte Aldersklasser faa vi, at der 
paa 10000 — resp. ugifte og gifte — Mænd af Befolkningen kom 
følgende Antal fuldt forsørgede mandlige Fattiglemmer (1885): 
25—35 Aar 35—45 45-55 55-65 65—75 over 75 Aar 
Ugifte 57 250 542 932 1440 2750 
Gifte 2 7 23 54 189 670. 

Noget mindre grel bliver Forskellen, naar vi sammenligne 
ugifte Mænd med Enkemænd og fraskilte Mænd. For de to sidste 
Kategorier finde vi nemlig, at der paa 10000 i hver Aldersklasse 
kommer følgende Antal Fattiglemmer: 

25—35 Aar 35—45 45—55 55—65 65—75 over 75 Aar 
Enkemænd og fraskilte 27 57 132 233 530 1370. 

Men ogsaa disse Kvotienter ere dog, som man vil se, be- 
tydelig lavere end de for ugifte fundne. 

Man vil mod denne Sammenstilling maaske indvende, at der 
ikke straks tør drages en for de ugifte Mænd ufordelagtig Slutning 
deraf, at disse langt hyppigere — og i en tidligere Alder — - end 
de gifte Mænd ses at komme paa Fattigvæsenet. Resultatet kunde 
være misvisende. Det er nemlig især blandt ugifte, at man maa 
vente at finde de ulykkelige, der bære paa en eller anden legemlig 
eller sjælelig Abnormitet, som gør uskikket til Arbejde. Fradrages 
disse sidste, var det muligt, at vi fik det omvendte Forhold frem. 

Til at imødegaa denne berettigede Indvending afgiver Materialet 
imidlertid et Middel, som dog mærkelig nok ikke er benyttet af 
Kommissionen selv. Der findes nemlig for hver Aldersklasse Op- 
lysning om Antallet af »aandssvage, sindssyge, vanføre (derunder 
blinde), sygelige,« som forekom blandt de fuldt forsørgede Fattig- 
lemmer. Da det samtidig kan ses, at for alle Aldere tilsammen 
faldt c. 6 /7 af hine ulykkelige paa ugifte, vilde der næppe begaas 
nogen stor Fejl ved den Forudsætning, at det samme gælder om 
hver enkelt Aldersklasse. Men for at være rundhaandet, har jeg 
valgt at gaa ud fra, at alle »Aandssvage o. s. v.« af Mandkøn 
faldt paa de ugifte mandlige Fattiglemmer, og har dernæst ved 
hver Aldersklasse draget Antallet af hine fra Antallet af disse. 
Med dette Fradrag faa vi da, at der paa 10000 ugifte Mænd af 
Befolkningen i de forskellige Aldere kommer følgende Antal ugifte 
mandlige Fattiglemmer: 

25-35 Aar 35-45 45-55 55-65 65—75 over 75 Aar 
Ugifte (korrigeret) 28 146 354 701 1149 2367. 

60* 

Naar Kvotienterne, som paa denne Maade fremkomme for 
ugifte, sammenlignes med Kvotienterne, som blev fundne for gifte 
eller endog for Enkemænd og fraskilte, vil man se, at de først 
nævnte Kvotienter næsten gennemgaaende vedblive at holde sig 
betydelig større end de sidst nævnte. Og dog ere vi gaaede ud 
fra en Forudsætning, ved hvilken de ugifte, som berørt, begunstigedes 
en Del. 

Billedet, som her rullede sig op, vil vistnok vække Læserens 
Forbavselse. Det laa nærmere at have ventet det modsatte af, 
hvad der viste sig. Medens de gifte Mænd, som jo ofte have en 
stor Familie at forsørge, saa godt som ikke komme paa Fattig- 
væsenet før henimod den Periode af Livet, da Arbejdskraften be- 
gynder at svigte (55 — 65 Aar), saa har derimod en ingenlunde 
forsvindende Part af de ugifte Mænd forinden den Tid taget 
deres Tilflugt dertil. I Aldersklassen 45—55 Aar var det saaledes 
Tilfælde med c. 4 % af dem (ukorrigeret 5,4 %). Mindre Vægt 
maa der vistnok lægges paa, at ogsaa efter det 65de Aar er det 
et forholdvis langt større Antal af ugifte end af gifte Mænd, der 
havne paa nævnte Sted. Dette kunde nemlig have sin mulige 
Forklaring deri, at Børnene støtte de gamle Forældres- 
At paapege den sandsynlige Aarsag til Fænomenet, bliver 
dog ikke vanskeligt, naar man samtidig ved, at Dødeligheden 
hos ugifte Mænd er overalt ikke saa lidt større end hos gifte. 
Den Omstændighed, at baade Kirkegaarden og Fattigvæsenet tid- 
ligere stiller sig i Udsigt for de først nævnte end for de sidst 
nævnte, kan næppe skyldes andet end en hyppigere Forekomst af 
et uregelmæssig ført Liv. Men lad der end i den ugifte Stand 
ligge en Fristelse til et saadant Liv , saa vil i alt Fald kun en 
Fatalist falde paa at frikende dem, der bukke under. 

Marts. 

Th. Sørensen. 



*) Hvad der gælder om de relative Tal, gælder endog om de absolute TaL 
I Alderen over 25 Aar var der blandt Fattiglemmer 6311 ugifte Mænd, 
3523 gifte Mænd, 4369 Enkemænd og fraskilte. Med Fradrag af „aands- 
svage o. s. v." blive de respektive Tal: 4658—3355 — 4261. 

Der var en Tid, da Rosenborg Have, eller, som den oprindelig 
hedder, Kongens Have, spillede en større Rolle for Københavns 
beau monde og samlede et mere distingveret Publikum under sine 
store skyggefulde Træer, end nuomstunder. Vandalismen var 
endnu ikke begyndt; det franske Anlæg med sine stive Hækker 
og facjonnerede Takstræer, med Springvandsanlæg og Statuer var 
endnu ikke faldet som et Offer for Tidens militære Lyster; det 
kostbare Orangeri husede endnu en udsøgt Samling Træer og 
Planter og ingen drabelige Livgardister, og selve Haven var et 
yndet Spaserested saa vel for den bedre Verden som for Byens 
„gode og skikkelige Folk" og ikke som nu i særlig Grad Barnestue 
og Tilholdssted for det nærliggende Fattigkvarters tvivlsomme 
Eksistenser. 

I sin Velmagtsperiode var Kongens Have prydet med en 
Mængde plastiske Billedværker af meget forskellig Værd. De fleste 
vare udførte i det let forgængelige Materiale Sandsten og bukkede 
efterhaanden under for Tidens Tand; andre, udførte i det mere 
varige Stof Marmor eller Bronce, flyttedes bort til andre kongelige 
Haver, da Kongens Have ikke længer var fashionable, og Interessen 
for den lidt efter lidt havde tabt sig. Kun faa Kunstværker ere 
blevne staaende som Minder om svundne Dages Herlighed og Glans: 
Herkules og Løven i Marmor af Jean Baratta (Florens 1709) i 
Herkules-Pavillonen, de to Bronceløver ved Broen, der fører over 
Slotsgraven og endelig: Løven og Hesten tæt ved disse, et Arbejde, 
der stammer fra selve Christian den 4des Dage og af Sagnet er 
blevet sat i Forbindelse med en bestemt Begivenhed i denne 
Konges Historie. 

I 1626, medens Kongen opholdt sig i Gluckstadt, kom 

— fortæller Traditionen — en Kanonstøber fra Antwerpen og 
anmodede ham om Arbejde. Kongen, som paa den Tid var saare 
forbitret over Hertugen af Luneburgs Frafald fra den indgaaede 
Alliance i Trediveaarskrigen, viste ham en Afbildning af den bekendte, 
i Kapitolium opstillede Gruppe af en Løve, der sønderriver en Hest 

— hvilken under Pave Paul III (1534 — 49) blev funden i den lille 
Flod Alma (tæt udenfor Rom) — og spurgte ham, om han kunde 
støbe ham en lignende Gruppe i Bronce. Kanonstøberen, der 
tillige prætenderede at være Kunstner, mente, at det turde han 
vel paatage sig, og efter at have indrettet sig en Støbehytte i 
Gluckstadt, støbte han den i Rosenborg Have nu opstillede Gruppe, 
der paa en Orlogsmand bragtes til Hovedstaden. 

Der er nu det interessante ved denne Tradition, at den 
stammer fra ingen ringere end Abraham Kali, hvis „vidunderlige 
Hukommelse var beriget med en saadan Mængde af Partikulariteter 
og Anekdoter til vort Fædrelands politiske og kirkelige, Personal- 
og Literaturhistorie i det forløbne Aarhundrede, med saa mange 
karakteristiske Træk, som ingen Læsning, men kun mundtlig Over- 
levering kunde forskaffe, at man kan sige, at vort Fædrelands 
traditionelle Historie bevaredes i Kalis Hoved og gik i Graven med 
ham.* Som hidrørende fra ham er det naturligt at antage, at 
denne Tradition har verseret i Københavns lærde Kredse, og 
sandsynligvis er det den, Holberg har benyttet i sin Danmarks- 
historie. 

Men det er gaaet her, som saa ofte, naar de virkelige Forhold 
ved en historisk Begivenhed ere glemte. Kun kendte til Bunds 
af nogle enkelte, og uden almindelig udbredte skriftlige Dokumenter 
at leve videre paa, blive de snart Jagne til Indtægt af Sagnet og 
undergaa dets omdannende Virksomhed. Alt forklares af tilfældige 
Omstændigheder, og medens Navne paa Personer og Steder i Reglen 
ere bevarede — ligervis som Rudera af den forlængst sammen- 
styrtede Borg — leger Sagnet med Form og Indhold, forveksler 
post med propter, sammenblander, efter sin dramatiserende Lyst 
og Smag, det væsentlige med det uvæsentlige og rejser en Fantasi- 
bygning, der kun har Materialet fælles med den virkelige, som 
en Gang stod, medens Konstruktionen er vidt forskellig. 

Den Grundvold, hvorpaa Sagnet har opført sin Bygning, 
er først og fremmest den historiske Kendsgerning, at Christian IV 
var højlig forbitret over Hertug Georgs Frafald, sammen med den 

tilfældige Omstændighed, at de to Landes Vaaben, paa en for 
Nationalfølelsen tiltalende Maade, symboliseredes i Gruppens Dyre- 
figurer: den danske Løve, som i ædel Harme sønderriver den 
inferiøre brunsvigske Hest. Og Christian IV har selv været første 
Mand til at fastslaa denne Opfattelse; hvis ikke vi endnu havde 
bevaret en Udgiftspost i Rentemesterregnskaberne af 1617, 
et kortfattet Brev fra Kongen af 6 /io 1618 og en tysk Fyrstes 
Dagbog fra %t Ophold i København i Marts 1623, vilde det staa 
som uomstødeligt, at Hesten og Løven i Rosenborg Have var op- 
stillet som et Minde om Brunsvigerens Troløshed mod Christian IV og 
den Sag, han kæmpede for. Der var rigtignok saa den ejendommelige 
Omstændighed, at Kongen skulde have ladet udføre to Arbejder 
til Minde om denne Begivenhed, hvad der vel i og for sig ikke 
var umuligt, men dog temmelig usandsynligt. Der findes nemlig 
i den kgl. Myntsamling en Medaille, der vitterlig er præget i denne 
Anledning. Og her aabenbarer en af Christian IV 's praktiske 
Egenskaber sig: han var en Mand, som forstod at bruge, hvad 
han havde. Med sin medfødte Sans for det dekorative og 
virkningsfulde faldt det ham saa saare naturligt at give sin Vrede 
overfor Hertug Georg et plastisk Udtryk, og han behøvede ikke 
længe at lede efter Form for sin Uvilje, eftersom han alt 
den Gang havde staaende fuldfærdig den her omtalte Gruppe, 
der levende svarede til hans Stemning overfor Brunsvigeren. 
Det er ganske rigtigt, som den Kali' ske Tradition beretter, en 
Afstøbning efter en Antik, og Originalen, funden i en Flodseng 
udenfor Rom under Pave Paul III 's Regering, staar endnu i Gaarden 
til Konversatorernes Palads paa Kapitolium. Hvorledes Christian IV 
er bleven bekendt med dette Arbejde, er skjult for os; men alt 
i 1617 slutter han Akkord med Peter Husum om Støbningen og 
skriver 6 /io 1618 til Kansleren Christian Friis, at „den meister, 
som gjorde den hest och lowe aff Metall, skall tillhollis att ful- 
ferdige samme arbejd eller ochsaa true hannem med fengsell, 
saaframdt han icke kan setthe borgen/ Peter Husum fik sig et 
snævrere Fængsel end det, Kongen truede med, idet han døde, 
medens Arbejdet stod paa, og det blev „Rothgieteren" Jørgen Wulfs 
Lod at lægge sidste Haand paa Værket og bringe Ciseleringen og 
Afpudsningen til Ende. I 1623, den 5te Marts, fortæller Fyrst 
Christian d. Yngre af Anhalt, at han den Dag har været „insGieszhaus ; 
darinnen schone gegoszene Sachen, sonderlich aber ein L6we, 
der ein Pferd anfallt, im Metall, in Lebensgrdsze." Hvor laa det 

ikke naturligt og lige for at benytte det Motiv, som Gruppen 
frembød, til at varigt Minde om Johann Georgs Forræderi. Og 
saaledes fremstod da Medaljen; paa Forsiden ses Hesten og Løven 
samt AarstalletMDCXXVI, paa Bagsiden følgende kraftige Verslinjer: 

Frustra te opponis fraenande caballe leoni 
Albus eras, rubeus, si modo pergis, eris! 

det er udlagt: 

Omsonst Du, skummende Hest, Dig sætter op imod Løven, 
Hvid') var Din Lød — rød skal, om saa Du fremturer, den vorde! 

De historiske Kendsgerninger synes ikke i særlig Grad at 
stemme overens med den KalPske Tradition. Christian IV 's Akkord 
med Støbemesteren om Gruppens Udførelse ses at ligge 9 Aar 
forud for den Begivenhed, som Kunstværket skulde minde om; 
men i Traditionen genfindes dog i Rudimenter, sammenblandet og 
i Uorden, alt det, som de efterhaanden tilvejebragte Kendsgerninger 
ville vise sig at indeholde, mærkelig nok med Undtagelse af Medaljen, 
der slaar Bro mellem Sagnet og Virkeligheden. — Efter at have 
klaret Forholdet mellem Gruppen og Medaljen søge vi først at 
faa rede paa den Antwerpener Støbemester , som Traditionen 
beretter om. Peter Husums Navn tyder ikke paa nogen udenrigsk 
Oprindelse; men der maa vel dog være en Grund, om end en 
fejlagtig, for Traditionen til at fremhæve, at det netop er en 
Kanonstøber fra Antwerpen. Havde Christian IV da nogen hol- 
landsk Kanonstøber eller Stykkestøber i sin Tjæneste? Det vel ikke; 
men 1643 oprettedes et Stykkestøberi af Albert Baltser Beres og 
hans Svoger Leonhard Maselis, begge Mænd af hollandsk Afstamning. 
Allerede dette er tilstrækkeligt for Sagnets „Slyngplantenatur* at 
fæste sig ved; men vi komme Sagen et Skridt nærmere endnu 
ved at høre, at det netop var i Byen Gluckstadt, at Støberiet 
oprettedes, ti saaledes faa vi atter et Moment fælles for Traditionen 
og Historien. Og nu træffer det sig saa, at vi vide med Bestemthed, 
at der er udført Støbning af større Kunstværker i Gluckstadt, 
f. Eks. den mesterlige Buste af Christian IV* som findes i Avdiens- 
salen paa Rosenborg, hvis Ophavsmand vi des værre endnu ikke 
kende. Men Gruppen i Kongens Have skulde faa mere med 
Gluckstadt at gøre, end blot ifølge Traditionen at være kommen 



*) Det brunsvigske Vaaben er en hvid Hest. 

til Verden der, og her begynder det interessante af Historien, som 
Traditionen ikke kender det alier mindste til. 

I Aaret 1643 fejrede Christian IV 's næstældste Søn, Frederik, 
Ærkebiskop til Bremen og Verden, sit Bilager med Sophie Amalie 
af Brunsvig-Luneborg, Dattér af Hertug Georg. Af Christian IV 's 
egenhændige Breve vide vi, at han allerede af politiske Grunde 
var imod Partiet, der var indledet i 1639. Allerede det, at Ærke- 
bispen indtraadte i Ægtestanden, vilde medføre store Ulæmper. 
„Gifter Her Frederik sig, da er han af med Stiftet, for hvilket jeg 
har haft stor Umage, førend jeg kunde bringe ham det tilveje,* 
skriver Kongen og udtaler sin Frygt for, at det skal komme i 
Katolikernes Hænder, „disse Lande til allerstørste Fare. NB. 

føjer han til — dér i Stiftet er han en regerende Herre og 
sidder i alle Forsamlinger over en hel Hob Fyrster, men kommer 
han fra Stiftet, da er han en afdelt Herre og haver ingen Regering^ 
Hvilket uden Tvivl vil komme ham fremmed for. 4 * Af personlige 
Grunde kunde han heller ikke hilse Forbindelsen mellem sin Søn 
og sin troløse Forbundsfælles Datter med Glæde; men ligesom 
overfor den udvalgte Konges, Prins Christians, Ægteskab med 
Magdalena Sibylle af Saxén, synes han her at have betragtet de 
vedkommende Personers gensidige Følelser som Hovedsagen; 1640 
fandt Forlovelsen Sted i Celle, Bryllupet som ovenfor meddelt 1643 
i Gluckstadt. Og her fandt Christian IV Lejlighed til paa en 
Maade, der staar i fuld Samklang med den ejendommelig spydige 
Stil i saa mange af hans Breve, at sige Brunsvigerne en lille Tak 
for sidst. Han lod til Festens Forherligelse Gruppen med Hesten 
og Løven føre til Gluckstadt og opstille foran Slottet, hvor Bryllupet 
skulde fejres. Der kunde den som en uangribelig Æresbevisning 
i al Uskyldighed minde Brunsvigerne om Kongens Stemning imod 
dem i tidligere Dage; ti enhver, som var fulgt lidt med Tiden, 
maatte vel ved at se paa Gruppen komme til at tænke paa Medaljen 
med dens udtryksfulde Indskrift. 

Men skulde det nu ogsaa hænde, at der var adskillige, 
som ikke ret forstod det udsøgte i Christian IV 's Artighed, og 
som tog den brave Præsts Johan Rists højttravende poetiske Ud- 
gydelse om dens Tilstedeværelse for gode Varer, saa var der dog 
én, som kunde værdsætte Høfligheden efter Fortjæneste, og som 
i hele sit senere Liv viste, at hun ikke var i Stand til at glemme. 
En gammel Krønike beretter, at Bruden, Sophie Amalie, Hertug 
Georgs Datter, senere som Danmarks Dronning bad sin høje Gemal 

om, at bemældte Statue maatte blive transporteret tilbage til 
Hovedstaden igen. Og saaledes skete det da, at Hesten og Løven 
blev opstillet paa det Sted, hvor den ses endnu den Dag i Dag. 
Var det Kunstinteresse, der bragte Dronningen til at fremsætte 
dette Ønske? Var Kunstnydelsen i Stand til at lade hende, der 
var saa stolt af sin Byrd og sit Blod, glemme, at det var hendes 
Hus, der repræsenteredes ved den værgeløse, sprællende Hest? 
Maa vi — efter alt hvad vi kende til Sophie Amalie — ikke 
snarere tænke os, at hun for sig selv har gentaget de Ord, som 
staar at læse paa en af Frederik III 's endnu bevarede Spaserestokke : 
„Chacun a son tour " , da hun lod Gruppen stille op lige overfor 
Christian IV 's Lystslot? Hvilke Tanker har ikke kunnet fylde hendes 
Sind, naar hun stod ved Karnapvinduet i Riddersalen paa Rosen- 
borg! Ti det var vel gaaet ved Festerne her som andensteds, at 
hun var bleven overstraalet og fordunklet af Christian IV 's Yndlings- 
datter Eleonore Christine. Lod Dronningen nu her oppe fra sit 
Blik svæve ud over Slotsgraven og Havens Træer, saa standsede 
det i det fjærne ved Blaataarns kronede Spir, hvor den fangne 
Kongedatter sad med sin Kval og sine Minder. Og nedenunder, 
ved Slottets Fod, stod Hesten og Løven — før et ydmygende Minde, 
nu en Hvæssesten og et skærpende Staal for den hævngerrige 
Kvindes hadefulde Erindring. 

H. C. Bering-Liisberg. 

Hovedstammen af Tjænestefolk paa Landet dannes af Hus- 
mændenes og Indsiddernes Børn. Naar Gaardmandsbørn skal 
tjæne, da sørger Forældrene gærne for, at faa dem anbragt hos 
Familjen, hvor der kan blive baaret lidt over med dem, men da 
det ikke altid kan ske, saa er der bestandig en stor Del af Gaard- 
mændenes Børn, som maa i deres Tjæneste nyde Tyendets alminde- 
lige Kaar. Procentantallet af Gaardmandsafkommet imellem Tyendets 
Hovedmasse er ikke til at angive med noget Krav paa Nøjagtighed; 
det er vel kun fra 5 til 10 pCt. Men dette Procentantal tiltager 
Aar for Aar i samme Forhold som Gaardmændenes Velstand 
aftager. Procenten maa jo ogsaa vokse med den tiltagende Folke- 
mængde. Og denne Omstændighed vil sikkert udøve en gavnlig 
Indflydelse paa Tyendets Levevis og Opførsel. Gaardmændenes 
Børn faar i Almindelighed en bedre Opdragelse end Husmændenes: 
de er mere under Forældrenes Øjne og lever mere sammen med 
dem, de faar en mere levende Æresfølelse, de ser bedre Eksempler 
og lever i det hele under hyggeligere Livsforhold end fattige Folks 
Børn. De Gaardmandsbørn, der tjæner, er endnu saa faa, saa 
der bliver lagt Mærke til dem, og man hører der bliver sagt om 
en Karl eller Pige: »Det er en Gaardmandssøn! Det er en Gaard- 
mandsdatter!« Og naar man siger det, da er Meningen i Grunden: 
»Adel forpligter«. Man venter mere af dette Tyende end af det 
rene Husmandsblod, og man forarges mere naar et saadant bærer 
sig galt ad. Herefter skulde man være berettiget til at slutte, at 
det bedste Tyende vi har her i Landet er Gaardmandsbørnene. 
Om det virkelig passer, tør jeg ikke vove at paastaa med Sikker- 



Digitized by Google 



922 



Om Tjænestefolk af Bondestanden. 



hed. Men saa vil der vist ogsaa findes adskillige Fejl hos nævnte 
Tyende, som Husmandsstammen er fri for, eller da kun har i en 
mildere Grad, blandt andet: Egenraadighed og Forkælelse. 

Husmandsklassen deler man gærne i: de egentlige Hus- 
mænd, de som har Jord til et Par Køer, og Indsidderne, der slet 
ingen Jord har med Undtagelse af en Haveplet; disse sidste bor 
for det meste til Leje, mens de første oftest er Ejere. Hos de 
egentlige Husmænd hersker der en vis Grad af Velstand. Vistnok 
,maa Manden gaa paa Dagleje den meste Tid af Aaret, men Konen 
kan dog blive hjemme ved Hus og Børn, og derfor kan disse faa 
en ret upaaklagelig Opdragelse. Værre staar det til hos Indsid- 
derne, for der er dét ikke alene Manden, men tillige Konen, som 
maa gaa paa Arbejde, naar hun ellers kan faa det, og naar hun 
paa nogen Maade kan undværes i Hjemmet. Naar hun kun har 
et spædt Barn, maa hun jo enten blive ved Huset, eller ogsaa 
tage Barnet med naar hun gaar paa Arbejde. I Høstens Tid ser 
man saa tit saadanne smaa Børn sidde ude paa Agrene, hvor 
Høstfolkene færdes. Men naar Familjen vokser, og det ældste 
Barn bliver 5 — 6 Aar, da er det almindeligt, at Moderen gaar 
næsten hver Dag paa Arbejde og det ældste af Børnene maa da 
styre Huset og være baade Fader og Moder for sine yngre Søskende. 
Man kan let tænke sig saadan en Opdragelse, 

Naar Husmandsklassens Drengebørn bliver 7—8 Aar kommer 
de ud at tjæne som Vogtere, hver Sommer indtil Kvæget kommer 
paa Stald — ja, mange Gange varer denne Sommertjæneste til 
Jul; den kan under Tiden begynde i April. Nu om Stunder 
bliver de smaa Hyrdedrenge behandlede ret godt og ikke ret tit 
mishandlede, men det er kun sjældent at se Husbond eller Mad- 
moder vise nogen Omsorg for dem; de laar Tilhold om at op- 
fylde deres Pligter, men hvad anden Opdragelse de skal have 
bliver overladt til de øvrige Tjænestefolk. Skolegangen bliver 
næsten aldeles forsømt. Kreaturet skal jo passes daglig, og derfor 
kan Gaardmanden ikke være tjænt med at undvære sin Hyrde- 
dreng hveranden Dag; saa betaler han hellere Skolemulkten. Der 
er enkelte Egne i Fyn, hvor Kreaturet græsses frit i indhegnede 
Løkker. Her bruger man ingen Vogtere, og her er det ogsaa 
Skikken, at baade Husmænd og Indsiddere beholder deres Drenge- 
børn hjemme til de bliver konfirmerede. Men da de saa gærne 
tilbringer deres Tid i Lediggang, saa er der nok ikke meget 
vundet ved, at de faar Lov til at blive længer i Hjemmet. De 

faar den Fordel, al de kan passe deres Skole, men saa til Gen- 
gæld er Gadeopdragelsen meget uheldig. 

Saa snart en Husmands- eller Indsiddersøn er konfirmeret, 
maa han straks ud at tjæne fast. Han faar saa aldrig mere stadigt 
Ophold i Hjemmet. Det samme er Tilfældet med Døtrene. Disse 
unge Børn med den mangelfulde Opdragelse skal saa staa paa 
deres egne Ben fra deres 14de Aar af. Men en stor Del af dem 
»staarc heller ikke, ti de falder. 

Naar Gaardmændenes Børn kommer ud at tjæne, da er de 
gærne fuldvoksne. Og naar man saa tager i Betragtning, at de 
indtil denne Tid bestandig har været hos deres Forældre og nydt 
deres Omhu, saa kan man forstaa, at de i Almindelighed har 
langt bedre Forudsætninger til at leve et ordentligt Liv end Hus- 
mandsklassens Børn. 

Det sker en sjælden Gang, at Drengebørn, født i Købstæd- 
erne af fattige Forældre, faa en saa ubetvingelig Lyst til Land- 
livet, at de tager Tjæneste hos Bønder efter deres Konfirmation. 
Disse Købstadbørn taber meget hurtig den Udtale og det Væsen, 
de bragte med sig. Naar der er gaaet et Par Aar ligner de al- 
mindelige Tjænestekarle. 

Husmandsklassens Pigebørn lever i de allerfleste Tilfælde i 
deres Hjem indtil de bliver konfirmerede. Men fra den Tid af er 
de bestandig ude at tjæne. En og anden af dem maa under 
Tiden, paa Grund af »Omstændigheder c, gøre et ufrivilligt Ophold 
i Hjemmet, men det er ikke for deres Dyds Skyld. 

Hist og her i Landet findes visse Egne, hvor der gives en 
Del svenske Tjænestefolk hos Bønder ; særlig findes de i Omegnen 
af København. Ellers holder de sig mest til Herregaarde. Hvad 
Sædelighed og Ædruelighed angaar, da synes de i Almindelighed 
talt at være den ringeste Slags Tjænestefolk, der findes her i Landet. 



Efter at have omtalt de Elementer, hvoraf Tyendeklassen 
bestaar, skal her saa nævnes, hvorledes de optræder og hvorledes 
de blive behandlede: hos Bønder, gammeldags eller nymodens, 
hos Præster, paa Herregaarde og i København. 

Ingen Stæder har Tyendet det saa hjemligt som hos 
gammeldags Bønder. Hvis Karlen, Pigen eller Drengen selv ønsker 
det og er modtagelige for saadan Godhed, da bliver de paa det 
nærmeste behandlede som Børn af Huset. Der bliver holdt til 

Raade med deres Penge, med deres Klæder, med deres Forlystelser; de 
bliver formanet naar det gøres behov, de bliver plejet trofast i Syg- 
domstilfælde, deres Tøj bliver vasket og bødet, kort sagt, de er i Børns 
Sted, hvis der ingen findes i Gaarden, og hvis der er Børn, da har 
Tjænestefolkene det paa lidt nær lige saa godt. De Husbondsfolk, 
der vil omgaas saaledes med deres Tyende, kommer heller ikke 
til at mangle saadanne, som vil føle sig hjemme i Huset. Det er 
betegnende, naar disse Tjænestefolk siger »Ic til Husbond og 
Madmoder, ligesom til deres Forældre, naar de kalder dem Vor 
Fader, Vor Moder, naar de siger »Vorte om alt hvad Husbonds- 
folkene ejer, om det saa er »Vor Sønc og »Vor Datterc Dette 
Forhold, som her er skildret, begynder nu at blive sjældent, dog 
finder man det hist og her i alle Danmarks Egne, men kun paa 
de Strøg, som ligger afsides, langt fra Købstædér og store Herre- 
gaarde. Paa saadanne Steder bliver Tjænestefolkene gamle i 
Gaarde. Har de fundet saadant et Hjem, kommer de sjældent 
derfra, før de skal giftes. Endskøndt dette Forhold er særdeles til- 
talende i moralsk Henseende og er et priseligt Vidnesbyrd om 
Hjærteligheden, som hidtil har været vort Folks Styrke, saa er 
et saadant Forhold dog ogsaa forbundet med saa store Mangler, 
saa man ikke kunde ønske, at det igen blev almindeligt. Den 
Husbonde, som har denne patriarkalske Orden i sin Gaard, vil i 
de fleste andre Tilfælde være bag efter Tiden. Han er rimeligvis 
noget gammeldags i Landvæsenet og er sjælden med i politisk 
eller sociale Spørgsmaal. Og saadan »som Herren er følger ham 
Svendec. Men selv om han er »med paa Tidenc i alt, saa har 
dog intet ungt Menneske godt af at blive paa ét Sted i sin bedste 
Udviklingstid; deraf vil komme altfor stor Ensidighed. Men lad 
saa den unge Karl eller Pige rejse et andet Sted hen, hvor der 
leves lige saa smukt! Ja, det er nemt sagt, men det er svært at 
komme fra saadant et godt Hjem, som man er kommen til at 
elske, og det er lige saa svært at finde et andet af den Slags, ti 
der er just ikke mange af dem. 

Hos unge Gaardmænd, udgaaede fra Folkehøjskole eller 
Landboskole eller fra begge Steder, er gærne meget at lære for 
Tjænestefolk. Her drives jo for det meste det nye Landbrug med 
alt hvad dertil hører, her er man med paa Tidens store Opgaver, 
her bliver fældet Dom over og skelnet imellem de forskellige 
Præster, Lærere og Ungdomsskoler. Kort sagt: her er noget for 
de unge baade at se og høre. Men disse Gaardmænd, som til— 

hører den nye Tid, de forstaar ikke den gamle Tids Hjærtelighed, 
og de har svært ved at komme i et fortroligt, faderligt Forhold 
til deres Folk; det er ligesom dette ikke længer hører Tiden tiL 
Derfor er det sjældent paa saadanne Steder, at Husbond og Mad- 
moder drister sig til at give Tyendet nogen moralsk Vejledning. 
Det raaa blive deres egen Sag! Det er jo voksne Mennesker! Vi 
er ikke deres Forældre eller Formyndere, hedder det. Adskillige 
unge Husbonder er endogsaa saa utidig hensynsfulde, at de ikke 
irettesætter Tyendet, naar det er skødesløst i Opfyldelsen af sine 
Pligter, men hellere lader det rejse. 

I den senere Tid hører man jævnlig Tjænestefolk beklage 
sig over de Husbondsfolk, som man skulde antage var mest frem- 
ragende i religiøs eller politisk Henseende. Disse Husbonder søger 
skriftlig eller mundtlig om »en troende Karl eller Pigec, »en af 
den grundtvigske Livsanskuelsec , »en, som har været paa Folke- 
højskolen, »en som kan være som Medlem af Familjenc, og 
saa videre. Naar nu et Tyende lader sig lokke af disse vel- 
klingende Ord og kommer til at tjæne hos saadanne Fremskridts- 
folk, da vil de ofte finde, at de smukke Ord kun var Teorier uden 
praktisk Anvendelse i Hjemmet. Det er des værre ikke sjældent, 
at unge Gaardmænd, som er ivrige Frihedsmænd i deres offentlige 
Liv, er Tyranner i deres hjemlige Forhold — eller i det mindste 
fuldstændig ligegyldige ved deres Tjænestefolks Ve og Vel, og 
alene ivrige for at faa saa meget Arbejde af dem som mulige 
Tilfælde af denne Slags indtræffe saa tit, at Karle og Piger nu 
ligefrem er mistænksomme imod saadanne fremragende Gaard- 
mænd og er bange for at tage Tjæneste hos dem. 

Den gammeldags Bondeskik førte med sig, at Husbonds- 
folkene altid spiste sammen med deres Tyende. Manden sad for 
Bordenden, Karlfolkene sad ved hans venstre Side, Kvindfolkene 
stod eller sad til højre for ham. Den Stue, hvori de spiste, var 
tillige Dagligstue for alle Husets Folk. Men nu er det saa meget 
almindeligt, at dette Værelse bliver til en »Folkestuec og nærmer 
sig jo derved en Borgestue paa Herregaardene. De allerfleste 
unge Gaardmænd anser sig endnu forpligtede til at spise, i det 
mindste ét Maaltid, sammen med deres Tyende i Folkestuen. Men 
saa er det tit Tilfældet, at denne Stue bliver et Opholdsværelse 
alene for Tyendet, hvor imod Gaardmanden og hans Familje 
holder til i andre Stuer, som er lukkede for Tjænestefolkene. Det 
bedste Samliv mellem Husbond og Tyende er særlig i de lange 

Vinteraftener. Dette Samliv, der kunde bære saa velsignede 
Frugter for begge Parter, blive nu til saa godt som intet, eller 
bliver forvandlet til et tørt og koldt Forretningsforhold. Herved 
bliver Husbondsfolk og Tyende to strængt adskilte, under Tiden 
fjendtlige Partier. Paa disse Steder siger Folkene ikke: Vor Fader, 
Vor Moder eller Vore Børn. 

Endnu værre gaar det til, hvor de unge Gaardfolk har 
Proprietærfornemmelser; det kan træffes enkelte Steder og vil 
rimeligvis blive hyppigere, dersom Forfinelsen skal blive ved at 
tiltage. En saadan Gaardmand vil hverken arbejde eller spise 
sammen med sine Folk, men derimod forlange, gtf de skal tiltale 
ham og hans Kone med »De«. 

EfteFhaanden som Frihedslivet har begyndt at slaa Rod i 
Bondestanden, særlig siden den grundtvigske Oplysning ved Folke- 
højskolen har vundet Terrain, er Herregaardene, de store som de 
smaa, blevne udpegede som moralske Pesthuler med Hensyn til 
Tyendelivet. Og efter hvad vi kan skønne, er der ikke gjort dem 
Uret; vi tør næsten ikke en Gang tale om Undtagelser. 

Da Gaardmændene i den sidste Snes Aar har gjort større 
og større Fordringer med Hensyn til deres Tjænestefolks Moralitet, 
navnlig hvad Ædruelighed angaar, bliver der jo fra deres Side 
vraget flere og flere af Tyendeklassen. Men disse Udskud skal 
dog ogsaa være paa Jorden og derfor samler de sig paa Herre- 
gaardene, hvor man kun gør den Fordring, at Folkene skal arbejde. 
Paa denne Maade kommer Hovedstyrken af Tyendet paa de store 
Gaarde til at bestaa af fordrukne, løsagtige eller uregerlige Per- 
soner, som uden Paatale eller Indskrænkning fra Herskabets Side 
lever deres udsvævende Liv. Folkene paa Herregaarden danner 
«n lille Verden for sig selv, men en forfærdelig og fordærvelig 
Verden, hvis Borgestuer og Karlekamre er »Røverhuler« og Pige- 
kamrene Bordeller. Mange Herremænd og Forpagtere er meget 
ulykkelige over dette ugudelige Levnet i deres Hjem. Man hører 
undertiden, at saadanne gode Mennesker gør Forsøg paa at hid- 
føre en Forbedring ved at holde stræng Husorden eller ved at 
udvælge ordentlige Tjænestefolk, naar de skal skifte, men deres 
Bestræbelser har næsten aldeles været uden Frugt. 

En Forpagter af en større Herregaard gjorde mig en Gang 
dette Forslag: »Hvis De vil skaffe mig en hel Besætning af Høj- 
skolefolk, Karle og Piger, da vil jeg skille mig af med dem jeg 
har til første Faredag.« Da Forpagteren var en agtværdig Mand, 

lovede jeg at gøre, hvad jeg kunde. Jeg fik hvervet en halv 
Snes af mine Elever til at være Karle paa Gaarden, men da jeg 
skulde have Piger, kunde jeg ikke faa en eneste til at være 
Malkepige. Og da jeg ikke ønskede, at mine Karle skulde tjæne 
sammen med almindelige Malkepiger, saa gik det hele i Staa. — 
En Herremand i Nærheden af Højskolen har gjort mig et lignende 
Forslag, men det kunde heller ikke føre til noget. 

Hvad der vilde være det bedste til at modarbejde det 
usunde Liv paa de store Gaarde, var om Herremanden, hans 
Familje og Forvalter, kunde være hos Folkene i deres Fritid, 
holde Selskab med dem og vinde deres Fortrolighed. Men dette 
har jo sine store Vanskeligheder og hvem har vel Mod til at gøre 
Forsøget? 

Saadan som det nu gaar paa de fleste Herregaarde, danner 
Herskabet med Forvalter og Jomfru ogsaa en Verden for sig selv. 
Den er strængt adskilt fra Folkenes Verden. Og man kan des 
værre ikke altid paastaa, at den store Verden giver den lille et 
lysende Eksempel. Herskabet og^ deres nærmeste bestræber sig 
for at holde Folkene underdanige og at faa saa megen Fordel ud 
af dem som mulig. Folkene søger at faa saa lidt Arbejde og saa 
megen Fritid som mulig; de gør sig ikke mindste Samvittighed 
af at drive baade hele og halve Dage, naar bare de kan slippe 
vel fra det. Derimod behandler selv de daarligste Herregaardsfolk 
næsten altid Kreaturet samvittighedsfuldt. 

Gaardmandssønner træffer man næsten aldrig som Tjæneste- 
karle paa Herregaarde; de holder sig for gode dertil. Derimod 
er det ikke saa sjældent, at de kommer der som en Slags Lær- 
linge. De har det saa lidt bedre end Tjænestekarle, de faar deres 
eget Kammer og spiser for sig selv. Gaardmandsdøtre kommer 
der maaske endnu hyppigere for at lære Kogekunsten. Men det 
Landvæsen og den Kogekunst eller Husholdning, som de der 
lærer, har de ikke megen Gavn af i deres fremtidige Stilling. 
Derimod kan de let lære nogle andre Ting, som de helst maatte 
være fri for. At være Stuepige paa en Herregaard, at være Kusk 
eller Tjæner, er Stillinger, som eftertragtes temmelig hyppig, ogsaa 
•af Gaardmandsbørn. Der kommer hvert Aar mange ufordærvede 
unge Mennesker i Tjæneste paa Herregaardene, men der er des 
værre kun saare faa, der kommer ufordærvede derfra, det er 
næsten lige saa umuligt som »at gaa igennem Helvede ubrændtc 

Tilskueren. 1890. 61 

Præster, Lærere, Læger og andre Familjer udenfor Bonde- 
standen har, naar de bor paa Landet, gærne gode Tjænestefolk, 
da de ikke taaler nogen Udskejelser. Men Folkene har det dog 
ikke ret godt paa saadanne Steder, hvor de næsten altid er ude- 
lukket fra Familjens Kreds; de føler sig hjemløse i deres Fritid og 
er næsten nødt til at gaa i Byen for at faa Tiden til at gaa. En 
Del Højskoleforstandere og enkelte. Fri- og Valgmenighedspræster 
lever nu sammen med deres Tjænestefolk og er glade derover. 
Kunde det blot blive almindeligt i lignende Forhold! 

Mangfoldige Præster, som har forpagtet deres Jorder bort, 
maa alligevel holde en Karl til at køre og til at passe den store 
Have. » Denne Slags Præstekarle er berygtede for at være ual- 
mindelig dovne. Ikke mange Gaardmænd vilde fæste saadan en 
Karl. Men denne skulde ogsaa nok vogte sig for at tjæne Bønder, 
da han er vant til den magelige Præstegaardstjæneste. Paa denne 
Egn (Sydfyn) siger man altid om et dovent Menneske: »Han slaas 
med Præstens Dreng«. Udtrykket er vistnok gammelt fra den 
Tid, hvor enhver Tjænestekarl blev kaldt Dreng, saaledes som det 
bruges endnu paa Bornholm, i Sverig og Norge. * »Præstens Dreng« 
bruges altsaa som Sindbillede paa Dovenskab. Karlepladser hos 
Præster og andre lignende Familjer er meget efterspurgte af 
svagelige eller magelige Personer. Men for en Bondekarl, der 
hele sin Tid skal forsørge sig ved sine Hænders Gerning, er saa- 
danne Pladser ikke gode: Karlene sætter deres Arbejdsdygtighed 
til, og den er deres eneste Kapital. 

En stor Mængde Tjænestefolk af begge Køn bliver hvert 
Aar optaget af København og andre Købstæder. Naar Vingerne 
vokser hos de unge, faar de jo en naturlig Trang til at flyve ud 
af Reden, og de søger da gærne til de Steder, hvor Livet er 
mere broget og spillende. Den større Løn, som gives, er jo ogsaa 
nok fristende for de fleste, men Hovedaarsagen til Ungdommens 
Udvandring til Købstæderne er Trangen til at faa ny Indtryk og 
ny Anvendelse af deres Kræfter. Der er jo ogsaa enkelte, som 
ved store Gaver og særlig ved stor Udholdenhed er kommen i 
ansete Stillinger, men det er kun Tilfældet med en lille Brøk- 
procent af den hele Masse. Den store Rest ender som fattige 
Daglejere i Købstæderne; kun faa vender tilbage til Landet. Mange 
af Mandfolkene bliver fordrukne og afslutter deres Liv paa Fattig- 
anstalterne, mange Kvinder ender i Prostitutionen. Kun yderst 
faa Personer opnaar i Købstæderne en Stilling, der er fri for 

Næringssorg. Og skal de leve i Fattigdom i al deres Tid, da maa 
de dog langt hellere leve paa Landet, ti for alle »Smaamænd** 
gælder det: Fattigdom paa Landet er Velstand i Sammenligning 
med Fattigdom i Købstæderne. 

Tjænestefolkenes Liv i Købstæderne er i Almindelighed 
moralsk nedbrydende, og jo større Byerne er, jo værre er det. 
Den Støtte, som ingen unge Mennesker kan undvære, erFamilje- 
livet. Alle Vegne paa Landet og i Staden, hvor de unge er af- 
skaarne derfra, er de udsat for at blive ødelagte, legemligt, aande- 
ligt eller i begge Henseender. Jo mere det unge Tyende kan faa 
Del i Familjens Samliv, jo mere er det sikret mod Ungdommens 
Fristelser. Men i Købstæderne er Tyendet næsten alle Vegne over- 
ladt til sig selv. Naar en Tjænestekarl er færdig med hvad han 
skal bestille, da kan han ikke udholde at sidde paa sit lille, 
uhyggelige Kammer. Han maa da hen paa et Værtshus eller paa 
en Forlystelsesanstalt, hvor han kan samles med ligestillede Kamme- 
rater, og hvor han kan forslaa Tiden. 

En enlig Pige kan heller ikke sidde forladt af alle i Huset 
paa sit usle Hummer. Kan hun ikke komme i Byen, hvad hun 
helst vil, saa kan hun nok faa Besøg paa sit Kammer eller i sit 
Køkken af en Soldat eller en Tjænestekarl, altsaa unge Menne- 
sker, der er stængt ude fra Huslivet, lige saa vel som hun. Nu 
vel, saa improviserer de et Slags Familjeliv, disse Mennesker, som 
mange Gange af deres fine Herskaber kun bliver betragtede som 
et Slags uundværlige Lastdyr! Afdøde Dr. Viborg, som var 
Sognepræst i Slagelse, fortalte mig en Gang, da vi talte om 
Tjænestefolks Stilling: »Her i Byen har hver eneste Tjænestekarl 
sin Kæreste, det vil sige: en Pige, som han stadig har kønslig 
Omgang med, ligesom en Mand med sin Kone.« 

Naar en af Parterne forlader Byen, da er rimeligvis For- 
bindelsen hævet, hvorefter en ny bliver indgaaet. Det sker ikke 
ret tit, at saadant et Samliv fører til Ægteskab. 

Lignende Kæresterier er særdeles hyppige i København, 
hvor Soldater og Tjænestekarle holder saadanne »Madkærester«. 
Det er vel de bedste af saadanne Forbindelser, der ender med 
»polske Ægteskaber«, hvoraf der jo findes en Masse i København. 
Men de ringeste af saadanne Kæresterier, de som udelukkende 
har dyrisk Velvære og Vellyst til Hensigt, er ikke meget bedre 
end de som drives i offentlige Huse. 

61* 

Ingen unge Mennesker kan opholde sig længe i Køb- 
stæderne eller i København uden at deres sædelige Følelser i det 
mindste bliver smittet af den raadne og løse Moral, som der 
prækes og efterleves. Men det sker jo da alligevel ikke sjælden, 
at unge Tjænestefolk indgaar alvorlige Kærlighedsforbindelser, 
som fører til ordentlige Ægteskaber. 

Vi antog i det foregaaende, at Ungdommens Lyst til at 
rejse til Købstæderne havde sin Hovedaarsag i dens naturlige 
Trang til at prøve og øve sine Kræfter i det fjærne ubekendte, 
men en anden Aarsag dertil maa heller ikke dølges, og den er 
Lysten til den tomme Finhed og Fornemhed, som især i vore 
Dagé betager Ungdommen paa Landet. Et andet Udslag af disse 
Storhedsnykker er, at en Mængde unge Mennesker søger bort fra 
Bondearbejdet. De vil saa være Studenter, Seminarister, Dyr- 
læger, Jurister, Avlsforvaltere , Mejerister, Drænmestre, Jærnbane- 
eller Politibetjænte, alt muligt, kun ikke Bønderkarle. Og Pigerne 
vil være Selskabsdamer, Husjomfruer, Diakonisser, Mejersker, Sy- 
piger — alt muligt, saa nær som Bønderpiger. Denne Bestræbelse 
tiltager Aar for Aar, og en Følge heraf, som allerede er indtraadt, 
er Mangelen paa Tjænestefolk hos Bønderne, hvilken paa visse 
Egne er følelig. I Forbindelse hermed staar saa en Over- 
fyldelse i flere af de nævnte Fag, f. Eks. i Lærerfaget, Land- 
væsens- og Mejerifagene. Naar et ungt Menneske ikke kan faa 
Plads i sit Fag, da er der jo en sund og naturlig Udvej, den at 
tage fat paa Bondearbejdet igen. Men dette anser de unge for at 
være en stor Skam, saa gaar de hellere og driver i deres Hjem, 
om de har noget, og tilbringer Tiden med at søge alle mulige 
Pladser; eller ogsaa de rejser til Amerika, uden at tænke paa, at 
der ovre hedder det mere end noget andet Sted: arbejd eller 
sult! Jeg har kendt en stor Skare unge Mennesker, som ikke har 
kunnet faa Pladser i det Fag, de havde lært, men af alle dem 
véd jeg bare en eneste, som har givet sig til Bondearbejde igen. 

Udvendigt Arbejde i Marken eller i Udhusene er meget 
foragtet af Tjænestepiger paa Landet, men Malkning fremfor 
noget andet. Pigerne anfører forskellige Aarsager, hvorfor de ikke 
vil malke: Det er saa urenligt, dette Arbejde; deres Helbred kan 
ikke taale det o. s. v., men den egentlige Aarsag turde være den, 
at det ikke er fornemt nok. Og selv om en Pige kun skulde 
malke en eneste Ko, kunde dog Folk med en vis Grund kalde 

hende Malkepige. Men dette Navn, der minder om Herregaardenes 
»Malkekomtesser«, er det værste, der kan tænkes. 

Her paa Højskolen, hvorfra mange unge Mennesker bliver 
fæstede bort, er der særdeles stor Efterspørgsel efter Arbejdskarle 
og »udvendige Piger c , saaledes at der er 10 eller 15 Tilbud til 
hver af de faa, som vil modtage en saadan Plads. 

Den Fejl, som hersker i alle Lande og maaske mest i Dan- 
mark, at Folk, især de unge, vil gælde for mere end de er, 
mærker man naturligvis ogsaa, hos Tjænestefolkene. Naar Stu- 
denter gærrie vil anses for Junkere, naar Seminarister helst vil 
anses for Studenter, naar Gaardmandssønner stræber efter For- 
valter-Fagter og -Dragter, saa er det ikke saa underligt, at Tjæneste- 
karle og Piger vil efterligne Gaardmandsbørn og »ikke stikke op 
for demc Men Kappestriden, som jo kun føres fra Tjæneste- 
folkenes Side, gaar kun ud paa at være klædt lige saa flot og 
moderne som Gaardmandens Børn; ja om de kunde overgaa dem, 
vilde de vel helst. 

Tjænestefolkene sætter ogsaa i Almindelighed dette Ønske 
igennem. Ser man nemlig en stor Skare unge Mennesker af 
Bondestanden, da er det helt umuligt, efter Klædedragten alene, 
at opgive hvilke af dem, der hører til Tyendeklassen og hvilke til 
»Sønner og Døtre«. Men naar Tyendet indlader sig paa denne 
Kappestrid, da sluger deres fine Udstyr hele Lønnen, saa at de, 
naar de en Gang tænker at sætte Bo, ikke har mer end Klæderne 
til Kroppen. Om de vilde sætte Tæring efter Næring, da kunde 
en Tjænestekarl i sit 30te Aar have sparet 1 — 2000 Kr. sammen 
og en Pige kunde i samme Alder eller før have samlet sig et 
godt Udstyr. Man hører det en Gang imellem, men det er kun 
sjældent. 

I København, hvor der gives større Løn, gives ogsaa større 
Fristelser til at klatte Pengene hen. En Tjænestekarl kan let 
have en Nettoindtægt af 400 Kr., mens den almindelige Karleløn 
paa Landet er 200 Kr. aarlig og alt frit. Men flere Købstads- 
karle, som har levet et ordentligt Liv, har forsikret mig, at der 
er lige saa meget Forslag i 200 Kr. paa Landet, som i 400 Kr. i 
København. Skillingen sniger sig bort, uden at man véd af det 
Den Skik, som nu er brugelig blandt Købstadskarle , at de ikke 
kan sige Goddag til hverandre uden ved en halv Bajer, lister 
grumme mange Penge af Lommen paa dem. Og naar de skal ud 
og more sig en Aften imellem og har den uundgaaelige Kæreste 

med, da springer der let fra 2 til 4 Kr. Men saadan en Tur 
nedværdiger dem dog ikke, som naar de besøger Bordellerne. 
Mange Karle fra Landet holder sig dog for gode til at komme der. 

Naar jeg nu spørger en ordentlig Karl: Hvorfor vil du 
vedblive at være i Købstaden, naar du ikke kan samle flere Penge 
end paa Landet? Holder du da saa meget af Livet der? Da vil 
han i de fleste Tilfælde svare: »Nej, det er ikke af Lyst, jeg bliver 
i Købstaden, men her er dog lidt Udsigt til at faa fat i noget, til 
at faa noget fast. Paa Landet kan jeg jo aldrig vente at blive 
andet end Indsidder og Daglejer.« 

Dersom man kender en Indsidders Kaar: at han hele sit Liv 
skal tjæne og arbejde for andre, at han med sine to Hænder 
skal forsørge Kone og Børn, da kan man virkelig ikke undres 
over den feberagtige Jagt, der er efter at faa »noget fast«. En 
Bestilling som Drager ved Jærnbanen søges gærne af 400 Per- 
soner, en Banevogterplads af 800. Og en lignende Rift er der 
om Pladser som Portner, Bud, Opsynsmænd eller andre lignende; 
bare det er fast. Men Fastheden er ikke bedre end et halvt Aars 
Opsigelse, eller maaske endnu kortere Varsel. 

En stor Mængde fattige Landsbybørn vælger sig nu en 
Livsstilling, som synes at være mere fornuftig og solid, idet de 
lærer et Haandværk og nedsætter sig paa Landet. Disse Land- 
haandværkere bliver nu sjældent velhavende, men det er lige saa 
sjældent, at de lider Nød; de har næsten alle et jævnt tarveligt 
Udkomme. Her i Fyn er det vist mest almindeligt, men herfra 
bliver ogsaa baade Sjælland og Jylland forsynede med de Haand- 
værkere, som de ikke har nok af, især Murere. 

Det er en af Fattigdommens største Forbandelser, at For- 
ældrene ikke er i Stand til at give Børnene en god Opdragelse, 
selv om de forstaar hvad dertil hører. En Arbejdsmand er aldrig 
hjemme uden om Søndagen, og da har han saa mange Smaa- 
arbejder, saa han kan end ikke ofre den Dag paa sine Børn. 
Konen maa ogsaa tit være paa Arbejde. Men altfor ofte er det 
Tilfældet, at Forældre selv mangler de moralske Betingelser for at 
kunne opdrage deres Børn vel. Ikke sjældent mangler de tillige 
de tarveligste Skolekundskaber, og Moderen kan undertiden ikke 
lære sine Døtre de almindeligste Kvindesysler, f. Eks. Madlavning 
og Haandgerning. En stor Mængde Tyende udgaar fra saadanne 
Hjem. Naar Gaardmandsbørnene nu slutter sig sammen i Danse- 
gilder og anden selskabelig Omgang og udelukker Tjænestefolk 

derfra, da har de en vis Ret dertil: »Vi kan ligefrem ikke være 
bekendt at have Tjænestefolkene med i vort Lage, siger de. Men 
da Tyendet ikke kan eller vil se Grunden til at de skal skydes 
fra, saa bliver de bitre og misundelige. De bruger saa denne 
Udelukkelse til Paaskud for deres Udsvævelser, idet de siger: 
»Hvorfor skulde vi vel holde os ordentlige? Der er jo ingen, som 
regner os for noget alligevel.« 

Da vi nu ikke tror paa »moralsk fordærvede unge Menne- 
sker« og endnu mindre paa »moralsk fordærvede Børn«, saa kan 
vi ikke skønne andet, end at der maa kunne gøres noget for at 
redde den Ungdom, som er kommet paa vilde Veje. Men det 
meste, for ikke at sige det eneste, maa Husbondsfamiljen gøre. 
Dersom en Gaardmandsfamilje tager kærlig og deltagende imod et 
Tyende og virkelig gør sit Hus til et Hjem, da vil det, om det 
end kommer med Vildskab og Unoder, meget snart forandre sin 
Natur og »synge med de Fugle, det er iblandt«. De allerfleste 
unge, som er kommet paa Afveje, er i deres ensomme Timer 
meget bedrøvede derover. De vilde gærne leve et bedre Liv, men 
da de ikke selv finder Kraft dertil, saa tager de med Glæde imod 
den hjælpende, kærlige Haand, som bliver rakt dem. Den Hus- 
bondsfamilje, som har hjulpet saadan et stakkels, druknefærdigt 
Menneske paa det tørre, vil ikke komme til at fortryde det; ti 
den har af en Lejesvend skabt en uegennyttig Ven, der ikke giver 
Familjens Børn noget efter i Troskab og Taknemlighed. Mange 
unge Mennesker af begge Køn er blevne frelste ved at blive op- 
tagne i gode Hjem, men langt flere maa endnu gaa hjemløse om, 
fordi ingen Husbond vil aabne sit Hjærte tillige med sin Dør 
for dem. 

Hvor det dog var en herlig Gerning for en Gaardmands- 
familje at frelse en saadan forladt! Hvad der skulde ofres vilde 
dog kun blive lidt imod saadan en Glæde. 

Hvad her er anført, maa ikke forstaas saaledes, som at 
hele vor Tyendeklasse, der stammer fra Husmænd og Indsiddere, 
skulde, alle som én, have slemme moralske Skavanker. Vel kan 
det befrygtes, at den overvejende Del har det paa den Maade, 
efter den ugunstige Opdragelses- og Udviklingsmaade, som her er 
skildret, men hos en stor Del har gode Følelser, maaske frem- 
kaldt ved gode Eksempler, taget Magten. Mange Tjænestefolk af 
den nævnte Klasse ofrer et halvt Aars Løn og mere til for at 
komme paa en Folkehøjskole og i deres Opførsel under og efter 

Skoletiden staar de paa ingen Maade tilbage for Gaardmænd- 
enes Børn. 

Der gives endog flere Eksempler paa, at Børn, som er ud- 
gaaede fra daarlige Hjem og som i deres Opvækst har tjænt paa 
daarlige Pladser (dog ikke Herregaarde), alligevel har levet et 
smukt Liv. De maa saa være dannede af et ædelt Malm, der 
kan være i Smuds uden at tage Skade. 

Efter hvad man kan skønne, kan Lovgivningen ikke udrette 
synderlig mere for Tyendet, end hvad den har gjort ved den 
sidste Tyendelov. Dog en Ting burde forandres, og det er Tyen- 
dets Pligt til at føre Skudsmaalsbøger. Det er en skammelig 
Rest af Stavnsbaandet , der endnu hviler paa Bondestanden og 
paa den alene. Kan man tænke sig nogen fornuftig Grund til, at 
Bøndernes Børn, men ingen andre, skal staa under Politiets spe- 
cielle Opsyn saaledes, at de hver Gang de forlader et Sogn og 
kommer til et andet, skal mælde Af- og Tilgang til Øvrigheden? 
Hvis det er nødvendigt at kontrollere unge Mennesker af Bonde- 
standen saaledes, da rnaa det være lige saa nødvendigt med Folk 
udenfor Bondestanden. Men konfirmerede Børn af Herremænd, 
Præster, Læger, Lærere og Haandværkere, de kan rejse hvorhen 
de vil uden nogen Skudsmaalsbog og uden nogen som helst An- 
mældelse i den Anledning. Denne Ulighed i Loven passer meget 
daarligt i et Land, som skal kaldes frit, og den er vel skikket til 
at opvække Misfornøjelse og til at gøre Kløften dybere mellem de 
»fine og de grove«. Gaardmandsbørn , som ikke tjæner, mærker 
ganske vist ikke stort til denne Skudsmaalsplage, men for alt 
Tyende er den desto mere følelig. 

Fattige Folk paa Landet kender i øvrigt ikke stort til Lov 
og Ret. Denne mangelfulde Kundskab søger de da at udfylde 
ved selvlavede Lovbestemmelser. Nogle af disse har vel sin 
Grund i gammel Tradition, andre Paragrafer er nok komne frem 
ved den Tanke, at saadanne Bestemmelser burde Loven indeholde. 
Hvad Tyendet angaar, da skal her anføres nogle hjemmegjorte 
Lovbestemmelser, som de fleste tror paa, indtil de ved en mulig 
retslig Afgørelse bliver sørgelig skuffede: 

Det egentlig forbindende ved Indgaaelse af Tyendeforhold er 
Fæstepenge. Naar Husbonden ingen Fæstepenge giver, da er 
Tyendet ikke forpligtet til at møde i hans Tjæneste. Naar et 
Tyende har fæstet sig bort og modtaget Fæstepenge, da kan det 
ved at give disse tilbage blive fri for at møde i Tjænesten. Er 

Tyendet fæstet for et Aar, f. Eks. fra November til November, da 
kan det, om det lyster, sige op til Februar og rejse til Maj. 

Husbonder har nemlig ikke Ret til at fæste deres Folk paa 
et helt Aar. 

Tyendet har Ret til: 

1) at komme til Marked to Gange om Aaret; 

2) at være fri for Arbejde hver Søndag. Vil Husbonden allige- 
vel forlange Arbejde af dem, da maa de ikke nægte det, 
men saa skal de have Dagløn; 

3) at faa indtil 3 Søgnedage fri til at gaa bort for at søge 
Tjæneste; 

4) at blive ved det Arbejde til hvilket det er fæstet. Naar der 
f. Eks. skal renses Brønde, selv om der ikke er mindste Fare 
derved, nægter Karlene det tit. En sagde ved en saadan 
Lejlighed: »A æ ett stæj te a go i e Jowrdc. 

5) at holde op med Arbejdet naar Solen er gaaet ned; 

6) at nægte Madmoderen Lydighed i Husbondens Fraværelse. 

Et Tyende anser sig forpligtet til, naar Faredagen kommer, 
at blive i sin gamle Tjæneste til Middag, skøndt Tjænesten maa 
anses at være ophørt Kl. 12 Midnat forinden. Tyendet behøver 
ikke at møde i sin ny Tjæneste, før det med sit Tøj er afhentet 
af sin ny Husbonds Køretøj. 

Tyendet, som er fæstet paa et Aar, har ingen Ret til at 
fordre sin Løn før Aaret er ude. 

Angaaende Tjænestefolkenes indbyrdes Forhold, da findes 
der følgende Bestemmelser imellem dem: 

Naar et Tyende rejser fra sin Plads, skal det give »Afgang« 
til dem, som bliver tilbage. »Afgang« bestaar i et Traktement 
med Brændevin, Punsch eller bajersk 01, naar det er en Karl, 
derimod med Vin eller Chocolade, naar det er en Pige. Af det 
ny Tyende bliver fordret »Igang« , der bestaar i et lignende 
lille Gilde. 

Naar en Knøs første Gang er med til et Karlearbejde , da 
maa han give »Hønseøl«, det er, han maa spendere 01 eller 
Brændevin paa sine Kammerater. Samme Afgift bliver opkrævet, 
naar en ny Karl første Gang er med i et offentligt Arbejde, 
f. Eks. Snekastning eller Vejarbejde. Enhver véd nok, at al denne 
»Given ud« ingen juridisk Forpligtelse er, men den som vægrer 
sig derved, bliver dog ilde set og omtalt. 

Hvad her er anført, er fremgaaet af en levende Interesse 
for og varm Deltagelse i Tyendeklassens Kaar. Det er støttet 
paa en halvtredsindstyveaarig Erfaring, dels fra min tidligere 
Stilling som Landsbyskolelærer og fra min nuværende Stilling som 
Højskolelærer. Men alt i alt er det dog kun i Hovedsagen en 
Enkeltmands Dom, der jo altid er udsat for at blive ensidig. Jeg 
kan kun forsikre, at hvad jeg har nedskrevet, er saadan som jeg 
har set det, og jeg véd ikke bedre, end at det er med milde 
Øjne jeg har set paa den tjænende Klasse. 

Anton Nielsen. 

Livserindringer, efterladte af Gehejmekonferensraad C.E.Bardenfleth. Udg. af 
hans Familje ved Kommandør J. Bardenfleth. København 1890. (C.A.Reitzel). 



Da man gennem Notitser i Bladene først erfarede, at 
Gehejmeraad Bardenfleths Livserindringer vilde blive offent- 
liggjorte, ventede de, der beskæftige sig med vor nyeste Hi- 
storie, sig almindeligt, at disse Optegnelser vilde blive et historisk 
Kildeskrift af første Rang og navnlig kaste nyt Lys over de 
Begivenheder og Forhold, der førte til Systemskiftet i Marts 1848. 
Vel har man netop for denne Periodes Vedkommende gennem 
Meddelelser fra forskellige af Deltagerne faaet ualmindelig gode og 
fyldige Oplysninger om hvad der foregik bag Kulisserne, men 
Bardenfleth, der i en vis Forstand stod Begivenhederne nærmere 
end nogen anden, og navnlig var den, der bedst og maaske ene 
kunde give en fyldestgørende Fremstilling af Kongens Stilling og 
Motiver, maatte dog antages at kunne udfylde adskillige Huller i 
vor Viden. 

For straks at sige det: Bogen har i saa Henseende været 
en Skuffelse. Kun paa ganske enkelte Punkter vil denne Frem- 
stilling kunne ændre eller fuldstændiggøre den Opfattelse, man 
paa Grundlag af de allerede offentliggjorte Kildeskrifter har kunnet 
danne sig, og den leverer forbavsende faa af den Art anekdotiske 
Træk, som kan gøre Personer og Situationer mere nærværende 
for os. Disse Optegnelsers historiske Betydning ligger snarere paa 
et andet Punkt. Bardenfleth var jo fra Barneaarene og lige indtil 
1848 en nær Omgangsfælle af Frederik VII og kan altsaa tale 
om Kongens Karakter og de personlige Forhold, der har bidraget 

til at danne den, med større Autoritet end nogen af dem, der 
hidtil offentlig har udtalt sig herom. Kun om Kongens Forhold i 
hans Regerings første Maaneder og under selve Martsbevægelsen 
meddeles saa godt som intet, der ikke i Forvejen var bekendt, 
men fra Barndoms- og Ungdomsaarene fortæller Bardenfleth dog 
i alt Fald saa meget, at hans Bog altid vil blive et Kildeskrift af 
Betydning for dem, der vil lære at forstaa Frederik VIl's forunderlig 
sammensatte Natur. Rigtignok lades vi ogsaa her i Stikken oftere 
end vi kunde ønske det, og det er kun lidt af sin rige Viden, 
Forfatteren har ladet os faa Del i. 

I det hele er den altfor store Forbeholdenhed disse „Livs- 
erindringers" største Fejl. Skøndt Forfatteren ikke har skrevet 
med sin Samtids Læsekreds for Øje, har han dog bevaret vel 
meget af den højtstillede Embedsmands Forsigtighed og Hensyn- 
tagen, Egenskaber, der mindst af alt passer for en Memoireforfatter. 
Hans Opgave er det jo netop at vise os Tingene som de virkelig 
var og at fjærne det Dække, som Samtidens Beretninger af politiske 
og private Hensyn har lagt over Personernes, Handlingernes og 
Bevæggrundenes inderste Natur. Naar Bardenfleth derfor f. Eks. 
ikke har troet sig berettiget til at give fyldigere Meddelelser om 
hvad der i de første Maaneder af 1848 foregik i Statsraadet, og 
naar han under Omtalen af Frederik VIPs andet Ægteskab siger, 
at han ikke har „kunnet bekvemme sig til i større Detail at 
gengive sine Iagttagelser om Handlinger og Forhold, der kunde 
anses at være af en aldeles privat Karakter, skøndt de ifølge de 
paagældendes Stilling kunde blive af indgribende Indflydelse paa 
Statsforholdene", — saa maa en saadan Diskretionsfølelse, af hvor 
respektable Motiver den end kan være udsprungen, dog vistnok 
beklages. Det er bedre at lade Offentligheden vente noget længere 
paa Udgivelsen af slige Erindringer og saa give dem uden alt 
Forbehold end at gaa en Mellemvej som her. I øvrigt har den 
danske Memoireliteratur jo vænnet os til at nøjes med mager 
Kost, og for Bardenfleths Vedkommende maa vi i hvert Fald 
erkende, at de Krummer, han byder, er virkelig nærende Kost 
saa vidt de strækker. 

Bardenfleths Opfattelse af Frederik VIPs Personlighed er i 
det hele usympatetisk. Dermed skal ingenlunde være ment, at 
han i mindste Maade har været forudindtagen imod ham eller 
ikke har bestræbt sig oprigtigt for ogsaa at se de lysere Sider 
hos ham, men det har altsammen ikke kunnet hjælpe. Bardenfleth 

var først den lille „Prins Fritz'"s Skolekammerat og senere, da 
Prinsen blev gift med Frederik VFs Datter Wilhelmine og skulde 
have egen Hofstat, hans Kavaller ; derefter i Odense hans Hofchef 
og endelig som Stiftsamtmand i samme By hans stadige Om- 
gangsven, lige indtil hans Tronbestigelse. Man behøver ikke at 
kende ret meget til Frederik VITs private Forhold for at forstaa, 
at den, der var ham saa nær paa Livet, og til hvis Stillings For- 
pligtelser det ovenikøbet hørte at opretholde saa meget som muligt 
af hans fyrstelige Værdighed overfor Omverdenen, maatte gaa 
mange drøje Ting igennem og ikke kunde undgaa at se adskilligt, 
som gjorde det vanskeligt at bevare Agtelsen og Velviljen for ham. 
Dertil kom nu, at Prinsen og hans Ungdomsven var saa grund- 
forskellige Naturer, at det maatte være dem svært nok at skønne 
paa hinandens gode Egenskaber. Bardenfleth var udgaaet fra et 
fornemt, regelret Embedsmandshjem og havde tidlig faaet den 
største Respekt for Formen. Det at gøre sin Pligt fuldtud og ikke 
støde an mod Regel og Sædvane var blevet ham en anden Natur. 
Dertil kom, at hans svage Helbred tidligt gjorde et regelmæssigt 
Liv til en Nødvendighed for ham. Han tog da uden Svinkeærinder 
og Afbrydelser paa kort Tid sine Eksaminer med bedste Karakter, 
gik i en ung Alder ind i forholdsvis betydelige Stillinger, forlovede 
og giftede sig tidligt og blev en Embedsmand, Ægtemand og Fader 
i alle Maader comme il faut. Hvilken Modsætning til den kaade, 
livslystne Prins, som kun nødtvungen gav sig af med alvorligt 
Arbejde, men helst lod fem være lige og tumlede sig blandt Folk, 
der ikke tog ham hans saftige Løjer ilde op og havde den samme 
Mangel paa Respekt for moralske og selskabelige Love som han 
selv. Man kan endnu spore den lille artige Legekammerats For- 
argelse i den Tone, hvori Bardenfleth som ældre Mand fortæller 
om Prinsens Drengeuvornheder. Som Eksempel paa, hvordan 
ban til Tider „ikke var at tilbageholde fra fuldstændig utilbørlige 
Drengestreger, og fra at tumle sig om imellem det Selskab, som 
passer bedst for Gaden", fortæller Forf. om, hvordan Prinsen, da 
han var 10 Aar gammel, under et Besøg hos den Bardenflethske 
Familje i Lyngby fandt Lejlighed til at løbe midt ud i en Pøl 
udenfor Huset og til stor Moro for Gadedrengene holdt Stand 
derude trods alle Formaninger og overøste Kammeraterne, der vilde 
hente ham ind, med Gadesnavset. Senere blev der jo alvorligere 
Ting at forarge sig over end som saa, og man sporer gennem de 
beherskede Udtryk Bardenfleths oprigtige Harme over Prinsens 

Mangel paa Sandruhed og hans i alle Henseender uforsvarlige 
Opførsel overfor sine to første Hustruer. For hans gode Egenskaber 
synes Bardenfleth at have haft meget mindre Blik. Prinsens 
folkelige Sympatier vandt ingen Genklang hos hans Ungdomsven, 
som deraf nærmest kun frygtede Farer for de konservative Interesser, 
og til at glæde sig over hans barokke Humør og brede, saftige 
Qdtryksmaade skulde der Folk af helt anden Støbning end Bardenfleth. 
Denne synes da, selv i de første Ungdomsaar, mere at have betragtet 
sig som en Slags Mentor og Moralist overfor den jævnaldrende 
Prins end som hans Kammerat. 

Som andre, der har haft Lejlighed til nærmere at iagttage 
Frederik VII, lægger Bardenfleth Hovedvægten paa det dobbelte 
i hans Natur og ser i den forunderlige Blanding af uensartede 
sjælelige Egenskaber, som var karakteristisk for ham, et Produkt 
af den dobbelte Slægtsarv efter Forældrene. Godmodig, hj ærtelig 
og trofast mod gamle Venner, som han var, kunde der dog til 
Tider komme noget drillende ondskabsfuldt, en Lyst til uden Grund 
at saare og krænke op i ham, og saa gik end ikke hans nærmeste 
Ram forbi. Ligedan paa andre Omraader. En jævn, sund, praktisk 
Opfattelse af Forhold og Personer parrede sig med en Excentricitet, 
der kunde være ganske uimodtagelig for sund Fornuft. Han kunde 
glæde sig som et ungt Pigebarn over at være pyntet og fin — 
især elskede han prunkende og fantastiske Hovedbedækninger — , 
og saa til andre Tider være helt ligegyldig for sit Udseende og 
endog tilsidesætte de almindeligste Renlighedshensyn. Faa kunde, 
naar det gjaldt, optræde med saa megen fyrstelig Anstand som 
han, og dog skulde man ikke let finde større Ligegyldighed for 
Form og Vedtægt end den, han ved mangfoldige Lejligheder 
lagde for Dagen. Endelig stod jo ogsaa hans Lyst til at høre 
Sandheden, selv om den ikke var ham behagelig, i skarp Modsætning 
til hans egen bestandig mere letsindige Maade at omgaas Sandheden 
paa. Efter Bardenfleths Mening var det saa langt fra, at han 
havde nogen alvorlig Vilje til at faa Bugt med de svage Sider 
i sin Natur, at det tvært imod var disse, der bestandig mere fik 
Lov at brede sig hos ham paa de bedre Egenskabers Bekostning. 

Forfatteren indrømmer i øvrigt fuldt ud, at Forholdene bidrog 
væsentligt til den uheldige Retning, hans Udvikling tog. Hans 
Opdragelse, som Bardenfleth vel nok har set paa nærmere Hold 
end nogen anden, var planløs og forfejlet. Faderen understøttede 
ikke de Tilløb, der fra Guvernørens og Lærernes Side blev gjort 

til at retlede ham ved fornuftig Strænghed, og Lærerne var gennem- 
gaaende uskikkede til at vække hans Interesse, og bryde igennem 
den Ulyst til al Aandsanstrængelse, som tidligt var saa frem- 
trædende hos ham. Endnu resultatløsere var de Forsøg, der bag- 
efter blev gjorte paa at hjælpe paa den mangelfulde Skoleud- 
dannelse; hvor det blot nogenlunde kunde gaa, snoede han sig 
fra det ved ægte Skoledrengekneb. Bardenfleth fortæller morsomt 
om de Timer i Statsret, Prinsen efter sit første Giftermaal fik hos 
den gamle Konferensraad Schlegel. „Saa længe indtil Schlegel 
var kommen, og især fra det Øjeblik, naar man fra Vinduerne i 
Amalienborg Palæ kunde se den gamle, svagelige Mand, holdende 
en Tjæner ved Armen, komme gaaende tværs over Pladsen, led 
Prinsen oftest af stærke Smerter i Hoved og Mave , og han 
havde saa stort Herredømme over sit Udseende, at Schlegel 
selv jævnlig ansaa det for uforsvarligt at anstrænge ham; men 
næppe var Schlegel med uforrettet Sag lykkelig paa Hjem- 
vejen, førend Smerterne snart glemtes eller kunstigt neddæmpedes, 
hvorefter det sædvanlige omflakkende Tidsfordriv atter begyndte". 
Til praktiske Beskæftigelser synes Prinsen dog ikke at have 

Y«eret^4lglt_ uoplagt. Bardenfleth fortæller i alt Fald, at han 

paa de Inspektionsrejser, han som Guvernør over Fyen aarlig 
gjorde rundt til Øens Købstæder, ikke blot vandt alle for sig ved 
sit jævne og ligefremme Væsen, men ogsaa lagde „en ikke ringe 
Takt" for Dagen i Forretningsforhold og havde „et godt Greb 
paa at forhandle med Købstædernes Autoriteter og Borgere om 
de Anliggende, der især laa dem paa Hjærte". 

Prinsens uheldige Giftermaal har naturligvis spillet en saare 
væsentlig Rolle for hans Udvikling, og her er Bardenfleth ogsaa 
mere kendt, selv med de intimeste Forhold, end rimeligvis nogen 
anden. Æmnets penible Beskaffenhed tvinger her mere end nogen- 
# steds hans Fortælling indenfor snævert afskukne Grænser, men 
selv Antydninger er her af stor Værdi paa Grund af Hjemmels- 
mandens Paalidelighed og Velunderrettethed. Da Prinsen i 1828 
kom tilbage fra sin Udenlandsrejse, var Bardenfleth en af de første, 
der tog imod ham, og Talen faldt da snart paa det nær fore- 
staaende Ægteskab mellem ham og Frederik VI's Datter Wil- 
helmine. Prinsen røbede da den største Uvilje mod denne For- 
bindelse og beklagede sig bittert over, „at han nu skulde slæbes 
hjem for at lænkebindes til en Dame, han ikke kunde lide". 
Bardenfleth anfører denne Ytring som Bevis paa hans Tilbøje- 

lighed til at gøre sig interessant paa Sandhedens Bekostning, da 
han nemlig af fuldstændig fri Vilje havde indgaaet Forbindelsen 
med Prinsessen og „altid havde staaet i et overmaade venskabeligt 
Forhold til hende 8 . At han aldrig gengældte den Kærlighed, 
Prinsesse Wilhelmine nærede til ham, indrømmes dog ogsaa her, 
og i hvert Fald blev Ægteskabet af den Natur, at hans Uvitøe 
imod dét viser sig at have været fuldt berettiget. Bardenfleth 
giver, som rimeligt er, Prinsen Hovedskylden for det daarlige 
Forhold, men han lægger dog heller ikke Skjul paa, at Prinsessen 
slet ikke passede for den Opgave, der var bleven hende stillet. 
Den Kvinde, der skulde have kunnet knytte en Natur som Frederik 
Vils til sig, maatte være munter og fornøjelig i Omgang, ikke 
snærpet og dog i Besiddelse af kvindelig Takt og Myndighed. 
Prinsessen, der var saa god og brav som nogen, forstod ikke i 
mindste Maade at fængsle sin Mand, og da denne saa gik sine 
egne Veje, trak hun sig sky og krænket tilbage og tilbragte efter 
som før sit Ægteskab enhver ledig Time hos sin Moder. Fra 
denne Tid, hvor Prinsen, efter Bardenfleths Beretning hjulpen 
paa Gled af „flere den Gang indflydelsesrige Personer", stiftede 
Bekendtskab med „en Del af Teaterets mest letsindige PersønfiAf', - 
stammer ogsaa hans første Bekendtskab med Jfr. Luise Ras- 
mussen, den senere Grevinde Danner. Om det endelige Brud 
siger Bardenfleth, at det kom som „en nødvendig Følge af den 
Fjærnelse mellem Ægtefolkene indbyrdes, den Ligegyldighed fra 
Prinsens, den Modvilje fra Prinsessens Side, som deres forskellige 
Tilbøjeligheder medførte, og sohi ofte kunde udarte til alvorlige 
Uenigheder* . „Natten før Skilsmissen afgjordes, var Prinsen kommen 
hjem i en eksalteret Tilstand fra et af hine Selskaber, som han 
søgte udenfor sin Familjekreds ; den næste Morgen tidligt kørte 
Prinsessen til sin Fader, og faa Timer derefter var Prinsen efter 
Kongens Befaling paa Vejen til Jægerspris, hvor han modtog den 
endelige Skilsmisseakt 8 . Bardenfleth, som imidlertid var bleven 
Byfoged i Frederikssund, blev meget overrasket ved Prinsens 
pludselige Besøg, da han paa Gennemrejsen til sit foreløbige For- 
visningssted kom igennem Byen, og endnu mere forbavsedes han 
over den Maade, hvorpaa han tog den Tilskikkelse, der saa 
pludselig havde ramt ham. Frederik VI var ellers en Mand, der 
kunde sætte sig i Respekt her hjemme, men alle hans Tordenkiler 
prellede af paa Prinsens uforstyrrelige Sindsligevægt. Han talte 
med næsten fuldkommen Ligegyldighed om Skilsmissen og hvad 

derpaa vilde følge, og gik i den følgende Tid helt op i Udgrav- 
ninger af Kæmpehøje og Forberedelserne til sin ufrivillige Islands- 
rejse. Bardenfleth ser Hovedgrunden hertil i hans tiltagende 
„moralske Sløvhed* og „Ligegyldighed for hans egen Samvittigheds 
Bebrejdelser og andres Domme*. Ogsaa Opholdet i Fredericia, 
der jo var bestemt til at være en Art Straf for hvad der var 
foregaaet og i sig selv synes at have været meget lidet lysteligt, 
fandt han sig godt i. Da Bardenfleth i 1834 besøgte ham der, 
traf han ham vel ved Magt og fornøjet med sig selv, sine Om- 
givelser og Byens beskedne Adspredelser. 

Da Forfatteren igen kom til at staa i nært Omgangsforhold 
til sin Ungdomsven, var det under meget forandrede Forhold. 
Kristian VIII havde besteget Tronen, Prinsen var bleven udnævnt 
til Guvernør over Fyen, og der skulde nu for anden Gang for- 
søges med et fyrsteligt Ægteskab. Kongen tiltroede Bardenfleth 
at kunne øve en særlig god Indflydelse paa Prinsen og havde 
derfor kaldet ham fra den islandske Stiftamtmandspost til Stillingen 
som Hofchef ved det lille Odensehof. Man kan ikke undre sig 
over, at Bardenfleth med tidligere Erfaringer for Øje havde haft 
sine Betænkeligheder ved at tage imod dette Tilbud, og de blev 
ikke mindre, da han lærte den unge Kronprinsesse at kende. 
Denne, om hvis Personlighed der hidtil kun har foreligget |meget 
fjærne og overfladiske Domme, bedømmes overordentlig sympatetisk 
af Bardenfleth, der aabenbart har staaet hende personlig saa nær, 
at han vel var i Stand til at danne sig en begrundet Mening. 
Han skildrer hende som fin og elskværdig og i Besiddelse af stor 
Klogskab og Karakterstyrke, men samtidig af saa sart en Konsti- 
tution, at hun var ganske ude af Stand til at taale den urolige, 
oprivende Tilværelse, der ventede hende. Man har været tilbøjelig 
til at antage hende for paa Forhaand uvenlig stemt overfor alt 
hvad der var dansk og alene af den Grund lidet egnet til at være 
Frederik VII's Hustru, men hermed stemmer det ikke ret godt, at 
hun under Oprørskrigen 1848 frivillig tilbød at ofre en Del af 
sin Apanage som sit Bidrag til Krigens Førelse. Hun udtalte sig 
i det Brev, hvori hun gav Bardenfleth Meddelelse herom, saa 
varmt om sin uforandrede Sympati for Landet og Folket, at man 
ikke let vil kunne se andet end en oprigtig Meningstilkendegivelse 
deri. De Forhaabninger, hun kunde have knyttet til Danmark, 
var jo den Gang forlængst brudte, og hun kunde i Tyskland ikke 
vente sig andet end Ubehageligheder, hvis det blev bekendt, at 

Tilskueren. 1890. 62 

hun havde vist den danske Sag Sympati. Med alt det passede 
ogsaa hun saare slet for Kronprinsen. Hun kunde paa Grund af 
sit svage Helbred og sine strænge Anstandsbegreber ikke deltage 
i hans Farter og Fornøjelser, ti selv hvor disse i og for sig var 
uskyldige nok, passede de dog saa godt som aldrig med den 
Etikette, Prinsessen i sit stive mecklenburgske Hjem havde lært 
at betragte som uundværlig. Prinsen var, siger Bardenfleth, paa 
sin Vis venlig og forekommende imod hende, men det var i Reglen 
paa en Maade, der syntes hende usømmelig og faldt hende til 
Besvær. Et fortroligt og hjærteligt Forhold opstod der aldrig 
imellem dem, og Prinsen begyndte snart igen at dyrke de gamle 
Guder. Da han i Vinteren 1841—42 gjorde et længere Ophold i 
København, kom han atter i et nærmere Forhold til Jfr. Luise 
Rasmussen og kaldte hende — selv overfor Prinsessen — for sin 
„Skytsengel". Prinsesse Mariane kom forholdsvis hurtigt til at 
anse Situationen for haabløs, og i Sommeren 1842 rejste hun 
hjem til sine Forældre, efter hvad det hed sig for at rekreere sig 
en Tid i Hjemmet, men i Virkeligheden for ikke mere at vende 
tilbage. Skulde man dømme efter et Brev, Kronprinsen under et 
Besøg, han i Oktober 1844 aflagde i sin Hustrus Hjem, skrev til 
Bardenfleth, ønskede han levende, at hun skulde vende tilbage til 
ham og havde heller ingenlunde opgivet Haabet derom. Han 
skriver saaledes, at han venter hende hjem til næste Sommer, for 
at hun igen kan „indtræde i det hende bestemte huslige Moderliv, 
som enhver Husmoder er skyldig sin Ægteherre" og tilføjer: „gid det 
snart var den Tid, ti 11 lange Maaneder er det en lang Tid for 
den at vente, som af Hjærtet elsker sin Kone. Gud vil give mig 
Styrke til at udholde denne Skilsmisse". Efter Prinsens Liv baade 
før og efter er man imidlertid berettiget til at antage, at Savnet 
dog har været til at bære. 

Banen var nu aaben for Jfr. Rasmussen, og denne kloge 
Dame arbejdede ihærdigt og heldigt frem imod det Maal, hun 
havde sat sig. Hun opgav sin Modehandlerindebutik i København, 
flyttede til Odense og tog Ophold i Nærheden af Slottet. Kronprinsen 
besøgte hende idelig, og til sidst fik hun endog Værelser paa 
Slottet. Bardenfleth, som i 1843 havde ombyttet sin Stilling som 
Hofchef med Stiftamtmandsembedet over Fy ens Stift, søgte paa 
enhver Maade at hindre, at Forholdet blev til offentlig Skandale, 
men han beklager sig bittert over Kronprinsens Ligegyldighed 
for hans og andres Forestillinger i denne Retning. Fra Kongens 

Side var heller ingen Hjælp at vente, ti under det ret spændte 
Forhold, der efterhaanden havde udviklet sig mellem Fader og Søn, 
vilde Kristian VIII meget nødigt blande sig i Kronprinsens personlige 
Forhold. Han haabede nærmest paa, at Prinsen selv skulde blive 
ked af Forholdet: »hun er jo saa forbandet styg* , sagde han en 
Gang til Bardenfleth, da Talen faldt paa denne Sag. — Bardenfleth 
nærer øjensynligt de bitreste Følelser mod den senere Grevinde 
Danner. Han skildrer hendes Indflydelse over Kongen som ubetinget 
uheldig og beskylder hende navnlig for systematisk at have arbejdet 
paa at fjærne ham fra hans gamle Venner. Navnlig glemte hun 
aldrig Bardenfleth, at han energisk havde modarbejdet hendes 
Indflydelse og endog en Tid faaet hende fjærnet fra Slottet, og 
naar Frederik den VII som Konge til Tider glemte sit gamle 
Venskab overfor ham, giver han væsentlig Kongens „ubetingede 
Hengivelse i sin tredje Hustrus Vilje" Skylden derfor. Ligesom 
han af Prinsesse Mariane synes at have ventet en Indflydelse i 
antidemokratisk Retning, saaledes har ogsaa noget af hans Harme 
mod Grevinde Danner sin Grund i, at hun fjærnede Kongen fra 
Aristokratiets og den højere Embedsstands Indflydelse og gjorde 
ham mere tilgængelig for demokratiske Paavirkninger. 

Den egentlig politiske Del af Livserindringerne er af mindre 
Interesse end den, der omhandler personlige Forhold. Der spores 
i Omtalen af de politiske Forhold helt igennem en bestemt Tendens : 
at værge sig imod den Beskyldning, der fra de konservative 
Helstatsmænds Side saa ofte var bleven fremført imod ham for 
at have spillet en væsentlig Rolle ved „Martsomvæltningen* i 
1848 og bidraget til at bane Vejen for Ejderdanismen og Demo- 
kratiet. Det synes ogsaa, som om Bardenfleth kan have en 
i det væsentlige ren Samvittighed overfor disse Angreb. Han var 
i Virkeligheden saa god konservativ som nogen og accepterede 
først Slagordet „Danmark til Ejderen", da det efter hans Mening 
var bleven uundgaaeligt for at redde Staten fra Undergang. Dog 
havde han en mere udpræget dansk-national Følelse end de fleste 
ældre Helstatsmænd og var navnlig stemt for kraftige Foranstalt- 
ninger til Danskhedens Bevarelse i Slesvig. Her havde han ogsaa 
et virkeligt Berøringspunkt med Frederik VII, og næsten det 
eneste Sted, hvor han omtaler denne med egentlig Varme, er hvor 
han dvæler ved hans varme danske Sindelag. 

Den saa ofte omtalte Henvendelse fra Kronprinsen til 
Kong Kristian VIII i Februar 1847, til hvilken Forfatterskabet 

i Reglen er blevet tillagt Bardenfleth, læser man her for første 
Gang og faar samtidig Formodningen om dens Ophav bekræftet. 
Oprindelig sattes Sagen i Gang af Bardenfleth, Major Sch øller 
og Justitsraad Lun din g, der alle hørte til Kronprinsens nærmeste 
Omgivelser. Deres Motiver til at opfordre Kronprinsen til at 
anvende sin Indflydelse hos Kongen for at opnaa en konstitutionel 
Forfatning for det hele Monarki var ikke nogen Forkærlighed for 
konstitutionelle Statsformer i og for sig. Bardenfleth i alt Fald 
indrømmer fuldt ud, at han personlig vilde have foretrukket 
Absolutismen, men man ansaa ikke længere denne for i Stand 
til at overvinde de stigende Vanskeligheder, som Forholdet mellem 
Kongeriget og Hertugdømmerne og mellem disse indbyrdes frembød, 
og da man desuden i høj Grad frygtede, at den nødvendige Om- 
dannelse af Statsforfatningen skulde komme til at ligge i Kronprinsens 
Hænder, hvor den saa formentlig „vilde blive hovedkulds fremmet 
i en fordærvelig Retning", satte man alt ind paa at bevæge 
Kristian VIII til, endnu mens Tid var, at tage Sagen i sin Haand. 
Kronprinsen havde allerede tidligere selv udtalt sig om det ønskelige 
i, at Forfatningspørgsmaalet snart blev ordnet, og gik gærne ind 
paa Planen. Af de tre Koncepter, der blev ham forelagte, foretrak 
han Bardenfleths, og dette indsendtes til Kongen. Skrivelsen 
fjærner Tanken om et Slesvig-Holsten i Personalunion med Danmark 
som ensbetydende med Statens Opløsning og den om Danmark 
til Ejderen som uigennemførlig paa Grund af manglende Forberedelse 
og Tysklands Modstand. Tilbage bliver da den konstitutionelle 
Helstat med fælles Rigsdag for de Anliggender, der tidligere har 
været bestyrede i Fællesskab, og særlige Sektioner til Behandling 
af de særlige Anliggender. Om Enkelthederne siges saa godt som 
intet, og navnlig fremsættes der intet Forslag om Omfanget af 
Repræsentationens Myndighed og om Valgsystemet. — Kongen optog 
Henvendelsen velvilligt, og som bekendt var han i sin sidste 
Levetid beskæftiget med Forfatningsplaner i lignende Retning. 

En af Frederik VII's første Regeringshandlinger var at ud- 
nævne Bardenfleth til Gehejmestatsminister. I Statsraadet traadte 
han vel i en vis Modsætning til Ørsted og Reventlow-Criminil, 
men hans Opposition gik dog ikke videre, end at han selv an- 
tager, at han i alle væsentlige Spørgsmaal vilde have fundet Støtte 
hos den gamle Stem an n, hvis denne havde kunnet overvære 
Forhandlingerne. Han vogtede sig ogsaa for at indtage en altfor 
skarp oppositionel Holdning, fordi han saa frygtede for helt at 

miste sin Indflydelse. I Spørgsmaal som det om Holstens Stilling 
til Monarkiet og om Troppesendelser til Holsten opponerede han 
dog kraftigt og bestemt: han vilde, at de tyske Hertugdømmer 
skulde have Lov at følge Tysklands Udvikling og at der skulde 
sendes danske Tropper til Holsten, i Stedet for, som Flertallet vilde, 
at indkalde det holstenske Kontingents hele Styrke. Bestemt fra- 
lægger han sig, at han i hele denne Periode skulde have benyttet 
sig af sit personlige Venskab med Kongen til at paavirke denne 
og modarbejde sine Kolleger, og navnlig, at han skulde have 
staaet i nogen som helst Forbindelse med Oppositionens Førere. 
Først da han havde faaet Underretning om, hvad der d. 20. Marts 
var vedtaget af Borgerrepræsentanterne og paa Kasinomødet, gik 
han samme Aften sent til Kongen, drøftede med ham nye Minister- 
kombinationer og fik et Statsraadsmøde fastsat til næste Dags 
Formiddag. Rosenørns Meddelelse om, at Monrad var hos Bar- 
denfleth om Morgenen tidligt d. 21. Marts strider bestemt imod 
dennes egen Erklæring om, at han saa Monrad for første Gang 
ved Sammenkomsten paa Slottet efter Folkedemonstrationen. 
Bardenfleths Ministerkombination var, som bekendt, Sponneck- 
Francke-Monrad , og det Program, han om Formiddagen d. 21de 
udviklede for disse tre Herrer, var Ejderprogrammet. Han gør 
sig ikke ringe Flid for at forlige dette med det Modsætnings- 
forhold, i hvilket han baade før og senere har staaet til dette 
Program. Hovedbetragtningen er den, at da Oprøret faktisk allerede 
var udbrudt, og da den tyske Enhedsbevægelse syntes uund- 
gaaeligt at maatte drage Holsten med sig, var Helstaten i Øje- 
blikket en Umulighed, Slesvigholstenismen selvfølgelig mere uan- 
tagelig end nogensinde, og der blev da ingen anden Mulighed 
tilbage end foreløbig at stille sig paa Standpunktet „Danmark til 
Ejderen". Han betragter Ejderpolitiken som en utilbørlig Sønder- 
lemmelse af Riget, som en Svækkelse af dets Forsvarsævne , som 
en Politik, der til syvende og sidst vilde gøre Danmark afhængigt 
af Sverig-Norge, men, siger han, „naar en Mand holder et skarpt 
Sværd opløftet over mit Hoved og truer med i næste Øjeblik at 
afhugge dette, saa søger jeg at give hans Hug en anden Retning, 
selv om jeg derved udsætter mig for, at han afhugger mig en 
Arm eller et Ben, ikke fordi jeg i og for sig tragter efter at blive 
saaledes lemlæstet, men fordi jeg dog altid har det Haab, at et 
saadant Hug bliver mindre ulægeligt, og jeg i alt Fald foreløbigen 
redder min Eksistens u . Som man vil se, aabner denne Motivering 

ogsaa Vejen for den Retræte til Helstatssystemet, som Bardenfleth 
senere foretog. 

I Bardenfleths Plan om et nyt Ministeriums Dannelse spillede 
Francke paa en vis Maade den vigtigste Rolle, og da han, efter 
først at have syntes villig til at gaa ind paa det udviklede Program, 
om Eftermiddagen gled bort derfra igen og tilsidst havnede i som 
Betingelse for sin Tilslutning at kræve en i det væsentlige slesvig- 
holstensk Ordning af Forholdene, kuldkastede dette alle Bardenfleths 
Beregninger. I Droysen & Samwers af Francke inspirerede Frem- 
stilling af Martsbegivenhederne lægges der i det Møde, hvor 
Underhandlingerne brast, Bardenfleth de Ord i Munden: „Francke, 
in welche schreckliche Lage haben Sie mich gebracht! a Man 
har hidtil anset denne Udtalelse for apokryf, men Bardenfleth 
giver den nu selv en Art Bekræftelse, idet han siger, at han 
„gærne vil tro", at der kan være faldet saadanne Ord. Om 
Ministerkrisen meddeles der i øvrigt ikke her noget af Betydning, 
som ikke allerede er bekendt; kun har det sin Interesse at erfare, 
at Bardenfleth om Aftenen d. 21. Marts søgte og fik Kongens 
Bemyndigelse til at anmode GrevA. W. Moltke om at danne det 
nye Ministerium, men at denne, da Bardenfleth endnu samme 
Aften gik til ham, trods indtrængende Anmodninger svarede Nej. 
Den Grund, han især paaberaabte sig, var, at Kongen ifølge 
Berl. Tid. 's Referat af Magistratens og Borgerrepræsentationens 
Audiens havde sagt, at det glædede ham at kunne meddele, at 
Ønsket om Ministrenes Afskedigelse allerede var opfyldt. Dette 
havde i høj Grad krænket Grev Moltke, og Bardenfleth udtaler 
ogsaa en Misbilligelse af disse Ord samt af, at Kongen ikke skarpt 
tilbageviste Adressens efter hans Mening utilbørlige Henvisning til 
„Fortvivlelsens Selvhjælp*. 

Med Skildringen af Martsbevægelsen ender Bardenfleths Livs- 
erindringer. Det havde sikkert været Forfatterens Mening, at føre 
Skildringen videre, men des værre hindrede Døden ham deri. 

N. Neergaard. 

Den forløbne Teater-Tid har været en Slags Diæt-Tid. 
Publikum har været paa indskrænket Forplejning. Ti af alle de 
mangfoldige Sindsbevægelser, som Skuespilkunsten kan fremstille 
og fremkalde, er der kun blevet budt Teatergængere yderst faa 
og smaa. Et snævert Udvalg af det trivielle, ganske enkelte af 
det interessante Hverdagslivs Følelser! Saadan noget som Kamæ- 
leons-Kost altsaa! Man kunde (for at citere den bekendte danske 
Teaterkritiker Hamlet) ikke fede Kapuner paa den Maade. 

Esmanns „I Provinsen* har domineret Repertoiret. Hvad 
Indtryk efterlod den Forestilling? Ti Teaterkritikens Opgave er 
jo — eller skulde i alt Fald være — at gøre Rede for en Op- 
førelses Virkninger paa vort Gemytsliv og at bestemme disse 
Virkningers Værd. Ja, man kan vel sige, at en Del af Stykket 
afstedkom den Nysgærrigheds-Tilfredsstillelse, som bestaar i at se 
f. Eks. et Middagsselskab eftergjort paa Scenen; og at for øvrig 
Publikum saa godt som hele Tiden holdtes i en vis Smaalystigheds- 
Tilstand. Man lo lidt, underholdtes jævnt, kom intet Øjeblik i 
Affekt, og havde næsten ingen mærkbare Mindelser af det hele 
et Kvarter efter at Tæppet var faldet. Smuler fik man — 
hvad der ganske vist altid er Brød, men dog kun Brødsmuler! 
Og at det ikke blev til mere, var mest Stykkets Skyld, men noget 
de spillendes. Ti Skuespilkunsten havde ikke paa ethvert Punkt 
gjort, hvad der kunde gøres. Kuriøst nok ! hvor Forfatteren havde 
ydet den mest, gav den mindst igen. 

Ved enhver Forestilling falder naturligvis Hovedinteressen 
paa den saakaldte Hovedfigur. Nu er unægtelig Esmanns Oskar 
Elben en saare u-aktiv Herre; ti han bestiller helst ikke andet 
end at lade sig tale til. Men han gennemgaar dog en Række 

skiftende Stemninger, hans Sindstilstand forandres, han forelsker 
sig, han forloves. Og netop denne Stemnings -Skiften, denne 
Karakterens Udfolden sig er jo Skuespilkunstens Speciale; i at 
anskueliggøre den kan ingen anden Kunst tage det op med den. 
Hr. Elbens Forelskethed røber sig kun i smaa Træk: han bliver 
lidt aandsfraværende, hans Overlegenhed glipper, hans Selvbe- 
herskelse svigter et Sekund, han taler sig næsten varm. Men alle 
disse Smaatræk er for det første teatralske, det vil sige, de kan 
gøres hørlige og synlige; og for det andet vil de synes store og 
tydelige og talende nok, saa snart de ses med Figurens vanlige 
Væsen som Baggrund, altsaa mod dens Ladhed og ironiske Til- 
knappethed og Følelses -Skyhed. Uheldigvis tilfaldt Rollen nu 
imidlertid en Skuespiller, hvis Naturel er Spændstighed, Frem- 
fusenhed, Naivetet, alt det stik modsatte af Oskar Elbens. 
Hr. Zangenberg dæmpede sig rigtignok af det bedste han kunde, 
han holdt sig omtrent som en fyrig Hest, hvis Hoved er spændt 
stærkt ned. Men hans Ydre, hans Blik, hans Holdning, hans 
Stemme kunde alligevel kun daarligt komme ud af det med den 
dovent ironiske Desillusionérthed ; og hvad værre var, han 
kunde ikke eller forstod saa ikke i Scenerne med Elbens Ud- 
kaarede at slippe sig uforvarende og forsigtigt løs. Der blev ingen 
Forskel paa hans Elben overfor Frk. Julie og paa hans Elben 
overfor alle de andre. Og følgelig hlev Tilskuerne heller ikke 
grebne af, de kom ikke til at lide med i Elbens lille Forelskelses- 
Proces, der er saa godt som Stykkets hele indre Liv. 

Ti regner man den fintformede og originale Hovedfigur 
fra, saa oplever „I Provinsens* Personer ingenting. Udvortes 
nok: for der kommer de baade til Bryllup og Fugleskydning og 
gaar paa Visit og faar Visit og al den Slags. Men indvortes, i 
deres Sindstilstande — ikke en Døjt eller da ikke en Døjt, det er 
værd at tale om. Den kunstnerisk klare Dialog tegner meget 
sikkert Omridsene til en Del Ansigter. Et Par af disse (en for- 
bindtlig -indskrænket Premierløjtnant med hans jappet -frejdige 
Kæreste) har i Bogen et ejendommeligt Snit, et Par andre (navnlig 
den forlegne Smørhandlerdatter) faar det paa Scenen gennem en 
udmærket Fremstilling. Men at bringe Ansigterne til at skifte 
Udtryk har Forfatteren ikke mægtet, og her har han heller ikke 
ladt Skuespillerne en Mulighed aaben til at hjælpe ham. I det 
Humør, med det Fysiognomi, hvormed en Figur farer ud fra første 
Færd, i samme Humør og med samme Fysiognomi maa Figuren 

komme og gaa hele Tiden. Forestillingen er egentlig en uafbrudt 
Marsch paa Stedet, der blot gennem Replikernes Vid, Figurernes 
Talrighed og et virkningsfuldt Scenearrangement maskeres som en 
Bevægelse fremad. 

Om „I Provinsen 8 tør man da sige, at Opførelsen viste og 
vakte kun faa og smaa Stemninger. De fleste af dem var saa 
tilmed næppe meget nye. Overhovedet — dette med at skildre 
sjældent fremstillede Sindsbevægelser er just ikke det moderne 
Skuespils Sag. Det slider helst ud af den karske Bælg. Adskillig 
Forelskethed, lidt Arrigskab, lidt Jovialitet og lignende prøvede 
Varer maa atter og atter gøre et Stykke. I Dramaets Blomstringstid 
var Digterne anderledes om sig. Den Gang bragte de op paa 
Teatret alle Sindsbevægelser, som lader sig — og imellem ogsaa 
dem, der egentlig ikke lader sig scenisk fremstille. Nu er man 
mere nøjsom. Hvor tit „handler" moderne Stykker om Had, 
Vrede, Stolthed, Frygt, Forfærdelse, Afsky, Foragt? Hvor tit 
om Sorg, Nedtrykthed, Smerte, Fortvivlelse, Kaadhed, Fromhed, 
Andagt, Taalmod, Hjælpeløshed? Afgjort nok skærer de fleste 
dramatiske Skribenter altfor beskedne og altfor meget de samme 
Skiver ud af den Virkelighed, som alene bør bekymre dem, nemlig det 
virkelige Følelsesliv i og om dem. Skuespilkunsten skal jo være 
Tidens Krønike i kort Begreb. Men det korte Begreb, som den 
giver om vore Dages Lidenskaber, minder det ikke en Smule om 
Skolelærerens Referat af den trojanske Krig: at en Jomfru blev 
bortført, og derover var der nogen, der kom op at slaas? 

I Fru Gads „En Advarsel a foregaar endda den interessanteste 
Sinclsbevægelses-Scene ude mellem Kulisserne! En ung Fru Annie 
mærker, at hendes kvindekære Hr. Gemal er ved at glide bort 
fra hende. Opflammet af en myndig Venindes Raad, af sin egen 
Skinsyge og af Mandens Udflugter faar hun saa det Indfald at 
sætte haardt mod haardt og at se at vinde Monsieur Fritz tilbage 
ved at gøre ham kinsyg. Det fængslende vilde nu naturligvis 
være at se Hr. Fritz, med egs han blev sat paa Prøve. Men 
hvordan han dér gebærder sig, ved kun et Tæppe: ti bag det 
opholder han sig, saa længe Prøven staar paa ! 

Her kunde i øvrigt Skuespilkunsten have bødet paa Stykkets 
Magerhed. Da den ene Hovedfigur skjulte sine Følelser for os, 
kunde nemlig den anden have røbet sine. Det lod sig gøre, 
skøndt Scenen spiller i Tusmørke. I Parentes sagt, det er ogsaa 
en smuk Idé med den omsiggribende Anvendelse af Tusmørke 

paa Teatret. Skuespillerne skal jo da virke lige saa meget paa 
os med deres Ansigters og deres Legemers som med deres 
Stemmers Bevægelser. Og saa tillader Forfatterne, af Liebhaveri, 
os ikke at se Ansigts- og Legems-Bevægelserne. Det er, som om 
en Hærfører af et Lune vilde tage de halve Vaaben fra Soldaterne, 
som han fører i Kamp. 

Men altsaa, lille Fru Annie lokker en forlibt Student ind 
til sig, og i en halvkvædet, lang og umiskendelig Vise — byder 
hun sig selv frem til ham. Fru Hennings spiller Scenen saa- 
ledes, saa hun af og til lader stærkt mærke, at det hele er kun 
Fru Annie en Spas. Sæt nu imidlertid, at Fru Hennings (som 
enkelte Steder i Forvejen har spillet saa fuldendt, som nu alligevel 
kun hun kan her hjemme), sæt, at hun havde ladet sin Fru Annie 
føle, at ogsaa en Byden sig frem paa Skrømt var dog noget 
grueligt ækelt, noget, der baade stred imod hendes Kyskheds- 
følelse og voldte hende Uro for, hvad Indtryk hendes Mand og 
Studenten vilde bevare af det tilsidst. I Stedet for overlegen over 
Situationen, vilde hun altsaa blive forlegen og forvirret under den, 
og denne Forlegenhed og Forvirring vilde gøre hendes Koketteri 
paa én Gang mere troværdigt og dog mere uskyldigt. Figuren 
vilde, synes det, faa et smukkere og dybere og mere virknings- 
fuldt Følelsesliv. Men det vilde være at gaa mod Forfatterens 
utvivlsomme Mening! Naa ja, der er gode Autoriteter for, at hvor 
der er passeret en Forfatter noget menneskeligt, bør Skuespillerne 
ikke være bange for at tænke paa hans Vegne. 

Det vil sige: naar de kan komme til at tænke for ham. 
Ti der er Roller, hvor Forfatteren uaflyælpeligt har slaaet fast, 
at her har han ikke tænkt og her maa der ikke tænkes det 
mindste ved det altsammen, her skal der slet ingen Mening være. 

Maaske hører den forelskede Datter i Goldonis „Tilfældet 
har Ret" til disse Roller. Den unge Dame spiller et dumdristigt 
og farligt Spil for at blive gift med sin Officer. Og Fru Oda 
Nielsen gik Faren under Øjne udeij at blinke, for hende var det 
hele en lystig Leg. Som sagt, Teksten umuliggør maaske en 
mindre flad Opfattelse. I „De Fattiges Dyrehave" kan man 
i alt Fald finde sikre Eksempler paa, at den gør det. Fru Bloch 
er den unge svenske Pige. Hun har en ypperlig Maske, ikke blot 
hendes Tale, men ogsaa hendes Blik og hendes Smil har noget 
vist svensk, noget „smekande" over sig. Og saa kommer hun 
da til det Sted, hvor der er en Sindsbevægelse at fremstille. Hun 

griber sin Kæreste i en formentlig Utroskab, hun bliver jaloux. 
Men, den Jalousie, som saaledes er vakt, har af Forfatteren ingen 
Repliker faaet til at tabe sig paa, til at blive borte paa igen. I 
samme Nu, som den er opstaaet, har han tænkt sig den blæst 
bort — skøndt Sindsbevægelser aldrig i Verden forsvinder 
pludselig og sporløst. Det er nu ganske nydeligt at se, hvorledes 
Fru Bloch søger at lyælpe sig gennem stumt Spil. Hendes 
stumme Spil er overhovedet rigere end vistnok alle andre danske 
Skuespilleres, hun synes at gaa mere fantasifuldt op i sin Rolle, 
ligesom at leve kun i den. Skade blot, at stumt Spil hos Figurer, 
der ikke længer er fremme i Forgrunden, vistnok bemærkes saa 
lidt af Publikum og paaskønnes saa lidt! 

Den affektfuldeste Figur i det nye Repertoire var betroet 
Hr. Liebmann, en Begynder. Den unge Officer i „Tilfældet har 
Ret a skal udtrykké i ret stor Stil Kærlighedens Fortvivlelse, Haab, 
Angest, Resoluthed, Jubel. Hr. Liebmanns Hænder og hans Dragts 
Folder fik lidt mere Ro nu, end de havde, da han debuterede i 
„Fruentimmerskolen" : men ellers var de to Præstationer Hip som 
Hap og begge ingen Ting. Man saa' og hørte uafbrudt én, der 
agerede, at han led og var glad, ikke én, der syntes] virkelig at være 
det. Ved Teatret næres der nok nogen Tro til Hr. Liebmann. 
Set fra Tilskuerpladsen gør han Indtryk af at besidde Dannelse i 
Stedet for Temperament og et saakaldet kønt Ydre og køn Stemme 
i Stedet for, hvad der er Grundbetingelsen for al Skuespilkunst: 
en vis usædvanlig, til Dels medfødt Skikkethed hos Ansigtets og 
Stemmeredskabernes Muskler. 

Som en yderst let Dessert til den meget lette Kost bragte 
det kgl. Tealer tilsidst Balletdivertissementet „En Kårne valsspøg". 
Intrigen og Arrangementet er skeletteret ud af „Figaros Bryllup" : 
der som her en Greve, der efterstræber en dydig Skælm; en 
Grevinde, der gaar i Skælmens Sted til Stævnemødet; en iltert 
skinsyg Figaro (Vandbærer af Profession); og en Aftenfest med 
Optog, Solodanse, Tarantel. Andet end et tørt Skelet er Divertisse- 
mentet ikke. Om pantomimisk Fremstilling af et Følelses-Indhold, 
som i Bournonvilles Balletter, kan der ikke og bliver der ikke 
større Tale. Kun stødvis (f. Eks. af det lidenskabeligt glade i 
Hans Becks Dans) føres man til Indtryk af finere Art end dem, 
som Tableauer og Kunstfærdigheds- Ydelser efterlader. 

Derimod har der paa Privatteatrene været en Del Anled- 
ning til at komme i Kast med forskelligartede og endog stærke 

Sindsbevægelser. Ti der har man spillet baade Folkeskuespil og 
Tragedie. 

Maaske man burde være lidt opmærksom for Folkeskuespils 
moralske Indflydelse. Deres grelle Dyder og Laster og endnu 
mere deres Hang til at lade Dyden vandre anelsesløs ved Lastens 
Side er muligt en sød Gift for ureflekterte Hoveder. Eller se paa 
deres Sentimentalitet! I „Naar Isen brydes" forherliges en ung 
Bondekarl paa en Godsejersøns Bekostning; ti da et Menneske 
er i Livsfare ude paa Søen, stager Bondekarlen sig straks derud 
paa en Pram, hvorimod Godsejersønnen bliver paa Landjorden. 
Se Bondens Mod og den fine Herres Fejghed! siger saa Forfatteren. 
Men nu er Sagen den, at Bondekarlen er vant til at balancere 
tilsøs i den raadne Pram, Godsejersønnen ganske uvant. Overfor 
den Handling, der skal udføres, staar de altsaa med helt forskel- 
lige Forudsætninger. Og vil man maale to Menneskers Mod eller 
Værd overfor en og samme Situation, saa maa man tænke sig 
dem stillet paa ganske lige Fod. Sentimentalitet bestaar just i: at 
rose, laste og sympatisere uden at regne med Forudsætningerne 
hos den, som man roser, laster og sympatiserer med. 

Og denne Sentimentalitet ophøjer i Folkeskuespil gærne de 
saakaldte simple paa de saakaldte fines eller dannedes Bekost- 
ning. Og maaske der ad den Vej dannes eller dog fæstnes en 
Slags mislig „ Livsfilosofi a , som endda ikke bliver ganske uden 
Udslag i det praktiske Liv. 

Imidlertid — selv om Folkeskuespil er moralsk betænkelige 
og tilmed literært ubetydelige, kan der naturligvis ydes ypperlig 
Skuespilkunst i dem. „Man forkaster jo ikke straks en musikalsk 
Komposition, fordi Teksten til den er ussel". 

Hvad angaar Scener, hvor der skal fremstilles hæftige og 
sjældnere Følelser, gør dog Privatteatrenes Skuespillere endnu 
kun daarlig Musik til baade en god og en daarlig Tekst. Den 
bedste Figur, der i denne Sæson er bleven vist paa et Privat- 
teater, var en komisk: Hr. Dorph-Pe tersens svedne Bonde i det 
ovenfor nævnte Stykke. Sammesteds fra vil en og anden des- 
uden huske længe Hr. Neumanns fortrinlige Maske som den høje 
magre Bondemand med det tænksomme, lidt forlidte, smalle, sort- 
haarede Hoved. Det er Synd, at Maskerings-Kunsten forsømmes 
saa meget her hjemme. Blev den drevet med Forstand, vilde 
mangen scenisk Skikkelse komme til at sysselsætte Tilskuernes 
Tanker længer, end den nu gør, — og i Tilgift vilde vi vel endda 

slippe for slige himlehøjt umulige „komiske* Masker som f. Eks. 
den, man saa for nylig hos en formentlig „ Tragedienne a . 

Men som sagt — med de mere sjældne og stærke Sinds- 
bevægelser affandt Skuespillerne sig paa billige Vilkaar. Der var 
et Stykke, hvor en ung Dame skulde fremstille Brødebetyngethed, 
nuanceret af en Ømhedsfølelse, der bryder sejerrigt igennem: den 
unge Dame vred sine Hænder lidt og lod det være godt med det! 
I et andet Stykke hjemsøges en jætte- vældig Helt af en Hallucina- 
tion, som ofte har plaget ham: Skuespilleren traadte et Skridt til- 
bage med højt opsmækkede Hænder, opspilet Mund, stive Øjne, 
Tilløb til Rallen, Tegnene kort sagt paa den alleryderste Skræk, 
som naar en er ved pludselig at blive kvalt; og et Øjeblik efter 
var saa Angesten glemt og borte. Naturligvis skal det vante Syn 
ikke afstedkomme Dødsangest; men selv om saa var, saa skal «da 
i alt Fald ens Stemme og ens Krop bruge en artig Tid til at 
„komme sig a efter saa forfærdelig en Ophidselse! Og endelig i 
et tredje Stykke befinder en slagen Mand sig i en Tilstand af stor 
Skam og Sorg: Skuespilleren lod sig falde ned i en Sofa med 
Ryggen til Publikum, bøjet Hoved, og udtrykte sin Følelse gennem 
Reversen af en Krop, der fra Isse til Fod syntes saa død, som 
den var af Træ! 

Med saadant Spæk fanger man kun de ganske uerfarne 
Mus, Kig-in-der-Welterne blandt Musene. 

Det kan være nok saa rigtigt i en Situation som den sidste at 
vende sig bort fra Publikum (skøndt det vil forslaa at vende sig 
bort fra den medspillende). Men paa én Betingelse! Artiklens 
Forfatter har en Gang set en betydelig Skuespiller fremstille en 
haardsindet Haandværker, som med Skam og Harme maa høre, at 
hans Datter er bleven forført. Scenen var lille, man saa og hørte 
fortrinligt. Den udmærkede Kunstner spillede nu det ret lange 
Optrin saaledes, at han først gik et Par Gange fra den ene Side 
af Forgrunden helt ned til den modsatte Side af Baggrunden og 
derpaa blev staaende foran et Vindue i Baggrunden, med Ryggen 
til Tilskuerne. Derfra talte han. Men paa dette Menneske talte 
mer end Stemmen; hans Hænder (som han holdt lagte i hinanden 
over Lænden) talte, og der kom smaa Sitringer i hans Arme, og 
hans Ryg syntes at trække sig sammen undertiden, og hans 
Hoved syntes nu og da at dirre ganske svagt. Vore Skuespillere 
har imidlertid noget stive og maalløse Kroppe. Kun hos Fru Hennings 
ser man ofte anvendt talende smaa Legems-Bevægelser. Men 

hun har da ogsaa af alle sceniske Kunstnere her hjemme langt det 
spændstigste, smidigste, lykkeligst skolede Legeme. 

Ikke desto mindre er det blevet Mode nu paa københavnske 
Teatre at spille ideligt med bortvendt Ansigt, Ryggen til, Personen 
paa Vandring over Scenegulvet eller placeret langt borte fra 
Rampen. Moden har udviklet sig, efter at de store Scener og de 
mangehaande dæmpede Belysnings-Effekter gjorde det vanskeligere 
for Tilskuerne at se skarpt. Man tilstræber selvfølgelig en dag- 
ligdags Naturlighed. En Del (ikke den mindst begavede Del) af 
det yngre Skuespiller-Kuld lader overhovedet til at betragte dét: 
at kunne føre sig og tale „naturligt" som Skuespilkunstens et og 
alt. Nu, det er Kunstens ABC, som man ogsaa maa have til- 
egnet sig. Og i stillestaaende Stykker, hvis Personer ikke lever 
noget nævneværdigt indre Liv, kan man næsten hjælpe sig med 
ABC'en. Men saa snart der kommer Sindsbevægelser med i Spillet, 
er det dog dem, og ene dem, det gælder om at faa udtrykt, saa 
skuffendé, saa gribende som muligt. Ikke blot vil den rent 
dagligstue-agtige, nonchalante Naturlighed da ofte passe til Situa- 
tionen som en Knytnæve i et fint Pigeansigt (hvad man bl. a. 
kan iagttage paa Hr. Jacques Wiehes Spil i erotiske Situa- 
tioner). Nej selv om den blot en Smule utydeliggør Sindsbe- 
vægelses-Udtrykket for Publikum, skal den vige. Det mindste 
Hensyn til Side for det største! Kan man virke stærkest, naar 
man taler med Ansigtet ud til Publikum, saa skal man tale med 
Ansigtet ud til Publikum; illuderer den fremstillede Følelse kraf- 
tigere, naar Skuespilleren staar foran Rampen, end naar han 
sidder midt inde paa Scenen, saa skal han hen foran Rampen. 
Ti vi gaar jo dog ikke i Teatret for at bevæges ved, at ogsaa de 
Mennesker deroppe paa Scenen nu kan staa og gaa som al- 
mindelige Mennesker i almindelig Hverdagslighed. Vi vil, som 
det er sagt i et for Resten lidt flovt Vers, ikke netop se 

hvordan en Hat kan klæde, 

men vel, om en med Aand kan le 

og kan med Hjærte græde. 

Kan (for ogsaa at faa den saakaldte sidste Teater- 

„Begivenhed" med!) kan Fru Charlotte Wiehe det i sin Debut- 
rolle Frk. Nitouche? Rollen giver Anledning til megen Kommers 
og nogen Følelsesfuldhed: smitter saa Fru Wiehes Spøg og Alvor 
nede paa Tilskuerpladsen? 

Spøgen gør det næppe altid. Fru Wiehe anskueliggør sin 
lystige Stemning gennem ofte sindrigt udtænkte Gestus. Men der 
kommer stundum noget automatisk, noget tillært over dem. Hun 
synes mindre at være Skælmsmesterske af Natur, af uimodstaaelig 
Drift, end af Profession, fordi det nu skal saa være. Spillopperne 
lurer ikke i hendes Blik og Miner og Stemme, forinden de bryder 
frem i hendes Gestus. Og naar hun til Uglspilstreger grimasserer 
Ansigtet, saa bliver det ikke (som Fru Oda Nielsens blev) pudsigt, 
men lidt sammenæltet og uskønt. Ja endog den smukke Sang- 
stemme kan til Tider faa en ufin Klang. En Bagatel af 
Ufinhed truer for øvrig allerede Opfattelsen af Figuren. Hvor den 
lille Nitouche, meget benauet over at maatte vise sine Ben i en 
kort Kjole, skal synge om Babette, lader Fru Wiehe hende smøge 
Ærmer op til Slagsmaal og stikke knyttet Haand op til Næse- 
styver. Hvorfra har den fine Klosterfrøken de Manerer? eller i 
alt Fald — hvor har hun Hjærte til at vise dem i sin saa for- 
legne Situation? 

Alvoret lykkes langt nydeligere. Ingensteds virkede Fru Wiehes 
Sangstemme stærkere end i det lidt vemodige Foredrag af Kloster- 
Hymnen; og Talestemmen udtrykte kønnest Undseelse og Tro- 
hjærtethed. Blikket fra de store, ikke meget livfulde eller spillende 
Øjne, og Ansigtet, der skæmmes ved at bevæges stærkt, synes 
ligeledes at henvise ikke til at fremstille aktive Følelser som 
Kaadhed, Kækhed, Overgivenhed, men temmelig passive som blidt 
Sværmeri og Hengivenhed. Fru Hennings skal for en Del Aar 
siden have set Fru Wiehe prøve den skælmske levelystne Rose i 
„ Fruentimmerskolen" og skal saa have sendt hende hjem at lære 
— Øhlenschlægers Valborg. Uden Tvivl har Fru Hennings skønnet 
rigtigt. Det rent sanglige fraregnet, saa er det i Løsningen af 
ganske andre Opgaver end Nitouche det skal vise sig, hvad 
Vinding Fru Wiehe bliver for dansk Skuespilkunst. Foreløbig er 
hun mest en god Gevinst for Folketeatret 

Vilhelm Møller. 

Aontorchef Emil Meyers Artikel i Tilskuerens Septemberhæfte viser, 
at han og jeg er enige om, i hvilken Retning Udviklingen af den statistisk- 
økonomiske Uddannelse bør gaa. Hans Kritik af mit Udkast til en Ordning af 
Uddannelsen gør imidlertid et Par Bemærkninger fra min Side nødvendige. 

At den praktiske Gennemførelse af de foreslaaede nye Undervisnings- 
Former, navnlig afLærlinge-Institutet, vil volde Vanskeligheder, er selv- 
følgeligt og ikke overset af mig. Men da jeg -har maattet bekende min 
Mangel paa Kendskab til adskillige praktiske Forhold, som maa kendes for at 
kunne bedømme de paagældende Vanskeligheder, har jeg overhovedet ikke 
indladt mig paa denne Side af Sagen. Forhandlinger i en Fagmands-Kommis- 
sion maa være Vejen til at komme paa det rene med disse Vanskeligheder og 
til at finde Midlerne mod dem. Instinktmæssigt føler jeg dog flere af Kontorchef 
Meyers Indvendinger mod at anvende det praktiske Kontorarbejde som Uddannel- 
sesmiddel som irrelevante. Saaledes den Hovedanke, at private Kontorchefer 
og Principaler ikke vilde indlade sig paa at undervise og vejlede studerende. 
Hr. M. nævner selv, at mange Ledere af private Lægekliniker føler det som en 
Pligt at gøre dette. De Læger, der gør det, det er sikkert de dygtigste og 
livligste. De dygtigste og livligste Økonomer og Statistikere vilde gøre det 
samme, derom nærer jeg ingen Tvivl, naar blot Sagen gribes rigtigt an. 

Kontorchef M. synes kun at øjne Mulighed for Lærlinge-Institutets 
Realisation adPaabuds -Vejen : det paalægges Statsembedsmændene som Embeds- 
pligt at undervise de studerende. Det vilde sikkert være uheldigt saaledes at 
tvinge Folk til at paatage sig Lærerarbejde. Jeg har ogsaa med Hensyn til 
Statsembedsmændene den Tro, at de dygtigste, de, der kan lære Eleverne noget, 
ogsaa vil gøre det. Formerne for Ordningen, Vederlagsspørgsmaal f. Eks., 
ligger det langt fra mig at vove nogen Udtalelse om. 

Under denne min Forudsætning, at dygtige Fagmænd leder „Praktikant- 
Klinikerne vilde Resultatet af den to-aarige Vandring næppe blive saa ringe, 
som Hr. M. anslaar det til: „nogen Øvelse i elementær Regning og Behandling 
af skriftlige Arbejder, men af Forretningskendskab intet eller en forsvindende 
lille Dosis, som langt lettere kunde hentes fra faa Maaneders Studium af nogen- 
lunde forstandigt affattede Haandbøger". 

Naar en Elev, trods det at han havde knebet sig igennem den for- 
beredende Eksamen (hvor numerisk Regning maaske burde gøres til et sær- 
ligt Fag), ikke kunde udføre elementære Regnestykker eller ikke kunde be- 
handle skriftlige Arbejder ordenligt, vilde Kontorchefen selvfølgeligt give 
ham et foreløbigt consiliutn abeundtog eventuelt give ham Anvisning paa, hvor 
han kunde erhverve disse Færdigheder. Men kommer Eleven med disse Fær- 
digheder, med Bogholderikundskab og en særligt tilpasset matematisk Uddan- 
nelse, saa vil Kontor-Uddannelsen utvivlsomt kunne blive af overordentlig 
Betydning som pædagogisk Middel. Den vil kunne give en væsentlig Del 
af det Kendskab til det praktiske Liv, uden hvilket teoretiske Studier af 
økonomiske Fag svæver i Luften. 

Foruden Kontorarbejdet er der jo flere Veje, ad hvilke de studerende 
kan bringes Ansigt til Ansigt med Arbejds-, Produktions- og Administrations- 
forhold. Direkte Undersøgelser ved Besøg, under Professorernes Ledelse, har 
jeg nævnt i min „Plan*. Metoden er jo vel kendt fra mange andre Fagstudier. 
Den vilde kunne benyttes med særligt stort Udbytte ved det økonomiske Studium. 
Den Forskel i Interesse, hvormed man omfatter, hvad man har set og hvad 
man ikke har set, gør saadanne Ekskursioners pædagogiske Nytte indlysende 
for mig. 

Hr. Meyer bebrejder mig Uklarhed med Hensyn til Uddannelsens For- 
maal. Han frygter, at jeg tilsigter en Uddannelse af Forretningsmænd. 
En saa kort praktisk Uddannelse kan selvfølgeligt ikke gøre Folk til Forretnings- 
mænd. Paa Muligheden af at producere saadanne ad teoretiske Studiers Vej 
tror næppe nogen. Kontor-Uddannelsen har jeg naturligvis kun tænkt anvendt 
som pædagogisk Middel og ikke mere. Om vedkommende Gand. econ. bliver 
Embedsmand eller privat Forretningsmand, lærd Mand eller Konfusionsmager, 
det kan naturligvis sjældent afgøres paa et saa tidligt Stadium som i de første 
Aar af hans Uddannelse. Det er jo ganske afhængigt af hans Begavelse og af 
Tilfældigheder. 

Det kunde ikke falde mig ind at ønske indført „en ny Art af Lavstvang, der 
skulde gøre Adgangen til Virksomheder som Købmand, Bankier, Leder af eller 
Funktionær i Bank- og Assuranceforretninger osv. afhængig af et Universitets- 
studium". Lad os kun faa Folk med økonomiske Kundskaber i bedst og nyttigst 
mulige Form, saa vil Forretningslivet uden Spor af „Tvang" direkte og indirekte 
nyde godt deraf. Jeg lægger overdreven Vægt paa Bogholderikendskabet, siges 
der; men er der ikke Grund til at lægge Vægt derpaa, naar man Dag for Dag 
ser Udslag af det „Bogførings- Vanvid, som gaar i Svang her hjemme" (Ernst 
Brandes). Vore praktiserende Jurister viser ofte total Mangel paa Bogholderi- 
kendskab. Hvor skulde de ogsaa have den fra? Men var vore „statsvidenskabe- 
lige" Kandidater i højere Grad Forretningsmænd, end de er, saa vilde det 
samme Fænomen komme lige saa stærkt frem hos dem. Eksempler paa, at 
det har vist sig, kunde nævnes. — 

Kontorchef Meyer burde have givet os en positivt udformet Skildring 
af, hvorledes han tænker sig en praktisk-teoretisk Bankmands-Uddannelse ordnet. 
Hans Udtalelser herom (S. 759 — 760) er ikke klare. Om han vil have den 
teoretiske Uddannelse henlagt til Universitetet, til en særlig Fagskole for Bankiers 
eller til en Handelsskole, fremgaar ikke af hans Ord. 

De Brockske Handelsskoler, hvis Undervisningsplan forekommer 
mig god, vilde ganske sikkert kunne naa til at omfatte Bankmands-Uddannelsen. 
Men en Konkurrence mellem denne Læreanstalt og Universitetet paa dette Felt 
vilde næppe være uheldig, tvært imod. Universitetet vilde dog nok kunne føre 
Uddannelsen en Del videre end Handelsskolen, selv om Bankmands-Uddannelsen 
indordnedes under den almindelige statistisk-økonomiske Uddannelse, saaledes 
som jeg har foreslaaet 

At denne Indrangeren af flere praktiske Fag under én temmelig ency- 
clopædisk Uddannelse rummer en Fare, kan ikke bestrides. Nogen Valgfrihed 
med Hensyn til de mere specielle Fag kunde jo imidlertid let indrømmes. At 
spalte Uddannelsen i fire— fem særlige Fagskoler kan man vel des værre ikke 
godt tænke paa her i Landet. 

Naar en Undersøgelse af et selvvalgt Æmne fra et hvilket som helst 
af Eksamensfagene, meddelt i Afhandlings-Form, blev gjort til Led i den afslut- 
tende Eksamen, havde man maaske ogsaa heri et Middel til at bryde det 
Spændetrøje- Væsen, der uundgaaeligt følger Eksaminer, der omfatter mange Fag. 

Ligeoverfor Hr. Meyers stærke Hævden af, at Universitetet er en 
videnskabelig Højskole, ønsker jeg blot at fremhæve, at det aldrig har 
været min Tanke, at der skulde slaas af paa Videnskabeligheden. Saa vist 
som Videnskab ene og alene gaar ud paa at sammenligne Erfaringerne fra det 
praktiske Liv og drage Slutninger fra disse Sammenligninger, saa vist vil den 
Uddannelse være den mest videnskabelige, der bedst giver Lejlighed til 
at gøre Erfaringer og dernæst bringer det mest mulige ud af de gjorte Er- 
faringer ved at sammenstille dem med andres. 



Valdemar Frederiksen. 

